# verses

text:
Tîîse inkamoro yeꞌka pîꞌ eranneꞌ pe pra eꞌtî atarumaꞌtîtoꞌkon toꞌya pîꞌ. Maasa pra atarumaꞌtîkon toꞌya kupî sîrîrî mararî pra. Maasa etatî, mîîkîrî Makuiya amîrîꞌnîkon yonpayamîꞌ tarumaꞌtî kupî sîrîrî ayapiꞌsaꞌ tîuyaꞌnîkon yai atarakkannîtoꞌ ta ayonpakonpa kaiꞌma. Tîîse ipatîkarî ayapisîiyaꞌnîkon pepîn. Mîî pîkîrî neken miaꞌ tamîꞌnawîrî wei kaisarî neken aakoꞌmamîkonpa tîkîꞌpî ke awanî kupî sîrîrî. Mîrîrîya meruntî ke eꞌtî, yairî ayeserukon aasaꞌmantakon pîkîrî. Mîrîrî warantî yairî tîweꞌsanon wanî ya, inkamoro pia ipatîkarî enen koꞌmannîtoꞌ tîrîuya.<pb/>


text:
Mîrîrî yeꞌnen tauya sîrîrî apîꞌnîkon anetapainon wanî ya, etakî îꞌ taa Morî Yekaton Wannîya soosikon tawonkon pîꞌ. Tamîꞌnawîrî mîrîrî yapîtanîpîtîpon wanî ya, mîîkîrî saꞌmanta pepîn Paapa piapai. Tîîse aakoꞌmamî ipatîkarî iipia<br/>—taꞌpîiya.<pb/>


text:
Inîꞌrî taꞌpîiya: —Pérgamo pon soosi koꞌmannîꞌnen inserî pia kaareta menukakî, see warantî taatoꞌ:<pb/>Sîrîrî itekare wanî umaimu pe. Uurî manniꞌ kasupara seꞌ yataimîrî ipoꞌkasaꞌ esaꞌ pe tîweꞌsen.


text:
Aakoꞌmantoꞌkon epuꞌtî pîꞌ wai tamîꞌnawîrî. Aakoꞌmamîkon manniꞌ pata, makui koꞌmamî manniꞌ yaꞌ. Mîrîrî patawonkon koꞌmamî Makui maimu yawîrî. Ayonpakon Antipas nurîꞌtî wîꞌpî toꞌya yairî umaimu ekaremekîiya wenai. Irumakaiya pra awanî yeꞌnen, apataꞌseꞌkon yaꞌ iwîꞌpî toꞌya, manniꞌ pata Makui koꞌmamî pata yaꞌ. Mîîwîni tîîse innape puꞌkuru ukupî pîꞌ aakoꞌmansaꞌkon naatîi.<pb/>


text:
Tîîse moro man amîrîꞌnîkon pîꞌ taatouꞌya, ituꞌse pra uurî eꞌtoꞌ. Moro toꞌ man tiaronkon ayonpakon Balaão nurîꞌtîya tenupatoꞌkon yawîrî tîweꞌsanon. Îꞌ kaiꞌma Israelponkonya imakuiꞌpî kupî emapuꞌtîtoꞌpe Balaque nurîꞌtîya taꞌpî toꞌya, miaꞌ ke ikonekasaꞌ pia toꞌ nîtîrîꞌpî sararu yantoꞌpe toꞌya tîkai, moropai seꞌ tapairî wîriꞌsanyamîꞌ yarakkîrî toꞌ eꞌtoꞌpe tîkai.


text:
Mîrîrî yeꞌnen tauya apîꞌnîkon, enpenatatî. Ayeserukon miakanmatî. Mîîwîni pra awanî ya, kaꞌneꞌ pe uuipî mîrîrî inkamoro, yairî pra tîweꞌsanon, inkamoro yenunse, mîrîrî unta yapai teepaꞌkasen umaimu ke, kasupara warainon ke.<pb/>


text:
Mîrîrî yeꞌnen tauya apîꞌnîkon. Anetapainon wanî ya, etatî, îꞌ taa Morî Yekaton Wannîya mîrîrî soosikon tawonkon pîꞌ. Moropai imakuiꞌpî yentai enaꞌpî pia, ayukon ton maná tîrîuya Paapa winîpainon. Manniꞌ maná yenonsaꞌ pe esiꞌpî. Moropai tiwin pîꞌ toꞌ kaisarî tîꞌ aimutun tîrîuya. Moropai mîrîrî tîꞌ pîꞌ eseꞌ wanî eꞌmenukasaꞌ wanî, anîꞌ nepuꞌtî pepîn. Tîîse mîîkîrî neken, yapiꞌnenya epuꞌtî<br/>—taꞌpîiya.<pb/>


text:
Inîꞌrî taꞌpîiya: —Tiatira soosirî koꞌmannîꞌnen inserî pia kaareta menukakî, see warantî taatoꞌ:<pb/>Sîrîrî itekare wanî uurî Paapa munmu yekare pe. Uurî manniꞌ apoꞌ arîntasaꞌ inkeꞌ pe warantî uyenu wanî. Moropai uꞌpu wanî bronze yawaiꞌnanîꞌsaꞌ inkeꞌ pe tîkuꞌse apoꞌya warantî esiꞌpî pe.


text:
Tamîꞌnawîrî îꞌ ikupîyaꞌnîkon manniꞌ mîrîrî epuꞌtî pîꞌ wai. Kureꞌne morî pe aakoꞌmansaꞌkon aweꞌsaꞌnamakon pîꞌ. Yairî aakoꞌmansaꞌkon. Eesenyakaꞌmasaꞌkon mararî pra tîwî tîkuꞌse pra, yapîtanîpî pîꞌ tîrumakai pra. Mîrîrî kupî pîꞌ aakoꞌmamîkon epuꞌtî pîꞌ wai. Pena eꞌmaiꞌ pe ikupîꞌpîyaꞌnîkon yentai sîrîrîpe ikupîyaꞌnîkon.<pb/>


text:
Tîîse apîꞌnîkon îꞌ taatouꞌya moro man, morî pepîn. Manniꞌ wîriꞌ imakuiꞌpî Jezabel nurîꞌtî warainon, Paapa maimu ekaremeꞌnen pe tîweꞌkuꞌsenya upemonkonoyamîꞌ innape ukuꞌnenan yekaꞌmasaꞌ yairon pepîn eꞌma taawîrî. Toꞌ yenupasaiꞌya seꞌ tapairî wîriꞌsanyamîꞌ yarakkîrî toꞌ eꞌtoꞌpe kaiꞌma. Moropai miaꞌ ke ikonekasaꞌ pia toꞌ nîtîrîꞌpî yantoꞌpe toꞌya, taasaiꞌya. Mîrîrî kîꞌkupîi taasaꞌyaꞌnîkon pra awanîkon. Mîrîrî wanî morî pe pra.


text:
Teuren mîrîrî imakuiꞌpî tînkupî rumakatoꞌpeiya taꞌpîuya ipîꞌ teuren. Tîîse irumakaiya pra aakoꞌmamî, mîrîrî imakuiꞌpî kuꞌtoꞌ tîuya.


text:
Mîrîrî yeꞌnen mîîkîrî tarumaꞌtîuya kupî sîrîrî paran ke, moropai manniꞌkan, yarakkîrî esiꞌsan pokonpe toꞌ tîîse, inkamoro eꞌtarumaꞌtî kupî sîrîrî mararî pra, ikaisaron ton pra. Mîrîrî kupîuya toꞌ yarakkîrî imakuiꞌpî tînkupîꞌpîkon winîpai, toꞌ enpenata pra awanî yeꞌnen.


text:
Mîîkîrî warainokon tîꞌkauya kupî sîrîrî. Mîrîrî kupîuya yai tamîꞌnawîronkon soosi tawonkon, innape ukuꞌnenanya uyepuꞌtî kupî sîrîrî. Îꞌ kaiꞌma esenumenkantoꞌ moropai ituꞌse pemonkon eꞌtoꞌ epuꞌnen pe wanî epuꞌtî toꞌya. Mîrîrî yeꞌnen ankupîꞌpîkon yawîrî untîrî tîrîuya aapiaꞌnîkon.


text:
Tîîse amîrîꞌnîkon koreꞌta moro Tiatira po tiaronkon man imakuiꞌpî yawîrî tîîkoꞌmansenon pepîn. Îꞌ taa inkamoro yeꞌkaya, toꞌ maimu yawîrî pra toꞌ wanî. Toꞌ yeseru pîꞌ toꞌ esenupasaꞌ pra awanî, mîrîrî Makui yeseru, manniꞌ yenonsaꞌ esiꞌpî, kupîkonpa. Inkamoro pîꞌ tauya sîrîrî: “Tiaron ankonekakon ton tîrîuya pepîn”.


text:
<sup>(26,27)</sup> Tamîꞌnawîrî mîrîrî yapîtanîpîtîponkon wanî ya, moropai inkamoro koꞌmamî ya, ituꞌse uurî eꞌtoꞌ kupî pîꞌ, tamîꞌnawîron ataretîꞌka pîkîrî. Inkamoro pia itîrîuya, tamîꞌnawîronkon pataponkon esaꞌ pe toꞌ enatoꞌpe.</t><t>Mîrîrî tenyaꞌ manniꞌ ferro ke<br/>inkamoroya imakuiꞌsan yaꞌpunuka kupî sîrîrî,<br/>non kaꞌsaꞌ îinî pe<br/>ikuꞌsaꞌ yaꞌpunuka warantî.<br/>—taꞌpîiya.<pb/>


text:
Mîrîrî yekare anetapainon wanî ya etakî, îꞌ kaiꞌma Morî Yekaton Wannîya taa soosikon tawonkon pîꞌ<br/>—taꞌpîiya.<pb/>


text:
Inîꞌrî taꞌpîiya: —Sardes soosirî koꞌmannîꞌnen inserî pia kaareta menukakî, see warantî taatoꞌ:<pb/>Sîrîrî itekare wanî umaimu pe. Uupia morî puꞌkuru, eꞌtoꞌ yawîron, Paapa Yekaton man. Moropai asakîꞌne miaꞌ pona tîîmoꞌtaiꞌnonkon kaiwanoꞌyamîꞌ man uyenyaꞌ. Epuꞌtî pîꞌ wai tamîꞌnawîrî îꞌ kupî pîꞌ aakoꞌmamîkon. Tiaronkonya taa: “Enenankon inkamoro, Paapa pemonkonoyamîꞌ inkamoro” taa toꞌya apîꞌnîkon teuren, tîîse isaꞌmantaꞌsan pe awanîkon tanne, aminke Paapa piapai aatarimasaꞌkon tanne.


text:
Mîrîrî yeꞌnen tauya enpen eꞌtî. Aakoꞌmantoꞌkon pîꞌ enpenatatî. Aꞌtuꞌmîra awanîkon. Moropai meruntî ke enatî aakoꞌmantoꞌkon konekatî morî pe awanîkonpa, tîwî ikupîyaꞌnîkon namai. Maasa ipatîkarî aasaꞌmantakon rawîrî mîrîrî yuwatî. Maasa pra tamîꞌnawîrî ankupîꞌpîkon epuꞌtî pîꞌ wai. Mîrîrî ankupîkon koꞌmannî pîꞌ man eꞌtoꞌ yawîrî pra Uyun Paapa pia.


text:
Mîrîrî yeꞌnen tauya enpenatatî îꞌ kaiꞌma eesenupaꞌpîkon pîꞌ moropai anetaꞌpîkon pîꞌ. Mîrîrî yawîrî akoꞌmantî. Moropai ayeserukon miakanmatî morî pe. Mîrîrî warantî aakurantakon pra awanîkon ya, amaꞌyeꞌ iipî warantî, uuipî aapiaꞌnîkon. Îꞌ pensa uuipî weiyu epuꞌtîyaꞌnîkon pra naatîi.<pb/>


text:
Tîîse epuꞌtî pîꞌ wai tiaronkon ayonpakon man moro Sardes po morî pe tîweꞌsanon tîponkon tîkîꞌpai pra tîîkoꞌmansenon. Inkamoro koꞌmamî pe man uyarakkîrî, morî puꞌkuru aimutun tîponkon yaꞌ. Maasa pra morî pe toꞌ yewan wanî, ikîꞌpasaꞌ pe pra.


text:
Tamîꞌnawîrî manniꞌ imakuiꞌpî yentai enaꞌpî ya, epontî pe man inkamoro warantî, morî puꞌkuru aimutun tîpon yaꞌ. Iteseꞌ moꞌkauya pepîn tiwin kin, ipatîkarî enen koꞌmannîtoꞌ kaareta poi. Tîîse Uyun Paapa moropai inserîyamîꞌ rawîrî siꞌma, eseurîma ipîꞌ: “Mîîkîrî upemonkono” tauya ipîꞌ.


text:
Mîrîrî yekare anetapainon wanî ya, etakî îꞌ taa Morî Yekaton Wannîya soosikon tawonkon pîꞌ<br/>—taꞌpîiya.<pb/>


text:
Inîꞌrî taꞌpîiya: —Filadélfia soosirî koꞌmannîꞌnen inserî pia kaareta menukakî, see warantî taatoꞌ:<pb/>Sîrîrî itekare wanî umaimu pe. Uurî morî puꞌkuru Paapa piawon, moropai yairon puꞌkuru yepuru. Meruntî man uupia. Umaimu pe Paapa koꞌmantoꞌ manaꞌta yarakkanmokauya, anîꞌ ewontoꞌpe. Moropai yarakkamouya ya, anîꞌ ewomî pepîn tiwin kin.


text:
Anîꞌya imoꞌka eserîke pra awanî. Tamîꞌnawîrî îꞌ kupî pîꞌ aakoꞌmamîkon epuꞌtî pîꞌ wai. Kureꞌne ameruntîrikon ton pra man epuꞌtî pîꞌ wai. Mararonkon amîrîꞌnîkon, îꞌ ton pînon pe awanîkon. Tîîse umaimu tîwaꞌkai pra awanîkon. “Jesus epuꞌnen pepîn uurî” taayaꞌnîkon pra awanîkon. Mîrîrî yeꞌnen apataꞌseꞌkon ton tîîsauꞌya wai.


text:
Maasa etatî, manniꞌkan Makui pemonkono epereꞌtoꞌ tawonkon wanî seruꞌyeꞌ pe. Inkamoro eseurîma Judeuyamîꞌ pe tîwanîkon yeꞌnen, Paapa pemonkono pe tîwanîkon, taa toꞌya. Tîîse inkamoro wanî pepîn upemonkono pe. Tîîse inkamoro iipî emapuꞌtîuya kupî sîrîrî arawîrîꞌnîkon teseꞌmukon pona tenai. Moropai mîrîrî yai, inkamoroya epuꞌtî kupî sîrîrî, îꞌ kaiꞌma upemonkono pe kureꞌne asaꞌnamanenkon pe uurî wanî.


text:
Amîrîꞌnîkon eꞌsaꞌ man umaimu yawîrî îꞌ taꞌpîuya yawîrî. Yapîtanîꞌsaꞌyaꞌnîkon naatîi teekoreꞌmai pra. Mîrîrî yeꞌnen amîrîꞌnîkon pîikaꞌtîuya îꞌ pensa eꞌtarumaꞌtîntoꞌ erepamî yai, sîrîrî non pona. Maasa pra tamîꞌnawîronkon pemonkonyamîꞌ epuꞌtoꞌ wanî kupî sîrîrî, sîrîrî non po.<pb/>


text:
Kaꞌneꞌ pe uuipî kupî sîrîrî. Mîrîrî yeꞌnen mîrîrî innape ukupî pîꞌ aakoꞌmamîkon manniꞌ warantî, akoꞌmantî, tîrumakai pra. Mîrîrî ikuꞌtî, anîꞌya epeꞌmîra untîrî moꞌka namai aapiapaiꞌnîkon.


text:
Manniꞌ meruntî ke yapîtanîpîtîpon wanî ya, mîîkîrî kupîuya pe wai manniꞌ uyun yewîꞌ yapîtanîꞌtoꞌ yanrakiꞌ warantî aakoꞌmantoꞌpe. Îꞌ pensa mîîkîrî epaꞌka pepîn inîꞌrî mîrîrî pata pai. Moropai mîîkîrî pona Uyepotorî Paapa eseꞌ menukauya. Moropai aakoꞌmantoꞌ ipata eseꞌ manniꞌ amenan cidaderî Jerusalém eseꞌ menukauya ipona. Manniꞌ kaꞌ poi aaipî kupî manniꞌ Paapa winîpainon. Moropai amenan uyeseꞌ menukauya nîrî mîîkîrî pîꞌ, ipatîkarî aakoꞌmantoꞌpe upata yaꞌ.


text:
Mîrîrî yeꞌnen sîrîrî itekare anetapainon wanî ya, etakî îꞌ taa Morî Yekaton Wannîya soosikon tawonkon pîꞌ<br/>—taꞌpîiya.<pb/>


text:
Inîꞌrî taꞌpîiya: —Laodicéia soosirî koꞌmannîꞌnen inserî pia kaareta menukakî, see warantî taatoꞌ:<pb/>Sîrîrî itekare wanî umaimu pe. Uurî wanî sîrîrî Amém, mîrîrî warantî aweꞌkupî taatoꞌpe. Uurî yairon puꞌkuru teeseurîmasen. Tamîꞌnawîron Paapa nîkonekaꞌpî, uurî winîpainon.


text:
Tamîꞌnawîrî epuꞌtî pîꞌ wai îꞌ kupî pîꞌ aakoꞌmamîkon. Kureꞌne Paapa yeseru yuꞌse pra awanîkon pepîn. Moropai tiwin kin Paapa yeseru yuꞌse pra awanîkon pepîn. Aꞌneꞌ warantî pra, moropai iꞌnîꞌ warantî pra, tîîse tîkuinan warantî awanîkon. Mîrîrî yeꞌnen oꞌnon yeꞌka warantî awanîkon yuꞌse wai.


text:
Tîîse tîkuine awanîkon yeꞌnen aꞌneꞌ pe pra moropai iꞌnîꞌ pe pra, ayarakkapîtîuyaꞌnîkon unta yapai, uwakîri pe pra awanîkon yeꞌnen.


text:
Amîrîꞌnîkonya taa aawarîrîꞌnîkon: “Ipîkku pe anna wanî, tamîꞌnawîron esaꞌ pe anna wanî. Îꞌ ituꞌse anna eꞌtoꞌ wanî anna pia”, taayaꞌnîkon. Tîîse epuꞌtîyaꞌnîkon pepîn, imakuiꞌpî pe eesenumenkakon, imakuiꞌsan amîrîꞌnîkon. Îꞌ ton pînon amîrîꞌnîkon, ipon pînon. Moropai enkaruꞌnankon itenu pînon warainonkon.


text:
Mîrîrî yeꞌnen amîrîꞌnîkon panamauya sîrîrî. Upîꞌ ayemannekon ton yennatî. Maasa pra morî uwinîpainon wanî ouro apoꞌ ke yaimenkasaꞌ warantî, imakuiꞌpî pe pra. Mîrîrî yeꞌnen ipîkku pe puꞌkuru awanîkon pe man uupia. Upîꞌ yennatî aponkon ton, aimutun anekaꞌmakon ton, imakuiꞌpî pe aweꞌtoꞌkon napontînen ton, aweppepîkon namai. Moropai ayenukon yepiꞌ ton yennatî upîꞌ, morî pe îꞌ eraꞌmakonpa, yairon uupiapainon epuꞌtîkonpa.<pb/>


text:
Uurî wanî tamîꞌnawîrî ayakoꞌmenkanenkon pe moropai tarumaꞌtîton pe nîrî. Tamîꞌnawîrî unsaꞌnamakon kupîuya mîrîrî warantî. Mîrîrî namai tepuꞌse eꞌtî moropai ayeserukon moꞌtanîꞌtî tîwenpenatai.


text:
Maasa etatî. Uurî wanî aminke pra aapiaꞌnîkon. Aakoꞌmantoꞌkon ta ewonpai wai. Mîrîrî yeꞌnen anîꞌ manaꞌta paꞌtîuya ya, moropai anîꞌya umaimu eta ya, manaꞌta yarakkanmoka moropai uurî ewomî iipia. Moropai mîîkîrî yarakkîrî uyekkari yonpauya. Moropai mîîkîrîya uyarakkîrî tekkari yonpa, tîmurukun pe koꞌmannî yeꞌnen.<pb/>


text:
Tamîꞌnawîron yapîtanîꞌsaꞌ anîꞌya ya, mîîkîrî ereutatoꞌpe tauya, uyaponseꞌ pona uyarakkîrî, ipîkku pe aweꞌtoꞌpe. Tamîꞌnawîron yapîtanîꞌsauꞌya yeꞌnen, uyunya tarakkîrî ereutatoꞌpe taꞌpî warantî nîrî, uurîya ereutatî taa apîꞌnîkon.


text:
Mîrîrî tîpo eraꞌmaꞌpîuya inîꞌrî. Mîrîrî yai kaꞌ manaꞌta atarakkanmokasaꞌ eraꞌmaꞌpîuya. Moropai mai etaꞌpîuya. Mîrîrî wanîꞌpî meruntî ke, toꞌ waiyi trombeta eꞌnatoꞌ warantî. Pena eꞌmaiꞌ pe uyarakkîrî eseurîmaꞌpî pe manniꞌ wanîꞌpî. Mîîkîrîya taꞌpî upîꞌ: —Enuꞌkî tarîwaya. Moropai apîꞌ ekaremeꞌtoꞌpeuya îꞌ aweꞌkupî ton sîrîrî tîpo —taꞌpîiya.


text:
Mîrîrî pe rî Morî Yekaton Wannî enaꞌpî uyesaꞌ pe. Mîrîrî yai kaꞌ po eraꞌmaꞌpîuya ereutantoꞌ. Mîrîrî pona ereutaꞌpî pemonkon eraꞌmaꞌpîuya.


text:
Mîîkîrî yenpata wanîꞌpî inkeꞌ pe, manniꞌ morî puꞌkuru tîꞌ jaspe moropai sardônio warantî. Mîrîrî ereutantoꞌ woi merenmereꞌ wanîꞌpî inkeꞌ pe puꞌkuru manniꞌ tîꞌ esmeralda sakari warantî.


text:
Mîrîrî ereutantoꞌ woi tiaronkon ereutantoꞌkon wanîꞌpî eseuwarapo 24 kaisarî. Moropai mîrîrî po eseuwarapo 24 kaisarî ipîkkukon ereutasaꞌ wanîꞌpî. Inkamoro ponkon wanîꞌpî aimutunkon pe. Moropai inkamoro puꞌpai po toꞌ yarakko pe ouro konekasaꞌ wanîꞌpî.


text:
Mîrîrî arakkita tîweꞌsen ereutantoꞌ piapai, sisiuppan epaꞌkapîtîꞌpî waraꞌnapi warantî. Mai epaꞌkaꞌpî tîrîn taa waraꞌnapiya warantî. Mîrîrî rawîrî asakîꞌne miaꞌ pona tîîmoꞌtai kaisarî apoꞌya wittanîꞌsaꞌ wanîꞌpî. Mîrîrî wanî Paapa Yekaton pe, manniꞌ morî puꞌkuru, eꞌtoꞌ yawîron pe.


text:
Mîrîrî ereutantoꞌ rawîrî awanîꞌpî kureꞌnan pîrana warainon, tîꞌ cristal manniꞌ awaiꞌnan warantî awanîꞌpî.<pb/>Mîrîrî woi seꞌ yataimîrî eꞌwinî pairî asakîrîrî tîîkoꞌmansenon wanîꞌpî. Inkamoro yenu wanîꞌpî tamîꞌnawîrî taretîꞌkai iporo. Eꞌmaiꞌ pe irawîrî moropai iteꞌmaꞌpî pîꞌ.


text:
Mîîkîrî eꞌmaiꞌnon wanîꞌpî Leão, kaikusi warantî. Moropai iteꞌmaꞌpî pokon wanîꞌpî paaka yunkon warantî. Moropai toꞌ eseurîno wanîꞌpî warayoꞌ yenpata ke. Moropai toꞌ saakîrîrîno wanîꞌpî kuwanu awainunsaꞌ warantî.


text:
Tamîꞌnawîrî tiwin pîꞌ insamoro tîîse toꞌ yapîꞌsaꞌkon wanîꞌpî toꞌ kaisarî eseuwarapoꞌne tiwin miaꞌ pona tîîmoꞌtaiꞌne. Mîrîrî pîꞌ yenu ton wanîꞌpî tamîꞌnawîrî taretîꞌkai iporo moropai ituꞌna pîꞌ. Moropai inkamoro eserenka koꞌmannîpîꞌpî wei kaisarî moropai ewaron kaisarî. Toꞌ eserenkatoꞌ atîꞌnapamî pepîn. Tîîse taa pîꞌ toꞌ koꞌmamî see warantî:<br/><t>—Anna Yepotorî Paapa, tiwinan amîrî,<br/>tiaron awarainon ton pîn.<br/>Morî puꞌkuru amîrî, imakuiꞌpî ton pîn.<br/>Meruntî tamîꞌnawîron yentainon amîrî.<br/>Pena esiꞌpî amîrî,<br/>moropai sîrîrîpe tîîkoꞌmansen amîrî,<br/>moropai ipatîkarî aakoꞌmamî kupî sîrîrî, Paapa<br/>—taapîtîꞌpî toꞌya.


text:
Mîrîrî warantî teeserenkakon kaisarî inkamoro asakîrîronkonya Paapa yapurîꞌpî. —Morî pe puꞌkuru man —taꞌpî toꞌya tamîꞌnawîron pîꞌ. Manniꞌ ereutantoꞌ pona teereutasen pîꞌ, manniꞌ pîꞌ, ipatîkarî tîîkoꞌmansen pîꞌ taꞌpî toꞌya.


text:
Moropai inkamoro eseuwaraponkon 24 kaisaronkon ipîkkukon eꞌsekunkaꞌpî irawîrî, moropai inkamoroya yapurîꞌpî. Moropai inkamoroya tîpuꞌpaikon poi tarakko pe tîweꞌsen ouro konekasaꞌ moꞌka mîîkîrî, ipatîkarî tîîkoꞌmansen rawîrî moropai taapîtî toꞌya:<br/>


text:
<t>—Anna Yepotorî Paapa, morî pe amîrî wanî yeꞌnen,<br/>ayapurî eꞌpai anna wanî.<br/>Mîrîrî yeꞌnen ayapurîtoꞌ annaya yapiꞌkî etakî.<br/>Ayapurî annaya maasa pra tamîꞌnawîron konekaꞌpîya<br/>ituꞌse awanî yeꞌnen.<br/>Mîrîrî yeꞌnen tamîꞌnawîron koꞌmamî<br/>mîrîrî ituꞌse awanî yeꞌnen, Paapa<br/>—taapîtî toꞌya.<pb/>


text:
Moropai mîîkîrî ereutantoꞌ pona eereutaꞌpî eraꞌmaꞌpîiya. Mîîkîrî yenyaꞌ meruntî winî kaareta yanmakoꞌmasaꞌ wanîꞌpî. Mîrîrî kaareta wanîꞌpî seꞌ yataimîrî imenukasaꞌ pe. Moropai ipona yapiꞌsaꞌ pe awanîꞌpî asakîꞌne miaꞌ pona tîîmoꞌtaiꞌnonkon kaareta ke.


text:
Moropai inserî meruntî eraꞌmaꞌpîuya. Mîîkîrîya ekaranmapopîtîꞌpî meruntî ke puꞌkuru: —Anîꞌ moro nai morî pe puꞌkuru, sîrîrî kaareta yarakkanmokatoꞌpe? —taꞌpîiya.


text:
Tîîse anîꞌ ton pra awanîꞌpî kaꞌ po. Moropai non po mîrîrî kaareta yarakkanmoka ton moropai yaꞌ tîweꞌsen eraꞌmaton ton pra awanîꞌpî.


text:
Mîrîrî yeꞌnen ukaruwaꞌpî mararî pra. Maasa pra mîrîrî kaareta yarakkanmokanen ton pra awanîꞌpî. Moropai yaꞌ tîweꞌsen eraꞌmanen ton pra awanîꞌpî mîîtoꞌpe.


text:
Mîrîrî yeꞌnen tiwinan, ipîkku pe tîweꞌsenya taꞌpî upîꞌ: —Tîkarawai pra eꞌkî. Aꞌkî, leão, kaikusi warainon eraꞌmakî. Mîîkîrî wanî Judáyamîꞌ yonpa pe puꞌkuru. Moropai Davi nurîꞌtî paarîꞌpî pe awanî. Mîîkîrî tamîꞌnawîron yentai tîweꞌsen. Mîrîrî yeꞌnen kaareta yarakkanmokaiya. Mîrîrî asakîꞌne miaꞌ pona tîîmoꞌtaiꞌnon kaareta ipo awanî manniꞌ waikatîiya moropai yarakkanmokaiya —taꞌpîiya.<pb/>


text:
Mîrîrî yai carneiro eraꞌmaꞌpîuya iwîsaꞌ pe. Satippe awanîꞌpî mîrîrî ereutantoꞌ koreꞌta. Mîîkîrî woimaꞌtîsaꞌ inkamoro asakîrîronkonya wanîꞌpî, moropai ipîkkukonya nîrî. Mîîkîrî retîkon wanîꞌpî asakîꞌne miaꞌ pona tîîmoꞌtai kaisarî. Moropai itenu wanîꞌpî mîrîrî warapo nîrî. Mîrîrîkon wanîꞌpî morî puꞌkuru, eꞌtoꞌ yawîron Paapa Yekaton pe, tamîꞌnawîrî sîrîrî pata po yarimasaꞌ pe.


text:
Moropai mîîkîrî carneiro wîtîꞌpî mîîkîrî ereutaꞌpî yenyawon, meruntî winî tîweꞌsen kaareta yapisîꞌpîiya.


text:
Mîrîrî kupî mîîkîrîya eraꞌma tîuyaꞌnîkon yeꞌnen inkamoro asakîrîronkon moropai manniꞌkan 24 kaisaronkon ipîkkukon eꞌsekunkaꞌpî teseꞌmukon pona irawîrî. Tiwin pîꞌ toꞌ tîîse toꞌ kaisarî toꞌ yenyaꞌ harpa moropai ourokon konekasaꞌ wanîꞌpî, aꞌpusin, toꞌ nîpoꞌtî yenseꞌ. Mîrîrî aꞌpusin yaa tîweꞌsen wanî Paapa pemonkonoyamîꞌ epîrematoꞌ pe.


text:
Inkamoro eserenka koꞌmannîpîꞌpî amenan eren eserenkantoꞌ pîꞌ. Taꞌpî toꞌya:<br/><t>Morî pe amîrî neken wanî<br/>sîrîrî kaareta yapisîpa<br/>moropai yapiꞌtoꞌkon moꞌkapa.<br/>Maasa pra iwîsaꞌ pe awanîꞌpî.<br/>Mîrîrî amînî kamoꞌpîya wenai<br/>pemonkonyamîꞌ yennaꞌpîya Paapa ton pe.<br/>Tamîꞌnawîron pata ponkon koreꞌtapai,<br/>manniꞌkan tamîꞌnawîron mai kuꞌnenan koreꞌtapai,<br/>inkamoro yennaꞌpîya toꞌ tîmenkai pra.<br/>


text:
<t>Inkamoro kupîꞌpîya Paapa,<br/>anna yepotorî yapurînenan pe toꞌ eꞌtoꞌpe,<br/>teepîremasanon pe toꞌ eꞌtoꞌpe.<br/>Moropai inkamoro enatoꞌpe pata esaꞌ pe toꞌ kupîꞌpîya<br/>kaiꞌma toꞌ eserenkaꞌpî mararî pra.<pb/>


text:
Moropai inîꞌrî eraꞌmaꞌpîuya. Mîrîrî yai etaꞌpîuya tuꞌkankon inserîyamîꞌ oꞌnon pata ikuꞌneꞌtî yentainokon etaꞌpîuya. Inkamoro wanîꞌpî asakîrîronkon yaponseꞌ woi. Moropai ipîkkukon woi toꞌ wanîꞌpî.


text:
Moropai inkamoro eserenka koꞌmannîpîꞌpî meruntî ke toꞌ maimu wanîꞌpî. Taꞌpî toꞌya:<br/><t>Manniꞌ carneiro iwîꞌpî wanî morî pe puꞌkuru,<br/>îꞌ pe pra rî awanî pepîn.<br/>Mîrîrî yeꞌnen meruntî ke tîweꞌtoꞌ pîꞌ,<br/>moropai ipîkku pe tîweꞌtoꞌ pîꞌ,<br/>moropai epuꞌnen pe tîweꞌtoꞌ pîꞌ,<br/>moropai kureꞌnan morî pe tîweꞌtoꞌ pîꞌ<br/>atausinpanpaiꞌnîkon.<br/>Mararî pra yapurîpaiꞌnîkon man<br/>taꞌpî toꞌya.<pb/>


text:
Mîrîrî yai tamîꞌnawîronkon pemonkonyamîꞌ kaꞌ ponkonya moropai non yoꞌkonkonya moropai tuna kawonkonya. Moropai tamîꞌnawîronkon pata ponkon eserenka koꞌmannîpî etaꞌpîuya. Toꞌ eserenkaꞌpî see warantî:<br/><t>Itaponseꞌ pona eereutasaꞌ manniꞌ<br/>moropai mîîkîrî carneiro wanî morî pe puꞌkuru,<br/>annaya yapurî eꞌpai awanî.<br/>Morî pe tîweꞌtoꞌ pîꞌ,<br/>ipîkku pe tîweꞌtoꞌ pîꞌ,<br/>moropai meruntî ke puꞌkuru tîweꞌtoꞌ pîꞌ<br/>yapurî pîꞌ anna man, tîꞌnapanse pra<br/>kaiꞌma toꞌ eserenkaꞌpî.


text:
Mîrîrî warantî taa toꞌya tanne, inkamoro asakîrîronkon enenankonya yuukuꞌpî. —Inna, mîrîrî warantî eꞌpai man. Moropai inkamoro asakîrîronkon eꞌsekunkaꞌpî teseꞌmukon pona toꞌ enaꞌpî. Moropai yapurîꞌpî toꞌya.<pb/>


text:
Mîrîrî yai mîîkîrî carneiroya eꞌmaiꞌnon kaareta yapiꞌtoꞌ asakîꞌnan miaꞌ pona tîîmoꞌtaiꞌnon yonpa yarakkamo eraꞌmaꞌpîuya. Moropai inkamoro asakîrîronkon yonpaya taꞌpî meruntî ke. Imaimu wanîꞌpî tîrîn taa waraꞌnapiya warantî. —Asiꞌkî —taiya etaꞌpîuya.


text:
Moropai eraꞌmaꞌpîuya. Mîrîrîya kaware aimutun eraꞌmaꞌpîuya. Mîîkîrî kaware po tîweꞌsen yenyaꞌ yurapa wanîꞌpî. Moropai mîîkîrî pia aroꞌ tîrîꞌpî toꞌya, tamîꞌnawîron yentai awanî yeꞌnen. Moropai mîîkîrî epaꞌkaꞌpî meruntî ke teyatonon yarakkîrî eseyaꞌnamai. Teeyatonon yentai tîwanîpa eepaꞌkaꞌpî.<pb/>


text:
Moropai mîrîrî tîpo mîîkîrî carneiroya itakon iteꞌkanon kaareta yapiꞌtoꞌ yarakkanmokaꞌpî. Moropai inkamoro yonpa itakonya taa etaꞌpîuya upîꞌ, asiꞌkî kaiꞌma.


text:
Mîrîrîya tiaron kaware epaꞌkaꞌpî. Mîîkîrî wanîꞌpî suuyu pe. Ipo tîweꞌsenya meruntî yapisîꞌpî. Tînepî ton sîrîrî non pona kureꞌnan eseyaꞌnamantoꞌ, îꞌ kaiꞌma tiaronkon eꞌtîꞌkatoꞌpe tonpakon yarakkîrî. Mîîkîrî yenyaꞌ kureꞌnan kasupara eꞌtîrîꞌpî.<pb/>


text:
Moropai inîꞌrî carneiroya iteseurîno iteꞌka kaareta yapiꞌtoꞌ yarakkanmokaꞌpî. Moropai inkamoro eseurînoya taa etaꞌpîuya, asiꞌkî kaiꞌma. Mîrîrîya kaware îrikkutun eraꞌmaꞌpîuya. Mîîkîrî po tîweꞌsen yenyaꞌ îꞌ rî kuꞌneꞌtîtoꞌ wanîꞌpî.


text:
Mîrîrîya mai warainon etaꞌpîuya inkamoro asakîrîronkon koreꞌtapai etaꞌpîuya. Mîrîrîya taꞌpîiya: —Tiwin trigo kuꞌneꞌtîtoꞌ tîîse tiwin wei kaisarî esenyakaꞌmannîꞌpî yepeꞌpî pe awanî, epeꞌke pe puꞌkuru. Moropai eseurîwîꞌne cevada kuꞌneꞌtîtoꞌ tîîse, mîrîrî nîrî wanî tiwin wei kaisarî esenyakaꞌmannîꞌpî yepeꞌpî pe. Epeꞌke pe puꞌkuru awanî maasa pra mararî mîrikkî awanîꞌpî. Tîîse tîwarî eꞌtî, kaiwan moropai vinho amaꞌta namai. —taꞌpî toꞌya.<pb/>


text:
Moropai mîrîrî tîpo carneiroya itasakîrîrîno iteꞌka kaareta yapiꞌtoꞌ yarakkanmokaꞌpî. Mîrîrîya inkamoro saakîrîrînoya taa etaꞌpîuya, asiꞌkî kaiꞌma.


text:
Mîîkîrî eraꞌmaꞌpîuya. Mîrîrîya kaware enkaimuꞌnan eraꞌmaꞌpîuya. Mîîkîrî po tîweꞌsen esatîꞌpî toꞌya saꞌmantantoꞌ kaiꞌma. Moropai iwenairî tamîꞌnawîronkon sîrîrî pata ponkon saꞌmantaꞌsan wanîꞌpî. Inkamoroya meruntî yapiꞌsaꞌ arakkita pairon rataikasaꞌ kaisarî sîrîrî pata ponkon pemonkonyamîꞌ wîîkonpa teepîkon yai. Moropai toꞌ eꞌtîꞌka iwan pîꞌ. Moropai inkamoro eꞌtîꞌka paran pîꞌ. Paran pîꞌ neken pepîn tîîse oꞌmaꞌkonya kaikusiyamîꞌya toꞌ tîꞌka.<pb/>


text:
Mîrîrî tîpo carneiroya miaꞌtaikinon kaareta yapiꞌtoꞌ yarakkanmokaꞌpî. Mîrîrîya toꞌ nîpoꞌtî Paapa yapurîkonpa yaponseꞌ yoꞌkoi Paapa maimu ekaremeꞌnenan ekaremekî toꞌya wenai, toꞌ nîtîꞌkaꞌsan yekaton eraꞌmaꞌpîuya. Manniꞌkan yairî puꞌkuru esiꞌsan wîîsaꞌ toꞌya yekatonoꞌsan.


text:
Inkamoro entaimepîtî koꞌmannîpî meruntî ke puꞌkuru. Taa pîꞌ toꞌ koꞌmamî: —Anna Yepotorî Paapa tamîꞌnawîron yentainon meruntî puꞌkuru. Moropai morî puꞌkuru imakuiꞌpî ton pîn. Moropai yairon puꞌkuru. Îꞌ pensa sîrîrî pata po tîîkoꞌmansenon pemonkonyamîꞌ tarumaꞌtîya kupî sîrîrî? Mîrîrî yai manniꞌkan anna tîꞌkatîponkon pemonkonyamîꞌ pîꞌ eseꞌma kupî sîrîrî? —taꞌpî toꞌya.


text:
Inkamoroya tîkaisarîꞌnîkon tîponkon ton yapisîꞌpî, aimutunkon. Moropai inkamoro pîꞌ taꞌpî Paapaya: —Erîꞌkapîkon eꞌpai man inîꞌ panpîꞌ manniꞌkan ayonpakon esenyakaꞌman yonpayamîꞌ moropai manniꞌkan ayonpakon amîrîꞌnîkon saꞌmantaꞌpî warantî, toꞌ saꞌmanta kupî mannan erepamî pîkîrî —taꞌpîiya toꞌ pîꞌ.<pb/>


text:
Moropai mîrîrî tîpo, mîrîrî pe rî carneiroya tiwin miaꞌ pona tîîmoꞌtaiꞌnon kaareta yapiꞌtoꞌ yarakkanmoka eraꞌmaꞌpîuya. Yarakkamosaiꞌya tîpo, meruntî ke pata eserentîkîꞌmaꞌpî mararî pra. Moropai wei enaꞌpî ewaron pe, teesewankonoꞌmasenya îrikkutun tîpon yekaꞌmasaꞌ warantî. Moropai kapoi enaꞌpî suuyu pe, mîn warantî.


text:
Moropai sirikkîyamîꞌ eꞌsorokaꞌpî kaꞌ poi non pona. Kureꞌne aꞌsitun wanî ya, teperu kenan yei yeperu yaꞌpîre sorokaiya warantî toꞌ eꞌsorokaꞌpî.


text:
Mîrîrî tîpo kaꞌ eseraꞌma pra eenaꞌpî, kaareta atanmokoꞌma warantî eeseraꞌma pra inîꞌrî eena warantî. Moropai tamîꞌnawîron wîꞌkon moropai iwonokon moꞌtapîtîꞌpî tîpataꞌseꞌkon yapai tiaron pataꞌ, meruntî ke eeserentîkîꞌma yeꞌnen.<pb/>


text:
Mîrîrî yai tamîꞌnawîronkon pemonkonyamîꞌ esenomîꞌpî tîꞌ ta aꞌta yaꞌ. Ipîkkukon reiyamîꞌ sîrîrî pata po tîweꞌsanon, moropai pemonkonyamîꞌ esanon, moropai surarayamîꞌ esanon ipîkkukon, moropai ipîkkukon, yemanne keꞌkon sîrîrî non po, moropai meruntîkon puꞌkuru, moropai pemonkonyamîꞌ poitîrîtonon moropai itesaꞌ pînon, tamîꞌnawîrî inkamoro esenomîꞌpî mararî pra eranneꞌ pe tîwanîkon yeꞌnen.


text:
Moropai inkamoro entaimepîtî koꞌmannîpî. Taapîtîꞌpî toꞌya wîꞌkon pîꞌ, moropai tîꞌkon pîꞌ: —Anna pona enatî anna wîîpa, anna yenontî. Mîîkîrî ereutasaꞌ manniꞌ yenu yapai anna yenontî. Moropai mîîkîrî carneiro ekoreꞌmatoꞌ winîpai anna yenontî —taapîtîꞌpî toꞌya teuren.


text:
—Maasa pra kureꞌnan eꞌtarumaꞌtîntoꞌ weiyu erepansaꞌ man, Paapaya utarumaꞌtîkon weiyu. Anîꞌya mîrîrî yapîtanîpî eserîke pra man —taapîtîꞌpî toꞌya.<pb/>


text:
Mîrîrî tîpo asakîrîronkon inserîyamîꞌ eraꞌmaꞌpîuya. Inkamoro wanîꞌpî satippe, patakon kîꞌpî yaꞌ, wei epaꞌka winî, moropai wei ewomî winî, moropai meruntî winî, moropai kamaiꞌ winî kaiꞌma. Inkamoroya aꞌsitun yapîtanîpîꞌpî, aataꞌseꞌma namai. Mararî pîrana poro yaꞌseꞌmaiya namai. Moropai yeikon yaꞌseꞌmaiya namai.


text:
Moropai inîꞌrî tiaron inserî esenpoꞌpî wei epaꞌka winîpai. Eraꞌmaꞌpîuya Paapa tîîkoꞌmansenya tîpemonkono yekiꞌkatoꞌ yarakkîrî. Mîîkîrî entaimeꞌpî meruntî ke puꞌkuru, manniꞌkan asakîrîronkon inserîyamîꞌ pata kîꞌpîya tîweꞌsanon pîꞌ, manniꞌkan meruntî yapisîtîponkon sîrîrî pata po, moropai pîrana po imakuiꞌpî kupî tonkon pîꞌ.


text:
Mîîkîrîya taꞌpî: —Maasa imakuiꞌpî kîꞌkuꞌtî pata po moropai pîrana po moropai yeikon pîꞌ. Maasa Uyepotorîkon Paapaya tîpoitîrîtonon yekiꞌka tanne toꞌ yepin pîꞌ —taꞌpîiya.


text:
Mîrîrî tîpo îꞌ warapo kaisarî inkamoro, toꞌ yepin pîꞌ tîpemonkono tonpe, Paapa nekiꞌkaꞌsan ekaremekîꞌpî toꞌya upîꞌ. Inkamoro wanîꞌpî eseuwarapo 144.000 kaisarî. Inkamoro wanîꞌpî tamîꞌnawîronkon Israel pariꞌpî pe, ipemonkono pe tiwin pîꞌ toꞌ tîîse.<pb/>


text:
<sup>(5-8)</sup> Tiwin pîꞌ toꞌ tîîse eseuwarapo 12.000 kaisarîꞌne toꞌ wanîꞌpî:<br/><t>Judá payanyamîꞌ 12.000 kaisarî,<br/>moropai Rubem payanyamîꞌ 12.000 kaisarî,<br/>moropai Gade payanyamîꞌ 12.000 kaisarî,<br/>moropai Aser payanyamîꞌ 12.000 kaisarî,<br/>moropai Naftali payanyamîꞌ 12.000 kaisarî,<br/>moropai Manassés payanyamîꞌ 12.000 kaisarî,<br/>moropai Simeão payanyamîꞌ 12.000 kaisarî,<br/>moropai Levi payanyamîꞌ 12.000 kaisarî,<br/>moropai Issacar payanyamîꞌ 12.000 kaisarî,<br/>moropai Zebulom payanyamîꞌ 12.000 kaisarî,<br/>moropai José payanyamîꞌ 12.000 kaisarî,<br/>moropai Benjamim payanyamîꞌ 12.000 kaisarî.Eseuwarapoꞌne toꞌ wanîꞌpî Paapa poitîrîtonon.


text:
Mîrîrî tîpo arinîkon pemonkonyamîꞌ oꞌnon pata ikuꞌneꞌtî yentainokon eraꞌmaꞌpîuya. Inkamoro wanîꞌpî tamîꞌnawîron pata ponkon pe. Tepuꞌse pra toꞌ wanîꞌpî siꞌta mai wanîꞌpî. Inkamoro wanîꞌpî satippe mîrîrî ereutantoꞌ rawîrî moropai carneiro rawîrî toꞌ wanîꞌpî. Inkamoro epontîsaꞌ wanîꞌpî aimutun tîponkon yaꞌ. Moropai inkamoro yenyaꞌ yuꞌ yare wanîꞌpî, imakuiꞌpî yentai tîwanîkon yeꞌnen.


text:
Inkamoro entaimepîtîꞌpî meruntî ke puꞌkuru:<br/><t>—Anna Yepotorî Paapa taponseꞌ po manniꞌ,<br/>moropai carneiro winîpai anna eꞌpîikaꞌtîtoꞌ iipî.<br/>Kureꞌne anna pîikaꞌtîꞌpî toꞌya<br/>—taꞌpî toꞌya.


text:
Mîrîrî yai tamîꞌnawîronkon inserîyamîꞌ wanîꞌpî satippe Paapa ereutatoꞌ taponseꞌ woi, moropai inkamoro ipîkkukon yaponseꞌ woi, moropai asakîrîronkon manniꞌkan enenankon woi. Mîrîrîya inkamoro inserîyamîꞌ esenumîꞌpî Paapa ereutatoꞌ rawîrî non pona, tenpatakon tîrennuꞌse. Moropai inkamoroya Paapa yapurîꞌpî.


text:
Taꞌpî toꞌya:<br/><t>—Inna, mîrîrî warantî eꞌpai man.<br/>Yapurîpaiꞌnîkon man!<br/>Morî pe, ipîkku pe nai.<br/>Epuꞌnen pe nai, Paapa.<br/>“Morî pe man, Paapa”, taapaiꞌnîkon man!<br/>Anna nînama amîrî.<br/>Meruntî puꞌkuru amîrî Paapa, anna yepotorî.<br/>Mîrîrî warantî taa pîꞌ koꞌmanpaiꞌnîkon ipatîkarî, tîꞌnapanse pra.<br/>Inna mîrîrî warantî nîsi<br/>—taꞌpî toꞌya.<pb/>


text:
Mîrîrîya tiwin ipîkkukon yonpaya uyekaranmapoꞌpî: —Anîꞌkan see insamoro aimutunkon toꞌ pon? Oꞌnon patapai toꞌ iiꞌsaꞌ mîrîrî? —kaiꞌma.<pb/>


text:
—Inna paꞌye, Uyepotorî. Toꞌ epuꞌtîuya pra wai. Amîrîya neken toꞌ epuꞌtî —taꞌpîuya.<pb/>Mîrîrî yeꞌnen taꞌpîiya upîꞌ: —Insamoro wanî manniꞌkan kureꞌnan eꞌtarumaꞌtîntoꞌ koreꞌtapainonkon pe. Tarîpai insamoro eꞌpîikaꞌtîsaꞌ mîrîrî winîpai. Morî pe toꞌ eꞌronasaꞌ, tîponkon ronasaꞌ toꞌya aimutun pe, carneiro mînî ke. Imakuiꞌpî toꞌ nîkupîꞌpî moꞌkasaiꞌya wanîꞌpî.<br/>


text:
<t>Mîrîrî yeꞌnen carneiro yaponseꞌ ereutantoꞌ rawîrî<br/>satippe toꞌ wanî mîrîrî.<br/>Moropai inkamoroya epîremantoꞌ yewîꞌ ta siꞌma<br/>yapurî koꞌmannîpîꞌpî wei kaisarî moropai ewaron kaisarî.<br/>Mîrîrî yeꞌnen mîîkîrî taponseꞌ pona eereutasaꞌ manniꞌ yaꞌ,<br/>toꞌ koneka koꞌmannîpî,<br/>toꞌ yarakkîrî tîwanî yeꞌnen.<br/>


text:
<t>Mîrîrî yeꞌnen inkamoroya inîꞌrî emiꞌnan epuꞌtî pepîn.<br/>Moropai inîꞌrî tuna aninnîpai toꞌ wanî pepîn.<br/>Moropai inîꞌrî aꞌneꞌ pe wei epuꞌtî toꞌya pepîn.<br/>Weiya toꞌ yekiꞌka pepîn inîꞌrî.<br/>


text:
<t>Maasa pra mîîkîrî carneiro,<br/>ereutantoꞌ koreꞌta wanî manniꞌ,<br/>mîîkîrî koꞌmamî toꞌ esaꞌ pe.<br/>Moropai mîîkîrîya toꞌ pinunpa,<br/>toꞌ yarîiya tîîwarîrî teepaꞌkasen<br/>ipatîkaron koꞌmannîtoꞌ tuna enîꞌse.<br/>Moropai Paapaya inkamoro yenu yaꞌmananîpî<br/>toꞌ karawatoꞌ winîpai.<br/>Mîrîrî tîpo inîꞌrî toꞌ karau pepîn<br/>—taꞌpîiya upîꞌ.<pb/>


text:
Asakîꞌne miaꞌ pona tîîmoꞌtaiꞌnon yonparîꞌpî tiwinanoꞌpî yarakkamo carneiroya yai, tamîꞌnawîron atîꞌnapamîꞌpî kaꞌ po. Tiwin hora yonpa wanîꞌpî moo, îꞌ aweꞌkupî nîmîkî pîꞌ tamîꞌnawîronkon koꞌmamîꞌpî.<pb/>


text:
Mîrîrîya inserîyamîꞌ eraꞌmaꞌpîuya asakîꞌne miaꞌ pona tîîmoꞌtaiꞌnîkon Paapa rawîrî toꞌ wanîꞌpî satippe. Inkamoroya asakîꞌne miaꞌ pona tîîmoꞌtaiꞌnon teꞌnunpasen trombeta yapisîꞌpî tîkaisarîꞌnîkon.<pb/>


text:
Moropai tiaron inserî iipîꞌpî. Mîîkîrî yenyaꞌ ouro konekasaꞌ wanîꞌpî, pisa warantî toꞌ nîpoꞌtî yenseꞌ. Moropai mararî pra aꞌpusin tîrîꞌpî toꞌya iipia, ipoꞌtîtoꞌpeiya tamîꞌnawîronkon Paapa pemonkonoyamîꞌ epîrematoꞌ pokonpe. Moropai mîrîrî rumakaꞌpîiya Paapa yapurîtoꞌpe toꞌ nîpoꞌtî yaponseꞌ ouro konekasaꞌ pona, manniꞌ ereutantoꞌ rawîrî tîweꞌsen pona.


text:
Moropai mîîkîrî inserî Paapa rawîrî awanî manniꞌ, yenyapai mîrîrî tîpoꞌtîsen aꞌpusin ureꞌtîrî enukuꞌpî kaꞌ ekaya. Manniꞌkan Paapa pemonkonoyamîꞌ epîrematoꞌ pokonpe awanîꞌpî.


text:
Mîrîrî yeꞌnen inserîya mîrîrî ouro konekasaꞌ pisa warantî yapisîꞌpî. Mîrîrî yannîpîꞌpîiya, apoꞌ mîrîrî Paapa yapurî pe toꞌ nîpoꞌtî yaponseꞌ po tîweꞌsen ke. Moropai kaꞌ po siꞌma mîrîrî yenumîꞌpî mîîkîrîya non pona. Mîrîrî yenunsaiꞌya tîpo, mararî pra waraꞌnapiyamîꞌ eꞌmopîtîꞌpî. Moropai sisiuppan wanîꞌpî mararî pra. Moropai pata eserentîkîꞌmaꞌpî mararî pra.<pb/>


text:
Mîrîrî pe rî inkamoro inserîyamîꞌ asakîꞌne miaꞌ pona tîîmoꞌtaiꞌnonkon ekonekaꞌpî trombeta yeꞌnunpakonpa kaiꞌma.<pb/>


text:
Mîrîrîya eꞌmaiꞌnon inserîya trombeta yeꞌnunpaꞌpî. Moropai yeꞌnunpasaiꞌya tîpo, apoꞌ moropai konoꞌ renaꞌpî tîꞌkon pe. Mîrîrî wanîꞌpî mîn pokonpe ataiꞌmeꞌpî pe. Mîrîrî eꞌsorokaꞌpî non pona. Mîrîrîya arakkita pairî yonpa pata po tîweꞌsen yarannîpîꞌpî. Yeikon yarannîpîꞌpîiya. Moropai tamîꞌnawîrî parîꞌkon enenankon yarannîpîꞌpîiya.<pb/>


text:
Moropai tiaron inserîya trombeta yeꞌnunpaꞌpî. Mîrîrîya wîꞌ taransen warainon wanîꞌpî. Moropai mîrîrî yenumîꞌpî toꞌya kureꞌnan pîrana ka. Mîrîrî yenunsaꞌ toꞌya tîpo, arakkita pairî yonpa pîrana enaꞌpî mîn pe.


text:
Mîrîrî yeꞌnen mîrîrî tuna katawonkon oꞌmaꞌkon eꞌtîꞌkaꞌpî arakkita pairî yonpa. Moropai arakkita pairî yonpa tuna poro tîweꞌsanon apoꞌyenkon aramîꞌpî, toꞌ eꞌtîꞌkaꞌpî tamîꞌnawîrî.<pb/>


text:
Moropai toꞌ eseurîno inserîya trombeta yeꞌnunpaꞌpî. Mîrîrîya kureꞌnan kaiwanoꞌya apoꞌ yapiꞌsaꞌ taaramîpa warainon enaꞌpî kaꞌ poi iren kaꞌ arakkita pairî yonpa. Moropai tuna yeutta eepaꞌkatoꞌ ka eenaꞌpî.


text:
Mîrîrî kaiwanoꞌ enaꞌpî eseꞌ wanîꞌpî maiꞌ pe. Mîrîrî yeꞌnen arakkita pairî yonpa tuna enaꞌpî maiꞌ pe. Mîrîrî yeꞌnen tuꞌke pemonkonyamîꞌ eꞌtîꞌkaꞌpî, mîrîrî tuna tenîꞌse.<pb/>


text:
Moropai toꞌ saakîrîrîno inserîya trombeta yeꞌnunpaꞌpî. Moropai mîrîrîya arakkita pairî yonpa wei moropai kapoi moropai kaiwanoꞌ yiꞌnîpîꞌpî. Mîrîrî yeꞌnen arakkita pairî yonpa aꞌka pe aweꞌtoꞌ esiꞌnîpîꞌpî. Aꞌka pe pra awanîꞌpî wei arakkita pairî yonpa. Moropai ewaron arakkita pairî yonpa aakoꞌmamîꞌpî, aꞌka pe pra.<pb/>


text:
Mîrîrî tîpo eraꞌmaꞌpîuya toron kureꞌnan kuwanu awainunsaꞌ wanîꞌpî kawîne kaꞌraꞌta. Moropai meruntî ke eeseurîmaꞌpî. Mîîkîrîya taꞌpî: —Tamîꞌnawîronkon pemonkonyamîꞌ non po tîîkoꞌmansenon, eesekaꞌnunkakon pe naatîi. “Ekenne” taayaꞌnîkon pe naatîi. Teꞌnunpasen trombeta yeꞌnunpa inserîyamîꞌ yonparîꞌsan, eseurîwîꞌnankonya etayaꞌnîkon ya yai, “ekenne” taayaꞌnîkon pe naatîi.<pb/>


text:
Moropai miaꞌtaikinon inserîya tîwayi trombeta yeꞌnunpaꞌpî. Mîrîrîya kaiwanoꞌ, manniꞌ non pona enaꞌpî kaꞌ poi eraꞌmaꞌpîuya. Mîîkîrîya nariꞌ ituꞌnakan yettapuru yarakkanmokatoꞌ yapisîꞌpî.


text:
Moropai mîîkîrîya mîrîrî ituꞌnakan yettapurîkaꞌpî. Mîrîrî yapai ureꞌtî epaꞌkaꞌpî mararî pra kureꞌnan apoꞌ tîrukasaꞌ ureꞌsin warantî. Mîrîrî ureꞌsinya wei moropai pata ewaronpannîpîꞌpî ewaron pe.


text:
Mîrîrî ureꞌtî koreꞌta waꞌnapiꞌyamîꞌ epaꞌkaꞌpî mararî pra. Inkamoro eꞌsorokaꞌpî non pona. Moropai inkamoro wanîꞌpî ekiꞌkatonkon pe, mariꞌtîya ekiꞌkansaꞌ warantî neꞌneꞌ pe.


text:
Inkamoro pîꞌ taꞌpî toꞌya, parîꞌ moropai yeikon tarumaꞌtî toꞌya namai. Moropai tiaron taroꞌtasen tarumaꞌtî toꞌya namai. Tîîse pemonkonyamîꞌ neken tarumaꞌtîtoꞌpe toꞌya, manniꞌkan Paapa nekiꞌkaꞌsan pepîn toꞌ yepin pîꞌ, inkamoro tarumaꞌtîtoꞌpe toꞌya.


text:
Moropai taꞌpî toꞌya, inkamoro pemonkonyamîꞌ tîꞌka kairayamîꞌya namai. Tîîse toꞌ tarumaꞌtîtoꞌpe toꞌya neken. Miaꞌtaikin kapoi kaisarî inkamoroya neꞌneꞌ epuꞌtoꞌpe mariꞌtîya yekiꞌkansaꞌ kaisarî.


text:
Mîrîrî yai tîweꞌtarumaꞌtîkon kapoi pîꞌ inkamoro wanî isaꞌmantapai mîrîrî wenai. Tîîse toꞌ saꞌmanta pepîn tiwin kin. Maasa pra saꞌmantantoꞌ epe toꞌ piapai, toꞌ wîiya eserîke pra.<pb/>


text:
Inkamoro waꞌnapiꞌyamîꞌ wanîꞌpî kawareyamîꞌ warantî, teepîkonpa ekonekaꞌsan warantî. Inkamoro puꞌpaikon po wanîꞌpî aroꞌ pe ouro konekasaꞌ warainonkon. Moropai inkamoro yenpata wanîꞌpî warayoꞌ yenpatakon warantî.


text:
Moropai toꞌ puꞌpai siꞌpo wanîꞌpî wîriꞌ puꞌpai warantî. Moropai inkamoro yee wanîꞌpî kaikusi yeekon warantî.


text:
Moropai inkamoro rippoꞌta pon toꞌ eꞌnapontîtoꞌ teyatonkon namai wanîꞌpî saꞌman ferro warantî. Moropai inkamoro yapîꞌsaꞌ eꞌnatoꞌ wanîꞌpî mararon pepîn kawareyamîꞌya tararan yekuꞌnasaꞌ teekaꞌtunsen epîi tuutîkonya eꞌnatoꞌ warantî.


text:
Moropai inkamoro yaukî pîꞌ toꞌ yekîkon wanîꞌpî mariꞌtî yekî warantî. Mîrîrî taukîkon pîꞌ wanî manniꞌ tekîkon ke pemonkonyamîꞌ yekiꞌka toꞌya eꞌpai awanî miaꞌtaikin kapoi kaisarî.


text:
Inkamoro wanîꞌpî tesaꞌkon ke mîîkîrî toꞌ esaꞌya toꞌ koꞌmannîpîꞌpî. Mîîkîrî wanîꞌpî inserî pe, Makui poitîrî pe, manniꞌ nariꞌ ituꞌnakan koꞌmannîꞌnen pe tîweꞌsen. Mîîkîrî eseꞌ wanîꞌpî hebraico maimu pe Abadom kaiꞌma. Moropai Grego pe awanîꞌpî Apoliom kaiꞌma. Tarumaꞌtîton taatoꞌ mîrîrî.<pb/>


text:
Eꞌmaiꞌnon eꞌtarumaꞌtîntoꞌ esuwaꞌkasaꞌ man. Tîîse mîrîrî tîpo inîꞌrî panpîꞌ asakîꞌne iteꞌka itentainon eꞌtarumaꞌtîntoꞌ iipî pe man kureꞌnan.<pb/>


text:
Moropai mîrîrî tîpo, tiwin miaꞌ pona tîîmoꞌtaiꞌnonya trombeta yeꞌnunpaꞌpî. Mîrîrîya mai etaꞌpîuya saakîrîron iretîkon winîpai tiwinan maimu. Manniꞌkan mîrîrî Paapa yawîrî tîweꞌsen toꞌ nîpoꞌtî yaponseꞌ ouro konekasaꞌ winîpai.


text:
Mîrîrî maiya taꞌpî tiwin miaꞌ pona tîîmoꞌtaiꞌnon inserî pîꞌ, mîîkîrî trombeta yarakkîrî awanî manniꞌ pîꞌ: —Inkamoro saakîrîronkon inserîyamîꞌ rumakakî ewaꞌtîsaꞌ pe toꞌ wanî mannan. Mîrîrî kureꞌnan iren Eufrates pia toꞌ wanî mannan —taꞌpîiya.


text:
Mîrîrî yeꞌnen inkamoro inserîyamîꞌ saakîrîronkon rumakaꞌpî toꞌya. Inkamoro wanîꞌpî ekonekaꞌsan pe mîrîrî horarî yai, moropai mîrîrî Paapaya ikuꞌneꞌtîsaꞌ weiyu yai, moropai mîrîrî konoꞌ pîꞌ teepîkonpa. Arakkita pairî yonpa pemonkonyamîꞌ tîꞌkakonpa kaiꞌma.


text:
Moropai toꞌ pemonkonoyamîꞌ iipî etaꞌpîuya. Inkamoro wanîꞌpî eseuwarapo 200 milhões kaisarî kawareponkon, mararon pepîn.<pb/>


text:
Moropai kawareyamîꞌ eraꞌmaꞌpîuya. Moropai inkamoro ponkon eraꞌmaꞌpîuya. Inkamoro rippoꞌta yaꞌsan iwaꞌtoꞌ wanîꞌpî suuyu pe, apoꞌ warantî. Moropai awanîꞌpî rora pe nîrî, tîꞌ safira iteseꞌ warantî. Moropai enkaiꞌmuꞌne awanîꞌpî, enxofre warantî. Moropai kawareyamîꞌ puꞌpai wanîꞌpî nariꞌ pe, kaikusi, leão puꞌpai warantî. Inkamoro mata yapai apoꞌ epaꞌkapîtîꞌpî. Moropai ureꞌtî epaꞌkaꞌpî. Moropai enxofre epaꞌkaꞌpî.


text:
Mîrîrî eseurîwîꞌnan eꞌkupîꞌpî eꞌtarumaꞌtîntoꞌya pemonkonyamîꞌ tîꞌkaꞌpî. Arakkita pairî yonpa toꞌ wîꞌpîiya. Apoꞌya moropai ureꞌtîya moropai enxofreya kawareyamîꞌ mata yapai teepaꞌkasenya.


text:
Inkamoro kawareyamîꞌ meruntîri wanîꞌpî toꞌ mata yaꞌ, moropai toꞌ yaukî pîꞌ. Inkamoro yaukî wanîꞌpî îkîiyamîꞌ warantî tîpuꞌpai ke. Mîrîrî yeꞌnen pemonkonyamîꞌ yeparantîꞌpî toꞌya mîrîrî ke.<pb/>


text:
Tîîse isaꞌmantaꞌsan pepîn pemonkonyamîꞌ yonparîꞌsanya imakuiꞌpî kuꞌtoꞌ tîuyaꞌnîkon rumaka pra toꞌ wanîꞌpî. Makui poitîrîtonon yapurî pîꞌ toꞌ koꞌmamîꞌpî. Moropai miaꞌ ke ikonekasaꞌ bronze pe, moropai yei konekasaꞌ pemonkon warantî tenu ke, tîîse eraꞌmanen pepîn. Tîpana kenan tîîse etanen pepîn, moropai tîꞌpu kenan tîîse asakoi pepîn yapurîꞌpî toꞌya.


text:
Moropai imakuiꞌpî tînkupîꞌpîkon pîꞌ tîwenpenatai teserukon moꞌtanîpî toꞌya pra toꞌ wanîꞌpî. Pemonkonyamîꞌ wîꞌpî tîuyaꞌnîkon wenai toꞌ enpenata pîn. Moropai piaꞌsan pe tîweꞌtoꞌkon rumaka toꞌya pra toꞌ wanîꞌpî. Moropai seꞌ tapairî wîriꞌsanyamîꞌ yarakkîrî tîweꞌtoꞌkon rumaka toꞌya pîn. Moropai amaꞌyeꞌ pe tîweꞌtoꞌkon rumaka toꞌya pra nîrî toꞌ wanîꞌpî.<pb/>


text:
Mîrîrî tîpo tiaron inserî meruntî autî eraꞌmaꞌpîuya kaꞌ poi. Mîîkîrî eꞌwontîsaꞌ wanîꞌpî katupuru ke, aimutun pe tîponya wanî warantî. Moropai mîîkîrî puꞌpai yepoi merenmereꞌ wanîꞌpî. Moropai itenpata wanîꞌpî inkeꞌ pe, wei warantî. Moropai iꞌsi yeꞌpî wanîꞌpî apoꞌ eꞌtîrukasaꞌ kakîsiya eseraꞌma warantî.


text:
Mîîkîrî yenyaꞌ kaareta siꞌmîrikkî yarakkanmokasaꞌ wanîꞌpî. Moropai mîîkîrîya tîꞌpu meruntî winon tîîsaꞌ wanîꞌpî pîrana pona. Moropai kamaiꞌ winon iꞌpu wanîꞌpî non pona.


text:
Moropai mîîkîrî entaimeꞌpî meruntî ke. Kaikusi, leão etun warantî. Mîîkîrî entaimesaꞌ tîpo, asakîꞌne miaꞌ pona tîîmoꞌtaiꞌnîkon waraꞌnapiyamîꞌ eꞌtîrînkaꞌpî, imaimu yuukuꞌpî toꞌya.


text:
Inkamoro eseurîmaꞌpî. Toꞌ eseurîmatoꞌ menukauya mîrîrî teuren, tîîse mai etaꞌpîuya kaꞌ winîpainon. Taꞌpîiya upîꞌ: —Mîrîrî konekakî tîmenukai pra. Îꞌ taa inkamoro asakîꞌne miaꞌ pona tîîmoꞌtaiꞌnîkon waraꞌnapiyamîꞌya, manniꞌ kîꞌmenukai —taꞌpîiya.<pb/>


text:
Moropai mîîkîrî inserî satippe pîrana po moropai non po uneraꞌmaꞌpîya meruntî winon tenya yanumîꞌpî kaꞌ ekaya.


text:
Moropai innape mîîkîrî eseurîmaꞌpî Paapa ipatîkarî tîîkoꞌmansen eseꞌ pîꞌ, manniꞌ tamîꞌnawîron konekatîpon, kaꞌ moropai pata moropai tuna moropai tamîꞌnawîron patapon konekatîpon eseꞌ pîꞌ. Mîîkîrî inserîya taꞌpî: —Inîꞌrî tîkoꞌman pe aakoꞌmamî pra man —taꞌpîiya.


text:
Îꞌ pensa asakîꞌne miaꞌ ponaꞌno iteꞌka inserîya trombeta yeꞌnunpa yai, îꞌ kaiꞌma taasaꞌ tîuya manniꞌ yawîrî ikupî Paapaya pe man, manniꞌ anîꞌ nepuꞌtî pepîn. Pena îꞌ kaiꞌma taꞌpî tîuya yawîrî, tîpoitîrîtonon penaronkon profetayamîꞌ nurîꞌtî pîꞌ taasaꞌ tîuya yawîrî ikupîiya pe man.<pb/>


text:
Mîrîrî mai unetaꞌpî wanîꞌpî kaꞌ winîpainon pe. Eeseurîmaꞌpî inîꞌrî uyarakkîrî. Taꞌpîiya upîꞌ: —Atîkî moropai mîîkîrî inserî pîrana po tîꞌpu tîîsaiꞌya manniꞌ, moropai non po iꞌpu wanî manniꞌ, yenyaꞌ kaareta yarakkanmokasaꞌ pe wanî manniꞌ yapiꞌta —taꞌpîiya.<pb/>


text:
Mîrîrî yeꞌnen uutîꞌpî moropai mîrîrî kaareta esatîꞌpîuya ipîꞌ. Mîîkîrîya taꞌpî upîꞌ: —Maa, sîrîrî kaareta yapiꞌkî moropai yaꞌkî. Sîrîrî yakuya ya, yennoꞌmasaꞌya pe aroꞌta yaꞌ, soꞌri ke ikupîiya. Tîîse anta yaꞌ awanî ya, aꞌkiꞌku pe puꞌkuru awanî, wan warantî —taꞌpîiya.


text:
Moropai mîrîrî kaareta siꞌmîrikkî yapisîꞌpîuya mîîkîrî inserî yenya pai. Moropai mîrîrî yakuꞌpîuya. Unta yaꞌ awanî tanne, aꞌkiꞌku pe awanîꞌpî wan warantî. Tîîse mîrîrî kaareta yennoꞌmasauꞌya tîpo, uroꞌta yaꞌ soꞌri ke awanîꞌpî.


text:
Mîrîrî yeꞌnen upîꞌ taꞌpîiya: —Tarîpai inîꞌrî îꞌ kupî Paapaya pe man ekaremekîya eꞌpai man arinîkon pemonkonyamîꞌ pîꞌ, tamîꞌnawîronkon pata ponkon pîꞌ, manniꞌkan tuꞌkan mai kuꞌnenan tepuꞌse pra pemonkonyamîꞌ pîꞌ, moropai ipîkkukon pata esanon reiyamîꞌ pîꞌ ekaremekîya eꞌpai man —taꞌpîiya.<pb/>


text:
Moropai mîrîrî tîpo îꞌ kuꞌneꞌtîtoꞌ yapisîꞌpîuya, kusan yei warainon. Moropai taꞌpî toꞌya upîꞌ: —Eꞌmîꞌsaꞌkakî moropai epîremantoꞌ yewîꞌ kuꞌneꞌtîpîꞌkî. Moropai Paapa yapurî tîuyaꞌnîkon pe toꞌ nîpoꞌtî yaponseꞌ kuꞌneꞌtîkî. Moropai epîremantoꞌ yewîꞌ ta teepîremasanon nîrî kuꞌneꞌtîkî.


text:
Tîîse poro po winî tîweꞌsen kîꞌkuꞌneꞌtîi. Maasa pra mîrîrî wanî Judeuyamîꞌ pepîn erepantoꞌ pataꞌseꞌ pe. Inkamoroya morî puꞌkuru cidade tarumaꞌtî pe man eseuwarapo 42 kapoi kaisarî.


text:
Mîrîrî yai asakîꞌne kaisarî upîꞌ teeseurîmasanon yarimauya pe man, saaku yaꞌ teepontîi teesewankonoꞌmasaꞌkon ekaremeꞌtoꞌpe toꞌya toꞌ koreꞌta. Moropai inkamoroya Paapa maimu ekaremekî kupî sîrîrî eseuwarapo 1.260 wei kaisarî toꞌ pîꞌ —taꞌpîiya upîꞌ.<pb/>


text:
Inkamoro asakîꞌnankon upîꞌ teeseurîmasanon wanî manniꞌ yei, oliveira yeꞌ asakîꞌnan warantî. ˻Manniꞌkan pîꞌ Paapa maimu ekaremeꞌnen Zacarias nurîꞌtî nekaremekîꞌpî.˼ Moropai asakîꞌnan apoꞌ yaponseꞌ warantî toꞌ wanî, manniꞌkan satippe Uyepotorî, pata ponkon koꞌmannîꞌnen rawîrî tîweꞌsanon.


text:
Inkamoro antîꞌkapai anîꞌkan wanî ya, inkamoro mata yapai apoꞌ epaꞌka, moropai mîrîrî ke teyatonkon tîꞌka toꞌya. Mîrîrî warantî anîꞌkan wanî ya toꞌ tarumaꞌtî yuꞌse, inkamoro, toꞌ tarumaꞌtînenan eꞌtîꞌka pe man.


text:
Maasa pra inkamoro pia meruntî wanî. Mîrîrî toꞌ maimu pe konoꞌ rena eserîke pra awanî kaꞌ poi, Paapa maimu ekaremekî pîꞌ toꞌ koꞌmamî pîkîrî konoꞌ rena pepîn. Moropai inkamoro pia meruntî wanî, toꞌ maimu pe mîn pe tuna yanikon enatoꞌpe. Moropai inkamoro pia meruntî wanî, tîmaimukon ke, tuꞌke siꞌta eꞌtarumaꞌtîntoꞌ iiꞌtoꞌpe non pona, ituꞌse tîwanîkon pîkîrî.<pb/>


text:
Îꞌ pensa inkamoro asakîꞌnankonya Paapa maimu ekaremekî tîuyaꞌnîkon yaretîꞌka yai, ituꞌnakan nariꞌ yaꞌ tîweꞌsen oꞌmaꞌ iipî pe man. Moropai eeseyaꞌnama toꞌ yarakkîrî. Moropai mîîkîrî oꞌmaꞌya inkamoro tîꞌka pe man.


text:
Moropai inkamoro esaꞌrîꞌpî koꞌmamî pe man eꞌma ta kureꞌnan cidade po. Oꞌnon pata toꞌ yepotorî pokapîtîꞌpî toꞌya manniꞌ cidade po. Mîrîrî cidade esatî toꞌya manniꞌ imakuiꞌpî kupîꞌpî toꞌya pataꞌpî Sodoma moropai Egito warantî, imakuiꞌpî pe awanî yeꞌnen.


text:
Mîrîrî yai tamîꞌnawîron patakon ponkonya toꞌ esaꞌrîꞌpî eraꞌma koꞌmannîpî pe man eseurîwîꞌne wei arakkita pairî kaisarî. Anîꞌya toꞌ esaꞌrîꞌpî yuꞌnaꞌtî tîrî toꞌya pepîn mîrîrî yai.


text:
Mîrîrî kupî toꞌya pîꞌ tamîꞌnawîron pata ponkon pemonkonyamîꞌ wanî taatausinpai, mararî pra inkamoro saꞌmantasaꞌ yeꞌnen. Mararî pra taatausinpai, tiaronkon pia îꞌ rî tîrî toꞌya epeꞌmîra. Maasa pra inkamoro asakîꞌnankon profetayamîꞌ, pemonkonyamîꞌ yewankonoꞌmatîponkon ataretîꞌkasaꞌ yeꞌnen, toꞌ atausinpa pe man.<pb/>


text:
Tîîse mîrîrî tîpo, eseurîwîꞌne wei arakkita pairî kaisarî tîîse, inkamoro yettapusin ton iipîꞌpî Paapa winîpai, inîꞌrî enen toꞌ eꞌtoꞌpe. Mîrîrî yeꞌnen inkamoro eꞌmîꞌsaꞌkaꞌpî inîꞌrî. Moropai eraꞌmasaꞌ tamîꞌnawîronkonya yai, kureꞌne eranneꞌ pe toꞌ enaꞌpî.


text:
Moropai inkamoro asakîꞌnankon profetayamîꞌya mai etaꞌpî kaꞌ winîpainon. Taꞌpî maiya: —Enuꞌtî tarîwaya —kaiꞌma mai eseurîmaꞌpî. Moropai teeraꞌmakon teyatonkonya tanne, inkamoro profetayamîꞌ enukuꞌpî katupuru po kaꞌ pona.<pb/>


text:
Mîrîrî pe rî kureꞌne pata eserentîkîꞌmaꞌpî. Mîrîrîya iwaikkatoi pe cidade yankaꞌpî. Mîrîrî cidade ponkon isaꞌmantaꞌsan wanîꞌpî eseuwarapo 7.000 kaisarî pemonkonyamîꞌ. Mîrîrî eꞌkupî eraꞌmasaꞌ tîuyaꞌnîkon pe, toꞌ yonparîꞌsan eꞌnîmîꞌsanya Paapa kaꞌ pon yapurîꞌpî, ipîkku pe aweꞌtoꞌ wenai.<pb/>


text:
Sîrîrî itakon iteꞌkaron eꞌtarumaꞌtîntoꞌ esuwaꞌkasaꞌ man. Tîîse eraꞌmatî maasa itentainon, iteseurîno iteꞌka iipî pe man kaꞌneꞌ pe, tîîkoꞌmanse pra.<pb/>


text:
Toꞌ yonparîꞌpî inserîya asakîꞌneno miaꞌ pona tîîmoꞌtaiꞌno trombeta yeꞌnunpaꞌpî. Moropai tuꞌkankon maimu wanîꞌpî kaꞌ po, meruntî ke puꞌkuru. Taapîtîꞌpî maiya:<br/><t>—Tarîpai Uyepotorîkon Paapa pia<br/>meruntî puꞌkuru man,<br/>tamîꞌnawîronkon pemonkonyamîꞌ koꞌmannîꞌnen pe,<br/>moropai inmenkaꞌpî Cristo pia nîrî.<br/>Inkamoro esaꞌ pe aakoꞌmamî ipatîkarî,<br/>ikîꞌpî ton pra<br/>—taꞌpîiya.


text:
Mîrîrî taa toꞌya tanne, inkamoro ipîkkukon eseuwaraponkon 24 kaisaronkon Paapa rawîrî taponseꞌkon pona ereutaꞌsan, inkamoro eꞌsekunkaꞌpî teseꞌmukon pona, moropai itenpatakon rennukuꞌpî non pona. Moropai inkamoroya Paapa yapurîꞌpî.


text:
Taꞌpî toꞌya:<br/><t>Anna yepotorî Paapa,<br/>meruntî puꞌkuru tamîꞌnawîron yentainon amîrî.<br/>Ipatîkarî tîîkoꞌmansen amîrî.<br/>Moropai pena esiꞌpî,<br/>sîrîrîpe nîrî aakoꞌmamî.<br/>“Morî pe puꞌkuru man”, taa annaya apîꞌ.<br/>Maasa pra meruntî ke puꞌkuru aweꞌtoꞌ ke,<br/>tamîꞌnawîronkon esaꞌ pe eenasaꞌ yeꞌnen,<br/>ayapurî annaya, Paapa.<br/>


text:
<t>Innape akuꞌnenan pepîn,<br/>inkamoro ekoreꞌmasaꞌ koꞌmamî mararî pra,<br/>maasa pra inkamoro tarumaꞌtîtoꞌya erepansaꞌ yeꞌnen.<br/>Isaꞌmantaꞌsan yenuntoꞌya weiyu erepansaꞌ man.<br/>Moropai apemonkonoyamîꞌ, innape akupîtîponkon penaronkon<br/>profetayamîꞌ yeꞌmaya weiyu erepansaꞌ man.<br/>Moropai tamîꞌnawîronkon ayapurînenan,<br/>moropai tamîꞌnawîronkon innape akuꞌnenan anama tîuyaꞌnîkon yeꞌnen,<br/>manniꞌkan ipîkkukon, moropai ipîkkukon pepîn yeꞌmaya,<br/>toꞌ nîkupîꞌpî wenai mîrîrî yai.<br/>Tîîse manniꞌkan non ponkon maꞌtanîpîtîponkon<br/>tarumaꞌtîtoꞌya weiyu erepansaꞌ sîrîrî<br/>taꞌpî toꞌya.<pb/>


text:
Mîrîrî tîpo Paapa yapurî yewîꞌ esettapurukaꞌpî, kaꞌ po awanî manniꞌ. Moropai ita tîweꞌsen, Paapa yarakkîrî esetantoꞌ imaimu yenseꞌ manniꞌ, mîrîrî eseraꞌmaꞌpî, eesettapurîkasaꞌ tanne. Mîrîrîya mararî pra sisiupan wanîꞌpî. Tîrîn tîrînpan wanîꞌpî mararî pra. Moropai waraꞌnapiyamîꞌ wanîꞌpî. Moropai pata eserentîkîꞌmaꞌpî. Moropai mararî pra konoꞌ renaꞌpî tîꞌkon pe.<pb/>


text:
Mîrîrî yai kureꞌnan anîꞌ nepuꞌtî pepîn teraꞌmasen ton esenpoꞌpî kaꞌ po. Mîîkîrî wanîꞌpî wîriꞌ pe. Mîîkîrî epontîꞌpî wei yaꞌ. Mîîkîrî puu yoꞌkoi kapoi wanîꞌpî. Moropai mîîkîrî puꞌpai po aroꞌ wanîꞌpî, kaiwanoꞌyamîꞌ ke, asakîꞌne puꞌ pona tîîmoꞌtai kaisarî.


text:
Mîîkîrî wanîꞌpî more yan pe. Mîrîrî yeꞌnen awentaimepîtî koꞌmannîpîꞌpî neꞌneꞌ more wanî pîꞌ, tînre yenpo tîuya yai.


text:
Moropai tiaron teraꞌmasen ton esenpoꞌpî kaꞌ po, oꞌmaꞌ iteseꞌ dragão, kureꞌnan kuratu warainon. Mîîkîrî wanîꞌpî suuyu pe. Mîîkîrî puꞌpai wanîꞌpî asakîꞌne miaꞌ pona tîîmoꞌtai kaisarî. Moropai iretî wanîꞌpî miaꞌ tamîꞌnawîrî kaisarî. Moropai mîîkîrî puꞌpai po nîrî aroꞌ wanîꞌpî, inkeꞌ pe ipuꞌpaikon kaisarî.


text:
Mîîkîrîya taukî ke arakkita pairî yonpa sirikkîyamîꞌ worokaꞌpî kaꞌ poi. Inkamoro sorokaꞌpîiya non pona. Moropai mîîkîrî emîꞌpamîꞌpî wîriꞌ rawîrî îꞌ pensa tînre yenpo wîriꞌya ya, yanîpa kaiꞌma.


text:
Moropai wîriꞌya tînre yenpoꞌpî warayoꞌ pe. Mîîkîrîya tamîꞌnawîronkon koꞌmannîpî pe man meruntî ke, mîrîrî tenyaꞌ awanî manniꞌ, saꞌman ferro yarakkîrî siꞌma. Nariꞌ pe awanî pe man. Tîîse mîîkîrî moꞌkaꞌpî Paapaya moropai yarîꞌpîiya tîîpia. Moropai taponseꞌ pona itîrîꞌpîiya.


text:
Moropai mîîkîrî wîriꞌ epeꞌpî oꞌnon pata pemonkon ton pîn yaꞌ. Mîîkîrî pataꞌseꞌ ton konekasaꞌ Paapaya, miarî aakoꞌmantoꞌpe. Miarî Paapaya mîîkîrî koꞌmannîpî eseuwarapo 1.260 wei kaisarî.<pb/>


text:
Mîrîrî tîpo toꞌ epîꞌpî kaꞌ po. Inserîyamîꞌ esaꞌ Miguel epîꞌpî tiaronkon inserîyamîꞌ pokonpe siꞌma, mîîkîrî dragão yarakkîrî. Moropai mîîkîrî dragão epîꞌpî yarakkîrî mararî pra, tîpemonkonoyamîꞌ pokonpe siꞌma.


text:
Tîîse mîîkîrî dragão yentai toꞌ wanîꞌpî. Mîrîrî yeꞌnen dragão moropai inserîyamîꞌ, ipemonkonoyamîꞌ koꞌmamî eserîke pra awanîꞌpî kaꞌ po, toꞌ maꞌre tîwanîkon yeꞌnen.


text:
Mîrîrî yeꞌnen mîîkîrî kureꞌnan dragão yenumîꞌpî toꞌya poro pona. Manniꞌ mîîkîrî penaroꞌ îkîi, makui, seruꞌyeꞌ tamîꞌnawîronkon yenkuꞌtî pîꞌ tîîkoꞌmansen mîîkîrî. Mîîkîrî yenumîꞌpî toꞌya non pona. Moropai ipemonkonoyamîꞌ nîrî yenumîꞌpî toꞌya yarakkîrî.<pb/>


text:
Mîrîrî tîpo mai etaꞌpîuya meruntî ke kaꞌ winîpai. Taꞌpîiya:<br/><t>—Tarîpai Paapa winîpai eꞌpîikaꞌtîntoꞌ erepansaꞌ man!<br/>Moropai Paapaya îꞌ kaiꞌma tîmeruntîri,<br/>moropai îꞌ kaiꞌma tamîꞌnawîronkon koꞌmannîꞌnen pe tîweꞌtoꞌ yenposaiꞌya man.<br/>Moropai îꞌ kaiꞌma inmenkaꞌpî,<br/>Cristoya tamîꞌnawîronkon koꞌmannîpî tîmaimu pe,<br/>manniꞌ yenposaiꞌya man.<br/>Maasa pra manniꞌkan uyonpakon pokonoma pîꞌ tîîkoꞌmansen<br/>Paapa pîꞌ wei kaisarî moropai ewaron kaisarî,<br/>mîîkîrî yenumîꞌpî toꞌya man kaꞌ poi non pona.<br/>


text:
<t>Mîrîrî yeꞌnen uyonpakon enaꞌpî mîîkîrî yentai,<br/>carneiro mînî wenai.<br/>Maasa pra aasaꞌmantaꞌpî inkamoro ton pe.<br/>Moropai mîrîrî pîꞌ toꞌ eseurîma koꞌmannîpîꞌpî,<br/>tîsaꞌmantatoꞌkon tînamai pra.<br/>


text:
<t>Mîrîrî yeꞌnen taatausinpai eꞌtî,<br/>innape Paapa yapurînenan, tamîꞌnawîronkon kaꞌ po toꞌ wanî manniꞌkan.<br/>Tîîse non ponkon, amîrîꞌnîkon atausinpa pepîn.<br/>Maasa pra aweꞌtarumaꞌtîkon pe naatîi,<br/>moropai tamîꞌnawîronkon tuna kawonkon nîrî.<br/>Maasa pra Makui erepansaꞌ man amîrîꞌnîkon koreꞌta.<br/>Mîîkîrî ekoreꞌmasaꞌ man mararî pra,<br/>maasa pra mararî neken non po tîîkoꞌmantoꞌ epuꞌtî tîuya yeꞌnen.<pb/>


text:
Non pona tenunsaꞌ toꞌya epuꞌtî tîuya pe, dragãoya mîîkîrî wîriꞌ, warayoꞌ pe tînre yenpotîpon pokonoma piaꞌtîꞌpî. Moropai iwenairî attîꞌpî yapisîpa kaiꞌma.


text:
Tîîse mîîkîrî wîriꞌya asakîꞌne tapîꞌsaꞌ ton yapisîꞌpî, kureꞌnan kuwanu yapîꞌsaꞌ warainon, awainumîpa tîpataꞌseꞌ pe Paapa nîkoneka yaꞌ, oꞌnon pata pemonkon ton pîn yaꞌ. Mîîkîrî koꞌmannîpî Paapaya miarî, eseurîwîꞌne konoꞌ arakkita pairî kaisarî, mîrîrî warapo konoꞌ kaisarî mîîkîrî îkîi, makuiya ipokonoma namai.


text:
Mîrîrî yeꞌnen mîîkîrî îkîiya tuna kamoꞌpî tînta yapai kureꞌne iren warantî, mîîkîrî wîriꞌ yeꞌmaꞌpî pîꞌ mîrîrî tunaya yaatoꞌpe kaiꞌma.


text:
Tîîse nonya mîîkîrî wîriꞌ pîikaꞌtîꞌpî. Non esenkaramoꞌpî, moropai mîrîrî tuna, dragão mata yapai teepaꞌkasen tuna yennoꞌmaꞌpîiya.


text:
<sup>(17-18)</sup> Mîrîrîya mîîkîrî wîriꞌ pîꞌ dragão ekoreꞌmaꞌpî mararî pra. Mîrîrî yeꞌnen ipayanyamîꞌ rîꞌsan pîꞌ teeseꞌma kupîꞌpî dragãoya, manniꞌkan Paapa maimu yawîrî tîweꞌsanon, yairon Jesus nekaremekîꞌpî yawîrî tîweꞌsanon pîꞌ.<pb/> <sup>18</sup> Moropai mîrîrî tîpo, mîîkîrî dragão wanîꞌpî satippe kasapan po, pîrana ena po.<pb/>


text:
Moropai mîrîrî tîpo, kureꞌnan tuna katapai oꞌmaꞌ eseuka eraꞌmaꞌpîuya. Mîîkîrî retî wanîꞌpî miaꞌ tamîꞌnawîrî kaisarî. Moropai ipuꞌpai wanîꞌpî asakîꞌne miaꞌ pona tîîmoꞌtai kaisarî. Moropai iretîkon kaisarî tiwin pîꞌ tîîse aroꞌ pe wanîꞌpî, rei pe. Moropai ipuꞌpai pîꞌ aweꞌmenukasaꞌ wanîꞌpî Paapa pe tîwanî pîꞌ teeseurîmasen, seruꞌyeꞌ pe.


text:
Mîîkîrî oꞌmaꞌ uneraꞌmaꞌpî wanîꞌpî kaikusi warantî araremene. Mîîkîrî puukon wanîꞌpî inonkon pe, tiaron oꞌmaꞌ urso puu warantî. Moropai mîîkîrî mata wanîꞌpî leão mata warantî. Mîîkîrî pia dragãoya tîmeruntîri tîrîꞌpî. Moropai taponseꞌ pona eereutatoꞌpe ikupîꞌpîiya. Moropai tamîꞌnawîrî tîmaimu pe îꞌ kuꞌtoꞌpeiya ikupîiya.


text:
Tiwin mîîkîrî oꞌmaꞌ puꞌpai yonpa wanîꞌpî erekîꞌ pe aasaꞌmantatoꞌ teuren. Tîîse aasaꞌmanta pra, erekîꞌ pe tîweꞌsen esepiꞌtîsaꞌ wanîꞌpî. Mîîkîrî esepiꞌtîsaꞌ eraꞌmaꞌpî tamîꞌnawîronkon sîrîrî nonponkonya. Mîrîrî pîꞌ toꞌ esenumenkaꞌpî mararî pra teesewankonoꞌmai. Moropai mîîkîrî oꞌmaꞌ wenairî toꞌ wîtî piaꞌtîꞌpî.


text:
Moropai dragão yapurîꞌpî tamîꞌnawîronkonya, maasa pra tamîꞌnawîrî tîmaimu pe îꞌ kuꞌtoꞌpe oꞌmaꞌya tîmeruntîri tîîsaiꞌya yeꞌnen. Moropai mîîkîrî oꞌmaꞌ yapurîꞌpî nîrî toꞌya. Taꞌpî toꞌya: —Anîꞌ moro nai meruntî puꞌkuru mîserî oꞌmaꞌ warainon? Anîꞌ moro nai yarakkîrî eeseyaꞌnama ton, meruntî puꞌkuru itentainon? —taꞌpî toꞌya.<pb/>


text:
Moropai mîîkîrî oꞌmaꞌ pia tîmeruntîri ton eꞌtîsaꞌ wanîꞌpî, taatapurîpa Paapa pe tîweꞌkuꞌse. Mîrîrî yeꞌka tîmaimu pe imakuiꞌpî kupî pîꞌ aakoꞌmamî eseuwarapo 42 kapoi kaisarî neken.


text:
Mîîkîrî eseurîma piaꞌtîꞌpî imakuiꞌpî pe Paapa winîkîi moropai Paapa eseꞌ winîkîi, moropai Paapa pata, oꞌnon pata aakoꞌmantoꞌ winîkîi seruꞌyeꞌ pe eeseurîma piaꞌtîꞌpî. Moropai tamîꞌnawîronkon kaꞌ po tîîkoꞌmansenon winîkîi imakuiꞌpî pe eeseurîma piaꞌtîꞌpî.


text:
Meruntî puꞌkuru yapisîꞌpîiya, tîmaimu wenai tamîꞌnawîronkon Paapa pemonkonoyamîꞌ yarakkîrî teepîpa, moropai toꞌ yentai teenapa. Moropai tamîꞌnawîronkon pemonkonyamîꞌ esaꞌ pe eꞌtîrîꞌpî iipia. Manniꞌkan tamîꞌnawîronkon pata ponkon, siꞌta mai kuꞌnenan, manniꞌkan pemonkonyamîꞌ tepuꞌse pra, tamîꞌnawîronkon esaꞌ pe eenaꞌpî.


text:
Tamîꞌnawîronkon tarî non po tîîkoꞌmansenonya mîîkîrî yapurî pe man. Manniꞌkan koꞌmannîtoꞌ kaareta po iteseꞌ ton pînonya yapurî pe man. Manniꞌ kaareta esaꞌ wanî carneiro pe. Mîîkîrî wanî aasaꞌmantaton pe pena, maasa pata koneka pra tîîse.<pb/>


text:
<t>Anîꞌ yarakkamo toꞌya ya,<br/>mîîkîrî yarakkamo toꞌya eꞌpai awanî mîrîrî.<br/>Moropai anîꞌ wîî toꞌya ya kasupara ke,<br/>mîîkîrî saꞌmanta eꞌpai man kasupara kamo pe.<br/>Mîrîrî yeꞌnen mîrîrî yapîtanîpîyaꞌnîkon yuwatî. Paapa pemonkono pe awanîkon wenai, yairî awanîkon yuwatî.<pb/>


text:
Moropai mîrîrî tîpo tiaron oꞌmaꞌ eꞌmîꞌsaꞌka eraꞌmaꞌpîuya non poi. Mîîkîrî retî wanîꞌpî asakîꞌne carneiro retî warantî awanîꞌpî. Tîîse mîîkîrî maimu wanîꞌpî dragão maimu warantî.


text:
Mîîkîrîya tamîꞌnawîrî eꞌmaiꞌnon oꞌmaꞌ meruntîri yapurîꞌpî mîrîrî yai. Mîîkîrîya tamîꞌnawîronkon pemonkonyamîꞌ pîꞌ taꞌpî pata ponkon pîꞌ. Mîîkîrî eꞌmaiꞌnon oꞌmaꞌ yapurîtoꞌpe toꞌya ikupîꞌpîiya, manniꞌ aasaꞌmantatoꞌ erekîꞌ tîweꞌtoꞌ yapai oꞌmaꞌ esepiꞌtîꞌpî yapurîtoꞌpe toꞌya.


text:
Kureꞌne anîꞌ nîkupî eserîkan pepîn kupîꞌpî itakon iteꞌkaron oꞌmaꞌya. Mîîkîrîya kureꞌnan apoꞌ ena emapuꞌtîꞌpî kaꞌ poi sîrîrî non pona, eraꞌma tamîꞌnawîronkon pemonkonyamîꞌya tanne. ˻Mîrîrî pîꞌ toꞌ esiꞌnîpîꞌpî mararî pra.˼


text:
Mîrîrî wenai tamîꞌnawîronkon pemonkonyamîꞌ sîrîrî non po tîîkoꞌmansenon yenkuꞌtîꞌpîiya, mîîkîrî eꞌmaiꞌnon oꞌmaꞌ ton pe. Moropai mîîkîrî itakon iteꞌkaron oꞌmaꞌya taꞌpî tamîꞌnawîronkon sîrîrî pata ponkonya tînapurîkon ton konekatoꞌpe kaiꞌma, manniꞌ erekîꞌ pe esiꞌpî tîîse aasaꞌmanta pra esiꞌpî warantî.


text:
Mîîkîrî itakon iteꞌkaron oꞌmaꞌya meruntî yapiꞌsaꞌ tîuya ke, mîrîrî toꞌ nîkonekaꞌpî, tînapurîkon pîꞌ mîrîrî puumaꞌpî, enen aweꞌtoꞌpe, moropai eeseurîmatoꞌpe. Moropai mîîkîrîya manniꞌkan innape tapurînenan pepîn tîꞌkatoꞌpe kaiꞌma tamîꞌnawîrî, ikupîꞌpîiya.


text:
Moropai mîîkîrîya tamîꞌnawîronkon pemonkonyamîꞌya tenyakon meruntî winon pîꞌ moropai tepinkon pîꞌ eeseraꞌma ton yekiꞌkatoꞌpe taꞌpî. Pemonkonyamîꞌ ipîkkukon pîꞌ moropai mîîpankon pepîn pîꞌ, moropai yemanne keꞌkon pîꞌ nîrî, moropai îꞌ ton pînon pîꞌ nîrî, moropai toꞌ poitîrîtonon pîꞌ, moropai toꞌ poitîrîtonon pepîn pîꞌ taꞌpîiya, ituꞌse pra toꞌ tîîse toꞌ tekaꞌnunkai.


text:
Maasa pra anîꞌya îꞌ yenna eserîke pra awanîꞌpî. Moropai anîꞌ eꞌrepa eserîke pra awanîꞌpî, mîrîrî teraꞌmasen ton pra siꞌma tenyakon pîꞌ moropai tepinkon pîꞌ. Mîrîrî wanîꞌpî mîîkîrî oꞌmaꞌ eseꞌ pe. Moropai iteseꞌ kuꞌneꞌtîtoꞌpe awanîꞌpî.<pb/>


text:
Mîrîrî epuꞌtoꞌpe, kureꞌne epuꞌnen pe eꞌnî yuꞌse awanî mîrîrî. Anîꞌ wanî ya, pakko pe pra epuꞌnen pe, oꞌmaꞌ eseꞌ kuꞌneꞌtînen pe awanî ya, mîîkîrîya ikuꞌneꞌtî. Maasa pra mîrîrî wanî pemonkon eseꞌ pe. Mîrîrî ikuꞌneꞌtîtoꞌ wanî eseuwarapo 666 kaisarî awanî.<pb/>


text:
Mîrîrî tîpo carneiro eraꞌmaꞌpîuya satippe oꞌnon pata epîremantoꞌ yewîꞌ konekasaꞌ toꞌya manniꞌ wîꞌ po iteseꞌ Sião. Mîîkîrî yarakkîrî eseuwaraponkon 144 mil kaisaronkon pemonkonyamîꞌ wanîꞌpî. Mîîkîrî eseꞌ wanîꞌpî moropai iyun eseꞌ nîrî eꞌmenukasaꞌ wanîꞌpî toꞌ yepin pîꞌ.


text:
Mîrîrî yai iteꞌnatoꞌ kaꞌ poinon etaꞌpîuya kureꞌnan tuna kumasaꞌ etun kaisarî awanîꞌpî. Moropai tîrîn taa waraꞌnapiya warantî awanîꞌpî. Iteꞌnatoꞌ wanîꞌpî nîrî manniꞌ tîsinarî harpa yeꞌnunpanen kaisarî iteꞌnatoꞌ etaꞌpîuya.


text:
Mîrîrî yai inkamoro eseuwaraponkon 144 mil kaisaronkon wanîꞌpî ereutantoꞌ rawîrî. Moropai manniꞌkan asakîrîronkon enenankon nîrî wanîꞌpî. Moropai manniꞌkan eseuwaraponkon 24 kaisaronkon ipîkkukon nîrî wanîꞌpî. Inkamoro eserenka koꞌmannîpîꞌpî amenan eserenkantoꞌ pîꞌ. Maasa pra inkamoro wanî Carneiro nennaꞌsan pe tarî non po. Inkamoro neken esenupa eꞌpai awanîꞌpî mîrîrî eserenkantoꞌ pîꞌ.


text:
Insamoro wanî yaironkon pe puꞌkuru tîweꞌsanon pe. Maasa pra îꞌ pensa wîriꞌ yarakkîrî esiꞌsan pe pra toꞌ wanî. Tîîse mîîkîrî carneiro wenairî tuutîsanon pe toꞌ wanî oꞌnon poro attî ya. Inkamoro wanî Carneiro nennaꞌsan pe tiaronkon pemonkonyamîꞌ koreꞌtapai. Moropai inkamoro wanî eꞌpîikaꞌtîꞌsan pe, Paapa pia toꞌ nîtîrîton pe eꞌmaiꞌ pe moropai carneiro pia nîrî.


text:
Mîrîrî tîpo tiaron inserî awainunsaꞌ eraꞌmaꞌpîuya kawîne. Mîîkîrîya morî itekare, Paapa winîpainon ipatîkaron yekare, ekaremekîꞌpî. Mîrîrî ekaremekîꞌpîiya tamîꞌnawîronkon pemonkonyamîꞌ non po tîîkoꞌmansenon pîꞌ. Tamîꞌnawîron pata ponkon pîꞌ tepuꞌse pra, siꞌta mai kuꞌnenan pîꞌ ekaremekîꞌpîiya.


text:
Mîîkîrîya taꞌpî meruntî ke puꞌkuru: —Paapa namatî moropai ipîkku pe Paapa eꞌtoꞌ pîꞌ yapurîtî. Maasa pra pemonkonyamîꞌ yenuntoꞌ Paapaya weiyu erepansaꞌ man. Mîrîrî yeꞌnen Paapa yapurîtî manniꞌ kaꞌ moropai non konekatîpon. Moropai pîrana ton konekatîpon moropai yaꞌmî yapai tuna epaꞌka emapuꞌtîtîpon yapurîtî —taꞌpîiya.<pb/>


text:
Moropai tiaron inserî wîtîꞌpî eꞌmaiꞌnon yeꞌmaꞌpî pîꞌ. Mîîkîrîya taꞌpî: —Kureꞌnan Babilônia iteseꞌ esenunsaꞌ man. Iwuku enîrîꞌpî tamîꞌnawîronkon pata ponkonya. Paapa piapai toꞌ atarimaꞌpî mararî pra. Tînyo piapai seꞌ tapairon wîriꞌ wîtî warantî inkamoro atarimaꞌpî Paapa piapai. Tarîpai mîrîrî Babilônia ataretîꞌkasaꞌ man —taꞌpîiya.<pb/>


text:
Moropai tiaron inserî toꞌ eseurîno wîtîꞌpî mîîkîrî iteꞌmaꞌpî pîꞌ itîꞌpî wenairî. Mîîkîrîya taꞌpî meruntî ke puꞌkuru: —Anîꞌya oꞌmaꞌ yapurî ya, moropai iwarantî miaꞌ ke ikonekasaꞌ yapurî ya, moropai tepin pîꞌ imîrî pe tîwanîpa yapiꞌsaꞌ ya mîîwîni pra wanî ya tenya pîꞌ yapisîiya ya,


text:
mîîkîrîya nîrî tamîꞌnawîron Paapa ekoreꞌmatoꞌ yapisî. Manniꞌ tenseꞌ yaꞌ iniꞌkamoꞌpî teekoreꞌmai. Tamîꞌnawîronkon mîrîrî warantî ikupîtîponkonya eꞌtarumaꞌtîntoꞌ yapisî kupî sîrîrî apoꞌ yaꞌ, moropai enxofre yaꞌ tîmoronkon epuꞌtî toꞌya morîkon inserîyamîꞌ rawîrî siꞌma moropai mîîkîrî carneiro rawîrî.


text:
Mîrîrî apoꞌ ureꞌsin koꞌmamî ipatîkarî eesiꞌnîpî pepîn. Mîrîrî koreꞌta anîꞌ erîꞌkapî pepîn. Tîîse aakoꞌmamî wei ewaron inkamoro oꞌmaꞌ moropai miaꞌ ke ikonekasaꞌ yapurînenan tîîse ikoreꞌta, moropai manniꞌkan toꞌ yepin pîꞌ teeseraꞌmasen iteseꞌ.


text:
Mîrîrî yai yairî puꞌkuru Paapa pemonkono koꞌmamî eꞌpai wanî yapîtanîpî pîꞌ. Yairî Paapa maimu kuꞌnenan innape Jesus kuꞌnenan eꞌpai awanî yairî.<pb/>


text:
Moropai mai etaꞌpîuya kaꞌ poinon. Taꞌpîiya: Sîrîrî menukakî: “Tarîpai morî pe puꞌkuru manniꞌkan Uyepotorîkon pemonkonoyamîꞌ saꞌmanta innape ikupîiꞌma” —taꞌpîiya.<pb/>—Inna seruꞌ pepîn —kaiꞌma yuukuꞌpî Morî Yekaton Wannîya. —Inkamoro erîꞌkapî tarîpai teesenyakaꞌmatoꞌkon winîpai. Maasa pra inkamoroya teesenyakaꞌmaꞌpîkon yepeꞌpî yarî kupî sîrîrî tarakkîrîꞌnîkon —taꞌpîiya.<pb/>


text:
Moropai eraꞌmaꞌpîuya. Mîrîrîya katupuru aimutun eraꞌmaꞌpîuya. Mîrîrî koreꞌta pemonkon warainon ereutasaꞌ eraꞌmaꞌpîuya. Mîîkîrî puꞌpai po aroꞌ pe ikonekasaꞌ ouro wanîꞌpî. Moropai mîîkîrî yenyaꞌ arroz yaꞌtîtoꞌpe ikuꞌsaꞌ ikeꞌ ipokasaꞌ wanî eraꞌmaꞌpîuya.


text:
Moropai tiaron inserî epaꞌkaꞌpî epîremantoꞌ yewîꞌ tapai. Moropai awentaimeꞌpî meruntî ke puꞌkuru mîîkîrî katupuru koreꞌta ereutaꞌpî pîꞌ. Taꞌpîiya: —Mîrîrî ayenya manniꞌ yapurîkî mîrîrî yaꞌtîkî aasîrî yaꞌtîpai eenasaꞌ man. Aasîrî sîrîrî pata pon moꞌkapai eenasaꞌ man —taꞌpîiya.


text:
Moropai mîrîrî taasaiꞌya tîpo mîîkîrî katupuru po ereutaꞌpîya non pon yaꞌtîꞌpî mîrîrî tenyaꞌ manniꞌ ke. Moropai imoꞌkaꞌpîiya.<pb/>


text:
Mîrîrî tîpo tiaron inserî epaꞌkaꞌpî epîremantoꞌ yewîꞌ tapai kaꞌ poi. Moropai mîîkîrî yenyaꞌ nîrî ikeꞌ pe ipokasaꞌ wanîꞌpî.


text:
Mîrîrî tîpo tiaron inserî mîrîrî apoꞌ esaꞌ pe tîweꞌsen epaꞌkaꞌpî Paapa yapurî pe toꞌ nîpoꞌtî yaponseꞌ piapai. Mîîkîrî entaimeꞌpî meruntî ke puꞌkuru. Mîîkîrî inserî ikeꞌ pe ipokasaꞌ itenya tîweꞌsen pîꞌ. Taꞌpîiya: —Mîrîrî ayenya manniꞌ ke mîrîrî uva yeperu yaponseꞌ teꞌpokon yaꞌtîkî. Maasa pra aasîrî tamîꞌnawîrî uva yeperu emîsaꞌ man.


text:
Mîrîrî yeꞌnen mîîkîrîya uva yaꞌtîꞌpî tamîꞌnawîrî sîrîrî non po. Moropai mîrîrî yenumîꞌpîiya kureꞌnan Paapa ekoreꞌmantoꞌ yenseꞌ yaꞌ. Mîrîrî uva yekku yasuꞌka toꞌya yenseꞌ warainon yaꞌ yasuꞌkatoꞌpe toꞌya.


text:
Moropai mîrîrî uva yasuꞌkaꞌpî toꞌya warantî manniꞌkan pemonkonyamîꞌ eꞌtîꞌkaꞌpî cidade po pra. Mîrîrî itenseꞌ yaꞌ mîn wanîꞌpî uva yekku warantî. Eepaꞌkaꞌpî mararî pra. Eseuwarapo 300 quilómetros kaisarî mîn ekaꞌtunsaꞌ kîꞌpî wanîꞌpî. Moropai mai winîkîi awanîꞌpî tiwin metro arakkita pairî kaisarî imairono wanîꞌpî.<pb/>


text:
Mîrîrî tîpo tiaron kureꞌnan anîꞌ nepuꞌtî pepîn tîweꞌkuꞌsen eraꞌmaꞌpîuya kaꞌ po. Inkamoro wanîꞌpî asakîꞌne miaꞌ pona tîîmoꞌtaiꞌnonkon inserîyamîꞌ eꞌtarumaꞌtîntoꞌ yenseꞌ yarakkîrî tîweꞌsanon pe. Mîrîrî wanî tiwinkanoꞌpî Paapa ekoreꞌmatoꞌ pe awanî. Mîrîrî warantî tamîꞌnawîron Paapa ekoreꞌmatoꞌ yaretîꞌkasaꞌ wanîꞌpî.


text:
Mîrîrî tîpo kureꞌnan tuna, pîrana eraꞌmaꞌpîuya, pattîre warainon. Mîrîrî wanîꞌpî apoꞌ yarakkîrî yaiꞌmesaꞌ warantî. Moropai manniꞌkan oꞌmaꞌ moropai iwarantî miaꞌ ke ikonekasaꞌ yentai yapurîtîponkon pepîn eraꞌmaꞌpîuya. Manniꞌkan oꞌmaꞌ eseꞌ kuꞌneꞌtîtoꞌ yarakkîronkon pepîn eraꞌmaꞌpîuya. Inkamoro wanîꞌpî satippe pîrana ena po, mîrîrî tuna awaiꞌnan, pattîre warainon. Inkamoroya tîîpiaꞌnîkon Paapa nîtîrîꞌpî tîsinarîkon harpa yeꞌnunpaꞌpî.


text:
Inkamoroya Moisés nurîꞌtî, Paapa poitîrî yeremu kupîꞌpî. Moropai Carneiro erenkatoꞌ pîꞌ toꞌ eserenkaꞌpî:<br/><t>Paapa, anna yepotorî, amîrî wanî<br/>meruntî ke puꞌkuru tamîꞌnawîron yentai tîweꞌsen pe.<br/>Îꞌ kaiꞌma ipîkku pe puꞌkuru awanî yeꞌnen<br/>kureꞌnan esenumenkantoꞌ ton kuꞌsaꞌya, Paapa.<br/>Moropai tamîꞌnawîronkon esaꞌ pe tîweꞌsen pe awanî, Paapa.<br/>Yairon puꞌkuru amîrî, tamîꞌnawîron pîꞌ<br/>moropai yairon puꞌkuru eesenumenkatoꞌ amîrî,<br/>îꞌ pensa seruꞌyeꞌ pepîn!<br/>


text:
<t>Anîꞌ anamanen pepîn ton pra man, Paapa.<br/>Tîîse tamîꞌnawîronkonya anama<br/>ipîkku pe puꞌkuru awanî yeꞌnen.<br/>Mîrîrî yeꞌnen tamîꞌnawîronkon wanî<br/>ipîkku pe aweꞌtoꞌ anekaremeꞌpai<br/>ipîkku pe puꞌkuru awanî epuꞌtî tîuyaꞌnîkon yeꞌnen.<br/>Maasa pra morî puꞌkuru, imakuiꞌpî ton pîn<br/>amîrî neken tamîꞌnawîronkon yentainon, Paapa.<br/>Mîrîrî yeꞌnen tamîꞌnawîronkon pata ponkonya ayapurî<br/>yairon pe puꞌkuru awanî epuꞌtî tîuyaꞌnîkon yeꞌnen.<br/>Yairon pe puꞌkuru ayeseru wanî<br/>eraꞌma tamîꞌnawîronkonya, Paapa<br/>kaiꞌma toꞌ eserenkaꞌpî.<pb/>


text:
Mîrîrî pe rî kaꞌ pon epîremantoꞌ yewîꞌ atarakkanmokaꞌpî. Moropai mîrîrî tawon yuwaꞌtoꞌ tarakkanmokasaꞌ wanîꞌpî ita Paapa koꞌmantoꞌ eraꞌmaꞌpîuya.


text:
Mîrîrî tapai asakîꞌne miaꞌ pona tîîmoꞌtaiꞌnonkon inserîyamîꞌ epaꞌkaꞌpî. Inkamoro kaisarî toꞌ yenyaꞌ pata ponkon eꞌtarumaꞌtîtoꞌ yenseꞌkon wanîꞌpî. Inkamoro pon wanîꞌpî morî pe puꞌkuru, aimutun pe. Moropai inkeꞌ pe toꞌ pon, teepîremasanon pon warantî wanîꞌpî. Moropai inkamoro pia woromî ton wanîꞌpî ouro konekasaꞌ. Toꞌ mota woinokon wanîꞌpî.


text:
Inkamoro inserîyamîꞌ pia toꞌ kaisarî Paapa ekoreꞌmatoꞌ yenseꞌkon tîrîꞌpî, manniꞌkan asakîrîronkon enenankon yonpaya. Asakîꞌne miaꞌ pona tîîmoꞌtai kaisarî itîrîꞌpîiya toꞌ pia. Manniꞌ Paapa ipatîkarî tîîkoꞌmansen ekoreꞌmatoꞌ tîrîꞌpîiya.


text:
Mîrîrî tîpo, mîrîrî epîremantoꞌ yewîꞌ ta ereꞌtî wanîꞌpî, mararî pra tannîꞌse. Mîrîrî wanîꞌpî morî pe puꞌkuru Paapa wanî ekaremeꞌnen pe. Moropai meruntî ke puꞌkuru awanî. Mîrîrî yeꞌnen anîꞌ ewomî eserîke pra awanîꞌpî, mîrîrî pata ponkon eꞌtarumaꞌtîtoꞌ tîpamî pra tîîse, inkamoro asakîꞌne miaꞌ pona tîîmoꞌtaiꞌnonkon inserîyamîꞌ nenepîꞌpî.<pb/>


text:
Mîrîrî tîpo mai meruntî puꞌkuru etaꞌpîuya, epîremantoꞌ yewîꞌ ta teeseurîmasen. Inkamoro asakîꞌne miaꞌ pona tîîmoꞌtaiꞌnonkon inserîyamîꞌ pîꞌ taꞌpîiya: —Atîtî moropai mîrîrî asakîꞌne miaꞌ pona tîîmoꞌtaiꞌnon Paapa ekoreꞌmatoꞌ yenseꞌ yaꞌ, manniꞌ kantî non pona.<pb/>


text:
Mîrîrîya eꞌmaiꞌnon inserîya tenyaꞌ manniꞌ kamoꞌpî non pona. Mîrîrî wanîꞌpî paran pe awîiꞌpîꞌnîtoꞌpe wanîꞌpî mararî pra neꞌneꞌ pe awanîꞌpî. Mîrîrî epaꞌkaꞌpî manniꞌkan oꞌmaꞌ pemonkono pe tîwanîkonpa tepinkon pîꞌ teraꞌmasen tîrî tîponoꞌsan pîꞌ, moropai mîîkîrî oꞌmaꞌ konekasaꞌ yapurîtîponoꞌsan pîꞌ.<pb/>


text:
Moropai itakon iteꞌkaron inserîya tenyaꞌ tîweꞌsen kamoꞌpî kureꞌnan pîrana kaꞌ. Tiwinarî tuna enaꞌpî pemonkon saꞌmantasaꞌ mînî etiꞌkansaꞌ warantî mîn pe. Mîrîrî yeꞌnen tamîꞌnawîrî tuna kawonkon enenankon oꞌmaꞌkon eꞌtîꞌkaꞌpî.<pb/>


text:
Moropai iteseurînon iteꞌka inserîya tenyaꞌ tîweꞌsen kamoꞌpî iren kaꞌ moropai tuna teepaꞌkasen yaꞌmî yaꞌ. Mîrîrî yeꞌnen mîrîrîkon irenkon eraꞌtîꞌpî mîn pe.


text:
Moropai mîîkîrî imaimu yawîrî tuna eꞌtoꞌ inserî eseurîma etaꞌpîuya. Taꞌpîiya see warantî:<br/><t>—Yairon puꞌkuru amîrî,<br/>ikupîuya taꞌpîya yawîrî ikupîya yeꞌnen,<br/>eꞌtarumaꞌtîntoꞌ kupîya yeꞌnen.<br/>Morî puꞌkuru see amîrî, imakuiꞌpî ton pîn.<br/>Ipatîkaron tîîkoꞌmansen,<br/>pena aakoꞌmamîꞌpî<br/>moropai sîrîrîpe aakoꞌmamî koꞌmannîpî ipatîkarî.<br/>


text:
<t>Inkamoroya Paapa pemonkonoyamîꞌ tîꞌkaꞌpî.<br/>Moropai penaronkon imaimu ekaremeꞌnenan<br/>profetayamîꞌ nurîꞌtî mînî kamoꞌpî toꞌya.<br/>Mîrîrî wenai inkamoro eꞌtarumaꞌtî,<br/>mîn pe toꞌ wuku wanî.<br/>Mîrîrî enîꞌtoꞌpe toꞌya ikuꞌsaꞌya,<br/>maasa pra mîrîrî yuꞌse inkamoro eꞌsaꞌ yeꞌnen.<br/>


text:
Moropai inîꞌrî mai etaꞌpîuya. Tîîse mîrîrî wanîꞌpî Paapa yapurî toꞌya toꞌ nîpoꞌtî yaponseꞌ winîpai tuiꞌsen wanîꞌpî. Taꞌpîiya:<br/><t>—Paapa, anna yepotorî,<br/>meruntî puꞌkuru tamîꞌnawîron yentainon.<br/>Innape puꞌkuru ayeseru man<br/>îꞌ kupîuya taꞌpîya yawîrî ikupîya yeꞌnen.<br/>Yairî puꞌkuru nai, Paapa<br/>—taꞌpîiya.<pb/>


text:
Moropai toꞌ saakîrîrîno inserîya tenyaꞌ tîweꞌsen kamoꞌpî wei yaꞌ. Mîrîrî yeꞌnen pemonkonyamîꞌ yekiꞌkatoꞌpeiya ikupîꞌpîiya aꞌneꞌ pe aweꞌtoꞌpe apoꞌ pe.


text:
Mîrîrîya inkamoro pemonkonyamîꞌ yekiꞌkaꞌpî apoꞌya. Moropai inkamoro ekoreꞌmaꞌpî Paapa winîkîi. Imakuiꞌpî pe toꞌ eseurîmaꞌpî Paapa pîꞌ, mîrîrî eꞌtarumaꞌtîntoꞌ esaꞌ pe tîweꞌsen pîꞌ. Tîîse imakuiꞌpî pe tîweꞌtoꞌkon rumaka toꞌya pra toꞌ wanîꞌpî. Ipîkku pe Paapa eꞌtoꞌ pîꞌ yapurî toꞌya pra toꞌ wanîꞌpî tiwin kin.<pb/>


text:
Moropai toꞌ miaꞌtaikinon inserîya tenyaꞌ tîweꞌsen kamoꞌpî oꞌmaꞌ yaponseꞌ pona. Mîrîrî yeꞌnen ipemonkonoyamîꞌ pataꞌseꞌ enaꞌpî ewaron pe. Mîrîrî yai inkamoroya tînukon yeꞌkapîtîꞌpî mararî pra neꞌneꞌ pe epuꞌtî tîuyaꞌnîkon wenai.


text:
Mîrîrî wenai imakuiꞌpî pe Paapa, kaꞌ pon winîkîi inkamoro pemonkonyamîꞌ wanîꞌpî, neꞌneꞌ pe tîwanîkon wenai moropai erekîꞌ pe tîwanîkon wenai. Tîîse tîwî imakuiꞌpî kupî pîꞌ tîîkoꞌmamîkon tîrumakai, Paapa yapurî toꞌya pra toꞌ wanîꞌpî.<pb/>


text:
Mîrîrî tîpo toꞌ tiwin miaꞌ ponaꞌno inserîya tenya tîweꞌsen kamoꞌpî kureꞌnan iren Eufrates ka. Mîrîrî yeꞌnen iren kureꞌnan apaꞌpî, awaꞌmunaꞌpî. Ipîkkukon pata esanon tuiꞌsanon wei epaꞌka winîpai yeꞌmarî ton pe aapaꞌpî.


text:
Mîrîrîya imakuiꞌsan yekaton eseurîwîꞌne awanî nurakon pîretîku warainonkon eraꞌmaꞌpîuya. Inkamoro iipîꞌpî dragão mata winîpai, moropai oꞌmaꞌ mata winîpai, moropai seruꞌyeꞌ profeta mata winîpai toꞌ iipîꞌpî.


text:
Inkamoro wanîꞌpî Makui poitîrîtonon yekaton pe, manniꞌ anîꞌ nîkupî eserîkan pepîn kuꞌnenan pe. Inkamoro eseurîwîꞌnankon yekaton awanî wîtî pe man tamîꞌnawîrî pata poro, pata esanon kaisarî. Inkamoroya tamîꞌnawîronkon muurukuntîi teepîkonpa, tiwinanoꞌpî kureꞌnan wei yai, Paapa, meruntî puꞌkuru tamîꞌnawîron yentainon weiyu yainon tonpe.<pb/>


text:
—Maasa etatî —taꞌpîiya. —Uuipî pe wai amaꞌyeꞌ iipî warantî. Mîrîrî yai morî puꞌkuru manniꞌkan enpen tîweꞌsanon ekonekaꞌsan, tîponkon yapisîtîponkon wanî. Maasa pra inkamoro asarî pepîn ipon pra. Moropai toꞌ eppepî pepîn tamîꞌnawîronkon rawîrî —taꞌpîiya.<pb/>


text:
Mîrîrî tîpo inkamoro eseurîwîꞌnankon yekaton wannîya inkamoro ipîkkukon pata esanon muurukuntî toꞌ pataꞌseꞌ yaꞌ. Iteseꞌ hebraico pe Armagedom kaiꞌma tesaꞌsen yaꞌ.<pb/>


text:
Moropai toꞌ ataretîꞌkatoꞌ tiwinanoꞌpî inserîya tenyaꞌ tîweꞌsen kamoꞌpî kawîne pata po. Mîrîrî yai meruntî mai esetaꞌpî ereutantoꞌ epîremantoꞌ yewîꞌ ta tîweꞌsen winîpai. Taꞌpîiya: —Tamîꞌnawîron eꞌkuꞌsaꞌ man —kaiꞌma.


text:
Mîrîrî yai sisiupan wanîꞌpî. Mararî pra teesetasen wanîꞌpî moropai waraꞌnapi wanîꞌpî. Moropai kureꞌnan pata eserentîkîꞌmatoꞌ wanîꞌpî. Îꞌ pensa pena Paapaya warayoꞌ ton koneka yai, eꞌkupîꞌpî pepîn. Mîrîrî wanîꞌpî tiaronkon eꞌtarumaꞌtîntoꞌkon yentai puꞌkuru awanîꞌpî.


text:
Mîrîrîya kureꞌnan cidade rataikapîtîꞌpî eseurîwîꞌne ne kaisarî. Moropai tamîꞌnawîron pata cidadekon kaisaron yaretîꞌkaꞌpî. Mîrîrî yai Paapa enpenataꞌpî kureꞌnan Babilônia iteseꞌ pîꞌ. Moropai teekoreꞌmatoꞌ yenseꞌ intapîkîrî tannîꞌse tîrîꞌpîiya, mîrîrîya kureꞌne toꞌ tarumaꞌtîtoꞌpe kaiꞌma.


text:
Mîrîrî yai tamîꞌnawîron iwono pe tîweꞌsanon esenomîꞌpî, eeseraꞌma pra eenaꞌpî. Moropai tamîꞌnawîron wîꞌkon esenomîꞌpî, eeseraꞌma pra eenaꞌpî.


text:
Mîrîrî yai konoꞌ renaꞌpî kureꞌnan inonkon pe tîꞌkon kaisarî aweꞌsorokaꞌpî pemonkonyamîꞌ pona. Mîrîrî tîꞌkon yamaiꞌnatî wanîꞌpî 50 quilos kaisarî. Mîrîrî wenai pemonkonyamîꞌ ekoreꞌmaꞌpî Paapa winîkîi. Moropai toꞌ eseurîmaꞌpî imakuiꞌpî pe, ipîꞌ konoꞌya tîtarumaꞌtîkon wenai, maasa pra kureꞌne eꞌtarumaꞌtîntoꞌ wanî yeꞌnen.<pb/>


text:
Mîrîrî tîpo asakîꞌne miaꞌ pona tîîmoꞌtaiꞌnîkon yonpa pata ponkon eꞌtarumaꞌtîtoꞌ yenseꞌ itenyaꞌ tîweꞌsen mîîkîrî iipîꞌpî uupia upîꞌ kai. —Asiꞌkî uupia, îꞌ kaiꞌma mîserî wîriꞌ seꞌ tapairon eꞌtarumaꞌtîtoꞌ ekaremeꞌtoꞌpeuya. Manniꞌ kureꞌnan cidade tuꞌkan irenkon ena po ikonekasaꞌ pe wîriꞌ wanî.


text:
Mîîkîrî yarakkîrî pata esanonkon esanon reiyamîꞌya imakuiꞌpî kupîꞌpî, ipîꞌ tîwanîkon ke. Moropai sîrîrî pata po tîîkoꞌmansenon pemonkonyamîꞌ etînsaꞌ wanîꞌpî imakuiꞌpî seꞌ tapairî wîriꞌsanyamîꞌ yarakkîrî tîwanîkon ke.<pb/>


text:
Moropai Morî Yekaton Wannî wanîꞌpî uyarakkîrî uyesaꞌ pe. Moropai inserîya uyarîꞌpî keren pona. Miarî wîriꞌ ereutasaꞌ eraꞌmaꞌpîuya oꞌmaꞌ suuyu pe tîweꞌsen pona. Mîîkîrî pîꞌ aweꞌmenukasaꞌ wanîꞌpî Paapa eseꞌkon maasa pra imakuiꞌpî pe Paapa pe mîîkîrî eꞌkupîꞌpî. Moropai mîîkîrî oꞌmaꞌ puꞌpai wanîꞌpî asakîꞌne miaꞌ pona tîîmoꞌtai kaisarî. Moropai iretî wanîꞌpî miaꞌ tamîꞌnawîrî kaisarî.


text:
Mîîkîrî ipo tîweꞌsen wîriꞌ epontîsaꞌ wanîꞌpî suuyu tîpon yaꞌ. Mîrîrî ipon poro yariꞌkuꞌtasaꞌ pe wanîꞌpî ourokon ke. moropai morîkon puꞌkuru epeꞌkeꞌkon tîꞌkon ke, moropai pérolakon ke. Mîîkîrîya tenyaꞌ yanunsaꞌ wanîꞌpî tuꞌkan îꞌ kon nurakon yenseꞌ intapîkîrî tannîꞌse. Mîrîrî wanîꞌpî inkupîꞌpî imakuiꞌpî yenseꞌ pe, seꞌ tapairî warayoꞌkon yarakkîrî awanîꞌpî yenseꞌ pe.


text:
Mîrîrî yai mîîkîrî wîriꞌ etînsaꞌ eraꞌmaꞌpîuya, Paapa pemonkonoyamîꞌ mînî pîꞌ. Manniꞌkan yairî puꞌkuru Jesus yapurî toꞌya wenai, toꞌ nîtîꞌkaꞌsan mînî pîꞌ eetînsaꞌ.<pb/>Mîîkîrî eraꞌmauya pe mararî pra esiꞌnîpîꞌpî ipîꞌ.


text:
Moropai inserîya uyekaranmapoꞌpî. Taꞌpîiya: —Îꞌ waniꞌ awanî yeꞌnen eesiꞌnîꞌsaꞌ mîrîrî? Apîꞌ ekaremekîuya îꞌ taatoꞌpe mîrîrî anîꞌ nepuꞌtî pepîn wîriꞌ yekare wanî. Moropai oꞌmaꞌ yekare wanî. Wîriꞌ ereutasaꞌ manniꞌ ipona, asakîꞌne miaꞌ pona tîîmoꞌtaiꞌnon ipuꞌpai, moropai miaꞌ tamîꞌnawîron iretîkon.


text:
Manniꞌ oꞌmaꞌ eraꞌmaya manniꞌ enen mîîkîrî wanîꞌpî. Tarîpai enen pra man. Mîîkîrî epaꞌka kupî sîrîrî kureꞌnan ituꞌnakan yapai. Moropai aatîpamî kupî sîrîrî. Moropai sîrîrî pata po tîîkoꞌmansenon pemonkonyamîꞌ Paapaya pata konekaꞌpî pata pai toꞌ eseꞌkon imenukasaꞌkon pepînkon ipatîkarî enen koꞌmannîtoꞌ kaaretarî po, inkamoro esiꞌnîpî kupî sîrîrî oꞌmaꞌ eraꞌma tîuyaꞌnîkon ya pîꞌ. Mîîkîrî wanîꞌpî enen, tîîse mîîkîrî man enen pra. Tîîse eesenpo kupî sîrîrî inîꞌrî.<pb/>


text:
Sîrîrî epuꞌtîtoꞌpe mararî pra epuꞌnen pe eꞌnî eꞌpai awanî. Mîrîrî asakîꞌne miaꞌ pona tîîmoꞌtaiꞌnon ipuꞌpai wanî asakîꞌne miaꞌ pona tîîmoꞌtaiꞌnon wîꞌkon pe ipona wîriꞌ ereutasaꞌ manniꞌ. Moropai mîrîrîkon wanî nîrî asakîꞌne miaꞌ pona tîîmoꞌtaiꞌnonkon ipîkkukon pata esanon, reiyamîꞌ pe.


text:
Miaꞌtaikin toꞌ yonpayamîꞌ saꞌmantaꞌpî. Tiwinan wanî pata esaꞌ pe. Moropai tiaron esenpo pra man maasa. Tîîse mîîkîrî esenposaꞌ ya, kureꞌne aakoꞌmamî pe pra man. Mararî neken aakoꞌmantoꞌ wanî pe man.


text:
Moropai mîîkîrî oꞌmaꞌ enen esiꞌpî eꞌmaiꞌ pe, tîîse mîîkîrî man enen pra tarîpai, mîîkîrî wanî mîrîrî oꞌmaꞌkon asakîꞌne miaꞌ pon tîîmoꞌtaiꞌnîkon yonpa pe, toꞌ eseurîwîꞌne miaꞌ pona tîîmoꞌtainorî pe. Mîîkîrî saꞌmanta kupî sîrîrî, aakoꞌmamî pepîn.<pb/>


text:
Manniꞌ oꞌmaꞌ miaꞌ tamîꞌnawîron iretî aneraꞌmaꞌpî wanî miaꞌ tamîꞌnawîronkon reiyamîꞌ pe, maasa pata esanon pe esiꞌsan pe pra. Tîîse inkamoroya meruntî yapisî kupî sîrîrî, meruntî ke sîrîrî pata esaꞌ pe tîwanîkonpa mîîkîrî oꞌmaꞌ yarakkîrî. Tîîse kureꞌne toꞌ koꞌmamî pepîn. Mararî neken toꞌ koꞌmamî.


text:
Tamîꞌnawîrî insamoro reiyamîꞌ eseta pe man. Inkamoroya meruntî tîrî pe man oꞌmaꞌ pia, pemonkonyamîꞌ esaꞌ pe aweꞌtoꞌpe.


text:
Inkamoro eseyaꞌnama pe man carneiro yarakkîrî, tîîse toꞌ yentai awanî pe man. Maasa pra tamîꞌnawîronkon ipîkkukon yentai tîwanî yeꞌnen, toꞌ yepotorî pe tîwanî yeꞌnen, pemonkonyamîꞌ esanon esaꞌ pe tîwanî yeꞌnen. Tamîꞌnawîronkon tapurînenan tîmenkaꞌsan pokonpe siꞌma toꞌ yentai eena pe man.<pb/>


text:
Moropai inîꞌrî inserîya taꞌpî upîꞌ: —Manniꞌ tunakon aneraꞌmaꞌpî oꞌnon pata seꞌ tapairon wîriꞌ ereutasaꞌ manniꞌ, inkamoro wanî arinîkon pemonkonyamîꞌ pe. Tuꞌkankon pata ponkon, tamîꞌnawîron siꞌta mai kuꞌnenan arinîkon pemonkonyamîꞌ tepuꞌse pra toꞌ wanî.


text:
Moropai oꞌmaꞌ retî aneraꞌmaꞌpî moropai oꞌmaꞌya mîîkîrî seꞌ tapairon wîriꞌ pokonoma pe man. Tamîꞌnawîrî itesaꞌ aweꞌtoꞌ moꞌka toꞌya kupî sîrîrî. Moropai îꞌ ton pra inîmîkî toꞌya ipon pra. Moropai yanî toꞌya, apoꞌ ke itîpannîpî toꞌya pe man.


text:
Maasa pra Paapaya inkamoro esenumenkatoꞌ ton tîrîꞌpî mîrîrî kuꞌtoꞌpe toꞌya. Mîrîrî yeꞌnen toꞌ esenumenkaꞌpî oꞌmaꞌ pia meruntî tîrî tîuyaꞌnîkon pîꞌ, pemonkonyamîꞌ esaꞌ pe aweꞌtoꞌpe. Moropai mîîkîrî koꞌmamî pe man, ituꞌse Paapa eꞌtoꞌ pîkîrî, îꞌ pensa îꞌ taꞌpî Paapaya eꞌkupî pîkîrî.


text:
Mîîkîrî wîriꞌ aneraꞌmaꞌpî wanî kureꞌnan cidade pe. Tamîꞌnawîronkon pata esanon ipîkkukon reiyamîꞌ esaꞌ pe awanî —taꞌpîiya.<pb/>


text:
Moropai mîrîrî tîpo tiaron inserî autî eraꞌmaꞌpîuya kaꞌ poi. Mîîkîrî wanîꞌpî meruntî ke puꞌkuru. Moropai mîîkîrî yaꞌkaruya tamîꞌnawîron yaꞌkaruꞌmaꞌpî tamîꞌnawîrî.


text:
Moropai mîîkîrî entaimepîtîꞌpî meruntî ke puꞌkuru.<br/><t>—Kureꞌnan Babilônia iteseꞌ ataretîꞌka pe man!<br/>Tarîpai Makui poitîrîtonon koꞌmantoꞌpe eena pe man.<br/>Moropai imakuiꞌpî yekatonyamîꞌ nurakon koꞌmamî moro.<br/>Tamîꞌnawîronkon toronyamîꞌ nurakon<br/>itarumaiꞌsan koꞌmamî miarî.<br/>


text:
<t>Maasa pra mîîkîrîya tamîꞌnawîronkon pemonkonyamîꞌ woꞌpapîtîꞌpî,<br/>tîîpia tîweꞌsen tenîꞌsen ke.<br/>Moropai tamîꞌnawîronkon ipîkkukon pata esanon,<br/>reiyamîꞌya imakuiꞌpî kupîꞌpî yarakkîrî.<br/>Seꞌ tapairî wîriꞌsanyamîꞌ yarakkîrî toꞌ wanîꞌpî.<br/>Moropai manniꞌkan warayoꞌkon<br/>yemanne keꞌkon tîweꞌrepasanon enaꞌpî ipîkku pe,<br/>maasa pra tuꞌkankon wanîꞌpî imakuiꞌpî iteseru yuꞌse<br/>—taꞌpîiya.<pb/>


text:
Mîrîrîya tiaron mai etaꞌpîuya kaꞌ poi. Taꞌpîiya:<br/><t>Epaꞌkatî upemonkonoyamîꞌ.<br/>Imakuiꞌpî tînkupîꞌpîkon wenai<br/>tîweꞌtarumaꞌtîsanon koreꞌtapai<br/>epaꞌkatî sîrîrî cidade poi.<br/>Toꞌ pokonpe aweꞌtarumaꞌtî namai epaꞌkatî.<br/>


text:
<t>Maasa pra kureꞌne imakuiꞌpî kuꞌsaꞌ toꞌya man Paapa winîkîi.<br/>Mîrîrî pîꞌ Paapa enpenatan pîꞌ man,<br/>tîîwanmîra ikuꞌsaiꞌya pra.<br/>


text:
<t>Mîrîrî yeꞌnen mîîkîrî eseꞌma eꞌpai man<br/>inkupîꞌpî yepeꞌpî pe.<br/>Tîîse yeꞌma eꞌpai awanî eꞌmaiꞌ pe inkupîꞌpî kaisarî pra<br/>tîîse itentai asakîꞌne iteꞌka.<br/>Moropai mîrîrî itenyaꞌ manniꞌ yannîpî eꞌpai awanî maiꞌ ke,<br/>aweꞌtarumaꞌtîtoꞌpe mararî pra,<br/>tiaronkon tarumaꞌtî tîuya yentai.<br/>


text:
<t>Mîîkîrî eꞌtarumaꞌtî moropai esewankonoꞌma eꞌpai awanî<br/>eꞌmaiꞌ pe aatausinpaꞌpî moropai aatapurîꞌpî warantî.<br/>Maasa pra mîî pe eeseurîmapîtîꞌpî tîîwarîrî:<br/>—Uurî wanî sîrîrî ipîkkupaꞌ rainha warantî ereutasaꞌ sîrîrî.<br/>Moropai taapîtîꞌpîiya: —Uurî wanî pepîn inyo isaꞌmantaꞌpî pe.<br/>Eꞌtarumaꞌtî pepîn tiwin kin<br/>tîîse tîwanmîra uukoꞌmamî<br/>—taapîtîꞌpîiya, aatapurî yeꞌka pe.<br/>


text:
<t>Mîrîrî yeꞌnen tiwin wei tîîse<br/>kureꞌnan pata ponkon eꞌtarumaꞌtîtoꞌ erepamî pe man.<br/>Moropai kureꞌnan iwan erepamî,<br/>moropai esewankonoꞌmantoꞌ erepamî,<br/>moropai saꞌmantantoꞌ erepamî,<br/>inîmîkîiya pra tîîse.<br/>Moropai mîîkîrî yarannîpî apoꞌya pe man.<br/>Maasa pra mîîkîrî yenumî Uyepotorîkon Paapaya,<br/>meruntî ke puꞌkuru tîwanî yeꞌnen<br/>taꞌpî mai kaꞌ poinonya.<pb/>


text:
Moropai inkamoro ipîkkukon pata esanon reiyamîꞌ yarakkîrî imakuiꞌpî kupîtîponkon, moropai iwenai Paapa piapai atarimaꞌsan tiaron yapurîkonpa, inkamoro entaimepîtî pe man mararî pra. Moropai toꞌ karau pe man, apoꞌ awittasaꞌya mîîkîrî arannîpîꞌpî eraꞌma tîuyaꞌnîkon pîꞌ.


text:
Inkamoro koꞌmamî pe man aminke iipiapai, maasa pra mîîkîrî eꞌtarumaꞌtîtoꞌ nama tîuyaꞌnîkon yeꞌnen. Moropai taa toꞌya:<br/><t>—Ane! Ekenne, amîrî wanî ipîkku pe puꞌkuru.<br/>Meruntî ke tîweꞌsen pe Babilônia cidaderî wanî teuren.<br/>Tîîse tiwin hora kaisarî<br/>atarumaꞌtîtoꞌ ton erepansaꞌ sîrîrî tiwinarî<br/>—taa toꞌya.<pb/>


text:
Moropai ipîkkukon yemanne keꞌkon sîrîrî pata ponkon nîrî entaimepîtî pe man. Toꞌ esewankonoꞌma mîrîrî wenai. Maasa pra inîꞌrî anîꞌya toꞌ yemanne, toꞌ eꞌrepatoꞌ, yenna eserîke pra awanî yeꞌnen.


text:
Anîꞌya toꞌ ourorî, moropai toꞌ pratarî, moropai tîꞌ epeꞌkeꞌkon puꞌkuru, moropai pérolas yenna pra awanî yeꞌnen, toꞌ esewankonoꞌma pe man. Moropai anîꞌya toꞌ kamisarîkon morîkon puꞌkuru, kamisa suuyukon, moropai kamisa seeta rekkarukon, moropai kamisa ereꞌsinkon, moropai toꞌ eꞌrepatoꞌkon yeikon morîkon moropai ikonekapîꞌsaꞌkon epeꞌkeꞌkon puꞌkuru yeikon, moropai bronze moropai saꞌman ferro, moropai tuꞌkan yenna toꞌya pra awanî yeꞌnen toꞌ esewankonoꞌma.


text:
Moropai canela kuyaꞌwari poro toꞌ nîtîrî, moropai yoꞌ wanî wosi, moropai toꞌ nîpoꞌtî aꞌpusin, moropai mirra, moropai karaꞌkon moropai toꞌ wukukon tenîꞌsenkon, moropai kaiwan îꞌ rî puutoꞌkon, moropai trigo kutupan, moropai trigo yenaꞌpî, moropai toꞌ yekînnon paakayamîꞌ, moropai carneiroyamîꞌ, moropai kawareyamîꞌ, moropai toꞌ tararanikon, moropai toꞌ poitîrîtonon, moropai tiwin kin pemonkon ke toꞌ eꞌrepatoꞌ yenna toꞌya pra toꞌ wanî yeꞌnen, toꞌ esewankonoꞌma.<pb/>


text:
Mîrîrî pîꞌ inkamoro yemanne keꞌkonya taꞌpî mîrîrî ipîkku cidade pîꞌ: —Tamîꞌnawîrî ituꞌse awanîꞌpî manniꞌ morîkon ituꞌse eesekaꞌnunkaꞌpî, mîrîrî ataretîꞌkasaꞌ man. Moropai tamîꞌnawîrî ipîkku pe aweꞌtoꞌ ataretîꞌkasaꞌ man, ipatîkarî inîꞌrî eporîya pata pe pra. Tamîꞌnawîron ourokon yennapîtîꞌpîya tarîpai inîꞌrî eporîya pe pra nai.


text:
Moropai inkamoro mîrîrî cidade po siꞌma ipîkku pe enaꞌsan, inkamoro koꞌmamî pe man aminke mîîkîrî eꞌtarumaꞌtîtoꞌ pîꞌ, eranneꞌ pe tîwanîkon yeꞌnen. Inkamoro entaimepîtî pe man moropai toꞌ esewankonoꞌma mararî pra ipîꞌ.


text:
Inkamoroya taa:<br/><t>—Ane, ekenne amîrî wanîꞌpî<br/>kureꞌnan cidade pe ipîkku pe puꞌkuru.<br/>Morîkon kamisa ke epontîꞌpî pe epeꞌkeꞌkon yaꞌ.<br/>Moropai kamisa suuyukon yaꞌ<br/>moropai kamisa epeꞌke ereꞌsinkon yaꞌ epontîꞌpî pe.<br/>Moropai morî pe puꞌkuru aatariꞌkuꞌtîꞌpî<br/>ourokon tîꞌkon epeꞌke ke.<br/>Moropai pérolakon ke aatariꞌkuꞌtîꞌpî.<br/>


text:
<t>Teuren tîîse tiwin hora wanî tanne,<br/>tamîꞌnawîrî ipîkku pe aweꞌtoꞌ ataretîꞌkasaꞌ man<br/>—taa toꞌya pe man.<pb/>Moropai tamîꞌnawîronkon apoꞌyen yaꞌ teesenyakaꞌmasanon esanonyamîꞌ moropai tamîꞌnawîronkon apoꞌyen yaꞌ tuutîsanon, tuna po teesenyakaꞌmasanon, inkamoro wanîꞌpî aminke ipîꞌ eraꞌmapîꞌse.


text:
Mîrîrî cidade awittasaꞌ ureꞌsin eraꞌma tîuyaꞌnîkon yai, inkamoro entaimepîtîꞌpî. —Îꞌ pensa sîrîrî yeꞌka cidade kaisaron eraꞌmasaꞌ pra man —kaiꞌma toꞌ entaimepîtîꞌpî.


text:
Moropai inkamoroya kutupan yenunpîtîꞌpî tîpuꞌpaikon pona teesewankonoꞌmakon yeꞌnen. Inkamoro entaimepîtîꞌpî mararî pra moropai toꞌ karawaꞌpî.<br/><t>—Ane, ekenne amîrî kureꞌnan cidade<br/>oꞌnon pata ipîkku pe puꞌkuru anna ena pataꞌseꞌ.<br/>Anna enaꞌpî ipîkku pe apoꞌyen esaꞌ pe,<br/>tamîꞌnawîrî kureꞌnan tuna po.<br/>Teuren tîîse tiwin hora wanî tanne,<br/>aataretîꞌkasaꞌ man tamîꞌnawîrî.<br/>Inîꞌrî eeseraꞌma pepîn<br/>—taapîtîꞌpî toꞌya.<br/>


text:
<t>Tîîse taatausinpai puꞌkuru eꞌtî<br/>pemonkonyamîꞌ kaꞌ ponkon,<br/>sîrîrî cidade imakuiꞌpî pataꞌseꞌ ataretîꞌka yeꞌnen.<br/>Taatausinpai puꞌkuru eꞌtî,<br/>Paapa pemonkonoyamîꞌ inaipontîꞌsan<br/>moropai manniꞌkan imaimu ekaremeꞌnenan profetayamîꞌ.<br/>Maasa pra Paapaya mîrîrî cidade ponkon yenunsaꞌ sîrîrî tarîpai,<br/>awinîkîiꞌnîkon inkupîꞌpî wenai.<pb/>


text:
Mîrîrîya tiwin inserî meruntî puꞌkuru eꞌmîꞌsaꞌkaꞌpî kureꞌnan tîꞌ yarakkîrî tenyaꞌ. Moropai mîrîrî tîꞌ yenumîꞌpîiya kureꞌnan tuna, pîrana ka. Moropai taꞌpîiya:<br/><t>—Sîrîrî warantî kureꞌnan Babilônia cidaderî<br/>yenumî toꞌya kupî sîrîrî teekoreꞌmai,<br/>inîꞌrî eeseraꞌma pe pra man.<br/>


text:
<t>Mîrîrî yai anîꞌya teꞌnunpasen harpa yeꞌnunpanen eta pepîn.<br/>Moropai tiaron teꞌnunpasen toꞌ sinarî yeꞌnunpa eseta pepîn.<br/>Moropai flauta toꞌ neꞌnunpa yeꞌnunpanen eta pepîn.<br/>Moropai trombeta yeꞌnunpanen eta pepîn.<br/>Moropai teesenyakaꞌmasanon eseraꞌma pepîn inîꞌrî.<br/>Moropai aꞌ pîꞌ teesenyakaꞌmasanon eseta pe pra man.<br/>


text:
<t>Moropai aꞌka ton pra awanî pe man,<br/>aꞌkumaꞌtu lamparinha ton pra tiwin kin.<br/>Moropai taatausinpai tîweꞌmarimasanon maimu eseta pepîn kupî sîrîrî,<br/>maasa pra tamîꞌnawîrî ataretîꞌkasaꞌ man.<br/>Maasa pra manniꞌkan yemanne keꞌkon tîweꞌrepasanon<br/>tamîꞌnawîronkon yentai esiꞌsan,<br/>inkamoroya tamîꞌnawîronkon sîrîrî pata ponkon yenkuꞌtîꞌpî<br/>tetarumukon ke —taꞌpî inserîya.<br/>


text:
<t>Mîrîrî wenai manniꞌ kureꞌnan Babilônia eꞌtarumaꞌtîꞌpî.<br/>Maasa pra mîrîrî cidade po Paapa pemonkonoyamîꞌ tarumaꞌtîꞌpî toꞌya yeꞌnen,<br/>moropai manniꞌkan Paapa maimu ekaremeꞌnenan profetayamîꞌ wîꞌpî toꞌya yeꞌnen,<br/>Paapaya toꞌ tarumaꞌtîꞌpî.<pb/>


text:
Moropai mîrîrî tîpo mai etaꞌpîuya meruntî puꞌkuru, tuꞌkankon kaꞌ ponkon maimu warainon. Taꞌpî toꞌya:<br/><t>—Paapa yapurîtî,<br/>iipia eꞌpîikaꞌtîntoꞌ wanî yeꞌnen.<br/>Iipia morî pe puꞌkuru tîwanî wenai,<br/>moropai meruntî ke puꞌkuru tîwanî wenai<br/>upîikaꞌtîiyaꞌnîkon.<br/>


text:
<t>Paapa yapurîtî,<br/>maasa pra îꞌ ikupî tîuya taasaiꞌya manniꞌ wanî<br/>yairon pe puꞌkuru, seruꞌyeꞌ pe wanî pepîn.<br/>Manniꞌ seꞌ tapairon wîriꞌ<br/>imakuiꞌpî kupî pîꞌ tîîkoꞌmansen yenunsaiꞌya man.<br/>Mîîkîrî wîriꞌya tamîꞌnawîronkon pemonkonyamîꞌ kîꞌpaꞌpî,<br/>imakuiꞌpî tînkupîꞌpî wenai,<br/>Paapa poitîrîtonon tîꞌkasaiꞌya wenai,<br/>mîîkîrî yenunsaiꞌya man.<br/>


text:
Moropai inîꞌrî inkamoro entaimeꞌpî:<br/><t>—Paapa yapurîtî mararî pra, maasa pra mîîkîrîya mîrîrî kureꞌnan cidade arannîsaꞌ yeꞌnen.<br/>Mîrîrî ureꞌtîrî enuku koꞌmannîpî ipatîkarî<br/>esiꞌnîpî ton pe pra.<pb/>


text:
Mîrîrî yai inkamoro eseuwaraponkon 24 kaisaronkon ipîkkukon moropai manniꞌkan asakîrîronkon enenankon enaꞌpî teseꞌmukon pona. Moropai inkamoroya Paapa yapurîꞌpî. Manniꞌ, taponseꞌ po ereutasaꞌ manniꞌ pîꞌ taꞌpî toꞌya:<br/><t>—Amém, mîrîrî warantî Paapa yapurî eꞌpai man<br/>—taꞌpî toꞌya.<pb/>


text:
Mîrîrî tîpo ereutantoꞌ winîpai tuiꞌsen mai esetaꞌpî. Taꞌpîiya:<br/><t>—Uyepotorîkon Paapa yapurîtî<br/>tamîꞌnawîronkon ipoitîrîtonon. Tamîꞌnawîronkon pemonkonyamîꞌ inamanenan<br/>manniꞌkan ipîkkukon moropai<br/>manniꞌkan mîîpankon pepîn, Paapa yapurîtî<br/>—taꞌpîiya.<pb/>


text:
Inîꞌrî teesetasen mai etaꞌpîuya arinîkon pemonkonyamîꞌ maimu warainon. Moropai kureꞌnan tuna kumasaꞌ etun warantî nîrî awanîꞌpî. Moropai meruntî ke waraꞌnapi eꞌtîrînkasaꞌ warantî nîrî awanîꞌpî. Taꞌpîiya:<br/><t>—Paapa yapurîtî,<br/>maasa pra Uyepotorîkon manniꞌ Paapa meruntî puꞌkuru wanî<br/>tamîꞌnawîronkon pata ponkon esaꞌ pe awanî.<br/>


text:
<t>Mîrîrî yeꞌnen kureꞌne taatausinpai eꞌnîpaiꞌnîkon man.<br/>Moropai ipîkku pe puꞌkuru Paapa eꞌtoꞌ pîꞌ yapurîpaiꞌnîkon man.<br/>Maasa pra kureꞌnan atausinpan weiyu erepansaꞌ man,<br/>Carneiro eꞌmarima weiyu erepansaꞌ man.<br/>Moropai mîîkîrî yawasirî ekonekasaꞌ man,<br/>yarakkîrî teeseporîpa.<br/>


text:
<t>Mîîkîrîya tîpon ton yapiꞌsaꞌ man<br/>morî puꞌkuru kamisa, inkeꞌ puꞌkuru,<br/>nura pe pra tîweꞌsen teepontîpa kaiꞌma.<br/>Mîrîrî kamisa morî puꞌkuru ipon wanî, îꞌ kaiꞌma morî pe puꞌkuru yairî imakuiꞌpî ton pra Paapa pemonkonoyamîꞌ nîkupîꞌpî wanî ekaremeꞌnen pe.<pb/>


text:
Moropai inserîya taꞌpî upîꞌ: —Sîrîrî menukakî. “Taatausinpai manniꞌkan pemonkonyamîꞌ wanî tawasirî yarakkîrî Carneiro eꞌmarimatoꞌ festarî pîꞌ etasaꞌkon wanî.” Moropai inîꞌrî inserîya taꞌpî: —Sîrîrî Paapa maimu wanî yairon pe puꞌkuru tîweꞌsen pe —taꞌpîiya.<pb/>


text:
Mîrîrî etauya pe, uyeseꞌmu pona enaꞌpî yapurîtoꞌpeuya kaiꞌma. Tîîse mîîkîrîya taꞌpî upîꞌ: —Kaane. Mîrîrî warantî uurî tapurîi pra eꞌkî. Maasa pra uurî wanî awanîyakon pe. Moropai ayonpayamîꞌ wanîyakon pe nîrî, manniꞌkan Jesus nekaremekîꞌpî yawîrî tîîkoꞌmansenon. Paapa yapurîtî, maasa pra Jesus nekaremekîꞌpî yairon wanî manniꞌ profetayamîꞌ nekaremeꞌkîꞌpî pe, tiaron pepîn.<pb/>


text:
Mîrîrî pe rî kaꞌ esettapurukasaꞌ eraꞌmaꞌpîuya. Moropai kaware aimutun esenpoꞌpî tiwin. Mîîkîrî kaware po tîweꞌsen esatîꞌpî toꞌya îꞌ taꞌpî tîuya yawîrî tîweꞌsen, moropai yairon puꞌkuru kaiꞌma. Mîrîrî yeꞌnen yairî mîîkîrîya pemonkonyamîꞌ watî, moropai toꞌ winîkîi yairî eeseyaꞌnama.


text:
Mîîkîrî yenu wanîꞌpî apoꞌ awittasaꞌ warantî. Moropai mîîkîrî puꞌpai po tuꞌkan aroꞌ wanîꞌpî, rei pe. Moropai mîîkîrî pîꞌ eseꞌ wanî, eꞌmenukasaꞌ wanîꞌpî anîꞌ nepuꞌtî pepîn. Tîîse mîîkîrîya neken epuꞌtîꞌpî tîîwarîrî.


text:
Mîîkîrî pokonpe arinîkon surarayamîꞌ warainonkon iipîꞌpî kaꞌ poi aimutunkon kawareyamîꞌ po. Moropai inkamoro epontîsaꞌ wanîꞌpî aimutun kamisa, morî puꞌkuru nura pe pra tîweꞌsen yaꞌ.


text:
Mîîkîrî mata yapai kureꞌnan kasupara warainon seꞌ yataimîrî ipokasaꞌ epaꞌkapîtîꞌpî. Mîrîrî ke tuꞌke pata ponkon yarakkîrî eeseyaꞌnamatoꞌpe. Mîîkîrî ena tamîꞌnawîronkon esaꞌ pe.<br/><t>Kusan yei warainon saꞌman ferro ke toꞌ koꞌmannîpîiya.<br/>Moropai mîîkîrîya toꞌ yekiꞌtîpapîtî, itenseꞌ yaꞌ uva yekiꞌtîpa toꞌya warantî. Mîîkîrî Paapa tamîꞌnawîronkon yentainon ekoreꞌmatoꞌ yenseꞌ yaꞌ tîîse.


text:
Moropai tiaron inserî eraꞌmaꞌpîuya satippe wei yaꞌ. Mîîkîrî entaimeꞌpî meruntî ke puꞌkuru tamîꞌnawîronkon toronyamîꞌ kawîne awainumîꞌsan pîꞌ: —Asiꞌtî kaꞌneꞌ pe emurukuntîtî kureꞌnan entamoꞌkantoꞌ, Paapa nîkoneka pîꞌ awentamoꞌkakonpa.


text:
Entamoꞌkai asiꞌtî insamoro ipîkkukon pata esanon reiyamîꞌ pîꞌ, moropai ipîkkukon surarayamîꞌ esanon, moropai surarayamîꞌ pîꞌ, moropai toꞌ yekînnon kawareyamîꞌ pîꞌ, moropai toꞌ po esiꞌsan pemonkonyamîꞌ pîꞌ, moropai itesaꞌ pînon pîꞌ. Ipîkkukon pîꞌ, moropai manniꞌkan mîîpankon pepîn pîꞌ, tamîꞌnawîronkon inkamoro pîꞌ entamoꞌkai asiꞌtî —taꞌpîiya.<pb/>


text:
Moropai oꞌmaꞌ eraꞌmaꞌpîuya. Moropai pata esanon reiyamîꞌ, moropai surarayamîꞌ, inkamoro emurukuntîsaꞌ wanîꞌpî. Inkamoro epereꞌsaꞌ wanîꞌpî manniꞌ kaware po tîweꞌsen moropai isurarariyamîꞌ yarakkîrî pokonpe teepîkonpa kaiꞌma.


text:
Tîîse mîîkîrî oꞌmaꞌ yarakkamoꞌpî toꞌya, mîîkîrî seruꞌyeꞌ profeta pokonpe tîîse, manniꞌ kureꞌnan esiꞌnîꞌnîtoꞌ ton kupîtîpon mîîkîrî oꞌmaꞌ ton pe. Moropai mîrîrî inkupîꞌpî wenai, oꞌmaꞌ pemonkonoyamîꞌ yenkuꞌtîꞌpîiya, manniꞌkan tepinkon pîꞌ oꞌmaꞌ eseꞌ yapisîtîponkon, oꞌmaꞌ yapurîtîponkon. Mîrîrî yeꞌnen mîîkîrî oꞌmaꞌ moropai seruꞌyeꞌ profeta yenumîꞌpî toꞌya apoꞌ yaꞌ, enen toꞌ tîîse, enxofre pokonpe toꞌ arantoꞌpe.


text:
Moropai mîîkîrî surarariyamîꞌ tîꞌkaꞌpî toꞌya kasupara ke, manniꞌ aimutun kaware po tîweꞌsen mata yapai eepaꞌka manniꞌ ke. Moropai tamîꞌnawîronkon toronyamîꞌya inkamoro yanîꞌpî mararî pra, ituꞌse tîweꞌtoꞌkon yentai, ituꞌse pra teenai.<pb/>


text:
Mîrîrî tîpo kaꞌ poi inserî autî eraꞌmaꞌpîuya kureꞌnan ituꞌnakan yarakkantoꞌ chave yarakkîrî awanîꞌpî. Moropai saꞌman karena amîiꞌne yarakkîrî awanîꞌpî.


text:
Mîîkîrîya oꞌmaꞌ dragão yapisîꞌpî. Manniꞌ penaroꞌ îkîi pe esiꞌpî Makui, Satanás. Moropai mîîkîrî yewaꞌtîꞌpîiya eseuwarapo mil kaisarî konoꞌ aakoꞌmantoꞌpe yewaꞌtîsaꞌ pe.


text:
Moropai mîîkîrî inserîya makui yenumîꞌpî kureꞌnan ituꞌnakan yaꞌ. Mîrîrî ituꞌnakan manaꞌta yettapurîꞌpîiya mîrîrî yarakkamoꞌpîiya tenyawon chave ke. Maasa pra inîꞌrî sîrîrî pata ponkon pemonkonyamîꞌ yenkuꞌtî pîꞌ aakoꞌmamî namai, mîrîrî mil kaisarî konoꞌ ataretîꞌka pîkîrî. Mîrîrî warapon mil kaisaron konoꞌ ataretîꞌkasaꞌ yai inîꞌrî eeturumaka eꞌpai awanî, tîîse mararî aakoꞌmantoꞌpe, kureꞌne pra.<pb/>


text:
Moropai mîrîrî pe rî tiaronkon ereutantoꞌkon eraꞌmaꞌpîuya. Mîrîrîkon pona ereutaꞌsanya meruntî puꞌkuru yapisîꞌpî pemonkonyamîꞌ yenumîi. Moropai manniꞌkan innape Jesus kuꞌnenan isaꞌmantaꞌsan yekatonoꞌpî eraꞌmaꞌpîuya. Inkamoro pîmîrîkkîtîꞌpî toꞌya Paapa maimu ekaremekî toꞌya wenai. Manniꞌkan yairî esiꞌsan oꞌmaꞌ moropai miaꞌ ke ikonekasaꞌ yapurîtîponkon pepîn, moropai tepinkon pîꞌ moropai tenyakon pîꞌ oꞌmaꞌ winîpainon eeseraꞌma ton yapisîtîponkon pepîn, inkamoro eꞌmîꞌsaꞌkaꞌpî enen. Moropai inkamoro enaꞌpî tamîꞌnawîronkon esaꞌ pe Cristo yarakkîrî mil konoꞌ kaisarî.


text:
(Tîîse tiaronkon isaꞌmantaꞌsan ena pra awanîꞌpî enen maasa, mil konoꞌ ataretîꞌka pîkîrî toꞌ koꞌmamîꞌpî.) Mîrîrî wanî eꞌmaiꞌnon eꞌmîꞌsaꞌkantoꞌ pe.


text:
Morî pe puꞌkuru inkamoro wanî taatausinpai, eꞌmaiꞌnon eꞌmîꞌsaꞌkantoꞌ yai toꞌ eꞌmîꞌsaꞌka yeꞌnen. Maasa pra inîꞌrî toꞌ saꞌmanta pepîn saꞌmantantoꞌ yentai toꞌ enasaꞌ yeꞌnen. Inkamoro wanî pe man teepîremasanon Paapa moropai Cristo rawîrî teesenyakaꞌmasanon. Moropai Cristo pokonpe siꞌma inkamoroya pata ponkon koꞌmannîpî mil konoꞌ kaisarî.<pb/>


text:
Moropai tamîꞌnawîrî mîrîrî mil konoꞌ kaisarî ataretîꞌkasaꞌ tîpo, Makui eturumaka taatarakkantoꞌ yapai.


text:
Moropai mîîkîrî wîtî pata poro tamîꞌnawîronkon pemonkonyamîꞌ yenkuꞌtîi tamîꞌnawîrî patakon kaisarî. Mîrîrî kupîiya Gogue pata po moropai Magogue pata po. Mîîkîrî Makuiya inkamoro pemonkonyamîꞌ yannuku teepîkonpa. Mararî pra ikuꞌneꞌtî yentai toꞌ wanî, tuꞌke kasapan warantî.


text:
Inkamoro eꞌparaipîka pata kaisarî. Moropai inkamoroya Paapa pemonkonoyamîꞌ koꞌmantoꞌ woimaꞌtî, manniꞌ cidade Paapa nîsaꞌnama kureꞌne. Tîîse kaꞌneꞌ pe kureꞌnan apoꞌ autîꞌpî kaꞌ poinon. Moropai mîrîrîya inkamoro tîꞌkaꞌpî.


text:
Mîrîrî yai mîîkîrî makui, yenkuꞌtîton yenumîꞌpî toꞌya kureꞌnan apoꞌ ikuꞌpî pe tîweꞌsen kaꞌ, enxofre yarakkîrî, oꞌnon pata manniꞌ oꞌmaꞌ moropai ipoitîrî profeta seruꞌyeꞌ yenunsaꞌ toꞌya manniꞌ pata. Moropai miarî inkamoro koꞌmamî tîmoronkon epuꞌtîꞌpî ipatîkarî aataretîꞌka tonpe pra, wei kaisarî moropai ewaron kaisarî.<pb/>


text:
Moropai inîꞌrî kureꞌnan ereutantoꞌ aimutun eraꞌmaꞌpîuya. Moropai ipona ereutaꞌpî eraꞌmaꞌpîuya nîrî. Moropai pata teeseraꞌmasen ataretîꞌkaꞌpî moropai kaꞌ ataretîꞌkaꞌpî nîrî. Inîꞌrî eeseraꞌma pra eenaꞌpî, aatîpamîꞌpî yeꞌnen.


text:
Moropai isaꞌmantaꞌsan nîrî eraꞌmaꞌpîuya. Manniꞌkan ipîkkukon moropai ipîkkukon pepîn, manniꞌkan ereutantoꞌ rawîrî satippe esiꞌsan eraꞌmaꞌpîuya. Moropai kaaretakon yarakkanmokaꞌpî toꞌya moropai tiaron kaareta yarakkanmokaꞌpî toꞌya nîrî, mîrîrî ipatîkarî enen koꞌmannîtoꞌ kaaretarî. Mîrîrîya inkamoro isaꞌmantaꞌsan yenumîꞌpî toꞌya îꞌ toꞌ nîkupîꞌpî wenairî. Îꞌ kaiꞌma kaareta pona aweꞌmenukasaꞌ manniꞌ yawîrî ikupî toꞌya.


text:
Moropai tuna ka isaꞌmantaꞌsan yekatonoꞌpî eꞌmîꞌsaꞌkaꞌpî. Moropai tamîꞌnawîronkon isaꞌmantaꞌsan pataꞌseꞌ yawonkon eꞌmîꞌsaꞌkaꞌpî. Moropai toꞌ nîkupîꞌpî wenai toꞌ yenumîꞌpî Paapaya.


text:
Mîrîrî yeꞌnen inkamoro isaꞌmantaꞌsan yenumî toꞌya ikuꞌpî pe tîweꞌsen apoꞌ yaꞌ. (Mîrîrî ikuꞌpî pe tîweꞌsen apoꞌ wanî itakon iteꞌka pe saꞌmantantoꞌ, maasa pra aminke Paapa pîꞌ eꞌtarumaꞌtîn ipatîkarî.)


text:
Mîrîrî yeꞌnen anîꞌ iteseꞌ ton pra tîweꞌsen mîrîrî ipatîkarî enen koꞌmannîtoꞌ kaareta po, mîîkîrî yenumîꞌpî toꞌya ikuꞌpî pe tîweꞌsen apoꞌ yaꞌ.<pb/>


text:
Moropai amenan kaꞌ moropai amenan pata eraꞌmaꞌpîuya. Eꞌmaiꞌnon kaꞌ moropai eꞌmaiꞌnon pata eseraꞌma pra eenaꞌpî. Moropai kureꞌnan tuna pîrana esenomîꞌpî inîꞌrî eeseraꞌma pra.


text:
Moropai morî puꞌkuru Jerusalém cidaderî amenan eraꞌmaꞌpîuya. Mîrîrî autîꞌpî kaꞌ poi. Paapa piapai aaipîꞌpî, morî pe puꞌkuru taatariꞌkuꞌtîi. Moropai teepontîi morî tîpon yaꞌ, manniꞌ wîriꞌ ekonekasaꞌ tawasirî yarakkîrî teeseporîpa warantî awanîꞌpî.


text:
Moropai mai etaꞌpîuya meruntî ke puꞌkuru. Mîrîrî wanîꞌpî ereutantoꞌ winîpai tuiꞌsen pe. Moropai taꞌpîiya: —Tarîpai Paapa koꞌmantoꞌ man pemonkonyamîꞌ yarakkîrî. Mîrîrî yeꞌnen toꞌ pokonpe Paapa koꞌmamî. Moropai inkamoro wanî ipemonkono pe. Mîrîrî yeꞌnen toꞌ yarakkîrî puꞌkuru Paapa wanî. Moropai inkamoro yepotorî pe Paapa wanî.


text:
Mîîkîrî Paapaya toꞌ karawatoꞌ yaꞌmananîpî toꞌ yenu parukon inîꞌ toꞌ karau namai. Tarî anîꞌ saꞌmanta pepîn. Anîꞌ esewankonoꞌma pepîn. Anîꞌ karau pepîn inîꞌrî. Anîꞌrî neꞌneꞌ moronka pepîn. Maasa pra pena îꞌ kaiꞌma koꞌmannîtoꞌ, mîrîrî esuwaꞌkaꞌpî yeꞌnen —taꞌpîiya.<pb/>


text:
Manniꞌ ereutantoꞌ pona ereutaꞌpîya taꞌpî: —Tarîpai tamîꞌnawîron konekauya amenan pe. Moropai uyarakkîrî eeseurîmaꞌpî. —Sîrîrî menukakî. Maasa pra sîrîrî mai wanî sîrîrî yairon pe puꞌkuru tîweꞌsen pe. Moropai innape tîkupî yuꞌse tîweꞌsen pe.<pb/>


text:
Moropai eeseurîma koꞌmannîpîꞌpî: —Tamîꞌnawîron ekonekasaꞌ man aasîrî! Uurî wanî eꞌmaiꞌnon pe puꞌkuru moropai tamîꞌnawîron ataretîꞌkatoꞌpe. Eesippiaꞌtîtoꞌpe moropai ikîꞌpî pe wanî. Anîꞌ wanî ya tuna aninnîpai mîîkîrî pia tuna tîrîuya, inenîrî ton, tuna epeꞌmîn tîîwarîrî teepaꞌkasen enen koꞌmannîtoꞌ tîînen.


text:
Anîꞌ eꞌsaꞌ ya tamîꞌnawîron Paapa maimu yawîrî pra tîwanî emapuꞌtînenan yentai, mîîkîrîya untîrî yapisî mîrîrî. Uurî wanî itepotorî pe moropai mîîkîrî wanî pe man unmu pe puꞌkuru.


text:
Tîîse eranneꞌkon, moropai yenkuꞌtîtonkon, moropai îꞌ imakuiꞌpî kupî pîꞌ esenupaꞌsan, moropai pemonkon wîîtîponkon, moropai tiaron nura kuꞌnenan, moropai piaꞌsan pe tîwanîkon wenai imakuiꞌpî kuꞌnenan, moropai miaꞌ ke ikonekasaꞌ yapurînenan, moropai tamîꞌnawîronkon seruꞌyeꞌkon, inkamoro yeꞌka pataꞌseꞌ wanî pe man mîrîrî kureꞌnan apoꞌ ikuꞌpî pe tîweꞌsen moropai enxofre apoꞌ yarakkîron. Mîrîrî wanî itakon iteꞌka pe saꞌmantantoꞌpe wanî. Miarî tîmoronkon epuꞌtî toꞌya ipatîkarî awanî pe man —taꞌpîiya.<pb/>


text:
Moropai manniꞌ inserî toꞌ asakîꞌne miaꞌ pona tîîmoꞌtaiꞌnon manniꞌ eꞌtarumaꞌtîntoꞌ yenseꞌ itenyaꞌ wanî manniꞌ iipîꞌpî. Moropai taꞌpîiya: —Asiꞌkî, mîserî Carneiro yawasirî, inoꞌpî ekaremeꞌtoꞌpeuya apîꞌ.


text:
Mîrîrî yeꞌnen Morî Yekaton Wannîya uyarîꞌpî kawînan wîꞌ pona. Moropai mîîkîrîya morî puꞌkuru Jerusalém cidaderî ekaremekîꞌpî. Manniꞌ kaꞌ poi awautî uneraꞌmaꞌpî Paapa piapai tuiꞌsen ekaremekîꞌpîiya upîꞌ.


text:
Mîrîrî wanîꞌpî inkeꞌ morî pe Paapa yaꞌkaru wenai. Mîrîrî cidade wanîꞌpî sisiu pe aawittapîtîꞌpî isarawire tîꞌ jaspe wanî warantî. Tuꞌke aawittapîtîꞌpî manniꞌ tîꞌ cristal warantî awaiꞌne awanîꞌpî.


text:
Mîrîrî yuwaꞌtoꞌ wanîꞌpî kureꞌnan moropai kawînan. Moropai mîrîrî manaꞌtakon wanîꞌpî asakîꞌne puꞌ pona tîîmoꞌtai kaisarî. Mîrîrî manaꞌtakon konekanen inserîyamîꞌ wanîꞌpî asakîꞌne puu pona tîîmoꞌtai kaisarî. Mîrîrî manaꞌtakon kaisarî asakîꞌne puu pona tîîmoꞌtaiꞌnonkon Israel payanîꞌsan eseꞌkon eꞌmenukasaꞌ wanîꞌpî.


text:
Eseurîwîꞌneꞌne tiwin iratai tîîse manaꞌtakon wanîꞌpî. Eseurîwîꞌne wei epaꞌka winî, moropai eseurîwîꞌne kamaiꞌ winî, moropai eseurîwîꞌne meruntî winî, moropai eseurîwîꞌne wei ewomî winî awanîꞌpî.


text:
Mîrîrî cidade yuwaꞌtoꞌ konekasaꞌ toꞌya wanîꞌpî asakîꞌne puꞌ pona tîîmoꞌtaiꞌnon tîꞌkon pona. Mîrîrî tîꞌkon pîꞌ asakîꞌne puꞌ pona tîîmoꞌtaiꞌnonkon Carneiro naipontîꞌsan eseꞌkon eꞌmenukasaꞌ wanîꞌpî.<pb/>


text:
Manniꞌ inserî uyarakkîrî eseurîmaꞌpî mîîkîrî yenya kusan yei siruru warainon ouro konekasaꞌ wanîꞌpî. Mîrîrî wanîꞌpî mîrîrî cidade kîꞌpî kuꞌneꞌtîtoꞌpe. Moropai manaꞌtakon nîrî. Moropai yuwaꞌtoꞌ kuꞌneꞌtîtoꞌpe awanîꞌpî.


text:
Mîrîrî cidade wanîꞌpî seꞌ kaisarî itawenetî ikonekasaꞌ pe. Mîrîrî kawînetî wanîꞌpî itawenetî kaisarî. Moropai mîîkîrî inserîya tenya manniꞌ ke cidade kuꞌneꞌtîꞌpî. Mîrîrî kîꞌpî ikusano wanîꞌpî eseuwarapo 1.200 kilômetros kaisarî ikusano. Moropai itawenetî moropai ikawînnetî wanîꞌpî seꞌ kaisarî eꞌsentai pra.


text:
Moropai inserîya yuwaꞌtoꞌ kuꞌneꞌtîꞌpî. Mîrîrîya itîrîꞌpî eseuwarapo 74 metros kaisarî itawenetî, pemonkonyamîꞌya ikuꞌneꞌtî warantî inserîya ikuꞌneꞌtîsaꞌ tanne.


text:
Mîrîrî cidade yuwaꞌtoꞌ wanîꞌpî tîꞌ jaspe ke ikonekasaꞌ. Moropai cidade puꞌkuru yuwaꞌtoꞌ pepîn wanîꞌpî teken ouro konekasaꞌ pe. Awaiꞌne awanîꞌpî pattîre warantî.


text:
Moropai mîrîrî yuwaꞌtoꞌ yaponseꞌ pe toꞌ nîtîrîꞌpî tîꞌkon, yariꞌkuꞌtasaꞌ toꞌya wanîꞌpî tuꞌke siꞌta morîkon tîꞌkon ke.<br/><t>Eꞌmaiꞌnon tîꞌ wanîꞌpî jaspe pe.<br/>Iteꞌmaꞌpî pokon tîꞌ wanîꞌpî safira pe.<br/>Iteseurînon wanîꞌpî tîꞌ ágata pe.<br/>Itasakîrîrîno wanîꞌpî tîꞌ esmeralda pe.<br/>


text:
<t>Miaꞌtaikinon wanîꞌpî tîꞌ sardônio pe.<br/>Tiwin miaꞌ ponaꞌno wanîꞌpî tîꞌ sárdio pe.<br/>Asakîꞌne miaꞌ ponaꞌno wanîꞌpî tîꞌ crisólite pe.<br/>Eseurîwîꞌne miaꞌ ponaꞌno wanîꞌpî tîꞌ berilo pe.<br/>Itasakîrîrîno miaꞌ pona tîîmoꞌtaiꞌnon wanîꞌpî tîꞌ topázio pe.<br/>Miaꞌtaikin miaꞌ pona tîîmoꞌtaiꞌnon wanîꞌpî tîꞌ crisópraso pe.<br/>Tiwin puꞌ pona tîîmoꞌtaiꞌnon wanîꞌpî tîꞌ jacinto pe.<br/>Asakîꞌne puꞌ pona tîîmoꞌtaiꞌnon wanîꞌpî tîꞌ ametista pe.<br/>Tamîꞌnawîrî inkeꞌkon mîrîrîkon tîꞌ ke yariꞌkuꞌtasaꞌ pe awanîꞌpî, suuyu pe, rora pe, tuꞌke siꞌta morîkon tîꞌkon ke.


text:
Moropai mîrîrî manaꞌtakon wanîꞌpî manniꞌ tîꞌ epeꞌkeꞌkon puꞌkuru pérola pe awanîꞌpî. Mîrîrî yeꞌnen teken mîrîrî tîꞌ ke ikonekasaꞌ pe mîrîrî manaꞌta wanîꞌpî. Tiwin pîꞌ tîîse tiwinan pérola ke ikonekasaꞌ pe awanîꞌpî. Tîîse cidade ta wanîꞌpî iporo asanîtoꞌ tekenan puꞌkuru ouro konekasaꞌ pe awaiꞌne, aꞌkare, pattîre warantî.<pb/>


text:
Miarî cidade po epîremantoꞌ yewîꞌ ton pra awanîꞌpî. Maasa pra Uyepotorîkon Paapa wanî moro, meruntî puꞌkuru manniꞌ tamîꞌnawîron yentainon. Moropai Carneiro nîrî wanî moro. Toꞌ koꞌmantoꞌ wanî epîremantoꞌpe.


text:
Miarî cidade po wei yuꞌse wanî pepîn. Moropai kapoi yuꞌse wanî pepîn iweiyuꞌmanen ton. Maasa pra Paapa yaꞌkaruya iweiyuꞌmasaꞌ koꞌmamî. Moropai Carneiro yaꞌkaruya yaꞌkaruꞌmasaꞌ koꞌmamî yeꞌnen.


text:
Mîrîrî yeꞌnen tamîꞌnawîron pata ponkon sîrîrî pata po tîîkoꞌmansenon asarî iweiyu ta. Moropai manniꞌkan ipîkkukon pata esanon reiyamîꞌya ipîkku pe tîweꞌtoꞌkon enepî mîrîrî yai.


text:
Mîrîrî cidade manaꞌta koꞌmamî ipatîkarî aꞌta ke, aatarakkamo pepîn tiwin kin. Maasa pra miarî ewaron ton pra awanî.


text:
Tîîse miarî manniꞌkan imakuiꞌsan ewomî pepîn tiwin kin. Moropai manniꞌkan tîweppeꞌsanon ewomî pepîn. Moropai seruꞌ pe tîweꞌsanon ewomî pepîn. Tîîse mîrîrî cidade pona manniꞌkan neken teseꞌkon eꞌmenukasaꞌ ipatîkarî enen koꞌmannîtoꞌ kaaretarî po ewomî, inkamoro mîîkîrî Carneiro pemonkono pe tîweꞌsanon.<pb/>


text:
Moropai inserîya enen koꞌmannîtoꞌ tîînen, tuna iren yenpoꞌpî. Mîrîrî wanîꞌpî inkeꞌ pe moropai awaiꞌne awanîꞌpî tîꞌ cristal warantî. Mîrîrî tuna wanîꞌpî Paapa yaponseꞌ moropai Carneiro yaponseꞌ piapai tuiꞌsen pe.


text:
Moropai mîrîrî wanîꞌpî cidade arakkita pîꞌ tuutîsen pe. Mîrîrî iren ratai po tîweꞌsen yeikon wanîꞌpî seꞌ yataimîrî. Mîrîrî wanîꞌpî enen koꞌmannîtoꞌ tîînen pe. Moropai teepetasen pe awanîꞌpî tiwin konoꞌ tîîse asakîꞌne puꞌ pona tîîmoꞌtai kaisarî. Kapoi kaisarî teperu tîrîiya. Moropai mîrîrî yei yare wanîꞌpî tamîꞌnawîron pata ponkon priꞌyawonkon pepîn tîmoronkon epuꞌnenan yepiꞌtînen pe awanîꞌpî.


text:
Miarî cidade po Paapa nîtarumaꞌtî ton pra wanî, tîîse tamîꞌnawîron wanî morî pe. Moropai Paapa yaponseꞌ moropai Carneiro yaponseꞌ wanî pe man miarî. Moropai ipemonkonoyamîꞌ, yapurînenanya yapurî miarî.


text:
Inkamoroya Paapa yenpata eraꞌma koꞌmannîpî miarî. Moropai mîîkîrî eseꞌ eꞌmenukasaꞌ wanî inkamoro yapurînenan yepin pîꞌ.


text:
Miarî ewaron ton pra awanî pe man. Aꞌka pe puꞌkuru, mîrîrî yeꞌnen uweiyukon ton lamparinha yawittanîpî yuꞌse eꞌnî pepîn. Moropai wei yaꞌkaru yuꞌse eꞌnî pepîn. Maasa pra inkamoro yaꞌkaru pe puꞌkuru Paapa wanî. Inkamoro koꞌmamî ipatîkarî miarî. Inkamoro koꞌmamî ipîkku pe, rei pe ipatîkarî.<pb/>


text:
Mîrîrî yeꞌnen inserîya taꞌpî upîꞌ: —Sîrîrî mai wanî sîrîrî yairî puꞌkuru tîweꞌsen pe. Moropai innape puꞌkuru ikupî yuꞌse wanî. Mîîkîrî Uyepotorî Paapaya tekaton tîrîꞌpî manniꞌkan tîmaimu ekaremeꞌnenan profetayamîꞌ pia. Mîrîrî warantî inserî yarimaꞌpîiya tapurînenan pia, manniꞌ aweꞌkupî kupî manniꞌ ekaremeꞌtoꞌpeiya —taꞌpî inserîya.<pb/>


text:
Jesusya taꞌpî: —Maasa etakî. Kaꞌneꞌ pe uuipî kupî sîrîrî. Mîrîrî yeꞌnen morî tîrîuya pe wai, manniꞌkan innape ikuꞌnenan pia. Innape aweꞌkupî kupî manniꞌ kuꞌnenan pia, manniꞌ kaareta pona eꞌmenukaꞌpî kuꞌnenan wanî —taꞌpîiya.<pb/>


text:
Mîrîrî etaꞌpî uurî Joãoya. Moropai tamîꞌnawîrî mîrîrîkon eraꞌmaꞌpîuya. Mîrîrî etauya ataretîꞌka pe moropai eraꞌmauya pe, uyeseꞌmu pona enaꞌpî inserî rawîrî, yapurîtoꞌpeuya kaiꞌma, tamîꞌnawîron yenposaiꞌya yeꞌnen.


text:
Tîîse taꞌpîiya upîꞌ: —Mîrîrî warantî uurî tapurîi pra eꞌkî. Maasa pra awanîyakon uurî. Moropai ayonpayamîꞌ manniꞌkan profetayamîꞌ wanîyakon uurî. Moropai tamîꞌnawîronkon manniꞌkan innape yairî kaareta pona eꞌmenukaꞌpî kuꞌnenan wanîyakon uurî. Tîîse Paapa neken yapurîkî.<pb/>


text:
Moropai inserî eseurîma koꞌmannîpî: —Mîrîrî kaareta anmenukaꞌpî konekaya kaiꞌma kîsi. ˻Tîîse ayonpayamîꞌya erenka eꞌpai man.˼ Maasa pra îꞌ eꞌkupî kupî sîrîrî taasaiꞌya manniꞌ mîrîrî eꞌkuꞌtoꞌ eseporî pe man aminke pra aweꞌkuꞌtoꞌpe.


text:
Tamîꞌnawîron ataretîꞌkatoꞌ weiyu erepansaꞌ yeꞌnen, anîꞌya imakuiꞌpî kupî ya, mîîkîrîya rî imakuiꞌpî kupî koꞌmannîpî mîrîrî. Moropai anîꞌ wanî ya nura pe, mîîkîrî rî koꞌmamî mîrîrî nura pe. Tîîse anîꞌ wanî ya morî kuꞌnen pe, mîîkîrîya morî kupî koꞌmannîpî mîrîrî. Anîꞌ wanî ya morî pe yairon pe puꞌkuru, imakuiꞌpî ton pra, mîîkîrî koꞌmamî eꞌpai wanî mîrîrî warantî —taꞌpî inserîya.<pb/>


text:
Jesusya taꞌpî: —Maasa etatî. Kaꞌneꞌ pe uuipî kupî sîrîrî. Uuipî yai manniꞌkan îꞌ toꞌ nîkupîꞌpî wenairî, toꞌ pia untîrî enepîuya uyarakkîrî, toꞌ kaisarî itîîtoꞌpeuya.


text:
Uurî wanî eꞌmaiꞌ pe tîweꞌsen pe. Moropai aataretîꞌkatoꞌpe wanî. Tamîꞌnawîron yeꞌmaiꞌnorî moropai tamîꞌnawîron ataretîꞌkatoꞌ moropai eesippiaꞌtîtoꞌ moropai ikîꞌpî uurî.<pb/>


text:
Morî pe puꞌkuru manniꞌkan tîponkon ronanenan wanî. Tîponkon ronasaꞌ toꞌya warantî, ˻imakuiꞌpî toꞌ nîkupîꞌpî eemoꞌkasaꞌ, Cristo mînî wenai.˼ Mîrîrî yeꞌnen inkamoroya ipatîkarî enen koꞌmannîtoꞌ tîînen yei yeperu enapî îꞌ waniꞌ pra. Moropai îꞌ waniꞌ pra inkamoro ewomî mîrîrî cidade manaꞌta yai.


text:
Tîîse manniꞌkan imakuiꞌpî kupî pîꞌ tîîkoꞌmansenon arinmaraka warainokon piaꞌsanyamîꞌ, moropai pemonkonyamîꞌ yetarumuꞌtînenan, moropai tuꞌke nura kuꞌnenan, moropai pemonkon wîînenan, moropai miaꞌ ke ikonekasaꞌ yapurînenan, moropai seruꞌyeꞌkon seruꞌyeꞌ pe tiaronkon yenkuꞌtînenan teeseurîmatoꞌkon ke moropai tînkupîkon ke, inkamoro yeꞌka wanî poro po. Toꞌ ewomî pepîn tiwin kin —taꞌpîiya.<pb/>


text:
Jesusya taꞌpî: —Uupiawon puꞌkuru inserî yarima pîꞌ wai, sîrîrî yekare ekaremeꞌse attîtoꞌpe amîrîꞌnîkon pîꞌ soosikon kaisarî. Uurî wanî Davi nurîꞌtî parîꞌpî pe. Uurî wanî manniꞌ kaiwanoꞌ erenmapîyakan warantî —taꞌpîiya.<pb/>


text:
Mîrîrî pîꞌ Morî Yekaton Wannîya moropai Carneiro yawasirîya taa: —Asiꞌkî see! Moropai manniꞌkan etanenanya nîrî taa: —Asiꞌkî see! Manniꞌ tuna aninnîpainon wanî ya, asiꞌkî. Moropai anîꞌ wanî ya tuna epeꞌmîn aninnîpai, enîꞌtaneꞌkî mîrîrî tuna ipatîkarî enen koꞌmannîtoꞌ tîînen.<pb/>


text:
Sîrîrî yairon puꞌkuru pîꞌ uurî João eseurîma sîrîrî. Îꞌ kaiꞌma aweꞌkupî ton pîꞌ kaareta eseurîma etanenan pîꞌ ekaremekîuya. Anîꞌ wanî ya mîrîrî esekaremekîꞌpî yepannîꞌpîꞌnen pe, mîîkîrî tarumaꞌtîtoꞌ tîuya yakîꞌnîpî Paapaya sîrîrî pona eꞌmenukaꞌpî eꞌtarumaꞌtîntoꞌ ke.


text:
Moropai anîꞌya sîrîrî kaareta pona eꞌmenukaꞌpî yonpa moꞌka ya, aasîrî aweꞌmenukasaꞌ tanne, Paapaya mîîkîrî moꞌka, mîrîrî yei ipatîkarî enen koꞌmannîtoꞌ yeperu enapîiya namai. Moropai mîîkîrî moꞌkaiya morî puꞌkuru cidade po aakoꞌmamî namai, manniꞌ kaaretaya imîrî pe tîweꞌsen ekaremeꞌsaꞌ, manniꞌ moꞌkaiya.<pb/>


text:
Manniꞌ tamîꞌnawîron ekaremekîtîponya taa: —Useruku pepîn kaꞌneꞌ pe uuipî kupî sîrîrî.<pb/>Moriya mîrîrî warantî kaꞌneꞌ pe asiꞌkî, Uyepotorî Jesus!<pb/>


text:
Epeꞌmîra Uyepotorîkon Jesus Cristo nîtîrî, morî puꞌkuru wanî tamîꞌnawîronkon amîrîꞌnîkon pia, uyonpayamîꞌ. Mîrîrî neken tauya sîrîrî.<pb/>


