# verses

text:
Eseurîwîꞌne iteꞌka Romanoyamîꞌya uꞌpoꞌpîtîꞌpî yei ke. Moropai tiwin iteꞌka tîꞌ ke upaꞌtîpîtîꞌpî toꞌya. Eseurîwîꞌne iteꞌka apoꞌyen yaꞌ uutî tanne, eeseuronkaꞌpî. Moropai tiaron pensa tiwin wei kaisarî uukoꞌmamîꞌpî kureꞌnan pîrana kaꞌ, apoꞌyen eseuronkasaꞌ yai.


text:
Tuꞌke iteꞌka itekare ekaremekî pîꞌ asarî yai, nariꞌ esuwaꞌkaꞌpî uyarakkîrî. Iren mairontasaꞌ winîpai urukkutî yai, moropai tuꞌkankon amaꞌyeꞌkon winîpai, moropai tiaronkon pepîn uyonpayamîꞌ, Judeuyamîꞌ winîpai moropai Judeuyamîꞌ pepîn winîpai. Moropai cidade po uutîsaꞌ yai, toꞌ nîkupî winîpai moropai keren po nariꞌ winîpai, tiaron pensa apoꞌyen yaꞌ uutî tanne, nariꞌ esuwaꞌkaꞌpî. Moropai yonparî wanîyakonkon seruꞌyeꞌkon winîpai, nariꞌ esuwaꞌkaꞌpî uyarakkîrî.


text:
Esenyakaꞌmapîtîꞌpî mararî pra taapîꞌkaꞌse. Tiaron pensa uwetun pîn, umoron epuꞌtîꞌpîuya emiꞌnan pîꞌ, moropai upataꞌseꞌ ton ton pra awanî pîꞌ, moropai komiꞌ pe awanî pîꞌ, tuꞌke upon ton pra awanî yeꞌnen.


text:
Tamîꞌnawîron mîrîrîkon tîîse, uurî esenumenka koꞌmannîpî wei kaisarî. Esewankonoꞌma manniꞌkan innape Jesus kuꞌnenan pîꞌ, soosikon kaisarî.


text:
Maasa pra îꞌ pensa tiaron wanî ya aꞌtuꞌmîra, uurî nîrî esepuꞌnî pîꞌ wai aꞌtuꞌmîra ikaisarî. Moropai tiaronya imakuiꞌpî kuꞌsaꞌ ya, uurî wai teesewankonoꞌmai ipîꞌ mararî pra.<pb/>


text:
Mîrîrî epuꞌtî pîꞌ Uyepotorî, Jesus yun, Paapa man. Manniꞌ morî puꞌkuru ipatîkaronya, îꞌ kaiꞌma seruꞌyeꞌ pe eseurîma pepîn epuꞌtî pîꞌ man.


text:
Pena Damasco cidaderî po wanî yai, manniꞌ pata esaꞌya surara tîrîꞌpî cidade manaꞌta pona uyapiꞌnen ton, manniꞌ rei Aretas nîmenkaꞌpî pata esaꞌ pe aweꞌtoꞌpe manniꞌya.


text:
Tîîse uyonpayamîꞌya uyaraꞌtîꞌpî waikaraꞌpî yaꞌ. Inkamoroya uyenuꞌtîꞌpî cidade yiwaꞌtoꞌ aꞌta yai, poro po winîkîi, waikaraꞌpî yaꞌ wanî tanne. Mîrîrî warantî toꞌ yenya pai atarîꞌkaꞌpî.<pb/>


text:
Upîꞌrî uurî atapurî eꞌpainon, teuren îꞌ pe pra rî atapurîtoꞌ wanî. Tîîse eseurîmapai wai îꞌ kaiꞌma uweꞌneꞌ, visão Uyepotorî nekaremekîꞌpî pîꞌ.


text:
Pena Paapaya uyarîꞌpî kaꞌ ratai pona, paraíso iteseꞌ. Awanî sîrîrî asakîrîrî puꞌ pona tîîmoꞌtai konoꞌ esuwaꞌkasaꞌ. Tîîse epuꞌtîuya pra wai aweꞌtoꞌ yawîrî, uyesaꞌ yarîꞌpîiya, uyekaton neken kaꞌrî yarîꞌpîiya. Anîꞌya mîrîrî epuꞌtî, Paapaya neken.


text:
Inîꞌrî tauya Paapaya uyarîꞌpî uyesaꞌ yarakkîrî kaꞌ pona, uyekaton neken kaꞌrî yarîꞌpîiya epuꞌtîuya pra wai. Paapaya neken epuꞌtî.


text:
Miarî etaꞌpîuya anîꞌya ekaremekî eserîkan pepîn, see yeꞌka pe rî mai ke, îꞌ kaiꞌma anîꞌya ekaremekî Paapaya itîrî pepîn.


text:
Mîrîrî etasauꞌya wenai, atapurî mîrîrî pîꞌ. Tîîse atapurî eserîke pra wai tiwin kin uurî pîꞌ. Tîîse atapurî aꞌtuꞌmîra uurî eꞌtoꞌ pîꞌ neken.


text:
Mîrîrî yeꞌka pîꞌ atapurîpai wanî ya, atapurî eꞌpainon maasa pra yairon pîꞌ eseurîma mîrîrî. Mîrîrî wenai pakko pe wanî pepîn mîrîrî. Tîîse mîrîrî yeꞌka pîꞌ eseurîmapai pra wai. Maasa pra mîrîrî wenai anîꞌya uyapurî yuꞌse pra wai. Tîîse uyeseru eraꞌma tîuyaꞌnîkon wenai moropai eta tîuyaꞌnîkon wenai, mîrîrî pîꞌ toꞌ esenumenka yuꞌse wai.<pb/>


text:
Tîîse mîrîrî warantî kureꞌne atapurî namai, uyakinpanen ton neꞌneꞌ erepamîꞌpî upona. Paapaya itîîsaꞌ upun yai, mîꞌnî ewonsaꞌ warantî. Mîrîrî erepamî epuꞌtîꞌpîuya Makui narimaꞌpî pe awanî utarumaꞌtîtoꞌpe.


text:
Mîrîrî yai eseurîwîꞌne iteꞌka Uyepotorî pîꞌ epîremaꞌpî. Esatîꞌpîuya ipîꞌ, uupiapai mîrîrî moꞌkatoꞌpeiya kaiꞌma.


text:
Tîîse umaimu yuukuꞌpîiya: —Kaane, imoꞌkauya pepîn. Tîîse apîikaꞌtî pîꞌ uukoꞌmamî, mîrîrî yeꞌka yapîtanîpîpa. Aasîrî aapia untîrî pîꞌ man. Maasa pra umeruntîri wanî meruntî ke aꞌtuꞌmîra eesepuꞌtî tanne —taꞌpîiya upîꞌ. Mîrîrî yeꞌnen uurî enaꞌpî inîꞌ panpîꞌ taatausinpai, aꞌtuꞌmîra uurî eꞌtoꞌ pîꞌ uurî atapurî. Mîrîrî warantî Cristo meruntîri eseraꞌmatoꞌpe uwenai.


text:
Mîrîrî yeꞌnen taatausinpai uukoꞌmamî aꞌtuꞌmîra eꞌtoꞌ pîꞌ, moropai umuꞌtunpatoꞌ pîꞌ, moropai ituꞌse eꞌtoꞌ pîꞌ, moropai upokonomatoꞌ pîꞌ, moropai tiaron uyarakkîrî teesuwaꞌkasen pîꞌ Cristo wenai, taatausinpai uukoꞌmamî. Mîrîrî yeꞌnen îꞌ pensa aꞌtuꞌmîra esepuꞌtî ya, tîîse meruntî ke esepuꞌtî maasa pra Cristoya itîrî yeꞌnen uupia.<pb/>


text:
Eseurîma pîꞌ wai pakko pe tîweꞌsen eseurîma warantî. Maasa pra amîrîꞌnîkonya mîrîrî warantî eseurîma emapuꞌtîꞌpî. Tîîse amîrîꞌnîkon eseurîma eꞌpai awanîꞌpî, îꞌ kaiꞌma morî pe uyeseru eꞌtoꞌ pîꞌ taayaꞌnîkon eꞌpai awanîꞌpî. Inna seruꞌ pepîn, îꞌ pe pra rî uurî wanî. Tîîse inkamoro, yaipontîsaꞌ pe tîweꞌkuꞌsanon maꞌre uurî wanî pepîn tiwin kin.


text:
Moro akoreꞌtaꞌnîkon wanî yai, Paapaya tuꞌkan kupîꞌpî uwenai. Teraꞌmasen kupîꞌpîiya, esenupantoꞌ ton, moropai teesewankonoꞌmai esenumenkantoꞌ ton kupîꞌpîiya. Moropai anîꞌ nîkupî eserîkan pepîn kupîꞌpîiya akoreꞌtaꞌnîkon, tînaipontîꞌpî pe wanî epuꞌtîkonpa. Inaipontîꞌpî pe uukoꞌmamîꞌpî tîrumakai pra.


text:
Yai pra amîrîꞌnîkon esenumenka kaꞌrî, tiaronkon pîikaꞌtîꞌpî annaya, amîrîꞌnîkon pîikaꞌtîꞌpî annaya yentai. Îꞌ kaiꞌma anna wanîꞌpî? Amîrîꞌnîkon koreꞌta anna yeseru kupîyaꞌnîkon pe naatî, ayewanmakon pe? Mîrîrî warantî anna kupîꞌpîyaꞌnîkon ya, Îꞌ tesaꞌse pra anna koꞌmansaꞌ wenai, aawanmîraꞌnîkon anna koꞌmamîꞌpî kuꞌtî.<pb/>


text:
Inîꞌrî teeseurînon iteꞌka pe amîrîꞌnîkon eraꞌmapîꞌse uutî. Mîrîrî yai nîrî îꞌ anesaꞌpai pra wai amîrîꞌnîkon pîꞌ. Atînirurîkon yuꞌse pra wai tîîse amîrîꞌnîkon neken yuꞌse wai kureꞌne. Maasa eraꞌmatî moreyamîꞌ yunkonya neken tîniru yannuku eꞌpai awanî, îꞌ tînmukuyamîꞌ eꞌtoꞌ ituꞌse yennapa. Moropai mîîkîrî munkîyamîꞌya tîyun ton pe yannuku pepîn eꞌpainon.


text:
Mîrîrî warantî uurîya nîrî ayunkon warantî, uwakîri pe taatausinpai tamîꞌnawîrî itesaꞌ pe eꞌtoꞌ aretîꞌkauya. Uurî rî ataretîꞌka pe wai, amîrîꞌnîkon pîikaꞌtîtoꞌpeuya. Yai pra mîrîrî kupîuya wenai, uyapurîyaꞌnîkon pepîn eꞌpainon, kureꞌne amîrîꞌnîkon saꞌnamatouꞌya wenai?<pb/>


text:
Mîrîrî yeꞌnen amîrîꞌnîkonya innape epuꞌtî, îꞌ kaiꞌma amîrîꞌnîkon yenyakaꞌmai uutî pîn. Tîîse tiaronkonya taa amîrîꞌnîkon yenkuꞌtîsauꞌya, uupia atînirurîkon tîrîkonpa kaiꞌma taa toꞌya.


text:
Îꞌ pensa insamoro uyonpakon yarimasauꞌya yai aapiaꞌnîkon, uurî ton pe atînirurîkon eraꞌmai toꞌ yaipontîsauꞌya pra wai.


text:
Uurîya mîîkîrî Tito yarimaꞌpî moropai tiaron uyonpakon, innape Jesus kuꞌnen wîtîtoꞌpe yarakkîrî. Tîîse mîîkîrî wanîꞌpî yairî teesenumenkasen pe anna esenumenka saꞌnîrî. Mîrîrî yeꞌnen Titoya amîrîꞌnîkon tenkuꞌtîi atînirurîkon moꞌkasaꞌ pra man.<pb/>


text:
Yai pra eesenumenkakon amîrîꞌnîkon rawîrî anna eꞌwapuꞌtî kaiꞌma, tîîse kaane. Anna eseurîma Cristoya anna eseurîmatoꞌpe taꞌpî yawîrî, Paapa rawîrî siꞌma. Moropai tamîꞌnawîrî anna nîkupîꞌpî wanî uyonpayamîꞌ, uwakîrikon puꞌkuru amîrîꞌnîkon pîikaꞌtîtoꞌpe.


text:
Tîîse eppeꞌnî pîꞌ wai kureꞌne, îꞌ kaiꞌma yairî pra awanîkon anepopai pra wanî pîꞌ. Eranneꞌ pe wai mîrîrî akoreꞌtaꞌnîkon ekoreꞌmantoꞌ eporîuya pîꞌ, moropai kinmuwanîtoꞌ, moropai esewanmîrîntoꞌ, moropai aawarîrîꞌnîkon teesenumenkai aweꞌtoꞌkon, moropai eꞌmuꞌtunpantoꞌ, eseurîmantoꞌ, moropai mîî pe aweꞌtoꞌkon, moropai pîraiꞌ pîꞌ tîmurukun pe pra awanîkon anepopai pra wanî pîꞌ eranneꞌ pe wai. Mîrîrî warantî ayeporîuyaꞌnîkon ya, awakîrikon pe wanî pepîn, maasa pra ekoreꞌma kupî, mîrîrî imakuiꞌpî ayeserukon pîꞌ.


text:
Eranneꞌ pe wai nîrî inîꞌrî akoreꞌtaꞌnîkon uutîsaꞌ ya, eppeꞌpai pra wai Paapa rawîrî siꞌma awenaiꞌnîkon. Moropai mîrîrî pîꞌ tîweppeꞌse ukarunpai pra wai mararî pra awenaiꞌnîkon. Maasa pra pena imakuiꞌpî kupîꞌpîyaꞌnîkon, moropai mîrîrî pîꞌ tîwenpenatai irumakayaꞌnîkon pra aakoꞌmamîꞌpîkon. Mîrîrî imakuiꞌpî kupîyaꞌnîkon seꞌ tapairî wîriꞌsanyamîꞌ yarakkîrî awanîkon ke, moropai tiaron nura ayeserukon kupî pîꞌ aakoꞌmamîkon tîrumakai pra. Mîrîrî wenai eppeꞌpai pra wai.<pb/>


text:
Sîrîrî wanî iteseurîno iteꞌka pe uutîtoꞌ amîrîꞌnîkon eraꞌmapîꞌse. Erepansaꞌ ya, ikupîuya, îꞌ kaiꞌma Paapa maimu eꞌmenukasaꞌya taasaꞌ warantî. See warantî taasaiꞌya:<br/><t>—Anîꞌya îꞌ rî kuꞌsaꞌ ya, mîîkîrî esepuꞌtoꞌpe innape,<br/>asakîꞌnankon pemonkonyamîꞌya. Mîîwîni pra awanî ya,<br/>eseurîwîꞌnankonya taa eꞌpai man<br/>—taasaiꞌya man.


text:
Itakon iteꞌka pe aapiaꞌnîkon uutîsaꞌ yai, taꞌpîuya îꞌ kupîuya manniꞌkan imakuiꞌpî kupîtîponkon yarakkîrî. Mîrîrî warantî inîꞌrî tauya pe wai, aapia pra siꞌma. Inîꞌrî erepamî yai, —aka saꞌne —tauya pe pra wai anîꞌ pîꞌ tiwin kin, tamîꞌnawîronkon imakuiꞌpî ikuꞌnenan pîꞌ.


text:
Maasa pra îꞌ kaiꞌma Cristo eseurîma warantî uurî eseurîma anepuꞌpai awanîkon. Maasa eraꞌmatî, Cristo wanî pepîn aꞌtuꞌmîra. Tîîse mîîkîrîya tîmeruntîri yenpo, akoreꞌtaꞌnîkon erepamî yai.


text:
Tîîse aꞌtuꞌmîra awanîꞌpî, îꞌ pensa pakîꞌnan pona ipokapîtî toꞌya yai. Tîîse sîrîrîpe aakoꞌmamî Paapa meruntîri yai. Mîrîrî warantî nîrî anna wanî aꞌtuꞌmîra Cristo wanîꞌpî warantî. Tarîpai anna koꞌmamî yeꞌnen yarakkîrî, imeruntîri yai anna koꞌmamî, amîrîꞌnîkon pîikaꞌtîtoꞌpe annaya.<pb/>


text:
Mîrîrî yeꞌnen aawarîrîꞌnîkon rî eseraꞌmatî ayewankon yaꞌ, innape ikupî pîꞌ aakoꞌmamîkon epuꞌtîkonpa. Innape ayewankon yaꞌ Cristo wanî epuꞌtî pîꞌ naatîi, ipemonkono pe awanîkon ya.


text:
Mîrîrî yeꞌnen mîrîrî epuꞌtîyaꞌnîkon ya, anna yeseru wenai, Cristo pemonkono pe anna wanî, epuꞌtîyaꞌnîkon, anna yewan yaꞌ aakoꞌmamîkon yeꞌnen.


text:
Esatî annaya Paapa pîꞌ imakuiꞌpî kupîyaꞌnîkon namai. Mîrîrî esatî annaya maasa pra morî pe anna eseraꞌmatoꞌpe pra, tîîse morî kupî pîꞌ awanîkonpa yairon. Moropai anna esenyakaꞌmatoꞌ eseraꞌma ya îꞌ pe pra rî, îꞌ waniꞌ awanî pepîn.


text:
Maasa pra Cristo maimu pe anna esenyakaꞌma tanne, îꞌ koneka annaya eserîke pra man yairon Paapa maimu yawîrî pra. Tîîse mîrîrî yawîrî neken anna wanî.


text:
Aasîrî yairî ayeserukon wanî ya, meruntî ke annaya ayaipontîkon pepîn eꞌpainon. Mîrîrî pîꞌ anna atausinpa eꞌpainon. Mîrîrî yeꞌnen anna epîreman pîꞌ man aponaꞌnîkon yairon pe ayeserukon enatoꞌpe.


text:
Mîrîrî yeꞌnen sîrîrî kaareta menukauya sîrîrî aapiaꞌnîkon eꞌmaiꞌ pe, uutî rawîrî amîrîꞌnîkon eraꞌmapîꞌse. Maasa pra îꞌ pensa uutîsaꞌ ya, meruntî ke atarumaꞌtîuyaꞌnîkon namai, Uyepotorî maimu pe. Maasa pra sîrîrî Uyepotorî maimu wanî inîꞌ panpîꞌ amîrîꞌnîkon ena emapuꞌtînen pe morî pe panpîꞌ. Mîrîrî wanî pepîn innape ikuꞌtoꞌyaꞌnîkon rumakayaꞌnîkon emapuꞌtînen pe pra.<pb/>


text:
Uyonpayamîꞌ, koꞌmannîꞌnîkon. Tamîꞌnawîrî Paapa pîꞌ esatî pîꞌ akoꞌmantî, morî pe amîrîꞌnîkon kuꞌtoꞌpeiya, morî pe tîwanî manniꞌ warantî Paapaya akuꞌtoꞌkon pe. Sîrîrî apanamatouꞌya etatî, mîrîrî taasauꞌya manniꞌ. Moropai morî pe tîwanmîra akoꞌmantî ayonpakon pokonpe. Teesiyuꞌpîꞌse pra akoꞌmantî ayonpakon pokonpe. Mîrîrî warantî aakoꞌmamîkon ya, ayarakkîrîꞌnîkon Paapa koꞌmamî. Mîîkîrî Paapa wanî eꞌsaꞌnamantoꞌ tîînen pe, moropai tîwanmîn tîînen pe.<pb/>


text:
Tamîꞌnawîronkon uyonpakon Paapa yapurînenanya uupia tîweꞌsanonya aapiaꞌnîkon tîmaimukon yarima sîrîrî.<pb/>


text:
Esatî annaya Uyepotorîkon Jesus Cristo pîꞌ, tamîꞌnawîrî morî pe tîweꞌtoꞌ tîîtoꞌpeiya aapiaꞌnîkon. Moropai Paapaya morî pe teetîꞌnînmai aakoꞌmamîkon emapuꞌtîtoꞌpe esatî annaya. Moropai Morî Yekaton Wannîya tiwin eesenumenkatoꞌkon eꞌtoꞌpe tamîꞌnawîrî siꞌma, esatî annaya sîrîrî.<pb/>


text:
Uurî Pauloya sîrîrî kaareta menuka aapiaꞌnîkon. Uurî wanî imenkasaꞌ pe, yaipontîsaꞌ pe, anîꞌrî pemonkon nîmenkaꞌpî pe pra, tîîse Jesus Cristo nîmenkaꞌpî pe wanî. Moropai Paapa, itun nîmenkaꞌpî pe wanî, manniꞌ Paapa, isaꞌmantaꞌsan koreꞌtapai Jesus pîmîꞌsaꞌkaꞌtîpon.


text:
Tauya tamîꞌnawîronkon uyonpakon, tarî uupia toꞌ wanî manniꞌkanya tîmaimukon yarima pîꞌ man amîrîꞌnîkon Galácia soosirîkon tawonkon pia.<pb/>


text:
Morî epeꞌmîra tîntîrî tîrî Paapaya yuꞌse wai aapiaꞌnîkon. Moropai tîwanmîra tîweꞌtoꞌ tîrî Uyunkonya moropai Uyepotorîkon Jesus Cristoya itîrî yuꞌse wai aapiaꞌnîkon.


text:
Mîîkîrî Cristo eturumakaꞌpî tîîsaꞌmantapa kaiꞌma, uurîꞌnîkon pîikaꞌtîpa umakuyikon winîpai. Mannankan sîrîrî pata po tîîkoꞌmansenon pemonkonyamîꞌ imakuiꞌsan warantî eꞌnî namai, uurîꞌnîkon moꞌkapa kaiꞌma aasaꞌmantaꞌpî. Îꞌ kaiꞌma ituꞌse Paapa, uyunkon eꞌtoꞌ yawîrî ikupîꞌpîiya.


text:
Jesus nîkupîꞌpî wenai, —Morî pe puꞌkuru man, Paapa —taapaiꞌnîkon man tîwîrî rî. Mîrîrî warantî taapaiꞌnîkon.<pb/>


text:
Mararî pra esenumenkan pîꞌ wai teesewankonoꞌmai uyewan yaꞌ. Maasa pra manniꞌ amîrîꞌnîkon yannotîpon morî pe, epeꞌmîn ke, mîîkîrî rumakasaꞌyaꞌnîkon tiwinarî. Moropai mîîkîrî tîrumakai tiaronkon nekaremekî yapiꞌsaꞌyaꞌnîkon.


text:
Tîîse tiaron Cristo yekare yeꞌka ton pra man. Mîrîrî pîꞌ eseurîma, maasa pra mîrîrî kaiꞌma amîrîꞌnîkon yakaꞌmanenan moro toꞌ man. Inkamoro eseurîma koꞌmannîpî akoreꞌtaꞌnîkon. Yairon Cristo yekare miakanma yuꞌse toꞌ koꞌmamî.


text:
Tîîse anîꞌya mîrîrî yeꞌka miakanma ya, annaya, mîîwîni pra awanî ya, inserî kaꞌ poinonya ekaremekî ya tiaron pe, anna nekaremekîꞌpî warantî pra, mîîkîrî eꞌtarumaꞌtî apoꞌ yaꞌ yuꞌse wai.


text:
Sîrîrî pîꞌ pena anna eseurîmaꞌpî. Inîꞌrî tauya sîrîrî. Anîꞌya tiaron pe itekare ekaremekî ya, îꞌ yapiꞌsaꞌyaꞌnîkon warantî pra, ipatîkarî mîîkîrî eꞌtarumaꞌtî apoꞌ yaꞌ yuꞌse wai.<pb/>


text:
Sîrîrî warantî eseurîma ya, pemonkonyamîꞌ yapurîuya sîrîrî? Kaane, tiwin kin mîrîrî pîꞌ pra! Tîîse Paapa yapurîuya pe eseurîmatoꞌ yuꞌse wanî sîrîrî. Pemonkonyamîꞌ yapurîuya pe eseurîma ya, morî pe upîꞌ toꞌ eseurîmatoꞌpe, moriya Cristo poitîrî pe wanî pepîn eꞌpainon.<pb/>


text:
Uyonpayamîꞌ, tauya sîrîrî apîꞌnîkon. Sîrîrî Cristo yekare ekaremekîuya manniꞌ, mîrîrî wanî pepîn tiwin kin pemonkon esenumenkatoꞌ.


text:
Tiwin kin anîꞌ winîpai moropai anîꞌya uyenupasaꞌ pra man. Tîîse Jesus Cristo winîpai neken etaꞌpîuya. Moropai mîîkîrîya yenpoꞌpî uupia, mîrîrî ekaremeꞌtoꞌpeuya kaiꞌma.<pb/>


text:
Pena îꞌ kaiꞌma uukoꞌmanpîtîꞌpî yekare epuꞌtîꞌpîyaꞌnîkon, anna Judeuyamîꞌ yeseru yaꞌ uukoꞌmanpîtî yai. Moropai îꞌ kaiꞌma Cristo yapurînenan tarumaꞌtîpîtîꞌpîuya mararî pra îri pe toꞌ winîkîi. Moropai tamîꞌnawîron ankuꞌpai eꞌtoꞌ kuꞌpîtîꞌpîuya toꞌ winîkîi, toꞌ tîꞌkatoꞌpeuya.


text:
Uurî eꞌpîtîꞌpî tamîꞌnawîron Judeuyamîꞌ yeseru yawîron pe, tiaronkon uyonpayamîꞌ yentai. Moropai îꞌ kaiꞌma tamîꞌnawîrî yawîrî ikupîuya yuwapîtîꞌpîuya, îꞌ kaiꞌma utamorîꞌsan yeserurîꞌpî.<pb/>


text:
Tîîse morî pe tîweꞌtoꞌ wenai Paapaya umenkaꞌpî pena, maasa esenpo pra tîîse usan roꞌta yapai. Moropai uyannoꞌpîiya îꞌ kaiꞌma tîmîrî ton pe eꞌtoꞌpe.


text:
Moropai îꞌ pensa sîrîrî anekaremeꞌpai Paapa wanî yai upîꞌ tînmu yenpoꞌpîiya. Taꞌpîiya tekare ekaremekîuya yuꞌse tîwanî mannankan Judeuyamîꞌ pepîn pîꞌ. Mîrîrî etasauꞌya pata pai, anîꞌ winîpai upanamanen ton yuwasauꞌya pra wai.


text:
Moropai Jerusalém pona uutîsaꞌ pra wai mannankan taipontîsanon pe, inmenkasaꞌkon pia, manniꞌkan urawîrî tîweꞌsanon. Inkamoro pia uutîsaꞌ pra wai upanamatoꞌpe toꞌya. Tîîse uutîꞌpî Arábia pata yaꞌ keren pona. Miarî uukoꞌmamîꞌpî. Moropai mîrîrî tîpo, ennaꞌpoꞌpî Damasco cidaderî pona.


text:
Miarî uukoꞌmamîꞌpî eseurîwîꞌne konoꞌ kaisarî. Mîrîrî tîpo, uutî tuꞌkaꞌpî Jerusalém pona, Pedro anepuꞌpai wanî yeꞌnen. Moropai miarî uukoꞌmamîꞌpî asakîꞌne domingo kaisarî.


text:
Moropai mîrîrî yai, tiaronkon Jesus naipontîꞌsan eraꞌmasauꞌya pra wai, tîîse Tiago neken, manniꞌ Uyepotorî yakon eraꞌmaꞌpîuya.<pb/>


text:
Mîrîrî warantî awanîꞌpî, useruku pepîn. Sîrîrî menukauya sîrîrî, Paapaya epuꞌtî tanne, îꞌ kaiꞌma yairî eseurîma sîrîrî.


text:
Eta pe neken uyekare etaꞌpî toꞌya, tiaronkon eseurîma pîꞌ. Taapîtîꞌpî toꞌya: —Tarîpai manniꞌ uurîꞌnîkon tarumaꞌtîpîtîtîponya innape ikuꞌsaꞌ tîuya ekaremeꞌpîtîꞌpî man, manniꞌ uurîꞌnîkonya innape ikuꞌtoꞌ anaretîꞌkapai eꞌpîtîꞌpî ya —taapîtîꞌpî toꞌya.


text:
Moropai uwenai inkamoroya taa pîꞌ man Paapa pîꞌ: —Morî pe nai, Paapa. Kureꞌnan amîrî, mîîkîrî anna tarumaꞌtîtîpon pîikaꞌtîsaꞌya nai —kaiꞌma Paapa yapurîꞌpî toꞌya.<pb/>


text:
Asakîrîrî puꞌ pona tîîmoꞌtai (14) konoꞌ uukoꞌmamî tîpo, ennaꞌpo tuꞌkaꞌpî Jerusalém pona Barnabé yarakkîrî. Moropai Tito nîrî yarîꞌpîuya uyarakkîrî.


text:
Miarî ya uutîꞌpî, maasa pra Paapaya ekaremekîꞌpî upîꞌ miarî ya uutîtoꞌpe. Miarî erepansaꞌ yai, anna emurukuntîꞌpî manniꞌkan soosi esanon neken pokonpe. Anna emurukuntîꞌpî anna eseurîmatoꞌpe iponarî. Mîrîrî yai toꞌ pîꞌ Cristo yekare ekaremekîꞌpîuya tamîꞌnawîrî manniꞌ Judeuyamîꞌ pepîn pîꞌ. Îꞌ kaiꞌma unekaremekî koꞌmannîpî ekaremekîꞌpîuya. Maasa pra mîrîrî esenyakaꞌmantoꞌ wanî yuꞌse pra awanîꞌpî îꞌ pe pra rî. Tîîse inna, mîrîrî warantî ikupî pîꞌ akoꞌmankî, taa toꞌya yuꞌse awanîꞌpî.


text:
Mîrîrî eta tîuyaꞌnîkon ya, etaꞌpî toꞌya morî pe, innape ikupîꞌpî toꞌya. Mîrîrî yeꞌnen uwanîyakon Tito, Judeu pepîn tîîse Grego, mîîkîrî ena eꞌpai man Judeu yeseru yaꞌ, taa toꞌya pra awanîꞌpî.


text:
Tîîse tiaronkon wanîꞌpî moro, innape Jesus kuꞌnenan pe tîweꞌkuꞌsanon moropai inkamoro emurukuntîsaꞌ wanîꞌpî anna pokonpe. Tîîse inkamoroya taa koꞌmannîpî Tito ena eꞌpai man Judeuyamîꞌ yeseru yaꞌ. Inkamoro warayoꞌkon ewonsaꞌ wanîꞌpî amaꞌ pe anna yakoꞌmenkakonpa kaiꞌma. Îꞌ kaiꞌma ikupî annaya aneraꞌmapai tîwanîkon yeꞌnen, Jesus yarakkîrî anna eꞌtoꞌ wenai. Inkamoro wanîꞌpî îꞌ kaiꞌma Moisés nurîꞌtîya yenupantoꞌ yawîrî anna wanî yuꞌse. Tîîse Cristo pemonkono pe eꞌnî yeꞌnen, unkupîkon ton Moisés nurîꞌtî nekaremekîꞌpî kupî pepîn.


text:
Mîrîrî yeꞌnen mîrîrî pîꞌ inna, mîrîrî yawîrî kuꞌpaiꞌnîkon man, taasaꞌ annaya pra man. Maasa pra yairon Cristo yekare, manniꞌ anetaꞌpîkon koꞌmantoꞌpe aapiaꞌnîkon, tiaron pe miakanma anîꞌya namai.<pb/>


text:
Tîîse manniꞌkan soosi esaꞌ pe tîweꞌsanon, uyentainokon pe ankupîꞌsanya upanamasaꞌ pra man, amenan esenumenkatoꞌ ke. (Tîîse uurî pia anîꞌ wanî pepîn tiaron yentai tîîse Paapaya ukupîꞌpîkon seꞌ kaisarî eꞌnîtoꞌpeꞌnîkon.)


text:
Tîîse inkamoroya îꞌ kaiꞌma Paapaya esenyakaꞌmatoꞌ ton tîîsaꞌ eraꞌmaꞌpî, Jesus Cristo yekare ekaremekî pîꞌ manniꞌkan Judeuyamîꞌ pepîn pîꞌ. Îꞌ kaiꞌma Paapaya Pedro kupîꞌpî Judeuyamîꞌ pîꞌ itekare ekaremeꞌtoꞌpeiya warantî.


text:
Maasa pra Paapa esenyakaꞌma manniꞌ warantî Pedro yarakkîrî Judeuyamîꞌ pîꞌ itekare ekaremekî pîꞌ. Mîrîrî warantî nîrî uurî wenai Paapa esenyakaꞌma Judeuyamîꞌ pepîn pîꞌ itekare ekaremeꞌtoꞌpeuya.


text:
Mîrîrî yeꞌnen Tiagoya moropai Pedroya moropai Joãoya manniꞌkan soosi esaꞌ pe tîweꞌsanonya epuꞌtîꞌpî, îꞌ kaiꞌma Paapa nîkupîꞌpî pe awanî. Moropai inkamoroya tenyakon tîrîꞌpî uurî pia moropai Barnabé pia. Mîrîrî yeꞌnen inna taꞌpî annaya îꞌ kaiꞌma Judeu pepîn koreꞌta anna esenyakaꞌma pîꞌ, moropai inkamoro esenyakaꞌma tanne Judeuyamîꞌ koreꞌta.


text:
Tîîse esatîꞌpî inkamoroya anna pîꞌ, anna wanmîra manniꞌkan îꞌ ton pînon saꞌne, toꞌ koreꞌtawonkon kupî annaya namai. Tîîse mîrîrî kupî yuwa pîꞌ uukoꞌmamî sîrîrî, uuwanmîra ikupîuya pra ituꞌse wanî yeꞌnen.<pb/>


text:
Antioquia cidaderî po uukoꞌmamî tanne, Pedro erepamîꞌpî miarî ya. Mîîkîrî pîꞌ eseurîmaꞌpî meruntî ke, tamîꞌnawîronkon rawîrî siꞌma. Maasa pra iteseru wanîꞌpî yairî pra.


text:
Pena iteseru wanîꞌpî see warantî. Maasa inkamoro Tiago narimaꞌsan erepamî pra tîîse, Pedroya tekkari yonpapîtîꞌpî manniꞌkan innape Jesus kuꞌnenan pokonpe, Judeuyamîꞌ pepîn pokonpe, Judeuyamîꞌ yeseru yawîrî pra. Tîîse inkamoro warayoꞌkon erepamîꞌpî pata pai inîꞌrî tekkari anonpapai pra eenaꞌpî Judeuyamîꞌ pepîn pokonpe. Maasa pra eranneꞌ pe eenaꞌpî inkamoro warayoꞌkon Jerusalém poi iipîꞌsan pîꞌ, toꞌ yeseru ankuꞌpai tîwanî yeꞌnen. Judeuyamîꞌ yeseru yawîrî innape Jesus kuꞌnenan koꞌmamî eꞌpai awanî, taa toꞌya. Mîrîrî yeꞌnen inîꞌrî Judeuyamîꞌ pepîn pîinamaiya pra eenaꞌpî.


text:
Moropai tiaronkon Judeuyamîꞌ innape Jesus kuꞌnenan eꞌmenkaꞌpî Pedro pokonpe tîwanîkonpa Judeuyamîꞌ pepîn pokonpe tekkarikon anonpapai pra. Moropai Barnabé enaꞌpî toꞌ warantî nîrî anîꞌ pîinamaiya pra. Eranneꞌ pe eenaꞌpî inîꞌrî yairon ankuꞌpai pra.<pb/>


text:
Mîrîrî eraꞌmauya yai, epuꞌtîꞌpîuya yairî pra awanî. Cristo yekare nekaremeꞌtoꞌ yawîrî pra awanî. Mîrîrî yeꞌnen taꞌpîuya Pedro pîꞌ tamîꞌnawîronkon rawîrî siꞌma. —Aꞌkî, Judeu pe puꞌkuru awanî, tîîse aakoꞌmamî pepîn Judeuyamîꞌ yeseru yawîrî. Ayekkari yonpapîtîꞌpîya Judeuyamîꞌ pepîn pokonpe toꞌ warantî. Tîîse “Taatarimai toꞌ piapai”, taaya, “Judeuyamîꞌ yeseru kupîyaꞌnîkon eꞌpai man”, taaya toꞌ pîꞌ, toꞌ piapai taatarimai. Tîîse mîrîrî wanî pepîn yairî —taꞌpîuya ipîꞌ.<pb/>


text:
Taꞌpîuya Pedro pîꞌ: —Uurîꞌnîkon wanî Judeuyamîꞌ pe esenpoꞌsan pe. Manniꞌkan imakuiꞌsan, Moisés nurîꞌtîya yenupantoꞌ yawîrî pra tîweꞌsanon, Judeuyamîꞌ pepîn pe esenpoꞌsan pe pra eꞌnî.


text:
Tîîse epuꞌtî, uurîꞌnîkon innape Jesus kuꞌnenanya pemonkon yapisî Paapaya pepîn Moisés nurîꞌtîya yenupantoꞌrîꞌpî konekaiya wenai, tîîse innape Jesus Cristo kuꞌtoiꞌya wenai yapisîiya morî pe. Mîrîrî yeꞌnen Judeuyamîꞌ pepîn warantî uurîꞌnîkon nîrî yapisî Paapaya innape Jesus Cristo kuꞌsaꞌ wenai, mîrîrî Moisésya yenupantoꞌ rîꞌpî koneka wenai pra. Maasa pra anîꞌ kupî Paapaya pepîn morî pe Moisésya yenupantoꞌ rîꞌpî kupîiya wenai.<pb/>


text:
Judeuyamîꞌ esenumenka see warantî, îꞌ pensa morî pe ukupîkon Paapaya yuwa ya, innape Jesus Cristo kupî wenai, uurîꞌnîkon wanî imakuiꞌsan pe Judeuyamîꞌ pepîn warantî. Imakuiꞌpî pe eꞌnî, maasa pra Moisésya yenupantoꞌ rîꞌpî yawîrî pra koꞌmannî wenai. Toꞌ esenumenka mîrîrî warantî, tîîse toꞌ esenkuꞌtîsaꞌ man. Maasa pra Cristoya imakuiꞌpî pe eꞌkî, Paapa maimu yawîrî pra eꞌkî taasaꞌ pra man.


text:
Manniꞌ pena esuwaꞌkaꞌpî kuꞌse ennaꞌpo eserîke pra man. Mîrîrî yeꞌnen taa eserîke pra man, Moisés nurîꞌtîya yenupantoꞌ rîꞌpî yawîrî eꞌnîpaiꞌnîkon. Maasa pra mîrîrî taꞌnîkon ya, imakuiꞌpî pe rî koꞌmannî, mîrîrî yawîrî koꞌmannî eserîke pra man.


text:
Tarîpai uurî, mîrîrî Moisés nurîꞌtîya yenupantoꞌ winîkîi inîꞌ îꞌ ton pra wai. Manniꞌ isaꞌmantaꞌpî warantî wanî sîrîrî iwinîkîi. Tarîpai enen esepuꞌtî sîrîrî Paapa winîkîi neken. Uurî saꞌmantaꞌpî Cristo yarakkîrî pakîꞌnan po aasaꞌmanta yai. Maasa pra morî pe uurîꞌnîkon yapisî Paapaya pepîn, mîrîrî Moisés nurîꞌtîya yenupantoꞌ yawîrî koꞌmannî wenai.


text:
Mîrîrî yeꞌnen uuwarîrî uukoꞌmamî pepîn enen, tîîse manniꞌ Cristo enenan koꞌmamî sîrîrî uyarakkîrî. Moropai sîrîrî uukoꞌmamî manniꞌ innape Paapa munmu kupîuya yeꞌka pe. Manniꞌ usaꞌnamatîpon moropai uurî ton pe tîîwarîrî eturumakaꞌpî tîîsaꞌmantapa.


text:
Morî pe ukuꞌtoꞌ Paapaya kupî pîꞌ wai innape. Maasa pra Moisés nurîꞌtîya yenupantoꞌ kupî wenai morî pe Paapaya uurîꞌnîkon yapisî ya, moriya îꞌ pe pra rî Cristo saꞌmantaꞌpî kupî mîrîrî.<pb/>


text:
Tarîpai eseurîma etatî Galácia ponkon. Pakkokon amîrîꞌnîkon. Anîꞌya amîrîꞌnîkon maꞌtanîpîꞌpî mîîtoꞌpe mîrîrî warantî awanîkonpa. Maasa pra pena amîrîꞌnîkonya unekaremekîꞌpî epuꞌtîꞌpî aronne, îꞌ kaiꞌma pakîꞌnan po Jesus Cristo saꞌmantaꞌpî yekare epuꞌtîꞌpîyaꞌnîkon.


text:
Tarîpai ayekaranmapouyaꞌnîkon sîrîrî, Paapa winîpainon Morî Yekaton Wannî yapisîꞌpîyaꞌnîkon Moisés yenupantoꞌ rîꞌpî kupîyaꞌnîkon wenai? Innape Jesus Cristo yekare kupîyaꞌnîkon wenai kaꞌrî? Tarîpai umaimu yuꞌtî.


text:
Yapisîꞌpîyaꞌnîkon innape Jesus kupîyaꞌnîkon wenai. Tîîse îꞌ ton pe Moisésya ayenupaꞌpîkon yawîrî ankuꞌpai awanîkon mîrîrî? Aawarîrîꞌnîkon morî pe eꞌpai awanîkon?


text:
Innape Jesus kupîꞌpîyaꞌnîkon patapai, tamîꞌnawîron îꞌ eꞌkupîꞌpî ayarakkîrîꞌnîkon, amoronkon, aatausinpatoꞌkon, mîrîrî kupî pîꞌ naatî îꞌ pe pra rî? Îꞌ pe pra aweꞌsaꞌ pra man.


text:
Paapaya Morî Yekaton Wannî tîrî aapiaꞌnîkon, moropai anîꞌ nîkupî pepîn kupî ya akoreꞌtaꞌnîkon, mîrîrî Moisésya yenupantoꞌ rîꞌpî kupîyaꞌnîkon wenai? Mîrîrî wenai pra, tîîse Cristo yekare etayaꞌnîkon wenai, innape ikupîꞌpîyaꞌnîkon wenai.<pb/>


text:
Mîrîrî warantî Abraão nurîꞌtî wanîꞌpî. Paapa maimu eꞌmenukasaꞌya taasaꞌ man:<br/><t>—Mîîkîrîya innape Paapa maimu kupîꞌpî moropai innape tîkupîiya wenai,<br/>Paapaya yapisîꞌpî yairî puꞌkuru ikuꞌsaꞌ tîuya yeꞌnen<br/>—taasaiꞌya man.


text:
Mîrîrî yeꞌnen epuꞌtî man, yaironkon pe eꞌnî Abraão nurîꞌtî payannîꞌsan pe puꞌkuru, innape ikupî yeꞌnen.


text:
Pena Paapa maimuya taꞌpî îꞌ kaiꞌma Judeuyamîꞌ pepîn kupî tîuya yairon pe. Mîrîrî ekaremekîꞌpîiya eꞌmaiꞌ pe Abraão pîꞌ. Taꞌpîiya see warantî:<br/><t>—Amîrî wenai tamîꞌnawîron pata ponkon pemonkonyamîꞌ ton pe morî kupîuya pe wai<br/>—taꞌpîiya.


text:
Mîrîrî yeꞌnen mîrîrî yawîrî awanî. Abraão nurîꞌtî, manniꞌ innape tîkuꞌsaꞌ Paapaya warantî tamîꞌnawîronkon innape tîkuꞌnenan kupîiya, morî pe Abraão kupîꞌpî tîuya warantî.<pb/>


text:
Manniꞌkan Moisésya yenupantoꞌ rîꞌpî yawîrî tîîkoꞌmansenon tarumaꞌtî Paapaya pe man. Maasa pra imaimu menukasaꞌya taasaꞌ man:<br/><t>—Tamîꞌnawîronkon yawîrî pra tîîkoꞌmansenon tîwîrî manniꞌ aweꞌmenukasaꞌ yaꞌ manniꞌ tîweꞌsanon,<br/>inkamoro yeꞌka tarumaꞌtîuya pe man<br/>—taasaiꞌya man. ˻Epuꞌtî man, tamîꞌnawîronkon wanî imaimu yawîrî pra.˼


text:
Inna, seruꞌ pepîn, anîꞌ kupî Paapaya pepîn yairon pe, mîrîrî Moisésya yenupantoꞌ rîꞌpî kupîiya wenai. Maasa pra imaimu eꞌmenukasaꞌya taasaꞌ man:<br/><t>—Paapa pia morî pe tîweꞌsen koꞌmamî eꞌpai man innape ikupî tîuya wenai<br/>—taasaiꞌya man.


text:
Tîîse Moisésya yenupantoꞌ rîꞌpîya taa pepîn tiwin kin. —Innape Jesus kuꞌtî yairon pe awanîkonpa —taiya pepîn. Tîîse taiya:<br/><t>—Seeniꞌ konekakî, seeniꞌ kîꞌkupîi<br/>—taiya.<br/><t>—Mîrîrî yawîrî tîweꞌsen koꞌmamî pe man morî pe<br/>—taasaiꞌya man.<pb/>


text:
Mîrîrî warantî uurîꞌnîkon wanîꞌpî Paapa nîtarumaꞌtîkon pe teuren tîîse upataꞌseꞌ yaꞌ Cristoya imoꞌkaꞌpî tîpona uurîꞌnîkon pîikaꞌtîpa kaiꞌma, uyeꞌmaꞌpîiyaꞌnîkon pakîꞌnan pona tîsaꞌmanta yai. Îꞌ kaiꞌma Paapa eꞌmenukasaꞌya taasaꞌ man:<br/><t>—Tamîꞌnawîronkon manniꞌkan imakuiꞌsan yei pîꞌ eꞌweyokkaꞌsan wanî Paapa nîtarumaꞌtîkon pe<br/>—taasaiꞌya man.


text:
Mîrîrî eꞌkupîꞌpî îꞌ kaiꞌma morî kupî tîuya taꞌpî Paapaya Abraão pîꞌ eꞌkuꞌtoꞌpe mîîkîrî Jesus Cristo wenai manniꞌkan Judeuyamîꞌ pepîn ton pe. Moropai uurîꞌnîkon tamîꞌnawîronkonya innape ikupî wenai Paapaya itîrîuya taꞌpî Morî Yekaton Wannî yapiꞌtoꞌpe aweꞌkupîꞌpî.<pb/>


text:
Uyonpayamîꞌ anepuꞌtîkon ton ekaremekîuya sîrîrî îꞌ kaiꞌma koꞌmannî yekare. Aꞌkî, îꞌ pensa asakîꞌnankon pemonkonyamîꞌ yai toꞌ eseta. Teeseurîmaꞌpîkon kupî toꞌya îꞌ kaiꞌma taꞌpî tîuyaꞌnîkon yawîrî. Anîꞌya îꞌ kaiꞌma taꞌpî tîuya miakanma eserîke pra awanî tiaron pe îꞌ taꞌpî tîuya.


text:
Mîrîrî warantî Paapaya tîmaimu tîrîꞌpî Abraão nurîꞌtî pia moropai ipa rîꞌpî pia. Paapa maimu eꞌmenukasaꞌya taasaꞌ tuꞌkankon pemonkonyamîꞌ iparîꞌsan pîꞌ pra taasaiꞌya man. Tîîse tiwinan pîꞌ neken, iparîꞌpî Cristo pîꞌ eeseurîmaꞌpî.


text:
Îꞌ ankapai uurî eꞌtoꞌ pîꞌ tauya sîrîrî. Paapaya esetantoꞌ ton kupîꞌpî moropai mîrîrî yawîrî ikupî tîuya taꞌpîiya. Mîrîrî tîpo 430 konoꞌ esuwaꞌkasaꞌ tîpo, Paapaya unkupîkon ton tîrîꞌpî Moisés nurîꞌtî pia. Mîrîrî wenai inîꞌrî kupîuya pepîn îꞌ taꞌpîuya Abraão yarakkîrî taiya pra awanîꞌpî. Mîrîrî yeꞌnen tîwî ikupîꞌpîiya taa eserîke pra man.


text:
Maasa pra uurîꞌnîkon yapisî Paapaya pepîn Moisésya yenupantoꞌ yawîrî koꞌmannî wenai. Mîrîrî yawîrî awanî ya moriya îꞌ taꞌpî tîuya Abraão nurîꞌtî pîꞌ tîmaimu kupîiya pepîn eꞌpainon. Tîîse epeꞌmîra Paapaya itîrîꞌpî Abraão pia, taꞌpî tîuya yeꞌnen.<pb/>


text:
Mîrîrî wenai uurîꞌnîkon yapisî yeꞌka pe pra, tîîse îꞌ ton pe mîrîrî Moisésya yenupantoꞌ ton tîrîꞌpî Paapaya? Mîrîrî tîrîꞌpîiya îꞌ kaiꞌma Paapa eꞌtoꞌ ituꞌse yawîrî pra eꞌnî epuꞌtîpa kaiꞌma itîrîꞌpîiya. Tîîse ipatîkarî aakoꞌmantoꞌpe pra, aakoꞌmantoꞌpe manniꞌ Abraão parîꞌpî, ipîꞌ Paapa eseurîmaꞌpî, manniꞌ erepamî pîkîrî. Mîrîrîya îꞌ pensa Moisés nurîꞌtî pia tîmaimu tîîsaiꞌya ya, Paapaya itîrîꞌpî tîmîrî ton pe teeseurîmasanon inserîyamîꞌ wenai.


text:
Tîîse Abraão nurîꞌtî yarakkîrî Paapa eseta yai, tîmîrî pe eeseurîmaꞌpî yarakkîrî, anîꞌ tiaron wenai pra. ˻Mîrîrî yeꞌnen ipîkku pe panpîꞌ Paapa esetatoꞌ wanî Abraão nurîꞌtî yarakkîrî, Moisés pia intîrîꞌpî yentai.˼<pb/>


text:
Mîrîrî yeꞌnen îꞌ kaiꞌma esenumenkan mîrîrî pîꞌ? Innape Moisés nurîꞌtî pia Paapa nîtîrîꞌpî wanî, innape Abraão nurîꞌtî yarakkîrî Paapa esetatoꞌ wanî warantî? Inna, saꞌnîrî toꞌ wanî innape. Maasa pra Moisés nurîꞌtîya yenupantoꞌ yawîrî tîîkoꞌmansenonya Paapa winîpai tîîkoꞌmantoꞌ ton yapisî eꞌpainon, teuren tîîse yapisî toꞌya pepîn, maasa pra Paapa maimu yawîrî toꞌ wanî pepîn tiwin kin.


text:
Mîrîrî warantî Paapa maimu eꞌmenukasaꞌya taasaꞌ imakuiꞌpî kuꞌsaꞌ tîuyaꞌnîkon yeꞌnen, tamîꞌnawîronkon yentai imakuiꞌpî enasaꞌ mîrîrî wenai. Mîrîrî yeꞌnen manniꞌkanya neken innape Jesus Cristo kuꞌnenanya tîweꞌpîikaꞌtîtoꞌkon yapisî, ikupî tîuya taꞌpî Paapaya yawîrî.<pb/>


text:
Tîîse maasa Cristo erepamî pra tîîse, pena Moisésya yenupantoꞌ rîꞌpîya uurîꞌnîkon pîikaꞌtîꞌpî, îꞌ kaiꞌma koꞌmannîtoꞌpe ekaremekîꞌpîiya. Mîrîrî Moisésya yenupantoꞌ rîꞌpî wanîꞌpî uurîꞌnîkon yenupatoꞌpe awanîꞌpî, Cristo erepamî pîkîrî sîrîrî non pona.


text:
Tîîse Cristo erepansaꞌ yeꞌnen, epuꞌtî man, innape ikupî wenai, yairon pe Paapaya uurîꞌnîkon yapisî, Moisés nurîꞌtîya yenupantoꞌ yawîrî koꞌmannî wenai pra.


text:
Tarîpai eerepansaꞌ man. Mîrîrî yeꞌnen inîꞌrî Moisésya yenupantoꞌ rîꞌpî wanî pepîn uyenupanenkon pe, maasa pra innape Cristo kupî yeꞌnen.<pb/>


text:
Maasa pra innape ikupîyaꞌnîkon wenai tamîꞌnawîrî amîrîꞌnîkon wanî Paapa munkîyamîꞌ pe manniꞌ Jesus Cristo yarakkîrî tîîkoꞌmansenon pe awanîkon.


text:
Îꞌ pensa amîrîꞌnîkon esenpatakona yai taꞌpîyaꞌnîkon: —Tarîpai uurî Paapa pemonkono, penaroꞌ uyeserurîꞌpî kupîuya pepîn tîîse amenan pe uyeseru ton yapisîuya sîrîrî. Amenan pon wanî yekaꞌma warantî uyeseru ton yapisîuya Cristo winîpai.


text:
Mîrîrî wenai taa eserîke pra awanî uurî Judeu, Judeu pepîn yentainon taa pepîn. Taa pepîn nîrî uurî anîꞌ poitîrî pepîn, toꞌ poitîrî yentainon taa pepîn. Moropai taa pepîn uurî warayoꞌ, wîriꞌ yentainon taa eserîke pra awanî. Maasa pra Paapaya tamîꞌnawîronkon amîrîꞌnîkon eraꞌma, seꞌ kaisarî Jesus Cristo yarakkîrî aakoꞌmamîkon wenai.


text:
Aasîrî amîrîꞌnîkon wanî Cristo pemonkono pe tîweꞌsanon pe. Mîrîrî yeꞌnen amîrîꞌnîkon wanî nîrî Abraão nurîꞌtî payanîꞌsan pe Cristo warantî. Mîrîrî yeꞌnen Abraão pîꞌ Paapa nekaremekîꞌpî yapisîyaꞌnîkon pe naatîi.<pb/>


text:
Îꞌ amîrîꞌnîkon pîꞌ ankapai eꞌtoꞌ pîꞌ tauya sîrîrî. Maasa eraꞌmatî. More pe tîîse itun saꞌmanta yai, tamîꞌnawîrî temanne pe awanî, tîîse itesaꞌ pe aakoꞌmamî eserîke pra awanî, more pe awanî yeꞌnen.


text:
More pe awanî tanne, tiaron pemonkonya koꞌmannîpî eꞌpai awanî. Mîîkîrî wanî more esaꞌ pe. Moropai itemanne esaꞌ pe awanî. Imaimu yawîrî more koꞌmamî îꞌ pensa kureꞌne teenasaꞌ pîkîrî, ikuꞌtoꞌpeiya taꞌpî itun nurîꞌtîya pîkîrî.


text:
Mîrîrî warantî nîrî anna Judeuyamîꞌ wanîꞌpî, more wanî kaisarî, maasa Cristo yekare eta pra tîîse. Mîrîrî yai koꞌmannîꞌpî îꞌ kaiꞌma pata yeseru yawîrî eꞌpîikaꞌtîntoꞌpe kaiꞌma.


text:
Tîîse îꞌ pensa Paapa munmu erepantoꞌ weiyu eseporîꞌpî, eesenpoꞌpî more pe wîriꞌ yai. Moropai mîîkîrî koꞌmamîꞌpî Moisés nurîꞌtîya yenupantoꞌ yawîrî.


text:
Mîrîrî yawîrî aakoꞌmamîꞌpî maasa pra uurîꞌnîkon moꞌkapa kaiꞌma mîrîrî Moisésya yenupantoꞌ rîꞌpî winîpai. Mîrîrî yawîrî pra eꞌnî yeꞌnen eꞌtarumaꞌtîn kupî tanne uurîꞌnîkon moꞌkaꞌpîiya. Moropai uyeꞌmaꞌpîiyaꞌnîkon tîîsaꞌmanta ke, Paapa munkî pe uurîꞌnîkon enatoꞌpe.<pb/>


text:
Uurîꞌnîkon wanî tarîpai Paapa munkîyamîꞌ pe. Mîrîrî yeꞌnen uyewankon yaꞌ Paapaya Morî Yekaton Wannî yarimaꞌpî. Mîîkîrî wanî inmu yekaton pe. Mîîkîrîya taa —Paapa, uyun —taiya. Mîrîrî wenai uyunkon pe Paapa wanî epuꞌtî.


text:
Moriya amîrîꞌnîkon wanî pepîn ipoitîrî pe. Tîîse inmukuyamîꞌ pe puꞌkuru awanîkon. Moropai inmukuyamîꞌ pe awanîkon yeꞌnen, Paapaya tamîꞌnawîronkon tînmukuyamîꞌ pia temanne tîrî aapiaꞌnîkon.<pb/>


text:
Pena amîrîꞌnîkonya Paapa epuꞌtî pra awanî yai, miaꞌ ke ikonekasaꞌ yapurîꞌpîyaꞌnîkon. Ipoitîrî warantî aakoꞌmamîꞌpîkon tîîse Paapa pe pra tîîse.


text:
Tîîse tarîpai amîrîꞌnîkonya Paapa epuꞌsaꞌ man. Taapaiꞌnîkon man Paapaya amîrîꞌnîkon epuꞌsaꞌ man. Tîîse îꞌ waniꞌ awanî yeꞌnen tiaron poitîrî pe aweꞌtoꞌpe ennaꞌpopai awanîkon? Moisés nurîꞌtîya yenupantoꞌ yawîrî awanîkon ya, aweꞌpîikaꞌtîkon kaiꞌma eesenumenkakon? Aweꞌpîikaꞌtîkon pepîn.


text:
Îꞌ ton pe taayaꞌnîkon, ipîkku pe iweiyu ton tîmoꞌkapîꞌse? Judeuyamîꞌ yeseru yawîrî eꞌpai naatî? Kapoi eraꞌtî pe yapurî moropai konoꞌ moꞌta yai yapurî, amenan konoꞌ ewomî yai yapurî taayaꞌnîkon, îꞌ pe pra rî tîîse?


text:
Mararî pra apîꞌnîkon esewankonoꞌman pîꞌ wai. Teuren kureꞌne akoreꞌtaꞌnîkon uukoꞌmamîꞌpî esenyakaꞌma pîꞌ itekare ekaremekî pîꞌ mîrîrî yawîrî pra awanîkon sîrîrî. Mîrîrî yeꞌnen aapiaꞌnîkon îꞌ pe pra rî mîrîrî unekaremekîꞌpî wanî sîrîrî.<pb/>


text:
Uyonpayamîꞌ, esatîuya sîrîrî apîꞌnîkon îꞌ kaiꞌma uurî wanî warantî, Moisés nurîꞌtîya yenupantoꞌ yawîrî pra awanîkon yuꞌse wai. Inna seruꞌ pepîn uurî enaꞌpî amîrîꞌnîkon warantî mîrîrî Moisésya yenupantoꞌ rîꞌpî yawîrî pra. Mîrîrî yai îꞌ kaiꞌma imakuiꞌpî pe uwinîkîi eeseurîmasaꞌkon pra naatîi.


text:
Manniꞌ yai Jesus Cristo yekare ekaremeꞌse akoreꞌtaꞌnîkon erepamîꞌpî eꞌmaiꞌ pe, priꞌya pra wanî yeꞌnen.


text:
Tîîse mîrîrî wenai uyewanmarîyaꞌnîkon pra awanîꞌpîkon. Uyuꞌse awanîkon pîn, priꞌya pra esepuꞌtî tanne. Tîîse uyapisîꞌpîyaꞌnîkon awakîrikon pe manniꞌ Paapa narimaꞌpî inserî yapisîyaꞌnîkon warantî moropai Jesus Cristo erepamî akoreꞌtaꞌnîkon yapisîyaꞌnîkon warantî puꞌkuru uyapisîyaꞌnîkon.


text:
Amîrîꞌnîkon wanîꞌpî kureꞌne taatausinpai. Mîrîrî yai tîîse îꞌ kaiꞌma eenasaꞌkon mîrîrî? Tauya apîꞌnîkon kureꞌne aatausinpaꞌpîkon îꞌ antîîpai awanîꞌpîkon uupia mararî pra kureꞌne ayenukon rî tîmoꞌkai antîîpai awanîꞌpîkon uupia.


text:
Mîrîrî warantî awanîkon tîpo, ayeyatonkon pe enasaꞌ sîrîrî moriya. Maasa pra yairî eseurîma yeꞌnen, uyuꞌse pra eenasaꞌkon mîrîrî?<pb/>


text:
Aꞌkî, insamoro warayoꞌkon wanî kureꞌne amîrîꞌnîkon winîkîi tîîse inkamoro esenumenkatoꞌ wanî morî pe pra. Toꞌ esenumenka amîrîꞌnîkon pantaka yuꞌse inîꞌrî upîinamayaꞌnîkon namai. Upîinamayaꞌnîkon yentai tîpîinamakonpa apantakon toꞌya.


text:
Inna, seruꞌ pepîn kureꞌne amîrîꞌnîkon winîkîi toꞌ esenumenka ya, morî kupîkonpa, îꞌ waniꞌ pra man. Mîrîrî warantî uurî esenumenka, ayarakkîrîꞌnîkon neken uurî wanî yai pra, tîîse oꞌnon pata aminke wanî tanne.


text:
Uyonpayamîꞌ, unsaꞌnamakon, kureꞌne apîꞌnîkon esenumenka, unmukuyamîꞌ warantî awanîkon yeꞌnen. Uurî wanî asankon warantî. Manniꞌ wîriꞌ, more yanya tîmoron epuꞌtî tînre yenpotoꞌ tîuya weiyu yai warantî umoron epuꞌtîuya awenaiꞌnîkon. Maasa pra kureꞌne ituꞌse wanî amîrîꞌnîkon ena Cristo warantî iteseru warantî aakoꞌmamîkonpa.


text:
Kureꞌne esenumenkan pîꞌ wai akoreꞌtaꞌnîkon eꞌpai wanî pîꞌ ayarakkîrîꞌnîkon eseurîmatoꞌpe, uurî pe puꞌkuru, kureꞌne apîꞌnîkon teesewankonoꞌmai uukoꞌmamî wenai.<pb/>


text:
Amîrîꞌnîkon manniꞌkan Moisésya yenupantoꞌ rîꞌpî yawîrî eꞌpaiꞌnîkon. Maasa kaꞌtî upîꞌ. Etasaꞌyaꞌnîkon pra naatî, îꞌ kaiꞌma Moisés nurîꞌtîya yenupantoꞌ yekare?


text:
Mîrîrîya taꞌpî pena Abraão nurîꞌtî munkîyamîꞌ wanîꞌpî asakîꞌne warayoꞌkon. Tiwinan wanîꞌpî ipoitîrîpaꞌ Agar more pe. Moropai tiaron wanîꞌpî inoꞌpî puꞌkuru Sara more pe, ipoitîrîpaꞌ pepîn.


text:
Mîîkîrî ipoitîrîpaꞌ more esenpoꞌpî îꞌ kaiꞌma pemonkon esenpo warantî, tiaron pe pra. Tîîse ipoitîrîpaꞌ pepîn inoꞌpî more esenpoꞌpî îꞌ kaiꞌma kupî tîuya taꞌpî Paapaya yawîrî.<pb/>


text:
Mîrîrî toꞌ yekarekon wanî yenupantoꞌpe. Inkamoro asakîꞌnan wîriꞌsanyamîꞌ yekare wanî îꞌ kaiꞌma Paapa esetatoꞌpe pemonkonyamîꞌ yarakkîrî. Tiwin wanî manniꞌ wîꞌ po Moisés nurîꞌtî pia tîmaimu rumakaiya ekaremeꞌnen pe, mîîkîrî Agar wanî. Mîrîrî Moisés nurîꞌtîya yenupantoꞌ yawîrî tîîkoꞌmansenon pe wanî toꞌ poitîrîtonon warantî.


text:
Manniꞌ wîꞌ, Sinai iteseꞌ wanî Arábia pata po tîweꞌsen pe. Mîrîrî yekare ekaremeꞌnen pe Agar wanî. Moropai manniꞌkan Jerusalém po tîîkoꞌmansenon, Judeuyamîꞌ koꞌmamî mîrîrî yawîrî toꞌ poitîrîkon warantî.


text:
Tîîse manniꞌkan Cristo pemonkonoyamîꞌ wanî Moisésya yenupantoꞌ rîꞌpî yawîrî tîweꞌsanon pe pra, toꞌ poitîrî pe pra. Inkamoro koꞌmantoꞌ wanî kaꞌ po, tarîron Jerusalém yentai tîweꞌsen. Mîrîrî amenan Jerusalém wanî usankon pe. Mîrîrî ekaremeꞌnen pe Sara, Abraão noꞌpî rîꞌpî wanî, maasa pra ipoitîrîpaꞌ pra tîwanî yeꞌnen.


text:
Maasa pra Paapa maimu eꞌmenukasaꞌya taasaꞌ man:<br/><t>Amîrî wîriꞌ, manniꞌ îꞌ pensa more yenpotîpon pepîn<br/>taatausinpai eꞌkî.<br/>Amîrî îꞌ pensa more morontasaꞌ epuꞌtîtîpon pepîn.<br/>Mararî pra entaimepîꞌkî aatausinpasaꞌ wenai.<br/>Maasa pra manniꞌ wîriꞌ, inyo nîrumakaꞌpî,<br/>mîîkîrî payanîꞌsan wanî kupî sîrîrî mararî pra,<br/>manniꞌ tînyo yarakkîrî tîîkoꞌmansen payanîꞌsan yentai<br/>taasaiꞌya man.<pb/>


text:
Tarîpai uyonpayamîꞌ, amîrîꞌnîkon wanî manniꞌ Abraão munmu, Isaque warantî. Maasa pra eesenpoꞌpî Paapa maimuya taasaꞌ yawîrî. Mîrîrî warantî nîrî amîrîꞌnîkon wanî Paapa munkîyamîꞌ pe, innape imaimu kupîyaꞌnîkon yeꞌnen.


text:
Isaque esenpoꞌpî Morî Yekaton Wannî wenai tîîse Ismael esenpoꞌpî tîyun wenai. Mîrîrî pîkînsaꞌ takon tarumaꞌtî piaꞌtîꞌpî Ismaelya. Mîrîrî warantî Moisésya yenupantoꞌ rîꞌpî yawîrî tîweꞌsanonya Cristo pemonkono pe tîweꞌsanon tarumaꞌtî sîrîrî.


text:
Tîîse îꞌ kaiꞌma Paapa maimu eꞌmenukasaꞌya nai? Taasaiꞌya man see warantî:<br/><t>—Tîwî anoꞌpî poitîrîpaꞌ yarimakî attîtoꞌpe tînre yarakkîrî.<br/>Maasa pra mîîkîrî poitîrîpaꞌ moreya tîyun winîpai<br/>intîrî yapisî eserîke pra man manniꞌ ipoitîrîpaꞌ pepîn<br/>anoꞌpî puꞌkuru moreya intîrî yapisî manniꞌ warantî<br/>—taꞌpî Paapaya Abraão pîꞌ pena.


text:
Mîrîrî yeꞌnen uyonpayamîꞌ, uurîꞌnîkon wanî pepîn tiwin kin manniꞌ ipoitîrîpaꞌ munkîyamîꞌ warantî tîweꞌsanon pe. Tîîse manniꞌ ipoitîrîpaꞌ pepîn, inoꞌpî puꞌkuru munkî warantî eꞌnî.<pb/>


text:
Cristoya uurîꞌnîkon moꞌkaꞌpî penaroꞌ uyeserukon winîpai inîꞌrî mîrîrî yawîrî esekaꞌnunkan yuwa namai. Maasa pra pena mîrîrî warantî eꞌnîꞌpî yairon pe eꞌnîtoꞌpe teuren. Tîîse Cristoya neken ukupîkon yairon pe. Mîrîrî yeꞌnen saꞌme eꞌtî, inîꞌrî penaroꞌ ayeserukon yawîrî awanîkonpa tîwennaꞌpoi pra eꞌtî.<pb/>


text:
Maasa etatî. Yairon pîꞌ uurî Paulo eseurîma sîrîrî see warantî. Amîrîꞌnîkon eturumaka ya, amerekon piꞌpî pottî yaꞌtî pîꞌ yairon pe eenakonpa Paapa pia, Judeuyamîꞌya ikupî warantî. Mîrîrî kupîyaꞌnîkon wenai, morî pe Cristoya akupîkon pepîn. Mîrîrî yawîrî aakoꞌmamîkon ya, Cristo nîkupîꞌpî wanî eꞌpainon îꞌ pe pra rî aapiaꞌnîkon.


text:
Inîꞌrî ankapai wai mîrîrî rî apîꞌnîkon. Mîrîrî yeꞌka kuꞌnen pemonkon wanî ya, moriya mîîkîrîya tamîꞌnawîrî mîrîrî Moisés nurîꞌtîya yenupatoꞌ yawîrî ikupî koꞌmannîpî eꞌpai awanî tîwaꞌkai pra.


text:
Inkamoro esenumenka mîrîrî kuꞌsaꞌ tîuyaꞌnîkon wenai Paapaya uyapisîkon kaiꞌma toꞌ esenumenka, maasa pra Moisés nurîꞌtîya yenupantoꞌ yawîrî tîwanîkon yeꞌnen, tîîse inkamoro atarimasaꞌ mîrîrî mîîkîrî Cristo morî pe kuꞌtoꞌ ton piapai, mîrîrî epeꞌmîra Paapa nîtîrî anapiꞌpai pra tîwanîkon wenai.


text:
Tîîse uurîꞌnîkonya inîmîkî îꞌ kaiꞌma Paapaya uurîꞌnîkon yapisî, yairon pe ukuꞌsaiꞌyaꞌnîkon yeꞌnen. Uurîꞌnîkon yapisîiya, epuꞌtî emapuꞌtî Morî Yekaton Wannîya. Mîrîrî pîkînsaꞌ, moropai innape ikuꞌtoꞌ wenai, Moisésya yenupantoꞌ rîꞌpî kupî wenai pra, uurîꞌnîkon yapisîiya morî pe.


text:
Mîrîrî warantî Cristo yarakkîrî uurîꞌnîkon wanî tiaronkon yentai eꞌkuꞌnî pîꞌ pra. Mîrîrî yeꞌnen mîrîrî amerekon piꞌpî pottî yaꞌtîtoꞌ wanî îꞌ pe pra, tîîse eꞌsaꞌnamantoꞌ, moropai innape Cristo kuꞌtoꞌ wenai uurîꞌnîkon eꞌpîikaꞌtîn.<pb/>


text:
Aꞌkî uyonpayamîꞌ, pena amîrîꞌnîkonya Cristo nîkupîꞌpî kupîꞌpî innape, moropai mîrîrî kupî pîꞌ aakoꞌmanpîtîꞌpî, aweꞌpîikaꞌtîꞌpîkon. Tîîse anîꞌya mîrîrî kupîyaꞌnîkon pra awanî emapuꞌtîꞌpî, yairon yawîrî aakoꞌmamîkon namai?


text:
Oꞌnon yeꞌka pe amîrîꞌnîkon yekaꞌnunkaꞌpîiya tîwî ikupîkonpa? Mîrîrî kupîtîponoꞌpî wanî amîrîꞌnîkon yarakkîrî Paapa pe pra, manniꞌ amîrîꞌnîkon yannotîpon pe pra.


text:
Taa toꞌya manniꞌ warantî: —Mararon kîsereꞌna yaiꞌmetoꞌ ke yaiꞌmesaꞌ ya, tamîꞌnawîrî mîrîrî kîsereꞌna yaiꞌmesaiꞌya wanî —taa toꞌya. Mîrîrî warantî tamîꞌnawîrî amîrîꞌnîkon esenkuꞌtî eserîke awanî seruꞌyeꞌkon pîꞌ.


text:
Tîîse uyonpayamîꞌ, mîrîrî yeꞌka kupî pîꞌ aakoꞌmamîkon eserîke pra akupîkon pîꞌ wai. Tîîse îꞌ kaiꞌma yairî eesenumenkatoꞌkon ton erepamî kupî pîꞌ wai yairî. Maasa pra Cristo yarakkîrî eꞌnî yeꞌnen. Moropai manniꞌ pemonkon, mîrîrî yeꞌka kupîyaꞌnîkon emapuꞌtîtîpon, mîîkîrî yeꞌka tarumaꞌtî Paapaya eserîke awanî epuꞌtî pîꞌ wai. Mîrîrî kupîiya anîꞌ pe awanî tepuꞌse pra.<pb/>


text:
Uyonpayamîꞌ, tiaronkon esenumenka amerekon piꞌpî pottî yaꞌtî ekaremekî pîꞌ uukoꞌmamî kaiꞌma. Tîîse eꞌpîikaꞌtîntoꞌpe mîrîrî Judeuyamîꞌ yeseru ekaremekîuya ya, Judeuyamîꞌ ekoreꞌma pepîn eꞌpainon, eseurîmatoꞌ pîꞌ. Tîîse Cristo saꞌmantatoꞌ yekare ekaremekîuya yeꞌnen, Judeuyamîꞌ ekoreꞌma mîrîrî pîꞌ.


text:
Moropai îꞌ kaiꞌma inkamoro yeꞌka pemonkonyamîꞌya Judeuyamîꞌ yeseru yaꞌ amerekon piꞌpî pottî yaꞌtî yuꞌse toꞌ wanî ya, uurî pia ipiꞌpî neken yaꞌtî toꞌya eꞌpai pra awanî, tîîse tamîꞌnawîrî tîmerekon yaꞌtî toꞌya toꞌ esemuka eꞌpai awanî tiwin iteꞌka.<pb/>


text:
Amîrîꞌnîkon yannoꞌpî Paapaya uyonpayamîꞌ, Moisés nurîꞌtîya yenupantoꞌ yawîrî eesekaꞌnunkakon namai. Tîîse mîrîrî yeꞌka winîpai eemoꞌkasaꞌkon pîꞌ keꞌwapuꞌtîtî penaron ayeserukon rîꞌpî maimu pe. Tîîse mîrîrî warantî pra eetîꞌnînmakon eꞌpai man. Mîrîrî wenai tiaronkon pîikaꞌtîtî.


text:
Maasa pra tamîꞌnawîron Moisés nurîꞌtîya yenupantoꞌ wanî tiwin. Taꞌpîiya see warantî:<br/><t>—Awanîyakon saꞌnamakî aawarîrî aweꞌsaꞌnama manniꞌ warantî<br/>—taꞌpîiya.


text:
Tîîse eesiyuꞌpîtîkon pîꞌ aakoꞌmamîkon ya, morî pe Cristo yarakkîrî aakoꞌmamîkon pepîn. Mîrîrî yeꞌnen aka, tîwarî eꞌtî mîrîrî warantî aakoꞌmamîkon namai.<pb/>


text:
Îꞌ ankapai eꞌtoꞌ mîrîrî pîꞌ tauya sîrîrî. Tîwî Paapa winîpainon Morî Yekaton Wannîya amîrîꞌnîkon pinunpa oꞌnon poro ituꞌse tîwanî pîkîrî. Mîrîrî kupî mîîkîrîya tanne, tarî ituꞌse aweꞌtoꞌkon maimu yawîrî pra awanîkon.


text:
Maasa pra tarî ituꞌse eꞌnîtoꞌ uyeserukon wanî Paapa winîpainon Morî Yekaton Wannî yewanma pe, moropai ituꞌse Morî Yekaton Wannî eꞌtoꞌ wanî uurîꞌnîkon yewanma pe. Mîrîrî yeꞌnen inkamoro wanî saꞌnîrî eseyaton pîꞌ. Mîrîrî pîkînsaꞌ amîrîꞌnîkonya ituꞌse aweꞌtoꞌkon kupî eserîke pra man.


text:
Tîîse Morî Yekaton Wannî maimu yawîrî awanîkon ya, tiwin kin Moisésya yenupantoꞌ rîꞌpî yawîrî pra awanîkon.<pb/>


text:
Aꞌkî, maasa eraꞌmatî. Imakuiꞌpî teserukon yawîrî tîweꞌsanon yeseru wanî teeseraꞌmai. Toꞌ yeseru wanî seꞌ tapairî tîweꞌsanon pe wîriꞌsanyamîꞌ yarakkîrî. Seꞌ tapairî wîriꞌsanyamîꞌ wanî warayoꞌkon yarakkîrî. Nura kupî toꞌya, toꞌ eppepî pepîn.


text:
Moropai miaꞌ ke ikonekasaꞌ yapurînenan pe toꞌ wanî. Moropai piaꞌsanyamîꞌ yapurînenan pe toꞌ wanî. Mîrîrî kupî tîuyaꞌnîkon wenai pemonkon yeyaton pe toꞌ wanî. Teepîsanon pe toꞌ wanî. Teekoreꞌmasanon pe toꞌ wanî. Moropai tîkinmuwasenon pe toꞌ wanî. Moropai tuꞌke îꞌ yuꞌse tîweꞌsanon pe toꞌ wanî. Inkamoro yeꞌkakon wanî tîweꞌpantakakon tîîwarîrîꞌnîkon tiaronkon yarakkîrî.


text:
Inkamoro wanî îꞌ kaiꞌma tiaron yemanne yuꞌse tîweꞌsanon pe. Teetînsenon pe toꞌ wanî. Teesiyuꞌpîꞌsanon pe toꞌ wanî. Toꞌ koꞌmamî mararî pra mîrîrî yeꞌkakon imakuiꞌpî kupî pîꞌ. Mîrîrî yeꞌnen tauya inîꞌrî pena taꞌpîuya warantî. Mîrîrî yeꞌkakon kuꞌnenan esaꞌ pe Paapa wanî pepîn. Inkamoro wîtî eserîke pra awanî Paapa pia. Ipatîkarî yarakkîrî toꞌ koꞌmamî pepîn.<pb/>


text:
Tîîse Morî Yekaton Wannî maimu yawîrî eꞌnîꞌnîkon ya, eꞌnî see warantî: eꞌsaꞌnaman, atausinpan, tîwanmîra eꞌnî, teekoreꞌmasen pe pra eꞌnî, nariꞌ pe pra eꞌnî, morî pe eꞌnî yairî îꞌ taꞌpî yawîrî eꞌnî,


text:
mîî pe tîweꞌsen pe pra eꞌnî, uuwarîrîꞌnîkon wanî teetîꞌnînmasen pe eꞌnî. Mîrîrî warantî morî pe eꞌnî ya, anîꞌkanya yenupantoꞌ puremekî pepîn.


text:
Manniꞌkan Jesus Cristo yapisîtîponkonya penaroꞌ imakuiꞌpî teserukon rumakaꞌpî. Maasa pra pakîꞌnan pona Cristo saꞌmantaꞌpî wenai, morî pe uurîꞌnîkon kupîpa. Mîrîrî yeꞌnen inîꞌ imakuiꞌpî ankuꞌpai pra enanîꞌpî.


text:
Morî Yekaton Wannîya upîikaꞌtîsaꞌkon yeꞌnen imaimu yawîrî koꞌmannî yuwapaiꞌnîkon. Tîwî mîîkîrî esenyakaꞌma koꞌmannîtoꞌ yaꞌ tîîpaiꞌnîkon.


text:
Uurîꞌnîkon atapurî eserîke pra man tiaron uyonpakon yentai ipîkku pe eꞌnî pîꞌ. Anîꞌ ekoreꞌma eserîke pra man mîrîrî warantî. Tiaron warantî ipîkku pe eꞌpai eꞌnî pîꞌ oꞌmaꞌtan eserîke pra man. Mîrîrî warantî ikupî pîꞌ koꞌmannî eꞌpaiꞌnîkon pra man.<pb/>


text:
Uyonpayamîꞌ, anîꞌya amîrîꞌnîkon koreꞌta imakuiꞌpî kupî eposaꞌ ya, manniꞌ Morî Yekaton Wannî maimu yawîrî tîweꞌsenya mîîkîrî pîikaꞌtî eꞌpai awanî, inkupîꞌpî wenai. Imakuiꞌpî pe tînkupîꞌpî wanî epuꞌtoꞌpeiya moropai irumakatoꞌpeiya. Tîîse mîrîrî kupîiya eꞌpai awanî mîî pe tîweꞌse pra, tîîse morî pe. Moropai tîwarî siꞌma ikupîiya eꞌpai awanî, imakuiꞌpî yaꞌ nîrî teena namai.


text:
Aweꞌpîikaꞌtîkon yuwatî ayonpakon pokonpe. Toꞌ meruntîtannîpî yuwatî toꞌ atausinpatoꞌpe. Moropai mîrîrî warantî ikupî pîꞌ aakoꞌmamîkon ya, Cristoya taꞌpî yawîrî ikupîyaꞌnîkon mîrîrî. ˻Maasa pra taꞌpîiya: —Ayonpakon saꞌnamatî, tîwî tîkuꞌse pra.˼


text:
Anîꞌ esenumenka ya, tîîwarîrî ipîkku pe tîwanî pîꞌ, ipîkku pe pra siꞌma, mîîkîrî esenkuꞌtîsaꞌ saꞌne mîrîrî tîîwarîrî.


text:
Mîrîrî yeꞌnen tiwin pîꞌ siꞌma warîrî wanî eseraꞌman eꞌpai awanî. Îꞌ rî kuꞌsaꞌ, morî kuꞌsaꞌ imakuiꞌpî kuꞌsaꞌ eraꞌmapai man. Morî kuꞌsaꞌ epuꞌtî ya, moriya mîrîrî pîꞌ atapurîn. Morî pe tiaron yeseru wenai iwarantî atapurîn eserîke pra man.


text:
Maasa pra tiwin pîꞌ siꞌma uyeserukon unkupîꞌpîkon eseraꞌma kupî sîrîrî. Mîrîrî yeꞌnen Cristo pia erepannîsaꞌ ya, uurîꞌnîkonya rî unkupîꞌpîkon kuꞌsaꞌ ekaremekî kupî sîrîrî ipîꞌ.<pb/>


text:
Amîrîꞌnîkon koreꞌta Cristo yekare pîꞌ ayenupanenkon wanî ya, mîîkîrî pîikaꞌtîyaꞌnîkon yuwatî, tamîꞌnawîrî ituꞌse aweꞌtoꞌ pîꞌ morî pe. Itekkari ton pîꞌ itoꞌ ton ke, ipataꞌseꞌ ton ke, mîrîrîkon ke ipîikaꞌtîyaꞌnîkon yuwatî.<pb/>


text:
Tauya sîrîrî see warantî. Paapa yenkuꞌtîyaꞌnîkon kaiꞌma kîsenkuꞌtîtî, tamîꞌnawîrî Paapaya epuꞌtî tanne. Maasa eraꞌmatî. Warayoꞌya tînmîri pîmî ya, mîrîrî inpîmîꞌpî aroꞌta moropai eepeta. Mîrîrî tînpîmîꞌpî moꞌkaiya. Tiaron pe eepetasaꞌ pra awanî.


text:
Mîrîrî warantî nîrî anîꞌya morî kuꞌsaꞌ ya, Morî Yekaton Wannî atausinpatoꞌ yawîrî morî eporîiya Morî Yekaton Wannî winîpai, ipatîkarî tîîkoꞌmantoꞌ ton. Tîîse anîꞌya imakuiꞌpî kuꞌsaꞌ ya, ituꞌse teesenumenka yawîrî, mîîkîrîya imakuiꞌpî yepeꞌ pe eꞌtarumaꞌtîntoꞌ eporî, aasaꞌmanta ipatîkarî.


text:
Mîrîrî yeꞌnen morî kupî pîꞌ koꞌmannî teesetaꞌkai pra. Tîwîrî ikupî pîꞌ eꞌnîpai man, maasa pra îꞌ pensa yapisî weiyu erepamî yai, yapiꞌtoꞌpeꞌnîkon.


text:
Mîrîrî yeꞌnen tîwîrî ikupî eserîkan wanî ya, morî kuꞌpaiꞌnîkon man tamîꞌnawîronkon yarakkîrî. Tîîse ikupî ya, manniꞌkan uyonpakon innape Jesus Cristo kupîtîponkon pîikaꞌtî yuwapai man, maasa pra inkamoro wanî yeꞌnen uyonpakon pe. Moropai innape ikuꞌnenan pepîn nîrî pîikaꞌtîtî.<pb/>


text:
Uurîya sîrîrî kaareta menuka sîrîrî uyenya ke puꞌkuru aapiaꞌnîkon. Maasa eraꞌmatî îꞌ kaiꞌma inonkon pe imenukasauꞌya.<pb/>


text:
Tarîpai tauya sîrîrî apîꞌnîkon insamoro ayenupanenkon pîꞌ. Inkamoro wanî ipîkku pe tîweꞌkuꞌsanon pe. —Amerekon piꞌpî pottî yaꞌtîtî, —taa pîꞌ toꞌ koꞌmamî teesekaꞌnunkai. Mîrîrî kupîyaꞌnîkon yuꞌse toꞌ wanî tîpîꞌnîkon Judeuyamîꞌ oꞌmaꞌta namai. Maasa pra Cristo saꞌmantatoꞌ yekare neken ekaremekî toꞌya ya, Judeuyamîꞌya toꞌ tarumaꞌtî eꞌpainon.


text:
Tîîse mîrîrî warantî amîrîꞌnîkon ena yuꞌse tîweꞌsanonya tamîꞌnawîrî Moisés nurîꞌtîya yenupantoꞌ kupî pepîn. Tîîse tîmaimukon pe mîrîrî kuꞌsaꞌyaꞌnîkon wenai atapurîpai toꞌ wanî. Taa toꞌya: —Anna maimu pe ikuꞌsaꞌ toꞌya —taa toꞌya. Mîrîrî kupîyaꞌnîkon yuꞌse toꞌ wanî, poro po neken teeseraꞌmasen ton apiꞌpîkon pîꞌ.


text:
Tîîse uurî wanî pepîn inkamoro warantî. Jesus Cristo saꞌmantatoꞌ neken kuꞌnen pe wanî innape. Maasa pra Jesus saꞌmantaꞌpî wenai uurî nîrî, uusaꞌmantaꞌpî iwarantî. Mîrîrî yeꞌnen Paapa yapurînenan pepîn warantî eꞌpai pra wai. Moropai mîrîrî wenai tîîpiaꞌnîkon uurî yuꞌse pra toꞌ wanî, Cristo warantî wanî yeꞌnen.


text:
Îꞌ waniꞌ awanî pepîn Paapa pia, mîrîrî warantî eꞌnî ya, Judeuyamîꞌ yeseru yaꞌ eꞌnî tanne, toꞌ yeseru yaꞌ pra eꞌnî tanne. Tîîse Paapa wanî pemonkon yeseru miakanmapai amenan pe aweꞌtoꞌpe.


text:
Moropai tamîꞌnawîronkon manniꞌkan sîrîrî yawîrî yapurînenan wanî ya, inkamoro pia tîwanmîn moropai tîꞌnokoꞌmantoꞌ wanî mîrîrî. Tamîꞌnawîronkon Paapa pemonkonyamîꞌ, innape yapurînenan pia Paapaya itîrî yuꞌse wanî.<pb/>


text:
Mîrîrî yeꞌnen anîꞌya taa: —Cristo naipontîꞌpî pepîn amîrî, yuꞌse pra wai. Maasa pra sîrîrî uyesaꞌya ekaremekî sîrîrî îꞌ kaiꞌma erekîꞌ pe wanî. Mîrîrîya Jesus Cristo wanîyakon pe wanî ekaremekî sîrîrî, uyeraꞌmanenanya uyeraꞌmatoꞌpe.<pb/>


text:
Uyonpayamîꞌ, morî epeꞌmîn tîrî Uyepotorîkon Jesus Cristoya yuꞌse wai tamîꞌnawîronkon amîrîꞌnîkon pia. Moropai ayarakkîrîꞌnîkon aakoꞌmamî yuꞌse wai. Mîrîrî warantî eꞌpai man. Mîrîrî neken.<pb/>


text:
Uurî Paulo, Jesus Cristo naipontîꞌpî ituꞌse Paapa wanî yeꞌnen. Sîrîrî kaareta menukauya amîrîꞌnîkon pia, Paapa nîmoꞌkaꞌsan tîmîrî ton pe, Éfeso cidaderî ponkon pia. Amîrîꞌnîkon wanî innape Jesus Cristo kupî pîꞌ tîîkoꞌmansenon pe.<pb/>


text:
Manniꞌ epeꞌmîra Paapa nîtîrî moropai tîwanmîra eꞌnîtoꞌ tîrî Uyunkon Paapaya moropai Uyepotorîkon Jesus Cristo yunya yuꞌse wai aapiaꞌnîkon.<pb/>


text:
Paapa, Uyepotorîkon Jesus Cristo yun yapurîpaiꞌnîkon. Maasa pra kaꞌ winîpainon, Morî Yekaton Wannî tîrî tîuya wenai uurîꞌnîkon konekaꞌpîiya morî pe. Ikupîꞌpîiya Cristo nîkupîꞌpî wenai.


text:
Maasa pra pena, sîrîrî pata koneka tîuya rawîrî, Paapaya uurîꞌnîkon menkaꞌpî, Jesus Cristo nîkupî ton wenai. Morî pe puꞌkuru eꞌnîtoꞌpe moropai îꞌ rî imakuiꞌpî unkupîꞌpîkon ton pra eꞌnîtoꞌpe tîrawîrî umenkaꞌpîiyaꞌnîkon. Paapaya uurîꞌnîkon saꞌnamaꞌpî kureꞌne.


text:
Mîrîrî yeꞌnen eesenumenkaꞌpî pena tînmukuyamîꞌ pe uurîꞌnîkon kupî tîuya pîꞌ, Jesus Cristo wenai. Mîîkîrî esenumenkaꞌpî ituꞌse tîwanî yeꞌnen.


text:
Mîrîrî yeꞌnen uurîꞌnîkonya yapurî eꞌpai awanî kureꞌne. Maasa pra morî tîrîꞌpîiya epeꞌmîra, tînmu kureꞌne tînsaꞌnama wenai.<pb/>


text:
Maasa pra uurîꞌnîkon wanî Jesus Cristo neꞌmaꞌsan pe, tîmînî iꞌkamo tîuya yai pakîꞌnan pona. Mîrîrî wenai unkupîꞌpîkon imakuiꞌpî kupîꞌpî Paapaya tîîwanmîra. Mîrîrî kupîꞌpîiya maasa pra upîꞌnîkon morî pe puꞌkuru tîwanî yeꞌnen.


text:
Moropai anîꞌ nepuꞌtî pepîn epuꞌtoꞌpe uurîꞌnîkonya ikupîꞌpîiya. Îꞌ kaiꞌma ikupî tîuya pîꞌ Jesus Cristo nîkupîꞌpî wenai, manniꞌ pîꞌ eesenumenkaꞌpî pena. Mîrîrî yenpoꞌpîiya uupiaꞌnîkon.


text:
Moropai tamîꞌnawîrî ekonekasaꞌ yai, ikupîiya taꞌpî tîuya yawîrî. Tamîꞌnawîronkon rumakaiya Cristo yenyaꞌ. Tamîꞌnawîrî kaꞌ po tîîkoꞌmansenon moropai non po tîîkoꞌmansenon rumakaiya itenyaꞌ, tamîꞌnawîronkon esaꞌ pe aweꞌtoꞌpe.


text:
Tamîꞌnawîrî sîrîrî kupîꞌpî Paapaya, pena îꞌ kaiꞌma teesenumenkaꞌpî yawîrî. Mîrîrî yeꞌnen mîîkîrîya uurîꞌnîkon menkaꞌpî tîpemonkono pe eꞌnîtoꞌpe Cristo wenai. Mîrîrî kupîꞌpîiya ituꞌse tîwanî yeꞌnen.


text:
Mîrîrî kupîꞌpîiya tapurîtoꞌpe uurîꞌnîkon ˻Judeuyamîꞌya,˼ morî pe, ipîkku pe Paapa eꞌtoꞌ yapurîtoꞌpe. Maasa pra eꞌmaiꞌ pe innape Cristo kuꞌsaꞌnîkon, moropai inîmîkî pîꞌ koꞌmannî, iipia koꞌmannîtoꞌpe.<pb/>


text:
Amîrîꞌnîkon yarakkîrî nîrî aweꞌkupîꞌpî mîrîrî warantî. Îꞌ pensa yairon Cristo yekare eꞌpîikaꞌtîntoꞌ etaꞌpîyaꞌnîkon yai, ikupîꞌpîyaꞌnîkon innape. Moropai mîrîrî yai, Paapaya Morî Yekaton Wannî tîrîuya taasaꞌ tîuya yawîrî itîrîꞌpî aapiaꞌnîkon. Tîmîrî pe awanîkon ekaremeꞌnen pe itîrîꞌpîiya.


text:
Morî Yekaton Wannî tîrîꞌpîiya imakuiꞌpî yapai tîpemonkonoyamîꞌ yeꞌmaꞌpî tîuya ekaremeꞌnen pe. Moropai tîîpia inkamoro yarî tîuya ekaremeꞌnen pe itîrîꞌpîiya. Mîrîrî wenai uurîꞌnîkonya epuꞌtî îꞌ taasaꞌ tîuya yawîrî Paapaya ikupî. Mîrîrî yeꞌnen morî pe Paapa eꞌtoꞌ pîꞌ yapurî eꞌpai awanî kureꞌne.<pb/>


text:
<sup>(15,16)</sup> Mîrîrî yeꞌnen uurî epîrema sîrîrî. Innape Uyepotorîkon Jesus Cristo kupî pîꞌ awanîkon moropai tamîꞌnawîrî manniꞌkan innape ikuꞌnenan saꞌnamayaꞌnîkon yekare etasauꞌya pata pai, epîrema pîꞌ uukoꞌmamî tîîtîꞌnapanse pra. —Morî pe man —tauya Paapa pîꞌ amîrîꞌnîkon wenai. Sîrîrî warantî uurî enpenata tîwîrî rî amîrîꞌnîkon pîꞌ.


text:
Moropai Paapa Uyepotorîkon Jesus Cristo yun manniꞌ morî puꞌkuru pîꞌ esatîuya. Amîrîꞌnîkon pia epuꞌnen pe aweꞌtoꞌkon ton tîîtoꞌpeiya. Îꞌ kaiꞌma tîwanî ekaremeꞌnen ton Morî Yekaton Wannî tîîtoꞌpeiya. Mîrîrî warantî neken îꞌ kaiꞌma Paapa wanî epuꞌtîyaꞌnîkon inîꞌ panpîꞌ.


text:
Epîrema sîrîrî. Esatîuya Paapa pîꞌ mîîkîrîya anepuꞌtîkon pepîn epuꞌtîyaꞌnîkon emapuꞌtoꞌpe. Maasa pra amîrîꞌnîkon yannoꞌpîiya ipatîkarî aakoꞌmamîkonpa Cristo pia, moropai tamîꞌnawîrî intîrî yapisîkonpa. Tamîꞌnawîrî mîrîrî epuꞌtîyaꞌnîkon emapuꞌtoꞌpeiya esatîuya sîrîrî.


text:
Moropai epîrema sîrîrî îꞌ kaiꞌma kureꞌne Paapa meruntîri wanî epuꞌtîkonpa. Mîrîrî tîmeruntîri tîrîꞌpîiya uurîꞌnîkon pia, innape tîkuꞌnenan pia, (morî pe uyewankon konekatoꞌpe tîuya).


text:
Mîrîrî tîmeruntîri yenpoꞌpî Paapaya pena kureꞌnan, îꞌ pensa Cristo pîmîꞌsaꞌka tîuya yai. Moropai mîrîrî tîmeruntîri ke mîîkîrî tîrîꞌpîiya tîmeruntîri winî eereutatoꞌpe kaꞌ po.


text:
Miarî siꞌma tamîꞌnawîronkon yentai ikupîꞌpîiya. Manniꞌkan epuꞌnenan, moropai ipîkkukon, moropai tiaronkon esaꞌ pe tîweꞌsanon, tamîꞌnawîronkon inkamoro sîrîrî pata po tîîkoꞌmansenon yentai ikupîꞌpîiya. Moropai inkamoro yentai neken pra, tîîse maasa amenan pata koneka Paapaya yai, ipîkku pe tîweꞌsanon wanî kupî sîrîrî. Inkamoro yentai nîrî ikupîꞌpîiya.


text:
Paapaya tamîꞌnawîron kupîꞌpî Cristo maꞌre aweꞌtoꞌpe, moropai Cristo maimu yawîrî toꞌ koꞌmantoꞌpe. Maasa pra Cristo neken tîrîꞌpîiya tînmenkaꞌsan ton pe, inkamoro tîpemonkonoyamîꞌ tamîꞌnawîronkon yepotorî pe aweꞌtoꞌpe.


text:
Maasa pra imenkaꞌsan wanî Cristo waikatoi pe, itesaꞌ warantî. Moropai inkamoro puꞌpai pe Cristo koꞌmamî tîmîrî pe toꞌ wanî yeꞌnen. Mîrîrî warantî tamîꞌnawîrî aweꞌtoꞌ yawîrî toꞌ wanî, tîîse Cristo ton pîn awanî ya, aweꞌtoꞌ yawîrî awanî pepîn. Maasa pra mîîkîrî koꞌmamî tamîꞌnawîrî tînkonekaꞌpî yepoi, tamîꞌnawîronkon koꞌmannîꞌnen pe.<pb/>


text:
Pena amîrîꞌnîkon wanîꞌpî isaꞌmantaꞌsan pe, maasa pra Paapa maimu yawîrî aakoꞌmansaꞌkon pra awanîkon yeꞌnen, imakuiꞌpî kupî pîꞌ aakoꞌmamîkon yeꞌnen.


text:
Mîrîrî yai, sîrîrî pata po tîîkoꞌmansenon koꞌmamîꞌpî warantî aakoꞌmamîꞌpîkon. Inkamoro yaipontînen, Makui maimu yawîrî aakoꞌmamîꞌpîkon. Mîîkîrî Makui wanî sîrîrî pata po oꞌmaꞌkon, tîpoitîrîtonon yaipontînen pe, moropai Paapa maimu yawîrî pra tîîkoꞌmansenon yaipontînen pe.


text:
Tamîꞌnawîrî uurîꞌnîkon nîrî koꞌmamîꞌpî pena, imakuiꞌpî kupî pîꞌ inkamoro koꞌmamîꞌpî warantî. Ituꞌse eꞌnîtoꞌ yawîrî ankuꞌpai uurîꞌnîkon esenumenkaꞌpî. Îꞌ kaiꞌma esenumenkan yawîrî koꞌmannîꞌpî. Tiaronkon pîꞌ teekoreꞌmaꞌpî warantî uurîꞌnîkon pîꞌ nîrî Paapa ekoreꞌmaꞌpî, mîrîrî imakuiꞌpî pe eꞌnîtoꞌ wenai. Mîrîrî wenai uurîꞌnîkon antarumaꞌtîpai Paapa wanîꞌpî.


text:
<sup>(4,5)</sup> Tîîse mîîkîrîya uurîꞌnîkon eraꞌmaꞌpî tîꞌnokoꞌpî pe, kureꞌne usaꞌnama tîuyaꞌnîkon yeꞌnen. Ipatîkarî enen koꞌmannîtoꞌ ton tîrîꞌpîiya. Teuren pena imakuiꞌpî unkupîꞌpîkon wenai, isaꞌmantaꞌsan warantî eꞌnî tanne, uurîꞌnîkon koꞌmantoꞌ ton tîrîꞌpîiya Jesus Cristo yarakkîrî. Mîrîrî epeꞌmîra Paapa nîtîrîꞌpî wenai, aweꞌpîikaꞌtîsaꞌkon.


text:
Paapaya Jesus Cristo pîmîꞌsaꞌka yai, uurîꞌnîkon nîrî pîmîꞌsaꞌkaꞌpîiya yarakkîrî. Moropai upataꞌseꞌkon ton tîrîꞌpîiya, kaꞌ po siꞌma tamîꞌnawîronkon koꞌmannîꞌnen pe eꞌnîtoꞌpe Cristo pokonpe.


text:
Paapaya mîrîrî kupîꞌpî maasa pra tîwîrî tamîꞌnawîronkonya epuꞌtoꞌpe, mararî pra morî tîrî tîuya uupiaꞌnîkon epeꞌmîra. Kureꞌne usaꞌnamaꞌpîiyaꞌnîkon moropai upîꞌnîkon mîrîrî yenpoꞌpîiya Jesus Cristo nîkupîꞌpî wenai.


text:
Maasa pra epeꞌmîra Paapa nîtîrîꞌpî wenai amîrîꞌnîkon eꞌpîikaꞌtîsaꞌ, innape ikupîyaꞌnîkon yeꞌnen. Ituꞌse amîrîꞌnîkon eꞌtoꞌ wenai pra, îꞌ ankupîꞌpîkon wenai pra, tîîse amîrîꞌnîkon repaꞌpîiya epeꞌmîra.


text:
Maasa pra morî pe uurîꞌnîkon wanî Paapa nîkonekaꞌsan pe, Jesus Cristo piawonkon pe eꞌnî yeꞌnen. Moropai mîîkîrî yarakkîrî koꞌmannî wenai, morî kupî pîꞌ koꞌmannîtoꞌpe ukonekaꞌpîiyaꞌnîkon. Mîrîrî morî pîꞌ Paapa esenumenkaꞌpî pena ikupî pîꞌ koꞌmannîtoꞌpe.<pb/>


text:
Enpenatatî îꞌ kaiꞌma pena awanîꞌpîkon pîꞌ. Amîrîꞌnîkon esenposaꞌ pra man Judeuyamîꞌ pe. Mîrîrî yeꞌnen Judeuyamîꞌ mîî pe tîweꞌsanonya taa apîꞌnîkon: —Paapa pemonkono pe pra awanîkon maasa pra amerekon piꞌpî yaꞌtî toꞌya pra awanîꞌpî —taa toꞌya. Tesaꞌkon pîꞌ neken toꞌ atapurî, ˻tewankon yawon pîꞌ pra˼.


text:
Enpenatatî, pena aakoꞌmamîꞌpîkon aminke Cristo pîꞌ. Paapa pemonkonoyamîꞌ imenkaꞌsan yonpa pe pra awanîꞌpîkon. Mîrîrî yeꞌnen îꞌ taꞌpî Paapaya toꞌ pîꞌ yawîrî ikupîꞌpîiya tîpemonkonoyamîꞌ ton pe, tîîse amîrîꞌnîkon ton pe pra. Iwinîpainon morî nîmîkîyaꞌnîkon pra awanîꞌpîkon. Aakoꞌmamîꞌpîkon sîrîrî pata po Paapa tepuꞌse pra. Mîrîrî warantî awanîꞌpîkon pena.


text:
Pena amîrîꞌnîkon koꞌmansaꞌ aminke Paapa pîꞌ tîîse Cristo saꞌmantaꞌpî, imînî etiꞌkamoꞌpî pakîꞌnan pona. Mîrîrî inkupîꞌpî wenai tîîpia amîrîꞌnîkon enepîꞌpîiya.<pb/>


text:
Maasa pra mîîkîrî rî Cristoya tîwanmîra aweꞌtoꞌkon ton tîrîꞌpî. Akupîꞌpîiyaꞌnîkon Judeuyamîꞌ moropai Judeuyamîꞌ pepîn yarakkîrî tiwinan warantî. Tiwin pemonkon warantî aakoꞌmamîkonpa teesiyuꞌpîꞌse pra. Mîîkîrîya eseyaton pîꞌ aweꞌtoꞌkon yaretîꞌkaꞌpî.


text:
Maasa pra Moisés nurîꞌtîya yenupantoꞌ, Judeuyamîꞌ yeseru yaretîꞌkaꞌpîiya. Tarîpai Jesus Cristo wenai tiwin akupîꞌpîiyaꞌnîkon. Mîrîrî yeꞌnen amenan pe amîrîꞌnîkon kupîꞌpîiya tîpemonkono pe. Mîrîrî warantî tîwanmîn tîrîꞌpîiya.


text:
Pakîꞌnan pona tîîsaꞌmanta yai, Cristoya eseyaton pîꞌ eꞌnîtoꞌ yaretîꞌkaꞌpî. Maasa pra morî pe uurîꞌnîkon, Judeuyamîꞌ, Judeuyamîꞌ pepîn ena emapuꞌtîꞌpîiya Paapa yarakkîrî, tînkupîꞌpî wenai. Moropai ukupîꞌpîiyaꞌnîkon tiwinan pemonkon warantî.


text:
Mîrîrî ekaremeꞌse Cristo iipîꞌpî. Moropai mîrîrî ekaremeꞌpîtîꞌpîiya tamîꞌnawîronkon pîꞌ tîwanmîra aakoꞌmamîkonpa. Ekaremekîꞌpîiya amîrîꞌnîkon Judeuyamîꞌ pepîn pîꞌ, aminke Paapa pîꞌ tîweꞌsanon. Moropai Judeuyamîꞌ pîꞌ nîrî ekaremekîꞌpîiya, aminke pra ipîꞌ tîweꞌsanon pîꞌ.


text:
Cristo nîkupîꞌpî wenai uurîꞌnîkon tamîꞌnawîronkon Judeuyamîꞌ moropai Judeuyamîꞌ pepîn wîtî tarîpai Paapa pia. Maasa pra Morî Yekaton Wannîya uurîꞌnîkon yarî, mîîkîrî rîya. Inîꞌrî umaꞌnîpanenkon ton pra.<pb/>


text:
Mîrîrî yeꞌnen amîrîꞌnîkon Judeuyamîꞌ pepîn wanî pepîn kaꞌran pe tîweꞌsen warantî. Tîîse amîrîꞌnîkon wanî tarîpai Paapa pemonkonoyamîꞌ pe. Inmukuyamîꞌ pe awanîkon!


text:
Amîrîꞌnîkon wanî Paapa yewîꞌ konekasaꞌ warantî. Moropai anna, Jesus naipontîꞌsan moropai profetayamîꞌ wanî tîꞌ warantî yapîtanîꞌtoꞌpe itîîsaꞌ. Maasa pra anna winîpai itekare etasaꞌyaꞌnîkon yeꞌnen. Tîîse Jesus Cristo wanî kureꞌnan tîꞌ warantî tamîꞌnawîrî uurîꞌnîkon yapîtanîꞌnen pe.


text:
Mîîkîrîya uurîꞌnîkon koꞌmannîpî tamîꞌnawîrî morî pe eꞌnîtoꞌpe. Moropai mîîkîrîya inîꞌ panpîꞌ tepuꞌtoꞌpe uurîꞌnîkonya ikupî tîmîrî tonpe tîîpia eturumakantoꞌpe.


text:
Mîrîrî warantî nîrî amîrîꞌnîkon wanî itewîꞌ pe, Jesus Cristo yarakkîrî awanîkon yeꞌnen. Tiaronkon innape ikuꞌnenan pokonpe tiwin itewîꞌ pe ukonekaiyaꞌnîkon, ita Paapa koꞌmantoꞌ ton, Morî Yekaton Wannî wenai. Mîrîrî warantî uurîꞌnîkon wanî.<pb/>


text:
Mîrîrî yeꞌnen uurî Paulo, Jesus Cristo poitîrî wanî sîrîrî tarî atarakkannîtoꞌ ta itekare ekaremekîuya yeꞌnen amîrîꞌnîkon, Judeuyamîꞌ pepîn pîꞌ.


text:
Upîꞌ morî pe tîwanî yeꞌnen, ikuꞌtoꞌpeuya Paapaya itîrîꞌpî uupia, epuꞌtî pîꞌ naatîi. Amîrîꞌnîkon Judeuyamîꞌ pepîn koreꞌta esenyakaꞌmatoꞌpe itîrîꞌpîiya.


text:
Paapaya îꞌ kaiꞌma ikupî tîuya ekaremekîꞌpî upîꞌ Judeuyamîꞌ pepîn yarakkîrî. Sîrîrî itekare, sîrîrî tîpose anîꞌ nepuꞌtî pepîn menukaꞌpîuya aapiaꞌnîkon mararî, kureꞌne pra.


text:
Mîrîrî erenkasaꞌyaꞌnîkon ya, epuꞌtîꞌpîyaꞌnîkon sîrîrî. Îꞌ kaiꞌma manniꞌ anîꞌ nepuꞌtî pepîn, Cristo wenai Paapa nîkupî ton pîꞌ esenumenka epuꞌtîꞌpîyaꞌnîkon.


text:
Pena patapai anîꞌ nepuꞌtîꞌpî pepîn sîrîrî. Tîîse sîrîrî patapai, Morî Yekaton Wannî wenai Paapaya yenpoꞌpî, sîrîrî epuꞌtoꞌpe tînaipontîꞌsanya moropai Paapa maimu ekaremeꞌnenanya.


text:
Anîꞌ nepuꞌtî pepîn wanî see warantî: Cristo nîkupîꞌpî yekare eta tîuyaꞌnîkon wenai Judeuyamîꞌ pepînya tîweꞌpîikaꞌtîtoꞌkon ton yapisî eꞌpainon Judeuyamîꞌ pokonpe Paapa winîpai. Inkamoro wanî nîrî Paapa munkîyamîꞌ pe, tiwin pemonkon warantî toꞌ eꞌtoꞌpe Judeuyamîꞌ yarakkîrî. Moropai Jesus Cristo nîkupîꞌpî wenai, inkamoro nîrî pîikaꞌtî Paapaya.


text:
Epeꞌmîra tîntîrî tîrîꞌpî Paapaya uupia, moropai kureꞌne meruntî ke urepaꞌpîiya, tîmaimu ekaremeꞌtoꞌpeuya. Mîrîrî wenai, Paapaya uurî yaipontîꞌpî sîrîrî itekare ekaremeꞌtoꞌpeuya.<pb/>


text:
Teuren uurî wanî tanne tamîꞌnawîronkon Paapa pemonkonoyamîꞌ maꞌre, tîîse Paapaya itîrîꞌpî uupia tîmaimu ekaremeꞌtoꞌpeuya Judeuyamîꞌ pepîn pîꞌ. Kureꞌne anîꞌya epuꞌtî yentai Cristo nîtîrî ton mîrîrî ekaremekîuya Judeuyamîꞌ pepîn pîꞌ.


text:
Moropai îꞌ kaiꞌma Judeuyamîꞌ pepîn pîikaꞌtî Paapaya ekaremekîuya tamîꞌnawîronkonya epuꞌtoꞌpe, manniꞌ anîꞌ nepuꞌtî pepîn pena patapainon. Paapaya neken epuꞌtîꞌpî pena, tamîꞌnawîron konekatîponya.


text:
Tîîse sîrîrî innape ikuꞌnenan Judeuyamîꞌ moropai Judeuyamîꞌ pepîn tîmoꞌkaꞌsan wenai, tîwîrî epuꞌnen pe tîwanî epuꞌtî ipîkkukonya. Manniꞌkan kaꞌ po tîîkoꞌmansenonya, inserîyamîꞌya taa: —Kureꞌne epuꞌnen pe Paapa wanî. Mîrîrî taa toꞌya, innape Paapa kuꞌnenan eraꞌma tîuyaꞌnîkon wenai.


text:
Mîrîrî epuꞌnen pe awanî esepuꞌtî. Uyepotorîkon Jesus Cristo yarimaꞌpîiya wenai, tîwîrî teesenumenkatoꞌ yawîrî.


text:
Mîrîrî yeꞌnen Cristo yarakkîrî eꞌnî wenai, innape ikupî yeꞌnen, Paapa pia uurîꞌnîkon erepamî eꞌpainon eranneꞌ pe pra.


text:
Mîrîrî yeꞌnen tauya sîrîrî apîꞌnîkon. Teesewankonoꞌmai pra eꞌtî, tarî uurî eꞌtarumaꞌtîtoꞌ pîꞌ, maasa pra amîrîꞌnîkon ton pe eꞌtarumaꞌtî sîrîrî. Tîîse tamîꞌnawîrî uyarakkîrî aweꞌkupî manniꞌ pîꞌ taatausinpai eꞌtî, amîrîꞌnîkon ton pe eꞌtarumaꞌtî yeꞌnen.<pb/>


text:
Manniꞌ Paapa, tamîꞌnawîrî tîpemonkonoyamîꞌ kaꞌ ponkon pia itîînen moropai non ponkon. Tînmukuyamîꞌ kaiꞌma toꞌ esatîꞌpîiya.


text:
Mararî pra antîrî ton moro awanî aapia, anîꞌya ikuꞌneꞌtî yentai. Mîrîrî yawîrî toꞌ meruntîri ton tîîkî tauya Paapa pîꞌ. Morî Yekaton Wannî wenai itîîkî toꞌ yewan yaꞌ tauya.


text:
<sup>(17,18)</sup> Esatîuya nîrî innape ikupîyaꞌnîkon wenai Cristo koꞌmantoꞌpe ayewankon yaꞌ. Moropai epîrema sîrîrî amîrîꞌnîkonya Cristo eꞌsaꞌnamatoꞌ epuꞌtoꞌpe inîꞌ panpîꞌ. Maasa pra mîîkîrî Cristoya asaꞌnamaꞌpîkon epuꞌtî pîꞌ naatîi, kureꞌne. Mîrîrî yeꞌnen amîrîꞌnîkon rumakaiya pepîn, ayapîtanîpîkon pîꞌ aakoꞌmamî. Mîrîrî epuꞌtîyaꞌnîkon yuꞌse wanî sîrîrî morî pe, tamîꞌnawîronkon Paapa pemonkonoyamîꞌ pokonpe siꞌma, îꞌ kaiꞌma Cristo eꞌsaꞌnamatoꞌ wanî kureꞌne. Aweneꞌ tuna wanî warantî, moropai tuꞌna awanî warantî, moropai kusan ikîꞌpî ton pra awanî warantî, moropai kawîne wîꞌ wanî warantî, Cristoya usaꞌnamatoꞌkon wanî ikîꞌpî ton pra.


text:
Inna, epîrema sîrîrî amîrîꞌnîkon pona, maasa pra sîrîrî Cristo eꞌsaꞌnamatoꞌ epuꞌtîyaꞌnîkon yuꞌse wanî yeꞌnen, teuren tamîꞌnawîrî epuꞌtîyaꞌnîkon eserîke pra tîîse. Tîîse inîꞌ panpîꞌ epuꞌtîyaꞌnîkon yuꞌse wanî, Paapa pia eeturumaka yeꞌka pe eꞌtoꞌ yawîrî, tîwarantî aakoꞌmamîkonpa, tiaronkon saꞌnama pîꞌ. Sîrîrî warantî esatîuya Paapa pîꞌ.<pb/>


text:
Moropai kureꞌne taatausinpai Paapa yapurîuya. Imeruntîri uurîꞌnîkon, inmoꞌkaꞌsan pia intîrîꞌpî wenai, moropai Jesus Cristo nîkupîꞌpî wenai yapurîpaiꞌnîkon man. Mîîkîrîya unesatîꞌpîkon yentai itîrîiya epuꞌtîuya. Moropai îꞌ kaiꞌma esatî pîꞌ esenumenkaꞌnîꞌpî yentai itîrîiya.


text:
Mîrîrî yeꞌnen kureꞌne Paapa yapurî pîꞌ koꞌmannî yuꞌse wai. Tamîꞌnawîronkon Cristo piawonkonya yapurî eꞌpai man tîwîrîrî, tîrumakai pra, sîrîrî pankonya moropai maasa teesenposanonya. Mîrîrî warantî aweꞌkupî yuꞌse wai.<pb/>


text:
Mîrîrî yeꞌnen esatîuya sîrîrî apîꞌnîkon. Atarakkannîtoꞌ yewîꞌ ta Jesus Cristo wenai awanî manniꞌya esatî morî pe aakoꞌmamîkonpa, îꞌ kaiꞌma ituꞌse Paapa eꞌtoꞌ yawîrî. Mîrîrî yuꞌse awanîꞌpî amîrîꞌnîkon yanno tîuya yai.


text:
Mîrîrî yeꞌnen tîwîrî akoꞌmantî mîî pe pra, eranmîra moropai teekoreꞌmasen pe pra. Morî pe tiaronkon saꞌnamatî, moropai îꞌ taatoꞌ toꞌya yapîtanîpî pîꞌ akoꞌmantî teekoreꞌmai pra.


text:
Tiwin eesenumenkatoꞌkon kuꞌtî. Maasa pra mîrîrî warantî awanîkonpa Morî Yekaton Wannîya itîrîꞌpî aapiaꞌnîkon. Teesiyuꞌpîꞌse aakoꞌmamîkon namai tîwanmîra akoꞌmantî.<br/>


text:
<t>Tiwin uurîꞌnîkon wanî Paapa pemonkonoyamîꞌ pe, teuren arinîke eꞌnî tanne.<br/>Moropai tiwin uurîꞌnîkon pinunpanen wanî Morî Yekaton Wannî.<br/>Moropai tiwin kaꞌ pona wîtîntoꞌ nîmîkî pîꞌ koꞌmannî. Miarî morî pe eꞌnî kupî sîrîrî. Mîrîrî ton pe uurîꞌnîkon yannoꞌpî Paapaya.<br/>


text:
<t>Moropai Uyepotorîkon wanî tiwin.<br/>Moropai innape Cristo kuꞌsaꞌnîkon, tiaron pepîn.<br/>Moropai tiwin uurîꞌnîkon esenpatakonatoꞌ wanî, Cristo pemonkono pe eꞌnî ekaremeꞌnen pe.<br/>


text:
<t>Moropai Paapa, mîîkîrî yapurî, tiaron yapurî pepîn. Mîîkîrî rî wanî tamîꞌnawîronkon uurîꞌnîkon yun pe moropai uyesaꞌkon pe awanî, moropai ituꞌse tîweꞌtoꞌ kupî emapuꞌtîiya. Moropai uupiaꞌnîkon aakoꞌmamî.<pb/>


text:
Paapa maimu eꞌmenukasaꞌya taasaꞌ yawîrî itîrîꞌpîiya. Taasaiꞌya man:<br/><t>Teenuku yai kaꞌ pona,<br/>mîîkîrî Cristo enaꞌpî teyatonon yentai,<br/>tamîꞌnawîronkon pemonkonyamîꞌ rawîrî.<br/>Moropai pemonkonyamîꞌ pia tîntîrî tîrîꞌpîiya<br/>taasaiꞌya man.


text:
Mîrîrî tîpo mîîkîrî rî enukuꞌpî kaꞌ pona tamîꞌnawîron yepoi, ipîkku pe tîwanîpa kaiꞌma. Moropai tamîꞌnawîrî pata kaisarî non po, kaꞌ po aakoꞌmamî sîrîrî, tamîꞌnawîronkon yentai tîwanîpa.


text:
Moropai tîntîrî tîrîꞌpîiya tîpemonkonoyamîꞌ pia, pata ponkon kaisarî, toꞌ esenyakaꞌmatoꞌpe tînaipontîkon pe, moropai tiaronkon eꞌtoꞌpe Paapa maimu ekaremeꞌnenan pe, moropai tiaronkon kupîꞌpîiya tîpemonkono pe pemonkonyamîꞌ moꞌkanenan ton pe. Moropai tiaronkon kupîꞌpîiya tîpemonkonoyamîꞌ koꞌmannîꞌnenan ton pe, moropai toꞌ yenupanen ton pe.


text:
Insamoro kupîꞌpîiya tîpemonkonoyamîꞌ pîikaꞌtînenan ton pe teesenyakaꞌmatoꞌ kuꞌtoꞌpe toꞌya. Moropai morî pe Cristo wanî warantî toꞌ eꞌtoꞌpe iwaikkatoi pe toꞌ wanî yeꞌnen, itesaꞌ warantî.


text:
Mîrîrî yeꞌnen uyenupakon toꞌya yai tamîꞌnawîrî uurîꞌnîkon ena tiwin esenumenkantoꞌ yarakkîrî innape ikupî yeꞌnen. Moropai uyenupakon toꞌya yai, mîîkîrî Paapa munmu epuꞌtî uurîꞌnîkonya kupî sîrîrî inîꞌ panpîꞌ. Moropai uurîꞌnîkon akîpî kupî sîrîrî Cristo warantî eꞌnîtoꞌpe. Morî pe Cristo yeseru wanî manniꞌ warantî uyeserukon ena.


text:
Mîrîrî warantî uurîꞌnîkon yenupasaꞌ toꞌya wenai, moreyamîꞌ warantî uurîꞌnîkon wanî pepîn, îꞌ epuꞌnenan pepîn warantî. Maasa pra seruꞌyeꞌkon warayoꞌkonya yenupantoꞌ pîꞌ inna taa, uurîꞌnîkon yenkuꞌtî toꞌya mîrîrî yenupantoꞌ toꞌya wenai. Mîrîrî wanî inna warantî tîîse inna taatîponkon yarî toꞌya atakaꞌmantoꞌ yaꞌ. Tîîse inîꞌrî inna taa pepîn yenupantoꞌ toꞌya pîꞌ, innape Paapa kupî yeꞌnen.


text:
Tîîse eseurîman yairon pîꞌ neken, yairî uyonpakon saꞌnamaiꞌma. Mîrîrî warantî ikupîꞌnîkon ya, tamîꞌnawîrî morî pe eꞌnî Cristo ton pe. Manniꞌ uurîꞌnîkon yaipontînen, upuꞌpaikon pe tîwanî yeꞌnen.


text:
Moropai uurîꞌnîkon wanî itesaꞌ warantî. Tamîꞌnawîrî eꞌtoꞌ yawîrî, maꞌtîkîꞌ pe pra. Tîîse tamîꞌnawîrî eꞌwaikkatoimîrî uyesaꞌkon wanî ya, morî pe aakoꞌmamî. Esenyakaꞌmantoꞌ kupî morî pe maasa pra tamîꞌnawîrî morî pe eꞌtoꞌ yawîrî awanî yeꞌnen. Mîrîrî warantî Cristo waikatoi pe eꞌnî yeꞌnen. Imaimu yawîrî koꞌmannî ya morî pe esenyakaꞌman, maasa pra tiaronkon saꞌnama pîꞌ koꞌmannî yeꞌnen.<pb/>


text:
Mîrîrî yeꞌnen amîrîꞌnîkon pîꞌ tauya sîrîrî Uyepotorîkon maimu pe. Taa pîꞌ uukoꞌmamî meruntî ke see warantî: Inîꞌrî manniꞌkan Paapa epuꞌnenan pepîn koꞌmamî manniꞌ warantî aakoꞌmamîkon namai. Maasa pra inkamoro esenumenkatoꞌ wanî îꞌ pe pra rî.


text:
Moropai inkamoro esenumenka imakuiꞌpî kupî pîꞌ. Ipatîkaron Paapa nîtîrîꞌpî inkamoro koꞌmantoꞌ ton pra awanî. Maasa pra pakko pe Paapa epuꞌtî toꞌya pra toꞌ wanî yeꞌnen. Moropai ituꞌse pra toꞌ wanî maasa pra saꞌman pe toꞌ yewan wanî yeꞌnen.


text:
Inkamoro enasaꞌ man aweppeꞌtoꞌ ton pra tamîꞌnawîron imakuiꞌpî tînkupîkon pîꞌ. Nura teserukon kupî pîꞌ toꞌ koꞌmamî. Moropai inîꞌ panpîꞌ ikupîkonpa toꞌ eturumakasaꞌ wanî. Mîrîrî warantî ituꞌse tîweꞌtoꞌkon pîꞌ toꞌ koꞌmamî, toneꞌ imakuiꞌpî ankuꞌpai toꞌ wanî. Mîrîrî warantî Paapa epuꞌnenan pepîn yeseru wanî.<pb/>


text:
Tîîse amîrîꞌnîkonya etaꞌpî Cristo yekare. Moropai innape ikupîꞌpîyaꞌnîkon imaimu yairon pîꞌ eesenupaꞌpîkon, iteseru pîꞌ.


text:
Moropai pena amîrîꞌnîkon esenupaꞌpî îꞌ kaiꞌma penaroꞌ ayeserukon kupî pîꞌ aakoꞌmamîkon rumakakonpa. Mîrîrî ayeserukonya atarumaꞌtîꞌpîkon iwinîkîi pra inîꞌ panpîꞌ.


text:
Mîrîrî yeꞌnen amenan aponkon yekaꞌmayaꞌnîkon warantî amenan ayeserukon ton yekaꞌmatî ayewankon yaꞌ manniꞌ Paapa yeseru warantî. Mîrîrî yeꞌnen yairî aakoꞌmamîkon, yairî Paapa koꞌmamî warantî.<pb/>


text:
Mîrîrî yeꞌnen seruꞌyeꞌ pe teeseurîmai pra eꞌtî inîꞌrî. Eeseurîmakon ya, yairî eeseurîmakon yuwatî ayonpakon yarakkîrî. Maasa pra tamîꞌnawîrî uurîꞌnîkon wanî Cristo waikatoi pe, ipemonkonoyamîꞌ yonpa pe.<br/>


text:
<t>Îꞌ pensa eekoreꞌmakon ya, ayentai eekoreꞌmatoꞌkon kîꞌtîrîi imakuiꞌpî kupîyaꞌnîkon namai.<br/>Eekoreꞌmakon ya, wei ewomî pîkîrî kakoꞌmantî. Tîîse eekonekakon yuwatî.


text:
Anîꞌ eꞌsaꞌ ya amaꞌyeꞌ pe, inîꞌrî mîîkîrîya yamaꞌrunpa eꞌpai pra man. Tîîse eesenyakaꞌma neken eꞌpai awanî, morî pe tîîkoꞌmamîpa. Moropai mîrîrî warantî mîîkîrîya îꞌ ton pînon pîikaꞌtî eꞌpainon.<pb/>


text:
Eeseurîmakon ya seꞌ tapairî nura mai pîꞌ eeseurîmakon eꞌpai pra man. Tîîse morî mai yapurîyaꞌnîkon yuwatî. Mîrîrî ke tiaronkon pîikaꞌtîkonpa, moropai inîꞌ panpîꞌ epuꞌnen pe toꞌ eꞌtoꞌpe.


text:
Moropai yairî maꞌre Paapa winîpainon Morî Yekaton Wannî tîkuꞌse pra eꞌtî. Maasa pra mîîkîrî Morî Yekaton Wannî wanî Paapa pemonkono pe uurîꞌnîkon wanî ekaremeꞌnen pe. Moropai mîîkîrî wanî yeꞌnen, Paapaya uurîꞌnîkon moꞌka imakuiꞌpî yapai epuꞌtîꞌnîkon, umoꞌkaiyaꞌnîkon weiyu yai.


text:
Mîrîrî yeꞌnen tamîꞌnawîrî eekoreꞌmatoꞌkon rumakatî. Moropai aweꞌmuꞌtunpatoꞌkon rumakatî. Moropai aatasiꞌsirunpatoꞌkon rumakatî. Mîrîrî yeꞌka wenai tîwentaimepîꞌse pra eꞌtî. Tiaronkon winîkîi eeseurîmatoꞌkon rumakatî. Moropai tamîꞌnawîrî mîrîrî imakuiꞌpîkon rumakatî.


text:
Tîîse morî pe eꞌtî, tiaronkon yarakkîrî eranmîra. Moropai îꞌ rî toꞌ nîkupîꞌpî awinîkîiꞌnîkon mîrîrî kuꞌtî aawanmîraꞌnîkon. Îꞌ kaiꞌma tîîwanmîra Jesus Cristo wenai Paapaya ankupîꞌpîkon kupîꞌpî warantî ikuꞌtî.<pb/>


text:
Amîrîꞌnîkon wanî Paapa munkîyamîꞌ pe iwakîri pe puꞌkuru. Mîrîrî yeꞌnen oꞌnon yeꞌka pe Paapa wanî manniꞌ warantî awanîkon yuwatî.


text:
Mîrîrî warantî îꞌ rî kupîyaꞌnîkon kaisarî, morî pe tiaronkon saꞌnama pîꞌ aakoꞌmamîkon yuꞌse wai. Maasa pra Cristoya uurîꞌnîkon saꞌnamaꞌpî. Mîîkîrî eꞌtîrîꞌpî uurîꞌnîkon ton pe tîîwarîrî. Toꞌ nîtîrî aꞌpusin Paapa wakîri pe, moropai Paapa yapurî pe toꞌ nîpoꞌtî warantî aasaꞌmantaꞌpî, kureꞌne usaꞌnama tîuyaꞌnîkon yeꞌnen. Mîrîrî warantî tiaronkon saꞌnamayaꞌnîkon eꞌpai awanî.<pb/>


text:
Paapa pemonkono pe awanîkon yeꞌnen, imakuiꞌpî pe seꞌ tapairî wîriꞌsanyamîꞌ yarakkîrî keꞌtî, moropai wîriꞌsanyamîꞌ, seꞌ tapairî warayoꞌkon yarakkîrî keꞌtî. Moropai nura tîkuꞌse pra eꞌtî, moropai kureꞌne îꞌ yuꞌse kîsekaꞌnunkatî. Mîrîrî warantî Paapa pemonkonoyamîꞌ koꞌmamî eꞌpai pra man.


text:
Mîrîrî warantî wîriꞌsanyamîꞌ yarakkîrî tîweꞌsanon tînoꞌpî pepîn yarakkîrî, moropai nura pîꞌ teesenumenkasanonya, moropai kureꞌne îꞌ yuꞌse teesekaꞌnunkasanonya Paapa winîpainon îꞌ yapisî pepîn, îꞌ pensa aaipî ya tamîꞌnawîronkon esaꞌ pe. Maasa pra inkamoro yeꞌkakon wanî miaꞌ ke ikonekasaꞌ yapurînenan pe. Paapa yapurî toꞌya pepîn.


text:
Mîrîrî yeꞌnen morî pe koꞌmanpaiꞌnîkon, anîꞌya uyenkuꞌtîkon namai seꞌ tapairon mai ke. Maasa pra Paapaya tîmaimu yawîronkon pepîn tarumaꞌtî kupî sîrîrî.


text:
Maasa pra pena amîrîꞌnîkon koꞌmamîꞌpî inkamoro koꞌmamî manniꞌ warantî ewaron yaꞌ. Tîîse îꞌ pensa Paapa pemonkono pe eenaꞌpîkon patapai morî pe ayeserukon enasaꞌ aꞌka ta. Mîrîrî yeꞌnen akoꞌmantî morî pe, Paapa pemonkono pe awanîkon yeꞌnen.


text:
Mîrîrî warantî aakoꞌmamîkon ya, tiaronkon pîikaꞌtîyaꞌnîkon morî pe toꞌ eꞌtoꞌpe moropai ayeserukon wanî yairî moropai eeseurîmatoꞌkon wanî morî pe, seruꞌyeꞌ pe pra.


text:
Moropai imakuiꞌpî toꞌ yeseru, seꞌ tapairon kîꞌkuꞌtî. Tîîse aronne ekaremeꞌtî yairî pra awanî epuꞌtoꞌpe toꞌya.


text:
Mîrîrî yeꞌka amaꞌ pe toꞌ nîkupî pîꞌ eseurîman eserîke pra awanî. Maasa pra yeppeꞌnîꞌton pe awanî yeꞌnen.


text:
Uurîꞌnîkon wanî toꞌ yeseru yenponenan pe taꞌnîkon ya toꞌ pîꞌ: —Mîrîrî wanî morî pe pra. Manniꞌ aꞌka pe tîweꞌsenya tamîꞌnawîrî teraꞌmasen pepîn yenpo manniꞌ warantî.


text:
Maasa pra aꞌka pe tîweꞌsenya tamîꞌnawîron eseraꞌma emapuꞌtî. Mîrîrî yeꞌnen pena aweꞌmenukaꞌpî see warantî:<br/><t>Amîrî awetun koꞌmannîpî manniꞌ apakakî.<br/>Amîrî tîîsaꞌmantai tîîkoꞌmansen eꞌmîꞌsaꞌkakî.<br/>Moropai Cristoya amîrî kupî aꞌka ta aakoꞌmamîpa<br/>taasaiꞌya man.<pb/>


text:
Mîrîrî yeꞌnen maasa eraꞌmatî morî pe îꞌ kaiꞌma aakoꞌmantoꞌkon menkakonpa. Pakko pe kakoꞌmantî tîîse epuꞌnen pe akoꞌmantî.


text:
Morî kupîyaꞌnîkon yuwatî, maasa tîkai pra. Maasa pra tuꞌke imakuiꞌpî kuꞌnenan man akoreꞌtaꞌnîkon. Inkamoroya aamaꞌtînîpîkon namai ikuꞌtî.


text:
Kureꞌne maiꞌ pîꞌ teetînse pra eꞌtî. Maasa pra mîrîrîya aakoꞌmantoꞌkon tarumaꞌtî. Tîîse Morî Yekaton Wannî esenyakaꞌmatoꞌpe apîꞌnîkon eturumakatî iipia.


text:
Tiaronkon innape Jesus kuꞌnenan yarakkîrî eseurîmatî eren ke. Eserenkatî Paapa maimu eꞌmenukasaꞌ erenkatoꞌ pîꞌ moropai Paapa yapurîtoꞌ pîꞌ. Moropai Jesus yeseru pîꞌ teeseurîmasen eren pîꞌ eserenkatî Paapa yapurî pe. —Morî pe puꞌkuru man, Paapa —kaiꞌma eserenkatî.


text:
Mîrîrî warantî Paapa uyunkon yapurîtî tîwîrî, tamîꞌnawîron kuꞌsaiꞌya wenai moropai Uyepotorîkon Jesus Cristo wenai.<pb/>


text:
Amîrîꞌnîkon wîriꞌsanyamîꞌ pîꞌ tauya sîrîrî, tînyo kenankon pîꞌ, anyokon maimu yawîrî akoꞌmantî, Uyepotorîkon namayaꞌnîkon wenai.


text:
Mîrîrî yeꞌnen ipemonkonoyamîꞌ, inmoꞌkaꞌsan koꞌmamî Cristo maimu yawîrî. Mîrîrî warantî nîrî tînyo kenankon wîriꞌsanyamîꞌ koꞌmamî eꞌpai awanî îꞌ taasaꞌ tînyoya yawîrî.<pb/>


text:
Tînoꞌpî kenankon warayoꞌkon pîꞌ tauya: anoꞌpîkon saꞌnama pîꞌ akoꞌmantî, tîpemonkono pe tînmoꞌkaꞌsan saꞌnamaꞌpî Cristoya warantî. Toꞌ saꞌnama tîuya yeꞌnen tîîwarîrî aweꞌtîrîꞌpî, inkamoro pîikaꞌtîpa. Aasaꞌmantaꞌpî morî pe toꞌ eꞌtoꞌpe.


text:
Innape tîmaimu kupî toꞌya eraꞌma tîuya yeꞌnen, imakuiꞌpî toꞌ nîkupîꞌpî ronaꞌpîiya, morî pe toꞌ eꞌtoꞌpe.


text:
Mîrîrî warantî ikupîꞌpîiya tîîpia toꞌ enepîpa morî pe teken, imakuiꞌpî ton pra. Tîmîrî pe toꞌ wanî yeꞌnen, imakuiꞌpî, nura tîkuꞌse pra toꞌ koꞌmamî yuꞌse awanîꞌpî, tîwarantî.


text:
Mîrîrî warantî tînoꞌpîkon saꞌnama pîꞌ warayoꞌkon koꞌmamî eꞌpai awanî. Tîweꞌsaꞌnamakon manniꞌ warantî tînoꞌpîkon saꞌnama toꞌya eꞌpai awanî mîrîrî. Tînoꞌpî saꞌnamanen wanî ya, aweꞌsaꞌnama nîrî.


text:
Anîꞌ esewanmîrî pepîn tîîwarîrî, tîîse aweꞌsaꞌnama. Mîrîrî warantî nîrî tîpemonkonoyamîꞌ saꞌnama Cristoya.


text:
Pena Paapaya taꞌpî:<br/><t>—Warayoꞌ noꞌpîta yai, eemoꞌka tun moropai tîsan piapai moropai tînoꞌpî yarakkîrî eena.<br/>Asakîꞌne toꞌ tîîse tiwinan warantî toꞌ enasaꞌ mîrîrî<br/>—taasaiꞌya man.


text:
Moropai amîrîꞌnîkon warayoꞌkon pîꞌ tauya nîrî, anoꞌpîkon saꞌnamatî aweꞌsaꞌnamakon manniꞌ warantî. Moropai wîriꞌsanyamîꞌ pîꞌ tauya, anyokon namayaꞌnîkon eꞌpai awanî.<pb/>


text:
Moreyamîꞌ pîꞌ tauya sîrîrî moropai maasaronkon pîꞌ: Ayunkon asankon maimu yawîrî akoꞌmantî, Cristo nîmoꞌkaꞌsan pe awanîkon yeꞌnen. Mîrîrî kupî pîꞌ aakoꞌmamîkon ya, yairî aakoꞌmamîkon.


text:
<sup>(2,3)</sup> Pena Paapaya tîmaimu ekaremekîꞌpî unkupîkon pe: —Ayunkon asankon namatî —taꞌpî Paapaya.<br/><t>—Mîrîrî warantî aakoꞌmamîkon ya, morî pe aakoꞌmamîkonpa akupîuyaꞌnîkon moropai kusan pe aakoꞌmantoꞌkon wanî sîrîrî non po<br/>—taꞌpîiya. Mîrîrî wanî ipîkku pe unkupîkon pe, maasa pra Paapaya taꞌpî eꞌmaiꞌ pe mîrîrî yawîrî eꞌnî ya, morî tîrîiya, taasaꞌ tîuya yawîrî.<pb/>


text:
Moropai toꞌ yunkonyamîꞌ pîꞌ tauya: wei kaisarî anmukukon panamatî Uyepotorîkon yeseru ke irumaka pata pe pra. Tîîse toꞌ tekatonkai pra eꞌtî, tîîse morî pe toꞌ yenupatî.<pb/>


text:
Amîrîꞌnîkon toꞌ poitîrîtonon akaraiwarîkon maimu yawîrî ikuꞌtî toꞌ namayaꞌnîkon yeꞌnen. Moropai mîrîrî kupîyaꞌnîkon yai, aawoꞌmaꞌtakon pe pra, yairî ikuꞌtî Cristo yapurîyaꞌnîkon manniꞌ warantî ikuꞌtî.


text:
Aapia awanîkon yai neken inamayaꞌnîkon kaiꞌma keꞌtî. Tîîse aapiaꞌnîkon pra tîîse inamatî. Manniꞌ ituꞌse Paapa eꞌtoꞌ yawîrî ikuꞌtî awakîrikon pe, maasa pra Cristo pemonkono pe awanîkon yeꞌnen.


text:
Tîîse awakîrikon pe esenyakaꞌmatî, akaraiwarîkon ton pe, îꞌ kaiꞌma Uyepotorîkon ton pe eesenyakaꞌmakon manniꞌ warantî. Manniꞌkan warayoꞌkon ton pe pra neken eesenyakaꞌmakon.


text:
Maasa pra amîrîꞌnîkonya tiwin pîꞌ siꞌma akaisarîꞌnîkon Uyepotorîkon winîpainon yapisî kupî sîrîrî, manniꞌkan tesaꞌ kenankonya moropai itesaꞌ pînonya. Yapisîyaꞌnîkon kupî sîrîrî, îꞌ kaiꞌma ankupîꞌpîkon yepeꞌpî pe.<pb/>


text:
Amîrîꞌnîkon, toꞌ karaiwarîyamîꞌ, apoitîrîkon tîwakîmai eꞌtî. Yairî pra iteseru eraꞌmaya wenai, ipîꞌ teekoreꞌmai pra see warantî ikupîya pra awanî ya, atarumaꞌtîuya, tekai pra. Mîrîrî tîꞌnapannîꞌtî. Maasa pra amîrîya epuꞌtî mîrîrî moro toꞌ esaꞌ moropai ayesaꞌ wanî kaꞌ po. Mîîkîrîya tamîꞌnawîronkon koꞌmannîpî seꞌ kaisarî, eꞌsentai pra.<pb/>


text:
Tarîpai tauya sîrîrî apîꞌnîkon. Meruntî ke akoꞌmantî Uyepotorîkon meruntîri kureꞌnan yarakkîrî, ipemonkono pe awanîkon yeꞌnen.


text:
Mîrîrî ayuwaꞌnen ton aponkon yekaꞌmatî, manniꞌ surara epontîsaꞌ manniꞌ warantî. Tamîꞌnawîrî mîrîrî Paapa nîtîrî yapiꞌtî, meruntî ke awanîkonpa, Makuiya ayenumîkon namai. Maasa pra mîîkîrîya uurîꞌnîkon yenkuꞌtî tîuya yuwa koꞌmannîpî tuꞌke iteꞌka.


text:
Maasa pra uurîꞌnîkon epîtoꞌ wanî pemonkon yarakkîrî pra tîîse Makui meruntîri winîkîi moropai tîpoitîrî pe uurîꞌnîkon yaipontînenan winîkîi, moropai manniꞌkan imawariyamîꞌ moropai maariwaꞌyamîꞌ winîkîi. Manniꞌkan kaꞌ poro taasaꞌsenon meruntîkon, imakuiꞌsan winîkîi uurîꞌnîkon ekoreꞌma.


text:
Mîrîrî yeꞌnen tamîꞌnawîrî Paapa nîtîrî yapiꞌtî. Yapiꞌsaꞌyaꞌnîkon ya, imakuiꞌpî erepamî yai aponaꞌnîkon meruntî ke awanîkon, ayenumîiyaꞌnîkon pepîn. Teuren amîrîꞌnîkon yarakkîrî eekoreꞌma tîîse ayenumîiyaꞌnîkon pepîn. Mîrîrî yeꞌnen meruntî ke eꞌtî.<pb/>


text:
Mîrîrî yeꞌnen teekonekai eꞌtî. Paapa winîpainon yairon pe tîweꞌsen aworîmî yewaꞌtîkî, seruꞌyeꞌ pe tîweꞌsen winîkîi eeseyaꞌnamapa. Moropai yairî ayeseru ton yekaꞌmakî, mîrîrî saꞌman aroppoꞌta yuwaꞌnen ton yekaꞌmaya warantî.


text:
Moropai ekonekatî îꞌ kaiꞌma Paapaya upîikaꞌtîsaꞌkon ekaremekîkonpa tiaronkon pîꞌ, morî pe toꞌ enatoꞌpe Paapa yarakkîrî. Mîrîrî itekare ekaremekîya wanî aꞌsaꞌsaꞌ yekaꞌmaya warantî satippe aakoꞌmamîkonpa aatareꞌmokon namai.


text:
Moropai innape ikupî pîꞌ akoꞌmantî. Mîrîrî wanî manniꞌ awapu pe yapiꞌsaꞌya manniꞌ warantî. Mîrîrî yeꞌnen tamîꞌnawîrî Makui rupeya apoꞌtîkon eserîke pra awanî. Tîîse aponaꞌnîkon eerepamî yai, eesiꞌnîpî.


text:
Moropai mîrîrî aweꞌpîikaꞌtîtoꞌkon ton yapiꞌtî, manniꞌ aroꞌ apuꞌpaikon yuwaꞌnen ton yekaꞌmakonpa yapisîyaꞌnîkon warantî. Moropai Morî Yekaton Wannî nîtîrî yapiꞌtî akasuparaikon pe. Mîrîrî wanî Paapa maimu pe.


text:
Tamîꞌnawîrî sîrîrî kuꞌtî eepîremakon ke. Paapa pîꞌ aweꞌpîikaꞌtîtoꞌkon ton esatî. Epîrematî tîwîrîrî Morî Yekaton Wannî meruntîri yai. Mîrîrî yeꞌnen ariꞌkeꞌ pe eꞌtî, yairî maꞌre teenai pra. Moropai epîrematî tîwîrîrî tamîꞌnawîronkon innape Paapa kuꞌnenan pona.<pb/>


text:
Moropai epîrematî nîrî upona, Paapaya tîmaimu ekaremekîuya umeruntîri ton tîîtoꞌpe eranneꞌ pe siꞌma ekaremekîuya namai. Mîrîrî unekaremekî eꞌtoꞌpe aronne epuꞌtoꞌpe toꞌya. Mîrîrî toꞌ nepuꞌtîꞌpî pepîn epuꞌtoꞌpe toꞌya, epîrematî.


text:
Mîrîrî ekaremekîuya wenai tarî wanî sîrîrî atarakkannîtoꞌ yewîꞌ ta. Tîîse upona epîrematî tarî siꞌma itekare ekaremekî pîꞌ uukoꞌmantoꞌpe, meruntî ke, eranneꞌ pe pra eꞌtoꞌpe. Maasa pra mîrîrî itekare ekaremeꞌtoꞌpeuya uurî yaipontîꞌpî Jesusya.<pb/>


text:
Uyonpakon Tíquico manniꞌ yairon, Uyepotorîkon esenyakaꞌmatoꞌ pîꞌ teesenyakaꞌmasenya tamîꞌnawîrî uyekare ekaremekî apîꞌnîkon, îꞌ kaiꞌma tarî uukoꞌmamî yekare epuꞌtîkonpa.


text:
Mîrîrî ekaremeꞌse akoreꞌtaꞌnîkon yarimauya sîrîrî. Îꞌ kaiꞌma tamîꞌnawîrî anna yekare ekaremekîiya yai, aatausinpakonpa.<pb/>


text:
Uyunkon Paapaya moropai Uyepotorîkon Jesus Cristoya amîrîꞌnîkon pia tîwanmîn tîrî yuꞌse wai, uyonpayamîꞌ. Moropai îꞌ kaiꞌma tiaronkon saꞌnama pîꞌ aakoꞌmantoꞌkon ton tîrî toꞌya yuꞌse wai. Moropai innape tîkupîkon pîꞌ aakoꞌmamîkonpa itîrî toꞌya yuꞌse wai.


text:
Moropai epeꞌmîra Paapa nîtîrî koꞌmamî yuꞌse wai tamîꞌnawîrî manniꞌkan Uyepotorîkon Jesus Cristo yapurî pîꞌ tîîkoꞌmansenon pia.<pb/>


text:
Uyonpayamîꞌ, Filípos ponkon, uurî Pauloya kaareta menuka sîrîrî Timóteo yarakkîrî siꞌma. Cristo Jesus poitîrî pe anna wanî. Amîrîꞌnîkon, Jesus Cristo nîmoꞌkaꞌsan pia yarima annaya sîrîrî. Moropai yarima annaya nîrî Paapa munkîyamîꞌ koꞌmannîꞌnenan pia moropai toꞌ pîikaꞌtînenan pia nîrî.<pb/>


text:
Uyonpayamîꞌ, Paapa, Uyunkonya tamîꞌnawîron morî tîrî yuꞌse wai aapiaꞌnîkon. Moropai tîwanmîra eꞌnîtoꞌ tîrîiya yuꞌse wai. Mîrîrî warantî itîrî Uyepotorîkon Jesus Cristoya yuꞌse wai aapiaꞌnîkon.<pb/>


text:
Maasa pra upîikaꞌtîpîtîꞌpîyaꞌnîkon Cristo yekare ekaremekî pîꞌ. Pena upîikaꞌtîpîtîꞌpîyaꞌnîkon Cristo yapisîꞌpîyaꞌnîkon pata pai sîrîrî tîpose.


text:
Morî pe Paapa esenyakaꞌma piaꞌtîꞌpî ayewankon yaꞌ. Mîrîrî warantî eesenyakaꞌma koꞌmannîpî yaretîꞌka tîuya pîkîrî, Jesus Cristo iipî pîkîrî. Mîrîrî epuꞌtî pîꞌ wai.<pb/>


text:
Ayapurîuyaꞌnîkon maasa pra upîikaꞌtîꞌpîyaꞌnîkon Jesus yekare ekaremekî pîꞌ, anetapaiꞌnîkon pîꞌ moropai anetapaiꞌnîkon pepîn pîꞌ nîrî. Mîrîrî rî kupîꞌpîyaꞌnîkon moro akoreꞌtakon wanî tanne. Moropai tarî, atarakkannîtoꞌ yewîꞌ ta wanî tanne, ikupî pîꞌ aakoꞌmamîkon. Mîrîrî yeꞌnen kureꞌne ayapurîuyaꞌnîkon.


text:
Cristo Jesusya asaꞌnamakon warantî asaꞌnamauyaꞌnîkon. Innape man, useruku pepîn, mîrîrî epuꞌtî Paapaya.<pb/>


text:
Epîrema sîrîrî aponaꞌnîkon. Tauya Paapa pîꞌ: —Inîꞌ panpîꞌ tonpakon saꞌnamatoꞌpe toꞌya. Moropai inîꞌ panpîꞌ yairî epuꞌtoꞌpe toꞌya, pakko pe pra toꞌ eꞌtoꞌpe —tauya Paapa pîꞌ.


text:
Mîrîrî warantî amîrîꞌnîkon yenupasaꞌ Paapaya ya, morî kupîyaꞌnîkon tiwin. Mîrîrî yeꞌnen Cristo ennaꞌpo yai, nura pe pra awanîkon. Aweppepîkon pepîn Cristo eporîyaꞌnîkon yai.


text:
Mîrîrî warantî morî pe aakoꞌmansaꞌkon imakuiꞌpî tîkuꞌse pra, maasa pra ameruntîrikon ton tîîsaꞌ Jesus Cristoya. Mîrîrî pîꞌ taa toꞌya: —Morî amîrî, Paapa, apemonkonoyamîꞌ pîꞌ. Inkamoro yairî toꞌ koꞌmamî mîrîrî. Tamîꞌnawîronkon yentainon amîrî, Paapa —taa toꞌya.<pb/>


text:
Aꞌkî, uyonpayamîꞌ, utarumaꞌtîꞌpî toꞌya Paapa maimu ekaremekîuya wenai, moropai uyarakkamoꞌpî toꞌya. Mîîwîni tîîse tuꞌke pemonkonyamîꞌya Paapa maimu eta koꞌmannîpî moropai yapisî toꞌya.


text:
Mîrîrî warantî îꞌ waniꞌ awanî yeꞌnen tarî wanî atarakkannîtoꞌ yewîꞌ ta, epuꞌtî tamîꞌnawîronkon surarayamîꞌya. Moropai tiaronkonya epuꞌtî nîrî.


text:
Tîîse eranneꞌ pe arinîkon uyonpayamîꞌ wanî pepîn mîrîrî pîꞌ. Tîîse meruntî ke toꞌ enaꞌpî. Uyarakkansaꞌ toꞌya yekare etasaꞌ tîuyaꞌnîkon yeꞌnen, inîꞌ panpîꞌ Paapa maimu ekaremekî toꞌya teweppeꞌse pra.<pb/>


text:
Tîîse tîkinmukon pe ekaremekî tiaronkonya. Upîꞌ tîwoꞌmaꞌtakon pe, Cristo yekare ekaremekî pîꞌ toꞌ wanî. Tîîse mîrîrî warantî pra tiaronkon wanî.


text:
Morî pe ekaremekî toꞌya, tîwakîri pe. Inkamoroya usaꞌnama maasa pra Cristoya uyarimaꞌpî tîmaimu ekaremeꞌse epuꞌtî toꞌya. Moropai epuꞌtî toꞌya nîrî, mîrîrî wenai uyarakkamoꞌpî toꞌya.


text:
Tîîse tiaronkonya usaꞌnama pepîn. Uyentai toꞌ eꞌkupî Cristo yekare ekaremekî toꞌya. Mîrîrî pîꞌ yairî maꞌre Paulo ena kaiꞌma toꞌ esenumenka.<pb/>


text:
Tîîse esewankonoꞌma pra wai mîrîrî pîꞌ. Îꞌ waniꞌ pra man uupia. Morî pe, imakuiꞌpî pe ekaremekî toꞌya ya, atausinpa sîrîrî. Maasa pra Cristo yekare ekaremekî toꞌya. Inna, mîrîrî pîꞌ atausinpa koꞌmannîpî.


text:
Maasa pra epaꞌka kupî sîrîrî. Eepîremasaꞌkon yeꞌnen, moropai Morî Yekaton Wannîya upîikaꞌtîsaꞌ yeꞌnen, epaꞌka kupî sîrîrî.


text:
See warantî ikoꞌmanpai wai. Îꞌ rî kupîuya ya, morî pe kuꞌtoꞌpeuya eppepî namai. Moropai imakuiꞌpî pe tiaronkon eseurîma namai Cristo pîꞌ. Tîîse eranneꞌ pe pra ikoꞌmanpai wai, uusaꞌmanta ya, enen wanî ya, Paapa yapurîtoꞌpe tiaronkonya mîrîrî wenai.


text:
Maasa pra uurî pia, morî pe awanî Cristo yapurî pîꞌ uukoꞌmamî ya. Mîrîrî warantî uusaꞌmanta ya, itentai panpîꞌ morî pe awanî uupia, maasa pra Cristo pia puꞌkuru uukoꞌmamî.


text:
Tîîse uusaꞌmanta pra wanî ya, esenyakaꞌma koꞌmannîpî Cristo ton pe, mîîkîrî yapiꞌtoꞌpe tiaronkonya. Mîrîrî yeꞌnen îꞌ kupîuya epuꞌtîuya pra wai.


text:
Maasa pra uurî esiwaꞌsaꞌ sîrîrî uwoi. Mîrîrî yeꞌnen îꞌ koneka epuꞌtîuya pra wai, uukoꞌmamî kaꞌrî tarî, uusaꞌmanta kaꞌrî. Tîîse tauya apîꞌnîkon, tarîpai itîîpai wai kureꞌne maasa pra ikoꞌmanpai wai Cristo yarakkîrî. Mîrîrî wanî morî pe, tarî uukoꞌmamî yentai.


text:
Mîîwîni tîîse amîrîꞌnîkon pîꞌ esenumenka ya, inîꞌrî tarî ikoꞌmanpai wai, inîꞌ panpîꞌ amîrîꞌnîkon yenupatoꞌpeuya.


text:
Mîrîrî yeꞌnen amîrîꞌnîkon koreꞌta uukoꞌmamî sîrîrî amîrîꞌnîkon pîikaꞌtîtoꞌpeuya, inîꞌ panpîꞌ Cristo epuꞌtîkonpa. Innape awanî epuꞌtî pîꞌ wai.


text:
Moriya mîrîrî pîꞌ aatausinpatoꞌkon eporîyaꞌnîkon Cristo Jesus piawon pe awanîkon yeꞌnen. Aatausinpakon uurî erepamî akoreꞌtaꞌnîkon pîꞌ.<pb/>


text:
Mîrîrî yeꞌnen îꞌ taasaꞌ Cristoya, yawîrî akoꞌmantî. Mîrîrî warantî amîrîꞌnîkon pia uutîsaꞌ pra awanî ya, mîrîrî epuꞌtîuya morî pe, yairî aakoꞌmamîkon. Moropai epuꞌtîuya amîrîꞌnîkon esenyakaꞌma kureꞌne Cristo yekare ekaremekî pîꞌ, tiwin eesenumenkatoꞌkon innape ikuꞌtoꞌyakon tîîse.


text:
Mîrîrî yeꞌnen eranneꞌ pe pra eꞌtî ayeyatonkon pîꞌ. Eranneꞌ pe pra awanîkon ya, amîrîꞌnîkon pîikaꞌtîsaꞌ Paapaya epuꞌtî toꞌya. Moropai tîtarumaꞌtîkon Paapaya epuꞌtî toꞌya nîrî.


text:
Maasa pra Paapaya amîrîꞌnîkon moꞌkaꞌpî innape tîkupîkonpa neken pra, tîîse mîîkîrî wenai aweꞌtarumaꞌtîkonpa nîrî amoꞌkaꞌpîiyaꞌnîkon.


text:
Mîrîrî wenai aweꞌtarumaꞌtîkon sîrîrî, pena uurî eꞌtarumaꞌtîꞌpî, manniꞌ aneraꞌmaꞌpîkon warantî. Moropai mîrîrî pîꞌ uukoꞌmamî sîrîrî epuꞌtî pîꞌ naatîi.<pb/>


text:
Innape awanî, ameruntîrikon ton tîrî Cristoya eesewankonoꞌmakon namai. Moropai kureꞌne asaꞌnamaiyaꞌnîkon. Moropai tiwin awanîkon emapuꞌtîsaꞌ Morî Yekaton Wannîya. Moropai aꞌnokoꞌpîkon pe tiaronkon eraꞌmayaꞌnîkon, ayewankon yaꞌ Morî Yekaton Wannî koꞌmamî yeꞌnen. Mîrîrî warantî Cristo wanî aapiaꞌnîkon.


text:
Mîrîrî yeꞌnen tauya apîꞌnîkon, tîmurukun pe eꞌtî. Teesiyuꞌpîꞌse pra akoꞌmantî. Tiaron yuꞌse eꞌtî, amîrîꞌnîkon yuꞌse Cristo wanî warantî. Tiwin ayeserukon nîsi Cristo yeseru warantî. Mîrîrî warantî awanîkon ya, inîꞌ panpîꞌ atausinpa mîrîrî pîꞌ.


text:
Îꞌ ituꞌse aweꞌtoꞌ pîꞌ neken teesenumenkai pra eꞌtî tîîse ituꞌse tiaronkon eꞌtoꞌ pîꞌ nîrî esenumenkatî.<pb/>


text:
<t>Maasa pra mîîkîrî Jesus wanîꞌpî Paapa kaisarî pena.<br/>Tîîse, —Ipîkku pe uukoꞌmamî ipatîkarî —taiya pîn.<br/>


text:
<t>Mîrîrî yeꞌnen ipîkku pe tîweꞌtoꞌ kupîꞌpîiya tîwî.<br/>Tamîꞌnawîrî rumakaꞌpîiya,<br/>moropai ipîkku pe pra eenaꞌpî,<br/>Paapa poitîrî pe.<br/>Maasa pra pemonkon pe eenaꞌpî,<br/>uurîꞌnîkon warantî.<br/>


text:
<t>Pemonkon pe tîwanî yai,<br/>tiaronkon maꞌre eenaꞌpî, mîî pe pra.<br/>Aakoꞌmamîꞌpî Paapa maimu yawîrî tîîsaꞌmanta pîkîrî.<br/>Moropai pakîꞌnan pona aasaꞌmantaꞌpî,<br/>amaꞌyeꞌ saꞌmanta warantî.<br/>


text:
<t>Mîrîrî yeꞌnen Jesus pîmîꞌsaꞌka tîuya yai,<br/>ipîkku pe Paapaya ikupîꞌpî, tamîꞌnawîronkon yentai.<br/>Moropai tamîꞌnawîronkon ipîkkukon eseꞌ yentai<br/>iteseꞌ ton tîrîꞌpî Paapaya, uyepotorîkon pe.<br/>


text:
<t>Mîrîrî ikupîꞌpîiya<br/>tamîꞌnawîronkonya Jesus yapurîtoꞌpe teesekunkaiꞌma.<br/>Kaꞌ ponkonya, non ponkonya, non yoꞌkonya,<br/>tamîꞌnawîronkonya taatoꞌpe:<br/>—Ipîkku pe Uyepotorî Jesus man,<br/>tamîꞌnawîronkon yentainon —taatoꞌpe toꞌya.<br/>


text:
<t>Moropai mîrîrî yai,<br/>tamîꞌnawîronkon pemonkonyamîꞌya taa Jesus Cristo pîꞌ:<br/>—Anna yepotorî amîrî, Jesus,<br/>anna yaipontînen —taa toꞌya.<br/>Mîrîrî warantî Paapa, uyunkon atausinpa kureꞌne mîrîrî pîꞌ,<br/>yapurî toꞌya yeꞌnen.<br/>Tîwakîri pe etaiya.<pb/>


text:
Mîrîrî yeꞌnen uyonpayamîꞌ, akoreꞌtaꞌnîkon wanî yai, umaimu yawîrî aakoꞌmamîꞌpîkon. Mîrîrî warantî akoꞌmantî inîꞌ panpîꞌ, uurî ton pra tîîse. Aawarîrîꞌnîkon morî kuꞌtî, Paapa namaiꞌma. Imaimu yawîrî akoꞌmantî, Paapa wakîri pe pra awanîkon namai.


text:
Maasa pra Paapa esenyakaꞌma koꞌmannîpî ayewankon yaꞌ, ituꞌse tîweꞌtoꞌ ankuꞌpai awanîkonpa. Mîrîrî warantî nîrî kupîiya, ituꞌse tîweꞌtoꞌ kupîkonpa.<pb/>


text:
Tamîꞌnawîrî îꞌ taasaꞌ Paapaya kuꞌtî teesiyuꞌpîꞌse pra, tîîwoꞌmaꞌtai pra moropai teekoreꞌmai pra ikuꞌtî.


text:
Moropai mîrîrî warantî ikupîyaꞌnîkon ya, imakuiꞌpî pe tiaronkon eseurîma eserîke pra awanî apîꞌnîkon. Maasa pra Paapa munkîyamîꞌ pe awanîkon, imakuiꞌpî ton pra. Tarî aakoꞌmamîkon amaꞌyeꞌkon koreꞌta, imakuiꞌpî kuꞌnenan koreꞌta. Tîîse morî aakoꞌmantoꞌkon eraꞌma toꞌya. Mîrîrî yai kaꞌ pîꞌ siirikkîyamîꞌ eseraꞌma ewaron yaꞌ warantî, ayeserukon eraꞌma toꞌya morî pe, imakuiꞌpî kuꞌnenan koreꞌta.


text:
Moropai inkamoro pîꞌ itekare ekaremekî pîꞌ aakoꞌmamîkon, koꞌmannîtoꞌ ton tîînen. Mîrîrî warantî aakoꞌmansaꞌkon ya, kureꞌne atausinpa apîꞌnîkon. Tarîpai Cristo iipî yai, kureꞌne atausinpa apîꞌnîkon. Maasa pra îꞌ pe pra rî esenyakaꞌmasaꞌ pra awanî yeꞌnen, maasa pra innape ikuꞌsaꞌyaꞌnîkon.


text:
Penaronkonya Paapa repaꞌpî tekînon ke. Mîrîrî pîꞌ Paapa atausinpaꞌpî. Mîrîrî warantî aatausinpa nîrî, innape tîkuꞌtoꞌyaꞌnîkon pîꞌ. Moropai tîmîrî ton pe eesenyakaꞌmatoꞌ pîꞌ, innape Paapa kuꞌsaꞌyaꞌnîkon uurî wenai. Mîrîrî wenai uwî toꞌya yai pra. Tîîse atausinpa mîrîrî pîꞌ moropai amîrîꞌnîkon pîꞌ atausinpa.


text:
Kaꞌneꞌ pe Timóteo anarimapai wai amîrîꞌnîkon pia, ayekarekon etai attîtoꞌpe. Mîrîrî yuꞌse Uyepotorî Jesus wanî ya, ikupîuya. Mîîkîrîya îꞌ kaiꞌma ayekarekon ekaremekî upîꞌ. Mîrîrî pîꞌ atausinpa.


text:
Maasa pra tamîꞌnawîronkon esenumenka ituꞌse tîweꞌtoꞌkon pîꞌ neken. Tîîse ituꞌse Jesus Cristo eꞌtoꞌ kupî toꞌya pepîn.


text:
Mîrîrî warantî pra Timóteo wanî. Morî iteseru epuꞌtî pîꞌ naatîi. Timóteo esenyakaꞌmapîtîꞌpî uyarakkîrî, teesenyakaꞌmasen tun yarakkîron warantî. Morî pe mîîkîrî esenyakaꞌmapîtîꞌpî uyarakkîrî, Cristo yekare ekaremekî pîꞌ.


text:
Tarîpai anarimapai wai kaꞌneꞌ pe aapiaꞌnîkon. Tîîse maasa îꞌ kupî toꞌya upîꞌ epuꞌsauꞌya yai, mîîkîrî yarimauya.


text:
Tîîse eꞌmaiꞌ pe Epafrodito yarimapai wanî sîrîrî. Mîîkîrî wanî uyonpakon pe, teesenyakaꞌmasen uyarakkîrî, Paapa esenyakaꞌmatoꞌ kupî pîꞌ aatapiꞌsaꞌ. Mîîkîrî anarimaꞌpîkon uupia upîikaꞌtînen pe aweꞌtoꞌpe.


text:
Mîîkîrî yarimauya sîrîrî maasa pra amîrîꞌnîkon aneraꞌmapai awanî. Mîîkîrî esewankonoꞌmaꞌpî priꞌya pra tîwanî yekare etasaꞌyaꞌnîkon pîꞌ. Mîrîrî yeꞌnen kureꞌne aneraꞌmapai awanî. Mîrîrî yeꞌnen yarimauya sîrîrî eraꞌmakonpa.


text:
Inna priꞌya pra awanîꞌpî kureꞌne. Aasaꞌmanta yonpaꞌpî. Tîîse tîꞌnokoꞌpî pe eraꞌmaꞌpî Paapaya moropai yepiꞌtîꞌpîiya. Mîîkîrî neken pepîn tîîse uurî nîrî eraꞌmaꞌpîiya tîꞌnokoꞌpî pe, inîꞌ panpîꞌ esewankonoꞌma namai.


text:
Mîrîrî yeꞌnen uwakîri mîîkîrî yarimauya sîrîrî taatausinpai eraꞌmakonpa, moropai ipîꞌ teesenumenkai pra uukoꞌmantoꞌpe.


text:
Tarîpai mîîkîrî yapiꞌtî taatausinpai Cristo pemonkono pe awanî yeꞌnen amîrîꞌnîkon warantî. Mîîkîrî yapurîtî moropai tiaronkon iwarainokon nîrî yapurîtî.


text:
Aaipîkon eserîke pra awanî yeꞌnen, mîîkîrî yarimaꞌpîyaꞌnîkon upîikaꞌtînen pe. Itekare ekaremekî pîꞌ eesenyakaꞌmaꞌpî tîwîrî, tîîsaꞌmanta epuꞌtîiꞌma. Mîrîrî yeꞌnen mîîkîrî yapurîtî.<pb/>


text:
Sîrîrî panpîꞌ neken eseurîmatoꞌ sîrîrî, uyonpayamîꞌ. Kureꞌne atausinpatî, uyepotorîkon piawon pe awanîkon yeꞌnen. Îꞌ menukaꞌpîuya pena, inîꞌrî imenukauya sîrîrî. Mîrîrî pîꞌ esetaꞌka pepîn, maasa pra inîꞌ panpîꞌ yairî epuꞌtîkonpa, eesenkuꞌtîkon namai.


text:
Aka, uyonpayamîꞌ, tîwarî eꞌtî warayoꞌkon arinmaraka warainokon pîꞌ amîrîꞌnîkon yenkuꞌtî toꞌya namai. Inkamoro yeseru wanî imakuiꞌpî pe. Inkamoroya taapîtî: —Amere piꞌpîkon yaꞌtîtî Paapa munkî pe awanîkonpa. Mîrîrî apiꞌpîkon yaꞌtîsaꞌyaꞌnîkon pra awanî ya, Paapa munmu pe pra awanîkon —taa toꞌya.


text:
Tîîse uurîꞌnîkon wanî Paapa munkîyamîꞌ pe puꞌkuru. Maasa pra Paapa yapurî uurîꞌnîkonya, Morî Yekaton Wannî meruntîri wenai. Mîrîrî yeꞌnen taatausinpai uurîꞌnîkon koꞌmamî Jesus Cristo nîkupî pîꞌ, ipîkku pe awanî yeꞌnen. Tîîse unkupîkon pîꞌ, upiꞌpîkon yaꞌtîsaꞌ wanî ipîkku pe pra, îꞌ pe pra rî awanî.


text:
Tînkupîꞌpîkon wenai Paapa munkî pe tîwanîkon pîꞌ toꞌ esenumenka kaiꞌma.<pb/>Tîîse mîrîrî warantî uurî nîrî esenumenka eꞌpainon, morî pe eꞌtoꞌ wenai.


text:
Maasa pra uurî esenposaꞌ tîpo, umere piꞌpî yaꞌtîꞌpî toꞌya Moisés nurîꞌtî taasaꞌ yawîrî eseurîwîꞌne miaꞌ pona tîîmoꞌtai wei tîîse. Uyun, usan wanî Israel paꞌri rîꞌsan pe. Uurî wanî Benjamim nurîꞌtî paarîꞌpî pe. Tamîꞌnawîronkon utamokon wanîꞌpî Abraão paꞌrirîꞌsan pe, tiaronkon pepîn. Moropai fariseu pe wanîꞌpî, Moisés nurîꞌtîya yenupantoꞌ yawîron.


text:
Kureꞌne esenyakaꞌmapîtîꞌpî Paapa ton pe, Moisés nurîꞌtîya yenupantoꞌ yawîrî. Jesus yapurînenan tarumaꞌtîpîtîꞌpîuya. Tamîꞌnawîrî îꞌ taasaꞌ Moisés kaaretarîya, mîrîrî kuꞌpîtîꞌpîuya yairî. Morî pe Paapa pemonkono pe wanî kaiꞌma esenumenkapîtîꞌpî, imakuiꞌpî ton pra.<pb/>


text:
Tîîse Cristo eporîꞌpîuya pata pai, epuꞌtîꞌpîuya manniꞌ uyeserurîꞌpî wanî îꞌ pe pra rî. Morî pe Cristo wanî epuꞌtîꞌpîuya, maasa pra imîrî pe enasaꞌ yeꞌnen. Tamîꞌnawîrî uyeserurîꞌpî yentai awanîꞌpî.


text:
Tarîpai tiaron morî panpîꞌ eporîꞌpîuya. Uyepotorî pe Jesus enaꞌpî. Imaimu yawîrî ikoꞌmanpai wai tarîpai. Tamîꞌnawîrî morî unkupîꞌpîkon yentai Jesus wanî. Mîrîrî yeꞌnen uyeserurîꞌpî unkupîꞌpî, tamîꞌnawîrî irumakaꞌpîuya. Îꞌ rî nura sorokauya warantî uyeserurîꞌpî yenumîꞌpîuya Cristo neken anepuꞌpai wanî.


text:
Moropai Jesus pemonkono pe eꞌpai wanî. Maasa pra, Jesus rawîrî erepansaꞌ yai, —Moisés nurîꞌtîya yenupantoꞌ yawîrî awanî yeꞌnen, upemonkono pe awanî —taiya pepîn upîꞌ. Tîîse taiya: —Innape ukuꞌsaꞌya wenai, upemonkono pe awanî —taiya. Yairî uyeseru eporîꞌpîuya Paapa winîpai. Mîrîrî tîrîꞌpîiya uupia innape tîkupîuya yai.


text:
Moropai Cristo neken anepuꞌpai wai kureꞌne. Moropai Paapaya tînmu pîmîꞌsaꞌkaꞌpî meruntîri nîrî yuꞌse wai. Cristo eꞌtarumaꞌtîꞌpî uurî ton pe. Mîrîrî warantî eꞌtarumaꞌtîpai wai mîîkîrî wenai. Mîîkîrî saꞌmantaꞌpî uurî tonpe, mîrîrî warantî saꞌmantapai wanî mîîkîrî wenai.


text:
Tamîꞌnawîrî ituꞌse Paapa eꞌtoꞌ pepîn uurî. Tîîse mîrîrî pîꞌ uukoꞌmamî sîrîrî. Jesus Cristoya ukupîꞌpî tîpemonkono pe, morî pe puꞌkuru eꞌtoꞌpe. Mîrîrî yeꞌnen pemonkon teekaꞌtunsen eꞌma taawîrî ikîꞌpî tîpose warantî uurî ekaꞌtumî toꞌsarî Jesus pîkîrî, iwarantî eꞌtoꞌpe.


text:
Uyonpayamîꞌ, tamîꞌnawîrî ituꞌse Paapa eꞌtoꞌ kuꞌsauꞌya pepîn sîrîrî. Mîrîrî yeꞌnen mîrîrî pîꞌ uukoꞌmamî sîrîrî, pena esuwaꞌkaꞌpî pîꞌ tîwenpenatai pra. Tîîse maasa tuiꞌsen pîꞌ esenumenka koꞌmannîpî.


text:
Teekaꞌtunsen ekaꞌtumî ekaꞌtunnîtoꞌ ikîꞌpî pîkîrî, epeꞌmîra toꞌ nîtîrî yapisîpa kaiꞌma, uurî wanî mîrîrî warantî. Epeꞌmîra Paapa nîtîrî yapiꞌtoꞌpeuya, imaimu yawîrî uukoꞌmamî. Maasa pra pena Paapaya uyannoꞌpî uukoꞌmantoꞌpe tîîpia. Mîrîrî kupîꞌpîiya Jesus Cristo nîkupîꞌpî wenai. Mîrîrî yeꞌnen ipatîkarî enen koꞌmannîtoꞌ tîrîiya uupia.<pb/>


text:
Mîrîrî yeꞌnen, mîrîrî warantî esenumenkanpaiꞌnîkon. Uurîꞌnîkon yairon epuꞌnenan, Jesus pemonkono pe eꞌnî yeꞌnen. Tîîse mîrîrî warantî eesenumenkakon pra awanîkon ya, mîrîrî ekaremekî Paapaya apîꞌnîkon.


text:
Uyonpayamîꞌ, uukoꞌmamî warantî akoꞌmantî. Moropai uwarainokon yeseru eraꞌmatî, tenupaꞌpîuyakon yawîrî toꞌ koꞌmamî.


text:
Tîîse uurî warantî pra tiaronkon wanî, taꞌpîuya saꞌrî. Inîꞌrî tauya apîꞌnîkon, manniꞌkan pîꞌ kureꞌne esewankonoꞌmasaꞌ sîrîrî. Maasa pra Cristo yeyatonon inkamoro, Jesus saꞌmantaꞌpî yekare anetapainokon pepîn.


text:
Apoꞌ yaꞌ toꞌ wîtî kupî sîrîrî. Ituꞌse tîweꞌtoꞌkon pîꞌ neken toꞌ esenumenka taatausinpai. Nurakon pîꞌ, imakuiꞌpî tînkupîkon pîꞌ toꞌ atausinpa. Mîî pe ikupî toꞌya, toꞌ eppepî eꞌpai tîîse. Tarî sîrîrî non ponkon yeseru pîꞌ toꞌ esenumenka.


text:
Tîîse uurîꞌnîkon wanî kaꞌ ponkon pemonkonoyamîꞌ pe tarî non po. Mîrîrî yeꞌnen Upîikaꞌtînenkon Jesus Cristo iipî nîmîkî pîꞌ koꞌmannî. Mîîkîrî, uyepotorîkon aneraꞌmapai uurîꞌnîkon wanî kureꞌne.


text:
Mîîkîrî meruntî. Tamîꞌnawîrî tîmaꞌre kupîiya eꞌpainon. Mîrîrî tîmeruntîri ke uurîꞌnîkon miakanmaiya morî pe, tîwarantî. Aꞌtuꞌmînan, tîîsaꞌmantasanon upiꞌpîkon tîîse upiꞌpîkon miakanmaiya tîpiꞌpî warantî.<pb/>


text:
Mîrîrî yeꞌnen morî pe yapîtanîꞌtî, Paapa maimu yawîrî akoꞌmantî tîwî tîkai pra. Apîꞌnîkon kureꞌne atausinpasaꞌ wanî, uyonpayamîꞌ. Tîwîrî ayapurîuyaꞌnîkon, unsaꞌnamakon. Kureꞌne amîrîꞌnîkon aneraꞌmapai wanî.<pb/>


text:
Evódia, apanamauya sîrîrî. Moropai Síntique, amîrî nîrî panamauya sîrîrî. Saꞌnîrî amîrîꞌnîkon wanî Cristo yonpa pe. Mîrîrî yeꞌnen teekoreꞌmai pra eꞌtî, tîîse morî pe ekonekatî.


text:
Inna, uyakon, tauya nîrî apîꞌ, inkamoro Evódia moropai Síntique pîikaꞌtîkî, toꞌ panamakî morî pe toꞌ koꞌmantoꞌpe tîmurukun pe. Maasa pra inkamoro wîriꞌsanyamîꞌ esenyakaꞌmapîtîꞌpî uyarakkîrî Paapa maimu ekaremekî pîꞌ. Clemente yarakkîrî nîrî toꞌ esenyakaꞌmapîtîꞌpî. Moropai tiaronkon yarakkîrî nîrî. Inkamoro eseꞌ menukaꞌpî Paapaya, mîrîrî kaareta ipatîkarî enen koꞌmannîtoꞌ pona.<pb/>


text:
Paapa pemonkono pe awanîkon yeꞌnen atausinpatî. Inîꞌrî tauya apîꞌnîkon, taatausinpai akoꞌmantî teesetaꞌkai pra.


text:
Cristo iipî kupî sîrîrî. Mîrîrî yeꞌnen morî kuꞌtî tamîꞌnawîronkon pîꞌ eranmîra awanîkon epuꞌtoꞌpe toꞌya.


text:
Tamîꞌnawîron yuꞌse awanîkon pîꞌ teesewankonoꞌmai pra eꞌtî. Tîîse Paapa yarakkîrî eseurîmatî. Îꞌ ituꞌse aweꞌtoꞌkon esaꞌtî Paapa pîꞌ. Mîrîrî esatîyaꞌnîkon ya: —Morî pe man, Paapa —kaꞌtî ipîꞌ.


text:
Mîrîrî warantî eepîremakon ya, ayewankon ereutanîpîiya. Moropai morî pe eesenumenkatoꞌkon konekaiya eranneꞌ pe awanîkon namai. Mîrîrî tîîwanmîra eꞌnîtoꞌ, intîrî wanî kureꞌne, esenumenkan yentai. Mîrîrî warantî uyewankon, esenumenkantoꞌ koꞌmannîpîiya morî pe.<pb/>


text:
Uyonpayamîꞌ, sîrîrî eseurîma mîrîrî epuꞌtîkonpa. Tamîꞌnawîron morî tekenan pîꞌ esenumenkatî. Îꞌ wanî seruꞌyeꞌ pe pra, moropai îꞌ wanî morî pe tiaronkon napurî ton, moropai îꞌ wanî yairî, moropai îꞌ wanî nura pe pra, moropai îꞌ wanî tiaron atausinpatoꞌpe, îꞌ wanî morî pe tiaronkon neraꞌma ton, moropai îꞌ wanî imakuiꞌpî pe pra, tamîꞌnawîrî mîrîrî morî tekenan pîꞌ esenumenkatî.


text:
Îꞌ eesenupaꞌpîkon moropai anapisîꞌpîkon moropai anetaꞌpîkon, moropai aneraꞌmaꞌpîkon uurî winîpai, mîrîrî warantî ikuꞌtî. Maasa pra Paapa, uupiaꞌnîkon tîwanmîn tîînen koꞌmamî aapiaꞌnîkon.<pb/>


text:
Uyepotorîkon pîꞌ atausinpan pîꞌ wai, maasa pra urepaꞌpîyaꞌnîkon inîꞌrî Paapa yapurîyaꞌnîkon yeꞌnen. Pena pata pai uurî anrepapai aakoꞌmamîꞌpîkon îꞌ ton pra siꞌma. Tarîpai sîrîrî urepaꞌpîyaꞌnîkon usaꞌnamayaꞌnîkon yeꞌnen.


text:
Awinîpaiꞌnîkon îꞌ rî esaꞌsauꞌya pra wai, îꞌ ton pra siꞌma. Maasa pra îꞌ awanî ya mararî, kureꞌne mîrîrî pîꞌ atausinpa. Mîrîrî mîîrî esenupaꞌpî.


text:
Îꞌ ton pra uukoꞌmanpîtîꞌpî. Moropai tuꞌke temanne ke nîrî uukoꞌmanpîtîꞌpî îꞌ tuiꞌsen pîꞌ. Teesewankonoꞌmai pra uukoꞌmamî. Emiꞌne, asareꞌtîsaꞌ wanî ya, taatausinpai uukoꞌmamî. Mîrîrî kureꞌne, mararî wanî ya, taatausinpai uukoꞌmamî. Mîrîrî esenupaꞌpî.


text:
Uyonpayamîꞌ, Filípos ponkon, pena Paapa maimu ekaremekî piaꞌtîuya yai amîrîꞌnîkonya yapisîꞌpî. Mîrîrî yeꞌnen upîikaꞌtîꞌpîyaꞌnîkon. Macedônia poi eseꞌmaꞌtîꞌpî pata pai Paapa pemonkonoyamîꞌya upîikaꞌtî pîn, tîîse amîrîꞌnîkon neken. Mîrîrî epuꞌtî pîꞌ naatîi.


text:
Mîrîrî antîrîꞌpî pîꞌ neken esenumenka pepîn. Tîîse aapiaꞌnîkon inîꞌ panpîꞌ morî tîrî Paapaya yuꞌse wai morî pe upîikaꞌtîsaꞌyaꞌnîkon yeꞌnen. Mîrîrî pîꞌ esenumenka.


text:
Mîrîrî antîrîꞌpîkon enepîꞌpî Epafroditoya moropai yapisîꞌpîuya. Kureꞌne ituꞌse uurî eꞌtoꞌ yentai anarimaꞌpîkon wanî. Uwakîri pe yapisîꞌpîuya. Pena tîpemonkonoyamîꞌ nîtîrîkon aꞌpusin yapisîꞌpî Paapaya warantî, mîrîrî antîrîꞌpîkon nîrî yapisîiya tîwakîri pe.


text:
Moropai Uyun, Paapa mîîkîrî tamîꞌnawîron esaꞌ pe tîweꞌsen. Mîrîrî yeꞌnen tamîꞌnawîrî ituꞌse aweꞌtoꞌkon tîrîiya aapiaꞌnîkon, Cristo Jesus nîkupîꞌpî wenai.<pb/>


text:
Uyunkon Paapa pîꞌ, —Morî puꞌkuru amîrî —taa eꞌpai awanî wei kaisarî. Ipatîkarî Paapa yapurî eꞌpai awanî. Innape puꞌkuru awanî.<pb/>


text:
Tamîꞌnawîrî amîrîꞌnîkon Jesus pemonkonoyamîꞌ pia umaimu man. Moropai tîmaimukon nîrî yarima uyonpayamîꞌya, uupiawonkonya.


text:
Tîmaimukon yarima tamîꞌnawîronkon Jesus pemonkonoyamîꞌya, moropai inkamoro koreꞌta César poitîrîtononya yarima nîrî.<pb/>


text:
Uurî Paulo, Jesus Cristo naipontîꞌpî pe wanî, ituꞌse Paapa wanî yeꞌnen. Uyonpakon Timóteo yarakkîrî wanî sîrîrî.<pb/>


text:
Sîrîrî kaareta menukauya sîrîrî aapiaꞌnîkon, Paapa nîmoꞌkaꞌsan tîmîrî ton pe, Colossos cidaderî ponkon pia. Amîrîꞌnîkon innape Jesus Cristo kupî pîꞌ tîîkoꞌmansenon pia yarimauya sîrîrî.<pb/>Manniꞌ epeꞌmîra Paapa Uyunkon nîtîrî morî aapiaꞌnîkon, moropai tîwanmîra aweꞌtoꞌkon ton tîrîiya yuꞌse wai aapiaꞌnîkon.<pb/>


text:
maasa pra innape Jesus Cristo kuꞌsaꞌyaꞌnîkon wenai moropai tamîꞌnawîronkon Paapa pemonkonoyamîꞌ saꞌnamayaꞌnîkon yeꞌnen.


text:
Sîrîrî kupîyaꞌnîkon maasa pra epuꞌtîyaꞌnîkon, tîntîrî pe, Paapa nîkonekaꞌpî kaꞌ po yapisîyaꞌnîkon kupî sîrîrî. Mîrîrî nîmîkî pîꞌ aakoꞌmamîkon, sîrîrî eꞌpîikaꞌtîntoꞌ yekare, yairon puꞌkuru etaꞌpîyaꞌnîkon pata pai.


text:
Itekare etayaꞌnîkon yai, mîrîrî yapisîꞌpîyaꞌnîkon moropai innape awanî epuꞌtîꞌpîyaꞌnîkon. Mîrîrî warantî nîrî ekaremekî toꞌya tiaronkon pîꞌ tamîꞌnawîrî pata po. Moropai innape ikupî toꞌya. Mîrîrî warantî inîꞌ panpîꞌ pemonkonyamîꞌ eꞌpîikaꞌtîꞌpî, amîrîꞌnîkon eꞌpîikaꞌtîꞌpî warantî, epeꞌmîra Paapa nîtîrîꞌpî yapisîyaꞌnîkon yai.


text:
Sîrîrî itekare etaꞌpîyaꞌnîkon uyonpakon Epafras winîpai. Mîîkîrî wanî teesenyakaꞌmasen pe anna pokonpe Cristo ton pe. Mîrîrî pîꞌ teesenyakaꞌma pîꞌ aakoꞌmamî amîrîꞌnîkon ton pe.


text:
Mîîkîrîya, îꞌ kaiꞌma amîrîꞌnîkon eꞌsaꞌnamatoꞌ ton tîîsaꞌ Morî Yekaton Wannîya aapiaꞌnîkon, ekaremekîꞌpî anna pîꞌ.<pb/>


text:
Mîrîrî yeꞌnen tîwîrî esatî pîꞌ anna koꞌmamî Paapa pîꞌ amîrîꞌnîkon ton pe. Ayekarekon etaꞌpî annaya pata pai, esatî annaya Paapa pîꞌ, aapiaꞌnîkon epuꞌnen tîîtoꞌpeiya, ituꞌse tîweꞌtoꞌ epuꞌtîkonpa. Moropai tamîꞌnawîrî Morî Yekaton Wannîya itîrî epuꞌtîkonpa.


text:
Mîrîrî wenai amîrîꞌnîkonya epuꞌtî, îꞌ kaiꞌma Uyepotorîkon eꞌtoꞌ ituꞌse yawîrî aakoꞌmamîkon, moropai tîwîrî ikupî pîꞌ aakoꞌmamîkonpa. Mîrîrî warantî ikupî pîꞌ aakoꞌmamîkon ya, tamîꞌnawîrî morî pe ayeserukon eseraꞌma moropai Paapa yeseru yai epuꞌnen pe panpîꞌ awanîkon.


text:
Moropai Paapa pîꞌ esatî annaya, tamîꞌnawîrî meruntî ke awanîkonpa imeruntîri yaꞌ. Mîrîrî Paapa meruntîri wanî tamîꞌnawîronkon meruntîri yentai. Mîrîrî wenai tamîꞌnawîrî aponaꞌnîkon tuiꞌsen yapîtanîpîkonpa teekoreꞌmai pra,


text:
moropai “Morî pe man” taakonpa taatausinpai, mîrîrî esatî pîꞌ anna man Paapa pîꞌ. Maasa pra amîrîꞌnîkon kuꞌsaiꞌya tarîpai tîpemonkono pe, tîîpia aakoꞌmamîkonpa aꞌka yaꞌ.


text:
Mîîkîrîya uurîꞌnîkon moꞌkaꞌpî Makui winîpai, ewaron ta koꞌmannî tanne. Moropai uurîꞌnîkon enepîꞌpîiya tînmu, tînapurîꞌpî pia, uyesaꞌkon pe aweꞌtoꞌpe.


text:
Mîîkîrî tînmu saꞌmantasaꞌ ke, imakuiꞌpî unkupîꞌpîkon yeꞌmaꞌpîiya moropai tîîwanmîra ikupîꞌpîiya.<br/>


text:
<t>Cristo wanî îꞌ kaiꞌma Paapa wanî yenponen pe,<br/>manniꞌ Paapa, teeseraꞌmasen pepîn, yenponen pe.<br/>Ipîkku pe puꞌkuru mîîkîrî wanî inmu pe,<br/>tamîꞌnawîronkon inkonekaꞌpî yentai.<br/>


text:
<t>Maasa pra mîîkîrîya tamîꞌnawîron konekaꞌpî<br/>kaꞌ po moropai sîrîrî non po.<br/>Teeseraꞌmasen konekaꞌpîiya,<br/>moropai teeseraꞌmasen pepîn konekaꞌpîiya.<br/>Inkamoro koreꞌta tamîꞌnawîronkon inserîyamîꞌ konekaꞌpîiya,<br/>moropai manniꞌkan ipîkkukon yepuru ton<br/>inserîyamîꞌ konekaꞌpîiya.<br/>Mîîkîrîya ikupîꞌpî tîmîrî ton pe,<br/>kureꞌne tamîꞌnawîronkonya tapurîtoꞌpe.<br/>


text:
<t>Tamîꞌnawîron kupî tîuya rawîrî Cristo wanîꞌpî.<br/>Moropai tamîꞌnawîron koꞌmannîpî pîꞌ aakoꞌmamî sîrîrî<br/>ituꞌse tîwanî yawîrî tîmaꞌtanîꞌse pra.<br/>


text:
<t>Pemonkon esaꞌ yaipontî pîꞌ ipuꞌpai koꞌmamî manniꞌ warantî,<br/>mîîkîrîya innape tîkuꞌnenan yaipontî koꞌmannîpî sîrîrî.<br/>Mîîkîrî wanî koꞌmannîtoꞌ esaꞌ pe tîweꞌsen pe.<br/>Mîîkîrî eꞌmîꞌsaꞌkaꞌpî eꞌmaiꞌ pe isaꞌmantaꞌsan rawîrî, ipîkku pe tîwanîpa tamîꞌnawîronkon yentai.


text:
Îꞌ kaiꞌma Paapa wanî yenponen pe awanî, maasa pra Paapa pe puꞌkuru awanî mîîtoꞌpe, ituꞌse Paapa eꞌtoꞌ yawîrî.


text:
Mîrîrî yeꞌnen mîîkîrî tînmu wenai Paapaya tamîꞌnawîron tînkonekaꞌsan manaꞌpo yuꞌse awanîꞌpî tîîpia. Tarîpai mîîkîrî Paapa enasaꞌ man morî pe pemonkonyamîꞌ yarakkîrî. Maasa pra tînmu mînî etiꞌkamoꞌpî pakîꞌnan po aasaꞌmanta yai. Mîrîrî wenai tamîꞌnawîronkon tînkonekaꞌsan manaꞌpoꞌpîiya tîîpia sîrîrî non po tîweꞌsanon moropai kaꞌ po tîweꞌsanon manaꞌpoꞌpîiya.<pb/>


text:
Pena amîrîꞌnîkon koꞌmamîꞌpî aminke Paapa pîꞌ. Paapa yeyaton pe awanîꞌpîkon. Maasa pra imakuiꞌpî ankupîkon koꞌmannîpî wenai moropai imakuiꞌpî eesenumenkatoꞌkon wenai.


text:
Tîîse tînmu saꞌmantatoꞌ wenai amîrîꞌnîkon kupîꞌpî Paapaya tîwakîri pe, amîrîꞌnîkon yarîpa tîîpia, morî pe imakuiꞌpî ton pra. Mîrîrî yai anîꞌya taa eserîke pra awanî: —Imakuiꞌpî mîîkîrî —taiya pepîn.


text:
Mîrîrî kupîiya, tîîse innape ikupî pîꞌ aakoꞌmamîkon eꞌpai awanî, teesetaꞌkai pra. Mîîkîrî nîmîkî pîꞌ aakoꞌmamîkon, manniꞌ itekare anetaꞌpîkon wenai. Manniꞌ eta pîꞌ tamîꞌnawîronkon koꞌmamî, mîrîrî itekare ekaremeꞌnen pe uurî Paulo enasaꞌ sîrîrî.<pb/>


text:
Atausinpan pîꞌ wai eꞌtarumaꞌtîtoꞌ pîꞌ amîrîꞌnîkon wenai. Maasa pra Cristo eꞌtarumaꞌtîꞌpî warantî, eꞌtarumaꞌtî koꞌmannîpî, unkupî ton pe inekaremekîꞌpî yawîrî. Ipemonkonoyamîꞌ ton pe, inmoꞌkaꞌsan ton pe eꞌtarumaꞌtî sîrîrî. Inkamoro, inmoꞌkaꞌsan wanî itesaꞌ warantî, iwaikkatoi pe toꞌ wanî.


text:
Moropai mîrîrî warantî eꞌtarumaꞌtî, maasa pra Paapaya ukuꞌsaꞌ sîrîrî Jesus nîmoꞌkaꞌsan poitîrî pe. Mîrîrî tîrîꞌpîiya unkonekaton pe amîrîꞌnîkon pîikaꞌtîton pe,


text:
mîrîrî tamîꞌnawîrî tîmaimu ekaremekî pîꞌ uukoꞌmantoꞌpe. Sîrîrî itekare inonomîꞌpî, tamîꞌnawîronkon nepuꞌtîꞌpî pepîn. Mîrîrî yenposaiꞌya sîrîrî tîpemonkonoyamîꞌ pia.


text:
Mîrîrî yenpo tîuya taꞌpîiya, see warantî ipemonkonoyamîꞌya mîrîrî esenomîꞌpî epuꞌtoꞌpe kaiꞌma. Mîrîrî tîrîꞌpîiya tamîꞌnawîronkon pemonkonyamîꞌ pia, Judeuyamîꞌ pia neken pra. Pena anîꞌ nepuꞌtî pepîn mîrîrî Cristo koꞌmamî tamîꞌnawîronkon tîpemonkonoyamîꞌ yaꞌ. Mîrîrî wenai morî puꞌkuru yapisîyaꞌnîkon Paapa winîpai epuꞌtîyaꞌnîkon.<pb/>


text:
Sîrîrî warantî Cristo yekare ekaremekîuya tamîꞌnawîronkon pîꞌ. Tamîꞌnawîrî epuꞌnen pe eꞌtoꞌ ke apanamauyaꞌnîkon, moropai ayenupauyaꞌnîkon tiwin pîꞌ awanîkon tanne, Cristo piawonkon pe awanîkonpa, tamîꞌnawîrî morî pe awanîkonpa eꞌtoꞌ yawîrî, Paapa pia amîrîꞌnîkon yenpouya yai.


text:
Mîrîrî yaino ton pe esenyakaꞌma koꞌmannîpî sîrîrî. Umoron epuꞌtîuya koꞌmannîpî sîrîrî tîîse Cristo nîtîrîꞌpî umeruntîri pe, mîrîrî ke esenyakaꞌma sîrîrî.<pb/>


text:
Teesekaꞌnunkai uurî esenyakaꞌma amîrîꞌnîkon ton pe epuꞌtîyaꞌnîkon yuꞌse wai. Paapa maimu ekaremekî pîꞌ uukoꞌmamî tîweꞌtarumaꞌtîi. Moropai manniꞌkan Laodicéia ponkon tonpe, moropai tamîꞌnawîronkon tiaronkon uyeraꞌmatîponkon pepîn tonpe esenyakaꞌma.


text:
Epîrema koꞌmannîpî inkamoro koꞌmantoꞌpe meruntî ke taatausinpai moropai inkamoro koꞌmantoꞌpe tîweꞌsaꞌnamai tonpakon yarakkîrî. Moropai Cristo yekare, pena anîꞌ nepuꞌtî pepîn, Paapa winîpainon tepuꞌse toꞌ koꞌmantoꞌpe innape, mîîkîrî epuꞌtoꞌpe toꞌya yairî. Mîîkîrî, Paapa winîpainon wanî Cristo pe. Mîrîrî warantî Paapa pîꞌ esatî pîꞌ uukoꞌmamî aponaꞌnîkon.


text:
Maasa pra mîîkîrî Cristo neken wanî Paapa winîpainon, anîꞌ nepuꞌtî pepîn epuꞌtîyaꞌnîkon emapuꞌtînen pe. Paapa nepuꞌtî epuꞌtîyaꞌnîkon emapuꞌtîiya. Maasa pra mîîkîrî ton pra siꞌma mîrîrî epuꞌtîyaꞌnîkon eserîke pra awanî.


text:
Mîrîrî yeꞌnen tauya sîrîrî amîrîꞌnîkon pîꞌ, tiaron seruꞌyeꞌ erepansaꞌ pîꞌ akoreꞌtaꞌnîkon, mîîkîrî eseurîma, morî pe mîîkîrî maimu pîꞌ eesenkuꞌtîkon namai.


text:
Maasa pra uurî wanî sîrîrî aminke apîꞌnîkon. Tîîse esenumenkatoꞌ yaꞌ amîrîꞌnîkon pokonpe eseporî. Moropai kureꞌne atausinpan pîꞌ wai morî pe aakoꞌmamîkon pîꞌ, moropai innape Cristo kupî pîꞌ aakoꞌmamîkon yekare etauya pîꞌ.<pb/>


text:
Îꞌ kaiꞌma Jesus yapisîꞌpîyaꞌnîkon ayepotorîkon pe? Innape ikupîꞌpîyaꞌnîkon. Mîrîrî warantî yarakkîrî akoꞌmantî.


text:
Ipona apîtatî manniꞌ yei apîtasaꞌ warantî manniꞌ tîkara ke tîwanî yeꞌnen. Aakoꞌmantoꞌkon rumakatî iipia inîꞌ panpîꞌ meruntî ke awanîkonpa, innape ikupî pîꞌ îꞌ kaiꞌma eesenupaꞌpîkon yawîrî. Moropai —morî pe puꞌkuru man, Paapa —taa pîꞌ akoꞌmantî tîwîrîrî.<pb/>


text:
Aka, epuꞌnenan pe tîweꞌkuꞌsanon pemonkonyamîꞌ maimu pîꞌ, teesenkuꞌtîi pra eꞌtî. Maasa pra mîrîrî wanî îꞌ pe pra rî epuꞌnen pe toꞌ eꞌtoꞌ. Pemonkonyamîꞌya neken tenupatoꞌkon pîꞌ ayenupakon yuꞌse toꞌ wanî. Moropai sîrîrî pata po tîîkoꞌmansenon esenumenkatoꞌ ke ayenupakon toꞌya. Tîîse mîrîrî wanî pepîn Cristoya yenupantoꞌpe. Inkamoroya ayenupakon pîꞌ teesenkuꞌtîi pra eꞌtî.


text:
Maasa pra tamîꞌnawîrî îꞌ kaiꞌma Paapa wanî manniꞌ warantî Cristo wanî mîrîrî. Awanî Paapa pe tîîse pemonkon pe eenaꞌpî tîpun ke.


text:
Moropai amîrîꞌnîkonya aakoꞌmantoꞌkon yapisîꞌpî Paapa winîpai, Cristo pemonkono pe awanîkon yeꞌnen. Îꞌ ton pra awanîkon pepîn, maasa pra mîîkîrî, ayesaꞌkon wanî tamîꞌnawîronkon inserîyamîꞌ, oꞌmaꞌkon, meruntîkon, nariꞌkon yentai. Moropai tamîꞌnawîronkon kaꞌ po tîweꞌsanon yentai awanî.<pb/>


text:
Pena amîrîꞌnîkon Judeuyamîꞌ esenposaꞌ yai, amerekon piꞌpî pottî yaꞌtîꞌpî toꞌya Paapa pemonkono pe awanîkonpa kaiꞌma. Mîrîrî warantî nîrî tîpemonkono pe Cristoya amoꞌkaꞌpîkon yai, imakuiꞌpî ankuꞌpai aweꞌtoꞌkon moꞌkaꞌpîiya imakuiꞌpî kupîyaꞌnîkon namai. Mîîkîrî Cristoya ikupîꞌpî, pemonkonya pra.


text:
Amîrîꞌnîkon esenpatakona yai, penaron imakuiꞌpî ayeserukon yaretîꞌkaꞌpîyaꞌnîkon. Maasa pra Cristo saꞌmantasaꞌ ya, moropai eesuꞌnaꞌtîꞌpî ya, amîrîꞌnîkon esuꞌnaꞌtîꞌpî. Moropai Paapaya Cristo pîmîꞌsaꞌkasaꞌ yai, amîrîꞌnîkon pîmîꞌsaꞌkaꞌpîiya aakoꞌmamîkonpa, innape meruntî ke Paapa wanî kupîꞌpîyaꞌnîkon yeꞌnen.


text:
Amîrîꞌnîkon wanîꞌpî pena isaꞌmantaꞌsan warantî ituꞌse apunkon eꞌtoꞌ yawîrî ikupî pîꞌ aakoꞌmamîkon yeꞌnen. Mîrîrî imakuiꞌpî kupîꞌpîyaꞌnîkon wenai isaꞌmantaꞌsan warantî awanîꞌpîkon Paapa pemonkono pe pra. Tîîse Paapaya Cristo pîmîꞌsaꞌkasaꞌ yai, amîrîꞌnîkon nîrî pîmîꞌsaꞌkaꞌpîiya. Moropai ankupîꞌpîkon imakuiꞌpî kupîꞌpîiya tamîꞌnawîrî tîîwanmîra.


text:
Moropai uurîꞌnîkon saꞌmantatoꞌ yentai awanîꞌpî. Maasa pra Moisés nurîꞌtîya yenupantoꞌya taasaꞌ see warantî: —Anîꞌya imakuiꞌpî kuꞌsaꞌ ya, mîîkîrî saꞌmanta eꞌpai man —taꞌpîiya. Imakuiꞌpî unkupîꞌpîkon wenai saꞌmantan eꞌpai tîîse yaretîꞌkaꞌpî Cristoya, inîꞌ saꞌmantan namai. Pakîꞌnan pona tîîsaꞌmanta yai, imakuiꞌpî unkupîꞌpîkon yeꞌmaꞌpîiya tamîꞌnawîrî.


text:
Moropai pakîꞌnan pona tîîsaꞌmanta yai, Cristoya teeyatonon yuwaꞌkaꞌpî. Manniꞌkan oꞌmaꞌkon, uyaipontîkon pîꞌ tîîkoꞌmansenon, meruntîkon, nariꞌkon, tamîꞌnawîrî inkamoro meruntîri yuwaꞌkaꞌpîiya. Inkamoro kupîꞌpîiya tamîꞌnawîronkonya eraꞌma tanne, îꞌ pe pra rî toꞌ enatoꞌpe. Mîrîrî warantî toꞌ yentai Cristo enaꞌpî tîîsaꞌmantaꞌpî wenai.<pb/>


text:
Mîrîrî yeꞌnen anîꞌya taa ya apîꞌnîkon, sararu yanîyaꞌnîkon ya, imakuiꞌpî kupîyaꞌnîkon mîrîrî, taa toꞌya. Moropai awukukon enîrîyaꞌnîkon ya, imakuiꞌpî pe nîrî awanî. Moropai eesenyakaꞌmakon ya, Paapa ton pe tîkuꞌneꞌtîtoꞌ weiyu yai pra, moropai teeraꞌtîsen pe kapoi wanî yai eesenyakaꞌmakon ya, moropai erîꞌkannîtoꞌ weiyu yai eesenyakaꞌmakon ya, imakuiꞌpî pe awanî, taa toꞌya. Inkamoro yeꞌkakon pîinamayaꞌnîkon eꞌpai pra man.


text:
Maasa pra pena, sîrîrî pîꞌ Paapa eseurîmaꞌpî seruꞌ pepîn, îꞌ kaiꞌma Cristo iipî ekaremeꞌtoꞌpeiya. Tarîpai Cristo iipîꞌpî. Mîrîrî yeꞌnen mîîkîrî neken yapurîpaiꞌnîkon, manniꞌ aaipî ekaremeꞌnenan tapurîi pra.


text:
Tiaronkonya ayenupakon yairî pra kîꞌtîîtî. Tîweꞌneꞌ tîneraꞌmaꞌpîkon pîꞌ ayenupakon toꞌya ya, tîpîinamai pra eꞌtî. Taa toꞌya apîꞌnîkon amîrîꞌnîkon tekaꞌnunkai amîrîꞌnîkon anenupapai toꞌ wanî inserîyamîꞌ yapurîkonpa kaiꞌma. Moropai tepuꞌse aweꞌtarumaꞌtîkon yuꞌse toꞌ wanî. Teesenupaꞌpîkon pîꞌ mîî pe toꞌ wanî teuren. Tîîse inkamoro yeꞌkakonya ayenupatoꞌkon tîpîinamai pra eꞌtî. Maasa pra pemonkon esenumenkatoꞌ wanî warantî toꞌ esenumenka.


text:
Inkamoro yeꞌkakon wanî pepîn Cristo pemonkono pe. Maasa pra Cristo wanî pepîn toꞌ puꞌpai pe. Upuꞌpaikon winîpai tamîꞌnawîrî uyesaꞌkon wanî eꞌwaikkatoi pe, tîpun ke. Mîrîrî warantî nîrî Cristo meruntîri winîpai uurîꞌnîkon ipemonkonoyamîꞌ wanî tiwin. Moropai uurîꞌnîkon koꞌmannîpî Cristoya inîꞌ panpîꞌ epannîtoꞌpe moropai epuꞌtoꞌpe ituꞌse Paapa eꞌtoꞌ yawîrî. ˻Tîîse inkamoro seruꞌyeꞌkon atarima Cristo piapai.˼<pb/>


text:
Cristo pemonkono pe awanîkon yeꞌnen aasaꞌmantasaꞌ yai, amîrîꞌnîkon saꞌmantaꞌpî ayeserukon winîpai. Mîrîrî yeꞌnen inîꞌrî inkamoro sîrîrî pata po tîîkoꞌmansenon meruntîkon amîrîꞌnîkon yaipontî pîꞌ tîîkoꞌmansenonya ayaipontîkon eserîke pra awanî. Tîîse îꞌ ton pe mîrîrî yeꞌka warayoꞌkon maimu yawîrî ikoꞌmanpai awanîkon? Inkamoro pemonkono pe awanîkon pepîn.


text:
Taa toꞌya apîꞌnîkon mîrîrî yeꞌka kîsapiꞌtî. Moropai mîrîrî yeꞌka kîsenaꞌtî, mîrîrî yeꞌka tappîi pra eꞌtî, taa toꞌya apîꞌnîkon.


text:
Tîîse mîrîrî yeꞌkakon wanî ipatîkarî tîîkoꞌmansenon pepîn. Taataretîꞌkasen pe mîrîrîkon wanî. Mîrîrî yeꞌnen —Mîrîrî yeꞌka kîsapîꞌtî, mîrîrî yeꞌka kîsenaꞌtî —taa toꞌya ya, îꞌ pe pra rî awanî. Maasa pra mai pe neken awanî yeꞌnen, warayoꞌkonya yenupantoꞌpe neken awanî yeꞌnen.


text:
Mîrîrî yeꞌnen yai pra mîrîrî taa toꞌya wanî, mîrîrî kîsapiꞌtî, moropai mîrîrî kîsenaꞌtî, moropai mîrîrî kîsapîꞌtî, moropai inserîyamîꞌ yapurî eꞌpai man, moropai tepuꞌse amoronkon epuꞌtîyaꞌnîkon eꞌpai man, taa toꞌya wanî epuꞌnen pe kaiꞌma. Tîîse mîrîrî yeꞌkaya imakuiꞌpî ankuꞌpai esenumenkantoꞌ yuwatî eserîke pra awanî.<pb/>


text:
Amîrîꞌnîkon eꞌmîꞌsaꞌkaꞌsan Cristo yarakkîrî, penaron ayeserukon rîꞌpî winîpai. Mîrîrî yeꞌnen kaꞌ pon yuꞌse eꞌtî, oꞌnon pata Cristo ereutasaꞌ manniꞌ Paapa meruntîri winî.


text:
Maasa pra tarîron yeseru pîꞌ isaꞌmantaꞌsan warantî awanîkon. Tarîpai aakoꞌmantoꞌkon wanî Cristo yarakkîrî. Moropai Cristo koꞌmamî Paapa yarakkîrî. Mîrîrî yeꞌnen aakoꞌmantoꞌkon eraꞌma anîꞌya pepîn.


text:
Tîîse îꞌ pensa Cristo iipî yai, tamîꞌnawîronkonya eraꞌma. Morî pe puꞌkuru aaipî eraꞌma toꞌya. Mîrîrî yai Cristo yarakkîrî amîrîꞌnîkon nîrî eraꞌma toꞌya morî pe puꞌkuru, Cristo wanî manniꞌ warantî.<pb/>


text:
Imakuiꞌpî kîꞌkuꞌtî, isaꞌmantaꞌpî warantî eꞌtî, maasa pra imakuiꞌpî kupî pîꞌ isaꞌmantaꞌpî koꞌmamî pepîn. Mîrîrî warantî eꞌtî. Pena awanîꞌpîkon see warantî: Seꞌ tapairî wîriꞌsanyamîꞌ yarakkîrî warayoꞌkon wanî, tînoꞌpîkon pepîn yarakkîrî. Moropai wîriꞌsanyamîꞌ nîrî wanî warayoꞌkon yarakkîrî, tînyokon pepîn. Moropai tiaron nura kupî pîꞌ warayoꞌkon koꞌmamî imakuiꞌpî pe teesenumenkatoꞌkon yawîrî. Moropai kureꞌne îꞌ yuꞌse eesenumenkakon koꞌmannîpî ayemannekon ton. Mîrîrî ayemannekon neken anapurîpai awanîkon Paapa tapurîi pra, manniꞌkan miaꞌ ke ikonekasaꞌ yapurînenan warantî. Mîrîrî yeꞌnen isaꞌmantaꞌpî warantî eꞌtî, mîrîrî yeꞌkakon yapurîyaꞌnîkon namai, imakuiꞌpî ankuꞌpai awanîkon namai.


text:
Pena amîrîꞌnîkon koꞌmanpîtîꞌpî mîrîrî imakuiꞌpî kupî pîꞌ. Maasa pra penaron ayeserukon pîꞌ aakoꞌmanpîtîꞌpîkon.<pb/>


text:
Tarîpai tamîꞌnawîrî mîrîrîkon rumakatî. Eekoreꞌmatoꞌkon mararî pra teekoreꞌmai aweꞌtoꞌkon tiaronkon yarakkîrî rumakatî. Ayewanmakon pe tiaronkon kuꞌtoꞌyaꞌnîkon rumakatî. Moropai anîꞌrî eseurîma eꞌpai pra man tiaron winîkîi imakuiꞌpî pe. Mîrîrî yeꞌka nura pîꞌ teeseurîmai pra eꞌtî.


text:
Seruꞌyeꞌ tiaronkon pîꞌ tîweꞌse pra eꞌtî. Maasa pra amîrîꞌnîkonya penaron ayeserukon rîꞌpî rumakaꞌpî. Tamîꞌnawîrî imakuiꞌpî ankupîꞌpîkon rumakaꞌpîyaꞌnîkon.


text:
Moropai amenan ayeserukon ton yapisîꞌpîyaꞌnîkon ayewankon yaꞌ. Moropai morî pe amîrîꞌnîkon kupî pîꞌ Paapa koꞌmamî sîrîrî, tîwarantî amîrîꞌnîkon eꞌtoꞌpe kaiꞌma, moropai tamîꞌnawîrî tepuꞌtîkonpa.


text:
Mîrîrî warantî amenan pe awanîkon yeꞌnen Judeu pe awanîkon ya, moropai Judeu pe pra awanîkon ya îꞌ waniꞌ awanî pepîn Paapa pia. Moropai amerekon piꞌpîkon yaꞌtîsaꞌ toꞌya ya, yaꞌtîsaꞌ toꞌya pra awanî ya, îꞌ waniꞌ awanî pepîn Paapa pia. Moropai pakko pe awanîkon ya, moropai eranneꞌ pe awanîkon ya, moropai toꞌ poitîrîtonon pe awanîkon ya, moropai toꞌ poitîrî pe pra awanîkon ya, îꞌ waniꞌ awanî pepîn Paapa pia. Tîîse Cristo koꞌmamî ya, ayewankon yaꞌ mîrîrî neken wanî ipîkku pe. Maasa pra tamîꞌnawîronkon uurîꞌnîkon yewan yaꞌ Cristo koꞌmamî.<pb/>


text:
Paapa nîmenkaꞌsan pe awanîkon tîpemonkono pe. Morî pe tîweꞌsanon pe awanîkon, insaꞌnamaꞌsan kureꞌne. Mîrîrî yeꞌnen tiaronkon saꞌnamatî. Tiaronkon winîkîi morî kuꞌtî, moropai tiaronkon winîkîi mîî pe tîweꞌse pra eꞌtî. Tîîse eranmîra eꞌtî, moropai teekoreꞌmasen pe pra eꞌtî, îꞌ rî etayaꞌnîkon pîꞌ.


text:
Îꞌ rî tiaronkon nîkupî awinîkîiꞌnîkon yapîtanîꞌtî, moropai îꞌ taꞌpî toꞌya kuꞌtî aawanmîraꞌnîkon. Tîwanmîra Uyepotorîkonya ankupîꞌpîkon imakuiꞌpî kupîꞌpî warantî ikuꞌtî.


text:
Moropai mîrîrîkon tamîꞌnawîrî tauya manniꞌ yentai tîweꞌsaꞌmamai akoꞌmantî tiaronkon pokonpe. Maasa pra mîrîrî eꞌsaꞌnamatoꞌ wenai, tamîꞌnawîrî morî pe aakoꞌmamîkon tîmurukun pe.<pb/>


text:
Tamîꞌnawîrî amîrîꞌnîkon wanî Cristo pemonkono pe, tiwin pîꞌ awanîkon tîîse. Paapaya amoꞌkaꞌpîkon morî pe aakoꞌmamîkonpa tîmurukun pe. Mîrîrî yeꞌnen tîwanmîn Cristo winîpainon koꞌmantoꞌpe ayewankon yaꞌ eturumakatî, ayeserukon epuꞌtîkonpa. Moropai —Morî pe man, Paapa —taa pîꞌ akoꞌmantî Paapa pîꞌ.


text:
Moropai Cristo yekare epuꞌtî pîꞌ aakoꞌmamîkon yuꞌse wai inîꞌ panpîꞌ epuꞌnen pe awanîkonpa. Moropai tamîꞌnawîrî mîrîrî anepuꞌtîkon ke tiaronkon yenupa pîꞌ moropai toꞌ panama pîꞌ aakoꞌmamîkon yuꞌse wai. Eserenkatî Paapa maimu eꞌmenukasaꞌ erenkatoꞌ pîꞌ moropai Paapa yapurîtoꞌ pîꞌ. Moropai Jesus yeseru pîꞌ teeseurîmasen eren pîꞌ eserenkatî, Paapa yapurî pe. —Morî pe puꞌkuru man Paapa —kaiꞌma eserenkatî.


text:
Mîrîrî tamîꞌnawîrî ikupîyaꞌnîkon manniꞌ moropai îꞌ taayaꞌnîkon manniꞌ warantî, ikuꞌtî Uyepotorîkon Jesus maimu pe. Moropai kaꞌtî Paapa pîꞌ: —Jesus Cristo wenai anna pîikaꞌtîsaꞌya nai morî pe —kaꞌtî Paapa pîꞌ.<pb/>


text:
Tarîpai wîriꞌsanyamîꞌ tînyo kenankon panamauya sîrîrî. Anyokon maimu yawîrî tîweꞌsen pe eꞌtî, wîriꞌsanyamîꞌ. Mîrîrî warantî ikupîyaꞌnîkon eꞌpai awanî, maasa pra mîrîrî yuꞌse Uyepotorîkon wanî yeꞌnen.<pb/>


text:
Moropai warayoꞌkon tînoꞌpî kenankon panamauya sîrîrî. Anoꞌpîkon saꞌnamatî. Toꞌ ekoreꞌmatoꞌ ton tepose pra morî pe eꞌtî toꞌ yarakkîrî.<pb/>


text:
Tarîpai moreyamîꞌ panamauya sîrîrî Cristo pemonkono pe siꞌma ankupîkon ton pîꞌ. Ayunkon moropai asankon maimu yawîrî ikuꞌtî. Îꞌ taasaꞌ toꞌya ya, toꞌ maimu yawîrî ikuꞌtî. Maasa pra mîrîrî warantî ikupîyaꞌnîkon ya, Paapa kaꞌ pon wakîri pe awanî.<pb/>


text:
Tarîpai amîrîꞌnîkon toꞌ yunkonyamîꞌ panamauya sîrîrî. Imakuiꞌpî anmukukon nîkupî yakoꞌmenkayaꞌnîkon yai, inkamoro tekatonkai pra eꞌtî, tîîse toꞌ pîikaꞌtîyaꞌnîkon yuwatî, toꞌ esewankonoꞌma namai.<pb/>


text:
Tarîpai amîrîꞌnîkon tîkaraiwarî kenankon panamauya sîrîrî. Akaraiwarîkon maimu yawîrî eꞌtî tamîꞌnawîron ankupîkon pîꞌ. —Uyeraꞌmaiya yeꞌnen ikupîuya aatausinpatoꞌpe —kaiꞌma, teesenumenkai pra. Tîîse imaimu yawîrî ikuꞌtî ayeraꞌmaiyaꞌnîkon pra tîîse. Cristo pemonkono pe awanîkon yeꞌnen, yairî ikuꞌtî. Maasa pra mîîkîrî namayaꞌnîkon yeꞌnen.


text:
Tamîꞌnawîron îꞌ rî ankupîkon kupîyaꞌnîkon ya, ikuꞌtî taatausinpai puꞌkuru. Morî pe esenyakaꞌmatî Uyepotorîkon ton pe, warayoꞌkon ton pe pra neken.


text:
Maasa pra Uyepotorîkonya arepakon kupî epuꞌtîyaꞌnîkon. Tîpemonkonoyamîꞌ pia itîrî tîuya taꞌpî tîuya pantakaiya yai yapisîyaꞌnîkon kupî sîrîrî. Maasa pra Uyepotorîkon pe Cristo wanî yeꞌnen, mîîkîrî ton pe eesenyakaꞌmakon mîrîrî.


text:
Moropai manniꞌkan imakuiꞌpî kupîtîponkon pemonkonyamîꞌ tepuꞌse pra, inkamoro repaiya kupî sîrîrî eꞌtarumaꞌtîtoꞌ ke, toꞌ nîkupîꞌpî wenai. Maasa pra Paapaya tiaronkon yuwaꞌka pepîn, tîîse tamîꞌnawîrî toꞌ tarumaꞌtîiya.<pb/>


text:
Tarîpai manniꞌkan tîpoitîrî kenankon panamauya sîrîrî. Yairî eꞌtî apoitîrîkon pîꞌ, morî pe toꞌ konekayaꞌnîkon yuwatî. Maasa pra moro man ayepotorîkon ton kaꞌ po. Mîîkîrîya ayeraꞌmakon.<pb/>


text:
Akoꞌmantî tîwîrî eepîremakon pîꞌ. Moropai îꞌ kaiꞌma taayaꞌnîkon, manniꞌ amaimukon pîꞌ teesenumenkai epîrematî. Morî pe man Paapa, kaꞌtî eepîrematoꞌkon yaꞌ.


text:
Moropai eepîremakon ya, anna pona epîrematî. Paapaya tîmaimu ekaremekî annaya pataꞌseꞌ ton tîîtoꞌpe. Moropai Cristo yekare, sîrîrî tîpose anîꞌ nepuꞌtî pepîn ekaremeꞌtoꞌpe annaya epîrematî. Mîrîrî wenai uurî wanî sîrîrî tarî atarakkannîtoꞌ ta.


text:
Mîrîrî yeꞌnen epîrematî uurîya Cristo yekare ekaremeꞌtoꞌpe aronne panpîꞌ, morî pe epuꞌtoꞌpe toꞌya. Mîrîrî warantî ekaremekîuya eꞌpai awanî mîrîrî.


text:
Amîrîꞌnîkon nîrî tepuꞌse awanîkon eꞌpai man manniꞌkan Paapa epuꞌnenan pepîn yarakkîrî eeseurîmakon ya. Moropai Cristo yekare ekaremekî yuwatî, toꞌ yarakkîrî eeseurîmakon kaisarî.


text:
Tiaronkon yarakkîrî eeseurîmakon ya, morî pe eseurîmatî, inîꞌ panpîꞌ amaimukon anetapai toꞌ eꞌtoꞌpe. Moropai inkamoro eseurîma yai, yairî toꞌ maimu yuuku epuꞌtîyaꞌnîkon yuꞌse wai.<pb/>


text:
Uyonpakon, uwakîrikon puꞌkuru Tíquico, esenyakaꞌmaꞌpî yairî puꞌkuru uyarakkîrî, Uyepotorîkon esenyakaꞌmatoꞌ pîꞌ. Mîîkîrîya tamîꞌnawîrî amîrîꞌnîkon pîꞌ uyekare ekaremekî.


text:
Mîîkîrî yarimauya sîrîrî akoreꞌtaꞌnîkon ayausinpaiꞌnîkon attîtoꞌpe. Moropai tamîꞌnawîrî tarî anna koꞌmamî ekaremeꞌtoꞌpeiya, aatausinpakonpa.


text:
Mîîkîrî yarakkîrî Onésimo wîtî, manniꞌ uwakîri moropai yairî tîweꞌsen. Mîîkîrî wanî ayonpakon, akoreꞌtaꞌnîkon tîîkoꞌmansen pe. Inkamoroya tamîꞌnawîrî îꞌ kaiꞌma tarî tîweꞌkuꞌsen ekaremekî apîꞌnîkon.<pb/>


text:
Tarîpai Aristarco, uyarakkîrî tîweꞌsen atarakkannîtoꞌ ta, mîîkîrîya tîmaimu yarima sîrîrî aapiaꞌnîkon. Moropai Marcos, Barnabé yakon manen, mîîkîrîya nîrî tîmaimu yarima. Mîîkîrî yekare epuꞌtî pîꞌ naatîi akoreꞌtaꞌnîkon tuutî pîꞌ eeseurîmasaꞌ. Mîrîrî yeꞌnen aakoreꞌtaꞌnîkon eerepamî yai morî pe mapiꞌtîi.


text:
Moropai Josué manniꞌ Justo kaiꞌma tesaꞌsen, mîîkîrîya nîrî tîmaimu yarima aapiaꞌnîkon. Uyarakkîrî teesenyakaꞌmasanon koreꞌta insamoro neken wanî Judeuyamîꞌ pe. Insamoroya kureꞌne upîikaꞌtîꞌpî, îꞌ kaiꞌma tesaꞌkon pe Paapa wanî epuꞌtoꞌpe pemonkonyamîꞌya ekaremekî pîꞌ.


text:
Moropai Epafras, manniꞌ ayonpakon akoreꞌtaꞌnîkon tîweꞌsen, mîîkîrî wanî Jesus Cristo poitîrî pe. Mîîkîrîya nîrî tîmaimu yarima aapiaꞌnîkon. Mîîkîrî epîrema koꞌmannîpî. Paapa pîꞌ esatî pîꞌ aakoꞌmamî kureꞌne amîrîꞌnîkon ton pe. Esatîiya innape Paapa kupî pîꞌ aakoꞌmamîkonpa tîwîrî. Inîꞌ panpîꞌ epuꞌnen pe eenakonpa moropai îꞌ taasaꞌ Paapaya yawîrî ikupîkonpa kaiꞌma eepîrema koꞌmannîpî.


text:
Epuꞌtî pîꞌ wai mîîkîrî esenyakaꞌmaꞌpî yeseru. Saꞌman kupîꞌpîiya amîrîꞌnîkon tonpe moropai Laodicéia ponkon moropai Hierápolis ponkon tonpe nîrî. Mîrîrî epuꞌtî pîꞌ wai.


text:
Tarîpai uwakîrikon puꞌkuru Lucas, manniꞌ priꞌyawonkon pepîn pîꞌ teesenyakaꞌmasenya, moropai Demasya nîrî tîmaimu yarima pîꞌ man.


text:
Moropai umaimu yarima pîꞌ wai uyonpakon Laodicéia ponkon pia, moropai Ninfa pia nîrî moropai manniꞌkan itewîꞌ ta teeperepîꞌsenon pia yarima pîꞌ wai.<pb/>


text:
Sîrîrî kaareta erenkasaꞌyaꞌnîkon tîpo, marimatîi Laodicéia ponkonya nîrî erenkatoꞌpe. Moropai Laodicéia pona nîrî unarimaꞌpî erenkayaꞌnîkon eꞌpai man.<pb/>


text:
Moropai kaꞌtî Arquipo pîꞌ: —Ankupî pe Paapa nîtîrîꞌpî, mîrîrî kupî pîꞌ akoꞌmankî morî pe, tamîꞌnawîrî yaretîꞌkaya pîkîrî —kaꞌtî ipîꞌ.<pb/>


text:
Tarîpai sîrîrî menukauya sîrîrî uyenya ke puꞌkuru. Umaimu man aapiaꞌnîkon. Aawanmîraꞌnîkon uurî kîꞌkuꞌtî tîîse atarakkannîtoꞌ ta wanî pîꞌ enpenatatî. Moropai tauya Paapa pîꞌ: —Morî pe toꞌ pîremakî, Paapa —tauya.<pb/>


text:
Uurî Pauloya sîrîrî kaareta menuka sîrîrî Silas moropai Timóteo pokon pe tîîse uupia toꞌ tîîse. Sîrîrî kaareta yarimauya sîrîrî aapiaꞌnîkon uyonpayamîꞌ, Tessalônica ponkon. Amîrîꞌnîkon Uyunkon Paapa moropai Uyepotorîkon Jesus Cristo pemonkono pe tîweꞌsanon pia yarimauya sîrîrî.<pb/>Morî pe Paapa eꞌtoꞌ wanî aapiaꞌnîkon yuꞌse anna man. Moropai tîwanmîra aweꞌtoꞌkon ke arepaiyaꞌnîkon yuꞌse anna man.<pb/>


text:
Tîwîrî rî taapîtî annaya Paapa pîꞌ: —Morî pe man, Paapa, inkamoro Tessalônica ponkon ayapurînenan wenai. Amîrîꞌnîkon pona anna epîrema koꞌmannîpî.


text:
Taa annaya Paapa Uyunkon pîꞌ: —Inkamoro esenyakaꞌma koꞌmannîpî innape akuꞌsaꞌ tîuyaꞌnîkon yeꞌnen. Mararî pra toꞌ esenyakaꞌma amîrî ton pe, asaꞌnama tîuyaꞌnîkon yeꞌnen. Moropai Uyepotorîkon Jesus Cristo iipî nîmîkî pîꞌ toꞌ koꞌmamî teesetaꞌkai pra, Paapa. Morî pe man —taa annaya sîrîrî Paapa pîꞌ, apîꞌnîkon anna enpenata yeꞌnen.<pb/>


text:
Maasa pra itekare ekaremekî annaya yai, meruntî ke ekaremekîꞌpî annaya anna maimu ke neken pra, tîîse Morî Yekaton Wannîya anna meruntîri ton tîrîꞌpî, innape ikupîkonpa, yairî awanî epuꞌtîkonpa. Îꞌ kaiꞌma anna koꞌmamîꞌpî akoreꞌtaꞌnîkon anna wanî yai, epuꞌtî pîꞌ naatîi. Amîrîꞌnîkon pîikaꞌtî ton pe anna koꞌmamîꞌpî.


text:
Mîrîrî yai anna yeseru eraꞌmasaꞌyaꞌnîkon yeꞌnen, mîrîrî warantî aakoꞌmamîkon piaꞌtîꞌpî anna yeseru kupî pîꞌ, moropai Uyepotorîkon Jesus yeseru kupî pîꞌ nîrî. Mîrîrî warantî itekare yapisîꞌpîyaꞌnîkon moropai mîrîrî wenai kureꞌne aweꞌtarumaꞌtîꞌpîkon. Mîîwîni tîîse aatausinpatoꞌkon ton tîîpîtîꞌpî Morî Yekaton Wannîya.


text:
Mîrîrî yeꞌnen amîrîꞌnîkon koꞌmamî warantî ikoꞌmanpai tamîꞌnawîronkon Paapa pemonkonoyamîꞌ enaꞌpî, Macedônia pata ponkon moropai Grécia pata ponkon.


text:
Maasa pra amîrîꞌnîkon wenai Paapa maimu etasaꞌ Grécia pata ponkonya moropai Macedônia pata ponkonya. Moropai inîꞌ panpîꞌ pata kaisaronkonya etasaꞌ îꞌ kaiꞌma innape Paapa kupîꞌpîyaꞌnîkon yekare etaꞌpî toꞌya. Mîrîrî warantî ayekarekon epuꞌtî tamîꞌnawîronkonya annaya ekaremekî pra tîîse.


text:
Maasa pra mîrîrî ekaremekî pîꞌ toꞌ koꞌmamî amîrîꞌnîkon pîꞌ. Îꞌ kaiꞌma anna yapisîꞌpîyaꞌnîkon morî pe, moropai îꞌ kaiꞌma miaꞌ ke ikonekasaꞌ anapurîkon ton pe rumakaꞌpîyaꞌnîkon, Paapa yapurîkonpa. Moropai îꞌ kaiꞌma Yairon, Paapa Tîîkoꞌmansen poitîrî pe eenaꞌpîkon ekaremekî pîꞌ toꞌ koꞌmamî.


text:
Moropai îꞌ kaiꞌma Paapa munmu ennaꞌpotoꞌ kaꞌ poi nîmîkî pîꞌ awanîkon ekaremekî pîꞌ toꞌ koꞌmamî. Mîîkîrî munmu, iniꞌmîꞌsaꞌkaꞌpî saꞌmantaꞌsan koreꞌtapai, mîîkîrî Jesus wanî Upîikaꞌtînenkon pe. Manniꞌ wei yai, pemonkonyamîꞌ yenumî tîuya yai, uurîꞌnîkon yenumîiya pepîn upîikaꞌtîsaiꞌyaꞌnîkon yeꞌnen.<pb/>


text:
Uyonpayamîꞌ, akoreꞌtaꞌnîkon anna wanî yai, anna esenyakaꞌmaꞌpî eꞌsaꞌ pra man îꞌ pe pra rî. Mîrîrî epuꞌtî pîꞌ naatîi.


text:
Akoreꞌtaꞌnîkon anna erepamî rawîrî, anna eꞌtarumaꞌtîꞌpî epuꞌnenan amîrîꞌnîkon Filípos cidaderî po. Miarî inkamoro Filípos ponkon eseurîmaꞌpî îri pe anna winîkîi. Mîîwîni tîîse anna erepamîꞌpî aapiaꞌnîkon, moropai Paapa winîpainon itekare ekaremekîꞌpî annaya apîꞌnîkon. Maasa pra Paapaya anna meruntîtannîpîꞌpî.


text:
Esenkuꞌtîꞌsan pe pra anna wanî. Innape ekaremekîꞌpî annaya apîꞌnîkon imakuiꞌpî ankuꞌpai pra awinîkîiꞌnîkon. Moropai amîrîꞌnîkon anenkuꞌtîpai pra anna wanî.


text:
Tîîse ituꞌse Paapa eꞌtoꞌ yawîrî anna eseurîma. Maasa pra tîmaimu ekaremeꞌtoꞌpe annaya taꞌpîiya, maasa pra yairî ikupî annaya epuꞌtîꞌpîiya. Sîrîrî itekare ekaremeꞌsaꞌ annaya pra man pemonkonyamîꞌ yapurî pe, tîîse ekaremekî annaya Paapa yapurî annaya yeꞌnen. Manniꞌ Paapa anna esenumenkatoꞌ epuꞌnen.


text:
Mîrîrî anna eseurîmatoꞌ epuꞌnenan amîrîꞌnîkon. Morî pe amîrîꞌnîkon yausinpatoꞌpe anna eseurîmasaꞌ pra man. Îꞌ yuꞌse anna wanî wenai anna eseurîmasaꞌ pra man. Tîniru yuꞌse anna wanî wenai anna eseurîmasaꞌ pra man. Mîrîrî epuꞌtî pîꞌ Paapa man tamîꞌnawîrî.


text:
Tîîse anna wanî Cristo naipontîꞌsan pe. Mîrîrî yeꞌnen îꞌ rî esatî annaya eꞌpainon apîꞌnîkon tîîse sîrîrî tîpose îꞌ esaꞌsaꞌ annaya pra man, akoreꞌtaꞌnîkon anna wanî yai. Tîîse anna wanîꞌpî eranmîra akoreꞌtaꞌnîkon manniꞌ wîriꞌ tînmuku kenanya tînmukuyamîꞌ saꞌnama morî pe. Mîrîrî warantî anna wanîꞌpî amîrîꞌnîkon pokonpe.


text:
Amîrîꞌnîkon saꞌnama pîꞌ anna man kureꞌne. Mîrîrî yeꞌnen itekare Paapa winîpainon ekaremekîꞌpî annaya apîꞌnîkon. Moropai inîꞌ panpîꞌ ikupîꞌpî annaya. Ituꞌse anna eꞌtoꞌ tîkuꞌse pra anna koꞌmamîꞌpî. Amîrîꞌnîkon pîikaꞌtîpîtîꞌpî annaya, kureꞌne asaꞌnamakon annaya yeꞌnen.


text:
Uyonpayamîꞌ, akoreꞌtaꞌnîkon itekare Paapa winîpainon ekaremeꞌpîtî annaya yai, anna esenyakaꞌmapîtîꞌpî kureꞌne. Wei kaisarî moropai ewaron kaisarî anna yekkari yepeꞌ ton pîꞌ, amîrîꞌnîkon winîpai anna yekkari ton esatî annaya namai. Mîrîrî epuꞌtî pîꞌ naatîi.<pb/>


text:
Amîrîꞌnîkon innape Jesus kuꞌnenan winîkîi anna koꞌmamîꞌpî yeseru epuꞌtî pîꞌ naatîi. Morî pe anna koꞌmamîꞌpî yairî. Mîrîrî yeꞌnen anîꞌ eseurîma eserîke pra awanî anna winîkîi. Mîrîrî epuꞌtî pîꞌ naatîi tamîꞌnawîrî moropai Paapaya nîrî epuꞌtî pîꞌ man.


text:
Moropai epuꞌtî pîꞌ naatîi îꞌ kaiꞌma tiwin pîꞌ awanîkon tanne, amîrîꞌnîkon panamaꞌpî annaya, manniꞌ warayoꞌya tînmukuyamîꞌ panama warantî.


text:
Ituꞌse Paapa eꞌtoꞌ yawîrî aakoꞌmamîkonpa apanamaꞌpîkon annaya. Moropai ameruntîtannîpîꞌpîkon annaya innape ikuꞌtoꞌyaꞌnîkon rumaka namai. Moropai kureꞌne ayekaꞌnunkaꞌpîkon annaya Paapa wakîri pe ayeserukon enatoꞌpe, manniꞌ Paapa uurîꞌnîkon yannotîpon tîpemonkono pe eꞌnîtoꞌpe moropai ipîkku pe tîweꞌtoꞌ yarakkîrî koꞌmannîtoꞌpe, morî aꞌka ta.<pb/>


text:
—Morî pe man —taa annaya Paapa pîꞌ, maasa pra akoreꞌtaꞌnîkon anna wanî yai, anna nekaremekîꞌpî itekare kupîꞌpîyaꞌnîkon innape. Mîrîrî kuꞌsaꞌyaꞌnîkon pra awanî anna maimu pe, tîîse apîꞌnîkon Paapaya taasaꞌ warantî ikupîꞌpîyaꞌnîkon. Seruꞌ pepîn, mîrîrî Paapa maimu puꞌkuru wanî, innape man. Mîrîrî yeꞌnen Paapa esenyakaꞌma koꞌmannîpî amîrîꞌnîkon innape tîkupîtîponkon yewan yaꞌ.


text:
Uyonpayamîꞌ, ayonpakonya amîrîꞌnîkon tarumaꞌtîꞌpî. Mîrîrî warantî Judeuyamîꞌya tonpakon innape Jesus kuꞌnenan, Paapa pemonkonoyamîꞌ tarumaꞌtîꞌpî nîrî. Mîrîrî eꞌkupîꞌpî miarî manniꞌ Judéia pata po amîrîꞌnîkon koreꞌta aweꞌkupî warantî.


text:
Inkamoro Judeuyamîꞌya Uyepotorîkon Jesus wîꞌpî moropai penaronkon Paapa maimu ekaremeꞌnenan profetayamîꞌ nurîꞌtîyamîꞌ wîꞌpî nîrî. Inkamoroya rî anna tarumaꞌtîꞌpî. Paapa wakîri pe pra inkamoro nîkupîꞌpî wanî. Iteyaton pe toꞌ wanî, moropai pemonkonyamîꞌ yeyaton pe nîrî toꞌ wanî.


text:
Mîrîrî yeꞌnen inkamoroya itekare eꞌpîikaꞌtîntoꞌ yekare ekaremekî annaya yuꞌse pra toꞌ wanî Judeuyamîꞌ pepîn pîꞌ. Mîrîrî tînkupîkon imakuiꞌpî wenai, inîꞌ panpîꞌ ikupî pîꞌ toꞌ koꞌmamî Paapa esetaꞌka pîkîrî. Mîrîrî yeꞌnen Paapaya toꞌ yenumî pe man apoꞌ yaꞌ.<pb/>


text:
Uyonpayamîꞌ, mararî anna koꞌmamî akoreꞌtapaiꞌnîkon tuutîi. Tîîse aminke anna wanî pîꞌ tîwî akupîkon annaya pra man. Anna esenumenkatoꞌ man amîrîꞌnîkon yarakkîrî moropai anna enpenatan pîꞌ man apîꞌnîkon. Mîrîrî yeꞌnen itîîpai anna wanî sîrîrî, kureꞌne amîrîꞌnîkon aneraꞌmapai anna wanî yeꞌnen.


text:
Ennaꞌpopai anna wanîꞌpî akoreꞌtaꞌnîkon inîꞌrî. Moropai uurî wanîꞌpî ennaꞌpopai. Mîrîrî yeꞌnen tuꞌke iteꞌka ennaꞌpo yuwaꞌpîuya tîîse sîrîrî tîpose Makuiya umanenpapîtîꞌpî ennaꞌpo namai.


text:
Amîrîꞌnîkon aneraꞌmapai anna wanî kureꞌne maasa pra amîrîꞌnîkon nîrî wanî anna atausinpatoꞌpe tiaronkon innape ikupîtîponkon koreꞌta. Uyepotorîkon Jesus iipî yai, anna atausinpa kupî sîrîrî, maasa pra innape Jesus kupîꞌpîyaꞌnîkon ekaremekî annaya wenai.


text:
Amîrîꞌnîkon aneraꞌmapai anna wanî kureꞌne yapîtanîpî annaya yentai awanî. Mîrîrî yeꞌnen anna esenumenkaꞌpî uurî eꞌnîmî tiwinsarî Atena cidaderî po.


text:
Moropai uyonpakon Timóteo yarimaꞌpî annaya aapiaꞌnîkon. Mîîkîrî esenyakaꞌmaꞌpî anna pokonpe Paapa maimu itekare ekaremekî pîꞌ, Uyepotorîkon Jesus Cristo pîꞌ teeseurîmasen. Mîîkîrî yaipontîꞌpî annaya amîrîꞌnîkon yausinpai moropai apîikaꞌtîiꞌnîkon innape ikuꞌtoꞌyaꞌnîkon pîꞌ.


text:
Maasa pra aweꞌtarumaꞌtîkon wenai innape ikupîyaꞌnîkon pra awanîkon namai. Amîrîꞌnîkonya epuꞌtî îꞌ kaiꞌma ituꞌse Paapa eꞌtoꞌ yawîrî eꞌtarumaꞌtîn.


text:
Amîrîꞌnîkon koreꞌta anna wanî yai, mîrîrî ekaremekîꞌpî annaya apîꞌnîkon eꞌtarumaꞌtîn kupî. Mîrîrî yeꞌnen epuꞌtîyaꞌnîkon mîrîrî yeꞌka eꞌkupî yai akoreꞌtaꞌnîkon.


text:
Oꞌnon yeꞌka pe aakoꞌmamîkon epuꞌtîuya pra wanîꞌpî. Mîrîrî yapîtanîpîuya eserîke pra awanîꞌpî. Mîrîrî yeꞌnen Timóteo yarimaꞌpîuya ayekarekon epuꞌse attîtoꞌpe, innape Jesus kupî pîꞌ aakoꞌmamîkon epuꞌse attîtoꞌpe. Makui, uyekaꞌnunkanenkonya atarumaꞌtîsaꞌkon wenai irumakaꞌpîyaꞌnîkon kaiꞌma esenumenkaꞌpî. Mîrîrî wenai îꞌ pe pra rî anna esenyakaꞌmatoꞌ kupîyaꞌnîkon kaiꞌma wanîꞌpî.<pb/>


text:
Tîîse Timóteo erepansaꞌ wanîꞌpî Tessalônica cidaderî poi. Mîîkîrîya ayekarekon enesaꞌ wanîꞌpî morî pe, îꞌ kaiꞌma innape ikupî pîꞌ aakoꞌmamîkon yekare. Moropai îꞌ kaiꞌma eetîꞌnokoꞌmakon mîrîrî ekaremekîꞌpîiya. Moropai anna pîꞌ awenpenatapîtîkon anna aneraꞌmapai awanîkon yeꞌnen. Mîrîrî warantî amîrîꞌnîkon aneraꞌmapai anna wanîꞌpî.


text:
Mîrîrî yeꞌnen uyonpayamîꞌ, anna eꞌtarumaꞌtî yeꞌka pe ayekarekon etasaꞌ annaya wenai, anna atausinpa amîrîꞌnîkon pîꞌ. Maasa pra innape ikuꞌtoꞌyakon wenai, anna atausinpan pîꞌ man.


text:
Mîrîrî yeꞌnen, innape ikupî pîꞌ aakoꞌmamîkon etasauꞌya wenai anna koꞌmamî sîrîrî taatausinpai. Mîrîrî warantî ikupî pîꞌ aakoꞌmamîkon ya uyepotorîkon ton pe, anna koꞌmamî taatausinpai.


text:
Mîrîrî warantî anna epîremapîtî wei kaisarî moropai ewaron kaisarî kureꞌne teesekaꞌnunkai. Maasa pra amîrîꞌnîkon aneraꞌmapai anna wanî ayenupatoꞌkonpe annaya. Inîꞌ panpîꞌ innape ikuꞌtoꞌyaꞌnîkon eꞌtoꞌpe yairî.<pb/>


text:
Uyunkon Paapaya moropai Uyepotorîkon Jesus Cristoya anna yeꞌmarî ton ekaremekî yuꞌse anna wanî, amîrîꞌnîkon eraꞌmapîꞌse anna wîtîtoꞌpe.


text:
Inîꞌrî ituꞌse wanî Uyepotorîkonya inîꞌ panpîꞌ aweꞌsaꞌnamatoꞌkon ton tîrî yuꞌse wanî, îꞌ kaiꞌma tamîꞌnawîronkon saꞌnamatoꞌyaꞌnîkon eꞌtoꞌpe. Mîrîrî aweꞌsaꞌnamatoꞌkon wanî kureꞌne îꞌ kaiꞌma kureꞌne asaꞌnamaꞌpîkon annaya warantî yuꞌse anna wanî.


text:
Moropai ameruntîrikon ton tîrî Paapaya yuꞌse anna wanî, morî pe awanîkonpa, imakuiꞌpî ton pra awanîkonpa Jesus Cristo iipî yai, tamîꞌnawîronkon tîpemonkonoyamîꞌ pokonpe aaipî yai.<pb/>


text:
Tarîpai uyonpayamîꞌ, îꞌ kaiꞌma ayeserukon eꞌpai awanî pîꞌ ayenupaꞌpîkon annaya Paapa wakîri pe awanîkonpa epuꞌtîyaꞌnîkon. Moropai morî pe aakoꞌmamîkon mîrîrî warantî. Mîrîrî yeꞌnen esatî annaya sîrîrî moropai apanamakon annaya sîrîrî Uyepotorîkon Jesus maimu pe, mîrîrî kupî pîꞌ akoꞌmantî.


text:
Morî pe aakoꞌmamîkon yuꞌse Paapa wanî. Morî pe awanîkonpa tamîꞌnawîrî imakuiꞌpî ton pra tiaronkon wîriꞌsanyamîꞌ yarakkîrî tîweꞌse pra, tiaronkon warayoꞌkon yarakkîrî tîweꞌse pra.


text:
Tiwin pîꞌ siꞌma amîrîꞌnîkon esenumenka eꞌpai awanî aanoꞌpîtakonpa tiwinan neken wîriꞌ yarakkîrî, morî pe, Paapa wakîri pe awanîkonpa. Moropai nura pe pra aakoꞌmamîkon, ayonpayamîꞌ wakîri pe nîrî awanîkonpa.


text:
Tuꞌkankon wîriꞌsanyamîꞌ yarakkîrî tîweꞌse pra, tuꞌkankon warayoꞌkon yarakkîrî tîweꞌse pra, Paapa epuꞌnenan pepînya ikupî manniꞌ warantî pra aakoꞌmamîkon yuꞌse Paapa wanî.


text:
Mîrîrî warantî ayonpakon winîkîi imakuiꞌpî kupîyaꞌnîkon yuꞌse pra Paapa wanî, toꞌ noꞌpîtonon yarakkîrî tîweꞌse pra. Mîrîrî taꞌpîuya pena apîꞌnîkon inîꞌrî tauya sîrîrî. Mîrîrî yeꞌka kuꞌnenan tarumaꞌtî Uyepotorîkonya pe man.


text:
Maasa pra Paapaya uyannosaꞌkon pra man mîrîrî yeꞌka kuꞌtoꞌpe. Tîîse uyannoꞌpîiyaꞌnîkon morî pe koꞌmannîtoꞌpe imakuiꞌpî ton pra.


text:
Mîrîrî yeꞌnen anîꞌya sîrîrî esenupantoꞌ yewanmîrî ya, pemonkonya yenupantoꞌ yewanmîrîiya pepîn, tîîse Paapaya yenupantoꞌ yewanmîrîiya, manniꞌ Paapa amîrîꞌnîkon repanen Morî Yekaton Wannî ke. ˻Mîrîrî yeꞌnen mîrîrî yeꞌka kuꞌnenan tarumaꞌtîiya pe man.˼<pb/>


text:
Inîꞌrî amîrîꞌnîkon pia kaareta anmenukapai pra wai, aweꞌsaꞌnamatoꞌkon pîꞌ teeseurîmasen. Maasa pra Paapaya ayenupaꞌpîkon yawîrî ikupî pîꞌ aakoꞌmamîkon yeꞌnen, îꞌ kaiꞌma tiaronkon saꞌnamayaꞌnîkon yeꞌnen.


text:
Mîrîrî aweꞌsaꞌnamatoꞌkon ke tiaronkon saꞌnamayaꞌnîkon Macedônia pata po. Mîrîrî yeꞌnen tauya uyonpayamîꞌ, mîrîrî kupî pîꞌ akoꞌmantî inîꞌ panpîꞌ.<pb/>


text:
Tîîwanmîra aakoꞌmamîkon yuwatî. Eesenyakaꞌmatoꞌkon pîꞌ morî pe eꞌtî, tiaronkon esenyakaꞌmatoꞌ yaꞌ teewonpîꞌse pra. Tîîse teesenyakaꞌmai neken eporîyaꞌnîkon, tiaronkon pîꞌ îꞌ esatî pîꞌ tîweꞌse pra. Pena mîrîrî taꞌpî annaya yawîrî akoꞌmantî.


text:
Mîrîrî warantî ikupîyaꞌnîkon ya, tiaronkon innape Paapa kuꞌnenan pepînya ayeserukon eraꞌma. Mîrîrî wenai ayapurîkon toꞌya. Moropai mîrîrî warantî ikupîyaꞌnîkon ya, ayekkarikon ton eporîyaꞌnîkon aawarîrîꞌnîkon tiaronkon pîꞌ tesaꞌse pra.<pb/>


text:
Uyonpayamîꞌ, isaꞌmantaꞌsan yekare pîꞌ anna eseurîma sîrîrî yairî awanî epuꞌtîkonpa. Îꞌ kaiꞌma manniꞌkan isaꞌmantaꞌsan wanî kupî ekaremekîuya, maasa pra teesewankonoꞌmai awanîkon namai. Manniꞌkan innape Paapa kuꞌnenan pepîn, saꞌmantaꞌsan eꞌmîꞌsaꞌka pe pra tîweꞌkuꞌsanon esewankonoꞌma warantî awanîkon namai ekaremekîuya sîrîrî.


text:
Tîîse uurîꞌnîkon innape Jesus saꞌmantaꞌpî kuꞌnenan moropai aweꞌmîꞌsaꞌkaꞌpî kuꞌnenan. Mîrîrî warantî innape Paapaya Jesus enepî epuꞌtîꞌnîkon. Manniꞌkan innape ikuꞌnenan saꞌmantasaꞌ pokonpe aaipî epuꞌtîꞌnîkon.


text:
Uyepotorîkonya taasaꞌ yawîrî apîꞌnîkon taa annaya sîrîrî see warantî: Uyepotorîkon iiꞌtoꞌ weiyu yai, uurîꞌnîkon enen tîweꞌsanon wîtî pepîn iipia, isaꞌmantaꞌsan rawîrî. Tîîse isaꞌmantaꞌsan wîtî eꞌmaiꞌ pe.


text:
Maasa pra Uyepotorîkon iipî yai, imaimu eta kupî sîrîrî moropai inserîyamîꞌ yepotorî eꞌmaiꞌnon maimu eta moropai Paapa waiyi eta kupî sîrîrî. Mîrîrî yai inkamoro innape Jesus Cristo kuꞌnenan saꞌmantaꞌsan pîmîꞌsaꞌkaiya kupî tîponaya eꞌmaiꞌ pe.


text:
Mîrîrî tîpo inkamoro yeꞌmaꞌpî pîꞌ uurîꞌnîkon enen tîweꞌsanon eseporî kupî sîrîrî toꞌ pokonpe eꞌnîtoꞌpeꞌnîkon katupuru po. Mîrîrî yai toꞌ pokonpe eseponîꞌnîkon kupî sîrîrî Uyepotorîkon pokonpe. Moropai mîrîrî tîpo ipatîkarî koꞌmannî kupî sîrîrî yarakkîrî.


text:
Mîrîrî yeꞌnen sîrîrî tauya manniꞌ pîꞌ taatausinpai eꞌtî. Meruntî ke eꞌtî. Tiaronkon meruntîtannîꞌtî teesewankonoꞌmai toꞌ wanî namai isaꞌmantaꞌsan yekare pîꞌ.<pb/>


text:
Uyonpayamîꞌ, îꞌ pensa Uyepotorîkon iiꞌtoꞌ weiyu eseporî ekaremekîuya eꞌpai pra man, maasa pra esepuꞌtî pra awanî epuꞌtî pîꞌ naatîi.


text:
Mîrîrî epuꞌtîyaꞌnîkon morî pe Uyepotorîkon iiꞌtoꞌ weiyu manniꞌ amaꞌyeꞌ iipî warantî. Maasa pra tuipî ekaremekîiya pepîn. Tîîse inîmîkî pra tîîse aaipî. Mîrîrî warantî inîmîkî pra tîîse, Uyepotorîkon iipî pe man.


text:
Mîrîrî yai tîîkoꞌmansenon pemonkonyamîꞌya taa kupî sîrîrî: —Tamîꞌnawîrî man morî pe. Morî pe koꞌmannî man îꞌ eꞌkupî pra —taa toꞌya. Tîîse mîrîrî yai kaꞌneꞌ pe toꞌ eꞌtarumaꞌtîtoꞌ wanî kupî sîrîrî. Manniꞌ wîriꞌ more yan pe tîweꞌsen moronta kaꞌneꞌ pe inîmîkîiya pra tîîse, neꞌneꞌ pe eena. Mîrîrî warantî eꞌtarumaꞌtîntoꞌ wanî pe man. Anîꞌ esuwaꞌka eserîke pra awanî pe man.<pb/>


text:
Tîîse uyonpayamîꞌ, amîrîꞌnîkon innape Jesus kuꞌnenan koꞌmantoꞌ awanî, manniꞌkan imakuiꞌpî kupî pîꞌ tîîkoꞌmansenon koꞌmamî warantî pra. Mîrîrî yeꞌnen Uyepotorîkon iipî yai, aawanmîraꞌnîkon awanîkon pepîn, inîmîkî pîꞌ aakoꞌmamîkon yeꞌnen. Amaꞌyeꞌ iipî warantî pra aaipî.


text:
Tamîꞌnawîrî amîrîꞌnîkon koꞌmantoꞌ wanî Paapa pemonkono pe aꞌka ta tîîkoꞌmansenon pe. Mîrîrî yeꞌnen morî pe aakoꞌmamîkon, morî ayeserukon tîrumakai pra. Ewaron ta tîîkoꞌmansenon paakokon koꞌmamî warantî pra koꞌmannîtoꞌ wanî. Imakuiꞌpî kupî pîꞌ koꞌmannî pepîn.


text:
Mîrîrî yeꞌnen uurîꞌnîkon wanî eꞌpai pra man manniꞌkan tîweꞌnasanon warantî. Maasa pra tîweꞌnasanon wanî inîmîkî toꞌya pra. Inkamoro warantî pra uurîꞌnîkon eꞌpai wanî. Tîîse enpen moropai tîwarî ipîꞌ eꞌnîpaiꞌnîkon.


text:
Inkamoro tîweꞌnasanon wetun ewaron yaꞌ. Moropai ewaron yaꞌ nîrî teetînsenonya tîwukukon enîrî teetînmîkonpa.


text:
Tîîse mîrîrî warantî pra uurîꞌnîkon eꞌpai awanî. Maasa pra ewaron yaꞌ tîîkoꞌmansenon pepîn uurîꞌnîkon, Jesus nîmîkî pîꞌ koꞌmannî yeꞌnen. Mîrîrî yeꞌnen innape ikupî pîꞌ koꞌmannîpaiꞌnîkon. Paapa saꞌnama pîꞌ koꞌmannîpaiꞌnîkon, moropai inîmîkî pîꞌ koꞌmanpaiꞌnîkon. Manniꞌ suraraya tîpon saꞌman moropai tarakko yekaꞌma teeyatonya tîwî namai, mîrîrî warantî Makuiya utîꞌkakon pepîn maasa pra epuꞌtî, Jesusya upîikaꞌtîꞌnîkon iwinîpai, innape ikuꞌsaꞌ wenai moropai Paapaya usaꞌnamakon wenai.<pb/>


text:
Maasa pra Paapaya uurîꞌnîkon menkasaꞌ pra man uurîꞌnîkon tarumaꞌtîpa kaiꞌma. Tîîse umenkaꞌpîiyaꞌnîkon Uyepotorîkon Jesus Cristo wenai eꞌpîikaꞌtîntoꞌpe.


text:
Mîîkîrî Cristo saꞌmantaꞌpî uurîꞌnîkon ton pe, tîîpia koꞌmannîtoꞌpe. Îꞌ pensa tuipî yai, aaipî enen eꞌnî tanne, mîîwîni pra awanî ya, isaꞌmantaꞌsan pe eꞌnî tanne aaipî ya, îꞌ waniꞌ awanî pepîn. Iipia koꞌmannî.


text:
Mîrîrî yeꞌnen atausinpatî mîrîrî pîꞌ moropai tiaronkon meruntîtannîꞌtî, mîrîrî ikupî pîꞌ aakoꞌmamîkon manniꞌ pîꞌ.<pb/>


text:
Uyonpayamîꞌ, esatî annaya apîꞌnîkon kureꞌne. Manniꞌkan akoreꞌtaꞌnîkon teesenyakaꞌmasanon Uyepotorîkon nîmenkaꞌsan ayenupanenkon pe, apanamanenkon pe, inkamoro namatî.


text:
Inkamoro ayenupanenkon konekatî morî pe. Moropai toꞌ saꞌnamatî akoreꞌtaꞌnîkon toꞌ esenyakaꞌma wenai. Akoꞌmantî tîwanmîra tiaronkon pokonpe.


text:
Inîꞌ panpîꞌ esatî annaya sîrîrî see warantî: Manniꞌkan pemonkonyamîꞌ esenyakaꞌmakoiꞌkon pepîn panamayaꞌnîkon yuꞌse anna wanî, enyaꞌne toꞌ wanî namai. Moropai eranneꞌ pe tîweꞌsanon meruntîtannîpîyaꞌnîkon yuꞌse anna wanî, eranneꞌ pe toꞌ wanî namai. Moropai aꞌtuꞌmîra tîweꞌsanon pîikaꞌtîyaꞌnîkon yuꞌse anna wanî, imakuiꞌpî kupî toꞌya namai. Moropai tamîꞌnawîronkon pokonpe morî pe awanîkon yuꞌse anna wanî teekoreꞌmai pra toꞌ pokonpe. Tîîse morî pe eeseurîmakon toꞌ pokonpe.


text:
Imakuiꞌpî kupî tiaronya ya awinîkîiꞌnîkon, itenta imakuiꞌpî kîꞌkuꞌtî. Tîîse morî pe aakoꞌmamîkon yarakkîrî yuwatî. Moropai tamîꞌnawîronkon yarakkîrî morî pe eꞌtî.<pb/>


text:
Moropai “morî pe man Paapa”, kaꞌtî tamîꞌnawîrî aapiaꞌnîkon tuiꞌsen pîꞌ. Mîrîrî taayaꞌnîkon yuꞌse Paapa wanî, Jesus Cristo pemonkono pe awanîkon yeꞌnen.<pb/>


text:
Tamîꞌnawîrî anetaꞌpîkon itekare yakoꞌmenkatî. Oꞌnon wanî morî pe tîweꞌsen pe, mîrîrî morî epuꞌtîyaꞌnîkon ya, mîrîrî yarakkîrî akoꞌmantî.


text:
Manniꞌ Paapa tîwanmîn esaꞌ pe tîweꞌsenya akupîkon yuꞌse wai imakuiꞌpî ton pra. Moropai ayekatonkon moropai ayewankon moropai ayesaꞌkon kupîiya yuꞌse wai morî pe Uyepotorîkon Jesus Cristo iiꞌtoꞌ weiyu yaino ton pe.


text:
Mîrîrî kupî mîîkîrî uyannokontîponya, îꞌ taasaꞌ tîuya yawîrî. Maasa pra seruꞌyeꞌ pepîn mîîkîrî.<pb/>


text:
Esatîuya sîrîrî tamîꞌnawîronkon uyonpayamîꞌya eta tanne, sîrîrî kaareta erenkayaꞌnîkon yuꞌse wai ituꞌse Uyepotorîkon wanî yeꞌnen.<pb/>


text:
Uurî Pauloya sîrîrî kaareta menuka, Silas moropai Timóteo pokon pe tîîse uupia. Uyonpayamîꞌ, aapiaꞌnîkon Tessalônica cidaderî ponkon pia imenukauya. Amîrîꞌnîkon wanî Paapa, uyunkon pemonkono pe moropai Uyepotorîkon Jesus Cristo pemonkono pe.<pb/>


text:
Uyonpayamîꞌ, awenaiꞌnîkon Paapa yapurî annaya sîrîrî tîwîrî. Sîrîrî kupî pîꞌ anna man maasa pra ayeserukon eraꞌma annaya wenai, inîꞌ panpîꞌ innape ikupî pîꞌ aakoꞌmamîkon yeꞌnen, moropai aawarîrîꞌnîkon tiaronkon saꞌnamayaꞌnîkon yeꞌnen. Mîrîrî yeꞌnen —Morî pe man —taa annaya Paapa pîꞌ.


text:
Mîrîrî yeꞌnen apîꞌnîkon anna eseurîma sîrîrî anna wakîri pe puꞌkuru Paapa yapurînenan pîꞌ soosikon kaisarî. Anna eseurîma amîrîꞌnîkon pîꞌ maasa pra tamîꞌnawîrî aponaꞌnîkon tuiꞌsen yapîtanîpîyaꞌnîkon yeꞌnen. Amoronkon epuꞌtoꞌyaꞌnîkon moropai kureꞌne aweꞌtarumaꞌtîtoꞌkon koreꞌta innape ikupîyaꞌnîkon yeꞌnen. Mîrîrî pîꞌ anna wakîri pe anna eseurîma.<pb/>


text:
See warantî esepuꞌtî yairî Paapa wanî. Apîꞌnîkon Paapa, uyesaꞌkonya taa: —Îꞌ pe pra rî awanîkon pepîn. Ewontî tarîwaya upata yaꞌ —taiya. Mîrîrî ton pe aweꞌtarumaꞌtîkon sîrîrî.


text:
<sup>(7,8)</sup> Tîîse amîrîꞌnîkon erîꞌkaꞌtoꞌ ton tîrîiya kupî sîrîrî. Moropai anna erîꞌkaꞌtoꞌ ton nîrî tîrîiya anna eꞌtarumaꞌtîtoꞌ winîpai. Mîrîrî kupîiya kupî sîrîrî îꞌ pensa kaꞌ poi Uyepotorîkon Jesus Cristo iipî yai tîpemonkonoyamîꞌ inserîyamîꞌ meruntîkon pokonpe. Mîrîrî yai apoꞌ kureꞌnan enepîiya kupî sîrîrî tarakkîrî manniꞌkan innape Paapa kuꞌnenan pepîn tarumaꞌtîi. Moropai Uyepotorîkon Jesus maimu yawîrî pra tîîkoꞌmansenon tarumaꞌtîi aaipî.


text:
Inkamoro eꞌtarumaꞌtî kupî sîrîrî mararî pra tînkupîꞌpîkon imakuiꞌpî yepeꞌpî pe. Moropai inkamoro wanî aminke Uyepotorîkon pîꞌ, morî, meruntî piapai aminke toꞌ koꞌmamî ipatîkarî tîweꞌtarumaꞌtîkon pîꞌ.


text:
Mîrîrî kupî Paapaya pe man manniꞌ tînekaremekîꞌpî weiyu yai, tîpemonkonoyamîꞌ, innape tîkuꞌnenanya tapurîtoꞌpe Jesus iipî yai. Mîrîrî yai kureꞌne toꞌ esenumenka ipîꞌ taatausinpai. Amîrîꞌnîkonya nîrî yapurî mîrîrî inkamoro pokonpe, maasa pra innape itekare anna nekaremekîꞌpî kuꞌsaꞌyaꞌnîkon wenai.<pb/>


text:
Mîrîrî yeꞌnen anna epîrema sîrîrî amîrîꞌnîkon pona. Esatî annaya Paapa pîꞌ, manniꞌ Paapa amîrîꞌnîkon yannotîpon tîîpia aakoꞌmamîkonpa. Morî pe amîrîꞌnîkon kupîiya aapiaꞌnîkon tîntîrî yapisîkonpa kaiꞌma esatî annaya. Innape Jesus kupîyaꞌnîkon yeꞌnen, tamîꞌnawîron morî ankuꞌpai awanîkon. Mîrîrî yeꞌnen ameruntîrikon ton tîîtoꞌpe Paapaya esatî annaya mîrîrî kupîkonpa.


text:
Mîrîrî warantî tamîꞌnawîronkonya Uyepotorîkon Jesus yapurî morî ankupîkon wenai. Moropai ayapurîkon toꞌya nîrî ipîkku pe akupîꞌpîkon mîîkîrîya wenai. Maasa pra Paapaya moropai Uyepotorîkon Jesus Cristoya amîrîꞌnîkon repaꞌpî morî ke.<pb/>


text:
Mîrîrî yeꞌnen, uyonpayamîꞌ, îꞌ kaiꞌma Uyepotorîkon Jesus Cristo iiꞌtoꞌ weiyu ekaremeꞌnen menukauya sîrîrî. Moropai îꞌ kaiꞌma iipia epereꞌnî kupî ekaremekîuya sîrîrî apîꞌnîkon.


text:
Maasa pra teesenkuꞌtîi awanîkon yuꞌse pra anna man, moropai teesiꞌnîꞌse awanîkon yuꞌse pra anna man. Tiaronkonya taa apîꞌnîkon: —Aasîrî Uyepotorîkon weiyu erepansaꞌ man. Mîrîrî ekaremekîꞌpî itekare ekaremeꞌnenya —taa toꞌya. Moropai tiaronya ekaremekîꞌpî, Pauloya ekaremekîꞌpî, taa toꞌya yeꞌnen. Innape kîꞌkuꞌtî mîrîrî itekare.


text:
Tîîse inkamoro yeꞌkakonya ayenkuꞌtîtoꞌkon pîꞌ teesenkuꞌtîi awanîkon eꞌpai pra man. Maasa pra Uyepotorîkon iiꞌtoꞌ weiyu eseporî rawîrî, tuꞌkankon pemonkonyamîꞌ wanî pe man Paapa yewanmîrînenan pe. Maasa pra imaimu yawîrî tîweꞌsanon pe pra toꞌ wanî. Moropai tiwin pemonkon iipî pe man, Paapa yeyaton pe tîweꞌsen. Tîîse maasa mîîkîrî tîꞌka Paapaya pe man.


text:
Mîîkîrîya tamîꞌnawîronkon napurî yewanmîrî. Moropai inkamoro yentai tîwanî kaiꞌma eesenumenka. Mîîkîrî wanî kupî sîrîrî Paapa pe eꞌpai tamîꞌnawîron yentai. Paapa pe tîwanîpa kaiꞌma eereuta kupî sîrîrî Paapa soosirî ta ipataꞌseꞌ yaꞌ, tamîꞌnawîronkon esaꞌ pe tîwanîpa kaiꞌma. Mîîkîrîya taa kupî sîrîrî: —Uurî Paapa —taiya kupî sîrîrî.<pb/>


text:
Mîîkîrî pemonkon erepamî akoreꞌtaꞌnîkon maꞌnîpanen moro man. Mîrîrî yeꞌnen eeseporî pra aakoꞌmamî. Moropai anîꞌ pe awanî epuꞌtî pîꞌ naatîi. Tîîse mîîkîrî esenpo pe man teesenpotoꞌ pataꞌpî weiyu yai, eesenpo pe man.


text:
Tîîse aasîrî Makui esenyakaꞌma koꞌmannîpî sîrîrî. Pemonkonyamîꞌya Paapa maimu yewanmîrî emapuꞌtî pîꞌ aakoꞌmamî amaꞌ pe, anîꞌya epuꞌtî pra. Tîîse mîîkîrî imaꞌnapa pîꞌ tîîkoꞌmansenya imaꞌnapa koꞌmannîpî sîrîrî, Paapaya tîmoꞌka pîkîrî.


text:
Mîrîrî tîpo Paapaya imoꞌkasaꞌ pataꞌpî ya, mîîkîrî pemonkon, Paapa yeyaton esenpo pe man. Moropai mîîkîrî pemonkon esenposaꞌ tîpo, Uyepotorîkon Jesus iipî. Mîrîrî yai iwîiya pe man tîmaimu ke. Tamîꞌnawîrî morî pe tîweꞌtoꞌ ke tiwinarî imaꞌtanîpîiya pe man.


text:
Mîîkîrî pemonkon Paapa yeyaton iipî pe man Makui meruntîri yarakkîrî. Moropai mîîkîrîya tuꞌkan teraꞌmasen pepîn kupî kupî sîrîrî. Ikupî eserîkan pepîn kupîiya kupî sîrîrî moropai esenumenkantoꞌ kupîiya kupî sîrîrî, pemonkonyamîꞌ yenkuꞌtî yeꞌka pe.


text:
Mîrîrî kupîiya kupî sîrîrî pemonkonyamîꞌ ataꞌkaꞌmaꞌsan yenkuꞌtîpa kaiꞌma imakuiꞌpî pe. Inkamoro esenkuꞌtî maasa pra yairon maimu anetapai pra tîweꞌsaꞌkon wenai. Mîrîrî yeꞌnen inkamoro pîikaꞌtî Paapaya pepîn.


text:
Mîrîrî kupîiya inkamoro tarumaꞌtîpa, maasa pra yairon pîꞌ inna taasaꞌ toꞌya pra awanî yeꞌnen, moropai imakuiꞌpî yapurî pîꞌ toꞌ koꞌmansaꞌ yeꞌnen.<pb/>


text:
Uyonpayamîꞌ, Paapa nîsaꞌnamaꞌsan, —Morî pe man —taa annaya Paapa pîꞌ tîwîrî awenaiꞌnîkon. Maasa pra amîrîꞌnîkon menkaꞌpî Paapaya eꞌmaiꞌ pe aweꞌpîikaꞌtîkonpa. Morî Yekaton Wannîya Paapa ton pe amoꞌkaꞌpîkon wenai moropai innape yairon kuꞌsaꞌyaꞌnîkon wenai, apîikaꞌtîiyaꞌnîkon.


text:
Paapaya amîrîꞌnîkon yannoꞌpî anna nekaremekîꞌpî itekare wenai, Uyepotorîkon Jesus Cristo yarakkîrî ipîkku pe awanîkonpa.


text:
Mîrîrî yeꞌnen uyonpayamîꞌ, mîrîrî anetaꞌpîkon yairon yawîrî akoꞌmantî. Mîrîrî etaꞌpîyaꞌnîkon anna nekaremekîꞌpî wenai moropai anna nîmenukaꞌpî wenai. Mîrîrî yawîrî akoꞌmantî.<pb/>


text:
Esatî annaya sîrîrî Uyepotorîkon Jesus Cristo pîꞌ, moropai Uyunkon Paapa pîꞌ. Manniꞌ uurîꞌnîkon saꞌnamatîpon, morî pe aweꞌtoꞌ wenai. Moropai tîwinîpainon tuiꞌsen nîmîkî pîꞌ koꞌmannî emapuꞌtînen, manniꞌ pîꞌ esatî annaya.


text:
Aatausinpatoꞌkon ton, ameruntîrikon ton tîîtoꞌpe toꞌya morî kupî pîꞌ aakoꞌmamîkonpa. Moropai morî pîꞌ eeseurîmakonpa esatî annaya sîrîrî.<pb/>


text:
Mîrîrî yeꞌnen uyonpayamîꞌ, anna pona epîrematî itekare anna nekaremekîꞌpî etatoꞌpe pemonkonyamîꞌya, moropai yapiꞌtoꞌpe toꞌya îꞌ kaiꞌma amîrîꞌnîkonya yapisîꞌpî warantî.


text:
Moropai epîrematî imakuiꞌsan pemonkonyamîꞌ winîpai Paapaya anna pîikaꞌtîtoꞌpe. Maasa pra tamîꞌnawîronkonya innape itekare ikupî pepîn.


text:
Tîîse Uyepotorîkon koꞌmamî yairî. Mîîkîrîya îꞌ taꞌpî tîuya yawîrî ikupî. Amîrîꞌnîkon kupîiya meruntî ke awanîkonpa. Moropai amîrîꞌnîkon koꞌmannîpîiya morî pe Makui piapai.


text:
Anna nekaremekîꞌpî yawîrî aakoꞌmamîkon mîrîrî. Moropai mîrîrî warantî ikupî pîꞌ aakoꞌmamîkon maasa pra Uyepotorîkonya ikupî epuꞌtî pîꞌ anna man.


text:
Moropai Uyepotorîkonya apîikaꞌtîkon yuꞌse anna wanî yapurîkonpa, moropai tamîꞌnawîron tuiꞌsen yapîtanîpîkonpa Cristoya yapîtanîpîꞌpî warantî. Mîrîrî kupî Uyepotorîkonya yuꞌse anna man.<pb/>


text:
Uyonpayamîꞌ, Uyepotorî Jesus Cristo maimu pe taa annaya sîrîrî apîꞌnîkon. Uyonpakon enyaꞌneꞌkon piapai atarimatî. Maasa pra inkamoro enyaꞌneꞌkon wanî îꞌ kaiꞌma ayenupaꞌpîkon annaya yawîrî pra, ikoꞌmanpai toꞌ wanî.


text:
Maasa pra amîrîꞌnîkonya epuꞌtî morî pe îꞌ kaiꞌma akoreꞌtaꞌnîkon anna koꞌmamîꞌpî yeseru. Mîrîrî kupîyaꞌnîkon eꞌpai awanî. Maasa pra anna koꞌmansaꞌ pra man akoreꞌtaꞌnîkon enyaꞌneꞌkon warantî. Moo teesenyakaꞌmai pra, anna koꞌmamî pra awanîꞌpî. Mîrîrî epuꞌtî pîꞌ naatîi.


text:
Îꞌ esatî pîꞌ anna koꞌmansaꞌ pra man anîꞌkan pîꞌ epeꞌmîra. Tîîse anna esenyakaꞌmaꞌpî moropai anna ekeꞌnepamîꞌpî anna esenyakaꞌma ke. Anna emîꞌpamî pra wei moropai ewaron kaisarî anna esenyakaꞌmaꞌpî anîꞌ pîꞌ anna yekkari ton esatî annaya namai.


text:
Inna seruꞌ pepîn. Anna yekkari ton esatî annaya eꞌpainon apîꞌnîkon tîîse esatî annaya pîn. Maasa pra sîrîrî anna yeseru warantî ikupîyaꞌnîkon yuꞌse anna wanî.


text:
Akoreꞌtaꞌnîkon anna wanî yai, ankupîkon ton kupîꞌpî annaya ikupîkonpa. Anîꞌ wanî ya, teesenyakaꞌmai pra ikoꞌmanpai, mîîkîrîya tekkari yonpa pepîn eꞌpai awanî.<pb/>


text:
Sîrîrî pîꞌ anna eseurîma sîrîrî maasa pra akoreꞌtaꞌnîkon inkamoro yeꞌkakon enyaꞌneꞌkon warantî tîweꞌsanon wanî yekare etasaꞌ annaya yeꞌnen. Îꞌ tîkonekai pra ikoꞌmanpai toꞌ wanî tîîse tiaronkon koꞌmantoꞌ pîꞌ toꞌ eseurîmapîtî koꞌmannîpî.


text:
Inkamoro pîꞌ taa annaya sîrîrî, mîrîrî kupî toꞌya namai. Uyepotorîkon Jesus Cristo maimu pe taa annaya sîrîrî. Tîîse morî pe toꞌ koꞌmantoꞌpe tiaronkon pokonpe teesenyakaꞌmakon pîꞌ, toꞌ koꞌmantoꞌpe teesenyakaꞌmai neken tekkarikon eporî toꞌya.


text:
Yai pra moro awanî akoreꞌtaꞌnîkon tîweꞌsen mîîkîrî wanî taꞌpî annaya yawîrî pra ikoꞌmanpai. Mîîkîrî eraꞌmatî morî pe îꞌ kaiꞌma iteseru wanî. Moropai yairî pra awanî ya, iipiapai atarimatî, mîrîrî teseru wenai aweppeꞌtoꞌpe.


text:
Tîîse mîîkîrî kîꞌkuꞌtî ayeyatonkon pe, tîîse ipanamatî. Ayonpakon panamayaꞌnîkon warantî ipanamatî.<pb/>


text:
Mîîkîrî Paapa, tîîwanmîn esaꞌya tîwanmîn tîrî yuꞌse wai aapiaꞌnîkon. Aponaꞌnîkon tuiꞌsen tamîꞌnawîron erepamî tanne, tîwîrî rî tîrîiya yuꞌse wai. Moropai aapiaꞌnîkon Uyepotorîkon koꞌmamî yuꞌse wai.<pb/>


text:
Sîrîrî warantî uyenya ke imenukauya sîrîrî. Tauya apîꞌnîkon, umaimu man aapiaꞌnîkon. Sîrîrî warantî imenukanen uurî tamîꞌnawîron ukaaretarî pîꞌ. Sîrîrî umaimu menukauya, uurîya innape imenukasaꞌ epuꞌtîkonpa.<pb/>


text:
Uurî Pauloya sîrîrî kaareta menuka sîrîrî aapia, Timóteo. Uurî wanî Cristo naipontîꞌpî pe maasa pra Upîikaꞌtînenkon Paapaya taꞌpî upîꞌ, moropai Cristo Jesus unnîmîkîkonya nîrî taꞌpî upîꞌ: —Atîkî umaimu ekaremeꞌse. Mîrîrî yeꞌnen uurî wanî Cristo naipontîꞌpî pe.<pb/>


text:
Timóteo, amîrî wanî unmu pe puꞌkuru, maasa pra innape Cristo kupîꞌpîya uurî wenai.<pb/>Apona epîrema sîrîrî. Tauya Paapa, Uyunkon pîꞌ, moropai Cristo Jesus uyepotorîkon pîꞌ nîrî: —Tamîꞌnawîron morî pe aweꞌtoꞌkon ke Timóteo repatî. Moropai aꞌnokoꞌpîkon pe eraꞌmatî, moropai tîwanmîn tîîtî iipia —tauya.<pb/>


text:
Pena eseꞌmaꞌtî pe Macedônia pona taꞌpîuya apîꞌ: —Tarî Éfeso po akoꞌmankî. Moro manniꞌkan yairon pepîn ke toꞌ yenupa toꞌya, inkamoro pîꞌ mîkai inîꞌrî toꞌ yenupa toꞌya namai.


text:
Taꞌpîuya manniꞌ warantî tauya sîrîrî inîꞌrî, mîkai inkamoro pîꞌ penaronkon tîtamokon yekare rîꞌpî pîꞌ toꞌ yenupa toꞌya namai, toꞌ eseꞌkon rîꞌpî pîꞌ toꞌ esenupa namai. Maasa pra Paapa yeseru epuꞌtoꞌpe toꞌya, innape ikuꞌtoꞌpe toꞌya, toꞌ pîikaꞌtî toꞌya pra awanî. Tîîse toꞌ esiyuꞌpîꞌtoꞌpe neken toꞌ yenupa toꞌya.


text:
Tîîse apanamauya see warantî: innape Cristo yekare yairon kuꞌtoꞌpe toꞌya inkamoro yenupakî. Moropai mîrîrî kupî toꞌya ya, imakuiꞌpî ton pra siꞌma, yairî toꞌ koꞌmamî ya, neꞌneꞌ pe tewankon tîkuꞌse pra, inîꞌ panpîꞌ Paapa yapurî toꞌya, moropai innape puꞌkuru tonpakon saꞌnama toꞌya.


text:
Tîîse mîrîrî winîpai tiaronkon, inkamoro yonpayamîꞌ atarimaꞌpî, yairon Cristo yekare kupî toꞌya pepîn innape. Moropai toꞌ eseurîma koꞌmannîpî îꞌ pe pra rî.


text:
Maasa pra epuꞌtîiꞌma pra toꞌ eseurîma, tînepuꞌtîkon pe pra. Tîîse epuꞌnen pe tîweꞌkuꞌse toꞌ eseurîma teuren, tîîse epuꞌtî toꞌya pepîn. Mîîwîni tîîse toꞌ anenupapai toꞌ wanî Moisés nurîꞌtîya yenupantoꞌ pîꞌ.<pb/>


text:
Mîrîrî Moisés nurîꞌtîya yenupantoꞌ epuꞌtîꞌnîkon man yairon pe puꞌkuru. Mîrîrî yeꞌnen pemonkonyamîꞌ yenupa ya, morî pe awanî, tîîse yapurî epuꞌtîꞌnîkon ya.


text:
Mîrîrî epuꞌtîꞌnîkon eꞌpai awanî, Moisés nurîꞌtî pîꞌ Paapaya ekaremekîꞌpî morîkon yenupatoꞌpe pra, tîîse imakuiꞌsan yenupatoꞌpe. Inkamoro Moisés nurîꞌtîya yenupantoꞌ puremeꞌnenan yenupatoꞌpe, moropai Paapa maimu pîinamanenan pepîn yenupatoꞌpe, Paapa namanenan pepîn yenupatoꞌpe, moropai Paapa wakîri pe pra tîweꞌsanon, imakuiꞌpî kupî pîꞌ tîîkoꞌmansenon yenupatoꞌpe, moropai manniꞌkan innape Paapa moro awanî kuꞌnenan pepîn yenupatoꞌpe, moropai pemonkonyamîꞌ, tîyunkon, tîsankon wîînenan yenupatoꞌpe, ekaremekîꞌpîiya.


text:
Moropai tiaron noꞌpî, tînyo yarakkîrî tîweꞌsanon, moropai warayoꞌ yarakkîrî taasaꞌsenon nura kuꞌnenan moropai nura kuꞌnenan oꞌmaꞌkon yarakkîrî taasaꞌsenon yenupatoꞌpe, moropai tîweꞌrepatoꞌkon ton pemonkon yamaꞌrunpanenan yenupatoꞌpe, seruꞌyeꞌkon yenupatoꞌpe, moropai tamîꞌnawîron mîrîrî yeꞌka Paapa maimu, yairon esenupantoꞌ yawîrî pra kuꞌnenan yenupatoꞌpe ekaremekîꞌpî Paapaya Moisés nurîꞌtî pîꞌ.


text:
Sîrîrî itekare Moisés nurîꞌtîya yenupantoꞌ tauya manniꞌ wanî sîrîrî Jesus Cristo maimu ke panamantoꞌpe. Sîrîrî ekaremeꞌtoꞌpeuya taꞌpî Paapaya. Morî amenan itekare, morî puꞌkuru Paapa, unapurîkon winîpainon sîrîrî.<pb/>


text:
Moropai —Morî pe man —tauya Uyepotorîkon Jesus Cristo pîꞌ. Maasa pra meruntî tîrîꞌpîiya uupia. Moropai tîmaimu rumakauya pepîn epuꞌtîꞌpîiya. Mîrîrî yeꞌnen ukupîꞌpîiya esenyakaꞌmatoꞌpe tîmîrî ton pe.


text:
Tîîse pena eseurîmapîtîꞌpî imakuiꞌpî pe Jesus winîkîi. Moropai ipemonkonoyamîꞌ tarumaꞌtîpîtîꞌpîuya. Moropai ekoreꞌmapîtîꞌpî toꞌ winîkîi. Mîîwîni tîîse uyeraꞌmaꞌpî Cristoya tîꞌnokoꞌpî pe. Maasa pra pena mîrîrî imakuiꞌpî kuꞌpîtîꞌpîuya epuꞌtîuya pra awanî yeꞌnen. Maasa pra innape ikupîuya pîn.


text:
Mîîwîni tîîse urepaꞌpî Uyepotorîkonya kureꞌne morî pe tîweꞌtoꞌ ton ke. Mîrîrî yeꞌnen Cristo kupîuya innape tarîpai, moropai yapurîuya ipemonkono pe wanî yeꞌnen.<pb/>


text:
Sîrîrî panamantoꞌ wanî yairon pe puꞌkuru. Mîrîrî yeꞌnen tamîꞌnawîronkonya innape ikupî eserîke awanî. Tauya see warantî: —Jesus Cristo erepamîꞌpî sîrîrî pata pona imakuiꞌpî kuꞌnenan pîikaꞌtîi. Aꞌkî, inkamoro imakuiꞌpî kuꞌnenan yentai, imakuiꞌpî kupîtîpon pe uurî wanî.


text:
Tîîse uurî, imakuiꞌsan yentainon eraꞌmaꞌpî Cristoya tîꞌnokoꞌpî pe. Tîwî ukupîiya pra awanîꞌpî. Mîrîrî warantî tamîꞌnawîronkon pemonkonyamîꞌ kupîiya pepîn tîwî. Tîꞌnokoꞌpî pe uyeraꞌmaꞌpî Cristoya warantî, tiaronkon nîrî eraꞌmaiya tîꞌnokoꞌpî pe. Mîrîrî epuꞌtî manniꞌkanya, maasa innape ikupîtonkonya. Moropai ipatîkarî enen tîîkoꞌmantoꞌkon ton eporî toꞌya.<pb/>


text:
Mîrîrî yeꞌnen epîrema sîrîrî. —Paapa, tamîꞌnawîronkon esaꞌ pe awanî ipatîkarî. Aasaꞌmanta ton pepîn amîrî. Eeseraꞌmaton pepîn amîrî. Amîrî neken wanî Paapa pe. Ayapurî pemonkonyamîꞌya moropai ipîkku pe awanî ekaremekî toꞌya ipatîkarî, amém —tauya Paapa pîꞌ.<pb/>


text:
Moriya Timóteo, mîrîrî taꞌpîuya mîkupîi apîꞌ eseurîmaꞌsan Paapa maimu ekaremeꞌnenanya taasaꞌ yawîrî. Meruntî ke eꞌkî, Makui yentai awanîpa.


text:
Innape ikupî pîꞌ akoꞌmankî. Moropai morî kupî pîꞌ akoꞌmankî, neꞌneꞌ pe ayewan wanî namai. Maasa pra tiaronkonya ikupî pepîn mîrîrî warantî. Tîîse yairon pepîn kupî pîꞌ toꞌ koꞌmamî. Mîrîrî ke neꞌneꞌ pe tewankon kupî toꞌya. Mîrîrî yeꞌnen innape ikupî toꞌya pepîn tarîpai. Tîîse yairon pepîn kupî toꞌya innape.


text:
Mîrîrî warantî Paapa winîkîi imakuiꞌpî pe teeseurîmasanon Himeneu, Alexandre. Inkamoro rumakaꞌpîuya Makui yenyaꞌ, toꞌ eꞌtarumaꞌtîtoꞌpe, mîrîrî warantî imakuiꞌpî pe Paapa winîkîi teeseurîmakon pîꞌ toꞌ koꞌmamî namai.<pb/>


text:
Eseurîma sîrîrî ayeserukon ton pîꞌ, îꞌ kaiꞌma soosi ta awanîkon ya ikupîkonpa. Eꞌmaiꞌ pe puꞌkuru eepîremakon yuꞌse wanî sîrîrî. Îꞌ ituꞌse aweꞌtoꞌkon esatî Paapa pîꞌ, mîrîrî tîîsaiꞌya pîꞌ —Morî pe man, Paapa —kaꞌtî. Moropai epîrematî tamîꞌnawîronkon pemonkonyamîꞌ pona.


text:
Epîrematî pata esaꞌ pe tîweꞌsanon reiyamîꞌ pona, tamîꞌnawîron ipîkku pe tîweꞌsanon pona epîrematî morî pe koꞌmannîtoꞌpe. Tîîwanmîra koꞌmannîtoꞌpe, ituꞌse Paapa eꞌtoꞌ yawîrî uyeserukon eꞌtoꞌpe, toꞌ pona epîrematî.


text:
Maasa pra Paapa wanî tamîꞌnawîronkon anpîikaꞌtîpai, moropai imaimu wanî yairon pe epuꞌtî toꞌya nîrî yuꞌse awanî.<br/>


text:
<t>Maasa pra Paapa tiwinan,<br/>tiaron iwarainon ton pra awanî.<br/>Moropai pemonkon nîrî moro wanî tiwin,<br/>morî pe Paapa yarakkîrî uurîꞌnîkon ena emapuꞌtînen,<br/>iteseꞌ Jesus Cristo mîîkîrî.<br/>


text:
<t>Mîîkîrî rî eꞌtîrîꞌpî tîîwarîrî tîîsaꞌmantapa<br/>tamîꞌnawîronkon pîikaꞌtîpa kaiꞌma.<br/>Mîrîrî yeꞌnen mîîkîrî saꞌmantatoꞌ<br/>ekaremekîꞌpî Paapaya,<br/>manniꞌ tînkuꞌneꞌtîꞌpî weiyu yai,<br/>tamîꞌnawîronkon nepuꞌtî ton pe.<br/>Mîrîrî wenai Paapa wanî<br/>tamîꞌnawîronkon anpîikaꞌtîpai epuꞌtoꞌpe toꞌya.<br/>


text:
Uurî wanî yarimasaꞌ pe, Paapa narimaꞌpî pe Judeuyamîꞌ pepîn yenupanen pe, amenan itekare, yairon innape ikuꞌtoꞌ yekare ekaremeꞌnen pe. Inna pîꞌ rî eseurîma sîrîrî, seruꞌyeꞌ pe wanî pepîn sîrîrî.<pb/>


text:
Mîrîrî yeꞌnen tamîꞌnawîronkon warayoꞌkon epîrema yuꞌse wai pata kaisarî. Imakuiꞌpî tîkuꞌse pra toꞌ epîrema yuꞌse wai. Moropai tonpakon pîꞌ teekoreꞌmai pra toꞌ epîrema yuꞌse wai. Tonpakon yarakkîrî teesiyuꞌpîꞌse pra toꞌ epîrema yuꞌse wai.<pb/>


text:
Wîriꞌsanyamîꞌ nîrî koꞌmamî yuꞌse wanî morî pe teepontîi tîponkon yaꞌ, mîîpankon warantî tîwanîkonpa pra. Maasa pra inkamoro mîîpankon wanî morî pe teepontîi, epeꞌkeꞌkon tîponkon yaꞌ. Moropai toꞌ atakina tîpuꞌpaikon yariꞌkutî toꞌya ouro ke, pérola ke emaꞌnon pe teeseraꞌmakonpa.


text:
Mîrîrî warantî pra ikupî wîriꞌsanyamîꞌya yuꞌse wai. Toꞌ pon wenai pra tîîse toꞌ yeseru wenai, tiaronkonya epuꞌtoꞌpe, morî pe toꞌ koꞌmamî. Moropai morî pe tiaronkon yarakkîrî toꞌ yeseru wanî yuꞌse wai. Morî pe toꞌ koꞌmamî eꞌpai awanî, Paapa yapurînenan pe tîwanîkon yeꞌnen.<pb/>


text:
Tîîse tauya, warayoꞌkon yenupa wîriꞌsanyamîꞌya yuꞌse pra wai, toꞌ yentai toꞌ wanî namai. Tîîse wîriꞌsanyamîꞌ yuꞌse wai soosi ta moo.


text:
Moropai Adão yenkuꞌtîsaꞌ Makuiya pra man, tîîse mîîkîrî wîriꞌ yenkuꞌtîꞌpîiya. Moropai imakuiꞌpî kupîꞌpî wîriꞌya Paapa maimu yawîrî pra.


text:
Tîîse inkamoro pîikaꞌtî Paapaya imakuiꞌpî yapai, tîmoronkon epuꞌtî toꞌya tîîse tînmukukon yenpo tîuyaꞌnîkon ya. Innape ikupî pîꞌ toꞌ koꞌmamî ya, toꞌ pîikaꞌtîiya. Morî pe toꞌ koꞌmamî ya moropai tiaronkon saꞌnama pîꞌ toꞌ koꞌmamî ya, toꞌ pîikaꞌtîiya.<pb/>


text:
Tarîpai eseurîma sîrîrî soosi esaꞌ pe tîweꞌsen yeseru pîꞌ. Sîrîrî wanî yairon pe puꞌkuru. Anîꞌ esenumenka ya, soosi esaꞌ pe eꞌpai, mîrîrî morî esenyakaꞌmatoꞌ yuꞌse mîîkîrî wanî.


text:
Mîrîrî yeꞌnen mîîkîrî yeseru eꞌpai awanî morî pe, tiaronkon eseurîma namai imakuiꞌpî pe iwinîkîi. Mîîkîrî eꞌpai awanî tiwin tînoꞌpî yarakkîrî tîweꞌsen pe, tiaron yarakkîrî pra. Tîîwarîrî eetîꞌnînma eꞌpai awanî, teseru epuꞌnen pe. Moropai mîîkîrî eꞌpai awanî tamîꞌnawîronkon nînama pe, yairî iteseru wanî wenai. Moropai mîîkîrî yeseru eꞌpai awanî pemonkonyamîꞌ teerepansenon tîîpia yapiꞌnen pe morî pe. Moropai mîîkîrîya pemonkonyamîꞌ yenupa eꞌpai awanî morî pe.


text:
Mîîkîrî eꞌpai awanî kureꞌne maiꞌ enîꞌnen pe pra, teetînsen pe pra. Moropai mîîkîrî eꞌpai awanî tonpa yarakkîrî teekoreꞌmasen pe pra. Tîîse mîîkîrî eꞌpai awanî tamîꞌnawîronkon yarakkîrî morî pe tîweꞌsen pe. Moropai mîîkîrî eꞌpai awanî teesiyuꞌpîꞌsen pe pra tonpa yarakkîrî, îꞌ rî etasaꞌ tîuya pîꞌ. Mîîkîrî eꞌpai awanî kureꞌne tîniru yuꞌse teesekaꞌnunkasen pe pra.


text:
Tîîse mîîkîrî eꞌpai awanî morî pe, tîpemonkonoyamîꞌ koꞌmannîpî epuꞌnen pe. Mîrîrî wenai morî pe tînmukuyamîꞌ panamaiya eꞌpai awanî. Mîrîrî warantî iteseru wanî wenai, inmukuyamîꞌya inama, îꞌ taiya ya toꞌ pîꞌ.


text:
Maasa pra anîꞌ wanî ya, tînmukuyamîꞌ koꞌmannîꞌnen pe pra, îꞌ kaiꞌma see mîîkîrîya Paapa pemonkonoyamîꞌ koꞌmannîpî eꞌpainon? Mîrîrî yeꞌnen morî pe iteseru eraꞌmakî.


text:
Amenan pe innape Jesus kupîtîpon pepîn menkakî, soosi esaꞌ pe. Maasa pra amenan menkaya ya, mîîkîrî atapurî eꞌpainon. Tiaron yentai eꞌpai tîwanî pîꞌ mîî pe awanî. Mîrîrî wenai mîîkîrî tarumaꞌtî Paapaya. Mîrîrî warantî Makui atapurîꞌpî pena. Moropai Paapaya yenumîꞌpî. Mîrîrî warantî awanî namai, amenan pe innape Jesus kupîtîpon kîꞌtîrîi soosi esaꞌ pe.


text:
Mîrîrî yeꞌnen morî pe iteseru eraꞌmakî. Innape Jesus kuꞌnenan pepînya inama eꞌpai awanî, imakuiꞌpî pe iwinîkîi toꞌ eseurîma namai. Maasa pra imakuiꞌpî pe iteseru wanî ya, imakuiꞌpî pe toꞌ eseurîma. Moropai mîîkîrî ena Makui yenyaꞌ. Teseru kuꞌtoꞌpeiya Makuiya yenkuꞌtî. Mîrîrî namai, morî iteseru wanî wenai, innape Jesus kuꞌnenan pepînya inama eꞌpai awanî.<pb/>


text:
Mîrîrî warantî nîrî soosi esaꞌ pe tîweꞌsen pîikaꞌtînen yeseru eꞌpai awanî nîrî morî pe. Yairî mîîkîrî eseurîma eꞌpai awanî seꞌ tapairî pra. Kureꞌne maiꞌ enîꞌnen pe pra eꞌpai awanî. Îꞌ rî tamaꞌrunpai tîweꞌsen pe pra, kureꞌne ituꞌse tîwanî yeꞌnen.


text:
Tîîse innape Cristo yekare kupî pîꞌ toꞌ koꞌmamî eꞌpai awanî. Mîrîrî itekare, unepuꞌtîkon pepîn ekaremekîꞌpî Paapaya. Innape ikupî pîꞌ toꞌ koꞌmamî eꞌpai awanî, morî pe tewankon wanî epuꞌtîiꞌma, neꞌneꞌ ton pîn, morî tîkuꞌse.


text:
Mîrîrî yeꞌnen morî pe toꞌ yeseru eraꞌmakî, Timóteo. Innape yairî toꞌ yeseru wanî ya, inkamoro mîkupîi soosi esanon pîikaꞌtînenan pe.<pb/>


text:
Wîriꞌsanyamîꞌ nîrî esenumenka eꞌpai awanî morî pe. Kureꞌne teeseurîmasen pe pra seꞌ tapairî tiaronkon winîkîi. Moropai tîîwarîrîꞌnîkon toꞌ etîꞌnînma eꞌpai awanî. Tamîꞌnawîrî îꞌ kupî tîuya ya, ikupîiya eꞌpai awanî yairî tiaronkon tenkuꞌtîi pra.<pb/>


text:
Mîîkîrî soosi esanon pîikaꞌtînen noꞌpî eꞌpai awanî tiwin. Mîîkîrî soosi esanon pîikaꞌtînenya tînmukuyamîꞌ koꞌmannî pîꞌ eꞌpai awanî morî pe. Moropai tewîꞌ tawonkon nîrî koꞌmannîpîiya eꞌpai awanî.


text:
Mîrîrî warantî inkamoro soosi esanon pîikaꞌtînenan esenyakaꞌmatoꞌ wanî ya, morî pe tiaronkonya toꞌ yeseru eraꞌma yairî toꞌ wanî. Mîrîrî wenai toꞌ nama toꞌya. Mîrîrî yeꞌnen inîꞌ panpîꞌ meruntî ke inkamoro soosi esanon pîikaꞌtînenan eseurîma emapuꞌtî toꞌya Jesus Cristo yekare pîꞌ.<pb/>


text:
Sîrîrî kaareta menukauya aapia, Timóteo, innape Jesus kuꞌnenan yeseru pîꞌ teeseurîmasen. Mîrîrî pîꞌ eseurîmai itîîpai wai miarî aapia.


text:
Tîîse erepamî pra uukoꞌmamî ya, mîrîrî kaaretaya taasaꞌ wenai, epuꞌtîya îꞌ kaiꞌma uurîꞌnîkonya ikupî soosi ta. Uurîꞌnîkon wanî Paapa pemonkono pe, manniꞌ Paapa, enen tîîkoꞌmansen soosirî pe. Uurîꞌnîkon wanî imaimu yawîrî tîîkoꞌmansenon pe. Uurîꞌnîkon wanî innape yairon kuꞌnenan pe, tiaronkon pemonkonyamîꞌya yairon epuꞌtoꞌpe.


text:
Unapurîkon esepuꞌtî pepîn Paapaya yenpo pîkîrî. Unapurîkon wanî uyenupanenkon pe îꞌ kaiꞌma koꞌmannî ituꞌse Paapa eꞌtoꞌ yawîrî. Maasa pra unapurîkon wanî tiwinan pîꞌ teeseurîmasen pe see warantî:<br/><t>Mîîkîrî esenpoꞌpî pemonkon pe<br/>moropai mîîkîrî pîꞌ Morî Yekaton Wannî eseurîmaꞌpî.<br/>—Imakuiꞌpî ton pîn mîîkîrî —taꞌpîiya ipîꞌ.<br/>Moropai mîîkîrî eraꞌmaꞌpî inserîyamîꞌya.<br/>Moropai mîîkîrî yekare ekaremekîꞌpî pemonkonyamîꞌya<br/>tuꞌkankon Paapa epuꞌnenan pepîn pîꞌ,<br/>pata kaisaronkon pîꞌ.<br/>Moropai mîîkîrî yekare eta tîuyaꞌnîkon yai,<br/>innape ikupîꞌpî toꞌya.<br/>Moropai mîrîrî tîpo, Paapaya kaꞌ pona yarîꞌpî.<br/>Mîîkîrî wanî unapurîkon pe ipîkku pe.<pb/>


text:
Morî Yekaton Wannî eseurîmaꞌpî aronne see warantî: —Maasa panpîꞌ sîrîrî pata ataretîꞌka winîkîi tiaronkon Paapa yapurînenanya yapurî pepîn kupî sîrîrî, irumaka toꞌya kupî sîrîrî. Mîrîrî yai tiaronkon Makui poitîrîtonon nenkuꞌtîꞌsan maimu eta toꞌya. Mîrîrî pîꞌ “inna” taa toꞌya —taꞌpî Morî Yekaton Wannîya.


text:
Inkamoro warayoꞌkon wanî Makui poitîrîtonon nenkuꞌtîꞌsan pe. Mîrîrî yeꞌnen seruꞌyeꞌ pe toꞌ wanî. Mîrîrî seruꞌyeꞌ pe tîweꞌtoꞌkon epuꞌtî toꞌya pepîn tewankon yaꞌ, maasa pra kureꞌne ikupî pîꞌ toꞌ koꞌmamî.


text:
Inkamoro warayoꞌkonya taa: —Noꞌpîtan wanî morî pe pra —taa toꞌya. —Moropai yekkari wanî yonpatoꞌ wanî morî pe pra —taa toꞌya. Tîîse mîrîrî Paapa nîkupîꞌpî uyekkarikon pe wanî morî pe enaꞌtoꞌpe. —Morî pe man —taa eꞌpai awanî, uurîꞌnîkon innape Paapa kuꞌnenanya enaꞌtoꞌpe, uurîꞌnîkon yairon epuꞌnenanya.


text:
Maasa pra Paapa nîkupîꞌpî wanî morî pe. Yewanmîrîꞌnîkon eꞌpai pra awanî. Tîîse yapisî eꞌpai awanî morî pe. —Morî pe man —taa eꞌpai awanî.


text:
Mîrîrî pîꞌ uyonpakon innape Jesus kuꞌnenan panamaya ya, morî pe ikupîya mîrîrî. Mîrîrî warantî ikupîya ya, Jesus poitîrî pe puꞌkuru awanî. Moropai inîꞌ panpîꞌ amîrî ena meruntî ke, mîrîrî yairon esenupantoꞌ kupîya wenai innape, moropai mîrîrî yawîrî aakoꞌmamî wenai.


text:
Tîîse tauya apîꞌ, penaronkon tîtamokon yekarerîꞌpî pîꞌ teeseurîmasanon eseurîma kîsetai. Maasa pra toꞌ eseurîmatoꞌ wanî Paapaya taasaꞌ yawîrî pra, seꞌ tapairî toꞌ eseurîma koꞌmannîpî. Mîrîrî yeꞌnen mîrîrî yeꞌka kîsetai. Tîîse morî kupî pîꞌ akoꞌmankî. Inîꞌ panpîꞌ eesenupa pîꞌ akoꞌmankî, ituꞌse Paapa eꞌtoꞌ yawîrî awanîpa.


text:
Anîꞌ esenupa ya, îꞌ rî amîiꞌne yanunpîtî pîꞌ mîîkîrî esenupa eꞌpainon meruntî ke tîwanîpa. Mîrîrî yeꞌnen teesenyakaꞌmatoꞌ konekaiya morî pe. Tîîse mîrîrî yentai morî pe awanî, morî kupî pîꞌ aakoꞌmamî ya, ituꞌse Paapa eꞌtoꞌ yawîrî. Maasa pra mîîkîrî koꞌmamî sîrîrî morî pe, moropai sîrîrî tîîkoꞌmamî yentai, maasa aakoꞌmamî ipatîkarî Paapa pia.<pb/>


text:
Sîrîrî esenupantoꞌ wanî yairon pe puꞌkuru. Mîrîrî kupî eserîke awanî innape tamîꞌnawîrî uyewankon ke.


text:
Mîrîrî ton pe uurîꞌnîkon esenyakaꞌma sîrîrî umoronkon tepuꞌse kureꞌne, maasa pra anîꞌ pe Paapa wanî epuꞌtîꞌnîkon man, mîîkîrî enen tîîkoꞌmansen. Mîîkîrî tamîꞌnawîronkon pemonkonyamîꞌ pîikaꞌtîton moropai innape tîkuꞌnenan pîikaꞌtînen epuꞌtîꞌnîkon man.


text:
Timóteo, amîrî wanî maasaron pe tîweꞌsen pe. Mîîwîni tîîse tamîꞌnawîronkonya ayeseru eraꞌmatoꞌpe ikuꞌkî. Mîrîrî kupîya wenai apîinamatoꞌpe toꞌya. Mîrîrî wenai innape Jesus kuꞌnenanya ayeseru eraꞌmatoꞌpe eeseurîmatoꞌ wenai, ayeseru wenai, tiaronkon saꞌnamaya wenai, innape Paapa kupîya wenai, nura pe pra ayeseru wanî wenai epuꞌtoꞌpe toꞌya.


text:
Timóteo, innape Jesus kuꞌnenan emurukuntîꞌsanya eta tanne, Paapa maimu erenka pîꞌ aakoꞌmamî yuꞌse wai, miarî ya erepamî pîkîrî. Mîrîrî Paapa maimu ke toꞌ yenupa pîꞌ, toꞌ panama pîꞌ akoꞌmankî.


text:
Ankupî pe Paapa nekaremekîꞌpî kîꞌkupîi aawanmîra. Maasa pra aapia epuꞌnen tîrîꞌpîiya ikupîpa. Pena manniꞌkan Paapa maimu ekaremeꞌnenanya ekaremekîꞌpî, soosi esanon epîrema yai apuꞌpai pona tenyakon tîtîse, Paapa esenyakaꞌmatoꞌ kupîpa. Mîrîrî yai taꞌpî toꞌya: —Amîrî menkasaꞌ Paapaya tîmîrî ton pe eesenyakaꞌmapa.<pb/>


text:
Mîrîrî yeꞌnen mîrîrî kupî pîꞌ akoꞌmankî. Mîrîrî kupî pîꞌ aakoꞌmamî ya, morî pe panpîꞌ ayeseru eraꞌma tamîꞌnawîronkonya.


text:
Ayeseru epuꞌnen pe eꞌkî, moropai eesenupatoꞌ epuꞌnen pe nîrî. Mîrîrî kupî pîꞌ aakoꞌmamî ya aweꞌpîikaꞌtî. Moropai ayeseru eraꞌmatîponkon moropai etatîponkon nîrî pîikaꞌtîya.<pb/>


text:
Timóteo, aꞌyekeꞌtonon pe tîweꞌsanon yarakkîrî eeseurîma ya, morî pe eseurîmakî. Toꞌ panamakî ayun warantî toꞌ tîkuꞌse. Toꞌ panamakî meruntî ke, toꞌ maimu tîyuꞌse pra. Moropai maasaronkon warayoꞌkon yarakkîrî eeseurîma ya, toꞌ yarakkîrî eseurîmakî morî pe nîrî. Inkamoro kuꞌkî ayakonon warantî.


text:
Moropai wîriꞌsanyamîꞌ nîrî, noꞌsantonon yarakkîrî eeseurîma ya, eseurîmakî morî pe. Inkamoro kuꞌkî asanon warantî, toꞌ panamakî. Moropai wîriꞌsanyamîꞌ maasaronkon moropai tînyo kenankon yarakkîrî eeseurîma ya nîrî, morî pe eseurîmakî. Inkamoro kuꞌkî awîrîsitonon warantî toꞌ panamakî. Îꞌ kaiꞌma toꞌ winîkîi imakuiꞌpî pe teesenumenkai pra toꞌ panamakî.<pb/>


text:
Moropai wîriꞌsanyamîꞌ inyo isaꞌmantaꞌsan pîikaꞌtîyaꞌnîkon yuꞌse wai, inkamoro ipîikaꞌtînen ton pînon.


text:
Tîîse manniꞌkan inyo isaꞌmantaꞌsan tînmuku kenankon, tîpayan kenankon, inkamoro yeꞌka pîikaꞌtîya eserîke pra nai. Maasa pra toꞌ munkîyamîꞌya, toꞌ payanyamîꞌya toꞌ pîikaꞌtî eꞌpai awanî. Mîrîrî kupî toꞌya ya, tîyunkonya tarentanîpîꞌpîkon miakanma toꞌya, tîsankon koꞌmannîpî pîꞌ. Mîrîrî wanî morî pe Paapa pia.


text:
Tîîse tiaronkon inyo isaꞌmantaꞌsan inmuku, ipayan ton pînon wanî tiwinsarî, ipîikaꞌtînen pra. Inkamoro pîikaꞌtîyaꞌnîkon eꞌpai awanî. Toꞌ yeseru wanî morî pe. Paapa pîꞌ tîîkoꞌmantoꞌ ton esatî pîꞌ aakoꞌmamî. Eepîrema wei kaisarî moropai ewaron kaisarî tîpîikaꞌtîtoꞌpe Paapaya kaiꞌma.


text:
Tîîse tiaron inyo isaꞌmantaꞌpî nîrî wanî tîweꞌpîikaꞌtîtoꞌ yuꞌse pra. Maasa pra ituꞌse tîweꞌtoꞌ yawîrî ikupîiya sîrîrî pata yeseru pîꞌ aatausinpa kureꞌne. Tîweꞌpîikaꞌtîtoꞌ ton esatîiya pepîn Paapa pîꞌ. Mîrîrî yeꞌnen Paapaya mîîkîrî eraꞌma îꞌ pe pra rî. Isaꞌmantaꞌpî warantî eraꞌma Paapaya teuren, enen rî eesepuꞌtî tanne.


text:
Mîrîrî yeꞌnen kaꞌkî, Timóteo, toꞌ pîꞌ îꞌ kaiꞌma toꞌ nîkupî ton pe taꞌpîuya ikuꞌtoꞌpe toꞌya. Mîrîrî yawîrî ikupî toꞌya ya, morî pe awanî toꞌ winîkîi anîꞌ eseurîma pepîn.


text:
Tîîse anîꞌya tonpakon pîikaꞌtî pra awanî ya, tewîꞌ tawonkon pîikaꞌtî pra awanî ya, imakuiꞌpî pe awanî. Teuren Paapa yapurînen pe eꞌnî taa tanne, ikupîiya pra awanî. Mîrîrî yeꞌnen mîîkîrî wanî Paapa epuꞌnenan pepîn yeseru yentai imakuiꞌpî pe.<pb/>


text:
Inkamoro inyo isaꞌmantaꞌsan noꞌsantonon saꞌne eseꞌkon mîmenukai kaareta pona, Timóteo, toꞌ pîikaꞌtîtoꞌpe soosi tawonkonya. Manniꞌkan 60 konoꞌ yentainon ikono pîꞌ tîweꞌsanon. Manniꞌkan tiwin iteꞌka etiyomaꞌsan eturumakasaꞌ inyo pra.


text:
Inkamoro epuꞌtî tamîꞌnawîronkonya morî kupî pîꞌ tîweꞌsanon pe. Morî pe tînmukukon panamatîpon pe, moropai tiaronkon pemonkonyamîꞌ teerepansenon yapiꞌnenan pe moropai Jesus nîmoꞌkaꞌsan pîikaꞌtînen, toꞌ puu ronanen pe awanî teserukon ta. Moropai tîpakkoriꞌtasanon pîikaꞌtînen pe moropai tamîꞌnawîron morî kuꞌnen pe awanî epuꞌtî toꞌya. Inkamoro yeꞌka eseꞌkon mîmenukai.<pb/>


text:
Tîîse manniꞌkan tiaronkon inyo isaꞌmantaꞌsan maasa toꞌ tîîse, inkamoro yeꞌkakon eseꞌkon kîꞌtîrîi kaareta pona. Maasa pra inkamoro esenumenka inîꞌrî niyotapai tîwanîkon pîꞌ. Mîrîrî yeꞌnen Cristo ton pe esenyakaꞌmapai tîweꞌtoꞌkon yentai, niyotapai toꞌ ena.


text:
Mîrîrî warantî awanî yeꞌnen, ikupîuya taꞌpî tîuya Paapa pîꞌ kupî toꞌya pepîn. Mîrîrî wanî morî pe pra.


text:
Inkamoro yeꞌka wanî ya, mîrîrî warantî imakuiꞌpî pe awanî. Toꞌ asarî koꞌmannîpî wîttîkon kaisarî enyaꞌne pe tîwanîkon yeꞌnen. Moropai inkamoro esenupa inîꞌ panpîꞌ imakuiꞌpî pîꞌ. Eseurîmaikî pe toꞌ wanî, teeseurîma pîꞌ tîîkoꞌmansen tînepuꞌtî pepîn pîꞌ, eseurîmanpai pra tîîse.


text:
Mîrîrî yeꞌnen inkamoro yeꞌka inyo isaꞌmantaꞌsan, maasaronkon niyota yuꞌse wanî sîrîrî, tînmuku ke toꞌ eꞌtoꞌpe, moropai tewîꞌkon koꞌmannîꞌnen pe toꞌ eꞌtoꞌpe. Mîrîrî warantî toꞌ wanî ya, imakuiꞌpîya toꞌ tarumaꞌtî pepîn. Moropai uwinîkîiꞌnîkon uyeyatonkon eseurîma pepîn.


text:
Tîîse tiaronkon inyo isaꞌmantaꞌsan wîriꞌsanyamîꞌ atarimasaꞌ man ukoreꞌtapaiꞌnîkon, Makui yeseru kupîkonpa.<pb/>


text:
Tîîse wîriꞌ, innape Jesus kuꞌnen yewîꞌ ta, tonpa, inyo isaꞌmantaꞌpî wanî ya, mîîkîrî pîikaꞌtî eꞌpai awanî. Moropai tonpa pîikaꞌtîiya yeꞌnen, soosi tawonkonya mîîkîrî pîikaꞌtî pepîn. Tîîse anîꞌ itonpa ton pîn, tiwinsaron saꞌne pîikaꞌtî soosi tawonkonya.<pb/>


text:
Innape Jesus kuꞌnenanya soosi esaꞌ pe tîweꞌsanon nama eꞌpai awanî. Moropai mîîkîrî pîikaꞌtî toꞌya eꞌpai awanî, iipia tîntîrîkon ke. Maasa pra inkamoro esenyakaꞌma morî pe itekare ekaremekî pîꞌ, moropai innape Jesus kuꞌnenan yenupa pîꞌ. Mîrîrî yeꞌnen îꞌ tîrî toꞌya eꞌpai awanî kureꞌne panpîꞌ toꞌ pia.


text:
Maasa pra Paapa maimuya taasaꞌ man see warantî:<br/><t>—Anîꞌ esenyakaꞌma ya, tekîn paaka yarakkîrî,<br/>mîîkîrîya inta yewaꞌtî eꞌpai pra man,<br/>tekkari yonpaiya namai.<br/>Tîîse teesenyakaꞌma tanne,<br/>tîwî tekkari yonpatoꞌpeiya<br/>ituꞌse tîwanî pîkîrî.<br/>Moropai inîꞌrî taiya see warantî:<br/><t>—Teesenyakaꞌmasenya teesenyakaꞌmaꞌpî yepeꞌpî yapisî eꞌpai awanî.<br/>˻Mîrîrî warantî soosi esaꞌ pe tîweꞌsanonya yapisî eꞌpai awanî nîrî.˼


text:
Timóteo, soosi esanon winîkîi teeseurîmasen wanî ya, imaimu kîsetai. Tîîse asakîꞌnankon eseurîwîꞌnankon eseurîma ya, inkamoro maimu etakî morî pe. Mîrîrî wanî ya innape, moriya ikonekakî.


text:
Mîrîrî yeꞌnen inkamoro imakuiꞌpî kupîtîponkon panamakî tamîꞌnawîronkonya eta tanne. Mîrîrî wenai imakuiꞌpî ankuꞌpai pra eranneꞌ pe toꞌ yonpayamîꞌ eꞌtoꞌpe.<pb/>


text:
Paapaya eta tanne, moropai Jesus Cristoya eta tanne, moropai inserîyamîꞌ Paapa nîmenkaꞌsanya eta tanne, taa pîꞌ uukoꞌmanpîtî apîꞌ, tamîꞌnawîrî ikuꞌkî tauya manniꞌ esenupantoꞌ kuꞌkî yairî. Inkamoro panamakî tiwin pîꞌ toꞌ tîîse seꞌ kaisarî, eꞌsentai pra.<pb/>


text:
Moropai tauya apîꞌ, kaꞌneꞌ pe teesemiꞌtapai uyepotorîkon esenyakaꞌmatoꞌ kuꞌnen ton kîꞌtîrîi iteseru epuꞌtîiꞌma pra. Soosi esaꞌ pe aweꞌtoꞌpe ayenya kîꞌtîrîi ipuꞌpai pona, iteseru epuꞌtîya pra awanî tanne. Yai pra imakuiꞌpî iteseru wanî. Mîrîrî yeꞌnen —Mîîkîrî morî —tawon pe awanî, imakuiꞌpî pe awanî tanne. Mîrîrî wenai imakuiꞌpî pe awanî, mîîkîrî wanî kaisarî. Mîrîrî warantî awanî namai, iteseru eraꞌmakî morî pe epuꞌtîpa. Moropai aawarîrî eseraꞌmakî, morî pe awanîpa.<pb/>


text:
Moropai tauya apîꞌ, teken puꞌkuru tuna enîrî pîꞌ kakoꞌmamîi, tîîse vinho nîrî, mararî neken menîrîi, priꞌya aakoꞌmamîpa, neꞌneꞌ pe ayewan wanî namai. Maasa pra priꞌya pra eꞌkoi amîrî tuꞌke iteꞌka.<pb/>


text:
Tiaronkon pemonkonyamîꞌ nîkupîꞌpî imakuiꞌpî teeseraꞌmasen aronne, ikupî toꞌya eraꞌmasaꞌ yeꞌnen. Moropai mîrîrî wenai toꞌ eꞌtarumaꞌtî, Paapaya toꞌ tarumaꞌtî rawîrî. Tîîse tiaronkon nîkupîꞌpî eseraꞌma pepîn aronne, maasa pra ikupî toꞌya eraꞌmasaꞌ pra awanî yeꞌnen. Tîîse maasa panpîꞌ eeseraꞌma, Paapaya toꞌ tarumaꞌtîtoꞌ weiyu eseposaꞌ yai.


text:
Mîrîrî warantî nîrî morî kupî pîꞌ tîweꞌsen yeseru eseraꞌma aronne, tuꞌkankonya eraꞌma. Tîîse tiaronkonya ikupî amaꞌ pe. Morî kupî toꞌya, eeseraꞌma pra tîîse. Tîîse maasa panpîꞌ eeseraꞌma toꞌ nîkupîꞌpî.<pb/>


text:
Tîkaraiwarîkon yentai toꞌ poitîrîtonon wanî eꞌpai pra awanî. Tîîse tamîꞌnawîrî toꞌ maimu yawîrî toꞌ wanî eꞌpai awanî. Maasa pra inkamoro wanî toꞌ namanenan pe. Mîrîrî warantî ikupî eꞌpai man, inkamoro yeseru wenai anîꞌ eseurîma namai imakuiꞌpî pe Paapa winîkîi, moropai imaimu esenupantoꞌ winîkîi.


text:
Moropai manniꞌkan Paapa yapurînen pe tîweꞌsanon toꞌ karaiwarîyamîꞌ, inkamoro poitîrîyamîꞌya taa eꞌpai pra awanî: —Uurî Paapa yapurînen moropai ukaraiwarî nîrî Paapa yapurînen nîrî, mîrîrî yeꞌnen anna wanî eꞌwarantî, eꞌkaisarî. Mîrîrî yeꞌnen inamauya pepîn —taiya eꞌpai pra awanî. Tîîse eesenyakaꞌma eꞌpai awanî morî pe panpîꞌ mîîkîrî ton pe. Maasa pra mîîkîrî ikaraiwarî wanî innape Jesus kuꞌnen pe, mîîkîrî tîpoitîrî pîikaꞌtînen pe. Mîrîrî wenai morî pe panpîꞌ eesenyakaꞌma eꞌpai awanî, mîîkîrî ton pe, manniꞌ insaꞌnamaꞌpî. Timóteo, mîrîrî warantî ikupî pîꞌ toꞌ koꞌmantoꞌpe, makai toꞌ pîꞌ.<pb/>


text:
Tîîse tiaronkonya tiaron pe toꞌ yenupa ya, inkamoroya yairî Uyepotorîkon Jesus Cristo maimu wanî kupî pepîn. Maasa pra yairî pra teserukon wanî yeꞌnen.


text:
Inkamoro pemonkonyamîꞌ wanî mîrîrî warantî, toꞌ anenupapai mîî pe tîwanîkon yeꞌnen. Tîîse îꞌ epuꞌnenan pepîn inkamoro. Tonpakon yuꞌpîꞌpai toꞌ wanî. Tîmaimukon wenai inkamoro esiyuꞌpîtî, moropai toꞌ ekoreꞌma tuꞌka mîrîrî wenai. Mîrîrî warantî toꞌ eꞌtoꞌya toꞌ kinmuwatoꞌ enepî, toꞌ eꞌmuꞌtunpatoꞌ enepî. Mîrîrî yeꞌnen tonpakon maimu kupî toꞌya pepîn innape.


text:
Mîrîrî yeꞌnen inkamoro yeꞌka wanî pepîn morî pe, tonpakon yarakkîrî teesiyuꞌpîꞌtoꞌkon wenai. Toꞌ esenumenkatoꞌ yaꞌ morî ton pra awanî. Inkamoro esenumenka mîrîrî: —Paapa esenyakaꞌmatoꞌ pîꞌ eꞌnî yeꞌnen ipîkku pe enantoꞌ —kaiꞌma.<pb/>


text:
Tîîse Paapa yeseru kuꞌtoꞌya ipîkku pe pemonkon kupî. Imaimu yawîrî koꞌmannî ya, ipîkku pe eꞌnî, îꞌ rî see Paapa winîpainon yapisî pîꞌ —Morî pe man —taa ya, moropai —Inîꞌ panpîꞌ yuꞌse wai —tîkai pra yapisî ya.


text:
Îꞌ kin enepîꞌpî uurîꞌnîkonya esenpon yai sîrîrî non pona? Îꞌ eneꞌsaꞌ pra man. Tarîpai îꞌ yarî uurîꞌnîkonya kupî sîrîrî non poi? Îꞌ rî yarî pepîn.


text:
Mîrîrî yeꞌnen tauya, uyekkarikon wanî ya, moropai uponkon wanî ya, mîrîrî pîꞌ taatausinpai eꞌnîpaiꞌnîkon, itesaꞌ pe eꞌnî yeꞌnen.


text:
Maasa pra ipîkku pe eꞌpai tîweꞌsanonkon wanî ya, inkamoro yeꞌkakon enan pîꞌ man imakuiꞌpî yaꞌ. Tîîse mîrîrî ituꞌse tîweꞌtoꞌkon eporî toꞌya yai, mîrîrîya toꞌ tarumaꞌtî.


text:
Maasa pra sîrîrî non po kureꞌne temannekon pîꞌ teesenumenkasanonya kureꞌne mîrîrî yapurî. Tîîse mîrîrî wanî mîrîrî tamîꞌnawîron imakuiꞌpî parakon pe. Mîrîrî yuꞌse tîwanîkon wenai tiaronkon esenumî innape Paapa kuꞌtoꞌ tîuyaꞌnîkon winîpai. Mîrîrî yeꞌnen toꞌ eꞌtarumaꞌtî kureꞌne.<pb/>


text:
Tîîse amîrî, Timóteo, Paapa pemonkono pe tîweꞌsen. Mîrîrî yeꞌnen tuꞌkan mîrîrî yeꞌkakon yuꞌse tîweꞌsanon kaisarî kasi. Tîîse yairî ikuꞌkî ituꞌse Paapa eꞌtoꞌ yawîrî. Innape ikupîiꞌma, tiaronkon iꞌnokoꞌmakî. Moropai apona teerepansen yapîtanîꞌkî, imakuiꞌpî tîkuꞌse pra. Morî pe tiaronkon yarakkîrî eꞌkî, teekoreꞌmasen pe pra.


text:
Meruntî kupî pîꞌ akoꞌmankî innape ikupîiꞌma. Mîrîrî wenai innape eporîya ipatîkarî enen aakoꞌmantoꞌ ton. Mîrîrî ton pe Paapaya amîrî menkaꞌpî, manniꞌ yai, innape ikupîya ekaremekîꞌpîya yai, tuꞌkankonya ayeraꞌma tanne.


text:
Tamîꞌnawîron koꞌmantoꞌ ton tîînen Paapaya eta tanne, moropai manniꞌ Jesus Cristo eseurîmaꞌpî Pôncio Pilatos nurîꞌtî rawîrî siꞌma, mîîkîrîya eta tanne, sîrîrîpe tauya apîꞌ.


text:
—Ikuꞌkî —taꞌpîuya kupîya yuꞌse wanî sîrîrî. Mîrîrî kupî pîꞌ akoꞌmankî tîwî tîkuꞌse pra, imakuiꞌpî pe awinîkîi tiaronkon eseurîma namai. Ikupî pîꞌ akoꞌmankî Uyepotorîkon Jesus Cristo ennaꞌpotoꞌ weiyu erepamî pîkîrî.


text:
Paapaya ikupî kupî sîrîrî maasa pra iweiyu kuꞌneꞌtîsaꞌ tîuya yeꞌnen.<br/><t>Manniꞌ Paapa morî moropai tiwinsaron ipîkku,<br/>ipîkkukon reiyamîꞌ yentainon<br/>moropai uyesaꞌkon pe tîweꞌsanon yentainon mîîkîrî.<br/>


text:
<t>Mîîkîrî neken wanî ipatîkarî tîîkoꞌmansen pe<br/>aasaꞌmanta ton pe pra aakoꞌmamî.<br/>Mîîkîrî koꞌmantoꞌ wanî morî pe,<br/>aꞌka pe puꞌkuru, imakuiꞌpî ton pra.<br/>Mîrîrî yeꞌnen imakuiꞌpî pe siꞌma<br/>iipia erepannî eserîke pra awanî.<br/>Anîꞌya Paapa eraꞌmasaꞌ pra man.<br/>Mîrîrî yeꞌnen sîrîrî warantî siꞌma eraꞌma pepîn.<br/>Mîîkîrî neken yapurî eꞌpai awanî, taapaiꞌnîkon.<br/>Meruntî ke aakoꞌmamî ipatîkarî!<br/>Mîrîrî warantî awanî!<pb/>


text:
Sîrîrî pata po ipîkku pe yemanne ke tîweꞌsanon pîꞌ mîkai, Timóteo. Mîî pe tîwanîkon kaiꞌma toꞌ wanî namai. Moropai temannekon ataretîꞌka pepîn kaiꞌma toꞌ wanî namai, maasa pra mîrîrî wanî taataretîꞌkasen pe. Tîîse mîkai toꞌ pîꞌ Paapa neken yapurîtoꞌpe toꞌya. Maasa pra mîîkîrî wanî taataretîꞌkasen pe pra. Tîîse mîîkîrî wanî tamîꞌnawîron esaꞌ pe. Mîîkîrîya itîrî uurîꞌnîkon pia, tuꞌke ituꞌse eꞌnî pîkîrî, atausinpantoꞌpe.


text:
Morî kupî pîꞌ toꞌ koꞌmantoꞌpe, mîkai toꞌ pîꞌ, mararî pra tiaronkon pîikaꞌtîtoꞌpe toꞌya. Moropai tîwakîrikon pe, îꞌ rî temannekon yonpa tîîtoꞌpe toꞌya mîkai.


text:
Mîrîrî warantî ikupî toꞌya ya, maasa mîrîrî yentai yapisî toꞌya, taataretîꞌkasen pepîn. Moropai enen tîîkoꞌmantoꞌkon ton eporî toꞌya ipatîkarî.<pb/>


text:
Timóteo, ikuꞌkî taꞌpî yawîrî, ikupî pîꞌ akoꞌmankî tinyakaꞌmapîꞌse pra. Tiaronkon eseurîmatoꞌ ituꞌse Paapa eꞌtoꞌ yawîrî pra teeseurîmasen maimu kîsetai. Maasa pra epuꞌnen pe toꞌ eꞌkuꞌsaꞌkon eseyuꞌpîtî ya, toꞌ eseurîmatoꞌ wanî îꞌ pe pra rî, mîî pe neken toꞌ wanî.


text:
Inkamoro esenkuꞌtîꞌpî kureꞌne morî pe teesenumenkakon kaiꞌma, mîrîrî yeꞌnen innape Paapa yapurî toꞌya pepîn. Mîrîrî warantî inkamoro atarimaꞌpî Paapa piapai aminke, innape ikupî tîuyaꞌnîkon warantî pra.<pb/>Aponaꞌnîkon epîrema sîrîrî. Tauya Paapa pîꞌ. —Tamîꞌnawîron morî pe aweꞌtoꞌ ke toꞌ repakî —tauya Paapa pîꞌ.


text:
Uurî Paulo, Jesus Cristo naipontîꞌpî ituꞌse Paapa wanî yeꞌnen. Maasa pra Paapaya taꞌpî: —Innape Jesus kuꞌnenan pia ipatîkarî enen koꞌmannîtoꞌ tîrîuya —taꞌpîiya. Jesus Cristo nîkupîꞌpî wenai, mîrîrî itekare ekaremeꞌse uyarimaꞌpîiya.<pb/>


text:
Timóteo, sîrîrî kaareta menukauya aapia, maasa pra unmu pe amîrî wanî uwakîri pe, innape Jesus Cristo kuꞌsaꞌya yeꞌnen.<pb/>Paapa pîꞌ esatîuya, moropai Jesus Cristo Uyepotorîkon pîꞌ: —Tamîꞌnawîrî morî pe aweꞌtoꞌkon tîîtî. Moropai aꞌnokoꞌpîkon pe eraꞌmatî, tîwanmîn tîîtî —tauya, apona itîîtoꞌpe toꞌya.<pb/>


text:
Apîꞌ enpenata ya, taapîtîuya Paapa pîꞌ, manniꞌ unapurî utamokonya yapurîꞌpî warantî. Yairî yapurîuya imakuiꞌpî tîkuꞌse pra. Paapa pîꞌ tauya: —Uwakîri pe man, Paapa, Timóteoya innape akupîꞌpî.


text:
Wei ewaron kaisarî epîrema apona ya, aneraꞌmapai wanî. Maasa pra akaruwaꞌpî pîꞌ enpenatapîꞌnî pîꞌ wai. Mîrîrî yeꞌnen amîrî aneraꞌmapai wanî, Timóteo, atausinpatoꞌpe.


text:
Maasa pra innape Jesus kuꞌnen pe awanî pîꞌ enpenataꞌpî. Eꞌmaiꞌ pe anoꞌ Lóide iteseꞌya ikupîꞌpî innape. Mîrîrî tîpo asan Eunice iteseꞌya ikupîꞌpî innape. Tarîpai amîrîya nîrî innape ikupîꞌpî, epuꞌtî pîꞌ wai.<pb/>


text:
Mîrîrî yeꞌnen mîrîrî Paapa nîtîrîꞌpî pîꞌ awenpenata yuꞌse wai. Ikonekakî, amîrî nîkupî ton pe Paapa nîtîrîꞌpî. Mîrîrî tîrîꞌpîiya manniꞌ yai Paapa esenyakaꞌmatoꞌ kupîpa apuꞌpai pona uyenya tîrîuya neꞌtîkini yai.


text:
Mîrîrî kuꞌkî, maasa pra Morî Yekaton Wannî, Paapa nîtîrîꞌpî uupiaꞌnîkonya ukupîkon pepîn eranneꞌ pe. Tîîse meruntî ke eꞌnî emapuꞌtîiya, moropai tiaronkon saꞌnama emapuꞌtîiya, moropai uuwarîrîꞌnîkon tîweꞌpanamai eꞌnî emapuꞌtîiya, imakuiꞌpî kupî namai.<pb/>


text:
Mîrîrî yeꞌnen teweppeꞌse pra eꞌkî Uyepotorîkon yekare pîꞌ. Moropai uurî pîꞌ nîrî teweppeꞌse pra eꞌkî uurî atarakkansaꞌ yeꞌnen, Uyepotorîkon yekare ekaremekîuya wenai. Tîîse meruntî ke yapîtanîꞌkî, aweꞌtarumaꞌtî ya itekare ekaremekîya wenai. Aweꞌtarumaꞌtîtoꞌ pîꞌ eranneꞌ pe pra eꞌkî. Tîîse uurî eꞌtarumaꞌtî warantî aweꞌtarumaꞌtî, Paapaya ameruntîri ton tîîsaꞌ yeꞌnen.


text:
Paapaya uurîꞌnîkon pîikaꞌtîsaꞌ, moropai uyannosaiꞌyaꞌnîkon morî pe koꞌmannîtoꞌpe. Mîrîrî ikupîꞌpîiya morî unkupîꞌpîkon wenai pra, tîîse tîîwarîrî morî antîîpai tîwanî yeꞌnen. Pena pata ekonekasaꞌ pra tîîse, mîrîrî morî tîrî tîuya pîꞌ eesenumenkaꞌpî Jesus Cristo yai.


text:
Moropai sîrîrî tîrîꞌpîiya Uyepotorîkon Cristo Jesus iipî wenai. Mîîkîrî Uyepotorîkon enaꞌpî saꞌmantantoꞌ yentai. Mîrîrî wenai iipia enen koꞌmannî ipatîkarî. Innape itekare kupî wenai saꞌmantan pepîn. Mîrîrî yeꞌnen upiꞌpîkon kata pepîn ipatîkarî.


text:
Mîrîrî yekare ekaremeꞌse umenkasaꞌ Paapaya. Uurî Paapa narimaꞌpî, pemonkonyamîꞌ yenupatoꞌpeuya itekare pîꞌ.


text:
Mîrîrî yeꞌnen teweppeꞌse pra wai, eꞌtarumaꞌtî yeꞌka pe. Eꞌtarumaꞌtîtoꞌ pîꞌ eppepî pepîn, maasa pra Cristo Jesus unapurîkon kuꞌnen uurî innape. Mîîkîrî epuꞌnen uurî. Meruntî mîîkîrî. Mîrîrî yeꞌnen manniꞌ untîrîꞌpî iipia koꞌmannîpîiya tuipî pîkîrî. Mîrîrî epuꞌtî pîꞌ wai.<pb/>


text:
Yairî itekare ekaremeꞌkî manniꞌ anetaꞌpî uwinîpai. Ekaremeꞌkî innape Cristo tîkuꞌse, tiaronkon saꞌnamakî Cristo Jesus nîtîrîꞌpî ke.


text:
Manniꞌ itekare Paapa nîtîrîꞌpî koꞌmannîꞌkî tiaronya inyakanma namai tiaron pe. Ikoꞌmannîꞌkî Morî Yekaton Wannî meruntîri ke. Maasa pra aakoꞌmamî uupiaꞌnîkon.<pb/>


text:
Tamîꞌnawîronkon innape Jesus Cristo kuꞌnenan Ásiaponkonya unîmîꞌpî epuꞌtî pîꞌ nai. Figelo moropai Hermógenesya nîrî unîmîꞌpî.<pb/>


text:
Tîîse Onesíforo kaane, tîꞌnokoꞌpî pe eraꞌma Paapaya yuꞌse wai Onesíforo, moropai itonpayamîꞌ nîrî. Maasa pra tuꞌke iteꞌka uyausinpapîtîꞌpîiya yairî maꞌre ena namai. Mîîkîrî eppeꞌsaꞌ pra man uurî atarakkansaꞌ pîꞌ.


text:
Mîrîrî yeꞌnen Uyepotorîkonya mîîkîrî saꞌnama yuꞌse wai, tamîꞌnawîron aretîꞌka tîuya weiyu yai. Mîîkîrî yeseru epuꞌtî pîꞌ nai morî pe, uurî pîikaꞌtîꞌpîiya Éfeso po tîwanî yai.<pb/>


text:
Sîrîrî itekare ayenupaꞌpîuya tuꞌkankon pemonkonyamîꞌya eraꞌma tanne, mîrîrî anetaꞌpî uwinîpainon mîrîrî ke tiaronkon yenupakî. Manniꞌkan warayoꞌkon innape ikupîtonkon tîrumakai pra yenupakî, tiaronkon yenupatoꞌpe toꞌya mîrîrî ke nîrî.<pb/>


text:
Aweꞌtarumaꞌtîtoꞌ yapîtanîꞌkî uurî yarakkîrî siꞌma, Jesus Cristo poitîrî pe awanî wenai. Suraraya tîweꞌtarumaꞌtîtoꞌ yapîtanîpî manniꞌ warantî yapîtanîꞌkî.


text:
Manniꞌ suraraya, taipontînen maimu yawîrî ikupî, tîîwarîron tînkoneka pîꞌ teesenumenkai pra. Taipontînen wakîri pe tîwanîpa ikupîiya.


text:
Manniꞌ pemonkon teekaꞌtunsen ekaꞌtumî eꞌpainon teekaꞌtuntoꞌpe taꞌpî yawîrî îꞌ rî yapisîpa kaiꞌma. Tîîse yawîrî pra eekaꞌtunsaꞌ ya, mîîkîrîya tînapisî yapisî pepîn eꞌpainon. Mîrîrî warantî nîrî amîrîya ikuꞌkî taꞌpî yawîrî ikupî eꞌpai awanî, Jesus Cristo winîpainon yapisîpa.


text:
Moropai warayoꞌ umî yaꞌ teesenyakaꞌmasen esenyakaꞌma mararî pra tîmoron tepuꞌse. Moropai mîîkîrîya teesenyakaꞌmaꞌpî epetasaꞌ moꞌka tekkari ton eꞌmaiꞌ pe, mîrîrî ton pe teesenyakaꞌmasaꞌ yeꞌnen. ˻Mîrîrî warantî amîrî esenyakaꞌmasaꞌ ya, amoron tepuꞌse, Jesus Cristo winîpainon nîrî yapisîya˼.


text:
Mîrîrî apîꞌ tauya manniꞌ pîꞌ esenumenkakî. Maasa pra mîrîrî pîꞌ eesenumenka ya, Uyepotorîkonya tamîꞌnawîron epuꞌtîya emapuꞌtî.<pb/>


text:
Enpenatakî Jesus Cristo pîꞌ, manniꞌ aweꞌmîꞌsaꞌkaꞌpî pîꞌ, manniꞌ Davi paarîꞌpî pîꞌ. Mîrîrî ekaremeꞌnen itekare ekaremekîuya sîrîrî.


text:
Sîrîrî ekaremekîuya wenai eꞌtarumaꞌtî sîrîrî. Tarî wanî sîrîrî ewaꞌtîsaꞌ pe saꞌman ferro ke, manniꞌ pemonkon wîîtîpon yewaꞌtî toꞌya warantî. Tîîse Paapa maimu man yewaꞌtîsaꞌ pe pra ekaremeꞌtoꞌpe ekaremeꞌnenanya.


text:
Mîrîrî yeꞌnen tamîꞌnawîrî yapîtanîpîuya tîpemonkono pe Paapa nîmenkaꞌsan ton pe. Mîrîrî yapîtanîpîuya maasa pra Jesus Cristoya toꞌ pîikaꞌtîtoꞌpe moropai toꞌ koꞌmantoꞌpe ipatîkarî tîîpia morî pe.<pb/>


text:
Sîrîrî esenupantoꞌ wanî yairon pe puꞌkuru:<br/><t>Jesus Cristo saꞌmantasaꞌ wenai,<br/>uurîꞌnîkon saꞌmantasaꞌ yarakkîrî.<br/>Mîrîrî yeꞌnen koꞌmannî pe man yarakkîrî.<br/>


text:
<t>Moropai mîrîrî wenai eꞌtarumaꞌtîntoꞌ yapîtanîpî ya,<br/>tamîꞌnawîronkon esaꞌ pe enan pe man<br/>Cristo yarakkîrî nîrî.<br/>Tîîse “Unepuꞌtî pepîn mîîkîrî”, taꞌnîkon ya,<br/>mîîkîrîya taa nîrî: “Unepuꞌtîkon pepîn mîîkîrî”,<br/>taiya kupî sîrîrî upîꞌnîkon.<br/>


text:
<t>Moropai yairî eꞌnîꞌnîkon pra awanî ya,<br/>mîîwîni tîîse Cristo koꞌmamî yairî.<br/>Maasa pra seruꞌyeꞌ pe tîweꞌsen pepîn mîîkîrî.<br/>Îꞌ taasaꞌ tîuya ya, ikupîiya.<pb/>


text:
Tiaronkon yenupanenan pe ankupîꞌsan pîꞌ kaꞌkî sîrîrî unekaremekîꞌpî. Moropai toꞌ panamakî Paapa rawîrî siꞌma, teesiyuꞌpîꞌse toꞌ wanî namai tîmaimukon ke. Maasa pra mîrîrî warantî toꞌ wanî ya, morî pe awanî pepîn tiaronkon esenumenkatoꞌ tarumaꞌtî toꞌya.


text:
Mîrîrî kupîya yuwakî, tamîꞌnawîrî Paapa wakîri pe awanîpa. Manniꞌ warayoꞌ teesenyakaꞌmatoꞌ pîꞌ mîîkîrî eppepî pepîn maasa pra teesenyakaꞌma epuꞌtî tîuya yeꞌnen. Mîrîrî warantî epuꞌkî morî pe, tamîꞌnawîronkon panamatoꞌpe yairon Paapa maimu ke, teweppeꞌse Paapa winîkîi awanî namai.<pb/>


text:
Tîîse îꞌ pe pra rî ituꞌse Paapa eꞌtoꞌ pepîn pîꞌ teeseurîmasanon maimu kîsetai. Maasa pra mîrîrî yeꞌka wanî pemonkonoyamîꞌ tarumaꞌtînen pe. Toꞌ atakaꞌma emapuꞌtîiya.


text:
Maasa pra inkamoro yeꞌkakonya yenupantoꞌ wanî erekîꞌ pe tîweꞌsen warantî, neꞌneꞌ pe awanî. Mîrîrî ereꞌya itesaꞌ yanî warantî awanî. Asakîꞌne toꞌ man, warayoꞌkon mîrîrî yeꞌka pîꞌ yenupatonkon, Himeneu moropai Fileto toꞌ eseꞌ.


text:
Inkamoroya yairî tîweꞌtoꞌkon rumakasaꞌ man. Yairon pepîn pîꞌ tiaronkon yenupasaꞌ man. Aasîrî Paapaya isaꞌmantaꞌsan pîmîꞌsaꞌkaꞌpî kaiꞌma toꞌ yenupasaꞌ toꞌya. Mîrîrî yeꞌnen toꞌ yakaꞌmasaꞌ toꞌya man, innape yairon kupî toꞌya pra awanî temapuꞌtîi.


text:
Tîîse Paapa maimu wanî yairon pe puꞌkuru tîîkoꞌmansen pe. Wîttî yanrakiꞌ nîrî yuꞌnaꞌtîsaꞌ ituꞌna meruntî ke aakoꞌmantoꞌpe. Mîrîrî warantî Paapa maimu wanî meruntî ke aakoꞌmamî. See warantî aweꞌmenukasaꞌ mîrîrî:<br/><t>—Uyepotorîkonya tîmîrî ton pe tîweꞌsanon epuꞌtî.<br/>Moropai aweꞌmenukasaꞌ nîrî: —Manniꞌkan Jesus pîꞌ Uyepotorî kon taawonanya yairî pra tîweꞌtoꞌkon rumaka eꞌpai awanî, inîꞌrî ikupî tîuyaꞌnîkon namai. Mîrîrî warantî koꞌmannî yairî, moꞌtan pepîn.<pb/>


text:
Ipîkku pe tîweꞌsen yewîꞌ kureꞌnan ta awanî pisakon Teken pra ouro pe moropai prata pe awanî pepîn, tîîse awanî yei konekasaꞌ moropai non kaꞌsaꞌ nîrî. Tîîse mîrîrî koreꞌta wanî tiaron pensa tînapurî pe imenkaꞌpî. Ipîkku pe tîweꞌsen erepansaꞌ yai mîrîrî ourokon, pratokon yapurîiya. Tîîse yei konekasaꞌ moropai non kaꞌsaꞌ yapurîiya wei kaisarî.


text:
Mîrîrî yeꞌnen Paapa ton pe anîꞌ esenyakaꞌmatoꞌpe, nura pe tîweꞌtoꞌ rumaka eꞌpai awanî, morî kupî pîꞌ aakoꞌmamîpa. Mîrîrî pisakon, ouro kaꞌsaꞌ yapurî toꞌya warantî, Paapaya mîîkîrî yapurî ipîkku pe.<pb/>


text:
Mîrîrî yeꞌnen ituꞌse maasaronkon eꞌtoꞌ imakuiꞌpî tîpîinamai pra akoꞌmankî. Tîîse yairon kupî pîꞌ akoꞌmankî, innape ikupî pîꞌ akoꞌmankî. Tiaronkon saꞌnama pîꞌ akoꞌmankî, moropai Paapa yapurî pîꞌ akoꞌmankî. Moropai tîîwanmîra akoꞌmankî morî pe tîîkoꞌmansenon pokonpe. Uyepotorîkon winîpai tîweꞌpîikaꞌtîtoꞌkon ton esaꞌnenan pokonpe akoꞌmankî.


text:
Pakkokon seꞌ tapairî teeseurîmasanon yarakkîrî kîseurîmai. Eseurîma ya, esiyuꞌpîꞌnîtoꞌ eseporî. Maasa pra îꞌ taa tîuyaꞌnîkon epuꞌtî toꞌya pepîn. Mîrîrî yeꞌnen kîseurîmai toꞌ yarakkîrî.


text:
Maasa pra Uyepotorîkon poitîrî pe tîweꞌsen esiyuꞌpîtî eꞌpai pra man. Tîîse mîîkîrî eꞌpai awanî morî pe teekoreꞌmasen pe pra. Morî pe pemonkonyamîꞌ yenupanen pe eꞌpai awanî. Taatasiꞌsirunpasen pe pra eꞌpai awanî îꞌ etasaꞌ tîuya pîꞌ.


text:
Tîîse mîîkîrîya itekare anetapaiꞌnîkon pepîn yeurîma eꞌpai awanî tînîn pîꞌ. Maasa pra mîrîrî wenai Paapaya toꞌ enpenatatoꞌ ton tîrî yai pra. Mîrîrî tîpo innape ikupî toꞌya.


text:
Moropai esenkuꞌtîꞌsan pe pra toꞌ ena. Maasa pra Makuiya toꞌ yenkuꞌtîꞌpî. Uurîꞌnîkonya kamo yeꞌmarî ta iwîtoꞌ ton tîrî yai, aronne itîrî pepîn tîîse tenonse tîtîsen, kamoya eraꞌma namai. Mîrîrî warantî Makuiya teseru kuꞌtoꞌpe uyenkuꞌtîkon. Mîrîrî yeꞌnen inkamoro moꞌkatoꞌpe itenya yapai itekare ekaremekî eꞌpai awanî toꞌ pîꞌ.<pb/>


text:
Timóteo, sîrîrî tauya pîꞌ epuꞌkî. Maasa panpîꞌ Jesus iiꞌtoꞌ winîkîi saꞌme puꞌkuru awanî pe man mîrîrî yai.


text:
Saꞌme awanî maasa pra teetîꞌnînmakon pîꞌ pemonkonyamîꞌ wanî kupî sîrîrî tîîwarîrîꞌnîkon. Saꞌme awanî maasa pra pemonkonyamîꞌ esekaꞌnunka kupî sîrîrî kureꞌne tîniru yuꞌse tîwanîkon pîꞌ. Mîrîrî yuꞌse toꞌ esekaꞌnunka mararî pra, maasa pra mîî pe tîwanîkonpa kaiꞌma toꞌ esekaꞌnunka. Mîî pe tîwanîkon yeꞌnen, toꞌ eseurîma mararî pra tîpîꞌnîkon epuꞌnen pe tîwanîkon pîꞌ. Saꞌme awanî maasa pra toꞌ eseurîma imakuiꞌpî pe tiaronkon pemonkonyamîꞌ winîkîi. Saꞌme awanî maasa pra —Morî pe man —taa toꞌya pepîn tonpakon pîꞌ, moropai Paapa pîꞌ nîrî taa toꞌya pepîn. Tîîse tîîwarîrîꞌnîkon tîîkoꞌmamîkon pîꞌ toꞌ koꞌmamî. Saꞌme awanî maasa pra toꞌ munkîyamîꞌ wanî pepîn tîyunkon maimu yawîrî. Saꞌme awanî maasa pra Paapa nama toꞌya pepîn kupî sîrîrî.


text:
Saꞌme awanî maasa pra tonpakon saꞌnamatoꞌ ton pra toꞌ wanî. Îꞌ taꞌpî tîuyaꞌnîkon tonpakon pîꞌ manaꞌpoka toꞌya pepîn saꞌme toꞌ wanî. Imakuiꞌpî pe tiaronkon esenumenka emapuꞌtî toꞌya tonpakon winîkîi. Inkamoro etîꞌnînma pra awanî teserukon pîꞌ. Inkamoro wanî sokoroꞌ pe tîweꞌsanon pe. Mîrîrî yeꞌnen inkamoroya morî yewanmîrî, ituꞌse pra toꞌ wanî. Tonpakon yenkuꞌtînenan pe toꞌ wanî.


text:
Saꞌme awanî maasa pra îꞌ kupî toꞌya teesenumenkai pra, yairon toꞌ esenumenkatoꞌ ton pra awanî. Tiaronkon yentai epuꞌnen pe tîwanîkon pîꞌ toꞌ esenumenka. Kureꞌne tarî taatausinpatoꞌkon pîꞌ toꞌ atausinpa Paapa pîꞌ taatausinpakon yentai.


text:
Tîîse taa toꞌya: “Paapa yapurînenan anna” taa toꞌya tîntakon ke neken, tewankon yaꞌ yapurî yeꞌka pe pra.<pb/>Mîrîrî yeꞌnen inkamoro yeꞌka koreꞌta kasi.


text:
Inkamoro ewomî pe man tiaronkon koreꞌta. Mîrîrî yai wîriꞌsanyamîꞌ, aꞌtuꞌmîra toꞌ yewan tîweꞌsanon yenkuꞌtî toꞌya kupî sîrîrî. Maasa pra toꞌ esewankonoꞌmaꞌpî imakuiꞌpî kupî tîuyaꞌnîkon pîꞌ. Mîrîrî yeꞌnen, toꞌ yenkuꞌtî toꞌya teserukon ke. Toꞌ panama toꞌya moropai innape toꞌ maimu kupî toꞌya teesenkuꞌtîi.


text:
Inkamoro wîriꞌsanyamîꞌ koꞌmamî yairon itekare eta pîꞌ, ipîꞌ toꞌ esenupa teuren tîîse innape ikupî toꞌya eserîke pra awanî imakuiꞌpî ankuꞌpai tîwanîkon yeꞌnen.


text:
Inkamoro warayoꞌkonya yairon pîꞌ yenupantoꞌ yewanmîrî manniꞌkan Janes moropai Jambres nurîꞌtî Moisésya tenupatoꞌkon yewanmîrîꞌpî warantî. Maasa pra toꞌ esenumenkatoꞌ ton pra awanî. Moropai innape yairon maimu kupî toꞌya pepîn. Mîrîrî yeꞌnen tîweꞌpîikaꞌtîtoꞌkon eporî toꞌya pepîn.


text:
Tîîse inkamoro koꞌmamî kupî pepîn sîrîrî mîrîrî kupî pîꞌ. Maasa pra tamîꞌnawîronkonya toꞌ nîkupîꞌpî epuꞌtî kupî sîrîrî yairon pe pra awanî. Mîrîrî warantî Moisés nurîꞌtîya tîpanamatoꞌkon yewanmîrîtîponkon esepuꞌtîꞌpî.<pb/>


text:
Tîîse amîrî, pemonkonyamîꞌ panamatouꞌya epuꞌnen, uyeseru epuꞌnen amîrî. Uukoꞌmamîꞌpî yeseru, îꞌ yuꞌse wanî, moropai îꞌ kaiꞌma innape ikupîꞌpîuya moropai teekoreꞌmasen pe pra wanî epuꞌnen amîrî. Pemonkonyamîꞌ saꞌnamanen pe wanî epuꞌnen amîrî. Moropai upona teerepansen yapîtanîpîꞌpîuya epuꞌnen amîrî.


text:
Tiaronkonya utarumaꞌtîꞌpî epuꞌnen amîrî. Moropai eꞌtarumaꞌtîꞌpî epuꞌnen amîrî. Tamîꞌnawîrî îꞌ eꞌkupîꞌpî Antioquia cidaderî po wanî yai, Icônio po wanî yai, Listra po wanî yai, kureꞌne utarumaꞌtîtoꞌ yapîtanîpîꞌpîuya epuꞌnen amîrî. Tîîse tamîꞌnawîron winîpai Uyepotorîya umoꞌkaꞌpî epuꞌnen amîrî.


text:
Tamîꞌnawîronkon Jesus Cristo maimu yawîrî ikoꞌmanpaiꞌnîkon koꞌmamî kupî sîrîrî tîweꞌtarumaꞌtîi, Jesus pemonkono pe tîwanîkon yeꞌnen.


text:
Tîîse manniꞌkan imakuiꞌsan warayoꞌkonya, moropai yairon pepîn pîꞌ yenupanenanya pemonkonyamîꞌ yenkuꞌtî koꞌmannîpî inîꞌ panpîꞌ teesenkuꞌtîi.<pb/>


text:
Tîîse amîrî, Timóteo, yairon kupî pîꞌ akoꞌmankî, manniꞌ eesenupaꞌpî pîꞌ. Innape ikupîꞌpîya maasa pra mîrîrî pîꞌ ayenupatîponkon epuꞌtî pîꞌ nai innape toꞌ wanî yairî.


text:
Moropai more pe awanîꞌpî pata pai sîrîrî Paapa maimu eꞌmenukasaꞌ pîꞌ eesenupaꞌpî. Mîrîrî epuꞌtîya wenai epuꞌnen pe akupîiya. Mîrîrî wenai innape Cristo Jesus kupîꞌpîya. Mîrîrî yeꞌnen aweꞌpîikaꞌtîsaꞌ epuꞌtîya.


text:
Maasa pra tîmaimu menuka warayoꞌkonya emapuꞌtîꞌpî Paapaya tamîꞌnawîrî. Mîrîrî yeꞌnen morî pe awanî uurîꞌnîkon yenupanen pe yairon pîꞌ. Morî pe awanî uyakoꞌmenkanen pe nîrî. Morî pe awanî yairon kupî pîꞌ koꞌmannî emapuꞌtînen pe.


text:
Mîrîrî warantî sîrîrî Paapa maimu man tîpemonkono yenupanen pe. Mîrîrî wenai tamîꞌnawîrî morî kupî pîꞌ aakoꞌmamî, tiaronkon pîikaꞌtî pîꞌ, maasa pra ipîꞌ teesenupasaꞌ yeꞌnen.<pb/>


text:
Paapaya eraꞌma tanne, moropai Jesus Cristoya eraꞌma tanne, ankupî ton ekaremekîuya sîrîrî. Maasa pra Cristo ennaꞌpo kupî sîrîrî tamîꞌnawîronkon esaꞌ pe tîwanîpa. Mîrîrî yai taiya kupî sîrîrî anîꞌ wanî morî pe, anîꞌ wanî imakuiꞌpî pe taiya kupî sîrîrî toꞌ pîꞌ, pemonkonyamîꞌ enenankon pîꞌ moropai isaꞌmantaꞌsan pîꞌ.


text:
Mîrîrî yeꞌnen yairon esenupantoꞌ ekaremekî pîꞌ akoꞌmankî tîîtîꞌnapanse pra, pemonkonyamîꞌ anetapainokon pîꞌ moropai anetapainokon pepîn pîꞌ nîrî. Eseurîmakî inkamoro imakuiꞌpî kupî pîꞌ tîweꞌsanon pîꞌ toꞌ tîꞌnapantoꞌpe. Tîîse toꞌ yausinpakî moropai inkamoro yenupakî morî pe toꞌ koꞌmantoꞌpe, teesetaꞌkai pra.


text:
Sîrîrî kupî pîꞌ akoꞌmankî, maasa pra maasa panpîꞌ yairon esenupantoꞌ anetapai pra pemonkonyamîꞌ ena kupî sîrîrî. Inkamoroya tuꞌke tenupanenkon ton yuwa kupî sîrîrî îꞌ anetapai toꞌ wanî etakonpa, moropai ituꞌse tîweꞌtoꞌkon yawîrî ikupîkonpa.


text:
Mîrîrî yeꞌnen inkamoroya yairon esenupantoꞌ rumaka kupî sîrîrî inkamoroya tenupatoꞌkon etakonpa kaiꞌma. Tîîse mîrîrî toꞌ yenupatoꞌ toꞌya wanî îꞌ pe pra rî, panton pe neken awanî.


text:
Tîîse amîrî, tîwarî eꞌkî tamîꞌnawîrî tuiꞌsen pîꞌ teesenumenkai. Saꞌman yapîtanîꞌkî. Tiaronkon pîꞌ itekare ekaremeꞌkî. Tamîꞌnawîron ankupî ton kuꞌkî tîwî tîkuꞌse pra.<pb/>


text:
Tarîpai tarî uukoꞌmantoꞌ ataretîꞌka sîrîrî. Umînî ikamouya pe wai. Mîrîrî ke Paapa repauya manniꞌkanya tîwukukon ke Paapa repaꞌpî warantî.


text:
Tamîꞌnawîronkon pokonpe unkupî ton pe taꞌpî Paapaya kuꞌsauꞌya wai. Mîrîrî yeꞌnen yaretîꞌkasauꞌya sîrîrî, manniꞌ teekaꞌtunsenya teekaꞌtuntoꞌ yaretîꞌka warantî. Moropai innape puꞌkuru Paapa kupî pîꞌ uukoꞌmansaꞌ wai sîrîrî tîpose.


text:
Tarîpai uurî ton pe ikonekasaꞌ yapisîuya kupî sîrîrî. Manniꞌ warayoꞌ teekaꞌtumî yaretîꞌkatîponya tîîpia toꞌ nîtîrî yapisî warantî uupia Uyepotorîkon nîtîrî yapisîuya maasa pra yairî imaimu yawîrî uukoꞌmansaꞌ yeꞌnen. Mîîkîrî pemonkonyamîꞌ yenunnen, yaironya itîrî tuiꞌsaꞌ weiyu yai. Moropai uupia neken itîrîiya pepîn, tîîse tamîꞌnawîronkon tînîmîkî pîꞌ tîweꞌsanon tîwakîrikon pe, taatausinpai, inkamoro pia nîrî itîrîiya.<pb/>


text:
Maasa pra Demasya unîmîꞌpî. Mîîkîrî atausinpaꞌpî kureꞌne sîrîrî pata yeseru pîꞌ. Mîrîrî yeꞌnen attîꞌpî man Tessalônica cidaderî pona. Moropai Crescente nîrî wîtîꞌpî man Galácia pata pona. Moropai Tito wîtîꞌpî man nîrî Dalmácia pata pona.


text:
Tîîse Lucas neken man uyarakkîrî. Mîrîrî yeꞌnen tauya apîꞌ. Aaipî yai, Marcos yuwakî ayarakkîrî enepîpa. Maasa pra mîîkîrîya upîikaꞌtî tarî esenyakaꞌmatoꞌ pîꞌ.


text:
Aaipî yai Trôade cidaderî po, Carpo yewîꞌ ta unîmîꞌpî uyaꞌsan menepîi. Moropai ukaaretarîkon menepîi. Ipîkku pe manniꞌ paaka piꞌpî ikonekasaꞌ yuꞌse wai.<pb/>


text:
<sup>(14,15)</sup> Timóteo, tîwarî mîsiꞌ Alexandre pîꞌ, manniꞌ ferro pîꞌ teesenyakaꞌmasen. Mîîkîrî man kureꞌne îri pe itekare unekaremekîkon winîkîi. Uwinîkîi imakuiꞌpî kupîꞌpîiya mararî pra. Tîîse mîîkîrî tarumaꞌtî Uyepotorîkonya pe man imakuiꞌpî inkupîꞌpî wenai.<pb/>


text:
Eꞌmaiꞌ pe pemonkonyamîꞌ esanon rawîrî wanî yai uyeseru pîꞌ eseurîmaꞌpî. Mîrîrî yai tiwinsarî wanîꞌpî, anîꞌ tiaron upîikaꞌtînen ton pra. Tamîꞌnawîronkonya upîikaꞌtî pîn, tîwî ukupîꞌpî toꞌya. Tîîse mîrîrî wenai Paapaya toꞌ tarumaꞌtî yuꞌse pra wai tîîse tîîwanmîra toꞌ nîkupîꞌpî kupîiya yuꞌse wai.


text:
Tîîse tiwinsarî wanî pîn. Maasa pra Uyepotorî wanîꞌpî uyarakkîrî. Mîîkîrîya umeruntîri ton tîrîꞌpî. Meruntî ke itekare pîꞌ eseurîmatoꞌpe inîꞌ panpîꞌ tamîꞌnawîronkon Judeuyamîꞌ pepîn neta ton pe. Moropai mîîkîrîya umoꞌkaꞌpî nariꞌ yapai kaikusi mata pia tîweꞌsen moꞌka warantî umoꞌkaꞌpîiya.


text:
Mîîkîrî rî Uyepotorîya upîikaꞌtî koꞌmannîpî tamîꞌnawîron imakuiꞌpî winîpai. Moropai mîîkîrîya uyarî tîpata yaꞌ, kaꞌ pona. Mîîkîrî yapurî pîꞌ koꞌmannîpaiꞌnîkon man ipatîkarî. Sîrîrî warantî yapurî eꞌpai man.<pb/>


text:
Timóteo, umaimu man Áquila pia moropai inoꞌpî Priscila pia nîrî. Moropai umaimu man nîrî uyonpakon Onesíforo pia moropai tamîꞌnawîrî ipemonkonoyamîꞌ pia.


text:
Uyonpakon Erasto nîmîꞌpîuya Coríntio cidaderî po. Moropai Trófimo nîmîꞌpîuya Mileto po, maasa pra priꞌya pra eenasaꞌ wanîꞌpî.<pb/>


text:
Timóteo, aaipî yuwakî uupia kaꞌneꞌ pe panpîꞌ, konoꞌpîtî eꞌsaraꞌtî rawîrî. Uyonpakon man tarî uupia. Êubulo, moropai Prudente moropai Lino moropai Cláudia, inkamoroya tîmaimukon yarima aapia moropai tamîꞌnawîronkon tiaronkonya nîrî tîmaimukon yarima aapia.<pb/>


text:
Timóteo, tauya Paapa pîꞌ: —Iipia akoꞌmankî, Paapa, tauya. —Moropai tamîꞌnawîrî morî pe aweꞌtoꞌ tîîkî toꞌ pia, tauya ipîꞌ. Mîrîrî neken.<pb/>


text:
Uurî Pauloya sîrîrî kaareta menuka sîrîrî. Paapa poitîrî pe wanî, moropai Jesus Cristo naipontîꞌpî pe wanî. Uyarimaꞌpîiya Paapa nîmoꞌkaꞌsan pia innape Jesus kuꞌtoꞌpe toꞌya, Paapa maimu yairon epuꞌtoꞌpe toꞌya moropai imaimu yawîrî toꞌ koꞌmantoꞌpe uyarimaꞌpîiya.


text:
Mîrîrî ton pe uyarimaꞌpîiya. Maasa pra innape ikupî wenai enen koꞌmannî kupî yeꞌnen ipatîkarî. Mîrîrî epuꞌtî pîꞌ man maasa pra pena pata ekonekasaꞌ pra tîîse Paapaya taꞌpî: —Toꞌ koꞌmamî pe man ipatîkarî enen uupia —taꞌpîiya. Paapa mîîkîrî seruꞌyeꞌ pepîn. Mîrîrî yeꞌnen inîmîkî pîꞌ koꞌmannî.


text:
Mîrîrî itekare anekaremeꞌpai Paapa enasaꞌ ya, ekaremekî meꞌpoꞌpîiya. Mîrîrî itekare ekaremeꞌse uyarimaꞌpî mîîkîrî Paapa, upîikaꞌtînenkonya.<pb/>


text:
Sîrîrî kaareta yarimauya sîrîrî aapia, Tito. Amîrî wanî unmu pe puꞌkuru maasa pra innape Jesus kuꞌsaꞌya ikupîꞌpîuya warantî.<pb/>Apona epîrema sîrîrî. Paapa pîꞌ esatîuya: —Mîîkîrî Tito eraꞌmakî morî pe, tîîwanmîra aweꞌtoꞌpe, moropai tamîꞌnawîron morî pe aweꞌtoꞌ ke irepakî. Mîrîrî warantî tauya Uyunkon Paapa pîꞌ, moropai Jesus Cristo upîikaꞌtînenkon pîꞌ.<pb/>


text:
Amîrî pokonpe wanî yai, esenyakaꞌmaꞌpî tîîse aretîꞌkauya pra wanîꞌpî. Mîrîrî yeꞌnen amîrî nîmîꞌpîuya Creta po yaretîꞌkapa. Mîrîrî yai taꞌpîuya apîꞌ: —Innape Jesus kuꞌnenan eraꞌmanen pe warayoꞌkon moꞌkakî pata kaisarî Creta wono po —taꞌpîuya. Mîrîrî yeꞌnen manniꞌkan morî pe iteseru tîweꞌsanon taꞌpîuya yawîrî toꞌ moꞌkakî.


text:
Innape Jesus kuꞌnenan eraꞌmanen eꞌpai awanî morî pe ipîꞌ anîꞌ eseurîma namai imakuiꞌpî pe iwinîkîi. Tiwin tînoꞌpî kenan eꞌpai awanî, inmukuyamîꞌ eꞌpai awanî innape Jesus kuꞌnenan pe. Moropai anîꞌya “imakuiꞌpî kuꞌnenan mîîkîrî munkîyamîꞌ”, taa eserîke pra awanî. Tîyun, tîsan maimu yawîronkon pe eꞌpai toꞌ wanî, imakuiꞌpî pe anîꞌ eseurîma namai toꞌ pîꞌ.


text:
Paapa esenyakaꞌmatoꞌ pîꞌ mîîkîrî wanî. Mîrîrî yeꞌnen morî pe iteseru eꞌpai awanî, ipîꞌ tiaronkon eseurîma namai imakuiꞌpî pe. Mîî pe pra eꞌpai awanî, sokoroꞌ pe pra eꞌpai awanî, teetînsen pe pra eꞌpai awanî. Eekoreꞌma pra eꞌpai awanî, temanne ton yuꞌse tîwanî yeꞌnen tiaronkon yenkuꞌtîiya eꞌpai pra awanî.


text:
Tîîse morî pe pemonkonyamîꞌ teerepansenon tîîpia yapisîiya eꞌpai awanî, morî Paapa yeseru eraꞌma tîuya pîꞌ taatausinpasen pe eꞌpai awanî, imakuiꞌpî eraꞌma tîuya pîꞌ pra. Morî pe aweꞌpanama eꞌpai awanî imakuiꞌpî kupî tîuya namai. Tonpayamîꞌ winîkîi imakuiꞌpî kupîiya pra eꞌpai awanî tîîse ituꞌse Paapa eꞌtoꞌ yawîrî aakoꞌmamî eꞌpai awanî.


text:
Innape yairon esenupantoꞌ kupîiya eꞌpai awanî meruntî ke teesenupaꞌpî yawîrî. Mîrîrî warantî tiaronkon meruntîtannîpîiya yairon esenupantoꞌ yenupa tîuya wenai. Moropai Paapa maimu yuꞌsankon pepîn yakoꞌmenkaiya eꞌpai awanî, yairî pra toꞌ eꞌtoꞌ pîꞌ.<pb/>


text:
Maasa pra tuꞌke pemonkonyamîꞌ anîꞌ anetapaiꞌnîkon pepîn seꞌ tapairî toꞌ eseurîmapîtî, tiaronkon yenkuꞌtî toꞌya. Arinîke toꞌ man, Judeuyamîꞌ yeseru yawîrî tîweꞌsanon koreꞌta.


text:
Inkamoro tiaronkon yenupaꞌpî, toꞌ koꞌmamî yairî pra. Tiaronkon yewîꞌkon tawonkon yenkuꞌtî toꞌya tamîꞌnawîrî. Toꞌ yenupa toꞌya tîniru yapiꞌtoꞌpe toꞌya tiaronkon tenkuꞌtîi. Mîrîrî wenai tuꞌke tonpakon atarima emapuꞌtî toꞌya Jesus piapai. Mîrîrî yeꞌnen toꞌ pîꞌ taa meꞌpoya eꞌpai awanî, mîrîrî kupî toꞌya namai inîꞌrî.


text:
Maasa pra tiwinan toꞌ yonpa ipîkku teeseurîmasen nurîꞌtîya taꞌpî: —Creta ponkon seruꞌyeꞌkon, oꞌmaꞌkon warainokon, enyaꞌneꞌkon, entamoꞌkapai neken toꞌ wanî kureꞌne, teesenyakaꞌmai pra —taꞌpîiya.


text:
Toꞌ yakoꞌmenkakî tîpantonikon tîpîinamai pra toꞌ eꞌtoꞌpe, Paapa maimu yuꞌsan pepîn nekaremekîꞌpî tîpîinamai pra toꞌ eꞌtoꞌpe.


text:
Maasa pra morî pe anîꞌ yewan wanî ya, morî pe aakoꞌmantoꞌ wanî tamîꞌnawîrî. Tîîse nura pe anîꞌ yewan wanî ya, moropai innape Paapa kupîiya pra awanî ya, tamîꞌnawîrî aakoꞌmantoꞌ wanî nîrî nura pe. Nura pe mîîkîrî esenumenkatoꞌ wanî yeꞌnen tamîꞌnawîron eraꞌmaiya nura pe.


text:
“Paapa epuꞌnenan anna”, taapîtî toꞌya teuren. Tîîse imakuiꞌpî toꞌ nîkupîꞌpî wenai, tamîꞌnawîronkonya epuꞌtî, Paapa epuꞌtî toꞌya pepîn. Tewanmakon pe Paapa nîkupî kupî toꞌya, Paapa maimu yuuku toꞌya pepîn. Mîrîrî yeꞌnen tiwin kin morî kupî toꞌya pepîn.<pb/>


text:
Aꞌyekeꞌtonon panamakî teetînsen pe toꞌ wanî namai, tepuꞌse toꞌ eꞌtoꞌpe, tîponaꞌnîkon tuiꞌsen kupî toꞌya namai. Toꞌ panamakî toꞌ pîꞌ tiaronkon eseurîma namai imakuiꞌpî pe. Tîîse morî pe toꞌ yeseru eꞌtoꞌpe toꞌ panamakî, innape Jesus kuꞌtoꞌpe toꞌya, tiaronkon saꞌnamatoꞌpe toꞌya toꞌ panamakî. Mîrîrî wenai tîponaꞌnîkon tuiꞌsen yapîtanîꞌtoꞌpe toꞌya toꞌ panamakî.<pb/>


text:
Mîrîrî warantî noꞌsantonon panamakî, morî pe toꞌ koꞌmantoꞌpe Paapa nama pîꞌ. Imakuiꞌpî pe toꞌ eseurîma namai tiaronkon pîꞌ, kureꞌne maiꞌ enîrî toꞌya namai. Mîrîrî warantî toꞌ panamakî tiaronkon wîriꞌsanyamîꞌ maasaronkon panpîꞌ yenupatoꞌpe toꞌya, morî pîꞌ toꞌ panamakî.


text:
Mîrîrîya wîriꞌsanyamîꞌ maasaronkon panpîꞌ yenupatoꞌpe toꞌya, tînyokon saꞌnamatoꞌpe toꞌya, moropai tînmukukon saꞌnamatoꞌpe toꞌya, toꞌ panamakî. Tîîwarîrîꞌnîkon toꞌ etîꞌnînmatoꞌpe, teserukon tepuꞌse toꞌ koꞌmantoꞌpe, toꞌ panamakî.


text:
Tînyokon pîꞌ neken toꞌ atausinpatoꞌpe tiaron pîꞌ pra, tewîꞌkon ta toꞌ esenyakaꞌmatoꞌpe mîrîrî poro tuutîi pra, morî pe eranmîra toꞌ koꞌmantoꞌpe, tînyokon maimu yawîrî toꞌ koꞌmantoꞌpe. Mîrîrî warantî toꞌ koꞌmantoꞌpe, imakuiꞌpî pe tiaronkon eseurîma namai Paapa maimu winîkîi, toꞌ panamakî.<pb/>


text:
Mîrîrî warantî warayoꞌkon, maasaronkon nîrî panamakî tîîwarîrîꞌnîkon toꞌ etîꞌnînmatoꞌpe teserukon tepuꞌse.


text:
Amîrî nîrî tamîꞌnawîrî yairon kupî pîꞌ akoꞌmankî, tiaronkonya ayeraꞌmatoꞌpe moropai ankupîꞌpî warantî ikuꞌtoꞌpe toꞌya. Tepuꞌse toꞌ panamakî seruꞌyeꞌ pra.


text:
Yairî toꞌ yeurîmakî, “Iseruku mîrîrî”, taa toꞌya namai. Apîꞌ, “Yairon pepîn mîrîrî”, taa toꞌya namai. Yairon pe eeseurîma ya, inkamoro ayeyatonon eppepî eserîke awanî, maasa pra apîꞌ toꞌ eseurîma eserîke pra awanî imakuiꞌpî pe.<pb/>


text:
Moropai tîkaraiwarîkon poitîrîtonon pe tîweꞌsanon panamakî. Tîkaraiwarîkon maimu yawîrî toꞌ eꞌtoꞌpe, tamîꞌnawîrî ituꞌse aweꞌtoꞌ yawîrî toꞌ eꞌtoꞌpe imaimu tîyuꞌpîꞌse toꞌ wanî namai.


text:
Toꞌ panamakî tîkaraiwarîkon yemanne yamaꞌrunpa toꞌya namai, tîîse morî pe tîkaraiwarîkon yemanne koꞌmannîꞌtoꞌpe toꞌya. Mîrîrî wenai toꞌ nîkupî eraꞌma tamîꞌnawîronkonya morî pe. Mîrîrî yeꞌnen Paapa, upîikaꞌtînenkon pîꞌ yenupantoꞌ eta toꞌya nîrî morî pe.<pb/>


text:
Mîrîrî warantî innape Jesus kuꞌnenan koꞌmamî eꞌpai awanî maasa pra tamîꞌnawîronkon pemonkonyamîꞌ anpîikaꞌtîpai tîwanî pîꞌ Paapa esekaremekîꞌpî. Jesus Cristo yarimasaiꞌya wenai, epuꞌtî îꞌ kaiꞌma uurîꞌnîkon saꞌnamaꞌpîiya, moropai uurîꞌnîkon pîikaꞌtîꞌpîiya.


text:
Mîrîrî yeꞌnen imakuiꞌpî unkupîkon rumakapaiꞌnîkon man. Imakuiꞌpî ankuꞌpai pra eꞌnîpaiꞌnîkon man. Tîîse morî pe koꞌmannîpaiꞌnîkon tîweꞌpanamai, imakuiꞌpî kupîꞌnîkon namai. Yairî Paapa maimu yawîrî koꞌmannîpaiꞌnîkon man.


text:
Mîrîrî warantî ikuꞌpaiꞌnîkon, uurîꞌnîkon koꞌmamî tanne Jesus iipî nîmîkî pîꞌ, manniꞌ Jesus unapurîkon, kureꞌnan upîikaꞌtînenkon.


text:
Tîîwarîrî aasaꞌmantaꞌpî uurîꞌnîkon yeꞌmapa kaiꞌma tamîꞌnawîron imakuiꞌpî koreꞌtapai, moropai morî pe uurîꞌnîkon ronapa tîmîrî ton pe eꞌnîtoꞌpe, morî kuꞌtoꞌpe taatausinpai.<pb/>


text:
Mîrîrî unekaremekîꞌpî ke toꞌ yenupakî. Tamîꞌnawîronkon pemonkonyamîꞌ yeurîmakî meruntî ke. Toꞌ yakoꞌmenkakî, toꞌ panamakî, toꞌ yenupanen pe eꞌkî, amîrî tîpîinamai pra toꞌ koꞌmamî namai.<pb/>


text:
Innape Jesus kuꞌnenan yenpenatanîꞌkî, tesaꞌkon pe tîweꞌsen manniꞌ ipîkku pe tîweꞌsen maimu yawîrî toꞌ eꞌtoꞌpe morî ankuꞌpai toꞌ eꞌtoꞌpe inkamoro tesaꞌkon ton pe.


text:
Toꞌ yenpenatanîꞌkî imakuiꞌpî pe toꞌ eseurîma namai, tiaronkon yarakkîrî, toꞌ esiyuꞌpîtî namai, sokoroꞌ pe toꞌ wanî namai, eranmîra toꞌ eꞌtoꞌpe, morî pe toꞌ eꞌtoꞌpe tiaronkon pokonpe toꞌ yenpenatanîꞌkî.<pb/>


text:
Pena innape Jesus kupî rawîrî pakko pe uurîꞌnîkon wanîꞌpî, anîꞌ anetapai pra eꞌnîꞌpî. Esenkuꞌtînsaꞌ wanîꞌpî, imakuiꞌpî pîꞌ esekaꞌnunkaꞌnîꞌpî, uwakîrikon pe imakuiꞌpî kupîꞌpî uurîꞌnîkonya. Tiaronkon uyonpakon muꞌtunpaꞌpî. Toꞌ yemanne yuꞌse eꞌnî wenai kinmuwanîꞌpî. Tiaronkon wanîꞌpî uyewanmakon pe ipîra moropai uurîꞌnîkon kupîꞌpî tiaronkonya nîrî tewanmakon pe.


text:
Moropai upîikaꞌtîꞌpîiyaꞌnîkon, imakuiꞌpî yapai umoꞌkaꞌpîiyaꞌnîkon. Morî unkupîꞌpîkon wenai upîikaꞌtîiya pra awanîꞌpî. Tîîse kureꞌne tîꞌnokoꞌpî pe uurîꞌnîkon eraꞌmaꞌpîiya. Mîrîrî yeꞌnen upîikaꞌtîꞌpîiyaꞌnîkon. Morî Yekaton Wannîya umakuyikon ronaꞌpî moropai uurîꞌnîkon yenpoꞌpîiya enenan pe eꞌnîtoꞌpe Paapa winîkîi. Moropai amenan uyeserukon ton yekaꞌmaꞌpîiya morî pe koꞌmannîtoꞌpe.


text:
Mîîkîrî Morî Yekaton Wannî yarimaꞌpî Paapaya upîikaꞌtîtoꞌpeiyaꞌnîkon, Jesus Cristo upîikaꞌtînenkon nîkupîꞌpî wenai.


text:
Morî pe tîwanî yeꞌnen, “Yairon pe awanîkon tarîpai”, taasaꞌ Paapaya wanîꞌpî upîꞌnîkon, îꞌ rî morî kupî pra tîîse. Mîrîrî taꞌpîiya enen koꞌmannîtoꞌpe tîîpia ipatîkarî. Mîrîrî nîmîkî pîꞌ koꞌmannî.<pb/>


text:
Ayenkuꞌtîuya pepîn. Innape tauya sîrîrî. Mîrîrî yeꞌnen mîrîrî unekaremekîꞌpî ke toꞌ yenupakî innape Jesus kuꞌnenan pîꞌ, morî kupî pîꞌ toꞌ koꞌmantoꞌpe. Maasa pra mîrîrî unekaremekîꞌpî wanî morî pe puꞌkuru. Moropai tamîꞌnawîronkon pîikaꞌtîiya.


text:
Tîîse teesiyuꞌpîꞌse pra akoꞌmankî tiaronkon yarakkîrî, Moisés nurîꞌtîya yenupantoꞌ pîꞌ, utamokon eseꞌkon rîꞌpî pîꞌ. Maasa pra îꞌ pe pra rî esiyuꞌpîꞌnîtoꞌ wanî. Mîrîrî wanî imakuiꞌpî pe. Mîrîrî tîpîinamai pra eꞌkî.


text:
Esiyuꞌpîꞌnî emapuꞌtînen moro awanî ya akoreꞌtaꞌnîkon, mîîkîrî yeurîmakî. Moropai amaimu yuukuiya pra awanî ya, inîꞌrî yeurîmakî. Mîrîrî tîpo, yuukuiya pra aakoꞌmamî ya, tîwî nîsi. Inîꞌrî mîîkîrî yarakkîrî kasarîi.


text:
Maasa pra imakuiꞌpî kuꞌnen mîîkîrî. Paapa maimu pîinamaiya pepîn. Imakuiꞌpî inkupîꞌpî wenai eesepuꞌtî.<pb/>


text:
Aapia Ártemas ou Tíquico yarimasauꞌya yai, mattîi Nicópolis po eseponîtoꞌpe. Maasa pra miarî Nicópolis po konoꞌ aniwaꞌkapai wai.


text:
Pemonkonyamîꞌ ton pe teeseurîmasen Zenas moropai Apolo pîikaꞌtîkî. Toꞌ ataponka koꞌmannîpî. Mîrîrî yeꞌnen îꞌ yuꞌse toꞌ wanî ya, itîîkî, îꞌ ton pra toꞌ wanî namai.


text:
Uyonpakon innape Jesus kuꞌnenanya morî kupî eꞌpai awanî. Tîweꞌtarumaꞌtîsanon pîikaꞌtî toꞌya eꞌpai awanî. Mîrîrî kupî tîuyaꞌnîkon pîꞌ toꞌ esenupa eꞌpai awanî, morî pe tiaronkon pîikaꞌtîtoꞌpe toꞌya, moropai îꞌ ton pra tîwanîkon namai, toꞌ esenyakaꞌma eꞌpai awanî, enyaꞌne pe pra.<pb/>


text:
Tarîpai tauya apîꞌnîkon. Tamîꞌnawîronkon uupiawonkon maimu man aapia. Anna maimu man uyonpayamîꞌ innape Jesus kuꞌnenan pia, aapiawonkon pia. Anna saꞌnamanenan inkamoro.<pb/>Moropai epîrema sîrîrî apona. Tauya Paapa pîꞌ: —Tamîꞌnawîrî morî pe aweꞌtoꞌ tîîkî toꞌ pia —tauya Paapa pîꞌ. Mîrîrî neken.


text:
Uurî Paulo nîmenukaꞌpî sîrîrî. Uurî atarakkannîtoꞌ yewîꞌ tawon, Cristo Jesus yekare ekaremekîuya wenai. Uyonpakon Timóteo yarakkîrî siꞌma, kaareta menuka annaya sîrîrî. Mîrîrî kaareta yarima annaya aapia, Filemom. Amîrî wanî anna wakîri pe, moropai Paapa ton pe teesenyakaꞌmasen pe awanî anna warantî.


text:
Moropai Áfia nîrî pia yarima annaya. Uyonpa pe mîîkîrî wanî, uwîrisi warantî. Moropai Arquipo pia nîrî kaareta yarima annaya. Mîîkîrî wanî anna warantî, mararî pra teesenyakaꞌmasen pe Cristo esenyakaꞌmatoꞌ pîꞌ. Moropai ayewîꞌ ta Paapa yapurîi teeperepîꞌsenon pia nîrî sîrîrî kaareta yarima annaya.<pb/>


text:
Moropai morî ke arepakon Paapaya yuꞌse wai. Moropai tîîwanmîra aweꞌtoꞌkon tîrîiya yuꞌse wai. Mîrîrî warantî Uyepotorîkon Jesus Cristoya nîrî itîrî yuꞌse wai.<pb/>


text:
<sup>(4,5)</sup> Paapa yarakkîrî eseurîma koꞌmannîpî amîrî ton pe. Tauya see warantî: —Paapa, morî pe man. Uwakîri pe man maasa pra innape Jesus kuꞌnen Filemom taapîtî tiaronkonya. Moropai apemonkonoyamîꞌ saꞌnamanen mîîkîrî, taa toꞌya nîrî —tauya Paapa pîꞌ.


text:
Mîrîrî yeꞌnen, innape ikupîya yeꞌnen, tiaronkon pîꞌ itekare ekaremekî pîꞌ aakoꞌmamî yuꞌse wai. Mîrîrî warantî ekaremekîya ya, morî Paapa nîtîrîkon epuꞌtîya. Uurîꞌnîkon ton pe itîîsaiꞌya, Cristo pia eꞌnî yeꞌnen.


text:
Moropai, uyonpa, atausinpasaꞌ wanî tiaronkon saꞌnamaya yeꞌnen. Paapa pemonkonoyamîꞌ yausinpaya kureꞌne.<pb/>


text:
Mîrîrî yeꞌnen tauya eꞌpainon see warantî. Mîrîrî kuꞌkî tauya ya apîꞌ, yairî awanî, maasa pra Cristo narimaꞌpî pe wanî yeꞌnen. Tîîse mîrîrî warantî tauya pepîn.


text:
Mîrîrî mîkupîi tauya, maasa pra kureꞌne asaꞌnamauya. Mîrîrî warantî tauya aꞌyekeꞌton pe wanî yeꞌnen, atarakkannîtoꞌ yewîꞌ ta wanî yeꞌnen.


text:
Mîrîrî warantî esatîuya sîrîrî. Onésimo pîꞌ eseurîma sîrîrî. Mîîkîrîya Jesus yapisî emapuꞌtîꞌpîuya atarakkannîtoꞌ yewîꞌ ta siꞌma. Mîrîrî wenai unmu pe awanî mîrîrî.


text:
Pena morî pe pra mîîkîrî eꞌpîtîꞌpî apîꞌ. Tîîse tarîpai morî pe eenasaꞌ sîrîrî apîꞌ, moropai upîꞌ nîrî. Apîikaꞌtînen pe puꞌkuru eenasaꞌ man tarîpai.<pb/>


text:
Mîîkîrî pîꞌ taapai wanîꞌpî: —Tarî akoꞌmankî upîikaꞌtîpa atarakkannîtoꞌ yewîꞌ ta wanî tanne. Tarî wanî Jesus yekare ekaremekîuya wenai. Uyarakkîrî Filemom wanî ya, upîikaꞌtîiya eserîke awanî. Mîrîrî yeꞌnen akoꞌmankî upîikaꞌtîpa Filemom yenta.


text:
Tîîse mîrîrî warantî tauya pra wai, mîrîrî makai taasaꞌya pra tîîse. Apoitîrî yuꞌse pra wai, ituꞌse pra awanî tanne. Tîîse îꞌ rî ituꞌse wanî ya, mîrîrî nîrî yuꞌse wai.


text:
Aꞌkî, aapiapai apoitîrî Onésimo epeꞌpî tîîse mararî aakoꞌmamî. Tarîpai awennaꞌpo sîrîrî ikoꞌmanse ipatîkarî aapia.


text:
Awennaꞌpo aapia apoitîrî pe aweꞌtoꞌpe, tîîse apoitîrî yentai aweꞌtoꞌpe nîrî. Ayonpa pe puꞌkuru aweꞌtoꞌpe tarîpai awennaꞌpo. Mîîkîrî saꞌnamauya yentai saꞌnamaya eꞌpainon, maasa pra apoitîrî pe neken pra awanî, tîîse ayonpa pe puꞌkuru awanî, Jesus yapiꞌsaiꞌya yeꞌnen. Yai pra mîrîrî wenai aapiapai attî tîrîꞌpî Paapaya. Mararî aakoꞌmamîꞌpî aapiapai, tîîse aapia aakoꞌmamî ipatîkarî tarîpai.<pb/>


text:
Mîrîrî yeꞌnen morî pe yapiꞌkî ayewîꞌ ta. Uutîsaꞌ ya, morî pe uyapisîya eꞌpainon, awanîyakon pe wanî yeꞌnen. Mîrîrî warantî rî Onésimo apoitîrî yapiꞌkî.


text:
Moropai awinîkîi imakuiꞌpî kuꞌsaiꞌya ya, epeꞌmîra aapia awanî ya, mîkai upîꞌ moropai ayeꞌmauya. Uurîya ayeꞌma.


text:
Inna pîꞌ tauya sîrîrî. Ayeꞌmauya. Uurî Pauloya imenuka, seeniꞌ kaareta yonpa, ayeꞌmauya pîꞌ teeseurîmasen. Tîîse enpenatakî kureꞌne epeꞌmîra wanîꞌpî uyeꞌmaya pra awanî yeꞌnen. Uyeꞌmaya ya, îꞌ pe pra awanî, amîrî ke uyeꞌmaya eꞌpai awanî maasa pra Jesus yapisîya emapuꞌtîsauꞌya yeꞌnen.


text:
Tîîse uyonpa, mîrîrî warantî tauya sîrîrî apîꞌ. Mîrîrî mîkupîi kureꞌne atausinpatoꞌpe, Cristo pemonkono pe eꞌnî yeꞌnen.


text:
Umaimu yawîrî amîrî wanî epuꞌtî pîꞌ wai. Mîrîrî yeꞌnen seeniꞌ kaareta menukauya sîrîrî eranneꞌ pe pra. Îꞌ taasauꞌya neken kupîya pepîn, tîîse inîꞌ panpîꞌ esaꞌsauꞌya yentai.<pb/>


text:
Moropai inîꞌrî esatîuya sîrîrî, upataꞌseꞌ ton konekakî. Yai pra uutî kupî sîrîrî aapia. Maasa pra eepîremasaꞌkon yeꞌnen, Paapaya upîikaꞌtî aapia uutîtoꞌpe.<pb/>


text:
Tarîpai Epafras uupiawon atarakkannîtoꞌ yewîꞌ tawonya tîmaimu yarima sîrîrî. Tarî mîîkîrî wanî Cristo Jesus yekare ekaremekî tîuya wenai.


text:
Moropai uyarakkîronkon teesenyakaꞌmasanon Marcos, Aristarco, Demas, Lucas, inkamoroya tîmaimukon yarima sîrîrî nîrî aapia.<pb/>


text:
Pena Paapa eseurîmapîtî yai penaronkon utamokon nurîꞌtî yarakkîrî tuꞌke teeseurîmatoꞌ yeseru ton eporîꞌpîiya inkamoro yarakkîrî teeseurîmapa kaiꞌma. Tuꞌke iteꞌka eeseurîmapîtîꞌpî penaronkon tîmaimu ekaremeꞌnenan nurîꞌtî yarakkîrî mîrîrî ekaremeꞌtoꞌpe toꞌya.


text:
Tîîse sîrîrî, ˻Cristo, tînmu erepansaꞌ yai˼, uyarakkîrîꞌnîkon eeseurîmaꞌpî mîîkîrî tînmu wenai. Moropai tînmu wenai Paapaya pata konekaꞌpî. Mîîkîrî menkaꞌpîiya tamîꞌnawîrî itesaꞌ pe aweꞌtoꞌpe kaiꞌma.


text:
Mîîkîrî inmu wenai, kureꞌne ipîkku pe tîyun Paapa wanî epuꞌtî. Iwarantî tîwanî wenai, îꞌ kaiꞌma tîyun wanî ekaremekîiya upîꞌnîkon. Mîîkîrîya tamîꞌnawîron sîrîrî pata yapîtanîpî koꞌmannîpî meruntî puꞌkuru tîmaimu ke. Moropai mîîkîrîya pemonkonyamîꞌ nîkupîꞌpî imakuiꞌpî moꞌkaꞌpî. Mîrîrî moꞌkasaꞌ tîuya tîpo kaꞌ po eereutaꞌpî ipîkku pataꞌseꞌ yaꞌ. Tamîꞌnawîronkon esaꞌ tîweꞌsen, Paapa meruntîri winî eereutaꞌpî.<pb/>


text:
Epuꞌtîꞌnîkon, tîyun pia eereutasaꞌ yeꞌnen, eenaꞌpî ipîkku pe, inserîyamîꞌ yentai. Moropai Paapaya mîîkîrî eseꞌ ton tîrîꞌpî tînmu pe, inserîyamîꞌ, tîpoitîrîtonon eseꞌ yentai.


text:
Maasa pra Paapaya taasaꞌ pra man tiwin kin inkamoro inserîyamîꞌ pîꞌ tîîse tînmu pîꞌ neken taꞌpîiya:<br/><t>Unmu puꞌkuru amîrî.<br/>Sîrîrîpe tamîꞌnawîronkon pîꞌ<br/>ekaremekîuya sîrîrî,<br/>ayun pe puꞌkuru wanî<br/>taꞌpîiya. Moropai taasaiꞌya pra man tiwin kin inserîyamîꞌ pîꞌ:<br/><t>Ayun pe wanî ekaremekîuya sîrîrî<br/>Mîîkîrî wanî unmu pe puꞌkuru<br/>taasaiꞌya pra man toꞌ pîꞌ.<pb/>


text:
Îꞌ pensa Paapaya eꞌmaiꞌnon tînmu yarima yai sîrîrî non pona, mîîkîrîya taꞌpî:<br/><t>Tamîꞌnawîronkon inserîyamîꞌya<br/>mîîkîrî yapurîtoꞌpe kaiꞌma<br/>taꞌpîiya.


text:
Moropai Paapa maimu eꞌmenukasaꞌya taasaꞌ:<br/><t>Paapaya inserîyamîꞌ yaipontî<br/>tîpoitîrîtonon pe toꞌ wîtîtoꞌpe, toꞌ iiꞌtoꞌpe kaiꞌma.<br/>Imaimu pe inkamoro wanî.<br/>Aꞌsitunya yaꞌseꞌma imaimu pe warantî<br/>moropai apoꞌ awittasaꞌ imaimu pe warantî,<br/>Paapa maimu yawîron pe toꞌ wanî.<br/>taasaiꞌya man.


text:
Tîîse tînmu pîꞌ taasaiꞌya, imaimu eꞌmenukasaꞌya:<br/><t>Amîrî wanî Paapa pe puꞌkuru.<br/>Tamîꞌnawîronkon esaꞌ pe aakoꞌmamî<br/>ipatîkarî tîweꞌtîꞌkasen pe pra.<br/>Mîrîrî yai tamîꞌnawîronkon koꞌmannîpîya yairî.<br/>


text:
<t>Morî kuꞌnen pe aweꞌtoꞌpe aweꞌkupîꞌpî.<br/>Moropai imakuiꞌpî,<br/>Paapa maimu yawîrî tîweꞌsen pepîn piapai<br/>aatarimaꞌpî,<br/>ayewanma pe ikupîꞌpîya.<br/>Mîrîrî kupîꞌpîya yeꞌnen, Paapa,<br/>ayepotorîya amîrî menkaꞌpî<br/>tamîꞌnawîronkon esaꞌ pe awanîpa.<br/>Ipîkku pe puꞌkuru<br/>inkamoro ayonpayamîꞌ yentai<br/>akupîꞌpîiya taatausinpai.<br/>Mîrîrî warantî Paapaya taꞌpî tînmu pîꞌ.


text:
Moropai inîꞌrî mîîkîrî pîꞌ taꞌpîiya:<br/><t>Yepotorî Wannî, tamîꞌnawîron<br/>konekatîpon amîrî.<br/>Esippiaꞌtî yai, pata moropai kaꞌ<br/>konekaꞌpîya ayenya ke puꞌkuru.<br/>


text:
<t>Mîrîrî ankonekaꞌpî tamîꞌnawîron<br/>esonomî kupî sîrîrî<br/>tîîse amîrî koꞌmamî ipatîkarî.<br/>Tamîꞌnawîrî teeseraꞌmasen ena ipoiꞌpî pe<br/>pon ena manniꞌ warantî.<br/>


text:
<t>Mîrîrî yanmakoꞌmaya kupî sîrîrî,<br/>mîrîrî moꞌkapa moropai inyakanmapa pon miakanma warantî.<br/>Tîîse amîrî koꞌmamî ipatîkarî,<br/>îꞌ pensa ipoiꞌpî pe eena pepîn<br/>taꞌpîiya.


text:
Moropai Paapaya taasaꞌ pra man inserîyamîꞌ pîꞌ:<br/><t>Ereutakî umeruntîri winîkîi<br/>ayeyatonon kupîuya pîkîrî amaꞌre<br/>taasaiꞌya pra man inserîyamîꞌ pîꞌ tîîse tînmu pîꞌ neken taꞌpîiya.


text:
Mîrîrî yeꞌnen anîꞌkan pe inkamoro inserîyamîꞌ wanî? Inkamoro inserîyamîꞌ wanî tamîꞌnawîrî, pemonkon esaꞌ warantî pra tîîse yekaton pe. Paapa poitîrîtonon pe toꞌ wanî. Moropai inkamoro wanî yarimasaꞌkon pe. Paapa nîpîikaꞌtîkon, ipemonkonoyamîꞌ pîikaꞌtîi yarimasaꞌkon pe toꞌ wanî. ˻Tîîse inkamoro yentai Paapa munmu wanî.˼<pb/>


text:
Mîrîrî yeꞌnen kureꞌne esenumenkan eꞌpai awanî mîrîrî eꞌpîikaꞌtîntoꞌ yekare Jesus winîpainon unetaꞌpîkon pîꞌ. Mîrîrî yairon yekare winîpai atariman namai esenumenkanpaiꞌnîkon.


text:
Pena Moisés nurîꞌtî pîꞌ inserîyamîꞌ nekaremekîꞌpî itekare wanîꞌpî yairon pe puꞌkuru. Maasa pra ikupî tîuya taasaꞌ tîuya yawîrî, Paapaya penaronkon tîmaimu yawîronkon pepîn tarumaꞌtîꞌpî.


text:
Mîrîrî yentai oꞌnon yeꞌka pe eꞌpîikaꞌtîꞌnîkon eꞌpainon Jesus winîpainon mîrîrî eꞌpîikaꞌtîntoꞌ yekare yewanmîrîsaꞌnîkon ya? Eꞌpîikaꞌtîn pepîn. Maasa pra Uyepotorîkon Jesus Cristoya ekaremekîꞌpî eꞌpîikaꞌtîntoꞌ yekare upîꞌnîkon. Moropai manniꞌkan etatîponoꞌsanya innape ikupîtîponoꞌsanya yairî awanî ekaremekîꞌpî upîꞌnîkon.


text:
Moropai yairî awanî epuꞌtîꞌnîkon maasa pra Paapaya anîꞌ nîkupî eserîkan pepîn tuꞌkan kupî toꞌya emapuꞌtîꞌpî. Moropai tiwin pîꞌ toꞌ tîîse toꞌ nîkupî ton meruntî tîrîꞌpî Paapaya siꞌta toꞌ kaisarî Morî Yekaton Wannî wenai. Îꞌ kaiꞌma ituꞌse tîwanî yawîrî itîrîꞌpîiya. Mîrîrî yeꞌnen yairon pe puꞌkuru awanî epuꞌtî uurîꞌnîkonya.<pb/>


text:
Inserîyamîꞌya pata koꞌmannîꞌtoꞌpe Paapaya meruntî tîîsaꞌ pra man, manniꞌ amenan pe ikoneka tîuya kupî manniꞌ, amenan inkoneka pîꞌ eseurîman sîrîrî.


text:
Tîîse Paapa maimu eꞌmenukasaꞌ po taꞌpî tiaronya:<br/><t>Paapa, anîꞌkan pemonkonyamîꞌ,<br/>toꞌ pîꞌ eesenumenkapa ipîkku pe?<br/>Îꞌ ton pe morî pe toꞌ munkîyamîꞌ pîꞌ awanî,<br/>inkamoro pîikaꞌtîya?<br/>


text:
<t><sup>(7,8)</sup> Pemonkonyamîꞌ kupîꞌpîya inkamoro<br/>inserîyamîꞌ maꞌre tîweꞌsanon pe.<br/>Tîîse mîrîrî tîpo ipîkku pe toꞌ kupîꞌpîya,<br/>tamîꞌnawîrî ankonekaꞌsan eꞌtoꞌpe<br/>toꞌ maimukon yawîrî<br/>taasaiꞌya. Tamîꞌnawîrî tînkonekaꞌsan esaꞌ pe pemonkonyamîꞌ kuꞌsaꞌ Paapaya yeꞌnen, tiwin kin tiwinanya toꞌ maimu yuwaꞌka pepîn. Tîîse sîrîrî tîpose inkamoro pemonkonyamîꞌya tamîꞌnawîron koꞌmannîpî eraꞌma pra man.


text:
Tîîse tiwinanya tamîꞌnawîron koꞌmannîpî eraꞌmaꞌnîkon sîrîrî, mîîkîrî Jesus. Pemonkon pe inserîyamîꞌ maꞌre ikupîꞌpî Paapaya, maasa pra tamîꞌnawîronkon pemonkonyamîꞌ ton pe aasaꞌmantatoꞌpe kaiꞌma. Mîrîrî wenai morî pe Paapa eꞌtoꞌ eseraꞌma pemonkonyamîꞌ yarakkîrî. Tarîpai ipîkku pe, morî pe Jesus wanî eraꞌma uurîꞌnîkonya. Tamîꞌnawîronkon esaꞌ pe eenasaꞌ, maasa pra tîweꞌtarumaꞌtîi aasaꞌmantasaꞌ wenai.<pb/>


text:
Îꞌ ton pe Jesus eꞌtarumaꞌtî yuꞌse Paapa wanîꞌpî? Manniꞌ Paapa tamîꞌnawîron konekaꞌtîpon, moropai tamîꞌnawîron koꞌmannîꞌnen. Mîîkîrî rî wanîꞌpî tuꞌkankon tînmukuyamîꞌ yuꞌse toꞌ koꞌmantoꞌpe tîîpia tamîꞌnawîron esaꞌ pe. Mîrîrî kupîpa, tînmu yarimaꞌpî Paapaya aweꞌtarumaꞌtîtoꞌpe. Mîrîrî wenai tîpemonkonoyamîꞌ yarîton pe eenaꞌpî kaꞌ pona, tîweꞌtarumaꞌtîi tîîsaꞌmantatoꞌ wenai. Mîrîrî yeꞌnen mîîkîrî neken enaꞌpî eꞌpîikaꞌtîntoꞌ esaꞌ pe.


text:
Mîrîrî yeꞌnen Jesus yonpa pe eꞌnî. Maasa pra morî pe pemonkonyamîꞌ kuꞌnen wanî Paapa munmu pe. Moropai ipemonkonoyamîꞌ, morî pe Jesus nîkupîꞌsan wanî nîrî Paapa munkî pe. Mîrîrî yeꞌnen Jesus eppepî pepîn tîpemonkonoyamîꞌ pîꞌ, “uyonpayamîꞌ” taapa.


text:
Mîrîrî warantî esatîiya epuꞌtîꞌnîkon, maasa pra pena teeseurîma yai tîmaimu eꞌmenukasaꞌ po taꞌpî Jesusya:<br/><t>Paapa, eseurîma kupî sîrîrî<br/>uyonpayamîꞌ pîꞌ ayekaremekîuya<br/>moropai apîꞌ eserenka<br/>tamîꞌnawîronkon emurukuntîꞌsan koreꞌta siꞌma<br/>taꞌpîiya.


text:
Inîꞌrî taꞌpîiya:<br/><t>Innape mîîkîrî kuꞌnen uurî<br/>taꞌpîiya. Moropai inîꞌrî taꞌpîiya:<br/><t>Tarî wanî sîrîrî, Paapa,<br/>uupia anrumakaꞌsan<br/>uyonpayamîꞌ yarakkîrî.<br/>Mîrîrî warantî Jesus eseurîmaꞌpî upîꞌnîkon Paapa maimu eꞌmenukasaꞌ po.<pb/>


text:
Pemonkon pe itonpayamîꞌ wanî yeꞌnen tîpun ke, moropai tîmînî ke, inkamoro warantî Jesus ena eꞌpai awanîꞌpî pemonkon pe. Pemonkon pe eenaꞌpî tîîsaꞌmantapa kaiꞌma pemonkonyamîꞌ ton pe. Mîrîrî tîîsaꞌmantatoꞌ wenai, Makui, pemonkonyamîꞌ saꞌmantatoꞌ ton eneꞌnen yaretîꞌkapa kaiꞌma pemonkon pe eenaꞌpî.


text:
Tîwîrî pemonkonyamîꞌya imakuiꞌpî kupî, ituꞌse Makui eꞌtoꞌ yawîrî, tîîkoꞌmamîkon pîkîrî. Mîrîrî wenai eranneꞌ pe toꞌ wanî tîîsaꞌmantatoꞌ pîꞌ, tîweꞌtarumaꞌtîtoꞌ pîꞌ. Mîrîrî yeꞌnen tîîsaꞌmantatoꞌ wenai inkamoro pîikaꞌtîꞌpî Jesusya. Makui meruntîri winîpai tîpemonkonoyamîꞌ moꞌkaꞌpîiya.


text:
Inna seruꞌ pepîn inserîyamîꞌ pîikaꞌtîi aaiꞌsaꞌ pra man. Tîîse aaipîꞌpî pemonkonyamîꞌ, Abraão nurîꞌtî payannîꞌsan pîikaꞌtîi, manniꞌkan innape Paapa kuꞌnenen Abraãoya ikupîꞌpî warantî.


text:
Mîrîrî yeꞌnen pemonkon pe eenaꞌpî tonpayamîꞌ warantî teepîremasanon esanon yepotorî pe teenapa. Tonpayamîꞌ tonpe teeseurîmasen pe awanî wenai Paapaya inkamoro yapisî emapuꞌtînen pe eenaꞌpî. Mîîkîrî tonpayamîꞌ tonpe teeseurîmasen wanî pemonkonyamîꞌ saꞌnamanen pe moropai innape toꞌ nîkupî ton. Moropai imakuiꞌpî toꞌ nîkupîꞌpî yeꞌmapa, aasaꞌmantaꞌpî inîꞌrî Paapa ekoreꞌma namai toꞌ pîꞌ, tîîse tîmîrî ton pe toꞌ yapiꞌtoꞌpeiya.


text:
Mîrîrî yeꞌnen Jesus wanî uurîꞌnîkon pîikaꞌtînen pe uyepuꞌtoꞌkon, uyonpatoꞌkon winîpai. Maasa pra pena mîrîrî yeꞌka tonpatoꞌ epuꞌtîꞌpîiya. Mîrîrî wenai aweꞌtarumaꞌtîꞌpî tîîse itentai eenaꞌpî, mîrîrî yeꞌnen upîikaꞌtîiyaꞌnîkon.<pb/>


text:
Mîrîrî yeꞌnen uyonpayamîꞌ, tîmîrî pe amoꞌkaꞌpîiyaꞌnîkon. Moropai tîntîrî yapisîkonpa amenkaꞌpîiyaꞌnîkon. Mîrîrî wenai Jesus pîꞌ esenumenkatî kureꞌne. Mîîkîrî wanî Paapa narimaꞌpî pe teepîremasanon esanon yepotorî pe aweꞌtoꞌpe uurîꞌnîkon ton pe. Mîîkîrî rî kupî uurîꞌnîkonya innape.


text:
Mîîkîrî wanîꞌpî Paapa naipontîꞌpî pe, imaimu yawîrî tîîkoꞌmansen pe, pena Paapa pemonkonoyamîꞌ esaꞌ pe tîwanî yai Moisés nurîꞌtî koꞌmamîꞌpî warantî.


text:
Tîîse Jesus wanî tîpoitîrî Moisés nurîꞌtî yentai tîweꞌsen pe. Epuꞌtîꞌnîkon maasa pra manniꞌ pata esaꞌ yapurî kureꞌne ipoitîrî yapurî yentai. Mîrîrî warantî Jesus, pata esaꞌ munmu yapurî eꞌpai awanî, Moisés, Paapa poitîrî yapurî yentai.


text:
Inna seruꞌ pepîn tamîꞌnawîron pata wanî tesaꞌkon ke, tiwin pîꞌ kaisarî. Tîîse Paapa wanî tamîꞌnawîron esaꞌ pe.


text:
Moropai Moisés nurîꞌtî wanîꞌpî pena teesenyakaꞌmatoꞌ pîꞌ. Yairî puꞌkuru awanîꞌpî. Paapa maimu yawîrî ikupîꞌpîiya Paapa pemonkonoyamîꞌ esaꞌ pe. Îꞌ kaiꞌma Paapa yapurî toꞌya ekaremekîꞌpîiya. Tamîꞌnawîrî inekaremekîꞌpî wanîꞌpî maasa aweꞌkupîton pîꞌ ekaremeꞌnen pe.


text:
Mîrîrî warantî nîrî Cristo wanî, Paapa maimu yawîrî. Tîîse Paapa poitîrî neken pepîn Cristo wanî, Paapa munmu pe puꞌkuru awanî, moropai tamîꞌnawîronkon tîpemonkonoyamîꞌ esaꞌ pe awanî. Uurîꞌnîkon wanî ipemonkono pe, innape ikupî pîꞌ koꞌmannî ya, tîrumakai pra. Moropai Paapa winîpainon morî yapiꞌse nîmîkî pîꞌ koꞌmannî ya, ipemonkono pe eꞌnî.<pb/>


text:
Mîrîrî yeꞌnen etatî îꞌ kaiꞌma Morî Yekaton Wannîya taꞌpî mîrîrî innape ikupî rumakatoꞌ pîꞌ. Taꞌpîiya:<br/><t>Sîrîrîpe Paapa maimu etayaꞌnîkon ya yai,<br/>


text:
<t>anetapai pra keꞌtî, pena<br/>atamokon wanîꞌpî anetapai pra warantî.<br/>Tesaꞌkon pe Paapa yuꞌse pra toꞌ wanîꞌpî.<br/>Moropai Paapa yonpa pîꞌ toꞌ koꞌmamîꞌpî keren po siꞌma.<br/>


text:
<t>Miarî îꞌ ituꞌse tîweꞌtoꞌkon tîrîuya<br/>anepuꞌpai toꞌ wanîꞌpî.<br/>Innape ukupî toꞌya pra awanîꞌpî.<br/>Teuren asakîꞌne pemonkon konoꞌ kaisarî,<br/>îꞌ rî kupîuya toꞌ pîikaꞌtîtoꞌpe eraꞌmatîpoꞌnîkon.<br/>


text:
<t>Mîrîrî yeꞌnen mararî pra ekoreꞌmaꞌpî<br/>inkamoro upemonkonoyamîꞌ winîkîi.<br/>Moropai taꞌpîuya, insamoro wanî sîrîrî, teesenumenkatoꞌkon yawîrî.<br/>Moropai îꞌ pensa umaimu yawîrî pra toꞌ koꞌmamî.<br/>Uyeseru anepuꞌpai pra toꞌ wanî.<br/>


text:
<t>Mîrîrî yeꞌnen toꞌ winîkîi ekoreꞌmaꞌpî.<br/>Moropai taꞌpîuya, tiwin kin insamoro ewomî pepîn manniꞌ pata yaꞌ, untîrîꞌpî yaꞌ.<br/>Teerîꞌkaꞌtoꞌkon eporî toꞌya pepîn uupia.<br/>Mîrîrî taꞌpîiya tînenaꞌpoka ton pe pra. Mîrîrî warantî Morî Yekaton Wannîya taꞌpî manniꞌkan utamokon pîꞌ.<pb/>


text:
Aka uyonpayamîꞌ, mîrîrî warantî pra eꞌtî. Imakuiꞌpî pe teesenumenkai innape ikupîyaꞌnîkon pra keꞌtî. Paapa, ipatîkarî tîîkoꞌmansen piapai aatarimakon namai, tîwarî eꞌtî.


text:
Tîîse amîrîꞌnîkon koreꞌta tiaronkon yausinpayaꞌnîkon yuwatî, innape ikupî pîꞌ toꞌ koꞌmantoꞌpe. Sîrîrîpe, penanan wei tînîmîꞌse pra, toꞌ meruntîtannîꞌtî, imakuiꞌpîya toꞌ yenkuꞌtî namai. Toꞌ yewan yaꞌ eewonsaꞌ ya anpîinamapai pra toꞌ wanî namai.


text:
Maasa pra innape ikupî pîꞌ koꞌmannî ya, Cristo yapisîꞌpî pata pai ataretîꞌkan pîkîrî, mîrîrî yai iwanîyakon pe puꞌkuru eꞌnî. Tamîꞌnawîrî îꞌ tîrîiya yapisî, imîrî pe eꞌnî yeꞌnen.<pb/>


text:
Enpenatatî, Paapa maimu eꞌmenukasaꞌya taasaꞌ pîꞌ. Taꞌpîiya:<br/><t>Sîrîrîpe imaimu etayaꞌnîkon ya, anetapai pra keꞌtî.<br/>Penaron atamokon wanîꞌpî warantî pra eꞌtî.<br/>Eta tîuyaꞌnîkon yai toꞌ ekoreꞌmaꞌpî,<br/>tesaꞌkon pe Paapa yuꞌse pra toꞌ wanîꞌpî.<br/>Mîrîrî warantî pra eꞌtî<br/>taasaiꞌya man.<pb/>


text:
Anîꞌkan inkamoro Paapa maimu etatîponoꞌsan moropai yawîrî pra esiꞌsan? Tamîꞌnawîronkon manniꞌkan Moisés nurîꞌtî nîmoꞌkaꞌsan Egito pata poi.


text:
Anîꞌkan yarakkîrî Paapa ekoreꞌmaꞌpî asakîꞌne pemonkon (40) konoꞌ kaisarî? Manniꞌkan imakuiꞌpî kuꞌse ennaꞌpoꞌsan moropai imakuiꞌpî yaꞌ enaꞌsan manniꞌkan eꞌtîꞌkaꞌsan keren po, inkamoro yarakkîrî Paapa ekoreꞌmaꞌpî.


text:
Anîꞌkan yarakkîrî Paapa eseurîmaꞌpî moropai taꞌpîiya tîmaimu tînenaꞌpoka ton pepîn. —Tiwin kin uupia eerîꞌkaꞌtoꞌkon eporîyaꞌnîkon pepîn —taꞌpîiya. Eeseurîmaꞌpî manniꞌkan tîmaimu yawîrî tîweꞌsanon pepîn pîꞌ.


text:
Mîrîrî yeꞌnen epuꞌtîꞌnîkon, inkamoroya Paapa nekaremekîꞌpî teerîꞌkaꞌtoꞌkon eposaꞌ pra awanîꞌpî, maasa pra innape ikuꞌsaꞌ toꞌya pra awanî wenai.<pb/>


text:
Pena îꞌ tîrî tîuya taꞌpî Paapaya warantî, sîrîrîpe tîpemonkonoyamîꞌ pia tîrî tîuya taa pîꞌ aakoꞌmamî. Tînkonekaꞌpî, toꞌ erîꞌkaꞌtoꞌkon ton eporî toꞌya yuꞌse Paapa wanî. Mîrîrî yeꞌnen aka, tîwarî eꞌtî, tamîꞌnawîrî Paapa nîtîrî yapisîkonpa, tiwinanya yapisî pra awanî namai.


text:
Maasa pra penaronkonya sîrîrî itekare etaꞌpî warantî, uurîꞌnîkonya eꞌpîikaꞌtîntoꞌ yekare etasaꞌ man. Pena inkamoroya itekare eta yai, etaꞌpî toꞌya, îꞌ pe pra rî awanîꞌpî toꞌ pia. Maasa pra eta pe neken etaꞌpî toꞌya. Mîrîrî yeꞌnen teerîꞌkaꞌtoꞌkon ton eporî toꞌya pra awanîꞌpî, innape ikupî toꞌya pra awanî yeꞌnen.


text:
Tîîse inkamoro warantî pra uurîꞌnîkon wanî maasa pra innape ikupîꞌnîkon wenai. Mîrîrî yeꞌnen eporî pe man Paapa pia erîꞌkaꞌnîtoꞌ ton, taasaiꞌya manniꞌ yawîrî. Maasa pra Paapa maimu eꞌmenukasaꞌya taasaꞌ:<br/><t>Îꞌ pensa umaimu manaꞌpokauya pepîn,<br/>teekoreꞌmai eseurîmaꞌpî:<br/>Innape ukupî toꞌya pra awanî yeꞌnen,<br/>tiwin kin uupia teerîꞌkaꞌtoꞌkon<br/>eporî toꞌya pepîn<br/>taasaꞌ Paapaya man.<pb/>Mîrîrî taꞌpîiya tamîꞌnawîrî erîꞌkaꞌnîtoꞌ ton, tîntîrî koneka yaretîꞌkasaꞌ tîuya tîîse. Maasa pra pena, pata koneka tîuya patapai, mîrîrî antîîpai Paapa wanîꞌpî innape ikuꞌnenan pia.


text:
Mîrîrî epuꞌtîꞌnîkon maasa pra Paapa maimu eꞌmenukasaꞌ po tiaron pata aweꞌmenukasaꞌ man. Teeseurîmasen asakîꞌne miaꞌ ponaꞌno wei pîꞌ.<br/><t>Asakîꞌne miaꞌ ponaꞌno wei yai Paapa erîꞌkapîꞌpî tamîꞌnawîron teesenyakaꞌmatoꞌ konekasaꞌ tîuya tîpo<br/>kaiꞌma aweꞌmenukasaꞌ wanîꞌpî.


text:
Moropai mîrîrî pîꞌ rî eeseurîmaꞌpî: —Inkamoroya untîrî teerîꞌkaꞌtoꞌkon ton eporî pepîn tiwin kin —taꞌpîiya.<pb/>


text:
Manniꞌkan eꞌmaiꞌ pe etaꞌtîponoꞌsanya itekare etaꞌpî tîîse innape ikupî toꞌya pra awanîꞌpî. Mîrîrî wenai eporî toꞌya pra awanîꞌpî. Mîîwîni tîîse tiaronkonya eporî pe man, iipia teerîꞌkaꞌtoꞌkon.


text:
Mîrîrî epuꞌtîꞌnîkon maasa pra pena mîrîrî esuwaꞌkasaꞌ tîpo, Paapaya wei moꞌkaꞌpî sîrîrîpan weiyu pe aweꞌtoꞌpe. Sîrîrî pîꞌ eeseurîmaꞌpî pena tuꞌke konoꞌ tîpo mîrîrî menukatoꞌpe Davi nurîꞌtîya. Taꞌpîiya oꞌnon pata eeseurîmasaꞌ manniꞌ pata:<br/><t>Sîrîrîpe Paapa maimu etayaꞌnîkon ya,<br/>innape ankuꞌpai pra keꞌtî.<br/>Imaimu yawîrî pra keꞌtî<br/>taꞌpîiya.


text:
Josué nurîꞌtîya pemonkonyamîꞌ yarîꞌpî pena toꞌ erîꞌkaꞌtoꞌ pataꞌseꞌ Canaã pona. Tîîse mîrîrî toꞌ erîꞌkaꞌtoꞌ pîꞌ neken Paapa eseurîmasaꞌ pra man, tîîse tiaron erîꞌkaꞌnîtoꞌ pîꞌ eeseurîmaꞌpî, maasa uurîꞌnîkon erîꞌkaꞌtoꞌ weiyu pîꞌ.


text:
Mîrîrî yeꞌnen mîrîrî erîꞌkaꞌnîtoꞌ weiyu koꞌmamî Paapa pemonkonoyamîꞌ erîꞌkaꞌtoꞌ tonpe, îꞌ kaiꞌma teesenyakaꞌma tîpo Paapa erîꞌkapîꞌpî warantî, asakîꞌne miaꞌ ponaꞌno wei yai eerîꞌkapîꞌpî warantî.


text:
Maasa pra anîꞌya Paapa pia teerîꞌkaꞌtoꞌ ton eposaꞌ ya, mîîkîrî esekaꞌnunka pepîn, teerîꞌkaꞌtoꞌ ton eporîpa. Tîîse eerîꞌkapî, Paapa erîꞌkapîꞌpî warantî, tamîꞌnawîron konekasaꞌ tîuya tîpo.


text:
Mîrîrî yeꞌnen tîwarî eꞌnîpaiꞌnîkon Paapa pia erîꞌkaꞌnîtoꞌ yuwaꞌka namai. Aka, Paapa maimu yuꞌse pra eꞌnîpai pra man, manniꞌkan penaronkonya Paapa maimu yuwaꞌkaꞌpî warantî pra. Moropai mîrîrî wenai teerîꞌkaꞌtoꞌkon ton eporî toꞌya pra awanîꞌpî Paapa pia.<pb/>


text:
Maasa pra Paapa maimuya enen koꞌmannîtoꞌ ton enepî uupiaꞌnîkon. Meruntî ke awanî, moropai kasupara ipokasaꞌ seꞌ yataimîrî ikeꞌ yentai awanî. Mîrîrî kasuparaya uyesaꞌkon yaꞌtî eꞌpainon ituꞌna, uyeꞌpîkon yawon ukaseꞌkon pîkîrî. Tîîse mîrîrî yentai Paapa maimu wanî yasoꞌkaton pe, ituꞌnawon esenumenkantoꞌ moropai uyekatonkon mîrîrî eseporî emapuꞌtîiya saꞌnîrî. Moropai uyeserukon eraꞌmaiya yairon kuꞌsaꞌ eraꞌmaiya moropai yairon pepîn kuꞌsaꞌ eraꞌmaiya, uyewankon yaꞌ tîîkoꞌmansen.


text:
Mîrîrî yeꞌnen inaponkasaꞌ pe awanî tamîꞌnawîrî Paapa yenu yaꞌ. Îꞌ yenomî eserîke pra awanî Paapa yenu kaisarî. Tamîꞌnawîron tînkonekaꞌpî eraꞌma Paapaya. Tamîꞌnawîron wanî aꞌta ke itenu kaisarî îꞌ yenomî pataꞌseꞌ ton pra. Mîrîrî yeꞌnen enpenatanpaiꞌnîkon mîîkîrî pîꞌ, tamîꞌnawîron uurîꞌnîkon nîkupîꞌpî ekaremekî pe man, yairî eꞌnî yairî pra eꞌnî, manniꞌ Paapa pîꞌ enpenatanpaiꞌnîkon. Maasa pra uurîꞌnîkon nîkupîꞌpî yenpoiya kupî sîrîrî.<pb/>


text:
Mîrîrî yeꞌnen innape ikupî pîꞌ koꞌmannîpaiꞌnîkon, yairî maꞌre teenai pra. Maasa pra moro man kureꞌnan uurîꞌnîkon ton pe teepîremasanon esanon yepotorî. Manniꞌ toꞌsarî eewomîꞌpî Paapa pia, Jesus mîîkîrî Paapa munmu.


text:
Mîîkîrî teepîremasanon esanon yepotorî uurîꞌnîkon ton pe koꞌmamî tîꞌnokoꞌpîkon pe uyeraꞌmakon pîꞌ, maasa pra aꞌtuꞌmîra eꞌnîtoꞌ wenai. Maasa pra pena mîîkîrî yonpaꞌpî Makuiya tuꞌke teseru ton tuwai, sîrîrîpe uurîꞌnîkon yonpa pîꞌ aakoꞌmamî manniꞌ warantî. Tîîse mîîkîrî wanîꞌpî imakuiꞌpî kuꞌnen pe pra.


text:
Mîrîrî yeꞌnen erepannîpaiꞌnîkon man iipia eranneꞌ pe pra Paapa nîtîrî yapiꞌse. Maasa pra uurîꞌnîkon eraꞌmaiya tîꞌnokoꞌpî pe. Morî pe tîweꞌtoꞌ wenai uurîꞌnîkon pîikaꞌtîiya. Mîîkîrî yarakkîrî eseurîmanpaiꞌnîkon. Tîwîrî mîîkîrî winîpai upîikaꞌtîtoꞌkon yapisî pîꞌ koꞌmannî, ituꞌse eꞌnîtoꞌ pîkîrî.<pb/>


text:
Aꞌkî, insamoro teepîremasanon esanon yepotorîkon pîꞌ esenumenkanpaiꞌnîkon. Inkamoro wanî tonpayamîꞌ warantî pemonkon pe. Moropai Paapaya inkamoro menka tiaronkon koreꞌtapai. Moropai toꞌ esenyakaꞌmatoꞌ ton tîrîiya, tapurîtoꞌpe toꞌya kaiꞌma, yarakkîrî teeseurîmasen pe toꞌ wanî, tonpayamîꞌ ton pe. Moropai inkamoroya tîîpiaꞌnîkon tiaronkon nenepîꞌpî poꞌtî, toꞌ nîkupîꞌpî imakuiꞌpî ton pe.


text:
Morî pe inkamoro wanî tonpayamîꞌ yarakkîrî. Maasa pra toꞌ warantî rî aꞌtuꞌmîra tîweꞌsanon pe inkamoro wanî. Mîrîrî yeꞌnen tiaronkon pakkokon pîꞌ toꞌ ekoreꞌma pepîn imakuiꞌpî kuꞌnenan pîꞌ. Tîîse tîꞌnokoꞌpîkon pe toꞌ eraꞌma toꞌya.


text:
Maasa pra aꞌtuꞌmîra tîwanîkon wenai inkamoroya nîrî imakuiꞌpî tînkupîꞌpîkon ton pe ipoꞌtî eꞌpai awanî, tonpayamîꞌ neken imakuiꞌpî kupîtîponoꞌsan nîkupîꞌpî ton pe pra.<pb/>


text:
Anîꞌya taa eserîke pra awanî tîîwarîrî: —Teepîremasen pe eꞌpai wai ipîkku pe —taiya eserîke pra awanî. Tîîse Paapaya neken imenkasaꞌ yai, ituꞌse tîwanî yawîrî, mîîkîrî wanî kureꞌnan teepîremasen pe. Îꞌ kaiꞌma Arão nurîꞌtî yannoꞌpî Paapaya warantî toꞌ menkaiya.


text:
Mîrîrî warantî nîrî Cristoya taasaꞌ pra man: —Teepîremasanon esanon yepotorî pe eꞌpai wai —taasaiꞌya pra man. Tîîse Paapaya neken imenkaꞌpî teepîremasanon esaꞌ pe aweꞌtoꞌpe. Taꞌpî Paapaya ipîꞌ see warantî:<br/><t>Unmu pe puꞌkuru awanî sîrîrî,<br/>moropai sîrîrîpe tamîꞌnawîronkon pîꞌ<br/>ekaremekîuya,<br/>ayun pe uurî wanî<br/>taꞌpîiya.


text:
Moropai inîꞌrî tîmaimu eꞌmenukasaꞌ po tiaron pata yaꞌ:<br/><t>Teepîremasen pe awanî ipatîkaron pe,<br/>imoꞌkauya pata pe pra.<br/>Manniꞌ teepîremasen Melquisedeque<br/>wanîꞌpî warantî awanî<br/>taꞌpîiya.<pb/>


text:
Pena tarî non po tîîkoꞌmamî yai Jesus epîremaꞌpî. Meruntî ke, moropai tîkarau yeꞌka pe Paapa pîꞌ esatîꞌpîiya tîîsaꞌmantatoꞌ winîpai tîpîikaꞌtîtoꞌpeiya. Moropai Paapaya mîîkîrî maimu etaꞌpî maasa pra tîîpia eeturumakasaꞌ epuꞌtî tîuya yeꞌnen.


text:
Teuren Paapa munmu pe siꞌma tîweꞌtarumaꞌtîtoꞌ epuꞌtîꞌpîiya. Mîrîrî wenai îꞌ kaiꞌma Paapa maimu yawîrî tîwanî pîꞌ eesenupaꞌpî.


text:
Moropai teekonekasaꞌ yai, tamîꞌnawîrî tîyun maimu yawîrî teenasaꞌ yai, mîîkîrî enaꞌpî ipatîkaron eꞌpîikaꞌtîntoꞌ esaꞌ pe, tamîꞌnawîrî manniꞌkan morî Paapa maimu yawîrî tîweꞌsanon pîikaꞌtînen pe aweꞌtoꞌpe.


text:
Moropai Paapaya mîîkîrî Jesus kupîꞌpî teepîremasanon esanon yepotorî ton pe, pemonkonyamîꞌ pîikaꞌtîtoꞌpe, manniꞌ teepîremasanon esanon yepotorî Melquisedeque wanîꞌpî warantî ikupîꞌpîiya.<pb/>


text:
Tuꞌke man Melquisedeque yekare pîꞌ ayenupatoꞌkon tîîse îꞌ kaiꞌma ekaremekî eserîke pra man. Maasa pra saꞌman pe awanî, moropai enyaꞌne pe awanîkon. Eesenupapai pra aakoꞌmamîkon sîrîrî tîpose.


text:
Teuren pena pata pai eta pîꞌ aakoꞌmansaꞌkon naatîi. Aasîrî yenupaton pe awanîkon eꞌpainon teuren. Tîîse îꞌ kaiꞌma inîꞌ panpîꞌ ayenupanenkon ton yuꞌse awanîkon. Saꞌman pepîn Paapa maimu pîꞌ ayenupakon yuꞌse awanîkon. Mîrîrî yeꞌnen moreyamîꞌ warantî awanîkon, sararu pîꞌ awentamoꞌkakon eserîke pra naatîi tîîse amîrîꞌnîkon man manaꞌ pîꞌ tîweꞌsen more warantî.


text:
Mîrîrî tauya sîrîrî maasa pra saꞌman pepîn Cristo yekare pîꞌ eesenupaꞌpîkon neken. Inîꞌ panpîꞌ yuꞌse pra awanîkon. Mîrîrî yeꞌnen pakkokon moreyamîꞌ warantî awanîkon, îꞌ wanî yairon pe, îꞌ wanî imakuiꞌpî pe epuꞌtîyaꞌnîkon pra naatîi. Mîrîrî pîꞌ eesenupakon pra awanîkon yeꞌnen.


text:
Tîîse tiyoꞌ ton yuꞌse more pe pra tîweꞌsen wanî warantî, mîîkîrî Paapa maimu pîꞌ teesenupasen wanî. Saꞌme panpîꞌ Paapa yeseru pîꞌ eesenupasaꞌ awanî. Mîrîrî yeꞌnen morî epuꞌtîiya moropai îꞌ wanî imakuiꞌpî pe epuꞌtîiya, mîrîrî pîꞌ teesenupasaꞌ yeꞌnen.<pb/>


text:
Mîrîrî warantî arentan yuwapaiꞌnîkon man, more pepîn esenupasaꞌ epuꞌnen pe warantî, epuꞌnen pe eꞌnîtoꞌpeꞌnîkon. Eꞌmaiꞌ pe esenupanîꞌpî yaꞌ koꞌmannîpai pra man. Pena itekare etaꞌpî see warantî. Penaron imakuiꞌpî uyeserukon rumakatoꞌ moropai innape Paapa kuꞌtoꞌ etaꞌpî uurîꞌnîkonya.


text:
Moropai etaꞌpî uurîꞌnîkonya, esenpatakonantoꞌ yekare etaꞌpî, moropai îꞌ kaiꞌma tiaron Paapa yapurînen pe tîweꞌsen pona miaꞌ tîîtoꞌ yekare etaꞌpî. Moropai saꞌmantan tîpo eꞌmîꞌsaꞌkantoꞌ yekare etaꞌpî. Moropai tiwinanoꞌpî wei yai, tuipî yai, Paapaya pemonkonyamîꞌ yenuntoꞌ ipatîkarî eꞌtarumaꞌtîntoꞌ yekare etaꞌpî uurîꞌnîkonya.


text:
Mîrîrî etasaꞌ pata pai epuꞌtîꞌnîkon. Tarîpai inîꞌ panpîꞌ epuꞌtî eꞌpai man. Moriya mîrîrî pîꞌ esenupanpaiꞌnîkon man, Paapaya itîrî ya.<pb/>


text:
Tiaron pensa Paapaya tiaronkon esenupa tîrî pepîn. Maasa pra oꞌnon yeꞌka pe pena innape Paapa kupîtîponoꞌsan ennaꞌposaꞌ ya teꞌmaꞌpîkon pîꞌ, îꞌ kaiꞌma mîrîrî tînkupîꞌpîkon pîꞌ toꞌ enpenata eꞌpainon inîꞌrî? Toꞌ enpenata eserîke pra awanî. Maasa pra inkamoro wanîꞌpî Paapa epuꞌnenan pe. Moropai Paapa nîtîrîꞌpî kaꞌ poinon epuꞌtîꞌpî toꞌya. Moropai inkamoroya Morî Yekaton Wannî yapisîꞌpî.


text:
Inkamoroya epuꞌtîꞌpî, Paapa maimu wanî morî pe. Moropai Paapa nîkupîꞌpî tîmeruntîri ke eraꞌmaꞌpî toꞌya, ikupîiya kupî warantî amenan pata yaꞌ.


text:
Tîîse tamîꞌnawîrî mîrîrî epuꞌtî tîuyaꞌnîkon tîpo, inkamoroya innape ikuꞌtoꞌ tîuyaꞌnîkon rumaka ya, îꞌ kaiꞌma toꞌ enepî eꞌpainon inîꞌrî toꞌ enpenatatoꞌpe? Toꞌ enepî eserîke pra awanî. Maasa pra inkamoro yeꞌka wanî inîꞌrî itakon iteꞌka pe Cristo pokapîꞌnenan warantî. Moropai mîrîrî kupî toꞌya eraꞌma tîuyaꞌnîkon pîꞌ tiaronkon woꞌmaꞌta Cristo pîꞌ emapuꞌtî toꞌya tamîꞌnawîronkon rawîrî siꞌma. Mîrîrî warantî ikupî toꞌya ya, ipatîkarî tîweꞌtarumaꞌtîtoꞌ winîpai toꞌ epaꞌkatoꞌ ton pra awanî.<pb/>


text:
Maasa eraꞌmatî. Pemonkonyamîꞌ wanî non warantî. Konoꞌ rena tuꞌke iteꞌka amansaꞌ yai morî pe eena moropai îꞌ enaꞌpî pîmî mîrîrî aroꞌtasaꞌ epeta. Mîrîrî moꞌka mîrîrî umî esaꞌya tîwakîri pe. Mîrîrî warantî tîwakîri pe uurîꞌnîkon yapisî Paapaya, innape tîkupî pîꞌ koꞌmannî ya.


text:
Tîîse eepeta pra awanî ya, moropai mîꞌnî yeꞌ aroꞌta, parîꞌ aroꞌta mararî pra, mîrîrî wanî pepîn morî pe. Moropai mîrîrî eraꞌma itesaꞌya îꞌ pe pra rî. Mîrîrî poꞌtî itesaꞌya mîrîrî. ˻Mîrîrî warantî inkamoro pemonkonyamîꞌ tîrumakatîponkon yenumî Paapaya.˼<pb/>


text:
Tîîse uyonpayamîꞌ, mîrîrî warantî eseurîma tanne nariꞌ pîꞌ, mîrîrî warantî awanîkon kupîuya pra wai. Maasa pra morî ankupîꞌpîkon wenai, epuꞌtî pîꞌ wai îꞌ kaiꞌma morî pe Paapaya amîrîꞌnîkon kuꞌsaꞌ, apîikaꞌtîiyaꞌnîkon yeꞌnen.


text:
Paapa wanî pepîn yairî tîweꞌsen pe pra. Mîrîrî yeꞌnen mîîkîrîya tîîwanmîra amîrîꞌnîkon esenyakaꞌmatoꞌ kupî pepîn. Moropai tiaronkon ipemonkonoyamîꞌ saꞌnamatoꞌyaꞌnîkon toꞌ pîikaꞌtîtoꞌyaꞌnîkon wenai, innape Paapa yapurîyaꞌnîkon esepuꞌtî. Moropai sîrîrî tîpose awanîyakonkon pîikaꞌtîtoꞌyaꞌnîkon kupîiya pepîn tîîwanmîra.


text:
Mîrîrî yeꞌnen kureꞌne anna esenumenka tiwin pîꞌ awanîkon tanne, akaisarîꞌnîkon. Yairî maꞌre teenai pra ikupî pîꞌ akoꞌmantî aasaꞌmantakon pîkîrî, Paapa winîpainon morî puꞌkuru annîmîkîkon yapisîkonpa.


text:
Mîrîrî yeꞌnen enyaꞌne pe awanîkon eꞌpai pra man. Innape ikuꞌnenan nîkupî ankuꞌpai pra keꞌtî. Tîîse eꞌtî manniꞌkan innape ikupî pîꞌ tîîkoꞌmansenon warantî, moropai teesetaꞌkai pra inîmîꞌnenan warantî. Mîrîrî kupî pîꞌ aakoꞌmamîkon ya, îꞌ tîntîrî pe Paapa nekaremekîꞌpî yapisîyaꞌnîkon puꞌkuru.<pb/>


text:
Epuꞌtîꞌnîkon, seruꞌyeꞌ pe pra îꞌ kupî taa ya, uurîꞌnîkonya taa uyentainon ipîkku pe tîweꞌsenya eta tanne. Mîrîrî wenai innape umaimukon wanî eesepuꞌtî. Mîrîrî warantî pena Paapaya taꞌpî Abraão nurîꞌtî pîꞌ îꞌ kupî tîuya. Moropai tîmaimu tîrîꞌpîiya iipia, tînenaꞌpoka ton pe pra tînkupî tonpe.


text:
Tîîse etatoꞌpeiya tentainon ton pra awanî yeꞌnen, Paapaya taꞌpî tîmaimu manaꞌpoka tîuya pe pra:<br/><t>—Paapa uurî. Uyentainon ton pra man.<br/>Mîrîrî yeꞌnen tauya apîꞌ<br/>morî pe apîremauya seruꞌ pepîn.<br/>Moropai mararî pra anmukuyamîꞌ<br/>apayanyamîꞌ epamî kupî sîrîrî<br/>—taꞌpîiya Abraão nurîꞌtî pîꞌ.


text:
Mîrîrî taasaꞌ Paapaya yeꞌnen pena pata pai Abraão nurîꞌtîya inîmîkî koꞌmannîpîꞌpî teesetaꞌkai pra. Moropai mîrîrî taꞌpî Paapaya yawîrî Paapa winîpainon yapisîꞌpî Abraão nurîꞌtîya.<pb/>


text:
Mîrîrî warantî tiaronya —Ikupîuya —taa ya, ipîkku pe tîweꞌsen itentainonya eta tanne, innape awanî epuꞌtî, —Ikupîiya pepîn naka —tîkai pra. Mîrîrî yeꞌnen anîꞌ esiyuꞌpîtî pepîn imaimu pîꞌ.


text:
Mîrîrî warantî nîrî tîpemonkonoyamîꞌ pîꞌ Paapaya tîmaimu ekaremekîꞌpî aronne epuꞌtî toꞌya yuꞌse tîwanî yeꞌnen. Îꞌ kupî tîuya taasaꞌ tîuya manniꞌ yapiꞌnenanya yapiꞌtoꞌpe. Moropai tîwîrîrî teeseurîmaꞌpî moꞌtanîpîiya pepîn. Mîrîrî yeꞌnen eeseurîmaꞌpî. —Paapa uurî, uyentainon ton pra man innape ikupîuya —taꞌpîiya. Ikupî tîuya taꞌpîiya moropai îꞌ pensa tîmaimu manaꞌpokaiya pepîn.


text:
Mîrîrî yeꞌnen asakîꞌne man. Îꞌ taꞌpî Paapaya, inîꞌrî inyakanmaiya eserîke pra. Maasa pra îꞌ pensa Paapa wanî pepîn seruꞌ pe. Moropai mîrîrî wenai uurîꞌnîkon, iipia eturumakaꞌsanya upîikaꞌtîiyaꞌnîkon epuꞌtî, “yai pra itîrîiya” tîkai pra. Mîrîrî yeꞌnen inîmîkî pîꞌ koꞌmannî teesetaꞌkai pra.


text:
Manniꞌ apoꞌyen yeꞌseꞌ pe toꞌ nîtîrî warantî, mîrîrî innape ikuꞌtoꞌ wanî saꞌman pe. Uyapîtanîꞌnenkon pe awanî uyewankon yaꞌ. Mîrîrî wenai Paapa pia puꞌkuru erepannî nîmîkî pîꞌ koꞌmannî, sîrîrî innape ikuꞌtoꞌ rumaka pepîn tiwin kin.


text:
Maasa pra aasîrî pemonkon ewonsaꞌ man Paapa pia puꞌkuru urawîrîꞌnîkon, mîîkîrî Jesus. Teepîremasanon esanon yepotorî pe eenasaꞌ man. Uurîꞌnîkon ton pe eeseurîma sîrîrî moropai ipatîkarî aakoꞌmamî upîikaꞌtîkon pîꞌ, pena teepîremasanon esanon yepotorî Melquisedeque eꞌpîtîꞌpî warantî eenaꞌpî.<pb/>


text:
Tarîpai eseurîma sîrîrî Melquisedeque yekare pîꞌ. Melquisedeque mîîkîrî Salém ponkon esaꞌ pe tîweꞌsen. Moropai pemonkonyamîꞌ tonpe teepîremasen pe awanîꞌpî. Inkamoro tonpe eeseurîmapîtîꞌpî Paapa yarakkîrî, tamîꞌnawîronkon yentainon puꞌkuru. Pena Abraão nurîꞌtî ennaꞌpo koꞌmannîpî tanne, pata esanon tîꞌka tîpo, mîîkîrî ponaya Melquisedeque wîtîꞌpî epose. Moropai mîîkîrî eporî tîuya pe, morî pe Abraão nurîꞌtî eꞌtoꞌpe taꞌpîiya Paapa pîꞌ.


text:
Mîrîrîya Abraão nurîꞌtîya inkamoro tîntîꞌkaꞌsan yemanne pantakaꞌpî miaꞌ tamîꞌnawîrî yonpa kaisarî moropai tiwin itonpa tîrîꞌpîiya iipia, itonparîꞌpî yarakkîrî aweꞌnîmîꞌpî. Mîrîrî warantî itîrîꞌpîiya Melquisedeque pia. Mîîkîrî eseꞌ wanîꞌpî Melquisedeque pe, taatoꞌ yairon esaꞌ pe tîweꞌsen. Moropai tiaron iteseꞌ wanîꞌpî Salém ponkon esaꞌ pe aweꞌtoꞌ. Taatoꞌ wanî morî tîwanmîn esaꞌ pe tîweꞌsen. Mîrîrî warantî asakîꞌne iteseꞌ wanîꞌpî.


text:
Mîîkîrî Melquisedeque wanîꞌpî oꞌnon pata pai esenpoꞌpî pe eesepuꞌtî pra. Itun moropai isan moropai tiaronkon itamorîꞌsan esepuꞌtî pra awanîꞌpî. Mîrîrî yeꞌnen eesenpoꞌpî esepuꞌtî pra awanî. Moropai aasaꞌmantaꞌpî esepuꞌtî pra nîrî. Tîîse mîîkîrî koꞌmantoꞌ wanî Paapa munmu warantî. Awanî teepîremasen pe ipatîkarî taataretîꞌkasen pe pra.<pb/>


text:
Maasa eraꞌmatî, îꞌ kaiꞌma kureꞌne Melquisedeque wanîꞌpî. Maasa pra pena utamokon Abraão nurîꞌtîya teyatonon tîꞌkasaꞌ tîuya yai, toꞌ yemanne moꞌkasaꞌ tîuya yonpa moꞌkaꞌpî iipia tîntîrî ton. ˻Ipîkku pe Melquisedeque wanîꞌpî.˼


text:
Aꞌkî, Moisés nurîꞌtî kaaretarîya taasaꞌ yawîrî, teepîremasanon, manniꞌkan toꞌ yemanne yonpa Levi payanîꞌsanya tonpakon winîpai yapisî eꞌpai awanî tiwin. Teuren toꞌ yonpayamîꞌ pe tîwanîkon yeꞌka pe Abraão nurîꞌtî payanîꞌsan pe siꞌma.


text:
Tîîse mîîkîrî Melquisedeque wanîꞌpî Levi nurîꞌtî payanîꞌpî pe pra. Mîîwîni tîîse Abraão nurîꞌtîya teꞌmatoꞌpe esatîꞌpîiya manniꞌ inmoꞌkaꞌpî iteyatonon piapai yonpa ke. Moropai morî pe Abraão nurîꞌtî koꞌmantoꞌpe taꞌpîiya Paapa pîꞌ manniꞌ Abraão nurîꞌtî Paapa nîtîrîꞌpî yapisîtîponoꞌpî.


text:
Aꞌkî, mîîkîrî tiaron pîremanen wanî pepîn inpîremaꞌpî maꞌre, tîîse itentainon pe awanî. Mîrîrî yeꞌnen ipîkku pe Melquisedeque wanîꞌpî Abraão nurîꞌtî yentai, morî pe aakoꞌmantoꞌpe taasaiꞌya yeꞌnen.


text:
Moropai tiaron esenumenkantoꞌ wanî. Manniꞌkan Levi nurîꞌtî payanîꞌsan tonpakon winîpai toꞌ nîtîrî yapiꞌnenan wanî warayoꞌkon pe, tîîsaꞌmantasanon pe. Tîîse mîrîrî warantî pra Melquisedeque wanîꞌpî. Maasa pra Paapa maimu eꞌmenukasaꞌ yaꞌ eeseporî pepîn Melquisedeque saꞌmantatoꞌ pîꞌ teeseurîmasen.


text:
Moropai taa eꞌpainon Abraão nurîꞌtîya yeꞌmaꞌpî temanne yonpa ke. Moropai Levi nurîꞌtîya nîrî yeꞌmaꞌpî mîrîrî yai. Teuren ipayanyamîꞌ rîꞌsanya teꞌmatoꞌkon yapisî.


text:
Maasa pra pena Levi nurîꞌtî esenposaꞌ pra tîîse Abraão nurîꞌtîya yeꞌmaꞌpî. Mîrîrî yeꞌnen taaꞌnîkon eꞌpainon Abraão nurîꞌtî yarakkîrî Levi nurîꞌtî wanîꞌpî Melquisedeque yarakkîrî eeseporî yai. Mîrîrî yai Levi nurîꞌtîya nîrî yeꞌmaꞌpî.<pb/>


text:
Moisés nurîꞌtî nîmenukaꞌpî wanîꞌpî Levi nurîꞌtî payanîꞌsan yonpa wanî pe man teepîremasen pe taatoꞌ. Maasa pra inkamoro wanîꞌpî Arão nurîꞌtî payanîꞌpî pe mîîtoꞌpe. Tîîse inkamoro esenyakaꞌmatoꞌ wenai pemonkonyamîꞌ eꞌpîikaꞌtîsaꞌ ya, inîꞌrî tiaron teepîremasen ton iipîꞌpî pepîn eꞌpainon. Tîîse mîrîrî pîkînsaꞌ aaipî eꞌpai awanîꞌpî, manniꞌ Melquisedeque wanîꞌpî warainon, Arão nurîꞌtî wanîꞌpî warainon pepîn.


text:
Mîrîrî yeꞌnen mîîkîrî erepamîꞌpî pata pai, Moisés nurîꞌtî maimu rîꞌpî, îꞌ kaiꞌma Paapa yapurî pîꞌ teeseurîmasen, etinyakaꞌma eꞌpai awanî maasa pra teepîremasen etinyakaꞌma yeꞌnen.


text:
Mîîkîrî Uyepotorîkon Jesus pîꞌ eseurîma sîrîrî. Mîîkîrî eꞌsaꞌ pra man Levi nurîꞌtî parîꞌpî pe tîîse tiaron paarîꞌpî pe awanîꞌpî. Moropai inkamoro yonpa esenyakaꞌmasaꞌ pra man teepîremasanon warantî toꞌ nîpoꞌtî poꞌtî pîꞌ.


text:
Mîîkîrî esenpoꞌpî Judá nurîꞌtî paarîꞌpî pe. Moropai îꞌ pensa inkamoro Judá nurîꞌtî payannîꞌsan pîꞌ Moisés nurîꞌtî eseurîmasaꞌ pra man, pena teepîremasanon ton pîꞌ teeseurîma yai.<pb/>


text:
Moropai esepuꞌtî aronne, amenan pe itîrîꞌpî Paapaya îꞌ kaiꞌma pemonkonyamîꞌ wîtî tîîpia. Maasa pra tiaron teepîremasen iiꞌsaꞌ man, Melquisedeque warantî, Levi payanîꞌsan warantî pra.


text:
Mîîkîrî enasaꞌ pra man teepîremasen pe Levi nurîꞌtî paarîꞌpî pe tîwanî yeꞌnen. Moropai pemonkonyamîꞌ maimu pe eenasaꞌ pra man. Tîîse tîîsaꞌmantatoꞌ yentai tîîkoꞌmantoꞌ wanî yeꞌnen, mîîkîrî enaꞌpî teepîremasen pe. Mîrîrî yeꞌnen tîîsaꞌmantasen pe pra awanî.


text:
Maasa pra Paapa maimu eꞌmenukasaꞌya taasaꞌ man:<br/><t>Amîrî wanî pe man teepîremasen pe ipatîkarî<br/>manniꞌ Melquisedeque wanîꞌpî warantî<br/>taasaiꞌya man.<pb/>


text:
Mîrîrî yeꞌnen mîrîrî mai penaroꞌ yawîrî toꞌ eꞌtoꞌ mîrîrî eꞌtîꞌkaꞌpî, maasa pra upîikaꞌtîiyaꞌnîkon eserîke pra awanî yeꞌnen.


text:
Maasa pra Moisés nurîꞌtî pîꞌ Paapa nekaremekîꞌpî unkupîkon ton eꞌsaꞌ pra awanîꞌpî yairon pe pemonkon kuꞌnen pe. Morî pe anîꞌ kupîiya pepîn. Tîîse mîrîrî yentai tiaron esenpoꞌpî morî moropai mîîkîrîya uurîꞌnîkon yarî Paapa pia puꞌkuru.<pb/>


text:
Moropai tiaron esenumenkantoꞌ wanî teepîremasen Jesus pîꞌ. Mîrîrî tîîse Paapaya taꞌpî tînenaꞌpoka tonpe pra Jesus pîꞌ, teepîremasen pe aweꞌtoꞌpe ipatîkarî. Mîrîrî warantî taasaiꞌya pra awanîꞌpî tiaronkon Levi nurîꞌtî payannîꞌsan pîꞌ.


text:
Tîîse teepîremasen pe Jesus kupî tîuya yai, Paapaya taꞌpî tînenaꞌpoka tonpe pra. Pena Paapa maimu eꞌmenukasaꞌya taasaꞌ see warantî:<br/><t>Paapaya taꞌpî îꞌ pensa innaꞌpoka tîuya pata pe pra:<br/>—Amîrî wanî pe man<br/>teepîremasen pe ipatîkarî<br/>—taꞌpîiya ipîꞌ.


text:
Mîrîrî warantî eeseurîmasaꞌ yeꞌnen, epuꞌtîꞌnîkon Jesus koꞌmamî iipia ipatîkarî, uurîꞌnîkon pîikaꞌtînen pe. Paapaya taasaꞌ yawîrî ikupîꞌpîiya. Mîrîrî wanî Paapa yarakkîrî wanî morî pe eꞌnî emapuꞌtînen pe. Amenan esetantoꞌ pe awanî, morî pe panpîꞌ manniꞌ unkupîkon ton pe inekaremekî Moisés nurîꞌtî pîꞌ yentai.<pb/>


text:
Moropai tiaron esenumenkantoꞌ wanî teepîremasen Jesus pîꞌ. Inkamoro teepîremasanon wanîꞌpî tuꞌke. Maasa pra tîîsaꞌmantasen pe toꞌ wanî yeꞌnen. Eꞌmaiꞌ pe teepîremasen pe tîweꞌsen koꞌmamî eserîke pra awanîꞌpî ipatîkarî.


text:
Tîîse mîrîrî warantî pra Jesus wanî ipatîkarî teepîremasen pe aakoꞌmamî. Mîrîrî yeꞌnen aasaꞌmantaꞌpî pataꞌpî yaꞌ tiaron ena teepîremasen pe taa eserîke pra awanî.


text:
Mîîkîrî koꞌmantoꞌ wanî sîrîrîpe moropai ipatîkarî. Mîrîrî yeꞌnen manniꞌkan Paapa pia itîîpainokon pîikaꞌtî pîꞌ aakoꞌmamî. Mîîkîrîya pemonkonyamîꞌ ton pe esatî koꞌmannîpî Paapa pîꞌ, maasa pra teepîremasen pe ipatîkarî tîîkoꞌmamî yeꞌnen ikîꞌpî ton pra.<pb/>


text:
Mîrîrî yeꞌnen Jesus wanî ipîkku pe, teepîremasanon esanon yepotorî pe ituꞌse eꞌnîtoꞌpeꞌnîkon. Mîîkîrî wanî morî pe puꞌkuru. Îꞌ nura ton pra iipia. Moropai îꞌ pensa imakuiꞌpî kupîtîpon pe pra awanî. Mîîkîrî koꞌmamîꞌpî pena imakuiꞌpî kuꞌnenan koreꞌta tîîse mîîkîrî nîkupîꞌpî imakuiꞌpî ton pra awanîꞌpî. Moropai mîîkîrî yarîꞌpî Paapaya kaꞌ pona ipîkku pe aakoꞌmantoꞌpe miarî.


text:
Mîîkîrî eꞌsaꞌ pra man pena teepîremasanon esanon yepotorîkon eꞌmaiꞌnokon wanîꞌpî warantî. Maasa pra wei kaisarî îꞌ poꞌtî toꞌya yuꞌse awanîꞌpî tînkupîꞌpîkon imakuiꞌpî ton pe. Moropai mîrîrî tîpo tonpayamîꞌ nîkupîꞌpî ton pe ipoꞌtîꞌpî toꞌya. Inkamoro warantî pra awanîꞌpî, imakuiꞌpî tînkupîꞌpî ton pe îꞌ poꞌtîiya yuꞌse pra awanîꞌpî. Tîîse mîîkîrî Jesusya ikupîꞌpî tiwin iteꞌka tamîꞌnawîronkon tonpe. Eeturumakaꞌpî tiaronkonya tîwîtoꞌpe kaiꞌma tamîꞌnawîronkon nîkupîꞌpî imakuiꞌpî yeꞌmapa.


text:
Pena Moisés nurîꞌtî maimuya taasaꞌ yawîrî teepîremasanon esanon yepotorîkon ton menkaꞌpî toꞌya, warayoꞌkon. Pemonkon pe tîwanîkon yeꞌnen eꞌtoꞌ yawîronkon pepîn, aꞌtuꞌmînan pe toꞌ wanî. Tîîse mîrîrî tîpo Paapaya tîmaimu tînenaꞌpoka ton pepîn wenai tînmu menkaꞌpî teepîremasen pe aweꞌtoꞌpe. Morî, eꞌtoꞌ yawîron tînmu menkaꞌpîiya, tiaronkon teepîremasanon yentainon. Mîrîrî yeꞌnen mîîkîrî koꞌmamî sîrîrîpe teepîremasanon esanon yepotorî pe ipatîkarî, îꞌ pensa aataretîꞌka tonpe pra.<pb/>


text:
Tamîꞌnawîron yentai sîrîrî taa annaya manniꞌ wanî Jesus pîꞌ teeseurîmasen pe awanî. Mîîkîrî Jesus wanî ipîkku pe, kureꞌnan uurîꞌnîkon tonpe teepîremasen esanon yepotorî pe awanî. Mîîkîrî ereutasaꞌ koꞌmamî tamîꞌnawîronkon esaꞌ pe Paapa yaponseꞌ meruntî winî.


text:
Moropai miarî siꞌma Paapa pataꞌseꞌ puꞌkuru yaꞌ mîîkîrî esenyakaꞌma koꞌmannîpî teepîremasanon esanon yepotorî pe. Oꞌnon pata Paapa yapurîtoꞌ puꞌkuru pata, intîrîꞌpî pata siꞌma, pemonkonyamîꞌ nîtîrîꞌpî pe pra awanî.<pb/>


text:
Tamîꞌnawîronkon manniꞌkan teepîremasanon esanon yepotorî wanîꞌpî imenkasaꞌkon pe, toꞌ esenyakaꞌmatoꞌpe Paapa pia tîntîrîkon tîrî pîꞌ. Moropai tînpoꞌtîkon tekînkon poꞌtîtoꞌpe toꞌya tonpakon nîkupîꞌpî imakuiꞌpî ton pe, mîrîrî wanîꞌpî toꞌ esenyakaꞌmatoꞌpe. Mîrîrî warantî uurîꞌnîkon ton pe Jesus teepîremasen kureꞌnanya îꞌ tîrî eꞌpai awanîꞌpî uurîꞌnîkon tonpe.


text:
Tarî non po tîwanî ya, teepîremasen pe awanî pepîn eꞌpainon. Maasa pra tarî teepîremasen, mîrîrî kuꞌnenan, wanî tîntîrîkon tîînenan îꞌ kaiꞌma Moisés nurîꞌtîya taꞌpî yawîrî kuꞌnenan wanî mîîtoꞌpe. Jesus esenyakaꞌmatoꞌ wanî pepîn Moisés nurîꞌtî nekaremekîꞌpî yawîrî.


text:
Tîîse inkamoro teepîremasanon esenyakaꞌmatoꞌ wanî tarî. Mîrîrî wanî kaꞌ po tîweꞌsen patakanen pe neken, moropai itekatonoꞌpî pe awanî. Mîrîrî yeꞌnen îꞌ pensa Paapa yewîꞌ konekaiya ya, Paapaya taꞌpî Moisés pîꞌ:<br/><t>Aka, eꞌtoꞌ yawîrî tamîꞌnawîrî îꞌ taꞌpîuya moropai yenpoꞌpîuya aapia eraꞌmapa manniꞌ wîꞌ po mîrîrî yawîrî mîkupîi<br/>taꞌpîiya.


text:
Tîîse Jesusya morî teesenyakaꞌmatoꞌ ton yapiꞌsaꞌ manniꞌkan teepîremasanon esenyakaꞌmatoꞌ yentai. Maasa pra Moisés nurîꞌtî maimu yawîrî toꞌ esenyakaꞌmaꞌpî. Tîîse mîîkîrî Jesus koꞌmamî sîrîrî Paapa moropai pemonkon yarappana tîweꞌsen pe îꞌ kaiꞌma morî pe pemonkon ena emapuꞌtîpa kaiꞌma Paapa yarakkîrî. Mîrîrî warantî eesenyakaꞌmatoꞌ wanî morî pe, eꞌmaiꞌ pe Moisés nurîꞌtî pia tîmaimu esetantoꞌ tîntîrîꞌpî yentai. Maasa pra morî panpîꞌ tîrîuya pe wai aapiaꞌnîkon taasaiꞌya yeꞌnen.<pb/>


text:
Sîrîrî eꞌmaiꞌnon îꞌ taꞌpî Paapaya Moisés nurîꞌtî pîꞌ eꞌsaꞌ ya, eꞌtoꞌ yawîrî, amenan pe inîꞌrî îꞌ taa Paapaya pepîn eꞌpainon.


text:
Tîîse Paapaya eraꞌmaꞌpî îꞌ kaiꞌma yairî pra pemonkonyamîꞌ yeseru wanî. Mîrîrî yeꞌnen taꞌpîiya:<br/><t>—Îꞌ pensa amenan mai toꞌ nîkupî tonpe<br/>konekauya kupî sîrîrî Israel ponkon tonpe.<br/>Moropai Judá nurîꞌtî pemonkonoyamîꞌ ton pe<br/>ikonekauya kupî sîrîrî,<br/>


text:
<t>manniꞌ pena atamokon tonpe ikupîꞌpîuya warantî pra,<br/>îꞌ pensa Egito pata yapai toꞌ moꞌkauya yai ikupîꞌpîuya warantî pra.<br/>Maasa pra inkamoro eꞌsaꞌ pra man mîrîrî yawîrî.<br/>Mîrîrî wenai inkamoro yewanmîrîꞌpîuya,<br/>toꞌ piapai atarimaꞌpî —taꞌpî Uyepotorîkonya.<br/>


text:
<t>—Sîrîrî kupîuya maasa toꞌ nîkupîton pe<br/>insamoro Judeuyamîꞌ tonpe.<br/>Awanî pe man see warantî —taꞌpîiya.<br/>—Itîrîuya toꞌ esenumenkatoꞌkon yaꞌ,<br/>umaimu toꞌ nîkupîkon ton tîrîuya<br/>toꞌ yewan yaꞌ aakoꞌmantoꞌpe,<br/>yawîrî ikoꞌmanpai toꞌ eꞌtoꞌpe,<br/>tiaronya toꞌ yaipontî pra tîîse.<br/>Mîrîrî yai uurî wanî toꞌ yepotorî pe<br/>moropai inkamoro wanî upemonkonoyamîꞌ pe.<br/>


text:
<t>Mîrîrî yai anîꞌya tîîkoꞌmamî yonpa yenupa eserîke pra awanî.<br/>Moropai taiya eserîke pra awanî tîwanîyakon pîꞌ:<br/>“Paapa epuꞌkî,” taiya eserîke pra awanî.<br/>Maasa pra mîrîrî yai tamîꞌnawîronkonya uyepuꞌtî kupî sîrîrî tewankon yaꞌ.<br/>Manniꞌkan ipîkku pe pra tîweꞌsanonya<br/>moropai ipîkku pe tîweꞌsanonya uyepuꞌtî kupî sîrîrî.<br/>


text:
<t>Mîrîrî yai tamîꞌnawîrî uuwanmîra toꞌ nîkupîꞌpî imakuiꞌpî kupîuya<br/>tiwin kin ipîꞌ enpenata pepîn<br/>—taꞌpîiya.<pb/>


text:
Inîꞌrî eesetatoꞌkon kupîuya pe wai amenan pe taasaꞌ Paapaya yai, eꞌmaiꞌnon inkupîꞌpî epuꞌtîꞌnîkon tarîpai, penaroꞌ pe awanî moropai aataretîꞌka kupî sîrîrî.<pb/>


text:
Pena eꞌmaiꞌ pe Paapaya etantoꞌ pîꞌ esenumenkanpaiꞌnîkon. Moisés nurîꞌtî pia itîrîꞌpîiya, îꞌ kaiꞌma tapurîtoꞌ ekaremeꞌnen pe. Mîrîrî ekaremekîꞌpîiya îꞌ kaiꞌma pemonkonyamîꞌya tapurîtoꞌpe Paapa koꞌmantoꞌ ton tînkonekaꞌpîkon ta siꞌma sîrîrî non po.


text:
Ekaremekîꞌpîiya manniꞌ Paapa koꞌmantoꞌ bodeyamîꞌ piꞌpîrîꞌpî ke ikonekasaꞌ arakkitawon eꞌmaiꞌnon yuwaꞌtoꞌ wanîꞌpî tamîꞌnawîronkon ewontoꞌpe pra tîîse manniꞌkan teepîremasanon neken ewomî Paapa yapurîi. Mîrîrî morî ta awanîꞌpî apoꞌ, toꞌ kumaꞌtu, moropai moro rî awanîꞌpî trigo puusaꞌ toꞌ nîtîrîꞌpî Paapa tonpe itaponseꞌ po.


text:
Mîrîrî tîpo itakon iteꞌkaron wanîꞌpî yuwaꞌsaꞌ pe anîꞌ ewomî namai. Iratai ta awanîꞌpî morî puꞌkuru Paapa koꞌmantoꞌ pataꞌseꞌ.


text:
Mîrîrî ese winî awanîꞌpî ouro konekasaꞌ aꞌpusin toꞌ nîpoꞌtî yaponseꞌ. Moropai ita nîrî awanîꞌpî toꞌ esetatoꞌ Paapa nîkupîꞌpî yenseꞌ. Tamîꞌnawîrî ouro pe awanîꞌpî ita, iporo. Mîrîrî yaꞌ toꞌ yuu pe Paapa nîtîrîꞌpî yenseꞌ wanîꞌpî. Moropai mîrîrî yaꞌ Arão nurîꞌtî yenyawon rîꞌpî yei wanîꞌpî manniꞌ aretaꞌpî. Moropai asakîꞌne aweneꞌkon tîꞌ wanîꞌpî oꞌnon pata Paapa maimu eꞌmenukasaꞌ manniꞌ yaponseꞌ pîꞌ.


text:
Mîrîrî Paapa maimu yenseꞌ po toꞌ wanîꞌpî asakîꞌne eseꞌ yenpata winî tîweꞌsanon ouro konekasaꞌkon inserîyamîꞌ pe, manniꞌkan Paapa pia puꞌkuru tîîkoꞌmansenon. Inkamoro yapîꞌsaꞌ yarappana îꞌ kaiꞌma pemonkonya teseru koneka Paapa yarakkîrî pataꞌseꞌ pe awanîꞌpî. Mîrîrî pata Paapaya tîîwanmîra imakuiꞌpî kupî pataꞌseꞌ pe awanîꞌpî. Tîîse tamîꞌnawîrî îꞌ moro tîweꞌsen ekaremekî eserîke pra awanî sîrîrîpe.<pb/>


text:
Tamîꞌnawîron Paapa yewîꞌ konekasaꞌ tîuyaꞌnîkon tîpo teepîremasanon ewomî piaꞌtîꞌpî wei kaisarî eꞌmaiꞌnon yuwaꞌtoꞌ morî ta neken. Toꞌ ewomî eꞌpîtîꞌpî mîrîrî tîntîrîkon yeserukon yawîrî mîrîrî kuꞌse.


text:
Tîîse itakon iteꞌkaron yuwaꞌtoꞌ ta, teepîremasanon esanon yepotorî ewomî eꞌpîtîꞌpî tiwin iteꞌka tiwin konoꞌ tîîse. Mîîkîrî ewomî pîn mîn ton pra. Tîîse mîîkîrîya anîꞌrî wîîsaꞌ tîuya mînî yarî eꞌpîtîꞌpî Paapa pîꞌ ekaremeꞌse. Mîrîrî yarîiya imakuiꞌpî tînkupîꞌpî ton pe. Moropai tonpayamîꞌ nîkupîꞌpî imakuiꞌpî tînepuꞌtîkon pe pra ikuꞌsaꞌ toꞌya ton pe yarîꞌpîiya.


text:
Mîrîrî Paapa yewîꞌ ta, toꞌ nîkupî wenai Morî Yekaton Wannîya uyenupakon aronne epuꞌtoꞌpe kaiꞌma. Manniꞌ itakon iteꞌkaron yuwaꞌtoꞌ, morî puꞌkuru Paapa koꞌmantoꞌ ta, anîꞌ ewomî pîn. Aatarakkanmoka eserîke pra aakoꞌmamî eꞌmaiꞌnon yuwaꞌtoꞌ ta neken teepîremasanonya teeserukon kupî tanne. Mîrîrî pîꞌ uyenupaꞌpîkon Morî Yekaton Wannîya, maasa Paapa pia ewonnîtoꞌ atarakkanmokasaꞌ pra tîîse.


text:
Mîrîrîya ekaremekî sîrîrîpe uurîꞌnîkon pîꞌ, epuꞌtoꞌpe kaiꞌma. Pena Paapa pia toꞌ nîtîrîya moropai tekînkon poꞌtî toꞌya ya, morî pe eꞌtoꞌ yawîrî pemonkon yewan miakanma eserîke pra awanîꞌpî, manniꞌkan Paapa yapurînenan yewan. Paapa pia puꞌkuru toꞌ ewomî eserîke pra.


text:
Tamîꞌnawîron toꞌ nîkupî yeseru wanîꞌpî yekkari wanî tonpe neken, moropai toꞌ wuku tonpe, moropai îꞌ kaiꞌma teserukon yaꞌ tenyakon rona toꞌya tonpe. Moropai tiaron toꞌ yeseru mîrîrî wanîꞌpî poroporo neken pemonkon eꞌronatoꞌ yeseru pe. Mîrîrî kupîꞌpî toꞌya, îꞌ pensa Paapaya amenan pe mîrîrîkon yeseru mîrîrî miakanma pîkîrî.<pb/>


text:
Tîîse mîrîrî tîpo Cristo iipîꞌpî teepîremasanon esanon yepotorî pe uurîꞌnîkon tonpe. Moropai amenan ewonnîtoꞌ yarakkanmokaꞌpîiya. Mîîkîrî ewomîꞌpî mîrîrî Paapa yewîꞌ ta, kaꞌ pon puꞌkuru. Miarî uurîꞌnîkon ton pe Paapa pîꞌ esatî pîꞌ aakoꞌmamî, manniꞌ morî eꞌtoꞌ yawîrî yapurîtoꞌ pataꞌseꞌ ta, pemonkon nîkonekaꞌpî pata pra. Uupiaꞌnîkon morî tîrî Paapaya emapuꞌtînen pe awanî, taasaiꞌya yawîrî.


text:
Îꞌ pensa teewomî yai, Cristo ewomîꞌpî tiwin iteꞌka neken tamîꞌnawîronkon tonpe mîrîrî morî puꞌkuru Paapa koꞌmantoꞌ pataꞌseꞌ yaꞌ. Miarî yaꞌ teewomî yai bode mînî moropai paaka more mînî yaasaiꞌya pra man tiwin kin Paapa pîꞌ ekaremekîpa. Tîîse yarîꞌpîiya tîmînî tîniꞌkamoꞌpî puꞌkuru. Moropai mîrîrî ke uurîꞌnîkon yeꞌmaꞌpîiya ipatîkarî tîîpia koꞌmannîtoꞌpe.


text:
Mîrîrî bodeyamîꞌ mînî, moropai paakayamîꞌ yuntonon mînî, moropai paaka tînre yenpotîpon pepînon tekînkon poꞌtîsaꞌ toꞌya ya, urunuꞌpîri wanî toꞌ nîkututuma pe pemonkonyamîꞌ poro. Mîrîrî kupî toꞌya yai, pemonkonyamîꞌ yarakkîrî nura pe toꞌ eꞌtoꞌ ronaiya tîîse poro po ituꞌna pra.


text:
Maasa esenumenkatî, mîrîrî yentai Jesus mînî iniꞌkamoꞌpîya uurîꞌnîkon rona. Morî Yekaton Wannî meruntîri yai Paapa pia mîîkîrî eturumakaꞌpî tîîwarîrî tîîsaꞌmantapa. Morî pe eꞌtoꞌ yawîron imakuiꞌpî ton pîn eeturumakaꞌpî. Mîrîrî wenai imînîya imakuiꞌpî uyewankon yaꞌ tîîkoꞌmansen ronaiya. Manniꞌ neꞌneꞌ pe esenumenkantoꞌ kuꞌnen moꞌkaiya. Mîrîrî wenai yairî Paapa, manniꞌ ipatîkaron tîîkoꞌmansen yapurîtoꞌpe ikupîꞌpîiya. Mîrîrî warantî uurîꞌnîkon pîikaꞌtîiya.<pb/>


text:
Mîrîrî kuꞌsaꞌ tîuya wenai, Cristo wanî Paapa yarakkîrî pemonkon yarappana. Amenan esetantoꞌ tîîsaiꞌya wanî, morî pe pemonkon enatoꞌpe Paapa yarakkîrî. Mîrîrî yeꞌnen penaroꞌ yawîronkon nîkupîꞌpî imakuiꞌpî moꞌkapa kaiꞌma aasaꞌmantaꞌpî. Moropai inkamoro Paapa nannoꞌsanya ipatîkaron inekaremekîꞌpî yapiꞌtoꞌpe aasaꞌmantaꞌpî.<pb/>


text:
Epuꞌtîꞌnîkon enen anîꞌ wanî tîîse, itemanne rîꞌpî yapisî pepîn. Tîîse aasaꞌmanta tîpo neken, itonpa pe tîweꞌsenya mîîkîrî isaꞌmantaꞌpî yemanne rîꞌpî yapisî eꞌpai awanî. —Uusaꞌmantaꞌpî ya, uyonpa rîꞌpîya uyemanne rîꞌpî yapisî eꞌpai man —taasaiꞌya yeꞌnen.


text:
Tîîse yapisîiya mîîkîrî saꞌmantaꞌpî pataꞌpî pe neken. Maasa, aasaꞌmanta pra tîîse, yapisîiya eserîke pra awanî maasa pra îꞌ pe pra awanî, enen aakoꞌmamî pîkîrî. Tîîse aasaꞌmanta ya, mîrîrî yai neken yapisî eꞌpai awanî.


text:
Mîrîrî warantî nîrî pena imakuiꞌpî anîꞌ nîkupîꞌpî moꞌka Paapaya pepîn, tekîn wîîsaiꞌya pra tîîse. Itekîn mînî rîꞌpî wenai neken, Paapaya ikupî, taasaꞌ tîuya yawîrî.


text:
Mîrîrî yeꞌnen eꞌmaiꞌ pe Moisés nurîꞌtîya toꞌ nîkupîton ekaremeꞌsaꞌ yai tamîꞌnawîronkon pemonkonyamîꞌ pîꞌ, tamîꞌnawîrî Paapa nekaremekîꞌpî, paaka more mînî yapiꞌsaꞌ tîuya moropai bode mînî yapiꞌsaꞌ tîuya yenseꞌ yapisîꞌpîiya. Mîrîrî yaiꞌmeꞌpîiya tuna yarakkîrî. Moropai mîrîrî ke mîrîrî kaareta tînmenukaꞌpî yaponseꞌ moropai tamîꞌnawîronkon pemonkonyamîꞌ kuyukuyumaꞌpîiya. Hissopo yare moropai carneiro siꞌpo suuyu ikîꞌpasaꞌ iꞌkaꞌ ke ikuyukuyumaꞌpîiya.


text:
Mîrîrî kupî tîuya yeꞌka pe taꞌpîiya toꞌ pîꞌ:<br/><t>—Sîrîrî mîn wanî esetantoꞌ ton Paapa nîkupîꞌpî ekaremeꞌnen pe.<br/>Manniꞌ upîꞌ inekaremekîꞌpî ikupîkonpa<br/>—taꞌpîiya.


text:
Toꞌ pona ikupîꞌpî tîuya warantî, Moisés nurîꞌtîya mîn kuyukuyumaꞌpî mîrîrî Paapa yewîꞌ poro, moropai ita tîweꞌsen tamîꞌnawîron toꞌ napurîkon poro.


text:
Innape man. Moisés nurîꞌtîya yenupantoꞌ yawîrî tamîꞌnawîronkon wanî ironasaꞌ pe mîrîrî mîn ke. Moropai toꞌ makui, toꞌ nîkupîꞌpî kupîꞌpî Paapaya tîîwanmîrî mîrîrî wenai. Maasa pra anîꞌ wîîsaꞌ pra awanî ya, umakuyikon ronaiya eserîke pra awanî. Tîîse mîn itiꞌkamoꞌpî wenai neken eꞌronan esepuꞌtî.<pb/>


text:
Inna seruꞌ pepîn tarî Paapa koꞌmantoꞌ kupîꞌpî toꞌya morî pe tekînon mînî ke. Tîîse mîrîrî wanîꞌpî kaꞌ po tîweꞌsen patakanen pe neken. Morî pe ironapîtîꞌpî toꞌya Paapa yapurîkonpa mîrîrî warantî. Tîîse toꞌ yekînnon mînî yentai morî pe ronaton yuꞌse kaꞌ pon wanî, manniꞌ pata pemonkon yarakkîrî Paapa esepotoꞌ.


text:
Maasa pra Cristo ewonsaꞌ pra man morî puꞌkuru Paapa pataꞌseꞌ ya pemonkon nîkonekaꞌpî yaꞌ pra, mîrîrî kaꞌ po tîweꞌsen patakasaꞌ yaꞌ pra. Tîîse mîîkîrî ewomîꞌpî kaꞌ po tîweꞌsen yaꞌ puꞌkuru. Moropai sîrîrîpe Paapa pia aakoꞌmamî uurîꞌnîkon tonpe teeseurîma pîꞌ, upîikaꞌtîiyaꞌnîkon.


text:
Mîrîrî warantî pra pena teepîremasanon esanon yepotorî ewonpîtîꞌpî. Konoꞌ kaisarî eewonpîtîꞌpî mîrîrî morî puꞌkuru Paapa pataꞌseꞌ yaꞌ, tîmînî yaase pra tîîse paaka more mînî yaapîtîꞌpîiya. Tîîse mîrîrî warantî Cristo ewonsaꞌ pra man tuꞌke iteꞌka.


text:
Mîrîrî warantî ewonpîꞌsaꞌ ya, konoꞌ kaisarî moriya tuꞌke iteꞌka Cristoya tîmoron epuꞌtî eꞌpai awanî eꞌpainon pata ekonekaꞌpî pata pai. Tîîse mîîkîrî ewomîꞌpî tiwin iteꞌka neken tamîꞌnawîronkon tonpe. Sîrîrî yai tamîꞌnawîron ataretîꞌka kupî yai eesenpoꞌpî imakuiꞌpî pe tamîꞌnawîronkon eꞌtoꞌ moꞌkapa kaiꞌma. Tîîwarîrî tiwin iteꞌka tîîsaꞌmantapa eeturumakaꞌpî.


text:
Tamîꞌnawîronkon uurîꞌnîkon saꞌmanta eꞌpai awanî tiwin iteꞌka neken. Moropai mîrîrî tîpo Paapaya uurîꞌnîkon yenuntoꞌ wanî.


text:
Mîrîrî warantî nîrî Cristo eturumakaꞌpî tîîwarîrî tiwin iteꞌka tîîsaꞌmantapa. Moropai pemonkonyamîꞌ nîkupîꞌpî imakuiꞌpî moꞌkaꞌpîiya tîpona. Mîrîrî tîpo mîîkîrî esenpo itakon iteꞌka pe tarîpai imakuiꞌpî moꞌkai pra, tîîse tînîmîkî pîꞌ tîîkoꞌmansenon pîikaꞌtîi aaipî.<pb/>


text:
Pena Moisés nurîꞌtîya yenupatoꞌ wanî maasa Cristo nîkupî ekaremeꞌnen pe. Mîrîrî wanîꞌpî itekatonoꞌpî pe neken, morî pe tuiꞌsen yekatonoꞌpî pe awanîꞌpî, imaꞌre tîwanî yeꞌnen. Maasa pra konoꞌ kaisarî ikuꞌpîtî toꞌya eꞌpai awanîꞌpî. Mîrîrî yeꞌnen oꞌnon yeꞌka pe mîrîrî Moisés nurîꞌtî nîmenukaꞌpîya pemonkon kupî eꞌpainon morî pe eꞌtoꞌ yawîrî, Paapa pia erepannîtoꞌpe.


text:
Sîrîrî Paapa yapurînenan eꞌsaꞌ ya, morî pe eꞌtoꞌ yawîrî ironasaꞌ pe imakuiꞌpî tînkupîꞌpîkon winîpai, mîrîrî tînkupîkon koꞌmannîpî mîꞌpannîpîꞌpî toꞌya eꞌpainon. Maasa pra morî pe toꞌ wanî eꞌpainon teuren.


text:
Tîîse mîîwîni pra awanî konoꞌ kaisarî tîmakuyikon yepeꞌ ton tekînkon eneꞌpîtî pemonkonyamîꞌya. Mîrîrîya toꞌ yenpenatanîpîꞌpî tîmakuyikon rona pîꞌ.


text:
Maasa pra paaka mînîya moropai bode mînîya anîꞌ nîkupîꞌpî imakuiꞌpî moꞌka eserîke pra awanî tiwin kin.<pb/>


text:
Mîrîrî yeꞌnen Cristoya taꞌpî Paapa pîꞌ tarî non pona teerepansaꞌ yai:<br/><t>—Paaka mînî moropai anîꞌrî mînî yarîuya<br/>yuꞌse pra awanî yeꞌnen,<br/>uyesaꞌ ton kupîꞌpîya, Paapa, untîrî tonpe aapia.<br/>


text:
<t>Maasa pra oꞌmaꞌkon toꞌ nîpoꞌtîkon<br/>itaponseꞌ po<br/>inkamoro yuꞌse pra awanî inîꞌrî<br/>toꞌ nîkupîꞌpî imakuiꞌpî moꞌkanen pe.<br/>


text:
<t>Mîrîrî yeꞌnen tauya apîꞌ:<br/>Paapa, uurî tarî wai<br/>ituꞌse aweꞌtoꞌ kuꞌtoꞌpeuya.<br/>Îꞌ kaiꞌma amaimu yaponseꞌ po<br/>upîꞌ teeseurîmasen eꞌmenukasaꞌ<br/>manniꞌya taasaꞌ yawîrî ikupîuya<br/>—taꞌpîiya.


text:
Mîrîrî pîꞌ esenumenkanpaiꞌnîkon. Eꞌmaiꞌ pe taꞌpîiya: —Paaka wîî toꞌya yuꞌse pra awanî. Anîꞌ enepî toꞌya yuꞌse awanî pepîn aapia tînpoꞌtîkon ton. (Mîrîrî taꞌpîiya mîrîrî kuꞌtoꞌpe toꞌya kaiꞌma Moisés nurîꞌtî nîmenukaꞌpîya taasaꞌ tanne.)


text:
Moropai mîrîrî tîpo taꞌpîiya: —Uurî tarî wai Paapa, ituꞌse amîrî eꞌtoꞌ kuꞌtoꞌpeuya —taꞌpîiya. Mîrîrî warantî tamîꞌnawîrî toꞌ nîkupî koꞌmannîpî yaretîꞌkaꞌpî Paapaya. Moropai mîrîrî pataꞌpî yaꞌ Cristo saꞌmantatoꞌ tîrîꞌpîiya.


text:
Ituꞌse Paapa wanî wenai Cristo saꞌmantaꞌpî. Mîrîrî aasaꞌmantatoꞌ wenai, uurîꞌnîkon nîkupîꞌpî imakuiꞌpî moꞌkaꞌpîiya. Moropai morî pe uurîꞌnîkon kupîꞌpîiya. Maasa pra eeturumakaꞌpî tîîsaꞌmantapa tiwin iteꞌka tamîꞌnawîronkon nîkupîꞌpî imakuiꞌpî tonpe.<pb/>


text:
Mîrîrî yeꞌka pe pra manniꞌkan teepîremasanon Judeuyamîꞌ nîpoꞌtî wanî. Ikoꞌnoro wei kaisarî teserukon yawîrî ikupî pîꞌ toꞌ eꞌpîtî. Tîîse mîrîrî toꞌ nîkupîya anîꞌ nîkupîꞌpî imakuiꞌpî moꞌka eserîke pra awanî tiwin kin.


text:
Tîîse mîîkîrî teepîremasanon esanon yepotorî Jesus Cristo eturumakaꞌpî tiwin iteꞌka neken imakuiꞌpî tamîꞌnawîronkon nîkupîꞌpî moꞌkapa. Mîrîrî kuꞌsaꞌ tîuya tîpo eereutaꞌpî ipîkku pataꞌseꞌ yaꞌ, Paapa meruntîri winîkîi.


text:
Miarî mîrîrî pata pai, mîîkîrî Jesus koꞌmamî. Îꞌ pensa Paapaya imaimu yawîrî iteyatonon kupî inîmîkî pîꞌ aakoꞌmamî, toꞌ yentai awanî yeꞌnen.


text:
Maasa pra mîrîrî tiwin iteꞌka eeturumakaꞌpî wenai tîpemonkonoyamîꞌ kupîꞌpîiya morî pe eꞌtoꞌ yawîrî ipatîkarî imakuiꞌpî ton pra. Manniꞌkan innape ikuꞌnenan makuyikon moꞌkaiya.<pb/>


text:
<t>—Sîrîrî wanî esetatoꞌ ton pe toꞌ yarakkîrî<br/>manniꞌ wei esuwaꞌkasaꞌ tîpo ikupîuya —taꞌpî Paapaya.<br/>—Umaimu yekaꞌmauya toꞌ yewan yaꞌ aakoꞌmantoꞌpe,<br/>moropai îꞌ pona imenukasaꞌ warantî<br/>toꞌ esenumenkatoꞌ yaꞌ itîrîuya<br/>tîîwanmîraꞌnîkon ikupî toꞌya namai,<br/>—taꞌpîiya.


text:
Moropai inîꞌrî taꞌpîiya:<br/><t>—Îꞌ pensa imakuiꞌpî pe toꞌ eꞌtoꞌ pîꞌ<br/>enpenata pepîn inîꞌrî<br/>moropai toꞌ nîkupîꞌpî imakuiꞌpî pîꞌ<br/>enpenata pepîn tiwin kin<br/>—taꞌpîiya.


text:
Mîrîrî warantî tîîwanmîra imakuiꞌpî unkupîꞌpîkon kuꞌsaiꞌya tîpo inîꞌrî tîmakuyikon yepeꞌ pe toꞌ nîpoꞌtî yuꞌse pra awanî tarîpai.<pb/>


text:
Mîrîrî yeꞌnen uyonpayamîꞌ, Jesusya pakîꞌnan pona tîmînî kamoꞌpî pata pai, îꞌ rî umanenpanenkon ton pra man morî puꞌkuru Paapa pataꞌseꞌ yaꞌ ewonnîtoꞌpe.


text:
Maasa pra mîîkîrîya amenan eꞌma arakkanmokaꞌpî ewonnîtoꞌ ton. Aasaꞌmantaꞌpî yai, tîpataꞌseꞌ yuwaꞌtoꞌ kamisa karakaꞌpî Paapaya. Mîrîrî yeꞌnen Paapa pia puꞌkuru ewonnî tarîpai. Maasa pra pemonkon pe Jesus saꞌmantatoꞌ wenai imakuiꞌpî unkupîꞌpîkon moꞌkaꞌpîiya. Moropai uupiaꞌnîkon morî pe tîweꞌtoꞌ tîîsaiꞌya yeꞌnen, ewonnî Paapa pia koꞌmanse.


text:
Tarîpai moro man tiwin kureꞌnan teepîremasanon esanon yepotorî uurîꞌnîkon tonpe miarî Paapa yewîꞌ esaꞌ pe tîweꞌsen.


text:
Mîrîrî yeꞌnen aminke pra erepannîpaiꞌnîkon man Paapa pia. Yairî uyewankon yaꞌ esenumenkan yeꞌka pe moropai innape ikupîiꞌma. Maasa pra morî pe esenumenkantoꞌ enasaꞌ man ironasaꞌ pe. Moropai morî puꞌkuru tuna ke ironasaꞌ pe uyesaꞌkon wanî warantî, ituꞌna, uyewankon yaꞌ morî pe koꞌmannî inîꞌrî imakuiꞌpî kupî pîꞌ koꞌmannî pepîn. Mîrîrî yeꞌnen iipia puꞌkuru erepannîpaiꞌnîkon man.


text:
Moriya innape ikupî pîꞌ koꞌmannîpaiꞌnîkon man. Manniꞌ ipîꞌ eseurîman koꞌmannîpî manniꞌ maasa pra epuꞌtî man îꞌ kaiꞌma yairî îꞌ taꞌpî tîuya kupî Paapaya.


text:
Moropai morî pe eꞌnî yuwapaiꞌnîkon tiaronkon yarakkîrî. Tiaronkon pîikaꞌtîpaiꞌnîkon tamîꞌnawîrî morî pe toꞌ saꞌnama wenai moropai tiaronkon nîrî saꞌnamatoꞌpe toꞌya. Moropai toꞌ pîikaꞌtî yuwatoꞌpe toꞌya.


text:
Tiaronkon wîtî pra awanî wenai epereꞌpîꞌnîtoꞌ pataꞌseꞌ yaꞌ —Uurî nîrî uutî pepîn —tîkai pra eꞌnîpaiꞌnîkon man. Tîîse inkamoro yausinpapaiꞌnîkon man. Inîꞌ panpîꞌ itîîpai toꞌ eꞌtoꞌpe, toꞌ yausinpapaiꞌnîkon man. Maasa pra aminke pra Uyepotorîkon iiꞌtoꞌ weiyu eseponî pîꞌ man mîîtoꞌpe. Mîrîrî yeꞌnen toꞌ tarumakai pra toꞌ yausinpa yuwapaiꞌnîkon man.<pb/>


text:
Maasa pra yairon puꞌkuru Paapa maimu eta tîpo tîpuꞌse imakuiꞌpî kupî pîꞌ koꞌmannî ya, inîꞌrî mîrîrî moꞌkanen ton eporî eserîke pra man. Paapa maimu pîinama pra tanne tiaron untîrîkon ton pra man imakuiꞌpî yepeꞌ ton.


text:
Mîrîrî yeꞌnen eranneꞌ pe eꞌnî kupî sîrîrî. Maasa pra apoꞌ yaꞌ teyatonon yenumî Paapaya nariꞌ yaꞌ, apoꞌ îꞌ pensa eesiꞌnîpî neporî ton pepîn yaꞌ.


text:
Maasa eraꞌmakî. Pena Moisés nurîꞌtî nîmenukaꞌpî yawîrî pra tîweꞌsen wanî ya, mîîkîrî yeꞌka wîꞌpî toꞌya tîꞌnînmai pra. Tîîse mîrîrî kuꞌpîtîꞌpî toꞌya pena anîꞌya imakuiꞌpî kuꞌsaꞌ eraꞌma asakîꞌnankonya ya. Mîîwîni pra awanî ya, eseurîwîꞌnankonya eraꞌmasaꞌ ya.


text:
Tarîpai oꞌnon yeꞌka pe awanî kupî sîrîrî Paapa munmu yewanmîrîtîpon yarakkîrî? Inkamoro yeꞌkaya imînî tîrona tonkon kupî îꞌ pe pra rî. Manniꞌ imînî wenai upîikaꞌtîiyaꞌnîkon yekare esepuꞌtî, amenan esetatoꞌ yawîrî. Moropai oꞌnon yeꞌka pe eꞌpai awanî Paapa Yekaton, isaꞌnamanen, winîkîi tîwoꞌmaꞌtasen yarakkîrî? Maasa esenumenkatî. Penaronkon Moisés nurîꞌtî maimu yawîrî pra esiꞌsan yentai tîweꞌtarumaꞌtîtoꞌ yapisîiya kupî sîrîrî.


text:
Maasa pra Paapa manniꞌya epuꞌtî man. Taꞌpîiya:<br/><t>—Eseꞌma kupî sîrîrî inkamoro,<br/>umaimu yewanmîrîtîponkon, yarakkîrî<br/>—taꞌpîiya. Moropai taꞌpîiya inîꞌrî:<br/><t>—Uyepotorîkonya tîpemonkonoyamîꞌ yeseru yenpo kupî sîrîrî.<br/>Moropai imakuiꞌpî toꞌ nîkupîꞌpîkon wenai,<br/>inkamoro yenumîiya kupî sîrîrî<br/>—taꞌpîiya.


text:
Maasa enpenatatî. Pena Jesus yekare etayaꞌnîkon yai, innape ikupîꞌpîyaꞌnîkon, yairî awanî epuꞌtîꞌpîyaꞌnîkon. Mîrîrî wenai tuꞌke aweꞌtarumaꞌtîꞌpîkon. Tîîse mîrîrî rumakayaꞌnîkon pra awanîꞌpîkon. Yapîtanîpî pîꞌ aakoꞌmamîꞌpîkon.


text:
Tiaron pensa amîrîꞌnîkon muꞌtunpaꞌpî toꞌya mararî pra. Moropai atarumaꞌtîꞌpîkon toꞌya tamîꞌnawîronkon rawîrî siꞌma. Moropai amîrîꞌnîkonya tiaronkon eꞌtarumaꞌtî eraꞌmaꞌpî aꞌnokoꞌpîkon pe. Mîrîrî yeꞌnen toꞌ wanîyakon pe toꞌ pîikaꞌtî yuwaꞌpîyaꞌnîkon. Mîrîrî wenai toꞌ kaisarî aweꞌtarumaꞌtîꞌpîkon.


text:
Moropai amîrîꞌnîkonya atarakkamoꞌsan pîikaꞌtîꞌpî. Tamîꞌnawîrî itesaꞌ pe aweꞌtoꞌkon moꞌkaꞌpî toꞌya tanne, mîrîrî yapîtanîpîꞌpîyaꞌnîkon aatausinpakon yeꞌka pe. Aatausinpaꞌpîkon maasa pra mîrîrî yentainon morî panpîꞌ eporîyaꞌnîkon epuꞌtîꞌpîyaꞌnîkon, tîweꞌtîꞌkasen pepîn tîrî tîuya taasaꞌ Paapaya yawîrî.<pb/>


text:
Mîrîrî yeꞌnen meruntî ke eꞌtî aꞌtuꞌmîra teenai pra. Innape ikupî pîꞌ aakoꞌmamîkon ya, kureꞌne morî yapisîyaꞌnîkon kupî sîrîrî.


text:
Mîrîrî yapisîyaꞌnîkon nîmîkî pîꞌ akoꞌmantî teesetaꞌkai pra. Ituꞌse Paapa eꞌtoꞌ kupî pîꞌ moropai îꞌ tîrîuya taꞌpî Paapaya yapisîyaꞌnîkon pîkîrî akoꞌmantî.


text:
Maasa pra Paapa maimu eꞌmenukasaꞌya taasaꞌ man:<br/><t>Tîkoꞌman pe aakoꞌmamî pe pra man, tîîse mararî aakoꞌmamî.<br/>Moropai manniꞌ tuiꞌsen, mîîkîrî iipî.<br/>Mîîkîrî koꞌmamî pepîn tîîse aaipî.<br/>


text:
<t>Mîrîrî yai upemonkonoyamîꞌ morî pe puꞌkuru tîweꞌsanon<br/>koꞌmamî pe man innape ukupî pîꞌ.<br/>Tîîse inkamoro ennaꞌpo ya teꞌmaꞌpîkon pîꞌ,<br/>inkamoro pîꞌ atausinpa pepîn<br/>taꞌpîiya.


text:
Tîîse uurîꞌnîkon wanî pepîn inkamoro yeꞌka tîwennaꞌposanon warantî. Inkamoro wanî aweꞌtîꞌkatonkon pe. Tîîse uurîꞌnîkon wanî innape ikuꞌnenan pe moropai innape ikuꞌsaꞌ wenai, uurîꞌnîkon wanî eꞌpîikaꞌtîꞌsan pe.<pb/>


text:
Tauya sîrîrî innape Paapa kuꞌtoꞌ wanî see warantî. Innape Paapa winîpainon yapisî kupî sîrîrî, manniꞌ inîmîkî pîꞌ koꞌmannî manniꞌ epuꞌtîꞌnîkon. Moropai yapisîton moro awanî epuꞌtî teeseraꞌmasen pepîn, innape Paapa kupî wenai.


text:
Mîrîrî warantî penaronkonya innape Paapa kupîꞌpî. Mîrîrî wenai Paapaya toꞌ eraꞌmaꞌpî tîwakîri pe.<pb/>


text:
Innape ikupî wenai epuꞌtîꞌnîkon îꞌ kaiꞌma Paapaya tamîꞌnawîron konekaꞌpî tîmaimu ke. Kaꞌ konekaꞌpîiya, kapoi, wei, sirikkîyamîꞌ anîꞌ neraꞌmakon pepîn konekaꞌpîiya teraꞌmasen tonpe toꞌ konekaꞌpîiya. Mîrîrî epuꞌtî, innape Paapa kupî yeꞌnen.<pb/>


text:
Mîrîrî warantî nîrî pena Abel nurîꞌtîya innape Paapa kupîꞌpî. Mîrîrî yeꞌnen Paapa pia tîntîrî tekîn poꞌtîꞌpîiya manniꞌ tîrui Caim nurîꞌtî nîpoꞌtî yentainon. Innape Abel nurîꞌtîya ikupî yeꞌnen, tîwakîri pe yairon pe Paapaya intîrîꞌpî eraꞌmaꞌpî. Innape ikuꞌtoꞌ tîuya wenai tîîsaꞌmanta tîpo inîꞌrî teeseurîmasen pe Abel nurîꞌtî wanî. —Innape Paapa kuꞌnen pe eꞌtî —taiya upîꞌnîkon.<pb/>


text:
Mîrîrî warantî nîrî Enoqueya innape Paapa kupîꞌpî. Mîrîrî wenai aasaꞌmantatoꞌ winîpai Paapaya yarîꞌpî. Moropai mîîkîrî esaꞌrîꞌpî yuwaꞌpî itonpayamîꞌya tîîse eporî toꞌya pra awanîꞌpî. Maasa pra Paapaya yarîꞌpî wanîꞌpî. Yarîiya rawîrî Paapa maimu eꞌmenukasaꞌya taasaꞌ wanîꞌpî: —Tîwakîri pe Paapaya eraꞌmaꞌpî innape ikuꞌtoiꞌya wenai.


text:
Anîꞌya innape Paapa kupî yeꞌka pe pra, tîwakîri pe eraꞌmaiya pepîn tiwin kin. Maasa pra Paapa pia tuutîsenya innape moro Paapa wanî ikupî eꞌpai awanî. Moropai Paapa nîtîrî ton moro awanî, manniꞌkan tîwanenan pia epuꞌtîiya eꞌpai awanî.<pb/>


text:
Mîrîrî warantî nîrî Noé nurîꞌtîya Paapa maimu eta tîuya yai innape ikupîꞌpî. Taꞌpî Paapaya: —Pata yaretîꞌkauya pe wai tuna ke —taꞌpîiya. Tîîse maasa îꞌ eꞌkupî eraꞌmasaꞌ Noéya pra awanîꞌpî. Tîîse innape imaimu kupîꞌpîiya. Moropai kureꞌnan kanau konekaꞌpîiya. Mîrîrî yaꞌ tîpemonkonoyamîꞌ tarakkîronkon eꞌpîikaꞌtîtoꞌpe kaiꞌma. Mîrîrî kuꞌsaiꞌya wenai tiaronkon pata ponkon tîꞌkaꞌpî Paapaya. Moropai innape tîkuꞌsaiꞌya wenai yairon pe ikupîꞌpî Paapaya.<pb/>


text:
Mîrîrî warantî nîrî Abraão nurîꞌtîya innape Paapa maimu kupîꞌpî. Mîîkîrî yannoꞌpî Paapaya moropai eeseꞌmaꞌtîꞌpî tiaron pata pona. Attîꞌpî seꞌ tapairî tuutîsen pemonkon wîtî warantî, oꞌnon pata tuutî epuꞌtî yeꞌka pe pra. Tîîse apata ton tîrîuya taꞌpî Paapaya pata pona attîꞌpî. Mîîkîrîya tîpata nîmîꞌpî.


text:
Innape Paapa kupî tîuya wenai aakoꞌmamîꞌpî miarî kaꞌran pe, mîrîrî itîrî tîuya taasaꞌ Paapaya manniꞌ pata yaꞌ. Mîîkîrî koꞌmamîꞌpî tappîi konekasaꞌ ta. Mîrîrî warantî nîrî Isaque nurîꞌtî moropai Jacó nurîꞌtî koꞌmamîꞌpî tappîi konekasaꞌ ta. Maasa pra inkamoro pîꞌ nîrî taꞌpî Paapaya toꞌ pataꞌseꞌ ton itîrî tîuya pîꞌ mîîtoꞌpe.


text:
Mîrîrî warantî toꞌ koꞌmamîꞌpî maasa pra Abraão nurîꞌtîya ikoneka tîuya taꞌpî Paapaya nîmîkîꞌpî tîpataꞌseꞌ ton. Manniꞌ Paapa nîkonekaꞌpî aakoꞌmamî pataꞌseꞌ ton, saꞌman iteꞌseꞌkon aataretîꞌka neporî ton pepîn mîrîrî nîmîkîꞌpîiya.<pb/>


text:
Innape ikupî pîꞌ Abraão nurîꞌtî koꞌmamî wenai tînmu ke eenaꞌpî aꞌyekeꞌton pe siꞌma. Moropai inoꞌpî Sara nurîꞌtî nîrî, tînre yenponen pe pra siꞌma tînre ke eenaꞌpî. Mîîkîrîya innape îꞌ kupî tîuya taꞌpî Paapaya epuꞌtîꞌpî.


text:
Mîrîrî warantî mîîkîrî Abraão nurîꞌtî enaꞌpî tuꞌkankon yunkon pe aꞌyekeꞌtonon pe siꞌma. Mararî pra ipayanyamîꞌ ton esenpoꞌpî kaꞌ pîꞌ sirikkîyamîꞌ wanî warantî. Moropai tuꞌke kasapan wanî warantî pîrana ka, ikuꞌneꞌtî yentai ipayanyamîꞌ epamîꞌpî.<pb/>


text:
Sîrîrî warantî tamîꞌnawîronkon inkamoro penaronkon eꞌtîꞌkaꞌpî innape ikupî yeꞌka pe. Teuren îꞌ tîrî tîuya taꞌpî Paapaya eraꞌmasaꞌ toꞌya pra man tîîse innape ikupîꞌpî toꞌya. Maasa yapisî tîuyaꞌnîkon epuꞌtîꞌpî toꞌya. Moropai toꞌ esepuꞌtîꞌpî tarîron pe pra tîwanîkon moropai toꞌ esekaremekîꞌpî kaꞌran pe tîwanîkon pîꞌ sîrîrî pata po, tuutîsanon pe sîrîrî pata poi toꞌ wanî.


text:
Inkamoro esenumenkasaꞌ pra man tîwennaꞌpokon pîꞌ tîpataꞌseꞌkon yaꞌ. Ennaꞌpopai tîwanîkon ya, toꞌ ennaꞌpoꞌpî eꞌpainon.


text:
Tîîse tîpatakon ton yuwaꞌpî toꞌya tiaron, itentainon morî kaꞌ pon. Mîrîrî wenai Paapa eppepî pepîn toꞌ yunkon pe, toꞌ napurî pe tîwanî pîꞌ maasa pra mîîkîrîya toꞌ pataꞌseꞌ ton konekaꞌpî miarî morî puꞌkuru.<pb/>


text:
Abraão nurîꞌtîya innape Paapa kupîꞌpî wenai, tînmu Isaque nurîꞌtî tîrîꞌpî Paapa pia ipoꞌtîpa. Maasa pra innape tîkupîiya epuꞌtîpa tînmu Isaque nurîꞌtî wîîtoꞌpeiya tîîpia esatîꞌpî Paapaya.


text:
Teuren Paapaya taasaꞌ wanîꞌpî, ipîꞌ mîîkîrî inmu Isaque nurîꞌtî wenai tuꞌke payanyamîꞌ ton wanî kupî sîrîrî taasaiꞌya wanîꞌpî. Mîîwîni tîîse mîîkîrî tiwinan tînmu wîî yonpaꞌpî Abraão nurîꞌtîya Paapa maimu pe.


text:
Innape Abraão nurîꞌtîya ikupîꞌpî. Tînmu wîîsaꞌ tîuya tîpo, Paapaya iꞌmîꞌsaꞌka eserîke ikupîꞌpîiya innape. Mîrîrî yeꞌnen Paapa nîkupîꞌpî wanîꞌpî isaꞌmantaꞌsan koreꞌta pai mîîkîrî tînmu Isaque nurîꞌtî eꞌmîꞌsaꞌka warantî, iwîsaꞌ tîuya ya. Innape mîrîrî kuꞌsaꞌ tîuya wenai tînmu yapisîꞌpîiya isaꞌmantaꞌpî eꞌmîꞌsaꞌkasaꞌ warantî.<pb/>


text:
Mîrîrî warantî nîrî innape Paapa kupî tîuya wenai Isaque nurîꞌtîya taꞌpî tînmukuyamîꞌ pîꞌ. Morî tîîtoꞌpe Paapaya maasa toꞌ pia taꞌpîiya Jacó nurîꞌtî pîꞌ moropai Esaú nurîꞌtî pîꞌ.<pb/>


text:
Mîrîrî warantî nîrî innape Jacó nurîꞌtîya Paapa kupîꞌpî. Mîrîrî yeꞌnen tîîsaꞌmanta yeꞌka pe Jacó nurîꞌtîya José nurîꞌtî munkîyamîꞌ pîꞌ taꞌpî morî tîîtoꞌpe Paapaya toꞌ pia tiwin pîꞌ toꞌ tîîse. Mîrîrî taa yeꞌka pe mîîkîrî apîtasaꞌ wanîꞌpî tîmeꞌsipu pona moropai Paapa yapurîꞌpîiya.<pb/>


text:
Mîrîrî warantî nîrî José nurîꞌtîya innape Paapa kupîꞌpî. Mîrîrî yeꞌnen tîîsaꞌmanta rawîrî Israelyamîꞌ epaꞌkatoꞌ pîꞌ eeseurîmaꞌpî Egito pata poi. Tîmaimu tîrîꞌpîiya toꞌ pîꞌ îꞌ kupî toꞌya eꞌpai awanî tîîsaꞌmantasaꞌ tîpo teꞌpî rîꞌpî yarakkîrî, yaatoꞌpe toꞌya tarakkîrîꞌnîkon.<pb/>


text:
Mîrîrî warantî nîrî innape Paapa kupîꞌpî Moisés yuntonon nurîꞌtîya. Mîrîrî wenai eesenposaꞌ tîpo yenomîꞌpî toꞌya eseurîwîꞌne kapoi kaisarî. Maasa pra mîîkîrî eraꞌmaꞌpî toꞌya morî pe puꞌkuru. Mîrîrî yeꞌnen pata esaꞌ pe tîweꞌsenya taasaꞌ yawîrî iwî toꞌya pra awanîꞌpî. Inama toꞌya pra toꞌ wanîꞌpî.<pb/>


text:
Mîrîrî nîrî innape Paapa kupîꞌpî Moisés nurîꞌtîya. Mîrîrî yeꞌnen kureꞌne teenai mîîkîrî pata esaꞌ Faraó yensi more pe tesatî toꞌya yuꞌse pra awanîꞌpî.


text:
Tîîse mîîkîrî wanîꞌpî Paapa pemonkonoyamîꞌ eꞌtarumaꞌtî kaisarî eꞌtarumaꞌtîpai, mararî Egito ponkon koreꞌta ikoꞌmanpai tîwanî yentai, imakuiꞌpî kupî tîuya pîꞌ taatausinpai. Paapa pemonkonoyamîꞌ yarakkîrî tîweꞌtarumaꞌtî eraꞌmaꞌpîiya morî pe panpîꞌ awanî.


text:
Morî pe panpîꞌ awanî epuꞌtîꞌpîiya, tamîꞌnawîrî Egito po tîweꞌsanon esaꞌ pe tîwanî yentai. Maasa pra mararî tîweꞌtarumaꞌtî epuꞌtîꞌpîiya Paapa pemonkonoyamîꞌ pokonpe, manniꞌkan koreꞌtapai maasa tîmenkaꞌpî pîikaꞌtîton Paapa narima epuꞌtîꞌpîiya. Moropai tîîpia Paapa nîtîrî kureꞌnan nîmîkî pîꞌ aakoꞌmamîꞌpî.


text:
Innape Paapa kupî tîuya wenai Egito pata yapai Moisés nurîꞌtî epaꞌkaꞌpî pata esaꞌ namaiya pra. Tamîꞌnawîron yapîtanîpîꞌpîiya maasa pra Paapa anîꞌ neraꞌma pepîn epuꞌtî tîuya yeꞌnen.


text:
Innape Paapaya tîpemonkonoyamîꞌ pîikaꞌtî kupî tîuya yeꞌnen, tekînkon tîꞌkatoꞌpe toꞌya taꞌpîiya. Moropai inkamoroya tînnaꞌtakon kîꞌpatoꞌpe toꞌya mîn ke taꞌpîiya. Maasa pra Egito pona inserî iipî ya toꞌ tîꞌkai, toꞌ munkîyamîꞌ eꞌmaiꞌnokon tîꞌkaiya namai.<pb/>


text:
Mîrîrî warantî innape Paapa kupîꞌpî Israelyamîꞌya. Mîrîrî yeꞌnen kureꞌnan pîrana suuyu iteseꞌ rukkuꞌnîpîꞌpî toꞌya aꞌmun po. Moropai toꞌ yeꞌmaꞌpî pîꞌ tuiꞌsanon Egito ponkon enaꞌpî. Inkamoro yeuronkaꞌpî tunaya. Toꞌ tîꞌkaꞌpîiya.<pb/>


text:
Mîrîrî warantî innape Paapa kupî toꞌya wenai Jericó cidaderî yuwaꞌtoꞌ kawînan enaꞌpî. Asakîꞌne miaꞌ pona wei kaisarî mîrîrî yuwaꞌtoꞌ woi toꞌ wîtî koꞌmannîꞌsaꞌ tîpo eenaꞌpî. ˻Paapa maimu yawîrî mîrîrî kupîꞌpî toꞌya.˼<pb/>


text:
Mîrîrî warantî nîrî innape Paapa kupîꞌpî Raabe nurîꞌtîya. Manniꞌ seꞌ tapairon wîriꞌ warayoꞌkon yarakkîrî tîweꞌsen. Mîîkîrî saꞌmantasaꞌ pra man manniꞌkan tîpata yawonkon saꞌmanta yai. Inkamoro wanîꞌpî Paapa maimu yawîrî pra. Tîîse morî pe manniꞌkan pata eraꞌmanenan Israelyamîꞌ yapisîꞌpîiya tewîꞌ ta.<pb/>


text:
Îꞌ tauya eꞌpainon inîꞌ panpîꞌ sîrîrî pîꞌ? Maasa pra kureꞌne eseurîma eserîke pra wai mararî wei man. Eseurîma eserîke pra wai Gideão nurîꞌtî nîkupîꞌpî pîꞌ, moropai Baraque nurîꞌtî nîkupîꞌpî pîꞌ, moropai Sansão nurîꞌtî nîkupîꞌpî pîꞌ moropai Jefté nurîꞌtî nîkupîꞌpî pîꞌ moropai Davi nurîꞌtî nîkupîꞌpî pîꞌ moropai Samuel nurîꞌtî nîkupîꞌpî pîꞌ, moropai manniꞌkan Paapa maimu ekaremeꞌnenan profetayamîꞌ nurîꞌtî pîꞌ.


text:
Mîrîrî warantî innape Paapa kupîꞌpî toꞌya. Mîrîrî wenai toꞌ eseyaꞌnama mararonkon pepîn tiaron pata ponkon yarakkîrî. Moropai toꞌ yentai toꞌ wanîꞌpî. Yairon kupîꞌpî toꞌya. Mîrîrî yeꞌnen Paapa winîpainon, itîrî tîuya taꞌpî Paapaya, yapisîꞌpî toꞌya. Innape ikupî toꞌya wenai kaikusiyamîꞌ mata yettapurîꞌpî Paapaya.


text:
Innape ikupî tîuyaꞌnîkon wenai kureꞌnan apoꞌ awittasaꞌ yiꞌnîpîꞌpî Paapaya, toꞌ aramî namai. Moropai toꞌ eꞌtîꞌka yai tiaronkon saꞌmanta tanne, toꞌ saꞌmanta pra awanîꞌpî. Teuren aꞌtuꞌmîra toꞌ wanîꞌpî. Tîîse meruntî ke toꞌ enaꞌpî. Teeseyaꞌnamakon yai meruntî ke puꞌkuru toꞌ wanîꞌpî. Mîrîrî yeꞌnen tiaron pata ponkon mararonkon pepînon yentai toꞌ wanîꞌpî.


text:
Mîrîrî warantî innape Paapa kupîꞌpî wîriꞌsanyamîꞌya. Mîrîrî yeꞌnen toꞌ yonpakon isaꞌmantaꞌsan pîmîꞌsaꞌkaꞌpî Paapaya inîꞌrî. Tiaronkon tarumaꞌtîꞌpî toꞌya tîwî innape ikuꞌtoꞌ tîuyaꞌnîkon rumakatoꞌpe toꞌya. Tîîse tîwî irumaka toꞌya pra awanîꞌpî. Maasa epuꞌtîꞌpî toꞌya tîweꞌtarumaꞌtîkon tîpo tîîsaꞌmantasaꞌkon ya, morî yapisî tîuyaꞌnîkon tîweꞌmîꞌsaꞌkasaꞌkon yai.


text:
Moropai tiaronkon yeppeꞌnîpîꞌpî toꞌya. Moropai tiaronkon poꞌpîtîꞌpî toꞌya. Tiaronkon yewaꞌtîpîtîꞌpî toꞌya. Moropai atarakkannîtoꞌ yewîꞌ ta toꞌ yarîꞌpî toꞌya.


text:
Moropai toꞌ saꞌmanta pîkîrî tiaronkon paꞌtîpîtîꞌpî toꞌya tîꞌkon ke. Tiaronkon saraꞌmoꞌpîtîꞌpî toꞌya saasa ke arakkita pairî. Tiaronkon wîꞌpî toꞌya kasupara ke. Tiaronkon ataimerunpaꞌpî mararî pra. Toꞌ asarî koꞌmannîpîꞌpî seꞌ yentakaya, tîponkon ton carneiro moropai bode piꞌpî rîꞌpî yekaꞌmaꞌpî tîuyaꞌnîkon yeꞌka pe. Îꞌ ton pra tîweꞌsanon pe toꞌ wanîꞌpî. Itarumaꞌtîsaꞌ pe toꞌ wanîꞌpî ipîra. Toꞌ eꞌtarumaꞌtîtoꞌ wanîꞌpî tuꞌke, tiwin pra.


text:
Inkamoro asarîꞌpî keren poro moropai wîꞌ poro. Moropai toꞌ koꞌmanpîtîꞌpî yarantana pîꞌ. Aꞌtakon non yakasaꞌ yapîꞌ toꞌ koꞌmamîꞌpî. Morî pe, yairon pe toꞌ wanîꞌpî, sîrîrî pata ponkon imakuiꞌsan koreꞌta toꞌ koꞌmamî yentai.<pb/>


text:
Inkamoro yeseru eraꞌmaꞌpî Paapaya tamîꞌnawîrî tîwakîri pe. Maasa pra innape tîkupî toꞌya wenai toꞌ pîꞌ aatausinpaꞌpî. Tîîse inkamoro eꞌtîꞌkaꞌpî maasa îꞌ tîrîuya taꞌpî Paapaya tapiꞌse pra.


text:
Maasa pra Paapa esenumenkaꞌpî tiaron pe maasa uurîꞌnîkon koneka tîuya yai morî pe aweꞌtoꞌ yawîrî, inkamoro nîrî konekaiya. Mîrîrî yai morî yapisî toꞌya pe man uurîꞌnîkon yarakkîrî.<pb/>


text:
Mîrîrî yeꞌnen uurîꞌnîkonya inkamoro mararonkon pepîn nîkupîꞌpî yekare etaꞌpî. Mîrîrî warantî uurîꞌnîkonya ikuꞌtoꞌpe ekaremeꞌnen pe awanî. Mîrîrî yeꞌnen tî tamîꞌnawîrî innape ikupî manenpanen rumakapaiꞌnîkon man. Moropai imakuiꞌpî unkupîkon kupî eꞌpai pra man atareꞌmon namai. Inîꞌ ipîꞌ enpenatanpai pra man. Tîîse meruntî ke eꞌnîpaiꞌnîkon man manniꞌkan teekaꞌtunsenon ekaꞌtumî warantî. Toꞌsarî uyeꞌmarîkon ta koꞌmannîpaiꞌnîkon yairî maꞌre teenai pra.


text:
Innape ikupî pîꞌ koꞌmannîpaiꞌnîkon Jesus eraꞌmaiꞌma. Maasa pra innape Paapa kupî wenai, mîîkîrîya uurîꞌnîkon pîikaꞌtîꞌpî. Moropai upîikaꞌtîkon pîꞌ aakoꞌmamî tîîpia erepannî pîkîrî. Mîîkîrî yeseru pîꞌ esenumenkanpaiꞌnîkon. Îꞌ pensa mîîkîrîya pakîꞌnan pona tîîsaꞌmantatoꞌ yewanmîrîsaꞌ pra man. Tîîse aatausinpaꞌpî maasa pra îꞌ kaiꞌma tîîpia itîrîuya taꞌpî Paapaya yapisî tîuya kupî yeꞌnen. Mîrîrî yeꞌnen îꞌ kaiꞌma eesenumenka pra awanîꞌpî kureꞌnan tîweppeꞌtoꞌ pîꞌ, tîîsaꞌmantatoꞌ pîꞌ. Tarîpai mîîkîrî ereutasaꞌ sîrîrî, ipîkku pataꞌseꞌ yaꞌ, Paapa, tamîꞌnawîronkon esaꞌ pe tîweꞌsen, yaponseꞌ po imeruntîri winî.


text:
Maasa esenumenkatî îꞌ kaiꞌma aweꞌtarumaꞌtîꞌpî pîꞌ. Îꞌ kaiꞌma imakuiꞌsan koreꞌta tîwanî yai tîpîꞌ toꞌ woꞌmaꞌtatoꞌ yapîtanîpîꞌpîiya. Mîrîrî warantî nîrî amîrîꞌnîkonya yapîtanîpî eꞌpai awanî, yairî maꞌre teenai pra, moropai tîrumakai pra.<pb/>


text:
Epuꞌtî pîꞌ wai seruꞌ pepîn. Imakuiꞌsanya atarumaꞌtîꞌpîtoꞌkon pîꞌ yapîtanîpî pîꞌ aakoꞌmamîkon. Tîîse ipîra amîrîꞌnîkon tîwîi amînîkon tiꞌkanse atarumaꞌtîsaꞌkon toꞌya pra man sîrîrî tîpose.


text:
Îꞌ taꞌpî Paapaya kuꞌsaꞌyaꞌnîkon aawanmîraꞌnîkon. Meruntî ke awanîkonpa Paapaya tîmaimu ke taꞌpî yairî maꞌre eenakon namai, tînmukuyamîꞌ pe amîrîꞌnîkon tîkuꞌse. Taꞌpîiya see warantî:<br/><t>Maasa etakî unmu,<br/>îꞌ pensa Paapaya atarumaꞌtî wenai<br/>îꞌ kaiꞌma ayenupaiya etatî.<br/>Ipîinamayaꞌnîkon pra kenantî.<br/>Moropai îꞌ pensa apîꞌ taiya ya:<br/>—Yairî pra nai —taiya ya apîꞌ,<br/>kîsewankonoꞌmai.<br/>


text:
<t>Maasa pra Paapa wanî<br/>tîsaꞌnamanenan yakoꞌmenkanen pe,<br/>morî pe toꞌ enatoꞌpe.<br/>Moropai tamîꞌnawîronkon tînmu pe<br/>tînapisîꞌsan panamaiya,<br/>yairî pra toꞌ yeseru wanî namai<br/>taꞌpîiya.<pb/>


text:
Mîrîrî yeꞌnen eꞌtarumaꞌtîntoꞌ yapîtanîꞌtî, Paapaya apanamatoꞌkon eta yeꞌka pe. Maasa pra îꞌ kaiꞌma apîꞌnîkon Paapa esenyakaꞌma tînmukuyamîꞌ pe awanîkon yeꞌnen. Moro awanî sîrîrî more itun nakoꞌmenkaꞌpî pepîn iteseru? Kaane, iteseru yakoꞌmenkasaiꞌya mîrîrî, itun pe tîwanî yeꞌnen. Mîrîrî warantî tamîꞌnawîronkon tînmukuyamîꞌ yakoꞌmenka Paapaya.


text:
Mîrîrî yeꞌnen yakoꞌmenkasaꞌ pe pra awanîkon ya, inmuku pe puꞌkuru awanîkon pepîn. Tîîse tiaron munkî pe awanîkon.


text:
Uyunkon tarîronya uurîꞌnîkon yakoꞌmenkaꞌpî. Moropai mîîkîrî namaꞌpî. Mîrîrî yentai Paapa namaꞌnîkon eꞌpai man, manniꞌ uyunkon kaꞌ pon uyakoꞌmenkanenkon. Mîrîrî warantî ikupîyaꞌnîkon ya, moriya iipia koꞌmannîtoꞌ puꞌkuru eporî.


text:
Uyunkon tarîronya uurîꞌnîkon yakoꞌmenkapîtîꞌpî more pe eꞌnîꞌnîkon tanne teesenumenkatoꞌ yawîrî. Morî pe uyeserukon yuꞌse tîwanî yeꞌnen yakoꞌmenkapîtîꞌpî toꞌya epuꞌtî tîuyaꞌnîkon pîkîrî. Tîîse Paapaya uurîꞌnîkon yakoꞌmenkatoꞌ wanî tîwîrî yairon pe. Morî pe tarakkîrî koꞌmannîtoꞌpe, tîwarantî ukupîiyaꞌnîkon.


text:
Îꞌ pensa uurîꞌnîkon yakoꞌmenkanenya ya, uyakoꞌmenkatoꞌkon wanî uurîꞌnîkon yewankonoꞌmanen pe. Yai pra yairî maꞌre enan, atausinpantoꞌ ton pra. Tîîse maasa panpîꞌ uurîꞌnîkon yakoꞌmenkasaꞌkon yeseru ena morî pe. Moropai tîwanmîra eꞌnîtoꞌ eseraꞌma, maasa pra Paapaya uyakoꞌmenkasaꞌkon wenai.<pb/>


text:
Mîrîrî yeꞌnen tauya amîrîꞌnîkon wanî itenya ikeꞌnepamîꞌsan warantî ayenyakon pîmîꞌsaꞌkatî taatausinpai. Moropai eꞌmîꞌsaꞌkatî apîtatî ikeꞌne tîweꞌsen warantî pra. Tîîse meruntî ke enatî ayewankon yaꞌ.<br/>


text:
<t>Toꞌsarî ayeꞌmarîkon konekayaꞌnîkon warantî ayeserukon konekatî morî pe yawîrî aakoꞌmamîkonpa yairî maꞌre teenai pra.<br/>Aakoꞌmamîkon yai ayeserukon eraꞌmanenan aꞌtuꞌmînan esenomî namai, tîîse morî pe taatausinpai toꞌ koꞌmantoꞌpe.<pb/>


text:
Tîîwanmîra awanîkon yuwatî tamîꞌnawîronkon pokonpe. Moropai morî pe puꞌkuru, ituꞌse Paapa eꞌtoꞌ yawîrî aakoꞌmamîkon yuwatî. Maasa pra mîrîrî kuꞌsaꞌ anîꞌya pra awanî ya, Uyepotorîkon eraꞌmaiya pepîn tiwin kin.


text:
Aka tîwarî eꞌtî, anîꞌya tîîpîikaꞌtîtoꞌ Paapaya yewanmîrî namai, iipiapai aatarimakî namai. Aka mîîkîrî keꞌnen manniꞌ mîꞌnî yeꞌ aroꞌtasaꞌ manniꞌ warantî maasa pra mîrîrî mîꞌnî yeꞌ arentasaꞌ ya morî pe tîweꞌsen koreꞌta mîrîrîya toꞌ tarumaꞌtî. Mîrîrî warantî pra eꞌtî teekoreꞌmai pra tiaronkon winîkîi.


text:
Moropai tauya aka seꞌ tapairî wîriꞌsanyamîꞌ yarakkîrî awanî tonpe anîꞌ keꞌnen. Moropai wîriꞌsanyamîꞌ keꞌnen seꞌ tapairî warayoꞌkon yarakkîrî. Moropai Paapa nîtîrî yewanmîrî anîꞌya keꞌnen. Maasa pra mîrîrî warantî Esaú nurîꞌtîya ikupîꞌpî. Tîîpia Paapa nîtîrîꞌpî yewanmîrîꞌpîiya. Eesenumenka pra awanîꞌpî eꞌmaiꞌnon pe tîwanî pîꞌ eꞌmaiꞌnon pia îꞌ tîrî tîuya taꞌpî Paapaya pîꞌ. Maasa pra tiwinan prato awentamoꞌkantoꞌ miakanmaꞌpîiya mîrîrî ke takon Jacó nurîꞌtî pia.


text:
Mîrîrî tîpo îꞌ kupîꞌpîiya epuꞌnenan amîrîꞌnîkon. Mîrîrî entamoꞌkantoꞌ miakanmaꞌpî tîuya manaꞌpoka yuꞌse awanîꞌpî. Mîrîrî esatîꞌpîiya tun nurîꞌtî pîꞌ: “Inîꞌrî morî pe uukoꞌmantoꞌpe kaꞌkî Paapa pîꞌ”, taꞌpîiya tun pîꞌ. Tîîse yewanmîrî tîpo, îꞌ kaiꞌma innaꞌpokaiya eserîke pra awanîꞌpî. Teuren tuꞌke iteserukon yuwaꞌpîiya tîkauware esatîꞌpîiya. Tîîse yapisîiya pîn.<pb/>


text:
Îꞌ pensa amîrîꞌnîkon erepansaꞌ pra man Paapa pia manniꞌkan penaronkon Judeuyamîꞌ erepamîꞌpî warantî. Aminke pra inkamoro erepamîꞌpî mîrîrî wîꞌ pia. Tîîse mîrîrî yai eranneꞌ pe toꞌ wanîꞌpî. Mîrîrî apoꞌ eraꞌmaꞌpî toꞌya moropai katupuru îrikkutun wanîꞌpî nariꞌ pe. Moropai miarî ewaron pe awanîꞌpî mararî pra aꞌsitun wanîꞌpî.


text:
Mîrîrîya etaꞌpî toꞌya trombeta eꞌnatoꞌ. Mîrîrî koreꞌta teeseurîmasen mai etaꞌpî toꞌya. Mîrîrî eta tîuyaꞌnîkon pe taꞌpî toꞌya eranneꞌ pe tîwanîkon wenai inîꞌrî eeseurîma namai.


text:
Maasa pra yapîtanîpî toꞌya eserîke pra toꞌ wanîꞌpî îꞌ kaiꞌma eeseurîmatoꞌ.<br/><t>Taꞌpî Paapaya tiwin kin anîꞌya manniꞌ wîꞌ yapî namai<br/>maasa pra wîꞌ yapîsaꞌ anîꞌya ya,<br/>iwî eꞌpai awanî tîpaꞌtîpîꞌse tîꞌ ke,<br/>pemonkonyamîꞌ neken pepîn tîîse toꞌ yekînnon nîrî taꞌpîiya.<br/>


text:
Mîrîrî toꞌ neraꞌmaꞌpî wanîꞌpî nariꞌ pe. Mîrîrî pîꞌ taꞌpî Moisés nurîꞌtîya:<br/><t>—Mararî pra eꞌkîkîꞌma sîrîrî eranneꞌ pe wanî pîꞌ<br/>—taꞌpîiya.<pb/>


text:
Tîîse mîrîrî yeꞌka pata amîrîꞌnîkon iiꞌsaꞌ pra man. Tîîse aaipîꞌpîkon morî puꞌkuru Paapa pata yaꞌ tiaron wîꞌ iteseꞌ Sião pona pena aweꞌkupîꞌpî warantî pra. Tîîse morî Paapa cidaderî pona, amenan Jerusalém kaꞌ pon pia aaipîꞌpîkon manniꞌkan mararonkon pepîn ikuꞌneꞌtî yentainokon inserîyamîꞌ koreꞌta.


text:
Amîrîꞌnîkon iipîꞌpî manniꞌkan eꞌmaiꞌnokon Paapa munkîyamîꞌ epereꞌsaꞌ koreꞌta taatausinpai puꞌkuru manniꞌkan iteseꞌ eꞌmenukaꞌsan kaꞌ po. Aaipîꞌpîkon Paapa pia manniꞌ Paapa ipîkku tamîꞌnawîronkon yenunnen. Moropai oꞌnon pata Paapa nîkupîꞌsan yairî ipemonkonoyamîꞌ yekaton koꞌmamî morî pe aweꞌtoꞌ yawîrî. Mîrîrî pata pona aaipîꞌpîkon.


text:
Amîrîꞌnîkon iipîꞌpî Jesus pia manniꞌ amîrîꞌnîkon yarakkîrî moropai Paapa arappanaꞌ tîweꞌsen. Manniꞌ Jesus nîkupîꞌpî amenan pe eseponîtoꞌpe Paapa yarakkîrî. Moropai manniꞌ tîmînî ke uurîꞌnîkon kuyu kuyu maꞌtîpon pia aaipîꞌpîkon. Manniꞌ imînî wanî morî pe manniꞌ Abel nurîꞌtî mînî tiꞌkamoꞌpî yentai. Maasa pra Abel mînî rîꞌpî eraꞌma tîuya yai Paapaya iwîtîpon tarumaꞌtîꞌpî. ˻Tîîse Jesus mînî rîꞌpî eraꞌma tîuya yai imakuiꞌpî unkupîꞌpîkon kupîiya tîîwanmîra.˼<pb/>


text:
Mîrîrî yeꞌnen aka moropai anetapai pra keꞌtî teeseurîmasen eseurîmatoꞌ. Maasa pra manniꞌkan anetapai pra esiꞌsan wîꞌ poi teeseurîmasenya taasaꞌ tanne, inkamoro eꞌpîikaꞌtî pîn tîîse toꞌ eꞌtîꞌkaꞌpî. Mîrîrî yeꞌnen uurîꞌnîkon kanan, yewanmîrîsaꞌ ya kaꞌ pon eseurîmatoꞌ oꞌnon yeꞌka pe eꞌpîikaꞌtîn eꞌpainon? Eꞌpîikaꞌtîn pepîn.


text:
Manniꞌ yai wîꞌ pia toꞌ wanî yai mîîkîrî teeseurîmasen maimuya non eserentîkîꞌma emapuꞌtîꞌpî. Tîîse tarîpai taꞌpîiya:<br/><t>—Inîꞌrî tiwinkanoꞌpî pe eeserentîkîꞌma emapuꞌtîuya kupî sîrîrî tîîse non neken pepîn tîîse kaꞌ nîrî<br/>—taꞌpîiya.


text:
Sîrîrî wanî Paapa maimu pe inîꞌrî eeseurîmaꞌpî tamîꞌnawîron inkonekaꞌpî eserentîkîꞌma yai aataretîꞌka kupî sîrîrî. Tîîse mîrîrî koreꞌta ipatîkarî tîîkoꞌmansen koꞌmamî kupî sîrîrî aataretîꞌka pepîn.<pb/>


text:
Mîrîrî yeꞌnen —Morî pe man, Paapa, anna pataꞌseꞌ ton tîrî pîꞌ nai anna pia —taa pîꞌ koꞌmannîpaiꞌnîkon. Maasa pra uyesaꞌkon taataretîꞌkasen pepîn yapiꞌsaꞌ yeꞌnen, ipatîkarî koꞌmannî yarakkîrî. —Morî pe man, Paapa —taa pîꞌ koꞌmannî wenai, yapurîpaiꞌnîkon man. Îꞌ kaiꞌma tîwakîri pe epuꞌtoꞌpe Paapaya inamaiꞌma yapurîpaiꞌnîkon man.<br/>


text:
<t>Maasa pra Paapa wanî nariꞌ pe,<br/>manniꞌ apoꞌ warantî.<br/>Manniꞌkan innape tapurînenan pepîn poꞌtîiya.<br/>˻Mîrîrî yeꞌnen inamaiꞌma Paapa yapurîpaiꞌnîkon man.˼<pb/>


text:
Moropai tiaronkon teerepansenon ayewîꞌkon ta yapiꞌtoꞌyaꞌnîkon tîrumakai pra toꞌ yapisî pîꞌ akoꞌmantî. Maasa pra penaronkon tiaronkon nurîꞌtîya tewîꞌkon ta teerepansenon teraꞌmapîꞌseꞌnîkon yapisîꞌpî. Toꞌ yapisîꞌpî toꞌya anîꞌkan pe toꞌ wanî tepuꞌtîi pra ese yeꞌkakon pemonkonyamîꞌ kaiꞌma tîîse inserîyamîꞌ kinî.


text:
Moropai enpenatatî nîrî mannankan atarakkannîtoꞌ ta atarakkamoꞌsan pîꞌ. Toꞌ koreꞌta siꞌma amoronkon epuꞌtîyaꞌnîkon warantî toꞌ pîꞌ enpenatatî. Moropai enpenatatî nîrî mannankan saꞌne tîweꞌtarumaꞌtîsanon pîꞌ. Inkamoro eꞌtarumaꞌtîtoꞌ kuꞌtî amîrîꞌnîkon eꞌtarumaꞌtî toꞌ yarakkîrî warantî.<pb/>


text:
Tarîpai tauya sîrîrî manniꞌkan tînoꞌpîtasenon pîꞌ moropai teetinyomasenon pîꞌ, tînoꞌpîtasen noꞌpîta wanî morî pe tînoꞌpî yarakkîrî tîwanîpa. Moropai wîriꞌ eꞌtoꞌpe tînyo yarakkîrî nîrî. Maasa pra imakuiꞌpî pe awanî tînoꞌpî pepîn wîriꞌ yarakkîrî warayoꞌ wanî ya. Moropai wîriꞌ wanî ya tînyo pepîn yarakkîrî, inkamoro tarumaꞌtî Paapaya mîrîrî imakuiꞌpî kupî toꞌya yeꞌnen.


text:
Tarîpai eseurîma sîrîrî yemanne awanî pîꞌ. Kureꞌne ayemannekon pînînmayaꞌnîkon pîꞌ kîsenumenkatî atînirurîkon yapisîkon pîꞌ. Tîîse morî pe man kaꞌtî mîrîrî itesaꞌ pe aweꞌtoꞌkon pîꞌ itentai puꞌkuru ituꞌse teesekaꞌnunkai pra. Maasa pra Paapaya taꞌpî:<br/><t>Îꞌ pensa tiwin kin arumakauya pepîn<br/>moropai apîinamauya pra wanî pepîn<br/>taꞌpîiya.


text:
Mîrîrî yeꞌnen meruntî ke saꞌman pe apîꞌtan yuwapaiꞌnîkon eseurîmantoꞌ ke. Taapaiꞌnîkon tiaronkon pîꞌ:<br/><t>Paapa wanî sîrîrî upîikaꞌtînen pe.<br/>Mîrîrî yeꞌnen eranneꞌ pe eꞌtoꞌ ton pra man.<br/>Mîrîrî yeꞌnen îꞌ kupî pemonkonya<br/>eꞌpainon uyarakkîrî?<br/>Ikupîiya pepîn<br/>taapaiꞌnîkon.<pb/>


text:
Maasa enpenatatî. Manniꞌkan eꞌmaiꞌ pe erepamîꞌsan itekare ekaremekîtîponkon amîrîꞌnîkon pîꞌ. Inkamoro koꞌmamîꞌpî pîꞌ enpenatatî. Toꞌ koꞌmamîꞌpî moropai inkamoro saꞌmantaꞌpî innape ikupîiꞌma. Mîrîrî yeꞌnen inkamoroya innape ikupîꞌpî warantî innape ikupîyaꞌnîkon yuwatî.


text:
Maasa pra Jesus Cristo wanî sîrîrî pena tîwanîꞌpî warantî. Mîîkîrî rî koꞌmamî sîrîrîpe mîrîrî warantî. Moropai mîrîrî warantî rî nîrî aakoꞌmamî ipatîkarî eetinyakaꞌmaꞌpî pra.<pb/>


text:
Mîrîrî yeꞌnen tiaronkonya ayenupatoꞌkon tuꞌkan yeseru pîꞌ kîsetatî. Maasa pra mîrîrî etayaꞌnîkon ya, yairî aweꞌtoꞌkon winîpai apantakaiyaꞌnîkon. Tîîse morî pe awanî Paapa nîtîrî winîpai meruntî ke ayekatonkon ena ya. Tîîse ankupîkon winîpai aaipî pepîn. Maasa pra mîrîrî yeꞌka panamantoꞌ yekkari awanî enaꞌtoꞌ pîꞌ seeniꞌ wanî morî pe, seeniꞌ wanî imakuiꞌpî pe taatoꞌ yawîrî awanîkon ya, mîrîrîya amîrîꞌnîkon pîikaꞌtî pepîn.


text:
Uurîꞌnîkon wanî eꞌpîikaꞌtîꞌsan pe Jesus Cristo saꞌmantatoꞌ wenai. Tîîse tîweꞌpîikaꞌtîkonpa tekînkon poꞌtînenan eꞌpîikaꞌtî pepîn, innape Jesus kupî tîuyaꞌnîkon pra awanî yeꞌnen.<pb/>


text:
Teepîremasanon esanon yepotorîya Judeuyamîꞌ tonpe paaka mînî yarî yai Paapa pataꞌseꞌ morî puꞌkuru ta imakuiꞌpî toꞌ nîkupîꞌpî yepeꞌ pe, inkamoro oꞌmaꞌkon esaꞌrîꞌpî poꞌtîpîtîꞌpî toꞌya poro po, cidade ta pra.


text:
Mîrîrî yeꞌnen mîrîrî warantî nîrî Jesus saꞌmantaꞌpî cidade po pra tîîse poro po. Manniꞌkan imakuiꞌpî kupîtîponkon tonpe tîmînî kamoꞌpîiya toꞌ nîkupîꞌpî ronapa kaiꞌma.


text:
Mîrîrî yeꞌnen wîtînpaiꞌnîkon man Jesus wenairî. Inkamoro tîwoꞌmaꞌtasanon woꞌmaꞌtatoꞌ yapîtanîꞌpaiꞌnîkon man, penaronkonya mîrîrî kupî yapîtanîpîꞌpî Jesusya warantî.


text:
Maasa pra sîrîrî pata po koꞌmannîtoꞌ ipatîkaron ton pra man. Tîîse sîrîrî tîpo ipatîkaron koꞌmannîtoꞌ nîmîkî pîꞌ koꞌmannî manniꞌ aaipî kupî manniꞌ.<pb/>


text:
Mîrîrî yeꞌnen Paapa yapurîpaiꞌnîkon man tîwîrî rî Jesus Cristo nîkupîꞌpî wenai. Mîrîrî yapurîtoꞌ wanî unpoꞌtîkon pe tîweꞌsen warantî itîrî uurîꞌnîkonya. Ipîꞌ eseurîman yeꞌka pe, morî Paapa anna pîikaꞌtînen taa yeꞌka pe, yapurîꞌnîkon imîrî pe eꞌnî yeꞌnen.


text:
Tîwî morî kuꞌtoꞌyaꞌnîkon tîkuꞌse pra ikupî pîꞌ aakoꞌmamîkon eꞌpai man tiaronkon pîikaꞌtîkonpa. Maasa pra mîrîrî kupî pîꞌ aakoꞌmantoꞌkon wanî Paapa wakîri pe, manniꞌ antîrîkon ayekînkon yentai.<pb/>


text:
Mîrîrî yeꞌnen tauya manniꞌkan ayeꞌmaiꞌnorîkon pe tîweꞌsanon inkamoro maimu yawîrî akoꞌmantî. Maasa pra inkamoro esenyakaꞌma tîwîrî rî amîrîꞌnîkon tonpe. Maasa pra epuꞌtî toꞌya kupî tîuyaꞌnîkon amîrîꞌnîkon pîꞌ Paapaya toꞌ ekaranmapo kupî sîrîrî. Innape toꞌ maimu yawîrî awanîkon ya, moriya inkamoro esenyakaꞌma tîwakîrikon pe puꞌkuru taatausinpai. Tîîse toꞌ maimu yawîrî pra awanîkon ya, teesewankonoꞌmai toꞌ esenyakaꞌma amîrîꞌnîkon pîikaꞌtî eserîke pra tiwin kin.<pb/>


text:
Mîrîrî yeꞌnen tauya eepîremakon pîꞌ akoꞌmantî. Esaꞌtî Paapa pîꞌ anna ton pe nîrî. Maasa pra innape puꞌkuru anna yewan yaꞌ morî pe awanî epuꞌtî pîꞌ anna man. Maasa pra tîwîrî rî yairon ankuꞌpai anna wanî yeꞌnen.


text:
Moropai esatîuya apîꞌnîkon îꞌ kaiꞌma amîrîꞌnîkon koreꞌta ennaꞌpotoꞌpe Paapaya ikuꞌtoꞌpe eepîremakon yuꞌse wai kaꞌneꞌ panpîꞌ mîrîrî kuꞌtoꞌpeiya eepîremakon yuꞌse wai.<pb/>


text:
<sup>(20,21)</sup> Paapa, anna yunkon, manniꞌ tîwanmîra eꞌnîtoꞌ tîînen amîrî. Manniꞌkan ituꞌse aweꞌtoꞌkon pia amaimu yawîrî inkamoroya ikuꞌtoꞌpe. Moropai Jesus Cristo saꞌmantaꞌpî wenai tamîꞌnawîrî ituꞌse aweꞌtoꞌ kuꞌtoꞌpe annaya anna pîikaꞌtîkî. Maasa pra Paapa anna yepotorî Jesus Cristo pîmîꞌsaꞌkaꞌpîya saꞌmantantoꞌ yapai. Mîrîrî tîîsaꞌmantatoꞌ wenai kureꞌne ikupîꞌpîiya apemonkonoyamîꞌ pîꞌ eesenyakaꞌma koꞌmannîpî. Moropai iniꞌkamoꞌpî imînî wenai amaimuya taasaꞌ yawîrî ikupîꞌpîiya. Mîrîrî yeꞌnen îꞌ pensa mîrîrî inkupîꞌpî ena pepîn îꞌ pe pra rî. Mîrîrî warantî Cristo yapurî eꞌpai man ipatîkarî mîî pîkîrî pra. Mîrîrî warantî eꞌpai man.<pb/>


text:
Uyonpayamîꞌ, esatîuya sîrîrî apîꞌnîkon tîîtîꞌnapanse panamantoꞌ yekare etakonpa teesetaꞌkai pra. Maasa pra sîrîrî kaareta unmenukaꞌpî wanî kureꞌne puꞌkuru tîweꞌsen pe pra.<pb/>


text:
Moropai epuꞌtîyaꞌnîkon yuꞌse wai îꞌ kaiꞌma uyonpakon Timóteo epaꞌkaꞌpî yekare atarakkannîtoꞌ tapai. Kaꞌneꞌ pe mîîkîrî iiꞌsaꞌ ya uupia, uyarakkîrî attî amîrîꞌnîkon eraꞌmapîꞌse uutî yai.<pb/>


text:
Tarîpai umaimu yarimauya tamîꞌnawîronkon manniꞌkan ayeꞌmaiꞌnorîkon pe tîweꞌsenon mororonkon pia. Moropai tamîꞌnawîrî Paapa pemonkonoyamîꞌ pia. Moropai uyonpakon, Itália ponkonya nîrî tîmaimukon yarima pîꞌ man aapiaꞌnîkon.<pb/>


text:
Uurî Tiago wanî Paapa poitîrî pe, moropai Uyepotorîkon Jesus Cristo poitîrî pe nîrî. Uurîya kaareta yarima sîrîrî tamîꞌnawîronkon Judeuyamîꞌ pia, pata kaisarî eꞌparaipîkaꞌsan Judeuyamîꞌ pepîn koreꞌtawonkon pia. Umaimu man aapiaꞌnîkon.<pb/>


text:
Maasa pra saꞌman yapîtanîpîyaꞌnîkon ya, meruntî ke eenakon. Mîrîrî epuꞌnîtoꞌ yapîtanîpîyaꞌnîkon eꞌpai awanî. Mîrîrî yeꞌnen innape ikupî pîꞌ aakoꞌmamîkon tîwî tîkuꞌse pra. Moropai meruntî ke eenakon, saꞌman yapîtanîꞌnenan pe. Mîrîrî epuꞌtî pîꞌ naatîi.


text:
Mîrîrî yeꞌnen saꞌman yapîtanîꞌtî, meruntî ke awanîkonpa, tamîꞌnawîrî morî pe awanîkonpa ituꞌse Paapa eꞌtoꞌ yawîrî.<pb/>


text:
Tîîse anîꞌrî akoreꞌtaꞌnîkon manniꞌ wanî ya, epuꞌnen ton pra, Paapa pîꞌ esatîiya eꞌpai awanî, epuꞌnen tîîtoꞌpeiya. Maasa pra anneꞌ pepîn mîîkîrî. Tîwakîri pe mîîkîrî repaiya teesetaꞌkai pra, takoꞌmenkai pra.


text:
Tîîse innape puꞌkuru ikupîiꞌma esatîiya eꞌpai awanî, itîrîiya naka tîkai pra. Innape ikupîiꞌma Paapa pîꞌ esatî anîꞌya pra awanî ya, mîîkîrî wanî ikeꞌne, tuna yaapîtî aꞌsitunya manniꞌ warantî.


text:
Mîrîrî warantî tîweꞌsen ya, Paapa winîpainon yapisî tîuya kaiꞌma eesenumenka eꞌpai pra awanî. Maasa pra Îꞌ rî yapisîiya pepîn.


text:
Innape ikuꞌnen pepîn esenumenkatoꞌ wanî pepîn tiwin. Ikeꞌne tîweꞌsen îꞌ rî yaapîtî aꞌsitunya warantî eesenumenkatoꞌ wanî. Îꞌ rî kupî tîuya epuꞌtîiya pepîn.<pb/>


text:
Uyakon, amîrî îꞌ ton pra saꞌne wanî. Tîîse teesewankonoꞌmai pra eꞌkî. Atausinpakî maasa pra Paapaya ayannosaꞌ tîîpia aakoꞌmamîpa.


text:
<sup>(10,11)</sup> Ipîkku kanan? Tuꞌke temanne kenan tîîse mîîkîrî saꞌmanta. Parîꞌ yariꞌku yaꞌpiꞌta warantî ipîkku saꞌmanta. Wei teepaꞌkasen aꞌneꞌ moropai yei yariꞌku yaꞌpiꞌtanîpîiya, moropai aweꞌsoroka. Moropai morî pe aweꞌtoꞌ ton pra awanî. Mîrîrî warantî ipîkku eꞌtîꞌka mîrîrî, ituꞌse tîweꞌtoꞌ kupî pîꞌ aakoꞌmamî tanne. Mîrîrî yeꞌnen —Temanne kenan uurî teuren. Tîîse Paapa pia îꞌ pe pra man. Yairon pepîn uurî —kaiꞌma eesenumenka ya, aatausinpa eꞌpai awanî.<pb/>


text:
Taatausinpasen mîîkîrî pemonkon meruntî ke tîîkoꞌmansen saꞌman koreꞌta siꞌma. Maasa pra saꞌman yentai tîwanî yeꞌnen, ipatîkarî tîîkoꞌmantoꞌ ton yeporîiya. Mîrîrî Paapa nîtîrî tapurînenan pia, pena taꞌpî tîuya yawîrî.


text:
Imakuiꞌpî ankuꞌpai anîꞌ wanî ya, —Sîrîrî esenumenkatoꞌ iipî Paapa winîpai —kîkatî. Maasa pra imakuiꞌpî kupîyaꞌnîkon emapuꞌtî Paapaya pepîn. Morî mîîkîrî. Imakuiꞌpî ankuꞌpai Paapa wanî pepîn. Moropai anîꞌya imakuiꞌpî kupî emapuꞌtînen pepîn mîîkîrî.


text:
Mîrîrî yeꞌnen imakuiꞌpî ankuꞌpai anîꞌ wanî ya, —Sîrîrî esenumenkatoꞌ uwinîpainon —kaꞌkî. Maasa pra imakuiꞌpî ankuꞌpai eesenumenka tîîwarîrî.


text:
Mîrîrî pîꞌ eesenumenka koꞌmannîpî ya, imakuiꞌpî kupîiya. Mîrîrî ya imakuiꞌpî kupî pîꞌ aakoꞌmamî, maasa pra imakuiꞌpî enasaꞌ yeꞌnen itentai. Mîrîrî wenai aakoꞌmamî pepîn Paapa pia.<pb/>


text:
Tamîꞌnawîrî morî tekenan Paapa winîpai tuiꞌsen. Mararî mîrikkî imakuiꞌpî ton pîn. Pata weiyu ton konekatîpon mîîkîrî, morî. Moropai pata weiyu moꞌta warantî Paapa wanî pepîn. Teseru miakanmaiya pepîn. Tîîse morî teseru kupî pîꞌ aakoꞌmamî.


text:
Tîîwarîrî uurîꞌnîkon kupîꞌpîiya tînmukuyamîꞌ pe yairon tîmaimu ekaremekî tîuya wenai. Mîrîrî kupîꞌpîiya ituꞌse tîwanî yeꞌnen. Tamîꞌnawîronkon tînkonekaꞌsan pemonkonyamîꞌ koreꞌtapai uurîꞌnîkon moꞌkaꞌpîiya tîmîrî pe eꞌnîtoꞌpe.<pb/>


text:
Uyonpayamîꞌ, unsaꞌnamakon, sîrîrî epuꞌtî. Tiaron eseurîma ya, morî pe etatî eꞌmaiꞌ pe, kaꞌneꞌ pe teeseurîmai pra, kaꞌneꞌ pe teekoreꞌmai pra.


text:
Mîrîrî yeꞌnen tamîꞌnawîron îꞌ imakuiꞌpî pe tîweꞌsen rumakatî. Ayewankon yaꞌ tîîkoꞌmansen nura ankupîkon rumakatî. Moropai Paapa maꞌre tîweꞌkuꞌse imaimu yapiꞌtî. Paapa nekaꞌmaꞌpî ayewankon yaꞌ yapiꞌtî, maasa pra mîrîrî wenai aweꞌpîikaꞌtîkon eꞌpainon.<pb/>


text:
Maasa pra anîꞌya imaimu eta, tîîse imaimu yawîrî ikupîiya pepîn, mîîkîrî wanî mîrîrî wanamari yai teeseraꞌmasen warantî.


text:
Tîîse Paapa maimu pîꞌ anîꞌ esenupa ya, moropai mîrîrî yawîrî aakoꞌmamî ya, tîîwanmîra tîkuꞌse pra, mîîkîrî koꞌmamî taatausinpai. Maasa pra Paapa maimu morî tekenan. Imakuiꞌpî yentai eꞌnî emapuꞌtînen.<pb/>


text:
Anîꞌya taa: —Crente uurî —taiya ya, tîîse imakuiꞌpî pe eeseurîma, mîîkîrî esenkuꞌtîsaꞌ mîrîrî. Moropai —Uurî crente —taiya seꞌ tapairî. Îꞌ pe pra rî awanî.


text:
Tîîse anîꞌya yun pînon moropai isan pînon pîikaꞌtî ya, moropai inyo saꞌmantaꞌsan pîikaꞌtî ya toꞌ eꞌtarumaꞌtî tanne, mîrîrî yuꞌse Paapa wanî. Moropai sîrîrî non po tîîkoꞌmansenon koꞌmamî warantî pra aakoꞌmamî yuꞌse Paapa wanî, imakuiꞌpî tîkuꞌse pra. Mîrîrî yeꞌnen mîrîrî warantî aakoꞌmamî ya, —Uurî crente —taiya ya, yairî awanî.<pb/>


text:
Uyonpayamîꞌ, tamîꞌnawîronkon pemonkonyamîꞌ yapiꞌtî morî pe eꞌsentai pra. Maasa pra amîrîꞌnîkonya Uyepotorîkon Jesus Cristo kupî innape. Mîîkîrî Jesus morî puꞌkuru, tamîꞌnawîronkon yentainon. Mîîkîrî wenai morî pe tiaronkon yapiꞌtî.


text:
Aꞌkî, eepereꞌsaꞌkon koreꞌta ipîkku warayoꞌ ewomî morî pe teepontîi moropai epeꞌke ouro itenya yeperu pokon. Moropai iteꞌmaꞌpî pîꞌ tiaron warayoꞌ ewomî ipoiꞌpî tîpon yaꞌ teepontîi.


text:
Moropai mîîkîrî morî pe epontîꞌpî pîꞌ taayaꞌnîkon: —Seeniꞌ pata ereutakî morî yaꞌ —taayaꞌnîkon moropai itaponseꞌ ton yenpoyaꞌnîkon. Tîîse ipoiꞌpî saꞌne ipon pîꞌ taayaꞌnîkon: —Satippe eꞌkî, mîrîrî yeꞌka pe pra non pona ereutakî uyaponseꞌ pia —taayaꞌnîkon.


text:
Mîrîrî warantî taayaꞌnîkon ya, seꞌ kaisarî toꞌ kupîyaꞌnîkon pepîn. Eꞌsentai toꞌ kupîyaꞌnîkon. Pemonkonyamîꞌ aakoꞌmenkanen pe aweꞌkuꞌsaꞌkon imakuiꞌpî pe. Amîrîꞌnîkon imakuiꞌpî pe teesenumenkasanon.<pb/>


text:
Etatî uyonpayamîꞌ, inkamoro îꞌ ton pînon tîweꞌtarumaꞌtîsanon menkaꞌpî Paapaya tîmîrî pe. Mîrîrî yeꞌkakon menkaꞌpîiya kureꞌne innape tîkuꞌtoꞌpe toꞌya. Toꞌ menkaꞌpîiya tîpata ponaron pe toꞌ eꞌtoꞌpe. Mîrîrî epuꞌtî pîꞌ naatîi maasa pra pena taꞌpîiya: —Uyapurînenan pia upata tîrîuya, ipatîkarî toꞌ koꞌmantoꞌpe uupia —taꞌpîiya.


text:
Tîîse amîrîꞌnîkonya inkamoro tîweꞌtarumaꞌtîsanon yewankonoꞌma. Toꞌ yeppeꞌnîpîyaꞌnîkon. Tîîse anîꞌkanya kin atarumaꞌtîkon, moropai ayarîkon surarayamîꞌ esaꞌ pia? Ipîkkukon, temanne kenankonya atarumaꞌtîkon. Îꞌ ton pînonya aatarumaꞌtîkon pepîn.


text:
Moropai Jesus morî winîkîi toꞌ eseurîma imakuiꞌpî pe. Mîîkîrî aponaronkon Jesus pîꞌ toꞌ eseurîma îri pe.<pb/>


text:
Tîîse Paapa nekaremekîꞌpî yawîrî, morî pe tamîꞌnawîronkon yapisîyaꞌnîkon ya seꞌ kaisarî, morî pe awanîkon. Maasa pra Paapa maimu eꞌmenukasaꞌya taa:<br/><t>—Tiaronkon saꞌnamatî aawarîrîꞌnîkon aweꞌsaꞌnamakon manniꞌ warantî<br/>—taꞌpîiya.


text:
Tîîse morî ipîkku pe tîweꞌsen wanî rîꞌpî pîꞌ tiaron yentai ikupîyaꞌnîkon ya, imakuiꞌpî kupîyaꞌnîkon mîrîrî. Unkupîkon ton, Paapa nekaremekîꞌpî puremeꞌnenan amîrîꞌnîkon tarîpai.


text:
Maasa pra anîꞌ wanî ya, tamîꞌnawîron Paapa nekaremekîꞌpî yawîrî, tîîse tiwin inekaremekîꞌpî yonpa puremeꞌsaiꞌya ya, inekaremekîꞌpî puremeꞌsaiꞌya mîrîrî.


text:
Maasa pra Paapa nekaremekîꞌpî:<br/><t>—Tiaron noꞌpî, tiaron niyo yarakkîrî kîsi<br/>—taꞌpîiya. Moropai inîꞌrî mîîkîrî rîya taꞌpî:<br/><t>—Tiaron kîꞌwîi.<br/>Mîrîrî yeꞌnen tiaron noꞌpî yarakkîrî pra tîîse tiaron wîî anîꞌya ya, mîrîrî wenai Paapa nekaremekîꞌpî puremeꞌsaiꞌya mîrîrî.<pb/>


text:
Moropai tiwinanoꞌpî wei yai, uurîꞌnîkon ekaranmapo Cristoya: —Îꞌ ton pe see umaimu yawîrî pra aakoꞌmamîꞌpîkon? —taiya upîꞌnîkon. Mîrîrî namai akoꞌmantî Cristo maimu yawîrî. Moropai morî pe eseurîmatî ituꞌse Cristo eꞌtoꞌ yawîrî. Maasa pra Cristo maimu imakuiꞌpî yentai eꞌnî emapuꞌtînen.


text:
Maasa pra oꞌnokoꞌpî pe tiaronkon eraꞌmasaꞌ pra eꞌnî ya, uurîꞌnîkon nîrî eraꞌma Paapaya pepîn tîꞌnokoꞌpî pe. Tîîse oꞌnokoꞌpî pe uyonpakon eraꞌmasaꞌ ya, mîrîrî wenai eꞌtarumaꞌtîntoꞌ yuwaꞌkaꞌnîkon.<pb/>


text:
Uyonpayamîꞌ, îꞌ pe pra rî awanî pemonkonya taa: —Uurî inna taawon —taiya morî kupîiꞌma pra. Morî iteseru ton pra siꞌma mîrîrî inna taatoiꞌya ya neken aweꞌpîikaꞌtî pepîn.


text:
<sup>(15,16)</sup> See warantî awanî. Ayonpa warayoꞌ, wîriꞌ wanî ya ipon ton pra, itekkari ton pra, moropai ipîꞌ taayaꞌnîkon: —Morî pe akoꞌmankî. Tîîwanmîra eꞌkî. Emiꞌne pra akoꞌmankî. Komiꞌ pe pra akoꞌmankî. Mîrîrî taayaꞌnîkon tanne, ituꞌse mîîkîrî eꞌtoꞌ tîîsaꞌyaꞌnîkon pra awanîkon ya, mîîkîrî pîikaꞌtîyaꞌnîkon pepîn.


text:
Mîrîrî warantî inna taatîponya anîꞌ pîikaꞌtî pepîn. Inna taiya seꞌ tapairî Paapa pemonkono pe pra siꞌma. Mîrîrî warantî inna taatoꞌ neken wanî isaꞌmantaꞌpî warantî.<pb/>


text:
Yai pra anîꞌya taa: —Inna taatîpon mîîkîrî, tîîse tiaron pîꞌ taiya: —Morî teseru kenan mîîkîrî —taiya. Mîrîrî pîꞌ tauya apîꞌnîkon. Oꞌnon yeꞌka pe epuꞌtoꞌpeuya innape ikuꞌnen pe awanî iteseru morî pe pra siꞌma? Epuꞌtîuya eserîke pra. Tîîse aronne epuꞌtîuya innape ikupîiya morî iteseru wenai.


text:
Innape tiwin Paapa wanî kuꞌnen amîrî? Morî pe man. Tîîse oꞌmaꞌkon, Makui poitîrîtonon nîrî innape Paapa kuꞌnenan. Moropai mararî pra toꞌ esiꞌnîpî ipîꞌ.<pb/>


text:
Inna taawon neken morî kupîiꞌma pra eꞌpîikaꞌtî pepîn. Pakko amîrî. Inna taatoꞌ neken wanî îꞌ pe pra rî. Mîrîrî epuꞌtîya pra nan?


text:
Îꞌ wenai Paapaya Abraão nurîꞌtî utamokon eraꞌmaꞌpî yairon pe? Mîîkîrî Abraãoya tînmu, Isaque, tîrîꞌpî Paapa pia tînpoꞌtî pataꞌseꞌ pona. Mîrîrî kupîꞌpîiya Paapa maimu yawîrî, innape ikupî tîuya yeꞌnen. Mîrîrî kupîiya wenai, morî pe, yairon pe eraꞌmaꞌpî Paapaya.


text:
Innape imaimu kupîꞌpî Abraãoya epuꞌtî pîꞌ naatîi inkupîꞌpî wenai. Moropai inkupîꞌpî wenai yairî innape tîkuꞌtoiꞌya epuꞌtîꞌpî Paapaya.


text:
Mîrîrî warantî eeseraꞌma pena îꞌ taꞌpî Paapa kaaretarîya yawîrî. Taꞌpîiya:<br/><t>—Innape Paapa kupîꞌpî Abraãoya.<br/>Mîrîrî yeꞌnen yairon pe eraꞌmaꞌpî Paapaya<br/>—taꞌpîiya. Taatoꞌ mîrîrî Paapa kaaretarî. Moropai tîwanîyakon pe Abraão esatîꞌpîiya.


text:
Mîrîrî yeꞌnen pemonkon eraꞌma Paapaya yairon pe, tîmaimu yawîrî aakoꞌmamî wenai. Tîîse inna taawon morî kupîiꞌma pra, mîîkîrî eraꞌmaiya pepîn yairon pe.<pb/>


text:
Mîrîrî warantî Raabe nurîꞌtî eꞌpîikaꞌtîsaꞌ wanîꞌpî. Pena mîîkîrî Raabe wanîꞌpî eseporo rî tîweꞌsen wîriꞌ. Tîîse Paapa pemonkonoyamîꞌ pata eraꞌmanenan yapisîꞌpîiya tewîꞌ ta morî pe. Toꞌ pîikaꞌtîꞌpîiya tiaron eꞌma ta pîꞌ toꞌ wîtîtoꞌpe taꞌpîiya. Mîrîrî kuꞌsaiꞌya wenai Raabe eraꞌmaꞌpî Paapaya yairon pe.


text:
Isaꞌmantaꞌpî wanî itekaton ton pra. Mîrîrî warantî awanî inna taatîpon Paapa maimu yawîrî pra siꞌma. Tîweꞌpîikaꞌtîtoꞌ eporîiya pepîn.<pb/>


text:
Uyonpayamîꞌ, uurîꞌnîkon tiaronkon yenupanenanya imakuiꞌpî kupî ya, utarumaꞌtîkon Paapaya tiaronkon tarumaꞌtî tîuya yentai. Mîrîrî epuꞌtî pîꞌ naatîi. Mîrîrî yeꞌnen tiaronkon yenupanenan pe tuꞌke amîrîꞌnîkon eꞌpai pra awanî.


text:
Maasa pra tamîꞌnawîronkon uurîꞌnîkonya imakuiꞌpî kupî unukon ke, uyeserukon ke, esenumenkantoꞌ ke, tuꞌke. Tîîse anîꞌya tîwî imakuiꞌpî teeseurîmatoꞌ rumakasaꞌ ya, tamîꞌnawîrî imakuiꞌpî teseru rumakasaiꞌya mîrîrî. Moropai morî pe puꞌkuru awanî.<pb/>


text:
Aꞌkî, uurîꞌnîkonya bridia yekaꞌma sokoroꞌpan kaware mata yaꞌ attîtoꞌpe oꞌnon poro ituꞌse eꞌnîtoꞌ yawîrî.


text:
Moropai apoꞌ yen pîꞌ esenumenkanpaiꞌnîkon. Kureꞌnan mîrîrî aꞌsitunya itukka. Tîîse itesaꞌya yarî siꞌmîrikkî naire ke, oꞌnon poro ituꞌse tîweꞌtoꞌ yawîrî.


text:
Mîrîrî warantî uurîꞌnîkon wanî. Siꞌmîrikkî pe unukon wanî. Tîîse kureꞌne imakuiꞌpî pîꞌ eseurîman eserîke awanî tiaronkon tîmaꞌtanîꞌse.<pb/>Aꞌkî, kureꞌnan yuꞌ aramî siꞌmîrikkî apoꞌ yarîn wenai.


text:
Mîrîrî warantî unukon wanî, apoꞌ warantî. Imakuiꞌpî pe puꞌkuru unukon wanî uyawonkon pe. Mîrîrî imakuiꞌpî sorokaiya mîrîrî tamîꞌnawîrî uukoꞌmantoꞌkon yaꞌ. Uyewankon kîꞌpaiya. Mîrîrî imakuiꞌpî Makui winîpai tuiꞌsen.<pb/>


text:
Aꞌkî, tamîꞌnawîronkon oꞌmaꞌkon toronyamîꞌ, îkîiyamîꞌ, moroꞌyamîꞌ esepannîpî pemonkonyamîꞌya tekînkon ton.


text:
Tîîse anîꞌya tînu esepannîpî eserîke pra awanî imakuiꞌpî pe teeseurîma namai. Nariꞌ pe awanî. Maiꞌ warantî wîî ton pe awanî. Anîꞌya ikoneka eserîke pra awanî.<pb/>


text:
Unukon ke Paapa, Uyepotorîkon yapurî moropai mîrîrî ke nîrî uyonpakon pîꞌ eseurîman imakuiꞌpî pe. Inkamoro uyonpakon Paapa nîkonekaꞌsan tîwarantî.


text:
Untakon yapai umaimukon epaꞌka morî pe moropai imakuiꞌpî pe nîrî. Mîrîrî warantî eꞌpai pra awanî, uyonpayamîꞌ.


text:
Moropai paruru yeꞌ epeta pepîn laranja pe. Moropai kuwai yeꞌ epeta pepîn paruru pe. Mîrîrî warantî yani inîꞌne pe teepaꞌkasen yapai morî tuna epaꞌka pepîn. Mîrîrî warantî untakon yapai tiwin epaꞌka eꞌpai awanî, morî.<pb/>


text:
Moro nai epuꞌnen akoreꞌtaꞌnîkon? Moriya tauya, morî pe akoꞌmankî, innape epuꞌnen pe awanî epuꞌtoꞌpeuya. Mîî pe pra, morî kupî pîꞌ aakoꞌmamî ya, ayeseru eraꞌmauya. Moropai mîrîrî wenai, epuꞌnen pe awanî epuꞌtîuya.


text:
Tîîse mîî pe awanîkon ya, ituꞌse aweꞌtoꞌkon pîꞌ neken eesenumenkakon ya: —Epuꞌnen uurî. Uurîya ayenupakon sîrîrî —kîkatî. Seruꞌyeꞌ pe awanîkon, mîrîrî warantî taayaꞌnîkon ya.


text:
Maasa pra mîrîrî esenumenkantoꞌ Paapa winîpainon pepîn. Tîîse sîrîrî non po tîîkoꞌmansenon winîpainon, Makui winîpai tuiꞌsen mîrîrî esenumenkantoꞌ.


text:
Maasa pra tiaronkon yentai eꞌpai awanîkon ya, moropai ituꞌse aweꞌtoꞌkon pîꞌ neken eesenumenkakon ya, eekoreꞌmakon, eesiyuꞌpîtîkon. Moropai tamîꞌnawîrî imakuiꞌpî kupîyaꞌnîkon.<pb/>


text:
Tîîse epuꞌnen Paapa winîpainon mîrîrî yeꞌka pepîn. Tekenan morî mîrîrî esenumenkantoꞌ. Moropai ayewankon konekaiya tiaronkon pîꞌ eekoreꞌmakon namai. Eranmîra amîrîꞌnîkon kupîiya. Seꞌ kaisarî tiaronkon kupî emapuꞌtînen, eꞌsentai pra. Tiaronkon maimu yawîrî aakoꞌmamîkon emapuꞌtînen. Tiaronkon saꞌnamayaꞌnîkon emapuꞌtînen. Tiaronkon pîikaꞌtîyaꞌnîkon emapuꞌtînen. Mîrîrî warantî ikupî pîꞌ Paapa winîpainon koꞌmamî, yairî, seruꞌ pe pra.


text:
Tiaronkon pîikaꞌtînenan koꞌmamî morî kupî pîꞌ, tiaronkon ekoreꞌma namai. Mîrîrî yeꞌnen arinîke inkamoroya morî kupî piaꞌtî.<pb/>


text:
Oꞌnon pata pai tuiꞌsen eekoreꞌmatoꞌkon, eesiyuꞌpîtîtoꞌkon? Ayaꞌnîkon tîîkoꞌmansen mîrîrî. Mîrîrî wenai ituꞌse aweꞌtoꞌkon pîꞌ eesekaꞌnunkakon mîîtoꞌpe.


text:
Mîrîrî warantî aakoꞌmamîkon tîîse îꞌ ton pra awanîkon. Tiaron wîîyaꞌnîkon tîîse îꞌ ituꞌse aweꞌtoꞌkon eporîyaꞌnîkon pepîn. Tiaronkon yemanne yuꞌse aweꞌpîtîkon tîîse yapisîyaꞌnîkon eserîke pra awanî. Mîrîrî pîꞌ eekoreꞌmakon moropai eesiyuꞌpîtîkon pîꞌ aakoꞌmamîkon. Aapiaꞌnîkon îꞌ ton pra awanî, maasa pra Paapa pîꞌ esatîyaꞌnîkon pra awanîkon.


text:
Esatîyaꞌnîkon, tîîse yapisîyaꞌnîkon pra awanîkon. Amîrîꞌnîkon pe aatausinpakonpa ituꞌse awanîkon yeꞌnen yapisîyaꞌnîkon pepîn. Maasa pra yairî pra esatîyaꞌnîkon.<pb/>


text:
Amîrîꞌnîkon wanî see poro rî wîriꞌsanyamîꞌ pîꞌ tîweꞌsanon warantî. Maasa pra imakuiꞌsan yeseru eraꞌmayaꞌnîkon awakîrikon pe, Paapa pemonkono pe siꞌma. Îri pe awanîkon wenai, Paapa yeyaton pe eenakon. Maasa pra sîrîrî non po tîîkoꞌmansenon yeseru yuꞌse awanîkon. Mîrîrî warantî anîꞌ wanî ya, sîrîrî non po tîîkoꞌmansenon yarakkîrî eꞌpai, Paapa yeyaton pe awanî.


text:
Moropai Paapa maimu eꞌmenukasaꞌya taa see warantî: —Morî Yekaton Wannî tîrîꞌpî Paapaya uyewankon yaꞌ. Kureꞌne uurîꞌnîkon yuꞌse awanî moropai uurîꞌnîkon koꞌmannîꞌnen pe awanî imakuiꞌpî kupî namai —taiya. Mîrîrî yeꞌnen —Seꞌ tapairî taasaiꞌya mîrîrî —kîkatî.


text:
Moropai uurîꞌnîkon pîikaꞌtî Paapaya. Inîꞌ panpîꞌ umeruntîrikon tîrîiya. Sîrîrî warantî Paapa maimu eꞌmenukasaꞌ:<br/><t>Mîîpankon winîkîi Paapa ekoreꞌma<br/>tîîse mîîpankon pepîn pîikaꞌtîiya<br/>taatoꞌ mîrîrî.<pb/>


text:
Mîrîrî yeꞌnen Paapa maꞌre eꞌkuꞌtî. Imaimu yawîrî akoꞌmantî. Meruntî ke eꞌtî Makui winîkîi, moropai eepe aapiapaiꞌnîkon.


text:
Aminke pra Paapa pia erepantî, moropai aapiaꞌnîkon aakoꞌmamî. Imakuiꞌpî kuꞌnenan pîꞌ tauya, erepantî tîwî amakuyikon tîkuꞌse. Moropai amîrîꞌnîkon asakîꞌne teesenumenkasanon pîꞌ tauya, ayewankon ke innape ikuꞌtî imakuiꞌpî tîrumakai. Tîwî tiwin eesenumenkatoꞌkon nîsi.


text:
Imakuiꞌpî ankupîꞌpîkon pîꞌ teesewankonoꞌmai eꞌtî. Akaruntî. Aatausinpaꞌpîkon raꞌtîtî akaruwatoꞌkon pe. Esewankonoꞌmatî.


text:
Uyonpayamîꞌ, imakuiꞌpî pe kîseurîmatî ayonpakon winîkîi. Anîꞌ eseurîma ya imakuiꞌpî pe tonpa winîkîi, imakuiꞌpî pe eeseurîma nîrî unkupîkon ton pe Paapa nekaremekîꞌpî winîkîi. Paapa nekaremekîꞌpî yawîrî pra awanîkon ya itentai aweꞌkupîkon. —Morî pe pra man —taayaꞌnîkon Paapa maimu pîꞌ ipuremeꞌsaꞌyaꞌnîkon wenai.


text:
Tîîse Paapa neken unkupîkon ton ekaremeꞌnen. Mîîkîrî neken uyesaꞌkon pe uurîꞌnîkon pîikaꞌtîiya, kaane kaꞌrî yenumîiya ituꞌse tîweꞌtoꞌ yawîrî. Tîîse amîrî kanan? Oꞌnon yeꞌka pe ayonpakon esaꞌ pe aweꞌkupîkon Paapa warantî?<pb/>


text:
Aꞌkî, see warantî taawonan: —Sîrîrîpe penane anna wîtî sîrîrî sinpata cidade pona. Miarî tiwin konoꞌ yuwaꞌka annaya esenyakaꞌmai kureꞌne tîniru yapiꞌtoꞌpe —kaiꞌma taawonan.


text:
Tîîse îꞌ eꞌkupî penane epuꞌtîyaꞌnîkon pepîn tiwin kin. Maasa pra aakoꞌmantoꞌkon wanî katupuru warantî. Kureꞌne aakoꞌmamî pepîn, tîîse kaꞌneꞌ pe attî.


text:
Mîrîrî yeꞌnen see warantî taayaꞌnîkon eꞌpai wanî: —Enen uukoꞌmamî yuꞌse Paapa wanî ya, uukoꞌmamî. Moropai îꞌ kupîuya yuꞌse Paapa wanî ya, ikupîuya —taayaꞌnîkon eꞌpai awanî.


text:
Mîrîrî yeꞌnen anîꞌya morî kupî pra awanî ya, morî kupî epuꞌtîiꞌma, imakuiꞌpî kupîiya nîrî mîrîrî.<pb/>


text:
Moropai eseurîma sîrîrî ipîkkukon pîꞌ. Eseurîma etapaiꞌnîkon. Aweꞌtarumaꞌtîkon kupî sîrîrî. Mîrîrî yeꞌnen akaruntî, entaimepîꞌtî teesewankonoꞌmai.


text:
Ayemannekon ouro pe, prata pe tîweꞌsen karawa pe man. Mîrîrî ayemannekon karawasaꞌ eraꞌmayaꞌnîkon ya, aweꞌtîꞌkakon kupî epuꞌtîyaꞌnîkon. Akaraukon kupî sîrîrî tîweꞌtarumaꞌtîi. Ayemannekon eꞌtîꞌka kupî sîrîrî moropai amîrîꞌnîkon nîrî eꞌtîꞌka kupî sîrîrî. Tuꞌke ayemannekon konekayaꞌnîkon, Cristo iiꞌtoꞌ weiyu aminke pra tîîse.


text:
Aꞌkî, apoitîrîtonon teesenyakaꞌmasanon anmîrikon pîꞌ yeꞌmayaꞌnîkon pra awanîkon, inkamoro yenkuꞌtîiꞌma. Toꞌ karau etaꞌpî Paapaya. Mîîkîrî Uyepotorîkon meruntî tamîꞌnawîronkon yentainon.


text:
Amîrîꞌnîkon koꞌmanpîtîꞌpî tarî sîrîrî non po tuꞌke ayemannekon pîꞌ, ayaꞌreꞌkon pîꞌ taatausinpai. Îꞌ ituꞌse aweꞌtoꞌkon eporîꞌpîyaꞌnîkon. Aakaiwantanîꞌsaꞌkon Paapaya awîkon kupî tanne.


text:
Moropai morîkon pemonkonyamîꞌ wîî meꞌpoꞌpîyaꞌnîkon, awinîkîiꞌnîkon îꞌ kuꞌsaꞌ toꞌya pra tîîse. Inkamoroya îꞌ kupî eserîke pra awanîꞌpî maasa pra toꞌ yentai awanîkon.<pb/>


text:
Mîrîrî yeꞌnen, uyonpayamîꞌ, eꞌtarumaꞌtîntoꞌ pîꞌ teesewankonoꞌmai pra eꞌtî. Moropai Cristo iipî nîmîꞌtî teesemiꞌtapai pra, mîî esaꞌya tînpîmîꞌpî yeperu nîmîkî warantî. Inîmîkî pîꞌ aakoꞌmamî konoꞌ renatoꞌpe, moropai inîꞌrî inîmîkîiya tînpîmîꞌpî epetatoꞌpe.


text:
Mîrîrî warantî teesemiꞌtapai pra eꞌtî. Ayewankon meruntîtannîꞌtî. Maasa pra Uyepotorîkon iipî kupî sîrîrî.<pb/>


text:
Uyonpayamîꞌ, tîwoꞌmaꞌtai pra eꞌtî. Maasa pra imakuiꞌpî pe eeseurîmakon ya, ayonpa winîkîi atarumaꞌtîkon Paapaya. Aka, mîîkîrî ayesaꞌkon moro man manaꞌta po. Aaipî kupî sîrîrî.<pb/>


text:
Uyonpayamîꞌ, penaronkon tîmaimu ekaremeꞌnen pe Paapa nîmenkaꞌsan pîꞌ esenumenkanpaiꞌnîkon. Kureꞌne toꞌ eꞌtarumaꞌtîꞌpî Paapa maimu ekaremekî tîuyaꞌnîkon wenai. Mîîwîni tîîse mîrîrî pîꞌ toꞌ koꞌmamîꞌpî tîwî tîkuꞌse pra.


text:
Aꞌkî, tamîꞌnawîronkon anîꞌkan meruntî ke tîîkoꞌmansenon, taatausinpasanon. Mîrîrî epuꞌtî pîꞌ naatîi. Enpenatanpaiꞌnîkon Jó nurîꞌtî yekare pîꞌ. Tîweꞌtarumaꞌtîiꞌma innape Paapa kupî pîꞌ aakoꞌmamîꞌpî tîwî tîkuꞌse pra. Mîrîrî tîpo tîꞌnokoꞌpî pe eraꞌmaꞌpî Paapaya, moropai morî tîrîꞌpîiya Jó pia. Maasa pra Paapa wanî morî pe, pemonkonyamîꞌ saꞌnamanen pe.<pb/>


text:
Uyonpayamîꞌ, tamîꞌnawîrî ayeurîmaꞌpîuyaꞌnîkon yentai ekaremekîuya sîrîrî. ˻Paapa pemonkono pe awanîkon yeꞌnen yairî teeseurîmasanon amîrîꞌnîkon.˼ Mîrîrî yeꞌnen inna taapai awanîkon ya, inna neken kaꞌtî. Moropai kaane taapai awanîkon ya, kaane neken kaꞌtî. Inîꞌ panpîꞌ, —Useruku pepîn, useruku pepîn —kaiꞌma kîkatî. Innape eeseurîmakon epuꞌtî tiaronkonya yuꞌse awanîkon ya, inna, kaane, neken kaꞌtî, juro tîkai pra. Mîrîrî warantî eseurîmatî Paapaya atarumaꞌtîkon namai.<pb/>


text:
Anîꞌ tîweꞌtarumaꞌtîsen moro nai akoreꞌtaꞌnîkon? Paapa yarakkîrî eeseurîma eꞌpai man. Anîꞌ taatausinpasen moro nai akoreꞌtaꞌnîkon? Paapa yapurîiya eꞌpai man teeserenka pe.


text:
Anîꞌ priꞌyawon pepîn moro nai akoreꞌtaꞌnîkon? Soosi esanon yannoiya eꞌpai man. Inkamoro epîrema ipona eꞌpai man moropai ikarapaima toꞌya karaꞌ ke. Mîrîrî warantî ikupî toꞌya Uyepotorîkon eseꞌ yai, mîîkîrî Uyepotorîkonya yepiꞌtîtoꞌpe.


text:
Mîrîrî warantî toꞌ epîrema innape Paapa kupîiꞌma moropai mîîkîrî priꞌyawon pepîn esepiꞌtî eserîke awanî. Mîîkîrî yepiꞌtî Uyepotorîkonya. Moropai imakuiꞌpî kuꞌsaiꞌya ya, tîîwanmîra ikupî Paapaya.


text:
Mîrîrî yeꞌnen imakuiꞌpî ankupîꞌpîkon ekaremeꞌtî ayonpakon pîꞌ. Moropai epîrematî ayonpakon pona eesepiꞌtîkonpa. Maasa pra morî kuꞌnen epîrema ya, imaimu yawîrî ikupî Paapaya.<pb/>


text:
Mîrîrî warantî Elias nurîꞌtî wanîꞌpî pena. Uurîꞌnîkon warantî awanîꞌpî pemonkon pe. Moropai mîîkîrî epîremaꞌpî konoꞌ rena namai. Kureꞌne eepîremaꞌpî. Moropai konoꞌ rena pra awanîꞌpî eseurîwîꞌne konoꞌ arakkita pairî kaisarî.


text:
Mîrîrî tîpo eepîremaꞌpî inîꞌrî konoꞌ iiꞌtoꞌpe. Moropai konoꞌ yarimaꞌpî Paapaya. Moropai inîꞌrî yei enaꞌpî teperu ke tamîꞌnawîrî.<pb/>


text:
<sup>(19,20)</sup> Uyonpayamîꞌ, anîꞌ amîrîꞌnîkon koreꞌtawon atarima ya Paapa piapai, moropai inîꞌrî awennaꞌpo emapuꞌtî tiaronya ya, mîîkîrî imakuiꞌpî kuꞌnen pîikaꞌtî mîîkîrîya aasaꞌmanta namai. Moropai imakuiꞌpî inkupîꞌpî moꞌka Paapaya. Mîrîrî pîꞌ enpenatanpaiꞌnîkon.<pb/>


text:
Uurî Pedro, Jesus Cristo naipontîꞌpî. Sîrîrî kaareta menukauya aapiaꞌnîkon Paapa pemonkonoyamîꞌ pîraiꞌpî tîîkoꞌmansenon apatakon yaꞌ pra, kaꞌran pe awanîkon manniꞌ pia. Manniꞌkan Ponto pata po awanîkon mannan pia, moropai Galácia pata po awanîkon mannan pia, Capadócia pata po awanîkon mannan pia, Ásia pata po awanîkon mannan pia, moropai Bitínia pata po awanîkon mannan pia imenukauya sîrîrî.


text:
Amîrîꞌnîkon wanî Paapa, Uyunkon nîmenkaꞌsan pe, îꞌ kupî tîuya pîꞌ teesenumenka yawîrî. Moropai Morî Yekaton Wannî wenai, ipemonkono pe puꞌkuru, morî pe awanîkonpa amenkaꞌpîiyaꞌnîkon. Uyepotorîkon Jesus Cristo maimu yawîrî aakoꞌmamîkonpa amoꞌkaꞌpîiyaꞌnîkon, mîîkîrî mînî iniꞌkamoꞌpî wenai, imakuiꞌpî yapai imoꞌkasaꞌ pe awanîkonpa.<pb/>Uyonpayamîꞌ, inîꞌ panpîꞌ morî pe tîweꞌtoꞌ tîrî Paapaya yuꞌse wai epeꞌmîra, moropai tîwanmîra eꞌnîtoꞌ tîrîiya yuꞌse wai aapiaꞌnîkon.<pb/>


text:
Paapa, Uyepotorîkon Jesus Cristo yun, yapurîpaiꞌnîkon, kureꞌne uurîꞌnîkon iꞌnokoꞌmasaiꞌya wenai. Isaꞌmantaꞌsan koreꞌtapai Jesus Cristo pîmîꞌsaꞌka tîuya yai ˻tîîsaꞌmantatoꞌ ke ineꞌmaꞌpî yapisîꞌpîiya tîwakîri pe.˼ Mîrîrî yeꞌnen uurîꞌnîkon esenpo emapuꞌtîꞌpîiya tînmuku pe eꞌnîtoꞌpe. Tarîpai innape tîpemonkonoyamîꞌ pia Paapa nîtîrî yapisî kupî sîrîrî. Mîrîrî yeꞌnen iwinîpainon yapisî nîmîkî pîꞌ koꞌmannî sîrîrî.


text:
Amîrîꞌnîkon ton pe mîrîrî koneka koꞌmannîpîiya kaꞌ po. Îꞌ pensa tîîtîpansen pe pra, îꞌ pensa aamaꞌta ton pe pra, moropai îꞌ pensa aataretîꞌka neporî ton pe pra man miarî.


text:
Moropai sîrîrî non po awanîkon tanne, amîrîꞌnîkon koꞌmannîpîiya nîrî tîmeruntîri yai. Tamîꞌnawîron ataretîꞌka pîkîrî aakoꞌmannîpîiyaꞌnîkon, tîîpia aakoꞌmamîkonpa, innape ikupîyaꞌnîkon wenai. Moropai mîrîrî yai tamîꞌnawîronkonya eraꞌma, îꞌ kaiꞌma morî pe inkonekaꞌpî wanî, tamîꞌnawîrî aweꞌtoꞌ yawîrî.<pb/>


text:
Mîrîrî pîꞌ taatausinpai puꞌkuru awanîkon eꞌpai awanî teuren, eꞌtarumaꞌtîntoꞌ iipî tanne. Yairî maꞌre awanîkon tiaron pensa, maasa pra tuꞌkan eꞌtarumaꞌtîntoꞌ siꞌtaꞌnon iipî amîrîꞌnîkon tarumaꞌtînen ton.


text:
Mîrîrî tuꞌkan eꞌtarumaꞌtîntoꞌ iipî, yairî innape ikupîyaꞌnîkon epuꞌtoꞌpe. Maasa eraꞌmatî. Ouro yekaꞌma toꞌya apoꞌ yaꞌ teken ouro pe awanî epuꞌtîkonpa. Aaramî pra awanî ya, innape ouro pe awanî epuꞌtî toꞌya. Mîrîrî warantî innape ikupî pîꞌ aakoꞌmamîkon aweꞌtarumaꞌtîkon yeꞌka pe. Mîrîrî amîrîꞌnîkonya innape ikuꞌtoꞌ wanî ouro tîweꞌtîꞌkasen yentai tîweꞌtîꞌkasen pe pra awanî yeꞌnen. Mîrîrî yeꞌnen ayonpaiyaꞌnîkon aweꞌtarumaꞌtîtoꞌkon ke innape ikupî pîꞌ aakoꞌmamîkonpa. Moropai amîrîꞌnîkonya eꞌtarumaꞌtîntoꞌ yapîtanîꞌsaꞌ tîpo, Paapaya taa kupî sîrîrî apîꞌnîkon: —Morî pe puꞌkuru man —taiya Jesus Cristo iiꞌtoꞌ weiyu eseposaꞌ yai. Mîrîrî yai tamîꞌnawîronkonya eraꞌma emapuꞌtîiya îꞌ kaiꞌma morî pe, ipîkku pe akupîꞌpîiyaꞌnîkon.


text:
Mîîkîrî Paapa eraꞌmanen pe pra awanîkon, tîîse yapurî koꞌmannîpî amîrîꞌnîkonya. Maasa eraꞌmayaꞌnîkon yeꞌka pe pra, innape Cristo kupî pîꞌ aakoꞌmamîkon yeꞌnen, aatausinpakon koꞌmannîpî mararî pra. Oꞌnon yeꞌka pe ekaremekî yentai aatausinpatoꞌkon wanî.


text:
Maasa pra morî pe eꞌtoꞌ yawîrî amîrîꞌnîkon koneka yaretîꞌkaiya kupî sîrîrî, tîwarantî awanîkonpa. Moropai apataꞌseꞌkon tîrîiya kupî sîrîrî tîîpia aakoꞌmamîkonpa. Tamîꞌnawîrî mîrîrî kupîiya innape Cristo kupîꞌpîyaꞌnîkon wenai.<pb/>


text:
<sup>(10,11)</sup> Mîrîrî eꞌpîikaꞌtîntoꞌ anepuꞌpai penaronkon profetayamîꞌ nurîꞌtî wanîꞌpî. Mîrîrî yeꞌnen kureꞌne yuwaꞌpî toꞌya. Inkamoroya taꞌpî: —Îꞌ yeꞌka see mîrîrî Paapa nîtîrî eꞌpîikaꞌtîntoꞌ? Îꞌ pensa yarimaiya kupî sîrîrî? Mîrîrî eꞌpîikaꞌtîntoꞌ yekare ekaremekîꞌpî toꞌya pena, tîîse morî pe epuꞌtîiꞌma pra. Tîîse Morî Yekaton Wannîya ekaremekîꞌpî toꞌ pîꞌ, îꞌ pensa mîrîrî eꞌkupî. —Maasa aweꞌkupî Cristo eꞌtarumaꞌtî eꞌpai awanî. Moropai mîrîrî tîpo teeyatonon yentai eenasaꞌ yai, ipîkku pe ikupî Paapaya —taꞌpîiya.


text:
Inkamoro penaronkon tîmaimu ekaremeꞌnenan pîꞌ sîrîrî anetaꞌpîkon ekaremekîꞌpî Paapaya pena. Paapaya taꞌpî: —Amîrîꞌnîkon ton pe aweꞌkupî pepîn, tîîse manniꞌkan maasaronkon ton pe aweꞌkupî pe man —taꞌpîiya toꞌ pîꞌ. Mîrîrî yeꞌnen manniꞌkan itekare ekaremeꞌnenanya ekaremeꞌsaꞌ sîrîrî apîꞌnîkon tarîpai. Inkamoroya ekaremekîꞌpî apîꞌnîkon kaꞌ poinon, Morî Yekaton Wannî, Paapa narimaꞌpî meruntîri yai. Sîrîrî eꞌpîikaꞌtîntoꞌ yekare wanî morî pe puꞌkuru, mîrîrî anepuꞌpai nîrî inserîyamîꞌ wanî.<pb/>


text:
Mîrîrî epuꞌtîyaꞌnîkon yeꞌnen, aka, tîwarî eꞌtî, aawarîrîꞌnîkon etîꞌnînmatî, ayeserukon epuꞌnenan pe. Moropai tamîꞌnawîrî morî pe Paapaya akupîkon nîmîkî pîꞌ aakoꞌmamîkon, îꞌ pensa Cristo iipî weiyu yaino ton pe.


text:
Paapa munkî pe awanîkon yeꞌnen, imaimu yawîrî akoꞌmantî. Pena imakuiꞌpî yuꞌse aweꞌtoꞌkon yawîrî aakoꞌmanpîtîꞌpîkon, maasa pra îꞌ kaiꞌma aakoꞌmamîkon yuꞌse Paapa wanî epuꞌtîyaꞌnîkon pra awanîꞌpî. Tîîse epuꞌtîyaꞌnîkon tarîpai, mîrîrî yeꞌnen mîrîrî warantî pra akoꞌmantî. Imakuiꞌpî yuꞌse tîweꞌse pra akoꞌmantî.


text:
Morî pe eꞌtî, maasa pra morî pe puꞌkuru Paapa wanî, imakuiꞌpî ton pra. Mîîkîrî rî amîrîꞌnîkon yannotîpon warantî eꞌtî. Imakuiꞌpî winîpai atarimatî moropai tamîꞌnawîrî îꞌ kupîyaꞌnîkon kaisarî morî kuꞌtî.


text:
Mîrîrî warantî Paapa maimu eꞌmenukasaꞌya taa:<br/><t>—Imakuiꞌpî winîpai atarimatî,<br/>imakuiꞌpî winîpai atarimasaꞌ pe uukoꞌmamî warantî.<br/>Morî pe eꞌtî, morî pe puꞌkuru tîweꞌsen pe uukoꞌmamî warantî<br/>—taa Paapaya.<pb/>


text:
Eepîremakon ya, Paapa esaꞌnenan amîrîꞌnîkon ayunkon pe. Manniꞌ Paapa wanî yairî, yairî pra tamîꞌnawîronkon koꞌmantoꞌ wanî ekaremeꞌnen pe, anîꞌ tîmenkai pra. Toꞌ nîkupîꞌpî yakoꞌmenkaiya tiwin pîꞌ toꞌ kaisarî. Mîrîrî yeꞌnen tîwarî eꞌtî, mîîkîrî namatî aakoꞌmamîkon pîkîrî.


text:
Maasa pra pena aakoꞌmanpîtîꞌpîkon ayeserukon yarakkîrî, îꞌ kaiꞌma penaronkon atamokonya ayenupaꞌpîkon yawîrî. Mîrîrî aakoꞌmantoꞌkon wanîꞌpî îꞌ pe pra rî. Tîîse epuꞌtîyaꞌnîkon yeꞌmasaꞌkon pe awanîkon mîrîrî ayeserukon winîpai, manniꞌ epeꞌke aataretîꞌkasen pepîn. Mîrîrî ke ayeꞌmasaꞌyaꞌnîkon, ouro ke moropai prata ke pra, taataretîꞌkasen ke pra.


text:
Tîîse amîrîꞌnîkon wanî yeꞌmasaꞌkon pe moropai imoꞌkasaꞌkon pe morî puꞌkuru Jesus Cristo mînî ke. Mîîkîrî wanî carneiro, Paapa pia toꞌ nîtîrî warantî tîweꞌsen pe. Îꞌ rî imaꞌtîkî ton pra tîweꞌsen pe awanî, imakuiꞌpî ton pra.


text:
Mîîkîrî wanî pena Paapa nîmenkaꞌpî pe sîrîrî non pona yarimapa, maasa sîrîrî pata koneka tîuya rawîrî. Moropai mîîkîrî yenpoꞌpîiya amen pata ataretîꞌka rawîrî, amîrîꞌnîkon pîikaꞌtînen ton pe.


text:
Mîîkîrî wenai amîrîꞌnîkonya Paapa yapurî. Innape ikupîyaꞌnîkon manniꞌ Cristo pîmîꞌsaꞌkaꞌtîpon, tamîꞌnawîron yentai ikupîtîpon. Mîrîrî warantî innape ikupîyaꞌnîkon moropai îꞌ tîrîuya taꞌpî Paapaya yapisîyaꞌnîkon nîmîkî pîꞌ aakoꞌmamîkon.<pb/>


text:
Tarîpai amîrîꞌnîkon wanî yairon Paapa maimu yawîrî. Mîrîrî wenai imakuiꞌpî ayeserukon rumakasaꞌyaꞌnîkon. Mîrîrî yeꞌnen seruꞌyeꞌ pe pra ayonpakon, manniꞌkan innape Jesus kuꞌnenan, saꞌnamayaꞌnîkon kureꞌne. Mîrîrî warantî aweꞌsaꞌnamatoꞌkon yuwatî inîꞌ panpîꞌ, tamîꞌnawîrî ayewankon ke.


text:
Maasa pra mîîkîrî Paapa îꞌ pensa aasaꞌmanta ton pepînya amîrîꞌnîkon esenpo emapuꞌtîꞌpî, tînmuku pe awanîkonpa. Oꞌnon yeꞌka pe ikupîꞌpîiya? Ayunkon tîîsaꞌmantasen wenai pra tîîse innape imaimu kupîyaꞌnîkon wenai, Paapaya ikupîꞌpî. Mîrîrî imaimu wanî ipatîkarî enen koꞌmannîtoꞌ ton tîînen pe, aataretîꞌka pepîn.


text:
Mîrîrî warantî Paapa maimu eꞌmenukasaꞌya taa:<br/><t>Tamîꞌnawîronkon pemonkonyamîꞌ wanî<br/>parîꞌ keren po tîweꞌsen warantî.<br/>Moropai inkamoro eseraꞌma morî pe<br/>mîrîrî parîꞌ yariꞌku warantî.<br/>Tîîse tiwin wei parîꞌ aꞌpiꞌta moropai yariꞌku eꞌsoroka.<br/>Mîrîrî warantî toꞌ wanî, tîîsaꞌmantatonkon pe.<br/>


text:
<t>Tîîse Uyepotorîkon maimu wanî<br/>ipatîkarî tîîkoꞌmansen pe,<br/>taasaꞌ Paapa maimu eꞌmenukasaꞌya. Mîrîrî ekaremekîꞌpî toꞌya etaꞌpîyaꞌnîkon sîrîrî itekare Paapa maimu.<pb/>


text:
Mîrîrî imakuiꞌpî ayeserukon winîpai amoꞌkasaiꞌyaꞌnîkon yeꞌnen, tamîꞌnawîronkon imakuiꞌpî piapai epaꞌkatî. Tamîꞌnawîron tiaronkon pîꞌ imakuiꞌpî esenumenkatoꞌ pia pai epaꞌkatî, yenkuꞌtîton piapai, seruꞌyeꞌ pe eꞌnîtoꞌ yapai, uyewanmakon pe tiaron eraꞌmatoꞌ piapai, moropai tiaronkon winîkîi imakuiꞌpî eseurîmantoꞌ. Mîrîrîkon piapai epaꞌkatî.


text:
Moropai Paapa maimu yuꞌse eꞌtî kureꞌne. Manniꞌ more esenposen wanî tîsan manatî yuꞌse warantî eꞌtî. Mîrîrî warantî awanîkon ya, inîꞌ panpîꞌ Paapa epuꞌtîyaꞌnîkon. Moropai mîrîrî wenai amîrîꞌnîkon pîikaꞌtîiya tuꞌse tîwanî pîkîrî.


text:
Maasa pra Paapa maimu eꞌmenukasaꞌya taa:<br/><t>Amîrîꞌnîkonya morî pe Paapa eꞌtoꞌ epuꞌtî tarîpai<br/>taiya. Mîrîrî yeꞌnen imaimu anetapainon pe eꞌtî.<pb/>


text:
Erepantî Uyepotorîkon pia, mîîkîrî toꞌ newanmaꞌpî, ituꞌse pra toꞌ wanîꞌpî tîîse Paapa pia imenkasaꞌ pe awanîꞌpî, ipîkku pe awanîꞌpî.


text:
Erepantî iipia, Paapaya amîrîꞌnîkon yenyakaꞌmatoꞌpe, tîîkoꞌmantoꞌpe akoreꞌtaꞌnîkon. Manniꞌ tîꞌ ke wîttî konekanen esenyakaꞌma warantî eesenyakaꞌma uurîꞌnîkon ke. Tîîse Paapa nîkoneka eseraꞌma pepîn. Moropai tîmîrî ton pe teepîremasen pe akupîiyaꞌnîkon, antîrîkon enepîkonpa Paapa pia. Mîrîrî antîrîkon wanî Paapa wakîri pe puꞌkuru, maasa pra amîrîꞌnîkon ton pe Cristo nîkupîꞌpî kupîꞌpîyaꞌnîkon innape.


text:
Maasa pra Paapa maimu eꞌmenukasaꞌya taa:<br/><t>Uurî nîmenkaꞌpî, tiwinan tîꞌ wanî<br/>ipîkku pe puꞌkuru, tiaronkon tîꞌ yentai.<br/>Mîrîrî tîrîuya Sião cidaderî po,<br/>unkoneka yapîtanîꞌnen pe.<br/>Anîꞌya mîîkîrî kupî ya innape,<br/>mîîkîrî eppepî pepîn tiwin kin,<br/>ipîꞌ yairî maꞌre eena pepîn,<br/>taasaiꞌya mîrîrî.


text:
Sîrîrî tîꞌ, innape ikupîyaꞌnîkon manniꞌ wanî morî pe puꞌkuru, amîrîꞌnîkon pia. Tîîse manniꞌkan innape ikuꞌnenan pepîn pia, nariꞌ pe awanî mîrîrî. Paapa maimu eꞌmenukasaꞌya taa:<br/><t>Manniꞌ tîꞌ wîttî konekanenan newanmîrîꞌpî,<br/>mîrîrî enasaꞌ man ipîkku pe puꞌkuru tiaronkon yentai.<br/>taasaiꞌya.


text:
Moropai tiaron pata Paapa maimu eꞌmenukasaꞌya taasaꞌ:<br/><t>Sîrîrî tîꞌ wanî ipona pemonkonyamîꞌ eꞌpuꞌmatoꞌpe<br/>moropai ipona atareꞌmotoꞌpe,<br/>taasaiꞌya man. Inkamoro eꞌpuꞌma maasa pra innape ikupî toꞌya pra awanî yeꞌnen. Mîrîrî wenai toꞌ newanmîrîꞌpî Cristoya toꞌ tarumaꞌtîꞌpî.<pb/>


text:
Tîîse amîrîꞌnîkon wanî pepîn mîrîrî warantî. Amîrîꞌnîkon wanî imenkaꞌsan pe tiaronkon koreꞌtapai. Moropai tamîꞌnawîronkon esaꞌ Paapa ton pe teepîremasen pe awanîkon. Mîîkîrî pemonkono pe awanîkon, Paapa epuꞌnen pe. Tîmîrî ton pe inmoꞌkaꞌsan pe awanîkon. Amîrîꞌnîkon menkaꞌpîiya tînkupî morîkon ekaremeꞌnen pe. Mîîkîrîya amîrîꞌnîkon pakkokon moꞌkaꞌpî, ewaron ta awanîkon tanne, Paapa epuꞌtîyaꞌnîkon pra awanîkon tanne. Moropai amîrîꞌnîkon tîrîꞌpîiya morî ta, aꞌka ta aakoꞌmamîkonpa, morî pe Paapa wanî tepuꞌse.


text:
Maasa pra pena amîrîꞌnîkon eꞌsaꞌ pra man Paapa pemonkono pe. Tîîse tarîpai amîrîꞌnîkon wanî ipemonkono pe puꞌkuru. Pena Paapaya aaiꞌnokoꞌmakon epuꞌtîyaꞌnîkon pîn. Tîîse aaiꞌnokoꞌmatoꞌkon Paapaya epuꞌtîyaꞌnîkon tarîpai.<pb/>


text:
Uyonpayamîꞌ, Paapa epuꞌnenan pepîn koreꞌta aakoꞌmamîkon, toꞌ yonpa pe pra. Mîrîrî yeꞌnen apîꞌnîkon esatîuya sîrîrî, inîꞌrî îꞌ ituꞌse aweꞌtoꞌkon yawîrî ikupîyaꞌnîkon namai, maasa pra mîrîrîya ayekatonkon tarumaꞌtî, aminke Paapa piapai aatarimakon emapuꞌtîiya.


text:
Tîîse morî pe akoꞌmantî inkamoro Paapa epuꞌnenan pepîn koreꞌta awanîkon yeꞌnen. Morî pe ayeserukon eꞌpai awanî eraꞌmatoꞌpe toꞌya. Teuren apîꞌnîkon toꞌ eseurîma imakuiꞌpî pe amuꞌtunpakon toꞌya. Tîîse yairî ayeserukon eraꞌma tîuyaꞌnîkon wenai toꞌ esenumenka, moropai Paapa yapurî toꞌya îꞌ pensa aaiꞌtoꞌ weiyu erepamî yai.<pb/>


text:
Uyonpayamîꞌ, Uyepotorîkon nîkupîꞌpî wenai tamîꞌnawîronkon ipîkku tîweꞌsanon sîrîrî non ponkon maimu yawîrî eꞌtî. Manniꞌ rei, tamîꞌnawîronkon esaꞌ, mîîkîrî maimu yawîrî eꞌtî.


text:
Moropai manniꞌkan mîîkîrî nîmenkaꞌsan tiaronkon esaꞌ pe toꞌ eꞌtoꞌpe, inkamoro maimu yawîrî eꞌtî. Maasa pra inkamoro wanî manniꞌkan imakuiꞌpî kupîtîponkon tarumaꞌtînen pe, moropai morî kupîtîponkon yapurînen pe inkamoro wanî.


text:
Mîrîrî warantî morî kupîyaꞌnîkon yuꞌse Paapa man. Maasa pra morî ayeserukon eraꞌma toꞌya wenai, manniꞌkan Paapa epuꞌnenan pepîn, apîꞌnîkon imakuiꞌpî pe teeseurîmakon atîꞌnapamî.


text:
Tarîpai imakuiꞌpî unkupîꞌpîkon wenai tîweꞌtarumaꞌtîsanon pe eꞌnî pepîn maasa pra Cristoya umoꞌkaꞌpîkon iwinîpai. Mîîwîni tîîse —Paapaya utarumaꞌtî pepîn tarîpai —kaiꞌma, ituꞌse eꞌnîtoꞌ yawîrî koꞌmannî eꞌpai pra man. Tîîse Paapa poitîrî pe, imaimu yawîrî akoꞌmantî.


text:
Tamîꞌnawîronkon pemonkonyamîꞌ yapurîyaꞌnîkon yuwatî. Moropai ayonpakon, innape Jesus kuꞌnenan saꞌnamatî. Moropai Paapa nama pîꞌ akoꞌmantî. Moropai tamîꞌnawîronkon esaꞌ pe tîweꞌsen namatî. Mîrîrî warantî ikupî pîꞌ akoꞌmantî.<pb/>


text:
Tarîpai amîrîꞌnîkon toꞌ poitîrîtonon apanamauyaꞌnîkon sîrîrî. Inkamoro akaraiwarîkon maimu yawîrî eꞌtî moropai toꞌ namatî. Manniꞌ amîrîꞌnîkon konekanen morî pe, mîîkîrî maimu yawîrî eꞌtî. Tîîse mîîkîrî neken pepîn tîîse manniꞌ tiaron imakuiꞌpî pe amîrîꞌnîkon tarumaꞌtînen mîîkîrî maimu yawîrî nîrî eꞌtî.


text:
Îꞌ kuꞌsaꞌyaꞌnîkon wenai pra aweꞌtarumaꞌtîtoꞌkon yapîtanîpîyaꞌnîkon ya morî pe awanî. Maasa pra mîrîrî warantî ituꞌse Paapa eꞌtoꞌpe awanî epuꞌtîyaꞌnîkon. Mîrîrî wenai mîîkîrîya amîrîꞌnîkon koneka morî pe.


text:
Tîîse tiaron pensa imakuiꞌpî kuꞌsaꞌyaꞌnîkon ya, mîrîrî wenai aweꞌtarumaꞌtîkon eꞌpai awanî. Moropai yapîtanîpîyaꞌnîkon eꞌpai awanî teesewankonoꞌmai pra, maasa pra ikuꞌsaꞌyaꞌnîkon yeꞌnen. Moropai mîrîrî wenai anîꞌya ayapurîkon pepîn. Tîîse anîꞌ eꞌtarumaꞌtî ya, îꞌ rî imakuiꞌpî kuꞌsaiꞌya wenai pra, moropai mîrîrî yapîtanîpîiya morî pe, teesewankonoꞌmai pra, mîrîrî yapîtanîꞌsaiꞌya tîpo, Paapaya mîîkîrî koneka morî pe.


text:
Maasa pra mîrîrîtoꞌpe, îꞌ rî tîkuꞌse wenai pra amoronkon epuꞌtîkonpa Paapaya amenkaꞌpîkon. Maasa esenumenkatî uurîꞌnîkon eꞌpîikaꞌtîtoꞌpe Cristo eꞌtarumaꞌtîꞌpî yeseru pîꞌ. Imakuiꞌpî tînkupîꞌpî wenai pra yapîtanîpîꞌpîiya amîrîꞌnîkonya tîwarantî yapîtanîpîkonpa.


text:
Mîîkîrî yeseru wanîꞌpî see warantî:<br/><t>Îꞌ pensa mîîkîrîya imakuiꞌpî kuꞌsaꞌ pra man tiwin kin.<br/>Moropai îꞌ pensa seruꞌyeꞌ pe<br/>mîîkîrî eseurîmasaꞌ pra man tiwin kin,<br/>taasaꞌ Paapa maimu eꞌmenukasaꞌya.


text:
Pena iwinîkîi imakuiꞌpî pe toꞌ eseurîma yai îꞌ kaiꞌma imakuiꞌpî pe toꞌ maimu yuꞌsaiꞌya pra man. Pena tîpaꞌtîpîtî toꞌya yai taasaiꞌya pra man toꞌ pîꞌ: —Tarîpai eseꞌma —kaiꞌma eesenumenkasaꞌ pra man. Tîîse Paapa yenyaꞌ eeturumakaꞌpî tamîꞌnawîrî toꞌ nîkupîꞌpî yeꞌma Paapaya epuꞌtîꞌpîiya. Yairî ikupîiya epuꞌtîꞌpîiya.


text:
Moropai mîîkîrî Cristoya imakuiꞌpî unkupîꞌpîkon moꞌkaꞌpî tîpona, pakîꞌnan pona tîîsaꞌmanta yai. Tamîꞌnawîrî imoꞌkaꞌpîiya inîꞌrî ikupîꞌnîkon namai, isaꞌmantaꞌpîya îꞌ kupî pepîn warantî eꞌnîtoꞌpe imakuiꞌpî winîkîi. Moropai mîrîrî pataꞌpî yaꞌ, morî kupî pîꞌ koꞌmannîtoꞌpe umoꞌkaꞌpîiyaꞌnîkon. Mîîkîrî yaꞌsoꞌkatoꞌ wenai amîrîꞌnîkon eꞌpîikaꞌtîꞌpî.


text:
Maasa pra pena amîrîꞌnîkon wanîꞌpî atakaꞌmaꞌsan pe Paapa piapai, tîkoꞌmannîꞌnen piapai carneiro atakaꞌmasaꞌ warantî. Tîîse tarîpai awennaꞌposaꞌkon sîrîrî, ayesaꞌkon pe tîweꞌsen pia, manniꞌ ayekatonkon koꞌmannîꞌnen pia.<pb/>


text:
Mîrîrî warantî nîrî amîrîꞌnîkon wîriꞌsanyamîꞌ tînyo kenankon panamauya. Anyokon maimu yawîrî eꞌtî. Yai pra Paapa epuꞌnen pe pra anyokon wanî, tîîse ayeserukon wenai eesenumenka ya, Paapa maimu epuꞌtîiya, mîîkîrîya innape ikupî. Tîîse morî pe ayeserukon neken eraꞌma tîuya wenai, yarakkîrî Paapa maimu pîꞌ eeseurîma yuꞌse awanî pepîn.


text:
Maasa pra inkamoroya ayeserukon eraꞌma morî pe, îꞌ rî imakuiꞌpî kupîyaꞌnîkon pra awanîkon. Moropai innape Paapa namayaꞌnîkon eraꞌma toꞌya.


text:
Mîrîrî yeꞌnen morî pe, emaꞌnon pe awanîkon tuwai pra eꞌtî. Moropai apuꞌpaikon tîkinai, moropai ouro ke, epeꞌke taatariꞌkuꞌtîi, aponkon morî puꞌkuru tekaꞌmai teekonekai pra eꞌtî.


text:
Tîîse morî pe aweꞌtoꞌkon nîsi ayewankon yaꞌ. Maasa pra mîrîrî îꞌ pensa aataretîꞌkaton pepîn. Mîrîrî yeꞌnen eranmîra moropai tîîwanmîra awanîkon yuwatî. Mîrîrî warantî ayeserukon wanî wenai kureꞌne tîwakîri pe Paapaya akupîkon.


text:
Maasa pra pena penaronkon wîriꞌsanyamîꞌ Paapa yapurînenan nurîꞌtî ekonekapîtîꞌpî eranmîra tîwanîkonpa moropai tîîwanmîra tîwanîkonpa. Mîrîrî yeꞌnen inkamoro eꞌpîtîꞌpî tînyokon maimu yawîrî,


text:
pena Sara nurîꞌtî eꞌpîtîꞌpî mîrîrî warantî. Tînyo Abraão nurîꞌtî maimu yawîrî awanîꞌpî. Mîrîrî yeꞌnen esaꞌpîtîꞌpîiya tepotorî pe, inama tîuya yeꞌnen. Mîrîrî warantî ikupîyaꞌnîkon ya anyokon yarakkîrî, moriya mîîkîrî Sara payanîꞌsan pe awanîkon. Iwarantî awanîkon morî ayeserukon wanî ya, moropai innape ikupîyaꞌnîkon wenai, teesewankonoꞌmai pra aakoꞌmamîkon.<pb/>


text:
Tarîpai amîrîꞌnîkon warayoꞌkon tînoꞌpî kenankon panamauya sîrîrî, anoꞌpîkon yarakkîrî aakoꞌmantoꞌkon pîꞌ. Epuꞌtîyaꞌnîkon eꞌpai man inkamoro wanî aꞌtuꞌmîra panpîꞌ, amîrîꞌnîkon warantî pra. Mîrîrî yeꞌnen morî pe anoꞌpîkon koꞌmannîpîyaꞌnîkon eꞌpai man. Maasa pra tarakkîrî ipatîkarî aakoꞌmantoꞌkon tîrî Paapaya saꞌnîrî, amîrî pia, anoꞌpî pia, ituꞌse tîwanî yeꞌnen. Mîrîrî yeꞌnen anoꞌpîkon yapurî yeꞌka pe, morî pe mîîkîrî koꞌmannîꞌtî, îꞌ pensa eepîremakon yai aweꞌmanenpakon namai.<pb/>


text:
Sîrîrî eseurîmatoꞌ yaretîꞌkauya sîrîrî. Tauya apîꞌnîkon tamîꞌnawîrî siꞌma eesenumenkatoꞌkon eꞌpai awanî tiwin. Moropai ayonpakon wanî ya, tîmoron epuꞌnen mîîkîrî kaisarî amoronkon epuꞌtîyaꞌnîkon eꞌpai awanî. Moropai ayonpakon yarakkîrî tîweꞌsaꞌnamai eꞌtî. Moropai aꞌnokoꞌpîkon pe eseraꞌmatî. Moropai tiaronkon yentai tîweꞌkuꞌse pra eꞌtî.


text:
Mîrîrî yeꞌnen anîꞌya imakuiꞌpî kupî ya awinîkîiꞌnîkon, mîîkîrî winîkîi imakuiꞌpî tîkuꞌse pra eꞌtî. Apîꞌnîkon teeseurîmasen wanî ya, iwinîkîi imakuiꞌpî teeseurîmai pra eꞌtî. Tîîse imakuiꞌpî pe awinîkîiꞌnîkon eseurîmaꞌpî maimu miakanmatî morî ke. Maasa pra Paapaya ayannoꞌpîkon arepakonpa morî ke.


text:
Innape awanî epuꞌtîꞌnîkon, maasa pra mîrîrî warantî Paapa maimu eꞌmenukasaꞌya taasaꞌ yeꞌnen. See warantî taasaiꞌya:<br/><t>Anîꞌ wanî ya, morî pe tîîkoꞌmantoꞌ yuꞌse taatausinpai,<br/>mîîkîrîya morî pe teeseurîma yuwa eꞌpai awanî,<br/>imakuiꞌpî pe eeseurîma namai.<br/>Moropai mîîkîrî eseurîma eꞌpai pra awanî<br/>seruꞌyeꞌ pe, tiaronkon yenkuꞌtî pîꞌ.<br/>


text:
<t>Mîrîrî yeꞌka imakuiꞌpî winîpai<br/>eepe eꞌpai awanî.<br/>Tîîse morî îꞌ yuꞌse Paapa wanî neken<br/>kupîiya eꞌpai awanî.<br/>Tîîwanmîra aakoꞌmamî<br/>yuwaiya eꞌpai awanî.<br/>Moropai teesiyuꞌpîꞌse pra aakoꞌmamî<br/>yuwaiya eꞌpai awanî.<br/>


text:
<t>Maasa pra inkamoro yeꞌka yaironkon<br/>koneka pîꞌ Uyepotorîkon koꞌmamî<br/>tîwîrî wei kaisarî,<br/>moropai tîwîrî toꞌ epîrematoꞌ<br/>eta pîꞌ aakoꞌmamî.<br/>Tîîse Uyepotorîkon ekoreꞌmasaꞌ koꞌmamî<br/>imakuiꞌpî kuꞌnenan winîkîi,<br/>taasaꞌ Paapa maimu eꞌmenukasaꞌya man.<pb/>


text:
Morî ankuꞌpai awanîkon wenai, awinîkîiꞌnîkon anîꞌya imakuiꞌpî kupî eꞌpainon? Anîꞌya ikupî pepîn tiwin kin.


text:
Mîîwîni pra awanî ya, kureꞌne taatausinpai eꞌpai awanîkon morî ayeserukon wenai aweꞌtarumaꞌtîkon tanne. Maasa pra Paapaya arepakon morî ke.<br/><t>Mîrîrî yeꞌnen atausinpatî,<br/>atarumaꞌtînenkon pîꞌ eranneꞌ pe pra eꞌtî,<br/>teesiꞌnîꞌse pra eꞌtî.<br/>


text:
Tîîse Cristo nama pîꞌ akoꞌmantî ayewankon yaꞌ, moropai itenyaꞌ eeturumakatî tîwîrî ayepotorîkon pe aweꞌtoꞌpe. Moropai tîwîrî tepuꞌse akoꞌmantî, îꞌ kaiꞌma Paapa winîpai morî yapisî pîꞌ nîmîkîyaꞌnîkon anepuꞌpai pemonkon eꞌtoꞌ ekaremekîkonpa.


text:
Mîrîrî yeꞌnen sîrîrî kuꞌtî morî pe, tiaronkon yentai aweꞌkupîkon yeꞌka pe pra. Morî pe eeseurîmakon eesewankonoꞌmatoꞌkon epuꞌtîyakon namai ayewankon yaꞌ. Mîrîrî warantî apîꞌnîkon teeseurîmasen wanî ya, mîîkîrî eppepî, maasa pra ayeserukon eraꞌma tîuyaꞌnîkon wenai, morî pe ayeserukon wanî Cristo pemonkono pe awanîkon yeꞌnen.


text:
Mîrîrî morî kupîyaꞌnîkon wenai aweꞌtarumaꞌtîkon ya, morî pe panpîꞌ awanî. Imakuiꞌpî kuꞌsaꞌyaꞌnîkon wenai aweꞌtarumaꞌtîtoꞌkon yentai awanî, aweꞌtarumaꞌtîkon yuꞌse Paapa wanî ya.


text:
Maasa pra mîrîrî warantî Cristo eꞌtarumaꞌtîꞌpî tîîsaꞌmanta yai amîrîꞌnîkon ton pe. Aasaꞌmantaꞌpî tiwin iteꞌka tamîꞌnawîronkon ton pe imakuiꞌpî toꞌ nîkupîꞌpî wenai. Maasa eraꞌmatî. Mîîkîrî morî teken kuꞌnen saꞌmantaꞌpî uurîꞌnîkon, yairî pra tîweꞌsanon, imakuiꞌpî kuꞌnenan ton pe. Aasaꞌmantaꞌpî uurîꞌnîkon yarîpa kaiꞌma Paapa pia. Mîîkîrî wîꞌpî toꞌya tarî, pemonkon pe awanî tanne, tîîse aasaꞌmantasaꞌ tîpo Paapaya amenan pe itekaton koꞌmantoꞌpe ikupîꞌpî.


text:
Moropai mîîkîrî wîtîꞌpî itekare ekaremeꞌse itekatonoꞌpî pe siꞌma. Manniꞌkan pemonkonyamîꞌ eꞌtîꞌkaꞌsan yekatonoꞌpî pîꞌ ekaremekîꞌpîiya.


text:
Manniꞌkan inkamoro eꞌtîꞌkaꞌsan yekatonoꞌsan pena innape Paapa maimu yawîrî esiꞌsan pepîn teuren, Paapaya toꞌ nîmîkîꞌpî innape tîkupî toꞌya pena tîkanau ton koneka pîꞌ, Noé nurîꞌtî koꞌmamî yai. Tîîse innape ikupî toꞌya pîn. Tuꞌkankon pepîn pemonkonyamîꞌya eseurîwîꞌne miaꞌ pona tîîmoꞌtaiꞌnîkonya neken innape ikupîꞌpî. Moropai inkamoro eꞌpîikaꞌtîꞌpî kureꞌnan tuna winîpai.


text:
Mîrîrî tuna wanî esenpatakonantoꞌ pîꞌ teeseurîmasen pe. Sîrîrî esenpatakonatoꞌ wanî pepîn nura upiꞌpîkon pîꞌ tîweꞌsen ronatoꞌpe, tîîse imakuiꞌpî uyeserurîꞌpîkon rumakatoꞌpe awanî. Tîîwanmîra imakuiꞌpî unkupîꞌpîkon kuꞌsaꞌ Paapaya epuꞌtîꞌnîkon, Jesus Cristo pîmîꞌsaꞌkaꞌpîiya wenai.


text:
Mîîkîrî yanuꞌnîpîꞌpî Paapaya kaꞌ pona. Moropai eereutasaꞌ wanî Paapa meruntîri winî. Mîîkîrî wanî tamîꞌnawîronkon inserîyamîꞌ esaꞌ pe ipîkku pe tîweꞌsanon moropai meruntî ke tîweꞌsanon esaꞌ pe aakoꞌmamî kaꞌ po.<pb/>


text:
Mîrîrî yeꞌnen Cristoya tîmoron epuꞌtîꞌpî tarî pemonkon pe tîwanî yai. Mîrîrî warantî amoronkon epuꞌtîkonpa apîtatî, Cristoya tîmoron epuꞌtîꞌpî warantî. Maasa pra anîꞌya tîmoron epuꞌsaꞌ ya, mîîkîrî wanî pepîn imakuiꞌpî ankuꞌpai, itentai imakuiꞌpî wanî pepîn inîꞌrî.


text:
Maasa pra pena kureꞌne aakoꞌmanpîtîꞌpîkon îꞌ pe pra rî imakuiꞌpî kupî pîꞌ, manniꞌkan Paapa epuꞌnenan pepînya ikupî koꞌmannîpî warantî. Mîrîrî yai aakoꞌmamîꞌpîkon seꞌ tapairî wîriꞌsanyamîꞌ yarakkîrî, ituꞌse apunkon eꞌtoꞌ kupî pîꞌ. Kureꞌne awukukon maiꞌ enîrî pîꞌ awanîꞌpîkon, eesiyuꞌpîtîkon pîꞌ aakoꞌmamîꞌpîkon, moropai eetîmîkon pîꞌ aakoꞌmamîꞌpîkon. Moropai nura pîꞌ aakoꞌmamîꞌpîkon, miaꞌ ke ikonekasaꞌ yapurî yeꞌka pe.


text:
Tarîpai manniꞌkan Paapa epuꞌnenan pepîn wanî kureꞌne teesenumenkai apîꞌnîkon. Moropai inkamoro eseurîma apîꞌnîkon imakuiꞌpî pe, maasa pra inîꞌ tînkupîkon kupîyaꞌnîkon pra awanîkon wenai.


text:
Tîîse maasa inkamoroya tînkupîꞌpîkon ekaremekî kupî sîrîrî Paapa pîꞌ, tamîꞌnawîronkon enenankonya moropai isaꞌmantaꞌsanya ekaremekî. Moropai inkamoro yenumîiya kupî sîrîrî toꞌ nîkupîꞌpîkon wenai.


text:
Mîrîrî yeꞌnen sîrîrî Cristo yekare esekaremekîꞌpî. Tamîꞌnawîronkonya etaꞌpî. Isaꞌmantaꞌsanya nîrî etaꞌpî. Inkamoro saꞌmantaꞌpî, tamîꞌnawîronkon pemonkonyamîꞌ saꞌmanta warantî, imakuiꞌpî tînkupîꞌpîkon wenai. Mîîwîni tîîse toꞌ yekaton koꞌmamî enen ipatîkarî, manniꞌ Paapa ipatîkarî tîîkoꞌmansen warantî, ˻innape ikuꞌsaꞌ toꞌya ya.˼<pb/>


text:
Tîîse tamîꞌnawîron ataretîꞌkatoꞌ man aminke pra. Mîrîrî yeꞌnen amîrîꞌnîkon eꞌpai man morî pe ayeserukon tepuꞌse, teetîꞌnînmai, eepîremakonpa.


text:
Tamîꞌnawîron îꞌ yentai tiaronkon yarakkîrî aweꞌsaꞌnamakon eꞌpai awanî. Maasa pra anîꞌ saꞌnaman ya, uwinîkîiꞌnîkon imakuiꞌpî inkupîꞌpî kupî uuwanmîraꞌnîkon.


text:
Moropai morî pe eesenyakaꞌmatoꞌkon pe aapiaꞌnîkon tiwin pîꞌ siꞌma, Paapa nîrumakaꞌpî yapurîyaꞌnîkon yuwatî. Mîrîrî yapurî wenai morî pe awanî, tiaronkon pîikaꞌtîyaꞌnîkon, ituꞌse Paapa eꞌtoꞌ yawîrî.


text:
Anîꞌ wanî ya itekare ekaremeꞌnen pe mîîkîrîya ekaremekî eꞌpai awanî, morî pe Paapaya tîmaimu puꞌkuru ekaremekî warantî. Moropai anîꞌ wanî ya tiaronkon pîikaꞌtî pîꞌ tîweꞌsen pe, mîîkîrîya toꞌ pîikaꞌtî eꞌpai awanî, tîmeruntîri Paapa nîtîrîꞌpî ke. Mîrîrî kuꞌtî. Mîrîrî kupîyaꞌnîkon wenai, Paapa yapurîtoꞌpe tiaronkonya Uyepotorîkon Jesus Cristo wenai. Manniꞌ Paapa morî puꞌkuru tîweꞌtoꞌ pîꞌ yapurî tamîꞌnawîronkon eꞌpai awanî. Moropai imeruntîri puꞌkuru, ikîꞌpî ton pîn pîꞌ yapurî eꞌpai man. Mîrîrî warantî eꞌpai man.<pb/>


text:
Uyonpayamîꞌ uwakîrikon puꞌkuru, tauya sîrîrî apîꞌnîkon. Kureꞌne yairî maꞌre teesenumenkai pra eꞌtî awinîkîiꞌnîkon tuiꞌsen pîꞌ, îꞌ kaiꞌma amoronkon epuꞌtîyaꞌnîkon manniꞌ pîꞌ. Mîrîrî wanî pepîn anepuꞌtîkon pe pra tîîse epuꞌnenan amîrîꞌnîkon.


text:
Tîîse tenyaka ya taatausinpai eꞌtî aweꞌtarumaꞌtîtoꞌkon pîꞌ. Maasa pra Cristo eꞌtarumaꞌtîꞌpî warantî aweꞌtarumaꞌtîkon mîrîrî. Mîrîrî yeꞌnen îꞌ pensa aaipî yai, kureꞌne aatausinpakon, morî pe, meruntî ke awanî eraꞌmayaꞌnîkon pîꞌ.


text:
Amîrîꞌnîkon wanî taatausinpai teuren, amuꞌtunpasaꞌkon tanne, Cristo yapurînen pe awanîkon wenai. Maasa pra mîrîrî wenai epuꞌtîyaꞌnîkon morî puꞌkuru Paapa winîpainon Yekaton Wannî koꞌmamî aapiaꞌnîkon.


text:
Aweꞌtarumaꞌtîkon ya, ˻aweꞌtarumaꞌtîkon eꞌpai awanî Cristo yapurîyaꞌnîkon wenai˼. Tiaronkon wîîsaꞌyaꞌnîkon wenai pra, moropai amaꞌ pe aweꞌsaꞌkon wenai pra, moropai îꞌ rî imakuiꞌpî kuꞌsaꞌyaꞌnîkon wenai pra, moropai tiaronkon koꞌmantoꞌ pîꞌ eeseurîmakon wenai pra.


text:
Tîîse amîrîꞌnîkon eꞌtarumaꞌtî ya, innape Jesus kupîyaꞌnîkon wenai. Mîrîrî pîꞌ tîweppeꞌse pra eꞌtî. Tîîse kureꞌne Paapa yapurîtî, maasa pra ayesatîkon toꞌya yeꞌnen, Cristo piawon pe tîweꞌsanon taa toꞌya pîꞌ. Teesewankonoꞌmai pra eꞌtî.


text:
Maasa pra îꞌ kaiꞌma tiwin pîꞌ siꞌma unkupîꞌpîkon eraꞌmatoꞌ weiyu erepamî kupî sîrîrî. Eꞌmaiꞌ pe manniꞌkan Paapa yapurînenanya tînkupîꞌpîkon eraꞌma kupî sîrîrî. Mîrîrî eꞌkupî ya uurîꞌnîkon yarakkîrî, itentai aweꞌkupî sîrîrî manniꞌkan Paapa maimu kuꞌnenan pepîn yarakkîrî. ˻Toꞌ eꞌpîikaꞌtî pepîn tiwin kin.˼


text:
Mîrîrî warantî Paapa maimu eꞌmenukasaꞌya taasaꞌ man:<br/><t>Saꞌme awanî morîkon yentai imakuiꞌpî ena namai,<br/>toꞌ eꞌtarumaꞌtî tîrî Paapaya ya,<br/>îꞌ kaiꞌma inîꞌ panpîꞌ Paapa maimu yawîronkon pepîn<br/>eꞌtarumaꞌtî eꞌpai awanî?<br/>Moropai imakuiꞌpî kuꞌnenan<br/>eꞌtarumaꞌtî eꞌpai awanî nîrî, kureꞌne<br/>taasaꞌ Paapa maimuya man.<pb/>


text:
Mîrîrî yeꞌnen manniꞌkan tîmoronkon epuꞌnenan maasa pra ituꞌse Paapa wanî wenai, morî kupî toꞌya wenai, inkamoro eturumaka eꞌpai awanî Paapa tîkupîtîponkon pia, manniꞌ îꞌ taꞌpî tîuya yawîrî kuꞌnen tîwîrî. Mîîkîrî pia toꞌ eturumaka eꞌpai awanî. Moropai morî kupî pîꞌ toꞌ koꞌmamî eꞌpai awanî tîrumakai pra.<pb/>


text:
Tarîpai manniꞌkan soosi esaꞌ pe tîweꞌsanon panamauya sîrîrî. Maasa pra uurî nîrî wanî mîrîrî warantî soosi esaꞌ pe. Uurîya Cristoya tîmoron epuꞌtî eraꞌmaꞌpî itarumaꞌtî toꞌya yai. Moropai îꞌ pensa aaipî yai, tamîꞌnawîronkonya eraꞌma, îꞌ kaiꞌma ipîkku pe yapurî Paapaya. Uurî nîrî yapurîiya pe man apokonpe.


text:
Mîrîrî yeꞌnen morî pe aapiaꞌnîkon Paapa nîtîrîꞌsan ipemonkonoyamîꞌ koꞌmannîꞌtî, manniꞌ carneiroyamîꞌ koꞌmannîꞌnenya tekînon koꞌmannîpî warantî. Mîrîrî kuꞌtî morî pe ituꞌse Paapa eꞌtoꞌ yawîrî. Mîrîrî kîꞌkuꞌtî eekoreꞌmakon koreꞌta pairî. Moropai mîrîrî pîꞌ kîsenyakaꞌmatî tîniru yuꞌse awanîkon pîꞌ pra tîîse toꞌ pîꞌ esenyakaꞌmatî kureꞌne toꞌ anpîikaꞌtîpai awanîkon yeꞌnen.


text:
Inkamoro aapiaꞌnîkon Paapa nîrumakaꞌsan yentai tîweꞌse pra eesenyakaꞌmatî. Tîîse morî ayeserukon eraꞌma toꞌya wenai, awarantîꞌnîkon eꞌpai toꞌ eꞌtoꞌpe, inkamoro koꞌmannîꞌtî.


text:
Mîrîrî warantî îꞌ pensa kureꞌnan tiaronkon yentainon uyesaꞌkon iipî yai, mîîkîrî nîtîrî morî puꞌkuru yapisîyaꞌnîkon kupî sîrîrî îꞌ pensa aataretîꞌka ton pe pra. Aakoꞌmamî tîwîrî morî pe ipatîkarî.<pb/>


text:
Tarîpai amîrîꞌnîkon maasaron panpîꞌ panamauya sîrîrî. Ayentaiꞌnîkon tîweꞌsanon aꞌyekeꞌtonon panpîꞌ kuꞌtî ayesaꞌkon pe, inkamoro maimu yawîrî ikuꞌtî. Moropai mîî pe pra eꞌtî, tiaronkon yentai tîweꞌkuꞌse pra. Maasa pra Paapa maimu eꞌmenukasaꞌya taasaꞌ man:<br/><t>Mîî pe tîweꞌsanon wanî Paapa yeyaton pe.<br/>Tîîse manniꞌkan mîîpankon pepîn pîikaꞌtî Paapaya<br/>taasaꞌ man.


text:
Mîrîrî yeꞌnen mîî pe tîweꞌse pra eꞌtî, ayepotorîkon pe Paapa kuꞌtî, imaimu yawîrî aakoꞌmamîkonpa moropai ipîkku pe amîrîꞌnîkon yapurîtoꞌpeiya, îꞌ pensa tînkuꞌneꞌtîꞌpî weiyu yai.


text:
Moropai tamîꞌnawîrî kureꞌne eesenumenkatoꞌkon mîrîrî rumakatî Paapa yenyaꞌ, maasa pra mîîkîrîya neken tamîꞌnawîrî ikoneka amîrîꞌnîkon ton pe.<pb/>


text:
Mîrîrî yeꞌnen tîwarî eꞌtî moropai teetîꞌnînse eꞌtî, ayeserukon tepuꞌse. Maasa pra ayeyatonkon Makui moro man akanaimîꞌtîkon pîꞌ, manniꞌ kaikusiya tîkamo kanaimîꞌtî warantî. Akanaimîꞌtîiyaꞌnîkon ayapisîkonpa.


text:
Tîîse meruntî ke eꞌtî. Innape Paapa kupî pîꞌ akoꞌmantî, îꞌ pensa Makui erepamî yai itentai awanîkonpa. Maasa pra tiwinsaronkon pepîn amîrîꞌnîkon, pata kaisarî ayonpakon innape Jesus kuꞌnenan eꞌtarumaꞌtî koꞌmannîpî awarantîꞌnîkon.<pb/>


text:
Tîîse amoronkon epuꞌtîyaꞌnîkon eꞌpai awanî mararî. Moropai mîrîrî tîpo morî pe Paapaya akonekakon. Ameruntîrikon tîrîiya meruntî ke awanîkonpa, innape tîkupî pîꞌ aakoꞌmamîkonpa. Manniꞌ Paapa kureꞌne morî pe tîweꞌtoꞌ tîînen moropai amîrîꞌnîkon yannotîponya ipatîkarî morî yaꞌ aakoꞌmamîkonpa, Jesus Cristo piawon pe awanîkon yeꞌnen.


text:
Mîîkîrî Paapa meruntî puꞌkuru, ipatîkaron tamîꞌnawîronkon esaꞌ pe tîweꞌsen yapurîpaiꞌnîkon man. Mîrîrî warantî eꞌpai awanî.<pb/>


text:
Sîrîrî kaareta menukauya sîrîrî Silasya upîikaꞌtî tanne. Maasa pra mîîkîrî uyonpa wanî yairî puꞌkuru tîweꞌsen pe. Sîrîrî kaareta ke, anausipapai wanî sîrîrî. Tauya sîrîrî, innape uurîꞌnîkon pîikaꞌtî Paapaya, morî pe tîweꞌtoꞌ yawîrî. Mîrîrî yeꞌnen innape ikuꞌtî, apîikaꞌtîiya nîmîkî pîꞌ akoꞌmantî.<pb/>


text:
Moropai innape Jesus kuꞌnenan Paapa nîmenkaꞌsan “Babilônia” ponkonya tîmaimukon yarima sîrîrî. Moropai uyonpa, Marcosya tîmaimu yarima nîrî.


text:
Mîrîrî yeꞌnen tauya tiaronkon ayonpakon yarakkîrî seꞌ yenya pîꞌ taatapiꞌse eꞌtî.<pb/>Mîrîrî warantî tamîꞌnawîrî manniꞌkan Cristo pemonkono pe tîweꞌsanon pia tîwanmîn wanî yuꞌse wai.


text:
Sîrîrî kaareta menukauya aapiaꞌnîkon. Uurî wanî Simão Pedro pe, Jesus Cristo poitîrî pe moropai inaipontîꞌpî pe. Imenukauya aapiaꞌnîkon, innape puꞌkuru ikupî pîꞌ tîîkoꞌmansenon pia innape ikupî pîꞌ anna koꞌmamî warantî. Paapaya moropai Upîikaꞌtînenkon Jesus Cristoya upîikaꞌtîꞌpîkon anîꞌ tîmenkai pra, yairî tîwanîkon yeꞌnen.<pb/>


text:
Aponaꞌnîkon epîrema, aapiaꞌnîkon morî pe tîweꞌtoꞌ moropai tîîwanmîn tîîtoꞌpe Paapaya epeꞌmîra, inîꞌ panpîꞌ, kureꞌne Paapa moropai Uyepotorîkon Jesus Cristo epuꞌtîyaꞌnîkon yeꞌka pe.<pb/>


text:
Uyonpayamîꞌ, Paapa pe tîwanî yeꞌnen, tamîꞌnawîrî ituꞌse eꞌnîtoꞌ tîîsaiꞌya man tîmeruntîri yai. Itîrîꞌpîiya ipatîkarî enen koꞌmannîtoꞌpe, moropai morî pe ituꞌse Paapa eꞌtoꞌ yawîrî koꞌmannîtoꞌpe. Inîꞌ panpîꞌ mîîkîrî epuꞌtîꞌnîkon wenai itîrîꞌpîiya. Uurîꞌnîkon yannoꞌpîiya morî pe tîwarantî eꞌnîtoꞌpe maasa pra morî pe puꞌkuru tîwanî yeꞌnen.


text:
Mîrîrî warantî mîîkîrîya itîrîuya taꞌpî tîuya yawîrî itîrîꞌpî. Mîrîrî kureꞌnan puꞌkuru inkupîꞌpî wenai, imakuiꞌpî ankuꞌpai eꞌnîtoꞌ kupî namai itîrîꞌpîiya, sîrîrî non po tîweꞌsanon nîkupî koꞌmannîpî kupî namai. Moropai itîrîꞌpîiya morî pe tîwarantî uurîꞌnîkon eꞌtoꞌpe.<pb/>


text:
Mîrîrî yeꞌnen morî pe awanîkon yuwatî, innape ikuꞌtoꞌyaꞌnîkon yeꞌka pe morî pe awanîkonpa. Moropai morî pe awanîkon yeꞌka pe epuꞌnen pe awanîkon yuwatî.


text:
Moropai epuꞌnen pe awanîkon yeꞌka pe aawarîrîꞌnîkon eetîꞌnînmakon yuwatî. Aawarîrîꞌnîkon eetîꞌnînmakon yeꞌka pe innape ikupî pîꞌ akoꞌmantî tîrumakai pra. Moropai innape tîrumakai pra aakoꞌmamîkon yeꞌka pe, ituꞌse Paapa wanî warantî aakoꞌmamîkon yuwatî.


text:
Moropai ituꞌse Paapa wanî warantî aakoꞌmamîkon yeꞌka pe ayonpakon yarakkîrî ese yuꞌse aakoꞌmamîkon yuwatî. Moropai ese yuꞌse ayonpakon yarakkîrî awanîkon yeꞌka pe, toꞌ saꞌnamayaꞌnîkon yuwatî.


text:
Sîrîrî kupîyaꞌnîkon eꞌpai awanî mîrîrî. Tamîꞌnawîrî sîrîrî kupîyaꞌnîkon ya, inîꞌ panpîꞌ morî kupîyaꞌnîkon esepuꞌtî Uyepotorîkon Jesus Cristo wenai. Morî kupîyaꞌnîkon wenai îꞌ pe pra rî awanîkon pepîn. Tîîse inîꞌ panpîꞌ Uyepotorîkon Jesus Cristo epuꞌtîyaꞌnîkon yairî.


text:
Tîîse manniꞌ sîrîrîkon ton pîn wanî ya, mîîkîrî wanî mîrîrî enkaruꞌnan warantî. Mîîwîni pra awanî ya, manniꞌ pemonkon mararî eraꞌmanen warantî awanî. Maasa pra mîîkîrî wanmîra imakuiꞌpî inkupîꞌpî pena mîrîrî ronaꞌpî Jesusya epuꞌtîiya pra eenasaꞌ mîrîrî.<pb/>


text:
Mîrîrî yeꞌnen uyonpayamîꞌ, yairî awanîkon yuwatî inîꞌ panpîꞌ. Mîrîrîtoꞌpe Paapaya amîrîꞌnîkon yannoꞌpî moropai amenkaꞌpîiyaꞌnîkon. Mîrîrî kupîyaꞌnîkon ya, yairî, aatareꞌmokon pepîn ipatîkarî, innape ikuꞌtoꞌyaꞌnîkon rumakayaꞌnîkon pepîn.


text:
Mîrîrî warantî aakoꞌmamîkon ya, îꞌ rî amanenpanenkon ton pra awanî kaꞌ pona eewontoꞌ pîꞌ. Uyepotorîkon pîikaꞌtîton Jesus Cristoya ayapisîkon yarakkîrî aakoꞌmamîkonpa ipatîkarî.<pb/>


text:
Mîrîrî yeꞌnen amîrîꞌnîkon anenpenatanîꞌpai wai sîrîrîkon pîꞌ, teuren tamîꞌnawîrî epuꞌtîyaꞌnîkon tanne, moropai meruntî ke aakoꞌmamîkon tanne, maasa pra innape yairon itekare kuꞌsaꞌyaꞌnîkon yeꞌnen.


text:
Mîrîrî yeꞌnen uusaꞌmanta rawîrî tamîꞌnawîron pîꞌ amîrîꞌnîkon enpenatatoꞌpe sîrîrî menukasauꞌya moropai sîrîrîkon pîꞌ awenpenatakon tîwîrî yuꞌse wai, uusaꞌmantasaꞌ tîpo.<pb/>


text:
Uyonpayamîꞌ, anna neraꞌmaꞌpî ekaremekî annaya sîrîrî. Îꞌ kaiꞌma meruntî ke Uyepotorîkon Jesus Cristo wanî, moropai îꞌ kaiꞌma aaipî kupî ekaremekî annaya. Îꞌ kaiꞌma anna nepoppîtîꞌpî ekaremekî annaya pepîn apîꞌnîkon. Maasa pra anna yenu ke eraꞌmaꞌpî annaya, ipîkku pe aweꞌtoꞌ eraꞌmaꞌpî annaya.


text:
Wîꞌ po anna wanî tanne, Paapaya Jesus yapurî eraꞌmaꞌpî annaya. Manniꞌ ipîkku, tamîꞌnawîronkon yentainon Paapa maimu etaꞌpî annaya, kaꞌ winîpai eeseurîmaꞌpî. Taꞌpîiya:<br/><t>—Mîserî unmu, uwakîri puꞌkuru.<br/>Kureꞌne ipîꞌ atausinpatoꞌ<br/>—taꞌpî Paapaya.


text:
Mîrîrî mai kaꞌ poinon etaꞌpî annaya Uyepotorîkon Jesus Cristo pokonpe anna wanî tanne wîꞌ po, oꞌnon pata aꞌka pe eetinyakaꞌmaꞌpî morî pe Paapa warantî.<pb/>


text:
Mîrîrî yeꞌnen epuꞌtîꞌnîkon sîrîrî itekare wanî yairî puꞌkuru. Manniꞌkan Paapa maimu ekaremeꞌnenan penaronkon profetayamîꞌ nurîꞌtî nekaremekîꞌpî pe awanî mîrîrî. Mîrîrî inkamoro nekaremekîꞌpî pîinamayaꞌnîkon ya, morî pe yairon pe awanîkon. Maasa pra mîrîrî itekare wanî ewaron ta eꞌnî ya uweiyukon warantî, ewaron weiyuꞌmanen pe. Maasa pra îꞌ eꞌkupî epuꞌtîꞌnîkon emapuꞌtînen pe awanî. Ewaron ta asarî ya uweiyukon ton yuwa uyeꞌmarîkon eraꞌmatoꞌpe, pata erenmapî pîkîrî. Mîrîrî warantî uweiyukon pe itekare wanî, îꞌ kaiꞌma koꞌmannîtoꞌ ekaremekîiya Uyepotorîkon Jesus Cristo iipî pîkîrî. Mîrîrî yai tamîꞌnawîron epuꞌtî aronne, manniꞌ kaiwanoꞌ pata erenmapîyakanya pata erenmapî ekaremekî warantî.


text:
Anîꞌya tiwin kin sîrîrî itekare Paapa maimu eꞌmenukasaꞌ profetayamîꞌ nekaremekîꞌpî ekaremekî eserîke pra man tîîwarîrî. Mîrîrî epuꞌtîyaꞌnîkon yuꞌse wai, îꞌ epuꞌtî yuꞌse awanîkon yentai.


text:
Maasa pra sîrîrî itekare profetayamîꞌ eseurîmaꞌpî wanî epuꞌnen pe tîwanîkon wenai pra, tîîse inkamoro yeurîmaꞌpî Morî Yekaton Wannîya, sîrîrî itekare Paapa winîpainon pîꞌ toꞌ eseurîmatoꞌpe.<pb/>


text:
Pena seruꞌyeꞌ pe teeseurîmasanon profetayamîꞌ esenpoꞌpî penaronkon pemonkonyamîꞌ koreꞌta. Moropai sîrîrîpe nîrî mîrîrî yeꞌkakon seruꞌyeꞌ pe yenupatonkon esenpo kupî sîrîrî akoreꞌtaꞌnîkon. Inkamoroya ayenupakon kupî sîrîrî seruꞌyeꞌ pe tîweꞌtoꞌkon ke ayakaꞌmakon toꞌya. Inkamoroya taa: —Imakuiꞌpî yapai uurîꞌnîkon moꞌkapa Uyepotorîkon saꞌmanta pra awanîꞌpî —taa toꞌya. Mîrîrî wenai Paapa piapai aatarimakon kupî. Mîrîrî yeꞌnen inkamoroya mîrîrî kupî wenai, kaꞌneꞌ pe toꞌ pona toꞌ tarumaꞌtîtoꞌ Paapaya erepamî kupî sîrîrî.


text:
Inkamoro yeꞌkakonya tenupatoꞌkon yawîrî tuꞌke pemonkonyamîꞌ koꞌmamî akoreꞌtaꞌnîkon. Toꞌ yeseru nura kupî pîꞌ toꞌ koꞌmamî. Seꞌ tapairî wîriꞌsanyamîꞌ yarakkîrî toꞌ koꞌmamî. Inkamoro nîkupîꞌpî wenai, tiaronkon eseurîma piaꞌtî kupî sîrîrî imakuiꞌpî pe innape Paapa maimu yairon winîkîi.


text:
Kureꞌne tîniru yuꞌse tîwanîkon wenai inkamoro seruꞌyeꞌ pe yenupatonkonya amîrîꞌnîkon yenyakaꞌma, moropai seruꞌyeꞌ pe tînepoppîtîkon pîꞌ ayenkuꞌtîkon pîꞌ toꞌ koꞌmamî. Tîîse pena pata pai Paapa wanî toꞌ yenumî yuꞌse. Imakuiꞌpî toꞌ nîkupî koꞌmannîpî epuꞌtîiya mîrîrî. Maasa pra eraꞌma pîꞌ aakoꞌmamî sîrîrî tîpose, aweꞌnasaꞌ pra man. Toꞌ tarumaꞌtîtoꞌ tîuya weiyu erepamî nîmîkî pîꞌ aakoꞌmamî.<pb/>


text:
Maasa pra pena mîrîrî warantî nîrî ikupîꞌpî Paapaya inserîyamîꞌ yarakkîrî. Manniꞌkan inserîyamîꞌ imakuiꞌpî kupîtîponkon yenumîꞌpîiya ewaron pe tîweꞌsen tuꞌnakan yaꞌ, tîwî toꞌ kupîiya pra. Inkamoro yewaꞌtîpîtîꞌpîiya saꞌman ferro ke, inkamoro koꞌmantoꞌpe îꞌ pensa tamîꞌnawîronkon yenumî tîuya weiyu erepamî pîkîrî.


text:
Mîrîrî warantî nîrî Paapaya penaronkon kupî pra awanîꞌpî tîwî. Tîîse toꞌ tarumaꞌtîtoꞌ ton tîrîꞌpîiya kureꞌnan tuna ke, tîmaimu yawîrî pra toꞌ wanî wenai. Tîîse Paapaya Noé nurîꞌtî neken pîikaꞌtîꞌpî. Mîîkîrî Noéya ekaremeꞌpîtîꞌpî. —Yairî akoꞌmantî —taapîtîꞌpîiya toꞌ pîꞌ. Mîîkîrî Noé pîikaꞌtîꞌpîiya. Moropai ipokonpe asakîꞌne miaꞌ pona tîîmoꞌtai kaisarî neken, toꞌ pîikaꞌtîꞌpîiya.


text:
Moropai pena mîrîrî warantî nîrî Paapaya Sodoma moropai Gomorra cidaderî tarumaꞌtîꞌpî apoꞌ ke, kureꞌne imakuiꞌpî pe mîrîrî pata ponkon wanî wenai. Inkamoro aramîꞌpî tamîꞌnawîrî. Mîrîrî kupîꞌpîiya îꞌ kaiꞌma sîrîrî pankon pemonkonyamîꞌ ituꞌse tîweꞌtoꞌ yawîronkon pepîn yarakkîrî ikupî tîuya ekaremekîpa kaiꞌma.


text:
Inkamoro koreꞌtapai tiwin warayoꞌ Ló nurîꞌtî, yairî tîweꞌsen pîikaꞌtîꞌpî Paapaya. Mîîkîrî eꞌpîtîꞌpî mararî pra teesewankonoꞌmai mîrîrî pata po tîîkoꞌmansenon yeseru wanî yeꞌnen imakuiꞌpî pe.


text:
Maasa pra toꞌ koreꞌta aakoꞌmanpîtîꞌpî. Moropai wei kaisarî mîîkîrî esewankonoꞌmapîtîꞌpî tewan yaꞌ toꞌ nîkupî eraꞌma tîuya yai, moropai toꞌ eseurîma eta tîuya yai imakuiꞌpî pe.


text:
Mîrîrî warantî Paapaya manniꞌkan warayoꞌkon morî kupîtîponkon pîikaꞌtîꞌpî. ˻Noé nurîꞌtî pîikaꞌtîꞌpîiya moropai Ló nurîꞌtî pîikaꞌtîꞌpîiya.˼ Mîrîrî warantî morî pe tîweꞌsanon, tîmaimu yawîronkon sîrîrîpankon pîikaꞌtîiya toꞌ esewankonoꞌmatoꞌ winîpai. Moropai îꞌ kaiꞌma manniꞌkan imakuiꞌpî kupîtîponkon koneka Paapaya toꞌ pataꞌseꞌ ton yaꞌ, îꞌ pensa tamîꞌnawîronkon yenumî tîuya weiyu erepamî pîkîrî, toꞌ koꞌmantoꞌpe.


text:
Paapaya inkamoro tarumaꞌtî yentai manniꞌkan teserukon ituꞌse tîweꞌtoꞌkon yawîrî nura ankuꞌpai tîweꞌsanon tarumaꞌtîiya. Moropai ipîkku pe Paapa eꞌtoꞌ namanenan pepîn, imaimu yawîronkon pepîn tarumaꞌtîiya kureꞌne.<pb/>Insamoro eppepî pepîn tînkupîkon pîꞌ, moropai mîî pe toꞌ wanî. Moropai inkamoro eseurîma imakuiꞌpî pe inserîyamîꞌ winîkîi. Toꞌ nama toꞌya pepîn.


text:
Tîîse insamoro inserîyamîꞌ wanî meruntî ke puꞌkuru inkamoro yentai. Mîîwîni tîîse insamoro yenupatonkon seruꞌyeꞌ pe winîkîi toꞌ eseurîma pepîn imakuiꞌpî pe Paapa rawîrî siꞌma.


text:
Tîîse insamoro warayoꞌkon wanî teserukon yawîrî ankuꞌpai, teesenumenkai pra, manniꞌ oꞌmaꞌ nariꞌ yuꞌ yawon warantî. Mîîkîrî wanî woꞌnannî yai teposen pe moropai tîwîsen pe, nariꞌ pe awanî yeꞌnen. Mîrîrî warantî inkamoro yeseru wanî, maasa pra teesenumenkai pra toꞌ eseurîma koꞌmannîpî tînepuꞌtîkon pepîn winîkîi. Mîrîrî wenai inkamoro wîîtoꞌ erepamî kupî sîrîrî manniꞌ oꞌmaꞌ yuꞌ yawon wîî warantî.<pb/>


text:
Moropai inkamoroya tiaronkon tarumaꞌtîꞌpî tîuyaꞌnîkon yeꞌma kupî sîrîrî tîweꞌtarumaꞌtîkon ke. Maasa pra Paapa yapurî tîuyaꞌnîkon kaiꞌma, inkamoroya ituꞌse tîweꞌtoꞌkon kupî ituꞌse tîwanîkon pîkîrî. Aꞌka yaꞌ, aronne, tîweppeꞌse pra tîîse tîwakîri pe ikupî toꞌya. Mîrîrî yeꞌnen akoreꞌtaꞌnîkon tekkarikon yonpa toꞌya yai, kureꞌne yeppeꞌnîꞌtonkon pe toꞌ wanî.


text:
Inkamoro yeꞌkakon wanî seꞌ tapairî wîriꞌ yarakkîrî eꞌpai tîwanîkon pîꞌ toꞌ esenumenka tîwîrî. Imakuiꞌpî kupî tîuyaꞌnîkon pîꞌ toꞌ esetaꞌka pepîn. Moropai inkamoroya pemonkonyamîꞌ, aꞌtuꞌmîra tîweꞌsanon yenkuꞌtî. Imakuiꞌpî kupî toꞌya emapuꞌtî toꞌya. Îꞌ yuꞌse tîweꞌtoꞌkon pîꞌ toꞌ esekaꞌnunka koꞌmannîpî, maasa pra mîrîrî pîꞌ toꞌ esenupasaꞌ yeꞌnen. Inkamoro yeꞌka mîrîrî kuꞌnenan tîꞌka tîuya taasaꞌ Paapaya man.


text:
Maasa pra inkamoro asarî koꞌmannîpî taatakaꞌmai yairon koꞌmannîtoꞌ winîpai taatarimai. Inkamoro esenumenka penaron manniꞌ Beor munmu Balaão nurîꞌtî esenumenkaꞌpî warantî. Mîîkîrî esenumenkaꞌpî imakuiꞌpî kupî tîuya pîꞌ kureꞌne tîniru yapisî tîuya pîꞌ.


text:
Tîîse mîîkîrî yuwatîꞌpî Paapaya, ituꞌse Paapa eꞌtoꞌ ankuꞌpai pra awanî wenai. Attî yaponseꞌ itekîn eseurîmatoꞌpe ikupîꞌpîiya. Mîrîrî warantî mîîkîrî nîkupî maꞌnîpaꞌpî Paapaya.<pb/>


text:
Inkamoro seruꞌyeꞌkon yenupatonkon wanî tuna yakasaꞌ tuna ton pîn warantî. Moropai katupuru yarî aꞌsitunya warantî toꞌ wanî. ˻Maasa pra inkamoro yenupantoꞌya tiaronkon yenkuꞌtî.˼ Inkamoro yeꞌka pataꞌseꞌ ton konekasaꞌ Paapaya ituꞌnakan yaꞌ, ewaron pe puꞌkuru tîweꞌsen yaꞌ toꞌ koꞌmantoꞌpe.


text:
Maasa pra inkamoro eseurîma mîî pe siꞌma, moropai toꞌ eseurîmatoꞌ wanî îꞌ pe pra rî. —Îꞌ waniꞌ awanî pepîn nura yuꞌse awanîkon ya —taa toꞌya. Mîrîrî wenai amen imakuiꞌpî rumakatîponkon esenumenka teserurîꞌpî pîꞌ emapuꞌtî toꞌya.


text:
Inkamoro eseurîma morî pe. —Anîꞌ maimu yawîrî pra uuwarîrîꞌnîkon koꞌmannîtoꞌ wanî morî pe —taa toꞌya. Tîîse toꞌ esenkuꞌtîsaꞌ wanî, maasa pra mîrîrî nura tînkupîkon kupî pîꞌ toꞌ koꞌmamî yeꞌnen. Maasa pra tiwin pîꞌ toꞌ tîîse toꞌ yentai toꞌ yeseru nura enasaꞌ yeꞌnen. Anîꞌya taa ya, itesaꞌ pîn uurî, tîîse iteseru moro awanî, inkupî koꞌmannîpî. Mîrîrî maimu pe awanî, maasa pra itentai puꞌkuru awanî yeꞌnen.


text:
Tîîse imakuiꞌpî, nura teserukon winîpai anîꞌ eꞌpîikaꞌtî ya, innape Uyepotorîkon, Upîikaꞌtînenkon, Jesus Cristo kuꞌsaꞌ tîuyaꞌnîkon wenai, moropai mîîkîrî ennaꞌpo ya, teꞌmaꞌpî pîꞌ, imakuiꞌpî kupî pîꞌ, itentai puꞌkuru imakuiꞌpî ena. Mîîkîrî yeseru ena pena eꞌmaiꞌ pe teseru wanîꞌpî yentai, imakuiꞌpî yaꞌ awennaꞌposaꞌ yeꞌnen.


text:
Morî pe panpîꞌ awanî eꞌpainon yairon yekare etasaiꞌya pra aweꞌsaꞌya. Maasa pra itekare etaꞌpîiya moropai irumakaꞌpîiya. Awennaꞌpoꞌpî teꞌmaꞌpî pîꞌ. Mîrîrî warantî aatarimaꞌpî morî Paapa maimu tînetaꞌpî winîpai.


text:
Mîrîrî yeꞌkakon pemonkonyamîꞌ pîꞌ teeseurîmasen sîrîrî yairon itekare:<br/><t>—Arinmaraka ennaꞌpokoi tînarakkaꞌpî enaꞌse.<br/>Moropai porco ronasaꞌ ya morî pe, tîîse awennaꞌpo inîꞌrî kuisaꞌ ta esenunse eꞌkîꞌpai —taatoꞌ sîrîrî itekare.<pb/>


text:
Uyonpayamîꞌ, uwakîrikon puꞌkuru, sîrîrî kaareta menukauya itakon teꞌka pe aapiaꞌnîkon. Sîrîrî kaareta unmenukaꞌpî manniꞌ eꞌmaiꞌnon moropai sîrîrî itakon iteꞌkaron, mîrîrî ke amîrîꞌnîkon yenpenatanîpîuya yairî eesenumenkakonpa mîrîrî yeꞌkakon pîꞌ.


text:
Awenpenatakon yuꞌse wai penaronkon Paapa maimu ekaremeꞌnenan nekaremekîꞌpî pîꞌ moropai Uyepotorîkon Upîikaꞌtîton nîtîrîꞌpî pîꞌ. Mîrîrî inaipontîꞌsanya ekaremekîꞌpî apîꞌnîkon, ankupîkon tonpe.<pb/>


text:
Eꞌmaiꞌ pe epuꞌtîyaꞌnîkon yuꞌse wai. Aminke pra Jesus iiꞌtoꞌ weiyu tîîse, pemonkonyamîꞌ esenpo kupî sîrîrî akoreꞌtaꞌnîkon. Inkamoro wanî imakuiꞌpî ituꞌse tîweꞌtoꞌkon kuꞌnenan pe, mararî pra itentaiꞌnîkon eenasaꞌ yeꞌnen. Inkamoro oꞌmaꞌta kupî sîrîrî apîꞌnîkon, innape ikuꞌsaꞌyaꞌnîkon pîꞌ.


text:
Taa toꞌya apîꞌnîkon: —Mîîkîrîya tuipî taꞌpî pena innape nai? Tîîse oꞌnon pata mîîkîrî nai? Mîrîrî yekare etaꞌpî penaronkon utamokonya, tîîse toꞌ saꞌmantaꞌpî man, inîꞌrî toꞌ eꞌmîꞌsaꞌka pra awanîꞌpî. Îꞌ taꞌpîiya yawîrî îꞌ eꞌkuꞌsaꞌ pra man, mîrîrî warantî koꞌmannî pîꞌ man. Îꞌ pensa pata ekonekaꞌpî pata pai sîrîrî tîpose koꞌmannî pîꞌ man. Mîîkîrî iipî pe pra man —taa toꞌya.


text:
Inkamoro yeꞌkakon amîrîꞌnîkon pîꞌ tîwoꞌmaꞌtasanon enpenata pepîn tîkuꞌse îꞌ eꞌkupîꞌpî pîꞌ. Toꞌ enpenata pepîn pena Paapa nekaremekîꞌpî pîꞌ moropai îꞌ kaiꞌma Paapaya tîmaimu ke kaꞌ moropai non konekaꞌpî pîꞌ. Toꞌ enpenata pepîn îꞌ kaiꞌma non konekaꞌpî Paapaya tuna winîpai moropai tuna arakkita.


text:
Tîîse kaꞌ moropai non sîrîrîpe awanî manniꞌ konekasaꞌ Paapaya man tîmaimu ke, manniꞌ imaimu kaꞌ moropai non konekaꞌpî tîuya ke. Îꞌ pensa itarumaꞌtîtoꞌ tîuya apoꞌ ke weiyu yainon ton pe ikoꞌmannîpîiya, tamîꞌnawîronkon pemonkonyamîꞌ imakuiꞌsan yenumî tîuya yaino ton pe.<pb/>


text:
Uyonpayamîꞌ, uwakîrikon puꞌkuru, sîrîrîkon tîkuꞌse pra eꞌtî aawanmîraꞌnîkon. Maasa eraꞌmatî. Paapa pia tiwinan wei wanî mîrîrî 1.000 konoꞌ warantî. Moropai mîrîrî 1.000 konoꞌ kaisaron wanî mîrîrî tiwinan wei warantî. Uurîꞌnîkon esenumenkatoꞌ warantî Paapa esenumenkatoꞌ wanî pepîn.


text:
Îꞌ koneka tîuya taꞌpî tîuya konekapa Paapa koꞌmamî pepîn sîrîrîpe tiaronkon esenumenka warantî. Tîîse mîîkîrîya anîmîkîkon koꞌmannîpî maasa pra anîꞌ eꞌtarumaꞌtî yuꞌse pra tîwanî yeꞌnen. Tîîse imakuiꞌpî teserukon pîꞌ tamîꞌnawîronkon enpenata yuꞌse awanî, moropai irumaka toꞌya yuꞌse awanî.<pb/>


text:
Tîîse Uyepotorîkon iiꞌtoꞌ weiyu wanî amaꞌyeꞌ iiꞌtoꞌ warantî, anîꞌya epuꞌtî pra tîîse. Mîrîrî weiyu yai kaꞌ eseraꞌma kupî pepîn sîrîrî. Kureꞌnan teesetasen yiꞌnîꞌ ton wanî kupî sîrîrî. Moropai tamîꞌnawîron kawîne tîweꞌsen moropai non po tîweꞌsen aramî kupî sîrîrî apoꞌ ke. Non moropai tamîꞌnawîron non po tîweꞌsen esonomî kupî sîrîrî.<pb/>


text:
Mîrîrî yeꞌnen tamîꞌnawîron ataretîꞌka epuꞌtîyaꞌnîkon yeꞌka pe, oꞌnon yeꞌka pe ayeserukon eꞌpai awanî? Ayeserukon eꞌpai man morî pe, imakuiꞌpî ton pra, ituꞌse Paapa eꞌtoꞌ yawîrî. Mîrîrî yeꞌnen mîîkîrî tînamai, iipia eeturumakakon eꞌpai awanî mîrîrî.


text:
Moropai Paapa iiꞌtoꞌ weiyu nîmîkî pîꞌ akoꞌmantî. Moropai tamîꞌnawîron ituꞌse Paapa eꞌtoꞌ kupî pîꞌ akoꞌmantî, teesemiꞌtapai kaꞌneꞌ panpîꞌ aaiꞌtoꞌpe. Maasa pra mîrîrî weiyu erepamî yai, kaꞌ ataretîꞌka pe man apoꞌ ke. Moropai tamîꞌnawîron pata po tîweꞌsen awaiꞌna kupî sîrîrî apoꞌ ke.


text:
Tîîse Paapaya amenan koꞌmannîtoꞌ kaꞌ moropai pata koneka tîuya taꞌpî. Oꞌnon pata yaironkon koꞌmamî pataꞌseꞌ ton taꞌpîiya. Mîrîrî nîmîkî pîꞌ koꞌmannî sîrîrî.<pb/>


text:
Mîrîrî yeꞌnen uyonpayamîꞌ, uwakîrikon puꞌkuru, mîrîrî weiyu yaino nîmîkî pîꞌ aakoꞌmamîkon pe tamîꞌnawîron konekatî morî pe, yairî Paapa pia awanîkonpa. Morî kuꞌtî, —Imakuiꞌpî mîîkîrî —taa toꞌya namai apîꞌnîkon. Moropai tîwanmîra yarakkîrî aakoꞌmamîkonpa, morî pe akoꞌmantî.


text:
Epuꞌtî, maasa tuipî pra tîîse, pemonkonyamîꞌ eꞌpîikaꞌtî nîmîkî pîꞌ Paapa koꞌmamî. Sîrîrî itekare pîꞌ uwakîrikon puꞌkuru uyonpakon Paulo eseurîmaꞌpî. Epuꞌnen pe aweꞌtoꞌ ton tîrîꞌpî Paapaya. Mîrîrî menukaꞌpîiya aapiaꞌnîkon, sîrîrî yekare pîꞌ teeseurîmasen.


text:
Moropai sîrîrî yekare pîꞌ teeseurîmatoꞌ menukaꞌpîiya tamîꞌnawîron tîkaaretarî po. Mîrîrî inmenukaꞌpî ikaaretarî pon tiaron pensa saꞌme awanî, anîꞌya epuꞌtî yentai. Mîrîrî ekaremekî manniꞌkan epuꞌnenan pepînya yairî pra. Inkamoro wanî itekare kuꞌnenan pe teuren, tîîse aꞌtuꞌmîra toꞌ wanî, kaꞌneꞌ pe irumaka toꞌya. Inkamoroya Paulo nîmenukaꞌpî ekaremekî tiaron pe, ituꞌse tîweꞌtoꞌkon pîkîrî. Mîrîrî warantî Paapa maimu, tiaronkon nîmenukaꞌpî, ekaremekî toꞌya nîrî yairî pra. Mîrîrî wenai tîîwarîrîꞌnîkon rî tîweꞌtarumaꞌtîtoꞌkon eporî toꞌya.<pb/>


text:
Tîîse uyonpayamîꞌ, aasîrî mîrîrî epuꞌtîyaꞌnîkon puꞌkuru. Mîrîrî yeꞌnen tauya, aka tîwarî eꞌtî, inkamoro imakuiꞌsanya ekaremekîꞌpî yawîrî tîweꞌse pra innape ikuꞌtoꞌyaꞌnîkon yapai amîrîꞌnîkon moꞌka toꞌya namai.


text:
Tîîse inîꞌ panpîꞌ epeꞌmîra Paapa nîtîrîꞌpî pîꞌ epuꞌtî pîꞌ akoꞌmantî. Moropai inîꞌ panpîꞌ Uyepotorîkon Jesus Cristo epuꞌtî pîꞌ akoꞌmantî, [imaimu yawîrî awanîkon wenai]. Mîîkîrî yapurîpaiꞌnîkon morî pe aweꞌtoꞌ pîꞌ sîrîrîpe moropai ipatîkarî. Mîrîrî warantî yapurî eꞌpai man.<pb/>


text:
Kaareta menuka annaya sîrîrî, Jesus Cristo, koꞌmannîtoꞌ tîînen yekare ekaremeꞌnen. Tamîꞌnawîron koneka Paapaya pra tîîse Cristo wanîꞌpî iipia. Sîrîrî non po tîwanî yai, Cristo eseurîma etapîtîꞌpî annaya. Eraꞌmaꞌpî annaya anna yenu ke puꞌkuru. Mîrîrî yai îꞌ kaiꞌma Cristo koꞌmantoꞌ eraꞌmapîtîꞌpî annaya. Moropai Cristo yapîpîtîꞌpî annaya anna yenya ke. Mîîkîrî puꞌkuru Paapa nekaremekîꞌpî, enen koꞌmannîtoꞌ tîînen.


text:
Mîîkîrî koꞌmannîtoꞌ tîînen erepamîꞌpî sîrîrî non pona. Eraꞌmaꞌpî annaya. Ipatîkarî koꞌmannîtoꞌ tîînen eraꞌmaꞌpî annaya. Innape awanî taa annaya tamîꞌnawîronkon pîꞌ. Mîîkîrî ekaremekî annaya sîrîrî apîꞌnîkon. Pena pata pai Cristo koꞌmanpîtîꞌpî Paapa yarakkîrî. Mîrîrî tîpo eerepamîꞌpî anna koreꞌta.


text:
Anna neraꞌmaꞌpî, imaimu anna netaꞌpî tauya manniꞌ, mîîkîrî ekaremekî annaya apîꞌnîkon innape ikupîkonpa, annaya ikupîꞌpî warantî. Mîrîrî wenai morî pe aakoꞌmamîkon anna yarakkîrî anna wanîyakon pe. Moropai Paapa yarakkîrî morî pe koꞌmannî iwanîyakon, moropai inmu Jesus Cristo wanîyakon pe koꞌmannî nîrî.


text:
Seeniꞌ kaareta menukauya aapiaꞌnîkon anna atausinpa kaisarî aatausinpakonpa aweꞌtoꞌ yawîrî Paapa nîkonekaꞌpî pîꞌ.<pb/>


text:
Aꞌkî, aꞌka wanî mararon ewaron ton pra. Mîrîrî warantî Paapa wanî aꞌka pe puꞌkuru, maasa pra imakuiꞌpî ton pra tîwanî yeꞌnen. Mîîkîrî wanî morî pe puꞌkuru ewaron ton pra. Mîrîrî ekaremekîꞌpî Cristoya anna pîꞌ pena. Mîrîrî ekaremekî annaya sîrîrî, apîꞌnîkon nîrî.


text:
Morî pe koꞌmannî pîꞌ wai Paapa yarakkîrî taꞌnîkon yeꞌka pe, imakuiꞌpî kupî pîꞌ koꞌmannî ya, seruꞌyeꞌ pe eseurîman moropai yairon maimu yawîrî koꞌmannî pepîn. Tîîse ewaron ta koꞌmannî.


text:
Tîîse aꞌka yaꞌ Paapa koꞌmamî warantî morî pe koꞌmannî ya, imaimu yawîrî, koꞌmannî morî pe uyonpakon yarakkîrî, îꞌ waniꞌ pra. Moropai tamîꞌnawîron imakuiꞌpî unkuꞌpîtîkon rona Paapaya, tînmu Jesus mînî wenai.<pb/>


text:
Tîîse taꞌnîkon ya: —Imakuiꞌpî kupîtîpon pepîn uurî. Morî uurî —taꞌnîkon ya, uuwarîrîꞌnîkon esenkuꞌtîn. Moropai yairon maimu wanî pepîn uyewankon yaꞌ.


text:
Tîîse Paapa pîꞌ imakuiꞌpî unkupîꞌpîkon ekaremekîꞌnîkon ya, tîîwanmîra ikupîiya, taasaꞌ tîuya yawîrî, maasa pra yairî tîwanî yeꞌnen. Moropai yairon pepîn uyeserukon ronaiya, tîpîꞌ ekaremekî yai, uyewankon yaꞌ aakoꞌmamî namai.


text:
Tamîꞌnawîronkonya imakuiꞌpî kuꞌsaꞌ taasaꞌ Paapaya man. Tîîse taꞌnîkon ya: —Imakuiꞌpî unkupîꞌpî ton pîn —taꞌnîkon ya, Paapa wanî seruꞌyeꞌ pe kaiꞌma ekaremekîꞌnîkon. Mîrîrî yeꞌnen Paapa maimu wanî pepîn uyewankon yaꞌ.<pb/>


text:
Unmukuyamîꞌ, sîrîrî kaareta menukauya aapiaꞌnîkon imakuiꞌpî kupîyaꞌnîkon namai. Tîîse imakuiꞌpî kupîyaꞌnîkon ya, uurîꞌnîkon ton pe Jesus eseurîma Uyunkon Paapa yarakkîrî umakuyikon yaretîꞌkapa. Mîîkîrî Jesus Cristo, yairî puꞌkuru tîweꞌsen.


text:
Moropai imakuiꞌpî wenai uurîꞌnîkon pîꞌ Paapa ekoreꞌmatoꞌ yiꞌnîpîꞌpî Jesusya tîîsaꞌmanta ke. Moropai mîrîrî yai umakuyikon yepeꞌ pe neken Jesus saꞌmantasaꞌ pra man. Tîîse tamîꞌnawîronkon pemonkonyamîꞌ nîkupîꞌpî imakuiꞌpî yepeꞌ pe aasaꞌmantaꞌpî.<pb/>


text:
—Innape Jesus kuꞌnen uurî —taa ya, inekaremekîꞌpî yawîrî pra siꞌma, seruꞌyeꞌ pe eꞌnî. Yairon maimu wanî pepîn uyewankon yaꞌ.


text:
Tîîse imaimu yawîrî anîꞌrî wanî ya, innape Paapa saꞌnamaiya tewan ke. Mîrîrî warantî ipemonkono pe eꞌnî epuꞌtîꞌnîkon.


text:
—Paapa piawon uurî —kaiꞌma anîꞌ eseurîma ya, morî pe aakoꞌmamî yuꞌse Paapa wanî, Cristo koꞌmamî warantî.<pb/>


text:
Uyonpayamîꞌ, pena Cristo pemonkonoyamîꞌ pe eenakon yai, tiwinan Paapa nekaremekîꞌpî ayeserukon ton pe etaꞌpîyaꞌnîkon. Mîrîrî ekaremeꞌnen pe sîrîrî kaareta menukauya aapiaꞌnîkon. Amenan ekaremekîuya pepîn, tîîse penaron.


text:
Mîîwîni tîîse amenan pe imenukauya aapiaꞌnîkon. Amenan pe Cristoya ekaremekîꞌpî moropai amenan warantî etaꞌpîyaꞌnîkon. Pata erenmapî pe, ewaron yaꞌ uneraꞌmaꞌpîkon mararî eraꞌma morî pe panpîꞌ. Mîrîrî warantî unepuꞌtîꞌpîkon Cristo iipî rawîrî epuꞌtî tarîpai morî pe panpîꞌ.<pb/>


text:
—Aꞌka yaꞌ ikoꞌmankoi uurî, morî yaꞌ —taawon pemonkon wanî ya, tîîse mîrîrî tanne tonpa kupîiya tewanma pe, mîîkîrî koꞌmamî ewaron ta, imakuiꞌpî yaꞌ, sîrîrî tîpose.


text:
Tîîse tewanma pe tonpa kuꞌnen koꞌmannî pîꞌ man ewaron ta aminke Paapa pîꞌ. Ewaron ta aasarî teseru kupî pîꞌ tîîse oꞌnon pata tuutî epuꞌtîiya pra awanî, maasa pra enkaruꞌnan warantî awanî, ewaron wenai. Teꞌmarî ton eraꞌmaiya pepîn.<br/>


text:
<t>Unmukuyamîꞌ, seeniꞌ kaareta menukauya aapiaꞌnîkon.<br/>Maasa pra imakuiꞌpî ankupîꞌpîkon kupîꞌpî Paapaya tîîwanmîra<br/>uurîꞌnîkon ton pe, tînmu nîkupîꞌpî wenai.<br/>


text:
<t>Moropai aꞌyekeꞌtonon pia nîrî sîrîrî kaareta menukauya,<br/>Jesus epuꞌnenan pe awanîkon yeꞌnen,<br/>manniꞌ Paapa piawon mîîkîrî Jesus,<br/>pena tamîꞌnawîron koneka Paapaya rawîrî.<br/>Moropai amenankon panpîꞌ warayoꞌkon pia nîrî,<br/>sîrîrî kaareta menukauya,<br/>Makui yentainon pe eenaꞌpîkon yeꞌnen.<br/>


text:
<t>Moropai moreyamîꞌ pia imenukauya,<br/>uyunkon, Paapa epuꞌnenan pe awanîkon yeꞌnen.<br/>Aꞌyekeꞌtonon pia nîrî imenukauya,<br/>Jesus epuꞌnenan pe awanîkon yeꞌnen, manniꞌ Paapa piawon,<br/>pena tamîꞌnawîron koneka Paapaya rawîrî.<br/>Moropai amenankon panpîꞌ warayoꞌkon pia imenukauya,<br/>meruntî ke awanîkon yeꞌnen.<br/>Paapa maimu koꞌmannî pîꞌ man ayewankon yaꞌ.<br/>Moropai eenaꞌpîkon Makui yentaino pe.<pb/>


text:
<sup>(15,16)</sup> Tiaronkonya Paapa saꞌnama pra awanî. Iteyaton pe toꞌ wanî. Imakuiꞌpî ituꞌse tîweꞌtoꞌkon pîꞌ toꞌ esekaꞌnunka. Moropai îꞌ rî tîneraꞌmakon anapiꞌpai toꞌ wanî. Moropai mararon pepîn temannekon wenai, mîî pe toꞌ wanî. Uyunkon piapainon pepîn toꞌ yeseru. Paapa saꞌnamanenan pepîn yeseru pe awanî. Toꞌ yeseru kîꞌkuꞌtî awakîrikon pe. Toꞌ yemanne yuꞌse pra eꞌtî.


text:
Moropai tamîꞌnawîronkon imakuiꞌpî kuꞌnenan moropai îꞌ yuꞌse toꞌ eꞌtoꞌ ataretîꞌka. Tîîse ituꞌse Paapa eꞌtoꞌ yawîrî tîîkoꞌmansen koꞌmamî ipatîkarî Paapa pia kaꞌ po.<pb/>


text:
Unmukuyamîꞌ, sîrîrî non pona Cristo ennaꞌpo kupî sîrîrî. Moropai aminke pra aaiꞌtoꞌ eseporî tanne, iteyaton iipî kaiꞌma itekare etaꞌpîyaꞌnîkon. Aasîrî Cristo yeyatonon esenposaꞌ man, arinîke. Mîrîrî yeꞌnen kaꞌneꞌ pe Cristo ennaꞌpo epuꞌtîꞌnîkon.


text:
Pena, ukoreꞌtaꞌnîkon inkamoro Cristo yeyatonon wanîꞌpî. Tîîse toꞌ wîtîꞌpî ukoreꞌtapaiꞌnîkon. Mîrîrî warantî ukaisarîꞌnîkon pe pra toꞌ wanî epuꞌtîkon. Maasa pra ukaisarîꞌnîkon pe toꞌ eꞌsaꞌ ya, toꞌ wîtîꞌpî pepîn eꞌpainon ukoreꞌtapaiꞌnîkon. Tîîse toꞌ wîtîꞌpî.<pb/>


text:
Tîîse mîrîrî warantî pra amîrîꞌnîkon wanî. Maasa pra Morî Yekaton Wannî ewomîꞌpî ayewankon yaꞌ innape Cristo kupîyaꞌnîkon yai. Moropai imaimu innarî epuꞌtîyaꞌnîkon.


text:
Innarî epuꞌnenan pepîn amîrîꞌnîkon, tauya pra wai. Mîrîrî taatoꞌpeuya kaiꞌma imenukauya pra wai. Tîîse seeniꞌ kaareta menukauya aapiaꞌnîkon maasa pra innarî epuꞌtîyaꞌnîkon yeꞌnen. Moropai seruꞌyeꞌ pe eseurîmakoi wanî pepîn yairon ekaremeꞌnen pe. Epuꞌnenan amîrîꞌnîkon.


text:
Anîꞌ wanî seruꞌyeꞌ pe ekaremekîuya sîrîrî. Seruꞌyeꞌ manniꞌ pemonkon Jesus wanî Paapa nîmenkaꞌpî pepîn taawon. Mîîkîrî wanî Cristo yeyaton pe. Uyunkon Paapa epuꞌtîiya pra awanî. Moropai inmu Jesus epuꞌtîiya pra awanî.


text:
—Paapa munmu epuꞌtîuya pra wai. Unepuꞌtî pepîn mîîkîrî —taawon wanî ya, Uyunkon Paapa wanî pepîn iipia. —Tîîse Paapa munmu yapurînen uurî. Ipemonkono uurî —taawon pia Uyunkon Paapa koꞌmamî.<pb/>


text:
Pena innape Jesus kupîꞌpîyaꞌnîkon Paapa maimu etaꞌpîyaꞌnîkon yai. Ayewankon yaꞌ anetaꞌpîkon koꞌmannîꞌnen pe eꞌtî. Ayewankon yaꞌ anetaꞌpîkon Paapa maimu koꞌmamî ya, Paapa munmu pia aakoꞌmamîkon moropai Uyunkon pia.


text:
Tiaronkon wanî amîrîꞌnîkon anenkuꞌtîpai. Mîrîrî yeꞌnen seeniꞌ kaareta menuka pîꞌ wai aapiaꞌnîkon eesenkuꞌtîkon namai.


text:
Morî Yekaton Wannî, Jesus naipontîꞌpî ayewankon yaꞌ tauya manniꞌ, mîîkîrî koꞌmamî ayewankon yaꞌ. Tamîꞌnawîron pîꞌ ayenupaiyaꞌnîkon. Yairon puꞌkuru Mîîkîrî, seruꞌyeꞌ pepîn. Tiaronya ayenupakon eꞌpai pra man. Morî Yekaton Wannîya ayenupaꞌpîkon yawîrî Jesus pia akoꞌmantî.<pb/>


text:
Tarîpai unmukuyamîꞌ, Jesus pia akoꞌmantî. Mîrîrî warantî koꞌmannî ya, Jesus nama pepîn eerepamî yai, moropai unkupîꞌpîkon wenai eppeꞌnî pepîn, aaipî yai.


text:
Yairon pe puꞌkuru Paapa wanî epuꞌtîyaꞌnîkon. Mîrîrî yeꞌnen yairon kupî pîꞌ koꞌmannî ya, inmuku pe eꞌnî. Mîrîrî nîrî epuꞌtîyaꞌnîkon.<pb/>


text:
Aꞌkî, uurîꞌnîkon saꞌnama uyunkon Paapaya kureꞌne. Innape awanî epuꞌtîꞌnîkon, tînmukukon pe ukuꞌsaiꞌyaꞌnîkon yeꞌnen. Moropai innape inmuku pe eꞌnî. Paapa epuꞌnenan pepîn imakuiꞌsanya epuꞌtî pra awanî inmuku pe eꞌnî, maasa pra Paapa epuꞌtî toꞌya pra awanî.


text:
Uyonpayamîꞌ, sîrîrî Paapa munkî pe eꞌnî. Îꞌ warantî enan kupî sîrîrî kaꞌ po, ekaremekîiya pra Paapa wanî. Tîîse inîꞌrî Jesus erepamî yai, eraꞌmaꞌnîkon îꞌ yeꞌka pe awanî. Mîrîrî warantî Jesus eraꞌma wenai, iwarantî enan kupî sîrîrî, eraꞌma yai.


text:
Innape mîrîrî warantî Jesusya ukupîkon teerepamî yai kaiꞌma esenumenkan ya, imakuiꞌpî rumaka, morî pe eꞌnîtoꞌpe morî pe Jesus wanî warantî.<pb/>


text:
Imakuiꞌpî kupî pîꞌ anîꞌrî koꞌmamî ya, Paapa maimu yawîrî pra aakoꞌmamî nîrî. Tiwinan uyeserukon mîrîrî, imakuiꞌpî kupî pîꞌ koꞌmannîtoꞌ moropai Paapa maimu yawîrî pra koꞌmannîtoꞌ.


text:
Moropai Jesus iipîꞌpî sîrîrî non pona imakuiꞌpî unkupîꞌpîkon moꞌkai. Mîrîrî epuꞌtî pîꞌ naatîi. Moropai Jesus pia imakuiꞌpî ton pra awanî.


text:
Mîrîrî yeꞌnen Jesus pia tîîkoꞌmansen koꞌmamî pepîn imakuiꞌpî kupî pîꞌ. Mîrîrî imakuiꞌpî kupî pîꞌ anîꞌ koꞌmamî ya, Jesus epuꞌnen pe pra awanî. Moropai Jesus eraꞌmanen pe pra awanî.<pb/>


text:
Unmukuyamîꞌ, morî kupî pîꞌ tîîkoꞌmansen wanî morî pe, morî pe Cristo wanî warantî. Mîrîrî warantî pra awanî kaiꞌma tiaronya ayenkuꞌtîkon kîꞌtîîtî.


text:
Imakuiꞌpî kupî pîꞌ tîîkoꞌmansen wanî makui poitîrî pe. Makui wanîꞌpî imakuiꞌpî kupî pîꞌ pena tamîꞌnawîron koneka Paapaya yai. Moropai ikupî pîꞌ aakoꞌmamî sîrîrî tîpose. Paapa munmu erepamîꞌpî sîrîrî non pona makui esenyakaꞌmaꞌpî pemonkonyamîꞌ pîꞌ yarankai.<pb/>


text:
Uyunkon pe Paapa wanî ya, imakuiꞌpî kupî pîꞌ koꞌmannî pepîn. Enen tîîkoꞌmantoꞌ tîrîꞌpî Paapaya uukoꞌmantoꞌkon ton pe, tîwarantî koꞌmannîtoꞌpe kaiꞌma. Mîrîrî yeꞌnen imakuiꞌpî kupî pîꞌ koꞌmannî pepîn, inmuku pe eꞌnî yeꞌnen.


text:
Morî kupî pîꞌ tîîkoꞌmansen pepîn wanî pepîn Paapa munkî pe. Moropai tonpa saꞌnamanen pepîn wanî pepîn Paapa munkî pe nîrî. Mîrîrî warantî anîꞌkan wanî Paapa munkî pe moropai anîꞌkan wanî makui munkî pe esepuꞌtî.<pb/>


text:
Penaroꞌ Caim nurîꞌtî wanîꞌpî makui pemonkono pe. Moropai takon wîꞌpîiya. Mîîkîrî warantî kakoꞌmamîtî. Îꞌ waniꞌ awanî yeꞌnen takon wîꞌpî Caimya? Morî kuꞌnen pe takon wanî yeꞌnen, iwîꞌpîiya maasa pra Caim wanîꞌpî imakuiꞌpî kuꞌnen pe.<pb/>


text:
Innape Jesus kupî rawîrî isaꞌmantaꞌsan warantî eꞌnîꞌpî Paapa winîkîi. Tarîpai enen eꞌnî iwinîkîi. Mîrîrî epuꞌtî ipemonkonoyamîꞌ saꞌnama yeꞌnen. Tonpa saꞌnamanen pepîn koꞌmamî isaꞌmantaꞌpî warantî Paapa winîkîi, enen awanî pepîn.


text:
Moropai tewanma tonpa kuꞌnen wanî tonpa wîînen warantî. Moropai tonpa wîînen wanî ipatîkarî Paapa pia aakoꞌmantoꞌ ton pra. Mîrîrî epuꞌtî pîꞌ naatîi.


text:
Îꞌ kaiꞌma uyonpakon saꞌnaman epuꞌtîꞌnîkon, maasa pra Cristoya usaꞌnamaꞌpîkon kureꞌne. Uurîꞌnîkon ton pe enen tîîkoꞌmantoꞌ tîrîꞌpîiya. Aasaꞌmantaꞌpî uurîꞌnîkon ton pe. Mîrîrî warantî ipemonkonoyamîꞌ uyonpakon pîikaꞌtîtoꞌpe kaiꞌma saꞌmantan ya, îꞌ waniꞌ pra awanî. Saꞌmantanpaiꞌnîkon.


text:
Tekkari ke, temanne ke anîꞌ wanî ya, yai pra îꞌ ton pra tonpa wanî eraꞌmaiya, tîîse tîꞌnokoꞌpî pe pra, Paapa saꞌnamaiya pra awanî mîrîrî.


text:
Unmukuyamîꞌ, yai pra uyonpakon saꞌnama umaimukon ke neken. —Asaꞌnama pîꞌ wai —taa tanne, ipîikaꞌtî pra awanî. Mîrîrî warantî pra eꞌnîpaiꞌnîkon. Innape uyonpakon saꞌnamanpaiꞌnîkon unkupîkon ke, seruꞌ pe pra.<pb/>


text:
<sup>(19,20)</sup> Mîrîrî warantî koꞌmannî ya, innape yairon pe eꞌnî epuꞌtî. Moropai Paapa maimu yawîron pepîn uurî kaiꞌma esenumenkan ya, uyewankon ya, mîîwîni tîîse esiꞌnîꞌnî pepîn Paapa pîꞌ. Maasa pra esenumenkantoꞌ uyewankon yentai Paapa wanî moropai tamîꞌnawîron epuꞌtîiya moropai uyapisîiyaꞌnîkon.


text:
Uyonpayamîꞌ, ˻imakuiꞌpî unkupîꞌpîkon uyewankon yawon rona pîꞌ Paapa man˼. Tamîꞌnawîrî tîîwanmîra ikupî pîꞌ man kaiꞌma esenumenkan ya uyewankon yaꞌ, eranneꞌ pe pra eꞌnî mîrîrî Paapa pîꞌ.


text:
Moropai ituꞌse eꞌnîtoꞌ esatî Paapa pîꞌ moropai itîrîiya, maasa pra imaimu yawîrî eꞌnî, moropai iwakîri pe tîweꞌsen kupî pîꞌ koꞌmannî.


text:
Moropai innape tînmu Jesus Cristo kupî uurîꞌnîkonya yuꞌse Paapa wanî moropai uyonpakon saꞌnama yuꞌse awanî. Mîrîrî Jesus nekaremekîꞌpî unkupîkon pe.


text:
Moropai inekaremekîꞌpî yawîrî tîîkoꞌmansen koꞌmamî Paapa pia moropai Paapa koꞌmamî nîrî iipia. Morî Yekaton Wannî yarimaꞌpî Paapaya uyewankon yaꞌ. Mîrîrî yeꞌnen uupiaꞌnîkon Paapa koꞌmamî epuꞌtî.<pb/>


text:
Aapiaꞌnîkon pemonkon erepansaꞌ ya moropai —Morî Yekaton Wannî maimu pe uuiꞌsaꞌ sîrîrî amîrîꞌnîkon yenupai —taiya ya, innape imaimu kîꞌkuꞌtî, mîrîrî warantî taiya yeꞌnen. Tîîse maasa, esenumenkanpaiꞌnîkon yenupatoiꞌya pîꞌ, innape Paapa winîpainon epuꞌtoꞌpe. Maasa pra mararonkon pepîn Paapa maimu ekaremeꞌnenan pe tîwanî seruꞌyeꞌ pe toꞌ wanî. Pata poro toꞌ asarî arinîke.


text:
Mîîkîrî pemonkonya taa ya: —Jesus wanî Paapa nîmenkaꞌpî pe, mîîkîrî esenpoꞌpî pemonkon pe —taiya ya, Paapa maimu pe taiya mîrîrî. —Innape Morî Yekaton Wannî maimu pe —taayaꞌnîkon. Mîrîrî warantî eesenumenkakon.


text:
Tîîse mîrîrî warantî Jesus pîꞌ eeseurîma pra awanî ya, Paapa maimu pe eeseurîma pepîn. Tîîse Cristo yeyatonon maimu pe eeseurîma. Pena etaꞌpîyaꞌnîkon Cristo yeyaton iipî kupî sîrîrî. Aasîrî tuꞌke pemonkonyamîꞌ esenumenka mîîkîrî esenumenka warantî.<pb/>


text:
Unmukuyamîꞌ, Paapa pemonkono pe awanîkon. Eesenkuꞌtîsaꞌkon pepîn toꞌ maimu wenai. Mîrîrî warantî awanî maasa pra Paapa koꞌmamî ayewankon yaꞌ. Moropai Paapa wanî imakuiꞌpî kuꞌnenan yewankon koꞌmannîꞌnen yentai.


text:
Inkamoro imakuiꞌpî kuꞌnenan. Mîrîrî yeꞌnen toꞌ eseurîma teesenumenkatoꞌkon yawîrî. Moropai mîrîrî wenai, imakuiꞌpî kuꞌnenanya toꞌ eseurîma eta tîwakîrikon pe.


text:
Tîîse uurîꞌnîkon Paapa munkîyamîꞌ. Paapa epuꞌnenya anna eseurîma eta tîwakîri pe. Tîîse Paapa pemonkonoyamîꞌ pepînya anna eseurîma eta pepîn. Mîrîrî wenai eesepuꞌtî anîꞌ yewan yaꞌ Morî Yekaton Wannî koꞌmamî moropai anîꞌ yewan yaꞌ yenkuꞌtînen koꞌmamî.<pb/>


text:
Uyonpayamîꞌ, asaꞌnamauyaꞌnîkon kureꞌne. Eseꞌ yuꞌse eꞌnîpaiꞌnîkon maasa pra Paapa wanî uyonpakon saꞌnama emapuꞌtînen pe. Moropai mîîkîrî tonpa saꞌnamanen pe Paapa munmu wanî, moropai Paapa epuꞌnen pe mîîkîrî wanî.


text:
Tonpa saꞌnamanen pepîn wanî Paapa epuꞌnen pe pra, maasa pra Paapaya tamîꞌnawîronkon saꞌnama. Mîrîrî warantî iteseru wanî.


text:
Paapaya tiwinan tînmu yarimaꞌpî sîrîrî non pona aasaꞌmantatoꞌpe, ipatîkarî uurîꞌnîkon koꞌmantoꞌpe iipia. Mîrîrî yeꞌnen taꞌnîkon: —Innape Paapaya usaꞌnamakon —taꞌnîkon.


text:
See warantî Paapaya usaꞌnamaꞌpîkon, uurîꞌnîkonya tîîsaꞌnama wenai pra. Mîîwîni tîîse tîîwarîrî usaꞌnamaꞌpîiyaꞌnîkon. Moropai tînmu yarimaꞌpîiya aasaꞌmantatoꞌpe imakuiꞌpî unkupîꞌpîkon yeꞌmapa kaiꞌma. Mîrîrî yeꞌnen îꞌ kaiꞌma uyonpakon saꞌnaman epuꞌtîꞌnîkon.<pb/>


text:
Uyonpayamîꞌ, mîrîrî warantî Paapaya usaꞌnamaꞌpîkon kureꞌne. Mîrîrî yeꞌnen ipemonkono pe, uyonpakon saꞌnamapaiꞌnîkon.


text:
Anîꞌya Paapa eraꞌma pra awanîꞌpî sîrîrî tîpose. Tîîse uyonpakon saꞌnama uurîꞌnîkonya ya, Paapa koꞌmamî uyewankon yaꞌ. Moropai innape isaꞌnama uurîꞌnîkonya. Moropai uyeserukon eraꞌma tiaronkonya, Paapa yeseru pe awanî warantî.<pb/>


text:
Paapaya tekaton yarimaꞌpî uyewankon yaꞌ. Mîrîrî yeꞌnen uurîꞌnîkon koꞌmamî iipia epuꞌtî, moropai aakoꞌmamî uyewankon yaꞌ epuꞌtî.


text:
Uyunkon, Paapaya tînmu yarimaꞌpî tamîꞌnawîronkon pîikaꞌtînen pe aweꞌtoꞌpe. Mîîkîrî inmu eraꞌmaꞌpî annaya. Moropai mîîkîrî yekare ekaremekî pinunpa annaya tamîꞌnawîronkon pîꞌ.


text:
Anîꞌya taa ya: —Innape Jesus wanî Paapa munmu pe —taiya ya, Paapa koꞌmamî itewan yaꞌ. Moropai mîîkîrî koꞌmamî Paapa pia.


text:
Moropai Paapaya usaꞌnamakon epuꞌtî —Innape uurîꞌnîkon saꞌnamaiya —taꞌnîkon.<pb/>Tamîꞌnawîronkon yuꞌse Paapa wanî. Iteseru pe awanî. Tamîꞌnawîronkon saꞌnamanen koꞌmamî Paapa pia. Moropai Paapa koꞌmamî itewan yaꞌ.


text:
Tarî sîrîrî non po Cristo warantî koꞌmannî, imakuiꞌpî kupî pra, uyonpa tîîsaꞌnamai. Mîrîrî yeꞌnen eranneꞌ pe pra eꞌnî. Imakuiꞌpî kuꞌnenan tarumaꞌtî Paapaya yai, uurî tarumaꞌtîiya pepîn, taꞌnîkon. Mîrîrî yeꞌnen inîꞌ panpîꞌ Paapa yuꞌse eꞌnî.


text:
Paapa yuꞌse eꞌnî ya, eranneꞌ pe pra eꞌnî. Tîîse imakuiꞌpî kuꞌnenan tarumaꞌtîiya ya, uurî tarumaꞌtîiya kaiꞌma esenumenkan ya, kureꞌne Paapa yuꞌse eꞌnî pepîn. Tîîse innape Paapa yuꞌse eꞌnî ya, eranneꞌ pe eꞌnîtoꞌ ataretîꞌka.<pb/>


text:
Paapa yuꞌse pra eꞌpîtî tanne, uurîꞌnîkon yuꞌse awanîꞌpî. Mîrîrî yeꞌnen ituꞌse eꞌnî sîrîrî. Moropai ipemonkonoyamîꞌ yuꞌse eꞌnî.


text:
Tîîse anîꞌya, tewanma pe tonpa kuꞌnenya taa: —Paapa yuꞌsan uurî —taiya ya, seruꞌyeꞌ pe awanî. Maasa pra wei kaisarî tonpa eraꞌma tîuya yeꞌka pe isaꞌnamaiya pepîn. Oꞌnon yeꞌka pe Paapa saꞌnamaiya eꞌpainon, eraꞌmaiya pra tîîse?


text:
Anîꞌya innape Paapa nîmenkaꞌpî pe Jesus wanî kupî ya, mîîkîrî wanî Paapa munkî pe. Uyunkon Paapa saꞌnama anîꞌya ya, Paapa munkîyamîꞌ saꞌnamaiya nîrî tamîꞌnawîrî.


text:
Mîrîrî yeꞌnen Paapa saꞌnama ya, moropai imaimu yawîrî koꞌmannî ya, —Uurî Paapa munkîyamîꞌ saꞌnamanen —taꞌnîkon, seruꞌyeꞌ pe pra.


text:
Maasa pra innape Paapa saꞌnama ya, imaimu yawîrî tamîꞌnawîron kupî pîꞌ koꞌmannî. Paapa maimu pîꞌ esetaꞌkakon pepîn, —Uyetaꞌkanen —taa pepîn Paapa maimu pîꞌ.


text:
Paapa munkî pe eꞌnî. Mîrîrî yeꞌnen uyeserukon wanî pepîn imakuiꞌpî kuꞌnenan yeseru warantî. Paapaya ukupîkon meruntî ke, imakuiꞌpî kuꞌnen yeseru warainon kupî pîꞌ koꞌmannî namai. Innape Jesus kupî pîꞌ koꞌmannî yeꞌnen, sîrîrî non pon imakuiꞌpî yentai eꞌnî.


text:
Anîꞌ wanî sîrîrî non po tîweꞌsen imakuiꞌpî yentai ekaremekîuya apîꞌnîkon. Innape Paapa munmu pe Jesus wanî kuꞌnenan, inkamoro wanî imakuiꞌpî yentai.<pb/>


text:
Paapa nîmenkaꞌpî, Jesus pîꞌ eseurîma mîrîrî. Mîîkîrî puꞌkuru iipîꞌpî sîrîrî non pona, eesenpatakonaꞌpî tuna kata. Moropai teesenyakaꞌmatoꞌ kupî pîꞌ tîîkoꞌmamî tîpo, mîîkîrî puꞌkuru saꞌmantaꞌpî uurîꞌnîkon ton pe. Mîîkîrî, eesenpatakonaꞌpî manniꞌ, mîîkîrî saꞌmantaꞌpî nîrî uurîꞌnîkon ton pe. Tîmînî kamoꞌpîiya. Innape puꞌkuru awanî epuꞌtîꞌnîkon, maasa pra Morî Yekaton Wannîya ekaremekî, mîîkîrî Morî Yekaton Wannî, seruꞌyeꞌ pepîn.


text:
<sup>(7,8)</sup> —Innape Paapa munmu pe Jesus wanî —taa Morî Yekaton Wannîya uyewankon yaꞌ. Moropai innape awanî epuꞌtî uurîꞌnîkonya îꞌ kaiꞌma eesenpatakonaꞌpî wenai, moropai îꞌ kaiꞌma aasaꞌmantaꞌpî wenai. Eseurîwîꞌne toꞌ wanî innape awanî ekaremeꞌnenan. Eseurîwîꞌne toꞌ wanî tîîse seꞌ kaisarî ekaremekî toꞌya, tiaron pe rî pepîn.


text:
Îꞌ rî pîꞌ pemonkonyamîꞌ eseurîma ya, seꞌ kaisarî, mîrîrî pîꞌ uurîꞌnîkonya taa: —Innape awanî toꞌ eseurîmaꞌpî. Aꞌkî, tuꞌke toꞌ tîîse seꞌ kaisarî ekaremekî toꞌya eraꞌmakî —taa. Moriya Paapa eseurîmaꞌpî kuꞌpaiꞌnîkon innape, pemonkonyamîꞌ yentainon mîîkîrî mîîtoꞌpe. Moropai taꞌpî Paapaya. —Unmu puꞌkuru mîseniꞌ warayoꞌ —taꞌpîiya.<pb/>Tînmu pîꞌ eeseurîma mîrîrî.


text:
—Innape Paapa kupî pîꞌ wai —kaiꞌma esenumenkan ya uyewankon yaꞌ, innape awanî epuꞌtî uurîꞌnîkonya Paapa eseurîmaꞌpî tînmu pîꞌ. Anîꞌya innape Paapa eseurîmaꞌpî kupî pra awanî ya —Seruꞌyeꞌ pe Paapa wanî —taiya. Maasa pra Paapa nekaremekîꞌpî tînmu yekare kupîiya pra awanî innape.


text:
Paapaya ipatîkarî enen koꞌmannîtoꞌ ton tîrîꞌpî uurîꞌnîkon pia. Mîrîrî enen koꞌmannîtoꞌ eporî inmu pia, innape ikupî wenai. Mîrîrî itekare Paapa nekaremekîꞌpî.


text:
Paapa munmu yapisîtîpon koꞌmamî nîrî ipatîkarî Paapa pia. Tîîse Paapa munmu yapisîtîpon pepîn koꞌmamî pepîn ipatîkarî Paapa pia.<pb/>


text:
Mîrîrî ekaremeꞌnen pe sîrîrî kaareta menukauya aapiaꞌnîkon, innape Paapa munmu kuꞌnenan pia. Imenukauya ipatîkarî Paapa pia aakoꞌmantoꞌkon ton esaꞌ pe awanîkon epuꞌtîkonpa.


text:
Îꞌ rî esatî ya ituꞌse Paapa eꞌtoꞌ yawîrî, tîwakîri pe eseurîmantoꞌ etaiya. Mîrîrî yeꞌnen eranneꞌ pe pra ituꞌse eꞌnîtoꞌ esatî ipîꞌ.


text:
Ituꞌse Paapa eꞌtoꞌ yawîrî esatî ya, innape umaimukon etaiya epuꞌtî. Moropai innape unesatîꞌpîkon tîrîiya epuꞌtî nîrî.<pb/>


text:
<sup>(16,17)</sup> Yairî pra eꞌnîtoꞌ wanî imakuiꞌpî pe Paapa pia tamîꞌnawîrî. Moro awanî imakuiꞌpî anîꞌya ikupî ya Paapaya ikupî pepîn tîîwanmîra. Moropai awanî imakuiꞌpî, mîrîrî yeꞌka kupî yai ekaremekî ya Paapa pîꞌ tîîwanmîra ikupîiya. Mîrîrî yeꞌka imakuiꞌpî kupî tiaronya eraꞌmayaꞌnîkon ya, ipîꞌ meseurîmatîi Paapa yarakkîrî. Mepîrematîi. Paapa pîꞌ mesatîi ipatîkarî tîîpia mîîkîrî koꞌmantoꞌ ton tîîtoꞌpeiya. Tîîse imakuiꞌpî moro man tiaron. Mîrîrî yeꞌka kupî anîꞌya ya, Paapaya ikupî pepîn tîîwanmîra. Mîrîrî yeꞌka kupîtîpon koꞌmamî pe man ipatîkarî apoꞌ yaꞌ. Mîrîrî yeꞌka kupîtîpon pîꞌ meseurîmatîi Paapa yarakkîrî tauya pepîn.<pb/>


text:
Paapa munkî pe tîweꞌsen koꞌmamî pepîn imakuiꞌpî kupî pîꞌ. Mîrîrî epuꞌtî uurîꞌnîkonya. Paapa munmuya ikoꞌmannîpî morî pe. Moropai makuiya yapisî eserîke pra awanî.


text:
Paapa munkî pe eꞌnî epuꞌtî mîrîrî. Tîîse imakuiꞌpî kupî pîꞌ tîîkoꞌmansenon wanî makui poitîrî pe tamîꞌnawîrî.


text:
—Paapa munmu iipîꞌpî sîrîrî non pona, seruꞌ pepîn. Innape awanî —taa uurîꞌnîkonya. Epuꞌnen tîrîꞌpîiya uyewankon yaꞌ Paapa epuꞌtoꞌpe, yairon pe awanî. Moropai mîîkîrî yairon pia eꞌnî maasa pra inmuya upîikaꞌtîꞌpîkon. Paapa pe puꞌkuru mîîkîrî wanî. Moropai tîîpia ipatîkarî koꞌmannîtoꞌpe emapuꞌtînen pe mîîkîrî wanî.<pb/>


text:
Uurî João, aꞌyekeꞌton, apanamanenkon. Sîrîrî kaareta menukauya sîrîrî aapia, moropai anmukuyamîꞌ pia nîrî. Amîrî Paapa nîmenkaꞌpî tîpemonkono pe aweꞌtoꞌpe, maꞌnon. Innape ikuꞌnenan pe eꞌnî yeꞌnen, asaꞌnamauyaꞌnîkon. Moropai tiwinsarî asaꞌnamanenkon pepîn tîîse tamîꞌnawîronkon Paapa maimu epuꞌnenanya asaꞌnamakon nîrî.


text:
Mîrîrî warantî awanî maasa pra Paapa maimu koꞌmanpîtî uyewankon yaꞌ. Ipatîkarî aakoꞌmamî uyewankon yaꞌ.<pb/>


text:
Morî tîrî pîꞌ Paapa man uponaꞌnîkon tîîwarîrî antîîpai tîwanî yeꞌnen. Tîꞌnokoꞌpî pe uyeraꞌmakon pîꞌ awanî. Morî pe uyewankon ereutanîpî pîꞌ man. Mîrîrî yeꞌka koꞌmannîtoꞌ ton eporî pîꞌ man uyunkon Paapa winîpai moropai inmu Jesus Cristo winîpai. Moropai innarî epuꞌtoꞌpe emapuꞌtîiyaꞌnîkon. Moropai uyonpakon saꞌnamatoꞌpe emapuꞌtîiyaꞌnîkon.<pb/>


text:
Tiaronkon anmukuyamîꞌ koꞌmamî yairon maimu yawîrî eporî pîꞌ wai. Mîrîrî pîꞌ atausinpaꞌpî. Mîrîrî warantî koꞌmannî eꞌpai taa pîꞌ Paapa man.


text:
Tarîpai amenan Paapa nekaremekîꞌpî menukauya pepîn aapia tîîse penaron. Mîrîrî etaꞌpî annaya innape Jesus kupîꞌpî annaya yai. —Eseꞌ yuꞌse eꞌnîpaiꞌnîkon —mîrîrî taatoꞌ etaꞌpî annaya. Mîrîrî warantî koꞌmanpaiꞌnîkon, maꞌnon.


text:
Paapa maimu yawîrî koꞌmannî ya, uyonpakon saꞌnama innape. Paapaya taꞌpî: —Ayonpakon saꞌnamatî —taꞌpîiya. Mîrîrî etaꞌpîyaꞌnîkon innape Jesus kupîꞌpîyaꞌnîkon yai. Mîrîrî yawîrî aakoꞌmamîkon yuꞌse Paapa man.<pb/>


text:
Sîrîrî non poro arinîke yenkuꞌtî tonkon epaꞌkasaꞌ. Innape Jesus Cristo esenpoꞌpî pemonkon pe kupî toꞌya pepîn. Mîrîrî warantî taa pemonkonya ya, mîîkîrî wanî pemonkonyamîꞌ yenkuꞌtînen pe, Cristo yeyaton pe.


text:
Tîwarî akoꞌmantî, ayenupaꞌpîkon annaya kupîyaꞌnîkon namai tîwî, eesenkuꞌtîkon namai. Tîîse ituꞌse Paapa eꞌtoꞌ kupî pîꞌ akoꞌmantî aapiaꞌnîkon Paapa nîtîrî ton ayepeꞌpîkon pe yapisîkonpa tamîꞌnawîrî, Jesus pia eerepamîkon yai.<pb/>


text:
Cristoya ayenupaꞌpîkon yawîrî anîꞌ koꞌmamî pra awanî ya, tîîse Cristo maimu yuwaꞌkaiya ya, mîîkîrî pia Paapa wanî pepîn. Tîîse Cristoya uyenupaꞌpîkon yawîrî tîîkoꞌmansen pia Uyunkon Paapa wanî moropai inmu wanî. Saꞌnîrî toꞌ wanî iipia.


text:
Moropai ayenupakonpa kaiꞌma akoreꞌtaꞌnîkon tiaron erepamî yai, tîwarî eꞌtî. Cristoya ayenupaꞌpîkon yawîrî pra eeseurîma ya, akoreꞌtaꞌnîkon aakoꞌmantoꞌpe kîꞌtîîtî ayewîꞌkon ta. —Uwakîri pe aaiꞌsaꞌ nai. Morî pe akoꞌmankî —tîkai pra eꞌtî ipîꞌ.


text:
Maasa pra Cristoya ayenupaꞌpîkon yairî pra ayenupaiyaꞌnîkon tanne, —Morî pe akoꞌmankî —taa pîꞌ aakoꞌmamîkon ya, ipîikaꞌtîyaꞌnîkon mîrîrî. Mîîkîrî pokonpe imakuiꞌpî kupîyaꞌnîkon mîrîrî.<pb/>


text:
Tuꞌke itekare man apîꞌnîkon unekaremekî ton, tîîse kaareta ke anekaremeꞌpai pra wai. Maasa pra aapiaꞌnîkon itîîpai wanî sîrîrî. Mîrîrî yai ekaremekîuya apîꞌnîkon, seꞌ kaisarî atausinpantoꞌpe mararî pra.<pb/>


text:
Uurî João, aꞌyekeꞌton, apanamanenkon. Aapia sîrîrî kaareta menukauya sîrîrî, Gaio. Innape asaꞌnamauya.<pb/>


text:
Uyonpa, apona epîremakoi uurî. —Inkupî ton pona morî tîîkî —tauya Paapa pîꞌ. —Morî pe ikoꞌmannîꞌkî moropai priꞌya ikoꞌmannîꞌkî eeseparantî namai —tauya Paapa pîꞌ. Tarakkîrî aakoꞌmantoꞌ koꞌmannîpî Paapaya morî pe epuꞌtî pîꞌ wai.


text:
Tiaronkon uyonpakon Jesus epuꞌnenan erepamîꞌpî aapiapai rî iipîꞌsan. —Yairon puꞌkuru mîîkîrî Gaio, yairon maimu yawîrî tîîkoꞌmansen —taapîtîꞌpî toꞌya. Mîrîrî pîꞌ atausinpaꞌpî mararî pra.


text:
Yairon maimu kupî pîꞌ uyonpayamîꞌ koꞌmamî etauya uwakîri pe. Mîrîrî kaisaron tiaron atausinpatoꞌ ton pra wai.<pb/>


text:
—Morî pe anna saꞌnamaꞌpîiya anna pokonpe eꞌpîtî yai —kaiꞌma, ankonekaꞌpî yekare ekaremekîꞌpî aapiapai iipîꞌsanya tarî soosi ta eperepîꞌsan pîꞌ.


text:
Toꞌ eseꞌmaꞌtîꞌpî Jesus yekare ekaremeꞌse. Paapa pemonkono pe pra tîweꞌsanon pîꞌ îꞌ rî esatî toꞌya pra man.


text:
Mîrîrî warantî inkamoro Jesus yekare ekaremekî pîꞌ teesenyakaꞌmasanon pîikaꞌtîpaiꞌnîkon. Ituꞌse toꞌ eꞌtoꞌ ton tîîpaiꞌnîkon toꞌ pia. Mîrîrî warantî toꞌ pîikaꞌtî ya, toꞌ pokonpe esenyakaꞌman yairon maimu ekaremekî pîꞌ.<pb/>


text:
Mororonkon Jesus pemonkonoyamîꞌ pia kaareta menukaꞌpîuya tîîse apanamanenkon pe uyapurîiya pra Diótrefes wanî. Tonpayamîꞌ yentai eꞌpai awanî. Moropai umaimu pîinamaiya pra awanî.


text:
Mîrîrî yeꞌnen inkonekaꞌpî pîꞌ eeseurîma kupî sîrîrî aapia erepamî yai. Seruꞌyeꞌ aweꞌseruꞌtî upona. Moropai mîrîrîya yepiꞌtî pepîn. Tîîse Jesus pemonkonoyamîꞌ aminkankon erepamî ya, tonpa pe toꞌ yapisîiya pepîn. Moropai morî pe toꞌ anapiꞌpai tiaron wanî ya, —Kaane, tîwî toꞌ nîsi. Toꞌ yapiꞌse pra eꞌkî —taiya. Moropai imaimu tîpîinamai pra tiaronya toꞌ anapiꞌpai awanî ya, —Inîꞌrî soosi ta kewomîi —taiya mîîkîrî toꞌ yapisîtîpon pîꞌ.<pb/>


text:
Uyonpa, imakuiꞌpî kuꞌnenan warantî pra eꞌpai man. Morî kuꞌnenan warantî eꞌnîpaiꞌnîkon. Morî kupî pîꞌ koꞌmannî ya, Paapa pemonkono pe eꞌnî. Tîîse imakuiꞌpî kupî pîꞌ koꞌmannî ya, Paapa pemonkono pe eꞌnî pepîn. Paapa epuꞌsaꞌ pepîn mîrîrî.<pb/>


text:
Tarî tamîꞌnawîronkon eseurîma morî pe Demétrio pîꞌ. Yairon maimu yawîron mîîkîrî. Mîrîrî yeꞌnen morî pe awanî epuꞌtî. Anna eseurîma nîrî ipîꞌ. Morî pe iteseru wanî, useruku pepîn, mîrîrî epuꞌtî pîꞌ naatîi.<pb/>


text:
<sup>(14-15)</sup> Tîîse aapia itîîpai wai. Mîrîrî yai eseraꞌman moropai eseurîman.<pb/> <sup>15</sup> Paapaya tîwanmîn tîrî yuꞌse wai aapia. Tarîronkon Paapa pemonkonoyamîꞌ maimu man aapia. Umaimu nîrî aapiawonkon Paapa pemonkonoyamîꞌ pia. Mekaremeꞌkîi toꞌ pîꞌ tiwin pîꞌ toꞌ tîîse.<pb/>


text:
Uurî Judas Jesus Cristo poitîrî moropai Tiago yakon pe wanî. Sîrîrî kaareta menukauya manniꞌkan Paapa nannoꞌsan pia, isaꞌnamaꞌsan, moropai Jesus Cristo nîkoꞌmannîpîkon pia imenukauya.<pb/>


text:
Amîrîꞌnîkon pia inîꞌ panpîꞌ eꞌtînnîꞌmatoꞌkon moropai tîwanmîra aweꞌtoꞌkon ton moropai aweꞌsaꞌnamatoꞌkon tîrî Paapaya yuꞌse wai aapiaꞌnîkon.<pb/>


text:
Uyonpayamîꞌ uwakîrikon puꞌkuru, tamîꞌnawîrî îꞌ ankuꞌpai eꞌtoꞌ menukauya sîrîrî aapiaꞌnîkon, îꞌ kaiꞌma uurîꞌnîkon eꞌpîikaꞌtîsaꞌ pîꞌ. Mîrîrî pîꞌ eseurîmapai wanî tanne, epuꞌtîꞌpîuya tiaron pîꞌ eseurîma eꞌpai awanî. Tauya apîꞌnîkon, meruntî ke eꞌtî. Innape yairon yekare kupî pîꞌ akoꞌmantî, tiaron pe tînyakaꞌma pra. Manniꞌ Paapa nîtîrîꞌpî tamîꞌnawîronkon tîpemonkonoyamîꞌ pia tiwin iteꞌka toꞌ pîikaꞌtîtoꞌpe. Tiaronkon panamatî, tiaron pe mîrîrî yairon yekare kupî toꞌya namai.


text:
Maasa pra tiaronkon warayoꞌkon Paapa epuꞌnenan pepîn erepansaꞌ man, toꞌ erepamî eraꞌmasaꞌ pra tîîse uyonpakon koreꞌta. Inkamoroya yairon Paapa maimu moꞌtanîꞌsaꞌ man tiaron pe. Inkamoroya taa see warantî: —Imakuiꞌpî unkupîkon kupî Paapaya tîîwanmîra. Mîrîrî yeꞌnen îꞌ rî imakuiꞌpî kupî ya, îꞌ waniꞌ pra awanî —taa toꞌya. Mîrîrî kupî inkamoroya maasa pra imakuiꞌpî tînkupîꞌpîkon eseraꞌma namai tîwapukon. Moropai inkamoroya Jesus Cristo tiwinan uyenupanenkon Uyepotorîkon yewanmîrî, mîrîrî toꞌ eꞌwapuꞌtîtoꞌ wenai. Pena Paapa maimu eꞌmenukasaꞌya taasaꞌ man îꞌ kaiꞌma toꞌ tarumaꞌtî tîuya eꞌtarumaꞌtîntoꞌ yaꞌ.<pb/>


text:
Amîrîꞌnîkon anenpenatanîꞌpai wai tamîꞌnawîrî epuꞌtîyaꞌnîkon tanne, teuren Paapaya tîpemonkonoyamîꞌ pîikaꞌtîꞌpî Egito pata poi toꞌ moꞌka tîuya yai. Tîîse mîrîrî tîpo, manniꞌkan innape tîmaimu kupîtîponoꞌsan pepîn tîꞌkaꞌpî Paapaya tamîꞌnawîrî.


text:
Maasa enpenatatî inserîyamîꞌ Paapa nîkupîꞌsan inkamoro wanî pra awanîꞌpî, tîpataꞌseꞌkon pe Paapa nîtîrîꞌpî yaꞌ. Maasa pra toꞌ atarimaꞌpî mîrîrî tîpataꞌseꞌkon yapai. Tarîpai inkamoro yewaꞌtîpîꞌsaꞌ Paapaya saꞌman ferrokon ke ipatîkarî inkamoro koꞌmamî tuꞌnakan ewaron pe tîweꞌsen yaꞌ. Îꞌ pensa tamîꞌnawîronkon tarumaꞌtî Paapaya weiyu erepamî pîkîrî toꞌ koꞌmamî.


text:
Enpenatatî inîꞌrî îꞌ kaiꞌma Sodoma po moropai Gomorra po moropai tamîꞌnawîrî iwoi tîîkoꞌmansenon kupîꞌpî Paapaya pîꞌ. Inkamoro inserîyamîꞌya imakuiꞌpî kupîꞌpî warantî ikupî toꞌya. Seꞌ tapairî wîriꞌsanyamîꞌ yarakkîrî moropai warayoꞌkon yarakkîrî toꞌ wanîꞌpî. Mîrîrî wenai ipoꞌtîꞌpî Paapaya apoꞌ ke. Mîrîrî yai aweꞌkupîꞌpî warantî aweꞌkupî kupî ekaremeꞌnen pe awanî sîrîrî tamîꞌnawîronkon pîꞌ aronne.<pb/>


text:
Mîîwîni tîîse insamoro pemonkonyamîꞌ koꞌmamî Sodoma ponkon moropai Gomorra ponkon koꞌmamîꞌpî warantî. Inkamoro weꞌneꞌpîtî tîwetunkon yaꞌ îꞌ kaiꞌma inîꞌ panpîꞌ imakuiꞌpî kupî toꞌya. Mîrîrî wenai tewankon kîꞌpa toꞌya nura ke mîrîrî kupî tîuyaꞌnîkon yai. Inkamoroya ipîkku pe Paapa eꞌtoꞌ yewanmîrî, innape ikupî toꞌya pepîn. Moropai inkamoro eseurîma imakuiꞌpî pe inserîyamîꞌ winîkîi, tîweppeꞌse pra.


text:
Mîrîrî yeꞌka kupî inserîyamîꞌ yepotorî Miguelya pepîn eꞌpainon. Tiwin iteꞌka Miguel esiyuꞌpîtîꞌpî Makui yarakkîrî, epuꞌtîkonpa kaiꞌma anîꞌ eꞌnîmî Moisés piꞌpîrîꞌpî yarakkîrî. Tîîse mîrîrî yai Miguelya taa pra awanîꞌpî Makui pîꞌ imakuiꞌpî pe. Tîîse taꞌpîiya: —Paapaya amîrî yuwatî —taꞌpîiya.


text:
Tîîse insamoro pemonkonyamîꞌ eseurîma koꞌmannîpî tînepuꞌtîkon pepîn pîꞌ. Tînkupîkon teserukon kupî koꞌmannîpî îꞌ pîꞌ teesenumenkai pra, manniꞌkan oꞌmaꞌkonya ikupî koꞌmannîpî warantî. Mîrîrî wenai inkamoro eꞌtarumaꞌtî koꞌmannîpî, tîweꞌtîꞌkakon pîkîrî.<pb/>


text:
Aka saꞌne inkamoro. Inkamoro koꞌmamî îꞌ kaiꞌma Caim nurîꞌtî koꞌmamîꞌpî warantî. Inkamoro eturumaka tîniru yuꞌse tîwanîkon yeꞌnen, îꞌ kaiꞌma Balaão nurîꞌtî eturumakaꞌpî yairî pra tîniru yuꞌse tîwanî yeꞌnen warantî. Moropai Coré nurîꞌtî wanîꞌpî tîpanamatoꞌ yawîrî eꞌpai pra. Mîrîrî yeꞌnen mîîkîrî wîꞌpî Paapaya mîrîrî wenai. Mîrîrî warantî inkamoro wanî nîrî. Tîpanamatoꞌkon yawîrî eꞌpai pra toꞌ wanî. Mîrîrî yeꞌnen inkamoro tîꞌka Paapaya.<pb/>


text:
Inkamoro wanî ya, akoreꞌtaꞌnîkon ayekkarikon yonpayaꞌnîkon ya yai, tîmurukun pe siꞌma, ayeppeꞌnîꞌnenkon pe toꞌ wanî nura teserukon wenai. Tîpîꞌnîkon neken inkamoro esenumenka, tiaronkon pîꞌ teesenumenkai pra. Inkamoro wanî manniꞌ aꞌsitun narî, katupuru warantî tîweꞌsanon pe. Katupuru iipî ya, konoꞌ rena kaiꞌma esenumenkan teuren, tîîse aarena pepîn, aꞌsitunya yarî yeꞌnen. Moropai inkamoro wanî manniꞌ yei teperu tîînen pepîn warantî. Teperu tîîtoiꞌya yai, itîînen pepîn warantî toꞌ wanî. Moropai inkamoro wanî yei yarokasaꞌ moropai mîrîrî yenunsaꞌ aꞌpiꞌtasaꞌ warantî toꞌ wanî isaꞌmantaꞌsan pe.


text:
Moropai inkamoro wanî nura warantî, tuna apasaꞌ ya, nura eseraꞌma. Mîrîrî warantî toꞌ nîkupî nura eseraꞌma. Moropai inkamoro wanî nîrî manniꞌ kaiwanoꞌyamîꞌ tîpataꞌseꞌkon yapai teepaꞌkasenon warantî. Mîrîrî yeꞌnen Paapaya toꞌ pataꞌseꞌ ton konekaꞌpî ipatîkarî toꞌ koꞌmantoꞌpe tuꞌnakan pe tîweꞌsen yaꞌ ewaron puꞌkuru ta. Mîrîrî warantî inkamoro koꞌmamî pe awanî.<pb/>


text:
Pena Enoque eseurîmaꞌpî inkamoro eꞌtarumaꞌtî kupî pîꞌ. Manniꞌ Enoque wanîꞌpî Adão nurîꞌtî payanîꞌpî pe. Asakîꞌne miaꞌ pona tîîmoꞌtaiꞌnon ipayanyamîꞌ esenpoꞌpî tîpo, Enoque esenpoꞌpî. Mîîkîrî eseurîmaꞌpî manniꞌkan imakuiꞌsan pîꞌ. Taꞌpîiya: —Uyepotorîkon iipî kupî sîrîrî tuꞌkankon inserîyamîꞌ yarakkîrî.


text:
Mîîkîrîya tamîꞌnawîronkon nîkupîꞌpî yakoꞌmenkaiya. Moropai imakuiꞌsan yenumî kupî sîrîrî eꞌtarumaꞌtîntoꞌ yaꞌ imakuiꞌpî pe toꞌ yeseru wanî yeꞌnen moropai imakuiꞌpî pe Paapa winîkîi toꞌ eseurîma yeꞌnen, toꞌ yenumîiya kupî sîrîrî —taꞌpîiya.


text:
Insamoro pemonkonyamîꞌ wanî tîwîrî teekoreꞌmakon pîꞌ, moropai taa pîꞌ toꞌ koꞌmamî tiaronkon pîꞌ amîrî puꞌkuru mîîtoꞌpe. Mîrîrî taa inkamoroya maasa pra ituꞌse tîwanîkon pîkîrî taa pîꞌ toꞌ koꞌmamî. Toꞌ eseurîma koꞌmannîpî mîî pe siꞌma tiaronkon yentai tîwanîkon pîꞌ moropai tiaronkon yapurî toꞌya tîwakîrikon pe tîkuꞌtoꞌpeꞌnîkon toꞌya. Maasa pra toꞌ yausinpa toꞌya teeseurîmatoꞌkon ke tîwakîrikon pe toꞌ kupî tîuyaꞌnîkon pe tîweꞌkuꞌse.<pb/>


text:
Tîîse uyonpayamîꞌ, awenpenatakon yuꞌse wai îꞌ kaiꞌma itekare ekaremeꞌnenan Uyepotorîkon Jesus Cristo naipontîꞌsan nekaremekîꞌpî pîꞌ.


text:
Taꞌpî toꞌya pena: —îꞌ pensa tiwinanoꞌpî wei erepamî rawîrî tuꞌke warayoꞌkon esenpo kupî sîrîrî amîrîꞌnîkon koreꞌta. Paapa epuꞌnenan pepîn, manniꞌkan warayoꞌkon ituꞌse tîwanîkon yawîrî tîweꞌsanonya Paapa muꞌtunpa pe man —taꞌpî toꞌya.


text:
Inkamoroya amîrîꞌnîkon pîraiꞌpîka pe man. Maasa pra inkamoro nîkupî yeseru wanî toꞌ yentai puꞌkuru tarîron pîꞌ neken toꞌ esenumenka. Inkamoro esenumenka pepîn tiwin kin Paapa winîpainon pîꞌ. Mîrîrî yeꞌnen Morî Yekaton Wannî koꞌmamî pepîn toꞌ pia.<pb/>


text:
Tîîse amîrîꞌnîkon uyonpayamîꞌ, akoꞌmantî inîꞌ panpîꞌ innape ikuꞌtoꞌyaꞌnîkon kupî pîꞌ. Moropai eepîremakon pîꞌ akoꞌmantî Morî Yekaton Wannî meruntîri yai.


text:
Moropai akoꞌmantî eꞌsaꞌnamantoꞌ Paapa winîpainon kupî pîꞌ. Moropai Uyepotorîkon Jesus Cristo nîtîrî nîmîꞌtî. Aꞌnokoꞌma tîuyaꞌnîkon yeꞌnen, ipatîkarî enen koꞌmannîtoꞌ tîrîiya nîmîꞌtî.<pb/>


text:
Moropai manniꞌkan innape ankuꞌpai siꞌma innape ikuꞌnenan pepîn tîweꞌnamasanon, inkamoro yeꞌka eraꞌmatî aꞌnokoꞌpîkon pe.


text:
Inkamoro yeꞌkakon pemonkonyamîꞌ moꞌkatî eꞌtarumaꞌtîntoꞌ pataꞌseꞌ yaꞌ toꞌ wîtî namai. Moropai inkamoro saꞌnamatî, moropai tiaronkon nîrî saꞌnamatî. Tîîse imakuiꞌpî toꞌ nîkupî tînamai eꞌtî maasa pra ikuꞌsaꞌ toꞌya ituꞌse tîwanîkon yawîrî. Mîrîrî yeꞌka namatî. Mîrîrî toꞌ nîkupî ankuꞌpai tîweꞌse pra yewanmîrîtî.<pb/>


text:
<sup>(24,25)</sup> Mîîkîrî tiwinan Paapa, Upîikaꞌtînenkon yapurîpaiꞌnîkon man, Uyepotorîkon Jesus Cristo wenai. Mîîkîrîya neken amîrîꞌnîkon koꞌmannîpî imakuiꞌpî yaꞌ eenakon namai. Moropai Paapaya neken amîrîꞌnîkon kupî morî pe awanîkonpa, imakuiꞌpî ton pra. Moropai mîîkîrî Paapaya amîrîꞌnîkon yausinpa, morî pe puꞌkuru tarakkîrî awanîkonpa kaꞌ po. Manniꞌ Paapa aꞌka pe puꞌkuru tîweꞌsen, moropai kureꞌnan ipîkku pe tîweꞌsen, moropai meruntî puꞌkuru, moropai ipîkku pe tîwanî wenai, tamîꞌnawîronkon esaꞌ pe tîweꞌsen. Pena, pata ekoneka pra tîîse, aakoꞌmamîꞌpî meruntî ke. Sîrîrîpe mîrîrî warantî aakoꞌmamî ipatîkarî. Mîrîrî warantî mîîkîrî yapurîpaiꞌnîkon man.<pb/>


text:
Sîrîrî kaareta po aweꞌmenukasaꞌ wanî tamîꞌnawîrî îꞌ eꞌkupî ekaremeꞌtoꞌ Jesus Cristoya. Paapaya epuꞌtoiꞌya ton tîrîꞌpî Jesus pia, îꞌ eꞌkupî kupî ekaremekîpa kaiꞌma tîpoitîrîtonon pîꞌ. Jesus Cristoya inserî yarimaꞌpî tîpoitîrî João pia, tamîꞌnawîrî mîrîrî aweꞌkupî kupî manniꞌ epuꞌtî Joãoya emapuꞌtîtoꞌpeiya kaiꞌma.


text:
Tamîꞌnawîrî mîrîrî tîneraꞌmaꞌpî, tînetaꞌpî ekaremekîꞌpî Joãoya. Sîrîrî wanî yairon, Paapa maimu pe moropai Jesus Cristo nekaremekîꞌpî pe.


text:
Anîꞌya sîrîrî kaareta erenkasaꞌ ya, morî yapisîiya Paapa winîpai. Moropai anîꞌkanya sîrîrî eta ya, moropai mîrîrîya taasaꞌ yawîrî toꞌ koꞌmamî ya, inkamoro wanî atausinpaꞌsan pe, maasa pra Paapa winîpai morî yapisî toꞌya. Maasa pra aminke pra tamîꞌnawîron eꞌkuꞌtoꞌ weiyu eseporî kupî sîrîrî.<pb/>


text:
Uurî Joãoya sîrîrî kaareta menuka asakîꞌne miaꞌ pona tîîmoꞌtaiꞌnon soosikon Ásia pata po tîweꞌsanon pia.<pb/>Epeꞌmîra morî pe tîweꞌtoꞌ tîrî Paapaya yuꞌse wai aapiaꞌnîkon. Moropai tîwanmîn tîrîiya yuꞌse wai, uyonpayamîꞌ. Manniꞌ Paapa tîîkoꞌmansen ipatîkarî. Pena awanîꞌpî moropai aakoꞌmamî ipatîkarî aasaꞌmantaton pe pra. Moropai Morî Yekaton Wannîya nîrî itîrî yuꞌse wai, manniꞌ morî puꞌkuru, eꞌtoꞌ yawîron, Paapa yaponseꞌ piawon.


text:
Moropai Jesus Cristoya nîrî itîrî yuꞌse wai, mîîkîrî, yairon Paapa yekare ekaremeꞌnen, manniꞌ Paapa nîpîmîꞌsaꞌkaꞌpî eꞌmaiꞌ pe, tamîꞌnawîronkon isaꞌmantaꞌsan rawîrî, inîꞌrî aasaꞌmanta namai. Moropai mîîkîrîya tamîꞌnawîronkon pata esaꞌ pe tîweꞌsanon esanon sîrîrî pata ponkon koꞌmannîpî.<pb/>Mîîkîrîya uurîꞌnîkon saꞌnama kureꞌne. Pakîꞌnan pona tîîsaꞌmantaꞌpî patapai umoꞌkaꞌpîiyaꞌnîkon umakuyikon winîpai, tîmînî kamoꞌpî tîuya wenai.


text:
Moropai mîîkîrîya uurîꞌnîkon kupîꞌpî tîpemonkono pe eꞌnîtoꞌpe. Moropai teepîremasenya Paapa yapurî warantî, yapurîtoꞌpeꞌnîkon ukupîiyaꞌnîkon, tîyun maimu yawîrî eꞌnîtoꞌpe. Mîrîrî yeꞌnen mîîkîrî, Jesus Cristo yapurîpaiꞌnîkon man. —Morî pe man, meruntî man —taapaiꞌnîkon ipatîkarî aataretîꞌka ton pe pra. Mîrîrî warantî man.<br/>


text:
<t>Aꞌkî, mîîkîrî iipî kupî sîrîrî katupuru po,<br/>tamîꞌnawîronkonya eraꞌma tanne.<br/>Manniꞌkan itarumaꞌtîtîponoꞌsanya nîrî<br/>eraꞌma kupî sîrîrî.<br/>Mîrîrî yai tamîꞌnawîronkon pemonkonyamîꞌ pata ponkon<br/>karau kupî sîrîrî eraꞌma tîuyaꞌnîkon pîꞌ.<br/>Mîrîrî warantî man.<pb/>


text:
Taa Uyepotorîkon Paapaya: —Uurî wanî eꞌmaiꞌnon pe puꞌkuru moropai aataretîꞌkatoꞌpe. Eesippiaꞌtîtoꞌpe wanî moropai tamîꞌnawîron kîꞌpî pe —taiya, manniꞌ Paapa ipatîkaronya, moropai manniꞌ pena esiꞌpîya, moropai manniꞌ Paapa awanîtonya, meruntî tamîꞌnawîronkon yentainonya.<pb/>


text:
Uurî mîîkîrî João, ayonpakon. Uyesaꞌkon Jesus nîmoꞌkaꞌsan yonpa pe wanî apokonpeꞌnîkon. Mîrîrî wenai eꞌtarumaꞌtîtoꞌ yapîtanîpîuya aweꞌtarumaꞌtîtoꞌkon yapîtanîpîyaꞌnîkon kaisarî. Mîrîrî yeꞌnen itekare ekaremekîꞌnîkon tîwî tîkuꞌse pra. Mîrîrî wenai uurî yapisîꞌpî toꞌya uyenumîkonpa iwono pona. Manniꞌ iwono eseꞌ Patmos. Miarî uukoꞌmamîꞌpî yairon Jesus Cristo nekaremekîꞌpî ekaremekîuya yeꞌnen.


text:
Uyepotorîkon weiyu yai, epîreman weiyu yai, uyesaꞌ pe Morî Yekaton Wannî enaꞌpî. Moropai uyeurîmaꞌpîiya. Moropai mai etaꞌpîuya unpo winî. Aronne, meruntî ke mîrîrî mai wanîꞌpî trombeta eꞌnatoꞌ warantî.


text:
Mîrîrî maiya taꞌpî upîꞌ: —Mîrîrî eraꞌmaya manniꞌ menukakî. Moropai mîrîrî anmenukaꞌpî yarimakî soosikon asakîꞌne miaꞌ pona tîîmoꞌtaiꞌnonkon kaisarî, Éfeso cidaderî pona, moropai Esmirna pona, moropai Pérgamo pona, moropai Tiatira pona moropai Sardes pona moropai Filadélfia pona moropai Laodicéia pona —taꞌpîiya upîꞌ.<pb/>


text:
Mîîkîrî eraꞌmai uurî eraꞌtîꞌpî unpo winî siꞌma teeseurîmasen. Moropai eraꞌmaꞌpîuya asakîꞌne miaꞌ pona tîîmoꞌtaiꞌnon apoꞌ yaponseꞌ. Mîrîrî wanîꞌpî ouro konekasaꞌ pe.


text:
Mîrîrîkon koreꞌta warayoꞌ eraꞌmaꞌpîuya manniꞌ pemonkon pe eesenpoꞌpî warainon kusan ipon irupukon pîkîron eraꞌmaꞌpîuya. Ipîkku pon warantî ipon wanîꞌpî. Moropai imota woinon woromî ton eraꞌmaꞌpîuya. Mîrîrî wanîꞌpî ouro pe nîrî.


text:
Mîîkîrî puꞌpai wanîꞌpî aimutun pe katoꞌka warantî. Mîîkîrî yenu wanîꞌpî apoꞌ awittasaꞌ warantî inkeꞌ pe. Nariꞌ pe awanîꞌpî.


text:
Mîîkîrî puu wanîꞌpî apoꞌ yaꞌ ferro yekaꞌmasaꞌ yai, aarîntasaꞌ apoꞌ yarîn pe tenai warantî. Moropai mîîkîrî maimu wanîꞌpî kureꞌne tuna kumasaꞌ meru warantî meruntî ke.


text:
Mîîkîrî yenyaꞌ meruntî winî, asakîꞌne miaꞌ pona tîîmoꞌtai kaiwanoꞌyamîꞌ wanîꞌpî. Mîîkîrî mata yapai kasupara warainon epaꞌkaꞌpî seꞌ yataimîrî ipokasaꞌ. Mîîkîrî yenpata wanîꞌpî aꞌka pe puꞌkuru inekaꞌta pairî wei wanî yaꞌkaru warantî.<pb/>


text:
Mîîkîrî eraꞌmauya pe esiꞌnîpîꞌpî kureꞌne. Mîrîrî yeꞌnen esenumîꞌpî irawîrî, iꞌpu pia isaꞌmantaꞌpî warantî. Tîîse mîîkîrîya tenya tîrîꞌpî meruntî winon upona. Taꞌpîiya upîꞌ: —Eranneꞌ pe pra eꞌkî. Maasa pra uurî mîîkîrî tamîꞌnawîron eꞌkupî pra tîîse esiꞌpî. Moropai tamîꞌnawîron ataretîꞌkasaꞌ tîpo uukoꞌmamî ipatîkarî —taꞌpîiya.


text:
—Uurî mîîkîrî manniꞌ ipatîkarî tîîkoꞌmansen. Uurî saꞌmantaꞌpî teuren tîîse eꞌmîꞌsaꞌkaꞌpî. Mîrîrî yeꞌnen saꞌmantantoꞌ yentai wanî, ipatîkarî tîîkoꞌmansen pe. Uurî wanî saꞌmantantoꞌ esaꞌ pe, moropai saꞌmantantoꞌ pataꞌseꞌ arakkanmokanen pe wanî sîrîrî.<pb/>


text:
Mîrîrî yeꞌnen tamîꞌnawîrî mîrîrî aneraꞌma menukakî. Mîrîrî aweꞌkupî manniꞌ, moropai aweꞌkupî kupî manniꞌ nîrî menukaya eꞌpai man.


text:
Mîrîrî asakîꞌnan miaꞌ pona tîîmoꞌtaiꞌnon kaiwanoꞌ aneraꞌmaꞌpî uyenya meruntî winon yaꞌ moropai asakîꞌnan miaꞌ pona tîîmoꞌtaiꞌnon apoꞌ yaponseꞌ pe aneraꞌmaꞌpî wanî see warantî: Manniꞌkan asakîꞌne miaꞌ pona tîîmoꞌtaiꞌnonkon kaiwanoꞌyamîꞌ wanî inserîyamîꞌ pe. Inkamoro wanî asakîꞌnan miaꞌ pona tîîmoꞌtaiꞌnon soosi tawonkon koꞌmannîꞌnen pe. Moropai mîrîrî asakîꞌnan miaꞌ pona tîîmoꞌtaiꞌnon apoꞌ yaponseꞌ wanî mîrîrî soosikon pe —taꞌpîiya.<pb/>


text:
Moropai taꞌpîiya: —Éfeso pon soosi koꞌmannîꞌnen inserî pia kaareta menukakî, see warantî taatoꞌ:<pb/>Sîrîrî itekare wanî umaimu pe. Uurî manniꞌ asakîꞌne miaꞌ pona tîîmoꞌtaiꞌnon kaiwanoꞌyamîꞌ wanî uyenya meruntî winon yaꞌ. Moropai eraꞌmapîꞌse asarî koꞌmannîpî manniꞌ asakîꞌnan miaꞌ pona tîîmoꞌtaiꞌnon konekasaꞌ ourokon apoꞌ yaponseꞌ koreꞌta pîꞌ.


text:
Epuꞌtî pîꞌ wai tamîꞌnawîrî îꞌ ankupîꞌpîkon. Kureꞌne eesenyakaꞌmasaꞌkon epuꞌtî pîꞌ wai, tîrumakai pra. Teuren tuꞌke amîrîꞌnîkon yonpa tonkon seruꞌyeꞌkon erepamîꞌpî aapiaꞌnîkon unaipontîꞌsan pe tîweꞌkuꞌse. Tîîse inkamoro wanîꞌpî seruꞌyeꞌ pe. Seruꞌyeꞌ pe inkamoro wanî epuꞌtîꞌpîyaꞌnîkon. Mîrîrî yeꞌnen, toꞌ maimu pîinamayaꞌnîkon pra awanîkon.


text:
Moropai mîrîrî wenai irumakayaꞌnîkon pra awanîꞌpîkon. Tamîꞌnawîrî aweꞌtarumaꞌtîtoꞌkon yapîtanîpîyaꞌnîkon uwenai, tîrumakai pra, moropai yairî maꞌre teenai pra.<pb/>


text:
Tîîse îꞌ taatouꞌya man tarîpai apîꞌnîkon. Inîꞌrî kureꞌne uyapurîyaꞌnîkon pra eenasaꞌkon naatîi eꞌmaiꞌ pe uyapurîꞌpîyaꞌnîkon warantî. Moropai ayonpakon saꞌnamayaꞌnîkon pra eenasaꞌkon. Mîrîrî man morî pe pra.


text:
Tîîse maasa enpenatatî, îꞌ kaiꞌma amîrîꞌnîkon atarimasaꞌ pîꞌ uupiapai. Mîrîrî pîꞌ teesenumenkai ayeserukon moꞌtanîꞌtî imakuiꞌpî winîpai. Moropai eꞌmaiꞌ pe ikupîꞌpîyaꞌnîkon warantî ikuꞌtî. Tîîse ayeserukon moꞌtanîpîyaꞌnîkon pra awanîkon ya, uuipî aapiaꞌnîkon moropai amoꞌkauyaꞌnîkon apataꞌseꞌkon yapai, moropai manniꞌ apoꞌ yawittanîpî yaponseꞌ moꞌkauya.


text:
Tîîse morî moro man aapiaꞌnîkon. Amîrîꞌnîkonya manniꞌkan nicolaítayamîꞌ nîkupîꞌpî yewanmîrî, yairî pra toꞌ yeseru wanî yeꞌnen. Mîrîrî warantî nîrî uurîya yewanmîrî yairî pra toꞌ yeseru wanî yeꞌnen.<pb/>


text:
Mîrîrî yeꞌnen tauya sîrîrî anetapainon wanî ya, sîrîrî itekare etakî, îꞌ kaiꞌma Morî Yekaton Wannî eseurîma soosikon tawonkon pîꞌ.<pb/>Moropai imakuiꞌpî yentai eenaꞌpî ya, Paapaya itîrî, tînmîri yaꞌ tîweꞌsen yekkari wanî enaꞌtoꞌpeiya. Mîrîrî tauya manniꞌ, ipatîkarî enen koꞌmannîtoꞌ tîînen eporîiya<br/>—taꞌpîiya.<pb/>


text:
Inîꞌrî taꞌpîiya: —Esmirna pon, soosi koꞌmannîꞌnen, inserî pia kaareta menukakî, see warantî taatoꞌ:<pb/>Sîrîrî itekare wanî umaimu pe. Uurî manniꞌ tamîꞌnawîron eꞌkupî rawîrî esiꞌpî, moropai tamîꞌnawîron ataretîꞌkasaꞌ tîpo uukoꞌmamî. Uurî manniꞌ isaꞌmantaꞌpî tîîse enen wanî sîrîrî tarîpai.


text:
Epuꞌtî pîꞌ wai tamîꞌnawîrî îꞌ kaiꞌma aweꞌtarumaꞌtîtoꞌkon. Inna seruꞌ pepîn, îꞌ ton pra tîweꞌsanon pe awanîkon, tîîse îꞌ kaiꞌma ipîkku pe awanîkon Paapa pia. Moropai manniꞌkan Judeu pe toꞌ esenposaꞌ yeꞌnen, Paapa pemonkono pe tîweꞌkuꞌsanon epuꞌtî pîꞌ wai. Tîîse Paapa pemonkono pe pra kinî toꞌ wanî. Inkamoro eseurîma koꞌmannîpî imakuiꞌpî pe apîꞌnîkon. Inkamoro wanî manniꞌkan Makui pemonkonoyamîꞌ epereꞌtoꞌ tawonkon pe.


