# verses

text:
Toꞌ emîꞌpamîꞌpî wîttî esaꞌ yannoꞌpî toꞌya. Moropai ekaranmapoꞌpî toꞌya.<pb/>—Oꞌnon pata warayoꞌ nai Pedro iteseꞌ tarî nai? —taꞌpî toꞌya.


text:
Pedro esenumenka koꞌmannîpî tanne tîweꞌneꞌpîꞌtoꞌ pîꞌ, Morî Yekaton Wannîya taꞌpî: —Pedro, aꞌkî, eseurîwîꞌnankon warayoꞌkon erepannî pîꞌ man. Inkamoroya ayuwa pîꞌ man —taꞌpî Morî Yekaton Wannîya ipîꞌ.


text:
Moropai taꞌpîiya Pedro pîꞌ: —Ekonekakî autîkî toꞌ pia. Tîîwanmîra atîkî teesewankonoꞌmai pra, uutî naka taꞌyeꞌ tîkai pra atîkî. Maasa pra uurîya toꞌ yarimasaꞌ sîrîrî, toꞌ iiꞌtoꞌpe tarîwaya aapia —taꞌpî Morî Yekaton Wannîya.<pb/>


text:
Mîrîrî yeꞌnen Pedro autîꞌpî toꞌ pia. Moropai taꞌpîiya warayoꞌkon pîꞌ: —Uurî Pedro, tarî wai. Mîîkîrî yuwayaꞌnîkon manniꞌ uurî —taꞌpîiya. —Îꞌ kai aaiꞌsaꞌkon sîrîrî? —taꞌpîiya toꞌ pîꞌ.<pb/>


text:
Inkamoroya yuukuꞌpî: —Surarayamîꞌ esaꞌ Cornélioya anna yarimasaꞌ sîrîrî —taꞌpî toꞌya. —Mîîkîrî warayoꞌ wanî morî pe puꞌkuru maasa pra Paapa yapurîiya yeꞌnen. Mîrîrî yeꞌnen kureꞌne tînamasen pe awanî Judeuyamîꞌ rawîrî. Mîîkîrî wenai Paapa narimaꞌpî inserîya taasaꞌ ipîꞌ ayanno meꞌpotoꞌpeiya tewîꞌ ta attîpa kaiꞌma. Moropai îꞌ kaiꞌma amîrî eseurîma anetapai awanî —taꞌpî toꞌya ipîꞌ.


text:
Moropai Pedroya taꞌpî toꞌ pîꞌ: —Ewontî —taꞌpîiya warayoꞌkon pîꞌ. Moropai toꞌ ewomîꞌpî. Tiwin ewaron yuwaꞌkaꞌpî toꞌya miarî yarakkîrî.<pb/>Eerenmaꞌsaꞌ pe Pedro ekonekaꞌpî. Moropai toꞌ pîkîrî attîꞌpî. Moropai tiaronkon Jope ponkon innape Jesus kuꞌnenan Judeuyamîꞌ wîtîꞌpî nîrî toꞌ pokonpe.


text:
Moropai tiaron wei yai toꞌ erepamîꞌpî Cesaréia cidaderî pona. Mîrîrî yai Cornélio moropai itonpayamîꞌ nepuꞌtîkon emurukuntîsaꞌ wanîꞌpî miarî itewîꞌ ta. Maasa pra toꞌ etasaiꞌya wanîꞌpî Pedro erepamî nîmîkîkonpa kaiꞌma.


text:
Mîrîrî yai Pedro erepamîꞌpî. Eewomî tanne Cornélio iipîꞌpî iponaya. Mîîkîrî eꞌsekunkaꞌpî Pedro eporî tîuya pe yapurîpa kaiꞌma.


text:
Tîîse Pedroya taꞌpî ipîꞌ: —Eꞌmîꞌsaꞌkakî. Maasa pra uurî awarainon warayoꞌ, Paapa warainon pepîn uurî —taꞌpî Pedroya ipîꞌ.<pb/>


text:
Moropai teeseurîmakon yeꞌka pe, Pedro ewomîꞌpî Cornélio yewîꞌ ta. Miarî arinîke pemonkonyamîꞌ emurukuntîsaꞌ wanîꞌpî itewîꞌ ta. Moropai Pedro eseurîma piaꞌtîꞌpî toꞌ pîꞌ. Taꞌpîiya: —Epuꞌnenan amîrîꞌnîkon anna Judeuyamîꞌ yeseru. Anna emurukuntî eserîke pra awanî amîrîꞌnîkon Judeuyamîꞌ pepîn pokonpe —taꞌpî Pedroya toꞌ pîꞌ.


text:
—Tîîse Paapaya ekaremeꞌsaꞌ sîrîrî upîꞌ, anîꞌ kupîuya namai tiaronkon yentai. Anîꞌ menkauya namai tamîꞌnawîrî seꞌ kaisarî toꞌ konekatoꞌpeuya, morî pe toꞌ kuꞌtoꞌpeuya taꞌpîiya upîꞌ —taꞌpî Pedroya.


text:
—Mîrîrî yeꞌnen uyannosaꞌyaꞌnîkon yeꞌnen uuiꞌsaꞌ sîrîrî uwakîri pe puꞌkuru —taꞌpîiya. —Mîrîrî yeꞌnen anepuꞌpai wanî sîrîrî kureꞌne îꞌ ton pe uyannosaꞌyaꞌnîkon —taꞌpîiya toꞌ pîꞌ.<pb/>


text:
Mîrîrî yuukuꞌpî Cornélioya: —Eseurîwîꞌne wei esuwaꞌkasaꞌ man. Mîrîrî rawîrî epîrema tanne, uyewîꞌ ta koꞌmamîiya tiwinarî warayoꞌ esenpoꞌpî aimutun ipon uupia —taꞌpîiya.


text:
—Mîîkîrîya taꞌpî upîꞌ: “Cornélio, Paapaya eepîrematoꞌ etasaꞌ man tîwakîri pe maasa pra tîîpakkoriꞌtîsanon pîikaꞌtîsaꞌya wanî morî pe”, taꞌpîiya upîꞌ.


text:
Moropai taꞌpîiya: “Pemonkonyamîꞌ yarimakî Jope cidaderî pona toꞌ wîtîtoꞌpe warayoꞌ iteseꞌ Pedro yannoi. Mîîkîrî wanî paaka piꞌpî sakariꞌmanen Simão yewîꞌ ta, tuna ena po tîîkoꞌmansen”, taꞌpî inserîya upîꞌ —taꞌpî Cornélioya.


text:
—Mîrîrî yeꞌnen ayanno meꞌpoꞌpîuya. Morî pe puꞌkuru awanî sîrîrî aaiꞌsaꞌ yeꞌnen anna koreꞌta. Anna epereꞌsaꞌ sîrîrî tarî Paapa pia puꞌkuru. Mîrîrî yeꞌnen îꞌ kaiꞌma Uyepotorîkonya îꞌ taasaꞌ apîꞌ ekaremekîya etatoꞌpe annaya kaiꞌma —taꞌpî Cornélioya Pedro pîꞌ.<pb/>


text:
Mîrîrî yeꞌnen Pedro eseurîma piaꞌtîꞌpî. —Uyonpayamîꞌ —taꞌpîiya. —Eseurîma sîrîrî îꞌ kaiꞌma uyarakkîrî esekaremekîꞌpî uneꞌtaꞌpî ekaremekîuya sîrîrî. Anna Judeuyamîꞌ pîikaꞌtî Paapaya epuꞌnenan uurîꞌnîkon. Amîrîꞌnîkon Judeuyamîꞌ pepîn pîikaꞌtîiya pepîn kaiꞌma esenumenkakoiꞌkon anna. Tîîse sîrîrî pata pai epuꞌtî pîꞌ wai tarîpai Paapa wanî tamîꞌnawîronkon pîikaꞌtînen pe.


text:
Tamîꞌnawîronkon wakîmanen pe seꞌ kaisarî, eꞌsentai pra. Mîrîrî yeꞌnen tauya sîrîrî amîrîꞌnîkon pîꞌ. Tamîꞌnawîronkon innape tîkuꞌnenan, yairî tîîkoꞌmansenon wakîma Paapaya pata kaisaronkon.


text:
Sîrîrî itekare ekaremekîꞌpî Paapaya anna pîꞌ, tîpemonkonoyamîꞌ Judeuyamîꞌ pîꞌ. Ekaremekîꞌpîiya îꞌ kaiꞌma tîpemonkono pe uurîꞌnîkon kupîiya innape Jesus Cristo kuꞌsaꞌ uurîꞌnîkonya wenai. Mîîkîrî wanî tamîꞌnawîrî eꞌnî tanne uyesaꞌkon pe.


text:
<sup>(37,38)</sup> Epuꞌtîyaꞌnîkon îꞌ eꞌkuꞌsaꞌ tarî Israel pata poro. Eꞌmaiꞌ pe Judéia pata po João Batistaya ekaremekîꞌpî sîrîrî itekare. Taapîtîꞌpîiya: “Imakuiꞌpî pe aweꞌtoꞌkon rumakatî moropai esenpatakonatî”, taapîtîꞌpîiya. Mîrîrî tîpo tamîꞌnawîrî Israel pata poro itekare esekaremekîꞌpî. Mîrîrî yai Paapaya tîmeruntîri tîrîꞌpî Jesus Nazaré poinon pia. Morî Yekaton Wannî wenai itîrîꞌpîiya. Mîrîrî meruntî yarakkîrî Jesus esenyakaꞌma piaꞌtîꞌpî Galiléia pata po. Mîrîrî yai morî kuꞌpîtîꞌpî Jesusya pemonkonyamîꞌ pîꞌ. Makui nîtarumaꞌtîꞌsan pîikaꞌtîꞌpîiya maasa pra Paapa wanî yeꞌnen tîîpia. Mîrîrî kuꞌpîtîꞌpî Jesusya tarî tîwanî yai.


text:
Mîrîrî eraꞌmaꞌpî annaya. Tamîꞌnawîrî inkupîꞌpî tarî anna pata po, Jerusalém po eraꞌmaꞌpî annaya. Mîrîrî tîpo Judeuyamîꞌ, ipemonkonoyamîꞌya iwîꞌpî, ipokapîtîꞌpî toꞌya pakîꞌnan pona.<pb/>


text:
Mîrîrî tîpo, eseurîwîꞌne wei tîîkoꞌmanse Paapaya iꞌmîꞌsaꞌkaꞌpî. Paapa meruntîri yai aweꞌmîꞌsaꞌkasaꞌ eesenpoꞌpî anna koreꞌta.


text:
Mîîkîrî eraꞌmasaꞌ tamîꞌnawîronkon pemonkonyamîꞌya pra man, tîîse Paapa nîmenkaꞌsan annaya neken eraꞌmaꞌpî. Anna yekkari yonpaꞌpî annaya. Anna wuku enîrîꞌpî annaya ipokonpe siꞌma aweꞌmîꞌsaꞌkasaꞌ tîpo.


text:
Mîîkîrîya anna menkaꞌpî moropai anna yaipontîꞌpî itekare ekaremeꞌtoꞌpe annaya. Mîrîrî yai itekare ekaremekî annaya yai taatoꞌpe annaya pemonkonyamîꞌ pîꞌ. Paapaya Jesus kuꞌsaꞌ ipîkku pe tamîꞌnawîronkon esaꞌ pe. Mîîkîrîya taa kupî sîrîrî anîꞌ wîtî kaꞌ pona, anîꞌ wîtî apoꞌ yaꞌ. Mîrîrî warantî ikupîꞌpî Paapaya.


text:
Sîrîrî ekaremekîꞌpî penaronkon, Paapa maimu ekaremeꞌnenan profetayamîꞌ nurîꞌsanya. Mîrîrî eseposaꞌ sîrîrî. Mîrîrî yeꞌnen anîꞌya innape Jesus kupî ya tamîꞌnawîrî imakuiꞌpî inkupîꞌpî kupî Paapaya tîîwanmîra tînmu Jesus Cristo wenai. Mîrîrî warantî ekaremekîꞌpî toꞌya pena —taꞌpî Pedroya toꞌ pîꞌ.<pb/>


text:
Mîrîrî yai Pedro eseurîma tanne, itekare pîꞌ etanenan pemonkonyamîꞌ Judeuyamîꞌ pepîn Cornélio yewîꞌ ta tîweꞌsanon esaꞌ Morî Yekaton Wannî enaꞌpî.


text:
<sup>(45,46)</sup> Mîrîrî yeꞌnen Judeuyamîꞌ pepîn eseurîma tiaron mai ta, etaꞌpî Judeuyamîꞌ Pedro yarakkîrî iipîꞌsanya Paapa yapurîꞌpî toꞌya. Morî pe anna pîikaꞌtîsaꞌ Paapaya sîrîrî taa toꞌya etaꞌpî Judeuyamîꞌya. Mîrîrî pîꞌ innape Jesus kuꞌnenan Judeuyamîꞌ Jope poi iipîꞌsan Pedro yarakkîrî esewankonoꞌmaꞌpî kureꞌne toꞌ pîꞌ. Taꞌpî toꞌya: —Aꞌkî, Paapaya Judeuyamîꞌ pepîn pia nîrî Morî Yekaton Wannî tîrî kaꞌrî uurîꞌnîkon warantî —taꞌpî toꞌya. Mîrîrî yeꞌnen Pedroya taꞌpî toꞌ pîꞌ:<pb/>


text:
—Insamoro Judeuyamîꞌ pepîn esaꞌ pe Morî Yekaton Wannî enan pîꞌ man uurîꞌnîkon esaꞌ pe tîwanî manniꞌ warantî. Mîrîrî yeꞌnen anîꞌya taa eserîke pra awanî toꞌ esenpatakona pepîn taa eserîke pra awanî —taꞌpî Pedroya.<pb/>


text:
Moropai toꞌ esenpatakonaꞌpî innape Jesus Cristo kuꞌsaꞌ toꞌya yeꞌnen. Mîrîrî tîpo taꞌpî toꞌya Pedro pîꞌ: —Anna koreꞌta akoꞌmankî îꞌ warapo rî wei kaisarî —taꞌpî toꞌya Pedro pîꞌ.<pb/>


text:
Cesaréia po Pedro wanî tanne, Judéia pata ponkon Jesus naipontîꞌsan moropai tiaronkon innape Jesus kuꞌnenanya Judeuyamîꞌ pepîn yekare etaꞌpî. Îꞌ kaiꞌma Paapaya toꞌ pîikaꞌtîꞌpî etaꞌpî toꞌya. Mîrîrî koreꞌta Pedro erepamîꞌpî.


text:
—Inkamoro uurîꞌnîkon yeseru warainonkon pepîn koreꞌta aakoꞌmansaꞌ mîrîrî. Îꞌ ton pe inkamoro yekkari enasaꞌ ya yairî pra toꞌ yeseru eraꞌmaiꞌma —taꞌpî toꞌya. —Yairî pra aweꞌsaꞌ mîrîrî uyeserukon yawîrî pra kaiꞌma toꞌ oꞌmaꞌtaꞌpî Pedro pîꞌ.<pb/>


text:
Mîrîrî tîpo Pedroya tamîꞌnawîrî tarakkîrî eꞌkupîꞌpî, tîneraꞌmaꞌpî ekaremekîꞌpî eta toꞌya tanne, ikîꞌpî pata pai. Mîrîrî etaꞌpî toꞌya tamîꞌnawîrî îꞌ kaiꞌma Pedro eseurîma. Taꞌpîiya:


text:
—Aꞌkî Jope cidaderî po siꞌma uurî weꞌneꞌpîtî warantî wanîꞌpî, uurî epîrema tanne eraꞌmaꞌpîuya kaꞌ esettapuruka moropai kamisa waraino kureꞌnan autîꞌpî kaꞌ poi asakîrîrî yaretî pîꞌ ewaꞌtîsaꞌ pe. Mîrîrî autîꞌpî non pona uupia —taꞌpî Pedroya toꞌ pîꞌ.


text:
—Moropai eraꞌmaꞌpîuya. Mîrîrî yaꞌ tuꞌke kamoyamîꞌ wanîꞌpî moropai oꞌmaꞌkon, non poro tîroꞌtakon po taasaꞌsenan wanîꞌpî, moropai toronyamîꞌ wanîꞌpî —taꞌpîiya.


text:
—Mîrîrî yai mai, Paapa maimu etaꞌpîuya. Taꞌpîiya upîꞌ: “Pedro, eꞌmîꞌsaꞌkakî kaꞌneꞌ pe ayoꞌ ton wîîkî moropai entamoꞌkakî”, taꞌpî Paapaya upîꞌ etaꞌpîuya —taꞌpî Pedroya.<pb/>


text:
—Tîîse yuukuꞌpîuya: “Kaane, Uyepotorî, inkamoro yeꞌkakon yanîuya eserîke pra wai, anna Judeuyamîꞌ nanîkon pepîn, nura pe toꞌ wanî yeꞌnen”, taꞌpîuya —taꞌpîiya.<pb/>


text:
—Tîîse inîꞌrî Paapa maimu etaꞌpîuya. See warantî: “Inkamoro yeꞌkakon pîꞌ nurakon yanîuya pepîn tîkai pra eꞌkî. Uurî nîkupîꞌsan inkamoro tansenonkon pe”, taꞌpî Paapaya upîꞌ —taꞌpî Pedroya.


text:
—Eseurîwîꞌne iteꞌka Paapa eseurîmaꞌpî upîꞌ. Taꞌpîiya: “Eꞌmîꞌsaꞌkakî, ayoꞌ ton wîîkî, entamoꞌkakî unkupîꞌsan pîꞌ nura tîkai pra”, taꞌpîiya. Mîrîrî tîpo mîrîrî kamisa yanuꞌnîpîꞌpî Paapaya kaꞌ pona —taꞌpî Pedroya.<pb/>


text:
—Mîrîrî tanne eseurîwîꞌnankon warayoꞌkon uyannoi itîꞌsan erepamîꞌpî Cesaréia poi. Mîrîrî ita uurî eꞌtoꞌ wîttî Simão yewîꞌ ta toꞌ erepamîꞌpî —taꞌpî Pedroya.


text:
—Mîrîrî yeꞌnen upîꞌ taꞌpî Morî Yekaton Wannîya. Toꞌ pîkîrî uutîtoꞌpe teesewankonoꞌmai pra, tîîwanmîra uutîtoꞌpe, taꞌpîiya. Moropai toꞌ pîkîrî uutî yai insamoro tiwin miaꞌ pona tîîmoꞌtai kaisarî innape Jesus kuꞌnenan wîtîꞌpî nîrî uyarakkîrî Jope poi. Mîrîrî yai tamîꞌnawîrî anna erepamîꞌpî. Moropai anna ewomîꞌpî Cornélio yewîꞌ ta.


text:
—Mîîkîrîya ekaremekîꞌpî anna pîꞌ îꞌ kaiꞌma tiwinarî inserî esenpoꞌpî tewîꞌ ta eepîrema tanne Taꞌpîiya ipîꞌ: “Pemonkonyamîꞌ anarimakî toꞌ wîtîtoꞌpe Jope cidaderî pona warayoꞌ yannoi iteseꞌ Pedro”, taꞌpî inserîya ipîꞌ —taꞌpî Pedroya.


text:
—“Mîîkîrîya îꞌ kaiꞌma Paapaya taasaꞌ ekaremekî yai innape Jesus kupîyaꞌnîkon moropai Paapaya apîikaꞌtîkon tamîꞌnawîrî apemonkonoyamîꞌ pokonpe”, taꞌpî inserîya ipîꞌ —taꞌpî Pedroya.<pb/>


text:
—Moropai eseurîma piaꞌtîꞌpî toꞌ koreꞌta siꞌma, mîrîrî pe rî Morî Yekaton Wannî enaꞌpî toꞌ esaꞌ pe tamîꞌnawîrî eꞌmaiꞌ pe uurîꞌnîkon Judeuyamîꞌ esaꞌ pe tîwanî warantî —taꞌpî Pedroya.


text:
—Mîrîrî yai enpenataꞌpî pena Joãoya taꞌpî pîꞌ. “Uurîya amîrîꞌnîkon yenpatakona tuna ke, tîîse uyeꞌmaꞌpî pîꞌ aaipî manniꞌya Morî Yekaton Wannî ke yenpatakona, mîrîrî warantî Morî Yekaton Wannî ena ayesaꞌkon pe”, taꞌpî Joãoya wanî yairî —taꞌpî Pedroya.


text:
—Pena taꞌpî Joãoya yawîrî innape Judeuyamîꞌ pepînya Paapa winîpainon Morî Yekaton Wannî koꞌmamî toꞌ esaꞌ pe. Mîîkîrî uurîꞌnîkon esaꞌ pe awanî manniꞌ innape Uyepotorîkon pe Jesus Cristo kupî yai uyesaꞌkon pe eenaꞌpî. Mîrîrî yeꞌnen anîꞌ kin uurî Paapa yentai eꞌkuꞌtoꞌpe? —taꞌpî Pedroya.<pb/>


text:
Mîrîrî eta tîuyaꞌnîkon pe Pedro pîꞌ tîwoꞌmaꞌtatoꞌkon tîꞌnapannîpîꞌpî toꞌya. Tarîpai Paapa yapurîꞌpî toꞌya. Taꞌpî toꞌya: —Paapaya Judeuyamîꞌ pepînya innape tîkuꞌtoꞌ weiyu ton tîîsaꞌ, imakuiꞌpî toꞌ nîkupîꞌpî kuꞌsaiꞌya tîîwanmîra. Mîrîrî yeꞌnen ipatîkarî enen koꞌmannîtoꞌ eposaꞌ toꞌya, kaiꞌma Paapa yapurîꞌpî toꞌya.<pb/>


text:
Innape Jesus kuꞌnenan eꞌparaipîkasaꞌ wanîꞌpî tîtarumaꞌtîkon toꞌya wenai, Estêvão saꞌmantaꞌpî pataꞌpî ya. Tiaronkon wîtîꞌpî Fenícia pona moropai Chipre pona, moropai Antioquia pona. Mîrîrî warantî Paapa maimu ekaremekîꞌpî toꞌya Judeuyamîꞌ pîꞌ neken.


text:
Tîîse tiaronkon Judeuyamîꞌ Chipre po tîweꞌsanon moropai Cirene ponkon wîtîꞌpî Antioquia pona. Miarî itekare ekaremekî piaꞌtîꞌpî toꞌya Judeuyamîꞌ pepîn pîꞌ. Inkamoroya Uyepotorîkon pe Jesus wanî ekaremekîꞌpî Judeuyamîꞌ pepîn pîꞌ.


text:
Inkamoro yarakkîrî Uyepotorîkon meruntîri wanîꞌpî. Mîrîrî itekare eta tîuyaꞌnîkon yai tuꞌke pemonkonyamîꞌya innape Jesus kupîꞌpî. Mîrîrî yeꞌnen Uyepotorîkon pia toꞌ eturumakaꞌpî.<pb/>


text:
Mîrîrî tîpo sîrîrî itekare Judeuyamîꞌ pepîn yekare, etaꞌpî innape Jesus kuꞌnenan Jerusalém ponkonya. Mîrîrî yeꞌnen Barnabé yarimaꞌpî toꞌya, toꞌ yekare etai Antioquia pona.


text:
Miarî Antioquia pona teerepansaꞌ pe Barnabéya îꞌ kaiꞌma Judeuyamîꞌ pepîn pîikaꞌtîsaꞌ Paapaya eraꞌmaꞌpî. Kureꞌne morî pe Paapa eꞌtoꞌ pîꞌ aatausinpaꞌpî. Mîrîrî yeꞌnen inîꞌ panpîꞌ toꞌ panamaꞌpîiya yairî tewankon ke Uyepotorîkon yapurî pîꞌ toꞌ koꞌmantoꞌpe kaiꞌma.


text:
Mîîkîrî Barnabé esaꞌ pe Morî Yekaton Wannî wanîꞌpî. Innape Jesus kuꞌnen pe awanîꞌpî. Mîrîrî yeꞌnen morî pe awanîꞌpî innape iteseru wanîꞌpî. Mîrîrî wenai tuꞌkankon eturumakaꞌpî Uyepotorîkon pia innape yapurîkonpa.<pb/>


text:
Mîîkîrîya Saulo eposaꞌ tîuya yai enepîꞌpî Antioquia pona. Inkamoro Saulo Barnabéya innape Jesus kuꞌnenan muurukuntîpîtîꞌpî tiwin konoꞌ toꞌ koreꞌta tîwanîkon yai. Miarî arinîkon pemonkonyamîꞌ yenupapîtîꞌpî toꞌya. Miarî Antioquia po innape Jesus kuꞌnenan esatî piaꞌtîꞌpî pemonkonyamîꞌya eꞌmaiꞌ pe crente kaiꞌma.<pb/>


text:
Mîrîrî yai tiaronkon profetayamîꞌ Paapa maimu ekaremeꞌnen wîtîsaꞌ wanîꞌpî Jerusalém poi Antioquia pona.


text:
Tiwin wanîꞌpî iteseꞌ Ágabo. Mîîkîrî eꞌmîꞌsaꞌkaꞌpî eseurîmai Morî Yekaton Wannî meruntîri yai. Taꞌpîiya: —Awanî pe man kureꞌnan iwan tamîꞌnawîrî pata po —taꞌpîiya. Mîîkîrîya taasaꞌ yawîrî aweꞌkupîꞌpî pena pata esanon reiyamîꞌ esaꞌ pe Cláudio wanî yai.


text:
Mîrîrî yeꞌnen innape Jesus kuꞌnenan esenumenka tiaronkon innape Jesus kuꞌnenan Judéia ponkon pîikaꞌtî tîuyaꞌnîkon pîꞌ. Mîrîrî itîrî tîuyaꞌnîkon pîkîrî itîrîꞌpî toꞌya.


text:
Moropai mîrîrî tîniru yarimaꞌpî toꞌya Barnabé moropai Saulo pîꞌ, mîrîrî tîîtoꞌpe toꞌya soosi esanon pia Jerusalém po.<pb/>


text:
Mîrîrî warantî Judeuyamîꞌya tîwakîrikon pe mîrîrî kupî mîîkîrî Herodesya eraꞌmaꞌpî. Mîrîrî yeꞌnen Herodesya Pedro yapisî meꞌpoꞌpî atarakkannîtoꞌ yewîꞌ ta yarakkamopa kaiꞌma. Mîrîrî kupîꞌpîiya tîfestarîkon weiyu yai.


text:
Mîîkîrî yapisî meꞌposaꞌ tîuya yarakkamoꞌpî Herodesya atarakkannîtoꞌ yewîꞌ ta. Mîrîrî yai eraꞌmanenan ton surarayamîꞌ yaipontîꞌpî asakîrîrîꞌne. Toꞌ wanîꞌpî asakîꞌne Pedro yarakkîrî ita. Tiaronkon wanîꞌpî asakîꞌne manaꞌta pia siꞌma eraꞌmanenan pe. Mîrîrî warantî ikupîꞌpî Herodesya maasa pra mîrîrî tîfestarîkon Páscoa iteseꞌ pataꞌpî pe anekaremeꞌpai awanîꞌpî pemonkonyamîꞌ pîꞌ.<pb/>


text:
Mîrîrî yai Pedro wanîꞌpî atarakkannîtoꞌ yewîꞌ ta. Mîîkîrî eraꞌmanenan wanîꞌpî iipia. Mîrîrî tanne innape Jesus kuꞌnenan epîrema koꞌmannîpîꞌpî Pedro pona. Kureꞌne toꞌ epîremaꞌpî eepaꞌkatoꞌpe kaiꞌma.


text:
Tîîse mîrîrî tanne taꞌpî Herodesya: —Penane îꞌ kaiꞌma Pedro eseurîma etauya kupî sîrîrî pemonkonyamîꞌ pîꞌ toꞌ rawîrî siꞌma. Moropai îꞌ taa pemonkonyamîꞌya etauya Pedro winîkîi —taꞌpî Herodesya.<pb/>Mîrîrî ewaronoꞌ ya, Pedro weꞌnaꞌpî asakîꞌnankon surarayamîꞌ yarappana. Ewaꞌtîsaꞌ toꞌya wanîꞌpî saꞌman ferro ke itenya pîꞌ seꞌ yataimîrî. Tiaronkon wanîꞌpî manaꞌta pia siꞌma eraꞌmanenan.


text:
Mîrîrî pe rî kaꞌneꞌ pe Uyepotorîkon narimaꞌpî Inserî esenpoꞌpî atarakkannîtoꞌ yewîꞌ ta. Kureꞌnan aꞌka wanîꞌpî. Mîrîrîya Inserîya Pedro yapîꞌpî iratai winî tenmakai. Taꞌpîiya:<pb/>—Kaꞌneꞌ pe eꞌmîꞌsaꞌkakî. Mîrîrî taiya pe saꞌman ferro emoꞌkaꞌpî tîîwarîrî itenya poi.<pb/>


text:
Taꞌpî inserîya ipîꞌ: —Aworîmî atunnuꞌkî, aꞌsaꞌsaꞌ yekaꞌmakî, ayaꞌsan yanunkî, aase uyarakkîrî —taꞌpîiya.


text:
Mîrîrî yeꞌnen Pedro epaꞌkaꞌpî atarakkannîtoꞌ tapai attîꞌpî inserî wenairî. Tîîse epuꞌtîiya pîn, tenpaꞌka inserîya pe awanî. Tîîweꞌneꞌpîtî warantî ikupîꞌpîiya.


text:
Toꞌ wîtîꞌpî manaꞌta piawonkon iwakaꞌpî toꞌya. Moropai kureꞌnan manaꞌta ferro ke ikonekasaꞌ, eporî toꞌya pe aatarakkanmokaꞌpî tîîwarîrî. Moropai toꞌ epaꞌkaꞌpî. Toꞌ wîtîꞌpî kureꞌnan eꞌma taawîrî. Tuutîkon pe kaꞌneꞌ pe inserî eseraꞌma pra eenaꞌpî. Tiwinsarî Pedro eꞌnîmîꞌpî.<pb/>


text:
Pedroya taꞌpî tîîwarîrî: —Tarîpai epuꞌtî pîꞌ wai, innape awanî. Uyepotorîya inserî yarimasaꞌ umoꞌkatoꞌpeiya Herodes yenya yapai. Moropai tamîꞌnawîrî îꞌ ankuꞌpai Judeuyamîꞌ esanon wanî uyarakkîrî esuwaꞌkasaꞌ sîrîrî —taꞌpîiya.<pb/>


text:
Îꞌ esuwaꞌkasaꞌ epuꞌtî tîuya tîpo, tarakkîrî Pedro wîtîꞌpî Maria, João Marcos yan yewîꞌ ta. Miarî arinîke pemonkonyamîꞌ epereꞌsaꞌ tanne epîremai eerepamîꞌpî.


text:
Tîîse Pedro maimu pe epuꞌtî tîuya yeꞌnen, aatausinpaꞌpî kureꞌne. Eekaꞌtumîꞌpî kaꞌneꞌ pe ekaremeꞌse teepîremasanon pîꞌ manaꞌta tarakkanmokai pra. —Pedro pe man —taꞌpîiya.


text:
Tîîse innape ikupî toꞌya pra awanîꞌpî.<pb/>—Aseruku, îꞌ pîꞌ aatakaꞌma —taꞌpî toꞌya ipîꞌ. Tîîse yuukuiya pra. —Inna, useruku pepîn —taꞌpîiya. Moropai taꞌpî toꞌya: —Moriya Pedro pia tîweꞌsen inserî pe awanî mîrîrî —taꞌpî toꞌya.<pb/>


text:
Mîrîrî tanne Pedroya manaꞌta paꞌtîpîtî koꞌmannîpîꞌpî. Moropai manaꞌta arakkanmokaꞌpî toꞌya. Innape Pedro pe awanî eraꞌma tîuyaꞌnîkon yeꞌnen, teesiꞌnîꞌse toꞌ wanîꞌpî.


text:
Mîîkîrîya tenya ke taꞌpî moo, toꞌ atîꞌnapantoꞌpe. Moropai îꞌ kaiꞌma uyepotorîkonya tîmoꞌkasaꞌ atarakkannîtoꞌ yewîꞌ tapai ekaremekîꞌpîiya toꞌ pîꞌ. —Aꞌkî, Uyepotorîkonya inserî yarimasaꞌ wanîꞌpî umoꞌkai. Mîrîrî ekaremeꞌtantî Tiago pîꞌ moropai innape Jesus kuꞌnenan uyonpayamîꞌ pîꞌ —taꞌpîiya. Mîrîrî tîpo eepaꞌkaꞌpî attîꞌpî tiaron pata pona.<pb/>


text:
Moropai erenmaꞌsaꞌ pe surarayamîꞌ wanîꞌpî morî pe pra, teesiyuꞌpîꞌse tataimurunpai toꞌ wanîꞌpî. Îꞌ eꞌkupîꞌpî epuꞌtî toꞌya pra awanîꞌpî Pedro yarakkîrî. —Îꞌ kaiꞌma see eepaꞌkaꞌpî mîrîrî? —taꞌpî toꞌya.


text:
Inkamoro yaipontîꞌpî Herodesya yuwai toꞌ wîtîtoꞌpe kaiꞌma. Tîîse eporî toꞌya pra awanîꞌpî. Mîrîrî anepuꞌpai Herodes wanîꞌpî tiaronkon manaꞌta eraꞌmanenan winîpai. Tamîꞌnawîrî epuꞌsaꞌ tîuya tîpo, toꞌ tîꞌka meꞌpoꞌpîiya. Mîrîrî tîpo Herodes wîtîꞌpî Judéia pata poi Cesaréia cidaderî pona. Miarî mîîkîrî koꞌmamîꞌpî mararî.<pb/>


text:
Mîrîrî yai mîîkîrî pata esaꞌ Herodes ekoreꞌmasaꞌ Tiro cidaderî po tîîkoꞌmansenon pîꞌ moropai Sidom ponkon pîꞌ. Mîrîrî yeꞌnen inkamoro wanîꞌpî iipia itîîpai, yarakkîrî eeseurîmapai. Maasa pra morî pe yarakkîrî ekonekapai toꞌ wanîꞌpî. Maasa pra miarî pai ipata yapai tekkarikon ton yapiꞌnenan pe toꞌ wanîꞌpî mîîtoꞌpe. Mîrîrî yeꞌnen tiaronkon menkaꞌpî toꞌya toꞌ wîtîtoꞌpe iipia. Tîîse eꞌmaiꞌ pe toꞌ eseurîmaꞌpî Blasto mîîkîrî Herodes poitîrî pe tîweꞌsen yarakkîrî. Mîrîrî yeꞌnen mîîkîrî eseurîmaꞌpî Herodes yarakkîrî. Mîrîrî yai Herodesya toꞌ yarakkîrî teeseurîma weiyu ton moꞌkaꞌpî.


text:
Mîrîrî teeseurîmatoꞌ weiyu pe tînmoꞌkaꞌpî eseposaꞌ yai Herodes epontîꞌpî. Pata esaꞌ pe tîwanî pon yekaꞌmaꞌpîiya. Moropai mîîkîrî ereutaꞌpî taponseꞌ pona pemonkonyamîꞌ rawîrî. Eeseurîmaꞌpî.


text:
Mîîkîrî eeseurîma eta tîuyaꞌnîkon yai pemonkonyamîꞌ entaimepîtîꞌpî: —Aꞌkî, warayoꞌ pe neken awanî pepîn tîîse unapurîkon pe nîrî awanî —taꞌpî toꞌya. Mîrîrî taa toꞌya pîꞌ, —Kaane, anapurîkon pepîn uurî. Mîrîrî warantî uurî tapurîi pra eꞌtî, Paapa neken yapurîtî —taiya pra awanîꞌpî.<pb/>


text:
Mîrîrî yeꞌnen Uyepotorîkonya inserî yarimaꞌpî mîîkîrî yeparantîtoꞌpeiya kaiꞌma. Mîrîrî yeꞌnen mîrîrî pe rî yeparantîꞌpîiya. Moꞌyamîꞌya isiwisikkî yanîꞌpî. Moropai aasaꞌmantaꞌpî.<pb/>


text:
Tîîse Paapa maimu esekaremekî koꞌmannîpîꞌpî. Mîrîrî yeꞌnen inîꞌ panpîꞌ tiaronkon pemonkonyamîꞌya innape ikupîꞌpî. Moropai arinîke toꞌ enaꞌpî.<pb/>


text:
Mîrîrî tîpo Barnabé Sauloya teesenyakaꞌmatoꞌkon yaretîꞌkaꞌpî moropai inkamoro ennaꞌpoꞌpî Jerusalém poi Antioquia pona. Mîrîrî yai inkamoroya João Marcos yarîꞌpî tarakkîrîꞌnîkon.<pb/>


text:
Miarî innape Jesus kuꞌnenan koreꞌta Antioquia po Paapa maimu ekaremeꞌnenan profetayamîꞌ moropai yenupatonkon wanîꞌpî. Barnabé, Simão meekoro kaiꞌma tesaꞌsen moropai Lúcio Cirene pon, Manaém manniꞌ pata esaꞌ Herodes yarakkîrî arentaꞌpî moropai Saulo. Inkamoro wanîꞌpî innape Jesus kuꞌnenan koreꞌta Antioquia po.


text:
Tiwin wei inkamoroya Paapa yapurî tanne tekkarikon tonpai pra, Morî Yekaton Wannîya taꞌpî toꞌ pîꞌ: —Barnabé Saulo nîkupî ton kuꞌsauꞌya wai. Mîrîrî yeꞌnen inkamoro moꞌkatî akoreꞌtapaiꞌnîkon mîrîrî kuꞌtoꞌpe toꞌya —taꞌpîiya toꞌ pîꞌ.


text:
Mîrîrî yeꞌnen toꞌ epîremaꞌpî tekkarikon tonpai pra. Barnabé Saulo puꞌpai pona tenyakon tîrîꞌpî toꞌya toꞌ yarimakonpa kaiꞌma. Mîrîrî tîpo toꞌ esekaremekîꞌpî.<pb/>


text:
Morî Yekaton Wannîya Saulo Barnabé yarima yai, inkamoro wîtîꞌpî Selêucia cidaderî pona. Miarî teerepansaꞌkon tîpo inkamoro asaraꞌtîꞌpî apoꞌyen yaꞌ tuutîkonpa Chipre wono pona. Toꞌ asaraꞌtîꞌpî toꞌ wîtîꞌpî Salamina cidaderî pona.


text:
Miarî teerepansaꞌkon yai inkamoro eseurîma piaꞌtîꞌpî Paapa maimu ekaremekî pîꞌ. Judeuyamîꞌ epereꞌpîꞌtoꞌkon kaisarî toꞌ eseurîma piaꞌtîꞌpî Paapa maimu ekaremekî pîꞌ. Mîrîrî yai João Marcos wanîꞌpî toꞌ pokonpe.


text:
Mîrîrî tîpo inîꞌrî toꞌ eseꞌmaꞌtîꞌpî. Inkamoro wîtîꞌpî mîrîrî iwono kîꞌpîya tîweꞌsen Pafos cidaderî pona.<pb/>Miarî teerepansaꞌkon yai piaꞌsan eporîꞌpî toꞌya, îꞌ eꞌkupî kupî sîrîrî ekaremeꞌnen pe, tîîse seruꞌyeꞌ Judeu iteseꞌ Barjesus.


text:
<sup>(7,8)</sup> Tîîse grego maimu ta Elimas kaiꞌma esatî toꞌya. Mîîkîrî Barjesus wanîꞌpî miarîron pata esaꞌ pe tîweꞌsen wanîyakon pe awanîꞌpî. Mîîkîrî pata esaꞌ eseꞌ wanîꞌpî Sérgio Paulo. Mîîkîrî wanîꞌpî epuꞌnen pe. Mîrîrî wenai Saulo Barnabé yanno meꞌpoꞌpîiya Paapa maimu anetapai tîwanî yeꞌnen toꞌ winîpai. Inkamoroya itekare ekaremekîꞌpî. Tîîse mîrîrî pîꞌ inna taiya yuꞌse pra mîîkîrî piaꞌsan wanîꞌpî. Mîrîrî warantî Jesus naipontîꞌsan maimu waꞌtîꞌpîiya.


text:
Tîîse Saulo, tiaron iteseꞌ Paulo wanîꞌpî Morî Yekaton Wannî yarakkîrî tîweꞌsen pe. Mîrîrî yeꞌnen mîîkîrî piaꞌsan yenu pîkîrî Paulo wanîꞌpî.


text:
Taꞌpîiya ipîꞌ: —Amîrî wanî Makui munmu pe —taꞌpîiya. —Amîrî wanî seruꞌyeꞌ pe tiaronkon yenkuꞌtî pîꞌ tîîkoꞌmansen pe. Amîrî wanî tamîꞌnawîron morî yewanmîrînen pe. Îꞌ ton pe see yairon Uyepotorîkonya uyenupatoꞌkon miakanmaya seruꞌyeꞌ pe —taꞌpî Pauloya.


text:
—Tarîpai Paapaya atarumaꞌtî sîrîrî —taꞌpî Pauloya ipîꞌ. —Îꞌ warapo wei kaisarî îꞌ eraꞌmaya pepîn aꞌka eraꞌmaya pepîn. Enkaruꞌne eena sîrîrî tarîpai —taꞌpî Pauloya ipîꞌ.<pb/>Mîrîrî taiya pe mîîkîrî yenu ewaronpamîꞌpî îꞌ eraꞌmaiya pra eenaꞌpî. Mîîkîrî atakaꞌma piaꞌtîꞌpî. Mîrîrî yeꞌnen itenya pîꞌ taanen ton yuwaꞌpî mîîkîrîya.


text:
Mîrîrî eraꞌma tîuya yai mîîkîrî pata esaꞌ Sérgio Paulo mîîkîrîya Paapa maimu kupîꞌpî innape. Kureꞌne eesenumenkaꞌpî îꞌ kaiꞌma uyenupatoꞌkon Uyepotorîkonya pîꞌ.<pb/>


text:
Paulo moropai itonpayamîꞌ inkamoro asaraꞌtîꞌpî apoꞌyen yaꞌ, Pafos cidaderî poi. Toꞌ erepamîꞌpî Perge pona. Mîrîrî Perge wanîꞌpî Panfília pata po tîweꞌsen pe. Miarî pai João Marcos ennaꞌpoꞌpî Jerusalém pona.


text:
Tîîse tiaronkon wîtîꞌpî Perge poi Antioquia cidaderî pona. Mîrîrî Antioquia wanîꞌpî Pisídia pata po tîweꞌsen pe. Miarî Antioquia po Sábado yai Judeuyamîꞌ epereꞌtoꞌkon yewîꞌ ta toꞌ wîtîꞌpî. Moropai toꞌ ereutaꞌpî.


text:
Miarî inkamoroya Moisés nurîꞌtî kaaretarî erenkaꞌpî moropai Paapa maimu ekaremeꞌnenan profetayamîꞌ nurîꞌtî kaaretarî nîrî erenkaꞌpî toꞌya. Mîrîrî tîpo mîrîrî Judeuyamîꞌ epereꞌnîtoꞌ yewîꞌkon esaꞌ pe tîweꞌsenya pemonkonyamîꞌ eseurîmatoꞌpe toꞌ yarakkîrî taꞌpî. Mîrîrî yeꞌnen taꞌpî toꞌya toꞌ pîꞌ: —Uyonpayamîꞌ, amîrîꞌnîkon pîꞌ tauya îꞌ rî ankapai awanîkon ya eseurîmapai awanîkon ya, eseurîmatî pemonkonyamîꞌ yausinpatoꞌ ton ekaremeꞌtî —taꞌpî toꞌya toꞌ pîꞌ.<pb/>


text:
Mîrîrî yeꞌnen Paulo eꞌmîꞌsaꞌkaꞌpî. Tîweꞌmîꞌsaꞌka pe tenya ke taꞌpîiya. Maasa moo eꞌtî. Moropai taꞌpîiya: —Uyonpayamîꞌ, eseurîma etatî maasa amîrîꞌnîkon tarî awanîkon Judeuyamîꞌ moropai Judeuyamîꞌ pepîn Paapa yapurî pîꞌ awanîkon —taꞌpîiya.


text:
Moropai Paulo eseurîma piaꞌtîꞌpî: —Pena Paapaya utamokon menkaꞌpî Egito pata po toꞌ wanî yai. Miarî arinîke toꞌ epantoꞌpe toꞌ menkaꞌpî Paapaya. Moropai mîîkîrî Paapaya yarî toꞌ moꞌkaꞌpî Egito poi tîpemonkonoyamîꞌ kureꞌnan tîmeruntîri ke.


text:
Inkamoro yarîꞌpîiya toꞌ pata yaꞌ toꞌ ennaꞌpo yai. Tîîse toꞌ yapîtanîpîꞌpî mîîkîrî Paapaya keren po asakîꞌne pemonkon (40) konoꞌ kaisarî.


text:
Mîrîrî tîpo tîpemonkono pata ton tîrîꞌpîiya. Mîîkîrîya Canaã po tîîkoꞌmansenon asakîꞌne miaꞌ pona tîîmoꞌtai pata ponkon tîꞌkaꞌpî. Mîrîrî wenai mîrîrî pata esaꞌ pe inkamoro ipemonkonoyamîꞌ enatoꞌpe kaiꞌma Canaã pata po.


text:
Toꞌ koꞌmamîꞌpî 450 konoꞌ kaisarî sîrîrî tîpatakon esaꞌ pe teenakon pîkîrî.<pb/>Miarî pemonkon nîrî menkaꞌpî Paapaya îꞌ pensa tiaronkonya toꞌ tarumaꞌtî yai toꞌ pîikaꞌtînen ton. Mîrîrî warantî pemonkon menka pîꞌ Paapa koꞌmamîꞌpî Samuel esenpotoꞌ weiyu erepamî pîkîrî.


text:
Ipemonkonoyamîꞌya tesaꞌkon ton esatî yai Paapaya imenkaꞌpî Saul iteseꞌ. Quis munmu pe awanîꞌpî. Benjamim payannîꞌsan yonpa pe awanîꞌpî. Mîîkîrî Saul koꞌmamîꞌpî pata esaꞌ pe asakîꞌne pemonkon (40) konoꞌ kaisarî.


text:
Mîrîrî tîpo Paapaya imoꞌkaꞌpî. Moropai tiaron pata esaꞌ ton menkaꞌpîiya, Davi. Mîîkîrî pîꞌ Paapa eseurîmaꞌpî. “Mîîkîrî Davi wanî Jessé munmu pe. Mîîkîrî wanî uwakîri pe puꞌkuru maasa pra tamîꞌnawîrî ikuꞌkî tauya ikupîiya” taꞌpîiya.<pb/>


text:
Mîîkîrî payannîꞌsan koreꞌta Paapaya Jesus tîrîꞌpî Judeuyamîꞌ pîikaꞌtînen ton pe taasaꞌ tîuya yawîrî.


text:
Tîîse mîîkîrî iipî rawîrî eꞌmaiꞌ pe Paapaya João Batista nurîꞌtî yarimaꞌpî. Mîîkîrîya Paapa maimu ekaremekîꞌpî Judeuyamîꞌ pîꞌ. Taꞌpîiya: “Amakuyikon rumakatî moropai esenpatakonaꞌtî”, taapîtîꞌpîiya.


text:
Mîrîrî teesenyakaꞌmatoꞌ yaretîꞌka tîuya kupî yai João Batistaya taꞌpî pemonkonyamîꞌ pîꞌ: “Anîꞌ kaiꞌma uurî pîꞌ eesenumenkakon? Manniꞌ annîmîkîkon kaiꞌma upîꞌ awanîkon, Paapa naipontî ton kaiꞌma”, taꞌpîiya. “Tîîse mîîkîrî pepîn uurî. Maasa pra mîîkîrî wanî kureꞌne uyentai ipîkku pe tîweꞌsen pe. Mîrîrî yeꞌnen iꞌsaꞌsaꞌ yewa yeukauya eserîke pra wanî îꞌ pe pra rî wanî yeꞌnen”, taꞌpî João Batistaya.<pb/>


text:
Uyonpayamîꞌ, Abraão payannîꞌsan —taꞌpî Pauloya. —Amîrîꞌnîkon Judeuyamîꞌ moropai Judeuyamîꞌ pepîn, Paapa yapurînenan. Eꞌpîikaꞌtîntoꞌ yekare ekaremekîuya etatî —taꞌpîiya. —Sîrîrî itekare wanî tamîꞌnawîronkon ton pe. Sîrîrî itekare esekaremekî Jerusalém po tamîꞌnawîrî Judeuyamîꞌ pîꞌ moropai toꞌ esanon pîꞌ.


text:
<sup>(27,28)</sup> Tîîse mîrîrî epuꞌtî toꞌya pra toꞌ wanî. Pîikaꞌtîton pe Jesus wanî epuꞌtî toꞌya pra wanî. Teuren sábado kaisarî eta toꞌya Paapa maimu ekaremeꞌnenan profetayamîꞌ kaaretarî erenka toꞌya epuꞌtî toꞌya teuren. Mîrîrî warantî tîîse ikupîꞌpî toꞌya tepuꞌse pra. Mîîwîni tîîse Jesus yewanmîrî toꞌya ituꞌse pra toꞌ wanî. Îꞌ rî see imakuiꞌpî inkupîꞌpî ton pra tîîse, mîîkîrî rumakaꞌpî toꞌya Pôncio Pilatosya iwî meꞌpotoꞌpe kaiꞌma. Tamîꞌnawîrî aweꞌmenukasaꞌ Paapa kaaretarîya taasaꞌ yawîrî ikupîꞌpî toꞌya tepuꞌse pra.


text:
Tîîse mîîkîrî pîmîꞌsaꞌkaꞌpî Paapaya. Mîrîrî tîpo tuꞌke wei tîîkoꞌmamî yai, eesenpopîtîꞌpî tînaipontîꞌsan pia. Galiléia poi tuutîsanon Jerusalém pona tîpokon pe pia eesenpoꞌpî.


text:
Anna wanî sîrîrî tarî akoreꞌtaꞌnîkon —taꞌpî Pauloya. —Mîrîrî morî yekare pîꞌ anna eseurîmatoꞌpe apîꞌnîkon ekaremeꞌtoꞌpe annaya —taꞌpîiya.


text:
—Pena utamokon pîꞌ îꞌ taꞌpî tîuya kupîꞌpî Paapaya amen uurîꞌnîkon ton pe. Jesus pîmîꞌsaꞌkaꞌpîiya. Pena mîrîrî eꞌmenukasaꞌ Salmo kaaretarî yaꞌ capítulo 2. Taꞌpî Paapaya:<br/><t>“Unmu amîrî.<br/>Sîrîrîpe ayun pe wanî<br/>ekaremekîuya sîrîrî tamîꞌnawîronkon pîꞌ.”<br/>taꞌpî Paapaya. Jesus pîꞌ Paapa eseurîmaꞌpî mîrîrî —taꞌpî Pauloya.<pb/>


text:
Sîrîrî Paapa eseurîmaꞌpî Jesus eꞌmîꞌsaꞌka pîꞌ itesaꞌrîꞌpî kata pepîn kaiꞌma eeseurîmaꞌpî. Taꞌpîiya see warantî:<br/><t>“Îꞌ taꞌpîuya yawîrî Davi pîꞌ, mîrîrî kupîuya”,<br/>taꞌpîiya.


text:
Moropai inîꞌrî Paapa maimu eꞌmenukasaꞌ ya eeseporî mîrîrî, Salmo kaaretarî yaꞌ. Taꞌpî Paapa maimu ekaremeꞌnenya, see warantî:<br/><t>“Apoitîrî saꞌmanta<br/>tîîse mîîkîrî esaꞌrîꞌpî<br/>kupîya pepîn tîwî aakatatoꞌpe”,<br/>taꞌpîiya. ˻Tîîse Davi pîꞌ eeseurîmasaꞌ pra awanîꞌpî.˼<pb/>


text:
—Maasa pra tîîkoꞌmamî yai Daviya ikupîꞌpî îꞌ kupîiya yuꞌse Paapa wanîꞌpî. Mîrîrî tîpo Davi saꞌmantaꞌpî moropai yuꞌnaꞌtîꞌpî toꞌya itesaꞌrîꞌpî itamorîꞌsan nurîꞌtî uruwasi pia. Moropai itesaꞌrîꞌpî kataꞌpî.


text:
Tîîse Paapa nîmîꞌsaꞌkaꞌpî mîîkîrî esaꞌrîꞌpî kata pra awanîꞌpî. Aakoꞌmamî ipatîkarî —taꞌpî Pauloya.<pb/>


text:
Uyonpayamîꞌ, tamîꞌnawîrî amîrîꞌnîkonya sîrîrî epuꞌtî eꞌpai man, Jesus wenai imakuiꞌpî ankupîꞌpîkon kupîiya tîîwanmîra. Epuꞌtîyaꞌnîkon eꞌpai man Jesus wenai imakuiꞌpî ton pra enan innape ikupî ya.


text:
Moisés yeserurîꞌpî kupî pîꞌ aakoꞌmamîkon ya apîikaꞌtîkon pepîn amakuyikon moꞌka pepîn tîîse tauya manniꞌ apîꞌnîkon.


text:
Paapa maimu ekaremeꞌnen profeta nekaremekîꞌpî epuꞌtîyaꞌnîkon eꞌpai man, mîrîrî warantî awanîkon namai.<pb/>


text:
Mîrîrî ekaremekîuya apîꞌnîkon. Taꞌpî Paapaya:<br/><t>“Aka, upîꞌ tîîwoꞌmaꞌtasanon eranneꞌ pe eꞌtî.<br/>Esenumenkatî, tîwarî eꞌtî.<br/>Maasa pra aneraꞌmakon ton kupîuya kupî sîrîrî,<br/>innape ikupîyaꞌnîkon yentai,<br/>mîrîrî etayaꞌnîkon tîîse”.<br/>taꞌpî Paapaya. Mîrîrî warantî Paulo eseurîmaꞌpî.<pb/>


text:
Paulo Barnabé epaꞌka yai mîrîrî Judeuyamîꞌ epereꞌtoꞌ yewîꞌ tapai toꞌ epaꞌka yai inkamoro pemonkonyamîꞌya toꞌ etaꞌpî inîꞌrî toꞌ iiꞌtoꞌpe tiaron sábado yai inîꞌ panpîꞌ itekare ekaremeꞌse.


text:
Mîrîrî tîpo Judeuyamîꞌ moropai Judeuyamîꞌ pepîn Judeuyamîꞌ yeseru yawîrî enaꞌsan, inkamoro wîtîꞌpî toꞌ pîkîrî. Inkamoro yeurîmaꞌpî toꞌya îꞌ kaiꞌma toꞌ koꞌmantoꞌpe innape Paapa kupîꞌpî tîrumakai pra toꞌ koꞌmantoꞌpe maasa pra morî pe tîweꞌtoꞌ ke toꞌ pîikaꞌtîsaꞌ Paapaya yeꞌnen. Mîrîrî warantî toꞌ yeurîmaꞌpî toꞌya.<pb/>


text:
Mîrîrî tîpo tiaron sábado yai toꞌ wîtîꞌpî Saulo Barnabé. Mîrîrî yai arinîke toꞌ wanîꞌpî tamîꞌnawîrî yonpa cidade ponkonya Paapa maimu etatoꞌpe.


text:
Mîrîrî yai toꞌ eraꞌma tîuyaꞌnîkon yai Judeuyamîꞌ esenumenkaꞌpî imakuiꞌpî pe. Toꞌ kinmuwaꞌpî. Mîrîrî yeꞌnen imakuiꞌpî pe Paulo winîkîi toꞌ eseurîmaꞌpî îꞌ kaiꞌma eeseurîmatoꞌ wenai.<pb/>


text:
Imakuiꞌpî pe tîwinîkîiꞌnîkon Judeuyamîꞌ eseurîma epuꞌtî tîuyaꞌnîkon yeꞌnen Paulo Barnabé eseurîmaꞌpî inîꞌ panpîꞌ meruntî ke. Taꞌpî toꞌya toꞌ pîꞌ: —Aꞌkî, sîrîrî Paapa maimu ekaremekî annaya eꞌpai awanî eꞌmaiꞌ pe amîrîꞌnîkon Judeuyamîꞌ pîꞌ. Tîîse îꞌ waniꞌ awanî yeꞌnen mîrîrî yuꞌse pra awanîkon sîrîrî. Innape ikupîyaꞌnîkon pra awanîkon. Mîrîrî yeꞌnen ipatîkarî enen koꞌmannîtoꞌ iwanmîrîyaꞌnîkon mîrîrî. Mîrîrî yeꞌnen anna wîtî manniꞌkan Judeuyamîꞌ pepîn pîꞌ ekaremeꞌse.


text:
Maasa pra sîrîrî ekaremeꞌtoꞌpe annaya taꞌpî Paapaya pena. Paapaya itîrîꞌpî. Taꞌpîiya:<br/><t>“Amîrî kupîuya sîrîrî aꞌka warantî<br/>manniꞌkan Judeuyamîꞌ pepîn koreꞌta.<br/>Itekare pîꞌ eeseurîma wenai<br/>Paapa maimu eta tamîꞌnawîronkonya.<br/>Mîrîrî warantî tîweꞌpîikaꞌtîtoꞌkon eporî toꞌya”,<br/>taꞌpî Paapaya pena.<pb/>


text:
Mîrîrî yeꞌnen mîrîrî eta tîuyaꞌnîkon yai Judeuyamîꞌ pepîn atausinpasaꞌ wanîꞌpî maasa pra innape Jesus kuꞌsaꞌ tîuyaꞌnîkon yeꞌnen. Morî pe eraꞌmaꞌpî toꞌya mîrîrî Paapa maimu Paulo nekaremekîꞌpî yapurîꞌpî toꞌya. Inkamoro menkasaꞌ Paapaya wanîꞌpî ipatîkarî toꞌ komantoꞌpe. Mîrîrî yeꞌnen innape ikupîꞌpî toꞌya.<pb/>


text:
Tîîse Judeuyamîꞌya tesaꞌkon pe tîweꞌsen pîꞌ taꞌpî imakuiꞌpî kuꞌtoꞌpe toꞌya Paulo winîkîi. Mîrîrî yeꞌnen wîriꞌsanyamîꞌ ipîkkukon Judeuyamîꞌ yeseru yaꞌ enaꞌsan meruntîtannîpîꞌpî toꞌya imakuiꞌpî kuꞌtoꞌpe toꞌya Paulo Barnabé winîkîi. Mîrîrî yeꞌnen Paulo Barnabé tarumaꞌtî piaꞌtîꞌpî toꞌya. Moropai toꞌ yenpaꞌkaꞌpî toꞌya mîrîrî pata yapai.


text:
Moropai inkamoro Jesus naipontîꞌsanya non atapiꞌsaꞌ tîꞌsaꞌsaꞌkon pîꞌ sorokaꞌpî teserukon ta Paapa yenyaꞌ toꞌ rumaka tîuya taatoꞌ, maasa pra itekare anetapai pra toꞌ wanîꞌpî. Mîrîrî yeꞌnen inkamoro wîtîꞌpî Icônio cidaderî pona.


text:
Tîîse innape Jesus kuꞌnenan Antioquia ponkon wanîꞌpî taatausinpai kureꞌne maasa pra Morî Yekaton Wannî wanîꞌpî toꞌ esaꞌ pe.<pb/>


text:
Icônio cidaderî po tîwanîkon yai mîrîrî warantî rî Paulo Barnabé wanîꞌpî Judeuyamîꞌ epereꞌtoꞌ yewîꞌkon ta. Toꞌ ewomîꞌpî. Meruntî ke Paapa maimu ekaremekîꞌpî toꞌya. Mîrîrî yeꞌnen tuꞌke Judeuyamîꞌ pepîn moropai Judeuyamîꞌya innape Jesus kupîꞌpî.


text:
Tîîse Judeuyamîꞌ innape ikuꞌnenan pepîn eseurîmaꞌpî Judeuyamîꞌ pepîn yarakkîrî innape Jesus kuꞌnenan tarumaꞌtîtoꞌpe toꞌya.


text:
Mîrîrî yai Paulo Barnabé koꞌmamîꞌpî tuꞌke wei kaisarî miarî Paapa maimu ekaremekî pîꞌ meruntî ke. Îꞌ kaiꞌma morî pe tîweꞌtoꞌ wenai, unkupîꞌpîkon wenai pra Uyepotorîkonya upîikaꞌtîkon pîꞌ toꞌ eseurîmaꞌpî. Mîrîrî yeꞌnen Paapaya meruntî ke Jesus naipontîꞌsan eꞌtoꞌ ton tîrîꞌpî. Maasa pra eraꞌmatoꞌpe pemonkonyamîꞌya yairon pe eꞌpîikaꞌtîntoꞌ yekare wanî. Mîrîrî yeꞌnen tînaipontîꞌsan pia meruntî tîrîꞌpîiya. Îꞌ ikupî eserîkan pepîn moropai kureꞌnan esenumenkantoꞌ kuꞌtoꞌpe toꞌya kaiꞌma Paapaya itîrîꞌpî.


text:
Mîrîrî yai toꞌ eꞌmenkasaꞌ wanîꞌpî. Tiaronkonya inna taꞌpî Judeuyamîꞌ maimu pîꞌ moropai tiaronkon wanîꞌpî Jesus naipontîꞌsan winîkîi tîweꞌsanon pe.


text:
Mîrîrî yeꞌnen Jesus naipontîꞌsan winîkîi tiaronkon eseurîmaꞌpî Judeuyamîꞌ moropai Judeuyamîꞌ pepîn Paulo yuꞌse pra tîwanîkon yeꞌnen. Moropai inkamoro esanon pokonpe îꞌ ankuꞌpai tîweꞌtoꞌkon kupîꞌpî toꞌya. Mîrîrî yeꞌnen taꞌpî toꞌya: —Iwîpaiꞌnîkon awanî sîrîrî tîꞌkon ke —taꞌpî toꞌya.


text:
Moropai mîrîrî yekare eta tîuyaꞌnîkon yai Paulo Barnabé epeꞌpî Listra cidaderî pona moropai Derbe cidaderî pona. Mîrîrî wanîꞌpî Licaônia pata po tîweꞌsen pe. Mîrîrî patakon poro toꞌ wîtîꞌpî.


text:
Miarî Listra cidaderî po teerepansaꞌkon yai warayoꞌ eporîꞌpî toꞌya. Maꞌtakî pe eesenpoꞌpî. Teesenpoꞌpî pata pai asakoi pe pra awanîꞌpî. Maasa pra ekeꞌnan pe awanîꞌpî.


text:
Mîîkîrîya Paapa maimu ekaremekî Pauloya etaꞌpî. Moropai mîîkîrî eraꞌma tîuya pe Pauloya epuꞌtîꞌpî, innape Paapaya tepiꞌtî kupîꞌpîiya.


text:
Mîrîrî yeꞌnen taꞌpîiya ipîꞌ, meruntî ke: —Eꞌmîꞌsaꞌkakî satippe. Asakî taiya pe mîîkîrî warayoꞌ arapumîꞌpî. Moropai aweꞌmîꞌsaꞌkaꞌpî satippe eenaꞌpî. Moropai aasarî piaꞌtîꞌpî.<pb/>


text:
Mîrîrî kupî Pauloya eraꞌma tîuyaꞌnîkon yai arinîkon pemonkonyamîꞌ insamoro entaimepîtîꞌpî tîmaimukon ta. Taꞌpî toꞌya: —Paapayamîꞌ erepansaꞌ man ukoreꞌtaꞌnîkon warayoꞌkon warantî —taꞌpî toꞌya.


text:
Mîrîrî yeꞌnen inkamoro eseꞌ ton tîrîꞌpî toꞌya toꞌ kaisarî Júpiter kaiꞌma Barnabé esatîꞌpî toꞌya. Moropai Paulo esatîꞌpî toꞌya, Mercúrio kaiꞌma. Maasa pra teeseurîmasen pe awanîꞌpî.


text:
Mîîkîrî Jupiter soosirî wanîꞌpî cidade poro po. Mîrîrî yeꞌnen Jupiter pîꞌ teepîremasenya tîntîrî ton yenepîꞌpî mîrîrî cidade ewontoꞌ pia toꞌ yapurîkonpa. Morî yenepîꞌpîiya yei yariꞌku moropai coroa toꞌ pia tîntîrî ton toꞌ yapurîpa kaiꞌma. Moropai tekînkon anwîpai toꞌ wanîꞌpî teserukon ta Paulo Barnabé yapurîkonpa.<pb/>


text:
Tîîse mîrîrî yekare etasaꞌ tîuyaꞌnîkon yai Paulo Barnabéya teesewankonoꞌmakon pe tîponkon karakapîtîꞌpî. Moropai toꞌ ekaꞌtumîꞌpî kaꞌneꞌ pe arinîkon koreꞌta. Toꞌ entaimeꞌpî meruntî ke.


text:
Taꞌpî toꞌya: —Pemonkonyamîꞌ, îꞌ ton pe mîrîrî warantî ikupî yuꞌse awanîkon anna winîkîi. Anna wanî pepîn Paapa warantî, Paapa pe. Tîîse anna wanî amîrîꞌnîkon warantî warayoꞌkon pe —taꞌpî toꞌya. —Tîîse anna wanî sîrîrî tarî akoreꞌtaꞌnîkon Paapa maimu ekaremeꞌtoꞌpe annaya. Inîꞌrî mîrîrî yeꞌka yapurîyaꞌnîkon namai irumakakonpa sîrîrî Paapa maimu ekaremekî annaya apîꞌnîkon —taꞌpî toꞌya. —Tîîse Paapa pia neken ennaꞌpotî. Paapa yapurîtî ipatîkarî tîîkoꞌmansen. Manniꞌ kaꞌ konekaꞌtîpon moropai pata konekaꞌtîpon tuna konekaꞌtîpon tamîꞌnawîron sîrîrî pata po tîîkoꞌmansen Paapa nîkonekaꞌpî. Mîrîrî konekaꞌtîpon pia ennaꞌpotî —taꞌpî toꞌya toꞌ pîꞌ.


text:
—Pena Paapaya ikupîꞌpî pemonkonyamîꞌ koꞌmantoꞌpe ituꞌse tîweꞌtoꞌkon yawîrî. Maasa pra tepuꞌtî toꞌya pra awanî yeꞌnen.


text:
Mîrîrî tanne Paapaya anîꞌ pe tîwanî ekaremeꞌpîtîꞌpî tîwîrî morî kupî tîuya wenai epuꞌtoꞌpe toꞌya kaiꞌma. Mîîkîrî Paapaya konoꞌ yarima kaꞌ poi. Mîîkîrî Paapaya uyekkarikon emîsaꞌ moꞌka weiyu ton tîrî. Mîîkîrî Paapaya uyekkarikon ton tîrî. Mîîkîrî Paapaya atausinpantoꞌ tîrî uyewankon yaꞌ —taꞌpî toꞌya.


text:
Mîrîrî taa tîpo tekînon anwîpai toꞌ koꞌmamîꞌpî inkamoro yapurîpa, mîrîrî namai toꞌ esekaꞌnunka tîîse.<pb/>


text:
Mîrîrî tîpo iipîꞌsan Antioquia cidaderî poi moropai Icônio cidaderî poi inkamoroya arinîkon meruntîtannîpîꞌpî Paulo tarumaꞌtîtoꞌpe toꞌya. Mîrîrî yeꞌnen Paulo paꞌtîpîtî piaꞌtîꞌpî toꞌya tîꞌkon ke. Iworokaꞌpî toꞌya moropai poro pona cidade poi aasaꞌmantasaꞌ kaiꞌma.


text:
Tîîse mîîkîrî pia innape Jesus kuꞌnenan emurukuntîꞌpî iwoi. Moropai mîîkîrî eꞌmîꞌsaꞌkaꞌpî inîꞌrî. Inîꞌrî eewomîꞌpî mîrîrî cidade ta. Moropai tiaron wei yai Paulo Barnabé wîtîꞌpî Derbe cidaderî pona.<pb/>


text:
Miarî Derbe cidaderî pona teerepansaꞌkon pe Paapa maimu ekaremekîꞌpî Paulo Barnabéya. Mîrîrî yai tuꞌke innape Jesus kupîꞌpî toꞌya. Mîrîrî tîpo toꞌ ennaꞌpoꞌpî Listra cidaderî pona Icônio cidaderî pona moropai Antioquia Pisídia pata po tîweꞌsen pona.


text:
Miarî innape Jesus kuꞌnenan panamaꞌpî toꞌya inîꞌ panpîꞌ meruntî ke innape ikuꞌtoꞌ toꞌya eꞌtoꞌpe toꞌ pîikaꞌtîꞌpî toꞌya. Maasa pra uyesaꞌkon pe Paapa yuꞌse eꞌnî ya, mararî pra eꞌtarumaꞌtîntoꞌ yapîtanîpî eꞌpai awanî kaiꞌma toꞌ yeurîmaꞌpî toꞌya.


text:
Mîrîrî tîpo soosi esanon ton menkaꞌpî Jesus naipontîꞌsanya soosikon kaisarî. Inkamoro pona toꞌ epîrema koꞌmannîpîꞌpî tekkarikon tonpai pra esatîꞌpî toꞌya Paapa pîꞌ. Manniꞌ innape toꞌ nîkupîꞌpî pîꞌ esatîꞌpî toꞌya, toꞌ pîikaꞌtîtoꞌpeiya toꞌ meruntîri ton tîîtoꞌpeiya kaiꞌma.


text:
Mîrîrî tîpo Paulo Barnabé ennaꞌpoꞌpî Pisídia pata poro toꞌsarî toꞌ wîtîꞌpî Panfília pata pona teerepamîkon pîkîrî.


text:
Miarî inkamoroya Paapa maimu ekaremekîꞌpî nîrî Perge po. Mîrîrî tîpo toꞌ wîtîꞌpî Atália peyakî pona toꞌ erepamîꞌpî.<pb/>


text:
Tarîpai inkamoro asaraꞌtîꞌpî mîrîrî Atália peyakî po apoꞌyen yaꞌ tuutîkonpa Antioquia cidaderî pona Síria pata po tîweꞌsen pona. Mîrîrî pata wanîꞌpî pena inkamoro Paulo Barnabé rumaka toꞌya Paapa esenyakaꞌmatoꞌ kuꞌtoꞌpe toꞌya pataꞌpî pe. Morî pe Paapa eꞌtoꞌ wenai mîrîrî teesenyakaꞌmatoꞌkon aretîꞌkasaꞌ toꞌya wanîꞌpî.


text:
Mîrîrî yeꞌnen miarî teerepanse tamîꞌnawîronkon pemonkonyamîꞌ muurunkuntîꞌpî toꞌya innape Jesus kuꞌnenan moropai inkamoro pîꞌ îꞌ kupîꞌpî Paapaya ekaremekîꞌpî toꞌya. Inkamoro eseurîmaꞌpî ekaremekîꞌpî toꞌya îꞌ kuꞌsaꞌ Paapaya tîwenaiꞌnîkon. Mîrîrî ekaremekîꞌpî toꞌya. Moropai îꞌ kaiꞌma Paapaya Judeuyamîꞌ pepîn pîikaꞌtîꞌpî, mîrîrî ekaremekîꞌpî toꞌya toꞌ pîꞌ.


text:
Antioquia po tîwanîkon yai tiaronkon Judeuyamîꞌya Judéia poi iipîꞌsanya innape Jesus kuꞌnenan yenupaꞌpî teserukon ta. Taꞌpî toꞌya toꞌ pîꞌ see warantî: —Anîꞌya tîmere piꞌpî pottî yaꞌtîsaꞌ pra awanî ya, aweꞌpîikaꞌtî eserîke pra awanî. Maasa pra Moisésya taꞌpî yawîrî ikupî anîꞌya pra awanî yeꞌnen aweꞌpîikaꞌtî eserîke pra awanî —taapîtîꞌpî toꞌya.


text:
Mîrîrî eta tîuyaꞌnîkonya yai Paulo moropai Barnabéya inna taa pra awanîꞌpî. Mîrîrî yeꞌnen inkamoro toꞌ yenupatîponkon pokonpe toꞌ eseurîmaꞌpî. —Mîrîrî yeꞌka pepîn —taꞌpî toꞌya. Tîîse inkamoroya yuuku pra awanîꞌpî. Maasa pra teserukon yawîrî ikupî toꞌya yuꞌse tîwanîkon yeꞌnen. Mîrîrî yeseru koneka tîuyaꞌnîkon pra awanî yeꞌnen innape Jesus kuꞌnenanya Paulo moropai Barnabé moropai tiaronkon innape Jesus kuꞌnenan yarimaꞌpî Jerusalém pona toꞌ wîtîtoꞌpe inîꞌ panpîꞌ mîrîrî yekare epuꞌse toꞌ wîtîtoꞌpe kaiꞌma Jesus naipontîꞌsan pia, moropai soosi esanon pia.


text:
Inkamoro eseꞌmaꞌtîꞌpî Antioquia poi. Tuutîkon pe toꞌ wîtîꞌpî Fenícia pata poro, moropai Samaria pata poro. Mîrîrî yai inkamoroya îꞌ kaiꞌma Judeuyamîꞌ pepînya innape Jesus kuꞌsaꞌ ekaremekîꞌpî miarî toꞌ pîꞌ. Mîrîrî yekare eta tîuyaꞌnîkon ya yai toꞌ enaꞌpî kureꞌne taatausinpai mîrîrî pîꞌ.<pb/>


text:
Mîrîrî yai Jerusalém pona toꞌ erepamî yai inkamoro pataꞌseꞌ ton tîrîꞌpî innape Jesus kuꞌnenanya, moropai inaipontîꞌsanya moropai soosi esanonya toꞌ pataꞌseꞌ ton tîrîꞌpî. Inkamoroya mîrîrî pe rî îꞌ kupîꞌpî Paapaya ekaremekîꞌpî tîwenaiꞌnîkon. Judeuyamîꞌ pepînya innape Jesus kupîꞌpî imaimu eta tîuyaꞌnîkon wenai. Mîrîrî ekaremekîꞌpî toꞌya toꞌ pîꞌ.


text:
Mîrîrî tanne moro toꞌ wanîꞌpî fariseuyamîꞌ innape Jesus kupîtîponkon. Inkamoroya taꞌpî: —Judeuyamîꞌ pepînya tîmere piꞌpî pottî yaꞌtî toꞌya eꞌpai awanî mîrîrî. Îꞌ kaiꞌma Moisésya taasaꞌ yawîrî ikupî eꞌpai awanî mîrîrî —taꞌpî fariseuyamîꞌya. —Mîrîrî warantî pra toꞌ wanî ya, toꞌ eꞌpîikaꞌtî pepîn —taꞌpî toꞌya.<pb/>


text:
Mîrîrî yeꞌnen inkamoro Jesus naipontîꞌsan, moropai soosi esaꞌ pe tîweꞌsanon pokonpe toꞌ emurukuntîꞌpî, mîrîrî yeseru konekakonpa kaiꞌma.


text:
Mîrîrî pîꞌ kureꞌne teeseurîmakon aretîꞌka pe, Pedro eꞌmîꞌsaꞌkaꞌpî moropai taꞌpîiya: —Uyonpayamîꞌ, epuꞌnenan amîrîꞌnîkon morî pe îꞌ kaiꞌma Paapaya umenkaꞌpî akoreꞌtapaiꞌnîkon pena puꞌkuru pra, sîrîrî tîmaimu ekaremeꞌtoꞌpeuya kaiꞌma Judeuyamîꞌ pepîn pîꞌ, mîrîrî Jesus yekare eta tîuyaꞌnîkon yai innape ikuꞌtoꞌpe toꞌya.


text:
Aꞌkî, Paapaya tamîꞌnawîronkon yewan epuꞌnenya Morî Yekaton Wannî yarimaꞌpî toꞌ esaꞌ pe aakoꞌmantoꞌpe uurîꞌnîkon pia yarimaꞌpî tîuya warantî. Mîrîrî wenai epuꞌtî pîꞌ uurîꞌnîkon man innape toꞌ eꞌpîikaꞌtîsaꞌ man.


text:
Maasa pra imakuiꞌpî toꞌ nîkupîꞌpî moꞌkaꞌpî Paapaya innape tîkupî toꞌya wenai. Mîrîrî warantî nîrî uurîꞌnîkonya innape ikupî yai unkupîꞌpîkon imakuiꞌpî moꞌkaꞌpîiya. Mîrîrî yeꞌnen Paapaya uurîꞌnîkon eraꞌma seꞌ kaisarî, eꞌsentai pra.


text:
Tîîse îꞌ waniꞌ awanî yeꞌnen taayaꞌnîkon tiaronkon pîꞌ, “Moisésya taasaꞌ yawîrî eꞌpai awanîkon,” mîrîrî yawîrî pra eꞌnî tanne, mîrîrî yawîrî pra utamokon nurîꞌtîyamîꞌ eꞌsaꞌ tanne. Tîîse îꞌ waniꞌ awanî yeꞌnen tiaronkonya mîrîrî amîiꞌne yarî yuꞌse awanîkon yarî yentainon. Mîrîrî warantî taayaꞌnîkon wenai Paapa ekoreꞌma yuꞌse kaꞌrî awanîkon apîꞌnîkon.


text:
Mîrîrî yeꞌka pe pra neken. Maasa pra eꞌpîikaꞌtînsaꞌ epuꞌtî tîꞌnokoꞌpî pe Jesusya uurîꞌnîkon kuꞌsaꞌ wenai. Mîrîrî morî pe Paapa eꞌtoꞌ wenai nîrî inkamoro Judeuyamîꞌ pepîn eꞌpîikaꞌtîsaꞌ man —taꞌpî Pedroya.<pb/>


text:
Tîîse mîrîrî tîpo Pedro eseurîma eta tîuyaꞌnîkon tîpo moo toꞌ wanîꞌpî, inîꞌrî Paulo moropai Barnabé eseurîma etakonpa. Inkamoroya îꞌ kaiꞌma ikupî eserîkan pepîn kupîꞌpî moropai kureꞌnan esenumenkantoꞌ kupîꞌpî Paapaya toꞌ wenai. Mîrîrî ekaremekîꞌpî toꞌya. Judeuyamîꞌ pepîn pîikaꞌtîsaꞌ Paapaya ekaremekîꞌpî toꞌya.


text:
Paulo Barnabé eseurîma ataretîꞌka pe, Tiago eꞌmîꞌsaꞌkaꞌpî. Moropai taꞌpîiya: —Uyonpayamîꞌ, maasa eseurîma etatî —taꞌpîiya.


text:
—Amenrî Simão eseurîma ataretîꞌka etaꞌnîkon man. Paapaya tiaronkon menkasaꞌ tîmîrî ton pe Judeuyamîꞌ pepîn koreꞌtapai tîpemonkono pe toꞌ eꞌtoꞌpe kaiꞌma. Mîrîrî yeꞌnen epuꞌtîꞌnîkon Judeuyamîꞌ pepîn saꞌnamanen pe Paapa wanî.


text:
Pena sîrîrî pîꞌ Paapa maimu ekaremeꞌnenan profetayamîꞌ nurîꞌtî eseurîmaꞌpî. Imenukaꞌpî toꞌya see warantî:


text:
Paapaya taꞌpî:<br/><t>“Maasa uuipî kupî sîrîrî Judeuyamîꞌ,<br/>Davi payanîꞌsan pîikaꞌtîi.<br/>Îꞌ pe pra rî inkamoro wanî,<br/>tîîse morî pe toꞌ konekauya kupî sîrîrî,<br/>pena toꞌ eꞌsaꞌ warantî.<br/>˻Maasa pra inkamoro esaꞌ ton<br/>tîrîuya kupî sîrîrî toꞌ yonpa ke rî,<br/>inkamoro koꞌmantoꞌpe morî pe.˼<br/>


text:
<t>Mîrîrî unkupîꞌpî eraꞌma tîuyaꞌnîkon wenai<br/>uyuwa Judeuyamîꞌ pepînya.<br/>Inkamoro wanî unmenkaꞌsan pe<br/>uurî ton pe toꞌ eꞌtoꞌpe.”<br/>Sîrîrî pîꞌ Paapa eseurîmaꞌpî ikonekatîpon.


text:
—Mîrîrî yeꞌnen uurî esenumenkatoꞌ wanî uurîꞌnîkonya taa eꞌpai pra awanî Moisés maimuya taasaꞌ yawîrî toꞌ koꞌmannîtoꞌpe. Mîrîrî warantî awanî ya, saꞌme awanî Judeuyamîꞌ pepîn pia, innape Jesus kuꞌnenan pia.


text:
Uurî esenumenka kaareta anmenukapai awanî sîrîrî toꞌ pia. Taatoꞌ toꞌ pîꞌ, toꞌ yeseru penaroꞌ rumakatoꞌpe toꞌya, miaꞌ ke ikonekasaꞌ pia, toꞌ napurî ton pe toꞌ nîtîrîꞌpî sararu yanî toꞌya namai. Moropai taapai awanî nîrî toꞌ pîꞌ, seꞌ tapairî wîriꞌsanyamîꞌ yarakkîrî toꞌ wanî namai, moropai wîriꞌsanyamîꞌ wanî namai seꞌ tapairî warayoꞌkon yarakkîrî. Taapai awanî nîrî iꞌmî yeꞌpî waikîꞌsaꞌ yanî toꞌya namai mîn epaꞌkasaꞌ pra tîîse. Inîꞌrî imînî yarakkîrî yanî toꞌya namai.


text:
Maasa pra mîrîrî warantî toꞌ wanî ya, inkamoro yewanmîrî toꞌ yeseru yairî pra toꞌ wanî yeꞌnen. Maasa pra mîrîrî yekare epuꞌtî Judeuyamîꞌya pena pata pai Moisés maimuya taasaꞌ eta pîꞌ toꞌ koꞌmanpîtî sábado kaisarî toꞌ epereꞌtoꞌ yewîꞌkon ta. Mîrîrî yeꞌnen mîrîrî teserukon rumakatoꞌpe toꞌya —taꞌpî Tiagoya.<pb/>


text:
Tiago eseurîmasaꞌ tîpo, Jesus naipontîꞌsanya moropai soosi esanonya, tamîꞌnawîron innape Jesus kuꞌnenan pokonpe siꞌma Antioquia pona kaareta yarîtonkon warayoꞌkon menkaꞌpî, Paulo moropai Barnabé pokonpe attîtonkon. Judas iteseꞌ waikatoi Barsabás, moropai Silas asakîꞌne neken toꞌ menkaꞌpî toꞌya. Insamoro epuꞌtîꞌpî innape Jesus kuꞌnenanya yairî toꞌ yeseru wanî.


text:
Inkamoro yaipontîꞌpî toꞌya mîrîrî kaareta yaatoꞌpe toꞌya kaiꞌma. Taꞌpî toꞌya:<pb/>Anna Jesus naipontîꞌsan moropai soosi esanonya taa anna wanî ayonpakon pe innape Jesus kupîꞌnîkon wenai. Mîrîrî yeꞌnen anna maimu man amîrîꞌnîkon Judeuyamîꞌ pepîn Antioquia ponkon moropai Síria ponkon moropai Cilícia ponkon pia.<pb/>


text:
Akoreꞌtaꞌnîkon anna yonpayamîꞌ wîtîsaꞌ yai kureꞌne ayewankonoꞌmaꞌpîkon toꞌya epuꞌtî pîꞌ anna man. Inkamoroya îꞌ kaiꞌma ayenupasaꞌkon ya anna maimu pe pra awanî mîrîrî.


text:
Mîrîrî yeꞌnen annaya tamîꞌnawîrî siꞌma teesetai insamoro warayoꞌkon yarima sîrîrî aapiaꞌnîkon, uyonpayamîꞌ. Toꞌ wîtî sîrîrî uwakîrikon puꞌkuru uyonpayamîꞌ Paulo, Barnabé pokonpe.


text:
Insamoro Paulo Barnabéya itekare ekaremekî pîꞌ toꞌ koꞌmamîꞌpî. Mîrîrî wenai toꞌ anwîpai tiaronkon wanîꞌpî Uyepotorîkon Jesus Cristo yekare ekaremekî toꞌya wenai.


text:
Mîrîrî yeꞌnen Judas moropai Silas yarima annaya sîrîrî amîrîꞌnîkon pia ayarakkîrîꞌnîkon toꞌ eseurîmatoꞌpe morî pe sîrîrî kaareta anna nîmenukaꞌpî pîꞌ. Inkamoroya ekaremekî morî pe apîꞌnîkon.


text:
Sîrîrî yekare konekaꞌpî Morî Yekaton Wannîya moropai annaya. Inîꞌrî Moisés maimuya taasaꞌ yawîrî awanîkon eꞌpai pra awanî. Maasa pra mîrîrî yawîrî awanîkon ya saꞌme awanî. Tîîse ankupîkon ton ekaremekî annaya epuꞌtîkonpa.


text:
Mîrîrî yeꞌnen miaꞌ ke ikonekasaꞌ toꞌ napurî ton pe pia toꞌ nîtîrîꞌpî sararu yanîyaꞌnîkon namai. Moropai iꞌmî yeꞌpî tîwaikkîꞌse iwîsaꞌ yanîyaꞌnîkon namai, imînî yarakkîrî. Moropai imakuiꞌpî kupî pîꞌ eesenumenkakon namai, seꞌ tapairî wîriꞌsanyamîꞌ yarakkîrî awanîkon namai. Moropai wîriꞌsanyamîꞌ wanî namai seꞌ tapairî warayoꞌkon yarakkîrî. Mîrîrî warantî ikupîyaꞌnîkon ya, morî pe awanîkon.<br/>Mîrîrî warantî kaareta menukaꞌpî toꞌya.<pb/>


text:
Mîrîrî tîpo inkamoro Paulo Barnabé moropai Judas Silas eseꞌmaꞌtîꞌpî Antioquia pona. Mîrîrî kaareta yarîꞌpî toꞌya. Miarî teerepansaꞌkon pe innape Jesus kuꞌnenan muurukuntîꞌpî toꞌya moropai mîrîrî kaareta rumakaꞌpî toꞌya toꞌ pia.


text:
Moropai mîrîrî kaareta erenkasaꞌ tîuyaꞌnîkon tîpo taatausinpai toꞌ wanîꞌpî. Îꞌ taasaꞌ kaaretaya epuꞌtîꞌpî toꞌya mîrîrî yai. Mîrîrî yeꞌnen kureꞌne toꞌ atausinpaꞌpî.


text:
Mîrîrî tîpo Paapa maimu ekaremeꞌnenan Judas, Silas eseurîmaꞌpî. Inkamoroya toꞌ meruntîtannîpîꞌpî inîꞌ panpîꞌ. Mîrîrî yeꞌnen taatausinpai toꞌ wanîꞌpî.


text:
Mîrîrî tîpo toꞌ koꞌmamîꞌpî mararî wei kaisarî moropai toꞌ ennaꞌpoꞌpî Jerusalém pona taipontîꞌtîponkon pia. Mîrîrî yeꞌnen toꞌ esekaremekîꞌpî. Moropai inkamoroya taꞌpî: —Inna, morî pe atîtî —taꞌpî toꞌya toꞌ pîꞌ.


text:
Moropai Paulo Barnabé eꞌnîmîꞌpî nîrî Antioquia po. Innape Jesus kuꞌnenan yenupaꞌpî toꞌya. Moropai tiaronkonya nîrî toꞌ yenupaꞌpî Paapa maimu pîꞌ.<pb/>


text:
Mîrîrî tîpo Pauloya taꞌpî Barnabé pîꞌ: —Ennaꞌponpai awanî sîrîrî uyonpakon innape Jesus kupîtîponoꞌsan yekare etapîꞌse cidadekon poro —taꞌpîiya. —Manniꞌ oꞌnon poro uurîꞌnîkonya itekare ekaremekî neꞌtîkini mîrîrî poro wîtînpai awanî sîrîrî —taꞌpîiya. —Morî pe toꞌ koꞌmamî yekare etai —taꞌpîiya.


text:
Tîîse Pauloya yuukuꞌpî: —Kaane, attî eꞌpai pra man. Maasa pra pena uupiapaiꞌnîkon Panfília pata poi awennaꞌpoꞌpî. Tamîꞌnawîrî uurîꞌnîkon asatoꞌ poro aasaꞌsaꞌ pra wanîꞌpî —taꞌpîiya. Tîîse, —Kaane —taꞌpî Barnabéya. —Attî eꞌpai man. Tîîse yuukuiya pra Paulo wanîꞌpî.


text:
Mîrîrî pîꞌ toꞌ eseurîmaꞌpî mîrîrî wenai. Mîrîrî tîpo toꞌ epantakaꞌpî Paulo Barnabé yarakkîrî. Mîrîrî yeꞌnen Barnabéya João Marcos yarîꞌpî tarakkîrî. Toꞌ asaraꞌtîꞌpî apoꞌyen yaꞌ tuutîkonpa Chipre wono pona.


text:
Tîîse Pauloya Silas menkaꞌpî tarakkîrî attîtoꞌpe kaiꞌma. Moropai inkamoro pona toꞌ epîremaꞌpî. Taꞌpî toꞌya: —Paapa, morî amîrî. Mîrîrî morî pe aweꞌtoꞌ wenai insanan pîikaꞌtîkî morî pe toꞌ wîtîtoꞌpe —taꞌpî toꞌya. Mîrîrî tîpo toꞌ eseꞌmaꞌtîꞌpî.


text:
Mîrîrî yai Paulo Silas wîtîꞌpî toꞌsarî Síria pata poro moropai Celícia pata poro. Inkamoroya mîrîrî warantî innape Jesus kuꞌnenan yausinpaꞌpî mîrîrî yai tuutîsaꞌkon yai, taatausinpai toꞌ koꞌmantoꞌpe kaiꞌma.<pb/>


text:
Moropai Paulo wîtîꞌpî Derbe cidaderî pona moropai Listra cidaderî pona. Miarî Listra po Timóteo koꞌmanpîtîꞌpî. Paapa yapurînen pe awanîꞌpî. Mîîkîrî yan wanîꞌpî Judeupaꞌ pe moropai innape Jesus kuꞌnen pe. Tîîse iyun wanîꞌpî Judeu pe pra tîîse grego pe.


text:
Morî pe Timóteo koꞌmanpîtîꞌpî, tamîꞌnawîronkon innape Jesus kuꞌnenanya epuꞌtîꞌpî Listra ponkon moropai Icônio ponkonya. —Morî pe Timóteo yeseru man —taapîtîꞌpî toꞌya.


text:
Timóteo anapai Paulo wanîꞌpî tarakkîrîꞌnîkon. Tîîse imere piꞌpî pottî yaꞌtîsaiꞌya pra iyun wanîꞌpî. Maasa pra Judeu pe pra awanîꞌpî. Mîrîrî epuꞌtîꞌpî tamîꞌnawîronkonya Judeuyamîꞌ yeseru yawîrî pra awanî yeꞌnen ˻toꞌ koreꞌta aasarî eserîke pra awanîꞌpî.˼ Mîrîrî yeꞌnen imere piꞌpî pottî yaꞌtî meꞌpoꞌpî Pauloya tarakkîrîꞌnîkon attîtoꞌpe.


text:
Moropai Paulo, Silas wîtîꞌpî Timóteo yarakkîrî. Toꞌ wîtîꞌpî. Tuꞌke cidadekon poro toꞌ wîtîꞌpî. Kaareta pinunpaꞌpî toꞌya. Mîrîrî kaareta wanîꞌpî Jerusalém ponkon eseurîmatoꞌ. Mîrîrî kaareta pona Jesus naipontîꞌsan nekaremekîꞌpî moropai innape Jesus kuꞌnenan esanon nekaremekîꞌpî. Mîrîrî pinunpaꞌpî Paulo pokonya. —Mîrîrî kaaretaya taasaꞌ yawîrî koꞌmannîpaiꞌnîkon —taapîtîꞌpî toꞌya.


text:
Mîrîrî warantî meruntî ke innape Jesus kuꞌnenan enaꞌpî. Inîꞌ panpîꞌ epuꞌtîꞌpî toꞌya moropai inîꞌ panpîꞌ innape ikupîꞌpî toꞌya. Moropai tuꞌke panpîꞌ toꞌ epamîꞌpî wei kaisarî.<pb/>


text:
Moropai Paulo pokon wîtîꞌpî. Mîrîrî yai Morî Yekaton Wannîya taꞌpî toꞌ pîꞌ: —Katîtî Ásia pata pona Paapa maimu ekaremeꞌse —taꞌpîiya. Mîrîrî yeꞌnen toꞌ wîtîꞌpî Frígio-Galácia pata poro.


text:
Moropai toꞌ erepamîꞌpî Mísia pata pona. Mîrîrî yai Bitínia pata pona itîîpai toꞌ wanîꞌpî teuren. Tîîse inîꞌrî Morî Yekaton Wannîya toꞌ wîtî tîrî pra awanîꞌpî.


text:
Mîrîrî ewaronoꞌ yaꞌ Paulo weꞌneꞌpîtî warantî wanîꞌpî. Mîrîrî tîîweꞌneꞌpîꞌtoꞌ yaꞌ warayoꞌ eraꞌmaꞌpîiya, Macedônia poinon. Mîîkîrî warayoꞌya Paulo yekaꞌnunkaꞌpî. Taapîtîꞌpîiya: —Asiꞌkî Macedônia pona, anna pîikaꞌtîi asiꞌkî —kaiꞌma taapîtîꞌpîiya, mîîkîrî warayoꞌya. Mîrîrî warantî Paulo weꞌneꞌpîtîꞌpî.


text:
Moropai Paulo weꞌneꞌpîtî tîpo anna ekonekaꞌpî Macedônia pona anna wîtîtoꞌpe. Maasa pra anna wîtî yuꞌse Paapa wanî epuꞌtîꞌpî annaya, itekare ekaremeꞌse toꞌ pîꞌ.<pb/>


text:
Mîrîrî yeꞌnen anna asaraꞌtîꞌpî apoꞌyen yaꞌ Trôade poi. Miarî pai anna wîtîꞌpî toꞌsarî Samotrácia wono pona. Moropai tiaron wei yai anna wîtîꞌpî anna erepamîꞌpî Neápolis peyakî pona.


text:
Miarî pai anna wîtîꞌpî Filípos pona. Mîrîrî Filípos cidaderî wanîꞌpî ipîkku pe tîweꞌsen Macedônia pata pon. Romanoyamîꞌ koꞌmantoꞌpe awanîꞌpî. Moro anna koꞌmamîꞌpî mararî.<pb/>


text:
Moropai sábado yai anna epaꞌkaꞌpî cidade yapai iren ena pona. Moro Judeuyamîꞌ epîrematoꞌ pata wanî kaiꞌma anna esenumenkaꞌpî. Mîrîrî yeꞌnen anna wîtîꞌpî. Moropai moro anna ereutaꞌpî moropai anna eseurîmaꞌpî wîriꞌsanyamîꞌ itîꞌsan epîremai yarakkîrî.


text:
Mîrîrî ya wîriꞌ wanîꞌpî iteseꞌ Lídia, Tiatira cidaderî pon. Mîîkîrî wanîꞌpî teesenyakaꞌmasen suuyu kamisa morîkon ke tîweꞌrepa pîꞌ. Mîîkîrî wanîꞌpî Paapa yapurînen pe. Mîrîrîya anna eseurîma etaꞌpîiya. Moropai Paapaya eesenumenkatoꞌ ton tîrîꞌpî îꞌ taasaꞌ Pauloya kuꞌtoꞌpeiya innape.


text:
Mîrîrî tîpo mîîkîrî moropai itewîꞌ tawonkon esenpatakonaꞌpî. Mîrîrî tîpo taꞌpîiya anna pîꞌ: —Innape Uyepotorîkon kuꞌnen pe wanî tarîpai, epuꞌtîyaꞌnîkon ya, maaiꞌtîi uyewîꞌ ta ikoꞌmanse —taꞌpîiya anna pîꞌ. Mîrîrî yeꞌnen imaimu wenai anna wîtîꞌpî itewîꞌ ta.<pb/>


text:
Mîrîrî tîpo tiwin wei yai epîremantoꞌ pata pona anna wîtî tanne, ikaraiwarî poitîrîpaꞌya anna eporîꞌpî. Mîîkîrî wanîꞌpî oꞌmaꞌ yarakkîrî tîweꞌsen pe. Mîîkîrî eseurîmapîtîꞌpî pemonkonyamîꞌ yarakkîrî maasa aweꞌkupîton pîꞌ toꞌ yarakkîrî. Mîrîrî wenai mîîkîrî karaiwarîtononya tuꞌke tîniru yapiꞌpîtîꞌpî.


text:
Mîîkîrîya anna wenaimepîtîꞌpî tîwentaimepîꞌse. Taapîtîꞌpîiya: —Insanan warayoꞌkon wanî Paapa ipîkku poitîrîtonon pe. Apîꞌnîkon eꞌpîikaꞌtîntoꞌ yekare ekaremeꞌnenan insamoro —kaiꞌma taapîtîꞌpîiya.


text:
Tuꞌke wei kaisarî aakoꞌmanpîtîꞌpî mîrîrî taa pîꞌ. Mîrîrî pîꞌ Paulo esetaꞌka tuꞌkaꞌpî. Moropai teeraꞌtîi taꞌpîiya oꞌmaꞌ pîꞌ: —Tauya apîꞌ, Jesus Cristo maimu pe epaꞌkakî mîîkîrî yapai —taꞌpîiya. Mîrîrî taiya pe rî oꞌmaꞌ epaꞌkaꞌpî tiwinarî.<pb/>


text:
Moropai mîîkîrî karaiwarîtononya epuꞌtîꞌpî. Inîꞌrî tîniru yapisî toꞌya pepîn maasa pra inîꞌrî aweꞌkupîton pîꞌ mîîkîrî aurînoꞌpî eseurîma eserîke pra awanîꞌpî oꞌmaꞌ epaꞌkasaꞌ yeꞌnen. Mîrîrî yeꞌnen Paulo, Silas yapisîꞌpî toꞌya. Yarîꞌpî toꞌya mîrîrî cidade esanon pia, ipîkkukon pia.


text:
Moropai toꞌ enepî tîuyaꞌnîkon pe, taꞌpî toꞌya ipîkkukon pîꞌ: —Judeuyamîꞌ insamoro, imakuiꞌpî kupî toꞌya tarî upatakon po.


text:
Toꞌ yeseru uyeserukon warantî pra man. Toꞌ yeseru yawîrî uurîꞌnîkon koꞌmamî eserîke pra man, Romanoyamîꞌ uurîꞌnîkon mîîtoꞌpe —taꞌpî toꞌya tesaꞌkon pîꞌ.<pb/>


text:
Mîrîrî pîꞌ tamîꞌnawîronkon pemonkonyamîꞌ entaimepîtîꞌpî Paulo moropai Silas winîkîi. Moropai toꞌ esanonya toꞌ pon moꞌkaꞌpî toꞌ poꞌpîtî meꞌpokonpa. Moropai toꞌ poꞌpîtî meꞌpoꞌpî toꞌya yei ke.


text:
Mararî pra toꞌ poꞌpîtî tîuyaꞌnîkon tîpo toꞌ yarakkamoꞌpî toꞌya atarakkannîtoꞌ yewîꞌ ta. Moropai taꞌpî toꞌya atarakkannîtoꞌ koꞌmannîꞌnen pîꞌ: —Insanan warayoꞌkon koꞌmannîꞌkî morî pe toꞌ epaꞌka namai —taꞌpî toꞌya ipîꞌ.


text:
Mîrîrî eta tîuya pe atarakkannîtoꞌ koꞌmannîꞌnenya Paulo, Silas yarîꞌpî quarto ta, ituꞌnakan ta moropai toꞌ puu yekaꞌmaꞌpî toꞌya yei amîiꞌne yai. Mîrîrî warantî ikupîꞌpîiya toꞌ epaꞌka namai maasa pra itesaꞌya taꞌpî —Morî pe toꞌ koꞌmannîꞌkî —kaiꞌma mîîtoꞌpe.<pb/>


text:
Mîrîrîya anoinna yairî Paulo, Silas epîremaꞌpî moropai toꞌ eserenkaꞌpî, Paapa yapurîꞌpî toꞌya tiaronkon tarakkîronkonya eta tanne.


text:
Mîrîrî yai tiwinarî pata eꞌtîtîtîkkaꞌpî kureꞌne. Moropai atarakkannîtoꞌ yewîꞌ eꞌtîtîtîkkaꞌpî manaꞌtakon esettapurukaꞌpî tamîꞌnawîrî. Moropai tamîꞌnawîronkon yewaꞌtîtoꞌkon atarakkanmokaꞌpî.


text:
Mîrîrî yai toꞌ koꞌmannîꞌnen pakaꞌpî. Moropai manaꞌtakon esettapurukasaꞌ eraꞌma tîuya yai eranneꞌ pe eenaꞌpî. Tamîꞌnawîronkon amaꞌyeꞌkon epen pîꞌ man kaiꞌma eesenumenkaꞌpî. Mîrîrî yeꞌnen tîkasuparai moꞌkaꞌpîiya tîweꞌwîpa kaiꞌma.


text:
Mîrîrî eta tîuya pe taꞌpîiya ipoitîrî pîꞌ: —Uweiyu ton eraꞌmata —taꞌpîiya. Moropai eekaꞌtumîꞌpî Paulo, Silas pia. Tîweꞌtîtîꞌka pe aweꞌsekunkaꞌpî toꞌ pia eranneꞌ pe tîwanî yeꞌnen.


text:
Moropai toꞌ yarîꞌpîiya atarakkannîtoꞌ yewîꞌ tapai. Moropai taꞌpîiya toꞌ pîꞌ: —Uyonpayamîꞌ, îꞌ kuꞌtoꞌpeuya eꞌpîikaꞌtîtoꞌpe —taꞌpîiya.<pb/>


text:
Moropai yuukuꞌpî Paulo, Silasya: —Jesus kuꞌkî innape —taꞌpî toꞌya ipîꞌ. —Innape ikupîya ya, apîikaꞌtî Paapaya, amîrî moropai ayonpayamîꞌ —taꞌpî toꞌya.


text:
Moropai mîrîrî yai Paulo, Silas yeꞌnetîkon ronaꞌpîiya. Mîrîrî tîpo mîîkîrî esenpatakonaꞌpî tonpayamîꞌ yarakkîrî.


text:
Teesenpatakonasaꞌ tîpo Paulo, Silas yarîꞌpîiya tewîꞌ ta. Miarî toꞌ yaꞌreꞌ ton yenpoꞌpîiya. Moropai kureꞌne aatausinpasaꞌ wanîꞌpî mîîkîrî moropai tonpayamîꞌ innape Paapa kuꞌsaꞌ tîuyaꞌnîkon yeꞌnen.<pb/>


text:
Eerenmaꞌsaꞌ pe surarayamîꞌ yarimaꞌpî cidade ponkon esanonya atarakkannîtoꞌ yewîꞌ ta. Teerepansaꞌkon pe taꞌpî toꞌya: —Inkamoro Paulo, Silas yenpaꞌkakî toꞌ wîtîtoꞌpe —taꞌpî surarayamîꞌya.


text:
Mîrîrî yeꞌnen atarakkannîtoꞌ koꞌmannîꞌnenya toꞌ maimu ekaremekîꞌpî Paulo, Silas pîꞌ. Taꞌpîiya: —Surarayamîꞌ yarimasaꞌ cidade ponkon esanonya man tarî amîrîꞌnîkon rumakatoꞌpeuya —taꞌpîiya. —Mîrîrî yeꞌnen attîkon eserîke awanî tîîwanmîra —taꞌpîiya.<pb/>


text:
Tîîse taꞌpî Pauloya: —Kaane, anna wîtî pepîn. Anna poꞌpîtîꞌpî toꞌya tamîꞌnawîronkonya eraꞌma tanne, anna Romanoyamîꞌ tîîse. Moropai amaꞌ pe anna anarimapai toꞌ wanî tarîpai, tiaronkonya epuꞌtî namai. Tîîse tîwî toꞌ naiipîi anna rumakatoꞌpe toꞌya tîîwarîrîꞌnîkon —taꞌpî Pauloya.<pb/>


text:
Moropai îꞌ taasaꞌ Pauloya ekaremekîꞌpî surarayamîꞌya tesaꞌkon pîꞌ. Moropai Paulo, Silas wanî Romanoyamîꞌ pe eta tîuyaꞌnîkon pe toꞌ esaꞌ enaꞌpî eranneꞌ pe.


text:
Mîrîrî yeꞌnen toꞌ wîtîꞌpî Paulo, Silas pia. Morî pe toꞌ eseurîmaꞌpî toꞌ yarakkîrî: —Îꞌ waniꞌ pra man, tarîpai —taꞌpî toꞌya. Moropai atarakkannîtoꞌ yewîꞌ tapai Paulo, Silas yarîꞌpî toꞌya. Moropai cidade yapai toꞌ epaꞌkatoꞌpe yekaꞌnunkaꞌpî toꞌya.


text:
Atarakkannîtoꞌ yewîꞌ tapai teepaꞌkakon ya toꞌ wîtîꞌpî Lídia yewîꞌ ta. Miarî innape Jesus kuꞌnenan eraꞌmaꞌpî toꞌya. Moropai toꞌ meruntîtannîpîꞌpî toꞌya. Mîrîrî tîpo toꞌ eseꞌmaꞌtîꞌpî mîrîrî Filípos cidaderî poi.<pb/>


text:
Inkamoro wîtîꞌpî Anfípolis cidaderî poro moropai Apolônia cidaderî poro. Moropai toꞌ erepamîꞌpî Tessalônica cidaderî pona. Miarî Judeuyamîꞌ epereꞌtoꞌ yewîꞌkon ta toꞌ wîtîꞌpî teserukon ta.


text:
Seurîwîꞌne sábado kaisarî toꞌ wîtîpîtîꞌpî. Mîrîrî ya Paapa maimu eꞌmenukasaꞌ pîꞌ pemonkonyamîꞌ yeurîmaꞌpî toꞌya miarî, teserukon yawîrî.


text:
Pauloya ekaremeꞌpîtîꞌpî îꞌ kaiꞌma pîikaꞌtîton Paapa nîmenkaꞌpî eꞌtarumaꞌtîpai awanîꞌpî ekaremekîꞌpîiya. Mîrîrî tîpo aasaꞌmantasaꞌ tîpo, Paapaya iꞌmîꞌsaꞌka ekaremekîꞌpîiya nîrî. Mîîkîrî Jesus yekare pîꞌ eeseurîmaꞌpî: —Mîîkîrî Jesus pîikaꞌtîton Paapa narimaꞌpî tauya sîrîrî apîꞌnîkon —taꞌpîiya.


text:
Mîrîrî yai Paulo, Silas teurîmakon yai, innape ikupîꞌpî arinîkon pemonkonyamîꞌya. Tiaronkon Judeuyamîꞌya moropai Paapa yapurînenan gregoyamîꞌya moropai arinîkon wîriꞌsanyamîꞌ ipîkkupaꞌ pe tîweꞌsanonya nîrî ikupîꞌpî innape.<pb/>


text:
Tîîse innape ikuꞌnenan pepîn Judeuyamîꞌ inkamoro kinmuwaꞌpî toꞌ winîkîi. Inkamoroya pemonkonyamîꞌ seꞌ tapaironkon rî eseporo rî tîweꞌsanon warayoꞌkon yannoꞌpî. Îꞌ rî see imakuiꞌpî kuꞌtoꞌpe toꞌya Paulo winîkîi. Inkamoroya mararî pra pemonkonyamîꞌ ekoreꞌma emapuꞌtîꞌpî Paulo, Silas winîkîi. Mîrîrî yai toꞌ ekatumîꞌpî Paulo, Silas yuwai Jasom yewîꞌ ta. ˻Mîrîrî yai tîꞌ yenunpîtîꞌpî toꞌya mararî pra Jasom yewîꞌ pona innaꞌta yaꞌmorikkaꞌpî toꞌya˼ tîîse Paulo eporî toꞌya pîn.


text:
Mîrîrî yeꞌnen eporî tîuyaꞌnîkon warantî pra Jason worokaꞌpî toꞌya. Yarîꞌpî toꞌya ipîkku pe tîweꞌsen rawîrî, pemonkonyamîꞌ rawîrî. Moropai tiaronkon innape Jesus kuꞌnenan pokonpe toꞌ yarîꞌpî toꞌya. Taꞌpî toꞌya: —Insamoro warayoꞌkon imakuiꞌpî kupî pîꞌ toꞌ wanî sîrîrî cidade po. Ikupîꞌpî toꞌya sinporo tarîpai toꞌ erepansaꞌ tarîwaya imakuiꞌpî kuꞌse —kaiꞌma toꞌ eseurîmaꞌpî.


text:
—Inkamoro wanîꞌpî Jasom yewîꞌ ta tîîse îꞌ kaiꞌma yairî ipîkkukon yeseru yawîrî ikupî toꞌya pepîn. Yairî pra toꞌ koꞌmamî —taꞌpî toꞌya. —Tiaron uyesaꞌkon moro man taa pîꞌ toꞌ koꞌmamî, iteseꞌ Jesus —taa toꞌya.


text:
Mîrîrî eta tîuyaꞌnîkon ya arinîkon pemonkonyamîꞌ moropai toꞌ esanon wanîꞌpî inîꞌ panpîꞌ îri pe toꞌ winîkîi.


text:
Mîrîrî yeꞌnen ipîkkukonya taꞌpî Jason moropai tiaronkon pîꞌ, tîniru yeꞌmatoꞌpe toꞌya kaiꞌma. Mîrîrî tîpo toꞌ rumakaꞌpî toꞌya.<pb/>


text:
Mîrîrî tîpo eewaronpansaꞌ pe tiaronkon innape Jesus kuꞌnenanya Paulo, Silas yarîꞌpî Beréia cidaderî pona. Miarî eerepansaꞌkon yai toꞌ wîtîꞌpî Judeuyamîꞌ epereꞌtoꞌ yewîꞌkon ta.


text:
Miarî pemonkonyamîꞌ wanîꞌpî morî pe panpîꞌ Paapa maimu anetapai toꞌ wanîꞌpî Tessalônica ponkon warantî pra. Paapa maimu etaꞌpî toꞌya tîwakîrikon pe. Mîrîrî yeꞌnen wei kaisarî toꞌ esenupaꞌpîtîꞌpî Paapa maimu eꞌmenukasaꞌ pîꞌ, anepuꞌpai tîwanîkon yeꞌnen. Innape Paulo nekaremekîꞌpî wanî anepuꞌpai toꞌ wanîꞌpî kureꞌne.


text:
Mîrîrî warantî tuꞌkankon Judeuyamîꞌya innape Jesus kupîꞌpî. Moropai tuꞌke gregoyamîꞌ moropai wîriꞌsanyamîꞌ gregayamîꞌ ipîkkupaꞌkonya innape ikupîꞌpî nîrî.<pb/>


text:
Mîrîrî yai Beréia po Paulo, Silasya Paapa maimu ekaremekî etaꞌpî Tessalônica ponkon Judeuyamîꞌya. Mîrîrî yeꞌnen toꞌ wîtîꞌpî miarî ya toꞌ yekare pîꞌ. Inkamoroya pemonkonyamîꞌ pîꞌ taꞌpî imakuiꞌpî kuꞌtoꞌpe toꞌya toꞌ winîkîi.


text:
Mîrîrî yekare eta tîuyaꞌnîkon yai, innape Jesus kuꞌnenanya Paulo yarîꞌpî tuna ena pona apoꞌyen yaꞌ aasaraꞌtoꞌpe tîîse Silas moropai Timóteo eꞌnîmîꞌpî Beréia po.


text:
Inkamoro innape Jesus kuꞌnenan morî pe Paulo yarakkîrî tîweꞌsanonya yarîꞌpî Atenas pona. Mîrîrî tîpo inkamoro Paulo pokonpe itîꞌsan ennaꞌpoꞌpî Beréia pona. Inkamoroya Paulo maimu yarîꞌpî Silas moropai Timóteo pia toꞌ yannotoꞌ. Kaꞌneꞌ pe toꞌ wîtîtoꞌpe tepose Atenas pona taꞌpî Pauloya.<pb/>


text:
Silas, Timóteo pokon eerepamî nîmîkî pîꞌ Paulo koꞌmamîꞌpî Atenas po siꞌma. Mîrîrî yai toꞌ napurîkon miaꞌ ke ikonekasaꞌ eraꞌmaꞌpî Pauloya miarî. Mîrîrî pîꞌ eesewankonoꞌmaꞌpî kureꞌne Paapa yapurî toꞌya pra awanî yeꞌnen.


text:
Mîrîrî yeꞌnen Judeuyamîꞌ epereꞌtoꞌ yewîꞌ ta eeseurîmaꞌpî Judeuyamîꞌ moropai Judeuyamîꞌ pepîn yarakkîrî, Paapa yapurînenan. Moropai wei kaisarî eeseurîmapîtîꞌpî tamîꞌnawîronkon epereꞌtoꞌ cidade arakkita tîweꞌsen toꞌ pataꞌseꞌ. Miarî arinîkon erepamî. Mîrîrî yeꞌnen Paulo eseurîmapîtîꞌpî toꞌ pokonpe morî pe. Ekaremeꞌpîtîꞌpîiya itekare.


text:
Mîrîrî yai yenupatonkon wanîꞌpî tiaronkon pemonkonyamîꞌ, inkamoro wanîꞌpî Epicureuyamîꞌ moropai Estóicoyamîꞌ. Inkamoro eseurîmaꞌpî Paulo yarakkîrî nîrî. Mîrîrî Paulo eseurîmaꞌpî epuꞌtî toꞌya pîn. Mîrîrî yeꞌnen toꞌ esekaranmapoꞌpî. Taꞌpî toꞌya: —Îꞌ see taa yuꞌse mîserî wanî sîrîrî, epuꞌtî pra tîîse? —taꞌpî toꞌya. —Pakko pe kaꞌrî awanî —taꞌpî toꞌya ipîꞌ. Tiaronkonya yuukuꞌpî. Taꞌpî toꞌya: —Paapa anîꞌ nepuꞌtî pepîn pîꞌ eeseurîma mîrîrî —taꞌpî toꞌya. Maasa pra Paulo eseurîmaꞌpî Jesus pîikaꞌtîton pîꞌ. Jesus wanî pîikaꞌtîton pe ekaremekîꞌpîiya. Moropai mîrîrî tîpo Paapaya iꞌmîꞌsaꞌkaꞌpî pîꞌ eeseurîmaꞌpî.


text:
Mîrîrî yeꞌnen Paulo yarîꞌpî toꞌya tiaron ipîkkukon eperepî pataꞌseꞌ yaꞌ. Mîrîrî wanîꞌpî Areópago ta. Moropai taꞌpî toꞌya Paulo pîꞌ: —Anepuꞌpai anna man mîrîrî anekaremekîꞌpî kaiꞌma amenan esenupantoꞌ ekaremekî manniꞌ —taꞌpî toꞌya.


text:
—Mîrîrî amîrî eseurîma manniꞌ wanî mîrîrî epuꞌtî annaya pra man. Îꞌ pîꞌ eeseurîma? —taꞌpî toꞌya. —Mîrîrî yeꞌnen anetapai anna man —taꞌpî toꞌya.


text:
Mîrîrî warantî taꞌpî toꞌya maasa pra tamîꞌnawîronkon wanîꞌpî amenan yekare anetapaino pe. Inkamoro wanîꞌpî Atenas ponkon moropai tiaronkon pata poinokon, moropai miarî tîîkoꞌmansenon pe. Inkamoroya îꞌ rî yekare ekaremeꞌpîtîꞌpî tîwakîrikon pe.<pb/>


text:
Mîrîrî yai Paulo eꞌmîꞌsaꞌkaꞌpî mîrîrî toꞌ pataꞌseꞌ Areópago ta tamîꞌnawîronkon pemonkonyamîꞌ rawîrî. Taꞌpîiya: —Warayoꞌkon, Atenas po tîîkoꞌmansenon, ayeraꞌmakon pîꞌ wai wei kaisarî tamîꞌnawîrî awanîkon miaꞌ ke ikonekasaꞌ yapurînenan pe, yapurîyaꞌnîkon eepîremakon yai.


text:
Maasa pra cidade poro uuipî yai, eepereꞌtoꞌkon yewîꞌ pataꞌseꞌkon kaisarî eraꞌma pîꞌ wai tiwin ayekînkon wîîsaꞌyaꞌnîkon yai, poꞌtîꞌyaꞌnîkon yaponseꞌ pîꞌ. Mîrîrî pîꞌ aweꞌmenukasaꞌ eraꞌma pîꞌ wai —taꞌpî Pauloya. —PAAPA ANÎꞌ NEPUꞌTÎ PEPÎN taatoꞌ. Inna, seruꞌ pepîn anîꞌ nepuꞌtîkon pepîn pîꞌ yapurî pîꞌ koꞌmannî pîꞌ naatîi, epuꞌtîiꞌma pra. Mîrîrî yeꞌnen mîîkîrî ekaremekîuya manniꞌ epuꞌtîyaꞌnîkon yuꞌse wai —taꞌpîiya.<pb/>


text:
—Mîîkîrî Paapa wanî pata konekaꞌtîpon pe moropai tamîꞌnawîrî sîrîrî pata po tîîkoꞌmansen konekaꞌtîpon. Mîîkîrî wanî uyepotorîkon pe kaꞌ koꞌmannîꞌnen pe, pata koꞌmannîꞌnen pe. Mîîkîrî Paapa koꞌmamî pepîn warayoꞌkon nîkonekaꞌpî wîttî ta.


text:
Mîrîrî yeꞌnen mîîkîrî Paapa wanî pepîn îꞌ koneka yuꞌse tîmîrî ton pe. Maasa pra mîîkîrî Paapaya uurîꞌnîkon koꞌmantoꞌ ton tîrî. Mîîkîrî Paapaya uyettapusinkon ton tîrî. Tamîꞌnawîron tîrîiya uupiaꞌnîkon.


text:
Eꞌmaiꞌnon warayoꞌ konekaꞌpîiya mîîkîrî koꞌmantoꞌpe sîrîrî pata po. Mîîkîrî wenai tamîꞌnawîronkon pemonkonyamîꞌ koꞌmantoꞌpe. Maasa pra toꞌ weiyu kuꞌneꞌtîꞌpî Paapaya enen toꞌ koꞌmantoꞌ weiyu. Moropai toꞌ pata ton ekaremekîꞌpî Paapaya tiwin pîꞌ toꞌ koꞌmantoꞌpe tîpatakon ya. Tamîꞌnawîrî ikupîꞌpîiya.


text:
Mîîkîrî Paapaya ikupîꞌpî tîwaꞌtoꞌpe kaiꞌma yuwa yai epotoꞌpeꞌnîkon. Maasa pra aminke pra mîîkîrî wanî uurîꞌnîkon pîꞌ tiwin pîꞌ eꞌnî tanne.


text:
Îꞌ waniꞌ awanî yeꞌnen maasa pra ipîꞌ koꞌmannî yeꞌnen. Ipîkînsaꞌ koꞌmannî sîrîrî. Manniꞌkan ayonpakon epuꞌnenanya taa manniꞌ warantî. “Uurîꞌnîkon wanî inmukuyamîꞌ pe nîrî” taa toꞌya.<pb/>


text:
Inmuku pe eꞌnî yeꞌnen, îꞌ ton pe miaꞌ ke ikonekasaꞌ anapurîkon ton konekayaꞌnîkon? Mîrîrî warantî eesenumenkakon eꞌpai pra man. Maasa pra Paapa wanî pepîn mîrîrî ouro prata moropai tîꞌ konekasaꞌ warantî.


text:
Pena Paapaya tîwî anapurîkon yapurîkonpa ikupîꞌpî, epuꞌtîyaꞌnîkon pra awanîkon yeꞌnen. Maasa pra tepuꞌtîyaꞌnîkon yuꞌse awanî tarîpai. Tîîse sîrîrî pata pai Paapaya tamîꞌnawîronkon pemonkonyamîꞌya imakuiꞌpî tînkupîꞌpîkon rumaka yuꞌse awanî.


text:
Maasa pra wei kuꞌneꞌtîsaiꞌya îꞌ pensa pemonkonyamîꞌ imakuiꞌpî rumakaꞌtîponkon pepîn yenumî tîuya weiyu kuꞌneꞌtîꞌpîiya. Mîrîrî kupîiya mîîkîrî tiwin warayoꞌ tînmenkaꞌpî wenai. Mîrîrî epuꞌtî tamîꞌnawîronkonya maasa pra mîîkîrî warayoꞌ saꞌmantasaꞌ pîmîꞌsaꞌkaꞌpî Paapaya. Mîrîrî taꞌpî Pauloya toꞌ pîꞌ.<pb/>


text:
Mîrîrî eta tîuyaꞌnîkon yai Jesus eꞌmîꞌsaꞌkaꞌpî yekare tiaronkon siiraꞌpî ipîꞌ. Tîîse tiaronkonya taꞌpî: —Mîrîrî ekaremekîya eꞌpai man inîꞌ panpîꞌ maasa epuꞌtoꞌpe annaya —taꞌpî toꞌya.


text:
Mîrîrî yai tiaronkon warayoꞌkonya innape Jesus kupîꞌpî. Inkamoro koreꞌta warayoꞌ wanîꞌpî Dionísio iteseꞌ. Areópago ponkon koreꞌta tîweꞌsen. Moropai wîriꞌ nîrî iteseꞌ Dâmarisya innape ikupîꞌpî moropai tiaronkon.<pb/>


text:
Miarî Coríntio cidaderî po Judeu wanîꞌpî iteseꞌ Áquila. Mîîkîrî wanîꞌpî Ponto pata po esenpoꞌpî pe. Pena puꞌkuru pra rî erepamîꞌpî pe toꞌ awanîꞌpî Itália poi tînoꞌpî Priscila yarakkîrî. Inkamoro iiꞌsaꞌ wanîꞌpî maasa pra reiyamîꞌ esaꞌ pe tîweꞌsen Cláudioya tamîꞌnawîronkon Judeuyamîꞌ yenpaꞌka yeꞌnen. Epaꞌkaꞌpî pe awanîꞌpî Roma poi.


text:
Mîîkîrî eraꞌmapîꞌse Paulo wîtîꞌpî eesenyakaꞌmatoꞌ yaꞌ. Mîrîrî yai Pauloya eraꞌmaꞌpî teesenyakaꞌmatoꞌ kupîiya. Mîrîrî yeꞌnen miarî iipia Paulo esenyakaꞌmaꞌpî tappîikon ton konekapîtî pîꞌ toꞌ esenyakaꞌmaꞌpî.


text:
Tîîse sábadokon kaisarî attîpîtîꞌpî Judeuyamîꞌ epereꞌtoꞌ yewîꞌkon ta Paapa maimu ekaremeꞌpîtîꞌpîiya meruntî ke. Maasa pra innape Jesus kupî Judeuyamîꞌya moropai Gregoyamîꞌya yuꞌse Paulo wanîꞌpî.<pb/>


text:
Moropai Silas, Timóteo pokon erepansaꞌ yai Macedônia pata poi mîrîrî yeꞌnen Paulo esenyakaꞌma pra eenaꞌpî inîꞌrî. Tîîse Paapa maimu ekaremekî pîꞌ neken eesenyakaꞌmaꞌpî wei kaisarî. Taapîtîꞌpîiya: —Jesus wanî Paapa nîmenkaꞌpî pe upîikaꞌtînenkon pe —taapîtîꞌpîiya.


text:
Tîîse miarîronkon wanîꞌpî ituꞌse pra. Toꞌ ekoreꞌmaꞌpî Paulo pîꞌ ituꞌse pra tîwanîkon yeꞌnen. Mîrîrî yeꞌnen tîpon pîꞌ atapisîꞌpî kutupan tuꞌmaꞌpîiya, moropai taꞌpîiya toꞌ pîꞌ: —Aatakaꞌmasaꞌkon ya aawarîrîꞌnîkon awanîkon wenai. Innape ikupîyaꞌnîkon pra awanîkon wenai aatakaꞌmasaꞌkon. Tîîse uwenai pra —taꞌpîiya toꞌ pîꞌ. —Tarîpai ituꞌse pra awanîkon yeꞌnen uutî sîrîrî Judeuyamîꞌ pepîn pîꞌ Paapa maimu ekaremeꞌse —taꞌpîiya.<pb/>


text:
Mîrîrî warantî toꞌ nîmîꞌpîiya. Paulo wîtîꞌpî Tício yewîꞌ ta. Mîîkîrî koꞌmamîꞌpî miarî. Tício wanîꞌpî tiaron iteseꞌ wanîꞌpî Justo kaiꞌma esatî toꞌya. Mîîkîrî wanîꞌpî Judeu pe pra tîîse Paapa yapurînen pe awanîꞌpî. Mîîkîrî yewîꞌ ta aakoꞌmamîꞌpî. Mîîkîrî yewîꞌ wanîꞌpî Judeuyamîꞌ epereꞌtoꞌ yewîꞌ pia aminke pra tîweꞌsen pe.


text:
Miarî Crispo iteseꞌ wanîꞌpî Judeuyamîꞌ epereꞌtoꞌ yewîꞌ esaꞌ pe tîweꞌsen. Mîîkîrîya innape Jesus kupîꞌpî tamîꞌnawîrî tîpemonkonoyamîꞌ pokonpe siꞌma. Moropai tuꞌkankon Coríntio cidaderî ponkonya Paapa maimu etaꞌpî moropai innape ikupîꞌpî toꞌya. Mîrîrî wenai toꞌ esenpatakonaꞌpî.<pb/>


text:
Mîrîrî tîpo tiwinan ewaronoꞌ yaꞌ Paulo weꞌneꞌpîtî warantî Paapa eseurîma etaꞌpîiya. Taꞌpî Paapaya: —Eranneꞌ pe pra eꞌkî. Tîîse itekare ekaremekî pîꞌ akoꞌmankî pemonkonyamîꞌ pîꞌ maasa pra tuꞌke upemonkonoyamîꞌ man tarî sîrîrî cidaderî po —taꞌpî Paapaya.


text:
—Maasa pra uurî koꞌmamî aapia. Anîꞌya îꞌ rî imakuiꞌpî kupî eserîke pra awanî aapia wanî tanne —taꞌpîiya. —Eseurîmakî teesetaꞌkai pra.


text:
Mîrîrî yeꞌnen Paulo koꞌmamîꞌpî tiwin konoꞌ arakkita pairî kaisarî miarî Paapa maimu ekaremekî pîꞌ toꞌ koreꞌta.<pb/>


text:
Mîrîrî yai pata esaꞌ Cláudioya Gálio tîrîꞌpî pata esaꞌ pe aweꞌtoꞌpe Grécia pata po. Mîrîrî yai Judeuyamîꞌ emurukuntîꞌpî iipia. Inkamoroya Paulo yapisîꞌpî. Mîîkîrî yarîꞌpî toꞌya pata esaꞌ Gálio pia.


text:
Taꞌpî toꞌya ipîꞌ: —Aꞌkî mîserî warayoꞌ man pemonkonyamîꞌya Paapa yapurî yuꞌse tîîse uyeserukon yawîrî pra —taꞌpî toꞌya.<pb/>


text:
Mîrîrî yai Paulo eseurîma piaꞌtî tanne, Gálioya taꞌpî Judeuyamîꞌ pîꞌ: —Sîrîrî mîserî warayoꞌya îꞌ kupî epuꞌtîuya pra wai. Pemonkon wîîsaiꞌya pra man tîîse eeseurîma neken wenai enesaꞌyaꞌnîkon uupia.


text:
Mîrîrî yeꞌka pîꞌ apîikaꞌtî tîuyaꞌnîkon îꞌ tauya eserîke pra wai. Aawarîrîꞌnîkon ayeserukon ta ikonekayaꞌnîkon mîrîrî —taꞌpîiya toꞌ pîꞌ.


text:
Tarîpai mîîkîrî Judeuyamîꞌ epereꞌtoꞌ yewîꞌ esaꞌ pe tîweꞌsen mîîkîrî Sóstenes yapisîꞌpî toꞌya moropai iꞌpoꞌpîtîꞌpî toꞌya, mîîkîrî pata esaꞌ Gálio rawîrî siꞌma. Mîîkîrî pîꞌ —Aka saꞌne —taiya pra Gálio wanîꞌpî, eraꞌmapîtîꞌpîiya ipîikaꞌtîiya pra.<pb/>


text:
Mîrîrî yai Paulo koꞌmamîꞌpî tuꞌke wei kaisarî innape Jesus kuꞌnenan pokonpe Coríntio cidaderî po. Mîrîrî tîpo eesekaremekîꞌpî toꞌ pîꞌ. Moropai aasaraꞌtîꞌpî apoꞌyen yaꞌ Síria pona tuutîpa, Áquila moropai Priscila pokonpe. Moropai apoꞌyen yaꞌ taasaraꞌtî rawîrî Cencréia po tîwanî yeꞌka pe Paulo epîremaꞌpî. Eesekaremekîꞌpî Paapa esenyakaꞌmatoꞌ koneka tîuya ekaremekîꞌpîiya. Eeturumakaꞌpî itenyaꞌ. Mîrîrî yeꞌnen tîpuꞌpai siꞌpo yaꞌtîꞌpîiya, mîrîrî ekaremeꞌtoꞌ tîuya.


text:
Moropai toꞌ asaraꞌtîꞌpî apoꞌyen yaꞌ. Moropai inkamoro erepamîꞌpî Éfeso cidaderî pona. Moro Áquila Priscila eꞌnîmîꞌpî. Mîrîrî yai Paulo ewomîꞌpî Judeuyamîꞌ epereꞌtoꞌ yewîꞌkon ta. Mîrîrî yai Judeuyamîꞌ yarakkîrî eeseurîmaꞌpî Paapa maimu pîꞌ.


text:
Mîrîrî yeꞌnen Paulo koꞌmantoꞌpe taꞌpî toꞌya tîkoreꞌtaꞌnîkon tuꞌke wei kaisarî. Tîîse aakoꞌmamî pra awanîꞌpî. Inna taiya pra awanîꞌpî.


text:
Mîîkîrîya taꞌpî tuutî pe: —Ennaꞌpo yuꞌse Paapa wanî ya, ennaꞌpo akoreꞌtaꞌnîkon —taꞌpîiya. Mîrîrî tîpo Paulo asaraꞌtîꞌpî apoꞌyen yaꞌ. Attîꞌpî Éfeso poi.


text:
Mîîkîrî wîtîꞌpî Cesaréia pona. Mîîkîrî koꞌmamî pîn apoꞌyen yapai teepaꞌka pe rî attîꞌpî Jerusalém pona. Miarî Jerusalém po innape Jesus kuꞌnenan pîꞌ eesekaremekîꞌpî kaꞌneꞌ pe puꞌkuru moropai attîꞌpî Antioquia Síria pata pon pona.<pb/>


text:
Tîkoꞌman pe puꞌkuru pra tîîkoꞌmamî tîpo miarî, attîꞌpî. Mîîkîrî wîtîꞌpî Galácia pata poro moropai Frígia pata poro. Mîrîrî yai tuutî pe innape Jesus kuꞌnenan meruntîtannîpîꞌpîiya inîꞌ panpîꞌ.<pb/>


text:
Éfeso po pra Paulo tîîse tiaron pata poro aasarî tanne Judeu erepamîꞌpî Éfeso cidaderî pona iteseꞌ Apolo. Mîîkîrî wanîꞌpî Alexandria cidaderî po esenpoꞌpî pe. Mîîkîrî wanîꞌpî morî pe itekare ekaremeꞌnen pe. Morî pe Paapa maimu eꞌmenukasaꞌ epuꞌnen pe awanîꞌpî. Mîîkîrî wanî mararî pra Paapa maimu yeseru pîꞌ esenupaꞌpî pe.


text:
Mîrîrî yeꞌnen eeseurîmatoꞌ eꞌpîtîꞌpî morî pe taatausinpai yenupaton pe Jesus Cristo yekare pîꞌ. Yairî aweꞌpîtîꞌpî. Tîîse mîîkîrî wanîꞌpî João Batista nekaremekîꞌpî itekare epuꞌnen pe neken awanîꞌpî.


text:
Mîîkîrî eseurîma piaꞌtîꞌpî Judeuyamîꞌ epereꞌtoꞌ yewîꞌkon ta meruntî ke. Mîîkîrî eseurîma etaꞌpî Áquila moropai Priscilaya. Mîrîrî yeꞌnen yarîꞌpî toꞌya tewîꞌkon ta. Inîꞌ panpîꞌ Paapa maimu pîꞌ yeurîmakonpa kaiꞌma. Îꞌ kaiꞌma pemonkonyamîꞌ pîikaꞌtî Paapaya pîꞌ yeurîmakonpa kaiꞌma yairî panpîꞌ epuꞌtoꞌpeiya.<pb/>


text:
Mîrîrî tîpo Apolo esenumenka yai tuutî pîꞌ Grécia pata pona. Inarî ton kaareta menukaꞌpî innape Jesus kuꞌnenanya miarîronkon innape Jesus kuꞌnenan pia. Esatîꞌpî toꞌya toꞌ pîꞌ morî pe yapiꞌtoꞌpe toꞌya kaiꞌma tewîꞌkon ta. Mîrîrî kaareta ke toꞌ eseurîmaꞌpî mîrîrî warantî. Miarî teerepansaꞌ yai mararî pra inkamoro innape Jesus kuꞌnenan pîikaꞌtîꞌpîiya, manniꞌkan morî pe tîweꞌtoꞌ wenai Paapa nîpîikaꞌtîꞌsan.


text:
Miarî Judeuyamîꞌ eseurîmapîtî yai Apolo wanîꞌpî toꞌ maimu yentai imaimu. Eeseurîmapîtîꞌpî toꞌ yentai, tamîꞌnawîronkon pemonkonyamîꞌya eraꞌma tanne. Mîrîrî yeꞌnen îꞌ taa Judeuyamîꞌya eserîke pra awanîꞌpî maasa pra toꞌ yentai imaimu wanîꞌpî. Eeseurîmapîtîꞌpî Paapa nîmenkaꞌpî wanî pîikaꞌtîton pe ekaremeꞌpîtîꞌpîiya. Jesus wanî Paapa nîmenkaꞌpî pe upîikaꞌtînenkon pe taasaꞌ imaimu eꞌmenukasaꞌya yawîrî ekaremeꞌpîtîꞌpîiya Judeuyamîꞌ pîꞌ miarî.<pb/>


text:
Coríntio cidaderî po Apolo wanî tanne Paulo wîtîꞌpî aꞌmun poro. Mîîkîrî erepamîꞌpî Éfeso cidaderî pona. Miarî innape Jesus kuꞌnenan eporîꞌpîiya. Moropai inkamoro ekaranmapoꞌpî Pauloya.


text:
Taꞌpîiya toꞌ pîꞌ: —Morî Yekaton Wannî enaꞌpî ayesaꞌkon pe innape ikupîyaꞌnîkon yai? —taꞌpîiya toꞌ pîꞌ.<pb/>Inkamoroya yuukuꞌpî: —Mîîkîrî Morî Yekaton Wannî moro awanî epuꞌtî annaya pra man —taꞌpî toꞌya ipîꞌ.<pb/>


text:
Mîrîrî pîꞌ taꞌpî Pauloya: —Îꞌ yeꞌka kin itekare pîꞌ eesenupaꞌpîkon? Îꞌ yeꞌka itekare pîꞌ inna taꞌpîyaꞌnîkon? —taꞌpîiya. Yuukuꞌpî toꞌya: —João Batista nekaremekîꞌpî, itekare pîꞌ inna taꞌpî annaya. Mîrîrî wenai anna esenpatakonaꞌpî —taꞌpî toꞌya ipîꞌ.<pb/>


text:
Pauloya taꞌpî toꞌ pîꞌ: —Joãoya itekare ekaremeꞌpîtîꞌpî manniꞌkan imakuiꞌpî pe tîweꞌtoꞌkon rumakanenanya irumakatoꞌpe kaiꞌma. Irumakasaꞌ toꞌya tîpo toꞌ esenpatakonatoꞌpe taapîtîꞌpîiya —taꞌpî Pauloya. —Moropai Joãoya nîrî taapîtîꞌpî Judeuyamîꞌ pîꞌ innape ikupî toꞌya eꞌpai awanî. “Manniꞌ uyeꞌmaꞌpî pîꞌ tuiꞌsen tauya manniꞌ”, mîîkîrî epuꞌtî toꞌya yuꞌse awanîꞌpî. Mîîkîrî João yeꞌmaꞌpî pîꞌ tuiꞌsen wanî Jesus pe —taꞌpîiya.


text:
Mîrîrî taiya eta tîuyaꞌnîkon yai, inkamoro esenpatakonaꞌpî innape Uyepotorîkon Jesus Cristo kupî tîuyaꞌnîkon wenai.


text:
Mîrîrî tîpo Pauloya tenya tîrîꞌpî toꞌ puꞌpai pona moropai eepîremaꞌpî. Mîrîrî pe rî Morî Yekaton Wannî enaꞌpî toꞌ esaꞌ pe. Mîrîrî yeꞌnen inkamoroya tiaronkon maikon kupî piaꞌtîꞌpî. Moropai inkamoroya Paapa maimu ekaremekî piaꞌtîꞌpî.


text:
Mîrîrî yai eseurîwîꞌne kapoi kaisarî Paulo wîtîpîtîꞌpî Judeuyamîꞌ epereꞌtoꞌ yewîꞌ ta. Mîîkîrî eseurîmapîtîꞌpî meruntî ke pemonkonyamîꞌ pîꞌ. Eeseurîmapîtîꞌpî Paapa maimu pîꞌ maasa pra tamîꞌnawîronkon esaꞌ pe Paapa wanî epuꞌtî toꞌya yuꞌse tîwanî yeꞌnen.


text:
Tîîse tiaronkonya innape ikupî pra awanîꞌpî. Mîrîrî yeꞌnen imakuiꞌpî pe toꞌ eseurîmapîtîꞌpî Uyepotorîkonya uyenupatoꞌkon winîkîi, tamîꞌnawîronkon rawîrî siꞌma. Mîrîrî tîpo Paulo epaꞌkaꞌpî moropai attîꞌpî innape Jesus kuꞌnenan pokonpe. Moropai mîîkîrî eseurîmapîtîꞌpî wei kaisarî pemonkonyamîꞌ yenupanen Tiranoya pemonkonyamîꞌ yenupatoꞌ yewîꞌ ta siꞌma.


text:
Mîrîrî kupîꞌpîiya asakîꞌne konoꞌ kaisarî mîrîrî Ásia pata ponkon Judeuyamîꞌ moropai Judeuyamîꞌ pepînya Paapa maimu eta pîkîrî.<pb/>


text:
Moropai Paulo puꞌpai yaꞌsan kamisa yaapîtîꞌpî toꞌya priꞌyawonkon pepîn pia. Mîrîrî tappîi toꞌ esepiꞌtîtoꞌpe kaiꞌma. Mîrîrî tîpo oꞌmaꞌkon yarakkîrî tîweꞌsanon pia yarîꞌpî toꞌya nîrî. Inkamoro yapai oꞌmaꞌkon yenpaꞌkaꞌpîiya. Mîrîrî warantî Paapaya Paulo yapurîꞌpî tîmeruntîri ke.<pb/>


text:
<sup>(13,14)</sup> Miarî awanîꞌpî teepîremasanon esaꞌ Judeu iteseꞌ Ceva. Mîîkîrî munkîyamîꞌ wanîꞌpî asakîꞌne miaꞌ pona tîîmoꞌtaiꞌnîkon. Inkamoro eꞌpîtîꞌpî piaꞌsanyamîꞌ pe. Inkamoroya pemonkonyamîꞌ yapai oꞌmaꞌkon yenpaꞌka Pauloya Jesus meruntîri ke eraꞌmaꞌpî. Moropai mîrîrî warantî ankuꞌpai toꞌ wanîꞌpî. Inkamoro wîtîꞌpî pemonkonyamîꞌ oꞌmaꞌkon yarakkîronkon koreꞌta. Moropai taꞌpî toꞌya mîîkîrî oꞌmaꞌ pîꞌ: —Pauloya taꞌpî warantî taa annaya. Jesus eseꞌ pîꞌ epaꞌkatî —taꞌpî Ceva munkîyamîꞌya.


text:
Mîrîrî yai yuukuꞌpî tiwinan oꞌmaꞌya. Taꞌpîiya toꞌ pîꞌ: —Jesus epuꞌnen uurî, moropai Paulo epuꞌnen uurî. Tîîse anîꞌkan amîrîꞌnîkon? Amîrîꞌnîkon wanî pepîn Jesus pemonkonoyamîꞌ pe —taꞌpîiya toꞌ pîꞌ.


text:
Moropai oꞌmaꞌ yarakkîronya Ceva munkîyamîꞌ paꞌtîpîtîꞌpî. Mîîkîrî wanîꞌpî meruntî ke toꞌ yentai. Moropai toꞌ epeꞌpî wîttî tapai. Toꞌ wanîꞌpî neꞌneꞌ pe puꞌkuru moropai toꞌ pon karakapîꞌsaiꞌya wanîꞌpî.<pb/>


text:
Mîrîrî etaꞌpî tamîꞌnawîronkon Éfeso ponkon pemonkonyamîꞌya, Judeuyamîꞌya moropai Judeuyamîꞌ pepînya. Toꞌ wanîꞌpî eranneꞌ pe kureꞌne. Mîrîrî yeꞌnen taꞌpî toꞌya: —Morî pe Uyepotorîkon Jesus man. Tamîꞌnawîron yentainon pe awanî —taꞌpî tamîꞌnawîronkon pemonkonyamîꞌya.


text:
Moropai innape Jesus kupîtîponkon iipî koꞌmannîpîꞌpî Paulo pia. Inkamoro erepamîꞌpî tamîꞌnawîronkon rawîrî. Inkamoroya taꞌpî: —Anna wanîꞌpî piaꞌsanyamîꞌ pe. Tîîse mîrîrî rumaka annaya sîrîrî —taꞌpî toꞌya.


text:
Mîrîrî yai yawaꞌwîkon moropai kaaretakon, tarenkon yaponseꞌ enepîꞌpî toꞌya. Moropai mîrîrî arannîpîꞌpî toꞌya tamîꞌnawîronkonya eraꞌma tanne. Epeꞌkeꞌkon pe puꞌkuru kaaretakon taren yaponseꞌ wanîꞌpî, 50.000 prata pun kaisarî.


text:
Mîrîrî warantî Paapa meruntîri eraꞌmaꞌpî pemonkonyamîꞌya. Arinîkon enapîtîꞌpî Jesus pemonkono pe. Innape Jesus kupîꞌpî arinîkonya.<pb/>


text:
Mîrîrî tîpo Paulo esenumenkaꞌpî tuutî pîꞌ Macedônia pata poro moropai Acaia pata poro moropai Jerusalém pona. Moropai taꞌpîiya: —Jerusalém poi itîîpai wanî Roma pona.


text:
Mîrîrî yai Pauloya asakîꞌnankon warayoꞌkon tîpîikaꞌtînenan yarimaꞌpî Macedônia pata pona, Timóteo moropai Erasto. Maasa pra inîꞌ panpîꞌ wei ikoꞌmanpai Paulo wanîꞌpî Ásia pata po.<pb/>


text:
Mîrîrî ya warayoꞌ wanîꞌpî Demétrio iteseꞌ. Mîîkîrî wanîꞌpî teesenyakaꞌmasen pe inkeꞌkon prata konekapîtî pîꞌ. Mîrîrî konekapîtîꞌpîiya tînapurîkon wîriꞌ iteseꞌ Diana soosirîkon warantî tîîse simonkokon pe mîrikkî tîweꞌrepapa kaiꞌma. Mîrîrî ke aweꞌrepapîtîꞌpî. Mîrîrî yepeꞌpî yapiꞌpîtîꞌpîiya mararî pra. Moropai yarakkîrî teesenyakaꞌmasanon yeꞌmapîtîꞌpîiya mîrîrî yepeꞌpî ke.


text:
Mîîkîrîya inkamoro tîpokon pe teesenyakaꞌmasanon yannoꞌpî. Moropai tiaronkon prata pîꞌ teesenyakaꞌmasanon yannoꞌpîiya. Taꞌpîiya toꞌ pîꞌ: —Uyonpayamîꞌ, epuꞌnenan amîrîꞌnîkon uurîꞌnîkonya kureꞌne esenyakaꞌmannîꞌpî yepeꞌpî yapiꞌse.


text:
Tîîse sîrîrî pata pai inîꞌrî yapisî eserîke pra awanî epuꞌtî pîꞌ wai —taꞌpîiya. —Tarîpai sîrîrî pata pai eraꞌmayaꞌnîkon sîrîrî. Moropai etayaꞌnîkon îꞌ kaiꞌma mîserî Paulo eseurîma moropai ikupîiya. Taapîtîiya unapurîkon Diana winîkîi, mîîkîrî warayoꞌkon nîkonekaꞌpî wanî pepîn Paapa pe. Paapa warantî awanî pepîn. Yairon pe awanî pepîn taapîtîiya. Mîrîrî taa tîuya ke pemonkonyamîꞌ raꞌtîsaiꞌya man mararî pra, tarîronkon moropai tamîꞌnawîrî yonpa Ásia pata poronkon. Mîrîrî yeꞌnen inîꞌrî unapurîkon yapurî toꞌya eserîke pra eena pe man. Îꞌ pe pra rî eena pe man —taꞌpîiya.


text:
—Mîrîrî warantî awanî ya, uurîꞌnîkon esenyakaꞌmatoꞌ pîinama pemonkonyamîꞌya pepîn. Inîꞌrî yenna toꞌya eserîke pra awanî. Mîrîrî eraꞌma pîꞌ wai —taꞌpîiya. —Mîrîrî neken pepîn tîîse unapurîkon Diana yapurî pemonkonyamîꞌya pepîn inîꞌrî Îꞌ pe pra rî eenasaꞌ yeꞌnen Paulo maimu wenai. Mîrîrî warantî awanî ya, tamîꞌnawîronkon tarîronkonya mîîkîrî yapurî pepîn moropai tiaron pataponkonya yapurî pepîn.<pb/>


text:
Mîrîrî eta tîuyaꞌnîkon yai arinîkon enaꞌpî teekoreꞌmai mararî pra. Inkamoro entaimepîtî piaꞌtîꞌpî. Taꞌpî toꞌya: —Ipîkku pe Diana unapurîkon wanî tiaronkon yentainon kaiꞌma —taꞌpî toꞌya.


text:
Mîrîrî toꞌ entaimepîꞌtoꞌ etaꞌpî tamîꞌnawîronkon cidadeponkonya. Inkamoro arinîkonya mîîkîrî Aristarco moropai Gaio, Paulo ponkon pe asarîꞌsan Macedônia ponkon yapisîꞌpî moropai toꞌ worokaꞌpî toꞌya, arinîkon emurukuntîtoꞌ pataꞌseꞌ yaꞌ.


text:
Mîrîrî yai arinîkon yarakkîrî eseurîmapai Paulo wanîꞌpî tîîse innape Jesus kuꞌnenanya irumaka pra awanîꞌpî iwî toꞌya namai.


text:
Tiaron ipîkku pe tîweꞌsenya Paulo yonpayamîꞌya tîmaimukon yarimaꞌpî Paulo wîtî namai miarî ya arinîkon emurukuntîtoꞌ pataꞌseꞌ yaꞌ.<pb/>


text:
Mîrîrî yai arinîkon wanîꞌpî îꞌ taa tîuyaꞌnîkon epuꞌtî toꞌya pra. Mararî pra toꞌ eseurîmaꞌpî. Tiaronkon eseurîmaꞌpî tiaron pe. Tiaronkonya taꞌpî tiaron pe tîmaimukon epuꞌtî toꞌya pra. Mîrîrî yeꞌnen îꞌ waniꞌ toꞌ wanî epuꞌtî arinîkonya pra awanîꞌpî.


text:
Tiaronkon esenumenkaꞌpî: —Yai pra Alexandre wenai kaꞌrî mîrîrî kupî toꞌya kaiꞌma. Maasa pra Alexandre yaasaꞌ toꞌya wanîꞌpî arinîkon rawîrî. Mîîkîrîya tenya ke moo eꞌtî taꞌpî. Maasa pra eseurîmapai awanîꞌpî tîwinîpaino pe pra awanî anekaremeꞌpai awanîꞌpî. Tîîse yuuku toꞌya pra awanîꞌpî.


text:
Tîîse Judeu pe awanî epuꞌsaꞌ tîuyaꞌnîkon yai inîꞌ panpîꞌ toꞌ entaimepîtîꞌpî tamîꞌnawîrî. Asakîꞌne hora kaisarî toꞌ entaimepîtîꞌpî. Taꞌpî toꞌya: —Ipîkku pe Diana man, unapurîkon anna Éfesoponkon yepotorî pe kaiꞌma toꞌ entaimepîtîꞌpî.<pb/>


text:
Mîrîrî yai mîrîrî cidade ponkon esaꞌ pe tîweꞌsen wîtîꞌpî toꞌ koreꞌta. Mîîkîrîya toꞌ atîꞌnapannîpî tîuya yuwaꞌpî. Taꞌpîiya: —Warayoꞌkon, Éfesoponkon tamîꞌnawîronkonya epuꞌtî maasa pra mîîkîrî unapurîkon kureꞌnan Diana wanî tarî cidade po uurîꞌnîkon koreꞌta. Mîîkîrî moropai iwarainon ikonekasaꞌ kaꞌ poi enaꞌpî, mîrîrî wanî usoosirîkon ta. Inkamoro koꞌmannîꞌnenan pe eꞌnî.


text:
Innape awanî epuꞌtî tamîꞌnawîronkonya. Mîrîrî yeꞌnen moo atîꞌnapanîꞌtî Îꞌ epuꞌtî yeꞌka pe pra teesenumenkai pra morî pe epuꞌtîyaꞌnîkon yuwatî —taꞌpîiya.


text:
—Inkamoro warayoꞌkon eneꞌsaꞌyaꞌnîkon. Tîîse îꞌ kuꞌsaꞌ toꞌya pra man soosirîkon winîkîi moropai îꞌ kuꞌsaꞌ toꞌya pra man unapurîkon Diana winîkîi.


text:
Tîîse Demétrio moropai ipokonpe teesenyakaꞌmasanon winîkîi îꞌ rî kuꞌsaꞌ toꞌya ya, iweiyu ton imoꞌka eꞌpai man ipîkkukon rawîrî toꞌ yaatoꞌpe. Mîrîrî toꞌpe inkamoro wanî mîrîrî ipîkkukon. Inkamoroya neken ikoneka eꞌpainon.


text:
Tîîse anîꞌ moro awanî ya, awinîkîiꞌnîkon mîrîrî koneka eꞌpai man arinîkon pokonpe teepereꞌse uyeserukonya taasaꞌ yawîrî.


text:
Mîrîrî warantî eꞌnî ya, uurîꞌnîkon pîꞌ taa Roma esaꞌ pe tîweꞌsenya, îꞌ epuꞌnenan pepîn amîrîꞌnîkon, apemonkonoyamîꞌ koꞌmannîpîyaꞌnîkon pepîn taiya eserîke awanî uurîꞌnîkon pîꞌ. Mîrîrî yeꞌnen îꞌ kaiꞌma ekaremekî eserîke pra awanî ipîꞌ.


text:
Pemonkonyamîꞌ arinîkon atîꞌnapansaꞌ tanne, innape Jesus kuꞌnenan yannoꞌpî Pauloya. Moropai inkamoro meruntîtannîpîꞌpîiya. Moropai toꞌ pîꞌ eesekaremekîꞌpî. Mîrîrî tîpo attîꞌpî Macedônia pata pona.


text:
Tuutî pe mîrîrî pata poro attîꞌpî. Mîrîrî yai innape Jesus kuꞌnenan meruntîtannîpîꞌpîiya mararî pra. Mîrîrî tîpo Grécia pona eerepamîꞌpî.


text:
Miarî Paulo koꞌmamîꞌpî eseurîwîꞌne kapoi kaisarî. Miarî pai tuutî pîꞌ Paulo esenumenka tanne Síria pata pona Judeuyamîꞌ yekare etaꞌpîiya yapisî tîuyaꞌnîkon pîꞌ toꞌ eseurîmasaꞌ îꞌ rî kupîkonpa iwinîkîi. Mîrîrî yeꞌnen Macedônia pata poro Paulo esenumenkaꞌpî tîwennaꞌpo pîꞌ.


text:
Mîîkîrî pokonpe pemonkonyamîꞌ wîtîꞌpî. Sópatro, Pirro munmu Beréia cidaderî pon, Aristarco moropai Segundo, Tessalônica ponkon, Gaio Derbe pon, Tíquico, moropai Trófimo Ásia pata poinokon moropai Timóteo.


text:
Toꞌ festarî weiyu pataꞌpî yai, mîrîrî festa awanîꞌpî isaꞌmotoꞌ ton pîn trigo puusaꞌ yaꞌtoꞌ toꞌya weiyu pe. Mîrîrî tîpo anna wîtîꞌpî Filípos cidaderî poi. Miaꞌtaikin wei anna wîtî tîpo anna erepamîꞌpî toꞌ pia Trôade pona. Moro anna koꞌmamîꞌpî tiwin semana kaisarî.<pb/>


text:
Moropai domingo yai anna emurukuntîꞌpî innape Jesus kuꞌnenan pokonpe. Mîrîrî yai anna yekkari yonpaꞌpî annaya tîmurukun pe siꞌma. Mîrîrî Paulo eseurîma yai tuꞌkankon emurukuntîsaꞌ tanne anoinna pîkîrî eeseurîmaꞌpî maasa pra eerenmaꞌsaꞌ pe attîtoꞌ wanîꞌpî.


text:
Mîrîrî yai maasaron warayoꞌ wanîꞌpî iteseꞌ Éutico enuꞌsaꞌ wanîꞌpî janela pona. Mîrîrî yai Paulo eseurîma koꞌmannîpîꞌpî. Eeseurîma koꞌmannîpî tanne, mîîkîrî enaꞌpî iweꞌnunpai. Mîrîrî pe rî iweꞌnaꞌpî kaꞌneꞌ pe. Mîîkîrî enaꞌpî kawînpan wîttî teeseurînon quarto janelarî poi. Mîîkîrî yapisîꞌpî toꞌya, tîîse aasaꞌmantasaꞌ wanîꞌpî.


text:
Moropai Paulo autîꞌpî iipia moropai aweꞌmorikkaꞌpî moropai iꞌmî woi yapisîꞌpîiya. Moropai taꞌpîiya toꞌ pîꞌ: —Teesiꞌnîꞌse pra eꞌtî. Mîîkîrî saꞌmantasaꞌ pra man tîîse enen man —taꞌpîiya.


text:
Mîrîrî tîpo inîꞌrî Paulo enukuꞌpî kawînpan wîttî ta. Miarî tekkari yonpaꞌpîiya. Mîrîrî yai Paulo eseurîma koꞌmannîpîꞌpî pata terenmaꞌnîꞌse. Mîrîrî tîpo awautîꞌpî moropai attîꞌpî.


text:
Moropai mîîkîrî warayoꞌ yarîꞌpî toꞌya itewîꞌ ta enen. Mîrîrî yai kureꞌne taatausinpai toꞌ wanîꞌpî miarî.<pb/>


text:
Anna wîtîꞌpî apoꞌyen yaꞌ Assôs Peyakî pîkîrî maasa pra miarî Paulo nîmîkîꞌpî annaya. Maasa pra miarî tînîmîꞌtoꞌpe annaya taasaiꞌya wanîꞌpî. Mîîkîrî iiꞌtoꞌ wanîꞌpî aꞌmun poro mîîtoꞌpe.


text:
Anna eseposaꞌ yai Assôs peyakî po moropai anna asaraꞌtîꞌpî apoꞌyen yaꞌ. Anna wîtîꞌpî anna erepamîꞌpî Mitilene cidaderî pona.


text:
Miarî pai anna wîtîꞌpî erenmaꞌsaꞌ pe. Aminke pra Quio wono pîꞌ irîꞌpîkîrî anna wîtîꞌpî. Tiaron wei yai Samos po anna wanîꞌpî. Mîrîrî tîpo tiwin wei anna erepansaꞌ pe Mileto peyakî pona.


text:
Mîrîrî yai Paulo esenumenkasaꞌ wanîꞌpî Éfeso cidaderî pona emîꞌpanpai pra. Maasa pra tîkoꞌman pe ikoꞌmanpai pra awanîꞌpî Ásia pata po. Eesemiꞌtîpasaꞌ wanîꞌpî erepanpai kaꞌneꞌ pe Jerusalém pona, Judeuyamîꞌ festarî weiyu iteseꞌ Pentecoste esippiaꞌtî rawîrî teerepamîpa kaiꞌma.<pb/>


text:
Miarî Mileto po siꞌma Pauloya soosi esanon Éfeso ponkon yanno meꞌpoꞌpî toꞌ yarakkîrî teeseporîpa kaiꞌma.


text:
Inkamoro erepansaꞌ pe Pauloya taꞌpî toꞌ pîꞌ: —Epuꞌnenan amîrîꞌnîkon oꞌnon yeꞌka pe uukoꞌmansaꞌ sîrîrî wei eesuwaꞌka manniꞌ yai, tîmurukun pe eꞌnî yai, Ásia pata pona erepamîꞌpî pata pai.


text:
Mîrîrî yai uurî esenyakaꞌmaꞌpî Uyepotorî ton pe ikupîꞌpîuya ipoitîrî pe. Tiaronkon maꞌre wanîꞌpî toꞌ yentai eꞌkupî pîn. Tiaron pensa ukaruwaꞌpî saꞌman weiyu erepansaꞌ yai upona. Maasa pra tuꞌke iteꞌka Judeuyamîꞌ wanîꞌpî imakuiꞌpî ankuꞌpai uwinîkîi Paapa maimu ekaremekîuya wenai. Mîîwîni tîîse esenyakaꞌmaꞌpî Uyepotorî ton pe.


text:
Amîrîꞌnîkonya nîrî epuꞌtî apîikaꞌtîtoꞌpeuyaꞌnîkon îꞌ kaiꞌma tamîꞌnawîrî itekare ekaremekîꞌpîuya. Amîrîꞌnîkon yenupaꞌpîuya arinîkon rawîrî siꞌma moropai ayewîꞌkon ta pîꞌ.


text:
Mîrîrî yai taapîtîꞌpîuya yairî Judeuyamîꞌ pîꞌ moropai Judeuyamîꞌ pepîn pîꞌ: —Awenpenatakon eꞌpai awanî imakuiꞌpî ankupîꞌpîkon pîꞌ. Paapa yapurîtî innape Uyepotorîkon Jesus Cristo kuꞌtî —taapîtîꞌpîuya.<pb/>


text:
Tarîpai uutî sîrîrî Jerusalém pona. Morî Yekaton Wannîya uyarima sîrîrî innape imaimu yawîrî ikupîuya tîîse îꞌ eꞌkupî epuꞌtîuya pra wai miarî.


text:
Mîrîrî warantî Morî Yekaton Wannîya taasaꞌ wenai epuꞌtîuya oꞌnon pata erepansaꞌ ya moro eꞌtarumaꞌtîtoꞌ ton wanî, atarakkamotoꞌpe wanî.


text:
Tîîse mîrîrî pîꞌ uusaꞌmantatoꞌ pîꞌ eranneꞌ pe wanî pra wai. Îꞌ wanî morî pe uurî pia tamîꞌnawîrî esenyakaꞌmatoꞌpe Uyepotorî Jesus nekaremekîꞌpî kupîuya tamîꞌnawîrî taretîꞌkai. Mîrîrî esenyakaꞌmatoꞌ wanî sîrîrî. See yeꞌka Paapa maimu ekaremekîuya pemonkonyamîꞌ pîꞌ, pemonkonyamîꞌ pîikaꞌtîtoꞌ Paapaya epeꞌmîra.<pb/>


text:
—Kureꞌne akoreꞌtaꞌnîkon uukoꞌmansaꞌ wai uyesaꞌkon pe Paapa wanî ekaremekî pîꞌ. Tarîpai inîꞌrî uyeraꞌmayaꞌnîkon pe pra naatîi sîrîrî. Mîrîrî epuꞌtî pîꞌ wai.


text:
Mîrîrî yeꞌnen tauya sîrîrî apîꞌnîkon. Anîꞌkan atakaꞌmasaꞌ ya, tîpanamatoꞌkon yawîrî pra toꞌ wanî ya, uwenai pra aatakaꞌmasaꞌkon mîrîrî.


text:
Maasa pra uurîya tîwî Paapa maimu kuꞌsaꞌ pra man, apîꞌnîkon ekaremekî pîꞌ uukoꞌmansaꞌ wai. Tamîꞌnawîrî îꞌ ituꞌse Paapa eꞌtoꞌ ekaremekîꞌpîuya.


text:
Mîrîrî yeꞌnen tauya, aawarîrîꞌnîkon etîꞌnînmatî moropai tiaronkon konekatî manniꞌ carneiroyamîꞌ koꞌmannîꞌnenya toꞌ koneka warantî. Maasa pra Morî Yekaton Wannîya amîrîꞌnîkon kupîꞌpî carneiroyamîꞌ koꞌmannîꞌnenya tekînon koꞌmannîꞌpî warantî Paapa pemonkonoyamîꞌ innape Jesus kuꞌnenan koꞌmannîpîkonpa. Inkamoro wanî inennaꞌsan pe tînmu Jesus Cristo mînî ke aasaꞌmanta yai.


text:
Maasa pra epuꞌtî pîꞌ wai uutîꞌpî yentakaya amîrîꞌnîkon pia yenkuꞌtî ton seruꞌyeꞌ erepamî akoreꞌtaꞌnîkon. Inkamoro erepamî kaikusi erepamî warantî carneiroyamîꞌ yapiꞌse. Inkamoroya innape Jesus kuꞌnenan tarumaꞌtî.


text:
Mîrîrî yai seruꞌyeꞌ pe ayonpakon rî eꞌtoꞌ weiyu erepamî. Tiaronkon amîrîꞌnîkon innape Jesus kuꞌnenan yenkuꞌtî toꞌya teserukon kupîkonpa. Mîrîrî yai Jesus rumakayaꞌnîkon.


text:
Mîrîrî yeꞌnen tîwarî eꞌtî. Enpenatatî eesenupaꞌpîkon pîꞌ wei ewaron kaisarî eseurîwîꞌne konoꞌ kaisarî ayenupaꞌnîkon pîꞌ uukoꞌmansaꞌ tiwin pîꞌ awanîkon tanne. Tiaron pensa ukaruwaꞌpî awenaiꞌnîkon. Mîrîrî pîꞌ enpenatatî.<pb/>


text:
Tarîpai Paapa yenyaꞌ arumakauyaꞌnîkon sîrîrî, morî pe amîrîꞌnîkon koꞌmannîꞌtoꞌpeiya tîmaimu ke. Maasa pra tîmaimu wenai morî pe tîweꞌtoꞌ pîꞌ ayenupaiyaꞌnîkon. Mîrîrî wenai inîꞌ panpîꞌ aarentakon imîrî ton pe. Morî tîrîiya aapiaꞌnîkon. Tamîꞌnawîrî tîpemonkonoyamîꞌ konekaiya.


text:
Mîrîrî epuꞌtî pîꞌ naatîi. Uurî esenyakaꞌmaꞌpî uyenya ke. Îꞌ epotoꞌpeuya kaiꞌma uurî ton pe moropai upokonpe teesenyakaꞌmasanon uyonpayamîꞌ ton pe.


text:
Tamîꞌnawîrî mîrîrî esenyakaꞌmaꞌpî wenai epuꞌtîyaꞌnîkon. Teesenyakaꞌmai tiaronkon tîweꞌtarumaꞌtîsanon pîikaꞌtîtoꞌ ton eporî mîrîrî. Mîrîrî yeꞌnen mîrîrî warantî nîrî akoꞌmantî. Moropai enpenatatî Uyepotorîkon Jesus maimu pîꞌ. Taꞌpîiya: “Anîꞌya itîîsaꞌ ya mîîkîrî wanî taatausinpai manniꞌ intîrî yapisîꞌpîtîpon atausinpa yentai”, taꞌpîiya —taꞌpî Pauloya.<pb/>


text:
Tamîꞌnawîrî teeseurîma yaretîꞌka tîpo Paulo moropai innape Jesus kuꞌnenan eꞌsekunkaꞌpî toꞌ epîremaꞌpî.


text:
Mîrîrî taa tîpo tamîꞌnawîronkon karawaꞌpî taatapiꞌse Paulo pokonpe. Kureꞌne teesewankonoꞌmai toꞌ wanîꞌpî îꞌ taꞌpî Pauloya pîꞌ, inîꞌrî uyeraꞌmayaꞌnîkon kupî pepîn sîrîrî taasaiꞌya pîꞌ.


text:
Mîrîrî tîpo anna esekaremekîꞌpî toꞌ pîꞌ moropai anna asaraꞌtîꞌpî apoꞌyen yaꞌ anna wîtîtoꞌpe toꞌsarî Cós wono rî pîkîrî. Moropai anna erepamîꞌpî tiaron wei yai Rodes peyakî pona. Moropai miarî pai anna wîtîꞌpî Pátara cidaderî pona anna erepamîꞌpî.


text:
Moropai anna epaꞌkaꞌpî apoꞌyen yapai. Tiaron apoꞌyen eporîꞌpî annaya tuutîsen Fenícia pona. Mîrîrî yaꞌ anna asaraꞌtîꞌpî. Anna wîtîꞌpî. Moropai anna erepamîꞌpî Chipre wono pia.


text:
Tîwîrî anna wîtîꞌpî Chipre poi winî pîꞌ meruntî winî Síria winîkîi. Moropai anna erepansaꞌ pe Tiro cidaderî pona, moro anna autîꞌpî, maasa pra apoꞌyen yapai îꞌ kon rî moꞌkatoꞌ toꞌya wanîꞌpî mîîtoꞌpe.


text:
Miarî tiaronkon innape Jesus kuꞌnenan eporîꞌpî annaya. Inkamoro pokonpe anna koꞌmamîꞌpî tiwin semana kaisarî. Inkamoroya taa koꞌmannîpîꞌpî Morî Yekaton Wannîya taasaꞌ wenai Paulo wîtî namai Jerusalém pona.


text:
Tîîse anna wîtîtoꞌ weiyu eseposaꞌ yai anna eseꞌmaꞌtîꞌpî. Moropai inkamoro innape Jesus kuꞌnenan wîtîꞌpî tînoꞌpîkon yarakkîrî tînmukukon pokonpe anna pîkîrî. Aminke cidade poi inkamoro pokonpe anna wanîꞌpî. Miarî anna eꞌsekunkaꞌpî kasapan po moropai anna epîremaꞌpî.


text:
Mîrîrî tîpo anna esekaremekîꞌpî toꞌ pîꞌ. Anna wîtîꞌpî apoꞌyen ya. Anna wîtî tanne inkamoro ennaꞌpoꞌpî tewîꞌkon ta.<pb/>


text:
Mîrîrî tîpo anna wîtîꞌpî Tiro cidaderî poi anna erepamîꞌpî Ptolemaida pona. Miarî innape Jesus kuꞌnenan eporîꞌpî annaya. Moropai toꞌ pîꞌ anna esekaremekîꞌpî. Inkamoro koreꞌta tiwin wei yuwaꞌkaꞌpî annaya.


text:
Erenmaꞌsaꞌ pe anna eseꞌmaꞌtîꞌpî miarî pai moropai anna erepamîꞌpî Cesaréia pona. Miarî innape Jesus kuꞌnenan ton pe pemonkonyamîꞌ ena emapuꞌtînen wanîꞌpî iteseꞌ Filipe. Mîîkîrî yewîꞌ ta anna ewomîꞌpî. Moro anna koꞌmamîꞌpî. Mîîkîrî Filipe wanîꞌpî manniꞌkan asakîꞌne miaꞌ pona tîîmoꞌtaiꞌnîkon (7) inmenkasaꞌkon Jerusalém po yonpa pe.


text:
Mîîkîrî munkîyamîꞌ wanîꞌpî saakîrîrî wîriꞌsanyamîꞌ inyo pînon. Inkamoroya Paapa maimu ekaremeꞌpîtîꞌpî. Îꞌ aweꞌkupî kupî pîꞌ ekaremeꞌnenan pe toꞌ wanîꞌpî.


text:
Tiaron pensa anna erepansaꞌ tîpo Paapa maimu ekaremeꞌnen erepansaꞌ wanîꞌpî Judéia pata poi iteseꞌ Ágabo.


text:
Mîîkîrî iipîꞌpî anna pia. Moropai Paulo woromî yapisîꞌpîiya. Mîîkîrîya tenya yewaꞌtîpîtîꞌpî moropai tîꞌpu. Moropai taꞌpîiya: —Sîrîrî wanî Morî Yekaton Wannî nekaremekîꞌpî pe. See warantî seeniꞌ woromî ton esaꞌ yewaꞌtî Judeuyamîꞌya kupî sîrîrî Jerusalém po. Mîîkîrî rumaka toꞌya kupî sîrîrî Judeuyamîꞌ pepîn yenya —taꞌpîiya.<pb/>


text:
Mîrîrî eta annaya yai tiaronkon innape Jesus kuꞌnenan pokonpe siꞌma Paulo yekaꞌnunkaꞌpî annaya attî namai Jerusalém pona.


text:
Tîîse Pauloya yuukuꞌpî: —Îꞌ pîꞌ see akaraukon mîrîrî? Yairî maꞌre ukupî pîꞌ natîi —taꞌpîiya. Moropai taꞌpîiya: —Uurî wanî sîrîrî uyaironpîꞌtoꞌ pîꞌ neken eranneꞌ pe pra wai moropai Jerusalém po uwî toꞌya pîꞌ eranneꞌ pe wanî pepîn sîrîrî. Uyepotorî Jesus wenai eranneꞌ pe pra wai eturumakasaꞌ sîrîrî —taꞌpîiya.


text:
Iwatî annaya eserîke pra awanîꞌpî. Mîrîrî yeꞌnen irumakaꞌpî annaya. Mîrîrî yeꞌnen taꞌpî annaya ipîꞌ: —Moriya ituꞌse Paapa eꞌtoꞌ kuꞌkî —taꞌpî annaya.<pb/>


text:
Anna wîtî yai Cesaréia poi tiaronkon innape Jesus kuꞌnenan wîtîꞌpî anna pokonpe. Inkamoroya anna yarîꞌpî wîttî ta anna eꞌtoꞌ ton ta. Mnasom yewîꞌ ta, Chipre wono poinon pe tîweꞌsen. Pena pata painon innape Jesus kuꞌnen pe awanîꞌpî. Mîîkîrî yewîꞌ ta anna koꞌmamîꞌpî.<pb/>


text:
Jerusalém pona anna erepansaꞌ yai innape Jesus kuꞌnenanya anna yapisîꞌpî tîwakîrikon pe taatausinpai.


text:
Erenmaꞌsaꞌ pe Paulo wîtîꞌpî anna pokonpe soosi esaꞌ Tiago yarakkîrî teeseporîpa kaiꞌma. Mîrîrî yai tamîꞌnawîronkon inkamoro soosi esanon emurukuntîsaꞌ wanîꞌpî miarî.


text:
Moropai inkamoro pîꞌ Paulo esekaremekîꞌpî. Moropai tamîꞌnawîrî taasarîꞌpî pîꞌ Paulo eseurîmaꞌpî îꞌ kaiꞌma Paapaya Judeuyamîꞌ pepîn pîikaꞌtîꞌpî ekaremekîꞌpîiya toꞌ pîꞌ.<pb/>


text:
Mîrîrî yekare eta tîuyaꞌnîkon ya inkamoro emurukuntîꞌsan soosi esanonya taꞌpî: —Morî pe man, Paapa —taꞌpî toꞌya. Moropai taꞌpî toꞌya Paulo pîꞌ: —Morî pe eraꞌmakî maasa uyakon tarî tuꞌke ikuꞌneꞌtî yentai Judeuyamîꞌ man innape Jesus kuꞌnenan pe. Tîîse inkamoro wanî mîrîrî mîrîrî warantî siꞌma teserukon kupî toꞌya mîrîrî kureꞌne. Moisés kaaretarîya taasaꞌ yawîrî toꞌ koꞌmamî.


text:
Inkamoroya etasaꞌ îꞌ kaiꞌma Judeuyamîꞌ yenupasaꞌya tiaron pata po tîweꞌsanon, teserukon rumakatoꞌpe toꞌya kaiꞌma. Moropai toꞌ yenupasaꞌya teserukon tînmukukon mere piꞌpî pottî yaꞌtî toꞌya namai, Judeuyamîꞌ yeserukon kupî toꞌya namai.


text:
Morî pe awanî eꞌpainon amîrîya ikupîya see warantî maasa pra tarî toꞌ man uurîꞌnîkon koreꞌta asakîrîronkon warayoꞌkon. Inkamoroya îꞌ kupî Paapa ton pe taꞌpî tîuyaꞌnîkon kupî.


text:
Mîrîrî yeꞌnen atîkî toꞌ pokonpe îꞌ taasaꞌ Moisés nurîꞌtîya yenupantoꞌ yawîrî kupîkonpa, yairî Paapa yapurîkonpa kaiꞌma. Moropai toꞌ nîtîrî ton pe carneiroyamîꞌ yeꞌmata Paapa yapurîtoꞌpe toꞌya, moropai tîpuꞌpaikon siꞌpo yaꞌtîtoꞌpe toꞌya nîrî. Mîrîrî warantî ikupîya ya, tamîꞌnawîronkonya epuꞌtî, awinîkîi toꞌ eseurîmatoꞌ wanî seruꞌyeꞌ pe kaiꞌma. Yairî aakoꞌmamî Moisés kaaretarîya taasaꞌ yawîrî epuꞌtî toꞌya.


text:
Tîîse Judeuyamîꞌ pepîn pîꞌ innape Jesus kuꞌnenan pia kaareta yarimaꞌpî uurîꞌnîkonya. Toꞌ pîꞌ taatoꞌ see warantî: “Paaka sararuri kîsantî miaꞌ ke ikonekasaꞌ pia toꞌ nîtîrîꞌpî tînapurîkon pe. Moropai imînîrîꞌpî kîsantî. Moropai inîꞌrî iꞌmî yeꞌpî tîwaikkîꞌse iwîsaꞌ kîsantî. Moropai taꞌpî seꞌ tapairî warayoꞌkon wanî namai wîriꞌsanyamîꞌ yarakkîrî. Moropai wîriꞌsanyamîꞌ wanî namai seꞌ tapairî warayoꞌkon yarakkîrî” mîrîrî warantî Judeuyamîꞌ pepîn pîꞌ taꞌpî uurîꞌnîkonya —taꞌpî toꞌya.<pb/>


text:
Mîrîrî yeꞌnen eerenmaꞌsaꞌ pe inkamoro asakîrîronkon yarakkîrî Paulo wîtîꞌpî Moisés nurîꞌtîya yenupantoꞌ yawîrî kupîkonpa. Moropai teepîremasanon pia toꞌ wîtîꞌpî epîremantoꞌ yewîꞌ ta, ekaremeꞌse paaka toꞌ nîpoꞌtî ton yeꞌma tîuya taꞌpî Pauloya. Morî pe toꞌ enatoꞌpe Paapa winîkîi kaiꞌma. Moropai iweiyu ton moꞌkaꞌpî toꞌya tekînkon poꞌtî tîuyaꞌnîkon weiyu ton. Mîrîrî warantî ikupîꞌpî toꞌya Moisés kaaretarîya taasaꞌ yawîrî.<pb/>


text:
Asakîꞌne miaꞌ pona tîîmoꞌtaiꞌno wei ataretîꞌka koꞌmannîpî tanne tiaronkon Judeuyamîꞌ Ásia patapoinîkonya Paulo eraꞌmaꞌpî epîremantoꞌ yewîꞌ ta. Inkamoroya arinîkon Judeuyamîꞌ yausinpaꞌpî inîꞌ panpîꞌ Paulo winîkîi toꞌ ekoreꞌmaꞌtoꞌpe kaiꞌma.


text:
Moropai Paulo yapisîꞌpî toꞌya. Moropai inkamoro entaimepîtî piaꞌtîꞌpî. —Judeuyamîꞌ anna pîikaꞌtîtî. Mîserî warayoꞌ pemonkonyamîꞌ yenupa pinunpanen. Eerepansaꞌ man tarî uurîꞌnîkon koreꞌta. Moisés kaaretarîya yenupantoꞌ winîkîi eeseurîma îri pe, moropai epîremantoꞌ yewîꞌ winîkîi. Moropai inkamoro yarakkîrî tîweꞌsanon Judeuyamîꞌ pepîn ewonsaꞌ man uyeserukon yawîrî pra.


text:
Mîrîrî taꞌpî toꞌya maasa pra Trófimo Éfeso pon eraꞌmasaꞌ tîuyaꞌnîkon yeꞌnen Paulo yarakkîrî cidade po. Toꞌ esenumenkaꞌpî Pauloya yaasaꞌ kaiꞌma epîremantoꞌ yewîꞌ ta.<pb/>


text:
Mîrîrî yai toꞌ esiyuꞌpîꞌtoꞌ etaꞌpî cidade ponkonya. Mîrîrî yeꞌnen pemonkonyamîꞌ ekaꞌtunsaꞌ wanîꞌpî toꞌ pia. Inkamoroya Paulo yapisîꞌpî moropai iworokaꞌpî toꞌya epîremantoꞌ yewîꞌ tapai. Mîrîrî tîpo manaꞌta yarakkamoꞌpî toꞌya.


text:
Inkamoroya Paulo wîî kupî tanne, Romanoyamîꞌ pe tîweꞌsanon surarayamîꞌ esaꞌya itekare etaꞌpî, Jerusalém po toꞌ ekoreꞌmasaꞌ yekare.


text:
Moropai kaꞌneꞌ pe ipemonkonoyamîꞌ yannoꞌpîiya manniꞌkan ipîkkukon pokonpe. Moropai toꞌ ekaꞌtumîꞌpî toꞌ koreꞌta. Surarayamîꞌ esaꞌ eraꞌma tîuyaꞌnîkon yeꞌnen, arinîkon Paulo paꞌtîpîꞌnenanya ipaꞌtîpîꞌ tîuyaꞌnîkon emîꞌpannîpîꞌpî.<pb/>


text:
Mîrîrî yai surarayamîꞌ esaꞌ iipîꞌpî Paulo pia moropai yaironpîtî meꞌpoꞌpîiya asakîꞌne saꞌman ferro ke. Moropai ekaranmapoꞌpîiya: —Anîꞌ kin mîserî warayoꞌ? Îꞌ konekasaiꞌya nai mîîtoꞌpe? —taꞌpîiya.


text:
Mîrîrî yai arinîkon entaimepîtîꞌpî tiaronkonya îꞌ taa tîuyaꞌnîkon epuꞌtî pra awanîꞌpî. Tiaron pe toꞌ maimu wanîꞌpî. Tiaron sinkaya inîꞌrî eesepuꞌtî pra. Mîrîrî yeꞌnen îꞌ epuꞌtî surarayamîꞌ esaꞌya eserîke pra awanîꞌpî. Mîrîrî yeꞌnen surarayamîꞌ yaipontîꞌpî toꞌ esaꞌya Paulo yaatoꞌpe toꞌya tewîꞌkon ta.


text:
Aminke pra wîttî ta enuꞌnîtoꞌpe ikonekasaꞌ poro toꞌ wîtî yai Paulo yanumîꞌpî toꞌya kawîne yarîkonpa. Maasa pra iwenairî arinîkon iipîꞌpî teekoreꞌmai Paulo winîkîi tîwanîkon yeꞌnen.


text:
Mîrîrî tewîꞌkon ta tawonnîpî toꞌya tanne, Pauloya taꞌpî surarayamîꞌ esaꞌ pe tîweꞌsen pîꞌ: —Amîrî yarakkîrî eseurîma eꞌpainon? —taꞌpîiya.<pb/>Surarayamîꞌ esaꞌya yuukuꞌpî: —Oꞌnon yeꞌka pe see eeseurîma mîrîrî Grego pe?


text:
Amîrî kaꞌrî wanî manniꞌ Egito pon pe. Manniꞌ 4.000 surarayamîꞌ kaisarî yaanen keren pona uyesaꞌkon yarakkîrî epîi? —taꞌpîiya.<pb/>


text:
Pauloya yuukuꞌpî. Taꞌpîiya: —Uurî wanî Judeu pe. Esenpoꞌpî Tarso cidaderî po. Ipîkku cidade Celícia pata po. Mîrîrî yeꞌnen maasa eseurîmapai wai pemonkonyamîꞌ yarakkîrî —taꞌpîiya.<pb/>


text:
Mîrîrî yeꞌnen surarayamîꞌ esaꞌya eeseurîmatoꞌpe ipataꞌseꞌ ton tîrîꞌpî. Moropai Paulo wanîꞌpî satippe mîrîrî wîttî ta enuꞌnîtoꞌpe ikonekasaꞌ po. Mîîkîrîya tenya ke moo eꞌtî taꞌpî pemonkonyamîꞌ pîꞌ. Moropai tamîꞌnawîronkon atîꞌnapansaꞌ tanne eeseurîmaꞌpî Judeuyamîꞌ maimu pe. Taꞌpîiya:<pb/>


text:
Îꞌ kaiꞌma esekaremekî apîꞌnîkon amîrîꞌnîkon rawîrî siꞌma. Judeuyamîꞌ maimu pe eeseurîma eta tîuyaꞌnîkon yeꞌnen arinîkon atîꞌnapamîꞌpî. Moo toꞌ wanîꞌpî.<pb/>Moropai taꞌpî Pauloya:


text:
—Uurî wanî Judeu pe puꞌkuru. Esenpoꞌpî pe wanî Tarso cidaderî po Celícia pata po. Tîîse uurî wanî eꞌtîwarîꞌkaꞌpî pe tarî Jerusalém po. Mîrîrî yeꞌnen uurî wanî manniꞌ yenupaton Gamaliel nenupaꞌpî pe. Mîrîrî yeꞌnen uurî wanî esenupaꞌpî pe kureꞌne utamokon yeserurîꞌpî pîꞌ uyeserukon pîꞌ. Mîrîrî yeꞌnen uurî wanîꞌpî Paapa ton pe esenyakaꞌmapai nîrî mîrîrî yai.


text:
Tarîronkon amîrîꞌnîkon wanî manniꞌ warantî. Mîrîrî yai Jesusya tenupatoꞌkon tîîkoꞌmansenon tarumaꞌtîpîtîꞌpîuya. Tiaron pensa toꞌ saꞌmantaꞌpî uwenai. Warayoꞌkon moropai wîriꞌsanyamîꞌ yapiꞌpîtîꞌpîuya tarakkannîtoꞌ yewîꞌ ta toꞌ yaapîtîꞌpîuya.


text:
Mîrîrî epuꞌtî pîꞌ teepîremasanon esanon yepotorîya morî pe, moropai panamatonkon esanonya sîrîrî tauya manniꞌ epuꞌtî yairî awanî, maasa pra kaareta esaꞌse uutîꞌpî toꞌ pia, uutîtoꞌpe kaiꞌma Damasco pona innape Jesus kuꞌnenan Judeuyamîꞌ yapiꞌse toꞌ eneꞌtoꞌpeuya toꞌ tewaꞌtîi saꞌman ferro ke kaiꞌma tarîwaya Jerusalém pona toꞌ tarumaꞌtîi.<pb/>


text:
Taꞌpî Pauloya: —Damasco pona uutî tanne nekaꞌta pairî wei ena koꞌmannîpî tanne aꞌkaya uweiyuꞌmaꞌpî mararî pra, mîrîrî pe rî.


text:
Moropai uurî esenumîꞌpî moropai kaꞌ winîpainon mai etaꞌpîuya. “Saulo, îꞌ ton pe utarumaꞌtî pîꞌ aakoꞌmamî mîrîrî?” taꞌpîiya.


text:
Mîîkîrî ekaranmapoꞌpîuya. “Anîꞌ kin amîrî, uyepotorî?” taꞌpîuya. Moropai taꞌpîiya upîꞌ: “Uurî Jesus Nazaré poinon manniꞌ itarumaꞌtî pîꞌ aakoꞌmamî manniꞌ” taꞌpîiya.


text:
Mîrîrî yai upokonpe tuutîsanon warayoꞌkonya mîrîrî aꞌka eraꞌmaꞌpî. Tîîse mai uyarakkîrî teeseurîmasen eta toꞌya pra awanîꞌpî.


text:
Moropai inîꞌrî ekaranmapoꞌpîuya ipîꞌ. “Uyepotorî îꞌ kupîuya eꞌpainon?” taꞌpîuya. Moropai taꞌpîiya upîꞌ: “Eꞌmîꞌsaꞌkakî atîkî Damasco pona. Miarî ankupî ton ekaremekîuya. Mîrîrî ekaremekî toꞌya apîꞌ”, taꞌpîiya.


text:
Mîrîrî aꞌkaya uweiyuꞌmaꞌpî pata pai enkaruꞌne enasaꞌ wanîꞌpî. Mîrîrî yeꞌnen upokonpe tuutîsanonya uyenya pîꞌ uyarîꞌpî Damasco pona.<pb/>


text:
Mîrîrî yai Damasco po warayoꞌ wanîꞌpî iteseꞌ Ananias. Mîîkîrî wanîꞌpî Paapa yapurînen pe. Moropai uyeserukon yawîrî tîweꞌsen pe. Tamîꞌnawîronkon Judeuyamîꞌ Damasco ponkonya inamaꞌpî.


text:
Mîîkîrî erepamîꞌpî uupia. Mîîkîrîya taꞌpî upîꞌ: “Uyakon Saulo, inîꞌrî enkaruꞌne pra enakî”, taꞌpîiya upîꞌ. Mîrîrî pe rî enkaruꞌne pra enaꞌpî. Mîîkîrî eraꞌmaꞌpîuya.


text:
Mîîkîrîya taꞌpî upîꞌ: “Saulo, penaronkon utamokon nurîꞌtî napurîꞌpî Paapaya amîrî menkasaꞌ îꞌ ituꞌse tîweꞌtoꞌ epuꞌtîpa kaiꞌma, moropai mîîkîrî yairon pe tîweꞌsen eraꞌmapa kaiꞌma moropai yarakkîrî eeseurîmapa”, taꞌpîiya.


text:
“Maasa pra imîrî ton pe ekaremekîya pe nai tamîꞌnawîrî iwinîpai aneraꞌmaꞌpî moropai anetaꞌpî ekaremekîya pe nai tamîꞌnawîronkon pemonkonyamîꞌ pîꞌ.


text:
Tîîkoꞌmanse pra eꞌmîꞌsaꞌkakî uyepotorîkon pîꞌ aweꞌpîikaꞌtîtoꞌ esaꞌkî, imakuiꞌpî ankupîꞌpî kuꞌtoꞌpe Paapaya tîîwanmîra”, taꞌpîiya upîꞌ. “Moropai innape ikupîya wenai esenpatakonakî”.<pb/>


text:
Paulo eseurîma koꞌmannîpîꞌpî: —Ennaꞌpoꞌpî Jerusalém pona. Mîrîrî yai epîrema tanne epîremantoꞌ yewîꞌ ta uweꞌneꞌpîtî warantî awanîꞌpî.


text:
Uyepotorî eraꞌmaꞌpîuya. Mîîkîrîya taꞌpî upîꞌ: “Kaꞌneꞌ pe tarîpai Jerusalém poi epaꞌkakî maasa pra tarîronkon pemonkonyamîꞌya eta pepîn upîꞌ eeseurîmatoꞌ”, taꞌpîiya.<pb/>


text:
Mîrîrî yuukuꞌpîuya. Uyepotorî inkamoroya morî pe epuꞌtî pîꞌ toꞌ man maasa pra uurî wîtîpîtîꞌpî Judeuyamîꞌ epereꞌtoꞌ yewîꞌkon ta. Mîrîrî yai innape Jesus kuꞌnenan yapiꞌpîtîꞌpîuya. Toꞌ poꞌpîtîꞌpîuya. Mîrîrî epuꞌtî pîꞌ toꞌ man.


text:
Moropai Estevão manniꞌ Uyepotorîkon pîꞌ teeseurîmasen wîî taa toꞌya yai inna taꞌpîuya. Mîrîrî yeꞌnen toꞌ pon yapisîꞌpî uurîya iwî toꞌya tanne.<pb/>


text:
Uyepotorîkonya taꞌpî upîꞌ: “Atîkî maasa pra ayarimauya sîrîrî aminke umaimu ekaremeꞌse attîpa Judeuyamîꞌ pepîn pîꞌ”<pb/>


text:
Arinîkonya Paulo eseurîma etaꞌpî. Tîîse Judeuyamîꞌ pepîn pîꞌ eeseurîmasaꞌ yeꞌnen toꞌ entaimepîtî piaꞌtîꞌpî mararî pra meruntî ke. Taꞌpî toꞌya: —Poro pona yenpaꞌkatî. Iwîtî. Inîꞌrî enen wanî eꞌpai pra man —taꞌpî toꞌya.<pb/>


text:
Inkamoro entaimepîtîꞌpî tîponkon tapiꞌse kakîsiya yenunpîtîꞌpî toꞌya. Moropai kutupan yenunpîtîꞌpî toꞌya kaꞌ yekaya tîwentaimepîtîkon yeꞌka pe.


text:
Mîrîrî yeꞌnen surarayamîꞌ esaꞌya tîpemonkonoyamîꞌ yaipontîꞌpî Paulo yapiꞌtoꞌpe toꞌya miarî mîrîrî wîttî saꞌman pe ikonekasaꞌ ta yaatoꞌpe toꞌya. Moropai toꞌ yaipontî meꞌpoꞌpîiya iꞌpoꞌpîꞌtoꞌpe toꞌya. Maasa pra îꞌ ton pe Judeuyamîꞌ ekoreꞌmaꞌpî tîpîꞌ ekaremekîiya yuꞌse awanîꞌpî.


text:
Tîîse maasa tewaꞌtî toꞌya tanne iꞌpoꞌpîtîkonpa Pauloya ipîkku pe tîweꞌsen surara ekaranmapoꞌpî. —Morî pe awanî eꞌpainon pemonkon Romano pe tîweꞌsen poꞌpîꞌtoꞌpe, “Mîîkîrî tarumaꞌtîtî” Juizya taasaꞌ pra tîîse? —taꞌpîiya.<pb/>


text:
Mîrîrî eta tîuya pe ipîkku pe tîweꞌsen mîîkîrî surara wîtîꞌpî tesaꞌkon pia. Taꞌpîiya: —Aka îꞌ taasaꞌya manniꞌ pîꞌ manniꞌ warayoꞌ man upatakon pon pe, Romano pe —taꞌpîiya. Mîrîrî warantî taꞌpîiya maasa pra mîîkîrî yeꞌka tîpatakon yawon pe tîweꞌsen poꞌpîtî toꞌya eserîke pra awanîꞌpî.<pb/>


text:
Surarayamîꞌ esaꞌ wîtîꞌpî kaꞌneꞌ pe Paulo yarakkîrî eseurîmai. Ekaranmapoꞌpîiya: —Kaꞌkî upîꞌ. Amîrî wanî upatakon pon pe, Romano pe? —taꞌpîiya. —Inna —taꞌpî Pauloya.<pb/>


text:
Tarîpai surarayamîꞌ esaꞌya taꞌpî: —Uurî nîrî wanî. Tîîse kureꞌne tîniru tîꞌkaꞌpîuya Romano pe eꞌtoꞌpe kaiꞌma —taꞌpî surarayamîꞌ esaꞌya. Tîîse taꞌpî Pauloya: —Uurî esenpoꞌpî Romano pe maasa pra uyun wanî Romano pe —taꞌpîiya.<pb/>


text:
Mîrîrî yeꞌnen kaꞌneꞌ pe inkamoro warayoꞌkon Paulo ekaranmapoꞌpîꞌnenan iipia siꞌma inkamoroya Paulo rumakaꞌpî. Moropai mîîkîrî toꞌ esaꞌ esiꞌnîpîꞌpî maasa pra Romano pe Paulo epuꞌtî tîuya yeꞌnen. Moropai Paulo yaironpîtî meꞌposaꞌ tîuya yeꞌnen iꞌpoꞌpîꞌtoꞌpe toꞌya. Mîrîrî pîꞌ eranneꞌ pe mîîkîrî enaꞌpî.<pb/>


text:
Erenmaꞌsaꞌ teepîremasanon esanon muurukuntî meꞌpoꞌpî surarayamîꞌ esaꞌya. Maasa pra îꞌ waniꞌ awanî yeꞌnen Judeuyamîꞌ ekoreꞌmasaꞌ anepuꞌpai awanîꞌpî Paulo winîkîi. Mîrîrî yeꞌnen Paulo rumaka meꞌpoꞌpîiya moropai Paulo enepî meꞌpoꞌpîiya toꞌ rawîrî.<pb/>


text:
Mîrîrî yai Pauloya inkamoro emurukuntîꞌsan eraꞌmaꞌpî. Moropai taꞌpîiya toꞌ pîꞌ: —Uyonpayamîꞌ uurî wanî sîrîrî tîpose îꞌ rî imakuiꞌpî unkupîꞌpî ton pra Paapa winîkîi —taꞌpîiya.


text:
Mîrîrî eta tîuya pe Ananias teepîremasanon esanon yepotorîya pemonkonyamîꞌ Paulo pia tîweꞌsanon yaipontîꞌpî inta pona ipaꞌtî toꞌpe toꞌya kaiꞌma.


text:
Mîîkîrî teepîremasanon esanon pîꞌ taꞌpî Pauloya: —Paapaya atarumaꞌtî mîrîrî wenai. Amîrî wanî mîrîrî moro eereutasaꞌ Moisés kaaretarîya taasaꞌ yawîrî utarumaꞌtîpa kaiꞌma tîîse îꞌ ton pe upaꞌtî meꞌpoya mîrîrî? Moisés kaaretarîya taasaꞌ yawîrî pra awanî mîrîrî. Seruꞌyeꞌ pe awanî mîrîrî —taꞌpîiya.<pb/>


text:
Inkamoro Paulo pia tîweꞌsanonya taꞌpî ipîꞌ: —Îꞌ ton pe see mîrîrî warantî uyesaꞌkon pe tîweꞌsen Paapa poitîrî winîkîi imakuiꞌpî pe eeseurîma? —taꞌpî toꞌya.<pb/>


text:
Mîrîrî yuukuꞌpî Pauloya: —Uyonpayamîꞌ, teepîremasanon esanon yepotorî pe awanî epuꞌtîuya pra wai —taꞌpîiya.<br/><t>—Inna seruꞌ pepîn Paapa maimu eꞌmenukasaꞌya taasaꞌ pemonkonyamîꞌ esaꞌ pe tîweꞌsen winîkîi imakuiꞌpî pe eseurîman namai.<pb/>


text:
Inkamoro arinîkon emurukuntîꞌsan koreꞌta tiaronkon saduceuyamîꞌ moropai fariseuyamîꞌ eraꞌma tîuya yeꞌnen Paulo eseurîmaꞌpî meruntî ke. Taꞌpîiya: —Uyonpayamîꞌ, Uurî wanî fariseu pe. Maasa pra uyun fariseu. Tarî wanî sîrîrî itarumaꞌtîsaꞌ pe maasa pra innape isaꞌmantaꞌsan eꞌmîꞌsaꞌkatoꞌ kupîuya wenai.


text:
Mîrîrî taiya eta tîuyaꞌnîkon yeꞌnen inkamoro arinîkon eseurîma piaꞌtîꞌpî mîrîrî pîꞌ. Teeseurîmakonpa toꞌ epantakapîtîꞌpî mîrîrî pîꞌ.


text:
Maasa pra saduceuyamîꞌ wanîꞌpî innape isaꞌmantaꞌsan eꞌmîꞌsaꞌka kuꞌnenan pe pra. Moropai inserîyamîꞌ moro toꞌ wanî kuꞌnenan pe pra toꞌ wanîꞌpî. Moropai pemonkon yekaton moro awanî kuꞌnenan pe pra toꞌ wanîꞌpî. Tîîse tamîꞌnawîrî mîrîrî kupî fariseuyamîꞌya innape. Mîrîrî epuꞌtîꞌpî toꞌya tamîꞌnawîrî.<pb/>


text:
Mîrîrî yeꞌnen toꞌ entaimepîtî piaꞌtîꞌpî inîꞌ panpîꞌ. Inkamoro koreꞌta tîweꞌsanon Moisés yeseru rîꞌpî pîꞌ yenupatonkon fariseuyamîꞌ yonpayamîꞌ eꞌmîꞌsaꞌkaꞌpî. Inkamoroya taꞌpî toꞌ pîꞌ: —Îꞌ rî imakuiꞌpî eraꞌma annaya pra man mîserî warayoꞌ winîkîi. Yai pra inserî eseurîmasaꞌ yarakkîrî. Mîîwîni pra awanî ya yekaton awanî eseurîmasaꞌ yarakkîrî —taꞌpî toꞌya.


text:
Tîîse toꞌ ekoreꞌmatoꞌ tîꞌnapamî pra awanîꞌpî. Mararî pra toꞌ ekoreꞌmaꞌpî. Mîrîrî yeꞌnen surarayamîꞌ esaꞌ esiꞌnîpîꞌpî Paulo merenkîpîtî toꞌya kaiꞌma. Mîrîrî yeꞌnen surarayamîꞌ autîꞌpî kaꞌneꞌ pe taꞌpîiya Paulo moꞌkatoꞌpe toꞌya toꞌ koreꞌtapai. Inîꞌrî yaatoꞌpe toꞌya mîrîrî wîttî saꞌman pe ikonekasaꞌ ta.<pb/>


text:
Moropai tiaron ewaronoꞌ yaꞌ Uyepotorîkon esenpoꞌpî Paulo pia. Mîîkîrîya taꞌpî ipîꞌ: —Meruntî ke eꞌkî. Aasarî tarî Jerusalém po uyekare pîꞌ eeseurîmasaꞌ nai. Tarîpai attî kupî sîrîrî uyekare pîꞌ eseurîmai Roma cidaderî pona —taꞌpîiya.<pb/>


text:
Erenmaꞌsaꞌ pe Judeuyamîꞌ emurukuntîꞌpî teserukon konekai îꞌ koneka tîuyaꞌnîkon pîꞌ. Inkamoroya taꞌpî tekkarikon yonpa toꞌya pepîn tuna îꞌ rî enîrî toꞌya pepîn Paulo wîî tîuyaꞌnîkon pîkîrî. Mîrîrî yeꞌnen tîmaimukon manaꞌpoka toꞌya eserîke pra awanîꞌpî.


text:
Inkamoro wîtîꞌpî eseurîmai teepîremasanon esanon yarakkîrî moropai Judeuyamîꞌ esanon yarakkîrî. Taꞌpî toꞌya: —Anna yeseru koneka pîꞌ anna man yairî anna yekkari yonpa annaya pepîn moropai îꞌ rî enîrî annaya pepîn Paulo wîî annaya pra awanî ya —taꞌpî toꞌya. —Mîrîrî taa annaya sîrîrî apîꞌ:


text:
Surarayamîꞌ esaꞌ yaipontîtî Paulo yaatoꞌpeiya aapiaꞌnîkon. Manniꞌ ipîꞌ “Inîꞌrî iwinîpai îꞌ anepuꞌpai anna wanî”, makai ipîꞌ —taꞌpî toꞌya. —Anna wanî sîrîrî inîmîkî pîꞌ iwîtoꞌpe annaya eꞌma ta eerepamî pra tîîse maasa —taꞌpî toꞌya.<pb/>


text:
Tîîse mîrîrî toꞌ eseurîmatoꞌ etaꞌpî Paulo yenaru more warayoꞌya. Mîrîrî yeꞌnen mîîkîrî ewomîꞌpî surarayamîꞌ yewîꞌ ta moropai Paulo pîꞌ ekaremekîꞌpîiya tamîꞌnawîrî.


text:
Mîrîrî yeꞌnen Pauloya ipîkku pe tîweꞌsen surara yannoꞌpî. Moropai taꞌpîiya: —Mîserî maasaron yaakî ayesaꞌkon pia. Maasa pra inekaremekî ton moro man ipîꞌ.<pb/>


text:
Mîîkîrî yarîꞌpîiya surarayamîꞌ esaꞌ pia. Moropai taꞌpîiya ipîꞌ: —Sinpata manniꞌ arakkansaꞌ manniꞌ Pauloya uyanno pîꞌ man. Moropai “Mîserî warayoꞌ maasaron yaakî iipia”, taa pîꞌ man. “Inekaremekî ton moro man ipîꞌ”, taa pîꞌ man —taꞌpîiya.<pb/>


text:
Surarayamîꞌ esaꞌya warayoꞌ maasaron yapisîꞌpî itenya pîꞌ moropai yarîꞌpîiya tiaron winîkîi. Ekaranmapoꞌpîiya: —Îꞌ moro nai anekaremekî ton upîꞌ? —taꞌpîiya.<pb/>


text:
Mîîkîrîya yuukuꞌpî: —Judeuyamîꞌya taa pîꞌ man penane Paulo yarîpa panamatonkon esaꞌ pe tîweꞌsanon pia inîꞌrî iwinîpai îꞌ anepuꞌpai toꞌ wanî, taa pîꞌ toꞌ man. Tîîse toꞌ seruku kinî —taꞌpîiya.


text:
—Tîîse mîrîrî pîꞌ inna kîkai maasa pra asakîꞌne pemonkon kaisarî yentai warayoꞌkon wanî eꞌma ta Paulo nîmîkî pîꞌ iwîkonpa. Inkamoroya teserukon konekasaꞌ yairî. Tekkarikon yonpa toꞌya pepîn moropai îꞌ rî enîrî toꞌya pepîn Paulo wîî tîuyaꞌnîkon pîkîrî. Mîrîrî kuꞌsaꞌ toꞌya man aasîrî. Tîîse amaimu neken nîmîkî pîꞌ toꞌ koꞌmamî mîrîrî îꞌ taaya —taꞌpîiya.<pb/>


text:
Surarayamîꞌ esaꞌya yuukuꞌpî: —Mîrîrî taaya manniꞌ upîꞌ mîrîrî kîsekaremekîi anîꞌ pîꞌ. Moropai taꞌpîiya mîîkîrî maasaron warayoꞌ pîꞌ: —Atîkî.<pb/>


text:
Mîrîrî tîpo surarayamîꞌ esaꞌya asakîꞌne ipîkku pe tîweꞌsanon surarayamîꞌ yannoꞌpî. Moropai taꞌpîiya toꞌ pîꞌ: —Surarayamîꞌ moꞌkatî 200 kaisarî moropai 70 kaisarî kaware po attîtonkon moꞌkatî. Moropai 200 kaisarî toꞌ moꞌkatî manniꞌkan teepîtoꞌkon yarakkîrî attîtonkon nariꞌ pe toꞌ wîtîtoꞌpe Cesaréia cidaderî pona. Mîrîrî yeꞌnen toꞌ ekonekatoꞌpe sîrîrî ewaronoꞌ ya toꞌ eseꞌmaꞌtîtoꞌpe 9 horas tîîse —taꞌpîiya.


text:
—Moropai kawareyamîꞌ epotî Paulo wîtîtoꞌ ton ipo. Mîîkîrî yaatî morî pe anîꞌya mîrîrî poro iwî namai. Murumakatîi pata esaꞌ Félix pia.<pb/>


text:
Awanî kureꞌnan pata esaꞌ pe tîweꞌsen pe Félix. Sîrîrî kaareta menukauya aapia anepuꞌtî ton ekaremekîuya apîꞌ.<pb/>


text:
Judeuyamîꞌya mîserî warayoꞌ yapisîꞌpî moropai iwî yonpaꞌpî toꞌya tîîse upatakon pon pe Romano pe awanî epuꞌsauꞌya yai, mîîkîrî moꞌkaꞌpîuya pemonkonyamîꞌ pokonpe siꞌma iwî toꞌya namai.


text:
Mîrîrî anepuꞌpai uurî wanîꞌpî îꞌ wenai iwinîkîi Judeuyamîꞌ ekoreꞌmasaꞌ. Mîrîrî yeꞌnen yarî meꞌpoꞌpîuya panamatonkon Judeuyamîꞌ esanon rawîrî.


text:
Mîrîrî tîpo epuꞌtîꞌpîuya îꞌ inkupîꞌpî ton pra awanî. Mîrîrî yeꞌnen arakkamouya eserîke pra awanîꞌpî. Moropai iwî eserîke pra awanîꞌpî îꞌ wenai pra. Tîîse iwinîkîi toꞌ ekoreꞌmasaꞌ wanîꞌpî. Maasa pra toꞌ yeseru yawîrî pra iteseru wanî yeꞌnen.


text:
Mîrîrî tîpo epuꞌtîuya yai Paulo wîîkonpa teserukon konekasaꞌ Judeuyamîꞌya yai esenumenkaꞌpî aapia yarimauya pîꞌ. Îꞌ ankuꞌpai tîwanîkon ya aapia tîîse ikuꞌtoꞌpe toꞌya kaiꞌma. Mîrîrî neken ekaremekîuya. Uyeseꞌ Cláudio Lísias.<br/>Mîrîrî warantî imenukaꞌpîiya.<pb/>


text:
Mîrîrî warantî tesaꞌkon maimu yawîrî surarayamîꞌ wanîꞌpî. Mîrîrî yeꞌnen Paulo yapisîꞌpî toꞌya moropai yarîꞌpî toꞌya ewaron ya Antipátride cidaderî pîkîrî.


text:
Erenmaꞌsaꞌ pe tiaronkon surarayamîꞌ ennaꞌpoꞌpî tewîꞌkon ta tîîse kawareyamîꞌ po tuutîsanon neken wîtîꞌpî Paulo pokonpe.


text:
Inkamoroya yarîꞌpî Cesaréia cidaderî pona. Teerepansaꞌkon pe kaareta rumakaꞌpî toꞌya pata esaꞌ Félix pia moropai Paulo rumakaꞌpî toꞌya nîrî iipia.


text:
Mîrîrî kaareta eraꞌma tîuya yai pata esaꞌya Paulo ekaranmapoꞌpî. —Oꞌnon pata pon amîrî? Moropai Pauloya yuukuꞌpî: —Celícia pata pon —taꞌpîiya.


text:
Mîrîrî epuꞌtî tîuya pe taꞌpîiya ipîꞌ: —Moriya inkamoro apîꞌ tîwoꞌmaꞌtasanon erepansaꞌ yai mîrîrî yai anepuꞌpai wai —taꞌpîiya. Mîrîrî pe rî yaipontîꞌpîiya pata esaꞌ Herodes yewîꞌ ta aakoꞌmantoꞌpe.<pb/>


text:
Mîrîrî yai miaꞌtaikin wei kaisarî tîîkoꞌmamîkon tîpo teepîremasanon esanon yepotorî Ananias moropai tiaronkon Judeuyamîꞌ esanon moropai tiwin toꞌ ton pe teeseurîmasen Tértulo iteseꞌ. Inkamoro erepamîꞌpî pata koꞌmannîꞌnen Félix pia. Miarî Paulo winîkîi toꞌ eseurîmaꞌpî.


text:
Moropai Paulo yannosaꞌ toꞌya tîpo, tîmîrîꞌnîkon pe teeseurîmasen eseurîma piaꞌtîꞌpî mîîkîrî pata koꞌmannîꞌnen rawîrî siꞌma. Taꞌpîiya: —Amîrî wanî kureꞌnan pe puꞌkuru pata koꞌmannîꞌnen pe. Mîrîrî yeꞌnen morî pe pata koꞌmannîpîya epuꞌnen pe awanî yeꞌnen. Mîrîrî yeꞌnen anna koꞌmamî tîîwanmîra morî kupî pîꞌ aakoꞌmamî morî pe anna Judeuyamîꞌ koꞌmantoꞌpe kaiꞌma.


text:
Mîrîrî yeꞌnen “morî pe man” taa annaya apîꞌ tamîꞌnawîrî îꞌ kuꞌsaꞌya yeꞌnen anna ton pe tarî neken pra tîîse tamîꞌnawîrî upatakon poro.


text:
Tîîse kureꞌne puꞌkuru sîrîrî pîꞌ eseurîmapai pra wai eesetaꞌka namai tîîse esatîuya maasa inîꞌ panpîꞌ mararî eseurîma etakî —taꞌpîiya.<pb/>


text:
—Mîserî warayoꞌ epuꞌtî pîꞌ anna man. Yasiꞌsirunpaton pe awanî. Mîîkîrî wanî Judeuyamîꞌ ekoreꞌma emapuꞌtînen pe tamîꞌnawîrî pata poro. Moropai mîîkîrî wanî pakkokon esaꞌ pe, manniꞌkan Jesus Nazaré poinon yapurînenan esaꞌ pe.


text:
Mîrîrî neken pepîn tîîse epîremantoꞌ yewîꞌ kîꞌpa yuꞌse awanî, Judeuyamîꞌ pepîn yawonnî pîꞌ yuꞌse awanî. Uyenupatoꞌkon Moisés kaaretarîya yawîrî pra, mîrîrî yeꞌnen yapisîꞌpî annaya, itarumaꞌtîtoꞌpe annaya kaiꞌma uyeserukonya taasaꞌ yawîrî, teuren.


text:
Mîrîrî tîpo mîîkîrî Lísiasya inkamoro ipîꞌ teeseurîmasanonya yaipontîsaꞌ sîrîrî ipîꞌ eseurîmai toꞌ iiꞌtoꞌpe arawîrî siꞌma. Mîîkîrî ekaranmapoya yai innape awanî epuꞌtîya moropai etaya iwinîpai innape awanî epuꞌtîya innape anna eseurîmasaꞌ iwinîkîi. Mîîkîrî toꞌ ton pe teeseurîmasen Tértulo eseurîmaꞌpî toꞌ rawîrî yairon pîꞌ.<pb/>


text:
Mîrîrî tîpo mîîkîrî pata koꞌmannîꞌnenya Paulo eraꞌmaꞌpî. Moropai tîpuꞌpai ke wîu taꞌpîiya eeseurîmatoꞌpe kaiꞌma. Moropai Paulo eseurîmaꞌpî: —Epuꞌtî pîꞌ wai tuꞌke konoꞌ kaisarî pemonkonyamîꞌ Judeuyamîꞌ esaꞌ pe aakoꞌmansaꞌ. Mîrîrî yeꞌnen uwakîri pe puꞌkuru upîꞌrî esekaremekî amîrîya epuꞌtoꞌpe sîrîrî arawîrî siꞌma —taꞌpîiya.


text:
—Tiaronkon ekaranmapokî, taatoꞌpe toꞌya apîꞌ îꞌ kaiꞌma Jerusalém po uukoꞌmamîꞌpî yekare asakîꞌne puꞌ pona tîîmoꞌtai wei kaisarî (12) neken miarî Paapa yapurîi uutîsaꞌ yai.


text:
Judeuyamîꞌya uyeraꞌmasaꞌ pra man epîremantoꞌ yewîꞌ ta toꞌ pokonpe îꞌ kaiꞌma esiyuꞌpîꞌsaꞌ pra wai. Toꞌ epereꞌtoꞌkon yewîꞌ ta pîꞌ îꞌ kaiꞌma toꞌ ekoreꞌmasauꞌya pra wai. Moropai oꞌnon poro uutîsaꞌ yai toꞌ pata poro îꞌ kuꞌsauꞌya pra wai.


text:
—Tîîse yairî tauya sîrîrî apîꞌ. Innape Jesusya yenupantoꞌ kuꞌnen uurî. Judeuyamîꞌya taa yairî pra Jesusya yenupantoꞌ wanî, Moisés nurîꞌtîya yenupantoꞌ yawîrî pra. Tîîse seruꞌyeꞌ pe Judeuyamîꞌ wanî mîrîrî pîꞌ. Tîîse sîrîrî warantî Paapa yapurînen uurî. Mîrîrî yeꞌnen tamîꞌnawîrî Moisés kaaretarîya taasaꞌ manniꞌ kuꞌnen uurî innape. Moropai Paapa maimu ekaremeꞌnenan profetayamîꞌ kaaretarî nîrî kuꞌnen uurî.


text:
Innape Paapa winîpainon nîmîꞌnen uurî toꞌ warantî, tamîꞌnawîronkon eꞌmîꞌsaꞌka kupî sîrîrî. Morîkon eꞌmîꞌsaꞌka kupî sîrîrî. Moropai imakuiꞌsan eꞌmîꞌsaꞌka kupî sîrîrî.


text:
Moropai inîꞌrî taꞌpî Pauloya: —Jerusalém poi uutî tîpo tuꞌke konoꞌ yuwaꞌkaꞌpîuya. Tîîse ennaꞌpoꞌpî inîꞌrî. Maasa pra uyonpayamîꞌ tîweꞌtarumaꞌtîsanon pîikaꞌtîtoꞌ ton tîniru enepîꞌpîuya. Moropai Paapa yapurîi carneiro poꞌtîi uuipîꞌpî Jerusalém pona.


text:
Moropai tamîꞌnawîrî Moisés nurîꞌtîya yenupantoꞌ yawîrî ikuꞌsauꞌya tîpo, morî pe eꞌtoꞌpe Paapa pia, mîîkîrî yapurîuya tanne Judeuyamîꞌya uyeporîꞌpî epîremantoꞌ yewîꞌ ta. Arinîke pemonkonyamîꞌ eꞌsaꞌ pra man. Mîrîrî yai yairî pra îꞌ kuꞌsauꞌya pra wai epîremantoꞌ yewîꞌ ta toꞌ winîkîi.


text:
Tîîse tiaronkon Judeuyamîꞌ Ásia pata po tîweꞌsanon wanîꞌpî. Inkamoroya uyeraꞌmaꞌpî miarî moropai uwinîkîi toꞌ eseurîmaꞌpî imakuiꞌpî pe. Mîrîrî yeꞌnen inkamoro neken iipî eꞌpai wanî mîrîrî apîꞌ ekaremeꞌse unkupîꞌpî pîꞌ. Îꞌ ton pe see toꞌ iiꞌsaꞌ pra nai?


text:
Mîrîrî yai îꞌ unkupîꞌpî eposaꞌ toꞌya pra awanîꞌpî. Tîîse eseurîmaꞌpî neken epuꞌtî pîꞌ wai meruntî ke. Taꞌpîuya: “Tarî wanî sîrîrî itarumaꞌtîsaꞌ pe maasa pra isaꞌmantaꞌsan eꞌmîꞌsaꞌkatoꞌ kupîuya yeꞌnen innape” —taꞌpîiya.<pb/>


text:
Mîrîrî eta tîuyaꞌnîkon pe mîîkîrî pata koꞌmannîꞌnen Félix wanîꞌpî Jesusya yenupantoꞌ epuꞌnen pe. Mîrîrî yeꞌnen îꞌ taiya pîn mîrîrî pîꞌ. Tîîse taꞌpîiya: —Maasa surarayamîꞌ esaꞌ Lísias iiꞌsaꞌ yai mîrîrî ayeseru konekauya —taꞌpîiya. Mîrîrî warantî yaretîꞌkaꞌpîiya.


text:
Mîrîrî tîpo pata koꞌmannîꞌnenya ipîkku pe tîweꞌsen surara pîꞌ taꞌpî. Paulo eraꞌmanen ton surara tîîtoꞌpeiya taꞌpîiya. Moropai tîîwanmîra itonpayamîꞌ iipî ya eraꞌmapîꞌse îꞌ waniꞌ pra awanî. Îꞌ rî tîrî toꞌya iipia itîîtoꞌpe toꞌya ipîikaꞌtîtoꞌpe toꞌya kaiꞌma.<pb/>


text:
Tiaron pensa pata koꞌmannîꞌnen Félixya tînoꞌpî Drusila Judeupaꞌ yarakkîrî siꞌma Paulo yanno meꞌpoꞌpî eeseurîmatoꞌpe îꞌ kaiꞌma innape Jesus Cristo kuꞌtoꞌ tîuya pîꞌ.


text:
Tîîse Paulo eseurîmatoꞌ eta tîuya pe îꞌ kaiꞌma Paapa pia morî pe eꞌnîpai moropai îꞌ kaiꞌma uuwarîrîꞌnîkon etîꞌnînman eꞌpai awanî ekaremekîiya ipîꞌ. Moropai îꞌ kaiꞌma tiwinanoꞌpî wei yai pemonkonyamîꞌ pîꞌ taa Paapaya yai anîꞌ wîtî kaꞌ pona, anîꞌ wîtî apoꞌ yaꞌ yekare ekaremekîiya eta tîuya pîꞌ pata koꞌmannîꞌnen enaꞌpî eranneꞌ pe. Mîrîrî yeꞌnen taꞌpîiya: —Aasîrî man atîkî. Inîꞌrî anetapai wanî ya, ayanno meꞌpouya —taꞌpîiya.


text:
Mîrîrî neken pepîn, tîîse pata koꞌmannîꞌnen wanîꞌpî Pauloya tîîpia tîniru tîrî yuꞌse, mîrîrî tîîsaiꞌya pe irumakapa kaiꞌma. Mîrîrî yeꞌnen yanno meꞌpoꞌpîtîꞌpîiya tuꞌke iteꞌka moropai yarakkîrî eeseurîmapîtîꞌpî mîrîrî yuꞌse tîwanî yeꞌnen.<pb/>


text:
Asakîꞌne konoꞌ kaisarî pata koꞌmannîꞌnen pe tîwanî tîpo Félix epaꞌkaꞌpî. Moropai mîîkîrî pataꞌpî ya Pórcio Festo enaꞌpî pata koꞌmannîꞌnen pe. Judeuyamîꞌ wakîri pe eꞌpai tîwanî yeꞌnen Paulo nîmîꞌpî Félixya tarakkannîtoꞌ yewîꞌ ta.<pb/>


text:
Seurîwîꞌne wei Cesaréia cidaderî pona teerepansaꞌ tîpo pata koꞌmannîꞌnen pe enaꞌpî Festo wîtîꞌpî Jerusalém pona.


text:
Mîrîrî yai teepîremasanon esanon moropai Judeuyamîꞌ esanonya Paulo winîkîi imakuiꞌpî pe teeseurîmatoꞌkon ekaremekî piaꞌtîꞌpî.


text:
Mîrîrî yeꞌnen esatîꞌpî toꞌya mîîkîrî pata koꞌmannîꞌnen pîꞌ. Taꞌpî toꞌya: —Paulo yarima yuꞌse anna wanî sîrîrî tarîwaya Jerusalém pona aaiꞌtoꞌpe —taꞌpî toꞌya. Tîîse toꞌ yeseru wanîꞌpî Paulo wîî tîuyaꞌnîkon pîꞌ toꞌ esenumenkasaꞌ eꞌma ta.


text:
—Tîîse ennaꞌpo sîrîrî miarî ya amenrî, moropai ituꞌse awanîkon ya imakuiꞌpî inkupîꞌpî pîꞌ eseurîmapai awanîkon ya, uwenairî aaseꞌnîkon, miarî siꞌma ipîꞌ eeseurîmakonpa —taꞌpîiya toꞌ pîꞌ.<pb/>


text:
Mîrîrî tîpo seurîwîꞌne miaꞌ pona tîîmoꞌtai wei ou miaꞌ tamîꞌnawîrî wei kaisarî pata koꞌmannîꞌnen koꞌmamîꞌpî miarî Jerusalém po. Moropai mîrîrî tîpo awennaꞌpoꞌpî Cesaréia cidaderî po. Mîrîrî tîpo erenmaꞌsaꞌ Cesaréia po eereutaꞌpî îꞌ kupîtîponkon pîꞌ teeseurîmakon pataꞌseꞌ yaꞌ. Moropai Paulo yanno meꞌpoꞌpîiya.


text:
Paulo iipîꞌpî moropai mîîkîrî woimaꞌtîꞌpî Judeuyamîꞌ Jerusalém poi iipîꞌsanya mîrîrî pe rî. Inkamoro eseurîma piaꞌtîꞌpî iwinîkîi. Mararî pra kureꞌnan toꞌ eseurîmaꞌpî. Tîîse anîꞌya ikupî eserîke pra awanî innape maasa pra eraꞌmaꞌtîpon ton pra awanî yeꞌnen.<pb/>


text:
Mîrîrî yai Paulo eseurîmaꞌpî tîpîꞌrî. Taꞌpîiya: —Îꞌ rî imakuiꞌpî kuꞌsauꞌya pra wai. Moisés kaaretarîya taasaꞌ winîkîi îꞌ kuꞌsauꞌya pra wai. Moropai îꞌ kuꞌsauꞌya pra wai epîremantoꞌ yewîꞌ ta, îꞌ kaiꞌma eseurîmasaꞌ pra wai iwinîkîi. Moropai imakuiꞌpî kuꞌsauꞌya pra wai reiyamîꞌ esaꞌ pe tîweꞌsen winîkîi —taꞌpîiya.<pb/>


text:
Inkamoro Judeuyamîꞌ wakîri pe eꞌpai tîwanî yeꞌnen pata koꞌmannîꞌnenya Paulo ekaranmapoꞌpî. Taꞌpîiya: —Itîîpai nan Jerusalém pona miarî upîꞌ mîrîrî ayeseru ekaremekîpa?<pb/>


text:
Mîrîrî yuukuꞌpî Pauloya: —Uurî wanî sîrîrî tarî mîîkîrî reiyamîꞌ esaꞌ pe tîweꞌsen poitîrî pia. Mîîkîrî poitîrî pe awanî yeꞌnen amîrîya ikoneka eꞌpai awanî sîrîrî tarî. Îꞌ rî unkupîꞌpî wanî ya mîrîrî konekapa awanî sîrîrî tarî —taꞌpî Pauloya. —Judeuyamîꞌ winîkîi îꞌ kuꞌsauꞌya pra wai. Mîrîrî epuꞌtî pîꞌ nai morî pe.


text:
Tîîse yairî pra uurî eꞌsaꞌ ya sîrîrî pata esaꞌ winîkîi, imaimu yawîrî pra eꞌsaꞌ ya, mîrîrî wenai uurî anwîpai awanîkon ya, îꞌ waniꞌ pra man. Eturumakasaꞌ sîrîrî uusaꞌmantatoꞌpe. Tîîse seꞌ tapairî seruꞌyeꞌkon seruꞌyeꞌ tîweꞌsanon maimu winîpai inkamoro yeꞌka yenyaꞌ urumakayaꞌnîkon eserîke pra naatîi —taꞌpîiya. —Tîîse tauya apîꞌ, reiyamîꞌ esaꞌ pe tîweꞌsen pia neken uyarimatî —taꞌpîiya. —Upîꞌ îꞌ ankuꞌpai tîwanî ya ikuꞌtoꞌpeiya —taꞌpî Pauloya.<pb/>


text:
Mîrîrî yeꞌnen îꞌ kupî tîuya epuꞌtîiya pra Festo wanîꞌpî. Mîrîrî yeꞌnen teeseurîma tîpo tîpemonkonoyamîꞌ yarakkîrî moropai taꞌpîiya Paulo pîꞌ: —Reiyamîꞌ esaꞌ pe tîweꞌsen pia urumakatî taaya manniꞌ. Moriya innape nai attî pe nai moriya —taꞌpî pata koꞌmannîꞌnenya Paulo pîꞌ.<pb/>


text:
Mîrîrî tîpo tîkoꞌman pe puꞌkuru tîîkoꞌmanse pra rei Agripa iipîꞌpî tînoꞌpî Berenice yarakkîrî Cesaréia pona pata koꞌmannîꞌnen pe eenaꞌpî Festo eraꞌmapîꞌse. Moropai esekaremeꞌse ipîꞌ.


text:
Miarî tîwanîkon yai tiaron pensa pata koꞌmannîꞌnen Festoya Agripa pîꞌ Paulo yekare ekaremekîꞌpî. Taꞌpîiya: —Aꞌkî, tarî warayoꞌ man pata koꞌmannîꞌnen Félix nînîmîꞌpî tarakkantoꞌ yewîꞌ ta —taꞌpîiya.


text:
—Jerusalém pona uutîsaꞌ yai teepîremasanon esanonya moropai Judeuyamîꞌ esanon eseurîmaꞌpî iwinîkîi. Inkamoroya esatîꞌpî iwî meꞌpotoꞌpeuya kaiꞌma.<pb/>


text:
Tîîse taꞌpîuya toꞌ pîꞌ: “Anna Romanoyamîꞌya mîrîrî kupî eserîke pra man îꞌ rî kuꞌsaiꞌya epuꞌtîiꞌma pra. Maasa pra anna yeseru pe awanî pepîn. Tîîse teepîremasanon esanon yanno eꞌpai awanî îꞌ inkupîꞌpî pîꞌ toꞌ eseurîmatoꞌpe. Yairî pra îꞌ taasaꞌ toꞌya ya, moro awanî tîpîꞌ eeseurîma eserîke awanî”, taꞌpîuya toꞌ pîꞌ. —Mîrîrî anna yeseru man —taꞌpîiya.


text:
Toꞌ erepansaꞌ yai tarîwaya erenmaꞌsaꞌ pe ereutaꞌpî eseurîmantoꞌkon pataꞌseꞌ ya. Moropai mîîkîrî warayoꞌ enepî meꞌpoꞌpîuya.


text:
Tîîse inkamoro iipîꞌpî, teeseurîmasanon kureꞌne imakuiꞌpî inkupîꞌpî pîꞌ toꞌ eseurîma kaiꞌma wanîꞌpî teuren, tîîse îꞌ inkupîꞌpî pîꞌ toꞌ eseurîma pra awanîꞌpî.


text:
Tîîse toꞌ eseurîmatoꞌ wanîꞌpî neken, kureꞌne teepîrematoꞌkon wenai. Moropai tiwin warayoꞌ isaꞌmantaꞌpî pîꞌ Paulo eseurîma wenai iteseꞌ Jesus pîꞌ. Maasa pra Pauloya taapîtîꞌpî: —Mîîkîrî saꞌmantasaꞌ pra man enen awanî sîrîrî —taapîtîꞌpî Pauloya wenai.


text:
Mîrîrî yeꞌnen îꞌ kaiꞌma toꞌ yeseru koneka epuꞌtîuya pra awanîꞌpî. Mîrîrî yeꞌnen Paulo ekaranmapoꞌpîuya, Jerusalém pona itîîpai awanî miarî ipîꞌ toꞌ eseurîmatoꞌ konekatoꞌpeuya kaiꞌma.


text:
Tîîse Pauloya yuukuꞌpî: —Esatîꞌpîiya reiyamîꞌ esaꞌ pe tîweꞌsen pia neken itîîpai tîwanî taꞌpîiya. Miarî îꞌ rî kupîiya epuꞌtoꞌpeiya kaiꞌma. Mîrîrî yeꞌnen taꞌpîuya tîwîrî tarî aakoꞌmamî, mîrîrî ayarimatoꞌpeuya weiyu pîkîrî pata esanon pia —taꞌpîiya.<pb/>


text:
Tamîꞌnawîrî eta tîuya tîpo reiya taꞌpî Festo pîꞌ: —Maasa mîîkîrî warayoꞌ eseurîmatoꞌ anetapai wai —taꞌpî Agripaya.<pb/>—Penane etaya —taꞌpî Festoya ipîꞌ.<pb/>


text:
Erenmaꞌsaꞌ pe toꞌ eseurîmatoꞌ pataꞌseꞌ yaꞌ moropai inoꞌpî Bereniceyamîꞌ erepansaꞌ yai toꞌ pataꞌseꞌ yaꞌ morî pe toꞌ erepamîꞌpî teepontîi, taatariꞌkuꞌtîi inkamoro pokonpe surarayamîꞌ ipîkku pe tîweꞌsanon nîrî iiꞌsaꞌ wanîꞌpî, mîrîrî cidade poi. Moropai pata koꞌmannîꞌnen Festoya Paulo enepî meꞌpoꞌpî.


text:
Moropai Festoya taꞌpî Agripa pîꞌ: —Tamîꞌnawîrî tarî amîrîꞌnîkon wanî. Mîserî warayoꞌ eraꞌma sîrîrî. Mîserî winîkîi Judeuyamîꞌ tarîronkon moropai Jerusalém ponkon eseurîma koꞌmannîpî mîrîrî. Upîꞌ taa pîꞌ toꞌ koꞌmamî. “Aasaꞌmanta eꞌpai man”, taa toꞌya —taꞌpîiya.


text:
—Tîîse îꞌ rî imakuiꞌpî inkupîꞌpî eraꞌmauya pra wai. Îꞌ wenai iwî meꞌpouya eserîke pra wai. Tîîse eesesatîꞌpî warantî reiyamîꞌ esaꞌ pe tîweꞌsen pia itîîpai, mîrîrî kupîuya imaimu yawîrî.


text:
Tîîse sîrîrî tîpose îꞌ kaiꞌma kaareta menuka epuꞌtîuya pra wai iteseru pîꞌ teeseurîmasen. Mîrîrî yeꞌnen rei pia mîserî enepîuya arawîrîꞌnîkon. Ekaranmapotoꞌpeyaꞌnîkon kaiꞌma. Mîrîrî warantî eeseurîmasaꞌ ya mîrîrî ekaremekîuya eꞌpainon kaareta ke —taꞌpîiya. —Maasa pra imakuiꞌpî pe awanî itekare epuꞌtîiꞌma pra atarakkannîtoꞌ taawon yarimauya eserîke pra man reiyamîꞌ esaꞌ pe tîweꞌsen pia.


text:
Mîrîrî tîpo taꞌpî rei Agripaya Paulo pîꞌ: —Eeseurîmatoꞌ pîꞌ eseurîmakî, ayekare pîꞌ rî —taꞌpîiya.<pb/>Moropai Pauloya tenya ke weu taꞌpî toꞌ pîꞌ teeseurîmapa kaiꞌma. Taꞌpîiya:


text:
—Rei Agripa, sîrîrîpe morî pe puꞌkuru esepuꞌnî pîꞌ wai maasa pra eseurîmatoꞌ pataꞌseꞌ ton tîrîya yeꞌnen, upîꞌ Judeuyamîꞌ woꞌmaꞌtatoꞌ pîꞌ eseurîmatoꞌpe itîrîya yeꞌnen.


text:
Maasa pra amîrîya morî pe anna Judeuyamîꞌ yeseru epuꞌtî tamîꞌnawîrî. Moropai epuꞌtî pîꞌ nai, tiaron pensa anna esenumenkatoꞌ wanî pepîn tiwin, tîîse tiaron pe anna esenumenka anna yonpa yeseru pîꞌ.<pb/>


text:
Insanan Judeuyamîꞌya epuꞌtî pîꞌ man. Îꞌ kaiꞌma uukoꞌmamîꞌpî maasaron pe wanîꞌpî pata pai. Îꞌ kaiꞌma uukoꞌmansaꞌ more pe wanîꞌpî pata pai upata yaꞌ moropai Jerusalém po uukoꞌmansaꞌ epuꞌtî pîꞌ toꞌ man.


text:
Epuꞌnenan insamoro uurî wanîꞌpî fariseu pe. Mîrîrî yeꞌnen uukoꞌmanpîtîꞌpî meruntî ke Moisés nurîꞌtîya yenupantoꞌ yawîrî. Mîrîrî yeꞌnen taa inkamoroya eꞌpainon yairon pîꞌ eseurîma ituꞌse tîwanîkon ya, maasa pra epuꞌtî tîuyaꞌnîkon yeꞌnen.


text:
Tarîpai tarî wanî sîrîrî itarumaꞌtîsaꞌ pe maasa pra inîmîkî pîꞌ uukoꞌmamî sîrîrî îꞌ kupî tîuya taꞌpî Paapaya utamokon nurîꞌtî pîꞌ. Maasa isaꞌmantaꞌsan pîmîꞌsaꞌkaiya. Mîrîrî nîmîkî pîꞌ uukoꞌmamî yeꞌnen itarumaꞌtîsaꞌ pe wanî sîrîrî.


text:
Uurîya neken inîmîkî pepîn tîîse tamîꞌnawîronkon Judeuyamîꞌya nîrî inîmîkî pîꞌ utamokon Jacó payannîꞌsanya aꞌka yaꞌ, ewaron yaꞌ, Paapa yapurînenanya inîmîkî, Paapaya itîrî. Mîrîrî nîmîkî pîꞌ uukoꞌmamî wenai uurî winîkîi Judeuyamîꞌ woꞌmaꞌta sîrîrî, Rei Agripa —taꞌpî Pauloya.


text:
Moropai tiaronkon pîꞌ taꞌpîiya: —Îꞌ waniꞌ awanî yeꞌnen kin innape Paapaya isaꞌmantaꞌsan pîmîꞌsaꞌka kupîyaꞌnîkon pepîn —taꞌpî Pauloya.<pb/>


text:
Inîꞌrî taꞌpîiya: —Pena uurî esenumenkapîtîꞌpî. Tamîꞌnawîron Jesus Nazaré poino yapurînenan winîkîi imakuiꞌpî pe kuꞌpîtîꞌpîuya inîꞌrî innape ikupî toꞌya namai.


text:
Mîrîrî yai ikuꞌpîtîꞌpîuya Jerusalém po teepîremasanon esanon pia toꞌ maimu yaponseꞌ kaareta esaꞌse innape Jesus kuꞌnenan Paapa pemonkonoyamîꞌ yapiꞌse uutîtoꞌ pîꞌ. Moropai toꞌ wîî toꞌya yai tiaronkonya îꞌ taaya, inna taapîtîꞌpîuya —taꞌpîiya.


text:
—Tuꞌke iteꞌka uurîya toꞌ tarumaꞌtîꞌpî toꞌ epereꞌtoꞌ yewîꞌkon ta pîꞌ, Jesus winîkîi imakuiꞌpî pe toꞌ eseurîmatoꞌpe. Toꞌ yewanmîrîuya yeꞌnen, uutîpîtîꞌpî tiaron cidadekon poro toꞌ tarumaꞌtîi —taꞌpîiya.<pb/>


text:
Paulo eseurîma koꞌmannîpîꞌpî: —Toꞌ antarumaꞌtîpai wanî yeꞌnen uutîꞌpî Damasco cidaderî pona teepîremasanon esanon maimu yaponseꞌ kaareta yarîꞌpîuya.


text:
Tîîse eꞌma ta inekaꞌta pairî wei ena tanne aꞌkaya uweiyuꞌmaꞌpî mararî pra, kaꞌ poinonya uweiyuꞌmaꞌpî —taꞌpîiya rei pîꞌ. —Aꞌka wei yentainon. Mîrîrîya uweiyuꞌmaꞌpî moropai uyonpayamîꞌ upokonpe tuutîsanon nîrî.


text:
Mîrîrî yeꞌnen anna esenumîꞌpî non pona. Moropai mai etaꞌpîuya Judeuyamîꞌ maimu pe. Taꞌpîiya: “Paulo, îꞌ ton pe utarumaꞌtîya? Aawarîrî eꞌtarumaꞌtîn pîꞌ nai. Manniꞌ paaka ewaꞌtîsaꞌ erepanpîtî tîwaꞌtîtoꞌ pona warantî awanî mîrîrî, Saulo”, taawon etaꞌpîuya.<pb/>


text:
Mîîkîrî ekaranmapoꞌpîuya. “Anîꞌ amîrî uyepotorî?” taꞌpîuya.<pb/>Mîrîrî tauya ya uyepotorî pîꞌ taꞌpîiya: “Uurî Jesus manniꞌ utarumaꞌtîya manniꞌ” taꞌpîiya.


text:
Moropai taꞌpîiya: “Eꞌmîꞌsaꞌkakî maasa pra aapia esenposaꞌ sîrîrî amoꞌkatoꞌpeuya kaiꞌma upoitîrî pe tiaronkon pemonkonyamîꞌ pîꞌ aneraꞌmaꞌpî ekaremekîpa kaiꞌma. Sîrîrî aneraꞌmaꞌpî pîꞌ eseurîmakî moropai inîꞌrî îꞌ ekaremekîuya mîrîrî pîꞌ nîrî eseurîmakî.


text:
Judeuyamîꞌ pia moropai Judeuyamîꞌ pepîn pia ayarimauya sîrîrî. Mîrîrî yeꞌnen apîikaꞌtîuya sîrîrî inkamoroya awî namai” taꞌpîiya.


text:
“Inkamoroya innape ukupî kupî sîrîrî mîrîrî ekaremekîya wenai. Ewaron tapai toꞌ epaꞌka aꞌka ta Makui pia pai toꞌ moꞌkaya Paapa pia innape ukupî toꞌya wenai imakuiꞌpî toꞌ nîkupîꞌpî kupîuya uuwanmîra. Mîrîrî yeꞌnen inkamoro ena kupî sîrîrî upemonkono pe umenkaꞌsan pe”, taꞌpîiya upîꞌ —taꞌpî Pauloya.<pb/>


text:
Paulo eseurîma koꞌmannîpîꞌpî. Taꞌpîiya: —Rei Agripa uweꞌneꞌpîtî warantî Paapaya uyannotoꞌ kaꞌ po siꞌma, mîrîrî taasaiꞌya yawîrî ikupîꞌpîuya.


text:
Mîrîrî yeꞌnen eꞌmaiꞌ pe imaimu ekaremekî piaꞌtîꞌpîuya Damasco po. Moropai Jerusalém po moropai tamîꞌnawîrî Judéia pata poro moropai Judeuyamîꞌ pepîn pîꞌ. Taapîtîꞌpîuya imakuiꞌpî ankupîꞌpîkon rumakatî. Ennaꞌpotî Paapa yapurîi. Morî kupî pîꞌ akoꞌmantî, awenpenatasaꞌkon eseraꞌmatoꞌpe.


text:
Mîrîrî tauya wenai Judeuyamîꞌya uyapisîꞌpî epîremantoꞌ yewîꞌ ta wanî tanne. Uwî yuꞌse toꞌ wanîꞌpî mîrîrî wenai.


text:
Tîîse Paapaya upîikaꞌtîꞌpî sîrîrî tîpose. Mîrîrî yeꞌnen tarî wanî sîrîrî itekare ekaremekî pîꞌ tamîꞌnawîronkon ton pe. Manniꞌkan tîweꞌtarumaꞌtîsanon ton pe moropai ipîkku pe tîweꞌsanon ton pe. Mîrîrî yeꞌnen tauya Paapa maimu ekaremeꞌnenan profetayamîꞌya taꞌpî warantî, moropai Moisés kaaretarîya taꞌpî warantî tauya see warantî.


text:
Paapa nîmenkaꞌpî, Cristo, eꞌtarumaꞌtî eꞌpai awanî moropai mîîkîrî eꞌmîꞌsaꞌka eꞌpai awanî tamîꞌnawîronkon isaꞌmantaꞌsan eꞌmîꞌsaꞌka rawîrî eꞌpîikaꞌtîntoꞌ yekare ekaremekîpa kaiꞌma Judeuyamîꞌ ton pe moropai Judeuyamîꞌ pepîn ton pe nîrî aweꞌmîꞌsaꞌkaꞌpî.<pb/>


text:
Mîrîrî warantî tîpîꞌrî Paulo eseurîma tanne pata koꞌmannîꞌnen Festo entaimeꞌpî. Taꞌpîiya: —Paulo, ayawîꞌ pe awanî mîrîrî, kureꞌne eesenupaꞌpîya ayawîꞌ pe akuꞌsaꞌ mîrîrî —taꞌpîiya.<pb/>


text:
Tîîse Pauloya Festo maimu yuukuꞌpî: —Pata koꞌmannîꞌnen, Festo, ayawîꞌ pe wanî pepîn sîrîrî —taꞌpîiya. —Eseurîma sîrîrî yairon pîꞌ.


text:
Mîrîrî yeꞌnen taꞌpî Pauloya rei pîꞌ: —Rei Agripa, uurî eseurîma eꞌpainon arawîrî siꞌma meruntî ke maasa pra tamîꞌnawîrî mîrîrî epuꞌtîya epuꞌtîuya yeꞌnen. Maasa pra mîrîrî eseurîma manniꞌ Cristo eꞌmîꞌsaꞌka pîꞌ mîrîrî epuꞌtî tamîꞌnawîronkonya maasa pra teesenonse pra aweꞌkuꞌsaꞌ yeꞌnen tîîse aronne.


text:
Mîrîrî yeꞌnen tauya innape Paapa maimu ekaremeꞌnenan profetayamîꞌ kuꞌnen amîrî? Innape toꞌ kupîya epuꞌtî pîꞌ wai.<pb/>


text:
Mîîkîrî maimu yuukuꞌpî Rei Agripaya: —Mîrîrî warantî innape Jesus kupîuya yuꞌse aakoꞌmamî mîrîrî mîîtoꞌpe?<pb/>


text:
Moropai Pauloya taꞌpî: —Paapa pîꞌ esatîuya sîrîrî warantî tîîkoꞌmanse pra innape ikupîkonpa amîrî neken pepîn tîîse tamîꞌnawîrî insanan eseurîma eta toꞌya manniꞌkan ena yuꞌse wanî uurî warantî. Tîîse uurî warantî taatarakkanse pra —taꞌpî Pauloya.<pb/>


text:
Mîrîrî tîpo Rei Agripa moropai inoꞌpî Berenice, moropai pata koꞌmannîꞌnen Festo, moropai tamîꞌnawîronkon toꞌ pokonpe tîweꞌsanon eꞌmîꞌsaꞌkaꞌpî.


text:
Inkamoro wîtîꞌpî teeseurîmakon yeꞌka pe. —Mîserî warayoꞌya îꞌ kuꞌsaꞌ pra man tîîsaꞌmantapa, yarakkamopa kaiꞌma —taꞌpî toꞌya.<pb/>


text:
Rei Agripa eseurîmaꞌpî pata koꞌmannîꞌnen Festo yarakkîrî Paulo yekare pîꞌ: —Irumaka eꞌpainon tîîse Reiyamîꞌ esaꞌ pe tîweꞌsen César yarakkîrî eseurîmapai tîwanî taasaiꞌya man. Mîrîrî yeꞌnen yarimapai man iipia, Roma pona attîtoꞌpe —taꞌpî toꞌya.<pb/>


text:
Mîrîrî yeꞌnen apoꞌyen eposaꞌ tîuyaꞌnîkon yai, Paulo moropai tiaronkon atarakkannîtoꞌ tawonkon rumakaꞌpî toꞌya surarayamîꞌ esaꞌ pe tîweꞌsen Júlio yenyaꞌ toꞌ yaatoꞌpeiya kaiꞌma Roma cidaderî pona. Moropai anna ataponkaꞌpî Cesaréia poi. Anna wîtîꞌpî. Uurî wanîꞌpî Paulo pokonpe moropai tiaronkon atarakkannîtoꞌ tawonkon koreꞌta.


text:
Mîrîrî yai Aristarco, Macedônia pata pon Tessalônica poinon wanîꞌpî anna koreꞌta. Mîrîrî yai anna asaraꞌtîꞌpî apoꞌyen kureꞌnan Adramítio peyaꞌpon yaꞌ, anna wîtîtoꞌpe kaiꞌma Ásia peyakî poro.<pb/>


text:
Tiaron wei yai anna erepamîꞌpî Sidon peyakî pona. Mîrîrî yai morî pe Júlio wanîꞌpî Paulo winîkîi. Mîrîrî yai taꞌpîiya ipîꞌ: —Eepaꞌkapai awanî ya, epaꞌkakî. Ayonpayamîꞌ aneraꞌmapai awanî ya, atîkî toꞌ pia —taꞌpîiya. Moropai eepaꞌkaꞌpî tonpayamîꞌ pia îꞌ rî toꞌ nîtîrî yapisîpa kaiꞌma.


text:
Inîꞌrî tiaron wei yai, anna ataponkaꞌpî Sidon peyakî poi. Anna wîtîꞌpî pîrau wono po tîweꞌsen pata iteseꞌ Chipre mîîwinî pîꞌ. Maasa pra kureꞌne anna ponaya aꞌsitun wanîꞌpî. Mîrîrî yeꞌnen tîꞌnan winî anna wîtîꞌpî.


text:
Anna wîtîꞌpî itoꞌsarî anna wîtîꞌpî Cilícia pata pona teerepanse pra. Moropai Panfília pata pona teerepanse pra. Tîîse anna erepamîꞌpî Mirra peyakî pona. Mirra wanîꞌpî Lícia po.


text:
Moro surarayamîꞌ esaꞌ Júlioya tiaron apoꞌyen Alexandria peyakîpon eposaꞌ wanîꞌpî tuutîsen Roma pona. Mîrîrî yeꞌnen uurî moropai Paulo moropai tiaronkon atarakkannîtoꞌ tawonkon yenpaꞌkaꞌpî toꞌya anna asaraꞌtîtoꞌpe mîrîrî apoꞌyen Roma pona tuutîsen yaꞌ.


text:
Mîrîrî tîpo anna ataponkaꞌpî Mirra peyakî poi. Tînîn pîꞌ anna wîtîꞌpî maasa pra kureꞌne sipa sipa wanî yeꞌnen. Tuꞌke wei kaisarî anna wîtîꞌpî. Moropai anna erepamîꞌpî aminke pra Cnido peyakî pia. Toꞌsarî anna wîtî pra wanîꞌpî maasa pra kureꞌne aꞌsitun wanî yeꞌnen. Anna wîtîꞌpî pîrau wono iteseꞌ Creta, mîrîrî rî pîkîrî Samona woi.


text:
Mîrîrî warantî anna wîtîꞌpî tînîn pîꞌ kureꞌne aꞌsitun wanî yeꞌnen. Moropai anna erepan tuꞌkaꞌpî pataꞌseꞌ yaꞌ iteseꞌ Bons Portos peyakî pona. Mîrîrî peyakî wanîꞌpî aminke puꞌkuru pra tîweꞌsen Laséia pata pîꞌ.<pb/>


text:
Tîkoꞌman pe tuꞌke wei kaisarî anna wîtî koꞌmannîpî yeꞌnen, kureꞌne aꞌsitun eꞌtoꞌ weiyu erepamîꞌpî. Maasa pra Judeuyamîꞌ festarî weiyu esuwaꞌkasaꞌ wanîꞌpî. Mîrîrî yeꞌnen nariꞌ pe awanîꞌpî. Anna wîtî eserîke pra.


text:
Mîrîrî yeꞌnen Pauloya taꞌpî warayoꞌkon apoꞌyen esanon pîꞌ: —Tarîpai wîtîn eꞌpai pra man maasa pra wîtînnîkon ya, eseuronkan moropai apoꞌyen yaꞌ tîweꞌsen yen pe. Moropai uurîꞌnîkon naarî eꞌtîꞌkan —taꞌpîiya.


text:
<sup>(11,12)</sup> Tîîse mîîkîrî apoꞌyen esaꞌ wanîꞌpî itîîpai. Moropai apoꞌyen yaanen nîrî wanîꞌpî itîîpai. Taꞌpî toꞌya: —Tarî siꞌma konoꞌpîtî iwaꞌka eserîke pra man maasa pra kureꞌne aꞌsitun wanî. Mîrîrî yeꞌnen wîtînnîkon, Fenice peyakî pona. Moro Creta po eꞌnî ya, kureꞌne aꞌsitun ton pra awanî mîrîrî pata po —taꞌpî toꞌya. Mîrîrî yeꞌnen innape apoꞌyen yaanen maimu kupîꞌpî Júlioya moropai apoꞌyen esaꞌya. Toꞌ maimu wanîꞌpî Paulo maimu yentai.<pb/>


text:
Aꞌsitun iipîꞌpî kamaiꞌ winîpai aꞌtuꞌmîra, mararî awanîꞌpî. Mîrîrî yeꞌnen îꞌ taꞌpî tîuyaꞌnîkon yawîrî apoꞌyen esanon moropai yaanenanya teesenumenkaꞌpîkon yawîrî wîtîn taꞌpî toꞌya. Mîrîrî yeꞌnen apoꞌyen yapîtanîꞌtoꞌpe yenunsaꞌ tuna kata ferro kureꞌnan amîiꞌne mîrîrî kuꞌnaꞌpî annaya apoꞌyen pona. Moropai anna eseꞌmaꞌtîꞌpî. Anna wîtîꞌpî aminke pra Creta wono aꞌmun winî rî pîkîrî anna wîtîꞌpî.


text:
Tîîse mîrîrî yai kureꞌnan aꞌsitun iipîꞌpî kaꞌneꞌ pe manniꞌ meruntî winîpainon, Creta wono winîpai aaipîꞌpî. Mîrîrîya apoꞌyen tukkaꞌpî kaꞌneꞌ pe meruntî ke. Toꞌsarî yarî yuꞌse yaanenan tîîse toꞌ tarumaꞌtîꞌpîiya yapîtanîpî toꞌya yentai.


text:
Tîîse moro tîweꞌtarumaꞌtîi kanau apoꞌyen raꞌ pîkîrî iwaꞌtîsaꞌ. Inkamoro apoꞌyen yaꞌ teesenyakaꞌmasanonya ikuꞌnaꞌpî apoꞌyen pona. Moropai mîrîrî tîpo apoꞌyen yewaꞌtîꞌpî toꞌya tamîꞌnawîrî tîwoimaꞌtîi saꞌman ke. Inkamoro wanîꞌpî eranneꞌ pe maasa pra apoꞌyen wîtî eserîke awanîꞌpî Líbia pata winîkîi kasapan pona. Mîrîrî yeꞌnen kamisa apoꞌyen yaꞌ tîweꞌsen, aꞌsitun yapiꞌnen pe tîweꞌsen satippe iwaꞌtîsaꞌ yei pîꞌ, mîrîrî yeuka pîꞌ toꞌ esenumenkaꞌpî. Moropai inuꞌtîꞌpî toꞌya, mîrîrî apoꞌyen yaatoꞌpe aꞌsitunya kaiꞌma.


text:
Kureꞌnan aꞌsitun koꞌmamîꞌpî mararî pra. Teeseuronkakon kaiꞌma toꞌ esenumenkaꞌpî. Mîrîrî yai apoꞌyen yaꞌ teesenyakaꞌmasanonya apoꞌyen yaꞌ tîweꞌsen mannekon papo piaꞌtîꞌpî tuna ka. Apoꞌyen eseuronka namai amîiꞌmîra eꞌnîtoꞌpe.


text:
Erenmaꞌsaꞌ pe apoꞌyen yaꞌ teesenyakaꞌmasanonya apoꞌyen yawon itemannekon yewaꞌtîpîꞌtoꞌ kon mîrîrî sorokaꞌpî nîrî tuna ka, amîiꞌmîra aweꞌtoꞌpe.<pb/>


text:
Moropai anna koꞌmanpîtîꞌpî. Tuꞌke wei kaisarî annaya wei moropai kaiwanoꞌyamîꞌ eraꞌma eserîke pra awanîꞌpî ewaron pe awanî yeꞌnen, asakîꞌne semana kaisarî. Mîrîrî tanne aꞌsitun koꞌmamîꞌpî mararî pra meruntî ke. Mîrîrî yeꞌnen anna esewankonoꞌma piaꞌtîꞌpî anna eꞌpîikaꞌtî eserîke pra awanî yeꞌnen.


text:
Mîrîrî yeꞌnen anna yekkari yonpa annaya pepîn tuꞌke wei kaisarî. Mîrîrî ya Paulo eꞌmîꞌsaꞌkaꞌpî toꞌ koreꞌta. Taꞌpîiya: —Uyonpayamîꞌ, îꞌ kaiꞌma eseurîma neꞌtîkini epuꞌtîyaꞌnîkon eꞌpai awanîꞌpî. Creta po koꞌmannîtoꞌpeꞌnîkon sîrîrî warantî eꞌnî pepîn eꞌpainon, yiꞌnîsaꞌ pra awanî ya —taꞌpîiya.


text:
—Tîîse esatîuya sîrîrî apîꞌnîkon. Eranneꞌ pe pra eꞌtî. Maasa pra anîꞌ saꞌmanta pepîn uurîꞌnîkon koreꞌta. Apoꞌyen neken yen pe kupî sîrîrî —taꞌpî Pauloya.


text:
—Sîrîrî tauya maasa pra Uyepotorîya sîrîrî ewaronoꞌ ya manniꞌ uyepotorî unapurî Paapaya inserî yarimasaꞌ uupia.


text:
Mîîkîrîya taa pîꞌ man upîꞌ: “Paulo, eranneꞌ pe pra eꞌkî. Maasa pra amîrî wîtî eꞌpai man reiyamîꞌ esaꞌ pe tîweꞌsen César pia. Mîrîrî yeꞌnen Paapaya morî kupî pîꞌ man amîrî pîꞌ. Anîꞌ saꞌmanta pepîn tamîꞌnawîronkon manniꞌkan apokonpe tuutîsanon”, taꞌpîiya upîꞌ.


text:
Mîrîrî yeꞌnen tauya uyonpayamîꞌ, meruntî ke eranneꞌ pe pra eꞌtî. Maasa pra innape Paapa kupî pîꞌ wai, îꞌ taꞌpî tîuya kupîiya epuꞌtîuya yeꞌnen.


text:
Asakîꞌne semana kaisarî anna yarîꞌpî aꞌsitunya pîrau po, iteseꞌ Mediterrâneo. Mîrîrî tîpo ewaron yaꞌ, anoinna yairî, apoꞌyen yaꞌ teesenyakaꞌmasanonya aꞌmun winîkîi anna wîtî epuꞌsaꞌ wanîꞌpî.


text:
Mîrîrî yeꞌnen kusan eꞌseusa yenumîꞌpî toꞌya yaretî pîꞌ amîiꞌne yewaꞌtîsaꞌ toꞌya wanîꞌpî imairono epuꞌtîkonpa kaiꞌma. Mîrîrî mairono wanîꞌpî 36 metros kaisarî. Tîîse mararî tîîkoꞌmamîkon tîpo inîꞌrî ikuꞌneꞌtîꞌpî toꞌya. Itîrîꞌpîiya 27 metros kaisarî.


text:
Inkamoro enaꞌpî eranneꞌ pe apoꞌyen eꞌpaꞌtî tîꞌ pona nama tîuyaꞌnîkon yeꞌnen. Mîrîrî yeꞌnen yapîtanîꞌtoꞌkon ferro amîiꞌneꞌkon mîrîrî maꞌpî toꞌya apoꞌyen maikko winî emîꞌpantoꞌpe kaiꞌma. Mîrîrî tîpo toꞌ epîremaꞌpî kaꞌneꞌ pe pata erenmapî yuꞌse tîwanîkon yeꞌnen.


text:
Mîrîrî yai apoꞌyen yaꞌ teesenyakaꞌmasanon wanîꞌpî epepai apoꞌyen yapai. Maasa pra nariꞌ pe awanîꞌpî. Mîrîrî yeꞌnen inkamoroya apoꞌyen po tîweꞌsen kanau maꞌpî tuna ka. Apoꞌyen yapîtanîꞌtoꞌ maa annaya sîrîrî ipottî winî kaiꞌma toꞌ eseurîmaꞌpî tîîse seruꞌyeꞌ toꞌ wanîꞌpî epepai tîwanîkon yeꞌnen.


text:
Mîrîrî yai taꞌpî Pauloya surarayamîꞌ esaꞌ Júlio pîꞌ moropai surarayamîꞌ pîꞌ. Taꞌpîiya: —Inkamoro apoꞌyen yaꞌ teesenyakaꞌmasanon wîtîꞌpî ya, îꞌ kaiꞌma aweꞌpîikaꞌtîkon eꞌpainon? —taꞌpîiya.


text:
Mîrîrî yeꞌnen surarayamîꞌya mîrîrî kanau yewaꞌtîtoꞌ eꞌseusa yaꞌtîꞌpî moropai irumakaꞌpî toꞌya tuna kaꞌ toꞌ epe namai.<pb/>


text:
Mîrîrî ewaronoꞌ erenmapî pra tîîse Paulo wanîꞌpî tekkarikon yonpa tamîꞌnawîronkonya yuꞌse. Taꞌpîiya: —Asakîꞌne semana kaisarî aakoꞌmansaꞌkon aꞌsitun tîꞌnapamî nîmîkî pîꞌ emiꞌne awanîkon.


text:
Mîrîrî yeꞌnen ayekkarikon yonpayaꞌnîkon eꞌpai awanî —taꞌpîiya. —Tarîpai mararon îꞌ rî anenaꞌtî, meruntî ke awanîkonpa, enen aakoꞌmamîkonpa aasaꞌmantakon namai. Maasa pra anîꞌ saꞌmanta pepîn, îꞌ eꞌkupî pepîn amîrîꞌnîkon yarakkîrî —taꞌpîiya.


text:
Mîrîrî pe rî Pauloya trigo puusaꞌ yapisîꞌpî, Paapa pîꞌ eepîremaꞌpî tamîꞌnawîronkon rawîrî siꞌma, moropai mîrîrî trigo puusaꞌ pîrikkapîtîꞌpîiya, moropai enapî piaꞌtîꞌpîiya.


text:
Tamîꞌnawîronkonya tekkarikon yonpasaꞌ tîpo, trigo yenseꞌkon yenumîꞌpî toꞌya tuna ka amîiꞌmîra apoꞌyen enatoꞌpe kaiꞌma.<pb/>


text:
Pata erenmaꞌsaꞌ pe, apoꞌyen yaꞌ teesenyakaꞌmasanonya pata epuꞌtî pra awanîꞌpî. Tîîse inkamoroya tuna eseiꞌmetoꞌya eraꞌmaꞌpî, kasapan pe tîweꞌsen. Mîrîrî yeꞌnen toꞌ esenumenkaꞌpî miarî yaꞌ apoꞌyen yaapai awanî sîrîrî, miarî aakoꞌmantoꞌpe taꞌpî toꞌya.


text:
Mîrîrî yeꞌnen inkamoroya apoꞌyen yapîtanîꞌtoꞌpe toꞌ nîmaꞌpî ferrokon amîiꞌneꞌkon mîrîrî yewakon yaꞌtîꞌpî. Moropai mîrîrî tîpo toꞌ nairekon yeukaꞌpî toꞌya. Mîrîrî ke toꞌ eꞌkuraꞌpî. Mîrîrî tîpo kamisa eꞌmaiꞌnon ipottî winon pîmîꞌsaꞌkaꞌpî toꞌya aꞌsitun yapiꞌtoꞌpeiya, mîrîrî aꞌmun winîkîi apoꞌyen wîtîtoꞌpe kaiꞌma.


text:
Tîîse aꞌsitunya yarîꞌpî. Moropai apoꞌyen erepamîꞌpî kasapan pona eꞌmaiꞌnon ipottî, mîrîrî eesuꞌnaꞌtîꞌpî. Mîrîrî yeꞌnen imaikko winî kureꞌne sipa sipaya ipaꞌtîpîtîꞌpî. Mîrîrî yeꞌnen yaꞌmorikkaꞌpîiya. Tîîse maasa toꞌ erepamî pra tîîse apoꞌyen esuꞌnaꞌtîsaꞌ wanîꞌpî kasapan pona. Mîrîrî yeꞌnen miarî aweꞌnîmîꞌpî.<pb/>


text:
Moropai inkamoro apoꞌyen yaꞌ surarayamîꞌ esenumenkaꞌpî. Inkamoro anîꞌkan arakkansaꞌkon apoꞌyen yaꞌ tînarîkon tîꞌka tîuyaꞌnîkon pîꞌ. Toꞌ tîꞌkapai awanî sîrîrî. Maasa pra aꞌmun pona teerepansaꞌkon ya toꞌ epe namai taꞌpî toꞌya.


text:
Tîîse inkamoro maimu yuukuꞌpî toꞌ esaꞌya. Júlioya taꞌpî toꞌ pîꞌ. Maasa pra Paulo wîî toꞌya yuꞌse pra awanîꞌpî. Mîrîrî yeꞌnen taꞌpîiya: —Manniꞌkan tîpînanukon epuꞌnenan inkamoro enatoꞌpe eꞌpai awanî mîrîrî toꞌ pînatoꞌpe kasapan pona —taꞌpîiya.


text:
Moropai —Manniꞌkan tîpînanukon epuꞌnenan pepîn inkamoro eꞌpîikaꞌtî eꞌpai awanî mîrîrî yei pona toꞌ enuku moropai apoꞌyen piaꞌpî pona tiaronkon enuku. Mîrîrî warantî toꞌ wîtî eꞌpainon aꞌmun yekaya —taꞌpî Júlioya. Mîrîrî warantî toꞌ eꞌpîikaꞌtî yuꞌse awanîꞌpî mîîtoꞌpe. Mîrîrî yeꞌnen mîrîrî warantî anna eꞌpîikaꞌtîꞌpî tamîꞌnawîronkon aꞌmun pona anîꞌ eꞌpaꞌtî pra awanîꞌpî moropai anîꞌ saꞌmanta pra awanîꞌpî. Tamîꞌnawîrî anna eꞌpîikaꞌtîꞌpî.<pb/>


text:
Tamîꞌnawîrî anna eꞌpîikaꞌtîsaꞌ yai oꞌnon pata anna wanî taꞌpî toꞌya. Mîrîrî yai epuꞌtîꞌpî annaya mîrîrî iwono iteseꞌ Malta po anna wanî.


text:
Mîrîrî yai miarî tîîkoꞌmansenonya anna konekaꞌpî morî pe. Mîrîrî yai konoꞌ rena koꞌmannîpîꞌpî mararî pra miarî. Moropai komiꞌ pe awanîꞌpî. Mîrîrî yeꞌnen kureꞌnan apoꞌ tîrukaꞌpî toꞌya, arinîkon atapinatoꞌ ton.


text:
Mîrîrî yai apoꞌ keme yaꞌpunuꞌpî yannukuꞌpî Pauloya, apoꞌ keme ton. Mîrîrî apoꞌ keme yannukuiya tanne, îkîi wanîꞌpî moro. Mîîkîrî yaꞌnannîpî piaꞌtîꞌpî apoꞌya. Mîrîrî yeꞌnen îkîi kurantaꞌpî moropai Paulo yeꞌkaꞌpîiya itenya pîꞌ.


text:
Mîrîrî eraꞌmaꞌpî miarî tîîkoꞌmansenonya. Îkîi eꞌweyeukasaꞌ Paulo yenya pîꞌ eraꞌmaꞌpî toꞌya. Mîrîrî yeꞌnen inkamoroya taꞌpî tîîwarîrîꞌnîkon rî: —Anîꞌ pe mîserî warayoꞌ wanî pe awanî? Pemonkon wîîtîpon pe awanî eserîke awanî. Mîrîrî yeꞌnen mîîkîrî saꞌmanta eꞌpai awanî. Mîrîrî tînkupîꞌpî yeꞌmatoꞌpeiya. Mîîkîrî saꞌmanta pîn tuna kaꞌ taanaꞌse, tîîse aakoꞌmamî pepîn kupî sîrîrî. Kaiꞌma toꞌ esenumenkaꞌpî.


text:
Tenya pîꞌ tîweꞌsen îkîi maꞌpî Pauloya apoꞌ koreꞌta. Tîîse îꞌ kupîiya pra awanîꞌpî. Tîîwanmîra awanîꞌpî neꞌneꞌ epuꞌtîiya pra.


text:
Inkamoroya itenya îkîi neꞌkaꞌpî woꞌmaꞌta nîmîkîꞌpî, awoipî nîmîkîꞌpî toꞌya. Tîîse îꞌ waniꞌ pra awanîꞌpî. Îꞌ waniꞌ pra epuꞌtî pîꞌ aakoꞌmamî eraꞌma tîuyaꞌnîkon wenai, inkamoroya teserukon miakanmaꞌpî. Taꞌpî toꞌya ipîꞌ: —Paapa pe awanî mîrîrî moriya —taꞌpî toꞌya.<pb/>


text:
Miarî awanîꞌpî warayoꞌ iteseꞌ Públio, patakon esaꞌ pe tîweꞌsen, mîrîrî iwono esaꞌ pe tîweꞌsen. Mîîkîrîya anna yapisîꞌpî tîpata ya morî pe. Moropai seurîwîꞌne wei kaisarî anna koꞌmamîꞌpî iipia.


text:
Mîîkîrî Públio yun wanîꞌpî miarî priꞌya pra tîweꞌsen. Eekomiꞌmaꞌpî moropai nuwasuꞌ pîꞌ tîweꞌsen. Mîîkîrî pia Paulo ewomîꞌpî quarto ta moropai ipona tenya tîîse eepîremaꞌpî. Mîîkîrî esepiꞌtîꞌpî.


text:
Miarî anna wanî yai inkamoroya tuꞌke îꞌ rî tîrîꞌpî anna yekkari ton. Moropai anna asaraꞌtî yai apoꞌyen ya tuꞌke itîrîꞌpî toꞌya nîrî anna pia. Ituꞌse anna eꞌtoꞌ mîrîrî araꞌtîsaꞌ toꞌya wanîꞌpî tuꞌke apoꞌyen yaꞌ, anna wîtî pe, anna yekkari ton.<pb/>


text:
Mîrîrî yai seurîwîꞌne kapoi kaisarî anna koꞌmansaꞌ tîpo, mîrîrî iwono po anna asaraꞌtîꞌpî apoꞌyen yaꞌ. Alexandria cidaderî poinon iteseꞌ wanîꞌpî ipîꞌ eꞌmenukaꞌpî pe paapayamîꞌ monoiꞌpankon kaiꞌma. Mîrîrî apoꞌyen wanîꞌpî moro iwono po siꞌma konoꞌpîtî yuwaꞌkaꞌtîpon pe. Mîrîrî pata pai anna wîtîꞌpî.


text:
Miarî pai anna wîtîꞌpî moropai anna erepamîꞌpî Régio cidaderî pona. Erenmaꞌsaꞌ pe anna wîtî tanne aꞌsitun erepamîꞌpî anna yeꞌmaꞌpî pîꞌ winîpai tuiꞌsen meruntî ke. Mîrîrî yeꞌnen asakîꞌne wei tîîse anna erepamîꞌpî Potéoli cidaderî pona. Mîrîrî pîkîrî apoꞌyen yaꞌ anna wîtîꞌpî.


text:
Miarî cidade po innape Jesus kuꞌnenan eporîꞌpî annaya. Inkamoroya anna etaꞌpî tîîpiaꞌnîkon tiwin semana kaisarî anna koꞌmantoꞌpe kaiꞌma.


text:
Mîrîrî tîpo anna eseꞌmaꞌtîꞌpî Roma pona. Mîrîrî yai innape Jesus kuꞌnenan Roma ponkonya anna yekare etasaꞌ tîuyaꞌnîkon yai inkamoro wîtîsaꞌ wanîꞌpî anna ponaya cidade iteseꞌ Praꞌca de Ápio pona. Moropai tiaronkon wîtîsaꞌ wanîꞌpî tiaron cidade pona iteseꞌ Três Vendas pona. Inkamoro eraꞌma tîuya yai Paapa pîꞌ —Morî pe man —taꞌpî Pauloya. Mîrîrî tîpo kureꞌne aatausinpaꞌpî.


text:
Roma pona teerepansaꞌkon yai tîîwarîrî Paulo koꞌmantoꞌpe irumakaꞌpî toꞌya tiwin surara itesaꞌ ton yarakkîrî.<pb/>


text:
Seurîwîꞌne wei teerepansaꞌkon tîpo, Pauloya Romaponkon epereꞌtoꞌ yewîꞌ esanon Judeuyamîꞌ yanno meꞌpoꞌpî tîîpia toꞌ iiꞌtoꞌpe. Inkamoro erepansaꞌ yai toꞌ pîꞌ taꞌpîiya: —Uyonpayamîꞌ, îꞌ kuꞌsauꞌya pra wai uyonpakon Judeuyamîꞌ winîkîi. Uyeserukon pe utamokon nîtîrîꞌpî toꞌ napisîꞌpî pîꞌ uukoꞌmansaꞌ sîrîrî, tîrumakai pra. Mîîwîni tîîse Judeuyamîꞌya uyapisîꞌpî Jerusalém po. Inkamoroya urumakaꞌpî Romanoyamîꞌ pia.


text:
Inkamoroya uyekaranmapoꞌpî moropai uurî anrumakapai toꞌ wanîꞌpî. Maasa pra îꞌ rî unkupîꞌpî ton pra wanî yeꞌnen, îꞌ kupîkonpa uyarakkîrî.


text:
Tîîse urumaka Judeuyamîꞌya yuꞌse pra awanîꞌpî. Mîrîrî yeꞌnen toꞌ esatîꞌpîuya toꞌ pîꞌ rei esaꞌ pe tîweꞌsen César pia, uyeseru pîꞌ eseurîmapai wanî yeꞌnen. Uyeseru pîꞌ neken eseurîmatoꞌpe. Uyonpayamîꞌ îꞌ kupîtîponkon uwinîkîi, inkamoro yeseru pîꞌ eseurîma pepîn.


text:
Mîrîrî anekaremeꞌpai wanî yeꞌnen amîrîꞌnîkon pîꞌ esatîꞌpîuya aaipîkonpa. Sîrîrî warantî eseurîmapai wanî yeꞌnen amîrîꞌnîkon pokonpe tîîse uurî wanî sîrîrî tarî yewaꞌtîsaꞌ pe saꞌman ferro ke, maasa pra manniꞌ Judeuyamîꞌya inîmîkî koꞌmannîpî manniꞌ, mîîkîrî pîꞌ eseurîma wenai uyewaꞌtîsaꞌ toꞌya sîrîrî.<pb/>


text:
Mîrîrî yeꞌnen inkamoroya taꞌpî: —Kaareta yapiꞌsaꞌ annaya pra man, apîꞌ teeseurîmasen Judeuyamîꞌ piapaiꞌnîkon. Uyonpakon miarî painon iiꞌsaꞌ pra man ayekare ekaremeꞌse anna pîꞌ. Îꞌ kaiꞌma apîꞌ eeseurîmaton imakuiꞌpî pe awanîꞌpî ekaremekîton iiꞌsaꞌ pra man —taꞌpî toꞌya.


text:
Tîîse îꞌ kaiꞌma ayekare pîꞌ eeseurîma anetapai anna man. Maasa pra etaꞌpî annaya man tamîꞌnawîronkon patakon kaisarî imakuiꞌpî pe inkamoro innape Jesus kuꞌnenan toꞌ koreꞌta amîrî eꞌtoꞌkon winîkîi toꞌ eseurîma.<pb/>


text:
Mîrîrî yeꞌnen teesepotoꞌkon weiyu ton moꞌkaꞌpî toꞌya Paulo eseurîma etakonpa kaiꞌma. Mîrîrî weiyu eseposaꞌ yai inkamoro arinîkon wîtîꞌpî Paulo pia. Inkamoro koꞌmamîꞌpî penane pata pai ewaron erepamî pîkîrî. Paapa maimu ekaremekîꞌpîiya îꞌ kaiꞌma tamîꞌnawîronkon esaꞌ pe Paapa iipî ekaremekîꞌpîiya toꞌ pîꞌ. Moisés nurîꞌtî kaaretarîya taasaꞌ yawîrî moropai Paapa maimu ekaremeꞌnenan profetayamîꞌ kaaretarîya taasaꞌ yawîrî ekaremekîꞌpîiya. Maasa pra innape Jesus Paapa narimaꞌpî kupî toꞌya yuꞌse tîwanî yeꞌnen.


text:
Mîrîrî yai tamîꞌnawîronkon wîtîꞌpî iipia pai tîîwarîrîꞌnîkon teesiyuꞌpîꞌse. Tîîse toꞌ wîtî rawîrî Pauloya taꞌpî toꞌ pîꞌ: —Yairon pîꞌ pena Morî Yekaton Wannî eseurîmaꞌpî. Paapa maimu ekaremeꞌnen Profeta Isaías nurîꞌtî winîpai amîrîꞌnîkon tamokon pîꞌ eeseurîmaꞌpî. Taꞌpî Paapaya Isaías pîꞌ:<br/><t>“Atîkî moropai kaꞌkî insanan pemonkonyamîꞌ pîꞌ.<br/>


text:
<t>‘Amîrîꞌnîkonya etapîtî koꞌmannîpî<br/>tîîse epuꞌtîyaꞌnîkon pepîn sîrîrî tîpose.<br/>Amîrîꞌnîkonya eraꞌmapîtî tuꞌke iteꞌka<br/>tîîse îꞌ kaiꞌma innape awanî eraꞌmayaꞌnîkon pepîn’<br/>makai toꞌ pîꞌ” taꞌpîiya.<br/>


text:
<t>“Maasa pra insamoro pemonkonyamîꞌ yewan wanî<br/>saꞌman pe puꞌkuru.<br/>Anetapai pra toꞌ wanî.<br/>Mîrîrî yeꞌnen inkamoroya tîpanakon yettapuru<br/>eta tîuyaꞌnîkon namai.<br/>Tenukon yenpiꞌnuꞌsaꞌ toꞌya<br/>aneraꞌmapai pra tîwanîkon yeꞌnen.<br/>Mîrîrî yeꞌnen epuꞌtî toꞌya pepîn.<br/>Mîrîrî warantî pra toꞌ wanî ya,<br/>tenukon ke eraꞌma toꞌya eꞌpainon<br/>moropai eta tîuyaꞌnîkonya tîpanakon ke<br/>epuꞌtî toꞌya eꞌpainon.<br/>Teesenumenkatoꞌ ke toꞌ esenumenka ya<br/>epuꞌtî toꞌya eꞌpainon.<br/>Inkamoro ennaꞌpo eꞌpainon uupia uyapurîi.<br/>Mîrîrî warantî awanî ya,<br/>inkamoro pîikaꞌtîuya eꞌpainon”,<br/>taꞌpî Paapaya Isaías pîꞌ —taꞌpî Pauloya.<pb/>


text:
—Mîrîrî yeꞌnen epuꞌtîyaꞌnîkon eꞌpai awanî îꞌ kaiꞌma Paapaya Judeuyamîꞌ pepîn pîikaꞌtîtoꞌ ton yarimasaꞌ. Inkamoroya sîrîrî itekare eta kupî sîrîrî —taꞌpî Pauloya toꞌ pîꞌ. [


text:
Mîrîrî taa Pauloya etatîpoꞌnîkon Judeuyamîꞌ wîtîꞌpî iipiapai teekoreꞌmai, tîîwarîrîꞌnîkon teesiyuꞌpîꞌse.]<pb/>


text:
Asakîꞌne konoꞌ kaisarî Paulo koꞌmamîꞌpî kapoi kaisarî teꞌmasen wîttî ta. Mîrîrî yeꞌmaꞌpîtîꞌpîiya. Mîrîrî yai tamîꞌnawîronkon tîîpia tuutîsanon pokonpe aweꞌpîtîꞌpî.


text:
Mîîkîrîya îꞌ kaiꞌma toꞌ yenupapîtîꞌpî tamîꞌnawîronkon esaꞌ pe Paapa ena toꞌ pîꞌ ekaremeꞌpîtîꞌpîya toꞌ pîꞌ. Moropai Uyepotorîkon Jesus Cristo yekare pîꞌ eeseurîmapîtîꞌpî meruntî ke tîîpia teerepansenon kaisarî. Anîꞌya imanenpa pra ekaremeꞌpîtîꞌpîiya.<pb/>


text:
Uurî Pauloya sîrîrî kaareta menuka aapiaꞌnîkon. Uurî wanî Jesus Cristo poitîrî pe. Moropai Paapa nîmenkaꞌpî pe wanî, moropai inaipontîꞌpî pe. Jesus Cristo yekare ekaremeꞌnen pe eꞌtoꞌpe kaiꞌma umenkaꞌpîiya.


text:
Pena pata pai sîrîrî eꞌpîikaꞌtîntoꞌ yekare ekaremekîꞌpî Paapaya, mannankan penaronkon tîmaimu ekaremeꞌnenan winîpai. Eeseurîmaꞌpî îꞌ kupî tîuya pîꞌ. Moropai mîrîrî eꞌmenukasaꞌ sîrîrî Paapa maimu yaponseꞌ po.


text:
Mîrîrî eeseurîmaꞌpî wanîꞌpî teeseurîmasen pe Paapa munmu pîꞌ, manniꞌ Uyepotorîkon Jesus Cristo pîꞌ. Eesenpoꞌpî warayoꞌ pe manniꞌ Davi nurîꞌtî parîꞌpî pe awanîꞌpî.


text:
Moropai kureꞌne tîmeruntîri ke Paapaya ekaremekîꞌpî, tînmu pe puꞌkuru Jesus wanî kaiꞌma. Mîrîrî ikupîꞌpîiya Morî Yekaton Wannî wenai, isaꞌmantaꞌsan koreꞌtapai Jesus eꞌmîꞌsaꞌka yai. Mîîkîrî wanî Uyepotorîkon pe Jesus Cristo.


text:
Mîîkîrî wenai morî pe Paapa wanîꞌpî uyarakkîrî. Mîrîrî yeꞌnen uyaipontîꞌpîiya, Cristo poitîrî pe esenyakaꞌmatoꞌpe, anîꞌ tîmenkai pra tamîꞌnawîronkon Judeuyamîꞌ pepîn pîꞌ imaimu ekaremeꞌtoꞌpeuya, mîîkîrî Cristo ton pe. Moropai innape ikuꞌtoꞌpe tiaronkonya innape ikupî tîuyaꞌnîkon wenai Paapa maimu yawîrî toꞌ eꞌtoꞌpe.


text:
Inkamoro koreꞌta amîrîꞌnîkon wanî sîrîrî Roma cidaderî ponkon. Moropai ayannosaꞌkon Paapaya wenai, Jesus Cristo pemonkono pe awanîkon.<pb/>


text:
Mîrîrî yeꞌnen tamîꞌnawîronkon amîrîꞌnîkon, Paapa nîsaꞌnamakon moropai inannoꞌsan tîpemonkono pe puꞌkuru awanîkonpa, amîrîꞌnîkon pia imenukauya sîrîrî.<pb/>Paapa, uyunkonya moropai Uyepotorîkon Jesus Cristoya aapiaꞌnîkon morî epeꞌmîn tîrî yuꞌse wai. Moropai tîwanmîn tîrî toꞌya yuꞌse wai.<pb/>


text:
Eꞌmaiꞌ pe Uyepotorî Paapa yapurîuya Jesus Cristo nîkupîꞌpî wenai. Maasa pra tamîꞌnawîrî pata ponkonya innape ikuꞌtoꞌyaꞌnîkon yekare etasaꞌ man.


text:
Maasa pra Paapaya epuꞌtî aponaꞌnîkon epîrema tîwîrî. Manniꞌ Paapa unapurî tamîꞌnawîrî uyewan ke Jesus Cristo, inmu yekare ekaremekî yeꞌka pe yapurîuya.


text:
Esatîuya Paapa pîꞌ îꞌ kaiꞌma amîrîꞌnîkon eraꞌmapîꞌse uutî yuꞌse tîwanî ya, uutî weiyu ton tîîtoꞌpeiya.


text:
Maasa pra uurî esenumenkatoꞌ wanî kureꞌne amîrîꞌnîkon aneraꞌmapai. Akoreꞌtaꞌnîkon wanî ya, amîrîꞌnîkon anenupapai wai, mîrîrî ayenupatouꞌyaꞌnîkon wenai, inîꞌ panpîꞌ meruntî ke eenakonpa.


text:
Maasa tauya sîrîrî amîrîꞌnîkon pîꞌ tamîꞌnawîrî uurîꞌnîkon tîîse, uurî moropai amîrîꞌnîkon wanî ipîikaꞌtîsaꞌ pe mîrîrî yai. Innape uurîya ikuꞌtoꞌ wenai amîrîꞌnîkon eꞌpîikaꞌtî moropai innape ikuꞌtoꞌyaꞌnîkon wenai uurî eꞌpîikaꞌtî.<pb/>


text:
Uyonpayamîꞌ, epuꞌtîyaꞌnîkon yuꞌse wai, tuꞌke iteꞌka esenumenka amîrîꞌnîkon pia itîîpai, tîîse tîwîrî umanenpanen ton esenpo. Mîrîrî wenai uutî pra wanî. Itîîpai wanîꞌpî amîrîꞌnîkon yenupatoꞌpe. Moropai akoreꞌtawonkonya ikuꞌtoꞌpe innape, îꞌ kaiꞌma manniꞌkan tiaronkon Judeuyamîꞌ pepînya ikupîꞌpî warantî.


text:
Maasa pra sîrîrî wanî unkupî tonpe tamîꞌnawîronkon yarakkîrî manniꞌkan eranneꞌkon pîꞌ moropai eranmînon pîꞌ. Moropai epuꞌnenan pîꞌ moropai epuꞌnenan pepîn pîꞌ itekare ekaremeꞌtoꞌpeuya.


text:
Mîrîrî yeꞌnen uurî wanî sîrîrî eꞌpîikaꞌtîntoꞌ yekare anekaremeꞌpai amîrîꞌnîkon Roma ponkon pîꞌ nîrî.<pb/>


text:
Maasa pra uurî eppepî eserîke pra wai Jesus Cristo yekare ekaremekîuya pîꞌ. Maasa pra innape mîrîrî yekare kupî anîꞌya ya, tîmeruntîri ke Paapaya ipîikaꞌtî imakuiꞌpî inkupîꞌpî winîpai. Anna Judeuyamîꞌ, eꞌmaiꞌ pe itekare etatîponkon pîikaꞌtî Paapaya moropai amîrîꞌnîkon Judeuyamîꞌ pepîn pîikaꞌtîiya nîrî mîrîrî yekare etayaꞌnîkon wenai.


text:
Maasa pra mîrîrî eꞌpîikaꞌtîntoꞌ yekareya îꞌ kaiꞌma morî pe pemonkon kupî Paapaya ekaremekî. Penaronkon yapisîꞌpîiya innape tîkupî toꞌya wenai. Moropai sîrîrîpe pemonkonyamîꞌ yapisîiya nîrî innape tîkupî toꞌya wenai. Mîrîrî warantî Paapa maimu eꞌmenukasaꞌya taasaꞌ man:<br/><t>Paapa pia morî pe tîweꞌsen koꞌmamî eꞌpai man innape Paapa kupî tîuyaꞌnîkon wenai,<br/>taasaiꞌya man.<pb/>


text:
Moropai epuꞌtîꞌnîkon man îꞌ kaiꞌma Paapa ekoreꞌma tamîꞌnawîrî imakuiꞌpî pemonkonyamîꞌ nîkupîꞌpî winîkîi. Moropai mîîkîrî Paapa, kaꞌ ponya toꞌ tarumaꞌtî kureꞌne mîrîrî wenai. Paapa nama toꞌya pepîn tiwin kin. Moropai mîrîrî imakuiꞌpî teserukon wenai tiaronkon tarumaꞌtî toꞌya yairon epuꞌtî toꞌya namai.


text:
Pemonkonyamîꞌya Paapa epuꞌtî eꞌpai awanîꞌpî. Maasa pra aronne awanî mîîkîrî epuꞌtoꞌpe toꞌya. Tamîꞌnawîron sîrîrî pata pon konekaꞌpî Paapaya, mîrîrî teraꞌmai pemonkonyamîꞌya tepuꞌtoꞌpe kaiꞌma.


text:
Mîrîrî konekaꞌpîiya pata pai, Paapa yeseru eseraꞌma aronne. Meruntî ke puꞌkuru awanî, Paapa pe puꞌkuru awanî esepuꞌtoꞌpe. Anîꞌya eraꞌma pepîn tîîse inkonekaꞌpî winîpai epuꞌtî eꞌpai awanî. Mîrîrî yeꞌnen anîꞌ eꞌwapuꞌtî eserîke pra awanî, —Paapa epuꞌnen pepîn uurî —kaiꞌma.


text:
Teuren Paapa epuꞌtî yeꞌka pe yapurî toꞌya pra awanî, tapurî yuꞌse tîîse. Taa toꞌya pra awanî Paapa pîꞌ: —Morî pe puꞌkuru man, Paapa —taa toꞌya pepîn. Tîîse inkamoro esenumenkatoꞌ wanî seꞌ tapairî, pakko pe toꞌ wanî teesenumenkatoꞌkon yaꞌ. Mîrîrî yeꞌnen yairon pîꞌ toꞌ esenumenka eserîke pra awanî.


text:
Mîrîrî yeꞌnen manniꞌ Paapa, tîîsaꞌmantasen pepîn, yapurî eꞌpai tîîse miaꞌ ke ikonekasaꞌ yapurî toꞌya, pemonkon warantî ikonekasaꞌ. Moropai toron tawainunsen warantî ikonekasaꞌ, moropai sîrîrî pata po taasaꞌsenon oꞌmaꞌkon warantî ikonekasaꞌ, moropai manniꞌkan non poro tîroꞌtakon poro taasaꞌsenon warainokon yapurî toꞌya. Mîrîrî warantî inkamoro yapurî toꞌya pakko pe tîwanîkon yeꞌnen.<pb/>


text:
Mîrîrî yeꞌnen Paapaya inkamoro pemonkonyamîꞌ rumakaꞌpî tîwî ituꞌse tîweꞌtoꞌkon nura kupî pîꞌ toꞌ koꞌmantoꞌpe. Moropai inkamoroya kureꞌnan eppeꞌnîtoꞌ kupî tîpunkon rî ke.


text:
Inkamoroya yairî Paapa yapurîtoꞌ kuꞌsaꞌ tîwî seruꞌ pe, Paapa nîkonekaꞌpî yapurîkonpa. Tîîse manniꞌ ikonekatîpon yapurî toꞌya pepîn, manniꞌ tapurî yuꞌse tîweꞌsen tîwîrî. Innape man.<pb/>


text:
Mîrîrî yeꞌka imakuiꞌpî kupî pemonkonyamîꞌya wenai Paapaya inkamoro rumakaꞌpî, mararî pra nura eppeꞌnîtoꞌ kupî pîꞌ toꞌ koꞌmantoꞌpe ituꞌse tîweꞌtoꞌkon pîkîrî. Mîrîrîya wîriꞌsanyamîꞌya nura kupîꞌpî, tîwarainokon wîriꞌsanyamîꞌ yarakkîrî toꞌ wanîꞌpî, warayoꞌkon yarakkîrî pra.


text:
Moropai warayoꞌkonya wîriꞌsanyamîꞌ yarakkîrî tîweꞌtoꞌkon rumakaꞌpî, tîwarainokon warayoꞌkon yarakkîrî kureꞌnan eppeꞌnîtoꞌ kupîkonpa. Mîrîrî yeꞌnen tînkupîꞌpîkon imakuiꞌpî wenai tîweꞌtarumaꞌtîtoꞌkon yapisî toꞌya.<pb/>


text:
Îꞌ kaiꞌma yairon Paapa anepuꞌpai pra tîweꞌsaꞌkon wenai, tîwî Paapaya toꞌ rumakaꞌpî, yairon pepîn pîꞌ toꞌ esenumenka seꞌ tapairî, manniꞌ ikuꞌpainon pepîn nura kupîkonpa.


text:
Inkamoro yewan yaꞌ tuꞌke awanî siꞌkoreꞌta imakuiꞌpî. Mîrîrî kupî pîꞌ toꞌ koꞌmamî. Îꞌ itesaꞌ pe tiaron eꞌtoꞌ yuꞌse toꞌ wanî. Moropai tiaron pîꞌ imakuiꞌpî pe toꞌ esenumenka. Moropai tiaron pîꞌ toꞌ kinmuwa, moropai tiaron wîî toꞌya. Moropai tiaronkon yarakkîrî eseyaton pîꞌ toꞌ wanî. Moropai seruꞌyeꞌ pe toꞌ wanî. Moropai tonpakon wanî toꞌ yewanma pe. Moropai imakuiꞌpî pe tonpakon winîkîi toꞌ eseurîma koꞌmannîpî.


text:
Moropai —Imakuiꞌpî mîîkîrî —taa toꞌya tiaronkon winîkîi. Moropai Paapa wanî toꞌ yewanma pe. Moropai tiaronkon muꞌtunpa toꞌya. Moropai mîî pe toꞌ atapurî tiaronkon yentai eꞌpai tîwanîkon pîꞌ. Moropai tuꞌke imakuiꞌpî kupî tîuyaꞌnîkon yeseru ton yuwa toꞌya. Moropai tunkon nama toꞌya pepîn.


text:
Îꞌ yairî, îꞌ yairî pra epuꞌtî toꞌya pepîn. Moropai îꞌ taꞌpî tîuyaꞌnîkon yawîrî tîmaimukon kupî toꞌya pepîn. Moropai toꞌ wanî îꞌ kaiꞌma tiaronkon saꞌnama eserîke pra.


text:
Inkamoroya îꞌ kaiꞌma Paapaya taꞌpî epuꞌtî mîrîrî. Paapaya taꞌpî: —Anîꞌ koꞌmamî ya, mîrîrî imakuiꞌpî kupî pîꞌ mîîkîrî saꞌmanta pe man —taꞌpîiya. Tîîse mîrîrî epuꞌtîiꞌma ikupî pîꞌ toꞌ koꞌmamî tîrumakai pra. Moropai itentainon panpîꞌ kupî toꞌya. Maasa pra tiaronkon imakuiꞌpî kuꞌnenan pîꞌ taa toꞌya: —Mîrîrî kupîyaꞌnîkon manniꞌ man morî pe, îꞌ waniꞌ pra man —taa toꞌya tiaronkon pîꞌ.<pb/>


text:
Mîrîrî yeꞌnen amîrî nîrî tarumaꞌtî Paapaya eꞌpai man, ankupîꞌpî wenai. Amîrî manniꞌ tiaronkon yakoꞌmenka pîꞌ tîweꞌsen. Taaya eserîke pra nai tiaronkon yakoꞌmenkanen pe siꞌma: —Uurî unkupîꞌpî ton pra wai —taaya eserîke pra nai. Mîrîrî taaya tiaronkon winîkîi, aawarîrî ankupîꞌpî ton pra aweꞌkupîꞌpî kaiꞌma awanî tanne, tîîse inkamoro nîkupîꞌpî warantî ikuꞌsaꞌya. Mîrîrî yeꞌnen aawarîrî rî eesewanmîrî mîrîrî. —Inkamoro tarumaꞌtî Paapaya eꞌpai man —taayaꞌnîkon tanne, amîrî nîrî tarumaꞌtîpai awanî.


text:
Tîîse îꞌ pensa Paapaya mîrîrî yeꞌka imakuiꞌpî kuꞌnenan yakoꞌmenka ya, epuꞌtî man yairon pe puꞌkuru awanî.


text:
Tîîse amîrî uyonpa, mîrîrî imakuiꞌpî kupîya yeꞌka pe, tiaronkon yakoꞌmenkaya. Inkamoro tarumaꞌtî Paapaya tanne, —Utarumaꞌtîiya pepîn —kaiꞌma eesenumenka. Tîîse —Kaane —tauya, Paapaya atarumaꞌtî nîrî.


text:
Morî pe Paapa eꞌtoꞌ kupî pîꞌ nan tîwî? Morî pe awanî wenai utarumaꞌtîiya pepîn, kaiꞌma eesenumenka? Inna, morî mîîkîrî, kaꞌneꞌ pe anîꞌ tarumaꞌtî yuꞌse eꞌkoi pepîn. Moropai mîrîrî wenai anîꞌ esenumenka yuꞌse awanî imakuiꞌpî tînkupîꞌpî winîpai.<pb/>


text:
Tîîse amîrî yewan wanî saꞌme, moropai yuukuya pra aakoꞌmamî. Mîrîrî wenai inîꞌ panpîꞌ aweꞌtarumaꞌtî kupî pe nai, îꞌ pensa Paapa ekoreꞌma imakuiꞌpî kupîtîponkon yarakkîrî weiyu yai. Moropai mîrîrî yai pemonkonyamîꞌ tarumaꞌtîiya yairî.


text:
Maasa pra Paapa maimu eꞌmenukasaꞌya taasaꞌ man:<br/><t>—Mîîkîrîya itîrî pe man, îꞌ kaiꞌma anîꞌ nîkupîꞌpî wenairî inyakanmaiya.<br/>


text:
Tiaronkon morî ituꞌse Paapa eꞌtoꞌ kupî pîꞌ tîîkoꞌmansenon pia itîrîiya, ipatîkarî enen toꞌ koꞌmantoꞌ ton, mîrîrî taataretîꞌkasen pepîn. Moropai morî tapurîtoꞌkon yuwa pîꞌ tîîkoꞌmansenon pia itîrîiya.


text:
Tîîse manniꞌkan tîîwarîrîꞌnîkon, ituꞌse tîweꞌtoꞌkon pîꞌ neken tîîkoꞌmansenon tarumaꞌtîiya. Yairon yewanmîrî tîuyaꞌnîkon wenai, imakuiꞌpî kupî pîꞌ toꞌ koꞌmamî. Inkamoro pîꞌ Paapa ekoreꞌma toꞌ nîkupîꞌpî wenai. Mîrîrî yeꞌnen toꞌ tarumaꞌtîiya pe man.


text:
Paapaya eꞌtarumaꞌtîntoꞌ tîrî pe man mararî pra tamîꞌnawîronkon manniꞌkan imakuiꞌpî kuꞌnenan ton pe, Judeuyamîꞌ ton pe moropai Judeuyamîꞌ pepîn ton pe nîrî.


text:
Tîîse Paapaya manniꞌkan morî kuꞌnenan pia morî tîrî. Inkamoro yapurîiya, moropai tîwanmîn tîrîiya toꞌ pia. Tamîꞌnawîronkon morî kuꞌnenan Judeuyamîꞌ pia moropai Judeuyamîꞌ pepîn pia nîrî itîrîiya. Mîrîrî warantî Paapaya ikupî.


text:
Manniꞌkan Judeuyamîꞌ pepînya Paapa maimu Moisés nurîꞌtîya yenupantoꞌ epuꞌtî pra awanî. Tîîse imakuiꞌpî toꞌ nîkupîꞌpî wenai inkamoro tarumaꞌtî Paapaya, tîmaimu epuꞌtî toꞌya pra tîîse. Moropai Judeuyamîꞌ Paapa maimu Moisés nurîꞌtîya yenupantoꞌ epuꞌnenan teuren. Mîîwîni tîîse yawîrî toꞌ koꞌmamî pepîn, imakuiꞌpî kupî toꞌya. Mîrîrî wenai inkamoro tarumaꞌtî Paapaya, tîmaimu yawîrî pra toꞌ wanî yeꞌnen.


text:
Maasa pra Paapa pia inkamoro yeꞌka, eta pe neken etanenan wanî pepîn morî pe. Tîîse manniꞌkan, tîmaimu yawîrî ikuꞌnenan, inkamoro pîꞌ taa Paapaya: —Morîkon amîrîꞌnîkon.


text:
Judeuyamîꞌ pepînya Moisés nurîꞌtîya yenupantoꞌ Paapa maimu epuꞌtî pepîn. Tîîse îꞌ pensa teesenumenkakon yawîrî Paapa maimu kupî toꞌya ya, epuꞌtî yeꞌka pe pra inkamoroya teesenumenkatoꞌkon yawîrî morî kupî teuren Moisés nurîꞌtîya yenupantoꞌ Paapa maimu epuꞌtîiꞌma pra.


text:
Morî tînkupîkon wenairî eesepuꞌtî toꞌ yewan yaꞌ awanî Paapa yeseru toꞌ nîkupî ton. Maasa pra tewankon yaꞌ toꞌ esenumenkatoꞌya ekaremekî îꞌ wanî yairon pe. Tiaron pensa epuꞌtî toꞌya yairî pra tîwanîkon, moropai tiaron pensa yairî tîwanîkon epuꞌtî toꞌya, toꞌ esenumenkatoꞌ yaꞌ.


text:
Maasa awanî pe man sîrîrî warantî. Jesus Cristoya pemonkonyamîꞌ yakoꞌmenka kupî sîrîrî Paapa maimu pe. Mîrîrî weiyu yai tamîꞌnawîron pemonkonyamîꞌ esenumenkatoꞌ anîꞌ nepuꞌtî pepîn yenpo pe man. Mîrîrî ekaremekî manniꞌ itekare unekaremekîya.<pb/>


text:
Amîrîꞌnîkon kanan? Judeuyamîꞌ pe amîrîꞌnîkon wanî. Taayaꞌnîkon: —Moisés nurîꞌtîya yenupantoꞌ epuꞌnenan anna. Moropai mîî pe aatapurîkon Paapa epuꞌnen pe, ipemonkono pe awanîkon yeꞌnen.


text:
Ituꞌse Paapa eꞌtoꞌ epuꞌnen pe aatapurîkon. Moropai Moisés nurîꞌtîya yenupantoꞌ pîꞌ esenupaꞌpî pe aatapurîkon. Mîrîrî yeꞌnen yairon epuꞌnen pe awanîkon.


text:
Taayaꞌnîkon: —Seruꞌ pepîn anna wanî manniꞌkan epuꞌnenan pepîn yenupanenan pe —taayaꞌnîkon, manniꞌkan enkaruꞌnankon pinunpanenan warantî. Moropai —Anna wanî manniꞌkan ewaron yaꞌ tîweꞌsanon weiyu pe tîweꞌsanon warantî —taayaꞌnîkon.


text:
Moropai taayaꞌnîkon: —Anna wanî manniꞌkan pakkokon epuꞌnenan pepîn pîikaꞌtînenan pe, moropai toꞌ yenupanenan pe, epuꞌnen pe toꞌ enatoꞌpe —taayaꞌnîkon. Inna, seruꞌ pepîn epuꞌtî pîꞌ naatîi tamîꞌnawîrî Moisés nurîꞌtîya yenupantoꞌ winîpai tamîꞌnawîrî îꞌ yairî tîweꞌsen.


text:
Amîrîꞌnîkon atapurî tiaronkon yenupanen pe awanîkon pîꞌ. Tîîse îꞌ waniꞌ awanî yeꞌnen aawarîrî eesenupakon pepîn? Taayaꞌnîkon tiaronkon pîꞌ amaꞌyeꞌ pe tîweꞌse pra. Mîrîrî taa tîpo, îꞌ ton pe amaꞌyeꞌ pe awanîkon?


text:
Moropai taayaꞌnîkon tiaronkon pîꞌ seꞌ tapairî tiaron noꞌpî yarakkîrî tîweꞌse pra. Mîrîrî taa tîpo, îꞌ ton pe tiaron noꞌpî yarakkîrî awanîkon? Moropai miaꞌ ke ikonekasaꞌ toꞌ napurî yewanmîrînenan amîrîꞌnîkon. Tîîse îꞌ ton pe inkamoro yeꞌka yapurîtoꞌ toꞌya yemanne yamaꞌrunpayaꞌnîkon mîrîrîkon toꞌ pataꞌseꞌ yapai?


text:
Amîrîꞌnîkon atapurî tanne, mîî pe Paapa maimu epuꞌtîyaꞌnîkon pîꞌ. Tîîse amîrîꞌnîkon wanî Paapa yeppeꞌnîꞌnenan pe mararî pra, maasa pra imaimu yawîrî pra awanîkon wenai.


text:
Maasa pra Paapa maimu eꞌmenukasaꞌya taasaꞌ man:<br/><t>Imakuiꞌpî amîrîꞌnîkon Judeuyamîꞌ nîkupîꞌpî wenai Judeuyamîꞌ pepîn eseurîma imakuiꞌpî pe Paapa winîkîi<br/>taasaiꞌya man.<pb/>


text:
Paapa pemonkonoyamîꞌ amîrîꞌnîkon Judeuyamîꞌ, amerekon piꞌpî yaꞌtîtoꞌyaꞌnîkon wanî yeꞌnen. Mîrîrî wanî morî pe seruꞌ pepîn, yairî Moisés nurîꞌtîya yenupantoꞌ yawîrî ikupîyaꞌnîkon ya. Tîîse yawîrî pra awanîkon ya, manniꞌ tîmere piꞌpî yaꞌtîtîpon pepîn warantî awanîkon, yaꞌtîtoꞌyaꞌnîkon wanî seꞌ tapairî mîîtoꞌpe.


text:
Mannankan Judeuyamîꞌ pepîn wanî, tîmerekon piꞌpî yaꞌtîtîponkon pe pra siꞌma, tîîse Moisés nurîꞌtîya yenupantoꞌ yawîrî ikupî toꞌya ya, moriya Paapaya inkamoro eraꞌma tîpemonkonoyamîꞌ pe, manniꞌkan tîmere piꞌpî yaꞌtîtîponkon warantî.


text:
Moropai Judeuyamîꞌ pepînya Paapa maimu yawîrî ikuꞌsaꞌ wenai, amîrîꞌnîkon wanî imakuiꞌpî pe eesepuꞌtî. Maasa pra inkamoro wanî pepîn imere piꞌpî yaꞌtîsaꞌkon pe, moropai Moisés nurîꞌtîya yenupantoꞌ epuꞌtîtîponkon pe pra. Mîîwîni tîîse imaimu yawîrî toꞌ eꞌsaꞌ. Tîîse amîrîꞌnîkon imere piꞌpî yaꞌtîsaꞌkon pe siꞌma, moropai aweꞌmenukasaꞌ epuꞌnen pe siꞌma, yawîrî pra aweꞌsaꞌkon. Mîrîrî yeꞌnen imakuiꞌpî pe awanîkon eesepuꞌtî.<pb/>


text:
Mîrîrî yeꞌnen anîꞌ wanî Judeu pe puꞌkuru seruꞌ pepîn imere piꞌpî yaꞌtîsaꞌ pe yairî? Mannankan Judeuyamîꞌ tîmerekon piꞌpî yaꞌtînenan? Kaane. Mîrîrî neken kuꞌnenan wanî pepîn Judeu pe puꞌkuru.


text:
Tîîse yaironkon Judeuyamîꞌ wanî mannankan teeseraꞌmasen ton tîpiꞌpîkon yaꞌtînenan pe pra, tîîse ituꞌna toꞌ yewan yaꞌ etinyakaꞌmaꞌpî pe toꞌ yeseru wanî, inkamoro wanî Judeu pe puꞌkuru. Maasa pra Morî Yekaton Wannî esenyakaꞌmasaꞌ toꞌ yewan miakanma pîꞌ. Manniꞌ Moisés nurîꞌtîya yenupantoꞌya ikupî eserîke pra awanî. Mîrîrî yeꞌnen inkamoro yeꞌka pemonkonyamîꞌ wanî Paapa napurîkon pe, pemonkonyamîꞌ napurîkon pe pra.<pb/>


text:
Judeuyamîꞌ pîꞌ tarîpai, oꞌnon yeꞌka pe esenumenkan pîꞌ naatî? Judeuyamîꞌ pepîn yentai pra toꞌ wanî kaiꞌma esenumenkan pîꞌ naatî? Yai pra tîmerekon piꞌpî yaꞌtîsaꞌkon pe toꞌ wanî tanne, îꞌ pe pra rî awanî kaiꞌma eesenumenkakon?


text:
Kaane, Paapaya toꞌ yeseru ton tîrîꞌpî mararî pra tiaronkon Judeuyamîꞌ pepîn yentai. Maasa pra pena eꞌmaiꞌ pe Paapaya tîmaimu tîrîꞌpî Judeuyamîꞌ pia, mîrîrî esaꞌ pe toꞌ eꞌtoꞌpe.<pb/>


text:
Tîîse tiaronkon Judeuyamîꞌ wanî pîn mîrîrî yawîrî, innape ikupî toꞌya pra awanîꞌpî. Yawîrî pra toꞌ wanî yeꞌnen, îꞌ taasaꞌ tîuya yawîrî Paapaya ikupî pepîn kaꞌrî?


text:
Kaane, ikupîiya. ˻Pemonkonyamîꞌ pîikaꞌtîiya taasaꞌ tîuya yawîrî˼. Seruꞌyeꞌ pe Paapa wanî pepîn tiwin kin. Tîwîrî Paapa koꞌmamî eꞌpai awanî yairon pe puꞌkuru, teuren tamîꞌnawîronkon wanî tanne seruꞌyeꞌ pe. Aꞌkî, Paapa maimu eꞌmenukasaꞌya taasaꞌ man, tîpîꞌ teeseurîmasen pe:<br/><t>Paapa, amîrî wanî yairon pe puꞌkuru teeseurîmasen pe.<br/>Teuren taa toꞌya tanne apîꞌ, yairon pepîn amîrî, taa toꞌya ya,<br/>tîîse yairon pe puꞌkuru awanî eesepuꞌtî,<br/>taasaiꞌya man.<pb/>


text:
Imakuiꞌpî unkupîꞌpîkon wenai, utarumatîiyaꞌnîkon pra awanî ya, morî pe Paapa eꞌtoꞌ eeseraꞌma. Mîrîrî yeꞌnen —Utarumaꞌtîiya eꞌpai pra awanî maasa pra imakuiꞌpî unkupîꞌpî wenai morî pe Paapa eꞌtoꞌ eraꞌma pemonkonyamîꞌya —taa toꞌya.


text:
Tîîse kaane, mîrîrî warantî awanî pepîn. Yairon pe awanî ya, oꞌnon yeꞌka pe kin pemonkonyamîꞌ yakoꞌmenkaiya eꞌpainon?


text:
Tîîse anîꞌya taa ya, seruꞌ uurî eꞌtoꞌya, inîꞌ panpîꞌ morî pe Paapa eꞌtoꞌ moropai yairî aweꞌtoꞌ yenpo, aronne panpîꞌ morî pe eeseraꞌmatoꞌpe. Mîrîrî yeꞌnen îꞌ ton pe Paapaya uurî tarumaꞌtî imakuiꞌpî unkupîꞌpî wenai?


text:
Tiaronkon eseurîma anna pîꞌ. Tiaron pe anna yenupa Pauloya. Taa toꞌya see warantî: —Moriya imakuiꞌpî kuꞌpaiꞌnîkon man, mîrîrî kupî wenai morî iiꞌtoꞌpe Paapa winîpai —taa toꞌya. Tîîse îꞌ pe pra rî taa toꞌya. Epuꞌtî toꞌya pepîn. Mîrîrî yeꞌnen inkamoro, mîrîrî warantî eeseurîmaꞌsan eꞌtarumaꞌtî pe man, maasa pra ituꞌse toꞌ eꞌsaꞌ wenai.<pb/>


text:
Mîrîrî yeꞌnen morî pe panpîꞌ uurîꞌnîkon Judeuyamîꞌ eraꞌma Paapaya, manniꞌkan Judeuyamîꞌ pepîn yentai kaiꞌma eesenumenkakon? Kaane, maasa pra aasîrî taꞌpîuya wai, imakuiꞌpî pe tamîꞌnawîronkon wanî, Judeuyamîꞌ moropai Judeuyamîꞌ pepîn.


text:
<t>Tiwin kin anîꞌ yairon epuꞌnen ton pra man.<br/>Tiwin kin anîꞌ ton pra man Paapa yarakkîrî tîîkoꞌmamî yuwanen.<br/>


text:
<t>Tamîꞌnawîronkon wanî aminke tîweꞌsanon pe Paapa pîꞌ.<br/>Mîrîrî wenai tamîꞌnawîronkon wanî îꞌ pe pra rî.<br/>Anîꞌ morî kupî yuwanen ton pra man tiwin kin.<br/>


text:
<t>Inkamoro maimu wanî<br/>isaꞌmantaꞌpî pemonkon esaꞌrîꞌpî katasaꞌ warantî.<br/>Ikî pe awanî. Seruꞌyeꞌ pe toꞌ maimu wanî imakuiꞌpî pe.<br/>Moropai mîrîrî tîmaimukon ke<br/>pemonkon wîî toꞌya teeseurîmakon ke.<br/>Mîrîrî toꞌ eseurîmatoꞌ wanî<br/>manniꞌ îkîiya yeꞌkansaꞌ ya saꞌmantan,<br/>manniꞌ kaisarî seruꞌyeꞌ pe yenkuꞌtîntoꞌ toꞌya wanî.<br/>


text:
<t>Mîrîrî toꞌ mata yapai,<br/>mararî pra imakuiꞌpî pe toꞌ eseurîmatoꞌ epaꞌka.<br/>Tonpakon mîiꞌma toꞌya tîmaimukon ke.<br/>


text:
<t>Moropai anîꞌ esenumenka pepîn tiwin kin<br/>Paapa nama tîuyaꞌnîkon pîꞌ,<br/>taasaꞌ Paapa maimuya man.<pb/>


text:
Aꞌkî, epuꞌtîꞌnîkon man uurîꞌnîkon Judeuyamîꞌ pia îꞌ kaiꞌma tamîꞌnawîron panamantoꞌ tîrîꞌpî Paapaya Moisés nurîꞌtî wenai. Itîrîꞌpîiya —Inna, morî uurî —taa namai. Tîîse, —Paapa pia imakuiꞌpî uurî —taatoꞌpe, maasa pra tamîꞌnawîronkon pemonkonyamîꞌ wanî imakuiꞌpî pe.


text:
Mîrîrî yeꞌnen anîꞌ wanî pepîn morî pe Paapa rawîrî, Moisés nurîꞌtîya yenupantoꞌ yawîrî tîwanî wenai. Tîîse mîrîrîya imakuiꞌpî pe eꞌnîtoꞌ epuꞌtî emapuꞌtî.<pb/>


text:
Tîîse yairon pe pemonkon eꞌtoꞌpe Paapaya neken ikupî, Moisés nurîꞌtîya yenupantoꞌ yawîrî eꞌnî wenai pra. Paapaya ikupî ekaremekîꞌpî penaronkon Paapa maimu ekaremeꞌnenan profetayamîꞌ nurîꞌtîya. Tarîpai eesepuꞌtî sîrîrî îꞌ kaiꞌma Paapaya ikupî.


text:
Paapaya pemonkon eraꞌma morî pe innape Jesus Cristo kuꞌtoiꞌya wenai. Mîrîrî kupîiya tamîꞌnawîronkonya innape ikupî wenai, anîꞌ menkaiya pepîn. Tamîꞌnawîronkon seꞌ kaisarî toꞌ kupîiya.


text:
Maasa pra Paapa pia tamîꞌnawîronkon pemonkonyamîꞌya imakuiꞌpî kuꞌsaꞌ. Moropai imakuiꞌpî teserukon wenai morî pe ituꞌse Paapa eꞌtoꞌ eposaꞌ toꞌya pra awanîꞌpî.


text:
Tîîse morî pe tîweꞌtoꞌ wenai Paapaya toꞌ pîikaꞌtî tînmu Jesus Cristo wenai, îꞌ yeꞌma anîꞌya wenai pra. Jesus Cristo saꞌmantaꞌpî pemonkonyamîꞌ yeꞌmapa. Mîrîrî wenai imakuiꞌpî toꞌ nîkupîꞌpî moꞌkaꞌpîiya. Mîrîrî yeꞌnen —Yairon pe awanîkon —taa Paapaya toꞌ pîꞌ.


text:
Tînmu tîrîꞌpîiya aasaꞌmantatoꞌpe. Tîmînî kamoꞌpî Cristoya imakuiꞌpî toꞌ eꞌtoꞌ moꞌkatoꞌpe. Innape ikupî toꞌya wenai Paapaya toꞌ eraꞌma yairon pe. Mîrîrî wenai yairon pe tîwanî ekaremekîꞌpîiya. Maasa pra penaronkon Cristo esenpo rawîrî esiꞌsan nîkupîꞌpî imakuiꞌpî wenai toꞌ tarumaꞌtîsaiꞌya pra man. Inîmîkîꞌpîiya tînmu iipîꞌpî pîkîrî.


text:
Tîîse tarîpai îꞌ kaiꞌma yairon pe tîweꞌtoꞌ ekaremekîiya Jesus Cristo nîkupîꞌpî wenai, mîrîrî yairon pe tîweꞌtoꞌ wenai innape Jesus Cristo kuꞌnenan kupîiya yairî toꞌ eꞌtoꞌpe.<pb/>


text:
Mîrîrî yairî Paapaya kuꞌnîsaꞌ wenai atapurîn eꞌpainon? Kaane, tiwin kin atapurîn pepîn. Îꞌ waniꞌ awanî yeꞌnen? Îꞌ yuꞌse Paapa wanî yairî eꞌnîtoꞌpe? Morî unkupîkon wenai, iipia koꞌmannî kaꞌrî? Kaane, mîrîrî wenai pra, tîîse innape Jesus Cristo kuꞌtoꞌ uurîꞌnîkonya wenai, morî pe eꞌnî Paapa yarakkîrî.


text:
Mîrîrî warantî eraꞌmaꞌnîkon îꞌ kaiꞌma pemonkon kupî Paapaya morî pe innape Cristo kupîiya wenai, Moisés nurîꞌtîya panamantoꞌ yawîrî aweꞌtoꞌ wenai pra.


text:
Anîꞌ kin mîîkîrî Paapa? Manniꞌkan Judeuyamîꞌ neken Yepotorî kaꞌrî? Moropai manniꞌkan Judeuyamîꞌ pepîn Yepotorî nîrî kaꞌrî? Inna, seruꞌ pepîn. Paapa mîîkîrî tamîꞌnawîronkon Yepotorî pe tîweꞌsen.


text:
Mîrîrî yeꞌnen Paapa wanî tiwin. Morî pe Judeuyamîꞌ eraꞌmaiya moropai morî pe Judeuyamîꞌ pepîn eraꞌmaiya nîrî, tîîse innape Cristo kupî toꞌya wenai.


text:
Tarîpai îꞌ taa pe nai, Moisés nurîꞌtîya yenupantoꞌ pîꞌ? —Tîwî nasi. Inîꞌ anetapai pra wai, maasa pra innape Jesus kuꞌnen uurî tarîpai —taa eꞌpai nai? Kaane, mîrîrî warantî taa eꞌpai pra man. Maasa pra innape Jesus kuꞌnen pe enansaꞌ yeꞌnen, yawîrî koꞌmannî emapuꞌtîiya.<pb/>


text:
Îꞌ taa eꞌpainon penaron Abraão anna Judeuyamîꞌ tamo nurîꞌtî pîꞌ? Îꞌ kaiꞌma morî pe eenaꞌpî Paapa yarakkîrî?


text:
Abraão eraꞌmaꞌpî Paapaya morî pe, morî inkupîꞌpî wenai pra. Inkupîꞌpî wenai morî pe ikuꞌsaꞌ Paapaya ya, aatapurîꞌpî eꞌpainon teuren tîîse mîrîrî wenai pra.


text:
Tîîse Paapa maimu eꞌmenukasaꞌya taasaꞌ:<br/><t>Abraãoya innape Paapa kupîꞌpî. Mîrîrî innape tîkuꞌtoiꞌya wenai morî pe eraꞌmaꞌpî Paapaya.<br/>taasaiꞌya man.<pb/>


text:
Aꞌkî, anîꞌ esenyakaꞌmaꞌpî ya, tepeꞌpî yapisîiya eꞌpai awanî. Mîrîrî itepeꞌpî wanî ese yeꞌka pe rî, epeꞌmîra tîtîsen warantî pra, eesenyakaꞌmaꞌpî yepeꞌpî pe awanî.


text:
Îꞌ kupî pîꞌ teesekaꞌnunkai pra tîîse, anîꞌya innape Paapa kupî ya, innape tîkuꞌtoiꞌya wenai Paapaya eraꞌma morî pe, imakuiꞌpî kuꞌsaiꞌya tanne teuren tîîse Paapaya morî pe mîîkîrî kupî.


text:
Mîrîrî warantî ekaremekîꞌpî Davi nurîꞌtîya. Eeseurîmaꞌpî manniꞌkan yairî Paapa nîkupîꞌsan yekare pîꞌ. Imakuiꞌpî toꞌ nîkupîꞌpî wenai toꞌ tarumaꞌtîiya pra awanîꞌpî. See warantî taasaiꞌya man:<br/>


text:
<t>Taatausinpai manniꞌkan<br/>imakuiꞌpî toꞌ nîkupîꞌpî<br/>kuꞌsaꞌ Paapaya tîîwanmîra.<br/>Moropai tîronasaiꞌyaꞌnîkon pîꞌ<br/>toꞌ atausinpa.<br/>


text:
<t>Taatausinpai inkamoro wanî,<br/>maasa pra Paapaya toꞌ nîkupîꞌpî imakuiꞌpî wenai,<br/>toꞌ tarumaꞌtî pepîn.<br/>taasaiꞌya man.<pb/>


text:
Sîrîrî atausinpantoꞌ pîꞌ Davi nurîꞌtî eseurîmatoꞌ wanî manniꞌkan Judeuyamîꞌ neken ton pe? Kaane, mîrîrî wanî manniꞌkan Judeuyamîꞌ pepîn ton pe nîrî. Maasa pra taꞌpî Paapa maimu eꞌmenukasaꞌya tauya neꞌtîkini:<br/><t>—Abraãoya Paapa kupîꞌpî innape moropai mîrîrî pîkînsaꞌ,<br/>morî pe Abraão kupîꞌpî Paapaya.<br/>—taasaiꞌya man.


text:
Îꞌ waniꞌ awanî yeꞌnen Abraão eraꞌmaꞌpî Paapaya yairî? Pena Abraãoya tîmere piꞌpî yaꞌtîsaꞌ yeꞌnen, kaꞌrî? Kaane, mîrîrî kuꞌsaiꞌya rawîrî aasîrî Paapaya taasaꞌ Abraão pîꞌ: —Morî pe awanî.


text:
Moropai morî pe Paapaya Abraão kuꞌsaꞌ tîpo, tîmere piꞌpî pottî yaꞌtîꞌpî Abraãoya. Mîrîrî inkupîꞌpî wanîꞌpî ekaremeꞌnen pe. Îꞌ kaiꞌma innape ikupîiya wenai, yairî Paapaya ikupîꞌpî ekaremeꞌnen pe, maasa tîmere piꞌpî pottî yaꞌtîsaiꞌya pra tîîse. Mîrîrî warantî Abraão wanî tamîꞌnawîronkon manniꞌkan innape Paapa kuꞌnenan yunkon pe, teuren tîmerekon piꞌpî yaꞌtîtîponkon pepîn. Inkamoro kuꞌsaꞌ Paapaya morî pe innape tîkuꞌtoꞌ toꞌya wenai, Abraão kuꞌsaꞌ tîuya warantî.


text:
Moropai awanî manniꞌkan tîmerekon piꞌpî pottî yaꞌtîtîponkon yunkon pe nîrî. Tîîse mîrîrî yaꞌtîsaꞌ toꞌya wenai neken pra, tîîse îꞌ kaiꞌma Abraão yeseru kupî toꞌya wenai toꞌ yunkon pe awanî, innape Paapa kuꞌtoꞌ toꞌya wenai. Pena tîmere piꞌpî pottî yaꞌtî Abraãoya rawîrî innape Paapa kupîꞌpî warantî toꞌ wanî.<pb/>


text:
Paapaya taꞌpî Abraão nurîꞌtî pîꞌ pena: —Sîrîrî pata tîrîuya pe wai apata pe moropai apayanyamîꞌ rîꞌsan pata pe nîrî. Mîrîrî taꞌpî Paapaya Abraão pîꞌ Moisés nurîꞌtîya yenupantoꞌ yawîrî awanî wenai pra. Tîîse morî ikuꞌsaꞌ tîuya wenai Paapaya taꞌpî, innape tîmaimu kupîiya yeꞌnen.


text:
Tîîse Moisés nurîꞌtîya yenupantoꞌ yawîrî tîweꞌsanon pia neken, —Sîrîrî pata esaꞌ pe awanî pe man —taasaiꞌya pra man. Maasa pra mîrîrî warantî taasaiꞌya ya, innape ikuꞌtoꞌ toꞌya wanî eꞌpainon îꞌ pe pra rî. Moropai îꞌ taatoꞌ Paapaya wanî eꞌpainon îꞌ pe pra.


text:
Maasa pra anîꞌya yapisî pepîn Paapa winîpai, mîrîrî Moisés nurîꞌtîya yenupantoꞌ yawîrî pra awanî yeꞌnen. Tîîse uurîꞌnîkon tarumaꞌtî Paapaya pe man. Tîîse mîrîrî Moisés nurîꞌtîya yenupantoꞌ ton pra awanî ya, anîꞌya epuꞌtî pepîn eꞌpainon îꞌ kaiꞌma imakuiꞌpî pe tîwanî. ˻Tîîse moro man˼. Utarumaꞌtîkon Paapaya pe man.<pb/>


text:
Tîîse innape ikupî wenairî neken Paapaya itîrî uupiaꞌnîkon. Mîrîrî pîkînsaꞌ eesepuꞌtî îꞌ kaiꞌma kaiꞌma epeꞌmîra Paapaya itîrî uupiaꞌnîkon. —Itîrîuya —taꞌpî Paapaya tamîꞌnawîronkon Abraão payannîꞌsan pia. Mîrîrî kupîiya pepîn manniꞌkan neken Judeuyamîꞌ Moisésya yenupantoꞌ esanon pia, tîîse manniꞌkan innape Paapa ikuꞌnenan Abraãoya innape ikupîꞌpî warantî tîweꞌsanon pia nîrî itîrîꞌpîiya. Maasa pra Abraão wanî tamîꞌnawîronkon uurîꞌnîkon innape ikuꞌnenan yunkon pe.


text:
Maasa pra Paapa maimu eꞌmenukasaꞌya taasaꞌ:<br/><t>—Abraão, akupîuya pe wai tuꞌkankon pemonkonyamîꞌ tamokon pe<br/>—taꞌpîiya. Abraão nurîꞌtî wanî uyunkon pe, mîrîrî warantî îꞌ taꞌpî tîuya yawîrî ikupîꞌpî Paapaya, manniꞌ Paapa, innape Abraão nîkupîꞌpî, manniꞌ Paapa isaꞌmantaꞌsan pîmîꞌsaꞌkanen, moropai manniꞌ îꞌ teeseraꞌmasen pepîn eseraꞌma emapuꞌtînen.<pb/>


text:
Abraãoya innape ikupî tîuya wenai îꞌ kupîiya nîmîkîꞌpî. Teuren îꞌ pensa ikupîiya epuꞌtî yeꞌka pe pra tîîse inîmîkîꞌpîiya. Mîrîrî wenai tuꞌkankon pemonkonyamîꞌ tamokon pe eenaꞌpî. Îꞌ kaiꞌma Paapa maimu eꞌmenukasaꞌya taꞌpî see warantî:<br/><t>—Apayanyamîꞌ wanî pe man tuꞌke<br/>—taꞌpîiya.


text:
Mîrîrî yai Abraão kono po wanîꞌpî eseuwarapo konoꞌ 100 kaisarî. Tîîse mîrîrî warantî siꞌma eesenumenkatoꞌ eꞌpîtîꞌpî îꞌ kaiꞌma aꞌyekeꞌton pe teenasaꞌ pîꞌ, moropai îꞌ kaiꞌma eesenumenkaꞌpî tînoꞌpî Sara pîꞌ, tînre ton yenpoiya pra awanî yeꞌnen. Tîîse innape ikuꞌtoiꞌya wanîꞌpî tîwîrîrî, iiwanmîra eena pra.


text:
Mîrîrî yeꞌnen Abraãoya innape ikuꞌtoꞌ tîuya kupî pra awanîꞌpî tîîwanmîra. Moropai —Innape naka Paapaya ikupî pe nai —taiya pra awanîꞌpî. Tîîse innape ikuꞌtoiꞌya wanîꞌpî inîꞌ panpîꞌ meruntî ke. Moropai mîîkîrîya Paapa yapurîꞌpî. —Morî pe Paapa man —taapîtîꞌpîiya.


text:
Maasa pra meruntî ke Paapa wanî epuꞌtîꞌpîiya. Moropai tamîꞌnawîrî îꞌ kupî taꞌpî tîuya yawîrî ikupî Paapaya epuꞌtîꞌpîiya. Mîrîrî yeꞌnen inîmîkîꞌpîiya.


text:
Maasa pra innape Paapa kupîꞌnîkon wenai, manniꞌ Paapa Uyepotorîkon Jesus Cristo pîmîꞌsaꞌkaꞌtîpon kupî innape. Uurîꞌnîkon kupîiya yairî, innape Cristo kupî wenai.


text:
Maasa pra Jesus rumakaꞌpî Paapaya aasaꞌmantatoꞌpe umakuyikon unkupîꞌpîkon wenai. Moropai mîîkîrî pîmîꞌsaꞌkaꞌpî Paapaya. Mîrîrî pîkînsaꞌ yairî uurîꞌnîkon kupî Paapaya.<pb/>


text:
Tarîpai Paapaya uurîꞌnîkon kuꞌsaꞌ yairî innape tîkuꞌtoꞌ uurîꞌnîkon wenai. Teuren pena upîꞌnîkon eekoreꞌmasaꞌ wanîꞌpî tîîse Uyepotorîkon Jesus Cristo wenai, teekoreꞌmai pra eenaꞌpî moropai aminke pra tarakkîrî eꞌnîtoꞌpe ukupîꞌpîiyaꞌnîkon.


text:
Moropai tarakkîrî koꞌmannî emapuꞌtîꞌpîiya innape ikupîꞌnîkon wenai. Mîrîrî ya morî yapisî pîꞌ koꞌmannî iwinîpai. Mîrîrî yeꞌnen atausinpansaꞌ sîrîrî, tîwarantî eꞌnîtoꞌpe uurîꞌnîkon kupî Paapaya yeꞌnen. Mîrîrî pîꞌ taꞌnîkon: —Morî pe man, Paapa.


text:
Moropai mîrîrî pîꞌ neken pra tîîse atausinpan nîrî tarî eꞌtarumaꞌtîntoꞌ pîꞌ. Maasa pra epuꞌtîꞌnîkon man eꞌtarumaꞌtîntoꞌ wanî yapîtanîpî emapuꞌtînen pe.


text:
Mîrîrî yapîtanîꞌsaꞌ yeꞌnen, inîꞌ panpîꞌ morî pe eꞌnî, Paapa wakîri pe. Mîrîrî pîkînsaꞌ inîꞌ panpîꞌ inîmîkî pîꞌ eꞌnîtoꞌkon tîrîiya.


text:
Mîrîrî warantî inîmîkîꞌnîkon tanne, Paapaya uurîꞌnîkon yenkuꞌtî pepîn tiwin kin. Maasa pra Paapaya uurîꞌnîkon saꞌnamaꞌpî kureꞌne. Morî Yekaton Wannî tîrîꞌpîiya uyewankon yaꞌ aakoꞌmantoꞌpe. Mîîkîrî koꞌmamî wenai, epuꞌtî îꞌ kaiꞌma Paapaya usaꞌnamakon kureꞌne.<pb/>


text:
Maasa pra pena uyentaiꞌnîkon imakuiꞌpî wanî tanne, Cristo saꞌmantaꞌpî uurîꞌnîkon ton pe. Manniꞌ yai Paapa nîmenkaꞌpî yai, aasaꞌmantaꞌpî imakuiꞌsan, Paapa namanenan pepîn ton pe.


text:
Aꞌkî, saꞌme puꞌkuru awanî, manniꞌ yairon kuꞌnen pataꞌseꞌ anîꞌ eturumaka tîîsaꞌmantapa. Yai pra moro naka nai tiaron pemonkon pataꞌseꞌ yaꞌ anîꞌ eturumaka tîîsaꞌmantatoꞌpe morî pe awanî wenai.


text:
Tîîse îꞌ kaiꞌma Paapaya usaꞌnamatoꞌkon tîuya ekaremekî sîrîrî. Imakuiꞌsan pe uurîꞌnîkon wanî tîîse, Cristo saꞌmantaꞌpî uurîꞌnîkon pîikaꞌtîpa.<pb/>


text:
Pakîꞌnan po Cristo saꞌmantaꞌpî yai, tîmînî kamoꞌpîiya. Mîrîrî wenai uurîꞌnîkon nîkupîꞌpî yeꞌmasaiꞌya. Mîrîrî yeꞌnen morî pe ukuꞌsaiꞌyaꞌnîkon Paapa yarakkîrî. Kureꞌne upîikaꞌtîiyaꞌnîkon. Moropai epuꞌtîꞌnîkon inîꞌrî Paapa ekoreꞌma pepîn upîꞌnîkon, utarumaꞌtîiyaꞌnîkon pepîn, Cristo nîkupîꞌpî wenai.


text:
Teuren pena aminke eꞌnîꞌpî Paapa pîꞌ teeyaton pe eꞌnî yeꞌnen. Tîîse tîîpia eꞌnîtoꞌpe uurîꞌnîkon manaꞌpokaꞌpîiya tînmu saꞌmantaꞌpî wenai. Tarîpai uurîꞌnîkon wanî Paapa piawon pe puꞌkuru. Mîrîrî warantî upîikaꞌtîꞌpîiyaꞌnîkon tînmu saꞌmantatoꞌ wenai, moropai tîwîrî upîikaꞌtîiyaꞌnîkon tîîpia erepannî pîkîrî. Maasa pra enen tînmu koꞌmamî yeꞌnen.


text:
Mîrîrî pîꞌ neken pra atausinpan tîîse Paapa pemonkono pe eꞌnî pîꞌ nîrî atausinpan, Uyepotorîkon Jesus Cristo nîkupîꞌpî wenai. Maasa pra mîîkîrîya uurîꞌnîkon kupîꞌpî Paapa wanîyakon pe, iipiawon pe puꞌkuru eꞌnîtoꞌpe.<pb/>


text:
Pena eꞌmaiꞌnon warayoꞌ Adão saꞌmantaꞌpî imakuiꞌpî tînkupîꞌpî wenai. Mîrîrî pata pai imakuiꞌpî kuꞌnenan pemonkonyamîꞌ saꞌmanta tînkupîꞌpîkon wenai. Mîrîrî pîkînsaꞌ tîîsaꞌmantasen pe tamîꞌnawîronkon pemonkonyamîꞌ wanî.


text:
Pena maasa Moisés pia tîmaimu rumaka Paapaya pra tîîse, imakuiꞌpî kupî pîꞌ pemonkonyamîꞌ koꞌmamîꞌpî sîrîrî pata po. Tîîse Paapaya taasaꞌ pra man toꞌ pîꞌ: —Moisés pia untîrîꞌpî umaimu yawîrî aweꞌsaꞌkon pra naatîi —taasaiꞌya pra man, maasa itîîsaꞌ tîuya pra tîwanî yeꞌnen.


text:
Mîîwîni tîîse tamîꞌnawîronkon pemonkonyamîꞌ wanîꞌpî tîîsaꞌmantasen pe sîrîrî, Adão nurîꞌtî wanîꞌpî pata pai Moisés nurîꞌtî wanîꞌpî pîkîrî, maasa pra imakuiꞌpî kupîꞌpî toꞌya. Paapa maimu yawîrî pra Adão wanîꞌpî warantî pra inkamoro wanîꞌpî tîîse imakuiꞌpî kupîꞌpî toꞌya. Mîîkîrî Adão nurîꞌtî wanîꞌpî manniꞌ aaipî kupî manniꞌ ekaremeꞌnen pe.<pb/>


text:
Tîîse manniꞌ epeꞌmîra Paapa nîtîrî uupiaꞌnîkon, mîrîrî wanî pepîn manniꞌ Adão nurîꞌtî nîkupîꞌpî warantî. Maasa pra epuꞌtîꞌnîkon Adão nîkupîꞌpî wenai tuꞌkankon pemonkonyamîꞌ wanîꞌpî tîîsaꞌmantasanon pe, Adão nurîꞌtî saꞌmantasaꞌ warantî tîweꞌsanon pe. Tîîse inîꞌ panpîꞌ epuꞌtîꞌnîkon morî pe Paapa eꞌtoꞌ wanî mîrîrî warantî pra. Maasa pra tiwinan nîkupîꞌpî wenai, tuꞌkankon pemonkonyamîꞌ pîikaꞌtîꞌpî Paapaya. Morî panpîꞌ itîrîiya epeꞌmîra, tiwinan warayoꞌ wenai. Mîîkîrî wanî Jesus Cristo pe.


text:
Moropai awanî tiaron pe Paapa nîtîrî uupiaꞌnîkon, mîîkîrî tiwinan warayoꞌ, Adão nîkupîꞌpî imakuiꞌpî warantî pra. Mîrîrî imakuiꞌpî pîkînsaꞌ Paapaya uyenuntoꞌkon wanîꞌpî. Mîîwîni tîîse Jesus nîkupîꞌpî wenai Paapaya taꞌpî uurîꞌnîkon pîꞌ —Morî pe awanîkon —taꞌpîiya teuren kureꞌne imakuiꞌpî kupî tîpo.


text:
Inna seruꞌ pepîn mîîkîrî tiwinan warayoꞌ nîkupîꞌpî imakuiꞌpî wenai tamîꞌnawîronkon pemonkonyamîꞌ enaꞌpî tîsaꞌmantasanon pe. Tîîse itentai innape awanî tiaron warayoꞌ manniꞌ Jesus Cristo nîkupîꞌpî wenai ipatîkarî pemonkonyamîꞌ koꞌmamî enen iipia. Tamîꞌnawîronkon mannankan morî pe Paapa nîkupîꞌsanya îꞌ kaiꞌma tîîkoꞌmantoꞌkon eporî Jesus Cristo wenai amenan pe tîîkoꞌmantoꞌkon yarakkîrî, mîrîrî epeꞌmîra intîrî tenapisîkon wenai.<pb/>


text:
Mîrîrî yeꞌnen mîîkîrî tiwinan nîkupîꞌpî imakuiꞌpîya tamîꞌnawîronkon pemonkonyamîꞌ saꞌmanta emapuꞌtîꞌpî. Tîîse tiwinan nîkupîꞌpî yairon wenai toꞌ eꞌpîikaꞌtîtoꞌkon ton tîrîꞌpîiya inîꞌrî toꞌ saꞌmanta namai. Moropai toꞌ koꞌmantoꞌ ton tîrîꞌpîiya toꞌ pia.


text:
Aꞌkî, tiwinan warayoꞌ Paapa maimu yawîron pepîn nîkupîꞌpî wenai, tamîꞌnawîronkon enaꞌpî imakuiꞌsan pe. Mîrîrî warantî nîrî tiwinan warayoꞌ Paapa maimu yawîrî tîweꞌsen nîkupîꞌpî wenai uurîꞌnîkon kupî Paapaya morî pe.<pb/>


text:
Moisésya yenupantoꞌ wanî inîꞌ panpîꞌ imakuiꞌpî pe eꞌnî epuꞌtî emapuꞌtînen pe, yawîrî eꞌnîsaꞌ yeꞌnen. Tîîse îꞌ pensa imakuiꞌpî pe eꞌnî epuꞌtî emapuꞌtîsaiꞌya ya, îꞌ kaiꞌma umakuyikon yentai Paapa wanî epuꞌtî emapuꞌtîiya, epeꞌmîra upîikaꞌtîiyaꞌnîkon wenai.


text:
Mîrîrî warantî isaꞌmantaꞌsan pe uurîꞌnîkon wanî unkupîꞌpîkon imakuiꞌpî wenai. Mîrîrî warantî nîrî Paapaya morî pe ukuꞌsaꞌkon wenai uurîꞌnîkon wanî ipatîkarî enen tîîkoꞌmansenon pe Uyepotorîkon Jesus Cristo nîkupîꞌpî wenai.<pb/>


text:
Mîrîrî yeꞌnen oꞌnon yeꞌka pe esenumenkan pîꞌ naatî? Îꞌ kupîꞌnîkon eꞌpai nai? Imakuiꞌpî kupî pîꞌ kaꞌrî koꞌmannî, inîꞌ panpîꞌ morî pe Paapa eꞌtoꞌ enatoꞌpe itentai?


text:
Kaane, mîrîrî kuꞌpai pra man. Maasa pra uurîꞌnîkon wanî isaꞌmantaꞌpî warantî, imakuiꞌpî kuꞌnen pe pra. Mîrîrî warantî eꞌnîpaiꞌnîkon man imakuiꞌpî kupî namai.


text:
Îꞌ kaiꞌma innape awanî epuꞌnen amîrîꞌnîkon, îꞌ pensa uurîꞌnîkon esenpatakona yai tiwin enanîꞌpî Cristo yarakkîrî. Mîrîrî yeꞌnen esenpatakonantoꞌya ekaremekî îꞌ kaiꞌma Cristo saꞌmantasaꞌ warantî uurîꞌnîkon saꞌmantaꞌpî nîrî yarakkîrî.


text:
Mîrîrî warantî Cristo esuꞌnaꞌtîꞌpî warantî uurîꞌnîkon esuꞌnaꞌtîꞌpî nîrî yarakkîrî. Moropai Cristo pîmîꞌsaꞌkaꞌpî Paapaya isaꞌmantaꞌsan koreꞌtapai tîmeruntîri ke. Mîrîrî warantî nîrî uurîꞌnîkon eꞌmîꞌsaꞌkaꞌpî, uurîꞌnîkon koꞌmantoꞌpe amenan pe uyeserukon eꞌtoꞌpe.<pb/>


text:
Inna, seruꞌ pepîn uurîꞌnîkon saꞌmantaꞌpî Cristo yarakkîrî, îꞌ kaiꞌma Cristo saꞌmantaꞌpî manniꞌ warantî. Moropai tîîsaꞌmanta tîpo, Cristo eꞌmîꞌsaꞌkaꞌpî warantî uurîꞌnîkon nîrî eꞌmîꞌsaꞌkaꞌpî yarakkîrî.


text:
Mîrîrî yeꞌnen inîꞌrî manniꞌ uyeserukon rîꞌpî penaroꞌ uyewankon yaꞌ tîweꞌsen yawîrî pra uurîꞌnîkon enasaꞌ. Pakîꞌnan po Cristo saꞌmantaꞌpî warantî saꞌmantansaꞌ yeꞌnen, inîꞌrî imakuiꞌpî ankuꞌpai pra enansaꞌ. Mîrîrî warantî aataretîꞌkaꞌpî. Mîrîrî yeꞌnen uyentaiꞌnîkon imakuiꞌpî ena pepîn tiwin kin.


text:
Maasa pra anîꞌ saꞌmantasaꞌ ya Cristo yarakkîrî, mîîkîrî wanî imakuiꞌpî yentai. Itesaꞌ pe imakuiꞌpî wanî pepîn, yawîrî aakoꞌmamî namai.<pb/>


text:
Moropai epuꞌtîꞌnîkon man Cristo eꞌmîꞌsaꞌkaꞌpî saꞌmantantoꞌ winîpai. Mîrîrî yeꞌnen inîꞌrî aasaꞌmanta pepîn, saꞌmantantoꞌ yentai eenasaꞌ yeꞌnen.


text:
Tîîsaꞌmanta yai, aasaꞌmantaꞌpî tiwin iteꞌka imakuiꞌpî unkupîꞌpîkon yaretîꞌkapa kaiꞌma tamîꞌnawîrî. Moropai aakoꞌmamî tarîpai ipatîkarî Paapa wakîri pe puꞌkuru.<pb/>


text:
Mîrîrî warantî nîrî amîrîꞌnîkon eꞌkupî isaꞌmantaꞌpî warantî awanîkonpa imakuiꞌpî kupîyaꞌnîkon namai, tîîse Paapa wakîri pe awanîkonpa, maasa pra Jesus Cristo yarakkîrî aakoꞌmamîkon yeꞌnen.


text:
Mîrîrî yeꞌnen ayentaiꞌnîkon imakuiꞌpî ena kîꞌtîîtî. Ayeserukon rîꞌpî penaroꞌ yawîrî ikupîyaꞌnîkon kaiꞌma keꞌtî.


text:
Mîrîrî warantî imakuiꞌpî pataꞌseꞌ ton tîrîyaꞌnîkon eꞌpai pra man, tîîse eturumakatî neken Paapa pia, ituꞌse tîweꞌtoꞌ kuꞌtoꞌpeiya amîrîꞌnîkon yarakkîrî, ipemonkono pe awanîkon yeꞌnen. Maasa pra amîrîꞌnîkon wanîꞌpî pena isaꞌmantaꞌsan pe, tarîpai amîrîꞌnîkon kupîꞌpîiya enen tîîkoꞌmansenon pe. Mîrîrî yeꞌnen iipia eturumakatî tamîꞌnawîrî morî kuꞌnenan pe awanîkonpa.


text:
Tarîpai inîꞌrî ayesaꞌkon pe imakuiꞌpî koꞌmamî pepîn, ayentaiꞌnîkon eena pepîn. Maasa pra amîrîꞌnîkon koꞌmamî pepîn Moisésya yenupantoꞌ rîꞌpî kupî pîꞌ, tîîse aakoꞌmamîkon tarîpai morî pe Paapa eꞌtoꞌ yaꞌ.<pb/>


text:
Tauya apîꞌnîkon. Moisésya yenupantoꞌ yawîrî pra enansaꞌ yeꞌnen, imakuiꞌpî kupîꞌnîkon eꞌpainon morî pe Paapa eꞌtoꞌ yaꞌ enansaꞌ yeꞌnen? Kaane, tiwin kin ikupî eserîke pra man.


text:
Maasa pra epuꞌnenan amîrîꞌnîkon morî pe. Anîꞌ eturumakasaꞌ ya, tesaꞌkon yenyaꞌ, mîîkîrî koꞌmamî ipoitîrî pe. Tîwîrî itesaꞌya ituꞌse tîweꞌtoꞌ yawîrî ikuꞌtoꞌpeiya yaipontî koꞌmannîpî. Mîrîrî warantî amîrîꞌnîkonya imenka eꞌpai awanî tarîpai. Imakuiꞌpî kupî pîꞌ aakoꞌmamîkon ya, inyakanoꞌpî wanî saꞌmantantoꞌpe. Mîîwîni pra Paapa maimu yawîrî aakoꞌmamîkon ya, amîrîꞌnîkon kupîiya yairon pe puꞌkuru aakoꞌmamîkonpa.


text:
Tîîse taa annaya, morî pe puꞌkuru Paapa man. Maasa pra amîrîꞌnîkon wanîꞌpî pena imakuiꞌpî maimu yawîrî tîweꞌsanon pe. Tarîpai amîrîꞌnîkon wanî Paapa maimu yawîrî tîweꞌsanon pe tamîꞌnawîrî ayewankon ke. Maasa pra eesenupaꞌpîkon ipîꞌ mîrîrî yapisîꞌpîyaꞌnîkon.


text:
Amîrîꞌnîkon pîikaꞌtîꞌpîiya imakuiꞌpî winîpai amoꞌkakonpa. Moropai amîrîꞌnîkon enaꞌpî Paapa poitîrî pe. Manniꞌ yairon ituꞌse Paapa eꞌtoꞌ kuꞌnen pe eenaꞌpîkon.<pb/>


text:
Eseurîma sîrîrî mîrîrî toꞌ poitîrî pîꞌ, maasa pra mararî neken epuꞌnen pe awanîkon yeꞌnen. Aꞌkî, pena amîrîꞌnîkon wanî imakuiꞌpî poitîrî pe. Eeturumakasaꞌkon wanîꞌpî tamîꞌnawîrî imakuiꞌpî siꞌta kupî pîꞌ aakoꞌmamîkonpa. Tarîpai tauya, eturumakatî Paapa poitîrî pe, aakoꞌmantoꞌkon eꞌtoꞌpe morî pe, Paapa yarakkîrî, imakuiꞌpî ton pra.


text:
Pena imakuiꞌpî kupî pîꞌ awanîkon yai, tiwin kin îꞌ pensa ituꞌse Paapa eꞌtoꞌ yawîrî ikuꞌsaꞌyaꞌnîkon pra naatîi.


text:
Pena mîrîrî kupî pîꞌ aakoꞌmamîkon yai, îꞌ morî yapisîꞌpîyaꞌnîkon? Yapisîyaꞌnîkon pra naatîi, tîîse eesewankonoꞌmantoꞌkon neken awanîꞌpî tîweppeꞌse. Maasa pra mîrîrî kuꞌsaꞌ miakannoꞌpî wanî mîrîrî saꞌmantantoꞌpe.


text:
Tîîse mîrîrî winîpai amîrîꞌnîkon epaꞌkaꞌpî imakuiꞌpî yapai. Tarîpai amîrîꞌnîkon wanî Paapa pemonkono pe puꞌkuru. Mîrîrî yeꞌnen morî eporîyaꞌnîkon. Maasa pra aakoꞌmantoꞌkon yeseru wanî Paapa ton pe îꞌ ankuꞌpai eesepuꞌtîkon. Moropai mîrîrî miakannoꞌpî wanî epuꞌtîyaꞌnîkon ipatîkarî koꞌmannîtoꞌpe.


text:
Maasa pra imakuiꞌpî kupî pîꞌ koꞌmannîtoꞌ miakannoꞌpî wanî mîrîrî saꞌmantantoꞌpe. Tîîse uupiaꞌnîkon Paapa nîtîrî epeꞌmîra, manniꞌ Uyepotorîkon Jesus Cristo yarakkîrî koꞌmannî wenai, mîrîrî miakannoꞌpî wanî mîrîrî ipatîkarî enen koꞌmannîtoꞌpe.<pb/>


text:
Tarîpai, îꞌ kaiꞌma tauya sîrîrî? Amîrîꞌnîkon wanî penaronkon atamokon yenupantoꞌ epuꞌnenan pe. Mîrîrî yawîrî eꞌnîpai awanî enen koꞌmannî pîkîrî.


text:
See warantî awanî. Wîriꞌ tinyomaꞌpî koꞌmamî eꞌpai awanî tînyo yarakkîrî neken, mîrîrî ayeserukon yawîrî. Îꞌ pensa enen tinyo koꞌmamî pîkîrî yawîrî awanî eꞌpai awanî. Tîîse tînyo saꞌmantaꞌpî tîpo, eeturumaka tiwinsarî inîꞌrî yarakkîrî awanî pepîn.


text:
Tîîse mîrîrî warantî pra tinyo saꞌmantasaꞌ pra tîîse, wîriꞌ wanî ya tiaron warayoꞌ yarakkîrî, imakuiꞌpî kupî mîîkîrîya mîrîrî. Tîîse tînyo saꞌmantaꞌpî tîpo, tiaron warayoꞌ yarakkîrî eetinyoma ya, mîrîrî wanî pepîn imakuiꞌpî pe, maasa pra inyo saꞌmantaꞌpî yeꞌnen.<pb/>


text:
Mîrîrî warantî awanî amîrîꞌnîkon yarakkîrî, uyonpayamîꞌ. Maasa pra pena Moisés nurîꞌtîya yenupantoꞌ awanîꞌpîkon. Tîîse Cristoya akuꞌsaꞌkon mîrîrî yentai maasa pra pena Cristo saꞌmantaꞌpî yai, amîrîꞌnîkon saꞌmantaꞌpî nîrî yarakkîrî kaiꞌma. Tarîpai amîrîꞌnîkon wanî Cristo pemonkono pe. Mîrîrî yeꞌnen amîrîꞌnîkon wanî imîrî pe, Cristo manniꞌ Paapa nîmîꞌsaꞌkaꞌpî, mîîkîrî yarakkîrî aakoꞌmantoꞌpe. Moropai aakoꞌmamîkon morî pe ayeserukon Paapa ton pe.


text:
Maasa pra pena koꞌmannîꞌpî imakuiꞌpî ituꞌse eꞌnîtoꞌ yawîrî ikupî pîꞌ, Moisés nurîꞌtîya yenupantoꞌ epuꞌtîiꞌma pra. Tîîse mîrîrî epuꞌsaꞌ yai, inîꞌ panpîꞌ imakuiꞌpî ankuꞌpai eꞌnîtoꞌ epuꞌtîꞌpî. Moropai mîrîrî kupîꞌpî wenai epuꞌtîꞌpî mîrîrî miakannoꞌpîiya saꞌmantantoꞌpe.


text:
Tîîse tarîpai uurîꞌnîkon wanî imoꞌkasaꞌ pe mîrîrî Moisés nurîꞌtîya yenupantoꞌ winîpai, maasa pra isaꞌmantaꞌsan pe eꞌnîꞌpî, mîrîrîya uurîꞌnîkon yaipontî pepîn inîꞌrî. Tîîse mîrîrî winîpai emoꞌkannîꞌpî, Paapa wakîri pe eꞌnîtoꞌpe. Pena Moisés nurîꞌtîya yenupantoꞌ yawîrî pra tîîse, Morî Yekaton Wannîya upîikaꞌtîkon amenan pe koꞌmantoꞌpe Paapa wakîri pe.<pb/>


text:
Moriya îꞌ kaiꞌma eesenumenkakon Moisés nurîꞌtîya yenupantoꞌ pîꞌ. Mîrîrî wanî kupîyaꞌnîkon imakuiꞌpî pe? Kaane, mîrîrî wanî pepîn imakuiꞌpî pe. Maasa pra mîrîrî Moisés nurîꞌtîya yenupantoꞌ wenai, imakuiꞌpî pe uurî eꞌtoꞌ epuꞌtîꞌpîuya. Sîrîrî mîrîrî ton pra aweꞌsaꞌ ya, îꞌ kaiꞌma imakuiꞌpî pe eꞌtoꞌ epuꞌtîꞌpîuya eꞌpainon? Mîrîrî wenai epuꞌtîꞌpîuya maasa pra taꞌpîiya:<br/><t>—Tiaronkon ayonpa yemanne yuꞌse pra eꞌkî<br/>—taꞌpîiya upîꞌ.


text:
Tîîse mîrîrî etasauꞌya pe, epuꞌtîꞌpîuya imakuiꞌpî pe awanî, tiaron yemanne yuꞌse wanî yeꞌnen. Mîrîrî warantî Moisés nurîꞌtîya yenupantoꞌya uyenumenkaꞌpî. Tîîse mîrîrî Moisés nurîꞌtîya yenupantoꞌ ton pra aweꞌsaꞌ ya, îꞌ kaiꞌma imakuiꞌpî pe eꞌtoꞌ epuꞌtîꞌpîuya pepîn eꞌpainon.


text:
Pena uukoꞌmamîꞌpî Paapa wakîri pe kaiꞌma maasa Moisés nurîꞌtîya yenupantoꞌ etauya pra awanî yai. Tîîse etasauꞌya tîpo, epuꞌtîꞌpîuya îꞌ kaiꞌma imakuiꞌpî pe uurî wanî. Maasa pra mîrîrî yawîrî pra wanî yeꞌnen.


text:
Moropai Paapa piapai aminke wanî epuꞌtîꞌpîuya. Teuren Moisés nurîꞌtîya yenupantoꞌ tîrîꞌpî Paapaya, yawîrî tîîkoꞌmansen koꞌmantoꞌpe Paapa pia ipatîkarî, upîikaꞌtîiya pra awanîꞌpî. Maasa pra mîrîrî yawîrî uukoꞌmamî eserîke pra awanî yeꞌnen. Mîrîrî wenai iipiapai uukoꞌmamî ipatîkarî epuꞌtîꞌpîuya.


text:
Maasa pra imakuiꞌpîya uyenkuꞌtîꞌpî Moisés nurîꞌtîya yenupantoꞌ wenairî. Mîrîrî yawîrî wanî wenai ipatîkarî uukoꞌmamî kaiꞌma esenumenka tanne umoꞌkaꞌpîiya Paapa piapai, yawîrî pra wanî yeꞌnen.<pb/>


text:
Aꞌkî, Moisés nurîꞌtîya yenupantoꞌ wanî morî pe. Moropai yawîrî koꞌmankî taꞌpîiya wanî yairî morî pe koꞌmannîtoꞌpe yawîrî.


text:
Mîrîrî taasaiꞌya tanne, mîrîrî morî pe tîweꞌsenya saꞌmantantoꞌ enepîꞌpî uupia? Kaane, tiwin kin mîrîrîya saꞌmantantoꞌ eneꞌsaꞌ pra man, tîîse imakuiꞌpî yuꞌse eꞌtoꞌya eneꞌsaꞌ. Paapa nîtîrîꞌpî unkupî ton kuꞌsauꞌya pra wanî wenai mararî pra imakuiꞌpî pe uyeraꞌma Paapaya epuꞌtîꞌpîuya.<pb/>


text:
Epuꞌtîꞌnîkon man unkupîkon ton Moisés nurîꞌtîya yenupantoꞌ wanîꞌpî Morî Yekaton Wannî winîpai. Tîîse uurî wanî pemonkon pe. Moropai eturumaka imakuiꞌpî yuꞌse eꞌtoꞌ kuꞌtoꞌpeuya. Mîrîrî yeꞌnen uyentai imakuiꞌpî enasaꞌ, uyesaꞌ pe eenasaꞌ.


text:
Mîrîrî yeꞌnen îꞌ kupîuya epuꞌtîuya pra awanî. Maasa pra îꞌ ituꞌse pra eꞌtoꞌ kupîuya uwakîri pe, ituꞌse eꞌtoꞌ kupîuya pra tîîse.


text:
Ankuꞌpai eꞌtoꞌ pepîn kupîuya tauya ya, mîrîrî wenai eesepuꞌtî, innape Paapa nîtîrîꞌpî unkupîkon ton wanî yairî.


text:
Maasa pra uyeseru yenpoiya yeꞌnen, uurîya mîrîrî kupî pepîn tîîse uyewan yaꞌ tîweꞌsen, imakuiꞌpîya ikupîuya emapuꞌtî.


text:
Maasa pra epuꞌtî pîꞌ wai, morî ton pra awanî uyewan yaꞌ, tîîse uyewan yaꞌ wanî uyeseru penaroꞌ. Teuren morî ankuꞌpai esenumenka tanne, tîîse ikupîuya pepîn.


text:
Ankuꞌpai pra eꞌtoꞌ, mîrîrî neken kupîuya. Mîrîrî yeꞌnen morî ankuꞌpai esenumenkatoꞌ kupîuya pra awanî tîîse, imakuiꞌpî ankuꞌpai pra esenumenkatoꞌ mîrîrî neken kupîuya. Mîrîrî warantî uyeseru wanî.


text:
Tîîse ankuꞌpai pra eꞌtoꞌ kupîuya ya, uurîya ikupî pepîn mîrîrî. Tîîse imakuiꞌpî tîîkoꞌmansen uyewan yaꞌ wenai ikupîuya.<pb/>


text:
Mîrîrî warantî îꞌ esuwaꞌka epuꞌtî pîꞌ wai uyarakkîrî. Îꞌ pensa morî kupî pîꞌ esenumenka tanne, mîrîrî kupîuya pra imakuiꞌpî neken kupîuya.


text:
Tîîse tiaron uyeseru eraꞌmauya, mîrîrî uyaꞌ tîîkoꞌmansen. Morî ankuꞌpai wanî tanne ikupîuya pra awanî emapuꞌtînen. Manniꞌ uyaꞌ tîweꞌsenya uyentai imakuiꞌpî ena emapuꞌtî.


text:
Mîrîrî pîkînsaꞌ kureꞌne esewankonoꞌmasaꞌ wanî, imakuiꞌpî wanî yeꞌnen. Anîꞌya see umoꞌka eꞌpainon imakuiꞌpî kupî pîꞌ uukoꞌmantoꞌ winîpai, manniꞌ saꞌmantantoꞌ yaꞌ uyaanen winîpai?


text:
Tîîse epuꞌtî pîꞌ wai, moro awanî tiwinan, Uyepotorîkon Jesus Cristo. Mîrîrî yeꞌnen tauya Paapa pîꞌ: —Morî pe man, maasa pra Jesus Cristo wenai upîikaꞌtîsaꞌya yeꞌnen —tauya.<pb/>Sîrîrî warantî uukoꞌmanpîtî. Esenumenkatoꞌ yaꞌ ituꞌse Paapa eꞌtoꞌ ankuꞌpai eꞌpîtî teuren, tîîse moro awanî uukoꞌmantoꞌ yaꞌ, ituꞌse Paapa eꞌtoꞌ pepîn uyentainon.<pb/>


text:
Tarîpai inîꞌrî îꞌ ton pra man tiwin kin mannankan Jesus Cristo yarakkîrî tîweꞌsanon saꞌmantatoꞌ ton.


text:
Maasa pra Morî Yekaton Wannî Paapa nîtîrîꞌpîya toꞌ moꞌkasaꞌ yeꞌnen saꞌmantantoꞌ yapai. Mîîkîrîya koꞌmannîtoꞌ ton tîrîꞌpî Jesus Cristo yarakkîrî koꞌmannîꞌnîkon wenai. Mîrîrî yeꞌnen uurîꞌnîkon moꞌkaꞌpîiya imakuiꞌpî yapai moropai saꞌmantantoꞌ yapai epuꞌtîꞌnîkon.


text:
Mîrîrî Moisés nurîꞌtîya yenupantoꞌ nîmoꞌka eserîkan pepîn aꞌtuꞌmîra eꞌnî wenai. Mîrîrî uyeserukon imakuiꞌpî kupî pîꞌ koꞌmannî emapuꞌtînen moꞌkaꞌpî Paapaya. Imoꞌkaꞌpîiya see warantî. Tiwinan tînmu yarimaꞌpîiya sîrîrî non pona. Aaipîꞌpî pemonkon pe eesenpoꞌpî uurîꞌnîkon warantî. Mîrîrî imakuiꞌpî pe eꞌnîtoꞌ yaretîꞌkapa kaiꞌma aaipîꞌpî.


text:
Paapaya mîrîrî kupîꞌpî Moisés yenupanîꞌpî yawîrî eꞌnîtoꞌpeꞌnîkon kaiꞌma. Tîîse yawîrî koꞌmansaꞌ pra awanî. Tîîse koꞌmannîꞌnîkon îꞌ kaiꞌma Morî Yekaton Wannî Paapa nîtîrîꞌpîya uyenupaꞌpîkon yawîrî. Inîꞌrî koꞌmannî pepîn uyeserukon ituꞌse eꞌnîtoꞌ yawîrî.<pb/>


text:
Maasa pra koꞌmannîꞌnîkon ya uyeserukon unkupîkon koꞌmannîpî pîꞌ esenumenkan pîꞌ. Esenumenkantoꞌ wanî mîrîrî pe rî. Tîîse esenumenkan ya îꞌ kaiꞌma Morî Yekaton Wannî nîkupî pîꞌ mîrîrî wanî ituꞌse aweꞌtoꞌ yawîrî.


text:
Tîîse îꞌ kaiꞌma ituꞌse eꞌnîtoꞌ yawîrî esenumenkan pîꞌ koꞌmannîꞌnîkon ya, mîrîrî esenumenkaꞌnîꞌpî miakanmaiya saꞌmantantoꞌ ke. Tîîse îꞌ kaiꞌma Morî Yekaton Wannî esenumenka warantî esenumenkan ya, mîrîrî wanî koꞌmannîtoꞌpe moropai tîîwanmîra eꞌnîtoꞌpe.


text:
Mîrîrî yeꞌnen ituꞌse tîweꞌtoꞌkon yawîrî teesenumenkasanon pemonkonyamîꞌya Paapa yapurî pra awanî mîrîrî. Tîîse Paapa yeyaton pe toꞌ koꞌmamî mîrîrî, maasa pra teserukon yawîrî toꞌ koꞌmamî yeꞌnen, Paapa maimu yawîrî ikupî toꞌya eserîke pra awanî yeꞌnen.


text:
Mîrîrî yeꞌnen ituꞌse tîweꞌtoꞌkon yawîrî toꞌ koꞌmamî wenai Paapa wakîri pe toꞌ wanî pepîn tiwin kin.<pb/>


text:
Tîîse amîrîꞌnîkon koꞌmamî pepîn mîrîrî warantî ayeserukon rîꞌpî kupî pîꞌ. Tîîse aakoꞌmamîkon îꞌ kaiꞌma ituꞌse Morî Yekaton Wannî eꞌtoꞌ yawîrî, innape ayewankon yaꞌ Morî Yekaton Wannî Paapa nîtîrîꞌpî koꞌmamî yeꞌnen. Tîîse anîꞌ wanî ya, manniꞌ Morî Yekaton Wannî Cristo nîtîrîꞌpî ton pra itewan yaꞌ, ipemonkono pe awanî pepîn.


text:
Tîîse ayewankon yaꞌ Morî Yekaton Wannî koꞌmamî yeꞌnen teuren tîîsaꞌmantasen pe awanîkon tanne, amakuyikon wenai, tîîse Morî Yekaton Wannî Paapa nîtîrîꞌpî wanî tîîkoꞌmansen pe. Maasa pra amîrîꞌnîkon kuꞌsaꞌ tîuya yeꞌnen yairî Paapa piawon pe.


text:
Mîîkîrî Morî Yekaton Wannî Paapa winîpainon koꞌmamî ya ayewankon yaꞌ, Paapa, Jesus pîmîꞌsaꞌkaꞌtîpon saꞌmantantoꞌ winîpai, mîîkîrîya morî aakoꞌmantoꞌkon tîrî nîrî, manniꞌ ayewankon yaꞌ tîîkoꞌmansen wenai ikupîiya.<pb/>


text:
Mîrîrî yeꞌnen uyonpayamîꞌ, unkupîkon ton moro man, Paapa poitîrî pe eꞌnî yeꞌnen. Inîꞌrî pena ikupî pîꞌ koꞌmannîꞌpî yawîrî koꞌmannî eꞌpai pra man.


text:
Îꞌ waniꞌ awanî yeꞌnen ayeserukon rîꞌpî kupî pîꞌ aakoꞌmamîkon ya, aasaꞌmantakon. Tîîse Morî Yekaton Wannî Paapa nîtîrîꞌpîya apîikaꞌtîkon ya, mîrîrî eesenumenkatoꞌkon ayeserukon winîpai amîrîꞌnîkon saꞌmanta pepîn tîîse enen aakoꞌmamîkon.


text:
Maasa pra tamîꞌnawîronkon manniꞌkan Morî Yekaton Wannî Paapa nîtîrîꞌpî pia tîîkoꞌmantoꞌkon rumakatîponkon inkamoro wanî Paapa munkî pe puꞌkuru.


text:
Maasa pra Morî Yekaton Wannî Paapa nîtîrîꞌpî amîrîꞌnîkon pia eranneꞌ pe inamakonpa pra tîîse Morî Yekaton Wannî tîrîꞌpîiya tînmuku pe akuꞌtoꞌpeiyaꞌnîkon. Moropai tînmuku pe akuꞌsaꞌkon Morî Yekaton Wannîya pata pai taayaꞌnîkon Paapa pîꞌ: —Paapa, uyun amîrî —taayaꞌnîkon ayunkon pe eenasaꞌ yeꞌnen.


text:
Morî Yekaton Wannî Paapa nîtîrîꞌpî koꞌmamî uyewankon yaꞌ wenai, taꞌnîkon: —Uurî tarîpai Paapa munmu. Moropai Morî Yekaton Wannîya nîrî taa: —Amîrî wanî Paapa munmu pe —taiya.


text:
Maasa pra uurîꞌnîkon wanî inmukuyamîꞌ pe. Mîrîrî yeꞌnen îꞌ pensa tîpemonkonoyamîꞌ pia morî tîrîiya yai, uurîꞌnîkonya nîrî yapisî. Moropai Cristo eꞌtarumaꞌtîꞌpî warantî tîweꞌtarumaꞌtîi koꞌmannîꞌsaꞌ ya, îꞌ pensa Cristo pia tîntîrî pe tînkonekaꞌpî tîrîiya yai, uurîꞌnîkon nîrî wanî iipia yapiꞌtoꞌpe. Mîrîrî wenai morî yapisîiya kaisarî uurîꞌnîkonya nîrî inapisî yonpa yapisî.<pb/>


text:
Esenumenka îꞌ kaiꞌma tarî eꞌtarumaꞌtîntoꞌ pîꞌ. Mîrîrî wanî mararî neken taataretîꞌkasen pe. Tîîse maasa panpîꞌ eraꞌmaꞌnîkon kupî sîrîrî kureꞌnan mîrîrî yentainon morî eseraꞌma kupî sîrîrî.


text:
Maasa panpîꞌ tiwinanoꞌpî wei yai Paapaya tînmukuyamîꞌ pe eꞌnî yenpo kupî sîrîrî. Mîrîrî nîmîkî pîꞌ tamîꞌnawîronkon Paapa nîkupîꞌsan sîrîrî pata ponkon koꞌmamî sîrîrî. Moropai oꞌmaꞌkon tarî non po tîweꞌsanon tîîkoꞌmansenonya inîmîkî koꞌmannîpî sîrîrî.


text:
Maasa pra sîrîrî pata po Paapa nîkupîꞌpî wanî morî pe pra. Teuren pena morî pe awanîꞌpî. Mîrîrî tîpo imakuiꞌpî pe eenaꞌpî. Tîîse mîrîrî warantî ituꞌse tîwanî yeꞌnen Paapaya ikupîꞌpî tîwîrîrî aweꞌkuꞌsaꞌ pra man mîrîrî warantî.


text:
Tîîse Paapaya taꞌpî: —Tiwinanoꞌpî wei yai aataretîꞌka pe man. Inîꞌrî aakoꞌmamî pepîn mîrîrî warantî tîîse eetinyakaꞌma. Mîrîrî yai morî pe eena kupî sîrîrî morî pe Paapa munkîyamîꞌ eena kaisarî morî pe Paapaya ikupî.<pb/>


text:
Epuꞌtîꞌnîkon man sîrîrî tîpo see tamîꞌnawîron Paapa nîkupîꞌpî esekaꞌnunka koꞌmannîpî neꞌneꞌ pe tîweꞌtoꞌ pîꞌ, manniꞌ wîriꞌ esekaꞌnunka koꞌmannîpî tînre yenpo tîuya yai eesenpo pîkîrî aakoꞌmamî warantî.


text:
Mîrîrî Paapa nîkupîꞌpî tamîꞌnawîronya neken tîmoron epuꞌtî pepîn tîîse uurîꞌnîkon nîrî manniꞌkan Paapa nîtîrîꞌpî Morî Yekaton Wannî yapisîtîponkonya nîrî tîmoronkon epuꞌtî koꞌmannîpî. Paapaya Morî Yekaton Wannî tîrîꞌpî uurîꞌnîkon pia eꞌmaiꞌ pe. Tîîse mîrîrî yai tamîꞌnawîrî morî pe uurîꞌnîkon kuꞌsaiꞌya pra man. Mîrîrî yeꞌnen tiwin wei ikupî tîuya ekaremeꞌnen pe neken, Paapaya itîrîꞌpî uyewankon yaꞌ. Mîrîrî yeꞌnen îꞌ pensa Paapaya ikupî nîmîkî pîꞌ koꞌmannî sîrîrî. Morî pe tînmukuyamîꞌ kupîiya weiyu yai Paapaya morî pe ukupîkon kupî sîrîrî.


text:
Îꞌ waniꞌ awanî yeꞌnen kin iwaikkatoi pe uurîꞌnîkon eꞌpîikaꞌtîsaꞌ sîrîrî, inîmîkî pîꞌ koꞌmannî temapuꞌtîi. Tîîse aapiaꞌnîkon tamîꞌnawîrî aweꞌpîikaꞌtîsaꞌkon kaiꞌma eesenumenkakon mîrîrî? Kaane, maasa eꞌpîikaꞌtînsaꞌ pra man tamîꞌnawîrî mîrîrî yeꞌnen inîmîkî pîꞌ koꞌmannîꞌnîkon sîrîrî. Mîrîrî warantî tamîꞌnawîrî eꞌpîikaꞌtîsan pe eꞌnî ya, inîmîkî pîꞌ koꞌmannî pepîn eꞌpainon.


text:
Mîrîrî yeꞌnen inîmîkî pîꞌ koꞌmannîꞌnîkon sîrîrî manniꞌ uurîꞌnîkon neraꞌmaꞌpî pepîn weiyu erepamî nîmîkî pîꞌ koꞌmannîꞌnîkon sîrîrî teesetaꞌkai pra.<pb/>


text:
Mîrîrî warantî Morî Yekaton Wannî Paapa nîtîrîꞌpîya uurîꞌnîkon pîikaꞌtî. Aꞌtuꞌmîra uurîꞌnîkon epuꞌtî tîuya wenai upîikaꞌtîiyaꞌnîkon. Îꞌ kaiꞌma Paapa yarakkîrî eseurîmanpai eꞌnî tanne eseurîman eserîke pra awanî tîîse mîîkîrî Morî Yekaton Wannî eseurîma Paapa yarakkîrî îꞌ ankapai eꞌnîtoꞌ epuꞌtîiya. Mîrîrî ekaremekîiya teesekaꞌnunkai uurîꞌnîkon ton pe. Esatîiya Paapa pîꞌ uurîꞌnîkon ton pe. Mîrîrî warantî uurîꞌnîkon pîikaꞌtîiya.


text:
Moropai Paapa wanî pemonkonyamîꞌ yewan eraꞌmanen pe inepuꞌtî pe awanî. Moropai Morî Yekaton Wannî esenumenkatoꞌ epuꞌnen pe nîrî awanî. Mîrîrî yeꞌnen îꞌ kaiꞌma tîpemonkonoyamîꞌ ton pe îꞌ esatîiya epuꞌtîiya. Moropai mîrîrî inesatî wanî ituꞌse tîweꞌtoꞌ yawîrî epuꞌtî Paapaya.<pb/>


text:
Aꞌkî, epuꞌtîꞌnîkon man, tamîꞌnawîrî îꞌ teesuwaꞌkasen manniꞌkan Paapa yapurînenan yarakkîrî mîrîrî pîꞌ Paapa esenyakaꞌma morî pe manniꞌkan kupîpa. Mîrîrî kupîpa kaiꞌma uyarakkîrîꞌnîkon uurîꞌnîkon yannoꞌpîiya. Îꞌ kaiꞌma ituꞌse tîwanî yawîrî ikupîpa kaiꞌma.


text:
Maasa pra pena pata pai tîmîrî pe Paapaya menkannîꞌpî moropai upantakaꞌpîiyaꞌnîkon tînmu warantî uurîꞌnîkon enatoꞌpe kaiꞌma mîrîrî kupîꞌpîiya. Moropai mîrîrî kuꞌsaꞌ tîuya tîpo tînmu wanî eꞌmaiꞌ pe uruinankon pe uurîꞌnîkon wanî itaꞌmiꞌsan pe.


text:
Mîrîrî warantî uyannoꞌpîiyaꞌnîkon moropai upantakaꞌpîiyaꞌnîkon. Uyannoꞌpîiyaꞌnîkon neken pepîn tîîse ukupîꞌpîiyaꞌnîkon morî pe uurîꞌnîkon eꞌtoꞌpe. Yairî uurîꞌnîkon eꞌtoꞌpe neken pra tîîse tarakkîrî morî yapisî tînmuya yai yarakkîrî uurîꞌnîkonya morî yapiꞌtoꞌpe ikupîꞌpîiya. Mîrîrî warantî eꞌnîtoꞌpe ikupîꞌpî Paapaya.<pb/>


text:
Tamîꞌnawîron mîrîrî Paapa nîkupîꞌpî pîꞌ îꞌ taꞌnîkon eꞌpainon? Paapaya uurîꞌnîkon pîikaꞌtîsaꞌ tanne, anîꞌ wanî eꞌpainon uyentaiꞌnîkon Paapa yarakkîrî eꞌnî tanne? Îꞌ ton pra man.


text:
Mîîkîrî Paapaya taasaꞌ pra man tiwin kin see warantî: —Unmu tiwinan yarimauya pepîn aasaꞌmantatoꞌpe inkamoro ton pe —taasaiꞌya pra man. Tîîse itîrîꞌpîiya iꞌnînma yeꞌka pe pra tamîꞌnawîronkon uurîꞌnîkon ton pe. Mîîkîrî tînmu tîîsaꞌ tîuya pata pai tamîꞌnawîron morî tîrîiya pepîn eꞌpainon uupiaꞌnîkon? Itîrîiya.


text:
Anîꞌ kin eseurîma eꞌpainon uurîꞌnîkon Paapa nîmenkaꞌsan winîkîi Paapaya rî taꞌpî anîꞌ eseurîma pepîn toꞌ winîkîi maasa pra yairî puꞌkuru unkupîꞌsan inkamoro.


text:
Anîꞌya taa eserîke pra man uurîꞌnîkon pîꞌ: —Imakuiꞌpî kuꞌsaꞌ toꞌya —taiya ya upîꞌnîkon, îꞌ pe pra rî awanî. Îꞌ waniꞌ awanî yeꞌnen? Maasa pra Cristo saꞌmantaꞌpî uurîꞌnîkon ton pe moropai aweꞌmîꞌsaꞌkaꞌpî isaꞌmantaꞌsan koreꞌtapai. Mîîkîrî wanî enen Paapa meruntîri winî eereutasaꞌ. Mîîkîrîya esatî koꞌmannîpî Paapa pîꞌ uurîꞌnîkon ton pe.


text:
Mîrîrî yeꞌnen oꞌnon pîkîrî see Cristoya usaꞌnamatoꞌkon kîꞌpî wanî sîrîrî? Eꞌtarumaꞌtîntoꞌ pîkîrî kaꞌrî? Kaane, saꞌman tîweꞌsen uponaꞌnîkon pîkîrî kaꞌrî? Tiaronkon pemonkonyamîꞌya utarumaꞌtîtoꞌkon pîkîrî? Emiꞌne itaꞌreꞌ pra eꞌnî pîkîrî? Îꞌ ton pra itemanne ton pra eꞌnî pîkîrî? Nariꞌ yaꞌ koꞌmannî pîkîrî, saꞌmantantoꞌ uponaꞌnîkon teerepansen pîkîrî kaꞌrî? Kaane, tîwîrîrî uupiaꞌnîkon aakoꞌmamî ipatîkarî.


text:
Mîrîrî warantî eꞌtarumaꞌtîntoꞌ pîꞌ Paapa maimu eꞌmenukasaꞌya taasaꞌ man see warantî:<br/><t>Awenai anna, apemonkonoyamîꞌ wanî sîrîrî<br/>nariꞌ yaꞌ saꞌmantantoꞌ yaꞌ wei kaisarî.<br/>Mîrîrî yeꞌnen anna koneka pîꞌ toꞌ man<br/>manniꞌ carneiro aasaꞌmanta ton weiyu yai warantî<br/>taasaiꞌya man.


text:
Mîrîrî warantî aweꞌkupî tanne, tamîꞌnawîron mîrîrî yentai eꞌnîtoꞌpe ukupîiyaꞌnîkon, mîîkîrî manniꞌ uurîꞌnîkon saꞌnamatîponya.


text:
Aꞌkî epuꞌtî pîꞌ wai seruꞌyeꞌ pe pra. Îꞌya tiwin kin uurîꞌnîkon pantaka pepîn moropai umoꞌkaiyaꞌnîkon eserîke pra awanî Paapa, usaꞌnamatîponkon yenya pai. Saꞌmantantoꞌya moropai enen koꞌmannîtoꞌya moropai kaꞌ po tîîkoꞌmansenon inserîyamîꞌya, moropai tarî ipîkku pe tîweꞌsanonya moropai Makui pemonkonoyamîꞌya moropai sîrîrîpe eeseraꞌma koꞌmannîpî manniꞌya moropai maasa eeseraꞌma kupî manniꞌya uurîꞌnîkon moꞌka eserîke pra man.


text:
Moropai kaꞌ kawînan teraꞌmasenya moropai maiwinîkîi tuꞌnakan pe tîweꞌsenya moropai tamîꞌnawîron Paapa nîkupîꞌpîya uurîꞌnîkon pantaka pepîn moropai moꞌkaiya pepîn Paapa yenya pai, kureꞌne usaꞌnamasaiꞌyaꞌnîkon yeꞌnen. Maasa pra uurîꞌnîkon wanî Jesus Cristo Uyepotorîkon pemonkono pe.<pb/>


text:
Îꞌ tauya etatî yairon pîꞌ eseurîma sîrîrî. Uurî wanî Cristo pemonkono pe. Mîrîrî yeꞌnen seruꞌyeꞌ pe eseurîma pepîn. Moropai îꞌ kaiꞌma esenumenkatoꞌ ituꞌna tîweꞌsen mîrîrî ekaremekî Morî Yekaton Wannîya innape yairî eseurîmasaꞌ seruꞌyeꞌ pra.


text:
Mîrîrî tanne esewankonoꞌman pîꞌ wai kureꞌne uyewan yaꞌ. ˻Maasa pra upemonkonoyamîꞌ wanî pra awanî yeꞌnen Cristo pemonkono pe.˼


text:
Mîrîrî yeꞌnen inkamoro upemonkonoyamîꞌ eꞌtarumaꞌtîsaꞌ, îꞌ kaiꞌma toꞌ eꞌpîikaꞌtî eserîke pra eraꞌmauya. Mîrîrî yeꞌnen tauya eꞌpainon Paapa pîꞌ: —Paapa, inkamoro eꞌtarumaꞌtîtoꞌ pataꞌseꞌ yaꞌ uutîtoꞌpe paꞌnîꞌkî Cristo piapai, inkamoro uyonpayamîꞌ wîtî namai —tauya eꞌpainon Paapa pîꞌ.


text:
Maasa pra inkamoro wanîꞌpî tîpemonkonoyamîꞌ pe Paapa nîmenkaꞌsan pe. Moropai Paapaya toꞌ kupîꞌpî tînmukuyamîꞌ pe. Mîrîrî yeꞌnen morî pe tîweꞌtoꞌ tîrî tîuya taꞌpîiya toꞌ pia. Moropai penaronkon toꞌ yunkonyamîꞌ yarakkîrî Paapa esetaꞌpî. Moropai Moisés pia inkamoro nîkupî ton tînekaremekîꞌpî tîrîꞌpîiya. Moropai Paapaya taꞌpî inkamoro pîꞌ: —Sîrîrî warantî amîrîꞌnîkonya yairî uyapurî eꞌpai man. Moropai inkamoroya îꞌ kupî tîuya taatoꞌ Paapaya yapisîꞌpî.


text:
Inkamoro wanî Abraão nurîꞌtî payanîꞌsan pe. Moropai Cristo nîrî wanî toꞌ yonpa pe tarî tîwanî yai pemonkon pe. Mîîkîrî wanî Paapa pe. Tamîꞌnawîron yentaino pe awanî. Mîrîrî yeꞌnen iteseꞌ yapurîꞌnîkon eꞌpai man. “Morî pe puꞌkuru man” taa eꞌpai man tîwîrîrî. Mîrîrî warantî eꞌpai man.<pb/>


text:
Pena Paapaya inkamoro kupîꞌpî morî pe. Tîîse sîrîrî inkamoro koꞌmamî pepîn imaimu yawîrî. Mîrîrî yeꞌnen îꞌ taꞌpî tîuya yawîrî ikupî Paapaya pepîn kaiꞌma eesenumenkakon? Kaane, maasa pra tamîꞌnawîronkon Israelponkon wanî pepîn Paapa pemonkono pe.


text:
Maasa pra Paapa pia tamîꞌnawîronkon Abraão payanîꞌsan wanî pepîn ipayanîꞌsan pe puꞌkuru. Îꞌ waniꞌ awanî yeꞌnen? Paapaya taꞌpî Abraão nurîꞌtî pîꞌ:<br/><t>—Manniꞌkan neken anmu Isaque payanîꞌsan inkamoro neken wanî anmukuyamîꞌ pe<br/>—taꞌpîiya Abraão pîꞌ.


text:
Mîîkîrî manniꞌ esenpoꞌpî Abraão nurîꞌtî munmu manniꞌ esenpo pe man taꞌpî Paapaya yawîrî. Mîîkîrî wanî Paapa nîmenkaꞌpî pe moropai mîîkîrî payanîꞌsan wanî Paapa nîmenkaꞌsan pe nîrî. Tîîse tiaron manniꞌ esenpoꞌpî Abraão munmu pe wanî pepîn Paapa nîmenkaꞌpî pe. Moropai ipayanyamîꞌ rîꞌsan nîrî wanî pepîn Paapa nîmenkaꞌsan pe. Maasa pra mîîkîrî esenpo taasaiꞌya pra Paapa man mîîtoꞌpe.


text:
Tîîse taꞌpîiya:<br/><t>—Inîꞌrî uuipî tiaron konoꞌ yai aapia ayeraꞌmapîꞌse.<br/>Mîrîrî yai uuiꞌsaꞌ ya,<br/>anoꞌpî Saraya tînre yenpo pe man tiwin warayoꞌ pe,<br/>—taꞌpîiya Abraão pîꞌ.<pb/>


text:
<sup>(10-12)</sup> Moropai inîꞌrî taꞌpîiya manniꞌkan Rebeca munkîyamîꞌ pîꞌ eeseurîmaꞌpî. Inkamoro yunkon pe Isaque Paapa nîmenkaꞌpî wanîꞌpî. Mîrîrî warantî Paapaya inkamoro asakîꞌnankon menkaꞌpî maasa tîsankon roꞌta yaꞌ toꞌ tîîse ituꞌse tîwanî yawîrî ikupîꞌpîiya maasa toꞌ esenpo pra tîîse. Mîrîrî yeꞌnen Paapa eseurîmaꞌpî tîmîrî pe Rebeca yarakkîrî. Taꞌpîiya:<br/><t>—Aꞌkî Rebeca, manniꞌ anre eꞌmaiꞌ pe esenpo kupî manniꞌ,<br/>mîîkîrî wanî pe man iteꞌmaꞌpî pîꞌ eesenpo kupî manniꞌ mîîkîrî poitîrî pe awanî pe man—taꞌpîiya Rebeca pîꞌ. Mîrîrî taꞌpî Paapaya maasa toꞌ esenpo pra tîîse moropai imakuiꞌpî kuꞌsaꞌ toꞌya pra tîîse moropai morî kuꞌsaꞌ toꞌya pra tîîse Paapaya imenkaꞌpî tiwin, iteseꞌ Jacó.


text:
Pena Paapa maimu eꞌmenukasaꞌya taasaꞌ man see warantî:<br/><t>—Manniꞌ Jacó wanîꞌpî unsaꞌnama pe kureꞌne, unmenkaꞌpî pe awanîꞌpî.<br/>Mîrîrî yeꞌnen ipayanyamîꞌ rîꞌsan nîrî saꞌnamauya.<br/>Tîîse manniꞌ Esaú nîmîꞌpîuya, imenkaꞌpîuya pra.<br/>˻Mîrîrî yeꞌnen ipayanyamîꞌ rîꞌsan nîrî menkaꞌpîuya pra awanîꞌpî.˼<br/>—taasaiꞌya man.<pb/>


text:
Îꞌ taꞌnîkon nai moriya mîrîrî pîꞌ? Paapa wanî morî pe pra mîrîrî kupîiya yeꞌnen taꞌnîkon kaꞌrî? Kaane.


text:
Maasa pra taꞌpîiya pena Moisés nurîꞌtî pîꞌ tîmaimu eꞌmenukasaꞌ manniꞌ po:<br/><t>Uurî etîꞌnokoꞌmatoꞌ wanî<br/>manniꞌ ituꞌse uurî eꞌtoꞌ pîꞌ neken.<br/>Moropai uurî eꞌwakîma toꞌ wanî<br/>manniꞌ anwakîmapai uurî eꞌtoꞌ pîꞌ,<br/>taꞌpîiya.


text:
Mîrîrî yeꞌnen mîrîrî yeꞌka pe awanî pepîn ankuꞌpai pemonkon esenumenka yawîrî awanî pepîn, yekaꞌnunkaiya yawîrî awanî pepîn, tîîse teetîꞌnokoꞌmatoꞌ yawîrî neken Paapaya imenka.


text:
Mîrîrî pîꞌ pena Paapa maimu Moisés nurîꞌtî nîmenukaꞌpîya taꞌpî pata esaꞌ pe tîweꞌsen Faraó nurîꞌtî pîꞌ. Taꞌpîiya:<br/><t>—Uurîya mîrîrî warantî pata esaꞌ pe akupîꞌpî.<br/>Mîrîrî akuꞌsauꞌya wenai îꞌ kaiꞌma umeruntîri eseraꞌmatoꞌpe awenai tamîꞌnawîrî pata po,<br/>kureꞌne ipîkku pe wanî epuꞌtoꞌpe tamîꞌnawîronkonya<br/>—taꞌpîiya.


text:
Mîrîrî warantî Paapaya teetîꞌnokoꞌmatoꞌ kupî manniꞌ ituꞌse tîweꞌtoꞌ yarakkîrî moropai itewan saꞌmannîpîiya ituꞌse tîwanî yawîrî ikupîiya.<pb/>


text:
Amîrîꞌnîkon yonpaya taa upîꞌ: —Mîrîrî warantî awanî ya, oꞌnon yeꞌka pe Paapaya uyeserukon yakoꞌmenka eꞌpainon kin? Anîꞌ wanî pepîn tiwin kin ituꞌse Paapa eꞌtoꞌ yentai?


text:
Tîîse uwanîyakon, anîꞌ amîrî Paapa yarakkîrî eesiyuꞌpîtîpa? Maasa eraꞌmakî. Manniꞌ kamoteya taa pepîn tîkapîtîpon pîꞌ:<br/><t>—Îꞌ ton pe sîrîrî warantî ukaꞌsaꞌya?<br/>—taiya pepîn. Maasa pra kamote kapîtîponya ikapî ituꞌse tîweꞌtoꞌ yawîrî.


text:
Mîîkîrîya ikapî eꞌpainon asakîꞌne kamote mîrîrî rî non ke, tiwin ikapî eꞌpainon morî pe moropai tiaron kapîiya eꞌpainon mararî rî. Oꞌnon yeꞌka pe ituꞌse tîwanî yawîrî ikapîiya.<pb/>


text:
Mîrîrî warantî Paapaya ikupîꞌpî ituꞌse tîweꞌtoꞌ yawîrî. Mannankan imakuiꞌpî kuꞌnenan yaretîꞌkapai awanîꞌpî. Teuren kureꞌne inkamoro yapîtanîpîꞌpîiya toꞌ tarumatî tîuya pra maasa pra ituꞌse awanîꞌpî, kureꞌne teekoreꞌmai tîwanî moropai kureꞌne tîmeruntîri wanî epuꞌtoꞌpe tamîꞌnawîronkonya.


text:
Moropai tiaronkon, mannankan iꞌnokoꞌmaꞌsanya epuꞌtoꞌpe îꞌ kaiꞌma morî pe tîweꞌtoꞌ wanî, mannankan pia morî tîrî tîuya kaꞌ po toꞌ koꞌmantoꞌpe tîîpia. Îꞌ kaiꞌma pena teesenumenkaꞌpî yawîrî ikupîꞌpîiya. Anîꞌ amîrî esiyuꞌpî yarakkîrî mîrîrî warantî ikuꞌsaiꞌya pîꞌ?


text:
Mîrîrî ikupîꞌpî Paapaya Judeuyamîꞌ ton pe neken pra tîîse ikupîꞌpîiya manniꞌkan Judeuyamîꞌ pepîn ton pe nîrî. Uurîꞌnîkon yannoꞌpîiya.


text:
See warantî imenukaꞌpî pena Paapa maimu ekaremeꞌnen Oséias nurîꞌtîya tîkaaretarî po:<br/><t>Mannankan upemonkono pe pra esiꞌsan<br/>inkamoro esatîuya tarîpai upemonkono pe.<br/>Mannankan unwakîmaꞌsan pepîn<br/>inkamoro wakîmauya<br/>taꞌpî Paapaya Oséias wenai.


text:
Moropai inîꞌrî moro rî taꞌpîiya:<br/><t>Paapaya taꞌpî: —Amîrîꞌnîkon wanî pepîn upemonkono pe<br/>tîîse tarîpai amîrîꞌnîkon wanî<br/>uurî Paapa, ipatîkarî tîîkoꞌmansen, munkîyamîꞌ pe —taꞌpî Paapaya,<br/>taꞌpîiya.<pb/>


text:
Moropai pena Paapa maimu ekaremeꞌnen Isaías nurîꞌtî eseurîmaꞌpî Israelyamîꞌ pîꞌ. Taꞌpîiya:<br/><t>Israelyamîꞌ wanî mararî pra<br/>kasapan warantî tîweꞌsanon pe<br/>tîîse inkamoro koreꞌtapai<br/>mararî neken eꞌpîikaꞌtîꞌsan wanî.<br/>


text:
<t>Maasa pra tiaronkon aretîꞌka Paapaya kaiꞌma<br/>pena taꞌpî tîuya yawîrî ikupîiya.<br/>Tiwinarî tuꞌkankon pemonkonyamîꞌ<br/>yaretîꞌkaiya kupî sîrîrî<br/>taꞌpîiya.


text:
Moro rî Isaías nurîꞌtî eseurîmaꞌpî pena. Taꞌpîiya:<br/><t>Sîrîrî Paapa meruntî puꞌkuruya<br/>upayankon rîꞌsan nîmîꞌsaꞌ pra awanî ya,<br/>tamîꞌnawîrî uurîꞌnîkon yaretîꞌkaꞌpîiya eꞌpainon.<br/>Pena Sodoma cidaderî po awanîꞌpî warantî<br/>eꞌtîꞌkaꞌnîꞌpî eꞌpainon.<br/>Uurîꞌnîkon yaretîꞌkaꞌpîiya eꞌpainon.<br/>Moropai Gomorra ponkon yaretîꞌkaꞌpîiya warantî.<br/>Tîîse tiaronkon upayankon rîꞌsan pîikaꞌtîꞌpîiya<br/>taꞌpîiya.<pb/>


text:
Îꞌ taꞌnîkon pe nai mîrîrî pîꞌ moriya? Taꞌnîkon kaꞌrî Judeuyamîꞌ pepîn pîꞌ, Paapaya tîpemonkonoyamîꞌ pe tapisîkon yuwasaꞌ toꞌya pra tîwanî pîꞌ? Tîîse Paapaya toꞌ yapisîꞌpî innape tîkuꞌtoꞌ toꞌya wenai.


text:
Tîîse manniꞌkan Judeuyamîꞌ, Paapa nîmenkaꞌsanya îꞌ kaiꞌma Paapaya tapisîkon yuwaꞌpî tîîse tiwin kin eporî toꞌya pra awanîꞌpî. Îꞌ kaiꞌma Moisés nurîꞌtîya tenupaꞌpîkon yawîrî yuwaꞌpî toꞌya tîîse eporî toꞌya pra awanîꞌpî.


text:
Îꞌ waniꞌ awanî yeꞌnen? Eporî toꞌya pîn maasa pra Moisés nurîꞌtîya yenupantoꞌ yawîrî tîwanîkon wenai, morî pe tîweꞌkuꞌsaꞌkon kaiꞌma, tîîse innape ikupî tîuyaꞌnîkon yawîrî pra. Mîrîrî yeꞌnen inkamoro eꞌpuꞌmaꞌpî tîꞌ pona.


text:
Pena Paapa maimu ekaremeꞌnenya ekaremeꞌsaꞌ yawîrî toꞌ eꞌpuꞌmaꞌpî.<br/><t>Maasa eraꞌmatî<br/>tîꞌ tîrîuya sîrîrî seeniꞌ wîꞌ pona.<br/>Mîrîrî pona toꞌ eꞌpuꞌma kupî sîrîrî.<br/>Ipoi toꞌ eꞌpuꞌmasaꞌ ya<br/>toꞌ atareꞌmo kupî sîrîrî.<br/>Tîîse manniꞌ innape ikuꞌnenan<br/>inkamoro wanî pepîn tîweppeꞌse ipîꞌ<br/>taꞌpî Paapa maimu eꞌmenukasaꞌya.<pb/>


text:
Uyonpayamîꞌ, tamîꞌnawîrî uyewan ke esenumenka îꞌ kaiꞌma Judeuyamîꞌ eꞌpîikaꞌtî yuꞌse esenumenka, moropai esatî pîꞌ uukoꞌmamî Paapa pîꞌ inkamoro ton pe.


text:
Maasa pra epuꞌtî pîꞌ wai inkamoro wanî innape Paapa yapurînen pe tîweꞌkuꞌsanon pe teuren. Tîîse innape Paapa yapurîtoꞌ toꞌya wanî pepîn yairon pe, epuꞌtî toꞌya pepîn.


text:
Epuꞌtî toꞌya pepîn îꞌ kaiꞌma tarakkîrî morî pe pemonkon kupî Paapaya. Mîrîrî yeꞌnen yuwa toꞌya tîwinîpaiꞌnîkon, morî pe Paapaya tîkupîkon tîrî toꞌya pepîn. Teesenumenkakon yawîrî inkamoroya ikupî, morî pe tîweꞌkuꞌse.


text:
Tîîse Cristo wanî Moisésya yenupantoꞌ rîꞌpî yentai tîweꞌsen pe. Mîrîrî yeꞌnen manniꞌkan innape ikuꞌnenan wanî yairî puꞌkuru. Mîrîrî pîkînsaꞌ Paapaya toꞌ yapisî.<pb/>


text:
Pena Moisés nurîꞌtîya imenukaꞌpî tîkaaretarî po. Îꞌ kaiꞌma pemonkonyamîꞌ yapisî tîuya taꞌpî Paapaya yairî Moisésya yenupantoꞌ yawîrî toꞌ wanî wenai. See warantî taꞌpîiya:<br/><t>—Anîꞌya tamîꞌnawîrî mîrîrî Moisésya yenupantoꞌ yawîrî ikupî ya mîîkîrîya tîîkoꞌmantoꞌ ton eporî,<br/>mîrîrî yawîrî tîwanî yeꞌnen<br/>—taꞌpîiya.


text:
Tîîse innape ikuꞌtoꞌya ekaremekî: anîꞌ nîkupî eserîkan pepîn kuꞌpai pra awanî morî pe eꞌnîtoꞌpe Paapa yarakkîrî. Maasa pra taꞌpîiya see warantî:<br/><t>—Mîrîrî warantî teesenumenkai pra eꞌtî.<br/>Anîꞌ enuku pe nai kaꞌ pona Cristo eraꞌmai?<br/>


text:
Teesekaranmapoi pra eꞌtî.<br/><t>Anîꞌ autî pe nai saꞌmantaꞌsan koreꞌta Cristo pîmîꞌsaꞌkakonpa miarî pai?<br/>—taꞌpîiya.


text:
Tamîꞌnawîrî mîrîrî kuꞌpai pra awanî maasa pra mîrîrî pîꞌ pena Moisés eseurîmaꞌpî:<br/><t>—Aꞌkî aminke pra Paapa maimu man aapiaꞌnîkon epuꞌtîkonpa,<br/>antakon yaꞌ man. Moropai ayewankon yaꞌ man<br/>—taꞌpîiya. Mîrîrî itekare anna nekaremekîꞌpî manniꞌ.


text:
Mîrîrî pîꞌ eeseurîma ya, anta ke taaya ya, Jesus wanî ayepotorî pe moropai innape ikupîya ya ayewan ke îꞌ kaiꞌma Paapaya iꞌmîꞌsaꞌkaꞌpî isaꞌmantaꞌsan koreꞌtapai, aweꞌpîikaꞌtî.


text:
Maasa pra uyewankon ke innape ikupîꞌnîkon ya moropai innape Cristo kupî ekaremekîꞌnîkon ya untakon ke, eꞌpîikaꞌtîn.


text:
Maasa pra Paapa maimu eꞌmenukasaꞌya taasaꞌ man see warantî:<br/><t>—Anîꞌya innape mîîkîrî kupî ya,<br/>mîîkîrî wanî pepîn tîweppeꞌse tîwinîkîi<br/>—taasaiꞌya man.


text:
Mîrîrî taiya tamîꞌnawîronkon pîꞌ manniꞌkan Judeuyamîꞌ pîꞌ moropai Judeuyamîꞌ pepîn pîꞌ maasa pra tianperî pîikaꞌtîntoꞌ ton pra awanî yeꞌnen saꞌnîrî toꞌ tîîse. Tamîꞌnawîronkon yepotorî pe tîwanî yeꞌnen, tîpîꞌ tîweꞌpîikaꞌtîtoꞌkon ton esaꞌnenan pîikaꞌtîiya.


text:
Taasaꞌ Paapa maimu eꞌmenukasaꞌya manniꞌ warantî pîikaꞌtîiya.<br/><t>—Manniꞌ uyepotorîkon pîꞌ tîweꞌpîikaꞌtîtoꞌ ton esaꞌnen ya eꞌpîikaꞌtî<br/>—taasaiꞌya man.<pb/>


text:
Yai pra tiaronya taa: —Tîîse oꞌnon yeꞌka pe see innape ikupî yeꞌka pe pra esatî toꞌya eꞌpainon? Moropai oꞌnon yeꞌka pe innape ikupî toꞌya eꞌpainon itekare etatîpon pînon? Moropai oꞌnon yeꞌka pe eta toꞌya eꞌpainon anîꞌya itekare ekaremeꞌsaꞌ pra tîîse?


text:
Moropai oꞌnon yeꞌka pe itekare esekaremekî eꞌpainon anîꞌ ekaremeꞌnen yarimasaꞌ pra tîîse? ˻Tîîse mîrîrî ekaremeꞌnen yarimasaꞌ Paapaya.˼ Aꞌkî, Paapa maimu eꞌmenukasaꞌya taasaꞌ man see warantî:<br/><t>—Oꞌnon yeꞌka pe morî pe eeseraꞌma eꞌpainon itekare ekaremeꞌnenya ekaremekî ya<br/>—taasaiꞌya man.<pb/>


text:
Tîîse eta tîuyaꞌnîkon ya, tamîꞌnawîronkonya innape mîrîrî itekare kuꞌsaꞌ pra awanîꞌpî. Mîrîrî pîꞌ pena itekare ekaremeꞌnen Isaías nurîꞌtî eseurîmaꞌpî. Taꞌpîiya see warantî:<br/><t>—Uyepotorî, anîꞌya see innape itekare anna nekaremekîꞌpî kupî eꞌpainon?<br/>—taꞌpîiya.


text:
Tîîse innape ikuꞌtoꞌ wanî itekare eta wenai. Moropai itekare wanî manniꞌ ekaremeꞌnenya Cristo yekare ekaremekî wenai.


text:
Moriya ekaranmapouya. Inkamoroya kin itekare esekaremekî etasaꞌ pra nai? Kaane, etaꞌpî toꞌya. Paapa maimu eꞌmenukasaꞌya taasaꞌ warantî:<br/><t>Tamîꞌnawîrî pata po tîîkoꞌmansenon<br/>pemonkonyamîꞌya imaimu etasaꞌ man<br/>taasaiꞌya man.


text:
Inîꞌrî ekaranmapouya. Mîrîrî yekare etasaꞌ Israelyamîꞌya yai epuꞌtî toꞌya pra kin nai? Mîrîrî yuukuꞌpî pena Moisés nurîꞌtîya. Imenukaꞌpîiya see warantî:<br/><t>Paapaya taꞌpî: —Amîrîꞌnîkon kinmuwa kupî sîrîrî<br/>tiaronkon pemonkonyamîꞌ amîrîꞌnîkon pepîn pîikaꞌtîuya wenai.<br/>Inkamoro pemonkonyamîꞌ epuꞌnenan pepîn<br/>pakkokon pîikaꞌtîsauꞌya wenai<br/>eekoreꞌmakon upîꞌ —taꞌpîiya.<br/>kaiꞌma imenukaꞌpîiya.


text:
Moropai pena Isaías nurîꞌtî eseurîmaꞌpî meruntî ke panpîꞌ. Taꞌpîiya:<br/><t>Paapa esenpoꞌpî manniꞌkan tîwanenan pepîn pia,<br/>moropai tesaꞌnenan pepîn pia eesekaremekîꞌpî<br/>taꞌpîiya.


text:
Tîîse inkamoro Israelyamîꞌ pîꞌ Isaías nurîꞌtî eseurîmaꞌpî. Taꞌpîiya:<br/><t>Wei kaisarî Paapa wanîꞌpî toꞌ anpîikaꞌtîpai teuren<br/>tîpîikaꞌtîtoꞌkon Paapaya yuꞌse pra yewanmîrîꞌpî toꞌya.<br/>Inkamoroya tewankon saꞌmannîꞌsaꞌ wanîꞌpî<br/>Paapa maimu aniyuꞌpai pra tîwanîkon yeꞌnen<br/>taꞌpîiya.<pb/>


text:
Mîrîrî yeꞌnen ekaranmapouya tarîpai. Paapaya tîpemonkonoyamîꞌ yewanmîrîꞌpî? Kaane, tiwin kin toꞌ yewanmîrîsaiꞌya pra man. Maasa pra uurî pîikaꞌtîꞌpîiya. Uurî wanî inkamoro yonpa pe tîweꞌsen pe. Uurî wanî Abraão nurîꞌtî payanîꞌpî pe tîweꞌsen pe moropai manniꞌ Benjamim nurîꞌtî paarîꞌpî pe wanî.


text:
Paapaya manniꞌkan tîpemonkonoyamîꞌ tîmenkaꞌsan yewanmîrîsaꞌ pra man. Inkamoro epuꞌtîꞌpîiya pena maasa pata koneka tîuya pra tîîse. Epuꞌnenan amîrîꞌnîkon îꞌ kaiꞌma Paapa maimu eꞌmenukasaꞌya taasaꞌ. Manniꞌ Elias nurîꞌtî eseurîmaꞌpî Paapa pemonkonoyamîꞌ winîkîi.


text:
See warantî taꞌpîiya:<br/><t>—Uyepotorî, inkamoroya amaimu ekaremeꞌnenan tîꞌkaꞌpî moropai inkamoroya ayapurî pe tînpoꞌtîkon yaponseꞌ sorokaꞌpî.<br/>Tarîpai uurî neken eꞌnîmîsaꞌ sîrîrî tiwinsarî tarîpai inkamoro wanî uurî anwîpai<br/>—taꞌpîiya.


text:
Îꞌ kaiꞌma mîîkîrî maimu yuukuꞌpî Paapaya? Taꞌpîiya see warantî:<br/><t>—Asakîꞌne miaꞌ pona tîîmoꞌtai mil (7.000) kaisarî warayoꞌkon wanî.<br/>Inkamoro mannankan ikonekasaꞌ toꞌ napurî pe Baal iteseꞌ yapurînenan pepîn. Tîîse uurî neken yapurî toꞌya<br/>—taꞌpîiya.


text:
Mîrîrî warantî aweꞌkuꞌsaꞌ sîrîrî. Tîîse morî pe Paapa eꞌtoꞌ wenai toꞌ wanî arinîke pra tîîse moro toꞌ man Paapa nîmenkaꞌsan tîmîrî ton pe.


text:
Ituꞌse tîweꞌtoꞌ wenai Paapaya toꞌ menkasaꞌ îꞌ toꞌ nîkupîꞌpî wenai pra, maasa pra toꞌ nîkupîꞌpî wenai Paapaya toꞌ menkasaꞌ ya, moriya toꞌ esenyakaꞌmatoꞌ yepeꞌ pe itîrî Paapaya eꞌpainon, epeꞌmîra itîrîiya pepîn.<pb/>


text:
Îꞌ taa pe nai mîrîrî pîꞌ? Taꞌnîkon kaꞌrî Israelyamîꞌ tamîꞌnawîronkonya yairî tîweꞌtoꞌkon yuwaꞌpî teesekaꞌnunkai, tînkupîꞌpîkon wenai. Tîîse eposaꞌ toꞌya pra awanîꞌpî. Tuꞌkankon pepîn neken, Paapa nîmenkaꞌsanya eporîꞌpî. Tîîse tiaronkon wanî Paapaya tannotoꞌkon anetapai pra.


text:
Inkamoro pîꞌ Paapa maimu eꞌmenukasaꞌya taasaꞌ:<br/><t>Paapaya ayewankon saꞌmannîꞌsaꞌ<br/>moropai eesenumenkatoꞌkon nîrî.<br/>Mîrîrî yeꞌnen inkamoroya eraꞌma eserîke pra awanî tenukon ke<br/>moropai eta toꞌya eserîke pra awanî tîpanakon ke<br/>taꞌpîiya.


text:
Moropai Davi nurîꞌtî eseurîmaꞌpî mîrîrî pîꞌ. Taꞌpîiya:<br/><t>Toꞌ atausinpatoꞌ weiyu yai<br/>toꞌ ena eꞌpai man moraiꞌ yaꞌ<br/>toꞌ esenkuꞌtîi,<br/>inkamoro eꞌtoꞌpe itarumaꞌtîsaꞌkon pe,<br/>


text:
<t>toꞌ kuꞌkî, inkamoro yenu eꞌtoꞌpe enkaruꞌne<br/>moropai tîîwarîrî tîweꞌmorikkai toꞌ eꞌtoꞌpe<br/>tîmoronkon epuꞌtoꞌpe toꞌya tînkupîꞌpîkon wenai<br/>taꞌpîiya.<pb/>


text:
Tarîpai ekaranmapouya. Inkamoro Judeuyamîꞌ atareꞌmosaꞌ yai toꞌ atareꞌmoꞌpî tamîꞌnawîrî îꞌ eporîkonpa pra? Kaane, tîîse inkamoroya imakuiꞌpî kuꞌsaꞌ wenai manniꞌkan Judeuyamîꞌ pepîn eꞌpîikaꞌtîtoꞌkon iipîꞌpî. Mîrîrî pîkînsaꞌ Judeuyamîꞌ kinmuwatoꞌpe tîwinîpai toꞌ eꞌpîikaꞌtîsaꞌ wenai.


text:
Judeuyamîꞌ nîkupîꞌpî imakuiꞌpî wenai kureꞌnan morî pe Judeuyamîꞌ pepîn eꞌtoꞌ wanî. Tîîpiaꞌnîkon tîntîrî pe Paapa nîkupîꞌpî yapisî toꞌya pra Judeuyamîꞌ wanî wenai Judeuyamîꞌ pepîn pia itîrîꞌpîiya. Tîîse îꞌ pensa inkamoro Judeuyamîꞌ ennaꞌpo ya, tîîpiaꞌnîkon Paapa nîtîrî yapisî toꞌya ya, îꞌ kaiꞌma morî pe panpîꞌ tamîꞌnawîronkon wanî inîꞌ panpîꞌ itentai, inkamoro wenai.<pb/>


text:
Tarîpai eseurîma sîrîrî amîrîꞌnîkon Judeuyamîꞌ pepîn pîꞌ. Maasa pra uurî wanî Paapa naipontîꞌpî pe itekare ekaremeꞌse amîrîꞌnîkon Judeuyamîꞌ pepîn koreꞌta. Mîrîrî esenyakaꞌmatoꞌ pîꞌ atausinpa.


text:
Yai pra mîrîrî kupîuya wenai uyonpayamîꞌ ikinmuwa emapuꞌtîuya. Mîrîrî pîkînsaꞌ yai pra tiaronkon eꞌpîikaꞌtî emapuꞌtîuya.


text:
Maasa pra Judeuyamîꞌ wanî yewanmîrîsaꞌ pe, mîrîrî pîkînsaꞌ Judeuyamîꞌ pepîn enaꞌpî Paapa yonpa pe. Mîrîrî tîpo oꞌnon yeꞌka pe awanî eꞌpainon, inkamoro yapisî Paapaya yai? Toꞌ wanî eꞌpainon manniꞌ isaꞌmantaꞌsan eꞌmîꞌsaꞌka inîꞌrî enen tîwanîkonpa warantî.


text:
Aꞌkî, eꞌmaiꞌnon ikei ekisaꞌ wanî ya morî pe itîîtoꞌpe Paapa pia, moriya tamîꞌnawîron itonpakon nîrî ikeikon wanî morî pe, imîrî ton pe. Moropai yei kara wanî ya morî pe Paapa pia itîîtoꞌpe, moriya ipanta nîrî wanî morî pe, imîrî pe. Mîrîrî warantî Judeuyamîꞌ wanî. Paapa pemonkono pe toꞌ tamokon eꞌsaꞌ wenai toꞌ payanîꞌsan nîrî wanî ipemonkono ton pe.<pb/>


text:
Oliveira yeꞌ pînsaꞌ imainanpasaꞌ panta waikatî toꞌya. Moropai mîrîrî pataꞌpî yaꞌ tiaron oliveira yeꞌ imainanpasaꞌ pepîn ese yeꞌkarî panta tîrî toꞌya tiaron mainanpasaꞌ pataꞌpî yaꞌ. Aꞌkî tauya amîrîꞌnîkon Judeuyamîꞌ pepîn wanî manniꞌ oliveira yeꞌ ese yeꞌkarî warantî. Tarîpai amîrîꞌnîkon aweꞌpîikaꞌtîtoꞌkon yapiꞌsaꞌyaꞌnîkon inkamoro Judeuyamîꞌ wenai.


text:
Mîrîrî yeꞌnen amîrîꞌnîkonya ipanta rîꞌpî yewanmîrî eꞌpai pra awanî. Mîrîrî pîꞌ mîî pe aatapurîkon eꞌpai pra man. Maasa pra amîrîꞌnîkon wanî tarîpai ipanta pe warantî. Ipantaya ikara yapîtanîpî eserîke pra man tîîse ikaraya neken ipanta yapîtanîpî. Mîrîrî yeꞌnen taayaꞌnîkon eserîke pra man: —Anna wanî Judeuyamîꞌ yentai tîweꞌsanon pe —taayaꞌnîkon eserîke pra naatîi.


text:
Mîrîrî yeꞌnen taayaꞌnîkon: —Ipanta yaꞌtîsaꞌ toꞌya mîrîrî anna pataꞌseꞌ ton pe, Paapa pemonkono pe anna eꞌtoꞌpe.


text:
Inna, seruꞌ pepîn. Tîîse enpenatatî inkamoro yaꞌtîꞌpî Paapaya maasa pra innape ikupî toꞌya pra awanî yeꞌnen. Tîîse amîrîꞌnîkon tîrîꞌpî Paapaya oliveira yeꞌ pîꞌ manniꞌ warantî maasa pra innape ikupîyaꞌnîkon yeꞌnen. Mîrîrî pîꞌ mîî pe taatapurîi pra eꞌtî. Tîîse eranneꞌ pe eꞌtî mîrîrî pîꞌ, Paapaya ayaꞌtîkon namai.


text:
Mîrîrî yeꞌnen aka tîwarî eꞌtî. Paapaya Judeuyamîꞌ tîmenkaꞌsan puꞌkuru tarumaꞌtîtoꞌ tîuya kuꞌsaꞌ pra man tîwî. Mîrîrî yeꞌnen amîrîꞌnîkon tarumaꞌtîiya pepîn kaiꞌma kîsenumenkatî.<pb/>


text:
Maasa eraꞌmatî Paapa wanî morî pe seruꞌ pepîn moropai nariꞌ pe nîrî awanî. Mîîkîrî wanî nariꞌ pe manniꞌkan tenaꞌtîꞌsan winîkîi. Tîîse morî pe awanî awinîkîiꞌnîkon tîwîrîrî innape tîkupî pîꞌ aakoꞌmamîkon yeꞌnen. Mîîwîni pra awanî ya amîrîꞌnîkon nîrî yaꞌtîiya.


text:
Tîîse îꞌ pensa Judeuyamîꞌya tîwî teserukon kupî ya moropai innape ikupî toꞌya ya toꞌ ennaꞌpo inîꞌrî ipataꞌseꞌkon yaꞌ, Paapaya toꞌ ennaꞌpo emapuꞌtî.


text:
Amîrîꞌnîkon Judeuyamîꞌ pepîn wanî manniꞌ oliveira seꞌ tapairon panta yaꞌtîsaꞌ moropai itîîsaꞌ tiaron panta pataꞌpî yaꞌ warantî. Manniꞌ oliveira yeꞌ imainanpasaꞌ pona itîîsaꞌ pe. Judeuyamîꞌ wanî manniꞌ oliveira yeꞌ imainanpasaꞌ warantî. Mîrîrî yeꞌnen Paapaya ikupî saꞌme pra îꞌ kaiꞌma mîrîrî oliveira yeꞌ pîꞌ yannuku tîuya ipanta tenaꞌtîꞌpî.<pb/>


text:
Uyonpayamîꞌ, anîꞌ nepuꞌtî pepîn yairon epuꞌtîyaꞌnîkon yuꞌse wai, aawarîrîꞌnîkon epuꞌnen pe awanîkon kaiꞌma eesenumenkakon namai. Maasa pra Israelyamîꞌya innape ikuꞌtoꞌ pepîn koꞌmamî pepîn ipatîkarî. Tîîse toꞌ koꞌmamî tamîꞌnawîrî innape ikupîtonkon Judeuyamîꞌ pepînya innape ikuꞌsaꞌ pîkîrî.


text:
Mîrîrî warantî neken tamîꞌnawîrî Israelyamîꞌ eꞌpîikaꞌtî taasaꞌ Paapa maimu eꞌmenukasaꞌya manniꞌ warantî.<br/><t>Pîikaꞌtîton iipî pe man.<br/>Moropai mîîkîrîya tamîꞌnawîronkon<br/>Jacó payanîꞌsan nîkupîꞌpî imakuiꞌpî<br/>moꞌka pe man.<br/>


text:
<t>Mîrîrî warantî toꞌ yarakkîrî eseta kupî sîrîrî,<br/>mîrîrî imakuiꞌpî toꞌ nîkupîꞌpî moꞌkauya yai<br/>taꞌpîiya.<pb/>


text:
Inkamoro Judeuyamîꞌya Paapa maimu yewanmîrîsaꞌ wenai Paapa yeyaton pe toꞌ enaꞌpî, amîrîꞌnîkon Judeuyamîꞌ pepîn wenai. Tîîse Paapaya toꞌ menkasaꞌ wenai toꞌ ena Paapa yonpa pe. Penaronkon tamokon wenai toꞌ enaꞌpî.


text:
Maasa pra îꞌ pensa Paapaya îꞌ taꞌpî tîuya teesenumenkatoꞌ miakanma pepîn, manniꞌkan tînmenkaꞌsan tîmîrî ton pe yarakkîrî. Moropai inkamoro kupîiya morî pe.


text:
Amîrîꞌnîkon Judeuyamîꞌ pepîn pena Paapa maimu yawîrî pra awanîꞌpîkon. Tîîse tarîpai amîrîꞌnîkon eraꞌmaꞌpî Paapaya tîꞌnokoꞌpî pe, maasa pra Paapa maimu yawîrî pra Judeuyamîꞌ eꞌsaꞌ yeꞌnen.


text:
Mîrîrî warantî tîꞌnokoꞌpî pe Paapaya ayeraꞌmaꞌpîkon yeꞌnen, Judeuyamîꞌya nîrî tîꞌnokoꞌmatoꞌkon Paapaya yapisî, inkamoro wanî Paapa maimu yawîrî pra tîîse.


text:
Mîrîrî yeꞌnen Paapaya tamîꞌnawîrî toꞌ kuꞌsaꞌ toꞌ eꞌtoꞌpe yarakkansaꞌ warantî tîmaimu yawîrî pra toꞌ eꞌsaꞌ yeꞌnen. Mîrîrî kupîꞌpîiya teetîꞌnokoꞌmatoꞌ yenpopa kaiꞌma tamîꞌnawîronkon ton pe.<br/>


text:
<t>Ipîkku pe puꞌkuru Paapa wanî epuꞌtî yentai.<br/>Moropai îꞌ kaiꞌma kureꞌne epuꞌnen pe awanî<br/>ekaremekî yentai.<br/>Anîꞌya kin teseru konekasaꞌ Paapaya epuꞌtî eꞌpainon?<br/>Anîꞌya Paapa esenumenkatoꞌ epuꞌtî eꞌpainon?<br/>


text:
Tamîꞌnawîron wanî Paapa nîkonekaꞌpî pe. Tamîꞌnawîron koꞌmannîpîiya tîmîrî pe awanî. Morî pe puꞌkuru man Paapa tauya tîwîrîrî.<pb/>


text:
Mîrîrî yeꞌnen uyonpayamîꞌ, kureꞌne Paapaya uꞌnokoꞌmasaꞌkon wenai îꞌ kaiꞌma antîrîkon tîrîyaꞌnîkon iipia tarîpai? Kureꞌne esatîuya sîrîrî. Eturumakatî Paapa pia tamîꞌnawîrî aweꞌtoꞌkon yawîrî. Aakoꞌmamîkon pîkîrî mîîkîrî pîꞌ neken teesenumenkai akoꞌmantî morî pe. Mîrîrî warantî aakoꞌmamîkon ya Paapa wakîri pe awanîkon moropai yairî Paapa yapurîyaꞌnîkon mîrîrî.


text:
Sîrîrî pata yeseru pîꞌ tîweꞌsanon pemonkonyamîꞌ warantî pra eꞌtî. Tîîse tîwî Paapaya ayeserukon, eesenumenkatoꞌkon miakanmatoꞌpe eturumakatî. Mîrîrî warantî neken epuꞌtîyaꞌnîkon îꞌ ituꞌse Paapa eꞌtoꞌ wanî, moropai aweꞌtoꞌ yawîron pe awanî epuꞌtîyaꞌnîkon, moropai awakîrikon pe awanî.<pb/>


text:
Morî pe puꞌkuru tîwanî wenai uupia sîrîrî esenyakaꞌmatoꞌ ton tîrîꞌpî Paapaya. Mîrîrî yeꞌnen tauya apîꞌnîkon tamîꞌnawîrî awanîkon tanne. Tiaron yentai keꞌkuꞌtî morî pe kaiꞌma. Tîîse eesenumenkakon yai yairî esenumenkatî. Tiwin pîꞌ siꞌma apîꞌnîkon rî atakoꞌmenkatî. Yairî esenumenkatî ankupîkon ton tîîsaꞌ Paapaya pîꞌ, îꞌ kaiꞌma aweꞌtoꞌkon pîꞌ innape ikuꞌtoꞌyaꞌnîkon yawîrî.


text:
Maasa pra tiwin uyesaꞌkon wanî tanne, tuꞌke ipantakon wanî, uyemekon, uꞌpukon kaiꞌma. Tuꞌke toꞌ wanî tanne seꞌ kaisarî toꞌ wanî pepîn. Tiwin pîꞌ eesenyakaꞌmatoꞌ wanî tiaron pe tiwin pîꞌ tîîse.


text:
Mîrîrî warantî uurîꞌnîkon wanî tuꞌke eꞌnî tanne. Tiwin uyesaꞌkon wanî Cristo yarakkîrî eꞌnî yeꞌnen. Mîrîrî warantî tiwin eꞌnî tiaronkon pokonpe. Tuꞌke uyesaꞌkon epantakapîꞌsaꞌ esenyakaꞌma tiwin pîꞌ warantî eꞌnî, tiwin uyesaꞌkon tîîse.


text:
Mîrîrî yeꞌnen tiwin pîꞌ siꞌma îꞌ kaiꞌma yapiꞌsaꞌ epeꞌmîra yapurî yuwapaiꞌnîkon. Mîrîrî yapisîꞌpî epeꞌmîra Paapaya itîîsaꞌ yeꞌnen ukaisarîꞌnîkon. Mîrîrî Paapa nîtîrîꞌpî wanî ya, itekare ekaremeꞌtoꞌpe, mîrîrî kuꞌpaiꞌnîkon îꞌ kaiꞌma innape ikuꞌsaꞌnîkon yeꞌnen.


text:
Tîîse yapurîtoꞌpe awanî ya moriya yapurîpaiꞌnîkon. Tîîse yenupantoꞌpe awanî ya, moriya toꞌ yenupapaiꞌnîkon.


text:
Tîîse tiaronkon yausinpatoꞌpe awanî ya, moriya toꞌ yausinpapaiꞌnîkon. Anîꞌya temanne rataika ya tiaronkon pia, moriya mîrîrî kuꞌkî yairî puꞌkuru. Tîîse anîꞌ wanî ya ipîkku pe, tiaronkon esaꞌ pe, inkamoro panamaya yuwakî epuꞌtîiꞌma aka. Anîꞌya tiaronkon pîikaꞌtî ya, moriya toꞌ pîikaꞌtîkî awakîri puꞌkuru taatausinpai.<pb/>


text:
Mîrîrî warantî aweꞌsaꞌnamatoꞌ eꞌtoꞌpe yairî morî pe. Imakuiꞌpî yuꞌse tîweꞌse pra eꞌtî tîîse morî kupîyaꞌnîkon yuwatî.


text:
Eetîꞌnînmatoꞌkon wenai tiaronkon saꞌnamayaꞌnîkon eꞌpai man, Cristoya asaꞌnamakon warantî, ayonpakon pe puꞌkuru toꞌ tîkuꞌse.


text:
Taatausinpai puꞌkuru inîmîkî pîꞌ akoꞌmantî. Aweꞌtarumatîtoꞌkon yapîtanîꞌtî meruntî ke, teesewankonoꞌmai pra. Tîîse eepîremakon pîꞌ akoꞌmantî tîrumakai pra.


text:
Ayonpakon innape ikuꞌnenan pia îꞌ rî itesaꞌ pe aweꞌtoꞌkon yonpa antîîtî, manniꞌkan saꞌne îꞌ ton pînon pia. Moropai tamîꞌnawîronkon aapiaꞌnîkon tuiꞌsanon yapiꞌtî morî pe ayewîꞌkon ta.<pb/>


text:
Manniꞌkan amîrîꞌnîkon pîꞌ tîwoꞌmaꞌtasanon wanî ya, inkamoro pîikaꞌtîtoꞌpe Paapaya esatî Paapa pîꞌ morî tîîtoꞌpeiya toꞌ pia. Mîrîrî morî tîîtoꞌpeiya esatî toꞌ tarumaꞌtîiya namai.


text:
Akoꞌmantî tîmurukun pe tiaronkon pokonpe tiaron yentai mîî pe tîweꞌkuꞌse pra. Tîîse ayonpa pe toꞌ kuꞌtî, ipîkkukon pepîn moropai tîweꞌtarumaꞌtîsanon. Epuꞌnen pe tîweꞌkuꞌse pra eꞌtî.<pb/>


text:
Imakuiꞌpî pe tiaron tîrepai pra eꞌtî. Tîîse morî ke neken irepatî. Morî kupîyaꞌnîkon yuwatî tamîꞌnawîronkon neraꞌma ton pe.


text:
Uyonpayamîꞌ tiaronkon pîꞌ eeseꞌmakon tuwai pra eꞌtî. Maasa pra Paapaya inkamoro tarumaꞌtî kupî sîrîrî mîîtoꞌpe. Mîrîrî pîꞌ taasaꞌ Paapa maimu eꞌmenukasaꞌya taasaꞌ man:<br/><t>—Uurî eseꞌma pe wai inkamoro yarakkîrî uyeseru konekauya pe wai<br/>—taꞌpî Paapaya


text:
Tîîse mîrîrî taasaꞌ Paapa maimuya manniꞌ yawîrî ikuꞌtî.<br/><t>Mîîkîrî apîꞌnîkon tîwoꞌmaꞌtasen wanî ya emiꞌne,<br/>mîîkîrî yaꞌreꞌ ton tîîtî.<br/>Moropai tuna aninnîpai awanî ya,<br/>mîîkîrî woꞌpatî.<br/>Mîrîrî kupîyaꞌnîkon ya yarakkîrî,<br/>mararî pra mîîkîrî yeppeꞌnîpîyaꞌnîkon<br/>taasaiꞌya man


text:
Ayentaiꞌnîkon imakuiꞌpî ena kîꞌtîîtî. Tîîse imakuiꞌpî yentai awanîkon yuwatî morî kupîyaꞌnîkon wenai.<pb/>


text:
Mîrîrî yeꞌnen tamîꞌnawîronkon eꞌpai awanî ipîkkukon maimu yawîrî. Maasa pra inkamoro wanî tamîꞌnawîrî Paapa nîkupîꞌsan pe mîîtoꞌpe. Moropai intîrîꞌsan pe toꞌ wanî.


text:
Tîîse inkamoro maimu yawîrî pra anîꞌ wanî ya, mîîkîrî wanî pepîn Paapa maimu yawîrî maasa pra Paapaya toꞌ tîîsaꞌ tanne. Mîrîrî warantî teesenumenkasen wanî ya, tîîwarîrî rî mîîkîrî esewanmîrî mîrîrî.


text:
Mîrîrî yeꞌnen inkamoro imakuiꞌpî kuꞌnenen wanî eranneꞌ pe, mîîkîrî ipîkku pe tîweꞌsen pata esaꞌ pîꞌ. Tîîse manniꞌkan morî kuꞌnenan wanî pepîn eranneꞌ pe ipîꞌ. Mîrîrî yeꞌnen eranneꞌ pe eꞌpai pra awanî ya, moriya morî kuꞌkî moropai mîrîrî kupîya ya, mîîkîrîya ayapurî.


text:
Maasa inkamoroya Paapa esenyakaꞌmatoꞌ koneka mîrîrî amîrîꞌnîkon tonpe. Tîîse imakuiꞌpî kupîya ya, eranneꞌ pe eꞌkî maasa pra meruntî ke mîîkîrî wanî amîrî tarumaꞌtîiya. Inkamoro wanî Paapa esenyakaꞌmatoꞌ kuꞌnenan pe. Moropai pemonkon imakuiꞌpî kuꞌnen tarumaꞌtînen pe toꞌ wanî.


text:
Mîrîrî warantî ipîkkukon pe tîweꞌsanon maimu yawîrî awanîkon eꞌpai awanî inkamoroya atarumaꞌtîkon namai. Moropai mîrîrî wenai neken pra tîîse eesenumenkatoꞌkon wenai.<pb/>


text:
Mîrîrî yeꞌnen aneꞌmakon yeꞌmatî ipîkkukon esenyakaꞌmatoꞌpe maasa pra Paapa ton pe toꞌ esenyakaꞌma ipoitîrî pe.


text:
Mîrîrî yeꞌnen epeꞌmîra aweꞌtoꞌkon yeꞌmatî iipia. Tamîꞌnawîrî epeꞌmîra aweꞌtoꞌkon yeꞌmatî. Inkamoro namatî tamîꞌnawîrî ipîkku pe tîweꞌsanon yapurîtî.<pb/>


text:
Tiaronkon pia epeꞌmîra tîweꞌse pra eꞌtî. Tîîse kureꞌne epeꞌmîra aweꞌtoꞌkon eꞌpai awanî, îꞌ kaiꞌma, tiaronkon saꞌnamatoꞌyaꞌnîkon ke. Maasa pra anîꞌya tiaronkon saꞌnama ya, mîîkîrî wanî mîrîrî Paapa maimuya taasaꞌ yawîrî.


text:
Paapa maimuya taasaꞌ see warantî:<br/><t>—Tiaron noꞌpî yarakkîrî tîweꞌse pra moropai pemonkon kîꞌwîi.<br/>Amaꞌyeꞌ pe tîweꞌse pra tiaron yemanne yuꞌse pra<br/>—taasaiꞌya man. Tamîꞌnawîrî mîrîrîkon wanî Paapa maimuya taatoꞌpe. Moropai taꞌpîiya:<br/><t>—Tiaronkon saꞌnamatî, aawarîrî aweꞌsaꞌnama manniꞌ warantî<br/>—taꞌpîiya.


text:
Anîꞌya tiaronkon saꞌnama ya, imakuiꞌpî kupîiya pepîn toꞌ winîkîi. Maasa pra eꞌsaꞌnamantoꞌ wanî Paapa maimuya taasaꞌ manniꞌ tamîꞌnawîrî yawîrî.<pb/>


text:
Mîrîrî yeꞌnen mîrîrî yawîrî ikupîyaꞌnîkon eꞌpai awanî. Maasa pra aasîrî eꞌpîikaꞌtîntoꞌ weiyu eseporî kupî sîrîrî. Mîrîrî yeꞌnen pakan eꞌpai man. Maasa pra aminke pra eꞌpîikaꞌtîntoꞌ weiyu wanî sîrîrî pena innape ikupî piaꞌtî yai awanîꞌpî warantî pra.


text:
Ewaron pe tîweꞌsen ataretîꞌkasaꞌ sîrîrî. Tarîpai aꞌka pe tîweꞌsen erepansaꞌ sîrîrî. Mîrîrî yeꞌnen ewaron ya siꞌma imakuiꞌpî kupî pîꞌ koꞌmannîtoꞌ yemîꞌpannîpî yuwapai man. Tîîse aꞌka ta siꞌma meruntî ke eꞌnî yuwapaiꞌnîkon man.


text:
Tîwîrî koꞌmannîpaiꞌnîkon man aꞌka ta, aꞌka ta tîweꞌsen pemonkon wanî warantî, imakuiꞌpî pe tîweꞌse pra moropai teetînsen pe pra, moropai seꞌ tapairî wîriꞌsanyamîꞌ yarakkîrî tîweꞌse pra, mîrîrî yeꞌka nura tîkuꞌse pra, moropai teekoreꞌmasen pe pra, moropai ikinmuyen pe tîweꞌse pra.


text:
Tîîse Jesus Cristo winîpainon yapiꞌtî eeseyaꞌnamakonpa mîrîrî yeꞌka winîkîi, îꞌ kaiꞌma aawarîrîꞌnîkon ituꞌse apunkon eꞌtoꞌ yawîrî tîkuꞌse pra.<pb/>


text:
Manniꞌ aꞌtuꞌmîra tîweꞌsen akoreꞌtaꞌnîkon innape Jesus kupî tîuya yeꞌka pe mîîkîrî yapiꞌtî awakîrikon pe. Mîîkîrî yarakkîrî teesiyuꞌpîꞌse pra eꞌtî, îꞌ taiya ya apîꞌnîkon.


text:
Aꞌkî, tiaronkonya taa tamîꞌnawîron pîꞌ entamoꞌkan. Tîîse tiaronkon teesenumenkatoꞌkon yaꞌ aꞌtuꞌmînanya taa: —Kaane, tamîꞌnawîron enapî eserîke pra man, ipînsaꞌ neken enapî —taa toꞌya.


text:
Mîrîrî yeꞌnen anîꞌya tamîꞌnawîron tenaꞌsen enapî ya, mîîkîrî ipînsaꞌ neken enaꞌnen kupî eꞌpai pra awanî tewanma pe. Mîrîrî yeꞌka ipînsaꞌ tenaꞌsen enaꞌnenya tamîꞌnawîrî enaꞌnen yewanmîrî eserîke pra awanî. Maasa pra Paapaya tîwakîri pe mîîkîrî yapiꞌsaꞌ yeꞌnen.


text:
Anîꞌkan amîrîꞌnîkon tiaronkon poitîrî pe tîweꞌsanon pîꞌ eeseurîmakonpa? Maasa pra mîîkîrî esaꞌya neken taa eserîke awanî, morî pe awanî, morî pe pra awanî kaiꞌma. Moropai morî pe awanî taiya maasa pra mîrîrî warantî itesaꞌya ikupî.<pb/>


text:
Tiaronkon esenumenka mîrîrî weiyu wanî tiaron wei yentai kaiꞌma. Moropai tiaronkon esenumenka seꞌ kaisarî wei wanî kaiꞌma. Mîrîrî yeꞌnen yairî tîwanîkon kaiꞌma toꞌ wanî teesenumenkakon yawîrî.


text:
Tîîse manniꞌ ipîkku pe mîrîrî weiyu kuꞌnen wanî ya, mîîkîrîya Paapa yapurîtoꞌpe ikupî mîrîrî. Moropai manniꞌ tamîꞌnawîron enaꞌnenya nîrî Paapa yapurîtoꞌpe ikupî mîrîrî. Morî pe puꞌkuru man taiya Paapa pîꞌ. Moropai ipînsaꞌ neken enaꞌnenya Paapa yapurîpa ikupî mîrîrî. Taiya: —Morî pe puꞌkuru man —taiya Paapa pîꞌ.


text:
Maasa pra anîꞌ ton pra man tîîwarîrî tîîkoꞌmansen moropai tîîwarîrî tîîsaꞌmantasen ton pra man. Koꞌmannîtoꞌ wanî uyepotorîkon pia.


text:
Saꞌmantan ya moriya saꞌmantan mîrîrî uyepotorîkon ton pe. Mîîwîni pra awanî ya, enen eꞌnî ya, saꞌmantan ya awanî Uyepotorîkon tonpe.<pb/>


text:
Maasa pra Yepotorî Wannî pe tîwanîpa kaiꞌma Cristo saꞌmantaꞌpî moropai awennapamîꞌpî. Mîrîrî yeꞌnen isaꞌmantaꞌsan yepotorî pe awanî moropai enenankon yepotorî pe awanî.


text:
Tîîse, îꞌ waniꞌ awanî yeꞌnen ayakon yewanmîrîya? Amîrî kanan, îꞌ ton pe ayakon yuꞌse pra awanî? Aꞌkî, tamîꞌnawîrî uurîꞌnîkon eseporî kupî sîrîrî Paapa rawîrî. Mîrîrî yai Paapaya uyakoꞌmenkakon kupî sîrîrî.


text:
Maasa pra Paapa maimu eꞌmenukasaꞌya taasaꞌ man:<br/><t>—Innape Uurîya taasaꞌ sîrîrî<br/>îꞌ pensa innaꞌpokauya pata pe pra —taꞌpî Uyepotorîkonya.<br/>—Urawîrî neken tamîꞌnawîronkon eꞌsekunka pe man unamai.<br/>Mîrîrî yai inkamoroya taa kupî sîrîrî tamîꞌnawîrî siꞌma:<br/>“Amîrî wanî tamîꞌnawîronkon yakoꞌmenkaton pe”, —taꞌpî Uyepotorîkonya.<br/>taasaiꞌya man.


text:
Mîrîrî yeꞌnen tiwin pîꞌ siꞌma ukaisarîꞌnîkon unkupîꞌpîkon ekaremekî kupî sîrîrî Paapa pîꞌ, ˻tiaron pîꞌ pra˼.<pb/>


text:
Mîrîrî yeꞌnen tiaronkon muꞌtunpatoꞌ uurîꞌnîkonya emîꞌpannîꞌpaiꞌnîkon man. Moropai taayaꞌnîkon eꞌpai awanî: —Îꞌ kupîuya pepîn uyakon mauya namai imakuiꞌpî yaꞌ.


text:
Uyepotorîkon yarakkîrî eꞌnî wenai, epuꞌtî pîꞌ wai tenaꞌsen nura ton pra awanî. Tîîse anîꞌ esenumenka ya tenaꞌsen pîꞌ nura pe awanî kaiꞌma, moropai enapîiya, mîîkîrîya imakuiꞌpî kupî mîrîrî tîwinîkîi. Mîrîrî yeꞌnen imakuiꞌpî pe eena tîmîrî pe.


text:
Yairî maꞌre ayakon ena emapuꞌtîya anenapî enapîya wenai, ayakon saꞌnamaya yuwaya pepîn mîrîrî, manniꞌ imîrî ton pe Cristo saꞌmantaꞌpî tanne. Mîrîrî warantî ayekkari enapîya wenai ayakon kîꞌmaꞌnîpai.


text:
Mîrîrî warantî imakuiꞌpî pe tiaronkon eseurîma kîꞌmapuꞌtîtî awinîkîiꞌnîkon, morî kupîyaꞌnîkon kaiꞌma eesenumenkasaꞌkon tanne.


text:
Maasa pra Paapa wanî uyesaꞌkon pe esepuꞌtî uyekkarikon enapî wenai pra, uwukukon enîrî wenai pra, tîîse uyonpakon saꞌnama wenai eesepuꞌtî. Moropai morî pe uyonpakon yarakkîrî koꞌmannî wenai, moropai taatausinpai koꞌmannî wenai Morî Yekaton Wannî nîtîrîꞌpî wenai, mîrîrî warantî Paapa pemonkono pe eꞌnî esepuꞌtî.


text:
Anîꞌya mîrîrî warantî Cristo yapurî ya, Paapa wakîri pe awanî. Moropai tonpayamîꞌ nîrî wakîri pe awanî.<pb/>


text:
Manniꞌ Paapa nîpîikaꞌtîꞌpî kîꞌtarumaꞌtîi. Tamîꞌnawîrî yekkari wannî wanî tenaꞌsen pe. Tîîse îꞌ rî enapî wenai imakuiꞌpî yaꞌ uyonpakon ena emapuꞌtî ya, yairî pra awanî mîrîrî.


text:
Tîîse morî pe panpîꞌ awanî uyoꞌkon rumaka ya, uwukukon rumaka ya, îꞌ rî rumaka ya, imakuiꞌpî yaꞌ uyonpakon ena namai.<pb/>


text:
Tîîse amîrîꞌnîkon yairî eesenumenkatoꞌkon tenaꞌsen pîꞌ, tenîꞌsen pîꞌ, mîrîrî warantî eesenumenkakon pîꞌ aakoꞌmamîkon tîîse moo, teesiyuꞌpîꞌse pra ayonpakon yarakkîrî. Paapaya neken epuꞌtî mîrîrî. Taatausinpai mîîkîrî wanî teesenumenkatoꞌ yawîrî îꞌ rî kuꞌnen pe, maasa pra yairî tîwanî epuꞌtîiya. —Yairî pra awanî taiꞌse —taiya pepîn.


text:
Tîîse manniꞌ aꞌtuꞌmînya tiyoꞌ yanî ya teesenumenkatoꞌ yawîrî pra, imakuiꞌpî kupîiya mîrîrî. Maasa pra —Yairî naka ikupîuya sîrîrî taꞌyeꞌ —taiya. —Mîrîrî yeꞌnen yairî pra awanî taiꞌse —kaiꞌma mîrîrî kupî anîꞌya ya, imakuiꞌpî kupîiya.<pb/>


text:
Tîîse uurîꞌnîkon innape ikuꞌnenan manniꞌkan meruntî ke tîweꞌsanon, moriya tiaronkon aꞌtuꞌmîra tîweꞌsanon pîikaꞌtî eꞌpai awanî. Toꞌ yeseru yapîtanîpî eꞌpai awanî toꞌ tîyuꞌpîꞌse pra.


text:
Tîwin pîꞌ siꞌma ukaisarîꞌnîkon tiaronkon pîikaꞌtî eꞌpai awanî morî pe toꞌ koꞌmantoꞌpe, inîꞌ panpîꞌ innape ikuꞌtoꞌpe toꞌya. Upîꞌnîkon neken teesenumenkai pra toꞌ pîikaꞌtî eꞌpai awanî.


text:
Maasa pra tîîwarîrî Cristo etîꞌnînmasaꞌ pra man. Tîîse Paapa maimu eꞌmenukasaꞌya taasaꞌ man.<br/><t>—Paapa, mîrîrî awinîkîi imakuiꞌpî kuꞌtoꞌ toꞌya yapisîꞌpîuya upona.<br/>—taꞌpîiya.


text:
Pena tamîꞌnawîrî aweꞌmenukasaꞌ manniꞌ Paapa maimu po, mîrîrî wanî uyenupanenkon pe. Inîmîkî pîꞌ eꞌnîtoꞌ ton tîrîiya. Moropai atausinpantoꞌ ton tîrîiya. Îꞌ taasaꞌ tîuya kupî Paapaya nîmîkî pîꞌ koꞌmannî. Mîrîrî yeꞌnen tamîꞌnawîrî yapîtanîpî eserîke awanî.<pb/>


text:
Manniꞌ Paapa, tînîmîꞌtoꞌ tîînen moropai atausinpantoꞌ tîînenya tiwin eesenumenkatoꞌkon tîrî yuꞌse wai aapiaꞌnîkon, Jesus Cristo esenumenkatoꞌ yawîrî eesenumenkakonpa.


text:
Mîrîrî warantî itîrî Paapaya tapurîkonpa, tamîꞌnawîrî awanîkon tanne tiwin eesenumenkatoꞌkon tîîse, manniꞌ Paapa, Jesus Cristo Uyepotorîkon yun yapurîkonpa.<pb/>


text:
Mîrîrî yeꞌnen tiaronkon yapiꞌtî akoreꞌtaꞌnîkon toꞌ eꞌtoꞌpe, îꞌ kaiꞌma Cristoya amîrîꞌnîkon yapisîꞌpî warantî. Moropai mîrîrî wenai Paapa yapurî tuꞌkankonya.


text:
Maasa pra Cristo eturumakaꞌpî Judeuyamîꞌ pia toꞌ poitîrî warantî, îꞌ kaiꞌma innape puꞌkuru îꞌ taasaꞌ Paapaya ekaremekîpa kaiꞌma. Maasa pra mîrîrî kupîꞌpîiya îꞌ taasaiꞌya yawîrî penaronkon anna tamokon pîꞌ.


text:
Moropai Judeuyamîꞌ pepînya Paapa yapurîtoꞌpe nîrî morî pe aweꞌtoꞌ wenai. Paapa maimu eꞌmenukasaꞌya taasaꞌ warantî:<br/><t>Mîrîrî yeꞌnen ayapurî pîꞌ wai kureꞌne<br/>Judeuyamîꞌ pepîn koreꞌta siꞌma.<br/>Moropai ayapurî pîꞌ wai<br/>ayapurîtoꞌ eserenkantoꞌ ke<br/>taꞌpîiya:


text:
Moropai taꞌpîiya inîꞌrî:<br/><t>Amîrîꞌnîkon Judeuyamîꞌ pepîn, atausinpatî.<br/>Paapa yapurînenan pokonpe<br/>inmenkaꞌsan ipemonkonoyamîꞌ pokonpe siꞌma<br/>taꞌpîiya.


text:
Moropai inîꞌrî taꞌpîiya:<br/><t>Tamîꞌnawîronkon Judeuyamîꞌ pepînya<br/>tepotorîkon yapurî eꞌpai awanî.<br/>Moropai kureꞌne tamîꞌnawîronkon<br/>pemonkonyamîꞌya yapurî eꞌpai awanî.<br/>taꞌpîiya.


text:
Moropai Isaías nurîꞌtîya taꞌpî nîrî:<br/><t>Jessé nurîꞌtî payanîꞌsan yonpa wanî pe man pata esaꞌ pe.<br/>Manniꞌkan Judeuyamîꞌ pepîn esaꞌ pe awanî pe man.<br/>Inkamoroya inîmîkî koꞌmannîpî<br/>taꞌpîiya.<pb/>


text:
Paapaya, inîmîꞌtoꞌ ton tîînenya aatausinpatoꞌkon ton tîrî yuꞌse wai. Moropai tîîwanmîra aweꞌtoꞌkon ton tîrîiya yuꞌse wai aapiaꞌnîkon, innape ikuꞌnenan pia. Mîrîrî wenai Morî Yekaton Wannî meruntîri yai morî intîrî nîmîkî pîꞌ aakoꞌmamîkon, teesetaꞌkai pra.<pb/>


text:
Uyonpayamîꞌ ayepuꞌtîkon pîꞌ wai îꞌ kaiꞌma amîrîꞌnîkon wanî morî pe puꞌkuru. Moropai epuꞌnen pe puꞌkuru awanîkon moropai tiaronkon panama epuꞌnen pe awanîkon epuꞌtî pîꞌ wai.


text:
Tîîse sîrîrî kaareta menukauya pe kureꞌne teesenumenka yeꞌka pe, aronne sîrîrî eseurîmatoꞌ menukauya. Amîrîꞌnîkon yenpenatanîꞌtoꞌpe eesenupaꞌpîkon pîꞌ. Sîrîrî konekauya maasa pra Paapaya itîîsaꞌ yeꞌnen esenyakaꞌmatoꞌpe. Uwakîri pe ikupîuya.


text:
Maasa pra Cristo maimu pe teesenyakaꞌmasen pe wanî manniꞌkan Judeuyamîꞌ pepîn tonpe. Uurî esenyakaꞌma manniꞌ teepîremasen esenyakaꞌma warantî Paapa maimu ekaremekî pîꞌ pemonkonyamîꞌya Paapa yapurîtoꞌpe. Mîrîrî warantî itekare ekaremekîuya inkamoro Judeuyamîꞌ pepîn eꞌtoꞌpe Paapa pia untîrîꞌsan pe toꞌ eꞌtoꞌpe. Moropai tîwakîri pe Paapaya toꞌ yapisî, Morî Yekaton Wannî nîronaꞌsan pe toꞌ wanî wenai.<pb/>


text:
Mîrîrî yeꞌnen Cristo Jesus yarakkîrî wanî yeꞌnen uurî atausinpa kureꞌne. Moropai Paapa ton pe esenyakaꞌma pîꞌ atausinpa.


text:
Uurî pe rî eseurîma eserîke pra wai, tîîse Cristo nîkupîꞌpî pîꞌ neken eseurîma, manniꞌ uyarakkîrî inkupîꞌpî wenai. Mîrîrî kupîꞌpîiya uwenai Judeuyamîꞌ pepînya innape Paapa maimu kupîꞌpî. Mîrîrî eꞌsaꞌ man mîrîrî unekaremekîꞌpî eta toꞌya wenai, moropai uyeseru eraꞌma toꞌya wenai.


text:
Moropai Morî Yekaton Wannî meruntîri wenai anîꞌ nîkupî eserîkan pepîn kupîuya wenai innape ikupîꞌpî toꞌya. Mîrîrî warantî asarî yeꞌka pe Jerusalém poro moropai Ilírico pata poro asarî yeꞌka pe itekare ekaremekîꞌpîuya. Aweꞌtoꞌ yawîrî Jesus Cristo pîꞌ eseurîmaꞌpî.


text:
Kureꞌne esekaꞌnunkaꞌpî tîwîrî Paapa maimu ekaremeꞌtoꞌpeuya manniꞌkan Jesus yekare etatîponoꞌsan pepîn pîꞌ, oꞌnon pata yaꞌ tiaronkon wîtîꞌpî pepîn yaꞌ itekare ekaremeꞌse. Aꞌkî, tewîꞌ koneka anîꞌya pepîn tiaronya tewîꞌ koneka pataꞌseꞌ yaꞌ. Mîrîrî warantî uutî pepîn oꞌnon pata yaꞌ tiaron wîtîꞌpî itekare ekaremeꞌse yaꞌ.


text:
Îꞌ kaiꞌma Paapa maimu eꞌmenukasaꞌya taasaꞌ manniꞌ warantî:<br/><t>Manniꞌkan îꞌ pensa ipîꞌ eseurîman<br/>etatîponoꞌsan pepînya eraꞌma kupî sîrîrî.<br/>Moropai eta tîuyaꞌnîkon wenai<br/>innape ikupî toꞌya kupî sîrîrî,<br/>taꞌpîiya.<pb/>


text:
Tîîse sîrîrî esenyakaꞌmatoꞌ yaretîꞌkasauꞌya wai sîrîrî pata po. Pena tuꞌke konoꞌ kaisarî esenumenka pîꞌ uukoꞌmansaꞌ wai amîrîꞌnîkon aneraꞌmapai wanî pîꞌ.


text:
Tarîpai mîrîrî kupîuya pîꞌ esenumenka sîrîrî. Espanha pona uutî pe amîrîꞌnîkon eraꞌmauya pîꞌ esenumenka sîrîrî. Moropai upîikaꞌtîyaꞌnîkon yuꞌse wanî sîrîrî Espanha pona uutîtoꞌ pîꞌ, mararî akoreꞌtaꞌnîkon uukoꞌmamî tîpo.


text:
Maasa pra Jesus yapurînenan Macedônia ponkon moropai Acaia ponkonya tîntîrîkon tîrîꞌpî taatausinpai manniꞌkan Jerusalém ponkon tîweꞌtarumaꞌtîsanon pîikaꞌtîtoꞌpe.


text:
Maasa pra Judeuyamîꞌ winîpai morî eꞌpîikaꞌtîntoꞌ yapisîꞌpî toꞌya. Mîrîrî yeꞌnen Judeuyamîꞌ pepînya toꞌ pîikaꞌtî eꞌpai awanî nîrî, itesaꞌ pe tîweꞌtoꞌkon ke.


text:
Mîrîrî yeꞌnen tamîꞌnawîrî toꞌ nîtîrîꞌpî rumakasauꞌya ya Jerusalém ponkon pia, miarî pai uutî mîrîrî Espanha pata pona. Mîrîrî yai uutî pe amîrîꞌnîkon aneraꞌmapai wanî sîrîrî.


text:
Mîrîrî yai amîrîꞌnîkon pia erepansaꞌ yai, epuꞌtî pîꞌ wai kureꞌne morî Cristo nîtîrîꞌpî pîꞌ eseurîma ayarakkîrîꞌnîkon, tamîꞌnawîrî ituꞌse aweꞌtoꞌkon pîkîrî.<pb/>


text:
Esatîuya uyonpayamîꞌ, Uyepotorîkon Jesus Cristo wenai. Moropai kureꞌne etîꞌnînmantoꞌ Morî Yekaton Wannî nîtîrîꞌpî wenai esenyakaꞌman tîmurukun pe. Mîrîrî yeꞌnen upîikaꞌtîtî eepîrematoꞌkon ke upona.


text:
Upona epîrematî Jesus epuꞌnenan pepîn Judéia ponkonya uwî namai. Moropai uurî esenyakaꞌmatoꞌ eꞌtoꞌpe Paapa pemonkonoyamîꞌ tonpe miarî.


text:
Mîrîrî aapiaꞌnîkon uutî ituꞌse Paapa wanî ya, akoreꞌtaꞌnîkon erepamî kureꞌne taatausinpai. Mîrîrî yai apîikaꞌtîuyaꞌnîkon moropai upîikaꞌtîyaꞌnîkon nîrî.


text:
Mîîkîrî yapiꞌtî morî pe maasa pra uwîrisikon pe awanî yeꞌnen. Yapiꞌtî uyepotorîkon Jesus Cristo pemonkono pe awanî yeꞌnen. Morî pe yapiꞌtî Paapa pemonkonoyamîꞌya ikupî warantî. Ipîikaꞌtîtî tamîꞌnawîrî îꞌ ituꞌse aweꞌtoꞌ ke, iipia itîîtî. Maasa pra mîîkîrîya tuꞌke pemonkonyamîꞌ pîikaꞌtîꞌpî mararî pra, moropai upîikaꞌtîꞌpîiya nîrî.<br/>


text:
<t>Umaimu yarimauya Priscila pia moropai Áquila pia. Maasa pra inkamoro wanî uyonpayamîꞌ pe. Jesus Cristo ton pe esenyakaꞌma yonparîꞌsan pe toꞌ wanî.


text:
Inkamoro saꞌmanta yonpaꞌpî uurî pîikaꞌtîkonpa. Mîrîrî yeꞌnen kureꞌne toꞌ pîꞌ morî pe man tauya. Uurîya taa neken pra tîîse tamîꞌnawîronkon Judeuyamîꞌ pepîn Paapa yapurînenanya taa nîrî.<br/>


text:
<t>Moropai umaimu man tamîꞌnawîronkon manniꞌkan toꞌ pokonpe emurukuntîꞌsan pîꞌ nîrî.<br/>Moropai umaimu man Ipêneto manniꞌ eꞌmaiꞌ pe Ásia patapai innape Cristo ikupîtîpon pia.<br/>


text:
<t>Moropai Andrônico pia nîrî. Moropai Júnias pia, inkamoro upata yaꞌ tîweꞌsanon Judeuyamîꞌ, upokonpe atarakkannîtoꞌ ta siꞌsan. Inkamoro Jesus naipontîꞌsan epuꞌtîꞌnîkon morî pe. Pena eꞌmaiꞌ pe urawîrî innape Jesus kuꞌnen pe toꞌ enaꞌpî.<br/>


text:
<t>Moropai Amplíato pia nîrî. Mîîkîrî wanî uwakîri pe puꞌkuru uyepotorî pemonkono pe awanî yeꞌnen.<br/>


text:
<t>Moropai Urbano uyonpakon esenyakaꞌman yonpa pia.<br/>Moropai uwakîri uyonpa Estáquis pia nîrî.<br/>


text:
<t>Moropai Apeles manniꞌ kureꞌne innape Cristo kupî tîuya wenai tîmoron epuꞌtîtîpon pia.<br/>Moropai Aristóbulo pemonkonoyamîꞌ pia umaimu man.<br/>


text:
<t>Moropai Herodião upata yaꞌ tîweꞌsen Judeu pia.<br/>Moropai tamîꞌnawîrî uyonpakon Narciso pemonkonoyamîꞌ innape Jesus kuꞌnenan pia.<br/>


text:
<t>Umaimu man wîriꞌsanyamîꞌ pia nîrî, Trifena moropai Trifosa manniꞌkan uyepotorîkon tonpe esenyakaꞌmaꞌsan pia.<br/>Moropai Pérside mîîkîrî nîrî esenyakaꞌmaꞌpî nîrî toꞌ warantî.<br/>


text:
<t>Moropai umaimu yarimauya Rufo manniꞌ uyepotorîkon nîmenkaꞌpî tîmîrî pe eesenyakaꞌmatoꞌpe, mîîkîrî pia umaimu man. Moropai isan pia nîrî maasa pra mîîkîrîya kureꞌne tînre warantî ukupîꞌpî mîîtoꞌpe.<br/>


text:
<t>Moropai Asíncrito, Flegonte. Moropai Hermes moropai Pátrobas moropai Hermas moropai tamîꞌnawîrî manniꞌkan innape Jesus kupîtîponkon toꞌ pia tîweꞌsanon pia umaimu man.<br/>


text:
<t>Moropai Filólogo moropai Júlia moropai Nereu moropai itakon moropai Olimpas moropai tamîꞌnawîronkon toꞌ pia tîweꞌsanon Paapa pemonkonoyamîꞌ pia umaimu man.<br/>


text:
<t>Tiaronkon saꞌnamayaꞌnîkon pe toꞌ pîꞌ atapiꞌtî taatausinpai.<br/>Tamîꞌnawîronkon Cristo pemonkonoyamîꞌya aapiaꞌnîkon tîmaimukon yarima sîrîrî.<pb/>


text:
Uyonpayamîꞌ esatîuya sîrîrî apîꞌnîkon. Aka tîwarî eꞌtî, manniꞌkan amîrîꞌnîkon pantaka yuꞌse tîweꞌsanon pîꞌ. Maasa pra apanamatoꞌkon yairî pra apanamakon toꞌya. Îꞌ kaiꞌma eesenupaꞌpîkon yairî pra toꞌ wanî. Inkamoroya innape ikuꞌtoꞌyaꞌnîkon manenpa toꞌya. Mîrîrî yeꞌnen toꞌ pia pai atarimatî.


text:
Maasa pra sîrîrî yeꞌka yapurînenanya Cristo yapurî eserîke pra man. Uyepotorî yapurî toꞌya pepîn. Tîîse toꞌ esenumenka kureꞌne ituꞌse tîweꞌtoꞌkon pîꞌ neken. Morî pe tîweꞌkuꞌse tiaronkon yeurîma toꞌya seruꞌyeꞌ pe. Mîrîrî wenai pakkokon, mararî epuꞌnenan yenkuꞌtî toꞌya.


text:
Tîîse amîrîꞌnîkon wanî Paapa maimu yawîrî epuꞌsaꞌ tamîꞌnawîronkonya. Mîrîrî wenai kureꞌne taatausinpai uurî wanî amîrîꞌnîkon pîꞌ. Mîrîrî yeꞌnen epuꞌnen pe awanîkon yuꞌse wai morî winîkîi. Tîîse imakuiꞌpî winîkîi, pakko pe eꞌkuꞌtî.<pb/>


text:
Moropai Paapa tîwanmîn esaꞌya makui kupî sîrîrî amaꞌreꞌnîkon. Maasa pra Paapa wanî itentai. Morî pe uyepotorîkon Jesus Cristo nîtîrî aapiaꞌnîkon wanî.<pb/>


text:
Timóteo, manniꞌ esenyakaꞌma wanîyakonya tîmaimu yarima aapiaꞌnîkon. Moropai upata yawonkon Lúcio, Jasom moropai Sosípatro, inkamoroya nîrî tîmaimukon yarima aapiaꞌnîkon.<pb/>


text:
Uurî Tércioya sîrîrî Paulo kaaretarî menuka sîrîrî. Umaimu yarimauya tamîꞌnawîronkon innape Cristo kuꞌnenan pia.<pb/>


text:
Moropai Gaio upataꞌseꞌ ton tîrîtîpon, manniꞌ oꞌnon pata Paapa pemonkonoyamîꞌ pokonpe emurukuntî pataꞌseꞌ ton tîrî tîponya tîmaimu yarima aapiaꞌnîkon. Moropai Erasto manniꞌ esenyakaꞌmaꞌpî nîrî mîrîrî cidade po mîîkîrîya tîmaimu yarima. Moropai uyonpakon Quartoya tîmaimu yarima aapiaꞌnîkon.<pb/>[


text:
Paapa yapurîꞌnîkon imaimu unekaremekîꞌpî wenai. Maasa pra mîrîrî Jesus Cristo pîꞌ teeseurîmasen pe awanî. Paapaya amîrîꞌnîkon koneka meruntî ke awanîkonpa, innape ikuꞌtoꞌyaꞌnîkon pîꞌ. Mîrîrî wanî yairon pe Paapa maimuya taasaꞌ yawîrî, manniꞌ penaronkon nepuꞌtîꞌpî pepîn esonomîꞌpî.


text:
Tarîpai mîrîrî yairon wanî ekaremeꞌsaꞌ pe maasa pra penaronkon Paapa maimu ekaremeꞌnenan profetayamîꞌya ekaremekîꞌpî. Mîrîrî menukaꞌpî toꞌya. Mîrîrî kupîꞌpî toꞌya îꞌ taꞌpî Paapaya yawîrî. Mîrîrî esepuꞌtîꞌpî tarîpai tamîꞌnawîrî pata po, mîrîrî kuꞌtoꞌpe pemonkonyamîꞌya innape moropai yawîrî toꞌ eꞌtoꞌpe.


text:
Manniꞌ Paapa tiwinanoꞌpî tamîꞌnawîron epuꞌnen mîîkîrî wanî tapurîsen pe ipatîkarî. Uyepotorîkon Jesus Cristo wenai yapurîꞌnîkon. Mîrîrî warantî eꞌpai man. Moropai Uyepotorîkon Jesus Cristo eꞌtoꞌ wanî yuꞌse wai aapiaꞌnîkon tamîꞌnawîrî awanîkon tanne. Mîrîrî warantî ituꞌse wai.<pb/>


text:
Uurî Pauloya sîrîrî kaareta menuka sîrîrî aapiaꞌnîkon, uyonpakon Sóstenes yarakkîrî siꞌma. Uurî wanî Paapa nannoꞌpî pe ituꞌse tîwanî yawîrî, Jesus Cristo naipontî ton pe.<pb/>


text:
Aapiaꞌnîkon sîrîrî kaareta menukauya innape Jesus kuꞌnenan Coríntio cidaderî ponkon pia. Amîrîꞌnîkon Paapa nannoꞌsan tîpemonkono pe awanîkonpa, innape Jesus Cristo kupîyaꞌnîkon wenai. Moropai sîrîrî kaareta wanî tamîꞌnawîron pata ponkon ton pe, manniꞌkan Uyepotorîkon Jesus Cristo pîꞌ tîweꞌpîikaꞌtîtoꞌkon esaꞌnenan ton pe. Maasa pra mîîkîrî Uyepotorîkon wanî toꞌ yepotorî pe nîrî.<pb/>


text:
Epeꞌmîra tîntîrî tîrî Paapaya yuꞌse wai aapiaꞌnîkon, uyonpayamîꞌ. Moropai tîwanmîra aweꞌtoꞌkon ton nîrî tîrîiya yuꞌse wai. Mîrîrî warantî itîrî Uyepotorîkon Jesus Cristoya yuꞌse wai aapiaꞌnîkon.<pb/>


text:
—Morî pe man —tauya tîwîrî Paapa pîꞌ, maasa pra epeꞌmîra morî tîrîꞌpîiya aapiaꞌnîkon Jesus Cristo piawonkon pe awanîkon yeꞌnen.


text:
Maasa pra Cristo pia siꞌma, mararî pra apîikaꞌtîꞌpîiyaꞌnîkon tamîꞌnawîron pîꞌ. Jesus Cristo yekare epuꞌnenan pe awanîkon emapuꞌtîꞌpîiya, moropai mîrîrî ekaremeꞌnenan pe awanîkon emapuꞌtîꞌpîiya.


text:
Maasa pra imaimu etayaꞌnîkon ya yai anna winîpai, innape ikupîꞌpîyaꞌnîkon aawanmîraꞌnîkon awanî pra.


text:
Mîrîrî yeꞌnen tamîꞌnawîrî Morî Yekaton Wannî nîtîrî yapisîꞌpîyaꞌnîkon, ituꞌse aweꞌtoꞌ yawîrî ikupîkonpa. Îꞌ ton pra awanîkon pepîn, Uyepotorîkon Jesus Cristo iiꞌtoꞌ weiyu erepamî nîmîkî pîꞌ awanîkon tanne.


text:
Paapaya amîrîꞌnîkon koꞌmannîpî meruntî ke awanîkonpa, yairî ayeserukon eꞌtoꞌpe. Mîrîrî yeꞌnen Uyepotorîkon Jesus Cristo iipî yai, tîweppeꞌse pra awanîkon imakuiꞌpî ankupîꞌpîkon wenai.


text:
˻—Imakuiꞌpî amîrî —anîꞌya taa pepîn apîꞌnîkon.˼ Maasa pra tîwîrî Paapaya ikupî îꞌ taasaꞌ tîuya yawîrî, manniꞌ amîrîꞌnîkon yannotîpon Uyepotorîkon tînmu Jesus Cristo yarakkîrî aakoꞌmamîkonpa imaimu yawîrî. Mîîkîrîya ikupî pe man maasa pra taasaꞌ tîuya yeꞌnen.<pb/>


text:
Uyonpayamîꞌ, kureꞌne esatîuya sîrîrî Uyepotorîkon Jesus Cristo maimu pe. Morî pe akoꞌmantî tîîwoꞌmaꞌtai pra, eesiyuꞌpîtîkon namai. Morî pe, yairî tiwin eesenumenkatoꞌkon eꞌtoꞌpe esatîuya sîrîrî.


text:
Maasa pra Cloé yonpayamîꞌ winîpai ayekarekon etaꞌpîuya. Ekaremekîꞌpî toꞌya îꞌ kaiꞌma tîîwoꞌmaꞌtai aakoꞌmamîkon yekare.


text:
Ayekarekon etaꞌpîuya see warantî: Taapîtîyaꞌnîkon aawoꞌmaꞌtakon yeꞌnen: —Uurî Paulo yapurînen. Tiaronya taa: —Uurî Apolo yapurînen —taiya. Tiaronya taa: —Uurî Pedro yapurînen. Moropai tiaronya taa: —Uurî Cristo yapurînen —taiya.<pb/>


text:
Mîrîrî pîꞌ tauya. Mîrîrî taakonpa tuꞌke Cristo eꞌrataikapîꞌsaꞌ nai? Moropai uurî, Paulo pokapîtîꞌpî toꞌya pakîꞌnan pona amîrîꞌnîkon ton pe uyapurîkonpa? Innape Jesus kupîyaꞌnîkon yai, Paulo eseꞌ pîꞌ eesenpatakonaꞌpîkon upemonkono pe awanîkonpa? Kaane, uyeseꞌ yai anîꞌ yenpatakonasauꞌya pra wai.


text:
Atausinpasaꞌ kureꞌne Paapa pîꞌ maasa pra anîꞌ yenpatakonasauꞌya pra wai amîrîꞌnîkon koreꞌta. Tîîse Crispo moropai Gaio neken yenpatakonaꞌpîuya.


text:
Mîrîrî yeꞌnen anîꞌya taa eserîke pra awanî: —Paulo eseꞌ pîꞌ esenpatakonaꞌsan anna —taayaꞌnîkon eserîke pra awanî.


text:
Kaane, enpenatan pîꞌ wai tiaronkon unenpatakonaꞌsan pîꞌ, Estéfanas moropai ipemonkonoyamîꞌ. Inkamoro neken, tiaronkon pîꞌ enpenata pra wai.


text:
Mîrîrî pîꞌ atausinpasaꞌ, maasa pra Cristoya uyarimasaꞌ pra man pemonkonyamîꞌ yenpatakonai tîîse uyarimaꞌpîiya itekare ekaremeꞌtoꞌpeuya. Uyarimaꞌpîiya morî pe umaimu pe eseurîmatoꞌpe pra, epuꞌnen pe wanî pîꞌ eseurîmatoꞌpe pra. Tîîse Cristo saꞌmantaꞌpî pakîꞌnan po yekare ekaremeꞌtoꞌpeuya aronne, umaimu pîꞌ, uyeseru pîꞌ pemonkonyamîꞌ esenumenka namai. Tîîse itekare pîꞌ toꞌ esenumenkatoꞌpe, moropai innape ikuꞌtoꞌpe toꞌya, tekare ekaremeꞌse uyarimaꞌpîiya. Mîrîrî warantî pakîꞌnan po Cristo saꞌmantatoꞌ yekareya innape ikupî emapuꞌtî. Morî anna eseurîmatoꞌya emapuꞌtî pepîn.<pb/>


text:
Maasa pra pakîꞌnan po Cristo saꞌmantaꞌpî upîikaꞌtîkonpa yekare wanî apoꞌ yaꞌ tuutîsanon pia, îꞌ pe pra rî. Tîîse uurîꞌnîkon aweꞌpîikaꞌtîtonkon pia mîrîrî yekare wanî upîikaꞌtîtoꞌkon pe Paapaya itîîsaꞌ. Mîrîrî wenai kureꞌne Paapa wanî meruntî ke epuꞌtîꞌnîkon.


text:
Maasa pra Paapa maimu eꞌmenukasaꞌ man see warantî:<br/><t>—Epuꞌnen pe tîwanîkon kaiꞌma epuꞌnenan esenumenka.<br/>Tîîse epuꞌnen pe toꞌ eꞌtoꞌ yaretîꞌkauya pe wai.<br/>Moropai epuꞌnen pe pra toꞌ kupîuya pe wai<br/>—taꞌpî Paapaya.<pb/>


text:
Mîrîrî warantî epuꞌnenan pe tîweꞌsanon nepuꞌtî kuꞌsaꞌ Paapaya mîrîrî îꞌ pe pra rî. Mîrîrî yeꞌnen oꞌnon pata mîîkîrî morî pe teeseurîma epuꞌnen nai sîrîrî non po? Oꞌnon pata Moisés nurîꞌtîya yenupantoꞌ epuꞌnen pe tîweꞌsen nai? Oꞌnon pata sîrîrî pata yeseru pîꞌ teesenupasen nai? Inkamoro nepuꞌtî kuꞌsaꞌ Paapaya mîrîrî îꞌ pe pra rî, maasa pra inkamoro nepuꞌtîya anîꞌ pîikaꞌtî pepîn tiwin kin.


text:
Sîrîrî warantî Paapaya ikupîꞌpî. Maasa pra epuꞌnen pe tîweꞌtoꞌkon wenai pemonkonyamîꞌya tepuꞌtî tîrî Paapaya pepîn, epuꞌnen pe tîwanî yeꞌnen. Tîîse Paapaya taꞌpî: —Pemonkonyamîꞌ innape umaimu kuꞌnenan pîikaꞌtîuya Cristo saꞌmantaꞌpî wenai —taꞌpîiya. Mîrîrî yekare ekaremekî annaya. Îꞌ pe pra rî awanî pîꞌ tiaronkon esenumenka tanne, tîîse pîikaꞌtîton pe awanî kinî.


text:
Îꞌ pe pra rî itekare wanî kaiꞌma Judeuyamîꞌ esenumenka maasa pra inkamoro Judeuyamîꞌya tîneraꞌmakon ton esatî koꞌmannîpî yairî itekare wanî epuꞌtîkonpa. Mîrîrî warantî Judeuyamîꞌ pepîn esenumenka, maasa pra epuꞌnen pe tîweꞌtoꞌkon yuwa koꞌmannîpî toꞌya, yairî itekare anepuꞌpai tîwanîkon yeꞌnen. Tîîse epuꞌtî toꞌya pepîn mîrîrî wenai.


text:
Tîîse anna nekaremekî pakîꞌnan po Cristo saꞌmantaꞌpî yekare. Mîrîrî wanî Judeuyamîꞌ newanmîrî pe. Moropai Judeuyamîꞌ pepîn pia mîrîrî yekare wanî îꞌ pe pra rî.


text:
Tîîse manniꞌkan Judeuyamîꞌ moropai Judeuyamîꞌ pepîn, Paapa nannoꞌsan pia mîrîrî yekare wanî meruntî ke, moropai epuꞌnen pe. Maasa pra mîrîrî wenai epuꞌnen pe Paapa eꞌtoꞌ eseraꞌma moropai kureꞌne imeruntîri eseraꞌma.


text:
Mîrîrî Cristo saꞌmantaꞌpî wanîꞌpî tiaronkon pia, îꞌ pe pra rî warantî, tîîse epuꞌnen pe kinî awanîꞌpî, kureꞌne epuꞌnen pe pemonkonyamîꞌ wanî yentai. Aꞌtuꞌmîra awanî kaiꞌma eꞌnî tanne, tîîse meruntî ke awanîꞌpî, pemonkonyamîꞌ meruntîri yentai, maasa pra upîikaꞌtînenkon pe tîwanîpa kaiꞌma.<pb/>


text:
Uyonpayamîꞌ, enpenatatî maasa îꞌ kaiꞌma Paapaya ayannosaꞌkon yai. Amîrîꞌnîkon wanîꞌpî pemonkonyamîꞌ rawîrî pakko pe. Mararonkon pepîn epuꞌnenan pepîn wanîꞌpî akoreꞌtaꞌnîkon. Moropai akoreꞌtaꞌnîkon mararonkon pepîn meruntîkon pepîn wanîꞌpî. Moropai mararonkon pepîn ipîkkukon pepîn wanîꞌpî. Mîîwîni tîîse amenkaꞌpîiyaꞌnîkon.


text:
Maasa pra Paapaya pakkokon menkaꞌpî epuꞌnen pe tîweꞌsanon yeppeꞌnîpîpa. Moropai meruntî ke tîweꞌsanon yeppeꞌnîpîpa aꞌtuꞌmînan menkaꞌpîiya.


text:
Moropai manniꞌkan pemonkonyamîꞌ yewanmîrîkon menkaꞌpîiya. Moropai manniꞌkan ipîkkukon pepîn menkaꞌpîiya. Moropai îꞌ pe pra rî tîweꞌsanon menkaꞌpîiya. Insamoro menkaꞌpîiya, maasa pra epuꞌnen pe tîweꞌsanon eꞌtoꞌ epuꞌnen pe wanî ekaremekîpa kaiꞌma, îꞌ pe pra rî.


text:
Mîrîrî yeꞌnen anîꞌya taa eserîke pra awanî: —Epuꞌnen pe wanî yeꞌnen umenkasaꞌ Paapaya. Ipîkku pe wanî yeꞌnen umenkasaꞌ Paapaya —taa eserîke pra awanî. Mîrîrî warantî anîꞌ atapurî pepîn Paapa rawîrî.


text:
Tîîse Paapaya ikupî wenai, uurîꞌnîkon wanî Jesus Cristo yarakkîrî tîweꞌsanon pe. Mîîkîrî Cristoya uurîꞌnîkon ton pe îꞌ kupî tîuya pîꞌ Paapa esenumenka epuꞌtîꞌnîkon emapuꞌtîꞌpî. Maasa pra mîîkîrî wenai, uurîꞌnîkon enasaꞌ man yairî Paapa pia. Mîîkîrî wenai morî pe Paapaya uurîꞌnîkon yapisî tîpemonkono pe. Moropai mîîkîrî nîkupîꞌpî wenai, uyeꞌmasaiꞌyaꞌnîkon imakuiꞌpî winîpai. Mîrîrî wanî epuꞌnen pe Paapa eꞌtoꞌpe.


text:
Mîrîrî yeꞌnen Paapa maimuya taasaꞌ yawîrî ikuꞌpaiꞌnîkon. Taasaiꞌya see warantî:<br/><t>—Anîꞌ atapurî ya, mîîkîrî atapurî eꞌpai awanî,<br/>tamîꞌnawîrî Uyepotorîkon nîkupîꞌpî pîꞌ tarakkîrî<br/>—taasaiꞌya man.<pb/>


text:
Uyonpayamîꞌ, akoreꞌtaꞌnîkon wanî yai, tiaronkon yentai epuꞌnen pe wanî pîꞌ eseurîmasaꞌ pra wai. Moropai tuꞌke mai pîꞌ eseurîmasaꞌ pra wai. Tîîse yairon Paapa nekaremekîꞌpî pîꞌ eseurîmaꞌpî apîꞌnîkon.


text:
Maasa pra akoreꞌtaꞌnîkon wanî yai, tamîꞌnawîron esenumenkatoꞌ kupîꞌpîuya uuwanmîra. Tîîse uurîꞌnîkon ton pe pîikaꞌtîtoꞌpe Cristoya pakîꞌnan po tîîsaꞌmantaꞌpî pîꞌ neken eseurîmatoꞌpe kaiꞌma esenumenkaꞌpî.


text:
Amîrîꞌnîkon koreꞌta uutîsaꞌ yai, aꞌtuꞌmîra wanîꞌpî. Eranneꞌ pe wanîꞌpî amîrîꞌnîkon pîꞌ, mararî pra eꞌkîkîꞌmaꞌpî.


text:
Mîrîrî itekare ayenupaꞌpîuyaꞌnîkon. Mîrîrî eꞌsaꞌ pra man morî pe umaimu wanî wenai pra, moropai epuꞌnen pe wanî wenai pra. Tîîse akoreꞌtakon meruntîkon Morî Yekaton Wannî nîkupîꞌpî eraꞌmaꞌpîyaꞌnîkon, anîꞌ nîkupî eserîkan pepîn. Mîrîrî wenai epuꞌtîꞌpîyaꞌnîkon, yairî unekaremekîꞌpî wanî.


text:
Mîrîrî yeꞌnen innape ikuꞌtoꞌyaꞌnîkon wanî pepîn, epuꞌnen pe pemonkon eꞌtoꞌ wenai pra, tîîse Paapa meruntîri wenai innape ikuꞌsaꞌyaꞌnîkon.<pb/>


text:
Tîîse Paapa maimu yawîronkon koreꞌta wanî yai, epuꞌnen pe Paapa nekaremekîꞌpî wanî pîꞌ ekaremekî annaya. Tîîse eseurîmatoꞌ wanî pepîn sîrîrî non ponkon nepuꞌtî pîꞌ pra moropai manniꞌkan pemonkonyamîꞌ esanon pe tîweꞌsanon nepuꞌtî pîꞌ pra, manniꞌkan ipatîkarî pemonkonyamîꞌ esaꞌ pe tîîkoꞌmansenon pepîn.


text:
Tîîse mîrîrî unekaremekî wanî Paapa winîpainon pe, pemonkonyamîꞌya epuꞌtî pepîn, Paapa nenomîꞌpî pe awanî. Mîrîrî Cristo saꞌmantaꞌpî wenai pemonkonyamîꞌ pîikaꞌtî tîuya pîꞌ Paapa esenumenkaꞌpî pena, tîwarantî morî pe uurîꞌnîkon eꞌtoꞌpe. Pena eesenumenkaꞌpî maasa sîrîrî pata koneka tîuya rawîrî.


text:
Pemonkonyamîꞌ esanon pe tîweꞌsanon, sîrîrî non ponkonya mîrîrî epuꞌtî pra awanîꞌpî. Sîrîrî epuꞌsaꞌ tîuyaꞌnîkon ya, mîîkîrî ipîkku, pata esaꞌ pe tîweꞌsen, tepotorîkon winîpainon pokapîtîꞌpî toꞌya pepîn eꞌpainon pakîꞌnan pona.


text:
Mîrîrî warantî Paapa maimu eꞌmenukasaꞌya taasaꞌ:<br/><t>Paapaya îꞌ konekaꞌpî manniꞌkan tapurînenan ton pe,<br/>anîꞌya eraꞌmasaꞌ pra man sîrîrî tîpose.<br/>Moropai etasaiꞌya pra man.<br/>Mîrîrî pîꞌ eesenumenkasaꞌ pra man tiwin kin<br/>taasaiꞌya man.


text:
Tîîse Paapaya uurîꞌnîkonya epuꞌtî emapuꞌtîꞌpî, Morî Yekaton Wannî winîpai. Mîîkîrî Morî Yekaton Wannîya tamîꞌnawîrî Paapa esenumenkatoꞌ epuꞌtî. Mîrîrî uurîꞌnîkon nepuꞌtî pepîn epuꞌtîiya tamîꞌnawîrî.


text:
Anîꞌya pemonkon esenumenkatoꞌ epuꞌtî pepîn, tîîse tîîwarîrî eesepuꞌtî. Mîrîrî warantî Paapa esenumenkatoꞌ epuꞌtî anîꞌya eserîke pra awanî. Tîîse Morî Yekaton Wannîya neken tamîꞌnawîrî epuꞌtî.


text:
Uurîꞌnîkon esenumenka pepîn tarî non po tîîkoꞌmansenon Paapa epuꞌnenan pepîn esenumenka warantî. Maasa pra inkamoro winîpai uurîꞌnîkon esenumenkatoꞌ wanî pepîn. Tîîse Morî Yekaton Wannî Paapa winîpainonya uurîꞌnîkon esenumenka emapuꞌtî tamîꞌnawîron Paapa nîtîrîꞌpî pîꞌ uupiaꞌnîkon, ituꞌse tîwanî yeꞌnen.<pb/>


text:
Mîrîrî yeꞌnen mîî pe anna eseurîma pepîn, anîꞌya anna yenupaꞌpî yawîrî. Tîîse yairon pîꞌ anna eseurîma Morî Yekaton Wannîya anna yenupaꞌpî yawîrî. Mîrîrî yawîrî Paapa esenumenkatoꞌ ekaremekî annaya, anna yenupaꞌpî Morî Yekaton Wannîya yawîrî.


text:
Tîîse manniꞌ pemonkon, Morî Yekaton Wannî yapisîtîpon pepîn, mîîkîrî wanî iipiapainon anetapai pra. Îꞌ kaiꞌma see Morî Yekaton Wannîya yenupatoꞌ epuꞌtîiya eserîke pra awanî. Maasa pra Morî Yekaton Wannî wenai neken pemonkonya epuꞌtî mîrîrî.


text:
Tîîse manniꞌ pemonkon, manniꞌ Morî Yekaton Wannî yarakkîrî tîweꞌsen, mîîkîrî atakoꞌmenka tamîꞌnawîron tîweꞌkuꞌsen pîꞌ, maasa pra Morî Yekaton Wannîya epuꞌtîiya emapuꞌtîsaꞌ. Tîîse mîîkîrî Morî Yekaton Wannî yarakkîrî tîweꞌsen pîꞌ anîꞌ atakoꞌmenka eserîke pra awanî.


text:
Mîrîrî warantî Paapa maimu eꞌmenukasaꞌya taasaꞌ man. See warantî taiya:<br/><t>Anîꞌya Uyepotorîkon esenumenkatoꞌ epuꞌtî pepîn.<br/>Anîꞌya Uyepotorîkon panama pepîn<br/>taasaiꞌya man. Tîîse uurîꞌnîkon esenumenka Cristo esenumenkatoꞌ warantî.<pb/>


text:
Tîîse uyonpayamîꞌ, amîrîꞌnîkon yarakkîrî eseurîma eserîke pra awanîꞌpî Morî Yekaton Wannî yarakkîrî tîweꞌsanon yarakkîrî eseurîma warantî. Sîrîrî pata po tîîkoꞌmansenon pemonkonyamîꞌ yarakkîrî eseurîma warantî amîrîꞌnîkon pîꞌ eseurîma eꞌpai awanîꞌpî. Maasa pra moreyamîꞌya îꞌ epuꞌtî pra warantî awanîkon sîrîrî tîpose. Îꞌ yairî awanî epuꞌtîyaꞌnîkon pepîn, îꞌ kaiꞌma Cristo maimu yawîrî aakoꞌmamîkon epuꞌtîyaꞌnîkon pepîn.


text:
Cristo nekaremekîꞌpî manniꞌ saꞌme pra tîweꞌsen pîꞌ neken ayenupaꞌpîuyaꞌnîkon. Saꞌman panpîꞌ pîꞌ ayenupaꞌpîuyaꞌnîkon pîn, maasa pra epuꞌtîyaꞌnîkon pra awanîꞌpîkon, more warantî. Manniꞌ more, manaꞌ pîꞌ tîweꞌsenya neken manaꞌ yuꞌna, maasa tekkari yonpaiya pra awanî. Tîîse sîrîrî tîpose mîrîrî warantî aakoꞌmamîkon, epuꞌtîyaꞌnîkon pra.


text:
Maasa pra amîrîꞌnîkon koꞌmamî sîrîrî ituꞌse aweꞌtoꞌkon yawîrî, ituꞌse Morî Yekaton Wannî eꞌtoꞌ yawîrî pra. Aakoꞌmamîkon aakinmuwakon pîꞌ moropai eesiyuꞌpîtîkon pîꞌ. Mîrîrî warantî aakoꞌmamîkon ya, eesepuꞌtî, ituꞌse aweꞌtoꞌkon yawîrî aakoꞌmamîkon. Moropai manniꞌkan pemonkonyamîꞌ, sîrîrî pata po tîîkoꞌmansenon koꞌmamî warantî aakoꞌmamîkon.


text:
Maasa pra taapîtîyaꞌnîkon: —Uurî Paulo nekaremekîꞌpî yawîron, moropai tiaronya taa manniꞌ: —Uurî Apolo nekaremekîꞌpî yawîron. Mîrîrî taayaꞌnîkon ya, ayeserukon wanî mîrîrî Paapa epuꞌnenan pepîn yeseru warantî.<pb/>


text:
Anîꞌ pe mîîkîrî Apolo wanî? Moropai anîꞌ pe uurî, Paulo wanî? Ipîkku pe anna wanî pepîn, anapurîkon ton. Tîîse anna wanî Paapa poitîrîtonon pe neken. Mîrîrî yeꞌnen Uyepotorîkon maimu ekaremekî annaya yai, innape ikupîꞌpîyaꞌnîkon. Mîrîrî kupî annaya tiwin pîꞌ anna kaisarî siꞌma, maasa pra anna nîkupîton siꞌta taasaꞌ Uyepotorîkonya yeꞌnen.


text:
Manniꞌ warayoꞌya tînpîmî pîmî warantî Paapa maimu ekaremekîꞌpîuya apîꞌnîkon. Moropai mîîkîrî warayoꞌ nîpîmîꞌpî yamannîꞌpîtî tiaron warayoꞌya aaroꞌtatoꞌpe warantî, Apoloya amîrîꞌnîkon yenupaꞌpî. Tîîse inkamoro ipîmîꞌtîponoꞌsanya yaroꞌtannîpî pepîn. Tîîse Paapaya neken yaroꞌtannîpî. Mîrîrî warantî nîrî amîrîꞌnîkon innape ikuꞌtoꞌ kupî Paapaya kureꞌne, annaya ikupî pepîn.


text:
Mîrîrî yeꞌnen manniꞌ warayoꞌ ipîmîtîponoꞌpî moropai yamannîꞌpîtîponoꞌpî wanî pepîn mîrîrî ipîkku pe, tîîse yarentanîpîtîpon, Paapa wanî mîrîrî ipîkku pe.


text:
Mîrîrî yeꞌnen inkamoro esenyakaꞌmaꞌsan ipîmî pîꞌ moropai yamannîꞌpîtî pîꞌ inkamoro wanî seꞌ kaisarî maasa pra toꞌ esenyakaꞌmasaꞌ yeꞌnen saꞌnîrî. Ipîmîtîpon wanî aaroꞌta yuꞌse, yamannîꞌpîꞌnen wanî aarenta yuꞌse. Mîrîrî yeꞌnen teesenyakaꞌmaꞌpîkon yepeꞌpî yapisî toꞌya tiwin pîꞌ tîkaisarîꞌnîkon teesenyakaꞌmaꞌpîkon pîkîrî.


text:
Mîrîrî warantî anna wanî. Maasa pra uurî moropai Apolo yarakkîrî anna wanî teesenyakaꞌmasanon pe Paapa yarakkîrî. Moropai amîrîꞌnîkon wanî Paapa umîri pe warantî teesenyakaꞌmasanon esenyakaꞌmatoꞌpe akoreꞌtaꞌnîkon.<pb/>Moropai amîrîꞌnîkon wanî tewîꞌ pe Paapa nîkonekakon warantî.


text:
Mîrîrî yeꞌnen uurî wanî wîttî koneka pîꞌ teesenyakaꞌmasen warantî. Wîttî konekanenya yapîtanîꞌnen ton saꞌman tîrî. Manniꞌ warantî uurîya itekare Cristo yekare ekaremekî akoreꞌtaꞌnîkon innape ikupîkonpa. Mîrîrî konekaꞌpîuya epeꞌmîra uupia Paapa nîtîrîꞌpî ke ikonekaꞌpîuya. Uyeꞌmaꞌpî pîꞌ tiaronkonya ikoneka. Mîrîrî yeꞌnen tîwarî tiaronkonya ikoneka eꞌpai awanî, morî pe ikonekakonpa ayenupaꞌpîuyaꞌnîkon yawîrî.


text:
Maasa pra aasîrî Paapaya Jesus Cristo tîrîꞌpî. Wîttî konekanenya saꞌman tîrîꞌpî iteꞌseꞌ ton warantî, Paapaya itîrîꞌpî uyeꞌseꞌkon pe aweꞌtoꞌpe. Anîꞌya tiaron tîrî eserîke pra awanî, uyapîtanîꞌnenkon ton. Mîrîrî warantî tiaron yekare pîꞌ ayenupakon toꞌya eserîke pra awanî.


text:
Moropai Paapa poitîrîtonon esenyakaꞌma koꞌmannîpî mîrîrî pîꞌ. Pemonkonyamîꞌ yenupa toꞌya, wîttî konekanenanya wîttî koneka warantî. Morî pe tiaronkonya wîttî koneka ourokon ke, moropai pratakon ke, moropai morîkon tîꞌkon ke. Mîrîrî wanî ipatîkarî tîîkoꞌmansen pe. Tîîse mîrîrîkon pona tiaronkonya ikoneka seꞌ tapairî, yeikon ke, moropai parîꞌkon ke, kuwai yarekon ke. Tîîse mîrîrî eseraꞌma kupî sîrîrî tiwin wei, tîîkoꞌmansen pe pra awanî.


text:
Îꞌ pensa tuipî yai, Cristoya epuꞌtî kupî sîrîrî, îꞌ yeꞌka wanî saꞌman pe tîweꞌsen pe. Tiwin pîꞌ toꞌ kaisarî aronne eeseraꞌma. Maasa pra apoꞌ ke Cristoya yarannîpî tîuya yai, anîꞌya pemonkonyamîꞌ yenupa yairî, epuꞌtîiya apoꞌ ke, yairon aramî pepîn. Tîîse yei, parîꞌ, kuwai yare aramî. Mîrîrî warantî awanî Paapa pemonkonoyamîꞌya yenupatoꞌ pe, yairî pra tîweꞌsen pe.


text:
Tîîse anîꞌya mîrîrî saꞌman pona wîttî konekasaꞌ ya, morî tîîkoꞌmansen ke, mîrîrî inkonekaꞌpî yarannîpî apoꞌya pepîn.


text:
Tîîse tîîkoꞌmansen pepîn ke inkonekaꞌpî aramî tamîꞌnawîrî. Mîrîrî yeꞌnen eesenyakaꞌmaꞌpî yepeꞌpî tîrî Paapaya pepîn, maasa pra yairî ikonekasaiꞌya pra awanî yeꞌnen. Mîîkîrî wanî pe man, tewîꞌ aramî tanne, inamai warayoꞌ epaꞌka warantî. Îꞌ ton pra tîwanî yeꞌka pe aweꞌpîikaꞌtî. Mîrîrî warantî mîîkîrî eꞌpîikaꞌtî, îꞌ yapisî pra Paapa winîpai.<pb/>


text:
Itewîꞌ pe Paapa koꞌmantoꞌpe awanîkon epuꞌtîyaꞌnîkon pra naatî? Morî Yekaton Wannî koꞌmamî amîrîꞌnîkon yaꞌ itewîꞌ pe awanîkon yeꞌnen.


text:
Mîrîrî yeꞌnen anîꞌya Paapa yewîꞌ tarumaꞌtî ya, mîîkîrî tarumaꞌtî Paapaya kupî sîrîrî. Yairî pra ipemonkonoyamîꞌ yenupaiya yeꞌnen, mîîkîrî seruꞌyeꞌ pe tîweꞌsen tarumaꞌtî Paapaya mararî pra. Maasa pra Paapa yewîꞌ mîrîrî morî inmoꞌkaꞌpî imakuiꞌsan koreꞌtapai. Amîrîꞌnîkon, Paapa yewîꞌ pe tîweꞌsanon wanî inmoꞌkaꞌsan pe tîmîrî ton pe.<pb/>


text:
Anîꞌ esenkuꞌtî eꞌpai pra man. Akoreꞌtaꞌnîkon epuꞌnen pe tîwanî kaiꞌma tîweꞌsen pîꞌ tauya sîrîrî. Maasa pra mîîkîrî esenkuꞌtîsaꞌ mîrîrî. Mîîkîrîya epuꞌnen pe tîweꞌtoꞌ yenumî eꞌpai awanî. Tiaronkon pia mîîkîrî ena eꞌpai awanî epuꞌnen pe pra, pakko pe tîweꞌsen warantî. Mîrîrî warantî neken epuꞌnen pe puꞌkuru awanî, epuꞌnen pe Paapa wanî warantî.


text:
Manniꞌ epuꞌnen pe tîweꞌsen wanî ya teseru pîꞌ neken, mîîkîrî eraꞌma Paapaya îꞌ pe pra rî. Mîrîrî warantî aweꞌmenukasaꞌ wanîꞌpî pena:<br/><t>Paapaya inkamoro epuꞌnenan pe tîweꞌkuꞌsanon nepuꞌtî yenpo îꞌ pe pra rî. Toꞌ esenumenkatoꞌ wenai, toꞌ yeseru wenai, aronne eeseraꞌma yairî pra toꞌ wanî<br/>taasaiꞌya wanîꞌpî.


text:
Moropai inîꞌrî aweꞌmenukasaꞌ wanîꞌpî see warantî:<br/><t>Inkamoro yeꞌkakon ipîkkukon pe tîweꞌsanon esenumenkatoꞌ wanî îꞌ pe pra rî epuꞌtî Uyepotorîkonya<br/>taasaiꞌya man.


text:
Mîrîrî yeꞌnen pemonkon piapai îꞌ yuwayaꞌnîkon eꞌpai pra awanîkon, apîikaꞌtîiyaꞌnîkon. Tamîꞌnawîron tîîsaꞌ Paapaya îꞌ ton pra awanîkon namai.


text:
Moropai insamoro Apolo, Pedro, uurî, anna wanî apîikaꞌtînenkon ton pe anna yapurîkonpa pra. Moropai aakoꞌmantoꞌkon wanî iwinîpainon pe. Moropai saꞌmantantoꞌ wanî Paapa nîtîrîꞌpî pe, tîîpia amîrîꞌnîkon koꞌmantoꞌpe ipatîkarî. Sîrîrî aweꞌkupî manniꞌ amîrîꞌnîkon yarakkîrî, moropai maasa aweꞌkupî ton, mîrîrî wanî tamîꞌnawîrî amîrîꞌnîkon ton pe itîrîꞌpîiya. Tamîꞌnawîrî sîrîrî tîrîꞌpîiya, aweꞌpîikaꞌtîtoꞌkon ton.


text:
Moropai amîrîꞌnîkon wanî Cristo pemonkono pe, mîîkîrî poitîrîtonon pe. Moropai Cristo wanî Paapa narimaꞌpî pe, tamîꞌnawîronkon esaꞌ pe aweꞌtoꞌpe.<pb/>


text:
Amîrîꞌnîkonya anna epuꞌtî yuꞌse anna wanî Cristo poitîrîtonon pe. Anîꞌkan nepuꞌtî pîn imaimu ekaremeꞌnenan pe anna wanî Cristo maimu pe. Mîrîrî epuꞌtîyaꞌnîkon yuꞌse anna wanî.


text:
Sîrîrî warantî yairî Paapa poitîrî pe tîweꞌsen wanî eꞌpai awanî tepotorî ton pe. Mîîkîrî pia yairon pe awanî imaimu yawîrî awanî yeꞌnen.


text:
Tîîse amîrîꞌnîkon koreꞌta tiaronkonya taa ya upîꞌ: —Yairon mîîkîrî îꞌ kupîtîpon pepîn —taayaꞌnîkon ya eesenumenkatoꞌkon yawîrî, îꞌ pe pra rî see, epuꞌtîyaꞌnîkon pra awanî yeꞌnen. Mîrîrî warantî uurîya taa ya upîꞌrî: —Morî uurî —tauya ya, îꞌ pe pra rî awanî, maasa pra epuꞌtîuya pra awanî yeꞌnen.


text:
Yairî pra îꞌ kuꞌsauꞌya pra wai, teuren tamîꞌnawîrî epuꞌtîuya pra wai. Yai pra îꞌ kuꞌsauꞌya wai unepuꞌtî pepîn. Tîîse anîꞌya uyepuꞌtî, Uyepotorîkonya neken epuꞌtî. Mîrîrî yeꞌnen mîîkîrîya neken taa upîꞌ, yairî pra awanî, yairî awanî.


text:
Mîrîrî yeꞌnen mîrîrî warantî kîkatî tiaronkon nîkonekaꞌpî pîꞌ, maasa mîrîrî weiyu erepamî pra tîîse. Tîîse Uyepotorîkonya mîrîrî taa weiyu erepamî nîmîꞌtî. Mîîkîrîya neken yenpo kupî sîrîrî, unepuꞌtîꞌpîkon pepîn. Moropai mîîkîrîya îꞌ kaiꞌma uyewankon yaꞌ esenumenkaꞌnîꞌpî yenpo. Mîrîrî yai, tiwin pîꞌ eꞌnî tanne, Paapaya uyapurîkon kupî sîrîrî unkupîꞌpîkon pîkîrî.<pb/>


text:
Uyonpayamîꞌ, eseurîma sîrîrî uurî pîꞌ moropai Apolo pîꞌ eesenupakonpa, îꞌ kaiꞌma tiaron pemonkon yapurîyaꞌnîkon ya yai, tiwinan yapurîkonpa pra. Maasa pra anîꞌ yeseru wanî morî pe epuꞌtoꞌpeꞌnîkon, taasaꞌ Paapaya man mîîtoꞌpe. Imaimu eꞌmenukasaꞌ wenai epuꞌtîꞌnîkon, anîꞌ esenumenkatoꞌ wenai pra, îꞌ rî tiaron wenai pra. Mîrîrî yeꞌnen mîrîrî yawîrî ikuꞌtî. Mîrîrî Paapa maimu yawîrî awanîkon ya, tiwin Cristo naipontîꞌpî kupîyaꞌnîkon pepîn tiaronkonya ikupî yentai.


text:
Mîrîrî warantî awanîpa anîꞌya kin ipîkku pe akupîꞌpî tiaronkon yentai? Paapaya itîîsaꞌ pra nai, mîrîrî aapia manniꞌ tamîꞌnawîrî? Tîîse îꞌ waniꞌ awanî yeꞌnen ipîkku pe aatapurîkon aawarîronkon pe tîweꞌkuꞌse. Paapa nîtîrîꞌpî pe pra tîkuꞌse aatapurîkon.<pb/>


text:
Aapiaꞌnîkon tamîꞌnawîron epuꞌnen esaꞌ pe awanîkon kaiꞌma tîîse îꞌ ton pra siꞌma, pakko pe eenasaꞌkon man. —Ipîkkukon pe tamîꞌnawîrî epuꞌnen tîîsaꞌ Paapaya anna pia —taayaꞌnîkon. Moropai tîwî anna, Cristo naipontîꞌsan kupîꞌpîyaꞌnîkon, anna maimu yawîrî pra awanîkon. Tiaronkon esaꞌ pe aweꞌkupîꞌpîkon reiyamîꞌ pe. Mîrîrî warantî awanîkon ya, ayarakkîrîꞌnîkon anna nîrî wanî eꞌpainon, reiyamîꞌ pe. Tîîse mîrîrî warantî awanî pepîn.


text:
Maasa pra uupia Paapaya manniꞌkan pemonkonyamîꞌ tewanmarîꞌsenon pataꞌseꞌ yaꞌ anna tînaipontîꞌsan tîrîꞌpî. Mîrîrî yeꞌnen anna wanî warayoꞌkon manniꞌkan pemonkon wîîtîponoꞌsan warantî aasaꞌmanta ton pe tamîꞌnawîronkonya eraꞌma tanne. Mîrîrî warantî anna wanî, pemonkonyamîꞌya moropai inserîyamîꞌya nîrî eraꞌma tanne.


text:
Cristo wenai epuꞌnen pe anna eꞌtoꞌ tarîron rumakaꞌpî annaya imaimu ekaremeꞌtoꞌpe annaya kaiꞌma. Mîrîrî wenai pakko pe warantî anna wanî sîrîrî. Tîîse amîrîꞌnîkon kaane, epuꞌnen pe aweꞌkupîkon Cristo pemonkono pe awanîkon yeꞌnen. Tîîse anna wanî aꞌtuꞌmîra tîweꞌsanon pe, anna maimu pîinama pra anîꞌya eꞌpai awanî. Tîîse amîrîꞌnîkon eꞌkupî meruntî ke, ipîkku pe amaimukon wanî. Moropai anna wanî tamîꞌnawîronkon newanmîrîkon pe. Tîîse amîrîꞌnîkon eꞌkupî tamîꞌnawîronkon napurîkon pe. Mîrîrî warantî eesenumenkakon anna pîꞌ.


text:
Tîîse îꞌ kaiꞌma awanî anna yarakkîrî ekaremekîuya sîrîrî. Sîrîrî tîpose anna eꞌtarumaꞌtî koꞌmannîꞌsaꞌ man. Emiꞌnan pîꞌ moropai tuna aninnîpai anna eꞌtoꞌ pîꞌ. Anna pon ton pra mararon yeꞌrî saꞌne, anna pon pe tîîse. Anna poꞌpîtî toꞌya. Moropai morî pe anna koꞌmamî pataꞌseꞌ ton pra anna wanî.


text:
Moropai anna esenyakaꞌmapîtî taapîꞌkaꞌse mararî pra, anna yekkari yonpatoꞌpe annaya kaiꞌma. Mîrîrî yai anna winîkîi imakuiꞌpî pe teeseurîmasanon pîꞌ, morî pe anna wanî toꞌ winîkîi. Mîrîrî warantî anna tarumaꞌtî toꞌya tanne, yapîtanîpî annaya, anna ekoreꞌma pra.


text:
Anna pîꞌ toꞌ woꞌmaꞌta yai, toꞌ maimu yuuku annaya morî pe, îri pe pra. Mîîwîni tîîse anna kupî toꞌya nura emurukuntîsaꞌ poro pona tîpaꞌsen warantî. Moropai sîrîrî tîpose anna wanî toꞌ pia nura warantî.<pb/>


text:
Tîîse mîrîrî warantî amîrîꞌnîkon yeppeꞌnîꞌtoꞌpeuya imenukauya pepîn tîîse ayunkon pe ayenupatoꞌpîuyaꞌnîkon unmukuyamîꞌ warantî awanîkon yeꞌnen.


text:
Innape Jesus kupîꞌpîyaꞌnîkon pata pai tuꞌkankon ayenupatonkonya ayenupaꞌsaꞌkon tanne, tîîse ayunkon epuꞌtîyaꞌnîkon eꞌpai awanî tiwin. Uurî neken wanî ayunkon pe, maasa pra eꞌmaiꞌ pe Jesus Cristo yekare ekaremekîꞌpîuya apîꞌnîkon innape ikupîkonpa.


text:
Mîrîrî wenai, uwakîri unmu Timóteo yarimauya sîrîrî aapiaꞌnîkon. Mîîkîrî wanî unmu pe innape Jesus kupîtîpon pe moropai yairon pe awanî yeꞌnen. Mîîkîrî yarimauya apîikaꞌtîiꞌnîkon, attîtoꞌpe ayenpenatanîꞌseꞌnîkon uyeseru unkupî kupîkonpa. Îꞌ kaiꞌma Cristo yekare pîꞌ pemonkonyamîꞌ yenupauya tamîꞌnawîronkon soosikon tapîꞌ ekaremeꞌnen pe yarimauya.<pb/>


text:
Tîîse ituꞌse Uyepotorîkon wanî ya, uutî kaꞌneꞌ pe amîrîꞌnîkon eraꞌmapîꞌse. Mîrîrî yai erepansaꞌ pe inkamoro mîî pe tîweꞌsanon epuꞌtîuya. Îꞌ kupî toꞌya teeseurîmakon yawîrî epuꞌtîuya, îꞌ tîkuꞌse pra, tîmaimukon pe neken toꞌ eseurîma koꞌmannîpî epuꞌtîuya.


text:
Maasa pra uyesaꞌkon pe Paapa ena ya, umaimukon ke neken eseurîman pepîn mîrîrî, tîîse imeruntîri wenai Cristo maimu yawîrî koꞌmannî, morî tîkuꞌse.


text:
Mîrîrî yeꞌnen uuipî yai oꞌnon yeꞌka pe uuipî yuꞌse awanîkon? Ayakoꞌmenkauyaꞌnîkon teekoreꞌmai kaꞌrî uuipî yuꞌse awanîkon, umaimu yawîrî pra awanîkon yeꞌnen? Morî pe kaꞌrî uuipî yuꞌse awanîkon, umaimu yawîrî awanîkon yeꞌnen?<pb/>


text:
Akoreꞌtaꞌnîkon imakuiꞌpî kureꞌnan eꞌkupî koꞌmannîpî yekare eta pîꞌ wai. Inkamoro Paapa epuꞌnenan pepînya mîrîrî yeꞌka kupî pepîn eꞌpainon. Tîîse eta pîꞌ wai warayoꞌ wanî akoreꞌtaꞌnîkon tîyun noꞌpî tîmamaikîrî yarakkîrî tîweꞌsen.


text:
Tîîse oꞌnon yeꞌka pe mîrîrî yeꞌka eꞌkupî tanne akoreꞌtaꞌnîkon mîî pe awanîkon kaiꞌma awanîkon? Mîrîrî yeꞌka eꞌkuꞌsaꞌ pîꞌ aweppepîkon pra awanîkon. Teesewankonoꞌmai eꞌtî mîrîrî pîꞌ, ayonpakon saꞌmantasaꞌ pîꞌ eesewankonoꞌmakon warantî. Mîîkîrî warayoꞌ mîrîrî imakuiꞌpî kupîtîpon, mîîkîrî yenpaꞌkatî akoreꞌtapaiꞌnîkon.


text:
Uurî wai tarî akoreꞌtaꞌnîkon pra miarî ayarakkîrîꞌnîkon eseurîmatoꞌpe. Tîîse apokonpeꞌnîkon wanî sîrîrî esenumenkatoꞌ ke îꞌ kaiꞌma eꞌkupîꞌpî akoreꞌtaꞌnîkon pîꞌ esenumenka yeꞌnen. Cristo naipontîꞌpî pe wanî yeꞌnen, uurî esenumenkasaꞌ wai îꞌ kupî eꞌpai awanî pîꞌ mîîkîrî yarakkîrî, Uyepotorîkon Jesus maimu pe mîîkîrî warayoꞌ, imakuiꞌpî kupîtîpon yenpaꞌka eꞌpai awanî.


text:
Mîrîrî yeꞌnen îꞌ pensa eemurukuntîkon yai, akoreꞌtaꞌnîkon nîrî eꞌpai wai esenumenkatoꞌ ke. Uyepotorîkon Jesus Cristo wanî nîrî akoreꞌtaꞌnîkon.


text:
Mîîkîrî meruntîri yai mîîkîrî warayoꞌ imakuiꞌpî kupîtîpon rumakatî Makui yenyaꞌ, itarumaꞌtîtoꞌpeiya inkupîꞌpî wenai. Mîrîrî wenai tîweꞌtarumaꞌtî epuꞌtî tîuya ya, awenpenatatoꞌpe imakuiꞌpî tînkupîꞌpî rumaka pîꞌ. Mîrîrî warantî neken awenpenatasaꞌ ya, Uyepotorîkonya pîikaꞌtî tuipî weiyu yaino ton pe.<pb/>


text:
Mîrîrî yeꞌka pîꞌ mîî pe awanîkon eꞌpai pra man. Maasa epuꞌtîyaꞌnîkon eꞌpai man. Mararon isaꞌmotoꞌ wanî ya, kîsereꞌna koreꞌta, tamîꞌnawîrî isaꞌmoiya eꞌpainon. Mîrîrî warantî imakuiꞌpî kuꞌsaꞌ tiwinanya ya, tamîꞌnawîronkon amîrîꞌnîkon tarumaꞌtîiya.


text:
Mîrîrî yeꞌnen mîrîrî imakuiꞌpî pe tîweꞌsen yenpaꞌkatî akoreꞌtapaiꞌnîkon imakuiꞌpî ton pra, morî pe awanîkonpa. Mîrîrî warantî ikuꞌtî, Judeuyamîꞌya ikuꞌpîtîꞌpî warantî. Tewîꞌkon tapai isaꞌmotoꞌ moꞌkaꞌpî toꞌya moropai carneiro more wîꞌpî toꞌya, festa pîꞌ toꞌ eꞌtoꞌpe. Maasa pra toꞌ enpenatapîtîꞌpî îꞌ pensa tesanonkon piapai teepaꞌkatoꞌkon pîꞌ. Mîrîrî pîꞌ toꞌ atausinpaꞌpî kureꞌne. Moropai manniꞌ carneiro more wîîsaꞌ wanî warantî, Cristo wîîsaꞌ wanîꞌpî uurîꞌnîkon moꞌkapa kaiꞌma imakuiꞌpî piapai.


text:
Mîrîrî yeꞌnen uurîꞌnîkon koreꞌtapai imakuiꞌpî yenpaꞌkanpaiꞌnîkon, morî pe atausinpantoꞌpe, amenan koꞌmannîtoꞌ pîꞌ. Cristo, uurîꞌnîkon ton pe aasaꞌmantaꞌpî manniꞌ pîꞌ enpenatan pe yapurîpaiꞌnîkon man, imakuiꞌpî ton pra siꞌma. Tîîse penaron imakuiꞌpî uyeserukon tîrumakai, yairon pe puꞌkuru siꞌma yapurîpaiꞌnîkon man.<pb/>


text:
Manniꞌ tiaron kaareta menukaꞌpîuya aapiaꞌnîkon taꞌpîuya apîꞌnîkon, manniꞌkan nura kuꞌnenan, seꞌ tapairî wîriꞌsanyamîꞌ yarakkîrî, warayoꞌ yarakkîrî tîweꞌsanon pokonpe awanîkon namai.


text:
Mîrîrî taꞌpîuya, tîîse manniꞌkan Paapa epuꞌnenan pepîn piapai aatarimakonpa taasauꞌya pra wai. Inkamoro wanî imakuiꞌpî kuꞌnenan pe, seꞌ tapairî wîriꞌ yarakkîrî tîweꞌsanon pe. Moropai tonpakon winîpai îꞌ yuꞌse teesekaꞌnunkasanon pe, moropai amaꞌyeꞌkon pe tîweꞌsanon pe, moropai miaꞌ ke ikonekasaꞌ yapurînenan pe. Inkamoro pîꞌ eseurîmasaꞌ pra wai toꞌ koreꞌta koꞌmannî namai. Maasa pra inkamoro koreꞌtapai atariman ya, sîrîrî non yapai epaꞌkan eꞌpainon, saꞌmantan eꞌpainon inkamoro pokonpe eꞌnî namai.


text:
Tîîse tauya manniꞌ apîꞌnîkon. Manniꞌ ayonpakon, innape Jesus kuꞌnen taiya manniꞌ, tîîse teseru tîîse yairî pra. Iteseru wanî wîriꞌsanyamîꞌ yarakkîrî tîweꞌsen pe, moropai tiaronkon winîpai îꞌ yuꞌse tîweꞌsen pe kureꞌne, moropai miaꞌ ke ikonekasaꞌ yapurînen pe, moropai teetînsen pe, moropai imakuiꞌpî pe tiaronkon winîkîi teeseurîmasen pe, moropai amaꞌyeꞌ pe tîweꞌsen pe. Mîîkîrî yeꞌka ayonpakon yarakkîrî awanîkon eserîke pra naatîi. Ipokonpe siꞌma ayekkarikon yonpayaꞌnîkon eserîke pra naatîi. Atarimatî iipiapai.<pb/>


text:
<sup>(12,13)</sup> Uurîya Paapa epuꞌnenan pepînon yeseru yakoꞌmenka eserîke pra man, tîîse Paapaya neken inkamoro yeꞌkakon yakoꞌmenka. Tîîse amîrîꞌnîkonya ayonpakon, innape Jesus kuꞌnenan yeseru yakoꞌmenka eꞌpai awanî. Maasa pra mîrîrî warantî Paapa maimu eꞌmenukasaꞌya taasaꞌ:<br/><t>—Mîîkîrî warayoꞌ imakuiꞌpî kupîtîponoꞌpî yenpaꞌkatî akoreꞌtapaiꞌnîkon<br/>—taasaiꞌya. Mîrîrî yeꞌnen mîrîrî warantî ikuꞌtî.<pb/>


text:
Amîrîꞌnîkon koreꞌta, innape Jesus kuꞌnenan, ayonpakon wanî ya, asakîꞌne inkamoro esiyuꞌpîtî ya, îꞌ ton pe inkamoro yarîyaꞌnîkon innape Jesus kuꞌnen pepîn ipîkku pe tîweꞌsen juiz pia? Îꞌ waniꞌ awanî yeꞌnen moro inkamoro innape Jesus kuꞌnenan, Paapa pemonkonoyamîꞌ pokonpe siꞌma iteseru konekayaꞌnîkon pepîn?


text:
Epuꞌtîyaꞌnîkon pra kin naatî, Paapa pemonkonoyamîꞌya Paapa epuꞌnenan pepîn yeseru yakoꞌmenka kupî sîrîrî? Mîrîrî yeꞌnen mîrîrî warantî yakoꞌmenkayaꞌnîkon kupî yeꞌnen, moriya sîrîrî mîrîrî îri pe ayonpakon eꞌtoꞌ konekayaꞌnîkon yuwatî.


text:
Epuꞌtîyaꞌnîkon pra kin naatî inserîyamîꞌ yeseru yakoꞌmenka uurîꞌnîkonya? Mîrîrî yentai atakoꞌmenkan eꞌpai awanî tarî koꞌmannîtoꞌ pîꞌ.


text:
Mîrîrî yeꞌnen anîꞌ teesiyuꞌpîꞌsen wanî ya, Paapa epuꞌnen pe tîweꞌsen menkatî îꞌ rî mîîkîrî nîkupîꞌpî iteseru konekatoꞌpeiya. —Ipîkku pepîn mîîkîrî —tîkai pra ipîꞌ maasa pra morî pe ikupîiya Paapa epuꞌnenan pepînya ikupî yentai.


text:
Akoreꞌtaꞌnîkon manniꞌ ayonpakon innape Jesus kuꞌnen ton pra kin nai mîrîrî yeꞌka koneka ton? Mîrîrî pîꞌ aweppepîkon eserîke pra naatî?


text:
Moro awanî epuꞌtî pîꞌ wai akoreꞌtaꞌnîkon. Tîîse amîrîꞌnîkonya ayonpakon yarî, moro iteseru konekapai tîîse. Tîîse yarîyaꞌnîkon manniꞌ ipîkku pe tîweꞌsen juiz Paapa epuꞌnen pepîn pia mîîkîrîya iteseru konekatoꞌpe kaiꞌma.<pb/>


text:
Mîrîrî warantî ayonpakon esiyuꞌpîtî wenai, yairî pra awanîkon esepuꞌtî. Imakuiꞌpî kupîtîponoꞌpî wanî ya mîrîrî yapîtanîpîyaꞌnîkon eꞌpai awanî, îri pe yarakkîrî tîweꞌse pra. Ayamaꞌrunpatîponoꞌpî wanî ya, tîwî nîsi yarakkîrî awoꞌmaꞌtatoꞌ ton kîseporîi. Mîrîrî warantî ikupîyaꞌnîkon ya, morî pe panpîꞌ awanî.


text:
Tîîse mîrîrî warantî pra amîrîꞌnîkonya imakuiꞌpî kupî. Moropai ayonpakon yamaꞌrunpayaꞌnîkon. Ayonpakon winîkîi mîrîrî kupî pîꞌ aakoꞌmamîkon, innape Jesus kuꞌnenan winîkîi.<pb/>


text:
<sup>(9,10)</sup> Yairî awanî epuꞌtî pîꞌ naatîi imakuiꞌpî kuꞌnenanya tîîkoꞌmantoꞌkon ton eporî pepîn Paapa pia, tesaꞌkon pe mîîkîrî wanî pepîn. Îꞌ yapisî toꞌya pepîn iwinîpai. Teesenkuꞌtîi pra eꞌtî inkamoro yeꞌkakon pîꞌ. Maasa pra inkamoro wanî seꞌ tapairî wîriꞌsanyamîꞌ yarakkîrî tîweꞌsanon pe, moropai miaꞌ ke ikonekasaꞌ yapurînenan pe, moropai tiaronkon noꞌpî yarakkîrî tîweꞌsanon pe, moropai warayoꞌkon yarakkîrî nura kuꞌnenan pe, moropai amaꞌyeꞌkon moropai îꞌ yuꞌse teesekaꞌnunkasanon pe, moropai teetînsenon pe moropai imakuiꞌpî pe tiaronkon winîkîi teeseurîmasanon pe moropai seruꞌyeꞌ yenkuꞌtîtonkon pemonkon yamaꞌrunpapa. Insamoro yeꞌkakonya îꞌ yapisî pepîn tiwin kin Paapa winîpai, maasa pra Paapa wanî pepîn toꞌ esaꞌ pe.


text:
Pena amîrîꞌnîkon koreꞌta tiaronkon wanîꞌpî mîrîrî warantî. Tîîse mîrîrî imakuiꞌpî ankupîꞌpîkon ronaꞌpî Paapaya morî pe awanîkonpa imakuiꞌpî ton pra. Moropai mîrîrî neken kupîꞌpîiya pra, tîîse tîmîrî ton pe awanîkonpa amoꞌkaꞌpîiyaꞌnîkon, Uyepotorîkon Jesus Cristo saꞌmantaꞌpî wenai. Moropai Morî Yekaton Wannî, Paapa winîpainon wenai morî pe akonekaꞌpîiyaꞌnîkon.<pb/>


text:
Tiaronya taa upîꞌ: —Tamîꞌnawîrî ankuꞌpai eꞌtoꞌ kupîuya eserîke awanî imakuiꞌpî pe pra. Mîrîrî pîꞌ tauya ipîꞌ: —Inna seruꞌ pepîn, tamîꞌnawîrî ikupîya, tîîse yai pra mîrîrî wanî pepîn morî panpîꞌ amîrî ton pe. Moropai tiaronya taa upîꞌ: —Îꞌ rî kupîuya eꞌpainon ituꞌse wanî pîkîrî, îꞌ waniꞌ pra awanî. Mîrîrî pîꞌ tauya sîrîrî: —Inna, seruꞌ pepîn. Tîîse mîrîrî ena tîrîuya pepîn eꞌpainon uyentai.


text:
Yai pra nura kuꞌnen wanî imakuiꞌpî tînkupîꞌpî anwapuꞌtîpai moropai umaimu yuukuiya see warantî: —Yekkari wannî wanî Paapa nîkupîꞌpî pe enaꞌtoꞌpe. Moropai uroꞌtakon wanî uyekkarikon yenseꞌ pe Paapa nîkupîꞌpî pe. Mîrîrî yeꞌnen îꞌ rî enapîuya, ituꞌse uurî eꞌtoꞌ pîkîrî, îꞌ waniꞌ pra awanî. Mîrîrî pîꞌ tauya sîrîrî: —Inna, seruꞌ pepîn. Mîrîrî toꞌpe ikupîꞌpî Paapaya, tîîse mîrîrî yaretîꞌkaiya kupî sîrîrî saꞌnîrî. ˻Tîîse uyesaꞌkon yaretîꞌkaiya pepîn.˼ Uyesaꞌkon kuꞌsaiꞌya pra man nura kuꞌtoꞌpe uyonpakon yarakkîrî. Moropai seꞌ tapairî wîriꞌsanyamîꞌ yarakkîrî eꞌnîtoꞌpe ikuꞌsaiꞌya pra man. Tîîse ukupîꞌpîiyaꞌnîkon Uyepotorîkon yapurîtoꞌpe, moropai Uyepotorîkonya uyesaꞌkon yapurîtoꞌpe tîmîrî ton pe.


text:
Mîrîrîtoꞌpe uurîꞌnîkon pîmîꞌsaꞌka Paapaya, Uyepotorîkon pîmîꞌsaꞌkaꞌpî tîuya warantî tîmeruntîri ke.<pb/>


text:
Epuꞌtîyaꞌnîkon pra kin naatî, Cristo piawon pe eꞌnî yeꞌnen, itesaꞌ waikatoi pe uyesaꞌkon wanî, manniꞌ pemonkon waikatoi pe itemekon wanî manniꞌ warantî? Mîrîrî warantî siꞌma Cristo waikatoi pe tîweꞌsen moꞌkauya eꞌpainon, manniꞌ wîriꞌ seꞌ tapairon yarakkîrî eꞌtoꞌpe? Mîrîrî kupîuya pepîn eꞌpainon tiwin kin.


text:
Moropai epuꞌtîyaꞌnîkon pra kin naatî, warayoꞌ eꞌsaꞌ ya seꞌ tapairon wîriꞌ yarakkîrî tiwin toꞌ ena saꞌnîrî Paapa maimu eꞌmenukasaꞌya taasaꞌ yawîrî? Taasaiꞌya see warantî:<br/><t>—Inkamoro asakîꞌnankon ena tiwin toꞌ esaꞌ, saꞌnîrî toꞌ wanî yeꞌnen<br/>—taasaiꞌya.


text:
Mîrîrî warantî anîꞌ wanî ya Uyepotorîkon yarakkîrî tîweꞌsen pe, mîîkîrî wanî nîrî yarakkîrî. Mîîkîrî Uyepotorîkon yarakkîrî uyekatonkon wanî tiwin.<pb/>


text:
Mîrîrî yeꞌnen seꞌ tapairî wîriꞌ yarakkîrî tîweꞌse pra eꞌtî. Maasa pra tiaron imakuiꞌpî kupîyaꞌnîkon ya ayesaꞌkon eꞌtarumaꞌtî pepîn. Tîîse seꞌ tapairî wîriꞌ yarakkîrî awanîkon ya, aawarîrîꞌnîkon ayesaꞌkon tarumaꞌtîyaꞌnîkon mararî pra, tiaron imakuiꞌpî yentai.


text:
Mîrîrî ayesaꞌkon wanî epuꞌtîyaꞌnîkon pra kin naatî? Paapa Yekaton koꞌmantoꞌ pe awanî. Moropai Paapa winîpaino pe awanî. Mîrîrî yeꞌnen aawarîronkon pe awanîkon pepîn mîrîrî.


text:
Tîîse tîmîrî pe Paapaya amîrîꞌnîkon yennaꞌpî. Moropai ayeꞌmaꞌpîiyaꞌnîkon pakîꞌnan pona tînmu saꞌmantatoꞌ ke tîmîrî ton pe. Mîrîrî yeꞌnen Paapa yapurî pe ayesaꞌkon yapurîyaꞌnîkon epuꞌtî.<pb/>


text:
Tarîpai uyekaranmapotoꞌyaꞌnîkon pîꞌ ayeurîmauyaꞌnîkon sîrîrî. Inna seruꞌ pepîn warayoꞌ noꞌpîta pra awanî ya, morî pe awanî.


text:
Tîîse tuꞌke imakuiꞌpî kuꞌtoꞌ moro awanî. Mîrîrî namai, seꞌ tapairî wîriꞌsanyamîꞌ yarakkîrî awanî namai, warayoꞌ noꞌpîta eꞌpai awanî, aakoꞌmantoꞌpe tînoꞌpî yarakkîrî. Moropai mîrîrî warantî nîrî wîriꞌ etinyoma eꞌpai awanî tînyo yarakkîrî aakoꞌmantoꞌpe.


text:
<sup>(3,4)</sup> Mîrîrî yeꞌnen warayoꞌ inoꞌpîtaꞌpî koꞌmamî eꞌpai awanî morî pe tînoꞌpî yarakkîrî. Mîrîrî yeꞌnen warayoꞌya —Unoꞌpî yarakkîrî eꞌpai pra wai —taa eserîke pra awanî. Maasa pra imîrî pe awanî yeꞌnen. Mîrîrî warantî nîrî wîriꞌya —Unyo yarakkîrî eꞌpai pra wai —taa eserîke pra awanî. Maasa pra imîrî pe awanî yeꞌnen.


text:
Mîrîrî yeꞌnen inkamoro etîꞌnînma pepîn tînyo yarakkîrî moropai tînoꞌpî yarakkîrî, —Ayarakkîrî eꞌpai pra wai —tîkai pra. Tîîse saꞌnîrî tîweꞌtoꞌkon mîꞌpannîpî eꞌpai awanî, ituꞌse tîwanîkon ya. Inkamoro eseta eꞌpai awanî tîweiyukon ton tîkuꞌneꞌtîi teepîremakon pîꞌ taatapisîkonpa. Mîrîrî ikuꞌsaꞌ tîuyaꞌnîkon tîpo, inîꞌrî morî pe toꞌ ena tînoꞌpî yarakkîrî. Maasa pra yapîtanîpî toꞌya eserîke pra awanî ya, Makuiya imakuiꞌpî kupî toꞌya emapuꞌtî. Mîrîrî namai saꞌnîrî toꞌ ena eꞌpai awanî, tînoꞌpî yarakkîrî.<pb/>


text:
Uurî pia morî pe awanî, tamîꞌnawîronkon wanî ya uurî warantî, inoꞌpî ton pra. Teuren tîîse tiwin pîꞌ eꞌnî tanne, Paapaya uyeserukon ton tîîsaꞌ mîrîrî. Noꞌpîtantoꞌ yeseru ton tîrîiya tiaronkon pia moropai inoꞌpî pra koꞌmannî yeseru ton tîrîiya tiaronkon pia.<pb/>


text:
Tarîpai eseurîma sîrîrî maasaronkon inoꞌpî pînon pîꞌ, moropai inyo isaꞌmantaꞌsan pîꞌ. Tauya, morî pe awanî eꞌpainon tîînoꞌpîtai pra aakoꞌmamîkon ya, uurî warantî.


text:
Tîîse yapîtanîpîyaꞌnîkon eserîke pra awanîkon ya, moriya anoꞌpîtatî. Maasa pra morî pe awanî aanoꞌpîtakon ya, pînîn pîꞌ aakoꞌmamîkon yentai, anoꞌpîkon yarakkîrî aakoꞌmamîkonpa.<pb/>


text:
Tarîpai eseurîma sîrîrî manniꞌkan inoꞌpîtaꞌsan pîꞌ moropai etinyomaꞌsan pîꞌ. Sîrîrî tauya manniꞌ uwinîpainon pepîn tîîse Uyepotorîkon winîpainon unkupîkon ton pe inekaremekîꞌpî.


text:
Wîriꞌ etinyomaꞌpîya tînyo rumaka eserîke pra awanî. Irumakasaiꞌya ya, tiwinsarî aakoꞌmamî eꞌpai awanî, tiaron yarakkîrî tîweꞌse pra. Mîîwîni pra awanî ya, tînyo yarakkîrî tîîkoꞌmantoꞌpe etinaꞌpaka eꞌpai awanî. Moropai warayoꞌ inoꞌpîtaꞌpîya tînoꞌpî rumaka eserîke pra awanî.<pb/>


text:
Tarîpai tauya sîrîrî tiaronkon pîꞌ. Uyepotorîkonya taasaꞌ pra man tarî tîwanî yai, tîîse uurîya taa sîrîrî. Manniꞌ warayoꞌ innape Jesus kuꞌnen, mîîkîrî noꞌpî wanî ya innape Jesus kuꞌnen pe pra, tîîse morî pe toꞌ koꞌmamî ya saꞌnîrî, inyoya irumaka eserîke pra awanî.


text:
Moropai wîriꞌ innape Jesus kuꞌnen, inyo wanî ya innape Jesus kuꞌnen pe pra, tîîse inkamoro koꞌmamî ya morî pe, inoꞌpîya irumaka eserîke pra awanî.


text:
Maasa pra mîîkîrî warayoꞌ innape Jesus kuꞌnen pepîn mîîkîrî pîrema Paapaya innape Jesus kuꞌnen pe inoꞌpî wanî wenai. Moropai tiaron warayoꞌ innape Jesus kuꞌnen mîîkîrî noꞌpî wanî innape Jesus kuꞌnen pe pra. Tîîse Paapaya inoꞌpî pîrema, innape Jesus kuꞌnen pe inyo wanî wenai. Tîîse mîrîrî warantî pra awanî ya, morî pe mîîkîrî munkîyamîꞌ wanî pepîn Paapa yarakkîrî, ipemonkono pe pra toꞌ wanî yeꞌnen. Tîîse tîpemonkono pe inyo wanî wenai, Paapaya toꞌ pîrema, toꞌ koꞌmannîpîiya morî pe.<pb/>


text:
Mîrîrî yeꞌka pe pra awanî ya, mîîkîrî warayoꞌ innape Jesus kuꞌnen pepîn wanî ya, ikoꞌmanpai pra innape Jesus kuꞌnen tînoꞌpî yarakkîrî, moropai wîriꞌ innape Jesus kuꞌnen pepîn wanî ya, ikoꞌmanpai pra tînyo innape Jesus kuꞌnen yarakkîrî, moriya tîwî eepaꞌka. Mîrîrî warantî eepaꞌkaꞌpî ya, îꞌ waniꞌ pra man. Yarakkîrî puꞌkuru aakoꞌmamî eꞌpai pra awanî. Maasa pra uurîꞌnîkon yannoꞌpî Paapaya morî pe koꞌmannîtoꞌpe tîîwanmîra, tînoꞌpî ke, tînyo ke.


text:
Tîîse innape Jesus kupîiya pra tîîse, yarakkîrî aakoꞌmamî ya, îꞌ pensa innape Jesus kupî anyoya epuꞌtîya pra nai. Yai pra innape ikupîiya awenai. Moropai warayoꞌ îꞌ pensa innape Jesus kupî mîîkîrî anoꞌpîya epuꞌtîya pra nîrî nai. Yai pra innape ikupîiya awenai. Mîrîrî yeꞌnen ayuꞌse awanî ya, yarakkîrî akoꞌmankî.<pb/>


text:
Akaisarîꞌnîkon tiwin pîꞌ siꞌma mîrîrî Uyepotorîkon nîtîrîꞌpî aapiaꞌnîkon yawîrî ikupî pîꞌ akoꞌmantî. Moropai oꞌnon yeꞌka pe awanîꞌpîkon pena Paapaya ayannokon yai, mîrîrî warantî akoꞌmantî. Mîrîrî pîꞌ tamîꞌnawîronkon yenupaꞌpîuya soosikon kaisarî.


text:
Mîrîrî yeꞌnen anîꞌ wanî ya, Judeuyamîꞌ yeseru yawîrî tîmere piꞌpî pottî yaꞌtîtîpon wanî ya innape Jesus kupîiya rawîrî, mîrîrî warantî rî aakoꞌmamî eꞌpai awanî, Judeu pe aweꞌtoꞌ tenonse pra. Mîrîrî warantî nîrî anîꞌ wanî ya, Judeuyamîꞌ yeseru yawîrî pra Paapaya tanno rawîrî, mîrîrî warantî aakoꞌmamî eꞌpai awanî, tîmere piꞌpî pottî taꞌtîi pra.


text:
Maasa pra mîrîrî yeꞌkaya îꞌ kupî pepîn mîîtoꞌpe. Judeuyamîꞌ yeseru yaꞌ awanî kaꞌrî, kaane, tîîse îꞌ eꞌpai awanî innape Paapa maimu yawîrî aakoꞌmamî eꞌpai awanî.


text:
Mîrîrî yeꞌnen tiwin pîꞌ siꞌma oꞌnon yeꞌka pe awanîꞌpîkon pena Paapaya ayannokon yai, mîrîrî yawîrî akoꞌmantî.


text:
Pena Paapaya ayanno ya, toꞌ poitîrî pe kin aweꞌsaꞌ pra nan? Moriya akoꞌmankî toꞌ poitîrî pe. Îꞌ waniꞌ awanî pepîn. Tîîse îꞌ pensa toꞌ poitîrî pe pra eenatoꞌ weiyu erepamî ya, moriya epaꞌkakî.


text:
Maasa pra tesaꞌ kenankon inkamoro yanno Uyepotorîkonya ya, tarîpai inkamoro wanî Paapa pia itesaꞌ pra. Maasa pra Paapaya toꞌ moꞌkasaꞌ yeꞌnen, imakuiꞌpî piapai. Mîrîrî warantî tesaꞌ kenankon pepînon wanî mîrîrî Paapa pia ipoitîrî pe.


text:
Maasa pra tamîꞌnawîronkon amîrîꞌnîkon yeꞌmasaꞌ Paapaya sîrîrî, seꞌ kaisarî. Mîrîrî yeꞌnen Paapa maimu yawîrî akoꞌmantî imîrî pe awanîkon yeꞌnen, tiaron pemonkono pe pra.


text:
Mîrîrî yeꞌnen uyonpayamîꞌ, tiwin pîꞌ siꞌma akaisarîꞌnîkon oꞌnon yeꞌka pe awanîꞌpîkon ayannoꞌpîkon Paapaya yai, mîrîrî yawîrî akoꞌmantî.<pb/>


text:
Tarîpai tauya sîrîrî maasaronkon pîꞌ. Uyepotorîkon winîpainon pepîn tîîse uurî esenumenkatoꞌ sîrîrî. Tîîse innape eseurîmatoꞌ kupîyaꞌnîkon eserîke awanîkon, maasa pra yairî tîweꞌsen ukuꞌsaꞌ Uyepotorîkonya, tîꞌnokoꞌpî pe uyeraꞌmasaiꞌya wenai.


text:
Mîrîrî yeꞌnen uurî esenumenkatoꞌ wanî warayoꞌ koꞌmamî eꞌpai awanî, tîwanî manniꞌ warantî. Maasa pra koꞌmannîtoꞌ wanî saꞌme mîîtoꞌpe.


text:
Tîîse amîrî wanî ya tînoꞌpî ke, anoꞌpî yarakkîrî teeturumakai pra eꞌkî. Tîîse inoꞌpî pra awanî ya, moriya akoꞌmankî inoꞌpî pra.


text:
Tîîse aanoꞌpîtasaꞌ ya, mîrîrî wanî pepîn imakuiꞌpî pe. Moropai maasaron wîriꞌ etinyoma ya, mîrîrî nîrî wanî pepîn imakuiꞌpî pe. Tauya sîrîrî maasa pra amîrîꞌnîkon anpîikaꞌtîpai wanî yeꞌnen, saꞌme inoꞌpîtaꞌsan koꞌmantoꞌ yeseru wanî yeꞌnen, mîrîrî warantî ayeserukon wanî namai.<pb/>


text:
Uyonpayamîꞌ îꞌ ankapai eꞌtoꞌ pîꞌ tauya sîrîrî. Tîîkoꞌmanse puꞌkuru pra koꞌmannîtoꞌ ataretîꞌka pe man. Mîrîrî yeꞌnen tînoꞌpî ke awanîkon ya, mîîkîrî pîꞌ neken kîsenumenkatî. —Paapa pataꞌseꞌ ton pra man —tîkai pra eꞌtî.


text:
Moropai esewankonoꞌmantoꞌ erepansaꞌ ya uponaꞌnîkon, mîrîrî pîꞌ neken kîsenumenkatî. Moropai aatausinpatoꞌkon erepansaꞌ ya, ipîkku pe mîrîrî pîꞌ neken kîsenumenkatî. Maasa pra ipatîkarî aakoꞌmamî pepîn. Moropai ayemannekon ton yenna pîꞌ kîsenumenkai ipîkku pe. Maasa pra mîrîrîkon wanî taataretîꞌkasen pe.


text:
Mîrîrî yeꞌnen ipîkku pe tamîꞌnawîrî sîrîrî pata yemanne pîꞌ kîsenumenkatî. Maasa pra tamîꞌnawîron sîrîrî pata po tîweꞌsanon ataretîꞌka kupî sîrîrî. ˻Mîrîrî yeꞌnen ipîkku pe Paapa yapurî pîꞌ koꞌmanpaiꞌnîkon.˼<pb/>


text:
Tuꞌkan esenumenkantoꞌ winîpai amîrîꞌnîkon anpîikaꞌtîpai wanî sîrîrî. Mîrîrî yeꞌnen warayoꞌ inoꞌpî ton pîn mîîkîrî esenumenka Uyepotorîkon ton pe teesenyakaꞌma pîꞌ maasa pra anapurîpai tîwanî yeꞌnen.


text:
Tîîse warayoꞌ tînoꞌpî kenan esenumenkatoꞌ wanî tuꞌke, sîrîrî non po tîîkoꞌmantoꞌ yeseru pîꞌ. Mîrîrî kupîiya, maasa pra tînoꞌpî anapurîpai tîwanî yeꞌnen.


text:
Mîrîrî yeꞌnen mîîkîrî esenumenkatoꞌ wanî asakîꞌne kaisarî. Eesenumenka tarî tîîkoꞌmantoꞌ yeseru pîꞌ moropai eesenumenka Uyepotorîkon ton pe eesenyakaꞌmapai tîwanî pîꞌ. Mîrîrî warantî nîrî wîriꞌsanyamîꞌ wanî. Manniꞌkan inyo isaꞌmantaꞌsan moropai inyo pînon, inkamoro esenumenka Uyepotorîkon ton pe teesenyakaꞌmakon pîꞌ, tiaron pîꞌ teesenumenkai pra. Mîrîrî yeꞌnen tamîꞌnawîrî toꞌ eturumaka Uyepotorîkon yenyaꞌ eesenyakaꞌmatoꞌ kupîkonpa. Tîîse manniꞌkan wîriꞌsanyamîꞌ tînyo kenankon inkamoro esenumenka sîrîrî pata po tîîkoꞌmantoꞌkon yeseru pîꞌ. Maasa pra tînyokon anapurîpai tîwanîkon yeꞌnen.<pb/>


text:
Mîrîrî warantî tauya sîrîrî amîrîꞌnîkon pîꞌ maasa pra amîrîꞌnîkon anpîikaꞌtîpai wanî yeꞌnen. —Sîrîrî warantî ikuꞌtî —tauya pepîn. Tîîse yairon kupîyaꞌnîkon yuꞌse wanî. Moropai Uyepotorîkon esenyakaꞌmatoꞌ kupîkonpa itenyaꞌ eeturumakakon yuꞌse wanî, tuꞌke teesenumenkai pra.<pb/>


text:
Taawasirî pîꞌ —Ayarakkîrî uunoꞌpîta —taasaꞌ warayoꞌya tîpo, aakoꞌmamî ya inoꞌpî pe pra moropai mîrîrî pîꞌ eesenumenka yairî pra tîwanî pîꞌ, maasa pra taasaꞌ tîuya yawîrî ikupîiya pepîn. Moropai kureꞌne eesenumenka ya tawasirî yarakkîrî tîwanî pîꞌ, aanoꞌpîta eꞌpai awanî. Maasa pra yapîtanîpîiya yentai awanî yeꞌnen. Mîrîrî kupîiya ya, imakuiꞌpî pe awanî pepîn. Morî pe awanî, aanoꞌpîta ya.


text:
Tîîse tawasirî yarakkîrî tîwanî pîꞌ eesenumenka pra awanî ya, inoꞌpîtapai pra tîwanî yeꞌnen, îꞌ waniꞌ awanî pepîn, tamîꞌnawîrî yapîtanîpîiya ya. Imakuiꞌpî kupîiya pepîn mîrîrî.


text:
Tarîpai manniꞌ tîînoꞌpîtasen noꞌpîta ya, imakuiꞌpî pe awanî pepîn, tîîse morî pe awanî. Moropai manniꞌ tîînoꞌpîtasen pepîn koꞌmamî ya inoꞌpî pra, îꞌ waniꞌ awanî pepîn nîrî. Mîrîrî wanî morî pe panpîꞌ, maasa pra inoꞌpî ton pra awanî yeꞌnen.<pb/>


text:
Aꞌkî, wîriꞌ tînyo kenan koꞌmamî eꞌpai awanî tînyo yarakkîrî, enen tînyo wanî pîkîrî tîrumakai pra. Tîîse tiaron pensa tînyo saꞌmantasaꞌ tîpo, mîîkîrî eturumaka tiwinsarî, inyo pra. Mîîkîrî koꞌmamî ituꞌse tîwanî pîkîrî. Etinyomapai tîwanî ya, eetinyoma eꞌpai awanî, innape Jesus kuꞌnen yarakkîrî.


text:
Tîîse uurî pia eetinyoma pra awanî ya, morî pe panpîꞌ aakoꞌmamî eꞌpainon mîrîrî warantî rî. Sîrîrî uurî esenumenkatoꞌ neken pepîn, tîîse uurî pia mîrîrî warantî nîrî Morî Yekaton Wannî esenumenka.<pb/>


text:
Tarîpai eseurîmatoꞌ moꞌtanîpîuya sîrîrî. Eseurîma sîrîrî miaꞌ ke ikonekasaꞌ pia toꞌ nîtîrîꞌpî entamoꞌkantoꞌ yanî eserîke awanî pîꞌ, kaane kaꞌrî. Mîrîrî pîꞌ taayaꞌnîkon manniꞌ warantî, tamîꞌnawîrî uurîꞌnîkon, innape ikuꞌnenanya epuꞌtî pîꞌ man, innape ikuꞌnenan pepînya epuꞌtî yentai. ˻Miaꞌ ke ikonekasaꞌ nama pepîn. Mîrîrî yeꞌnen toꞌ nîtîrîꞌpî entamoꞌkantoꞌ yanî ya, îꞌ waniꞌ awanî pepîn, imakuiꞌpî pe awanî pepîn.˼ Tîîse mîrîrî esenumenkantoꞌ wanî pîikaꞌtîton pe pra, tîîse mîî pe uurîꞌnîkon kuꞌnen pe. Tîîse morî pe panpîꞌ eꞌsaꞌnaman yeseru wanî mîrîrî, tiaronkon pîikaꞌtîtoꞌpe, maasa pra toꞌ saꞌnama wenai.


text:
Anîꞌ esenumenka ya, îꞌ epuꞌnen pe tîwanî kaiꞌma, tîîse tamîꞌnawîrî epuꞌtîiya pepîn, îꞌ anepuꞌpai tîwanî.


text:
Tîîse anîꞌ Paapa yapurînen wanî ya, innape epuꞌtîiya, îꞌ kaiꞌma tîîkoꞌmamî tonpakon yarakkîrî. Moropai mîrîrî eraꞌma Paapaya tîwakîri pe.<pb/>


text:
Mîrîrî yeꞌnen mîrîrî entamoꞌkantoꞌ miaꞌ ke ikonekasaꞌ pia toꞌ nîtîrîꞌpî yanî pîꞌ apanamauyaꞌnîkon sîrîrî. Mîrîrî miaꞌ ke ikonekasaꞌ wanî anîꞌ pe pra rî epuꞌtî man. Tîîkoꞌmansen pe pra awanî. Tîîse tiwinan moro awanî, Paapa neken epuꞌtî man.


text:
Tîîse taa toꞌya, tuꞌke paapayamîꞌ wanî, kaꞌ po tîweꞌsanon moropai non po tîweꞌsanon. Moropai tuꞌke yepotorî wannîyamîꞌ wanî taa toꞌya, tîîse toꞌ esenkuꞌtîsaꞌ.


text:
Tîîse uurîꞌnîkon pia Paapa wanî epuꞌtî man tiwinan neken. Mîîkîrî wanî uyunkon pe moropai mîîkîrîya tamîꞌnawîron konekaꞌpî. Mîrîrî yeꞌnen mîîkîrî ton pe uurîꞌnîkon koꞌmamî. Moropai epuꞌtî man tiwin Uyepotorîkon wanî, mîîkîrî Jesus Cristo. Moropai mîîkîrî wenai tamîꞌnawîron ekonekaꞌpî. Mîrîrî yeꞌnen mîîkîrî wenai uurîꞌnîkon koꞌmamî sîrîrî.<pb/>


text:
Tîîse tamîꞌnawîronkon innape ikuꞌnenanya mîrîrî epuꞌtî pra awanî. Tiaronkon esenumenka sîrîrî tîpose penaroꞌ teserukon pîꞌ. Entamoꞌkantoꞌ wanî mîîkîrî miaꞌ ke ikonekasaꞌ pia itîîsaꞌ pe yapurîtoꞌpe kaiꞌma toꞌ esenumenka. —Mîrîrî yeꞌnen entamoꞌkantoꞌ yanîuya ya, mîrîrî yapurîuya imakuiꞌpî pe —taa toꞌya. Mîrîrî wenai neꞌneꞌ pe toꞌ esenumenkatoꞌ kupîiya, maasa pra imakuiꞌpî pe awanî kaiꞌma, yanî toꞌya yeꞌnen.


text:
Tîîse uurîꞌnîkon pia entamoꞌkantoꞌ wenai pra Paapaya uurîꞌnîkon yapisî. Yansaꞌnîkon ya, mîrîrî yansaꞌ wenai morî panpîꞌ eꞌnî pepîn Paapa pia. Moropai yansaꞌ pra awanî ya, mîrîrî warantî rî morî panpîꞌ eꞌnî pepîn.<pb/>


text:
Mîîwîni tîîse, tîwarî eꞌtî mîrîrî yansaꞌyaꞌnîkon pîꞌ, yansaꞌyaꞌnîkon pra awanîkon pîꞌ. Teesenumenkatoꞌkon yawîrî pra, imakuiꞌpî yaꞌ tiaronkon aꞌtuꞌmîra tîweꞌsanon ena emapuꞌtîyaꞌnîkon namai, tîwarî eꞌtî.


text:
Anîꞌ wanî ya aꞌtuꞌmîra tîweꞌsen, mîîkîrîya amîrîya îꞌ kupî eraꞌma, îꞌ waniꞌ awanî pepîn kaiꞌma ikuꞌsaꞌya epuꞌtîiꞌma. Mîrîrî yeꞌnen mîîkîrî wanî awarantî ankuꞌpai, miaꞌ ke ikonekasaꞌ pia toꞌ nîtîrîꞌpî ananpai awanî.


text:
Mîrîrî warantî mîîkîrî ayonpa aꞌtuꞌmîra tîweꞌsen atakaꞌma emapuꞌtîya. Îꞌ wanî yairî, îꞌ wanî yairî pra epuꞌtîiya pra eena ikupîya. Manniꞌ ayonpa, imîrî ton pe Cristo saꞌmantasaꞌ tanne, imakuiꞌpî yaꞌ eena emapuꞌtîya.


text:
Sîrîrî warantî mîrîrî yanî ayonpaya emapuꞌtîya, yairî pra awanî kaiꞌma teesenumenka yeꞌka pe, moropai mîrîrî wenai, neꞌneꞌ pe eesenumenkatoꞌ kupî pîꞌ aakoꞌmamî ya, moriya imakuiꞌpî kupîya mîrîrî Cristo winîkîi.


text:
Moriya uurî pia mîrîrî entamoꞌkantoꞌ wenai, imakuiꞌpî yaꞌ uyonpa ena emapuꞌtîuya ya, inîꞌrî mîrîrî yeꞌka pîꞌ entamoꞌka pepîn, imakuiꞌpî kupî uyonpaya emapuꞌtîuya namai.<pb/>


text:
Uyaipontînen ton pra man, tîîse Paapaya neken uyaipontî. Mîrîrî wenai, uurîya kin îꞌ kupî pepîn eꞌpainon, îꞌ wanî yairî epuꞌtîuya pîkîrî? Jesus naipontîꞌpî pepîn kin uurî? Inna, inaipontîꞌpî pe wanî, maasa pra Uyepotorîkon Jesus eraꞌmatîpon uurî. Moropai amîrîꞌnîkon wanî innape ikuꞌnenan pe, uyepotorî ton pe esenyakaꞌmaꞌpî wenai.


text:
Teuren tiaronkonya Jesus naipontîꞌpî pe ukupî pepîn. Tîîse amîrîꞌnîkonya ukupî maasa pra innape ukuꞌsaꞌyaꞌnîkon yeꞌnen. Innape Jesus naipontîꞌpî pe wanî esepuꞌtî aronne, maasa pra Jesus yapisîꞌpîyaꞌnîkon ayesaꞌkon pe, umaimu wenai.<pb/>


text:
Tiaron pensa Jesus naipontîꞌpî pe pra ukuꞌsaꞌ tiaronkonya yai, inkamoro maimu yuukuuya mîrîrî warantî.


text:
Jesus naipontîꞌpî pe wanî yeꞌnen, îꞌ rî tîrî toꞌya ya uupia, uwuku ton tîrî toꞌya moropai uyoꞌ ton tîrî toꞌya esenyakaꞌma tanne, yapisîuya pepîn kin eꞌpainon? Kaane, yapisîuya eꞌpainon, tiaronkon Jesus naipontîꞌsanya yapisî warantî.


text:
Moropai inoꞌpîtapai esenumenka ya, innape Jesus kuꞌnen wîriꞌ yarakkîrî upîkîrî yarîuya pepîn eꞌpainon? Inna, yarîuya eꞌpainon, tiaronkon Jesus naipontîꞌsanya ikuꞌsaꞌ warantî, moropai Jesus yaꞌmiꞌsan warantî, moropai Pedro warantî.


text:
Yai pra uurî moropai Barnabé, anna neken esenyakaꞌma kin eꞌpainon anna yekkari yonpatoꞌpe annaya? Kaane, awinîpaiꞌnîkon yapisî annaya eꞌpainon, Jesus naipontîꞌsan pe anna wanî yeꞌnen.<pb/>


text:
Oꞌnon pata kin surara pe tîweꞌsen esenyakaꞌma yekare etaꞌpî anîꞌya tekkari ton yonpapa. Tekkari yepeꞌ ton pîꞌ eesenyakaꞌmasaꞌ pra man. Manniꞌ warayoꞌ tekkari yeꞌ ton pîmîtîponya tînpîmîꞌpî yeperu enapî pepîn kin eꞌpainon? Kaane, enapîiya, teesenyakaꞌmaꞌpî yepeꞌ pe. Moropai tiaron, paakayamîꞌ esaꞌ pe tîweꞌsen, mîîkîrîya toꞌ manatî yekku moꞌka pepîn eꞌpainon, tîwuku ton? Kaane, imoꞌkaiya, itepeꞌ pe.


text:
Mîrîrî yeꞌnen warayoꞌkon maimu pîꞌ neken eseurîma pepîn sîrîrî. Tîîse moro man penaroꞌ Moisés nurîꞌtî nekaremekîꞌpî Paapa maimuya taasaꞌ mîrîrî warantî.


text:
Taasaiꞌya man see warantî:<br/><t>—Trigo pikka pîꞌ ayekîn paaka yenyakaꞌmayaꞌnîkon tanne,<br/>inta kewaꞌtîtî. Tîwî trigo yonpa tekkarikon yonpaiya<br/>—taasaiꞌya man. Mîîkîrî paaka neken pîꞌ Paapa eseurîma naka sîrîrî?


text:
Anna pîꞌ kaꞌrî eeseurîma sîrîrî? Inna, anna, teesenyakaꞌmasanon pîꞌ taiya sîrîrî. Manniꞌ teesenyakaꞌmasen ipîmî pîꞌ moropai mîîkîrî iteperu moꞌkanen inkamoro esenyakaꞌma tîmîrîꞌnîkon ton itonpa moꞌkakonpa kaiꞌma.


text:
Mîrîrî warantî mîîkîrî ipîmîtîponya ipîmî warantî, itekare ekaremekîꞌpî annaya akoreꞌtaꞌnîkon. Mîrîrî yepeꞌpî warantî awinîpaiꞌnîkon antîrîkon anapiꞌpai anna wanî sîrîrî, anna yekkari yennatoꞌ ton.


text:
Tiaronkon, Paapa ton pe teesenyakaꞌmasanonya awinîpaiꞌnîkon antîrîkon yapisî tîuyaꞌnîkon nîmîkî tekkarikon yennatoꞌ ton. Mîrîrî warantî annaya nîrî yapisî nîmîkî pepîn kin eꞌpainon? Inna, awinîpaiꞌnîkon yapisî annaya eꞌpainon.<pb/>Awinîpaiꞌnîkon yapisî annaya eꞌpai tîîse, yapisî annaya pra man. Tîîse tamîꞌnawîrî yapîtanîpîꞌpî annaya. Mararî pra anna esenyakaꞌmaꞌpî anna yekkari yennatoꞌpe, Cristo maimu ekaremekî annaya tanne. Mîrîrî kupîꞌpî annaya, maasa pra mîrîrî itekare ekaremekî annaya manenpaiya namai.


text:
Aꞌkî, epuꞌnenan amîrîꞌnîkon, epîremantoꞌ yewîꞌ ta teesenyakaꞌmasanon tekkarikon yonpa mîrîrî teesenyakaꞌmatoꞌkon winîpai. Moropai epuꞌnenan nîrî amîrîꞌnîkon, manniꞌkan tînpoꞌtîkon pe pemonkonyamîꞌ nenepîꞌsan poꞌtînenanya tiyoꞌkon ton moꞌka, mîrîrî toꞌ nenepîꞌpî yonpa.


text:
Mîrîrî warantî nîrî, Uyepotorîkonya taꞌpî manniꞌkan imaimu ekaremeꞌnenanya tekkarikon ton yapisî eꞌpainon, innape imaimu kuꞌnenan winîpai.<pb/>


text:
Tîîse sîrîrî tîpose, mîrîrî warantî eꞌsaꞌ pra wai. Moropai mîrîrî yeꞌka anesaꞌpai wanî pîꞌ kaareta menukauya pepîn sîrîrî aapiaꞌnîkon. Maasa pra anîꞌ pîꞌ îꞌ tesaꞌse pra esenyakaꞌma pîꞌ atausinpa kureꞌne. Mîrîrî yeꞌnen mîrîrî uyeseru moꞌka anîꞌya tîrîuya pepîn. Iwan pîꞌ uusaꞌmanta eꞌpai awanî, uyepeꞌ ton anesaꞌpai wanî yentai. Maasa pra epeꞌmîra Cristo maimu ekaremekî pîꞌ atausinpa mararî pra.


text:
Tîîse mîrîrî Cristo yekare ekaremekîuya pîꞌ mîî pe atapurî pepîn sîrîrî. Maasa pra ituꞌse wanî yawîrî ikupîuya pepîn sîrîrî. Tîîse unkupî ton pe uyepotorîya itîîsaꞌ wenai, ikupîuya. Maasa pra mîrîrî eꞌpîikaꞌtîntoꞌ yekare ekaremekîuya pra awanî ya, “ekenne” tauya eꞌpainon, Paapaya utarumaꞌtî eꞌpainon.


text:
Tîîse uuwarîrî uurî esenyakaꞌmatoꞌpe wanî ya, ituꞌse wanî yawîrî, moriya itepeꞌpî nîmîkîuya eꞌpainon. Tîîse sîrîrî esenyakaꞌmatoꞌ Paapa nîtîrîꞌpî unkupî ton pe. Mîrîrî yeꞌnen ituꞌse eꞌtoꞌ yawîrî pra, tîîse ituꞌse Paapa eꞌtoꞌ yawîrî ikupîuya.


text:
Mîrîrî kuꞌsauꞌya wenai îꞌ yeꞌka see itepeꞌpî yapisîuya eꞌpainon? Anîꞌ nîtîrî yapisîuya pepîn. Îꞌ yapisîuya eꞌpai tîîse, îꞌ tesaꞌse pra awinîpaiꞌnîkon, itekare ekaremekî pîꞌ uukoꞌmamî. Mîrîrî yeꞌka ekaremekîuya yeꞌnen, taatausinpai puꞌkuru wanî. ˻Maasa pra ikupîuya Cristoya uyaipontîꞌpî ikuꞌtoꞌpeuya yentai.˼<pb/>


text:
Uurî wanî uyesaꞌ tîweꞌsen ton pra, tîîse tamîꞌnawîronkon pemonkonyamîꞌ poitîrî pe eꞌkupî. Îꞌ rî kupîuya eꞌpainon ituꞌse eꞌtoꞌ pîkîrî, teuren ikupîuya pepîn, maasa pra inkamoro koreꞌta tuꞌke panpîꞌ pemonkonyamîꞌya innape Cristo maimu kupî yuꞌse wanî yeꞌnen.


text:
Mîrîrî yeꞌnen Judeuyamîꞌ koreꞌta wanî yai, toꞌ warantî wanîꞌpî. Toꞌ yeseru kupîꞌpîuya, maasa pra inkamoroya innape ikupî yuꞌse wanî yeꞌnen. Tîîse uuwarîrî wanî ya, toꞌ yeseru Moisés nurîꞌtî nekaremekîꞌpî yawîrî uukoꞌmamî pepîn. Tîîse toꞌ koreꞌta wanî ya, toꞌ yeseru yawîrî uukoꞌmamî toꞌ pokon pe. Maasa pra inkamoroya innape Jesus kupî yuꞌse wanî yeꞌnen.


text:
Mîrîrî warantî nîrî, Judeuyamîꞌ pepîn koreꞌta wanî ya, Moisés yeserurîꞌpî yawîrî pra, inkamoro Judeuyamîꞌ pepîn warantî. Maasa pra inkamoroya innape nîrî itekare kupî yuꞌse wanî yeꞌnen. (Mîrîrî kupîuya yai, Paapa maimu yawîrî pra wanî pepîn tauya tîîse, imaimu yawîrî wanî maasa pra Cristo poitîrî pe wanî yeꞌnen.)


text:
Moropai tiaronkon aꞌtuꞌmînan, mararî Cristo maimu epuꞌnenan inkamoro koreꞌta wanî ya, toꞌ yeseru warantî uyeseru wanî, toꞌ yewankonoꞌmauya namai. Maasa pra inkamoro ena yuꞌse wanî yeꞌnen meruntî ke panpîꞌ. Mîrîrî yeꞌnen tamîꞌnawîronkon koreꞌta wanî ya, inkamoro yeseru kupîuya, inkamoro yonpakon pîikaꞌtîtoꞌpeuya. —Aka, yairî pra iteseru wanî —taa toꞌya namai, ikupîuya.<pb/>


text:
Mîrîrî kupîuya tamîꞌnawîrî maasa pra Cristo yekare eta tamîꞌnawîronkonya yuꞌse wai. Moropai inkamoro pokonpe Cristo winîpainon morî puꞌkuru yapiꞌtoꞌpeuya, mîrîrî kupîuya.


text:
Aꞌkî, epuꞌnenan amîrîꞌnîkon. Toꞌ ekaꞌtuntoꞌ yaꞌ tamîꞌnawîronkon teekaꞌtunsenon ekaꞌtumî ikîꞌpî winîkîi. Tîîse tamîꞌnawîronkonya toꞌ nîtîrî yapisî pepîn. Maasa pra yairî pra inkamoro ekaꞌtumî. Tîîse manniꞌkan neken, yairî teekaꞌtunsanonya toꞌ nîtîrî yapisî. Mîrîrî warantî, morî pe akoꞌmantî Paapa nîtîrî yapisîkonpa. Yairî awanîkonpa Cristo maimu yawîrî akoꞌmantî.


text:
Aꞌkî, tamîꞌnawîronkon manniꞌkan pemonkonyamîꞌ tiaronkon yentai meruntî ke awanîkonpa. Teekaꞌtumîkonpa ekoneka, îꞌ tiaron tîkuꞌse pra, tiwinan kupî pîꞌ toꞌ koꞌmamî. Maasa pra mîrîrî kuꞌsaꞌ tîuyaꞌnîkon tîpo, tiaronkon yentai toꞌ eꞌsaꞌ ya, toꞌ napisî ton moro awanî mîrîrî, aroꞌ pe. Tîîse mîrîrî toꞌ napisîꞌpî koꞌmamî pepîn ipatîkarî. Tîîse morî pe uurîꞌnîkon ekoneka sîrîrî non po, tiwin pîꞌ siꞌma Paapa yeseru pîꞌ taatapiꞌse, uyarakkokon, aroꞌ yapiꞌtoꞌpeꞌnîkon, ipatîkarî tîîkoꞌmansen.


text:
Mîrîrî yeꞌnen uurî ekaꞌtumî pepîn seꞌ tapairî. Tîîse itoꞌsarî ekaꞌtumî manniꞌ warayoꞌ teekaꞌtuntoꞌ kîꞌpî yaꞌ teekaꞌtunsen warantî. Moropai uurî wanî manniꞌ warayoꞌ seꞌ tapairî îꞌ paꞌtîpîꞌsen warantî pra, tîîse uukoꞌmamî morî pe tepuꞌse.


text:
Mîrîrî yeꞌnen tesaꞌ yeꞌtînoꞌpîiya neꞌneꞌ epuꞌtî tîuya namai, manniꞌ warantî uurî etîꞌnînma morî pe, imakuiꞌpî kupîya namai. Maasa pra tiaronkon pîꞌ mîrîrî itekare ekaremekîuya tîpo, Paapa pia uurî erepamî ya, —Cristo maimu yawîrî pra aakoꞌmansaꞌ nai —taiya namai, yawîrî uukoꞌmamî.<pb/>


text:
Uyonpayamîꞌ, awenpenatakon yuꞌse wanî sîrîrî penaronkon utamokon rîꞌsan manniꞌkan Judeuyamîꞌ, Moisés nurîꞌtî pîkîrî itîꞌsan yarakkîrî eꞌkupîꞌpî pîꞌ. Inkamoro yarîꞌpî Paapaya tamîꞌnawîrî katupuru wenairî moropai inkamoro rukkuꞌnîpîꞌpî Paapaya tamîꞌnawîrî kureꞌnan pîrana, suuyu iteseꞌ arakkita pîꞌ, tîmeruntîri ke.


text:
Mîrîrî warantî tamîꞌnawîronkon inkamoro esenpatakonaꞌpî Moisés wenairî toꞌ wîtîtoꞌpe, Cristo wenairî wîtîntoꞌpe esenpatakonan warantî. Maasa pra katupuru, Paapa winîpainon wenairî toꞌ wîtî yeꞌnen, moropai pîrana arakkita pîꞌ toꞌ wîtî yeꞌnen, Moisés wenairî toꞌ wîtîꞌpî ipemonkono pe.


text:
Moropai inkamoroya tamîꞌnawîrî siꞌma tîwukukon pe Paapa nîtîrîꞌpî enîrîꞌpî tîꞌ yai. Manniꞌ tîꞌ wanîꞌpî Cristo warantî, maasa pra mîîkîrîya inkamoro koꞌmannîpîꞌpî.


text:
˻Mîrîrî warantî tamîꞌnawîronkon koꞌmannîpîꞌpî Paapaya.˼ Teuren mîîwîni tîîse tuꞌkankon wanîꞌpî Paapa maimu yawîrî pra. Mîrîrî wenai, Paapaya toꞌ tîꞌka pinunpaꞌpî keren poro.<pb/>


text:
Tarîpai seeniꞌ tamîꞌnawîron eꞌkupîꞌpî pîꞌ esenumenkan eꞌpai man, penaronkon pemonkonyamîꞌ wanîꞌpî warantî uurîꞌnîkon wanî namai, imakuiꞌpî yuꞌse eꞌnî namai.


text:
Mîrîrî yeꞌnen miaꞌ ke ikonekasaꞌ kîsapurîtî, penaronkonya yapurîꞌpî warantî pra. Maasa pra aweꞌmenukasaꞌ man Paapa kaaretarî po. Taawon see warantî:<br/><t>—Inkamoro Paapa pemonkonoyamîꞌ ereutasaꞌ entamoꞌkantoꞌ pîꞌ,<br/>moropai tekkarikon yonpaꞌpî toꞌya.<br/>Moropai tîwukukon enîrîꞌpî toꞌya.<br/>Moropai mîrîrî tîpo, inkamoro mananuꞌpî taatausinpai.<br/>Mîrîrî kupîꞌpî toꞌya miaꞌ ke ikonekasaꞌ yapurîkonpa<br/>—taasaiꞌya man.


text:
Mîrîrî warantî nîrî seꞌ tapairî wîriꞌsanyamîꞌ yarakkîrî eꞌnî eꞌpai pra man, pena ikupîꞌpî toꞌya warantî. Pena mîrîrî kuꞌsaꞌ toꞌya wenai, tuꞌke 23.000 kaisarî pemonkonyamîꞌ wîꞌpî Paapaya tiwin wei tîîse.


text:
Mîrîrî warantî penaronkonya Paapa yonpaꞌpî warantî, Cristo yonpapai pra man. Maasa pra pena mîrîrî warantî Paapa yonpasaꞌ toꞌya wenai, îkîiyamîꞌ tîrîꞌpî Paapaya toꞌ yeꞌkapîꞌtoꞌpe toꞌya, moropai toꞌ eꞌtîꞌkaꞌpî.


text:
Mîrîrî yeꞌnen amîrîꞌnîkonya ayesanonkon, Cristo nîtîrîꞌpî yasiꞌsirunpa eꞌpai pra man, penaronkonya tesanonkon Paapa nîtîrîꞌpî yasiꞌsirunpaꞌpî warantî. Moropai mîrîrî wenai Paapaya inserî yarimaꞌpî toꞌ tîꞌkai.<pb/>


text:
Tamîꞌnawîrî sîrîrî eꞌkupîꞌpî utamokon penaronkon yarakkîrî. Mîrîrî wanî uurîꞌnîkon nepuꞌtî ton pe sîrîrîpe, îꞌ kaiꞌma Paapaya ikupî tîmaimu yawîrî pra tîîkoꞌmansenon yarakkîrî. Moropai mîrîrî menukaꞌpî penaronkonya, sîrîrîpe uurîꞌnîkon pîꞌ ekaremeꞌnen pe, sîrîrî pankon tîîkoꞌmansenon. Maasa pra uurîꞌnîkon koꞌmantoꞌ man pata ataretîꞌka kupî tanne.


text:
Mîrîrî yeꞌnen anîꞌ esenumenka ya yairî tîwanî kaiꞌma, meruntî ke tîwanî pîꞌ, aka, mîîkîrî yeꞌka esenumî, Paapa piapai aatarima. Mîrîrî namai, tîwarî mîîkîrî koꞌmamî eꞌpai awanî, imakuiꞌpî kupî tîuya namai.


text:
Imakuiꞌpî ankuꞌpai tamîꞌnawîronkon pemonkonyamîꞌ eꞌtoꞌ, mîrîrî rî erepamî sîrîrî aponaꞌnîkon. Tîîse ayentainokon awanî tîrî Paapaya pepîn. Maasa pra taasaꞌ tîuya yawîrî ikupîiya. Imakuiꞌpî yapîtanîpîkonpa meruntî tîrîiya aapiaꞌnîkon, imakuiꞌpî kupîyaꞌnîkon namai.<pb/>


text:
Sîrîrî eseurîmatoꞌ, epuꞌnenan pîꞌ eseurîma sîrîrî, amîrîꞌnîkon pîꞌ. Mîrîrî yeꞌnen eseurîmatoꞌ pîꞌ esenumenkatî, yairî, yairî pra ikupîyaꞌnîkon pîꞌ.


text:
Cristo saꞌmantaꞌpî pîꞌ enpenatatî. Uurîꞌnîkon ton pe tîmînî kansaiꞌya pîꞌ enpenatan, mîrîrî uwukukon enîrî yai. Moropai trigo puusaꞌ yakuꞌnîkon yai, uurîꞌnîkon yarakkîrî Cristo koꞌmamî, maasa pra uurîꞌnîkon ton pe tîîsaꞌmantasaꞌ wenai. Ipemonkono pe eꞌnî eesepuꞌtî, mîrîrî wenai.


text:
Teuren arinîke eꞌnî tanne, mîrîrî tiwinan trigo puusaꞌ pîrikkapîꞌsaꞌ yaku uurîꞌnîkonya, tiwin pîꞌ siꞌma. Moropai mîrîrî yaꞌsaꞌ wenai, tiwin eꞌnî ipemonkono pe esepuꞌtî.<pb/>


text:
Maasa enpenatatî Judeuyamîꞌ pîꞌ manniꞌkan Paapa yapurîkonpa toꞌ nîpoꞌtî yonpa yaanenan pîꞌ. Mîrîrî yanî toꞌya wenai, inkamoro pia Paapa koꞌmamî tîpemonkono pe toꞌ kupî tîuya yeꞌnen.


text:
Îꞌ ankapai wanî epuꞌtî pîꞌ naatî mîrîrî yekare pîꞌ? Mîrîrî miaꞌ ke ikonekasaꞌ pia toꞌ narîꞌpî entamoꞌkantoꞌ wanî tiaron pe? Kaane, entamoꞌkantoꞌ rî wanî. Mîrîrî miaꞌ ke ikonekasaꞌ wanî toꞌ yepotorî pe puꞌkuru?


text:
Kaane, mîrîrî pîꞌ eseurîma pepîn sîrîrî. Tîîse tauya manniꞌkan pîꞌ miaꞌ ke ikonekasaꞌ yapurînenanya tînpoꞌtîkon yarî kinî imakuiꞌsan oꞌmaꞌkon pia, makui poitîrîtonon pia, Paapa puꞌkuru pia pra. Inkamoro wanî esenkuꞌtîsaꞌkon pe. Mîrîrî yeꞌnen mîrîrî yeꞌka kuꞌnenan koreꞌta awanîkon yuꞌse pra wai. Inkamoro yeꞌkakon, makui poitîrîtonon yarakkîrî aakoꞌmamîkon yuꞌse pra wai.


text:
Mîrîrî warantî siꞌma Cristo saꞌmantaꞌpî pîꞌ enpenatan pe tenîꞌsen enîrî yeꞌka pe, makui poitîrîtonon pia toꞌ narîꞌpî pîꞌ entamoꞌkan eserîke pra man. Mîrîrî wenai asakîꞌne yapurî eꞌpai pra man.


text:
Mîrîrî kupîꞌnîkon ya, Uyepotorîkon ekoreꞌma yuꞌse eꞌnî mîrîrî? Mîrîrî kupîꞌnîkon wenai Uyepotorîkon yentai meruntî ke eꞌnî kaiꞌma eꞌnî mîrîrî?<pb/>


text:
Tiaronkonya taa: —“Mîrîrî kîꞌkuꞌtî”, taa Paapaya pra awanî ya, îꞌ ituꞌse eꞌnîtoꞌ kupî uurîꞌnîkonya îꞌ waniꞌ pra —taa toꞌya. Inna seruꞌ pepîn. Tamîꞌnawîrî tîkuꞌsen wanî morî pe, îꞌ ankuꞌpai eꞌnîtoꞌ kupî, tîîse mîrîrî tamîꞌnawîron unkupîkon wanî pepîn morî pe, tiaronkon pîikaꞌtîiya pra awanî ya.


text:
Mîrîrî yeꞌnen anîꞌya ituꞌse tîweꞌtoꞌ yawîrî ikupî eꞌpai pra man. Tîîse tiaronkon pîikaꞌtîtoꞌpe ikupî eꞌpai man.<pb/>


text:
Mîrîrî yeꞌnen tamîꞌnawîrî tansen, toꞌ eꞌrepatoꞌ yennayaꞌnîkon ya, yennatî anîꞌ tekaranmapoi pra. Miaꞌ ke ikonekasaꞌ itîîsaꞌ mîrîrî? tîkai pra yennatî. Mîrîrî wanî imakuiꞌpî pe awanî kaiꞌma teesenumenkai pra yennayaꞌnîkon.


text:
Anîꞌ yekaranmapoyaꞌnîkon pepîn maasa pra Paapa maimuya taasaꞌ man<br/><t>—Sîrîrî pata esaꞌ pe, moropai tamîꞌnawîrî sîrîrî pata po tîîkoꞌmansen esaꞌ pe Uyepotorîkon wanî<br/>—taasaiꞌya man.<pb/>


text:
Aꞌkî, pemonkon, innape Jesus kuꞌnen pepînya ayetakon ya, tewîꞌ ta ipîkîrî attî ya entamoꞌkai, tamîꞌnawîrî intîrî aapia yonpakî, îꞌ waniꞌ pra. —Oꞌnon pata pai seeniꞌ eporî pîꞌ nan? —taa eꞌpai pra man. Yairî, yairî pra yanîyaꞌnîkon epuꞌtîkonpa, anîꞌ kîsekaranmapotî.


text:
Tîîse mîrîrî tanne, tiaronya taa ya apîꞌ: —Seeniꞌ entamoꞌkantoꞌ wanî morî pe pra, maasa pra miaꞌ ke ikonekasaꞌ pia yaasaꞌ sîrîrî —taiya ya apîꞌ, mîrîrî yanîya eꞌpai pra man. Maasa pra mîrîrî yansaꞌ ya, imakuiꞌpî pe awanî kaiꞌma tiaron esenumenka. Moropai mîrîrî teesenumenkatoꞌ yawîrî pra ikupîiya emapuꞌtîya namai, mîrîrî kîsanîi.


text:
Amîrî pia imakuiꞌpî pe awanî pepîn, tîîse mîîkîrî pia imakuiꞌpî pe awanî. Mîrîrî yeꞌnen mîîkîrî esenumenka wenai, mîrîrî yanîya pepîn. Maasa pra —Îꞌ waniꞌ awanî pepîn mîrîrî yanîuya ya —eesenumenka ya, îꞌ waniꞌ kin awanî yeꞌnen tiaronya unkupî ton ekaremekî eꞌpainon, teesenumenka yawîrî?


text:
Morî pe man Paapa, taasauꞌya tanne uyekkari pîꞌ tîîse, îꞌ waniꞌ kin awanî yeꞌnen mîrîrî pîꞌ tiaronkon woꞌmaꞌta?<pb/>


text:
Mîrîrî pîꞌ tauya sîrîrî. Îꞌ amîrîꞌnîkon nenapî moropai aninnîrîkon, tamîꞌnawîrî îꞌ kupîyaꞌnîkon manniꞌ, mîrîrî kuꞌtî Paapa yapurîtoꞌpe tiaronkonya, ankupîkon eraꞌmasaꞌ tîuyaꞌnîkon ya.


text:
Tiaronkon maꞌnîpanen pe pra akoꞌmantî, innape Jesus kuꞌtoꞌpe toꞌya, manniꞌkan Judeuyamîꞌya ikuꞌtoꞌpe, moropai Judeuyamîꞌ pepînya nîrî, moropai aꞌtuꞌmînankon innape Jesus kuꞌnenan koꞌmantoꞌpe inîꞌ panpîꞌ Paapa maimu yawîrî.


text:
Mîrîrî kuꞌtî, uurîya ikupî manniꞌ warantî. Tîwakîrikon pe ukuꞌtoꞌpe tamîꞌnawîronkonya tamîꞌnawîrî îꞌ kupîuya. Mîrîrî kupîuya upîꞌrî esenumenka wenai pra, tîîse tamîꞌnawîronkon eꞌpîikaꞌtî yuꞌse wanî yeꞌnen.<pb/>


text:
Mîrîrî yeꞌnen uurîya ikupî manniꞌ warantî ikupîyaꞌnîkon yuꞌse wai, îꞌ kaiꞌma Cristo nîkupîꞌpî warantî ikupî pîꞌ uukoꞌmamî yawîrî.<pb/>


text:
Apîꞌnîkon atausinpan pîꞌ wai kureꞌne, maasa pra uyeseru pîꞌ, unekaremekîꞌpî pîꞌ awenpenatakon yeꞌnen. Moropai îꞌ kaiꞌma esenupaꞌpî pîꞌ ayenupaꞌpîuyaꞌnîkon yawîrî ikupî pîꞌ aakoꞌmamîkon yeꞌnen, atausinpasaꞌ sîrîrî.<pb/>


text:
Tîîse moro man unekaremekî ton, anepuꞌtîkon ton. Tamîꞌnawîronkon warayoꞌkon puꞌpai pe Cristo wanî. Moropai warayoꞌkon wanî tînoꞌpîkon puꞌpai pe. Moropai Paapa wanî Cristo puꞌpai pe. Mîrîrî epuꞌtîyaꞌnîkon yuꞌse wai.


text:
Mîrîrî yeꞌnen ankupîkon ton ekaremekîuya sîrîrî. Warayoꞌya teepîrema yeꞌka pe, moropai Paapa maimu ekaremekî tîuya yeꞌka pe, tîpuꞌpai yaꞌsantîsaꞌ ya, mîîkîrîya Cristo, tesaꞌ pe tîweꞌsen yeppeꞌnîpî mîrîrî.


text:
Tîîse wîriꞌya tîpuꞌpai yaꞌsantîsaꞌ pra awanî ya, tînyo kenan yeseru pe, mîrîrî warantî siꞌma eepîrema ya, moropai Paapa maimu ekaremekîiya ya, tesaꞌ pe tîweꞌsen, tînyo yeppeꞌnîpîiya mîrîrî. Mîrîrî warantî awanî, manniꞌ wîriꞌya tîpuꞌpai yaꞌtîsaꞌ ya, tînyo yeppeꞌnîpî manniꞌ warantî. ˻Maasa pra pemonkonyamîꞌ esenumenka ipîꞌ see warantî, eseporo rî tîweꞌsen pe mîîkîrî wanî kaiꞌma.˼ Mîrîrî wenai tînyo yeppeꞌnîpîiya, tîpuꞌpai yaꞌsantîsaꞌ tîuya pra awanî ya.


text:
Moriya tîpuꞌpai yaꞌtîiya eꞌpai awanî, yaꞌsantî tîuya pra awanî ya, tînyo kenan yeseru yawîrî. Tîîse tîpuꞌpai yaꞌtîsaꞌ pîꞌ tîweppepî epuꞌtî wîriꞌya ya, moriya tîpuꞌpai yaꞌsantîiya eꞌpai awanî.


text:
Tîîse warayoꞌya tîpuꞌpai yaꞌsantî yuꞌse awanî pepîn. Maasa pra tîwarantî mîîkîrî warayoꞌ kupîꞌpî Paapaya, tiaronkonya tapurîtoꞌpe, tînkupîꞌpî warayoꞌ wenai. Tîîse wîriꞌ konekaꞌpî Paapaya, tiaronkonya inyo yapurîtoꞌpe, inoꞌpî wenai.


text:
Moropai iwenai inyo yapurî toꞌya nîrî maasa pra warayoꞌ kuꞌsaꞌ Paapaya pra man wîriꞌ winîpai, tîîse wîriꞌ kupîꞌpî Paapaya warayoꞌ winîpai.


text:
Moropai warayoꞌ konekasaꞌ Paapaya pra man tînoꞌpî pîikaꞌtînen pe, tîîse wîriꞌ konekaꞌpî Paapaya inyo pîikaꞌtînen pe.


text:
Mîrîrî yeꞌnen tînyo maimu pe wîriꞌ eꞌpai awanî. Tîpuꞌpai yaꞌsantî wîriꞌya ya, tîpuꞌpai pe warayoꞌ wanî ekaremekîiya. Mîrîrî eraꞌma inserîyamîꞌya tîwakîrikon pe.<pb/>


text:
Mîîwîni tîîse Paapa pia, saꞌnîrî toꞌ wanî ipîkku pe. Warayoꞌ wanî wîriꞌ yuꞌse moropai wîriꞌ wanî warayoꞌ yuꞌse. Tiwinsarî toꞌ koꞌmamî pepîn, tîîse saꞌnîrî toꞌ koꞌmamî.


text:
Maasa pra warayoꞌ winîpai wîriꞌ konekasaꞌ Paapaya. Moropai wîriꞌ winîpai warayoꞌ esenpo emapuꞌtîꞌpîiya. Mîrîrî yeꞌnen tamîꞌnawîrî mîrîrî wanî Paapa nîkupî pe.


text:
Tarîpai esenumenkatî aawarîrîꞌnîkon îꞌ wanî yairî Paapa pîꞌ wîriꞌ epîrema ya, tînyo kenan yeseru pe pra, tîpuꞌpai taꞌsantîi pra?


text:
Maasa pra warayoꞌ wanî ya kusan pe ipuꞌpai, wîriꞌ pe pra siꞌma mîîkîrî eppepî maasa pra iteseru pepîn mîîtoꞌpe.


text:
Tîîse wîriꞌ kusan pe ipuꞌpai wanî ya morî pe awanî. —Emaꞌnon pe awanî —taa toꞌya. Maasa pra iteseru pe itîîsaꞌ pe awanî, mîrîrî ipuꞌpai yaꞌsan warantî kusan pe aweꞌtoꞌpe.


text:
Tîîse akoreꞌtaꞌnîkon anîꞌ wanî ya, —Kaane, wîriꞌ yeseru wanî tiaron pe —taiya ya, îꞌ kaiꞌma see tauya eꞌpainon? Maasa pra —Tînyo kenan yeseru pe tîpuꞌpai yaꞌsantî wîriꞌya eꞌpai man —taa annaya tamîꞌnawîronkon innape Jesus kuꞌnenan pîꞌ. Tiaron pe anîꞌ panama annaya pepîn. Moropai tamîꞌnawîronkon tiaronkon innape Jesus kuꞌnenan koreꞌta, wîriꞌsanyamîꞌ koꞌmamî mîrîrî warantî.<pb/>


text:
<sup>(17,18)</sup> Tarîpai amîrîꞌnîkon anpanamapai wanî sîrîrî ayeserukon wenai. Maasa pra mîrîrî ayekarekon etaꞌpîuya moropai innape ankuꞌpîtîkon kupîꞌpîuya. Tîîse mîrîrî pîꞌ ayapurîuyaꞌnîkon pra wai, maasa pra soosi ta eeperepîtîkon kaisarî eesiyuꞌpîtîkon pîꞌ awanîkon. Mîrîrî wenai anîꞌ pîikaꞌtîyaꞌnîkon pepîn. Tîîse tiaronkon yakaꞌmayaꞌnîkon. Paapa yeseru yawîrî toꞌ koꞌmamî pepîn amîrîꞌnîkon nîkupî wenai.


text:
Aꞌkî, yai pra amîrîꞌnîkon koreꞌta moro toꞌ wanî eꞌmenkaꞌsan, aweꞌpantakasaꞌkon. Moropai mîrîrî wenai tamîꞌnawîronkonya epuꞌtî, anîꞌkan wanî yairî tîweꞌsanon pe, Cristo yeseru yawîrî tîweꞌsanon pe.


text:
Îꞌ pensa eeperepîkon yai entamoꞌkai, mîrîrî eeperepîtoꞌkon wanî pepîn Uyepotorîkon saꞌmantatoꞌ pîꞌ awenpenatatoꞌkon pe.


text:
Maasa pra awentamoꞌkakon yai, tiwin pîꞌ siꞌma awentamoꞌkatoꞌkon yanîyaꞌnîkon taasareꞌtîi, emiꞌne tiaronkon tîîse. Moropai amîrîꞌnîkonya enîrî awukukon kureꞌne eetîmîkon pîkîrî, tiaronkon pia îꞌ tîrîyaꞌnîkon pra.


text:
Mîrîrî warantî ikupîkonpa ayewîꞌkon ton pra kin nai? Ayewîꞌkon ta siꞌma awentamoꞌkakon awukukon enîrîyaꞌnîkon eꞌpainon ituꞌse awanîkon pîkîrî. Tîîse ayonpayamîꞌya eraꞌma tanne, mîrîrî warantî ikupîyaꞌnîkon ya, Paapa pemonkonoyamîꞌ innape Jesus kuꞌnenan yewanmîrîyaꞌnîkon esepuꞌtî mîrîrî. Moropai manniꞌkan saꞌne îꞌ ton pra tîweꞌsanon inkamoro yeppeꞌnîpîyaꞌnîkon mîrîrî. Mîrîrî kupîyaꞌnîkon wenai îꞌ kaiꞌma tauya eꞌpainon apîꞌnîkon? Ayapurîuyaꞌnîkon kaꞌrî mîrîrî pîꞌ? Kaane mîrîrî pîꞌ ayapurîuyaꞌnîkon pra wai.<pb/>


text:
Maasa pra sîrîrî Uyepotorîya uyenupatoꞌ uupia intîrîꞌpî mîrîrî ekaremekîꞌpîuya apîꞌnîkon. Uyepotorîkon Jesus yapisî toꞌya yai, mîîkîrîya trigo puusaꞌ yapisîꞌpî moropai eepîremaꞌpî Paapa pîꞌ. —Morî pe anna yuu ton tîrî pîꞌ nai —taꞌpîiya.


text:
Mîrîrî taasaꞌ tîuya tîpo, mîrîrî trigo puusaꞌ pîrikkaꞌpîiya moropai taꞌpîiya: —Sîrîrî wanî sîrîrî uyesaꞌ warantî, maasa pra sîrîrî uyesaꞌ tîrîuya sîrîrî, uusaꞌmanta amîrîꞌnîkon ton pe. Mîrîrî yeꞌnen sîrîrî yaꞌtî uusaꞌmanta pîꞌ awenpenatakon pe.


text:
Mîrîrî warantî nîrî tîwentamoꞌkakon tîpo, pisa yapisîꞌpîiya moropai taꞌpîiya: —Sîrîrî uva yekku wanî umînî warantî. Maasa pra uusaꞌmantatoꞌ wanî amenan pe îꞌ kaiꞌma Paapa yarakkîrî pemonkonyamîꞌ esetatoꞌ pe. Moropai îꞌ kaiꞌma tîpemonkono pe Paapaya pemonkonyamîꞌ kupî sîrîrî umînî wenai —taꞌpîiya. —Sîrîrî enîꞌkî, moropai enîrî pîꞌ akoꞌmantî, amîrîꞌnîkon ton pe ikuꞌsauꞌya pîꞌ awenpenatakonpa.


text:
Mîrîrî yeꞌnen sîrîrî yakuyaꞌnîkon kaisarî moropai uva yekku enîrîyaꞌnîkon kaisarî Jesus iipî pîkîrî, aasaꞌmantaꞌpî pîꞌ awenpenatakon ekaremekîiya mîrîrî.<pb/>


text:
Mîrîrî yeꞌnen seꞌ tapairî anîꞌya trigo puusaꞌ yaku ya, moropai imînî pe uva yekku enîrîiya ya, yairî pra awanî. Imakuiꞌpî kupîiya, tîmîrî ton pe Uyepotorîkon saꞌmantatoꞌ yapurîiya pepîn.


text:
Mîrîrî namai Uyepotorîkon winîpainon trigo puusaꞌ yaku rawîrî, moropai uva yekku enîrî rawîrî, tiwin pîꞌ siꞌma îꞌ uurîꞌnîkon nîkupîꞌpî yakoꞌmenka eꞌpai awanî. Moropai mîrîrî ekoneka eꞌpai awanî, morî pe eꞌnîtoꞌpe Paapa yarakkîrî. Mîrîrî tîpo yaku moropai enîrî.


text:
Maasa pra uurîꞌnîkon ton pe Jesus saꞌmantaꞌpî pîꞌ teesenumenkai pra, anîꞌya trigo puusaꞌ yaku ya, yakuiya seꞌ tapairî. Moropai mîrîrî uva yekku enîrîiya seꞌ tapairî. Moropai mîrîrî wenai mîîkîrî tarumaꞌtî Paapaya.


text:
Mîrîrî warantî enîꞌsaꞌyaꞌnîkon yeꞌnen, amîrîꞌnîkon koreꞌta tuꞌke priꞌya pra awanîkon moropai aꞌtuꞌmîra awanîkon. Moropai tiaronkon saꞌmantaꞌpî mîrîrî wenai.


text:
Mîrîrî namai uurîꞌnîkon eseraꞌma eꞌpai awanî, uyeserukon yakoꞌmenka eꞌpai awanî, îꞌ ton pra esepuꞌnîtoꞌpe esenumenkantoꞌ yaꞌ. Mîrîrî warantî eꞌnî ya, Paapaya uurîꞌnîkon tarumaꞌtî pepîn.


text:
Tîîse mîrîrî warantî imakuiꞌpî pe eꞌnî yeꞌnen, Uyepotorîkonya uurîꞌnîkon tarumaꞌtî mîrîrî uyeserukon rumakatoꞌpe, imakuiꞌpî kuꞌnenan pokonpe uurîꞌnîkon yenumî tîuya namai apoꞌ yaꞌ.<pb/>


text:
Mîrîrî yeꞌnen uyonpayamîꞌ, îꞌ pensa eeperepîkon ya, Uyepotorîkon saꞌmantatoꞌ pîꞌ tîwenpenatai awentamoꞌkatoꞌkon pîꞌ, tiaronkon nîmîꞌtî toꞌ pokonpe awentamoꞌkakonpa.


text:
Tîîse anîꞌ wanî ya emiꞌne akoreꞌtaꞌnîkon, mîîkîrî entamoꞌka eꞌpai awanî tewîꞌ ta, eeperepîkon rawîrî, Paapaya atarumatîkon namai. Mîrîrî pîꞌ neken tauya sîrîrî. Tiaron moro man eseurîmatoꞌ, tîîse akoreꞌtaꞌnîkon erepansaꞌ yai, mîrîrî pîꞌ ayeurîmauyaꞌnîkon.<pb/>


text:
Uyonpayamîꞌ, eseurîma sîrîrî îꞌ kaiꞌma Morî Yekaton Wannî nîtîrî pîꞌ esenyakaꞌmantoꞌpe Paapa tonpe. Mîrîrî epuꞌtîyaꞌnîkon yuꞌse wai.


text:
Maasa pra pena Paapa epuꞌtîyaꞌnîkon pra awanîkon yai, miaꞌ ke ikonekasaꞌ eseurîmakoi pepîn yapurîꞌpîyaꞌnîkon teesenkuꞌtîi.


text:
Mîrîrî yeꞌnen epuꞌtîyaꞌnîkon yuꞌse wai, îꞌ wanî Paapa eseurîma Morî Yekaton Wannî wenai. Moropai mîrîrî wanî pra awanî ya, îꞌ wanî tiaron eseurîma. Sîrîrî warantî epuꞌtîyaꞌnîkon: Morî Yekaton Wannî maimu pe anîꞌ eseurîma ya, eeseurîma pepîn: —Jesus tarumaꞌtîtî —taiya pepîn, maasa pra Morî Yekaton Wannî wanî yeꞌnen iipia. Moropai Morî Yekaton Wannî ton pînya —Uyepotorî pe Jesus wanî —taa pepîn, maasa pra iipia Morî Yekaton Wannî ton pra awanî yeꞌnen.<pb/>


text:
Tiwin pîꞌ eꞌnî tanne, esenyakaꞌman epuꞌnen pe Morî Yekaton Wannî nîtîrî ke. Tîîse tiwinan Paapaya uurîꞌnîkon yenyakaꞌma tiwin pîꞌ eꞌnî tanne esenyakaꞌmantoꞌ kuꞌtoꞌpe.<pb/>


text:
Mîrîrî yeꞌnen eesepuꞌtî, anîꞌ pia Morî Yekaton Wannî wanî iteseru wenai. Maasa pra îꞌ rî kupîiya, ikupîiya tamîꞌnawîronkon pîikaꞌtîtoꞌpe. Mîrîrî ton pe Paapaya itîrîꞌpî tiwin pîꞌ uurîꞌnîkon kaisarî.


text:
See warantî ikupîiya: Tiwinan pia epuꞌnen pe aweꞌtoꞌ ton tîrîiya, tiaronkon yeurîmatoꞌpeiya Paapa yeseru pîꞌ. Moropai tiaron pia itîrîiya pakko pepîn eeseurîmatoꞌpe, Paapa maimu pîꞌ pemonkonyamîꞌya epuꞌtoꞌpe îꞌ kaiꞌma tîpîikaꞌtîkon Paapaya.


text:
Mîîkîrî Morî Yekaton Wannîya itîrî tiaron pia innape tîkuꞌtoiꞌya ton, eepîrematoꞌpe. Moropai tînesatî yapisî tîuya epuꞌtîiya. Moropai tiaron pia meruntî tîrîiya priꞌyawonkon pepîn yepiꞌtîtoꞌpeiya.


text:
Moropai tiaron pia meruntî tîrîiya ikupî eserîkan pepîn kuꞌtoꞌpeiya. Moropai tiaron pia itîrîiya itekare Paapa winîpainon ekaremeꞌtoꞌpeiya tiaronkon pîꞌ. Moropai tiaron pia epuꞌnen tîrîiya mîrîrî itekare tîwinîpaino pe awanî epuꞌtoꞌpeiya, moropai tiaron winîpaino pe awanî epuꞌtoꞌpeiya nîrî, Morî Yekaton Wannî winîpaino pe pra. Moropai tiaron pia itîrîiya tiaronkon maikon kuꞌtoꞌpeiya toꞌ maimu tepuꞌse pra. Moropai tiaron pia itîrîiya, mîrîrî yeꞌka tiaronkon maikon ekaremeꞌtoꞌpeiya, îꞌ taasaꞌ mîrîrî maiya ekaremeꞌtoꞌpeiya.


text:
Tamîꞌnawîrî mîrîrîkon wanî mîîkîrî Morî Yekaton Wannî nîkupî pe. Mîîkîrîya itîrî siꞌta tiwin pîꞌ eꞌnî tanne, ituꞌse tîwanî pîkîrî.<pb/>


text:
Mîrîrî warantî ikupîiya, maasa pra Cristo yarakkîrî uurîꞌnîkon eꞌtoꞌ wanî pemonkon esaꞌ warantî. Tiwin pemonkon esaꞌ tîîse tuꞌke itemanne wanî iꞌpukon, moropai itenyakon, itenukon mîrîrîkon wanî tuꞌke. Mîrîrî tîîse tuꞌke tiwinan pemonkon pe awanî. Mîrîrî warantî uurîꞌnîkon wanî, Cristo esaꞌ pe.


text:
Tamîꞌnawîronkon uurîꞌnîkon Judeuyamîꞌ, moropai Judeuyamîꞌ pepîn moropai itesaꞌ pînon moropai tesaꞌ kenankon wanî tiwin. Maasa pra uurîꞌnîkon yenpatakona tîuya yai Morî Yekaton Wannîya uurîꞌnîkon kupîꞌpî tiwin, uyesaꞌkon pe aweꞌtoꞌpe. Mîîkîrî Morî Yekaton Wannî tîrîꞌpî Paapaya tiwin pîꞌ eꞌnî tanne uurîꞌnîkon pia aakoꞌmantoꞌpe uyarakkîrîꞌnîkon.<pb/>


text:
Aꞌkî, pemonkon esaꞌ wanî pepîn iwaikkatoi pe ikuꞌsaꞌ pe. Tîîse awanî tamîꞌnawîrî itemanne wanî yarakkîrî.


text:
Mîrîrî warantî tîîse iꞌpuya taa ya: —Îꞌ waniꞌ awanî yeꞌnen itenya pe pra uurî wanîꞌpî? Ipîꞌ eꞌpai pra wai —taiya eserîke pra awanî. Maasa pra iwaikkatoi pe tîwanî yeꞌnen, ipoi eemoꞌka eserîke pra awanî.


text:
Moropai ipanaya taa ya: —Îꞌ waniꞌ awanî yeꞌnen itenu pe pra uurî wanîꞌpî? Mîrîrî yeꞌnen emoꞌka sîrîrî ipoi —taiya eserîke pra awanî, iwaikkatoi pe tîwanî yeꞌnen.


text:
Tîîse tamîꞌnawîrî itenu pe awanî ya, oꞌnon yeꞌka pe îꞌ rî eta uurîꞌnîkonya eꞌpainon? Moropai tamîꞌnawîrî ipana pe awanî ya, îꞌ kaiꞌma îꞌ puꞌnîku eꞌpainon? Îꞌ puꞌnîku pepîn.


text:
Mîrîrî yeꞌnen itenuya taa eserîke pra awanî itenya pîꞌ: —Ayuꞌse pra wai —taiya eserîke pra awanî. Moropai ipuꞌpaiya taa eserîke pra awanî iꞌpu pîꞌ: —Ayuꞌse pra wai —taiya eserîke pra awanî.


text:
Moropai mîrîrî îꞌ pe pra rî awanî kaiꞌma esenumenkantoꞌ teuren tîîse mîrîrî wakîma eꞌpai awanî. Moropai mîrîrî napontî morî pe eꞌnîtoꞌpe. Moropai iwaikkatoikon imakuiꞌpî pe panpîꞌ tîweꞌsen mîrîrî yenomî eꞌpai awanî, tiaronkonya eraꞌma namai.


text:
Tîîse tiaronkon morîkon panpîꞌ kupî pepîn mîrîrî warantî. Mîrîrî warantî Paapaya tuꞌke siꞌta ikupîꞌpî uyemannekon ton. Mîrîrî yeꞌnen morî pe tîweꞌsen yenomî pepîn, tîîse imakuiꞌpî panpîꞌ tîweꞌsen mîrîrî yenomî eꞌpai awanî.


text:
Mîrîrî warantî ikupîiya, mîrîrî uyesaꞌkon yemanne esenyakaꞌmantoꞌpe tîmurukun pe, îꞌ iwaikkatoi eꞌtarumaꞌtî namai, tîîse morî pe, eꞌtoꞌ yawîrî koꞌmannîtoꞌpe.


text:
Mîrîrî yeꞌnen tiwin iwaikkatoiya tîmoron epuꞌtî ya, tamîꞌnawîrî uyesaꞌkonya epuꞌtî ikaisarî. Mîîwîni pra awanî ya, morî pe tiaron iwaikkatoi yapurî anîꞌya ya, tamîꞌnawîrî uyesaꞌkon yapurîiya nîrî.<pb/>


text:
Mîrîrî warantî tiwin pîꞌ eꞌnî tanne, uurîꞌnîkon wanî sîrîrî Cristo esaꞌ pe. Iwaikkatoi pe eꞌnî sîrîrî.


text:
Mîrîrî yeꞌnen Paapaya tîpemonkonoyamîꞌ tîrîꞌpî toꞌ pataꞌseꞌkon yaꞌ tonpayamîꞌ koreꞌta toꞌ esenyakaꞌmatoꞌpe. Eꞌmaiꞌ pe tînaipontîkon ton tîrîꞌpîiya toꞌ pataꞌseꞌ yaꞌ. Moropai toꞌ yeꞌmaꞌpî pîꞌ tîmaimu ekaremeꞌnenan tîrîꞌpîiya. Moropai inkamoro yeꞌmaꞌpî pîꞌ pemonkonyamîꞌ yenupanenan. Moropai mîrîrî tîpo tîkuꞌsen pepîn kuꞌnenan. Moropai mîrîrî tîpo priꞌyawonkon pepîn yepiꞌtînenan. Moropai tiaronkon pîikaꞌtînenankon. Moropai tiaronkon yeꞌmaiꞌnorî tonkon. Moropai tiaronkon maikon kuꞌnenan tonkon, ipîꞌ teesenupai pra. Tamîꞌnawîrî inkamoro tîrîꞌpîiya tîpemonkonoyamîꞌ koreꞌta soosi ta toꞌ esenyakaꞌmatoꞌpe.


text:
Tîîse inkamoro wanî pepîn tamîꞌnawîrî taipontîsanon pe. Moropai Paapa maimu ekaremeꞌnenan pe tamîꞌnawîronkon wanî pepîn. Moropai pemonkonyamîꞌ yenupanenan pe tamîꞌnawîronkon wanî pepîn. Moropai tamîꞌnawîronkonya tîkuꞌsen pepîn kupî pepîn.


text:
Moropai tamîꞌnawîronkonya priꞌya pra tîweꞌsanon yepiꞌtî pepîn. Moropai tamîꞌnawîronkonya tiaron maikon kupî pepîn teesenupai pra ipîꞌ. Moropai tamîꞌnawîronkonya îꞌ taasaꞌ mîrîrî tiaronkon maikonya ekaremekî pepîn.


text:
Tîîse morî panpîꞌ Morî Yekaton Wannî nîtîrî yuꞌse eꞌtî, mîrîrî yapisîkonpa.<pb/>Tarîpai mîrîrî warantî aakoꞌmamîkon tanne, ipîkku panpîꞌ ankupîkon ton ekaremekîuya sîrîrî.<pb/>


text:
Tamîꞌnawîronkon pemonkonyamîꞌ maimu kupîuya ya morî pe, moropai inserîyamîꞌ maimu nîrî kupîuya ya, tîîse eꞌsaꞌnamatoꞌ ton pra awanî ya, îꞌ pe pra rî awanî eꞌpainon. Îꞌ rî tauya ya, tauya seꞌ tapairî, turun turun taawon warantî, maasa pra tiaron yeurîmauya umaimu ke neken, mîîkîrî tîsaꞌnamai pra.


text:
Moropai uurîya morî pe Paapa maimu ekaremekî ya, tamîꞌnawîronkon pemonkonyamîꞌ pîꞌ epuꞌnen pe wanî yeꞌnen, moropai tamîꞌnawîron epuꞌtîuya ya, anîꞌ nepuꞌtî pepîn, tîîse Paapa nepuꞌtî epuꞌtîuya ya, moropai kureꞌne innape ikupîuya wenai wîꞌ moꞌtanîpîuya ya, ipataꞌseꞌ yapai tiaron pata pona, tîîse eꞌsaꞌnamatoꞌ ton pra awanî ya tiaronkon yarakkîrî îꞌ pe pra rî uurî wanî.


text:
Moropai tamîꞌnawîrî uyemanne pe tîweꞌsen tîrîuya ya, tîweꞌtarumaꞌtîsanon pia toꞌ pîikaꞌtîtoꞌpeuya, moropai ˻Paapa esenyakaꞌmatoꞌ wenai˼ uusaꞌmantatoꞌpe eturumaka ya, upoꞌtîtoꞌpe toꞌya, tîîse eꞌsaꞌnamatoꞌ ton pra siꞌma mîrîrî kupîuya ya, îꞌ pe pra rî awanî. Îꞌ eporîuya pepîn mîrîrî wenai.<pb/>


text:
Maasa pra eꞌsaꞌnamantoꞌ wanî teekoreꞌmasen pe pra, morî pe awanî. Moropai eꞌsaꞌnamantoꞌ wanî ikinmuwanî emapuꞌtînen pe pra. Moropai mîî pe eꞌnî emapuꞌtînen pepîn, tiaronkon yentai atapurîn emapuꞌtînen pepîn.


text:
Eꞌsaꞌnamantoꞌ yarakkîrî eꞌnî ya, tiaronkon tînamai pra eseurîman pepîn. Moropai uuwarîrîꞌnîkon neken esenumenkan pepîn tîîse tiaronkon pîꞌ nîrî enpenatan. Atatasiꞌsirunpai pra eꞌnî pepîn, tiaronkon kupî pepîn uyewanmakon pe, uwinîkîꞌnîkon toꞌ nîkupîꞌpî wenai, tîîse toꞌ saꞌnama.


text:
Eꞌsaꞌnamantoꞌ yarakkîrî tîweꞌsen pemonkon atausinpa pepîn imakuiꞌpî pîꞌ. Tîîse aatausinpa yairon pîꞌ.


text:
Pemonkon tonpa saꞌnamanen koꞌmamî pepîn teesewankonoꞌmai tonpa pîꞌ. Tîîse innape ikupî pîꞌ aakoꞌmamî. Tîwîrî mîîkîrîya morî kupî nîmîkî pîꞌ aakoꞌmamî teesetaꞌkai pra. Tamîꞌnawîrî yapîtanîpîiya.<pb/>


text:
Sîrîrî eꞌsaꞌnamantoꞌ wanî ipatîkarî tîîkoꞌmansen pe taataretîꞌkasen pe pra. Tîîse mîrîrî warantî pra Morî Yekaton Wannî nîtîrî wanî. Maasa pra Paapa maimu ekaremeꞌnenanya ekaremekî yaretîꞌka. Tamîꞌnawîrî îꞌ eꞌkupî toꞌ nekaremekîꞌpî eꞌkuꞌsaꞌ wanî. Moropai tiaronkon maikon kuꞌnenan nîkupî ataretîꞌka. Inîꞌrî toꞌ eseurîma pepîn tiaronkon mai pe. Moropai Morî Yekaton Wannî epuꞌnen ke tiaronkon panama anîꞌya ya, maasa mîrîrî toꞌ esenyakaꞌmatoꞌ ataretîꞌka. Inîꞌrî tiaronkon yenupa toꞌya pepîn.


text:
Maasa pra see warantî awanî sîrîrî. Sîrîrî tîpose Paapa winîpainon epuꞌnen wanî tamîꞌnawîrî pra, mîî pîkîrî neken epuꞌtî. Mîrîrî yeꞌnen Paapa yeseru pîꞌ pemonkonyamîꞌ yenupa mararî, eꞌtoꞌ yawîrî pra.


text:
Tîîse îꞌ pensa Cristo erepamî yai sîrîrî non pona, awanî kupî sîrîrî eꞌtoꞌ yawîrî, mîî pîkîrî pra tîîkoꞌmansen pe. Mîrîrî yai mîî pîkîrî tîweꞌsen pîꞌ eseurîman pepîn, inîꞌrî yapurî pepîn.<pb/>


text:
Aꞌkî, see warantî awanî: Pena more pe wanî yai, eseurîmatoꞌ eꞌpîtîꞌpî more eseurîmatoꞌ warantî. Moropai esenumenkatoꞌ eꞌpîtîꞌpî more esenumenkatoꞌ warantî. Tarîpai sîrîrîpe uutoꞌpansaꞌ yeꞌnen, inîꞌrî more esenumenka warantî esenumenka pra wai. Maasa pra inîꞌ panpîꞌ epuꞌtîuya yeꞌnen.


text:
Tîîse sîrîrî tîpose tamîꞌnawîrî epuꞌtî pepîn, îꞌ kaiꞌma Paapa yeseru wanî. Ipoiꞌpî wanamari yaꞌ eseraꞌman warantî awanî, maasa pra mararî, iwaikkatoi pe eseraꞌman. Sîrîrîpe mararî epuꞌtîuya, tîîse mîrîrî yai eꞌtoꞌ yawîrî epuꞌtîuya, tamîꞌnawîrî uyepuꞌtî Paapaya warantî.<pb/>


text:
Tîîse sîrîrî tîpose Morî Yekaton Wannî nîtîrîꞌpî, unkupîkon ton pe koꞌmamî sîrîrî. Innape ikupî pîꞌ koꞌmannî eꞌpai awanî. Moropai iwinîpai tamîꞌnawîrî morî intîrî yapisî nîmîkî pîꞌ koꞌmannî eꞌpai awanî. Moropai tiaronkon saꞌnama pîꞌ koꞌmannî eꞌpai awanî. Moropai mîrîrî koreꞌta eꞌsaꞌnamantoꞌ wanî ipîkku pe, tiaronkon yentai.<pb/>


text:
Mîrîrî yeꞌnen uyonpayamîꞌ, kureꞌne aweꞌsaꞌnamakon eꞌpai awanî. Moropai mîrîrî Morî Yekaton Wannî nîtîrîkon yuwayaꞌnîkon eꞌpai awanî. Tîîse mîrîrî koreꞌta pemonkonyamîꞌ pîꞌ Paapa maimu ekaremekî yuwayaꞌnîkon eꞌpai awanî. Mîrîrî yuꞌse awanîkon eꞌpai awanî inîꞌ panpîꞌ, tiaron yuwayaꞌnîkon yentai.


text:
Maasa pra anîꞌ eseurîma ya tîkuꞌsen pepîn mai ta, mîîkîrî eseurîma mîrîrî Paapa pîꞌ neken, pemonkonyamîꞌ pîꞌ pra. Tîîse eeseurîma tekaton ke neken, yairon anîꞌ nepuꞌtî pepîn pîꞌ. Mîrîrî yeꞌnen anîꞌya eeseurîmatoꞌ epuꞌtî pepîn.


text:
Tîîse anîꞌya Paapa maimu ekaremekî ya, ekaremekîiya pemonkonyamîꞌ ton pe, toꞌ pîikaꞌtîtoꞌ ton pe, toꞌ meruntîtannîꞌtoꞌpe moropai meruntî ke toꞌ eꞌtoꞌpe.


text:
Tîîse anîꞌ teeseurîmasen wanî ya tîkuꞌsen pepîn mai ta, mîîkîrî eꞌpîikaꞌtî tîîwarîrî. Tîîse anîꞌya Paapa maimu ekaremekî ya, mîîkîrîya tamîꞌnawîronkon innape Jesus kuꞌnenan pîikaꞌtî.<pb/>


text:
Tamîꞌnawîronkon amîrîꞌnîkonya tîkuꞌsen pepîn mai kupî yuꞌse wai seruꞌ pepîn. Tîîse mîrîrî yentai Paapa maimu ekaremekîyaꞌnîkon yuꞌse wai. Maasa pra anîꞌya Paapa maimu ekaremekî ya, mîîkîrî wanî mîrîrî manniꞌ mai tîkuꞌsen pepîn kuꞌnen yentai, tamîꞌnawîronkonya imaimu eta warantî pra. Tîîse anîꞌya mîrîrî imaimu ekaremeꞌsaꞌ ya tiaronkonya epuꞌtoꞌpe, mîrîrî warantî nîrî tamîꞌnawîronkon innape Jesus kuꞌnenan pîikaꞌtîiya eꞌpainon.


text:
Mîrîrî yeꞌnen uyonpayamîꞌ, îꞌ pensa akoreꞌtaꞌnîkon erepansaꞌ eseurîma ya tîkuꞌsen pepîn mai ta epuꞌtîyaꞌnîkon eꞌpainon? Kaane, epuꞌtîyaꞌnîkon pepîn. Tîîse epuꞌtîyaꞌnîkon eꞌpainon Paapaya itîîsaꞌ ya eseurîmatoꞌpe amîrîꞌnîkon pîꞌ epuꞌnen tîîsaꞌ Paapaya ya, tîmaimu îꞌ eꞌkupî ekaremeꞌtoꞌpeuya. Amîrîꞌnîkon yenupatoꞌpeuya itîîsaiꞌya ya, mîrîrî epuꞌtîyaꞌnîkon eꞌpainon.<pb/>


text:
Mîrîrî warantî nîrî toꞌ waiyi teꞌnunpasen flauta wanî, moropai harpa. Yeꞌnunpanenya yeꞌnunpa îꞌ kupî tîuyaꞌnîkon epuꞌtoꞌpe etanenanya. Tîîse aronne yeꞌnunpaiya pra awanî ya, oꞌnon yeꞌka pe mîrîrî epuꞌtî toꞌya eꞌpainon? Epuꞌtî toꞌya pepîn.


text:
Aꞌkî, suraraya tîsinarî yeꞌnunpa ya, tonpayamîꞌ ekonekatoꞌpe yeꞌnunpaiya. Tîîse morî pe aronne yeꞌnunpaiya pra awanî ya, itonpayamîꞌ ekoneka pepîn eꞌpainon epîi tuutîkonpa.


text:
Mîrîrî warantî nîrî amîrîꞌnîkon eseurîmatoꞌ wanî. Tiaronkonya îꞌ taatoꞌyaꞌnîkon pe awanî epuꞌtî pepîn, maasa pra tiaron mai ta eeseurîmakon yeꞌnen. Mîrîrî amaimu eta toꞌya pepîn tiwin kin. Mîrîrî yeꞌnen eeseurîmatoꞌkon wanî îꞌ pe pra rî anîꞌya epuꞌtî pepîn.


text:
Inna seruꞌ pepîn, tuꞌke mai man sîrîrî non po seꞌ kaisaron pepîn. Tîîse tiwin pîꞌ siꞌma ikuꞌnenanya tîmaimukon epuꞌtî.


text:
Tîîse uurîya tiaron maimu eta ya, îꞌ taatoꞌpe epuꞌtîuya pepîn, umaimu pe pra awanî yeꞌnen. Moropai mîrîrî warantî nîrî mai kuꞌnenya umaimu epuꞌtî pepîn. Mîrîrî yeꞌnen kaꞌran pe awanî upîꞌ, tiaron pe awanî umaimu etaiya pra awanî yeꞌnen.


text:
Moriya mîrîrî Morî Yekaton Wannî nîtîrî yuꞌse awanîkon ya, yuwatî, tamîꞌnawîronkon innape Jesus kuꞌnenan pîikaꞌtîtoꞌkon ton.<pb/>


text:
Mîrîrî yuꞌse awanîkon yeꞌnen, anîꞌ wanî ya teeseurîmasen tîkuꞌsen pepîn mai ta, mîîkîrîya esatî eꞌpai awanî Paapa pîꞌ, mîrîrî mai tînkupî ekaremeꞌtoiꞌya ton tîîtoꞌpeiya, pemonkonyamîꞌya epuꞌtoꞌpe.


text:
Aꞌkî, uurî epîrema ya tiaron mai ta, uyekaton ke epîrema, tîîse mîrîrî mai pîꞌ esenumenka pra, îꞌ taatoꞌpe awanî.


text:
Mîrîrî yeꞌnen îꞌ kupîuya eꞌpai man? Saꞌnîrî ikupîuya, epîrema eꞌpai man tîkuꞌsen pepîn mai ta uyekaton ke, moropai umaimu ta nîrî epîrema epuꞌtîiꞌma esenumenkatoꞌ yaꞌ. Mîrîrî warantî eserenka tîkuꞌsen pepîn mai ta uyekaton ke, moropai umaimu ta nîrî eserenka epuꞌtîiꞌma.


text:
Maasa pra tîkuꞌsen pepîn mai ta eepîremakon ya ayekatonkon ke, oꞌnon yeꞌka pe tiaron pemonkonya eepîrematoꞌkon epuꞌtî, amaimukon epuꞌtî tîuya warantî pra? Mîrîrî yeꞌnen —Mîrîrî warantî morî amîrî, Paapa —taiya pepîn, eepîrematoꞌkon eta tîuya yai, îꞌ taayaꞌnîkon pe epuꞌtî tîuya pra tîwanî yeꞌnen.


text:
Teuren eepîremakon tanne morî pe tîîse, amaimukon etanen eꞌpîikaꞌtî eserîke pra awanî, maasa pra amaimukon epuꞌtî tîuya warantî pra.<pb/>


text:
—Morî pe man, Paapa —tauya Paapa pîꞌ. Maasa pra tîîkuꞌsen pepîn mai ta epîrema yeꞌnen, amîrîꞌnîkon yentai mai kuꞌnen uurî.


text:
Tîîse soosi ta innape Jesus kuꞌnenan epereꞌsaꞌ yai, mararî, miaꞌtaikinan mai ke neken toꞌ anenupapai wai toꞌ maimu ta, tuꞌkan 10.000 kaisarî mai ke, tiaron mai tîpuꞌsen pepîn ta toꞌ yenupauya yentai. Maasa pra îꞌ taatoꞌpe umaimu wanî epuꞌtî toꞌya yuꞌse wanî yeꞌnen.<pb/>


text:
Uyonpayamîꞌ, mîrîrî Morî Yekaton Wannî nîtîrîkon pîꞌ moreyamîꞌ warantî teesenumenkai pra eꞌtî. Tîîse eesenumenkakon yuꞌse wai aꞌyekeꞌton pe tîweꞌsen pemonkon esenumenka warantî tepuꞌse. Tîîse imakuiꞌpî ankupîkon pîꞌ more pe awanîkon yuꞌse wai mîrîrî tepuꞌse pra. ˻Tuꞌke mai, tepuꞌsen pepîn ke eeseurîmakon yeꞌnen, kureꞌne Paapa wakîri pe awanîkon kaiꞌma teesenumenkai pra eꞌtî.˼


text:
Maasa pra Paapa maimu eꞌmenukasaꞌ man, taasaiꞌya man see warantî:<br/><t>—Insamoro upemonkonoyamîꞌ pîꞌ eseurîma taasaꞌ Paapaya man.<br/>Eseurîma pe wai pemonkonyamîꞌ kaꞌran pe tîweꞌsanon winîpai<br/>tîmaimukon kuꞌnenan winîpai.<br/>Tîîse mîrîrî warantî eseurîma tanne,<br/>upemonkonoyamîꞌ koꞌmamî umaimu tîpîinamai pra<br/>—taasaiꞌya man, ˻tîmaimu yawîronkon pepîn pîꞌ.˼<pb/>


text:
Mîrîrî yeꞌnen epuꞌtîꞌnîkon, tîkuꞌsen pepîn mai kuꞌtoꞌ tîrî Morî Yekaton Wannîya manniꞌkan Paapa maimu yawîronkon pepîn netaton pe, moropai tîkupîꞌpîkon pîꞌ toꞌ esenumenkatoꞌpe. Mîrîrî wanî pepîn imaimu yawîronkon ton pe. Tîîse Paapa maimu ekaremeꞌtoꞌpe toꞌya Morî Yekaton Wannîya itîrîꞌpî, innape Cristo kuꞌnenan pia, iwakîri pe tîwanîkon epuꞌtoꞌpe toꞌya. Tîîse innape Paapa kuꞌnenan pepîn pia itîîsaiꞌya pra man.


text:
Esenumenkatî maasa. Tamîꞌnawîronkon innape Jesus kuꞌnenan eseurîma ya tîkuꞌsen pepîn mai ta, moropai pemonkonyamîꞌ erepamî akoreꞌtaꞌnîkon, Paapa epuꞌnenan pepîn. Mîîwîni pra awanî ya tiaron erepamî Morî Yekaton Wannî nîtîrîꞌpî pîꞌ esenupaꞌpî pepîn. Mîrîrî mai tîkuꞌsen pepîn ta eeseurîmakon eta tîuyaꞌnîkon ya, inkamoroya taa eserîke wanî apîꞌnîkon: —Ayawîꞌpankon inkamoro —taa eserîke awanî apîꞌnîkon, amaimukon epuꞌtî toꞌya pra awanî yeꞌnen.


text:
Tîîse tamîꞌnawîrî amîrîꞌnîkonya Paapa maimu ekaremekî ya aronne, moropai akoreꞌtaꞌnîkon pemonkon erepamî Paapa epuꞌnen pepîn mîîwîni pra awanî ya tiaron Morî Yekaton Wannî nîtîrîꞌpî pîꞌ esenupaꞌpî pepîn pemonkon erepamî ya, inkamoroya amaimukon eta, moropai toꞌ esenumenka mîrîrî tînetaꞌpîkon pîꞌ, imakuiꞌpî pe tîwanîkon pîꞌ. Mîrîrî yeꞌnen innape awanî kupî toꞌya, yairon pe awanî epuꞌtî tîuyaꞌnîkon yeꞌnen.


text:
Mîrîrî wenai inkamoro yeseru imakuiꞌpî pe tîweꞌsen yenpo Paapaya. Moropai inkamoro eꞌsekunka Paapa yapurîkonpa. Taa toꞌya: —Yairî puꞌkuru see Paapa man amîrîꞌnîkon pia —taa toꞌya.<pb/>


text:
Uyonpayamîꞌ, tamîꞌnawîrî eseurîmaꞌpî seeniꞌ. Îꞌ ankapai uurî eꞌtoꞌ wanî sîrîrî see warantî: Aꞌkî, soosi ta eemurukuntîkon yai Paapa yapurîi, tiwin uyonpakon moro awanî teeserenkasen. Moropai tiaron moro awanî yenupaton. Moropai tiaron moro wanî tîpîꞌ Paapa nekaremekîꞌpî anekaremeꞌpainon. Moropai tiaron moro wanî itekare anekaremeꞌpainon tîkuꞌsen pepîn mai ta. Moropai tiaron moro awanî tîkuꞌsen pepîn mai ta mîîkîrî nekaremekîꞌpî itekare anekaremeꞌpai tîweꞌsen îꞌ taasaꞌ maiya epuꞌtoꞌpe. Tamîꞌnawîrî mîrîrîkon kupî eꞌpai awanî tiaronkon innape Jesus kuꞌnenan pîikaꞌtîtoꞌ ton pe.


text:
Aꞌkî, akoreꞌtaꞌnîkon tiaronkon teeseurîmasanon tîkuꞌsen pepîn mai ta wanî ya, inkamoro eseurîma eꞌpai man asakîꞌne eseurîwîꞌne kaisarî neken, tamîꞌnawîronkon eseurîma pra. Tîîse toꞌ eseurîma eꞌpai awanî eseꞌyeꞌmaꞌpî pîꞌ. Moropai tamîꞌnawîronkonya epuꞌtoꞌpe, îꞌ taasaꞌ mîrîrî maiya ekaremeꞌnenya ekaremekî eꞌpai awanî, tîîpia Morî Yekaton Wannî nîtîrîꞌpî wenai.


text:
Tîîse îꞌ taatoꞌpe mîrîrî maiya ekaremeꞌnen pe pra awanî ya, toꞌ eseurîma eꞌpai pra awanî, tîîse tîîwarîrîꞌnîkon neken Paapa yarakkîrî toꞌ eseurîma eꞌpai awanî tewankon yaꞌ.<pb/>


text:
Asakîꞌnankon eseurîwîꞌnankonya itekare ekaremekî eꞌpai man. Moropai tiaronkonya toꞌ nekaremekî itekare eta eꞌpai man.


text:
Mîrîrî toꞌ eseurîma tanne, Paapaya tekare ekaremekî ya, tiaron akoreꞌtawon pia, mîîkîrî eꞌmaiꞌ pe teeseurîmasen tîꞌnapamî eꞌpai man, tiaron eseurîma etapa.


text:
Mîrîrî warantî tiwin pîꞌ siꞌma eeseurîmakon eꞌpai man. Mîrîrî wenai tamîꞌnawîronkonya epuꞌtoꞌpe moropai epuꞌsaꞌ tîuyaꞌnîkon wenai, inîꞌ panpîꞌ Paapa maimu yawîrî toꞌ koꞌmantoꞌpe tîrumakai pra.


text:
Teeseurîmasen itekare Morî Yekaton Wannî nîtîrîꞌpî pîꞌ mîîkîrî atîꞌnapamî eserîke awanî, tiaron teeseurîmasen pataꞌseꞌ ton pe.


text:
Maasa pra seꞌ tapairî eseurîman yuꞌse pra Paapa man, tiaronkon yakaꞌma yeꞌka pe. Tîîse morî pe eseurîman yuꞌse awanî, eꞌtoꞌ yawîrî eꞌnîtoꞌpe.<pb/>


text:
Tamîꞌnawîronkon Paapa pemonkonyamîꞌ yenupaꞌpîuya warantî ayenupauyaꞌnîkon. Wîriꞌsanyamîꞌ wanî eꞌpai awanî tîîtîꞌnapanse soosi ta. Maasa pra soosi ta inkamoro eseurîma tîrî annaya pepîn. Tîîse tînyokon maimu yawîrî toꞌ wanî eꞌpai awanî, pena Moisés nurîꞌtîya yenupatoꞌ yawîrî.


text:
Îꞌ rî anekaranmapopai tîwanîkon ya, tînyokon pîꞌ ekaranmapo toꞌya eꞌpai awanî tewîꞌ ta siꞌma, soosi ta pra. Maasa pra soosi ta wîriꞌ eseurîma eꞌpai pra man, uurîꞌnîkon yeppeꞌnîpîiya namai.<pb/>


text:
Sîrîrî tauya manniꞌ amîrîꞌnîkon pîꞌ kupîyaꞌnîkon pra kenantî innape? Amîrîꞌnîkon pîꞌ neken Paapa yekare ekaremekîꞌpî toꞌya kaiꞌma eesenumenkakon? Kaane, tiaronkon pîꞌ nîrî ekaremekîꞌpî toꞌya.


text:
Aꞌkî, anîꞌ esenumenka ya Paapa maimu ekaremeꞌnen pe tîwanî pîꞌ, Morî Yekaton Wannî nîtîrîꞌpî kuꞌnen pe tîwanî pîꞌ. Mîîkîrîya yairî seeniꞌ unmenukaꞌpî wanî epuꞌtî eꞌpai man, maasa pra umaimu pepîn sîrîrî, tîîse Uyepotorîkon maimu.


text:
Mîrîrî yeꞌnen uyonpayamîꞌ Paapa maimu ekaremekîyaꞌnîkon yuwatî. Tîîse tîkuꞌsen pepîn mai kuꞌnen pîꞌ eeseurîma eꞌpai pra man kîkatî.


text:
Uyonpayamîꞌ, Cristo yekare ekaremekîuya sîrîrî apîꞌnîkon, manniꞌ ekaremekîuya neꞌtîkini moropai manniꞌ innape eꞌpîikaꞌtîntoꞌ yekare kupî pîꞌ aakoꞌmamîkon manniꞌ.


text:
Mîrîrî itekare wenai amîrîꞌnîkon eꞌpîikaꞌtî, innape ikupî pîꞌ aakoꞌmamîkon ya. Tîîse manniꞌ unekaremekîꞌpî wanî ya, seruꞌ pe, aweꞌpîikaꞌtîkon pepîn. Îꞌ pe pra rî innape ikuꞌtoꞌyaꞌnîkon wanî eꞌpainon.<pb/>


text:
Tîîse useruku pepîn, maasa pra îꞌ uurî esenupaꞌpî moropai unepuꞌtîꞌpî pîꞌ amîrîꞌnîkon yenupaꞌpîuya itekare ipîkku pe tîweꞌsen pîꞌ. Mîrîrî wanî Cristo saꞌmantaꞌpî yekare pe. Mîîkîrî saꞌmantaꞌpî imakuiꞌpî unkupîꞌpîkon moꞌkapa kaiꞌma. Mîrîrî warantî aweꞌmenukasaꞌ Paapa maimuya taasaꞌ yawîrî.


text:
Mîîkîrî saꞌmantasaꞌ tîpo yuꞌnaꞌtîꞌpî toꞌya uuruwai yaꞌ. Moropai aakoꞌmamîꞌpî eseurîwîꞌne wei kaisarî. Mîrîrî tîpo aweꞌmîꞌsaꞌkaꞌpî isaꞌmantaꞌsan koreꞌta pai, Paapa maimuya taasaꞌ yawîrî.


text:
Moropai tîweꞌmîꞌsaꞌka tîpo, eꞌmaiꞌ pe eesenpoꞌpî Pedro pia. Moropai mîrîrî tîpo tiaronkon tînaipontîꞌsan pia eesenpoꞌpî. Eraꞌmaꞌpî toꞌya.


text:
Moropai inîꞌrî eesenpoꞌpî mararonkon pepîn 500 yentainokon tapurînenan pia. Mîrîrî yai tuꞌkankonya eraꞌmaꞌpî. Sîrîrîpe tuꞌkankon toꞌ yonparîꞌsankon saꞌmantasaꞌ pra man, sîrîrî tîpose enen toꞌ koꞌmamî, tîîse tiaronkon toꞌ yonparîꞌsan saꞌmantasaꞌ sîrîrî.


text:
Moropai inkamoroya eraꞌmasaꞌ tîpo, eesenpoꞌpî Tiago pia tiwinsarî tîîse. Moropai maasa panpîꞌ inîꞌrî eesenpoꞌpî tamîꞌnawîronkon tînaipontîꞌsan pia.<pb/>


text:
Tamîꞌnawîronkon pia teesenpo tîpo, tiwinkanoꞌpî pe uupia eesenpoꞌpî, inîmîkîuya pra tîîse. Maasa teesenpotoꞌ weiyu erepamî pra tîîse, more esenpo warantî eesenpoꞌpî uupia, anîꞌya inîmîkî pra tîîse.


text:
Maasa pra uurî saꞌne wanî Cristo naipontîꞌsan warantî pra, tîîse toꞌ maꞌre wanî, toꞌ kaisarî eꞌkupî eserîke pra wai. Maasa pra uurî wanî yapurînenan tarumaꞌtîtîpon pe. Mîrîrî yeꞌnen Cristo naipontîꞌpî pe uyesatî toꞌya pepîn eꞌpainon.


text:
Mîîwîni tîîse Paapaya utarumaꞌtî pra awanîꞌpî tîîse upîikaꞌtîꞌpîiya morî pe. Moropai tiaron, uyeseru ton itîrîꞌpîiya, morî pe tîweꞌtoꞌ yawîrî. Moropai uyaipontîꞌpîiya esenyakaꞌmatoꞌpe Cristo naipontîꞌsan warantî. Esenyakaꞌma pra uukoꞌmamî pra wanîꞌpî. Tîîse esenyakaꞌmasaꞌ wai tamîꞌnawîronkon Cristo naipontîꞌsan yentai. Tîîse uuwarîrî ikupîuya pepîn. Tîîse Paapaya ikupîꞌpî, tîmeruntîri tîrîꞌpîiya uupia, esenyakaꞌmatoꞌpe ituꞌse tîwanî yeꞌnen.


text:
Sîrîrî epuꞌtî, itekare unekaremekîꞌpî wanî tiaronkon Cristo naipontîꞌsan nekaremekîꞌpî warantî. Mîrîrî yeꞌnen uurîya itekare ekaremeꞌsaꞌ ya, inkamoroya ekaremeꞌsaꞌ ya, mîrîrî rî itekare wanî. Moropai ipîkku pe panpîꞌ mîrîrî kupîꞌpîyaꞌnîkon innape.<pb/>


text:
Sîrîrî itekare anna nekaremekîꞌpî wanî Cristo eꞌmîꞌsaꞌkaꞌpî ekaremeꞌnen pe. Mîrîrî yeꞌnen oꞌnon yeꞌka pe tiaronkonya taa: —Isaꞌmantaꞌsan eꞌmîꞌsaꞌka pepîn?


text:
Maasa esenumenkatî. Isaꞌmantaꞌsan eꞌmîꞌsaꞌka pepîn kaiꞌma eesenumenkakon ya, moriya Cristo eꞌmîꞌsaꞌkasaꞌ pepîn eꞌpainon.


text:
Moropai Cristo eꞌmîꞌsaꞌkasaꞌ pra awanî ya, ipîꞌ anna eseurîmatoꞌ wanî eꞌpainon îꞌ pe pra rî. Moropai innape ikuꞌtoꞌyaꞌnîkon wanî eꞌpainon, îꞌ pe pra rî.


text:
Moropai mîrîrî warantî seruꞌ pe anna eseurîma eꞌpainon Paapa winîkîi, maasa pra Cristo pîmîꞌsaꞌkaꞌpî Paapaya taa annaya yeꞌnen. Innape see isaꞌmantaꞌsan eꞌmîꞌsaꞌka pra awanî ya, Paapaya Cristo pîmîꞌsaꞌkaꞌpî pepîn eꞌpainon.


text:
Innape isaꞌmantaꞌsan eꞌmîꞌsaꞌka pepîn kaiꞌma eesenumenkakon ya, Cristo nîrî eꞌmîꞌsaꞌkaꞌpî pepîn eꞌpainon.


text:
Mîrîrî warantî Cristo eꞌmîꞌsaꞌkasaꞌ pra awanî ya, innape ikuꞌtoꞌyakon wanî îꞌ pe pra rî, amakuyikon yapai amoꞌkasaiꞌya pepîn eꞌpainon. Tîîse aakoꞌmamîkon eꞌpainon imakuiꞌpî ankupîꞌpîkon yarakkîrî.


text:
Innape mîrîrî wanî ya, mîrîrî warantî nîrî ayonpayamîꞌkon isaꞌmantaꞌsan innape Cristo kuꞌnenan koꞌmamî eꞌpainon aatakaꞌmaꞌsan pe ipatîkarî.


text:
Innape Cristo kupî ya, morî intîrî yapisî sîrîrî, tarî enen eꞌnî tanne. Tîîse sîrîrî neken yapisî ya, mararî pra esewankonoꞌman eꞌpainon, tamîꞌnawîronkon pemonkonyamîꞌ esewankonoꞌma yentai. Maasa pra iwinîpai ipatîkaron koꞌmannîtoꞌ yapisî kaiꞌma, esenkuꞌtîꞌnîꞌpî eꞌpainon.<pb/>


text:
Tîîse mîrîrî warantî pra awanî, maasa pra innape Cristo eꞌmîꞌsaꞌkaꞌpî wanî. Eꞌmaiꞌ pe aweꞌmîꞌsaꞌkasaꞌ yeꞌnen, epuꞌtîꞌnîkon iteꞌmaꞌpî pîꞌ eꞌmîꞌsaꞌkan, ipatîkarî koꞌmannîtoꞌpe yarakkîrî.


text:
Maasa pra tiwinan warayoꞌ Adão nurîꞌtîya imakuiꞌpî kupîꞌpî wenai tamîꞌnawîronkon wanî tîîsaꞌmantasanon pe. Mîrîrî warantî nîrî tiwinan warayoꞌ Cristo eꞌmîꞌsaꞌkaꞌpî wenai, tamîꞌnawîronkon isaꞌmantaꞌsan eꞌmîꞌsaꞌka pe man.


text:
See warantî awanî: Paapa maimu yawîrî pra Adão nurîꞌtî wanî yeꞌnen, tamîꞌnawîronkon uurîꞌnîkon tîpayanîꞌsan saꞌmanta emapuꞌtîꞌpîiya. Mîrîrî warantî Paapa maimu yawîrî Cristo koꞌmamîꞌpî yeꞌnen, tamîꞌnawîronkon uurîꞌnîkon tîpemonkonoyamîꞌ eꞌmîꞌsaꞌka ipatîkarî koꞌmantoꞌpe emapuꞌtîꞌpî Cristoya.


text:
Tîîse uurîꞌnîkonya inîmîkî eꞌpai awanî. Maasa pra eꞌmaiꞌ pe Cristo eꞌmîꞌsaꞌkaꞌpî tamîꞌnawîronkon eꞌmîꞌsaꞌka rawîrî. Mîrîrî tîpo inîmîkî pîꞌ koꞌmannî îꞌ pensa Cristo iipî yai, ipemonkonoyamîꞌ eꞌmîꞌsaꞌkatoꞌ weiyu eseporî.


text:
Mîrîrî tîpo sîrîrî pata yaretîꞌka Cristoya weiyu erepamî. Mîrîrî yai tamîꞌnawîronkon ipîkku pe tîweꞌsanon, moropai meruntî ke tîweꞌsanon, taataipontîsanon, teeseraꞌmasanon moropai teeseraꞌmasanon pepîn yaretîꞌkaiya. Moropai tamîꞌnawîronkon rumakaiya tîyun Paapa yenyaꞌ, toꞌ esaꞌ pe aweꞌtoꞌpe.


text:
Maasa pra tamîꞌnawîronkon esaꞌ pe Cristo koꞌmamî eꞌpai awanî, tamîꞌnawîronkon iteyatonon yaretîꞌka Paapaya pîkîrî.


text:
Tamîꞌnawîron imakuiꞌpî yaretîꞌka tîuya tîpo, saꞌmantantoꞌ, ituꞌse Paapa eꞌtoꞌ pepîn, inewanmarî yaretîꞌkaiya pe man.


text:
Maasa pra Paapa maimu eꞌmenukasaꞌ yawîrî taasaiꞌya man:<br/><t>—Paapaya tamîꞌnawîronkon esaꞌ pe Cristo kupî pe man toꞌ koꞌmannîꞌnen pe aweꞌtoꞌpe<br/>—taasaiꞌya man. Tamîꞌnawîron yentai Cristo ena taasaꞌ Paapaya ya, ikupîiya tîîse tentai Cristo ena pepîn taasaiꞌya pra awanî. Maasa pra mîîkîrî Paapaya ikupîꞌpî tamîꞌnawîronkon esaꞌ pe.


text:
Tamîꞌnawîronkon esaꞌ pe Cristo ena yai, mîîkîrî eturumaka Paapa yenyaꞌ tesaꞌ pe aweꞌtoꞌpe. Manniꞌ Paapa ipîkku pe Cristo kupîtîpon tiaronkon yentai. Mîrîrî yai Paapa ena kupî sîrîrî tamîꞌnawîronkon esaꞌ pe.<pb/>


text:
Tarîpai isaꞌmantaꞌsan eꞌmîꞌsaꞌka pra awanî pîꞌ eesenumenkakon ya, ayekaranmapouyaꞌnîkon. Îꞌ ton pe pemonkonyamîꞌ esenpatakonaꞌpî tonpayamîꞌ, isaꞌmantaꞌsan ton pe? Îꞌ pe pra rî awanî eꞌpainon.


text:
Moropai anna kanan, îꞌ ton pe see anna esenyakaꞌma koꞌmannîpî, anna moron tepuꞌse? Isaꞌmantaꞌsan eꞌmîꞌsaꞌka pepîn epuꞌtî ya, îꞌ pe pra rî awanî eꞌpainon.


text:
Tîîse uyonpayamîꞌ, uurî tamîꞌnawîron eꞌtarumaꞌtîtoꞌ yapîtanîpîuya sîrîrî wei kaisarî. Useruku pepîn. Uyepotorîkon Jesus Cristo pemonkono pe awanîkon wenai, innape ayapurîuyaꞌnîkon warantî, innape awanî sîrîrî.


text:
Aꞌkî, tarî uurî esenyakaꞌma koꞌmannîpî Éfeso po. Mararî pra tewaiꞌse kaikusi yarakkîrî teepîsen kaisarî. Tîîse mîrîrî kupîuya ya, tarî neken sîrîrî non po morî pe uukoꞌmantoꞌpe, îꞌ eporîuya pepîn eꞌpainon. Innape see isaꞌmantaꞌsan eꞌmîꞌsaꞌka pepîn taꞌnîkon ya, moriya taa eꞌpainon:<br/><t>Entamoꞌkanpaiꞌnîkon moropai uwukukon enîꞌpaiꞌnîkon.<br/>Maasa pra penane saꞌmantan pe man<br/>taa eꞌpainon. Tîîse mîrîrî taa eserîke pra man maasa pra isaꞌmantaꞌsan eꞌmîꞌsaꞌka kupî sîrîrî.


text:
Mîrîrî yeꞌnen teesenkuꞌtîi pra eꞌtî. Ayonpakon imakuiꞌpî kuꞌnen wenairî tuutîi, ayeserukon morî pe aweꞌtoꞌkon kîꞌmaꞌtanîꞌtî.


text:
Tîîse morî pe aakoꞌmamîkon yuwatî yairî. Imakuiꞌpî kuꞌtoꞌyaꞌnîkon mîꞌpannîꞌtî. Akoreꞌtaꞌnîkon tiaronkon man, Paapa epuꞌnenan pepîn. Sîrîrî tauya sîrîrî, ayonpayamîꞌya Paapa yeseru epuꞌtî pepîn pîꞌ aweppepîkon eꞌpai man.<pb/>


text:
Yai pra tiaronya ekaranmapo, îꞌ yeꞌka pe see isaꞌmantaꞌsan eꞌmîꞌsaꞌka eꞌpainon, toꞌ piꞌpî, toꞌ esaꞌ kataꞌpî tanne? Tîîse îꞌ yeꞌka pe toꞌ esaꞌ wanî kupî sîrîrî? taiya.


text:
Pakko amîrî. Paapaya isaꞌmantaꞌsan pîmîꞌsaꞌka pepîn kaiꞌma eesenumenka. Aꞌkî, îꞌ enaꞌpî pîmîyaꞌnîkon ya, mîrîrî aroꞌta pepîn eꞌpainon non ke yaꞌsiꞌsaꞌyaꞌnîkon pra awanî ya.


text:
Maasa pra anpîmîkon wanî trigo enaꞌpî pe. Mîrîrî warantî pra awanî ya, îꞌ rî enaꞌpî pe tiwin mîrikkî. Mîrîrî pîmîyaꞌnîkon itenaꞌpî pe, iteꞌyeꞌ pe pra tîîse.


text:
Tîîse Paapaya mîrîrî îꞌ rî enaꞌpî pînsaꞌ yaroꞌtannîpî, iteꞌyeꞌ ton pe, ituꞌse tîwanî pîkîrî. Maasa pra itîrîiya siꞌta tiwin pîꞌ ikaisarî iteꞌyeꞌ ton.


text:
Moropai tamîꞌnawîronkon enenankon pemonkonyamîꞌ moropai kamoyamîꞌ pun wanî toꞌ kaisarî siꞌta. Pemonkon pun wanî kamo pun warantî pra. Kamo pun wanî toron pun warantî pra. Moropai toron pun wanî moroꞌyamîꞌ pun warantî pra. Moropai moroꞌ pun wanî tiaron pe rî. Mîrîrî yeꞌnen tamîꞌnawîrî siꞌta toꞌ pun wanî.


text:
Tamîꞌnawîrî sîrîrî non ponkon wanî morî pe. Moropai moro man nîrî kaꞌ ponkon. Inkamoro wanî nîrî morî pe tîîse non ponkon warantî pra. Tiaron pe toꞌ wanî.


text:
Aꞌkî, wei yaꞌkaru moro man iponaron pata weiyuꞌmaiya morî pe, kapoiya iweiyuꞌmasaꞌ warantî pra. Moropai kapoi yaꞌkaru moro man nîrî, pata yaꞌkaruꞌmaiya sirikkîyamîꞌya yaꞌkaruꞌma warantî pra. Moropai sirikkîyamîꞌ yaꞌkaru nîrî moro man tiaron pe yaꞌkaruꞌmanen. Inkamoro nîrî yaꞌkaru moro man tiwin pîꞌ toꞌ kaisarî eꞌwarainon pepîn, tîîse siꞌtaꞌnon tiwin pîꞌ toꞌ tîîse.<pb/>


text:
Mîrîrî warantî nîrî isaꞌmantaꞌsan eꞌmîꞌsaꞌka yai awanî. Maasa pra isaꞌmantaꞌpî yuꞌnaꞌtîsaꞌ ya, itesaꞌrîꞌpî wanî tîîsaꞌmantasen pe. Tîîse îꞌ pensa aweꞌmîꞌsaꞌka ya, aweꞌmîꞌsaꞌka inîꞌ aasaꞌmanta ton pe pra. Maasa pra tiaron pe itesaꞌ wanî kupî sîrîrî tîîsaꞌmantasen pe pra.


text:
Moropai isaꞌmantaꞌpî esaꞌrîꞌpî tarî yuꞌnaꞌtîsaꞌ ya, nura pe awanî, moropai aꞌtuꞌmîra awanî. Tîîse manniꞌ yai, Paapaya iꞌmîꞌsaꞌka yai, itesaꞌ wanî morî pe puꞌkuru, meruntî ke puꞌkuru awanî pe man.


text:
Moropai tarî yuꞌnaꞌtîsaꞌ ya tarîron pe neken awanî. Tîîse iꞌmîꞌsaꞌka tîuya yai, Paapaya itîrî itesaꞌ ton ipatîkarî kaꞌ po tîîkoꞌmansen tîrîiya.<pb/>Inna seruꞌ pepîn tarî awanî non po tîîkoꞌmansen esaꞌ wanî ya, moriya kaꞌ po nîrî awanî, kaꞌ po tîîkoꞌmansen esaꞌ moro man.


text:
Maasa pra Paapa maimu eꞌmenukasaꞌya taasaꞌ man:<br/><t>—Eꞌmaiꞌnon warayoꞌ Adão nurîꞌtî konekaꞌpî Paapaya tarîron tîîkoꞌmansen pe<br/>—taasaiꞌya man. Tîîse ikînnîꞌnon warayoꞌ Cristo pîmîꞌsaꞌkaꞌpî Paapaya, ipatîkarî aakoꞌmantoꞌpe. Mîrîrî ipatîkarî toꞌ koꞌmantoꞌ ton tîrîiya tîpemonkonoyamîꞌ pia.


text:
Mîrîrî yeꞌnen eꞌmaiꞌ pe kaꞌ poinon uyesaꞌkon ton tîîsaiꞌya pra man. Tîîse sîrîrî non po tîîkoꞌmansen uyesaꞌkon ton itîrîꞌpîiya. Moropai maasa uyesaꞌkon ton, kaꞌ po tîîkoꞌmansen tîrîiya pe man.


text:
Eꞌmaiꞌnon warayoꞌ Adão nurîꞌtî konekaꞌpî Paapaya non yaꞌpunuꞌpî ke. Tîîse kaꞌ poinon, ikînnîꞌnon warayoꞌ Cristo pîmîꞌsaꞌkaꞌpîiya. Moropai tiaron itesaꞌ ton tîrîꞌpîiya, kaꞌ po tîîkoꞌmansen pe.


text:
Manniꞌkan tarî tîîkoꞌmansenon wanî manniꞌ warayoꞌ non yaꞌpunuꞌpî konekasaꞌ warantî. Tîîse manniꞌkan kaꞌ po aakoꞌmamî tonkon wanî, manniꞌ kaꞌ poi iipîꞌpî warantî.


text:
Uyesaꞌkon wanî sîrîrî tarî tîîkoꞌmansen Adão esaꞌ warantî. Mîrîrî warantî nîrî eꞌmîꞌsaꞌkan ya, amenan pe uyesaꞌkon wanî pe man, kaꞌ poi iipîꞌpî Cristo esaꞌ warantî.<pb/>


text:
Uyonpayamîꞌ, sîrîrî ankapai eꞌtoꞌ puꞌkuru tauya sîrîrî apîꞌnîkon. Tarî tîîkoꞌmansen uyesaꞌkon yarakkîrî siꞌma kaꞌ pona ikoꞌmanse wîtîn eserîke pra man. Maasa pra uyesaꞌkon tîîsaꞌmantasen koꞌmamî pepîn ipatîkarî Paapa pia.


text:
Maasa unekaremekî etatî, morî pe tepuꞌsen pepîn pîꞌ eseurîma. Tamîꞌnawîronkon uurîꞌnîkon saꞌmanta pepîn kupî sîrîrî. Tîîse tiwin wei tiwinarî tamîꞌnawîronkon esaꞌ etinyakaꞌma pe man.


text:
Kaꞌneꞌ pe uyenukonya pîriu taa manniꞌ warantî, tiwinkanoꞌpî pe tîsinarîkon yeꞌnunpa inserîya pe, isaꞌmantaꞌsan eꞌmîꞌsaꞌka pe man, inîꞌrî aasaꞌmantaton pe pra. Mîrîrî yai tamîꞌnawîrî uurîꞌnîkon etinyakaꞌma pe man.


text:
Maasa pra sîrîrî uyesaꞌkon tîîkatasen etinyakaꞌma eꞌpai man, tîîkatasen pe pra. Moropai tîîsaꞌmantasen etinyakaꞌma eꞌpai man, tîîsaꞌmantasen pe pra.


text:
Mîrîrî yeꞌnen uyesaꞌkon tîîkatasen etinyakaꞌma yai tîîkatasen pe pra, moropai tîîsaꞌmantasen etinyakaꞌma yai tîîsaꞌmantasen pe pra, îꞌ kaiꞌma Paapa maimu eꞌmenukasaꞌya taasaꞌ yawîrî aweꞌkupî mîrîrî.<br/>


text:
<t>Saꞌmantantoꞌ pîꞌ eranneꞌ pe pra man,<br/>maasa pra aataretîꞌkasaꞌ man.<br/>Pemonkonyamîꞌ enasaꞌ man<br/>tîîsaꞌmantasanon pe pra,<br/>saꞌmantantoꞌ yentai toꞌ enasaꞌ yeꞌnen<br/>taasaiꞌya man.


text:
Saꞌmantantoꞌ pîꞌ eranneꞌ pe eꞌnî imakuiꞌpî unkupîꞌpîkon wenai, maasa pra Paapaya utarumatîkon, tîmaimu yawîrî pra eꞌnî yeꞌnen.


text:
Tîîse Uyepotorîkon Jesus Cristo nîkupîꞌpî wenai, saꞌmantan pîꞌ eranneꞌ pe pra eꞌnî, maasa pra Paapaya utarumaꞌtîkon pepîn. Mîrîrî yeꞌnen —Morî pe puꞌkuru man —taa pîꞌ koꞌmannî Paapa pîꞌ.<pb/>


text:
Mîrîrî yeꞌnen uyonpayamîꞌ, innape ikupî pîꞌ akoꞌmantî, tîwî tîkuꞌse pra. Meruntî ke akoꞌmantî. Uyepotorîkon esenyakaꞌmatoꞌ pîꞌ eesenyakaꞌmakon pîꞌ akoꞌmantî tîrumakai pra. Maasa pra epuꞌtî pîꞌ naatîi Uyepotorîkon ton pe eesenyakaꞌmakon ya, îꞌ pe pra rî eesenyakaꞌmatoꞌkon wanî pepîn.<pb/>


text:
Judéia pata ponkon innape Jesus kuꞌnenan pîikaꞌtîtoꞌ ton pe anapisîkon pîꞌ eseurîma sîrîrî. Manniꞌkan Galácia ponkon innape Jesus kuꞌnenan pîꞌ taꞌpîuya yawîrî ikupîyaꞌnîkon yuꞌse wai.


text:
Domingo kaisarî mîrîrî antîrîkon pe anapisîkon yapiꞌtî, moropai ikonekatî yeporîyaꞌnîkon pîkîrî, tiwin pîꞌ akaisarîꞌnîkon. Anîꞌya kureꞌne panpîꞌ yapisî ya, mîîkîrîya itîrî kureꞌne panpîꞌ, moropai mararî panpîꞌ yapiꞌnenya itîrî mararî panpîꞌ. Mîrîrî yannuꞌtî maasa pra akoreꞌtaꞌnîkon erepamî yai, yannukuyaꞌnîkon namai.


text:
Moropai erepansaꞌ ya akoreꞌtaꞌnîkon, kaareta yarimauya, manniꞌkan pemonkonyamîꞌ yaanenan pe amenkaꞌpîkon yarakkîrî attî ton, mîrîrî tîniru yaatoꞌpe toꞌya Jerusalém pona.


text:
Maasa eꞌmaiꞌ pe uutî Macedônia pata poro, mîrîrî poro uutîtoꞌ man mîîtoꞌpe. Mîrîrî tîpo amîrîꞌnîkon koreꞌta erepamî. Mîrîrî yai ayeporîuyaꞌnîkon.


text:
Yai pra akoreꞌtaꞌnîkon uukoꞌmamî eserîke wanî tuꞌke wei kaisarî. Mîîwîni pra awanî ya, tamîꞌnawîrî konoꞌ yaretîꞌkauya akoreꞌtaꞌnîkon. Mîrîrî warantî amîrîꞌnîkonya upîikaꞌtî epuꞌtî pîꞌ wai, oꞌnon poro uutîtoꞌ manniꞌ pîꞌ.


text:
Maasa pra kaꞌneꞌ pe rî amîrîꞌnîkon aneraꞌmapai pra wai. Tîîse akoreꞌtaꞌnîkon ikoꞌmanpai wai kureꞌne, ituꞌse Uyepotorîkon wanî ya akoreꞌtaꞌnîkon uukoꞌmamî.


text:
Tîîse maasa tarî Éfeso po uukoꞌmamî sîrîrî, Judeuyamîꞌ festarî, Pentecoste iteseꞌ weiyu erepamî pîkîrî.


text:
Uukoꞌmamî sîrîrî tarî, maasa pra Paapa maimu ekaremekîuya anetapai pemonkonyamîꞌ wanî yeꞌnen. Teuren tuꞌkankon pemonkonyamîꞌ man, ituꞌsankon pepîn wanî umaꞌnîpapai.<pb/>


text:
Akoreꞌtaꞌnîkon Timóteo erepansaꞌ yai, mîîkîrî yapiꞌtî morî pe puꞌkuru. Maasa pra uurî esenyakaꞌma warantî teesenyakaꞌmasen pe nîrî Timóteo wanî, Uyepotorîkon ton pe.


text:
Mîrîrî yeꞌnen ipîinamayaꞌnîkon eꞌpai awanî. Moropai ipîikaꞌtîtî oꞌnon poro attîtoꞌ yairî, morî pe tîîwanmîra attîtoꞌpe eerepantoꞌpe tarîwaya uupia. Maasa pra mîîkîrî iipî nîmîkî pîꞌ wanî sîrîrî tiaronkon uyonpakon pokonpe.<pb/>


text:
Moropai uyonpakon Apolo pîꞌ taꞌpîuya, tuꞌke iteꞌka amîrîꞌnîkon eraꞌmapîꞌse attîtoꞌpe tiaronkon uyonpakon yarakkîrî. Tîîse sîrîrî puꞌkuru tuutî taiya pra man. —Îꞌ pensa uutîtoꞌ weiyu eseposaꞌ ya, uutî —taa pîꞌ man.<pb/>


text:
Mîrîrî yeꞌnen tîwarî panpîꞌ akoꞌmantî. Moropai innape ikupî pîꞌ akoꞌmantî. Meruntî ke akoꞌmantî aꞌtuꞌmîra tîweꞌse pra.


text:
Aꞌkî, uyonpakon Estéfanas moropai itonpayamîꞌ epuꞌtîyaꞌnîkon. Inkamoroya eꞌmaiꞌ pe innape Jesus kupîꞌpî tiaronkon rawîrî Grécia pata po. Moropai mîîkîrî eturumakaꞌpî Paapa esenyakaꞌmatoꞌ kupîpa kaiꞌma, Paapa pemonkonoyamîꞌ pîikaꞌtîpa kaiꞌma.


text:
Mîrîrî yeꞌnen, uyonpayamîꞌ, mîîkîrîya apanamatoꞌkon yawîrî akoꞌmantî. Moropai tiaronkon iwarainonkon teesenyakaꞌmasanonya apanamakon yawîrî akoꞌmantî.


text:
Uurî atausinpasaꞌ wai kureꞌne, Estéfanas moropai Fortunato moropai Acaico pokon erepansaꞌ pîꞌ uupia. Maasa pra amîrîꞌnîkon ton pra awanî tanne, inkamoroya upîikaꞌtîꞌpî ayentaꞌnîkon.


text:
Inkamoroya teerepansaꞌkon yai ayekarekon ekaremekîꞌpî upîꞌ, îꞌ kaiꞌma aakoꞌmamîkon yekare. Mîrîrî yeꞌnen uurî wanîꞌpî kureꞌne taatausinpai. Moropai inkamoroya amîrîꞌnîkon yausinpaꞌpî epuꞌtî pîꞌ wai. Inkamoro yeꞌkakon pemonkonyamîꞌ yapurî eꞌpai awanî.<pb/>


text:
Innape Jesus kuꞌnenan, Ásia pata po tîîkoꞌmansenonya tîmaimukon yarima pîꞌ man aapiaꞌnîkon. Moropai Áquilaya moropai Priscilaya nîrî tîmaimukon yarima pîꞌ man. Moropai innape Jesus kuꞌnenan Áquila, Priscila yewîꞌ ta Paapa yapurîi teeperepîꞌsenonya tîmaimukon yarima pîꞌ man nîrî.


text:
Mîrîrî warantî tarîronkonya tîmaimukon yarima pîꞌ man. Mîrîrî yeꞌnen ayonpakon yenya pîꞌ atapiꞌtî tamîꞌnawîrî moro akoreꞌtaꞌnîkon.<pb/>


text:
Anîꞌ Uyepotorîkon yapurînen pepîn wanî ya, mîîkîrî koꞌmamî Paapa yewanma pe eꞌpai awanî. Uyepotorîkon, kaꞌneꞌ pe asiꞌkî.<pb/>


text:
Moropai uurîya aꞌnînmatoꞌkon wanî kureꞌne, uyonpa pe amîrîꞌnîkon kuꞌsaꞌ Uyepotorîkon Jesus Cristoya yeꞌnen. Mîrîrî neken.<pb/>


text:
Uurî Paulo, Jesus Cristo naipontîꞌpî ituꞌse Paapa wanî yeꞌnen. Uurîya sîrîrî kaareta menuka sîrîrî uyonpakon Timóteo uupia tîîse. Sîrîrî kaareta yarimauya aapiaꞌnîkon innape Jesus kuꞌnenan Coríntio po tîîkoꞌmansenon pia. Moropai tamîꞌnawîronkon Grécia pata poro tîîkoꞌmansenon Paapa pemonkonoyamîꞌ pia nîrî yarimauya sîrîrî.


text:
Paapa pîꞌ esatîuya moropai inmu Jesus Cristo pîꞌ. Tamîꞌnawîron morî pe tîweꞌtoꞌkon moropai tîwanmîn tîîtoꞌpe toꞌya aapiaꞌnîkon. Sîrîrî warantî esatîuya Paapa pîꞌ moropai Uyepotorîkon Jesus Cristo pîꞌ.<pb/>


text:
Uyepotorîkon Paapa, Jesus Cristo yepotorî moropai itun, mîîkîrî yapurîpaiꞌnîkon man. Maasa pra mîîkîrî uyunkonya uurîꞌnîkon saꞌnama koꞌmannîpî. Moropai mîîkîrî wanî upîikaꞌtînenkon pe.


text:
Mîîkîrîya tamîꞌnawîron uurîꞌnîkon esewankonoꞌmatoꞌ winîpai upîikaꞌtîkon. Moropai mîrîrî upîikaꞌtîtoiꞌyaꞌnîkon ke, manniꞌkan uurîꞌnîkon warantî, teesewankonoꞌmai tîweꞌsanon pîikaꞌtîtoꞌpe, manniꞌ iwinîpai unapisîꞌpîkon ke.


text:
Innape puꞌkuru man, eꞌtarumaꞌtîn Cristo pemonkono pe eꞌnî yeꞌnen. Tîîse eꞌtarumaꞌtîꞌnîkon ya, iwinîpai eꞌpîikaꞌtîntoꞌ yapisîꞌnîkon.


text:
Anna eꞌtarumaꞌtîtoꞌ wenai amîrîꞌnîkon eꞌpîikaꞌtî. Maasa pra anna pîikaꞌtîꞌpî Paapaya, amîrîꞌnîkon pîikaꞌtîtoꞌpe annaya, innape ikupîkonpa. Mîrîrî yeꞌnen amîrîꞌnîkonya nîrî aweꞌpîikaꞌtîtoꞌkon yapisî, annaya yapisîꞌpî warantî, aweꞌtarumaꞌtîkon yapîtanîpîkonpa.


text:
Mîrîrî yeꞌnen epuꞌtî pîꞌ anna man, anna eꞌtarumaꞌtîꞌpî warantî aweꞌtarumaꞌtîkon ya, Paapaya ayausinpakon, eesewankonoꞌmakon winîpai, anna yausinpaꞌpî tîuya warantî.<pb/>


text:
Uyonpayamîꞌ, îꞌ kaiꞌma anna yarakkîrî eꞌkupîꞌpî Ásia pata po epuꞌtîyaꞌnîkon eꞌpai man. Kureꞌne anna eꞌtarumaꞌtîtoꞌ wanîꞌpî, yapîtanîpî annaya yentai. Anna saꞌmanta yonpaꞌpî mîrîrî wenai.


text:
Mîrîrî epuꞌtîꞌpî annaya, anna wîîtoꞌpe awanî. Tîîse mîrîrî eꞌkupîꞌpî anna yenupatoꞌpe. Anna warîrî anna eꞌpîikaꞌtîtoꞌ yuwa annaya namai, tîîse Paapa winîpai anna eꞌpîikaꞌtîtoꞌ ton epotoꞌpe annaya, manniꞌ isaꞌmantaꞌsan pîmîꞌsaꞌkanen winîpai.


text:
Mîîkîrîya anna pîikaꞌtîꞌpî mîrîrî nariꞌ saꞌmantantoꞌ winîpai. Moropai epuꞌtî pîꞌ anna man, tîwîrî anna pîikaꞌtî pîꞌ aakoꞌmamî,


text:
amîrîꞌnîkon epîrema koꞌmannîpî tanne, anna pona. Mîrîrî warantî arinîkon epîrematoꞌ yuuku Paapaya. Moropai tuꞌkankonya “Morî pe man” taa Paapa pîꞌ, morî pe anna pîikaꞌtîiya wenai.<pb/>


text:
Anna atausinpatoꞌ man kureꞌne, maasa pra tiaronkon winîkîi yairon kupîꞌpî annaya wenai. Moropai inîꞌ panpîꞌ amîrîꞌnîkon koreꞌta anna koꞌmanpîtîꞌpî seruꞌ pe pra. Anna esenumenkatoꞌ wanî yairî epuꞌtî pîꞌ anna man, anna yewan yaꞌ. Maasa pra ipîkku pe epuꞌnenan esenumenka yawîrî pra ikupîꞌpî annaya. Tîîse morî pe anna pîikaꞌtîꞌpî Paapaya wenai, ikupîꞌpî annaya.


text:
Sîrîrî anna nîmenukaꞌpî pîꞌ esenumenkatî. Îꞌ pensa erenkayaꞌnîkon yai, aronne etayaꞌnîkon, moropai îꞌ taatoꞌpe awanî epuꞌtîyaꞌnîkon. Tiaron pe awanî pepîn.


text:
Tiaronkon amîrîꞌnîkon koreꞌtawonkonya epuꞌtî, yairî eseurîma. Mîrîrî warantî tamîꞌnawîronkon amîrîꞌnîkonya epuꞌtî yuꞌse wai. Moropai îꞌ pensa Uyepotorîkon Jesus Cristo iiꞌtoꞌ weiyu erepamî yai, anna, ayenupatîponkon pîꞌ aatausinpakon. Mîrîrî anna nîkupîꞌpî wenai anna pîꞌ aatausinpakon, apîꞌnîkon anna atausinpa manniꞌ warantî.<pb/>


text:
Mîrîrî warantî epuꞌtîuya yeꞌnen, eꞌmaiꞌ pe uurî esenumenkaꞌpî amîrîꞌnîkon eraꞌmapîꞌse uutî pîꞌ. Mîrîrî uutîsaꞌ yai, amîrîꞌnîkon atausinpa itakon teꞌka pe.


text:
Maasa pra esenumenkaꞌpî Macedônia pona uutî pe amîrîꞌnîkon aneraꞌmapîꞌpai wanî pîꞌ. Moropai esenumenkaꞌpî ennaꞌpo yai, inîꞌrî amîrîꞌnîkon poirî iiꞌpai wanî. Moropai mîrîrî yai, pîikaꞌtînan ton yuꞌse wanî, Judéia pata pona ennaꞌpo yai.


text:
Îꞌ kaiꞌma yairî uurî esenumenkatoꞌ kupîyaꞌnîkon pra naatî? Manniꞌ seꞌ tapairî teesenumenkasen esenumenka warantî uurî esenumenka pepîn. Taiya mîîkîrîya inna tîîse teseru miakanmaiya tiwinarî moropai taiya kaane. Moropai tîmaimu manaꞌpokaiya mîrîrî pe rî. Mîrîrî warantî uurî esenumenka pepîn.<pb/>


text:
Îꞌ taꞌpîuya amîrîꞌnîkon pîꞌ wanî pepîn mîrîrî warantî. Unekaremekî wanî yairon pe, inna moropai kaane tauya pepîn mîrîrî pe rî. Tîîse yairon pe puꞌkuru Paapa eseurîma warantî, eseurîma.


text:
Maasa pra Jesus Cristo, Paapa munmu pîꞌ anna eseurîmaꞌpî amîrîꞌnîkon koreꞌta. Silas moropai Timóteo moropai uurî eseurîmaꞌpî, ekaremekîꞌpî annaya. Taasaꞌ annaya pra man —Yai pra innape awanî, kaane kaꞌrî mîrîrî pe rî. Moropai mîrîrî warantî Jesus Cristoya tîmaimu manaꞌpokaiya pepîn nîrî.


text:
Maasa pra Cristo nîkupîꞌpî wenai, epuꞌtîꞌnîkon tamîꞌnawîrî îꞌ kupî tîuya taꞌpî Paapaya pena, ikupîiya. Jesus Cristo pemonkono pe eꞌnî yeꞌnen ikupîiya innape. Mîrîrî wenai —Innape man, mîrîrî warantî man —taa uurîꞌnîkonya Paapa pîꞌ, kureꞌne upîikaꞌtîiyaꞌnîkon yeꞌnen.


text:
Maasa pra mîîkîrî Paapaya Cristo pemonkono pe anna koꞌmamî, moropai amîrîꞌnîkon koꞌmamî emapuꞌtî. Moropai mîîkîrî Paapaya uurîꞌnîkon menkaꞌpî tîmîrî pe eꞌnîtoꞌpeꞌnîkon.


text:
Mîîkîrî koꞌmamî uyesaꞌkon pe. Uyesaꞌkon pe tîwanî wenai, mîîkîrîya uurîꞌnîkon yekiꞌkaꞌpî tîmîrî pe eꞌnî ekaremeꞌnen pe. Uyewankon yaꞌ Morî Yekaton Wannî tîîsaiꞌya, tamîꞌnawîrî îꞌ tîrîuya taꞌpî tîuya tîrî Paapaya ekaremeꞌnen pe. ˻Mîrîrî yeꞌnen uurîꞌnîkon esenkuꞌtîn pepîn.˼<pb/>


text:
Paapaya epuꞌtî pîꞌ man, îꞌ kaiꞌma uurî esenumenkatoꞌ wanî. Sîrîrî tîpose uutî pra wanî Coríntio cidaderî pona akoreꞌtaꞌnîkon, maasa pra amîrîꞌnîkon aneppeꞌnîꞌpai pra awanî yeꞌnen.


text:
Mîrîrî tauya pepîn, amîrîꞌnîkon yaipontînen pe îꞌ yapurîkonpa. Mîrîrî yeꞌka pe pra, tîîse anna wanî amîrîꞌnîkon pokonpe teesenyakaꞌmasen pe, amîrîꞌnîkon eꞌtoꞌpe taatausinpai. Maasa pra innape ikupî pîꞌ aakoꞌmamîkon, tîrumakai pra.<pb/>


text:
Mîrîrî yeꞌnen uurî esenumenkaꞌpî inîꞌrî, amîrîꞌnîkon pokonpe eseporî eserîke pra awanî pîꞌ, yairî maꞌre amîrîꞌnîkon ankuꞌpai pra awanî yeꞌnen.


text:
Maasa pra yairî maꞌre amîrîꞌnîkon kupîuya ya, yairî maꞌre nîrî uurî ena. Mîrîrî warantî awanîkon tanne, anîꞌya uyausinpa eꞌpainon? Amîrîꞌnîkon neken, unewankonoꞌmaꞌsanya uyausinpa mîrîrî.


text:
Mîrîrî yeꞌnen manniꞌ eꞌmaiꞌnon kaareta menukaꞌpîuya aapiaꞌnîkon. Maasa pra amîrîꞌnîkon yewankonoꞌmai itîîpai pra wanîꞌpî. Maasa pra uyausinpatonkon pemonkonyamîꞌya uyewankonoꞌma yuꞌse pra wanîꞌpî. Maasa pra epuꞌtî pîꞌ wai, îꞌ pensa taatausinpai uurî wanî yai, amîrîꞌnîkon nîrî wanî taatausinpai.


text:
Mîrîrî kaareta menukaꞌpîuya kureꞌne apîꞌnîkon esewankonoꞌma yeꞌka pe, moropai ukarau yeꞌka pe. Tîîse mîrîrî menukasauꞌya pra wai, amîrîꞌnîkon yeppeꞌnîꞌtoꞌpeuya. Tîîse imenukaꞌpîuya, îꞌ kaiꞌma amîrîꞌnîkon saꞌnamauya epuꞌtîkonpa.<pb/>


text:
Tîîse manniꞌ pemonkon, amîrîꞌnîkon koreꞌta yairî maꞌre ukupîtîpon, tîîse uurî neken pepîn, tiaronkon amîrîꞌnîkon koreꞌtawonkon nîrî kupîꞌpîiya mararî pra yairî maꞌre. Sîrîrî warantî imenukauya, meruntî ke puꞌkuru eseurîmatoꞌpe pra ipîꞌ.


text:
Aasîrî arinîkon amîrîꞌnîkonya yenpaꞌkaꞌpî akoreꞌtapaiꞌnîkon. Mîrîrî wenai kureꞌne eesewankonoꞌmaꞌpî imakuiꞌpî tînkupîꞌpî pîꞌ. Aasîrî man.


text:
Tarîpai aawanmîraꞌnîkon inkupîꞌpî kupîyaꞌnîkon eꞌpai man. Moropai yausinpayaꞌnîkon eꞌpai man, mararî pra yairî maꞌre yapîtanîpîiya yentai awanî namai.


text:
Mîrîrî yeꞌnen esatîuya sîrîrî apîꞌnîkon, îꞌ kaiꞌma kureꞌne tîsaꞌnamayaꞌnîkon epuꞌtoꞌpe mîîkîrîya, isaꞌnamakonpa.


text:
Moropai mîrîrî wenai manniꞌ kaareta menukaꞌpîuya aapiaꞌnîkon. Anepuꞌpai uurî wanîꞌpî, innape umaimu yawîrî awanîkon.


text:
Îꞌ pensa tiaron nîkupîꞌpî imakuiꞌpî kupîyaꞌnîkon ya, aawanmîraꞌnîkon, uurîya nîrî uuwanmîra ikupî. Uuwanmîra mîîkîrî nîkupîꞌpî, (imakuiꞌpî kuꞌsaiꞌya ya) mîrîrî kupîuya, amîrîꞌnîkon wenai, Jesus Cristoya eraꞌma tanne.


text:
Mîrîrî kupîuya uuwanmîra, maasa pra Makui ena namai uyentaiꞌnîkon. Epuꞌtî man, îꞌ kaiꞌma mîîkîrî esenyakaꞌmatoꞌ yeseru upîꞌnîkon.<pb/>


text:
˻Toꞌsarî aapiaꞌnîkon uutî pra tîîse,˼ Trôade cidaderî pona uutîꞌpî Cristo yekare ekaremeꞌse. Miarî erepansaꞌ yai epuꞌtîꞌpîuya, îꞌ kaiꞌma itekare pîꞌ esenyakaꞌma pataꞌseꞌ ton tîrîꞌpî Paapaya.


text:
Mîîwîni tîîse kureꞌne esenumenka yeꞌka pe esenyakaꞌmaꞌpî, maasa pra uyonpakon Tito yarakkîrî eseporî pra wanî wenai. Mîrîrî yeꞌnen esekaremekîꞌpî mororonkon pîꞌ moropai uutîꞌpî Macedônia pata pona.<pb/>


text:
Tîîse —Morî pe man —tauya Paapa pîꞌ, maasa pra Cristo pemonkono pe ukuꞌsaiꞌyaꞌnîkon yeꞌnen. Mîrîrî wenai Cristo wanî teyatonon yentai ekaremekî Paapaya tamîꞌnawîronkon pîꞌ. Uurîꞌnîkon pinunpa koꞌmannîpîiya itekare ekaremeꞌse. Manniꞌ aꞌpusin soroka anîꞌya ya, aꞌpusin puꞌnîku tamîꞌnawîronkonya. Mîrîrî warantî eꞌnî maasa pra uwenaiꞌnîkon itekare, tamîꞌnawîron yentai Cristo wanî yekare epuꞌtî tamîꞌnawîronkon pemonkonyamîꞌya.


text:
Maasa pra anna wanî, manniꞌ aꞌpusin Cristo nîtîrî Paapa pia warantî tîweꞌsanon pe. Manniꞌ aꞌpusin wîtî pata po warantî, itekare anna nekaremekî eta manniꞌkan aweꞌpîikaꞌtîtonkonya, moropai aasaꞌmantatonkonya eta nîrî.


text:
Ituꞌsankon pepîn pia awanî imakuiꞌpî pe, morî pe pra, innape ikupî toꞌya pra awanî yeꞌnen. Mîrîrî wenai Paapa pia tîîkoꞌmantoꞌkon ton eporî toꞌya pepîn. Tîîse manniꞌkan aweꞌpîikaꞌtîtonkon pia awanî morî pe, maasa pra innape ikupî toꞌya yeꞌnen. Moropai ipatîkarî enen tîîkoꞌmantoꞌkon eporî toꞌya. Mîrîrî yeꞌnen anîꞌya sîrîrî yeꞌka esenyakaꞌmatoꞌ kupî kin eꞌpainon?


text:
Tîîse annaya ikupî, maasa pra anna wanî Paapa naipontîꞌsan pe. Yairî puꞌkuru ipîꞌ teeseurîmasen pe anna wanî irawîrî siꞌma. Mîrîrî yeꞌnen anna wanî pepîn manniꞌkan tuꞌkankon pemonkonyamîꞌ warantî. Seꞌ tapairî Paapa maimu ekaremekî pîꞌ anna esenyakaꞌma pepîn, manniꞌkan pemonkonyamîꞌ seꞌ tapairî tîweꞌrepasanon esenyakaꞌma warantî. Tîîse anna wanî Cristo poitîrî pe.<pb/>


text:
Inîꞌrî annaya ekaremekî eꞌpai pra man, anîꞌ pe anna wanî. Tiaronkonya pemonkonyamîꞌ yaipontî kaareta menukatoꞌpe toꞌya, Cristo naipontîꞌsan pe tîwanîkon pîꞌ teeseurîmasen. Tîîse mîrîrî warantî, tiaronkon esatî annaya pra man, imenukatoꞌpe, amîrîꞌnîkonya epuꞌtoꞌpe.


text:
Maasa pra amîrîꞌnîkon rî wanî anna kaaretarî warantî. Ayeserukon eraꞌma tamîꞌnawîronkonya wenai, epuꞌtî toꞌya, anna wanî Paapa naipontîꞌpî pe itekare ekaremeꞌse. Maasa pra anna yewan yaꞌ awanîkon, anna wakîri pe awanîkon. Maasa pra anna winîpai innape ikuꞌsaꞌyaꞌnîkon. Yairî ayeserukon wanî wenai, Cristoya apîikaꞌtîsaꞌkon epuꞌtî toꞌya.


text:
Mîrîrî wanî Cristo nîmenukaꞌpî warantî. Mîrîrî erenka toꞌya ya, Cristo yarakkîrî aakoꞌmamîkon epuꞌtî toꞌya. Îꞌ kupîꞌpî Cristoya ayarakkîrîꞌnîkon, ikupîiya pepîn kaareta menukatoꞌ ke. Tîîse Morî Yekaton Wannî meruntîri yai ikupîꞌpîiya, manniꞌ ipatîkaron tîîkoꞌmansen winîpainon. Kureꞌnan tîꞌ pîꞌ imenukasaꞌ pe awanî pepîn, Moisés nurîꞌtîya imenukaꞌpî warantî pra, tîîse uyewankon yaꞌ itîrîꞌpîiya, yairî uyeserukon enatoꞌpe.<pb/>


text:
Mîrîrî taa annaya sîrîrî, maasa pra innape puꞌkuru Paapaya ikupî, Jesus Cristo wenai. Mîrîrî epuꞌsaꞌ annaya innape.


text:
Mîrîrî yeꞌnen —Anna warîrî anna esenyakaꞌmatoꞌ koneka annaya sîrîrî —taa annaya eserîke pra awanî. Tîîse ikoneka annaya yeseru wanî Paapa winîpai tuiꞌsen pe, anna winîpai pra.


text:
Maasa pra mîîkîrîya neken anna kupî, amenan tarakkîrî esetantoꞌ yekare ekaremeꞌtoꞌpe annaya. —Manniꞌ pena Moisés nurîꞌtî nekaremekîꞌpî yawîrî akoꞌmantî —taa annaya pepîn, tîîse —Manniꞌ Morî Yekaton Wannî yapiꞌtî, ameruntîri ton tîîtoꞌpeiya —taa annaya. Maasa pra manniꞌ Moisés nurîꞌtî nekaremekîꞌpî wanî tarumaꞌtî ton pe moropai saꞌmantantoꞌpe, yawîrî pra eꞌnî yeꞌnen, maasa pra uurîꞌnîkon yentai awanî yeꞌnen. Tîîse manniꞌ Paapa winîpainon, Morî Yekaton Wannî nîtîrî wanî ipatîkarî enen koꞌmannîtoꞌ tîînen pe.<pb/>


text:
Pena Moisés nurîꞌtî pia Paapaya tîmaimu tîrîꞌpî, kureꞌnan tîꞌ pona imenukatoꞌpeiya. Moropai mîrîrî ekaremekî Moisésya yai, pemonkonyamîꞌya epuꞌtîꞌpî, îꞌ kaiꞌma ipîkku pe Paapa eꞌtoꞌ wanî. Epuꞌtîꞌpî toꞌya kureꞌnan aꞌka wenai, Paapa winîpainon. Mîrîrî eraꞌmaꞌpî toꞌya Moisés yenpata pîꞌ. Mararî pra inkeꞌ pe awanîꞌpî, eraꞌma toꞌya yentai. Tîîse mîrîrî wanîꞌpî tîîkoꞌmansen pe pra, kaꞌneꞌno pe. Moropai mîrîrî Moisés nekaremekîꞌpîya pemonkonyamîꞌ tarumaꞌtîꞌpî.


text:
Tarîpai esenumenkan, mîrîrî yentai Paapa winîpainon Morî Yekaton Wannî nîkupî wanî. ˻Mîrîrî pîꞌ ekaremekî annaya.˼


text:
Pena Moisés nurîꞌtî esenyakaꞌmatoꞌ wanîꞌpî morî pe puꞌkuru teuren pemonkonyamîꞌ eꞌtîꞌkaꞌpî, yawîrî pra tîweꞌsanon. Mîrîrî yeꞌnen itentai puꞌkuru, morî pe Morî Yekaton Wannî esenyakaꞌmatoꞌ wanî, yairî uurîꞌnîkon kupî pîꞌ, uurîꞌnîkon saꞌmanta namai.


text:
Maasa pra manniꞌ Moisés nurîꞌtî nekaremekîꞌpî eꞌmaiꞌ pe mîrîrî enasaꞌ îꞌ pe pra rî, maasa pra itentainon erepamîꞌpî. Ikaisaron ton pra tîîse, iteꞌmaꞌpî pîꞌ Morî Yekaton Wannî nîkupî wanî itentai, morî pe puꞌkuru.


text:
Inna seruꞌ pepîn Moisés nurîꞌtî nekaremekîꞌpî wanîꞌpî morî pe, tîîse mîî pîkîrî neken, tîîkoꞌmansen pe pra awanîꞌpî. Tîîse iteꞌmaꞌpî pîꞌ Morî Yekaton Wannî nîkupî wanî ipatîkarî tîîkoꞌmansen pe, taataretîꞌkasen pe pra. Mîrîrî yeꞌnen itentai puꞌkuru morî pe awanî.<pb/>


text:
Mîrîrî yeꞌnen meruntî ke puꞌkuru itekare ekaremekî annaya. Yairî uurîꞌnîkon kupî Paapaya epuꞌtî annaya yeꞌnen, ekaremekî annaya teweppeꞌse pra.


text:
Ekaremekî annaya pepîn, manniꞌ Moisés nurîꞌtîya ekaremekîꞌpî warantî. Mîîkîrîya tenpata yettapurîꞌpî kamisa apiꞌtîmî ke. Mîrîrî kupîꞌpîiya, maasa pra Israel ponkonya tenpata yaꞌkaru tîpamî eraꞌma namai, yenonpîtîꞌpîiya.


text:
Inkamoro Israel ponkonya epuꞌtî pra awanîꞌpî maasa pra toꞌ esenumenkatoꞌ wanîꞌpî kamisa apiꞌtîmî ke yettapusaꞌ warantî. Sîrîrî tîpose Israel pemonkonoyamîꞌya epuꞌtî pra awanî, Paapa maimu eꞌmenukasaꞌ erenka tîuyaꞌnîkon yai. Tîîse inkamoroya epuꞌtî eꞌpainon innape Cristo kupî tîuyaꞌnîkonya yai.


text:
Mîrîrî yeꞌnen Moisés nurîꞌtî nîmenukaꞌpî erenka toꞌya yai, epuꞌtî toꞌya pepîn, maasa pra tenpatakon yettapusaꞌ warantî toꞌ esenumenkatoꞌ wanî sîrîrî tîpose.


text:
Tîîse mîrîrî emoꞌka eꞌpainon, îꞌ kaiꞌma Paapa maimu eꞌmenukasaꞌya taasaꞌ manniꞌ warantî. Taꞌpîiya: —Moisés nurîꞌtî yenpata yettaputoꞌ emoꞌkaꞌpî, îꞌ pensa Uyepotorîkon yarakkîrî eseurîmai awennaꞌposaꞌ yai. Mîrîrî warantî epuꞌnen pe eꞌnî, maꞌnîpanen emoꞌka innape Uyepotorîkon kupî yai. Moropai epuꞌtî.


text:
Sîrîrî Uyepotorîkon taatoꞌ wanî Morî Yekaton Wannî pe. Moropai uyesaꞌkon pe Morî Yekaton Wannî wanî ya, mîîkîrî maimu yawîrî eꞌnî, Moisés nekaremekîꞌpî yawîrî pra.


text:
Tamîꞌnawîronkon uurîꞌnîkon yenpata wanî inaponkasaꞌ warantî tîweꞌsen pe. Morî pe Paapa eꞌtoꞌ eraꞌmaꞌpî Moisésya warantî, morî pe Uyepotorîkon eꞌtoꞌ eraꞌma uurîꞌnîkonya, aronne. Mîrîrî ipîkku pe Uyepotorîkon eꞌtoꞌ wanî tuiꞌsen pe iwinîpai, manniꞌ Morî Yekaton Wannî winîpai. Moropai mîîkîrîya uurîꞌnîkon kupî tîwarantî eꞌnîtoꞌpe. Moropai mîrîrî warantî uurîꞌnîkon kupî pîꞌ aakoꞌmamî, inîꞌ panpîꞌ morî pe uyeserukon enatoꞌpe.<pb/>


text:
Teesewankonoꞌmai anna wanî pepîn, maasa pra Paapaya teetîꞌnokoꞌmatoꞌ yai anna esenyakaꞌmatoꞌ ton tîîsaꞌ yeꞌnen.


text:
Mîrîrî yeꞌnen amaꞌ pe anna esenyakaꞌma pepîn teesenonse. Seruꞌyeꞌ pe anîꞌ yenupa annaya pepîn, Paapa maimu tepanîꞌpîꞌse. Tîîse annaya ekaremekî yeseru wanî yairî tîweꞌsen kupî annaya tîwîrî yairî. Mîrîrî kupî annaya Paapa rawîrî siꞌma, tamîꞌnawîronkonya anna yakoꞌmenka tanne.


text:
Maasa pra sîrîrî itekare anna nekaremekîꞌpî esepuꞌtî pra awanî ya, moriya manniꞌkan atakaꞌmaꞌsanya epuꞌtî pra awanî, innape ikupî toꞌya pra awanî yeꞌnen.


text:
Inkamoroya innape ikupî pepîn maasa pra sîrîrî pata po imakuiꞌpî yepotorîya toꞌ esenumenkatoꞌ saꞌmannîꞌsaꞌ. Mîîkîrîya toꞌ maꞌnîpa Cristo yekare epuꞌtî toꞌya namai, manniꞌ Cristo wanî yairon pe puꞌkuru Paapa pe tîweꞌsen pe. Enkaruꞌnanya eraꞌma eserîke pra awanî warantî toꞌ wanî, Cristo epuꞌtî toꞌya pra awanî yeꞌnen.


text:
Mîîkîrî Jesus Cristo, Uyepotorîkon pe tîweꞌsen yekare ekaremekî annaya. Moropai anna wanî sîrîrî apoitîrîkon pe ekaremekî annaya. Maasa pra mîrîrî anna winîpainon, anna yekare pîꞌ anna eseurîma pepîn.


text:
Pena taꞌpî Paapaya:<br/><t>—Ewaron pe tîweꞌsen ena kupî sîrîrî aꞌka pe<br/>—taꞌpîiya. Mîrîrî aꞌka awitta warantî, teseru epuꞌtî annaya emapuꞌtîꞌpîiya anna yewan yaꞌ. Maasa pra morî pe Jesus Cristo yeseru wenai, morî pe Paapa eꞌtoꞌ eraꞌma annaya.<pb/>


text:
Mîrîrî yeꞌnen anna wanî sîrîrî manniꞌ itekare ekaremeꞌnen pe, teuren îꞌ pe pra rî anna esepuꞌtî, non kaꞌsaꞌ warantî tîweꞌsanon pe. Tîîse non kaꞌsaꞌ yaꞌ awanî morî pe puꞌkuru tîweꞌsen. Mîrîrî warantî anna yaꞌ tîweꞌsen, Paapa winîpainon, ekaremekî annaya, meruntî ke puꞌkuru Paapa wanî esepuꞌtoꞌpe. Anna warîrî anna esenumenkatoꞌ ekaremekî annaya pepîn tîîse iwinîpainon neken.


text:
Tuꞌke iteꞌka anna pona saꞌman epuꞌnîtoꞌ erepamî tîîse anna yenumîiya pepîn. Moropai tiaron pensa epuꞌtî annaya yentainon erepamî tîîse tîwî ikupî annaya pepîn mîrîrî pîꞌ.


text:
Tuꞌke anna winîkîi îri pe tîweꞌsanon wanî tîîse moro awanî tiwin, morî pe tîweꞌsen anna pîꞌ, anna rumakanen pepîn. Tiaron pensa anna paꞌtîpîtî toꞌya tîîse anna wîî toꞌya pepîn.


text:
Tîwîrî anna asarî nariꞌ saꞌmantantoꞌ koreꞌta pîꞌ îꞌ kaiꞌma Jesus asarî yai nariꞌ koreꞌta pîꞌ warantî. Mîrîrî anna pîikaꞌtî Jesusya wenai, pemonkonyamîꞌya aakoꞌmamî anna yewan yaꞌ epuꞌtî.


text:
Uurîꞌnîkon koꞌmantoꞌ wanî sîrîrî tîpose nariꞌ pe, maasa pra innape Jesus kupîꞌnîkon wenai saꞌmantan eserîke awanî. Tîîse saꞌmantan pepîn uukoꞌmannîpîiyaꞌnîkon yeꞌnen. Mîrîrî wenai esepuꞌtî enen Jesus wanî.


text:
Mîrîrî warantî eꞌtarumaꞌtîntoꞌ yapîtanîpî pîꞌ anna koꞌmamî sîrîrî. Mîrîrî yapîtanîpî annaya wenai, amîrîꞌnîkonya aakoꞌmantoꞌkon ton eposaꞌ man.<pb/>


text:
Mîrîrî warantî nîrî Paapaya upîikaꞌtîkon kupîꞌpî annaya innape. Mîrîrî yeꞌnen ipîꞌ anna eseurîmaꞌpî, Paapa maimu eꞌmenukasaꞌya taa warantî. Maasa pra taꞌpîiya:<br/><t>—Innape ikupî pîꞌ wai, mîrîrî yeꞌnen ipîꞌ eseurîmaꞌpî<br/>—taꞌpîiya.


text:
Maasa pra epuꞌtîꞌnîkon man Paapa Uyepotorîkon, Jesus pîmîꞌsaꞌkaꞌtîponya uurîꞌnîkon nîrî pîmîꞌsaꞌkaiya saꞌmantantoꞌ yapai. Moropai amîrîꞌnîkon yarakkîrî uurîꞌnîkon yarîiya Paapa pia.


text:
Tamîꞌnawîrî anna yarakkîrî eꞌkupîꞌpî wanî morî pe amîrîꞌnîkon ton pe. Mîrîrî yeꞌnen inîꞌ panpîꞌ eꞌpîikaꞌtîntoꞌ yekare, anekaremekîkon eta tîuyaꞌnîkon ya, innape ikupî pemonkonyamîꞌya. Mîrîrî yeꞌnen inîꞌ panpîꞌ tuꞌke pemonkonyamîꞌya Paapa yapurî teepîremakon ke. —Morî pe puꞌkuru man —taa toꞌya.<pb/>


text:
Mîrîrî yeꞌnen tiwin kin teesewankonoꞌmai anna wanî pepîn. Teuren aꞌyekeꞌton pe anna ena anna poiꞌpîta anna esenyakaꞌmatoꞌ pîꞌ tîîse anna yekaton poiꞌpîta pepîn wei kaisarî amenan pe eena.


text:
Maasa pra sîrîrî mararon rî teesuwaꞌkasen esewankonoꞌmantoꞌ mîrîrîya kureꞌne atausinpantoꞌ, aataretîꞌka ton pepîn yenepî tarî non po esewankonoꞌmaꞌnîꞌpî yentainon.


text:
Maasa pra îꞌ teeseraꞌmasen wanî tarîron mîî pîkîrî tîîkoꞌmansen pe. Tîîse teeseraꞌmasen pepîn awanî ipatîkarî tîîkoꞌmansen pe, taataretîꞌkasen pe pra. Mîrîrî yeꞌnen kureꞌne anna esenumenka pepîn tarî teeseraꞌmasen pîꞌ, tîîse îꞌ teeseraꞌmasen pepîn pîꞌ anna esenumenka.<pb/>


text:
Maasa pra epuꞌtî man, see warantî awanî pe man. Warayoꞌya tappîi yaranka, tîîmoꞌta yai amenan tewîꞌ ta. Mîrîrî warantî îꞌ pensa ita koꞌmannîtoꞌ, upiꞌpîkon ataretîꞌka ya, Paapaya amenan uyesaꞌkon ton tîrî, ita koꞌmannîtoꞌpe kaꞌ po, taataretîꞌkasen pepîn. Maasa pra mîîkîrîya ikupîꞌpî, pemonkonya pra.


text:
Tarî anna koꞌmamî tanne, anna esekaꞌnunka mararî pra uyesaꞌkon pe inkonekaꞌpî kaꞌ po, mîrîrî ta ikoꞌmanpai.


text:
Tarî upiꞌpîkon ke anna koꞌmamî pîkîrî, teesenumenkai anna koꞌmamî. Saꞌmantapai anna wanî pepîn, tîîse amenan morî puꞌkuru anna esaꞌ ton yuꞌse anna wanî, Paapa winîpainon. Mîrîrî yekaꞌmaꞌnîkon ya, tarîron uyesaꞌkon taataretîꞌkasen miakanmaiya, taataretîꞌkasen pe pra, ipatîkarî koꞌmannîtoꞌpe Paapa pia.


text:
Mîîkîrî Paapaya mîrîrî konekaꞌpî anna ton pe, anna miakanmapa kaiꞌma. Moropai mîîkîrîya Morî Yekaton Wannî tîrîꞌpî tamîꞌnawîrî îꞌ tîrî tîuya anna pia ekaremeꞌnen pe aweꞌtoꞌpe.<pb/>


text:
Mîrîrî yeꞌnen tîwîrî kureꞌne taatausinpai anna wanî anna pona tamîꞌnawîrî tuiꞌsen pîꞌ. Epuꞌtî man, tarî koꞌmannîtoꞌ uyesaꞌkon ta siꞌma, aminke koꞌmannî Uyepotorîkon piapai, amenan uyesaꞌkon, ipatîkaron ke pra.


text:
Tîîse teesewankonoꞌmai pra anna koꞌmamî. Maasa pra upiꞌpîkon piapai, Paapa pia ikoꞌmanse itîîpai anna wanî yeꞌnen.


text:
Mîrîrî yeꞌnen tamîꞌnawîron yuꞌse eꞌnî yentai Paapa yapurî eꞌpai awanî tarî koꞌmannî yeꞌka pe. Mîîwîni pra awanî ya, iipia koꞌmannî yeꞌka pe Paapa yapurî.


text:
Maasa pra tamîꞌnawîrî uurîꞌnîkon koꞌmantoꞌ eseraꞌma kupî sîrîrî. Cristoya uurîꞌnîkon yakoꞌmenka tiwin pîꞌ uurîꞌnîkon tîîse. Mîrîrî yai ukaisarîꞌnîkon koꞌmannîtoꞌ morî wenai, koꞌmannîtoꞌ îꞌ pe pra rî wenai, yapisî iwinîpai. Cristoya uurîꞌnîkon repa kupî sîrîrî.<pb/>


text:
Cristoya anna yakoꞌmenka epuꞌtî annaya yeꞌnen, Paapa nama annaya. Mîrîrî yeꞌnen, yairon pîꞌ pemonkonyamîꞌ yenupa pîꞌ anna wanî, toꞌ anpîikaꞌtîpai anna wanî yeꞌnen. Mîrîrî kupî annaya epuꞌtî pîꞌ Paapa man yairî puꞌkuru. Moropai ayewankon yaꞌ epuꞌtîyaꞌnîkon, yairî nîrî ikupî pîꞌ anna man.


text:
Anna yeseru pîꞌ atapurî pepîn, ipîkku pe anna wanî epuꞌtîkonpa. Tîîse tiaronkon yuukukonpa îꞌ kaiꞌma anna yapurîyaꞌnîkon, manniꞌkan taatapurîsanon pîꞌ. Maasa pra inkamoro atapurî morî pe teeseurîmatoꞌ, ipîkku pe tîweꞌtoꞌkon wenai. Tîîse tewankon yaꞌ tîîkoꞌmansen, imakuiꞌpî teserukon pîꞌ toꞌ esenumenka pepîn.


text:
Tiaron pe anna yeseru eraꞌmayaꞌnîkon ya, pakko pe anna wanî kaiꞌma tiaronkon esenumenkaꞌpî anna pîꞌ. Tîîse anna wanî Paapa wakîri pe eꞌpai. Moropai mîrîrî warantî anna koꞌmamî. Yairon pîꞌ anna eseurîma amîrîꞌnîkon pîikaꞌtîtoꞌpe annaya.


text:
Maasa pra mîrîrî kupî annaya Cristoya anna saꞌnama yeꞌnen. Epuꞌtî pîꞌ anna man, tiwin pemonkon saꞌmantaꞌpî tamîꞌnawîronkon pataꞌseꞌ yaꞌ, tamîꞌnawîronkon saꞌmanta eꞌpai tîîse. Mîrîrî wenai epuꞌtîꞌnîkon tamîꞌnawîronkon saꞌmantaꞌpî Cristo yarakkîrî.


text:
Mîîkîrî saꞌmantaꞌpî tamîꞌnawîronkon ton pe, mîrîrî yeꞌnen inîꞌrî manniꞌkan enen tîweꞌsanon, inkamoro koꞌmamî namai tîîwarîrîꞌnîkon ituꞌse tîwanîkon pîꞌ, tîîse ituꞌse Cristo eꞌtoꞌ pîꞌ toꞌ koꞌmamî. Manniꞌ isaꞌmantaꞌpî moropai tîîsaꞌmantaꞌpî tîpo, eꞌmîꞌsaꞌkaꞌpî ton pe toꞌ koꞌmamî.<pb/>


text:
Cristo yarakkîrî uurîꞌnîkon saꞌmantaꞌpî yeꞌnen, anna esenumenka pepîn pemonkonyamîꞌ pîꞌ, tîpîꞌnîkon sîrîrî pata po tîîkoꞌmansenon esenumenka warantî. Teuren pena Cristo pîꞌ anna esenumenkaꞌpî inkamoro Paapa epuꞌnenan pepîn esenumenka warantî. Tarîpai inîꞌrî mîrîrî warantî anna esenumenka pepîn.


text:
Maasa pra anîꞌ wanî ya Cristo yarakkîrî tîîkoꞌmansen pe, mîîkîrî wanî amenan teseru ton yapisîtîpon pe. Penaroꞌ imakuiꞌpî iteseru, mîrîrî ataretîꞌkaꞌpî. Tarîpai amenan teseru ton yapisîꞌpîiya iwinîpai. Mîrîrî wanî kureꞌne esenumenkantoꞌ pe.


text:
Tamîꞌnawîrî mîrîrî kupîꞌpî Paapaya Cristo nîkupîꞌpî wenai. Anna miakanmaiya teeyaton pe anna wanî winîpai tîwanîyakon pe anna eꞌtoꞌpe. Moropai anna pia anna nîkupî ton tîrîꞌpîiya, îꞌ kaiꞌma tiaronkon nîrî ena emapuꞌtîtoꞌpe Paapa wanîyakon pe.


text:
Anna nekaremekî itekare wanî see warantî: Paapaya unkupîꞌpîkon imakuiꞌpî eraꞌma pepîn, tîwanmîra ikuꞌsaꞌ tîuya yeꞌnen. Maasa pra Cristo nîkupîꞌpî wenai ikupîꞌpî Paapaya tamîꞌnawîrî tîwanîyakon pe eꞌnîtoꞌpe. Mîrîrî ekaremeꞌtoꞌpe annaya, Paapaya itîrîꞌpî îꞌ kaiꞌma ikupî tîuya pemonkonyamîꞌ yarakkîrî, tîwanîyakon pe toꞌ kupîiya.<pb/>


text:
Mîrîrî yeꞌnen anna wanî sîrîrî Cristo naipontîꞌsan pe ipîꞌ teeseurîmasanon pe. Akoreꞌtaꞌnîkon siꞌma, Paapa eseurîma warantî, esatî Paapaya anna wenai. Tîwî Paapaya amîrîꞌnîkon miakanma iteyaton pe awanîkon wenai, tîwanîyakon pe ayinyakanmatoꞌpeiyaꞌnîkon.


text:
Maasa pra mîîkîrî Cristo wanîꞌpî tiwin kin imakuiꞌpî ton pra. Tîîse Paapaya umakuyikon rumakaꞌpî ipona, iwenai tîmoron epuꞌtoꞌpeiya kaiꞌma. Mîrîrî miakannoꞌpî pe, yairon yapiꞌtoꞌpe uurîꞌnîkonya, Paapa winîpainon. Mîrîrî wenai tîwanîyakon uyapisîiyaꞌnîkon.<pb/>


text:
Paapa esenyakaꞌmatoꞌ pîꞌ teesenyakaꞌmasanon pe anna wanî yeꞌnen, esatî annaya apîꞌnîkon see warantî: Epeꞌmîra Paapa nîtîrî yapiꞌsaꞌyaꞌnîkon yai, apîikaꞌtîꞌpîiyaꞌnîkon. Mîrîrî yeꞌnen îꞌ pe pra rî anapisîꞌpîkon kîꞌkuꞌtî.


text:
Mîrîrî warantî taasaꞌ Paapa maimu eꞌmenukasaꞌya:<br/><t>Amîrî pîikaꞌtîtoꞌ weiyu eposaꞌ yai,<br/>amaimu, anesatîꞌpî etaꞌpîuya.<br/>Moropai manniꞌ weiyu yai, apîikaꞌtîꞌpîuya,<br/>imakuiꞌpî ankupîꞌpî winîpai.<br/>taꞌpî Paapaya pena. Mîrîrî yeꞌnen tauya sîrîrî. Sîrîrîpe awanî, Paapa winîpainon eꞌpîikaꞌtîntoꞌ yapiꞌtoꞌpe. Umaimu etatî, aasîrî eeseposaꞌ man, eꞌpîikaꞌtîntoꞌ weiyu.<pb/>


text:
Îꞌ pe pra rî anna esenyakaꞌmatoꞌ kupî tiaronya yuꞌse pra anna man. Mîrîrî yeꞌnen tiaronkon yakaꞌma yuꞌse anna wanî pepîn anna yeseru ke.


text:
Tîîse tamîꞌnawîrî Paapa esenyakaꞌmatoꞌ pîꞌ anna esenyakaꞌma yeseru ekaremekî annaya, mararon pepîn yapîtanîpîiꞌma. Anna eꞌtarumaꞌtî yeꞌka pe kureꞌne, îꞌ yuꞌse anna wanî wenai, moropai saꞌman erepamî tanne anna pona, yapîtanîpî annaya.


text:
Tiaron pensa anna poꞌpîtîꞌpî toꞌya, anna yarakkamoꞌpî toꞌya, moropai mararonkon pepîn pemonkonyamîꞌ eperepîꞌsan ekoreꞌmaꞌpî anna pîꞌ. Moropai anna esenyakaꞌmaꞌpî mararî pra anna wetun pîn, moropai anna yekkari yonpa annaya pîn. Tamîꞌnawîrî mîrîrî yapîtanîpîꞌpî annaya Paapa poitîrî pe anna wanî wenai.


text:
Moropai mîrîrî wenai morî pe, nura pe pra anna yeseru eꞌtoꞌpe yuwa annaya, yairî itekare ekaremeꞌtoꞌpe annaya. Moropai teekoreꞌmasen pe pra, moropai eranmîra anna eꞌtoꞌpe yuwa annaya. Moropai Morî Yekaton Wannîya anna pîikaꞌtî yeꞌka pe, tiaronkon saꞌnama annaya, Paapaya anna saꞌnama warantî.


text:
Moropai yairî puꞌkuru itekare ekaremekî annaya. Moropai Paapa meruntîri pe puꞌkuru anna esenyakaꞌma mîîkîrî tonpe. Moropai yairî puꞌkuru anna yeseru wanî itekare ekaremekî yai moropai tiaronkon Paapa epuꞌnenan pepîn maimu yuuku yai, anna yeseru wanî yairî.


text:
Tiaron pensa tiaronkonya anna yapurî anna yeseru wenai tîîse tiaronkonya anna yewanmîrî. Moropai tiaronkonya anna muꞌtunpa, tiaronkonya anna saꞌnama tanne. Tiaronkonya taa anna pîꞌ seruꞌyeꞌkon, tîîse yairon pîꞌ anna eseurîma tanne.


text:
Paapaya anna epuꞌtî mîrîrî morî pe tîîse tiaronkon pemonkonyamîꞌ esenumenka îꞌ pe pra rî tîweꞌsanon pe anna wanî kaiꞌma. Tuꞌke iteꞌka anna esenumenka anna saꞌmanta kaiꞌma, tîîse sîrîrî tîpose enen anna koꞌmamî sîrîrî. Teuren tiaron pensa anna tarumaꞌtî toꞌya tanne, tîîse anna saꞌmantasaꞌ pra man.


text:
Tiaron pensa anna wanî teesewankonoꞌmai teuren. Tîîse taatausinpai anna koꞌmamî tîwîrî. Anna eseraꞌmaꞌpî îꞌ ton pînon warantî, tîîse tuꞌke ipîkku pe tiaronkon kupîꞌpî annaya. Îꞌ ton pra warantî anna esepuꞌtî tanne tîîse tamîꞌnawîron, Paapa winîpainon esaꞌ pe anna wanî. Tamîꞌnawîron mîrîrî yapîtanîpî annaya tanne, Paapa esenyakaꞌmatoꞌ pîꞌ anna koꞌmamî yairî.<pb/>


text:
Uyonpayamîꞌ, Coríntio cidaderî ponkon, anna eseurîmaꞌpî ayarakkîrîꞌnîkon tamîꞌnawîrî anna nepuꞌtî pîꞌ. Moropai îꞌ kaiꞌma kureꞌne amîrîꞌnîkon saꞌnama annaya ekaremekîꞌpî annaya.


text:
Tîwîrî amîrîꞌnîkon saꞌnama pîꞌ anna koꞌmamî. Tîîse amîrîꞌnîkonya anna saꞌnama pra man, pena anna saꞌnamaꞌpîyaꞌnîkon warantî.


text:
Eseurîma apîꞌnîkon unmukuyamîꞌ pîꞌ eseurîma warantî. Amîrîꞌnîkon saꞌnamaꞌpî annaya warantî anna saꞌnamayaꞌnîkon yuwatî, îꞌ kaiꞌma ayewankon tîsaꞌmannîꞌse pra.<pb/>


text:
Inîꞌrî innape Cristo kuꞌnenan pepîn yarakkîrî pra eꞌtî. Maasa pra imakuiꞌpî kuꞌnenan pe toꞌ wanî, tîîse amîrîꞌnîkon, innape ikuꞌnenan koꞌmamî imakuiꞌpî tîkuꞌse pra. Mîrîrî wanî manniꞌ paakayamîꞌ pîmî yeꞌpî pona tîtîsen warantî, paaka yarakkîrî kaware pona itîîsaꞌ ya, morî pe awanî pepîn. Mîrîrî warantî morî kuꞌnen koꞌmamî pepîn imakuiꞌpî kuꞌnen yarakkîrî. Maasa eraꞌmatî îꞌ kaiꞌma aꞌka koꞌmamî ewaron yarakkîrî? Aakoꞌmamî pepîn. Mîrîrî warantî Paapa epuꞌnen pepîn yarakkîrî Paapa epuꞌnen koꞌmamî pepîn maasa pra toꞌ yeseru wanî tiaron pe, seꞌ kaisarî pra.


text:
Moropai oꞌnon yeꞌka pe morî pe Cristo koꞌmamî eꞌpainon Makui yarakkîrî? Aakoꞌmamî pepîn, maasa pra toꞌ esenumenka tiaron pe, seꞌ kaisarî pra. Innape tîkuꞌnenan pia morî tîrî Paapaya, tîîse innape tîkuꞌnenan pepîn pîikaꞌtîiya pepîn.


text:
Paapa yapurînen pe siꞌma, miaꞌ ke ikonekasaꞌ yapurî eserîke pra awanî, Paapa epuꞌnenan pepîn warantî. Maasa pra miaꞌ ke ikonekasaꞌ yarakkîrî Paapa eseta pepîn, eeseurîma pepîn. Moropai tewîꞌ pe uurîꞌnîkon konekasaiꞌya, uyaꞌnîkon tîîkoꞌmantoꞌpe. Mîrîrî pîꞌ Paapa eseurîmaꞌpî pena:<br/><t>Uurî koꞌmamî pe wai toꞌ pokonpe.<br/>Moropai asarî inkamoro koreꞌta.<br/>Uurî wanî pe wai toꞌ yepotorî pe,<br/>uyapurîtoꞌpe toꞌya,<br/>moropai inkamoro wanî pe man upemonkono pe<br/>taꞌpîiya.


text:
Moropai mîrîrî wenai inîꞌrî Uyepotorîkonya taa:<br/><t>Amîrîꞌnîkon atarima eꞌpai man,<br/>inkamoro yeꞌka piapai.<br/>Toꞌ rumakatî, mîrîrî yeꞌka nura kupîyaꞌnîkon namai.<br/>Tîîse tiaron, morî teseru ke akoꞌmantî.<br/>Moropai mîrîrî yai amîrîꞌnîkon yapisîuya uwanîyakon pe<br/>taiya.


text:
Moropai taa Uyepotorîkonya, meruntî puꞌkuru manniꞌya:<br/><t>Uurî wanî pe wai ayunkon pe<br/>moropai amîrîꞌnîkon wanî pe man unmukuyamîꞌ pe<br/>taiya. Mîrîrî warantî taa Uyepotorîkonya upîꞌnîkon.<pb/>


text:
Uyonpayamîꞌ, uwakîrikon puꞌkuru tamîꞌnawîrî sîrîrî îꞌ taꞌpî Paapaya wanî uurîꞌnîkon ton pe. Mîrîrî yeꞌnen morî pe eꞌnîꞌnîkon yuwa sîrîrî. Nura kupî pîꞌ koꞌmannîtoꞌ rumakapaiꞌnîkon, imakuiꞌpî pîꞌ esenumenkantoꞌ rumakapaiꞌnîkon, imakuiꞌpî koꞌmamî namai uyewankon yaꞌ. Tîîse morî pe koꞌmannîpaiꞌnîkon Paapa wakîri pe eꞌnîtoꞌpe, inamaiꞌma.<pb/>


text:
Morî pe enatî anna pokonpe, maasa pra anîꞌkan tarumaꞌtîsaꞌ annaya pra man amîrîꞌnîkon koreꞌta. Anîꞌkan yenkuꞌtîsaꞌ annaya pra man tiwin kin. Mîrîrî epuꞌtî pîꞌ naatîi.


text:
Moropai amîrîꞌnîkonya imakuiꞌpî kuꞌsaꞌ taasauꞌya pra wai tiwin kin. Maasa pra pena taꞌpîuya see warantî, amîrîꞌnîkon wanî uwakîrikon pe puꞌkuru. Îꞌ rî ton pra man uurîꞌnîkon pantakanen ton. Mîrîrî warantî eꞌnî tanne, enen eꞌnî pîkîrî moropai saꞌmantan pîkîrî.


text:
Yairî aakoꞌmamîkon epuꞌtî pîꞌ wai. Mîrîrî pîꞌ esenumenka ya, atausinpasaꞌ wanî. Mîrîrî wenai upîikaꞌtîsaꞌyaꞌnîkon. Inîꞌ panpîꞌ taatausinpai koꞌmannî pîꞌ wai, eꞌtarumaꞌtî tanne.<pb/>


text:
Aꞌkî, anna erepamîꞌpî pata pai Macedônia pata pona anna erîꞌkaꞌsaꞌ pra man. Maasa pra tamîꞌnawîronkon patakon poro teesuwaꞌkasen saꞌman wanîꞌpî. Ekoreꞌmantoꞌ moro awanîꞌpî, moropai eranneꞌ pe anna kupîꞌpîiya.


text:
Tîîse manniꞌ Paapa, yairî maꞌre tîweꞌsen yausinpanenya anna atausinpatoꞌ ton tîrîꞌpî, uyonpakon Tito erepamî weiyu yai.


text:
Moropai mîîkîrî Tito erepantoꞌ neken pîꞌ pra, tîîse itekare etauya yeꞌnen iwinîpai. Îꞌ kaiꞌma amîrîꞌnîkonya yausinpaꞌpî yekare pîꞌ atausinpaꞌpî. Mîîkîrîya ayekarekon ekaremekîꞌpî. Îꞌ kaiꞌma uurî aneraꞌmapai awanîkon yekare, moropai îꞌ kaiꞌma kureꞌne teesewankonoꞌmai awanîkon, imakuiꞌpî ankupîꞌpîkon pîꞌ, moropai îꞌ kaiꞌma uurî anpîikaꞌtîpai awanîkon yekare ekaremekîꞌpîiya. Mîrîrî pîꞌ inîꞌ panpîꞌ taatausinpai uurî wanî.<pb/>


text:
Îꞌ kaiꞌma uurî esewankonoꞌma pra wai kaareta menukasauꞌya pîꞌ aapiaꞌnîkon. Tîîse amîrîꞌnîkon esewankonoꞌmaꞌpî ipîꞌ epuꞌsauꞌya ya, esewankonoꞌmaꞌpî, ukaaretarîya ayewankonoꞌmaꞌpîkon yeꞌnen.


text:
Tîîse mîrîrî yeꞌka pe pra, uurî wanî sîrîrî taatausinpai. Ukaaretarîya ayewankonoꞌmaꞌpîkon pîꞌ pra tîîse mîrîrî eesewankonoꞌmatoꞌkon wanî amîrîꞌnîkon esenumenkatoꞌpe. Maasa pra mîrîrî esewankonoꞌmantoꞌ tîrîꞌpî Paapaya aapiaꞌnîkon imakuiꞌpî ankupîꞌpîkon rumakakonpa. Moropai mîrîrî wenai amîrîꞌnîkon tarumaꞌtîsaꞌ annaya pra man tiwin kin.


text:
Maasa pra mîrîrî esewankonoꞌmantoꞌ wanî Paapa winîpai tuiꞌsen imakuiꞌpî unkupîꞌpîkon winîpai eꞌpîikaꞌtîntoꞌ eporî emapuꞌtînen pe. Mîrîrî yeꞌnen mîrîrî pîꞌ teesewankonoꞌmai eꞌnîpai pra man. Tîîse Paapa epuꞌnenan pepîn pia awanî saꞌmantantoꞌpe, maasa pra imakuiꞌpî tînkupîꞌpîkon winîpai toꞌ esewankonoꞌmasaꞌ pra awanî yeꞌnen.


text:
Maasa eraꞌmatî îꞌ kupîꞌpî Paapaya amîrîꞌnîkon esewankonoꞌmatoꞌ winîpai. Kaꞌneꞌ pe imakuiꞌpî ankupîꞌpîkon anrumakapai amîrîꞌnîkon wanîꞌpî, pemonkon yairon pe awanîkonpa. Moropai kaꞌneꞌ pe anna pîꞌ morî pe eekonekaꞌpîkon anekaremeꞌpai awanîkon. Moropai îꞌ kaiꞌma teekoreꞌmai awanîkon imakuiꞌpî ankupîꞌpîkon pîꞌ moropai eranneꞌ pe awanîꞌpîkon Paapaya atarumaꞌtîkon pîꞌ, moropai uurî iipî yuꞌse awanîꞌpîkon aapiaꞌnîkon. Moropai yairon kupî pîꞌ ikoꞌmanpai awanîkon, moropai imakuiꞌpî tarumaꞌtîpai awanîkon. Tamîꞌnawîrî mîrîrî wenai ekaremekîyaꞌnîkon morî pe, îꞌ rî ton pra awanîkon epuꞌtoꞌpe annaya.


text:
Mîrîrî yeꞌnen mîrîrî kaareta menukasauꞌya manniꞌ imakuiꞌpî kupîtîpon neken wenai pra, moropai manniꞌ inkupîꞌpî imakuiꞌpî wenai tîmoron epuꞌtîtîpon wenai pra, tîîse imenukaꞌpîuya aronne Paapaya epuꞌtoꞌpe, kureꞌne amîrîꞌnîkonya anna saꞌnama.


text:
Mîrîrî wenai kureꞌne taatausinpai anna wanî.<pb/>Mîrîrî tîîse inîꞌ panpîꞌ anna enaꞌpî taatausinpai Tito pokonpe. Maasa pra morî pe mîîkîrî pîikaꞌtîꞌpîyaꞌnîkon inîꞌrî apîꞌnîkon eesewankonoꞌma namai.


text:
Maasa pra apîꞌnîkon eseurîmaꞌpî morî pe. Tarîpai akoreꞌtaꞌnîkon attîsaꞌ yai, innape eseurîmaꞌpî yawîrî awanîꞌpîkon. Uyeppeꞌnîpîyaꞌnîkon pra awanîꞌpîkon. Moropai îꞌ kaiꞌma Tito pîꞌ ayekarekon ekaremeꞌsaꞌ annaya mîrîrî nîrî wanîꞌpî innape.


text:
Mîrîrî wenai inîꞌ panpîꞌ Tito eꞌsaꞌnamatoꞌ ena kureꞌne îꞌ kaiꞌma tamîꞌnawîrî ayeserukon epuꞌtî tîuya wenai. Moropai imaimu yawîrî awanîkon epuꞌtî tîuya wenai moropai îꞌ kaiꞌma yapisîꞌpîyaꞌnîkon, eerepamî yai akoreꞌtaꞌnîkon iwakîri pe. Mîîkîrî namaꞌpîyaꞌnîkon moropai mîî pe pra awanîꞌpîkon iwinîkîi.


text:
Uyonpayamîꞌ, îꞌ kupîꞌpî Paapaya epuꞌtîyaꞌnîkon yuꞌse wai Macedônia pata ponkon pîꞌ, innape tîkuꞌnenan yarakkîrî. Kureꞌne inkamoro pîikaꞌtîꞌpîiya.


text:
Maasa pra miarîronkon uyonpakonya saꞌman teesuwaꞌkasen epuꞌtîꞌpî tarakkîrîꞌnîkon. Mîrîrî pîꞌ toꞌ esewankonoꞌma pra awanîꞌpî, tîîse toꞌ atausinpaꞌpî inîꞌ panpîꞌ. Teuren îꞌ ton pra toꞌ esepuꞌtî tanne, tîntîrîkon tîrîꞌpî toꞌya inîꞌ panpîꞌ antîîpai tîwanîkon pîkîrî.


text:
Tauya amîrîꞌnîkon pîꞌ inkamoroya itîrîꞌpî tamîꞌnawîrî, anîꞌya esatî pra tîîse. Moropai itentai panpîꞌ itîrîꞌpî toꞌya kureꞌne antîîpai tîwanîkon yeꞌnen.


text:
Moropai esatîꞌpî toꞌya anna pîꞌ tîntîrîkon tîrîkonpa Paapa pemonkonoyamîꞌ Judéia po tîîkoꞌmansenon pîikaꞌtîkonpa kaiꞌma. Mîrîrî kupîkonpa esatî pîꞌ toꞌ koꞌmamîꞌpî.


text:
Moropai mîrîrî kupîꞌpî toꞌya kureꞌne inîmîkîꞌpî annaya yentai. Maasa pra eꞌmaiꞌ pe toꞌ eturumakaꞌpî Paapa yenyaꞌ, ituꞌse Paapa eꞌtoꞌ yawîrî tîîkoꞌmamîkonpa. Mîrîrî tîpo anna pia toꞌ eturumakaꞌpî, anna maimu yawîrî toꞌ eꞌtoꞌpe. Maasa pra mîrîrî yuꞌse Paapa wanî epuꞌtîꞌpî toꞌya.


text:
Mîrîrî yeꞌnen esatîꞌpî annaya Tito pîꞌ maasa pra eꞌmaiꞌ pe mîîkîrî esenyakaꞌma piaꞌtîꞌpî amîrîꞌnîkon koreꞌta. Mîrîrî yeꞌnen tîwîrîrî aakoꞌmamî apîikaꞌtîkonpa mîrîrî antîrîkon yapiꞌtoꞌpeiya aretîꞌka tîuya pîkîrî.


text:
Moriya tamîꞌnawîron ankupîkon pîꞌ eesekaremekîkon, tiaronkon yentai awanîkon. Innape ikuꞌtoꞌyaꞌnîkon, moropai itekare ekaremeꞌtoꞌkon, moropai epuꞌnen pe aweꞌtoꞌkon îꞌ kaiꞌma tiaronkon anpîikaꞌtîpai aweꞌtoꞌkon. Moropai anna saꞌnamatoꞌyaꞌnîkon wanî. Moropai inîꞌ panpîꞌ ikupîyaꞌnîkon yuꞌse wai. Tiaronkonya itîrî yentai antîrîkon tîrîyaꞌnîkon yuꞌse wai, yarimakonpa manniꞌkan îꞌ ton pînon pia.<pb/>


text:
Amîrîꞌnîkon yaipontîuya pepîn mîrîrî tîrîkonpa, tîîse tiaronkon atausinpa mîrîrî pîꞌ epuꞌtîkonpa. Mîrîrî warantî amîrîꞌnîkon eꞌsaꞌnamantoꞌ eseraꞌma yairî puꞌkuru awanî.


text:
Maasa pra epuꞌnenan amîrîꞌnîkon, kureꞌnan Uyepotorîkon Jesus Cristo eꞌsaꞌnamatoꞌ. Mîîkîrî wanîꞌpî ipîkku pe tîîse, mîîkîrîya ipîkku pe tîweꞌtoꞌ nîmîꞌpî. Îꞌ ton pra tîweꞌsen pe eenaꞌpî. Amîrîꞌnîkon wenai, mîrîrî kuꞌsaiꞌya amîrîꞌnîkon eꞌtoꞌpe ipîkku pe. Mîrîrî kupîꞌpîiya, amîrîꞌnîkon pîikaꞌtîpa.<pb/>


text:
Sîrîrî uurî esenumenkatoꞌ mîrîrî ankupîkon ton pîꞌ: Morî pe awanî uupia amîrîꞌnîkonya aretîꞌka ya, isaraꞌtîꞌpîyaꞌnîkon konoꞌ eesuwaꞌkaꞌpî manniꞌ pîꞌ. Îꞌ ton pînon pîikaꞌtîkonpa antîrîꞌpîkon tîrîꞌpîyaꞌnîkon eꞌmaiꞌ pe tiaronkonya itîrî rawîrî. Moropai mîrîrî neken pra tîîse eꞌmaiꞌ pe amîrîꞌnîkon wanîꞌpî nîrî toꞌ anpîikaꞌtîpai.


text:
Mîrîrî yeꞌnen mîrîrî eesenyakaꞌmatoꞌkon yaretîꞌkatî. Mîrîrî kuꞌtî awakîrikon pe puꞌkuru, taatausinpai eꞌmaiꞌ pe itîrîꞌpîyaꞌnîkon, mîrîrî warantî itîîtî. Îꞌ aapiaꞌnîkon tîweꞌsen yawîrî itîîtî.


text:
Maasa pra anîꞌ itîînen nîtîrî yapisî Paapaya antîîpai tîwanî yeꞌnen. Tîntîrî kaisarî itîrîiya yuꞌse Paapa wanî. Intîrî ton esatîiya pepîn ipîꞌ îꞌ ton pra tîîse.<pb/>


text:
Tauya pepîn tiaronkonya itîrî namai amîrîꞌnîkonya neken itîîtoꞌpe. Moropai mîrîrî kupîkonpa tauya ya, amîiꞌne pe awanî eꞌpainon amîrîꞌnîkon pia. Tîîse tîmenkai pra tamîꞌnawîronkon amîrîꞌnîkon eꞌtoꞌpe seꞌ kaisarî.


text:
Sîrîrîpe amîrîꞌnîkon pia awanî mararî pra, mîrîrî yeꞌnen manniꞌkan îꞌ ton pînon pîikaꞌtîyaꞌnîkon eꞌpai awanî. Îꞌ pensa itesaꞌ pe inkamoro enasaꞌ ya, inkamoroya nîrî amîrîꞌnîkon pîikaꞌtî eserîke awanî. Mîrîrî warantî aweꞌpîikaꞌtîkon ya, seꞌ kaisarî awanîkon.


text:
Mîrîrî pîꞌ pena Paapa maimu eꞌmenukasaꞌya taasaꞌ man: Taꞌpîiya:<br/><t>—Manniꞌkan tuꞌke tekkarikon ton moꞌkaꞌtîponkonya imoꞌkaꞌpî tîîse itonparîꞌpî eꞌkupî pra awanîꞌpî.<br/>Moropai manniꞌkan tuꞌke pra tekkarikon ton moꞌkanenanya imoꞌkaꞌpî. Tîîse toꞌ maꞌre aweꞌsaꞌ pra awanîꞌpî.<br/>—taꞌpîiya. Mîrîrî warantî eꞌpai awanî amîrîꞌnîkon pokonpe.<pb/>


text:
Paapa yapurî pîꞌ wai kureꞌne, maasa pra Tito wanî yeꞌnen amîrîꞌnîkon anpîikaꞌtîpai, anna wanî manniꞌ warantî. Paapaya ikupîꞌpî.


text:
Mîîkîrî Titoya îꞌ taatoꞌ annaya tîpîꞌ inna taꞌpî. Mîrîrî pîꞌ neken pra, tîîse amîrîꞌnîkon yarakkîrî esepopai awanîꞌpî mararî pra.


text:
Mîîkîrî yarakkîrî tiwin uyonpakon yarima annaya sîrîrî. Mîîkîrî wanî kureꞌne tînamasen pe eesenyakaꞌmatoꞌ wenai. Maasa pra mîîkîrî esenyakaꞌma Cristo yekare ekaremekî pîꞌ.


text:
Mîrîrî tîîse mîîkîrî uyonpakon wanî imenkasaꞌ pe attîtoꞌpe anna pokonpe, anna pîikaꞌtînen pe. Maasa pra antîrîꞌpîkon yarî annaya îꞌ ton pînon pia tîîtoꞌpe annaya. Mîrîrî wenai epuꞌtî toꞌya, kureꞌne inkamoro anpîikaꞌtîpai anna wanî, sîrîrî esenyakaꞌmatoꞌ pîꞌ, Paapa yapurî pe.


text:
Anna yarakkîrî mîîkîrî wîtî tiaronkon eseurîma namai, anna winîkîi, seeniꞌ îꞌ ton pînon pîikaꞌtîtoꞌpe anna narî wenai.


text:
Anna esenyakaꞌma yeseru wanî yairî epuꞌtî Paapaya, tîîse mîîkîrîya neken pra, tîîse pemonkonyamîꞌya nîrî epuꞌtî yuꞌse anna wanî.<pb/>


text:
Mîrîrî yeꞌnen inkamoro pokonpe tiaron uyonpakon yarima annaya sîrîrî. Tuꞌke iteꞌka mîîkîrî nîkupî ton tîrîꞌpî annaya mîîkîrîya ikupîꞌpî aweꞌtoꞌ yawîrî. Mîrîrî yeꞌnen epuꞌtîꞌpî annaya pemonkonyamîꞌ anpîikaꞌtîpai awanî. Moropai mîîkîrî wanî sîrîrîpe kureꞌne amîrîꞌnîkon anpîikaꞌtîpai tîwanî pîꞌ eesenumenka.


text:
Tarîpai Tito pîꞌ ayeurîmauyaꞌnîkon sîrîrî. Mîîkîrî wanî esenyakaꞌma wanîyakon pe, amîrîꞌnîkon pîikaꞌtînen pe. Moropai manniꞌkan, toꞌ wîtî mannan yarakkîrî, inkamoro wanî soosi tawonkon nîmenkaꞌsan pe. Moropai inkamoro wanî Cristo yapurînenan pe.


text:
Mîrîrî yeꞌnen inkamoro uyonpakon erepamî yai akoreꞌtaꞌnîkon, toꞌ yapiꞌtî morî pe, aweꞌsaꞌnamatoꞌkon ke. Mîrîrî kupîyaꞌnîkon yai, tiaron pata po soosi tawonkonya aweꞌsaꞌnamatoꞌkon epuꞌtoꞌpe, anna eseurîmaꞌpî yawîrî ikupîꞌpîyaꞌnîkon esepuꞌtoꞌpe.<pb/>


text:
Maasa pra epuꞌtî pîꞌ wai, îꞌ kaiꞌma toꞌ anpîikaꞌtîpai awanîkon. Mîrîrî yeꞌnen amîrîꞌnîkon yapurîꞌpîuya kureꞌne. Macedônia pata ponkon innape ikuꞌnenan pîꞌ taꞌpîuya wai apîꞌnîkon, Grécia ponkon pîꞌ, îꞌ ton pînon anpîikaꞌtîpai awanîꞌpîkon, eesuwaꞌkaꞌpî manniꞌ konoꞌ pata pai. Mîrîrî yeꞌnen mîrîrî pîꞌ taatausinpai puꞌkuru toꞌ wanîꞌpî. Moropai kureꞌne toꞌ anpîikaꞌtîpai nîrî toꞌ enaꞌpî.


text:
Tarîpai insamoro uyonpakon yarimauya sîrîrî aapiaꞌnîkon toꞌ wîtîtoꞌpe ˻Tito pokonpe˼. Mîrîrî yeꞌnen îꞌ taꞌpîuya yawîrî inkamoroya antîrîkon muurukuntîsaꞌyaꞌnîkon epotoꞌpe, ikuꞌtî. Apîꞌnîkon eseurîmaꞌpî ayapurîꞌpîuyaꞌnîkon eꞌtoꞌpe yairî. Ikuꞌtî îꞌ pe pra rî eseurîmasaꞌ pe wanî namai.


text:
Tîîse îꞌ pensa uutî ya, insamoro tiaronkon Macedônia ponkon pokonpe. Mîrîrî yai aawanmîraꞌnîkon ayeporîkon annaya namai ikonekatî. Îꞌ konekasaꞌyaꞌnîkon pra tîîse, anna erepansaꞌ ya anna eppepî eꞌpainon. Teuren apîꞌnîkon morî pe eseurîmasaꞌ tanne, yawîrî pra aweꞌsaꞌkon ya, eppepî eꞌpainon. Mîrîrî warantî nîrî aweppepîkon eꞌpainon.


text:
Mîrîrî yeꞌnen insamoro uyonpakon pîꞌ esatîuya toꞌ wîtîtoꞌpe eꞌmaiꞌ pe urawîrî, mîrîrî antîrîkon pe ankonekakon mîrîrî konekai toꞌ wîtîtoꞌpe. Îꞌ pensa miarî yaꞌ erepansaꞌ ya, epotoꞌpeuya tamîꞌnawîrî ankonekaꞌpîkon taꞌpîyaꞌnîkon yawîrî. Moropai tamîꞌnawîronkonya epuꞌtoꞌpe mîrîrî antîrîkon tîrîyaꞌnîkon, ituꞌse awanîkon yeꞌnen, anîꞌya esatî pîꞌ pra.<pb/>


text:
Maasa enpenatatî sîrîrî pîꞌ. Manniꞌ mararî ipînenya mararî tînpîmîꞌpî yeperu moꞌka. Tîîse manniꞌ mararî pra ipînenya mararî pra tînpîmîꞌpî yeperu moꞌka. Mîrîrî warantî anneꞌ pe, mararî tîntîrî tîînenya, mararî nîrî yapisîiya tiaronkon winîpai. Tîîse morî pe, anneꞌ pe pra tîntîrî tîînenya, mararî pra morî yapisî tiaronkon winîpai.


text:
Mîrîrî yeꞌnen tiwin pîꞌ siꞌma antîîpai aweꞌtoꞌkon pîkîrî teesenumenkai ayewankon yaꞌ itîîtî. Teesewankonoꞌmai pra moropai esatî pîꞌ neken pra, tîîse awakîrikon pe itîîtî. Maasa pra tîwakîri pe itîînen saꞌnama Paapaya mararî pra.


text:
Moropai mararî pra itîînen pe Paapa wanî ituꞌse eꞌnîtoꞌ tamîꞌnawîrî itesaꞌ pe awanîpa. Moropai ituꞌse eꞌnîtoꞌ yentai itîrîiya. Tiaronkon ituꞌsankon pia itîrîkonpa itîrîiya.


text:
Mîrîrî warantî Paapa maimu eꞌmenukasaꞌya taasaꞌ:<br/><t>Mararî pra ipînenya tînmîri yaꞌ tînpîmî pînsaꞌ warantî,<br/>manniꞌ Paapa yapurînenya itîrî mararî pra<br/>manniꞌkan îꞌ ton pînon saꞌne pia.<br/>Mîrîrî inkupîꞌpî wenai, ipatîkarî Paapaya irepa morî ke,<br/>iwanmîra awanî pepîn<br/>taꞌpîiya.


text:
Moropai Paapaya tîpînsen enaꞌpî tîrî anpîmî ton moropai yekkari awanî tîrîiya. Mîrîrî warantî nîrî aapiaꞌnîkon morî tîrîiya tiaronkon pia antîrîkon ton. Moropai inkamoro pîikaꞌtîsaꞌyaꞌnîkon wenai, inîꞌ panpîꞌ morî yapisîyaꞌnîkon Paapa winîpai.


text:
Mîrîrî yeꞌnen mîîkîrî Paapaya amîrîꞌnîkon kupî ipîkku pe awanîkonpa, mîrîrî yeꞌka pe awanîkonpa. Moropai anna wenai mîrîrî anarimaꞌpîkon yapiꞌsaꞌ Paapa pemonkonoyamîꞌya yai, Paapa yapurî toꞌya, mîrîrî antîrîkon yarimasaꞌyaꞌnîkon wenai. —Morî pe man —taapîtî toꞌya awenaiꞌnîkon.<pb/>


text:
Mîrîrî anarimakon wanî pepîn Paapa pemonkonoyamîꞌ neken pîikaꞌtîtoꞌpe. Tîîse mîrîrî wanî inîꞌ panpîꞌ kureꞌne Paapa pîꞌ —Morî pe man —taa toꞌpe toꞌya awanî.


text:
Inkamoroya Paapa yapurî. Maasa pra mîrîrî toꞌ pîikaꞌtîtoꞌyaꞌnîkonya ekaremekîꞌpî, innape ikupîyaꞌnîkon neken pra, tîîse îꞌ kaiꞌma Cristo maimu yawîrî awanîkon ekaremekîiya. Moropai nîrî Paapa yapurî toꞌya kureꞌne antîrîkon tîpîikaꞌtîtoꞌkon wenai moropai tamîꞌnawîronkon tiaronkon pîikaꞌtîyaꞌnîkon wenai.


text:
Moropai inkamoro epîrema ya, aponaꞌnîkon, kureꞌne toꞌ atausinpa apîꞌnîkon. Moropai aapiaꞌnîkon îꞌ kaiꞌma Paapaya morî pe tîweꞌtoꞌ tîîsaꞌ wenai, amîrîꞌnîkon saꞌnama toꞌya.


text:
—Morî pe man —taapaiꞌnîkon Paapa pîꞌ, maasa pra morî intîrîꞌpî, manniꞌ ikaisaron ton pîn wenai.<pb/>


text:
Uurî manniꞌ Paulo esatîuya sîrîrî apîꞌnîkon, morî pe Cristoya esatî warantî. Teuren tiaronkonya taa tanne upîꞌ: —Tîweppeꞌsen mîîkîrî akoreꞌtaꞌnîkon awanî ya, tîîse aapiapaiꞌnîkon aminke awanî yai, teekoreꞌmai nariꞌ pe eꞌkoi mîîkîrî —taa toꞌya.


text:
Anna pîꞌ tiaronkon esenumenka see warantî: Paapa epuꞌnenan pepîn yeseru warantî Paulo yeseru wanî kaiꞌma. Mîrîrî wenai erepamî ya akoreꞌtaꞌnîkon, inkamoro yeurîmauya meruntî ke, nariꞌ pe. Tîîse amîrîꞌnîkon esatîuya morî pe, nariꞌ pe pra, yairî akoꞌmantî, mîrîrî warantî ayeurîmauyaꞌnîkon namai.


text:
Inna seruꞌ pepîn, pemonkon pe tamîꞌnawîronkon pemonkonyamîꞌ wanî warantî, anna wanî nîrî. Tîîse anna warîrî, anna meruntîri ke anna ekoreꞌma pepîn anna yeyatonon pîꞌ, inkamoro Paapa epuꞌnenan pepîn ekoreꞌma warantî.


text:
Anna ekoreꞌmatoꞌ wanî imakuiꞌpî yarakkîrî. Tîîse anna meruntîri wanî pepîn sîrîrî pata pon meruntîri pe. Tîîse awanî Paapa meruntîri pe, saꞌman pe tîweꞌsen yaretîꞌkanen pe.


text:
Mîrîrî yeꞌnen inkamoro seruꞌyeꞌkonya yenupantoꞌ yaretîꞌka annaya Paapa meruntîri ke. Yairî pra toꞌ yenupatoꞌ wanî inkamoro ekaremekîꞌpî annaya Paapa meruntîri ke. Mîrîrî epuꞌsaꞌ toꞌya yai, innape Cristo kupîꞌpî toꞌya. Maasa pra innape ipîkku tenupatoꞌkon kupîꞌpî pemonkonyamîꞌya emapuꞌtîꞌpî toꞌya, Paapa nekaremekîꞌpî pepîn. Paapa epuꞌtî toꞌya maꞌnîpanen tîꞌnapannîpî annaya. Moropai toꞌ esenumenkatoꞌkon etinyakaꞌmaꞌpî Paapa meruntîri ke. Moropai Cristo maimu yawîrî toꞌ enaꞌpî.


text:
Moropai amîrîꞌnîkon koreꞌta anîꞌ wanî Cristo maimu yawîrî epuꞌsaꞌ annaya yai, imaimu yawîron pepîn tarumaꞌtî annaya.<pb/>


text:
Aꞌkî, amîrîꞌnîkon pîꞌ esenumenkatî. Anîꞌ esenumenka ya, Cristo maimu pe teeseurîma pîꞌ, moriya eesenumenka eꞌpai awanî anna pîꞌ nîrî. Maasa pra anna eseurîma nîrî Cristo maimu pe, amîrîꞌnîkon neken pra.


text:
Yai pra uurî atapurî Uyepotorîya ipîkku pe eꞌtoꞌ ton tîîsaꞌ wenai. Tîîse sîrîrî intîrîꞌpî ipîkku pe eꞌtoꞌ wanî amîrîꞌnîkon pîikaꞌtîtoꞌpeuya, inîꞌ panpîꞌ aarentakonpa innape ikuꞌtoꞌyaꞌnîkon wenai. Mîrîrî wanî pepîn amîrîꞌnîkon tarumaꞌtîtouꞌya pe. Mîrîrî yeꞌnen tîweppeꞌse wanî pepîn tiwin kin, maasa pra yairî eseurîmasaꞌ yeꞌnen.


text:
Uurî esenumenka pra wai tiwin kin, îꞌ taatouꞌya ukaaretarî wenai teesiꞌnîꞌse awanîkon yuꞌse pra wai.


text:
Tiaronkonya taa see warantî: —Sîrîrî kaareta Paulo nîmenukaꞌpî wanî meruntî ke eeseurîmatoꞌpe. Tîîse ukoreꞌtaꞌnîkon tîwanî yai, eeseurîma pepîn, eranneꞌ pe tîwanî yeꞌnen. Mîrîrî yeꞌnen îꞌ pe pra rî imaimu eeseurîmatoꞌ wanî —taa toꞌya.


text:
Tîîse inkamoroya epuꞌtî eꞌpai awanî, îꞌ kaiꞌma kaareta po eseurîma wanî akoreꞌtaꞌnîkon wanî yai eseurîma warantî, tiaron pe pra.<pb/>


text:
Aꞌkî, ipîkku pe anna atapurî kaiꞌma anna eꞌkuꞌpîtî pepîn tiwin kin, inkamoro yeꞌkakon eꞌkuꞌpîtî manniꞌ warantî ipîkku pe tîwanîkon kaiꞌma. See warantî ipîkkukon wanî pîꞌ toꞌ esenumenka. Moriya mîrîrî warantî uurî wanî yeꞌnen, —Ipîkku pe puꞌkuru anna wanî —taa toꞌya. Tîîse pakkokon kinî inkamoro.


text:
Îꞌ pîꞌ anna atapurî pepîn, tîîse anna esenyakaꞌmatoꞌ pîꞌ, Paapaya itîîsaꞌ anna nîkupî ton, mîrîrî pîꞌ neken anna atausinpa. Moropai amîrîꞌnîkon pîꞌ nîrî anna atausinpa maasa pra Paapaya anna yarimaꞌpî akoreꞌtaꞌnîkon esenyakaꞌmatoꞌpe.


text:
Amîrîꞌnîkon koreꞌta esenyakaꞌmatoꞌ pîꞌ anna eseurîma pepîn seꞌ tapairî maasa pra eꞌmaiꞌ pe anna erepamîꞌpî akoreꞌtaꞌnîkon tiaronkon erepamî pra tîîse. Mîrîrî pîꞌ anna eseurîma taatausinpai eserîke awanî.


text:
Tiaron nîkupîꞌpî pîꞌ anna eseurîma pepîn mîî pe, mîrîrî kuꞌsaꞌ annaya kaiꞌma. Tîîse anna nîkupîton Paapa nîtîrîꞌpî pîꞌ neken anna atausinpa. Maasa pra inîꞌ panpîꞌ innape ikupîyaꞌnîkon yuꞌse anna wanîꞌpî. Mîrîrî amîrîꞌnîkon wenai anna esenyakaꞌmatoꞌ ena inîꞌ panpîꞌ, tiaronkonya itekare etatoꞌpe. Mîrîrî yuꞌse anna wanîꞌpî tîwîrî rî.


text:
Mîrîrî yai anna wîtî tiaron pata pona Cristo yekare ekaremeꞌse, oꞌnon pata anîꞌya ekaremekî pra sîrîrî tîpose. Mîrîrîya mîî pe anna atapurî pepîn tiaron esenyakaꞌmatoꞌ pîꞌ, maasa pra anîꞌ wîtîsaꞌ pra man mîîtoꞌpe.<pb/>


text:
Maasa pra Paapa maimu eꞌmenukasaꞌya taasaꞌ see warantî:<br/><t>—Anîꞌ atapurî yai mîî pe, mîî pe aatapurî eꞌpai awanî manniꞌ Paapa nîkupîꞌpî wenai<br/>—taꞌpîiya.


text:
Maasa pra anîꞌ yapurî Paapaya ya, mîîkîrî tînapurî yapisîiya tîwakîri pe. Tîîse manniꞌ tîîwarîrî taatapurîsen yapisî Paapaya pepîn, maasa pra îꞌ pe pra rî awanî.<pb/>


text:
Eseurîmatoꞌ pakko warantî yapîtanîpîyaꞌnîkon yuꞌse wanî sîrîrî, upîꞌrî eseurîma tanne. Uurî eseurîmatoꞌ yapîtanîꞌtî.


text:
Îꞌ kaiꞌma Paapaya aꞌnînmakon tîuya wenai, asaꞌnamakon warantî, uurîya nîrî aꞌnînmakon. Maasa pra amîrîꞌnîkon wanî manniꞌ maasaron wîriꞌ warayoꞌ yarakkîrî siꞌpî pepîn warantî. —Anoꞌpî pe mîîkîrî wîriꞌ tîrîuya neken tiwinan warayoꞌ pia —taꞌpî itunya warantî tauya nîrî. Mîrîrî warantî tiwinan Cristo pia neken amîrîꞌnîkon tîrîuya yuꞌse wai. Mîrîrî yeꞌnen mîîkîrî maimu yawîrî neken aakoꞌmamîkon eꞌpai man.


text:
Maasa pra eesenkuꞌtîkon nama pîꞌ wai, îꞌ kaiꞌma Eva nurîꞌtî yenkuꞌtîꞌpî Makuiya warantî. Tuꞌke yenupatonkonya ayenupakon wenai, yairon Cristoya yenupantoꞌ kupîyaꞌnîkon nama pîꞌ wai tîwî.


text:
Maasa pra amîrîꞌnîkon man anîꞌrî akoreꞌtaꞌnîkon teerepansen pîꞌ taatausinpasen pe, manniꞌkan Jesus pîꞌ teeseurîmasanon tiaron pe rîse. Tîîse mîrîrî warantî Jesus pîꞌ anna nekaremekî pepîn. Moropai —See warantî yekaton awanî yapisî eꞌpai man —taa toꞌya tanne, mîrîrî yeꞌka itekare etayaꞌnîkon. Tîîse mîîkîrî wanî pepîn Paapa yekaton pe, manniꞌ anapisîꞌpîkon eesenpatakonasaꞌkon yai. Moropai mîrîrî itekare, inkamoro nekaremekî wanî pepîn anna winîpai anetaꞌpîkon pe, tiaron pe awanî. Mîîwîni tîîse toꞌ maimu anetapai awanîkon.<pb/>


text:
Moriya inkamoro yeꞌkakon eseurîmatoꞌ etayaꞌnîkon manniꞌ warantî, uurî nîrî eseurîmatoꞌ etatî, maasa pra uurî wanî pepîn inkamoro yeꞌkakon yaipontîsaꞌ pe tîweꞌkuꞌsanon maꞌre. Ipîkku pe toꞌ wanî pîꞌ eesenumenkakon.


text:
Yai pra uurî wanî pepîn morî pe teeseurîmasen pe. Tîîse epuꞌnen pepîn uurî, tauya pepîn. Maasa pra Paapa epuꞌtîuya, moropai itekare epuꞌtîuya, taꞌpîuya amîrîꞌnîkon pîꞌ. Yairon pîꞌ eseurîmaꞌpî epuꞌtîꞌpîyaꞌnîkon.<pb/>


text:
Îꞌ pensa akoreꞌtaꞌnîkon Paapa maimu ekaremekîuya yai mîrîrî ekaremekîꞌpîuya epeꞌmîra, uyepeꞌpî tiwai pra. Uurî esenyakaꞌmaꞌpî uyenya ke, akoreꞌtaꞌnîkon wanî yai, amîrîꞌnîkon pîikaꞌtîtoꞌpeuya. Mîrîrî warantî ipîkku pe pra uyeraꞌmaꞌpîyaꞌnîkon. Mîrîrî kupîꞌpîuya ipîkku pe awanîkonpa. Mîrîrî kupîꞌpîuya wanî imakuiꞌpî pe kaiꞌma eesenumenkakon?


text:
Mîrîrî yai akoreꞌtaꞌnîkon esenyakaꞌma tanne, tiaronkon soosi tawonkonya uyeꞌmaꞌpî. Mîrîrî pîꞌ taayaꞌnîkon eꞌpainon, yamaꞌrunpaꞌpîiya. Tîîse mîrîrî kupîꞌpîuya amîrîꞌnîkon pîikaꞌtîtoꞌpeuya kaiꞌma.


text:
Moropai amîrîꞌnîkon koreꞌta uukoꞌmamî yai, utînirurî ton esatî pîꞌ uukoꞌmansaꞌ pra wai anîꞌ pîꞌ. Tîîse uyonpakon Macedônia poinokonya enepîꞌpî tamîꞌnawîrî ituꞌse uurî eꞌtoꞌ kaisarî. Mîrîrî warantî awanî pe man, eꞌmaiꞌ pe akoreꞌtaꞌnîkon wanî yai, moropai inîꞌrî tiaron pensa uutîsaꞌ yai, mîrîrî wanî kupî sîrîrî anîꞌ pîꞌ esatî pîꞌ anna koꞌmamî pepîn.


text:
Taꞌpîuya wai yairî apîꞌnîkon, yairî Cristo eseurîma warantî. Maasa pra ipemonkono pe wanî yeꞌnen. Îꞌ pensa esenyakaꞌmaꞌpî yepeꞌ pîꞌ esatîuya pepîn tiwin kin. Mîrîrî pîꞌ eseurîma koꞌmannîpî tamîꞌnawîrî Grécia pata po wanî yai. Anîꞌya uyeseru miakanma eserîke pra man. Îꞌ kaiꞌma itekare ekaremekî pîꞌ esenyakaꞌmatoꞌ yeseru pîꞌ eseurîma taatausinpai, uyepeꞌ ton esatîuya pra.


text:
Îꞌ waniꞌ awanî yeꞌnen mîrîrî tauya mîrîrî? Maasa pra amîrîꞌnîkon saꞌnamauya pra awanî wenai? Kaane, mîrîrî wenai pra. Paapaya epuꞌtî pîꞌ man, îꞌ kaiꞌma amîrîꞌnîkon saꞌnamauya.<pb/>


text:
Îꞌ kupî pîꞌ uukoꞌmamî manniꞌ, mîrîrî kupî pîꞌ uukoꞌmamî tîwîrî. Inkamoro seruꞌ yenupatonkon yaipontîsaꞌ pe tîweꞌkuꞌsanon inkamoro yeꞌka pataꞌseꞌ ton tîrî annaya namai. Moropai inkamoroya taa namai, teesenyakaꞌmatoꞌkon wanî anna esenyakaꞌmatoꞌ warantî, taa toꞌya namai.


text:
Maasa pra inkamoro warayoꞌkon eꞌkupî yaipontîsaꞌkon pe tîîse seruꞌyeꞌkon inkamoro, yairon pîꞌ teeseurîmasanon pepîn. Inkamoroya tiaronkon yenkuꞌtî, Cristo maimu pe teesenyakaꞌmasanon pe tîweꞌkuꞌse.


text:
Mîrîrî yeꞌka inkamoro wanî pepîn taa eꞌpai pra man. Maasa pra Makui nîrî etinyakaꞌma eserîke awanî. Eesenpo inserî warantî, morî pe, aꞌka pe, tiaronkon yenkuꞌtîpa kaiꞌma.


text:
Mîrîrî warantî tuꞌke Makui maimu pe teesenyakaꞌmasanon yeseru wanî mîrîrî. Inkamoroya morî kupî tiaronkon yenkuꞌtîkonpa kaiꞌma. Tîîse inkamoroya mîrîrî kuꞌpî tîuyaꞌnîkon miakannoꞌpî pe eꞌtarumaꞌtîntoꞌ yapisî kupî sîrîrî itepeꞌpî pe.<pb/>


text:
Tuꞌke iteꞌka apîꞌnîkon tauya, pakko pe puꞌkuru wanî pîꞌ anîꞌ esenumenka namai. Mîî winî tîîse anîꞌ esenumenka ya, moriya pakkokon maimu etayaꞌnîkon warantî umaimu etatî. Mîrîrî etayaꞌnîkon ya, eseurîma sîrîrî, uurî yeseru pîꞌ.


text:
Upîꞌ eseurîma ya, eseurîma pepîn mîrîrî Uyepotorîkon maimu pe. Tîîse eseurîma sîrîrî mîî pe eꞌnîtoꞌ yeseru pîꞌ, pakko pe tîweꞌsen eseurîma warantî.


text:
Mîrîrî warantî uyeyatonon wanî teeseurîmasanon tîpîꞌnîkon. Toꞌ eseurîma teserukon yawîrî. Mîrîrî warantî nîrî uurî eseurîma.


text:
Maasa pra amîrîꞌnîkon wanî epuꞌnenan pe puꞌkuru. Tîîse insamoro pakkokon maimu etayaꞌnîkon, epuꞌnen pe awanîkon kaiꞌma eesenumenkakon wenai.


text:
Inkamoroya ayenkuꞌtîꞌpîkon, moropai ayesaꞌkon pe ayaipontîꞌpîkon toꞌya, moropai ayentaiꞌnîkon toꞌ eꞌkupîꞌpî. Mîrîrî warantî atarumaꞌtîkon toꞌya tanne, ayeppeꞌnîpîkon toꞌya tanne, îꞌ taayaꞌnîkon pepîn toꞌ pîꞌ.


text:
Anna wanîꞌpî mîrîrî yeꞌka pe pra. Maasa pra anna wanîꞌpî eranneꞌ pe, mîrîrî yeꞌka kupî eserîke pra.<pb/>Inna seruꞌ pepîn. Tiaronkon eseurîma ya, tîpîꞌnîkon mîrîrî yeꞌka. Mîrîrî warantî nîrî uurîya ikupî pakko warantî eseurîma upîꞌ.


text:
Taa toꞌya ya: —Hebreu pe anna wanî, uurîya nîrî taa, —Hebreu uurî. Moropai —Israel ponkon pe anna wanî —taa toꞌya ya, uurîya nîrî taa: —Israel pon uurî. Moropai —Abraão nurîꞌtî payanyamîꞌ pe anna wanî —taa toꞌya ya, uurîya nîrî taa: —Abraão nurîꞌtî parîꞌpî uurî.


text:
Inkamoro wanî Cristo poitîrî pe? Tîîse uurî wanî inkamoro yentai Cristo poitîrî pe. (Teuren pakko warantî eseurîmasaꞌ tanne). Maasa pra inkamoro esenyakaꞌma yentai uurî esenyakaꞌmaꞌpî. Moropai inkamoro yentai atarakkannîtoꞌ yewîꞌ ta uutîpîtîꞌpî. Tuꞌke iteꞌka uꞌpoꞌpîtîꞌpî toꞌya inkamoro yentai. Moropai tuꞌke iteꞌka uusaꞌmanta yonpaꞌpî.


