# verses

text:
Miarî tiaronkon fariseuyamîꞌ wanîꞌpî toꞌ koreꞌta. Mîrîrî eraꞌma tîuyaꞌnîkon yeꞌnen taꞌpî toꞌya: —Îꞌ ton pe see trigo pikka pîꞌ eesenyakaꞌmakon mîrîrî? Moisés nurîꞌtîya sîrîrî erîꞌkaꞌnîtoꞌ weiyu yai esenyakaꞌmantoꞌpe taasaꞌ pra man —taꞌpî toꞌya.<pb/>


text:
Inkamoro maimu yuukuꞌpî Jesusya: —Aꞌkî, îꞌ kaiꞌma kaareta erenkasaꞌyaꞌnîkon pra naatî? Pena rei Davi nurîꞌtî nîkupîꞌpî pîꞌ teeseurîmasen? Pena emiꞌne awanîꞌpî moropai ipokonpankon wanîꞌpî.


text:
Mîrîrî yeꞌnen mîîkîrî ewomîꞌpî Paapa yewîꞌ ta moropai Paapa pia toꞌ nîtîrîꞌpî pão moꞌkaꞌpîiya. Moropai yakuꞌpîiya moropai itîrîꞌpîiya nîrî tîpokonpankonya yaꞌtoꞌpe. Mîrîrî pîꞌ Paapa ekoreꞌma pîn, teepîremasanon neken naku itîîsaꞌ yaꞌsaꞌ toꞌya pîꞌ —taꞌpîiya.


text:
Jesusya teeseurîmatoꞌ yaretîꞌkaꞌpî see warantî: —Uurî kaꞌ poi iipîꞌpî wanî erîꞌkaꞌnîtoꞌ weiyu yai tamîꞌnawîronkon nîkupî ton ekaremeꞌnen pe —taꞌpîiya.<pb/>


text:
Tiaron pensa Jesus ewomîꞌpî erîꞌkaꞌnîtoꞌ weiyu yai toꞌ epereꞌtoꞌ yewîꞌ ta. Moropai toꞌ yenupa piaꞌtîꞌpîiya. Mîrîrî yai warayoꞌ wanîꞌpî meruntî winon itemekon atapîmîꞌpî.


text:
Mîrîrî yai miarî tiaronkon Moisés yeserurîꞌpî pîꞌ yenupatonkon wanîꞌpî moropai fariseuyamîꞌ nîrî wanîꞌpî. Inkamoro wanîꞌpî Jesus yenu pîkîrî. Maasa pra erîꞌkaꞌnîtoꞌ weiyu yai anîꞌ yepiꞌtîiya eraꞌmakonpa kaiꞌma. Îꞌ kuꞌsaiꞌya ya, ipîꞌ teeseurîmakonpa teserukon yawîrî pra awanî yeꞌnen.


text:
Tîîse Jesusya toꞌ esenumenkatoꞌkon epuꞌtîꞌpî. Mîrîrî yeꞌnen taꞌpîiya mîîkîrî warayoꞌ itemekon atapîmîꞌpî pîꞌ: —Eꞌmîꞌsaꞌkakî moropai satippe eꞌkî inkamoro koreꞌta. Moropai warayoꞌ eꞌmîꞌsaꞌkaꞌpî satippe eenaꞌpî toꞌ koreꞌta.


text:
Moropai taꞌpî Jesusya toꞌ pîꞌ: —Uurîya ayekaranmapokon sîrîrî. Îꞌ kaiꞌma uyeserukonya taasaꞌ nai erîꞌkaꞌnîtoꞌ weiyu yaino pîꞌ? Îꞌ wanî mîrîrî, morî kuꞌtoꞌpe sábado yai, morî ou imakuiꞌpî? Anîꞌ pîikaꞌtî ou tîwî anîꞌ saꞌmanta tanne eraꞌmapîtî? —taꞌpîiya.<pb/>


text:
˻Tîmaimu yuuku toꞌya pra yeꞌka pe˼, Jesusya tamîꞌnawîronkon tîwoinokon eraꞌmaꞌpî. Moropai taꞌpîiya mîîkîrî warayoꞌ pîꞌ: —Ayemekon kainunkî. Moropai warayoꞌya temekon kainumîꞌpî. Mîîkîrî esepiꞌtîꞌpî.<pb/>


text:
Mîrîrî eraꞌmasaꞌ tîuyaꞌnîkon ya pe toꞌ ekoreꞌmaꞌpî mararî pra. Moropai teeseurîmakon piaꞌtîꞌpî toꞌya, îꞌ kupî tîuyaꞌnîkon pîꞌ Jesus winîkîi.<pb/>


text:
Mîrîrî tîpo mararî tîîkoꞌmanse, Jesus enukuꞌpî wîꞌ pona epîremai. Moropai ewaron iwaꞌkaꞌpîiya teepîrema pîꞌ Paapa pîꞌ.


text:
Eerenmaꞌsaꞌ pe tînenupatonkon yannoꞌpîiya tîîpia. Inkamoro menkaꞌpîiya. Asakîꞌne puꞌ pona tîîmoꞌtaiꞌnîkon menkaꞌpîiya. Inkamoro yarimapa kaiꞌma itekare ekaremeꞌse toꞌ menkaꞌpîiya. Mîrîrî warantî insamoro asakîꞌne puꞌ pona tîîmoꞌtaiꞌnîkon wanîꞌpî.


text:
Awanîꞌpî Simão. Mîîkîrî eseꞌtîꞌpîiya Pedro kaiꞌma. Moropai itakon André wanîꞌpî. Tiago moropai João moropai Filipe moropai Bartolomeu.


text:
Moropai awanîꞌpî Tiago munmu, Judas. Moropai Judas Iscariotes manniꞌ Jesus yapisîton iteyatonon pia itîrîpa. Inkamoro menkaꞌpîiya tînaipontîkon ton pe.<pb/>


text:
Mîrîrî tîpo Jesus autîꞌpî wîꞌ poi toꞌ pokonpe wîꞌ parakon pona. Moro toꞌ wanîꞌpî tuꞌkankon inenupaꞌsan. Moropai tiaronkon pemonkonyamîꞌ tîpatakon poi iipîꞌsan wanîꞌpî miarî. Judéia pata ponkon moropai Jerusalém cidaderî ponkon. Moropai Tiro cidaderî ponkon moropai Sidon cidaderî ponkon, tuna rîꞌpîkîrî tîweꞌsanon.


text:
Inkamoro wanîꞌpî iipîꞌsan pe Jesus eseurîma etai. Moropai Jesusya tepiꞌtîtoꞌkon pe teparankon winîpai. Moropai oꞌmaꞌ yarakkîrî tîweꞌsanon nîrî wanîꞌpî miarî. Moropai inkamoro yepiꞌtîꞌpî Jesusya.


text:
Mîrîrî yai tamîꞌnawîronkon wanîꞌpî Jesus anapîpai. Maasa pra imeruntîri wenai pemonkonyamîꞌ esepiꞌtîꞌpî. Mîrîrî yeꞌnen anapîpai tamîꞌnawîronkon wanîꞌpî.<pb/>


text:
Mîrîrî yai Jesusya tînenupaꞌsan eraꞌmaꞌpî moropai taꞌpîiya toꞌ pîꞌ:<br/><t>—Morî pe awanî amîrîꞌnîkon</t><t>îꞌ ton pra tîweꞌsanon ton pe.<br/><t>Maasa pra amîrîꞌnîkon yapisî Paapa ayesaꞌkonya,</t><t>tîpemonkono pe aweꞌtoꞌpeꞌnîkon.<br/>


text:
<t>Morî pe awanî amîrîꞌnîkon</t><t>emiꞌnankon ton pe,<br/><t>maasa pra awore awanîkon kupî sîrîrî.<br/>Morî pe awanî amîrîꞌnîkon</t><t>tîkauware eesewankonoꞌmatoꞌkon pîꞌ.<br/><t>Maasa pra kureꞌne asisikon kupî sîrîrî taatausinpai.<br/>


text:
<t>Morî pe awanî amîrîꞌnîkon,</t><t>kaꞌ poi iipîꞌpî pemonkon pe uurî wenai ayewanmîrîkon toꞌya ya,<br/>ayenpaꞌkakon toꞌya ya tîkoreꞌtapaiꞌnîkon,<br/>moropai amuꞌtunpakon toꞌya ya,<br/>moropai tamîꞌnawîrî atarumaꞌtîkon toꞌya ya,<br/><t>morî pe awanî amîrîꞌnîkon ton pe.<pb/>


text:
Mîrîrî yeꞌnen atausinpatî, arapunpîꞌtî taatausinpai. Maasa pra mararon pepîn amîrîꞌnîkon ton konekasaꞌ Paapaya man kaꞌ po. Taatausinpai eꞌtî, maasa pra mîrîrî warantî inkamoro atarumatîkon toꞌya manniꞌkan tamorîꞌsanya penaronkon Paapa maimu ekaremeꞌnenan profetayamîꞌ nurîꞌtî tarumaꞌtîꞌpî.<br/>


text:
<t>Tîîse “ekenne” taayaꞌnîkon pe naatîi,</t><t>ipîkkukon pe tîweꞌsanon.<br/><t>Maasa pra aasîrî ituꞌse aweꞌtoꞌkon yapisîꞌpîyaꞌnîkon tamîꞌnawîrî.</t><t>Inîꞌ panpîꞌ yapisîyaꞌnîkon pepîn —taꞌpîiya.<br/>


text:
<t>—“Ekenne” taayaꞌnîkon pe naatîi,</t><t>amîrîꞌnîkon awore tîweꞌsanon.<br/><t>Maasa pra emiꞌne awanîkon kupî sîrîrî.<br/>“Ekenne” taayaꞌnîkon pe naatîi,</t><t>amîrîꞌnîkon tîsiꞌrîsanon.<br/><t>Maasa pra akaraukon kupî sîrîrî teesewankonoꞌmai.<br/>


text:
<t>“Ekenne” taayaꞌnîkon pe naatîi,</t><t>tamîꞌnawîronkon pemonkonyamîꞌ napurîꞌsan.<br/><t>Maasa pra pena mîrîrî warantî inkamoro tamorîꞌsanya seruꞌyeꞌkon profetayamîꞌ yapurîꞌpî.<br/>Moropai toꞌ eꞌtarumaꞌtîꞌpî warantî amîrîꞌnîkon eꞌtarumaꞌtî kupî sîrîrî<br/>—taꞌpîiya toꞌ pîꞌ.<pb/>


text:
—Tîîse tauya amîrîꞌnîkon eseurîma etanenan pîꞌ —taꞌpî Jesusya. —Ayeyatonkon saꞌnamatî. Moropai morî kuꞌtî ayewanmîrîꞌnenkon pîꞌ.


text:
Moropai amuꞌtunpanenkon yapurîtî, moropai epîrematî inkamoro yeꞌkakon atarumaꞌtînenkon pona —taꞌpîiya.


text:
—Aꞌkî, anîꞌya ayenpataꞌmo ya, mîîkîrî paꞌtîya kîsuwai. Tîîse iratai winî eraꞌtîkî apaꞌtîtoꞌpeiya inîꞌrî. Moropai anîꞌya ayaꞌsan yarîꞌpî ya, tîwî nîsi, inîꞌ panpîꞌ apon anapai tîwanî ya, yaatoꞌpeiya.


text:
Îꞌ rî esatî anîꞌya ya, iipia itîîkî. Tiaronya îꞌ rî ayemanne moꞌkaꞌpî ya, kîsinaꞌpoi iipiapai. Mîrîrî yeꞌka pe ikuꞌtî tîwîrî apîꞌnîkon mîrîrî kuꞌnenan yarakkîrî.


text:
Tiaronkon pîꞌ morî kupîyaꞌnîkon eꞌpai man, inkamoroya amîrîꞌnîkon pîꞌ mîrîrî warantî ikupî yuꞌse awanîkon, manniꞌ warantî.<pb/>


text:
Awakîrikon neken saꞌnamayaꞌnîkon ya, îꞌ pe pra rî mîrîrî kuꞌsaꞌyaꞌnîkon wenai îꞌ rî tîrî Paapaya pepîn aapiaꞌnîkon. Maasa pra tiaronkon imakuiꞌpî kuꞌnenanya nîrî ikupî mîrîrî warantî.


text:
Moropai nîrî morî pe awanîkon manniꞌkan apîꞌnîkon morî pe tîweꞌsanon pîꞌ neken, îꞌ pe pra rî awanîkon. Mîrîrî kuꞌsaꞌyaꞌnîkon pîꞌ Paapaya ayapurîkon pepîn. Maasa pra tiaronkon imakuiꞌpî kuꞌnenanya nîrî ikupî mîrîrî warantî.


text:
Mîrîrî warantî ayemanne tîrîyaꞌnîkon ya, kaꞌneꞌ pe manniꞌkan yeꞌmatoꞌ esanon pia îꞌ pe pra rî mîrîrî wanî. Aapiaꞌnîkon Paapaya îꞌ rî tîrî pepîn mîrîrî kuꞌsaꞌyaꞌnîkon wenai. Maasa pra imakuiꞌpî kuꞌnenanya nîrî ikupî mîrîrî warantî innaꞌpokonpa kaiꞌma.


text:
Tîîse mîrîrî warantî pra ikupîyaꞌnîkon eꞌpai awanî. Ayeyatonkon pe tîweꞌsanon inkamoro saꞌnamatî. Morî kuꞌtî inkamoro ton pe. Ayemannekon tîîtî innaꞌpoyaꞌnîkon pata pe pra. Mîrîrî kupîyaꞌnîkon ya Paapa nîtîrî kureꞌne yapisîyaꞌnîkon. Mîrîrî warantî kupîyaꞌnîkon ya, tamîꞌnawîronkon yentainon Paapa munkî pe awanîkon. Mîrîrî yeꞌnen morî kuꞌtî. Maasa pra Paapa wanî morî pe puꞌkuru manniꞌkan iwinîpai tînapisîꞌpîkon “Morî pe man” taawonan pepîn pîꞌ. Moropai îrirîkon pîꞌ nîrî morî pe awanî.


text:
Mîrîrî yeꞌnen tamîꞌnawîronkon eraꞌmatî aꞌnokoꞌpîkon pe tîꞌnokoꞌpî pe amîrîꞌnîkon eraꞌma Paapa uyunkonya manniꞌ warantî —taꞌpîiya.<pb/>


text:
Jesus eseurîma koꞌmannîpîꞌpî. Taꞌpîiya: —Tiaronkon nîkupîꞌpî pîꞌ taatakoꞌmenkai pra eꞌtî, Paapaya ankupîꞌpîkon pîꞌ ayakoꞌmenkakon namai. “Yairî pra awanîkon” kîkatî tiaronkon pîꞌ, mîrîrî warantî Paapaya taa namai apîꞌnîkon. Tîîse kaꞌtî toꞌ pîꞌ: “Tamîꞌnawîrî îꞌ rî ankupîꞌpîkon uwinîkîi kupî pîꞌ wai uuwanmîra, îꞌ waniꞌ pra man”, kaꞌtî. Mîrîrî taayaꞌnîkon ya, mîrîrî warantî ankupîꞌpîkon kupî Paapaya tîîwanmîra.


text:
Tiaronkon nesatî antîîtî toꞌ pia. Mîrîrî tîîsaꞌyaꞌnîkon ya, toꞌ pia Paapaya nîrî itîrî aapiaꞌnîkon. Mîrîrî tîîtî kureꞌne antîîpai awanîkon pîkîrî, anneꞌ pe tîweꞌse pra. Mîrîrî tîrîyaꞌnîkon ya mîrîrî tîîtî mararî pra tîsaꞌmannîꞌpîꞌse tuꞌke aweꞌtoꞌpe. Maasa pra mîrîrî warantî rî itîrî Paapaya nîrî aapiaꞌnîkon itîrîꞌpîyaꞌnîkon kaisarî —taꞌpîiya.<pb/>


text:
Jesusya toꞌ nepuꞌtîton panton ekaremekîꞌpî. Taꞌpîiya see warantî: —Aꞌkî, enkaruꞌnan pemonkonya tiaron pemonkon enkaruꞌnan yarî pepîn eꞌpainon ituꞌnakan pe tîweꞌsen ekaya. Maasa pra mîrîrî warantî toꞌ wîtî ya, ituꞌnakan yaꞌ toꞌ eꞌsoroka saꞌnîrî —taꞌpîiya.


text:
Moropai taꞌpîiya inîꞌrî: —Aꞌkî, teesenupasen wanî pepîn ipîkku pe tenupanen yentai. Tîîse teesenupatoꞌ yaretîꞌkasaꞌ tîuya ya tamîꞌnawîrî tenupanenya tenupatoꞌ epuꞌsaiꞌya ya iwarantî awanî. Maasa pra teesenupaꞌpî pîkîrî neken tenupasaiꞌya yeꞌnen. Tenupatîpon kaisarî awanî itentai pra.<pb/>


text:
Moropai taꞌpîiya inîꞌrî: —Îꞌ waniꞌ awanî yeꞌnen kin ayonpa nîkupîꞌpî iteseru eraꞌmaya morî pe. Tîîse itentai ikupîtîpon pe siꞌma. Ayeseru nura eraꞌmaya pepîn ayewan yaꞌ mararî pra tîîse. Siꞌmîrikkî pe tîweꞌsen ayonpa yenu yawon eraꞌmaya kureꞌnan yei warantî, ayenu yaꞌ tîweꞌsen teraꞌmai pra? —taꞌpî Jesusya iteseru imakuiꞌpî pîꞌ.


text:
—Tîîse oꞌnon yeꞌka pe ayonpa pîꞌ taa yuꞌse awanî. “Uyakon maasa ayenu yaꞌ tîweꞌsen moꞌkatoꞌpeuya” taa yuꞌse awanî? Tîîse mîrîrî kureꞌnan ayeseru imakuiꞌpî ankupîꞌpî teraꞌmai pra aawarîrî. Amîrî seruꞌyeꞌ pe aawarîrî morî pe tîweꞌse aweꞌkuꞌsen. Eꞌmaiꞌ pe ayeseru imakuiꞌpî ankupîꞌpî eraꞌmakî. Ayeseru konekakî morî pe. Moropai mîrîrî tîpo morî pe tepuꞌse ayonpa nîkupîꞌpî imakuiꞌpî pîꞌ pîikaꞌtîpa —taꞌpî Jesusya.<pb/>


text:
Mîrîrî tîpo Jesusya taꞌpî: —Morî yeiya, imakuiꞌpî pe teperu tîrî pepîn eꞌpainon. Moropai yei, apakkoriꞌtaꞌpîya morî pe teperu tîrî pepîn.


text:
Mîrîrî yeꞌnen tiwin pîꞌ yei tîîse iteperu pîꞌ eesepuꞌtî. Anîꞌya figo yeperu pikka pepîn mîꞌnî yeꞌ poi. Moropai uva yeperu pikka pepîn mîꞌnî yeꞌ poi.


text:
Tîîse warayoꞌ morî pe tîweꞌsen, eseurîma morî pe maasa pra morî pe itewan wanî yeꞌnen. Mîrîrî warantî warayoꞌ imakuiꞌpî pe tîweꞌsen eseurîma imakuiꞌpî pe. Maasa pra tewan yaꞌ tîweꞌsen yawîrî eeseurîma —taꞌpî Jesusya.<pb/>


text:
—Îꞌ ton pe see “Uyepotorî” kaiꞌma uyesatîyaꞌnîkon sîrîrî umaimu yawîrî ikuꞌtî taꞌpîuya yawîrî ikupîiꞌma pra —taꞌpîiya.


text:
—Tarîpai anepuꞌtîkon ton ekaremekîuya sîrîrî. Manniꞌ umaimu etanen moropai ikonekanen wanî morî pe, innape ikupîiya yeꞌnen.


text:
Mîîkîrî wanî manniꞌ warayoꞌ tewîꞌ ton konekanen warantî. Mîîkîrîya non yaka ituꞌna moropai tîꞌ tîrîiya iteꞌseꞌ ton, saꞌme aweꞌtoꞌpe tîꞌ pona. Mîrîrî konekasaiꞌya tanne, tuna yannîpî moropai ipona eerepamî. Tîîse yenumîiya pepîn, saꞌman pe awanî yeꞌnen.


text:
Tîîse manniꞌ umaimu etanen tîîse ikonekanen pepîn, mîîkîrî wanî, manniꞌ warayoꞌ tewîꞌ ton konekatîpon saꞌman pepîn non yaꞌ warantî. Îꞌ pensa tuna erepamî ya ipona, yenumîiya kaꞌneꞌ pe. Tamîꞌnawîrî eesenumî, saꞌme pra awanî yeꞌnen —taꞌpî Jesusya.<pb/>


text:
Miarî Cafarnaum po surarayamîꞌ yepotorî wanîꞌpî Roma pon, Judeu pepîn. Mîîkîrî poitîrî kureꞌne inapurî iwakîri ipoitîrî enasaꞌ wanîꞌpî priꞌya pra. Mararî pra aasaꞌmanta yonpasaꞌ wanîꞌpî.


text:
Jesus pîꞌ toꞌ eseurîma etasaꞌ tîuya yai mîîkîrî surarayamîꞌ esaꞌya tiaronkon Judeuyamîꞌ esaꞌ pe tîweꞌsanon yarimaꞌpî Jesus pia toꞌ wîtîtoꞌpe. Jesus yanno meꞌpoꞌpîiya itewîꞌ ta aaiꞌtoꞌpe mîîkîrî saꞌne ipoitîrî yepiꞌtîi.


text:
Inkamoro wîtîꞌpî epose. Moropai eposaꞌ tîuyaꞌnîkon ya yai, attîtoꞌpe taa pîꞌ toꞌ koꞌmamîꞌpî ipîꞌ tîkoꞌman pe mîîkîrî surarayamîꞌ esaꞌ yewîꞌ ta. Taꞌpî toꞌya: —Mîserî pîikaꞌtîya eꞌpai awanî, maasa pra morî pe tîweꞌsen mîserî —taꞌpî toꞌya.


text:
—Maasa pra anna yonpayamîꞌ saꞌnamaiya mararî pra. Moropai mîserîya epereꞌnîtoꞌ yewîꞌ ton koneka meꞌpoꞌpî anna ton pe —taꞌpî toꞌya.<pb/>


text:
—Inna, moriya. Uttî yepiꞌtîi —taꞌpî Jesusya. Mîrîrî yeꞌnen Jesus wîtîꞌpî toꞌ pokonpe. Mîîkîrî erepamî koꞌmannîpî tanne, aminke pra surarayamîꞌ esaꞌya tonpayamîꞌ yarimaꞌpî Jesus ponaya kai, toꞌ wîtîtoꞌpe. Taꞌpî surarayamîꞌ esaꞌya toꞌ pîꞌ: —Makatîi ipîꞌ: “ ‘Uurî saꞌne wanî îꞌ pe pra rî arawîrî maasa pra uyentai amîrî wanî yeꞌnen, uyewîꞌ ta eewomî eserîke pra nai’, taa pîꞌ man” makatîi.


text:
“Moropai ‘anîꞌ pe pra uurî wanî uutîtoꞌpe aapia. Tîîse taaya yuꞌse wai miarî siꞌma, amaimu ke upoitîrî esepiꞌtîtoꞌpe kaꞌkî’, taa pîꞌ man”, makatîi.


text:
“ ‘Epuꞌtî pîꞌ wai kureꞌne uurî wanî tîîse uyesanon moro toꞌ wanî uyentainonkon inkamoro maimu yawîrî tîweꞌsen uurî. Moropai mîrîrî warantî nîrî uurî pemonkonoyamîꞌ moro toꞌ man surarayamîꞌ umaimu yawîrî tîweꞌsanon. Tauya ya tiwinan pîꞌ: “atîkî”, tauya ya, moropai attî umaimu pe. Tiaron pîꞌ: “asiꞌkî”, tauya ya, moropai aaipî uupia. Moropai tauya ya upoitîrî pîꞌ: “seeniꞌ kuꞌkî”, tauya ya, moropai ikupîiya umaimu pe. Mîrîrî warantî nîrî ikupîya epuꞌtî pîꞌ wai tamîꞌnawîrî îꞌ taaya ya, amaimu pe awanî. Itentai puꞌkuru awanî yeꞌnen’, taa pîꞌ man”, makatîi —taꞌpîiya toꞌ pîꞌ. Mîrîrî yeꞌnen toꞌ wîtîꞌpî Jesus pia. Tamîꞌnawîrî ekaremekîꞌpî toꞌya.<pb/>


text:
Mîrîrî taasaꞌ mîîkîrî warayoꞌya eta tîuya pîꞌ Jesus esenumenkaꞌpî kureꞌne. Mîîkîrî eraꞌtîꞌpî arinîkon pemonkonyamîꞌ winîkîi. Moropai taꞌpîiya toꞌ pîꞌ: —Aꞌkî, tauya apîꞌnîkon. Amîrîꞌnîkon Israel ponkon, Paapa pemonkonoyamîꞌ koreꞌta sîrîrî warantî innape ukuꞌnen eraꞌmasauꞌya pra wai. Tîîse mîserî esaꞌya ukuꞌsaꞌ man innape, kaꞌran pe tîwanî tîîse —taꞌpîiya.<pb/>


text:
Mîrîrî tîpo mîîkîrî surarayamîꞌ esaꞌ narimaꞌsan ennaꞌpoꞌpî wîttî ta. Moropai inkamoroya mîîkîrî surarayamîꞌ esaꞌ poitîrî eporîꞌpî miarî priꞌya eesepiꞌtîsaꞌ wanîꞌpî Jesus maimu pe.<pb/>


text:
Tîkoꞌman pe puꞌkuru pra tîîkoꞌmamî tîpo, Jesus wîtîꞌpî Naim cidaderî pona. Inenupaꞌsan moropai tuꞌkankon pemonkonyamîꞌ wîtîꞌpî nîrî ipokonpe.


text:
Mîrîrî cidade pona Jesus erepamî tanne, aminke pra tîîse, pemonkonyamîꞌ epaꞌkaꞌpî, isaꞌmantaꞌpî esaꞌrîꞌpî yaanenan. Mîîkîrî wanîꞌpî tiwinan yeꞌ inyo isaꞌmantaꞌpî wîriꞌ more pe. Mîîkîrî pîkîrî arinîkon pemonkonyamîꞌ mîrîrî cidade ponkon wîtîꞌpî uuruwai pona.


text:
Mîîkîrî saꞌne wîriꞌ karau eraꞌmaꞌpî Uyepotorîkonya tîꞌnokoꞌpî pe. Mîrîrî yeꞌnen wîriꞌ pîꞌ taꞌpîiya: —Tîkarawai pra eꞌkî —taꞌpîiya.<pb/>


text:
Mîîkîrî yaponseꞌ pia eerepamîꞌpî. Moropai itaponseꞌ yapîꞌpîiya. Mîîkîrî yaanenan emîꞌpamîꞌpî. Moropai taꞌpî Jesusya maasaron warayoꞌ pîꞌ: —Eꞌmîꞌsaꞌkakî tauya apîꞌ —taꞌpîiya.


text:
Mîrîrî taiya pe mîîkîrî isaꞌmantaꞌpî eꞌmîꞌsaꞌkaꞌpî tîmaikko pona. Moropai eeseurîma piaꞌtîꞌpî. Moropai Jesusya isan pia irumakaꞌpî tepiꞌtîi.<pb/>


text:
Mîrîrî eraꞌma tîuyaꞌnîkon pîꞌ tamîꞌnawîronkon pemonkonyamîꞌ esenumenkaꞌpî mararî pra Jesus namaiꞌma. Moropai inkamoroya Paapa yapurîꞌpî. Taꞌpî toꞌya: —Mîserî see kureꞌnan Paapa maimu ekaremeꞌnen uurîꞌnîkon koreꞌta aaiꞌsaꞌ sîrîrî. Paapa iiꞌsaꞌ man tîpemonkonoyamîꞌ pîikaꞌtîi —taꞌpî toꞌya.<pb/>


text:
Mîrîrî kuꞌsaꞌ Jesusya yekare etaꞌpî mîrîrî Judéia patapon pemonkonyamîꞌya. Moropai mîrîrî Judéia woi tîîkoꞌmansenonkonya epuꞌtîꞌpî.<pb/>


text:
João Batista nenupaꞌsanya tamîꞌnawîrî îꞌ kuꞌsaꞌ Jesusya ekaremekîꞌpî. Moropai Joãoya asakîꞌnankon tînenupaꞌsan yannoꞌpî.


text:
Inkamoro yarimaꞌpîiya Uyepotorîkon pia ekaranmapoi toꞌ wîtîtoꞌpe kaiꞌma, taatoꞌpe toꞌya: —“Amîrî manniꞌ ˻kaꞌ poi˼ tarîwaya aaipî ton anna nînîmîkî, tiaron kaꞌrî moro nai inîmîkî annaya manniꞌ”, makatîi ipîꞌ —taꞌpî Joãoya toꞌ pîꞌ.<pb/>


text:
Mîrîrî yeꞌnen toꞌ wîtîꞌpî Jesus pia. Moropai taꞌpî toꞌya: —João Batistaya anna yarima pîꞌ man ayekaranmapoi. Amîrî manniꞌ tarîwaya eerepamî ton kaane kaꞌrî? Tiaron moro nai anna nînîmîkî? —taꞌpî toꞌya ipîꞌ.


text:
Mîrîrî taa toꞌya tanne, tuꞌkankon neꞌneꞌkon pemonkonyamîꞌ paran pokonkon yepiꞌtîꞌpî Jesusya. Moropai oꞌmaꞌ yarakkîrî tîweꞌsanonkon yapai oꞌmaꞌkon yenpaꞌkaꞌpîiya, moropai tuꞌkankon enkaruꞌnankon yenu yenponkaꞌpîiya.


text:
Moropai inkamoro maimu yuukuꞌpîiya. —Ennaꞌpotî moropai João pîꞌ aneraꞌmaꞌpîkon moropai anetaꞌpîkon mekaremeꞌtîi. Makatîi ipîꞌ see warantî: “Tarîpai enkaruꞌnankonya eraꞌma pîꞌ man. Moropai asakoi pepîn asanî pîꞌ man. Moropai erekîꞌpankon esepiꞌtîsaꞌ man. Moropai panaꞌtîꞌpankonya eta pîꞌ man. Moropai isaꞌmantaꞌsan eꞌmîꞌsaꞌkan pîꞌ man. Moropai itekare Paapa winîpainon esekaremeꞌsaꞌ man îꞌ ton pînon pîꞌ”, makatîi, ˻penaron Isaías nurîꞌtîya taasaꞌ yawîrî Paapa nîmenkaꞌpî pîꞌ˼ —taꞌpîiya.


text:
—Taatausinpai pemonkonyamîꞌ wanî, manniꞌkan innape ukuꞌnenan tîwî tîkuꞌse pra. Moropai teesenumenkakon yawîrî pra unkupî pîꞌ teesewankonoꞌmai pra toꞌ wanî —taꞌpîiya.<pb/>


text:
João Batista nenupaꞌsan ennaꞌpoꞌpî tanne, Jesus eseurîma piaꞌtîꞌpî pemonkonyamîꞌ pîꞌ João yekare pîꞌ: —Keren pona attîsaꞌkon yai João yarakkîrî epose, îꞌ eraꞌmaꞌpîyaꞌnîkon? Konoiꞌ yepu yeꞌ yariꞌmapîtî aꞌsitunya kaꞌrî —taꞌpîiya.


text:
—Îꞌ eraꞌmai attîꞌpîkon kin warayoꞌ epontîsaꞌ kaꞌrî morî pe tîpon yaꞌ eraꞌmai? Aꞌkî, tauya warayoꞌ morî pe epontîꞌpî morî tîpon yaꞌ mîîkîrî koꞌmamî eꞌpainon morî puꞌkuru wîttî ta ipîkku pe tîweꞌsen yewîꞌ ta —taꞌpîiya.


text:
—Kaꞌtî upîꞌ, îꞌ eraꞌmaꞌpîyaꞌnîkon? Paapa maimu ekaremeꞌnen profeta kaꞌrî. Inna, tauya sîrîrî apîꞌnîkon. Tîîse profeta Paapa maimu ekaremeꞌnen yentainon eraꞌmaꞌpîyaꞌnîkon.


text:
Maasa pra mîîkîrî João wanî Paapa nîmenkaꞌpî iipî rawîrî aaipîton pe, manniꞌ Paapaya taꞌpî yawîrî.<br/><t>Aꞌkî, mîserî umaimu ekaremeꞌnen<br/>yarimauya kupî sîrîrî<br/>arawîrî attîtoꞌpe,<br/>ayeꞌmarî ton konekai eꞌmaiꞌ pe<br/>taꞌpî Paapaya —taꞌpî Jesusya.


text:
Moropai Jesus eseurîma koꞌmannîpîꞌpî: —Tauya amîrîꞌnîkon pîꞌ, mîîkîrî Paapa maimu ekaremeꞌnen João wanî tamîꞌnawîronkon warayoꞌkon yentai tîweꞌsen pe awanî. Tîîse anîꞌya innape uurî kupî ya, mîîkîrî esaꞌ pe Paapa wanî. Mîrîrî yeꞌnen ipîkku pe mîîkîrî wanî João yentai —taꞌpîiya.<pb/>


text:
Mîrîrî taiya etaꞌpî tîniru yapisî pîꞌ teesenyakaꞌmasanonya moropai tamîꞌnawîronkon pemonkonyamîꞌya. Inkamoro wanîꞌpî manniꞌkan yairî Paapa maimu wanî epuꞌnenan pe. Inkamoro wanîꞌpî João Batista nenpatakonaꞌsan pe.


text:
Tîîse fariseuyamîꞌ moropai Moisés yeseru rîꞌpî pîꞌ yenupatonkon wanîꞌpî Joãoya tenpatakonakon yuꞌse pra. Maasa pra ituꞌse Paapa eꞌtoꞌ kupî toꞌya pra, yewanmîrîꞌpî toꞌya.<pb/>


text:
Mîrîrî pîꞌ taꞌpî Jesusya: —Anîꞌkan warantî see sîrîrî pankon pemonkonyamîꞌ kupîuya eꞌpainon? Îꞌ kaiꞌma toꞌ wanî?


text:
Inkamoro wanî moreyamîꞌ tîsuꞌminansenon warantî. Inkamoro wanî poro yiꞌpî po. Tiaronkon pîꞌ toꞌ entaimepîtî koꞌmannîpî.<br/><t>“Manannîtoꞌ waiyi yeꞌnunpaꞌpî annaya<br/>tîîse amîrîꞌnîkon mananu pra awanîꞌpî”, taapîtîꞌpî toꞌya.<br/>“Moropai isaꞌmantaꞌpî kararunpatoꞌ kupîꞌpî annaya<br/>tîîse amîrîꞌnîkon karau pra awanîꞌpî”,<br/>taapîtîꞌpî toꞌya.


text:
Inkamoro moreyamîꞌ yeꞌkakon amîrîꞌnîkon, sîrîrî pankon wanî. ˻Awakîrikon pe anîꞌ kuꞌsaꞌyaꞌnîkon pepîn.˼ Maasa pra João Batista iiꞌsaꞌ yai tekkari yonpa pra awanîꞌpî tiaronkon pemonkonyamîꞌya yonpa warantî pra. Moropai tîwuku vinho enîrîiya pra awanîꞌpî. Mîîkîrî pîꞌ taayaꞌnîkon: “Oꞌmaꞌkon yarakkîrî tîweꞌsen pe awanî mîrîrî”, taayaꞌnîkon.


text:
Moropai uurî kaꞌ poi iipîꞌpî entamoꞌka ya, moropai uwuku enîrîuya ya taayaꞌnîkon upîꞌ: “Aꞌkî, mîîkîrî warayoꞌ kureꞌne taꞌreꞌ yonpanen. Moropai kureꞌne tîwuku enîꞌnen, teetînsen” taayaꞌnîkon. “Moropai tîniru yapisî pîꞌ teesenyakaꞌmasanon yonpa mîîkîrî. Moropai pemonkonyamîꞌ imakuiꞌsan pokonpe tîweꞌsen mîîkîrî”, taayaꞌnîkon upîꞌ.


text:
Tîîse tauya anîꞌya Paapa winîpainon epuꞌnen yapisî ya mîîkîrîya yairî tîwanî epuꞌtî mîrîrî —taꞌpî Jesusya.<pb/>


text:
Tiwin fariseuya Jesus etaꞌpî entamoꞌkai attîtoꞌpe tewîꞌ ta. Mîrîrî yeꞌnen Jesus wîtîꞌpî itewîꞌ ta. Moropai teerepansaꞌ pe eereutaꞌpî toꞌ yaponseꞌ pona takiraꞌ tekkari yonpai mesa pia.


text:
Mîrîrî yai miarî cidade po wîriꞌ wanîꞌpî imakuiꞌpî kupîtîpon. Mîîkîrîya Jesus entamoꞌka yekare etaꞌpî mîîkîrî fariseu yewîꞌ ta. Mîrîrî yeꞌnen mîîkîrîya tîkarapa aꞌpusin karaꞌ yenseꞌ yarîꞌpî moropai attîꞌpî Jesus pia.


text:
Mîîkîrî wanîꞌpî Jesus pai winî siꞌma aminke pra tîkarau pîꞌ. Moropai ikaruwatoꞌ yaꞌ Jesus puu yamannîpîꞌpî itenu paruya. Moropai mîrîrî tîpo tîpuꞌpai siꞌpo ke Jesus puu yamannîꞌsaꞌ tîuya yaꞌmananîpîꞌpîiya. Moropai mîîkîrîya Jesus puu yuꞌnapîtîꞌpîiya. Moropai mîrîrî tîkarapa aꞌpusin tînarîꞌpî kanpîtîꞌpîiya Jesus puu pona.<pb/>


text:
Mîrîrî eraꞌma tîuya pe fariseu esenumenkaꞌpî tîîwarîrî taꞌpîiya: —Mîserî warayoꞌ wanî ya innape profeta pe, anîꞌ pe mîserî wîriꞌ epuꞌtîiya eꞌpainon. Imakuiꞌpî kupîtîpon pe wanî epuꞌtîiya ya, ˻yai pra aweꞌrennuku tîrîiya pepîn eꞌpainon tîîpia˼ —taꞌpîiya.<pb/>


text:
Mîîkîrî fariseu pîꞌ Jesusya taꞌpî: —Simão, apîꞌ unekaremekî ton moro man —taꞌpîiya.<pb/>—Kaꞌkî moriya, uyenupanen —taꞌpî Simãoya Jesus pîꞌ.<pb/>


text:
Moropai Jesusya taꞌpî: —Asakîꞌnankon warayoꞌkon wanî epeꞌmîra tiwinan warayoꞌ pîꞌ. Mîîkîrî tîniru esaꞌsaꞌya itîînen pîꞌ epeꞌmîra toꞌ wanîꞌpî. Tiwinan neꞌma ton wanîꞌpî 500 prata enaꞌpî kaisarî. Moropai tiaron neꞌma ton wanîꞌpî 50 prata enaꞌpî kaisarî.


text:
Tîîse tiwinanya yeꞌma pra awanîꞌpî saꞌnîrî siꞌma yeꞌmaꞌpî toꞌya eꞌpainon teuren mîrîrî tînesatîpîkon. Mîrîrî kupîꞌpî mîîkîrî epeꞌmîra toꞌ eꞌtoꞌya iipia tîwî, yeꞌma toꞌya namai, taꞌpîiya. Oꞌnon yeꞌkaya tîwakîri pe ikupîꞌpî kureꞌne? —taꞌpî Jesusya ipîꞌ.<pb/>


text:
Simãoya yuukuꞌpî: —Uurî pia manniꞌ kureꞌne panpîꞌ epeꞌmîra tîweꞌsenya tîwakîri pe ikupîꞌpî, yeꞌmakî taiya pra awanî yeꞌnen —taꞌpî Simãoya.<pb/>—Innape man, yairî taa pîꞌ nai —taꞌpî Jesusya.<pb/>


text:
Mîrîrî taa tîpo Jesus eraꞌtîꞌpî wîriꞌ ekaya. Moropai taꞌpîiya Simão pîꞌ: —Mîserî wîriꞌ eraꞌma pîꞌ nan? Ayewîꞌ ta ewonsaꞌ tanne, amîrîya tuna tîrî pra man uꞌpu ronatoꞌ ton. Tîîse mîserîya uꞌpu rona sîrîrî tîkarawatoꞌ ke, tenu paru ke. Moropai tîpuꞌpai siꞌpo ke uꞌpu yaꞌmananî pîꞌ man.


text:
Moropai amîrîya uyuꞌna pra man ayewîꞌ ta ewonsaꞌ tanne. Tîîse mîserî wîriꞌya yuꞌnapîtî koꞌmannîpî uꞌpu pîꞌ, ayewîꞌ ta ewomîꞌpî pata pai.


text:
Moropai amîrîya upuꞌpai pona akarapa yonpa tîrî pra man. Tîîse mîserî wîriꞌya tîkarapa aꞌpusin kamo pîꞌ man uꞌpu pona —taꞌpîiya.


text:
—Tauya apîꞌ, mîîkîrîya kureꞌne uyapurî eseraꞌma mîrîrî. Maasa pra kureꞌnan imakuiꞌpî inkupîꞌpî kupîuya uuwanmîra. Tîîse manniꞌ mararî uyapurînen mîîkîrî nîkupîꞌpî kupîuya uuwanmîra mararî, mararî uyapurîiya yeꞌnen —taꞌpî Jesusya.<pb/>


text:
Mîrîrî eta tîuyaꞌnîkon pe mesa po ereutaꞌsan esekaranmapopîtî piaꞌtîꞌpî tîîwarîrîꞌnîkon. Taꞌpî toꞌya: —Anîꞌ see mîserî mîîtoꞌpe imakuiꞌpî kuꞌnen tîîwanmîra kaiꞌma?<pb/>


text:
Tîîse Jesusya taꞌpî wîriꞌ pîꞌ: —Innape puꞌkuru ukupîya yeꞌnen, imakuiꞌpî ankupîꞌpî kupî pîꞌ wai uuwanmîra. Mîrîrî yeꞌnen atîkî tîîwanmîra —taꞌpî Jesusya wîriꞌ pîꞌ.<pb/>


text:
Mîrîrî tîpo Jesus wîtîpîtîꞌpî patakon kaisarî morî yekare ekaremekî pinunpaꞌpîiya pemonkonyamîꞌ pîꞌ. Taꞌpîiya: —Tîpemonkono pe ayapisîkon Paapaya sîrîrî, ayesaꞌkon pe tîweꞌtoꞌpe kaiꞌma toꞌ pîꞌ ekaremeꞌpîtîꞌpîiya. Asakîꞌne puꞌ pona tîîmoꞌtaiꞌnîkon (12) Jesus nenupaꞌsan wîtîꞌpî ipokonpe.


text:
Moropai arinîkon wîriꞌsanyamîꞌ Jesus nepiꞌtîꞌsan wîtîꞌpî nîrî. Inkamoro wîriꞌsanyamîꞌ koreꞌta awanîꞌpî Maria Madalena. Mîîkîrî yaꞌ asakîꞌne miaꞌ pona (7) kaisaronkon oꞌmaꞌkon ewonsaꞌ wanîꞌpî. Tîîse Jesusya tîmeruntîri ke mîîkîrî yapai oꞌmaꞌkon yenpaꞌkasaꞌ wanîꞌpî.


text:
Moropai Joana Herodes poitîrî Cuza noꞌpî nîrî wanîꞌpî toꞌ koreꞌta. Susana nîrî awanîꞌpî toꞌ koreꞌta moropai tiaronkon wîriꞌsanyamîꞌ wanîꞌpî. Inkamoroya temannekon yonpa ke Jesus moropai inenupaꞌsan pîikaꞌtîpîtîꞌpî moropai toꞌ yaꞌreꞌ ton tîrîꞌpî toꞌya.<pb/>


text:
Moro toꞌ tîîse arinîkon pemonkonyamîꞌ emurukuntîsaꞌ koꞌmamîꞌpî Jesus eseurîma etakonpa kaiꞌma. Inkamoro iiꞌpîtî koꞌmannîpîꞌpî tuꞌke patakon yapai. Mîrîrî tanne inkamoro yenupaꞌpî Jesusya morî panton ke.<pb/>


text:
Taꞌpîiya toꞌ pîꞌ: —Warayoꞌ wîtîꞌpî tînmîri pînse. Mîîkîrîya tînmîri pîmî tanne inpîmî yonpa enaꞌpî eꞌma ena pona. Mîrîrî yakiꞌtapaꞌpî pemonkonyamîꞌya maasa aaroꞌta pra tîîse. Moropai mîrîrî eraꞌmaꞌpî toronyamîꞌya moropai yennoꞌmapîtîꞌpî toꞌya.


text:
Moropai tiaron inpîmî yonpa enaꞌpî mararon non tîꞌ parappa po tîweꞌsen pona. Mîrîrî aroꞌtaꞌpî tîîse aakaratatoꞌ pataꞌseꞌ ton pra awanîꞌpî. Mîrîrî yeꞌnen awaꞌpiꞌtaꞌpî.


text:
Moropai tiaron enaꞌpî mîꞌnî yeꞌ koreꞌta. Mîꞌnî yeꞌ pokonpe aarentaꞌpî. Moropai mîrîrî tarumaꞌtîꞌpî mîꞌnî yeꞌya. Mîrîrî yeꞌnen eepeta pra awanîꞌpî.


text:
Tîîse tiaron enaꞌpî morî non pona. Mîrîrî aroꞌtaꞌpî aarentaꞌpî, moropai eepetaꞌpî. Mararî pra eepetaꞌpî eꞌmaiꞌ pe awanîꞌpî yentai puꞌkuru —taꞌpî Jesusya.<pb/>—Anepuꞌpai anîꞌ wanî ya, etakî —taꞌpîiya.<pb/>


text:
Jesusya yuukuꞌpî: —Paapa yeseru anepuꞌtîkon pepîn ekaremekîuya sîrîrî. Îꞌ kaiꞌma awanî pe nai tamîꞌnawîronkon esaꞌ pe Paapa iipî yai ekaremekîuya sîrîrî epuꞌtîkonpa. Tîîse Paapa yuꞌsankon pepîn pîꞌ ekaremekîuya pepîn aronne. Tîîse panton pe neken ekaremekîuya moropai epuꞌtî toꞌya pepîn ˻ituꞌse pra tîwanîkon yeꞌnen˼.<br/><t>Eta toꞌya tîpanakon ke tîîse îꞌ tînetaꞌpîkon epuꞌtî toꞌya pepîn.<br/>Moropai eraꞌma toꞌya tenukon ke tîîse îꞌ pe tîneraꞌmaꞌpîkon wanî epuꞌtî toꞌya pepîn.<br/>kaiꞌma penaron Isaías nurîꞌtîya ekaremekîꞌpî.<pb/>


text:
Moropai inpîmî eꞌma ena pona enaꞌsan warantî pemonkonyamîꞌ wanî. Paapa maimu eta toꞌya tîîse kaꞌneꞌ pe Makui erepamî. Itekare toꞌ netaꞌpî moꞌkaiya toꞌ yewan yapai, innape ikupî toꞌya namai, moropai toꞌ eꞌpîikaꞌtî namai.


text:
Moropai inpîmî tîꞌ parappa pon non pona enaꞌsan warantî tiaronkon pemonkonyamîꞌ wanî. Paapa maimu eta toꞌya moropai yapisî toꞌya kureꞌne taatausinpai. Mîî pîkîrî innape ikupî toꞌya. Tîîse toꞌ yewan yaꞌ toꞌ esenumenkatoꞌ ton pra awanî. Mîrîrî yeꞌnen innape ikuꞌtoꞌ tîuyaꞌnîkon wenai toꞌ eꞌtarumaꞌtîtoꞌ erepamî yai, tînetaꞌpîkon rumaka toꞌya tiwinarî.


text:
Moropai inpîmî mîꞌnî yeꞌ koreꞌta enaꞌsan warantî tiaronkon wanî. Itekare eta toꞌya tîîse toꞌ yewan wanî kureꞌne sîrîrî pata po tînkonekakon pîꞌ. Moropai ipîkku pe puꞌkuru temannekon ton yuꞌse toꞌ wanî. Moropai sîrîrî non po taatausinpatoꞌkon yuꞌse toꞌ wanî. Mîrîrî yeꞌnen innape ikupî pîꞌ toꞌ koꞌmamî pepîn. Inîꞌ panpîꞌ Paapa yeseru yuꞌse pra toꞌ wanî.


text:
Tîîse inpîmî morî non pona enaꞌsan warantî tiaronkon wanî. Itekare eta toꞌya moropai innape ikupî toꞌya tewankon ke. Inkamoro koꞌmamî Paapa maimu yawîrî ikoneka. Mîrîrî yeꞌnen toꞌ eꞌtarumaꞌtîtoꞌ erepamî yai tînetaꞌpîkon rumaka toꞌya pepîn. Toꞌ koꞌmamî Paapa maimu yawîrî. Mîrîrî yeꞌnen toꞌ yeseru wanî morî pe puꞌkuru —taꞌpî Jesusya tînenupaꞌsan pîꞌ.<pb/>


text:
Inîꞌrî Jesusya sîrîrî panton ekaremekîꞌpî. —Anîꞌya tîꞌkumaꞌtu yawittanîpî tîpo yenomî pepîn wariꞌsaꞌ yoꞌkoi —taꞌpîiya. —Moropai itîrî pepîn nîrî weꞌnannîtoꞌ yaponseꞌ yoꞌkoi. Tîîse enepî itaponseꞌ pona itîîtoꞌpe aronne panpîꞌ aweꞌtoꞌpe tewonsenon weiyuꞌmatoꞌpeiya.


text:
Mîrîrî warantî tamîꞌnawîrî îꞌ esenomîꞌpî eꞌnaponka kupî sîrîrî tiwin wei. îꞌ kaiꞌma epuꞌsaꞌ pepîn esepuꞌtî kupî sîrîrî. Esenomîꞌpî esenpo kupî sîrîrî tamîꞌnawîronkonya epuꞌtoꞌpe.


text:
Mîrîrî yeꞌnen, aka. Tîwarî eꞌtî Paapa maimu etayaꞌnîkon pîꞌ. Maasa pra imaimu anepuꞌpainon wanî ya, Paapaya itîrî inîꞌ panpîꞌ epuꞌtoꞌpeiya. Tîîse anepuꞌpainon pepîn wanî ya, epuꞌtîiya pepîn. Mararî inetaꞌpî ena kupî sîrîrî iiwanmîra, îꞌ ton pra eena —taꞌpî Jesusya tînenupaꞌsan pîꞌ.<pb/>


text:
Jesus yan moropai itaꞌmiꞌsan erepamîꞌpî Jesus eraꞌmapîꞌse teuren. Tîîse iipia toꞌ eꞌrennuku eserîke pra awanîꞌpî maasa pra arinîke pemonkonyamîꞌ wanî yeꞌnen.


text:
Mîrîrî tiwinanya taꞌpî Jesus pîꞌ: —Aꞌkî, asan moropai ayaꞌmiꞌsan man poro po ayuwa pîꞌ, ayarakkîrî teeseurîmakonpa —taꞌpîiya Jesus pîꞌ.<pb/>


text:
Tîîse Jesusya taꞌpî tamîꞌnawîronkonya eta tanne: —Maamaꞌ tauya moropai mooyi tauya manniꞌkan innape Paapa maimu kuꞌnenan pîꞌ moropai ikonekanenan pîꞌ —taꞌpî Jesusya.<pb/>


text:
Tiaron wei yai Jesus asaraꞌtîꞌpî tînenupaꞌsan pokonpe kanau yaꞌ. Moropai taꞌpîiya toꞌ pîꞌ: —Miarîꞌnîkon rukuꞌnî ikuꞌpî ratai pona. Mîrîrî yeꞌnen toꞌ wîtîꞌpî.


text:
Mîrîrî ikuꞌpî nuurukkutî tîuyaꞌnîkon yeꞌka pe, Jesus weꞌnaꞌpî kanau yaꞌ. Mîrîrî pe rî meruntî ke aꞌsitun ataꞌseꞌma piaꞌtîꞌpî ikuꞌpî ka. Moropai kanau yaꞌ toꞌ eꞌtoꞌ yannîpî piaꞌtîꞌpî tuna ke. Nariꞌ pe eenaꞌpî tamîꞌnawîronkon mîrîrî kanau yawonkon pia.


text:
Mîrîrî yeꞌnen Jesus nenupaꞌsanya Jesus yenpakaꞌpî iwetun tanne. Taꞌpî toꞌya teesiꞌnîꞌse: —Anna yenupanen, saꞌmantan pe man, tîînase.<pb/>Mîrîrî taa toꞌya yeꞌnen, Jesus eꞌmîꞌsaꞌkaꞌpî. Moropai taꞌpîiya aꞌsitun pîꞌ moropai tuna pîꞌ: —Atîꞌnapankî. Aatîꞌnapamîꞌpî tamîꞌnawîrî.


text:
Mîrîrî yai Jesusya taꞌpî tînenupaꞌsan pîꞌ: —Innape ukupîyaꞌnîkon pra awanîkon sîrîrî. Oꞌnon pata innape ukuꞌtoꞌyaꞌnîkon nai? ˻Anîꞌ pe wanî epuꞌtîyaꞌnîkon pra naatî?˼ —taꞌpîiya.<pb/>Tîîse inkamoro esenumenkasaꞌ wanîꞌpî, teesewankonoꞌmai mararî pra teesiꞌnîꞌse. Moropai taꞌpî toꞌya tîîwarîrîꞌnîkon: —Îꞌ yeꞌka see warayoꞌ mîserî, imaimu yawîrî aꞌsitun moropai tuna eꞌtoꞌ. “Atîꞌnapankî” taiya ya, aatîꞌnapamî —taꞌpî toꞌya.<pb/>


text:
Teerepansaꞌkon pe Jesus eseuꞌka tanne kanau yapai, warayoꞌ iipîꞌpî cidade poi iponaya epose. Oꞌmaꞌkon ewonsaꞌ wanîꞌpî mîîkîrî warayoꞌ yaꞌ. Pena pata pai aakoꞌmansaꞌ wanîꞌpî ipon ton pra. Wîttî ta awanî pra, aakoꞌmansaꞌ wanîꞌpî. Tîîse aakoꞌmantoꞌ eꞌpîtîꞌpî uuruwai koreꞌta eꞌtîꞌkaꞌsan koreꞌta.


text:
Jesus eraꞌma tîuya pe mîîkîrî warayoꞌ entaimeꞌpî. Moropai aweꞌsekunkaꞌpî Jesus rawîrî. Moropai taꞌpîiya meruntî ke: —Jesus Paapa kaꞌ po tîîkoꞌmansen munmu amîrî. Îꞌ kuꞌse aaiꞌsaꞌ uurî yarakkîrî? Esatîuya sîrîrî apîꞌ, uurî kîꞌtarumaꞌtîi.


text:
Mîrîrî taꞌpîiya maasa pra Jesusya oꞌmaꞌ yenpaꞌkasaꞌ yeꞌnen yapai. Tuꞌke iteꞌka yapiꞌpîtîꞌpî oꞌmaꞌya. Mîrîrî yeꞌnen yewaꞌtîpîtîꞌpî toꞌya iꞌpu pîꞌ moropai itenya pîꞌ saꞌman ferro ke. Tîîse mîrîrî yaꞌtîpîtîꞌpîiya toꞌ yentai awanî yeꞌnen. Moropai oꞌmaꞌya yaapîtîꞌpî keren pona.<pb/>


text:
Jesusya mîîkîrî ekaranmapoꞌpî: —Anîꞌ ayeseꞌ? —taꞌpîiya.<pb/>Yuukuꞌpîiya: —Uyeseꞌ tuꞌkan —taꞌpîiya. Maasa pra tuꞌke oꞌmaꞌkon ewomîꞌpî wanîꞌpî mîîkîrî warayoꞌ yaꞌ.


text:
Tuꞌkankon porcoyamîꞌ wanîꞌpî tekkarikon yenaꞌnenan ikîrî po aminke pra. Mîrîrî yeꞌnen oꞌmaꞌkonya esatîꞌpî Jesus pîꞌ porcoyamîꞌ yaꞌ teewomîkonpa kaiꞌma. Moropai inna taꞌpî Jesusya.


text:
Mîrîrî yeꞌnen oꞌmaꞌkon epaꞌkaꞌpî mîîkîrî warayoꞌ yapai. Moropai toꞌ ewomîꞌpî porcoyamîꞌ yaꞌ. Mîrîrî pe rî porcoyamîꞌ ekaꞌtumîꞌpî irama yai. Toꞌ eꞌsorokaꞌpî tuna ka. Moropai toꞌ naarîꞌpî.<pb/>


text:
Warayoꞌkon porcoyamîꞌ pîꞌ teesenyakaꞌmasanonya mîrîrî eꞌkupî eraꞌmasaꞌ yai toꞌ eꞌtîrîkaꞌpî moropai mîrîrî yekare ekaremekîꞌpî toꞌya cidade po, moropai iwoi tîîkoꞌmansenon pîꞌ.


text:
Mîrîrî yeꞌnen tuꞌkankon pemonkonyamîꞌ wîtîꞌpî mîrîrî eraꞌmai. Miarî ya teerepamîkon pe Jesus pia, warayoꞌ eraꞌmaꞌpî toꞌya. Yapai oꞌmaꞌkon epaꞌkaꞌpî. Toꞌ esiꞌnîpîꞌpî ipîꞌ. Maasa pra Jesus pia eereutasaꞌ wanîꞌpî. Tîpon ke awanîꞌpî moropai morî pe, ayawîꞌ pe pra.


text:
Tamîꞌnawîronkon mîîkîrî eraꞌmaꞌtîponkonya mîrîrî ekaremekîꞌpî tiaronkon pemonkonyamîꞌ pîꞌ îꞌ kaiꞌma warayoꞌ esepiꞌtîsaꞌ.


text:
Mîrîrî wenai Gerasa pata ponkon enaꞌpî kureꞌne eranneꞌ pe. Mîrîrî yeꞌnen Jesus epaꞌkatoꞌpe esatîꞌpî toꞌya tîpatakon yapai. Moropai Jesus asaraꞌtîꞌpî kanau yaꞌ moropai attîꞌpî.<pb/>


text:
Mîîkîrî warayoꞌ oꞌmaꞌkon yenpîꞌ esepiꞌtîsaꞌya Jesus yekaꞌnunkaꞌpî ipîkîrî tuutîpa kaiꞌma. —Uutî apîkîrî, Uyepotorî —taꞌpîiya. Tîîse Jesusya yarimaꞌpî. Taꞌpîiya:


text:
—Ennaꞌpokî ayewîꞌ ta. Moropai îꞌ kuꞌsaꞌ Paapaya mekaremekîi. Mîrîrî yeꞌnen mîîkîrî warayoꞌ ennaꞌpoꞌpî tamîꞌnawîrî cidade poro îꞌ kuꞌsaꞌ Jesusya tîmîrî tonpe ekaremekîꞌpîiya pemonkonyamîꞌ pîꞌ.<pb/>


text:
Inîꞌrî ikuꞌpî ratai pona Jesus ennaꞌposaꞌ pe arinîkon pemonkonyamîꞌya Jesus yapisîꞌpî kureꞌne taatausinpai. Maasa pra tamîꞌnawîronkon wanîꞌpî inîmîkî pîꞌ miarî siꞌma.


text:
Mîrîrî yai warayoꞌ erepamîꞌpî iteseꞌ Jairo. Mîîkîrî wanîꞌpî Judeuyamîꞌ epereꞌtoꞌ yewîꞌ esaꞌ pe tîweꞌsen pe miarî. Mîîkîrî eꞌsekunkaꞌpî Jesus pia moropai Jesus wîtîtoꞌpe esatîꞌpîiya tewîꞌ ta.


text:
Maasa pra tiwinan yeꞌ itensi asakîꞌnan puꞌ pona tîîmoꞌtai (12) kaisaron ikono po saꞌmanta koꞌmannîpî yeꞌnen yepiꞌtîi attîtoꞌpe.<pb/>Jesus wîtî koꞌmannîpî tanne eꞌma taawîrî arinîkon iipîꞌpî iwenairî. Inkamoroya yatunnukuꞌpî arinîke tîwanîkon yeꞌnen, Jesus eraꞌtî eserîke pra.


text:
Mîrîrî yai wîriꞌ iipîꞌpî Jesus pia mîn kannen. Asakîꞌne puꞌ pona tîîmoꞌtai konoꞌ kaisarî mîn kamo pîꞌ aakoꞌmansaꞌ wanîꞌpî. Tamîꞌnawîrî temanne tîꞌkasaiꞌya wanîꞌpî yepiꞌtî tonkon yeꞌma pîꞌ tîîse eesepiꞌtî pra awanîꞌpî.


text:
Mîîkîrî iipîꞌpî Jesus poi winî pîꞌ. Moropai mîîkîrîya ipon yeꞌpi pîꞌ yapîꞌpî. Moropai mîrîrî pe rî mîn teetiꞌkansen asaꞌtîꞌpî.<pb/>


text:
Jesusya toꞌ ekaranmapoꞌpî: —Anîꞌya uyapî mîrîrî? —taꞌpîiya.<pb/>Tîîse, —Anîꞌya ayapî pra man —taꞌpî toꞌya. Mîrîrî pîꞌ Pedroya taꞌpî: —Uyenupanen, arinîkon pemonkonyamîꞌ man awoi. Tamîꞌnawîronkonya ayatunnuku pîꞌ man —taꞌpîiya.<pb/>


text:
Tîîse Jesusya taꞌpî: —Tîîse tiwinanya uyapî epuꞌtî pîꞌ wai. Maasa pra meruntî epaꞌka epuꞌtî pîꞌ wai —taꞌpîiya.<pb/>


text:
Mîrîrî eta tîuya pe teesenomî eserîke pra awanî epuꞌtîꞌpî mîîkîrî wîriꞌya. Mîrîrî yeꞌnen tîweꞌkîkîꞌma yeꞌka pe aaipîꞌpî. Moropai aweꞌsekunkaꞌpî Jesus pia. Tamîꞌnawîronkonya eraꞌma tanne moropai eesekaremekîꞌpî. Îꞌ ton pe yapîsaꞌ tîuya ekaremekîꞌpîiya. Moropai kaꞌneꞌ pe teesepiꞌtî epuꞌtîꞌpîiya.


text:
Mîîkîrî pîꞌ Jesusya taꞌpî: —Maꞌnon, innape ukupîya yeꞌnen eesepiꞌtîsaꞌ sîrîrî. Tarîpai tîîwanmîra atîkî —taꞌpîiya.<pb/>


text:
Miarî maasa Jesus eseurîma tanne Jairo poitîrî erepamîꞌpî Jairo yewîꞌ tapai. Moropai mîîkîrîya taꞌpî Jairo pîꞌ: —Ayensi saꞌmantan pîꞌ man. Mîrîrî yeꞌnen uyenupanenkon wîtî yuꞌse awanî pepîn.<pb/>


text:
Mîrîrî etaꞌpî Jesusya. Moropai taꞌpîiya Jairo pîꞌ: —Teesiꞌnîꞌse pra eꞌkî. Innape neken ukuꞌkî. Moropai ayensi ennapamî —taꞌpîiya.<pb/>


text:
Jairo yewîꞌ ta teerepansaꞌ pe, tarakkîrî Pedro, João moropai Tiago ewomî tîrîꞌpîiya, moropai Jairo moropai wîriꞌ yan, inkamoro neken. Tiaronkon ewomî tîrîiya pra awanîꞌpî.


text:
Mîrîrî tanne tamîꞌnawîronkon wanîꞌpî moro tîkaraukon pîꞌ tîwentaimepîtîkon pîꞌ, mîîkîrî wîriꞌ saꞌmantasaꞌ pîꞌ. Inkamoro pîꞌ taꞌpî Jesusya: —Tîkauware pra eꞌtî. Wîriꞌ saꞌmantasaꞌ pra man. Iweꞌnasaꞌ man —taꞌpîiya.<pb/>


text:
Mîrîrî taiya eta tîuyaꞌnîkon yeꞌnen tamîꞌnawîronkon siiraꞌpî ipîꞌ. Maasa pra aasaꞌmantasaꞌ epuꞌtî tîuyaꞌnîkon yeꞌnen. Taꞌpî toꞌya: —Îꞌ tonpe aasaꞌmantasaꞌ eraꞌma yeꞌka pe mîrîrî taiya —taꞌpî toꞌya.


text:
Tîîse Jesus wîtîꞌpî iipia. Moropai yapisîꞌpîiya itenya pîꞌ. Moropai taꞌpîiya meruntî ke: —Maꞌnon, eꞌmîꞌsaꞌkakî, kaiꞌma.


text:
Kaꞌneꞌ pe mîîkîrî ennapamîꞌpî. Enen eenaꞌpî. Moropai aweꞌmîꞌsaꞌkaꞌpî. Moropai tekkari ton tîîtoꞌpe toꞌya taꞌpî Jesusya.


text:
Mîîkîrî yuntonon esenumenkasaꞌ wanîꞌpî kureꞌne. Tîîse Jesusya taꞌpî ekaremekî toꞌya namai tiaron pîꞌ mîrîrî tînkupîꞌpî pîꞌ.<pb/>


text:
Mîrîrî tîpo Jesusya tînenupaꞌsan yannoꞌpî tîîpia. Asakîꞌne puꞌ pona tîîmoꞌtaiꞌnîkon yannoꞌpîiya. Moropai inkamoro pia tîmeruntîri tîrîꞌpîiya tîmaimu pe tamîꞌnawîrî oꞌmaꞌkon pemonkonyamîꞌ yaꞌ tîweꞌsanon yenpaꞌkatoꞌpe toꞌya ikupîꞌpîiya. Moropai priꞌyawonkon pepîn yepiꞌtîtoꞌpe toꞌya.


text:
Moropai toꞌ yaipontîꞌpîiya. Tamîꞌnawîronkon esaꞌ pe Paapa iipî kupî ekaremeꞌtoꞌpe toꞌya pemonkonyamîꞌ pîꞌ. Moropai priꞌyawonkon pepîn yepiꞌtîtoꞌpe toꞌya nîrî.


text:
Inkamoro pîꞌ taꞌpî Jesusya: —Attîkon pe îꞌ rî kîsatî. Ameꞌsipukon ton kîsatî. Ayaꞌreꞌkon ton kîsatî, asakunikon ton kîsatî. Moropai atînirurîkon ton kîsatî. Moropai tuꞌke aponkon ton kîsatî tîîse tiwin aponkon maatîi.


text:
Moropai miarî pemonkonyamîꞌ koreꞌta eerepansaꞌkon ya, morî pe ayapisîkon wîttî esaꞌya ya, moro makoꞌmantîi mîrîrî wîttî ta, miarî pai awennaꞌpokon pîkîrî.


text:
Tîîse morî pe ayapisîkon pemonkonyamîꞌya pra awanî ya, miarî tîpatakon yaꞌ, kaꞌneꞌ pe mepaꞌkatîi miarî pai. Moropai eepaꞌkakon pe aꞌpukon pîꞌ atapisîꞌpî non mîsorokatîi. Mîrîrî kupîyaꞌnîkon ya Paapa maimu yuꞌse pra toꞌ wanî yeꞌnen Paapaya toꞌ tarumaꞌtî pe man ekaremekîyaꞌnîkon mîrîrî —taꞌpîiya.<pb/>


text:
Mîrîrî tîpo inenupaꞌsan eseꞌmaꞌtîꞌpî. Moropai tamîꞌnawîrî cidadekon poro toꞌ wîtîꞌpî Paapa maimu ekaremekî pinunpaꞌpî toꞌya. Moropai priꞌyawonkon pepîn yepiꞌtî pinunpaꞌpî toꞌya tamîꞌnawîrî patakon poro.<pb/>


text:
Mîrîrî yai Galiléia pata esaꞌ pe Herodes wanîꞌpî. Mîîkîrîya tamîꞌnawîrî îꞌ kuꞌsaꞌ Jesusya etaꞌpî miarî. Mîrîrî yeꞌnen îꞌ kaiꞌma teesenumenka epuꞌtîiya pra awanîꞌpî. Maasa pra tiaronkonya taapîtîꞌpî ipîꞌ: —João Batista nurîꞌtî eꞌmîꞌsaꞌkasaꞌ —taapîtîꞌpî toꞌya.


text:
Moropai tiaronkonya taapîtîꞌpî: —Elias nurîꞌtî esenposaꞌ mîrîrî —taapîtîꞌpî toꞌya. —Manniꞌ mîîkîrî penaron Paapa maimu ekaremeꞌnen profeta nurîꞌtî eꞌmîꞌsaꞌkasaꞌ mîrîrî —taꞌpî toꞌya.


text:
Mîrîrî pîꞌ taꞌpî mîîkîrî pata esaꞌ Herodesya: —Tîîse uurî mîîkîrî João pîmîrîkkîtî meꞌpoꞌtîpon —taꞌpîiya. —Tîîse anîꞌ pe mîîkîrî warayoꞌ wanî sîrîrî. Ipîꞌ toꞌ eseurîma eta pîꞌ wai —taꞌpîiya. Moropai Jesus aneraꞌmapai pata esaꞌ Herodes wanîꞌpî kureꞌne.<pb/>


text:
Mîrîrî tîpo Jesus nenupaꞌsan ennaꞌpoꞌpî iipia. Moropai tamîꞌnawîrî îꞌ kuꞌsaꞌ tîuyaꞌnîkon ekaremekîꞌpî toꞌya ipîꞌ. Mîrîrî tîpo tînenupaꞌsan pokonpe Jesus wîtîꞌpî Betsaida iteseꞌ pata pemonkonyamîꞌ koꞌmantoꞌ pona. Arinîkon pemonkonyamîꞌ piapai toꞌ wîtîꞌpî tîmîrîꞌnîkon pe.


text:
Tîîse arinîkon pemonkonyamîꞌya oꞌnon pata Jesus wîtîꞌpî epuꞌtîꞌpî. Moropai toꞌ wîtîꞌpî iteꞌmaꞌpî pîꞌ. Moropai miarî Jesusya toꞌ yapisîꞌpî morî pe puꞌkuru. Mîîkîrîya toꞌ yeurîmaꞌpî. Îꞌ kaiꞌma tamîꞌnawîronkon esaꞌ pe Paapa iipî kupî pîꞌ toꞌ yeurîmaꞌpîiya. Moropai pemonkonyamîꞌ priꞌyawonkon pepîn yepiꞌtîꞌpîiya.<pb/>


text:
Mîrîrî tanne pata koꞌmamîꞌpî. Koꞌmamîiya eenaꞌpî. Mîrîrî yeꞌnen asakîꞌne puꞌ pona tîîmoꞌtaiꞌnîkon inenupaꞌsan wîtîꞌpî iipia. Moropai taꞌpî toꞌya ipîꞌ: —Insamoro arinîkon pemonkonyamîꞌ yarimakî toꞌ wîtîtoꞌpe wîttîkon ta pemonkonyamîꞌ koreꞌta, aminke puꞌkuru pra man tarîpai —taꞌpî toꞌya. —Miarî tîwanîkon ya, taꞌreꞌkon ton eporî toꞌya eꞌpainon. Moropai tîpataꞌseꞌkon ton eporî toꞌya nîrî. Maasa pra sîrîrî pata yaꞌ keren po eꞌnî man. Tarî îꞌ ton pra man —taꞌpî inenupaꞌsanya Jesus pîꞌ.<pb/>


text:
Jesusya inkamoro maimu yuukuꞌpî: —Amîrîꞌnîkonya toꞌ yekkari ton tîrî eꞌpai man —taꞌpîiya toꞌ pîꞌ.<pb/>Tîîse yuukuꞌpî toꞌya: —Tîîse miaꞌtaikin neken anna pia pão man. Moropai asakîꞌne neken moroꞌyamîꞌ man. Tamîꞌnawîronkon pia itîrîiya pepîn —taꞌpî toꞌya. —Inîꞌ panpîꞌ toꞌ yekkari ton yennai anna wîtî yuꞌse awanî mîrîrî? —taꞌpî toꞌya Jesus pîꞌ.


text:
Inkamoro pemonkonyamîꞌ wanîꞌpî arinîke, 5.000 yairî warayoꞌkon.<pb/>Moropai Jesusya tînenupaꞌsan pîꞌ taꞌpî toꞌ ereutatoꞌpe taatoꞌpe toꞌya iponarîꞌne 50 kaisarîꞌne taꞌpîiya.<pb/>


text:
Jesus maimu yawîrî ikupîꞌpî inenupaꞌsanya. Moropai tamîꞌnawîronkon yaipontîꞌpî toꞌya toꞌ ereutatoꞌpe.


text:
Mîrîrî tîpo Jesusya miaꞌtaikinan pão trigo puusaꞌ yapisîꞌpî, moropai asakîꞌnankon moroꞌyamîꞌ. Moropai kaꞌ ekaya tenu yanumîꞌpîiya. Moropai mîîkîrî epîremaꞌpî. Mîrîrî yekkari wanî pona Paapa esatîꞌpîiya. —Morî pe man —taꞌpîiya. Moropai mîrîrî tîpo pão pirikkapîtîꞌpîiya tînenupaꞌsan pia, mîrîrî tîîtoꞌpe toꞌya inkamoro pemonkonyamîꞌ kaisarî.


text:
Mîrîrî pîꞌ tamîꞌnawîronkon asaꞌreꞌtîꞌpî, kureꞌne ituꞌse tîwanîkon pîkîrî. Tîîse toꞌ yaꞌreꞌ yonparîꞌpî eꞌkupîꞌpî. Mîrîrî yannukuꞌpî Jesus nenupaꞌsanya asakîꞌne puꞌ pona tîîmoꞌtai (12) waikaraꞌpî kaisarî.<pb/>


text:
Tiaron pensa Jesus epîrema tanne tiwinsarî, inenupaꞌsan erepamîꞌpî iipia. Mîîkîrîya toꞌ ekaranmapopîtîꞌpî: —Anîꞌ pe rî see ukupî pîꞌ pemonkonyamîꞌ nai? —taꞌpîiya toꞌ pîꞌ.<pb/>


text:
Mîîkîrî maimu yuukuꞌpî toꞌya: —Tiaronkonya taa “João Batista nurîꞌtî eꞌmîꞌsaꞌkasaꞌ mîîkîrî” taa toꞌya. Tiaronkonya taa: “Penaron itekare ekaremeꞌpîtîtîpon Elias eꞌmîꞌsaꞌkasaꞌ mîîkîrî”, taa toꞌya. Moropai tiaronkonya taa, “Penaron Paapa maimu ekaremekîtîpon profeta yekatonoꞌpî eꞌmîꞌsaꞌkasaꞌ mîîkîrî”, taa toꞌya apîꞌ —taꞌpî toꞌya.<pb/>


text:
Moropai Jesusya taꞌpî toꞌ pîꞌ: —Amîrîꞌnîkon kanan? Anîꞌ taa pîꞌ naatî upîꞌ?<pb/>Mîîkîrî maimu yuukuꞌpî Pedroya: —Amîrî Paapa nîmenkaꞌpî pîikaꞌtîton, Cristo amîrî —taꞌpî Pedroya Jesus pîꞌ.<pb/>


text:
Moropai Jesus eseurîma koꞌmannîpîꞌpî. Taꞌpîiya: —Kaꞌ poi iipîꞌpî uurî eꞌtarumaꞌtî eꞌpai awanî kureꞌne. Teepîremasanon esanonya uyewanmarî eꞌpai awanî moropai Moisés yeserurîꞌpî pîꞌ yenupatonkonya uyewanmarî eꞌpai awanî kupî sîrîrî. Inkamoro ena eꞌpai awanî uyuꞌse pra, uusaꞌmanta eꞌpai awanî mîrîrî wenai. Tîîse eꞌmîꞌsaꞌka eꞌpai awanî iteseurîno weiyu yai —taꞌpîiya.<pb/>


text:
Moropai Jesusya taꞌpî tamîꞌnawîronkon pîꞌ: —Uwanîyakon pe eꞌpai anîꞌ wanî ya, wei kaisarî ituꞌse tîweꞌtoꞌ rumakaiya eꞌpai awanî, tîîwarîrî teesenumenkai. Moropai uwanîyakon pe tîwanî wenai eꞌtarumaꞌtîntoꞌ namapai pra eꞌpai awanî, isaꞌmantatoꞌ namapai pra eꞌpai awanî tîîse uwenairî aaipî eꞌpai awanî.


text:
Tîîse anîꞌya tîîkoꞌmantoꞌ pînînma ya kureꞌne, tîweꞌtarumaꞌtî namaiya. Mîrîrî yeꞌnen Paapa pia ipatîkarî tîîkoꞌmantoꞌ ton eporîiya pepîn. Tîîse aminke aakoꞌmamî Paapa pîꞌ. Tîîse uwanîyakon pe tîwanî wenai tîîkoꞌmantoꞌ pînînma pra awanî ya, tîweꞌtarumaꞌtîtoꞌ yapîtanîpîiya ya, ipatîkarî enen tîîkoꞌmantoꞌ ton eporîiya Paapa pia —taꞌpîiya.


text:
—Aꞌkî, tamîꞌnawîron sîrîrî non pon yemanne esaꞌ pe anîꞌ ena ya, tîîse ipatîkarî enen tîîkoꞌmantoꞌ ton eporîiya pra awanî ya, eporîiya kupî pepîn rî mîrîrî. Tîîsaꞌmanta yai tekaton yepeꞌ ton eporîiya pepîn. Aweꞌpîiꞌkaꞌtî pepîn.


text:
Jesusya taꞌpî: —Anîꞌ eppepî ya upîꞌ, moropai umaimu esenupantoꞌ pîꞌ, uurî kaꞌ poi iipîꞌpî eppepî ipîꞌ. Îꞌ pensa inîꞌrî uuipî weiyu yai uyaꞌkaru ke ipîkku pe, Paapa yaꞌkaru ke yarakkîrî uuipî yai, moropai morîkon inserîyamîꞌ pokonpe uuipî yai eppepî ipîꞌ —taꞌpîiya.


text:
—Inna pîꞌ rî tauya apîꞌnîkon. Tamîꞌnawîronkon esaꞌ pe Paapa iipî pe man. Îꞌ kupîiya eraꞌma amîrîꞌnîkon yonpayamîꞌya tîîsaꞌmantakon rawîrî —taꞌpî Jesusya.<pb/>


text:
Tiwin semana teeseurîmasaꞌ tîpo, Jesus wîtîꞌpî kawînan wîꞌ pona. Tînenupaꞌsan Pedro moropai Tiago moropai João pokonpe attîꞌpî epîremai.


text:
Miarî eepîrema tanne Jesus yenpata etinyakaꞌmaꞌpî. Moropai ipon etinyakaꞌmaꞌpî aimutun pe puꞌkuru. Moropai inkeꞌ pe eenaꞌpî.


text:
<sup>(30,31)</sup> Mîrîrî pe rî asakîꞌnankon warayoꞌkon esenpoꞌpî iipia. Inkeꞌ pe inkamoro wanîꞌpî, kaꞌ ponkon warantî. Inkamoro yarakkîrî eeseurîmaꞌpî. Inkamoro wanîꞌpî Moisés nurîꞌtî pe moropai Elias pe. Inkamoro penaronkon eseurîma Jesus yarakkîrî. Îꞌ kaiꞌma aasaꞌmanta kupî pîꞌ Jerusalém po pena Paapaya taꞌpî yawîrî aweꞌkupî kupî ekaremekîꞌpî toꞌya.<pb/>


text:
Mîrîrî tanne inkamoro Pedro moropai tiaronkon Jesus nenupaꞌsan wanîꞌpî iweꞌnunpai. Mîrîrî yeꞌnen toꞌ weꞌnaꞌpî. Moropai mîrîrî tîpo toꞌ pakaꞌpî. Mîrîrî yai Jesus eraꞌmaꞌpî toꞌya. Aꞌka pe puꞌkuru awanîꞌpî. Moropai inkamoro asakîꞌnankon warayoꞌkon iipia tîweꞌsanon nîrî eraꞌmaꞌpî toꞌya.


text:
Mîrîrî tîpo inkamoro wîtîꞌpî tanne Jesus piapai, Pedroya taꞌpî Jesus pîꞌ: —Uyenupanen, morî pe puꞌkuru eꞌnî sîrîrî tarî. Mîrîrî yeꞌnen eseurîwîꞌne tappîi ton koneka annaya sîrîrî. Amîrî ton tiwin, moropai Moisés ton tiwin, moropai Elias ton nîrî tiwin —taꞌpîiya. Tîîse îꞌ taa tîuya pe awanî epuꞌtîiya pra Pedro wanîꞌpî.<pb/>


text:
Eeseurîma tanne katupuruya toꞌ napontîꞌpî. Inkamoro Jesus nenupaꞌsan enaꞌpî eranneꞌ pe katupuru iipî yeꞌnen tîponaꞌnîkon.


text:
Inkamoroya Paapa eseurîma etaꞌpî katupuru koreꞌta siꞌma. Taꞌpî Paapaya: —Mîserî unmu wanî unmenkaꞌpî pe puꞌkuru. Mîrîrî yeꞌnen eeseurîmatoꞌ imaimu etatî —taꞌpîiya.


text:
Paapa eseurîma ataretîꞌka pe Jesus eraꞌmaꞌpî toꞌya tiwinsarî. Mîrîrî tîneraꞌmaꞌpîkon ekaremekî toꞌya pra awanîꞌpî anîꞌ pîꞌ.<pb/>


text:
Tiaron wei yai wîꞌ poi tîwautîkon pe arinîkon pemonkonyamîꞌ epereꞌsaꞌ eraꞌmaꞌpî toꞌya. Jesus yarakkîrî esepopai tîwanîkon yeꞌnen iipîꞌsan.


text:
Miarî tiwin warayoꞌ wanîꞌpî toꞌ koreꞌta. Mîîkîrî entaimepîtî piaꞌtîꞌpî. Taꞌpîiya: —Uyenupanen, apîꞌ tauya sîrîrî tiwinan yeꞌ saꞌne unmu yepiꞌtîya yuꞌse wanî yeꞌnen —taꞌpîiya Jesus pîꞌ.


text:
—Oꞌmaꞌ ewonsaꞌ man yaꞌ. Moropai eporîiya ya kaꞌneꞌ pe more entaime. Moropai yai attî, eesenumî non pona inta arakkunta. Moropai oꞌmaꞌya yenunpîtî yakiꞌtapapîtîiya. Kaꞌneꞌ pe irumakaiya pepîn —taꞌpî itunya.


text:
—Anenupaꞌsan pîꞌ taꞌpîuya oꞌmaꞌ yenpaꞌkatoꞌpe toꞌya kaiꞌma tîîse yenpaꞌka toꞌya eserîke pra awanîꞌpî. Mîrîrî warantî rî aakoꞌmamî sîrîrî —taꞌpîiya.<pb/>


text:
Jesusya mîîkîrî maimu yuukuꞌpî: —Sîrîrî pankon pemonkonyamîꞌ, makui nenkuꞌtîꞌsan, innape ukuꞌnenan pepîn. Oꞌnon pîkîrî uukoꞌmamî eꞌpainon akoreꞌtaꞌnîkon? Oꞌnon pîkîrî amîrîꞌnîkon yapîtanîpîuya eꞌpainon? Moriya eneꞌkî —taꞌpî Jesusya mîîkîrî more yun pîꞌ.<pb/>


text:
Mîîkîrî more enepî itunya tanne, Jesus pia mîîkîrî oꞌmaꞌya yenumîꞌpî non pona. Moropai aweꞌperenperenmaꞌpî non pona. Inta arakkuntaꞌpî. Mîîkîrî pîꞌ Jesus eseurîmaꞌpî eepaꞌkatoꞌpe kaiꞌma. Eepaꞌkaꞌpî moropai more esepiꞌtîsaꞌ wanîꞌpî. Mîîkîrî more rumakaꞌpî Jesusya itun pia priꞌya.


text:
Mîrîrî kupî Jesusya eraꞌmatîponkon tamîꞌnawîronkon pemonkonyamîꞌ wanîꞌpî kureꞌne teesenumenkai. Paapa meruntîri ke ikupî Jesusya eraꞌma tîuyaꞌnîkon yeꞌnen.<pb/>Tamîꞌnawîronkon esenumenkasaꞌ eraꞌma tîuya yeꞌnen Jesusya tînenupaꞌsan pîꞌ taꞌpî:


text:
—Aawanmîraꞌnîkon kînanen îꞌ tauya manniꞌ pîꞌ. Kaꞌ poi iipîꞌpî uurî rumaka toꞌya kupî sîrîrî, tesanonkon yenyaꞌ uwîtoꞌpe toꞌya —taꞌpîiya.


text:
Tîîse îꞌ taa Jesusya epuꞌtî toꞌya pra awanîꞌpî. Maasa pra eenonsaꞌ pe awanîꞌpî epuꞌtî toꞌya namai. Mîrîrî yeꞌnen eranneꞌ pe toꞌ wanîꞌpî anekaranmapopai pra toꞌ wanîꞌpî îꞌ taa toꞌpe awanî.<pb/>


text:
Jesus nenupaꞌsan eꞌkuꞌpîtîꞌpî tonpakon yentai tîwanîkon kaiꞌma. Mîrîrî yeꞌnen toꞌ eseurîmaꞌpî tîîwarîrîꞌnîkon mîrîrî pîꞌ: —Uurî wanî ipîkku pe panpîꞌ —taꞌpî tiaronkonya.


text:
Tîîse Jesusya mîrîrî toꞌ eseurîmatoꞌ epuꞌtîꞌpî îꞌ kaiꞌma toꞌ esenumenkatoꞌ. Mîrîrî yeꞌnen Jesusya siꞌmîrikkî more yapisîꞌpî itenya pîꞌ moropai yarîꞌpîiya tîîpia toꞌ koreꞌta.


text:
Moropai taꞌpîiya: —Anîꞌya mîserî more yapisî ya, tîwakîri pe puꞌkuru uyapurî tîuya yeꞌnen, uurî nîrî yapisîiya morî pe. Moropai uurî yapisîiya ya, manniꞌ warantî nîrî uyarimatîpon Paapa yapisîiya —taꞌpî Jesusya. —Maasa pra mîîkîrî amaꞌreꞌnîkon tîweꞌsen mîîkîrî wanî kupî sîrîrî kureꞌne, moropai ipîkku —taꞌpîiya.<pb/>


text:
Moropai Joãoya taꞌpî Jesus pîꞌ: —Uyenupanen, warayoꞌ eraꞌmaꞌpî annaya oꞌmaꞌkon yenpaꞌkanen amaimu pe. Tîîse mîîkîrî pîꞌ taꞌpî annaya inîꞌrî mîrîrî warantî kîkai mîîkîrî yeꞌka pîꞌ. Maasa pra anna yonpa pe awanî pepîn, tiaron mîîkîrî —taꞌpîiya.


text:
Imaimu yuukuꞌpî Jesusya: —Kaane, mîrîrî kîkakî tîkai pra eꞌkî. Maasa pra awinîkîi îꞌ rî kupîiya pepîn mîrîrî, tîîse morî kupîiya mîrîrî amîrîꞌnîkon ton pe —taꞌpî Jesusya.<pb/>


text:
Kaꞌ pona Jesus yaatoꞌ Paapaya weiyu eseporî koꞌmannîpî tanne Jesus esenumenkaꞌpî Jerusalém pona tuutî pîꞌ.


text:
Mîrîrî yeꞌnen eꞌmaiꞌ pe tînenupaꞌsan yonpa yarimaꞌpîiya toꞌ wîtîtoꞌpe kaiꞌma Samaritanoyamîꞌ pataꞌseꞌ yaꞌ. Moropai toꞌ erepamîꞌpî miarî ya Jesus pataꞌseꞌ ton ekaranmapoi.


text:
Tîîse itîrî Samaria ponkonya pra awanîꞌpî. Maasa pra Jerusalém pona Jesus wîtî epuꞌtîꞌpî toꞌya mîîtoꞌpe.


text:
Jesus pataꞌseꞌ ton tîrî toꞌya pra awanî yeꞌnen, Tiagoya moropai Joãoya Jesus pîꞌ taꞌpî: —Anna yepotorî, anna epîrema yuꞌse nan Paapaya apoꞌ yarimatoꞌpe insamoro Samaria ponkon poꞌtîi? —taꞌpî toꞌya Jesus pîꞌ.<pb/>


text:
Mîrîrî taa toꞌya yeꞌnen Jesus eraꞌtîꞌpî toꞌ winîkîi moropai toꞌ maimu iwaꞌtîꞌpîiya. —Maasa pra pemonkonyamîꞌ tîꞌkai uuiꞌsaꞌ pra wai —taꞌpî Jesusya toꞌ pîꞌ.


text:
Mîrîrî tîpo tînenupaꞌsan pokonpe Jesus wîtî tanne eꞌma taawîrî, tiwinan warayoꞌya taꞌpî Jesus pîꞌ: —Awenairî uutî oꞌnon poro attî manniꞌ yairî uutî —taꞌpîiya.<pb/>


text:
Jesusya mîîkîrî maimu yuukuꞌpî: —Aꞌkî, uwenairî iiꞌpai awanî ya aaipî tîîse saꞌme awanî. Maasa pra maikanyamîꞌ yeutta mororon, mîrîrî yaꞌ toꞌ erîꞌkapî. Moropai toronyamîꞌya tîꞌmoikon yenpotoꞌ yaponseꞌ nîrî mororon. Tîîse uurî kaꞌ poi iipîꞌpî uyewîꞌ ton pra man —taꞌpî Jesusya.<pb/>


text:
Moropai Jesusya taꞌpî tiaron warayoꞌ pîꞌ: —Aase uwenairî —taꞌpîiya.<pb/>Tîîse mîîkîrîya taꞌpî: —Uyepotorî, maasa eꞌmaiꞌ pe uyun saꞌmanta tanne. Yuꞌnaꞌtîuya tîpo uutî —taꞌpîiya.<pb/>


text:
Mîîkîrî maimu yuukuꞌpî Jesusya: —Tîwî inkamoro innape umaimu kuꞌnenan pepînya mîîkîrî isaꞌmantaꞌpî yuꞌnaꞌtî —taꞌpîiya. —Tîîse amîrî wîtî yuꞌse wai moropai îꞌ kaiꞌma tamîꞌnawîronkon esaꞌ pe Paapa wanî ekaremekîya yuꞌse wai —taꞌpîiya ipîꞌ.<pb/>


text:
Moropai tiaron warayoꞌya taꞌpî Jesus pîꞌ: —Awenairî uutî, Uyepotorî. Tîîse maasa eꞌmaiꞌ pe uyonpayamîꞌ pîꞌ esekaremeꞌse uutî sîrîrî —taꞌpîiya.<pb/>


text:
Mîîkîrî maimu yuukuꞌpî Jesusya. Taꞌpîiya: —Anîꞌ esenyakaꞌma ya sanpa ke, mîîkîrî esenyakaꞌma eꞌpai awanî tîrumakai pra yaretîꞌka tîuya pîkîrî. Mîrîrî warantî mîîkîrî esenyakaꞌma ya, Paapa maimu ekaremekî pîꞌ eesenyakaꞌma koꞌmannîpî eꞌpai awanî, penaroꞌ teserurîꞌpî pîꞌ tîwenpenatai pra. Tîîse mîîkîrî ennaꞌpo ya, iteꞌmaꞌpî pîꞌ, îꞌ pe pra rî awanî Paapa itesaꞌ pia —taꞌpî Jesusya.<pb/>


text:
Mîrîrî tîpo Uyepotorîkonya tiaronkon 72 kaisarî warayoꞌkon menkaꞌpî tînaipontîtonkon. Moropai inkamoro yaipontîꞌpîiya asakîꞌneꞌne patakon kaisarî. Cidadekon poro toꞌ wîtîtoꞌpe tîrawîrî oꞌnon poro tuutîtoꞌ yairî.


text:
Moropai inkamoro yaipontîꞌpîiya. Toꞌ yaipontî pe taꞌpîiya: —Tuꞌke toꞌ man umaimu anetapainokon, tîîse umaimu ekaremeꞌnenan wanî tuꞌke pra mararî pra umî yawon emîsaꞌ warantî, tîîse ipîꞌ teesenyakaꞌmasanon man mararî, imoꞌka toꞌya eserîke pra. Mîrîrî yeꞌnen esaꞌtî mîîkîrî umî esaꞌ Paapa pîꞌ tiaronkon teesenyakaꞌmasanontonkon yarimatoꞌpeiya —taꞌpîiya.


text:
Inkamoro pîꞌ taꞌpîiya: —Atîtî see, uurîya ayarimakon sîrîrî. Ayarimauyaꞌnîkon sîrîrî nariꞌkon koreꞌta. Carneiro munkîyamîꞌ yekaꞌma warantî kaikusiyamîꞌ koreꞌta ayarimauyaꞌnîkon sîrîrî.


text:
Attîkon pe kanan îꞌ rî kîsatî. Ayetteꞌkon yenseꞌ asakunikon kîsatî. Moropai aꞌsaꞌsakon kîsatî. Moropai anîꞌrî eposaꞌyaꞌnîkon ya eꞌma ta, mîîkîrî yarakkîrî kureꞌne kîseurîmatî. Tîîse teesemiꞌtapai matîtîi.<pb/>


text:
Miarî ya eerepansaꞌkon ya wîttî ta eewomîkon pe makatîi eꞌmaiꞌ pe: “Paapaya tîwanmîn tîrî yuꞌse wai sîrîrî wîttî ta”, makatîi —taꞌpîiya toꞌ pîꞌ.


text:
—Morî pe puꞌkuru mîrîrî wîttî tawon warayoꞌ wanî ya, tîwanmîn yapisîiya Paapa winîpai. Tîîse morî pe pra mîîkîrî warayoꞌ wanî ya, yapisîiya pepîn. Tîîse amîrîꞌnîkonya yapisî.


text:
Morî pe aakoꞌmamîkon ya mîrîrî wîttî ta. Tîîse moro makoꞌmantîi ayaꞌreꞌkon monpatîi moro, awukukon menîꞌtîi moro, îꞌ rî tîrî toꞌya ya aapiaꞌnîkon. Maasa pra teesenyakaꞌmasenya teesenyakaꞌmaꞌpî yepeꞌpî yapisî eꞌpai awanî. Mîrîrî yeꞌnen moro makoꞌmantîi tiwinan wîttî ta tiaron ta tîmoꞌtapîꞌse pra.<pb/>


text:
Cidade pona eewomîkon ya, miarî morî pe ayapisîkon toꞌya ya, moro ayaꞌreꞌkon monpatîi toꞌ koreꞌta, îꞌ rî tîrî toꞌya.


text:
Moropai miarî cidade po priꞌyawonkon pepîn mepiꞌtîtîi. Moropai makatîi miarî ronkon pemonkonyamîꞌ pîꞌ: “Aapiaꞌnîkon Paapa nîtîrî erepannî pîꞌ man. Ayesaꞌkon pe Paapa koꞌmantoꞌpe eturumakatî itenyaꞌ,” makatîi toꞌ pîꞌ —taꞌpîiya.


text:
—Tîîse morî pe ayapisîkon toꞌya pra awanî ya, miarî cidade po, moriya mepaꞌkatîi eꞌma ta. Moropai makatîi:


text:
“Itekare anetapai pra awanîkon yeꞌnen, anna epaꞌka sîrîrî apatakon piapai. Aꞌkî, anna puu pîꞌ atapisîꞌpî non apatakon yawon paꞌtî annaya sîrîrî. Sîrîrî kupî annaya itekare yuꞌse pra awanîkon ekaremeꞌnen pe. Tîîse sîrîrî epuꞌtî, Paapaya atarumaꞌtîkon kupî sîrîrî. Maasa pra aminke pra tamîꞌnawîronkon esaꞌ pe Paapa iiꞌtoꞌ eseporî kupî sîrîrî. Tîpemonkonoyamîꞌ pîikaꞌtîiya kupî sîrîrî” makatîi toꞌ pîꞌ —taꞌpîiya.


text:
Moropai inîꞌrî taꞌpî Jesusya: —Ayenkuꞌtîuyaꞌnîkon pepîn. Tiwinanoꞌpî wei yai, tamîꞌnawîronkon yenumî Paapaya yai, mîrîrî cidade ponkon tarumaꞌtîiya kupî sîrîrî kureꞌne manniꞌkan penaronkon Sodoma ponkon tarumaꞌtîꞌpî tîuya yentai.<pb/>


text:
Jesus eseurîma koꞌmannîpîꞌpî: —Aka saꞌne Corazim cidaderî ponkon pemonkonyamîꞌ. Aka saꞌne Betsaida cidaderî ponkon, innape ukupîyaꞌnîkon pra awanîkon sîrîrî tîpose. Teuren kureꞌne îꞌ ikupî eserîkan pepîn eꞌkupîꞌpî apatakon yaꞌ. Tîîse innape ukupîyaꞌnîkon pra aweꞌsaꞌkon. Sîrîrî mîrîrî yeꞌka eꞌkuꞌsaꞌ ya Tiro cidaderî po, moropai Sidom cidaderî po, miarî ronkon pemonkonyamîꞌya tîmakuyikon rumakaꞌpî eꞌpainon pena. Mararî pra tîmakuyikon pîꞌ toꞌ esewankonoꞌma eꞌpainon, saaku yaꞌ teepontîi moropai runuꞌpî ke teekîꞌpai —taꞌpî Jesusya.


text:
—Tamîꞌnawîronkon yenumî Paapaya weiyu yai eesewankonoꞌmakon kupî sîrîrî mararî pra. Tiro cidaderî ponkon pemonkonyamîꞌ esewankonoꞌmaꞌpî yentai. Moropai Sidom ponkon eꞌtarumaꞌtîꞌpî yentai amîrîꞌnîkon eꞌtarumaꞌtî kupî sîrîrî. Maasa pra innape imaimu kuꞌsaꞌyaꞌnîkon pra awanî yeꞌnen.


text:
Aka saꞌne Cafarnaum ponkon pemonkonyamîꞌ kaꞌ pona attîkon kaiꞌma eesenumenkakon, tîîse attîkon pe pra naatîi amakuyikon wenai. Mîrîrî wenai apoꞌ yaꞌ Paapaya ayenumîkon kupî sîrîrî —taꞌpîiya toꞌ pîꞌ.<pb/>


text:
Moropai taꞌpî Jesusya tînenupaꞌsan 72 kaisaronkon pîꞌ: —Anîꞌkanya amaimukon eta ya, morî pe umaimu eta toꞌya mîrîrî. Tîîse anîꞌkanya ayewanmîrîkon ya, inkamoroya uyewanmîrî nîrî mîrîrî. Moropai uyewanmîrînenanya nîrî Paapa uyarimatîpon yewanmîrî mîrîrî —taꞌpî Jesusya.<pb/>


text:
Moropai inkamoro 72 kaisaronkon warayoꞌkon itîꞌsan ennaꞌpoꞌpî Jesus pia kureꞌne puꞌkuru taatausinpai. Moropai inkamoroya ekaremekîꞌpî Jesus pîꞌ. —Oꞌmaꞌkon wanîꞌpî anna maimu yawîrî. Maasa pra “Jesus maimu pe epaꞌkatî pemonkonyamîꞌ yapai”, taꞌpî annaya. Mîrîrî yeꞌnen toꞌ epaꞌkaꞌpî —taꞌpî toꞌya.<pb/>


text:
Mîrîrî yuukuꞌpî Jesusya: —Inna, mîrîrî warantî awanî maasa pra kaꞌneꞌ pe waraꞌnapi eꞌsisiuka warantî, kaꞌ poi Makui enasaꞌ eraꞌmaꞌpîuya, ˻imeruntîri yentai Paapa wanî yeꞌnen˼ —taꞌpîiya.


text:
—Maasa pra Uurîya puꞌkuru meruntî tîrîꞌpî aapiaꞌnîkon, yeꞌkaton îkîi yakiꞌtapakonpa kaiꞌma, umaimu pe, moropai yekiꞌkaton mariꞌtî yakiꞌtapakonpa. Moropai tamîꞌnawîron imakuiꞌpî kuꞌnenan awinîkîiꞌnîkon yentai puꞌkuru awanîkonpa umaimu pe. Amoronkon epuꞌtîyaꞌnîkon namai meruntî tîrîꞌpîuya.


text:
Tîîse mîrîrî pîꞌ taatausinpai pra eꞌtî. Amaimukon pe oꞌmaꞌkon epaꞌka pîꞌ katausinpatî. Tîîse tauya apîꞌnîkon, kaꞌ po ayeseꞌkon menukasaꞌ Paapaya man morî pe aakoꞌmamîkonpa, mîrîrî pîꞌ atausinpatî —taꞌpî Jesusya toꞌ pîꞌ.<pb/>


text:
Mîrîrî tîpo Morî Yekaton Wannî meruntîri yarakkîrî Jesus wanîꞌpî kureꞌne taatausinpai. Mîrîrî yeꞌnen taꞌpîiya: —Uyepotorî Paapa, uyun, amîrî kaꞌ esaꞌ tîweꞌsen. Moropai non esaꞌ pe tîweꞌsen. Morî pe man tauya apîꞌ. Maasa pra epuꞌnen aweꞌtoꞌ anonamîꞌpî yenposaꞌya epuꞌnenan pepînya epuꞌtoꞌpe. Epuꞌnen pe tîweꞌsanon piapai imoꞌkaꞌpîya itîrîpa pakko pe tîweꞌsanon pia, moreyamîꞌ warainokon pia. Mîrîrî pîꞌ morî pe man tauya, Paapa. Mîrîrî warantî imenkaꞌpîya moropai mîrîrî kupîꞌpîya. Maasa pra mîrîrî kuꞌsaꞌya ituꞌse awanî yeꞌnen —taꞌpî Jesusya.<pb/>


text:
Inîꞌrî taꞌpî Jesusya: —Uyunya tamîꞌnawîron tîîsaꞌ man uupia. Moropai anîꞌya anîꞌ pe wanî epuꞌtî pra man. Tîîse Uyunya neken epuꞌtî. Moropai anîꞌya uyun epuꞌtî pra man. Tîîse uurîya neken epuꞌtî. Moropai anîꞌ pe uyun wanî ekaremekîuya manniꞌkan epuꞌtî toꞌya yuꞌse uurî eꞌtoꞌkon pîꞌ —taꞌpî Jesusya.<pb/>


text:
Mîrîrî taa tîpo, tînenupaꞌsan eraꞌmaꞌpî Jesusya. Moropai taꞌpîiya teken neken toꞌ, tîîse arinîkon koreꞌta pra. —Amîrîꞌnîkon neraꞌma eraꞌmanenan wanî taatausinpai puꞌkuru.


text:
Maasa pra tauya sîrîrî apîꞌnîkon. Tuꞌkankon Paapa maimu ekaremeꞌnenan profetayamîꞌ nurîꞌtîya, moropai ipîkkukon pata esanon reiyamîꞌya, mîrîrî aneraꞌmaꞌpîkon aneraꞌmapai toꞌ wanîꞌpî teuren, tîîse eraꞌma toꞌya eserîke pra awanîꞌpî. Moropai mîrîrî anetaꞌpîkon anetapai toꞌ wanîꞌpî teuren, tîîse eta toꞌya pra toꞌ wanîꞌpî —taꞌpî Jesusya tînenupaꞌsan pîꞌ.<pb/>


text:
Tiaron pensa warayoꞌ Moisés yeserurîꞌpî pîꞌ yenupaton eꞌmîꞌsaꞌkaꞌpî moropai Jesus ekaranmapoꞌpîiya maasa pra epuꞌnen pe awanî anepuꞌpai awanîꞌpî. Mîrîrî yeꞌnen taꞌpîiya: —Uyenupanen, Oꞌnon yeꞌka pe see ipatîkarî enen uukoꞌmantoꞌ ton eporîuya eꞌpainon?<pb/>


text:
Mîîkîrî maimu yuukuꞌpî Jesusya: —Îꞌ kaiꞌma see Paapa maimu eꞌmenukasaꞌ mîrîrî epuꞌtî pîꞌ nan? Îꞌ kaiꞌma see ekaremeꞌnen amîrî? —taꞌpî Jesusya ipîꞌ.<pb/>


text:
Mîîkîrîya taꞌpî: —Taiya see warantî:<br/><t>Ayepotorî Paapa yapurîkî ayewan ke, moropai tamîꞌnawîrî eesenumenkatoꞌ ke. Moropai ameruntîri ke yapurîkî. Moropai tamîꞌnawîrî epuꞌtoꞌya ke yapurîkî,<br/>Ayonpa saꞌnamakî aweꞌsaꞌnama manniꞌ warantî,<br/>taiya —taꞌpîiya.<pb/>


text:
Mîîkîrî pîꞌ taꞌpî Jesusya: —Inna, yairî taa pîꞌ nai. Moriya mîrîrî kuꞌkî. Mîrîrî kupîya ya, yairî enen aakoꞌmantoꞌ ton eporîya —taꞌpî Jesusya.<pb/>


text:
Moropai warayoꞌya Jesus ekaranmapoꞌpî maasa pra taꞌpî tîuya manniꞌ yawîrî pra tîwanî epuꞌtî tîuya yeꞌnen. Taꞌpîiya: —Anîꞌ kin mîîkîrî uyonpa, isaꞌnamatoꞌpeuya? —taꞌpîiya.<pb/>


text:
Mîîkîrîya epuꞌtoꞌpe Jesusya panton ekaremekîꞌpî see warantî. —Aꞌkî, warayoꞌ wîtîꞌpî Jerusalém poi Jericó pona. Eꞌma taawîrî tuutî pe amaꞌyeꞌkon eporîꞌpîiya. Inkamoroya ipaꞌtîpîtîꞌpî, iponkaꞌpî toꞌya moropai iwî yonpasaꞌ toꞌya wanîꞌpî. Moropai inkamoro wîtîꞌpî.


text:
Mîrîrî tîpo teepîremasen iipîꞌpî inîmîkîiya pra tîîse eꞌma taawîrî. Moropai mîîkîrî eraꞌmaꞌpî teepîremasenya. Tîîse eraꞌma tîuya yai tiaron eꞌma winî iwaꞌkaꞌpîiya, iipia tuutî namai.


text:
Moropai mîrîrî tîpo tiaron iipîꞌpî Levi paarîꞌpî, toꞌ epîrematoꞌ yewîꞌ ta teesenyakaꞌmasen. Mîîkîrîya eraꞌmaꞌpî nîrî, moropai mîîkîrîya iwaꞌkaꞌpî mîrîrî warantî.


text:
Mîrîrî tîpo tiaron warayoꞌ iipîꞌpî Samariapon, ˻Judeuyamîꞌ yeyaton˼. Eporî tîuya pe mîîkîrîya eraꞌmaꞌpî moropai eemîꞌpamîꞌpî iipia.


text:
Moropai mîîkîrî pîꞌ taꞌpîiya: “Aka, saꞌne”. Mîîkîrî pîikaꞌtîꞌpîiya ˻iteyaton pe awanîꞌpî tîîse˼, ipaꞌtîpîꞌtoꞌ toꞌya ronaꞌpîiya. Moropai iteꞌnatî yaikaꞌpîiya óleo ke, vinho ke. Moropai yanumîꞌpîiya tekîn pona moropai yarîꞌpîiya. Eerepamîꞌpî entamoꞌkantoꞌ ke tîweꞌrepasen yewîꞌ ta. Moro aakoꞌmamîꞌpî ipîikaꞌtî pîꞌ.


text:
Tiaron wei yai mîîkîrîya taꞌpî mîrîrî wîttî esaꞌ pîꞌ: “Aꞌkî, mîserî konekaya yuꞌse wai” taꞌpîiya. “Ipîꞌ eesenyakaꞌma yuꞌse wanî sîrîrî”. Mîrîrî pîrata enaꞌpî tîrîꞌpîiya asakîꞌne. Mîîkîrîya taꞌpî: “Tamîꞌnawîrî antîꞌkaꞌpî yeꞌmauya sîrîrî poro uuipî ya”, taꞌpîiya. Mîrîrî kupîꞌpî mîîkîrîya warayoꞌ priꞌyawon pepîn pîꞌ —taꞌpî Jesusya.<pb/>


text:
Mîrîrî ekaranmapoꞌpî Jesusya: —Anîꞌ wanî inkamoro eseurîwîꞌnankon warayoꞌkon koreꞌta ipaꞌtîpîꞌsaꞌ yonpa pe?<pb/>


text:
Mîrîrî yuukuꞌpî warayoꞌya: —Manniꞌ ipîikaꞌtîtîpon.<pb/>—Moriya mîrîrî warantî ikuꞌkî —taꞌpî Jesusya ipîꞌ.<pb/>


text:
Jesus moropai inenupaꞌsan wîtîꞌpî eꞌma taawîrî. Moropai toꞌ erepamîꞌpî pemonkonyamîꞌ koꞌmantoꞌ pata pona. Miarî toꞌ erepamîꞌpî. Moropai tiwinan wîriꞌ iteseꞌ Martaya tewîꞌ ta toꞌ pataꞌseꞌ ton tîrîꞌpî.<pb/>


text:
Mîîkîrî yakon wanîꞌpî Maria iteseꞌ. Mîîkîrî ereutaꞌpî Uyepotorîkon pia. Moropai Jesus eseurîma tanne eta pîꞌ Maria koꞌmamîꞌpî Jesusya yenupantoꞌ.


text:
Mîrîrî tanne Marta wanîꞌpî mararî pra teesenyakaꞌma pîꞌ tamîꞌnawîrî tînkoneka pîꞌ. Mîrîrî yai Marta iipîꞌpî Jesus pia moropai taꞌpîiya: —Uyepotorî tiwinsarî siꞌma esenyakaꞌma eraꞌma pîꞌ nai. Uyakonya tiwinsarî unîmîsaꞌ tamîꞌnawîron konekatoꞌpeuya. Upîikaꞌtîi uyakon iiꞌtoꞌpe kaꞌkî.<pb/>


text:
Mîîkîrî maimu yuukuꞌpî Uyepotorîkonya. Taꞌpîiya: —Marta, eesenyakaꞌmatoꞌ pîꞌ neken awanî mîrîrî. Eesenyakaꞌmatoꞌya ayakinpa mîrîrî.


text:
Tîîse morî, mîrîrî yentainon moro man. Ayakon Mariaya kureꞌne ituꞌse tîweꞌtoꞌ moꞌkasaꞌ sîrîrî. Morî menkasaiꞌya sîrîrî. Anîꞌya sîrîrî moꞌka eserîke pra man Maria piapai —taꞌpî Jesusya.<pb/>


text:
Tiaron pensa Jesus epîremaꞌpî. Mîîkîrî ataretîꞌkasaꞌ tanne, tiwinan inenupaꞌpî yonpaya taꞌpî ipîꞌ: —Uyepotorî, anna yenupakî anna epîrematoꞌpe. Joãoya tînenupaꞌsan yenupaꞌpî warantî anna yenupakî —taꞌpîiya.<pb/>


text:
Mîîkîrî maimu yuukuꞌpî Jesusya: —Sîrîrî warantî epîrematî —taꞌpîiya.<br/><t>—“Paapa, kaꞌ pon,<br/>amîrî neken morî pe puꞌkuru wanî.<br/>Mîrîrî taa tamîꞌnawîronkonya yuꞌse wai apîꞌ.<br/>Amîrî wanî tamîꞌnawîronkon esaꞌ pe.<br/>Asiꞌkî anna pia anna esaꞌ pe awanîpa.<br/>


text:
<t>Moropai Paapa, anna nîkupîꞌpî imakuiꞌpî awinîkîi mîrîrî kuꞌkî aawanmîra.<br/>Mîrîrî warantî nîrî tamîꞌnawîronkon nîkupîꞌpî anna pîꞌ, mîrîrî kupî annaya anna wanmîra, Paapa.<br/>Moropai anna pîikaꞌtîkî imakuiꞌpî ena namai anna yentai”.<br/>Mîrîrî warantî mepîrematîi —taꞌpî Jesusya.<pb/>


text:
Moropai Jesusya taꞌpî tînenupaꞌsan pîꞌ: —Maasa esenumenkatî. Attîkon ya, ayonpakon yewîꞌ ta anoinna yairî eseurîwîꞌne trigo puusaꞌ esaꞌse ipîꞌ. Moropai taayaꞌnîkon “Ikei esaꞌse yiꞌnî pîꞌ wai apîꞌ”, taaya.


text:
“Maasa pra uyonpa tuutîsen erepannî pîꞌ man amen puꞌkuru. Eemiꞌnepansaꞌ ipîra, tîîse iipia untîrî ton pra man itaꞌreꞌ ton” taaya.


text:
Esenumenkakî, îꞌ kaiꞌma ayonpaya amaimu yuuku wîttî ta siꞌma. “Upîꞌ tîîwoꞌmaꞌtai pra eꞌkî. Asapontîsaꞌ puꞌkuru sîrîrî. Unnaꞌta atarakkanmoka eserîke pra yeꞌseꞌtîsauꞌya wai. Moropai unmukuyamîꞌ weꞌnasaꞌ man uyena. Mîrîrî yeꞌnen eꞌmîꞌsaꞌka eserîke pra wai trigo puusaꞌ tîîse”, taiya.


text:
Tauya sîrîrî apîꞌnîkon —taꞌpî Jesusya. —Aweꞌmîꞌsaꞌka pepîn ayonpa pe tîwanî yeꞌnen. Tîîse tetaꞌkai esatî pîꞌ aakoꞌmamî ya aweꞌmîꞌsaꞌka tuꞌka ituꞌse tonpa eꞌtoꞌ tîrîpa. Moropai tamîꞌnawîrî inesatîꞌpî tîrîiya iipia —taꞌpî Jesusya.<pb/>


text:
—Mîrîrî yeꞌnen tauya apîꞌnîkon. Paapa esatî pîꞌ akoꞌmantî teesetaꞌkai pra. Moropai yapisîyaꞌnîkon iwinîpai. Yuwa pîꞌ akoꞌmantî moropai eporîyaꞌnîkon. Manaꞌta paꞌtî pîꞌ akoꞌmantî moropai wîttî esaꞌya yarakkanmoka.


text:
Maasa pra Paapa pîꞌ tamîꞌnawîronkon esaꞌnenanya tînesatîꞌpîkon yapisî. Moropai yuwanenanya tînuwakon eporî. Moropai manaꞌta paꞌtînenan pia manaꞌta atarakkanmoka —taꞌpîiya.<pb/>


text:
Moropai taꞌpîiya: —Amîrîꞌnîkon tînmuku kenankon. Anmukukonya tiyoꞌ ton esatî ya, îkîi tîrîyaꞌnîkon eꞌpainon? Kaane, itîrîyaꞌnîkon pepîn.


text:
Tiyoꞌ ton kariwana pîmoi esatî anmukukonya ya, yekiꞌkaton mariꞌtî tîrîyaꞌnîkon eꞌpainon? Kaane, itîrîyaꞌnîkon pepîn.


text:
Amîrîꞌnîkon wanî imakuiꞌpî kuꞌnenan pe teuren, tîîse imakuiꞌpî tîrîyaꞌnîkon pepîn anmukukon pia. Morî tîrîyaꞌnîkon. Mîrîrî yentai Paapa kaꞌ ponya morî tîrî aapiaꞌnîkon. Ayesaꞌkon pe aakoꞌmantoꞌpe Morî Yekaton Wannî tîrîiya anîꞌya esatî ya —taꞌpî Jesusya.<pb/>


text:
Mîrîrî tîpo arinîkon pemonkonyamîꞌ koreꞌta tîwanî yeꞌka pe Jesusya oꞌmaꞌ yenpaꞌkaꞌpî tiwinan warayoꞌ yapai. Mîîkîrî oꞌmaꞌya warayoꞌ eseurîma tîrî pra aweꞌpîtîꞌpî. Tîîse Jesusya yenpaꞌkasaꞌ pe ipataꞌpî yaꞌ warayoꞌ eseurîmaꞌpî. Mîrîrî kupî Jesusya eraꞌmasaꞌ tîuyaꞌnîkon pe mararî pra teesenumenkai arinîkon pemonkonyamîꞌ wanîꞌpî ipîꞌ.


text:
Tîîse tiaronkonya taꞌpî: —Maawariyamîꞌ yepotorî Belzebu meruntîri ke maawariyamîꞌ yenpaꞌkaiya mîrîrî —taꞌpî toꞌya. ˻Makui mîîkîrî Belzebu.˼<pb/>


text:
Moropai tiaronkon wanîꞌpî ipîꞌ tîwoꞌmaꞌtasanon pe. Taꞌpî toꞌya: —Anna neraꞌma ton kuꞌkî. Kaꞌ poinon Paapa meruntîri ke ikuꞌkî, innape akuꞌtoꞌpe annaya —taꞌpî toꞌya tîîwoꞌmaꞌtai.


text:
Tîîse îꞌ kaiꞌma toꞌ esenumenkatoꞌ epuꞌtîꞌpî Jesusya. Mîrîrî yeꞌnen taꞌpîiya: —Aꞌkî, tiwinan pata yaꞌ tîîkoꞌmansenon eseyaꞌnama ya, toꞌ eꞌtîꞌka eꞌpainon tamîꞌnawîrî. Moropai tonpakon pokonpe tîmurukun pe tîîkoꞌmansenon wanî ya, inkamoro koꞌmamî teesiyuꞌpîꞌse morî pe pra. Moropai toꞌ ekoreꞌma, toꞌ eꞌtîꞌka tamîꞌnawîrî eꞌpainon.


text:
Mîrîrî warantî Makui koꞌmamî ya tîpemonkonoyamîꞌ pokonpe teesiyuꞌpîtî pîꞌ, meruntî ke awanî pepîn. Mîrîrî tauya sîrîrî maasa pra Belzebuya tîmeruntîri tîîsaꞌ oꞌmaꞌkon yenpaꞌkapa, taayaꞌnîkon upîꞌ —taꞌpîiya.


text:
—Tîîse mîrîrî warantî awanî ya, anîꞌya meruntî tîrî eꞌpainon anenupaꞌsan pia, oꞌmaꞌkon yenpaꞌkatoꞌpe toꞌya? Inkamoroya taa eꞌpainon apîꞌnîkon: “Esenkuꞌtîꞌsan pe awanîkon” taa toꞌya.


text:
Tîîse Paapa meruntîri ke oꞌmaꞌkon yenpaꞌkauya ya, Paapa iiꞌsaꞌ man akoreꞌtaꞌnîkon tamîꞌnawîronkon esaꞌ pe epuꞌtîyaꞌnîkon.<pb/>


text:
Meruntî warayoꞌ tîyurupai kenanya tewîꞌ eraꞌma ya, anîꞌya itemanne yamaꞌrunpa eserîke pra awanî, meruntî ke awanî yeꞌnen.


text:
Tîîse itentainon moro awanî ya, mîîkîrî iipî. Iturupai moꞌkaiya, mîrîrî meruntî ke tîwanî emapuꞌtînen. Moropai itemanne yamaꞌrunpaiya, yarîiya. Moropai mîrîrî pantakaiya tonpayamîꞌ pia —taꞌpîiya.<pb/>


text:
—Mîrîrî yeꞌnen —taꞌpî Jesusya, —Anîꞌya innape ukupî pra awanî ya, uyeyaton awanî mîrîrî. Moropai anîꞌ esenyakaꞌma pra awanî ya, uurî ton pe uurî esenyakaꞌmatoꞌ tarumaꞌtîiya mîrîrî —taꞌpî Jesusya.<pb/>


text:
Mîrîrî pîꞌ Jesus eseurîma koꞌmannîpîꞌpî: —Pemonkon yapai teepaꞌka tîpo oꞌmaꞌ asarî koꞌmannîpî tuna ton pîn ya pîꞌ tîpataꞌseꞌ ton yuwa pîꞌ teerîꞌkapîpa. Tîîse eporî tîuya pra tîwanî ya taiya: “Kaane ennaꞌpoi waꞌta uyewîꞌ ta, yapai epaꞌka neꞌtîkini yaꞌ”, taiya.


text:
Moropai mîîkîrî oꞌmaꞌ ennaꞌpo inîꞌrî mîîkîrî pemonkon yaꞌ. Mîîkîrî yeporîiya yawon pra, morî yekaꞌmaiya pra tîîse.


text:
Moropai mîîkîrî oꞌmaꞌ wîtî iipiapai tiaronkon oꞌmaꞌkon yetai tarakkîrî toꞌ koꞌmantoꞌpe kaiꞌma. Toꞌ enepîiya asakîꞌne miaꞌ pona tîîmoꞌtai kaisarî inîꞌ panpîꞌ imakuiꞌsan enepîiya mîrîrî mîîkîrî warayoꞌ yaꞌ. Moropai tamîꞌnawîrî inkamoro koꞌmamî mîîkîrî yaꞌ. Inkamoroya mîîkîrî tarumaꞌtî mararî pra, pena eꞌmaiꞌ pe imakuiꞌpî pe tîwanîꞌpî yentai, mîîkîrî warayoꞌ yeseru wanî inkamoro wanî yeꞌnen yaꞌ —taꞌpî Jesusya.<pb/>


text:
Mîrîrî pîꞌ Jesus tanne, tiwin wîriꞌ arinîkon pemonkonyamîꞌ koreꞌtawon eseurîmaꞌpî aronne. Moropai taꞌpîiya: —Paapaya morî tîîsaꞌ wîriꞌ pia, manniꞌ amîrî yenpotîpon pia, tîmannîtî ke awoꞌpatîpon pia —taꞌpî wîriꞌya.<pb/>


text:
Mîîkîrî maimu yuukuꞌpî Jesusya: —Mîîkîrî yentai tîweꞌsanon manniꞌkan Paapa maimu etanenan. Moropai yawîrî tîîkoꞌmansenon. Inkamoro wanî morî pe puꞌkuru —taꞌpî Jesusya.<pb/>


text:
Arinîkon pemonkonyamîꞌ tîîse tîîpia tîwoi Jesus eseurîma piaꞌtîꞌpî. Taꞌpîiya see warantî: —Sîrîrî pankon pemonkonyamîꞌ wanî sîrîrî imakuiꞌpî pe puꞌkuru. Aneraꞌmakon ton esatîyaꞌnîkon innape Paapa kupî yeꞌka pe pra. Tîîse ikupîuya pepîn aneraꞌmakon ton. Tîîse tiwin neken Jonas yarakkîrî eꞌkupîꞌpî ekaremekîuya aneraꞌmakon ton.


text:
Paapa maimu ekaremeꞌnen profeta Jonas nurîꞌtî eraꞌmaꞌpî Nínive cidaderî ponkonya enen, aasaꞌmantasaꞌ kaiꞌma toꞌ eꞌsaꞌ tanne. Mîrîrî wenai Paapa meruntîri yai aweꞌmîꞌsaꞌkasaꞌ epuꞌtîꞌpî toꞌya. Mîrîrî warantî uurî kaꞌ poi esenpoꞌpî iiꞌsaꞌ sîrîrî amîrîꞌnîkon koreꞌta, aneraꞌmakon ton pe —taꞌpî Jesusya.


text:
—Aꞌkî, tiwinanoꞌpî wei yai Sabá pata esaꞌ pe tîweꞌsen nurîꞌtî eꞌmîꞌsaꞌka kupî sîrîrî. Moropai mîîkîrîya taa kupî sîrîrî apîꞌnîkon: “Îꞌ ton pe innape ikupîyaꞌnîkon pra awanîkon?” Maasa pra pena mîîkîrî wîriꞌ iiꞌpîtîꞌpî aminke pai epuꞌnen pe tîweꞌsen Salomão nurîꞌtîya tenupatoꞌpe kaiꞌma etai. Moropai innape ikupîꞌpîiya. Tîîse tauya sîrîrî apîꞌnîkon. Uurî akoreꞌtaꞌnîkon manniꞌ uurî wanî mîîkîrî epuꞌnen pe siꞌpî Salomão yentai. Tîîse innape ukupîyaꞌnîkon pra awanîkon —taꞌpî Jesusya.


text:
—Tiwinanoꞌpî wei yai Nínive ponkon nurîꞌtî nîrî eꞌmîꞌsaꞌka kupî sîrîrî. Moropai inkamoroya taa kupî sîrîrî apîꞌnîkon: “Îꞌ waniꞌ awanî yeꞌnen amakuyikon rumakayaꞌnîkon pra awanîkon?” taa toꞌya. Maasa pra inkamoroya tîmakuyikon rumakaꞌpî pena, Jonas nurîꞌtîya Paapa maimu ekaremekî yai Nínive po. Mîrîrî yeꞌnen tauya sîrîrî apîꞌnîkon. Uurî wanî akoreꞌtaꞌnîkon mîîkîrî Jonas yentai. Mîîwîni tîîse amakuyikon rumakayaꞌnîkon pra awanîkon —taꞌpî Jesusya.<pb/>


text:
Jesus eseurîma koꞌmannîpîꞌpî: —Aꞌkî, anîꞌya tîꞌkumaꞌtu yawittanîpî pepîn eꞌpainon îꞌ rî yoꞌkoi itîrîpa. Tîîse itîrîiya eꞌpainon itaponseꞌ pona, maasa pra tamîꞌnawîronkon pemonkonyamîꞌya eraꞌmatoꞌpe kaiꞌma, morî pe aꞌka pe awanî yeꞌnen.


text:
Jesusya taꞌpî: —Aꞌkî, ayenukon wanî ayesaꞌkon weiyuꞌmanen pe morî pe tamîꞌnawîron ayeserukon eraꞌmakonpa. Tîîse imakuiꞌpî pe ayenukon wanî ya, îꞌ eraꞌmayaꞌnîkon pepîn, îꞌ kupîyaꞌnîkon epuꞌtîyaꞌnîkon pepîn. Ewaron ta tîweꞌsen warantî awanîkon, aꞌka ta pra. Mîrîrî warantî ayewankon wanî. Morî pe Paapa maimu pîꞌ eesenumenkakon ya, ayewankon yaꞌ, tamîꞌnawîrî aakoꞌmantoꞌkon wanî morî pe. Tîîse imakuiꞌpî pe eesenumenkakon ya ayewankon yaꞌ imakuiꞌpî pe nîrî aakoꞌmantoꞌkon wanî.


text:
Mîrîrî yeꞌnen tîwarî eꞌtî eesenumenkatoꞌkon ya imakuiꞌpî ewomî namai, morî pe aꞌka pe aakoꞌmamîkon tanne, aamaꞌtanîpîiyaꞌnîkon namai. Mîrîrî warantî ikupîyaꞌnîkon ya ewaron ta awanîkon pepîn.


text:
Mîrîrî yeꞌnen tamîꞌnawîrî ayesaꞌkon wanî mîrîrî aꞌka pe. Maasa pra yairon pîꞌ puꞌkuru eesenumenkakon yeꞌnen. Ewaron ta tîweꞌsen warantî pra awanîkon. Aꞌka ta tîîkoꞌmansen pe awanîkon morî pe —taꞌpîiya.<pb/>


text:
Jesus eseurîma ataretîꞌka pe tiwinan fariseuya Jesus etaꞌpî tewîꞌ ta entamoꞌkai attîtoꞌpe. Moropai Jesus wîtîꞌpî, mîîkîrî ereutaꞌpî imesarî pia.


text:
Tîîse mîîkîrî pîꞌ fariseu esenumenkaꞌpî. Maasa pra teserukon yawîrî aweꞌrona pra awanî yeꞌnen tîwentamoꞌka rawîrî.<pb/>


text:
Mîrîrî epuꞌtî tîuya yeꞌnen, taꞌpî Uyepotorîkonya fariseu pîꞌ: —Amîrîꞌnîkon fariseuyamîꞌya apisaukon moropai aparaturikon ronapîtî ikoꞌnoro tîîse iporo neken. Aweꞌronakon morî pe eeseraꞌmatoꞌpe, tîîse ituꞌna ayewankon yaꞌ nura pe awanîkon tanne. ˻Mîrîrî taꞌpîiya toꞌ yeseru ekaremekîpa kaiꞌma. Toꞌ yewan yaꞌ toꞌ esenumenkatoꞌkon wanî imakuiꞌpî pe, nura pe awanî, mararî pra.˼


text:
Moropai taꞌpîiya: —Pakkokon epuꞌnenan pepîn amîrîꞌnîkon. Anîꞌya kin mîrîrî pisa kupîꞌpî poroporo. Mîîkîrî poroporo ikupîtîponoꞌpîya ita ikupîꞌpî nîrî? Moropai ayesaꞌkon neken pra kuꞌsaꞌ Paapaya pra, tîîse ayewankon nîrî kupîꞌpîiya. Mîrîrî saꞌnîrî nura pe pra yuꞌse Paapa wanî epuꞌtîyaꞌnîkon pra naatî?


text:
Mîrîrî yeꞌnen morî pe aakoꞌmantoꞌpe yuwatî. Tîweꞌtarumaꞌtîsanon pîikaꞌtîtî. Toꞌ pia antîrîkon yonpa tîîtî toꞌ yemanne ton pe. Mîrîrî tîrîyaꞌnîkon ya, morî pe puꞌkuru awanîkon, nura pe pra —taꞌpî Jesusya toꞌ pîꞌ.<pb/>


text:
—Aka tîwarî eꞌtî amîrîꞌnîkon, fariseuyamîꞌ. Maasa pra aweꞌtarumaꞌtîkon pe naatîi. Eꞌtoꞌ yawîrî Paapa yapurîyaꞌnîkon kaiꞌma, antîrîkon ayoꞌkon wosi yonpa ke Paapa repayaꞌnîkon. Tîîse morî panpîꞌ antîrîkon pe taꞌpî tîrîyaꞌnîkon pra awanîkon. Tiaronkon winîkîi yairî pra awanîkon yeꞌnen moropai Paapa saꞌnamayaꞌnîkon pra awanîkon yeꞌnen. Mîrîrî kupîyaꞌnîkon eꞌpai awanîꞌpî saꞌnîrî. Paapa pia antîrîkon tîrîyaꞌnîkon moropai tiaronkon saꞌnamayaꞌnîkon eꞌpai awanîꞌpî.<pb/>


text:
Aka tîwarî eꞌtî fariseuyamîꞌ maasa pra aweꞌtarumaꞌtîkon pe naatîi. Maasa pra tiaronkon yentai awanîkon kaiꞌma eesenumenkakon yeꞌnen. Morî pe teekonekai eereutakon epereꞌnîtoꞌ yewîꞌ ta. Moropai arinîkon pemonkonyamîꞌ emurukuntîsaꞌ koreꞌta awanîkon yai, tiaronkonya ayapurîkon yuꞌse awanîkon. Mîî pe awanîkon yeꞌnen aweꞌtarumaꞌtîkon pe naatîi.<pb/>


text:
Aka, tîwarî eꞌtî. Maasa pra amîrîꞌnîkon wanî penaroꞌ uuruwai eesepuꞌtî pra enaꞌpî warantî. Epuꞌtî tîuyaꞌnîkon pra nura koreꞌta pemonkonyamîꞌ asarî iporo —taꞌpî Jesusya.<pb/>


text:
Mîrîrî taa Jesusya yeꞌnen, tiwin Moisés nurîꞌtîya yenupantoꞌ pîꞌ yenupatonya taꞌpî Jesus pîꞌ: —Uyenupanen, mîrîrî warantî anna pîꞌ nîrî eeseurîma epuꞌtî pîꞌ anna man. Anna yeseru winîkîi eseurîman pîꞌ nai —taꞌpîiya.<pb/>


text:
Jesusya imaimu yuukuꞌpî: —Amîrîꞌnîkon nîrî tîwarî eꞌtî, Moisés nurîꞌtîya yenupantoꞌ pîꞌ yenupatonkon. Maasa pra aweꞌtarumaꞌtîkon kupî sîrîrî. Maasa pra yairî pra tiaronkon yenupa pîꞌ aakoꞌmamîkon wenai. Tamîꞌnawîrî saꞌme ayeserukon kupî tiaronya yuꞌse awanîkon. Tîîse amîrîꞌnîkonya mîrîrî kupîyaꞌnîkon pra awanîkon nem mararî.<pb/>


text:
Tîwarî eꞌtî. Maasa pra aweꞌtarumaꞌtîkon kupî sîrîrî. Amîrîꞌnîkonya pena Paapa maimu ekaremeꞌnenan profetayamîꞌ nurîꞌtî uruwasi ton konekaꞌpî morî pe.


text:
Mîrîrî yeꞌnen “Inna toꞌ wîîpai man”, taꞌpîyaꞌnîkon. Atamokon nurîꞌsanya inkamoro wîîsaꞌ moropai inkamoro uruwasi ton konekaꞌpîyaꞌnîkon. Mîrîrî wenai aweꞌtarumaꞌtîkon kupî sîrîrî.


text:
Mîrîrî yeꞌnen Paapaya taꞌpî epuꞌnen pe tîwanî yeꞌnen: “Umaimu ekaremeꞌnenan yarimauya kupî sîrîrî toꞌ koreꞌta profetayamîꞌ. Tîîse inkamoro yonpayamîꞌ wîî toꞌya kupî sîrîrî. Moropai toꞌ yonparîꞌsan tarumaꞌtî toꞌya umaimu wenai”, taꞌpî Paapaya —taꞌpî Jesusya.


text:
—Mîrîrî kupîꞌpî penaronkonya umaimu ekaremeꞌnenan tîꞌkaꞌpî toꞌya. Mîrîrî wenai sîrîrîpe enen tîweꞌsanon pemonkonyamîꞌ tarumaꞌtî Paapaya kupî sîrîrî.


text:
Penaroꞌ Abel nurîꞌtî wîꞌpî irui Caimya patapai. Moropai profeta Zacarias nurîꞌtî wîꞌpî toꞌya pîkîrî. Manniꞌ anwîꞌpîkon Paapa ton pe toꞌ nîpoꞌtî yaponseꞌ yarappana Paapa yewîꞌ ta teepîremasanon neken wîtîtoꞌ pata iwîꞌpî toꞌya. Tamîꞌnawîronkon wîꞌpî kuꞌsaꞌ toꞌya wenai tamîꞌnawîronkon sîrîrîpankon pemonkonyamîꞌ tarumaꞌtî Paapaya kupî sîrîrî —taꞌpî Jesusya.<pb/>


text:
—Aka tîwarî eꞌtî amîrîꞌnîkon Moisés nurîꞌtîya yenupantoꞌ pîꞌ yenupatonkon. Maasa pra pemonkonyamîꞌ anenupakonya yairon epuꞌtî eserîke pra awanî. Maasa morî yairon tekaremeꞌse pra yenomîꞌpîyaꞌnîkon ayeserukon neken ekaremekîkonpa kaiꞌma. Mîrîrî wenai toꞌ eꞌpîikaꞌtî eserîke pra. Amîrîꞌnîkon eꞌpîikaꞌtî pepîn moropai inkamoro eꞌpîikaꞌtî namai toꞌ maꞌnîpa pîꞌ aakoꞌmamîkon —taꞌpî Jesusya toꞌ pîꞌ.<pb/>


text:
<sup>(53,54)</sup> Mîrîrî taa tîpo Jesus epaꞌkaꞌpî mîîkîrî fariseu yewîꞌ tapai. Mîîkîrî eseurîmasaꞌ pîꞌ fariseuyamîꞌ moropai inkamoro Moisés nurîꞌtîya yenupantoꞌ pîꞌ yenupatonkon ekoreꞌmaꞌpî mararî pra. Mîrîrî yeꞌnen mîîkîrî yekaranmapopîtîꞌpî toꞌya. Maasa pra yairî pra Jesus eseurîma yuꞌse toꞌ wanîꞌpî imakuiꞌpî kupîkonpa kaiꞌma iwinîkîi.<pb/>


text:
Mararî pra ikuꞌneꞌtî yentai pemonkonyamîꞌ emurukuntîꞌpî Jesus eseurîma etakonpa iipia. Mararî pra kîrîppe toꞌ wanîꞌpî ipataꞌseꞌ ton pra tiaronkon pona toꞌ erepanpîtîꞌpî tuꞌke tîwanîkon yeꞌnen. Mîrîrî yai Jesusya taꞌpî tînenupaꞌsan pîꞌ eꞌmaiꞌ pe: —Tîwarî eꞌtî fariseuyamîꞌ yeseru pîꞌ, tiaronkon yenkuꞌtî toꞌya pîꞌ morî pe tîwanîkon kaiꞌma.


text:
Tamîꞌnawîrî toꞌ nîkupîꞌpî toꞌ yeseru eeseraꞌma pra siꞌpî eꞌnaponka kupî sîrîrî aronne. Moropai toꞌ yeseru îꞌ kaiꞌma teesenonse toꞌ nîkupîꞌpî esepuꞌtî kupî sîrîrî mîrîrî yai tamîꞌnawîrî.


text:
Mîrîrî warantî tamîꞌnawîrî îꞌ taꞌpîꞌnîkon ewaron ta siꞌma anîꞌya eta pra tîîse, mîrîrî eseta kupî sîrîrî tarîpai ewaron ta pra, tîîse aꞌka ta. Moropai amaꞌ pe eeseurîmaꞌpî ayewîꞌ ta siꞌma taatarakkanse anîꞌya eta nama pe, mîrîrî esekaremekî kupî sîrîrî tamîꞌnawîronkonya eta tanne amaꞌ pe pra —taꞌpî Jesusya.<pb/>


text:
Jesus eseurîma koꞌmannîpîꞌpî toꞌ pîꞌ: —Uyonpayamîꞌ tauya sîrîrî apîꞌnîkon. Eranneꞌ pe keꞌtî manniꞌkan pemonkonyamîꞌ atarumaꞌtînenkon pîꞌ. Tiaron pensa awîkon toꞌya kupî sîrîrî. Mîrîrî pîꞌ eranneꞌ pe pra eꞌtî. Awîsaꞌkon toꞌya tîpo inîꞌrî îꞌ kupî toꞌya pepîn. Ayesaꞌkon neken wîî toꞌya tîîse ayekatonkon wîî toꞌya eserîke pra awanî.


text:
Tîîse tauya sîrîrî apîꞌnîkon. Anîꞌ namayaꞌnîkon eꞌpai awanî. Paapa namatî. Maasa pra mîîkîrîya awîkon kupî sîrîrî. Ayesaꞌkon wîiya moropai ayekatonkon yenumîiya apoꞌ yaꞌ. Mîrîrî yeꞌnen tauya inîꞌrî apîꞌnîkon, Paapa namatî, tiaron pemonkon namayaꞌnîkon yentai apoꞌ yaꞌ ayenumîiya namai —taꞌpî Jesusya.


text:
—˻Pemonkonyamîꞌ pîꞌ eranneꞌ pe pra eꞌkî. Tîîse Paapa nama eꞌpai man maasa pra uurîꞌnîkon koꞌmannîꞌnen pe awanî yeꞌnen.˼ Aꞌkî, toꞌ eꞌrepa miaꞌtaikin toronyamîꞌ simonkokon ke epeꞌmîra. Tîîse Paapaya inkamoro toronyamîꞌ epuꞌtî maasa pra iwanmînonkon pepîn inkamoro.


text:
Inkamoro toronyamîꞌ maꞌrankon yentai amîrîꞌnîkon epuꞌtîiya. Apuꞌpai siꞌpo kuꞌneꞌtîsaiꞌya tamîꞌnawîrî. Mîrîrî yeꞌnen eranneꞌ pe pra eꞌtî. Amîrîꞌnîkon wanî pepîn iiwanmîra maasa pra tuꞌkankon toronyamîꞌ yentai amîrîꞌnîkon wanî Paapa pia —taꞌpî Jesusya.<pb/>


text:
Jesus eseurîma koꞌmannîpîꞌpî toꞌ pîꞌ: —Anîꞌya taa ya, “Inna uurî Jesus pemonkono pe wanî”, taiya ya pemonkonyamîꞌ pîꞌ, uurî kaꞌ poi iipîꞌpîya taa nîrî mîrîrî warantî Paapa poitîrîtonon inserîyamîꞌ pîꞌ. “Inna mîserî upemonkono”, tauya toꞌ pîꞌ.


text:
Tîîse anîꞌya taa ya: “Uurî kaane Jesus pemonkono pepîn uurî. Yapurînen pepîn uurî”, taawon awanî ya, mîîkîrîya uwapuꞌtî. Mîrîrî warantî nîrî uurî kaꞌ poi iipîꞌpîya iwapuꞌtî Paapa poitîrîtonon inserîyamîꞌ pîꞌ. “Upemonkono pepîn mîserî” tauya toꞌ pîꞌ —taꞌpî Jesusya.<pb/>


text:
Moropai taꞌpîiya: —Anîꞌ eseurîma ya uurî kaꞌ poi iipîꞌpî winîkîi mîrîrî imakuiꞌpî inkupîꞌpî kupî Paapaya eserîke awanî tîîwanmîra. Tîîse anîꞌ eseurîma ya imakuiꞌpî pe Morî Yekaton Wannî winîkîi, mîrîrî imakuiꞌpî inkupîꞌpî kupî Paapaya pepîn tîîwanmîra. Tîîse aakoꞌmamî mîrîrî ipatîkarî imakuiꞌpî pe awanî Paapa pîꞌ.<pb/>


text:
Moropai taꞌpîiya tînenupaꞌsan pîꞌ: —Tauya sîrîrî apîꞌnîkon. Amîrîꞌnîkon yarî toꞌya epereꞌnîtoꞌ yewîꞌkon ta apîꞌnîkon teeseurîmakonpa. Pata esaꞌ pe tîweꞌsen moropai ipîkku pe tîweꞌsen rawîrî Paapa maimu ekaremekîyaꞌnîkon wenai. Mîrîrî pîꞌ teesewankonoꞌmai pra eꞌtî. “Îꞌ see taatoꞌpeuya koꞌye” kîkatî aawarîrîꞌnîkon. “Îꞌ kaiꞌma see epetoꞌpe” tîkai pra eꞌtî.


text:
Maasa pra inkamoro ipîkkukon rawîrî siꞌma îꞌ kaiꞌma eeseurîmatoꞌkon ton ke ayenupakon Morî Yekaton Wannîya mîrîrî yai, toꞌ maimu yuꞌtoꞌyakon ton tîrîiya —taꞌpî Jesusya toꞌ pîꞌ.<pb/>


text:
Inkamoro arinîkon yeurîma Jesusya tanne toꞌ koreꞌta tîweꞌsen warayoꞌ eseurîmaꞌpî. Taꞌpîiya Jesus pîꞌ: —Uyenupanen, anna yunkon nurîꞌtî yemannerîꞌpî innîmîꞌpî, mîrîrî rataikatoꞌpe uyakonya kaꞌkî arakkita pairî uurî ton —taꞌpîiya Jesus pîꞌ.<pb/>


text:
Imaimu yuukuꞌpî Jesusya: —Uyonpa, mîrîrî uurî esenyakaꞌmatoꞌ pepîn. Oꞌnon yeꞌka pe see mîrîrî kupîuya epuꞌtî pîꞌ nan? Mîrîrî kupîuya eserîke pra wai —taꞌpîiya ipîꞌ.


text:
Mîrîrî yai tamîꞌnawîronkon pîꞌ eeseurîmaꞌpî. Taꞌpîiya: —Tîwarî eꞌtî, îꞌ ituꞌse aweꞌtoꞌkon pîꞌ. Kureꞌne îꞌ ituꞌse aweꞌtoꞌkon yuꞌse kîsenumenkatî. Maasa pra kureꞌne temanne ke tîweꞌsen pe tîwanî wenai, morî pe aakoꞌmamî pepîn.<pb/>


text:
Mîrîrî yekare pîꞌ toꞌ yenupapa kaiꞌma Jesusya warayoꞌ ipîkku yekare ekaremekîꞌpî. Taꞌpîiya: —Warayoꞌ wanîꞌpî yemanne ke. Moropai mîîkîrîya taꞌreꞌ ton pîmîꞌpî mararî pra. Moropai eepetaꞌpî mararî pra moropai imoꞌkaꞌpîiya kureꞌne.


text:
Mîrîrî pîꞌ mîîkîrî esenumenka piaꞌtîꞌpî tîîwarîrî. Taꞌpîiya: “Uyaꞌreꞌ pataꞌseꞌ ton pra nai koo. Mararî pra tîîse rî” taꞌpîiya. “Oꞌnon pata ikonekauya eꞌpainon”, kaiꞌma eesenumenkaꞌpî.<pb/>


text:
Mîîkîrîya taꞌpî: “Aa, epuꞌtî pîꞌ wai tarîpai”, taꞌpîiya. Tîîwarîrî eesenumenkaꞌpî. Taꞌpîiya: “Seeniꞌ eꞌmaiꞌnon itewîꞌ pe unkonekaꞌpî yarankauya sîrîrî inîꞌrî kureꞌne panpîꞌ ikonekatoꞌpeuya. Mîrîrî ta tamîꞌnawîrî ikonekatoꞌpeuya, mîrîrî eꞌmaiꞌ pe itesaꞌ pe wanîꞌpî pokonpe, amenan konekatoꞌpeuya”, taꞌpîiya.


text:
“Moropai tauya upîꞌrî uuwarîrî. Morî puꞌkuru warayoꞌ tamîꞌnawîron esaꞌ amîrî ituꞌse aweꞌtoꞌ man tamîꞌnawîrî aapia. Tarîpai tuꞌke konoꞌ kaisarî itesaꞌ pe aakoꞌmamî. Tarîpai erîꞌkaꞌkî enapî pîꞌ akoꞌmankî. Moropai enîrî pîꞌ akoꞌmankî moropai atausinpa pîꞌ akoꞌmankî tauya” taꞌpî warayoꞌ ipîkkuya tîpîꞌrî, morî pe tîîkoꞌmamî kaiꞌma.<pb/>


text:
Tîîse mîîkîrî pîꞌ Paapaya taꞌpî: “Pakko, amîrî îꞌ epuꞌnen pepîn, îꞌ tepuꞌse pra teeseurîmasen. Maasa pra sîrîrîpe ewaron yaꞌ aasaꞌmanta kupî pe nai. Anîꞌrî wanî epuꞌtî pîꞌ nan mîrîrî mararon pepîn ayaꞌreꞌ ankonekaꞌpî yarakkîrî?” taꞌpî Paapaya ipîꞌ.<pb/>


text:
Moropai taꞌpî Jesusya: —Sîrîrî warantî aweꞌkupî mîrîrî inkamoro yeꞌkakon ipîkku pe tîweꞌsanon. Maasa pra tîmîrîꞌnîkon pe neken temannekon yannuku pîꞌ toꞌ koꞌmannî. Tamîꞌnawîrî itesaꞌ pe tîweꞌtoꞌkon pîꞌ tewankon yapiꞌsaꞌ toꞌya. Tîîse Paapa pia ipîkku pe pra toꞌ wanî. Îꞌ ton pînon inkamoro maasa pra Paapa maimu yawîrî pra toꞌ wanî yeꞌnen, îꞌ rî yapisî toꞌya pepîn iwinîpai —taꞌpî Jesusya.<pb/>


text:
Mîrîrî warantî toꞌ yeurîma tîpo, Jesusya taꞌpî tînenupaꞌsan pîꞌ: —Mîrîrî yeꞌnen tauya sîrîrî apîꞌnîkon. Aakoꞌmantoꞌkon pîꞌ teesewankonoꞌmai pra eꞌtî. Ayekkarikon ton pra awanî pîꞌ aponkon ton pra awanî pîꞌ kîsewankonoꞌmatî.


text:
Maasa pra uurîꞌnîkon koꞌmantoꞌ koꞌmannîpî Paapaya. Moropai uyesaꞌkon koꞌmannîpîiya. Mîrîrî wanî mîrîrî uyaꞌreꞌkon moropai uponkon yentai. Mîrîrî yeꞌnen mîrîrî pîꞌ teesenumenkai pra eꞌtî.


text:
Maasa esenumenkatî. Manniꞌkan toronyamîꞌ esenyakaꞌma pepîn tekkarikon ton pîmî pîꞌ. Moropai imoꞌka pîꞌ toꞌ esenyakaꞌma pepîn. Moropai itewîꞌkon ton koneka toꞌya pepîn. Tîîse Paapaya inkamoro koꞌmannîpî mîrîrî. Toꞌ yaꞌreꞌ ton tîrîiya emiꞌnan moronka toꞌya namai. Amîrîꞌnîkon kanan? îꞌ kaiꞌma awanîkon? Inkamoro toronyamîꞌ koꞌmannîpî tîuya yentai Paapaya aakoꞌmannîpîkon. Maasa pra inkamoro toronyamîꞌ yentainokon amîrîꞌnîkon.


text:
Teesenumenkatoꞌkon wenai anîꞌya tîîkoꞌmantoꞌkon ton yenka pepîn inîꞌ panpîꞌ tîîkoꞌmamîpa, nem mararî.


text:
Mîrîrî kupîyaꞌnîkon eserîke pra awanîkon yeꞌnen îꞌ ton pe aakoꞌmamîkon teesewankonoꞌmai îꞌ ituꞌse aweꞌtoꞌkon pîꞌ.<pb/>


text:
Maasa esenumenkatî konoꞌ waiyi pîꞌ. Eesenyakaꞌma pepîn tîpon siꞌpîmî pîꞌ. Mîîwîni tîîse morî pe toꞌ yariꞌku wanî. Tauya sîrîrî apîꞌnîkon, pena Salomão nurîꞌtîya tîpon ton yekaꞌmaꞌpî morî puꞌkuru mîrîrî konoꞌ waiyi warainon yekaꞌmaꞌpîiya maasa pra itesaꞌ pe tîwanî yeꞌnen, ipîkku pe tîwanî yeꞌnen.


text:
Tîîse mîîkîrî epontîsaꞌ yentai morî pe puꞌkuru konoꞌ waiyi wanî. Mîrîrî warantî parîꞌ yariꞌkutannîpî Paapaya kureꞌne aakoꞌmamî pra tîîse. Kaꞌneꞌ pe rî aatîꞌnapamî. Mîrîrî yentai uurîꞌnîkon pontîiya morî pe. Mîrîrî warantî rî tîîse mararî innape ikupîyaꞌnîkon.


text:
Mîrîrî yeꞌnen ayaꞌreꞌkon pîꞌ moropai awukukon pîꞌ ayewankon tapiꞌse pra eꞌtî. Mîrîrî pîꞌ teesewankonoꞌmai pra eꞌtî.


text:
Maasa pra manniꞌkan Paapa epuꞌnen pepîn yeseru mîrîrî. Moropai tamîꞌnawîrî îꞌ ituꞌse aweꞌtoꞌkon epuꞌtî pîꞌ Paapa man. Mîrîrî yeꞌnen mîrîrî pîꞌ teesewankonoꞌmai pra eꞌtî.


text:
Tîîse Paapa yenyaꞌ eturumakatî, ayepotorîkon pe aweꞌtoꞌpe. Moropai ituꞌse Paapa eꞌtoꞌ kupîyaꞌnîkon yuwatî. Mîrîrî kupîyaꞌnîkon ya, tamîꞌnawîrî manniꞌ ituꞌse aweꞌtoꞌkon tîrîiya aapiaꞌnîkon —taꞌpî Jesusya.<pb/>


text:
Moropai taꞌpîiya: —Mîrîrî yeꞌnen unmukuyamîꞌ, innape Paapa kupî pîꞌ akoꞌmantî eranneꞌ pe tîweꞌse pra. Maasa pra Paapa, ayunkonya tîwakîri pe tîntîrî tîrî pe man aapiaꞌnîkon. Tesaꞌkon pe itenyaꞌ eturumakaꞌsan pia itîrîiya.


text:
Mîrîrî yeꞌnen îꞌ itesaꞌ pe aweꞌtoꞌkon ke eꞌrepatî. Moropai mîrîrî yepeꞌpî tîniru tîîtî manniꞌkan îꞌ ton pînon pia. Mîrîrî wenai ayemannekon yenseꞌ ton eporîya, tîweꞌtîꞌkasen pepîn kaꞌ po. Moropai mîrîrî yaꞌ itesaꞌ pe aweꞌtoꞌkon konekaya kaꞌ po. Maasa pra miarî aataretîꞌka pepîn. Moropai miarî amaꞌyeꞌya yamaꞌrunpa pepîn. Moropai miarî kaꞌ po anîꞌrî oꞌmaꞌya aponkon ayemannekon yaku pepîn. Ipatîkarî morî pe aakoꞌmamî.


text:
Maasa pra miarî kaꞌ po ayemannekon konekasaꞌyaꞌnîkon manniꞌ pata eesenumenkatoꞌkon wanî nîrî miarî aakoꞌmamîkon pîꞌ —taꞌpî Jesusya.<pb/>


text:
Moropai inîꞌrî taꞌpî Jesusya: —Morî pe teekonekai eꞌtî tamîꞌnawîrî ankonekakon ton konekakonpa. Morî pe aponkon yekaꞌmatî. Moropai aꞌkumaꞌtukon tawittanîꞌse eꞌtî. Îꞌ rî eꞌkupî eraꞌmakonpa —taꞌpîiya.


text:
—Manniꞌkan pemonkonyamîꞌ tîkaraiwarîkon tîweꞌmarimasen festarî pona itîꞌpî ennaꞌpo nîmîkî pîꞌ tîweꞌsanon warantî eꞌtî. Inîmîkî toꞌya tanne, toꞌ karaiwarî erepamî ya, manaꞌta paꞌtîiya. Kaꞌneꞌ pe manaꞌta yarakkanmoka toꞌya eewontoꞌpe, maasa pra inîmîkî tîuyaꞌnîkon yeꞌnen.


text:
Morî pe puꞌkuru inkamoro ipoitîrîtonon wanî. Maasa pra toꞌ karaiwarîya toꞌ eporî toꞌ weꞌnasaꞌ pra awanî yeꞌnen, tînîmîkî pîꞌ toꞌ tîîse. Tauya apîꞌnîkon mîîkîrî toꞌ karaiwarîya tîpon miakanma tîpoitîrîtonon yekkari ton tîrîpa. Moropai taiya toꞌ pîꞌ: “Ereutatî mesa pia”, taiya. Moropai inkamoro pîꞌ toꞌ karaiwarî esemiꞌtîpa toꞌ yekkari ton tîrî pîꞌ. Mîrîrî warantî awanî kupî sîrîrî Uyepotorîkon iipî nîmîꞌnenan ton pe.


text:
Mîîkîrî toꞌ karaiwarî erepamî ya, kureꞌne tîîkoꞌmamî tîpo, anoinna eerepamî pra awanî ya, eerenmapî ya eerepamî ya, aatausinpa tîpoitîrîtonon pîꞌ, inîmîkî pîꞌ toꞌ koꞌmamî yeꞌnen.


text:
Maasa esenumenkatî sîrîrî pîꞌ. Sîrîrîpe amaꞌyeꞌya temanne yamaꞌrunpa epuꞌtî warayoꞌ wîttî esaꞌya ya, inîmîkî pîꞌ wîttî esaꞌ koꞌmamî eꞌpainon, temanne yamaꞌrunpaiya namai.


text:
Mîrîrî yeꞌnen tauya sîrîrî apîꞌnîkon. Amîrîꞌnîkon nîrî mîrîrî warantî enpen akoꞌmantî, maasa pra îꞌ pensa uurî kaꞌ poi iipîꞌpî pemonkon pe ennaꞌpotoꞌ weiyu sîrîrî non pona epuꞌtîyaꞌnîkon pra naatîi. Enpen eꞌtî aawanmîraꞌnîkon unîmîkîyaꞌnîkon pra awanîkon tanne ayeporîuyaꞌnîkon namai —taꞌpî Jesusya.<pb/>


text:
Mîrîrî warantî Jesus eseurîma yeꞌnen Pedroya Jesus ekaranmapoꞌpî. Taꞌpîiya: —Uyenupanen, mîrîrî eeseurîmatoꞌ wanî mîrîrî anna anenupaꞌsan neken panamatoꞌya pe, tamîꞌnawîronkon ton pe kaꞌrî? —taꞌpî Pedroya Jesus pîꞌ.<pb/>


text:
Jesusya yuukuꞌpî panton ke. Taꞌpîiya: —Eseurîma sîrîrî anîꞌ pîꞌ oꞌnon yeꞌkakon ikaraiwarî nîmoꞌkaꞌpî tewîꞌ koꞌmannîꞌnen pe maasa pra mîîkîrî wanî imaimu yawîrî, morî pe tîweꞌsen pe moropai epuꞌnen pe awanî, manniꞌ mîîkîrî ikaraiwarîya tewîꞌ koꞌmannîꞌnen pe. Moropai tiaronkon tîpoitîrîtonon esaꞌ pe toꞌ yaꞌreꞌ ton tîînen pe. Moropai tamîꞌnawîrî taꞌpî tîkaraiwarîya yawîrî ikuꞌnen.


text:
Mîîkîrî tîpoitîrî eporî ikaraiwarîya teerepansaꞌ ya morî pe puꞌkuru. Maasa pra tamîꞌnawîrî tîkaraiwarîya taasaꞌ yawîrî ikuꞌsaiꞌya yeꞌnen. Mîîkîrî wanî morî pe puꞌkuru iipia.


text:
Mîrîrî yeꞌnen tauya sîrîrî apîꞌnîkon. Mîrîrî warantî tîkaraiwarî nîtîrîꞌpî koꞌmannîpîiya yeꞌnen inîꞌ panpîꞌ ikaraiwarîya tamîꞌnawîron tîrî ikoꞌmannîꞌtoꞌpeiya.


text:
Tîîse mîrîrî warantî pra ipoitîrî wanî ya, tîîse taiya ya: “Kaꞌneꞌ pe aaipî pe pra man”. Mîrîrî yeꞌnen tiaronkon ipoitîrîtonon tîîpia tîkaraiwarî nîrumakaꞌsan tarumaꞌtî piaꞌtîiya toꞌ poꞌpîtîiya, moropai toꞌ yaꞌreꞌ ton tîrîiya pepîn emiꞌne toꞌ tîîse. Tîîse mîîkîrî koꞌmamî taꞌreꞌ enapî pîꞌ moropai tîwuku enîrî pîꞌ mararî pra. Maasa pra tîkaraiwarî iipî pra awanî yeꞌnen. Moropai mîîkîrî etîmî piaꞌtî mararî pra imakuiꞌpî kupîiya.


text:
Mîrîrî tîpo tîîkoꞌmanse puꞌkuru pra, ikaraiwarî erepamî tînîmîkîiya pra tîîse, mararî enpen pra awanî tanne. Mîrîrî yai inkupîꞌpî eraꞌma tîuya pe ikaraiwarî ekoreꞌma mararî pra moropai iwîiya. Moropai yenumîiya imaimu yawîrî ikoꞌmamîꞌsan pepîn pataꞌseꞌ apoꞌ yaꞌ. Mîrîrî eꞌkupî Paapa maimu yawîrî pra tîweꞌsanon yarakkîrî.<pb/>


text:
Ipoitîrîya epuꞌtî tamîꞌnawîrî îꞌ inkupî pe taꞌpî tîkaraiwarîya tîîse mîrîrî tîkuꞌse pra aakoꞌmansaꞌ ya, teekonekai pra aakoꞌmansaꞌ ya, moropai taꞌpîiya yawîrî ikuꞌsaiꞌya pra ipoitîrî eꞌsaꞌ ya, mîîkîrî poꞌpîtî ikaraiwarîya ipîra, tîmoron epuꞌtoꞌpeiya.


text:
Tîîse manniꞌ ipoitîrî îꞌ taꞌpî tîkaraiwarîya epuꞌnen pepîn. Tîkaraiwarî maimu yawîrî awanî pepîn maasa pra epuꞌtî tîuya pra tîwanî yeꞌnen. Tîîse yairî pra mîîkîrî eꞌtoꞌ wanî wenai ikaraiwarîya iꞌpoꞌpîtî tîîse mararî mîîkîrî tiaron maꞌre, maasa pra tepuꞌse pra aweꞌsaꞌ yeꞌnen. Sîrîrî warantî uupiaꞌnîkon mararî pra tîntîrîꞌpî miakannoꞌpî ekaranmapoiya kupî sîrîrî. Taiya: “Îꞌ kaiꞌma aapia untîrîꞌpî yapurîꞌpîya? Yapurîꞌpîya ou yewanmîrîꞌpîya?” taiya kupî sîrîrî upîꞌnîkon. Maasa pra mararî pra itîîsaiꞌya ya uupiaꞌnîkon, inîꞌ panpîꞌ epopai awanî —taꞌpî Jesusya.<pb/>


text:
Jesus eseurîma koꞌmannîpîꞌpî. Taꞌpîiya: —Uurî iipîꞌpî apoꞌ eneꞌtoꞌpeuya sîrîrî non pona pemonkonyamîꞌ koreꞌta. Aasîrî mîrîrî yawittasaꞌ yuꞌse wanî sîrîrî teuren.


text:
Tîîse kureꞌne eꞌtarumaꞌtî kupî sîrîrî. Tîîse kureꞌne eꞌtarumaꞌtîtoꞌ ataretîꞌkasaꞌ yuꞌse wanî sîrîrî.


text:
Tîîse amîrîꞌnîkon esenumenka morî eneꞌsauꞌya kaiꞌma sîrîrî non pona. Tîîse tauya sîrîrî apîꞌnîkon, morî tîwamîn eneꞌsauꞌya pra wai tîîse eseyaton pîꞌ pemonkonyamîꞌ wanî kupî sîrîrî uwenai. Toꞌ eseyaꞌnama kupî sîrîrî.


text:
Tauya sîrîrî, sîrîrî patapai pemonkonyamîꞌ miaꞌtaikinankon tiwinan wîttî ta tîweꞌsanonkon ena kupî sîrîrî eseyaton pîꞌ. Seurîwîꞌnankon ekoreꞌma kupî sîrîrî asakîꞌnankon yarakkîrî. Moropai inkamoro asakîꞌnankon wanî teekoreꞌmai eseurîwîꞌnankon yarakkîrî. Uyeseꞌ wenai mîrîrî warantî toꞌ ekoreꞌma.


text:
Moropai tînmukukon winîkîi teekoreꞌmai toꞌ yunkonyamîꞌ innape ukuꞌsaꞌ toꞌya wenai, uyeseꞌ wenai. Moropai tunkon winîkîi toꞌ munkîyamîꞌ wanî teekoreꞌmai, uyeseꞌ wenai. Moropai toꞌ yankonyamîꞌ wanî îri pe tînmukukon wîriꞌsanyamîꞌ winîkîi, innape ukuꞌsaꞌ toꞌya wenai. Moropai toꞌ munkîyamîꞌ nîrî teekoreꞌmai tîsankon winîkîi uyeseꞌ wenai. Moropai tîpaꞌsekon winîkîi toꞌ yawoꞌpîtonon wanî teekoreꞌmai. Moropai toꞌ paꞌsetonon wanî teekoreꞌmai tawoꞌpîkon yarakkîrî. Uyeseꞌ wenai tuꞌkankon ekoreꞌma kupî sîrîrî. Innape ukuꞌnenan pîꞌ innape ukuꞌnenan pepîn ekoreꞌma uwenai —taꞌpî Jesusya.<pb/>


text:
Jesusya pemonkonyamîꞌ panamaꞌpî. Taꞌpîiya toꞌ pîꞌ: —Aꞌkî, wei epaꞌka winî katupuru enuku eraꞌmayaꞌnîkon ya îrikkutun pe. Taawonan amîrîꞌnîkon, konoꞌ rena pe man sîrîrîpe, taayaꞌnîkon. Moropai innape aarena taꞌpîyaꞌnîkon yawîrî.


text:
Moropai aꞌsitun ataꞌseꞌma ya, wei ewomî winîpai, mîrîrî pîꞌ taayaꞌnîkon. Wei pe pata wanî pe man. Innape wei pe awanî, aꞌneꞌ pe awanî taꞌpîyaꞌnîkon yawîrî.


text:
Amîrîꞌnîkon pemonkonyamîꞌ teesenkuꞌtîsanon, epuꞌnenan pe tîwanîkon kaiꞌma eesenumenkakon! Tamîꞌnawîrî îꞌ pata po tîweꞌkuꞌsen epuꞌtîyaꞌnîkon morî pe. Mîrîrî ekaremekîyaꞌnîkon eꞌtoꞌ yawîrî pata po tîweꞌkuꞌsen moropai kaꞌ pîꞌ tîweꞌkuꞌsen. Tîîse îꞌ waniꞌ awanî aneraꞌmaꞌpîkon ayenukon ke ˻îꞌ ikupî eserîkan pepîn unkupîꞌpî ayenukon kaisarî˼ mîrîrî kupîyaꞌnîkon pepîn innape. Îꞌ ton pe ekaremekîyaꞌnîkon pepîn? —taꞌpî Jesusya toꞌ pîꞌ.<pb/>


text:
Jesus eseurîma koꞌmannîpîꞌpî. Taꞌpîiya: —Tîîse îꞌ waniꞌ awanî yeꞌnen aawarîrîꞌnîkon epuꞌtîyaꞌnîkon pepîn îꞌ wanî yairon pe.


text:
Aꞌkî, ayeyaton iipî ya ayarîpa ipîkku pe tîweꞌsen juiz pia. Eꞌmaiꞌ pe ayarîiya rawîrî îꞌ rî inkupîꞌpî awinîkîi konekaya yuwakî yarakkîrî, mîîkîrî juiz pia ayarîiya namai. Tîîse ikonekasaꞌya pra awanî ya juiz yenyaꞌ arumakaiya. Moropai juizya arumaka surarayamîꞌ yenyaꞌ moropai surarayamîꞌya ayarakkamo atarakkannîtoꞌ ta.


text:
Tauya sîrîrî apîꞌnîkon mîrîrî atarakkannîtoꞌ tapai eepaꞌkakon pepîn. Tamîꞌnawîrî mîrîrî ankupîꞌpîkon yeꞌmayaꞌnîkon pîkîrî aakoꞌmamîkon —taꞌpî Jesusya toꞌ pîꞌ.<pb/>


text:
Moro toꞌ wanîꞌpî tiaronkon pemonkonyamîꞌ. Inkamoro eseurîma piaꞌtîꞌpî Jesus pîꞌ îꞌ kaiꞌma Galiléia pataponkon warayoꞌkon tîꞌka meꞌpoꞌpî Pilatosya pîꞌ. —Paapa pia tîntîrîkon poꞌtîi toꞌ iiꞌsaꞌ tanne, toꞌ tîꞌka meꞌpoꞌpîiya —taꞌpî toꞌya Jesus pîꞌ.


text:
Mîrîrî pîꞌ taꞌpî Jesusya: —Îꞌ waniꞌ awanî yeꞌnen insamoro warayoꞌkon tîꞌka meꞌpoꞌpîiya mîrîrî warantî. Îꞌ kaiꞌma toꞌ pîꞌ eesenumenkakon? Tiaronkon yentai imakuiꞌpî kuꞌsaꞌ toꞌya wenai, toꞌ tarumaꞌtîꞌpî Paapaya taayaꞌnîkon kaꞌrî?


text:
Kaane, mîrîrî wenai pra —taꞌpî Jesusya. —Tauya sîrîrî apîꞌnîkon, tamîꞌnawîrî awanîkon tanne amîrîꞌnîkon enpenata pra awanîkon ya imakuiꞌpî ankupîꞌpîkon rumaka pîꞌ, inkamoro saꞌmantaꞌpî manniꞌ warantî aasaꞌmantakon kupî sîrîrî tamîꞌnawîrî —taꞌpîiya.


text:
—Moropai manniꞌkan 18 kaisaronkon isaꞌmantaꞌsan Siloé pataꞌseꞌ winî Jerusalém po. Îꞌ waniꞌ awanî yeꞌnen inkamoro pona mîrîrî toꞌ nîkonekaꞌpî kawînan esenumîꞌpî, moropai toꞌ tîꞌkaꞌpîiya. Îꞌ kaiꞌma toꞌ pîꞌ eesenumenkakon, kureꞌne kaꞌrî imakuiꞌpî kuꞌsaꞌ toꞌya tiaronkon yentai Jerusalém po?


text:
Kaane, Mîrîrî wenai pra toꞌ saꞌmantaꞌpî. Tîîse tauya sîrîrî apîꞌnîkon tamîꞌnawîrî amîrîꞌnîkon saꞌmanta kupî sîrîrî. Amakuyikon rumaka pîꞌ eesenumenkakon pra awanîkon ya, inkamoro saꞌmantaꞌpî warantî aasaꞌmantakon —taꞌpî Jesusya.<pb/>


text:
Jesusya sîrîrî panton ekaremekîꞌpî. Taꞌpîiya: —Warayoꞌya tekkari yeꞌ ton, figo yeꞌ iteseꞌ pîmîꞌpî tînmîri yaꞌ. Moropai tîkoꞌman pe tîîkoꞌmamî tîpo, eepetasaꞌ eraꞌmai attîꞌpî. Tîîse eporîiya pra itesaꞌ wanîꞌpî. Mîrîrî yeꞌnen îꞌ kupî tîuya pîꞌ eesenumenkaꞌpî.


text:
Moropai mîîkîrî itesaꞌya taꞌpî mîrîrî tekkari yeꞌka eraꞌmanen warayoꞌ tîpoitîrî pîꞌ: “Aꞌkî, uuipîꞌpî eseurîwîꞌne konoꞌ kaisarî seeniꞌ figo yeperu eraꞌmai eepetasaꞌ kaiꞌma, tîîse iteperu eporîuya pra uurî eꞌpîtîꞌpî. Mîrîrî yeꞌnen yaꞌtîkî îꞌ pe pra siꞌma koꞌmannî pîꞌ man. Tiaronkon pataꞌseꞌ moꞌkasaiꞌya man teepetai pra. Mîrîrî yeꞌnen maꞌtîi”, taꞌpîiya tîpoitîrî pîꞌ.<pb/>


text:
Tîîse ipoitîrîya taꞌpî tîkaraiwarî pîꞌ: “Maasa tîwî nîsi moro, ukaraiwarî, mîrîrî figo yeꞌ sîrîrî neken konoꞌ iwaꞌkatoꞌpeiya. Tiwin konoꞌpî pe esenyakaꞌma irupukon woi yakauya moropai iwîꞌnîꞌpannîꞌnen ton tîrîuya irupukon pona eepetatoꞌpe”, taꞌpî ipoitîrîya.


text:
“Mîrîrî kuꞌsauꞌya tanne sîrîrî konoꞌ pîꞌ eepeta ya, morî pe awanî. Tîîse figo tîrîiya pra awanî ya, mîrîrî yaꞌtî meꞌpoya”, taꞌpî ipoitîrîya tîkaraiwarî pîꞌ —taꞌpî Jesusya.<pb/>


text:
Moro awanîꞌpî priꞌya pra tîweꞌsen wîriꞌ. Mîîkîrî koꞌmansaꞌ wanîꞌpî priꞌya pra 18 konoꞌ kaisarî. Oꞌmaꞌya priꞌya pra ikuꞌsaꞌ wanîꞌpî. Mîîkîrî saꞌne asapîtîꞌpî murui murui pe aweꞌmîꞌsaꞌka pra. Mîîkîrî esepiꞌtî eserîke pra awanîꞌpî.


text:
Mîîkîrî eraꞌma tîuya pe Jesusya yannoꞌpî tîîpia. Moropai taꞌpîiya wîriꞌ pîꞌ: —Maꞌnon, ayeparan winîpai esepiꞌtîn pîꞌ nai —taꞌpî Jesusya.


text:
Moropai tenya tîrîꞌpîiya ipona moropai mîîkîrî ekonekaꞌpî. Inîꞌrî murui pe pra eenaꞌpî. Moropai mîrîrî tîpo mîîkîrî wîriꞌya Paapa yapurîꞌpî mararî pra.<pb/>


text:
Tîîse mîrîrî kupî Jesusya eraꞌma tîuya yeꞌnen Judeuyamîꞌ epereꞌtoꞌ yewîꞌ esaꞌ pe tîweꞌsen ekoreꞌmaꞌpî mararî pra Jesus winîkîi, maasa pra sábado weiyu yai wîriꞌ yepiꞌtîiya yeꞌnen. Mîrîrî yeꞌnen taꞌpîiya pemonkonyamîꞌ pîꞌ: —Tiwin miaꞌ pona tîîmoꞌtai wei kaisarî esenyakaꞌmantoꞌ. Mîrîrî yai aaipîkon eesepiꞌtîkonpa, tîîse sábado, erîꞌkaꞌnîtoꞌ weiyu yai pra —taꞌpîiya toꞌ pîꞌ.<pb/>


text:
Mîrîrî yuukuꞌpî Uyepotorîkonya. Taꞌpîiya: —Seruꞌyeꞌ amîrî, epuꞌnen pepîn. Sábado yai îꞌ kupî pepîn taayaꞌnîkon tîîse attîkon sábado yai paakayamîꞌ yewîꞌ ta ayekînkon yeukai, toꞌ yarîkonpa tuna enîꞌtoꞌpe toꞌya. Mîrîrî epuꞌtîyaꞌnîkon pra awanîkon mîrîrî? Ewaꞌtîsaꞌ pe siꞌma tuna enîrîiya pepîn mîîtoꞌpe.


text:
Mîrîrî warantî mîserî wîriꞌ wanî sîrîrî yewaꞌtîsaꞌ pe, Makui newaꞌtîꞌpî pe aakoꞌmansaꞌ kureꞌne 18 konoꞌ kaisarî. Mîîkîrî wanî Abraão nurîꞌtî paarîꞌpî pe, ayonpakon pe Judeupaꞌ pe awanî. Îꞌ waniꞌ awanî yeꞌnen kin sábado yai mîîkîrî esepiꞌtî eserîke pra awanî mîrîrî teparan winîpai? —taꞌpî Jesusya.<pb/>


text:
Mîrîrî taa Jesusya pîꞌ inkamoro ipîꞌ tîwoꞌmaꞌtasanon eppepî mararî pra maasa pra toꞌ yeseru yenpoꞌpîiya. Tîîse tiaronkon arinîkon pemonkonyamîꞌ wanîꞌpî taatausinpai kureꞌne îꞌ ikupî eserîkan pepîn Jesus nîkupîꞌpî pîꞌ. Mîrîrî eraꞌma tîuyaꞌnîkon yai toꞌ atausinpaꞌpî.<pb/>


text:
Moropai Jesusya panton ekaremekîꞌpî toꞌ nepuꞌtî ton. Taꞌpîiya: —Îꞌ kaiꞌma see awanî pe nai Paapa iipî yai tamîꞌnawîronkon esaꞌ pe? Îꞌ warantî awanî ekaremekîuya eꞌpainon? —taꞌpîiya.


text:
—See warantî awanî pe man. Seeniꞌ mostarda enaꞌpî wanî siꞌmîrikkî pe puꞌkuru. Tîîse mîrîrî pîmîꞌpî warayoꞌya tînmîri yaꞌ. Moropai mîrîrî aroꞌtaꞌpî, aarentaꞌpî, kureꞌne eenaꞌpî yei pe. Moropai mîrîrî pona toronyamîꞌ erepamîꞌpî tîꞌmoikon yaponseꞌ ton konekapîtîꞌpî toꞌya, mîrîrî yei panta pona —taꞌpîiya. ˻—Mîrîrî warantî Paapa pemonkonoyamîꞌ wanî mararî tîîse toꞌ epamî —taꞌpî Jesusya.˼<pb/>


text:
Moropai inîꞌrî Jesus eseurîma koꞌmannîpîꞌpî. Taꞌpîiya: —Îꞌ yeꞌka panton ekaremekîuya eꞌpainon? Îꞌ kaiꞌma awanî pe nai, Paapa iipî yai pemonkonyamîꞌ esaꞌ pe?


text:
Awanî pe man trigo yaiꞌmetoꞌ warantî. Mîrîrî yapisîꞌpî wîriꞌya moropai kîsereꞌna koreꞌta mararî itîrîꞌpîiya, ikuꞌneꞌtîtoꞌ yai. Moropai yaiꞌmeiya tamîꞌnawîrî, mîrîrî yeꞌnen yaiꞌmesaꞌ pe kîsereꞌna wanî tamîꞌnawîrî —taꞌpî Jesusya. ˻—Mîrîrî warantî Paapa pemonkonoyamîꞌ mararonkon wanî tuꞌkankon koreꞌta sîrîrî non po. Tîîse maasa Paapa pemonkonyamîꞌ epansaꞌ tamîꞌnawîrî pata po, anîꞌya eraꞌma pra tîîse˼ —taꞌpî Jesusya.<pb/>


text:
Jerusalém pona tuutî Jesus wîtîꞌpî eꞌma taawîrî. Tuutî pe Jesusya pemonkonyamîꞌ yenupaꞌpî cidade po. Moropai tiaronkon yenupaꞌpîiya toꞌ pataꞌseꞌkon kaisarî toꞌ koꞌmantoꞌkon yaꞌ toꞌ yenupaꞌpîiya.


text:
Mîrîrî yai warayoꞌya Jesus ekaranmapoꞌpî. Taꞌpîiya: —Uyenupanen, tuꞌkankon pepîn neken pemonkonyamîꞌ eꞌpîikaꞌtî kupî sîrîrî? —taꞌpîiya Jesus pîꞌ.<pb/>Mîrîrî taꞌpî Jesusya: —Moro man kaꞌ po manaꞌta eꞌtaꞌka.


text:
Mîrîrî yeꞌnen mîrîrî yai eewomîkon yuwatî teesekaꞌnunkai. Maasa pra tauya apîꞌnîkon tuꞌkankon pemonkonyamîꞌ wanî kupî sîrîrî itîîpai kaꞌ pona, tîîse toꞌ ewomî eserîke pra awanî.<pb/>


text:
Maasa pra mîîkîrî wîttî esaꞌ eꞌmîꞌsaꞌkasaꞌ ya moropai manaꞌta yarakkamoiya. Moropai amîrîꞌnîkon wanî poro po eewomîkon eserîke pra Paapa pia kaꞌ pona. Taayaꞌnîkon manaꞌta paꞌtîiꞌma, “Anna yepotorî, anna yawonnîꞌkî aapia”, taayaꞌnîkon. Tîîse mîîkîrîya amaimukon yuuku kupî sîrîrî see warantî: “Anîꞌkan amîrîꞌnîkon? Ayepuꞌtîkonuya pra wai, oꞌnon pata paiꞌnokon pe awanîkon?” taiya kupî sîrîrî apîꞌnîkon.<pb/>


text:
Moropai taayaꞌnîkon: “Anna manniꞌkan apokonpe anna yekkari yonpa annaya neꞌtîkini. Apokonpe anna wuku enîrîꞌpî annaya. Moropai anna yenupaꞌpîya anna koreꞌta awanî yai cidade po”, taayaꞌnîkon ipîꞌ.<pb/>


text:
Tîîse taiya inîꞌrî apîꞌnîkon: “Anîꞌkan amîrîꞌnîkon? Ayepuꞌtîuyaꞌnîkon pra wai. Oꞌnon pata paiꞌnokon pe awanîkon?” Moropai taiya: “Atarimatî tamîꞌnawîrî amîrîꞌnîkon imakuiꞌpî kupî pîꞌ tîîkoꞌmansenon”, taiya apîꞌnîkon.<pb/>


text:
Miarî siꞌma Abraão nurîꞌtî moropai Isaque nurîꞌtî, moropai Jacó nurîꞌtî, moropai tamîꞌnawîronkon Paapa maimu ekaremeꞌnenan profetayamîꞌ nurîꞌtî eraꞌmayaꞌnîkon kupî sîrîrî Paapa pia. Tîîse amîrîꞌnîkon poro po, eewomîkon eserîke pra. Inkamoro eraꞌmayaꞌnîkon pîꞌ mararî pra akaraukon kupî sîrîrî ipîꞌ, amoron epuꞌtî kupî sîrîrî, eewomîkon eserîke pra awanî yeꞌnen.


text:
Mîrîrî yai tuꞌkankon pemonkonyamîꞌ erepamî kupî sîrîrî, wei epaꞌka winîpai, moropai wei ewomî winîpai. Moropai tamîꞌnawîrî pata po tîîkoꞌmansenon, inkamoro ewomî entamoꞌkantoꞌ pîꞌ tîîwanmîra tesaꞌkon Paapa pia. Toꞌ pataꞌseꞌkon ton moro awanî Paapa pia. ˻Tîîse amîrîꞌnîkon ewomî eserîke pra awanî.˼


text:
Maasa pra inkamoro tiaronkon pîkîronkon ipîkkukon pepînon ewomî kupî sîrîrî eꞌmaiꞌ pe iipia. Tîîse ipîkkukon, ˻eꞌmaiꞌ pe Paapa maimu etanenan˼ tiaronkon yentainokon ewomî pepîn. ˻Maasa pra innape imaimu kuꞌsaꞌ toꞌya pra awanî yeꞌnen˼ —taꞌpî Jesusya.<pb/>


text:
Mîrîrî pe rî tiaronkon fariseuyamîꞌ iipîꞌpî Jesus pia. Moropai taꞌpî toꞌya ipîꞌ: —Attî eꞌpainon tarîpai maasa pra amîrî wîî tîuya taa pîꞌ Herodes man —taꞌpî toꞌya Jesus pîꞌ.<pb/>


text:
Jesusya toꞌ maimu yuukuꞌpî. Taꞌpîiya toꞌ pîꞌ: —Atîtî iipia mîîkîrî pia. Moropai makatîi mîîkîrî maikan warainon seruꞌyeꞌ pîꞌ, uurîya taa sîrîrî mîrîrî ekaremeꞌtantî ipîꞌ. Uutî eserîke pra wai sîrîrî maasa pra esenyakaꞌma sîrîrî. Oꞌmaꞌkon yarakkîrî tîweꞌsanon pemonkonyamîꞌ yepiꞌtîuya sîrîrî. Moropai priꞌya pra tîweꞌsanon yepiꞌtîuya sîrîrî. Sîrîrîpe mîrîrî pîꞌ uukoꞌmamî moropai penane. Mîrîrî tîpo neken uweiyu ikuꞌneꞌtîsaꞌ yai erepamî miarî Jerusalém pona, mîrîrî makatîi mîîkîrî pîꞌ.


text:
Maasa pra mîrîrî kupî pîꞌ uukoꞌmamî eꞌpai man. Moropai tarî uwî toꞌya eserîke pra man. Maasa pra Paapa maimu ekaremeꞌnenan profetayamîꞌ wîî toꞌya Jerusalém po neken —taꞌpî Jesusya.<pb/>


text:
Moropai Jesus esewankonoꞌmaꞌpî, ikaruwaꞌpî Jerusalém ponkon pemonkonyamîꞌ wenai. Moropai taꞌpîiya: —Amîrîꞌnîkon Paapa maimu ekaremeꞌnenan profetayamîꞌ wîîtîponkon. Aapiaꞌnîkon tîmaimu ekaremeꞌnen toꞌ yarimasaꞌ Paapaya tanne iwîꞌpîyaꞌnîkon tîꞌ ke. Îꞌ warapo iteꞌka amîrîꞌnîkon saꞌnamaꞌpîuya tamîꞌnawîrî awanîkon tanne. Manniꞌ kariwanaya tapîri yoꞌkoi tînmukuyamîꞌ yannuku warantî, uupia amîrîꞌnîkon eperepî yuꞌse wanîꞌpî teuren tîîse yuukuyaꞌnîkon pra awanîꞌpîkon.


text:
Tarîpai apataꞌseꞌkon eꞌnîmî kupî sîrîrî ˻innape ukupîyaꞌnîkon pra awanîkon yeꞌnen˼. Uutî sîrîrî aapiapaiꞌnîkon. Tarîpai tauya sîrîrî apîꞌnîkon, sîrîrî patapai inîꞌrî uyeraꞌmayaꞌnîkon pe pra naatîi. Uyapurîtoꞌyaꞌnîkon weiyu erepamî pîkîrî aakoꞌmamîkon. Mîrîrî yai neken taayaꞌnîkon:<br/><t>“Mîîkîrî morî puꞌkuru see Uyepotorîkon eseꞌ pîꞌ tuiꞌsen yapurîpaiꞌnîkon”,<br/>taayaꞌnîkon kupî sîrîrî —taꞌpîiya.<pb/>


text:
Tiwin wei sábado yai Jesus etaꞌpî fariseuyamîꞌ esanon yonpaya tewîꞌ ta entamoꞌkai attîtoꞌpe kaiꞌma. Jesus wîtîꞌpî moropai mîîkîrî pîꞌ toꞌ esenumenkaꞌpî kureꞌne, sábado yai îꞌ rî kupîiya aneraꞌmapai tîwanîkon yeꞌnen, yairî pra iteseru wanî ekaremekîkonpa kaiꞌma.


text:
Miarî Jesus rawîrî tiwin warayoꞌ wanîꞌpî priꞌyawon pepîn. Mîîkîrî wanîꞌpî iꞌsi moropai itemekon awoipîꞌpî pe.


text:
Mîîkîrî eraꞌma tîuya yeꞌnen Jesusya Moisés nurîꞌtîya yenupantoꞌ pîꞌ yenupatonkon moropai fariseuyamîꞌ ekaranmapoꞌpî. Taꞌpîiya toꞌ pîꞌ: —Moisés nurîꞌtîya yenupantoꞌ yawîrî priꞌyawon pepîn yepiꞌtîuya erîꞌkaꞌnîtoꞌ weiyu yai morî pe awanî, kaane kaꞌrî? Îꞌ kaiꞌma taasaiꞌya nai? —taꞌpîiya.<pb/>


text:
Tîîse îꞌ kaiꞌma Jesus maimu yuuku toꞌya pra toꞌ wanîꞌpî. Mîrîrî yeꞌnen mîîkîrî priꞌyawon pepîn warayoꞌ yapisîꞌpî Jesusya. Moropai yepiꞌtîꞌpîiya. Moropai attîtoꞌpe taꞌpîiya ipîꞌ.


text:
Moropai inkamoro pîꞌ taꞌpî Jesusya: —Amîrîꞌnîkon koreꞌta tînmu kenan wanî ya, mîîkîrî munmu itekîn enasaꞌ ya, ituꞌnakan yaꞌ sábado yai, sábado pe awanî yeꞌnen imoꞌkai attî pepîn eꞌpainon kaꞌneꞌ pe?<pb/>


text:
Mîrîrî taa tîpo entamoꞌkantoꞌ pîꞌ etasaꞌkon yakoꞌmenkaꞌpî Jesusya. Maasa pra yaponseꞌ wanî ereutantoꞌkon menkaꞌpî toꞌya mesa pia. Morîkon ponarî toꞌ ereutaꞌpî ipona ipîkku pe tiaronkon yentai toꞌ eꞌtoꞌpe. Mîrîrî eraꞌma tîuya yeꞌnen, Jesusya sîrîrî panton ekaremekîꞌpî toꞌ pîꞌ.


text:
Taꞌpîiya toꞌ pîꞌ: —Aꞌkî, anîꞌya amîrîꞌnîkon etasaꞌ ya tîînoꞌpîtasen festarî pîꞌ tauya sîrîrî kereutatî morî ereutantoꞌ pona. Maasa pra ipîkku pe tîweꞌsen ayentaiꞌnîkon etasaꞌ wîttî esaꞌya yai pra.


text:
Moropai taiya apîꞌnîkon: “Anîꞌya amîrî etaꞌpî tarîniꞌ ereutapa?” taiya eꞌpainon. Moropai taiya apîꞌ: “Atarimakî mîseniꞌ ipîkku ereutatoꞌpe”, taiya apîꞌ. Mîrîrî yai aweppepî kureꞌne. Tiaronkon rawîrî aponoꞌ morî maꞌre tîweꞌsen pona eereuta.


text:
Tauya apîꞌnîkon, etasaꞌ pe aponoꞌ morî maꞌre tîweꞌsen pona ereutatî. Moropai mîîkîrî ayetatîponkonya ayeraꞌmakon. Moropai taiya apîꞌnîkon: “Uwanîyakon, tarîwaya ereutataneꞌkî. Sîrîrî ereutantoꞌ morî pona”, taiya. Mîrîrî warantî kureꞌne ayapurî toꞌya eseraꞌma tamîꞌnawîronkon ipîkkukon etasaꞌkon rawîrî —taꞌpî Jesusya.


text:
—Maasa pra anîꞌ eꞌkuꞌsaꞌ ya ipîkku pe moropai mîî pe, mîîkîrî ena kupî sîrîrî tiaronkon maꞌre. Aweppepî kupî sîrîrî. Tîîse anîꞌ eꞌsaꞌ ya ipîkku pe pra, moropai mîî pe pra, mîîkîrî yapurî toꞌya, ipîkku pe eena —taꞌpî Jesusya.<pb/>


text:
Moropai taꞌpî Jesusya tetatîponoꞌpî pîꞌ: —Îꞌ pensa entamoꞌkantoꞌ konekaya yai, manniꞌkan neken ayetatîponkon ayonpakon moropai ayakonkon moropai ayakontarikon ipîkku pe tîweꞌsanon neken ketai. Maasa pra inkamoroya mîrîrî yeꞌka kupî tîuyaꞌnîkon ya amîrî yeta awentamoꞌkai attîpa kaiꞌma. Mîrîrî warantî ankupîꞌpî yeꞌma inkamoroya.


text:
Tîîse îꞌ pensa mîrîrî yeꞌka konekaya yai, manniꞌkan saꞌne îꞌ ton pînon moropai maꞌtîkîꞌpankon, enkaruꞌnankon, moropai asakoiꞌkon pepînon saꞌne etakî toꞌ iiꞌtoꞌpe entamoꞌkantoꞌ pîꞌ.


text:
Mîrîrî warantî ikupîya ya, morî yapisîiya Paapa winîpai. Maasa pra inkamoroya saꞌne mîrîrî ankupîꞌpî yeꞌma pepîn, yeꞌmatoꞌ ton pra tîwanîkon yeꞌnen. Tîîse Paapaya aapia yeꞌma, îꞌ pensa morî yairon pe tîweꞌsanon eꞌmîꞌsaꞌka weiyu yai ayeꞌmaiya —taꞌpî Jesusya.<pb/>


text:
Mîrîrî taa Jesusya eta tîuya pe, mesa pia ipokonpe tîweꞌsen warayoꞌ eseurîmaꞌpî. Taꞌpîiya: —Paapa, tamîꞌnawîronkon esaꞌ pia entamoꞌkantoꞌ pîꞌ teewonsen wanî kupî sîrîrî taatausinpai —taꞌpîiya.<pb/>


text:
Mîrîrî yeꞌnen Jesusya tiaron panton ekaremekîꞌpî. Taꞌpîiya: —Tiwin warayoꞌya pemonkonyamîꞌ etaꞌpî arinîke toꞌ iiꞌtoꞌpe tewîꞌ ta, maasa pra kureꞌnan entamoꞌkantoꞌ tîrî tîuya yeꞌnen.


text:
Moropai iweiyu eseporîꞌpî entamoꞌkantoꞌ weiyu. Mîrîrî yeꞌnen tîpoitîrî yaipontîꞌpîiya attîtoꞌpe pemonkonyamîꞌ yannoi. Taatoꞌpeiya kaꞌneꞌ pe asiꞌtî entamoꞌkataneꞌtî entamoꞌkantoꞌ esenposaꞌ man aasîrî taatoꞌpeiya kaiꞌma etasaꞌkon pemonkonyamîꞌ pîꞌ.<pb/>


text:
Tîîse mîîkîrîya tetakon tanne tiwin pîꞌ siꞌma taꞌpî toꞌya: “Uutî eserîke pra wai.” Eꞌmaiꞌnon pemonkonya taꞌpî ipîꞌ: “Umîri ton yennasauꞌya sîrîrî. Mîrîrî yeꞌnen eraꞌmai uutîtoꞌ man. Mîrîrî uutî eserîke pra wai, mîrîrî tauya manniꞌ kuꞌkî tîwî” taꞌpîiya.<pb/>


text:
Moropai tiaronya taꞌpî: “Uutî eserîke pra wai maasa pra miaꞌ tamîꞌnawîrî uyekînnon ton paakayamîꞌ yennasauꞌya wai. Inkamoro eraꞌmai uutîtoꞌ man. Maasa pra morî pe toꞌ esenyakaꞌma aneraꞌmapai wai. Mîrîrî yeꞌnen uutî eserîke pra wanî sîrîrî. Tîîse mîrîrî kuꞌkî tîwî”, taꞌpîiya ipîꞌ.<pb/>


text:
Moropai tiaronya taꞌpî ipîꞌ: “Uurî, uutî eserîke pra wai. Maasa pra amen puꞌkuru inoꞌpîtasen pe wanî sîrîrî. Mîrîrî yeꞌnen uutî pepîn”, taꞌpîiya.<pb/>


text:
Mîrîrî tîpo tîkaraiwarî pia ipoitîrî ennaꞌpoꞌpî. Moropai tamîꞌnawîrî ekaremekîꞌpîiya tîkaraiwarî pîꞌ. Mîrîrî pîꞌ ikaraiwarî ekoreꞌmaꞌpî mararî pra. Moropai taꞌpîiya inîꞌrî: “Kaꞌneꞌ pe atîkî tiaronkon etata inîꞌrî, rua taawîrî cidade poro tîweꞌsanon etata. Moropai tamîꞌnawîrî toꞌ metai toꞌ menepîi manniꞌkan îꞌ ton pînon, moropai maꞌtîkîꞌpankon moropai enkaruꞌnankon, moropai asakoiꞌkon pepînon inkamoro menepîi”, taꞌpîiya.<pb/>


text:
Tîîkoꞌmanse mararî ipoitîrîya taꞌpî tîkaraiwarî pîꞌ: “Tamîꞌnawîrî taꞌpîya yawîrî ikuꞌsauꞌya sîrîrî. Tîîse tuꞌke toꞌ pataꞌseꞌ ton moro man”, taꞌpîiya.<pb/>


text:
Mîîkîrî maimu yuukuꞌpî ikaraiwarîya. “Moriya, atîkî, aminke eꞌma taawîrî toꞌ etata, toꞌ iiꞌtoꞌpe toꞌ mekaꞌnunkai. Maasa pra uyewîꞌ yannîꞌsaꞌ toꞌya aneraꞌmapai wanî sîrîrî.


text:
Tauya sîrîrî inkamoro eꞌmaiꞌ pe etasaꞌkonya sîrîrî entamoꞌkantoꞌ yonpa eserîke pra awanî. Maasa pra tetakon tanne yuꞌsaꞌ toꞌya pra awanî yeꞌnen”, taꞌpîiya —taꞌpî Jesusya.<pb/>


text:
Mîrîrî taa tîpo Jesus wîtî tanne arinîkon pemonkonyamîꞌya Jesus wenaimaꞌpî. Inkamoro yeurîmai eeraꞌtîꞌpî moropai taꞌpîiya toꞌ pîꞌ:


text:
—Aꞌkî, manniꞌ uyapurînen wanî ya mararî, mîîkîrî wanî eserîke pra awanî upemonkono pe, uwanîyakon pe. Maasa pra tîyun moropai tîsan pînînmaiya ya, moropai tînoꞌpî, moropai tînmukuyamîꞌ, moropai tonpayamîꞌ pînînmaiya ya, moropai kureꞌne tîîwarîrî eetîꞌnînma, uurî pînînma tîuya yentai, mîrîrî yeꞌnen uurî wanîyakon pe eserîke pra awanî —taꞌpîiya.


text:
—Anîꞌ wanî ya uwenai eꞌtarumaꞌtîpai pra, mîrîrî yeꞌnen uyapurîiya pepîn yapîtanîpîiya pra tîwanî yeꞌnen. Ituꞌse tîweꞌtoꞌ yawîrî ikoꞌmanpai awanî. Mîîkîrî wanî pepîn uwanîyakon pe.<pb/>


text:
Aꞌkî, anîꞌ esenumenka ya kawînan ton koneka pîꞌ eꞌmaiꞌ pe îꞌ warapo kaisarî tîtînirurî wanî eraꞌmaiya eꞌpai awanî. Yaretîꞌka eserîke awanî epuꞌtîuya ikonekaiya. Mîrîrî epuꞌse eesenumenka eꞌpai awanî.


text:
Tîîse mîrîrî tepuꞌse pra mîrîrî kawînan ton koneka tîuya pîꞌ teesenyakaꞌmatoꞌ asaraꞌtîsaiꞌya ya, moropai itînirurî eꞌtîꞌka eesenyakaꞌmatoꞌ ataretîꞌka pra tîîse. Mîrîrî eraꞌma tîuyaꞌnîkon pîꞌ tamîꞌnawîronkon atakoꞌmenka ipîꞌ.


text:
Moropai taꞌpîiya inîꞌrî: —Aꞌkî, ipîkku pata esaꞌ pe tîweꞌsen rei eseyaꞌnama ya tiaron winîkîi, eesenumenka eꞌpai awanî teeseyaꞌnama rawîrî. Iipia awanî 10.000 kaisaronkon surarayamîꞌ. Tîîse iteyaton pia toꞌ wanî 20.000. Mîîkîrî ereuta eꞌpai awanî esenumenkai toꞌ eseyaꞌnama eserîke awanî epuꞌse, meruntî ke toꞌ wanî epuꞌse.


text:
Meruntî ke pra toꞌ wanî ya, attî pepîn epîi. Tîîse mîîkîrî tiaron rei pîꞌ kai tîmaimu yarimaiya namai epîn pe pra man kai, morî pe eꞌnîpai man kai —taꞌpî Jesusya.


text:
—Mîrîrî warantî teesenumenkai pra amîrîꞌnîkon wanî eserîke pra awanî upemonkono pe, tamîꞌnawîrî ayeserukon, ayemannekon rumakayaꞌnîkon pra awanîkon ya —taꞌpî Jesusya.<pb/>


text:
Tiaron ekaremekîꞌpî Jesusya toꞌ nepuꞌtî ton. Taꞌpîiya: —Pan wanî morî pe, aweꞌtoꞌ yawîrî wanî ya. Tîîse aweꞌtoꞌ yawîrî pra awanî ya, morî pe awanî pepîn. Inîꞌmîra awanî ipoꞌmîra.


text:
Morî pe awanî pepîn yapurîtoꞌpe. Îꞌ ton pe rî yapurî eserîke pra awanî. Îꞌ yeꞌrî pînsaꞌ wîꞌnîꞌpannîpîiya eserîke pra awanî. Mîrîrî yeꞌnen ipapo.<pb/>Sîrîrî etayaꞌnîkon pîꞌ esenumenkatî anetaꞌpîkon pîꞌ —taꞌpî Jesusya. ˻—Mîrîrî warantî awanîkon pe man, tamîꞌnawîrî ayewankon ke uyapurîyaꞌnîkon pra awanîkon ya,˼ —taꞌpîiya tîpemonkonoyamîꞌ pîꞌ, inîꞌmîra pan wanî warantî toꞌ yeseru wanî namai.<pb/>


text:
Tuꞌkankon tesanonkon pia toꞌ nîtîrî tîniru yapisî pîꞌ teesenyakaꞌmasanon iipîꞌpî Jesus pia eeseurîma etakonpa. Moropai imakuiꞌsan pemonkonyamîꞌ iipîꞌpî.


text:
Fariseuyamîꞌ moropai Moisés nurîꞌtîya yenupantoꞌ pîꞌ yenupatonkon nîrî wanîꞌpî. Inkamoro woꞌmaꞌtaꞌpî Jesus winîkîi. Taꞌpî toꞌya: —Imakuiꞌpî kuꞌnenan pemonkonyamîꞌ pokonpe tîweꞌsen mîserî warayoꞌ. Moropai toꞌ pokonpe taꞌreꞌ yonpanen —taꞌpî toꞌya ipîꞌ.<pb/>


text:
Taꞌpîiya: —Amîrîꞌnîkon tiwin pîꞌ siꞌma ayekînnan carneiroyamîꞌ esaꞌ pe awanî ya, 100 kaisarî. Tiwin aatakaꞌmaꞌpî ya, yuwai attî eꞌpainon. Innape nai? —taꞌpîiya. —Inkamoro 99 kaisaronkon nîmîya eꞌpainon keren po. Moropai attî mîîkîrî atakaꞌmaꞌpî yuwai eporîya pîkîrî.


text:
Mîîkîrî eposaꞌya ya, kureꞌne taatausinpai awanî eposaꞌya yeꞌnen. Moropai mîîkîrî manaꞌpoya amota pona tanunse.


text:
Ayewîꞌ ta eerepansaꞌ pe, ayonpayamîꞌ awoinonkon etaya. Moropai taaya ayonpayamîꞌ pîꞌ: “Atausinpanpaiꞌnîkon upokon pe. Maasa pra uyekîn atakaꞌmaꞌpî eposauꞌya yeꞌnen”, taayaꞌnîkon eꞌpainon tiwin pîꞌ siꞌma.


text:
Tauya mîrîrî warantî nîrî Paapa atausinpantoꞌ wanî kupî sîrîrî kaꞌ po. Pemonkon imakuiꞌpî pe tîweꞌsen enpenatasaꞌ yai tînkupîꞌpî imakuiꞌpî rumaka tîuya pîꞌ. Ipîꞌ Paapa atausinpa manniꞌkan 99 kaisaronkon, yairon pe tîweꞌsanon pîꞌ taatausinpa yentai —taꞌpî Jesusya.<pb/>


text:
Jesus eseurîma koꞌmannîpîꞌpî: —Tiwin wîriꞌ wanîꞌpî miaꞌ tamîꞌnawîrî prata enaꞌpî esaꞌ pe. Tîîse tiwin esenumî ya mîrîrî yuwaiya eꞌpainon, innape nai? Mîrîrî eporîpa wîriꞌya tîꞌkumaꞌtu yawittanîpî, moropai tewîꞌ kuimaiya. Morî pe yuwaiꞌma tînîn eporî tîuya pîkîrî yuwaiya.


text:
Moropai eposaꞌ tîuya yai tonpayamîꞌ tîwoinokon etaiya. Moropai taiya toꞌ pîꞌ: “Atausinpanpaiꞌnîkon man upokonpe. Maasa pra upîratari esenumîꞌpî eposauꞌya yeꞌnen”, taiya.


text:
Mîrîrî warantî nîrî Paapa poitîrîtonon inserîyamîꞌ atausinpa kureꞌne, tiwinan pemonkon imakuiꞌpî kuꞌnen enpenata yai imakuiꞌpî pe tîweꞌtoꞌ rumaka tîuya pîꞌ —taꞌpî Jesusya.<pb/>


text:
Tiaron pensa inmu yakon maasaron panpîꞌya taꞌpî tîyun pîꞌ: “Paapa, ayemanne rataikakî uyemanne ton tîrîpa, mîrîrî uurî pia antîrî ton aasaꞌmanta yai. Maasa pra sîrîrî ituꞌse wai”, taꞌpîiya. Moropai itunya temanne rataikaꞌpî irui yemanne yarakkîrî.<pb/>


text:
Kureꞌne puꞌkuru pra wei tîîkoꞌmamî tîpo temanne yannukuꞌpî mîîkîrî warayoꞌ maasaronya tamîꞌnawîrî. Moropai attîꞌpî tamîꞌnawîrî temanne yarakkîrî tiaron pata pona aminke. Miarî itesaꞌ pe tîweꞌtoꞌ temanne yaretîꞌkaꞌpîiya. Festa pîꞌ tîwanî ke, tîsuꞌmin ke imakuiꞌpî kupîꞌpîiya.


text:
Moropai tamîꞌnawîrî yaretîꞌkaꞌpîiya tanne, mîrîrî pata yaꞌ emiꞌnan wanîꞌpî mararî pra. Moropai mîîkîrîya tîmoron epuꞌtî piaꞌtîꞌpî miarî.


text:
Mîrîrî yeꞌnen teesenyakaꞌmatoꞌ ton yuwaꞌpîiya mîrîrî pata yaꞌ tîweꞌsen pîꞌ mîrîrî warantî tîweꞌpîikaꞌtîpa kaiꞌma. Mîîkîrîya mîîkîrî yarimaꞌpî tîfazendarî pona tekînon porcoyamîꞌ koꞌmannîꞌse attîtoꞌpe kaiꞌma, taꞌpîiya.


text:
Tîîse miarî mîîkîrî wanîꞌpî emiꞌne itaꞌreꞌ ton pra awanîꞌpî. Porcoyamîꞌ yaꞌreꞌ annaꞌpai awanîꞌpî tîîse anîꞌya porcoyamîꞌ yaꞌreꞌ yonpa tîrî pra awanîꞌpî. Îꞌ tîrî toꞌya pra awanîꞌpî.<pb/>


text:
Mîîkîrî esenumenka piaꞌtîꞌpî tîîwarîrî. Taꞌpîiya: “Îꞌ waraponkon uyun poitîrîtonon teesenyakaꞌmasanon uyun pia tîîse toꞌ yaꞌreꞌ mararon pepîn eꞌtîꞌkakoi pepîn. Tîîse îꞌ pîꞌ uurî saꞌmanta sîrîrî tarî emiꞌnan pîꞌ.


text:
Ennaꞌpo paapa yewîꞌ ta. Moropai tauya paapa pîꞌ: ‘Paapa, imakuiꞌpî kupîꞌpîuya Paapa kaꞌ pon winîkîi, moropai awinîkîi’, tauya paapa pîꞌ”, taꞌpîiya.


text:
“Mîrîrî yeꞌnen ‘Anmu pe wanî pepîn sîrîrî, tîîse apoitîrîtonon warantî ukuꞌkî’, tauya paapa pîꞌ”, taꞌpî mîîkîrî warayoꞌya.


text:
Moropai aataponkaꞌpî miarîpai moropai awennaꞌpoꞌpî tîyun yewîꞌ ta.<pb/>Mîîkîrî iipî koꞌmannî pe eꞌma taawîrî aminke eraꞌmasaꞌ itunya wanîꞌpî. Moropai tîꞌnokoꞌpî pe eraꞌmaꞌpîiya mararî pra. Mîîkîrî tînmu ponaya eekaꞌtumîꞌpî yapiꞌse. Yapisîꞌpîiya tîwakîri pe moropai yuꞌnaꞌpîiya.<pb/>


text:
Moropai mîîkîrîya taꞌpî tun pîꞌ: “Paapa, imakuiꞌpî kupîꞌpîuya Paapa kaꞌ pon winîkîi moropai awinîkîi”, taꞌpîiya. “Mîrîrî yeꞌnen anmu pe wanî pepîn sîrîrî tîîse apoitîrîtonon warantî ukuꞌkî”, taꞌpîiya.<pb/>


text:
Tîîse itunya taꞌpî tîpoitîrîtonon pîꞌ: “Kaꞌneꞌ pe ipon morî eneꞌtî, moropai yekaꞌmatî itenya pokon nîrî eneꞌtî, yekaꞌmatî itenya pîꞌ. Moropai iꞌsaꞌsaꞌ eneꞌtî yekaꞌmatî iꞌpu pîꞌ!


text:
Moropai kaiwan manniꞌ paaka more eneꞌtî. Moropai iwîtî. Moropai atausinpanpaiꞌnîkon man mîserî unmu pokonpe entamoꞌkantoꞌ pîꞌ.


text:
Maasa pra mîserî unmu saꞌmantaꞌpî kaiꞌma wanîꞌpî teuren tîîse awanî sîrîrî. Atakaꞌmaꞌpî pe awanîꞌpî, tarîpai eeseposaꞌ sîrîrî”, taꞌpî mîîkîrî warayoꞌ yunya. Mîrîrî yeꞌnen toꞌ atausinpaꞌpî entamoꞌkantoꞌ pîꞌ.<pb/>


text:
Mîrîrî eꞌkupîꞌpî tiaron inmu irui tîîse tînmîri yaꞌ. Mîîkîrî ennaꞌposaꞌ iipî tanne, aminke pra wîttî pîꞌ etaꞌpîiya eserenkantoꞌ. Mararî pra awanîꞌpî toꞌ mananu esetasaꞌ.


text:
Mîîkîrî toꞌ poitîrîya yuukuꞌpî: “Ayakon ennaꞌposaꞌ erepannî pîꞌ man wîttî ta enen, priꞌya. Mîrîrî yeꞌnen ayunya kaiwan paaka more wîî meꞌpo pîꞌ man”, taꞌpîiya.<pb/>


text:
Mîrîrî yekare eta tîuya yeꞌnen, mîîkîrî inmu irui ekoreꞌmaꞌpî. Moropai ewonpai pra awanîꞌpî wîttî ta. Mîrîrî itun epaꞌkaꞌpî poro pona iipia. Moropai eewontoꞌpe taa pîꞌ itun koꞌmamîꞌpî ipîꞌ.


text:
Tîîse tîyun maimu yuukuꞌpîiya. Taꞌpîiya: “Îꞌ warapo konoꞌ kaisarî uukoꞌmansaꞌ sîrîrî aapia esenyakaꞌma pîꞌ apoitîrî warantî. Amaimu tîyuꞌpîꞌse pra îꞌ taatoꞌya kuꞌsauꞌya amaimu yawîrî. Mîrîrî tanne tiwin mîrikkî carneiro more tîîsaꞌya pra nai uupia uyonpayamîꞌ pokonpe festa tîkonekai atausinpatoꞌ ton”, taꞌpîiya.


text:
“Tîîse mîîkîrî anmu, ayemanne tîîsaꞌya tîꞌkaꞌtîpon, imakuiꞌpî kupî ke wîriꞌsanyamîꞌ atakaꞌmaꞌsan yarakkîrî tîwanî ke. Moropai mîîkîrî ennaꞌposaꞌ yoꞌ ton paaka kaiwan wîî meꞌposaꞌya”, taꞌpîiya.<pb/>


text:
Mîîkîrî maimu yuukuꞌpî iyunya. Taꞌpîiya: “Unmu, amîrî uupia tîîkoꞌmansen. Mîrîrî yeꞌnen tamîꞌnawîron uyemanne wanî sîrîrî ayemanne pe”, taꞌpîiya.


text:
“Tîîse sîrîrî entamoꞌkantoꞌ koneka meꞌpouya emapuꞌtîsaꞌ sîrîrî atausinpantoꞌ eseraꞌmatoꞌpe kaiꞌma. Maasa pra mîserî ayakon saꞌmantaꞌpî kaiꞌma eꞌsaꞌ tanne enen eerepansaꞌ man. Atakaꞌmaꞌpî pe awanîꞌpî tarîpai eeseposaꞌ man”, taꞌpîiya —taꞌpî Jesusya.<pb/>


text:
Jesusya taꞌpî tînenupaꞌsan pîꞌ: —Warayoꞌ wanîꞌpî tîkaraiwarî yemanne koꞌmannîꞌnen pe. Tîîse mîîkîrî pîꞌ toꞌ eseurîma piaꞌtîꞌpî morî pe eꞌtoꞌ yawîrî eesenyakaꞌma pra awanî yeꞌnen. Tîkaraiwarî tînirurî yaretîꞌka pîꞌ aakoꞌmamîꞌpî.


text:
Mîrîrî epuꞌsaꞌ tîuya pe ikaraiwarîya yannoꞌpî tîîpia aaiꞌtoꞌpe. Moropai mîîkîrî ekaranmapoꞌpîiya. “Inna pîꞌ rî apîꞌ toꞌ eseurîma manniꞌ ayeseru pîꞌ?” taꞌpîiya ipîꞌ. Moropai taꞌpî mîîkîrî ikaraiwarîya ipîꞌ: “Tarîpai sîrîrî pata pai mîrîrîkon ankupîꞌpî konekaya yuꞌse wanî sîrîrî. Tamîꞌnawîrî yannuꞌkî morî pe aweꞌtoꞌpe, tiaron pia irumakapa. Maasa pra mîrîrî warantî awanî yeꞌka pe tamîꞌnawîron uyemanne koꞌmannîꞌnen pe awanî eserîke pra nai”, taꞌpî ikaraiwarîya ipîꞌ.<pb/>


text:
Mîrîrî taasaꞌ tîkaraiwarîya pîꞌ mîîkîrî esenumenkaꞌpî tîîwarîrî. “Epaꞌkatoꞌpe taa pîꞌ kin ukaraiwarî man koo, îꞌ see kuꞌtoꞌpeuya koꞌye. Maasa pra epaꞌkasaꞌ ya uuwarîrî esenyakaꞌma non yaka pîꞌ eserîke pra wai, meruntî ke pra wai. Moropai esenyakaꞌma pra wanî ya tiaronkon pîꞌ tîniru esatîuya eserîke pra eppeꞌnî pîꞌ wai”, taꞌpîiya tîîwarîrî.


text:
Moropai eesenumenkaꞌpî. “Kaane, epuꞌtî pîꞌ wai tarîpai îꞌ kupîuya”, taꞌpîiya. “Uyonpayamîꞌ yausinpauya, îꞌ pensa ukaraiwarîya uyenpaꞌkasaꞌ yai tewîꞌkon ta uyapiꞌtoꞌpe toꞌya”, taꞌpîiya.<pb/>


text:
Moropai mîrîrî taa tîpo mîîkîrî tîkaraiwarî pia epeꞌmîra tîweꞌsanon yannoꞌpîiya, tamîꞌnawîrî. Moropai tiwin pîꞌ toꞌ ekaranmapoꞌpîiya. Eꞌmaiꞌnon pîꞌ taꞌpîiya: “îꞌ warapo kaisarî epeꞌmîra tîweꞌsen amîrî ukaraiwarî pia?” taꞌpîiya.


text:
Moropai mîîkîrîya yuukuꞌpî: “100 kaisarî óleo yenseꞌ”, taꞌpîiya.<pb/>“Seeniꞌ eraꞌmakî epeꞌmîra aweꞌtoꞌ. Ereutakî moropai imenukakî arakkita pairî 50 kaisarî neken”, taꞌpî mîîkîrîya. Mîrîrî warantî yausinpaꞌpîiya tîwakîri pe mîîkîrîya ikupîꞌpî.<pb/>


text:
Moropai tiaron pîꞌ taꞌpîiya: “Amîrî kanan? Îꞌ warapo kaisarî epeꞌmîn amîrî?” Moropai mîîkîrîya yuukuꞌpî. “1.000 waikaraꞌpî kaisarî trigo”, taꞌpîiya.<pb/>“Sîrîrî eraꞌmakî epeꞌmîra aweꞌtoꞌ. Ereutakî moropai imenukakî 800 kaisarî”, taꞌpîiya ipîꞌ. Mîrîrî warantî tonpa ton eporîꞌpîiya îꞌ pensa teepaꞌkasaꞌ yai toꞌ pia tîwanîpa.<pb/>


text:
Moropai mîîkîrîya mîrîrî warantî ikuꞌsaꞌ yekare etaꞌpî ikaraiwarîya. Îꞌ kaiꞌma tonpayamîꞌ ton yausinpa pîꞌ eesenumenkasaꞌ wenai yapurîꞌpîiya mararî pra ˻Imakuiꞌpî kuꞌsaiꞌya tîîse˼ —taꞌpî Jesusya. Mîrîrî pîꞌ Jesus eseurîmaꞌpî. Taꞌpîiya: —Pemonkonyamîꞌ sîrîrî pata yeseru yawîronkon wanî epuꞌnenan pe puꞌkuru. Maasa morî eporîkonpa îꞌ ton pra tîwanîkon namai, teserukon koneka toꞌya. Manniꞌkan Paapa maimu yawîronkon, yairî tîweꞌsanonya ikoneka yentai ikoneka toꞌya. —taꞌpîiya.


text:
—Mîrîrî yeꞌnen tauya sîrîrî apîꞌnîkon. Tiaronkon pîikaꞌtîyaꞌnîkon yuwatî ipîkku pe aweꞌtoꞌkon ke. Mîrîrî kuꞌsaꞌyaꞌnîkon tîpo, îꞌ pensa tamîꞌnawîrî nîmîyaꞌnîkon yeꞌka pe aasaꞌmantakon ya, Paapaya ayapiꞌtoꞌpeꞌnîkon kaꞌ po —taꞌpîiya.<pb/>


text:
—Aꞌkî tauya sîrîrî, anîꞌ wanî mararon mîrikkî tîîse yapurî epuꞌnen pe tîweꞌsen mîrîrî yeꞌnen mîîkîrîya mararon pepîn yapurî epuꞌtî yairî. Tîîse anîꞌ wanî ya mararon pîꞌ amaꞌyeꞌ pe, mîrîrî warantî nîrî mararon pepîn pîꞌ amaꞌyeꞌ pe awanî.


text:
Tîîse amîrîꞌnîkonya ipîkku pe aweꞌtoꞌkon yapurî epuꞌtî pra awanî ya tarî non po, oꞌnon yeꞌka pe see ipîkku pe aweꞌtoꞌkon tîrî Paapaya eꞌpainon, kaꞌ pon aapiaꞌnîkon?


text:
Moropai îꞌ kaiꞌma tiaronkon yemanne koꞌmannîpî epuꞌtîyaꞌnîkon pra awanîkon tanne îꞌ kaiꞌma Paapaya amîrîꞌnîkon pia ayemannekon ton tîrî eꞌpainon aapiaꞌnîkon? —taꞌpîiya toꞌ pîꞌ.<pb/>


text:
Moropai taꞌpî Jesusya: —Asakîꞌnankon tîkaraiwarîtonon poitîrî pe anîꞌ wanî eserîke pra awanî. Maasa pra tiaron yapurîiya morî pe, moropai tiaron muꞌtunpaiya. Tiaron maimu yawîrî awanî tîîse, tiaron pîinamaiya pepîn. Mîrîrî warantî Paapa poitîrî pe eꞌnî tanne, ipîkku pe eꞌnîtoꞌpe tîniru yuꞌse esekaꞌnunkan eserîke pra awanî —taꞌpî Jesusya.<pb/>


text:
Mîrîrî eta tîuyaꞌnîkon pe fariseuyamîꞌ eseurîmaꞌpî imakuiꞌpî pe Jesus winîkîi. Maasa pra kureꞌne inkamoroya tîniru yapurîꞌpî mîîtoꞌpe.


text:
Inkamoro pîꞌ taꞌpî Jesusya: —Amîrîꞌnîkon eꞌkupî morî pe tiaronkon rawîrî awanîkon kaiꞌma. Tîîse Paapaya eesenumenkatoꞌkon epuꞌtî tanne ayewankon yawon. Mîrîrî amîrîꞌnîkon atapurîtoꞌ wanî pemonkonyamîꞌ pia wanî morî pe, taayaꞌnîkon tîîse Paapaya yewanmîrî —taꞌpîiya.<pb/>


text:
Moropai taꞌpîiya: —Moisés nurîꞌtî nîmenukaꞌpî moropai Paapa maimu ekaremeꞌnenan profetayamîꞌ nurîꞌtî nîmenukaꞌpî ekaremekîꞌpî toꞌya João Batista nurîꞌtî erepamî pîkîrî sîrîrî non pona. Mîrîrî pata pai amenan itekare ekaremekîꞌpî toꞌya. Îꞌ kaiꞌma Paapa pemonkono pe pemonkonyamîꞌ enatoꞌpe ekaremekî toꞌya sîrîrî tîpose. Mîrîrî yeꞌnen tuꞌke pemonkonyamîꞌ esekaꞌnunka Paapa pemonkono pe tîwanîkonpa. Kaꞌneꞌ pe Paapa yenyaꞌ toꞌ eturumaka tesaꞌkon pe aweꞌtoꞌpe.


text:
Mîrîrî warantî awanî tîîse penaroꞌ Moisés nîmenukaꞌpî Paapa maimu koꞌmamî yairî ipatîkarî. Kaꞌ moropai non ataretîꞌka, tîîse Paapa maimu eꞌtîꞌka pepîn, nem tiwin mai ena pepîn yairî pra —taꞌpî Jesusya.<pb/>


text:
Moropai taꞌpîiya: —Warayoꞌya tînoꞌpî rumaka tîpo tiaron wîriꞌ yarakkîrî awanî ya, kureꞌne imakuiꞌpî kupîiya mîrîrî, Paapa maimu yawîrî pra awanî. Moropai anîꞌ wanî ya wîriꞌ tînyo rumakatîpon yarakkîrî, mîîkîrîya imakuiꞌpî kupî mîrîrî Paapa winîkîi, imaimu eꞌmenukasaꞌ yawîrî pra awanî —taꞌpî Jesusya toꞌ pîꞌ.<pb/>


text:
Moropai Jesusya taꞌpî: —Tiwin warayoꞌ wanîꞌpî ipîkku pe tîweꞌsen. Mîîkîrîya tîpon yekaꞌmapîtîꞌpî morî epeꞌke. Aakoꞌmanpîtîꞌpî morî pe maasa pra tamîꞌnawîron esaꞌ pe awanîꞌpî. Wei kaisarî itaꞌreꞌ wanîꞌpî mararî pra. Mîrîrî yeꞌnen îꞌ pîꞌ eesenumenka pra aakoꞌmamîꞌpî ipîkku pe tîwanî yeꞌnen.


text:
Mîrîrî yai nîrî tiaron warayoꞌ wanîꞌpî. îꞌ ton pîn saꞌne, tîweꞌtarumaꞌtîsen, saꞌne. Moropai paran pokon, erekîꞌpan itesaꞌ poro iteseꞌ Lázaro. Mîîkîrî saꞌne yaapîtî toꞌya eꞌpîtîꞌpî mîîkîrî ipîkku pe tîweꞌsen yewîꞌ manaꞌta pia maasa pra aasarî eserîke pra awanî pîꞌ.


text:
Miarî mîîkîrî ipîkku mesari poi itaꞌreꞌ yaꞌpunuꞌpî eꞌsorokasaꞌ anonpapai aweꞌpîtîꞌpî. Mîîkîrî saꞌne erekîꞌ yameꞌkaꞌpî arinmarakayamîꞌya.<pb/>


text:
Moropai mîîkîrî saꞌne saꞌmantaꞌpî. Moropai mîîkîrî eraꞌmai inserîyamîꞌ iiꞌsaꞌ wanîꞌpî. Yarîꞌpî toꞌya utamokon Abraão nurîꞌtî pia. Miarî aakoꞌmamîꞌpî iipia kureꞌnan entamoꞌkantoꞌ ta, taatausinpai puꞌkuru. Tîîkoꞌmanse puꞌkuru pra mîîkîrî ipîkku warayoꞌ saꞌmantaꞌpî nîrî iteꞌmaꞌpî pîꞌ. Mîîkîrî yuꞌnaꞌtîꞌpî toꞌya.


text:
Mîîkîrîya tîmoron epuꞌtîꞌpî mararî pra isaꞌmantaꞌsan pataꞌseꞌ yaꞌ, apoꞌ yaꞌ siꞌma. Miarî siꞌma mîîkîrîya tîtamo Abraão nurîꞌtî eraꞌmaꞌpî aminke morî pata yaꞌ. Moropai Lázaro nurîꞌtî eraꞌmaꞌpîiya iipia morî yaꞌ.


text:
Mîrîrî yeꞌnen mîîkîrî entaimeꞌpî. Taꞌpîiya Abraão pîꞌ: “Amoko aꞌnokoꞌpî pe saꞌne uyeraꞌmakî. Mîrîrî yeꞌnen Lázaro iiꞌtoꞌpe kaꞌkî upîikaꞌtîi. Tenya yeperu teuronkai tuna ka moropai aaiꞌtoꞌpe unu pona itîîse. Maasa pra tarî umoron epuꞌtî pîꞌ wai apoꞌ yaꞌ”, taꞌpîiya.<pb/>


text:
Tîîse Abraão nurîꞌtîya imaimu yuukuꞌpî. Taꞌpîiya: “Upaꞌri, enpenatakî non po aakoꞌmamîꞌpî pîꞌ, morî pe puꞌkuru aakoꞌmamîꞌpî tîîwanmîra, tamîꞌnawîron esaꞌ pe awanîꞌpî. Morî pe awanîꞌpî aapia. Tîîse Lázaro saꞌne koꞌmamîꞌpî tîmoron tepuꞌse miarî. Tarîpai Lázaro nurîꞌtî man morî pe puꞌkuru tamîꞌnawîron mîrîrî winîpai. Taatausinpai awanî sîrîrî tarî. Tîîse amîrîya amoron epuꞌtî mîrîrî.


text:
Mîrîrî tanne kureꞌnan aꞌta moro man uurîꞌnîkon yarappana. Mîrîrî yeꞌnen tarîron uupiawon wîtî eserîke pra man miarî yaꞌ aapia. Moropai miarîpoinon iipî eserîke pra man nîrî tarîwaya uupia”, taꞌpîiya.<pb/>


text:
<sup>(27,28)</sup> “Amoko”, taꞌpî ipîkku warayoꞌya. “Mîrîrî warantî awanî ya, Lázaro yarimakî uyonpayamîꞌ koreꞌta attîtoꞌpe. Maasa pra uyakontonon moro toꞌ man miaꞌtaikinankon inkamoro pîꞌ ekaremeꞌse attîtoꞌpe kaꞌkî, tarîwaya eꞌtarumaꞌtîntoꞌ yaꞌ toꞌ iipî namai”, taꞌpîiya.<pb/>


text:
Tîîse Abraão nurîꞌtîya taꞌpî: “Ayonpayamîꞌya itekare eta eꞌpainon. Kaareta Moisés nurîꞌtî nekaremekîꞌpî miarî man toꞌ pia. Moropai profetayamîꞌ nurîꞌtîyamîꞌ nekaremekîꞌpî miarî man. Mîrîrî winîpai eta toꞌya”, taꞌpîiya.<pb/>


text:
“Tîîse ‘Inna’ taa toꞌya pepîn, Amoko”, taꞌpî ipîkku warayoꞌ nurîꞌtîya. “Tîîse isaꞌmantaꞌpî eꞌmîꞌsaꞌkasaꞌ ya moropai mîîkîrîya ekaremekî ya, ‘inna’ taa toꞌya. Imakuiꞌpî tînkupîkon rumaka toꞌya eꞌpainon”.<pb/>


text:
Tîîse yuukuꞌpî Abraãoya: “Kaane, ‘Inna’ taa toꞌya pepîn. Inkamoro itekare ekaremeꞌnenan Moisés nurîꞌtî moropai profetayamîꞌ nurîꞌtîyamîꞌ nekaremekî eta toꞌya pra awanî ya, mîrîrî warantî nîrî isaꞌmantaꞌpî eꞌmîꞌsaꞌkasaꞌ eseurîmatoꞌ pîꞌ ‘Inna’ taa toꞌya pepîn”, taꞌpî Abraão nurîꞌtîya —taꞌpî Jesusya.<pb/>


text:
Jesusya tînenupaꞌsan pîꞌ taꞌpî: —Imakuiꞌpî kupî tiaronkonya emapuꞌtînen ton moro awanî sîrîrî non po tîwîrî. Tîîse imakuiꞌpî kupî tiaronya emapuꞌtîtîponya “ekenne” taa kupî sîrîrî.


text:
Aꞌkî, anîꞌ saꞌmanta ya, tîꞌ tewaꞌtîi iꞌmî pîꞌ tuna ka tenunse imakuiꞌpî pe awanî. Tîîse itentai imakuiꞌpî pe awanî insamoro moreyamîꞌ yonpaya imakuiꞌpî kupî emapuꞌtîiya ya, mararî pra aweꞌtarumaꞌtî mîrîrî wenai.


text:
Mîrîrî yeꞌnen tauya, aka, tîwarî eꞌkî mîrîrî warantî imakuiꞌpî kupîyaꞌnîkon namai.<pb/>Ayakonya imakuiꞌpî kuꞌsaꞌ ya, kaꞌkî ipîꞌ: “Imakuiꞌpî mîrîrî, uyakon, kîꞌkupîi”, taaya ipîꞌ. “Inna” taiya ya, morî pe puꞌkuru awanî. Mîrîrî yeꞌnen aawanmîra inkupîꞌpî imakuiꞌpî kuꞌkî.


text:
Asakîꞌne miaꞌ pona tîîmoꞌtai (7) iteꞌka tiwin wei tîîse imakuiꞌpî kuꞌsaꞌ ayakonya ya awinîkîi moropai aapia aaiꞌpîtî koꞌmannîpî taiya apîꞌ: “Kureꞌne imakuiꞌpî kupî pîꞌ wai tîîse enpenatasaꞌ sîrîrî mararî pra. Mîrîrî yeꞌnen aawanmîra unkupîꞌpî kuꞌkî”, taiya ya, aawanmîra ikuꞌkî —taꞌpî Jesusya.<pb/>


text:
Inkamoro Jesus nenupaꞌsanya esatîꞌpî Jesus pîꞌ. Taꞌpî toꞌya: —Anna yepotorî, inîꞌ panpîꞌ innape akuꞌtoꞌ annaya kuꞌkî —taꞌpî toꞌya Jesus pîꞌ.<pb/>


text:
Moropai Jesusya toꞌ maimu yuukuꞌpî. Taꞌpîiya toꞌ pîꞌ: —Mîrîrî mostarda enaꞌpî mîrikkî siꞌmîrikkî warantî mararî innape Paapa kupîyaꞌnîkonya ya, taayaꞌnîkon eꞌpainon seeniꞌ yei pîꞌ: “atarokakî tamîꞌnawîrî akara rapairî” moropai attî. “Tuna kaꞌ eꞌpînta” taayaꞌnîkon ya moropai attî eꞌpainon amaimukon yawîrî —taꞌpî Jesusya toꞌ pîꞌ.<pb/>


text:
Moropai Jesusya inîꞌrî taꞌpî tînenupaꞌsan pîꞌ: —Amîrîꞌnîkon wanî ya tîpoitîrî ke taapaiꞌnîkon man. Mîîkîrî esenyakaꞌma ya anmîrikon yaꞌ, mîrîrî warantî pra awanî ya ayekînkon carneiroyamîꞌ eraꞌmaiya keren po siꞌma. Mîîkîrî erepansaꞌ pe teesenyakaꞌmatoꞌ yapai taayaꞌnîkon pepîn eꞌpainon ipîꞌ: “Asiꞌkî, ereutakî awentamoꞌkapa”, taayaꞌnîkon pepîn.


text:
Tîîse taayaꞌnîkon eꞌpainon: “Kaꞌneꞌ pe entamoꞌkantoꞌ yenpokî mesa pona entamoꞌkatoꞌpe moropai uwuku enîꞌtoꞌpeuya. Mîrîrî tîpo uyeꞌmaꞌpî pîꞌ awentamoꞌkapa”, taaya ipîꞌ.


text:
Taasaꞌ tîuya yawîrî mîrîrî kuꞌsaiꞌya pîꞌ “Morî pe puꞌkuru man” taayaꞌnîkon eꞌpainon ipîꞌ? Kaane, maasa pra eesenyakaꞌmatoꞌ mîrîrî mîîtoꞌpe, amaimukon yawîrî aweꞌtoꞌpe —taꞌpî Jesusya.


text:
—Mîrîrî warantî amîrîꞌnîkon wanî eꞌpai awanî. Tamîꞌnawîrî ankupîkon pe taꞌpî kupîyaꞌnîkon ya taayaꞌnîkon eꞌpai awanî: “Teesenyakaꞌmasanon anna. Mîrîrî yeꞌnen anna yapurî anna karaiwarîya yuꞌse anna wanî pepîn, anna nîkoneka pe taꞌpî kupî annaya yeꞌnen. Mîrîrî kuꞌsaꞌ annaya pîꞌ mîî pe anna atapurî pepîn anna karaiwarî maimu yawîrî ikupî annaya yeꞌnen”, taayaꞌnîkon eꞌpai awanî —taꞌpî Jesusya.<pb/>


text:
Mîrîrî tîpo Jesus wîtî koꞌmannîpîꞌpî Jerusalém pona. Mîîkîrî wîtîꞌpî Samaria moropai Galiléia pata kîꞌpî ya pîꞌ.


text:
Miarî Jesus erepamî tanne pemonkonyamîꞌ koꞌmantoꞌ ya miaꞌ tamîꞌnawîronkon priꞌya pra tîweꞌsanon warayoꞌkon wanîꞌpî. Inkamoro wanîꞌpî ereꞌ iteseꞌ leprosia pokonkon. Inkamoro iipîꞌpî Jesus ponaya tîîse toꞌ emîꞌpamîꞌpî aminke pemonkonyamîꞌ koreꞌta toꞌ ewomî pra.


text:
Moropai inkamoro entaimepîtîꞌpî. Moropai taꞌpî toꞌya Jesus pîꞌ: —Jesus anna yenupanen, aꞌnokoꞌpî pe saꞌne anna eraꞌmakî —taꞌpî toꞌya ipîꞌ.<pb/>


text:
Toꞌ eraꞌma tîuya pe Jesusya taꞌpî toꞌ pîꞌ: —Atîtî teepîremasen pia. Moropai amîrîꞌnîkon esepiꞌtîsaꞌ eraꞌmatoꞌpeiya makatîi ipîꞌ —taꞌpî Jesusya toꞌ pîꞌ. Jesus maimu yawîrî toꞌ wîtîꞌpî.<pb/>Eꞌma taawîrî toꞌ wîtî tanne toꞌ esepiꞌtîꞌpî.


text:
Moropai toꞌ yonpa esepiꞌtîsaꞌ ennaꞌpoꞌpî. Samariapon mîîkîrî. Teesepiꞌtîsaꞌ wenai Paapa yapurî yeꞌka pe awennaꞌpoꞌpî. Meruntî ke aatausinpatoꞌ maimu wanîꞌpî.


text:
Jesus pia teerepamî yeꞌka pe aweꞌsekunkaꞌpî irawîrî yapurî tîuya yeꞌnen. —Morî pe puꞌkuru man, Jesus —taꞌpîiya.<pb/>


text:
Moropai Jesusya taꞌpî: —Aꞌkî, miaꞌ tamîꞌnawîronkon pepîn kin warayoꞌkon esepiꞌtî manniꞌ? Oꞌnonkan tiaronkon toꞌ ennaꞌpo pra awanî.


text:
Moropai taꞌpî Jesusya ipîꞌ: —Eꞌmîꞌsaꞌkakî moropai atîkî. Eesepiꞌtîsaꞌ nai maasa pra innape ukuꞌsaꞌya yeꞌnen —taꞌpî Jesusya Samariapon pîꞌ.<pb/>


text:
Tiaronkon fariseuyamîꞌya Jesus ekaranmapoꞌpî. Taꞌpî toꞌya: —Îꞌ pensa see tamîꞌnawîronkon esaꞌ pe Paapa iiꞌtoꞌ weiyu eseporî kupî sîrîrî? —taꞌpî toꞌya. Jesusya toꞌ maimu yuukuꞌpî: —Tamîꞌnawîronkon esaꞌ pe Paapa iiꞌtoꞌ weiyu erepamî pepîn, îꞌ rî teeraꞌmasanon pokonpe, anîꞌya eraꞌmatoꞌpe —taꞌpîiya.


text:
—Anîꞌya taa eserîke pra awanî, aꞌkî, sîrîrî eraꞌmakî, mooni pata man taa pepîn. Maasa pra tamîꞌnawîronkon esaꞌ pe Paapa eꞌtoꞌ wanî pe man akoreꞌtaꞌnîkon —taꞌpîiya.<pb/>


text:
Mîrîrî yeꞌnen taꞌpîiya tînenupaꞌsan pîꞌ: —Aꞌkî, tiwin wei uurî kaꞌ poi iipîꞌpî aneraꞌmapai awanîkon kupî sîrîrî. Pemonkonyamîꞌ esaꞌ pe uurî wanî aneraꞌmapai awanîkon. Tîîse eraꞌmayaꞌnîkon pepîn.


text:
Moropai tiaronkonya taa apîꞌnîkon: “Aasîrî eerepansaꞌ man. Sîrîrî eraꞌmakî, miarî man” taa seruꞌyeꞌkonya apîꞌnîkon. Inkamoro yeꞌka maimu yawîrî katîtî seruꞌyeꞌ pe yuwai.


text:
Maasa pra uurî iipîꞌpî kaꞌ poi iiꞌtoꞌ weiyu wanî mîrîrî manniꞌ waraꞌnapi eꞌsisiuka kaꞌ parakon patapai iratai winîkîi eeseraꞌma manniꞌ warantî. Tamîꞌnawîronkonya eraꞌma kupî sîrîrî, amaꞌ pe pra. Mîrîrî warantî awanî kupî sîrîrî.


text:
Tîîse maasa eꞌmaiꞌ pe uurî kaꞌ poi iipîꞌpî eꞌtarumaꞌtî kupî sîrîrî mararî pra. Moropai uurî uyewanmarî toꞌya sîrîrî pankonya yewanmîrî uyuꞌse pra toꞌ wanî.<pb/>


text:
Pena Noé nurîꞌtî wanî yai pemonkonyamîꞌ koꞌmamîꞌpî tîîwanmîra. Mîrîrî warantî pemonkonyamîꞌ koꞌmamî uurî kaꞌ poi iipîꞌpî iiꞌtoꞌ weiyu erepamî pîkîrî —taꞌpî Jesusya.


text:
—Pena morî pe tamîꞌnawîronkon wanîꞌpî. Toꞌ entamoꞌkaꞌpî moropai tîwukukon enîrîꞌpî toꞌya. Moropai warayoꞌkon noꞌpîtaꞌpî, wîriꞌsanyamîꞌ etinyomaꞌpî. Toꞌ koꞌmamîꞌpî morî pe tîkanau yaꞌ Noé nurîꞌtî asaraꞌtî weiyu erepamî tîpose toꞌ koꞌmamîꞌpî. Mîrîrî yai kureꞌnan tuna ke Paapaya pata maꞌtanîpîꞌpî. Moropai inkamoro pemonkonyamîꞌ tîꞌkaꞌpîiya tamîꞌnawîrî.<pb/>


text:
Mîrîrî warantî nîrî aweꞌkupîꞌpî pena Ló koꞌmanpîtî yai. Tamîꞌnawîronkon wanîꞌpî morî pe toꞌ entamoꞌkaꞌpî, moropai tîwukukon enîrîꞌpî toꞌya. Moropai toꞌ esennapîtîꞌpî, toꞌ eꞌrepapîtîꞌpî, moropai toꞌ eꞌpîmîꞌpî. Moropai tewîꞌkon ton konekaꞌpî toꞌya. Tîîwanmîra toꞌ wanîꞌpî.


text:
Ló epaꞌkatoꞌ Sodoma poi weiyu erepamî pîkîrî toꞌ koꞌmamîꞌpî morî pe. Moropai mîrîrî tîpo konoꞌ renaꞌpî kaꞌ poi apoꞌ pe mararî pra moropai ikî pe, enxofre iteseꞌ aarenaꞌpî. Mîrîrîya pemonkonyamîꞌ tîꞌkaꞌpî tamîꞌnawîrî.


text:
Mîrîrî warantî pemonkonyamîꞌ koꞌmamî uurî kaꞌ poi iipîꞌpî iiꞌtoꞌ weiyu erepamî pîkîrî —taꞌpî Jesusya.<pb/>


text:
—Mîrîrî yai anîꞌ wanî ya tewîꞌ po mîîkîrî autî eserîke pra awanî îꞌ rî temanne yapisîpa. Moropai anîꞌ wanî ya, tînmîri ya, mîîkîrî ennaꞌpo pepîn tewîꞌ ta. Tîîse kaꞌneꞌ pe eepe eꞌpai awanî —taꞌpî Jesusya.


text:
Anîꞌ esekaꞌnunka ya kureꞌne isaꞌmantapai pra tîîkoꞌmantoꞌkon pînînmaiya ya, mîîkîrî saꞌmanta kupî sîrîrî. Tîîse uwenai anîꞌ eꞌtarumaꞌtî ya, tîîsaꞌmanta namaiya pra awanî ya, mîîkîrî eꞌpîikaꞌtî ipatîkarî.


text:
Tauya sîrîrî yairon pîꞌ. Mîrîrî ewaronoꞌ ya, asakîꞌnankon pemonkonyamîꞌ wetun ya, tiwinan cama po. Tiwinan neken wîtî kupî sîrîrî, iwanîyakon eꞌnîmî kupî sîrîrî.


text:
Moropai asakîꞌnankon wîriꞌsanyamîꞌ trigo yeꞌpa pîꞌ tîweꞌsanon saꞌnîrî siꞌma. Tiwin neken iwanîyakon wîtî kupî sîrîrî. Moropai iwanîyakon eꞌnîmî kupî sîrîrî.


text:
Moropai asakîꞌnankon warayoꞌkon wanî ya umî ya, tiwin neken iwanîyakon wîtî kupî sîrîrî moropai iwanîyakon eꞌnîmî kupî sîrîrî.<pb/>


text:
Mîrîrî pîꞌ Jesus nenupaꞌsanya ekaranmapoꞌpî. Taꞌpî toꞌya: —Anna yepotorî, oꞌnon pata aweꞌkupî kupî sîrîrî? —taꞌpî toꞌya Jesus pîꞌ.<pb/>Inkamoro maimu yuukuꞌpî Jesusya panton ke. Taꞌpîiya: —Aꞌkî, oꞌnon pata paaka saꞌmantasaꞌ ya tuꞌke watunaiyamîꞌ emurukuntîsaꞌ eseraꞌma. ˻Mîrîrî warantî aweꞌkupî yai, epuꞌtîyaꞌnîkon, eeseraꞌma aronne.˼ —taꞌpî Jesusya.<pb/>


text:
Jesusya panton ekaremekîꞌpî tînenupaꞌsan yenupapa kaiꞌma tîwîrî teepîremakon toꞌ koꞌmantoꞌpe tîrumakai pra.


text:
Taꞌpîiya toꞌ pîꞌ: —Cidade po awanîꞌpî warayoꞌ juiz ipîkku pe tîweꞌsen. Mîîkîrî wanîꞌpî Paapa namanen pepîn tîîwarîrî ituꞌse tîweꞌtoꞌ yawîrî tîîkoꞌmansen, moropai tiaronkon pemonkonyamîꞌ namanen pepîn.


text:
Moro rî mîrîrî cidade po wîriꞌ wanîꞌpî inyo isaꞌmantaꞌpî. Tiaronya mîîkîrî tarumaꞌtîꞌpî. Yairî pra mîîkîrî wanîꞌpî iwinîkîi. Mîrîrî yeꞌnen mîîkîrî ipîkku pe tîweꞌsen juiz pia attîpîtî eꞌpîtîꞌpî tîpîikaꞌtîtoꞌpeiya kaiꞌma mîrîrî pîꞌ. Taꞌpîiya: “Upîikaꞌtîkî mîîkîrî upîꞌ tîwoꞌmaꞌtasen pîꞌ kaꞌkî inîꞌrî aawoꞌmaꞌta namai. Tamîꞌnawîrî ikonekakî”, taꞌpîiya.<pb/>


text:
Tîîse mîîkîrî saꞌne inyo isaꞌmantaꞌpî pîinamaiya pra awanîꞌpî. Aakoꞌmamîꞌpî mararî pra wei kaisarî tîîse ikoꞌnoro esatî pîꞌ mîîkîrî wîriꞌ koꞌmamîꞌpî. Moropai mîrîrî pîꞌ taꞌpîiya, teesenumenkai: “Inna seruꞌ pepîn. Paapa namanen pepîn uurî moropai tiaronkon pemonkonyamîꞌ pîinamanen pepîn uurî ipîkku wanî yeꞌnen.


text:
Tîîse mîserî wîriꞌya yetaꞌka koꞌmannîpî yeꞌnen iteseru konekauya sîrîrî. Maasa pra iteseru konekauya pra awanî ya mararî pra epuꞌtîuya yentai uyakaꞌmaiya inîꞌ îꞌ epuꞌtî ton pe pra”, taꞌpî mîîkîrî juizya. Mîrîrî yeꞌnen ipîikaꞌtî tuꞌkaꞌpîiya —taꞌpî Jesusya.<pb/>


text:
Mîrîrî pîꞌ Uyepotorîkonya taꞌpî tînenupaꞌsan pîꞌ: —Esenumenkatî îꞌ kaiꞌma manniꞌ juiz yairon pepîn eseurîmatoꞌ pîꞌ. Imakuiꞌpî pe tîwanî tîîse imaimu yuuku tuꞌkaꞌpîiya.


text:
Mîrîrî warantî pra Paapa wanî, tîîse morî pe awanî. Mîrîrî yeꞌnen morî kupîiya tîmenkaꞌsan tîpemonkonoyamîꞌ ton pe, manniꞌkan tîweꞌpîikaꞌtîtoꞌkon esatî pîꞌ tîweꞌsanon wei kaisarî moropai ewaron kaisarî. Toꞌ pîikaꞌtîpa Paapa koꞌmamî kaꞌrî? Kaane, ikupîiya kupî tîuya taasaꞌ tîuya yawîrî.


text:
Tauya sîrîrî apîꞌnîkon. Ikupî Paapaya tîpemonkonoyamîꞌ ton pe. Mîrîrî kupîiya kaꞌneꞌ pe tîîkoꞌmanse pra. Tîîse uurî kaꞌ poi iipîꞌpî erepantoꞌ weiyu yai sîrîrî non pona, innape Paapaya teepîrematoꞌkon yuuku epuꞌnenan eporîuya, toꞌ eꞌtarumaꞌtî tîîse? —taꞌpî Jesusya.<pb/>


text:
Tiaronkon yairî tîwanîkon kaiꞌma tîweꞌkuꞌsanon moropai tiaronkon yentai tîweꞌkuꞌsanon pîꞌ sîrîrî panton ekaremekîꞌpî Jesusya.


text:
Taꞌpîiya: —Asakîꞌnankon warayoꞌkon wîtîꞌpî epîremantoꞌ yewîꞌ ta epîremai. Tiaron wanîꞌpî fariseu pe. Tiaron wanîꞌpî tesanonkon pia toꞌ nîtîrî tîniru yapisî pîꞌ teesenyakaꞌmasen pe.


text:
Moropai fariseu eꞌmîꞌsaꞌkaꞌpî satippe epîremai. Moropai eepîremaꞌpî tîpona see warantî. Taꞌpîiya: “Paapa, ayapurî pîꞌ wai kureꞌne. Maasa pra uurî wanî pepîn tiaronkon pemonkonyamîꞌ warantî. Tuꞌke îꞌ yuꞌse tîweꞌsen pepîn uurî. Moropai seruꞌyeꞌ pe uurî wanî pepîn. Moropai imakuiꞌpî kuꞌnen pepîn. Uurî seꞌ tapairî wîriꞌsanyamîꞌ yarakkîrî tîweꞌsen pepîn tiaronkon warayoꞌkon warantî. Paapa ayapurî pîꞌ wai nîrî maasa pra mîseniꞌ warayoꞌ tîniru yapisî pîꞌ teesenyakaꞌmasen warainon pepîn uurî imakuiꞌpî pe.


text:
Epîremakoi uurî asakîꞌne iteꞌka tiwin semana tîîse uyekkari tonpai pra. Moropai aapia untîrî tîînen uurî esuwaꞌkakoi pepîn, tamîꞌnawîrî uneꞌma uyemanne yonpa tîînen uurî”, taꞌpîiya teepîrema yeꞌka pe.<pb/>


text:
Tîîse tesanonkon pia toꞌ nîtîrî tîniru yapisî pîꞌ teesenyakaꞌmasen wanîꞌpî aminke. Moropai kureꞌne aweppeꞌsaꞌ wanîꞌpî. Mîrîrî yeꞌnen tenu yanumîiya pra awanîꞌpî kaꞌ ekaya. Tîîse tîmannîtî mun paꞌtîꞌpîiya kureꞌne teesewankonoꞌmai. Moropai taꞌpîiya Paapa pîꞌ: “Paapa, aꞌnokoꞌpî pe saꞌne uyeraꞌmakî. Maasa pra kureꞌne imakuiꞌpî kupîtîpon uurî,” kaiꞌma eepîremaꞌpî —taꞌpî Jesusya.<pb/>


text:
—Mîrîrî yeꞌnen apîꞌnîkon tauya sîrîrî. Mîîkîrî warayoꞌ teetîꞌnokoꞌmasen maimu etaꞌpî Paapaya. Moropai mîîkîrî pîikaꞌtîꞌpîiya. Teetîꞌnokoꞌmasen warayoꞌ ennaꞌpoꞌpî tewîꞌ ta morî pe tîîwanmîra Paapa yarakkîrî. Tîîse tiaron eꞌmaiꞌ pe epîremaꞌpî pîikaꞌtîiya pra awanîꞌpî. Maasa pra anîꞌ atapurî ya tîîwarîrî tiaron yentai mîîkîrî eppepî kupî sîrîrî imakuiꞌpî kupî tîuya pîꞌ. Tîîse anîꞌ wanî ya tîweppeꞌse imakuiꞌpî pe tîwanî wenai, mîîkîrî wanî kupî sîrîrî taatausinpai. Maasa pra Paapaya yapurî kupî sîrîrî —taꞌpî Jesusya.<pb/>


text:
Mîrîrî tîpo tiaronya moreyamîꞌ yarîꞌpî Jesus pia toꞌ pîrematoꞌpeiya kaiꞌma. Tîîse Jesus nenupaꞌsanya mîrîrî eraꞌma tîuyaꞌnîkon pe taꞌpî toꞌ pîꞌ: —Îꞌ ton pe mîrîrî warantî ikupîyaꞌnîkon, îꞌ ton kon moreyamîꞌ enepîyaꞌnîkon Jesus pia —taꞌpî toꞌya.


text:
Tîîse Jesusya inkamoro moreyamîꞌ yannoꞌpî tîîpia toꞌ iiꞌtoꞌpe. Moropai taꞌpîiya: —Tîwî inkamoro moreyamîꞌ naiipîi uupia. Toꞌ tîmaꞌnîpai pra eꞌtî. Maasa pra Paapa pemonkonoyamîꞌ wanî insamoro moreyamîꞌ warantî. Paapa, tesaꞌkon winîpai morî eporî toꞌya.


text:
Inna pîꞌ rî tauya apîꞌnîkon. Anîꞌ wanî Paapa pemonkono pe eꞌpai, mîî pe pra insanan moreyamîꞌ warantî eꞌpai awanî, innape Paapa kupîiꞌma. Moropai itenyaꞌ eeturumaka eꞌpai awanî tesaꞌ pe aweꞌtoꞌpe —taꞌpî Jesusya.<pb/>


text:
Judeuyamîꞌ esaꞌ pe tîweꞌsenya Jesus ekaranmapoꞌpî. —Uyenupanen, morî puꞌkuru amîrî, —taꞌpîiya Jesus pîꞌ. Moropai taꞌpîiya: —Îꞌ kupîuya eꞌpainon ipatîkarî enen uukoꞌmantoꞌ ton epotoꞌpeuya Paapa pia? —taꞌpîiya.<pb/>


text:
Jesusya taꞌpî ipîꞌ: —Îꞌ waniꞌ awanî yeꞌnen “Morî amîrî”, taaya mîrîrî upîꞌ? Tiwinan morî moro man, mîîkîrî Paapa, tiaron ton pra man. Mîîkîrî neken morî —taꞌpîiya.


text:
Moropai Jesusya yuukuꞌpî. Taꞌpîiya: —Paapa nekaremekîꞌpî unkupîkon ton epuꞌnen amîrî.<br/><t>Seꞌ tapairî wîriꞌsanyamîꞌ yarakkîrî tîweꞌse pra, moropai pemonkon kîꞌwîi. Moropai amaꞌyeꞌ pe tiaronkon kîsamaꞌrunpai moropai seruꞌyeꞌ pe teeseurîmai pra eꞌkî. Moropai ayun, asan maimu yawîrî eꞌkî<br/>—taꞌpîiya.<pb/>


text:
Moropai mîîkîrî warayoꞌya taꞌpî: —More pe wanîꞌpî patapai sîrîrî tîpose mîrîrî kuꞌnen uurî tamîꞌnawîrî —taꞌpîiya.<pb/>


text:
Mîrîrî taiya eta tîuya pe taꞌpî Jesusya: —Inna seruꞌ pepîn tîîse tiwinanoꞌpî ankupî ton moro man. Tamîꞌnawîrî ayemanne ke eꞌrepata moropai itepeꞌpî mîtîrîi manniꞌkan saꞌne tîweꞌtarumaꞌtîsanon pia. Mîrîrî warantî ikupîya ya, inîꞌ panpîꞌ ayemanne ton eporîya mîrîrî kaꞌ po. Moropai mîrîrî tîpo maaipîi uwenairî —taꞌpî Jesusya ipîꞌ.


text:
Mîrîrî taa Jesusya yeꞌnen, mîîkîrî warayoꞌ esewankonoꞌmaꞌpî mararî pra, ipîkku pe puꞌkuru tîwanî yeꞌnen. Mîrîrî ankuꞌpai pra awanîꞌpî.<pb/>


text:
Mîîkîrî esewankonoꞌmasaꞌ eraꞌma tîuya yeꞌnen Jesusya taꞌpî: —Aꞌkî, saꞌme puꞌkuru see awanî Paapa yenyaꞌ ipîkku pe tîweꞌsen eturumaka tesaꞌ pe aweꞌtoꞌpe.


text:
Mîrîrî wanî kameru ewomî warantî akkusa yeutta yai, saꞌme awanî. Tîîse itentai awanî mîîkîrî ipîkku ewontoꞌpe Paapa pia, itesaꞌ pe aweꞌtoꞌpe, ˻maasa pra kureꞌne tewan yapiꞌsaiꞌya yeꞌnen temanne pîꞌ.˼<pb/>


text:
Jesusya yuukuꞌpî: —Îꞌ saꞌme tîweꞌsen pemonkon pia saꞌme puꞌkuru, ikupîiya yentai. Tîîse mîîkîrî Paapa pia saꞌme pra awanî. Mîrîrî yeꞌnen ikupîiya —taꞌpî Jesusya.<pb/>


text:
Moropai Pedroya taꞌpî Jesus pîꞌ: —Aꞌkî, tamîꞌnawîron anna koꞌmantoꞌ rumakasaꞌ annaya sîrîrî, awenairî anna iiꞌtoꞌpe kaiꞌma —taꞌpîiya.<pb/>


text:
—Inna seruꞌ pepîn —taꞌpî Jesusya. —Moropai apîꞌnîkon yairî tauya. Tesaꞌ pe Paapa wanî yeꞌnen tewîꞌ nîmîꞌnen, moropai tînoꞌpî nîmîꞌnen, moropai takon nîmîꞌnen, moropai tonpayamîꞌ nîmîꞌnen, moropai tînmuku nîmîꞌnen, Paapaya tannosaꞌ wenai,


text:
mîîkîrîya eporî kupî sîrîrî tîîkoꞌmantoꞌ ton inîꞌ panpîꞌ, tîîkoꞌmantoꞌ ton tarî tamîꞌnawîrî tînnîmîꞌpî yentai. Moropai tiwinanoꞌpî weiyu yai, ipatîkarî tîîkoꞌmantoꞌ ton eporîiya —taꞌpî Jesusya.<pb/>


text:
Moropai mîrîrî tîpo Jesusya tînenupaꞌsan yarîꞌpî tiaron winîkîi moropai taꞌpîiya toꞌ pîꞌ: —Aꞌkî, wîtîꞌnîkon sîrîrî Jerusalém pona. Miarî tamîꞌnawîrî profetayamîꞌ nurîꞌsan nîmenukaꞌpî yawîrî aweꞌkupî pe man, uurî, pemonkon pe kaꞌ poi iipîꞌpî winîkîi.


text:
Miarî uurî rumaka toꞌya pe man pemonkonyamîꞌ Judeuyamîꞌ pepînon yenyaꞌ. Moropai inkamoroya umuꞌtunpa kureꞌne moropai uyewanmarî toꞌya. Moropai tetakukon yenumî toꞌya upona.


text:
Moropai uꞌpoꞌpîtî toꞌya. Moropai uwî toꞌya. Tîîse uwîsaꞌ toꞌya tîpo iteseurîno wei yai eꞌmîꞌsaꞌka kupî sîrîrî —taꞌpîiya.<pb/>


text:
Mîrîrî taiya epuꞌtî toꞌya pra inenupaꞌsan wanîꞌpî. Maasa pra Jesus eseurîmatoꞌ wanîꞌpî aronne pra epuꞌtî toꞌya yentai. Mîrîrî yeꞌnen îꞌ taa yuꞌse Jesus wanî epuꞌtî toꞌya pra inenupaꞌsan wanîꞌpî.<pb/>


text:
Mîrîrî tîpo Jesus erepamî koꞌmannîpî tanne Jericó cidaderî pona, tiwin pemonkon enkaruꞌnan saꞌne ereutasaꞌ wanîꞌpî eꞌma ena pona. Mîîkîrî saꞌne wanîꞌpî tîniru esatî pîꞌ tîmîrî ton, ˻teesenyakaꞌma eserîke pra awanî yeꞌnen.˼


text:
Mîîkîrî saꞌne moro tîîse arinîkon pemonkonyamîꞌ wîtî mîrîrî eꞌma taawîrî etaꞌpîiya. Moropai ekaranmapoꞌpîiya: —Îꞌ see mîrîrî? —taꞌpîiya.


text:
Mîrîrî taa toꞌya yeꞌnen mîîkîrî saꞌne enkaruꞌnan entaimepîtî piaꞌtîꞌpî. Taꞌpîiya: —Jesus amîrî rei Davi nurîꞌtî parîꞌpî pîikaꞌtîton, aꞌnokoꞌpî pe saꞌne uyeraꞌmakî —taꞌpî enkaruꞌnanya.<pb/>


text:
Mîîkîrî entaimepîtî yeꞌnen eꞌmaiꞌ pe tuutîsanonya taꞌpî ipîꞌ: —Moo eꞌkî, îꞌ pîꞌ awentaimepîtî —taꞌpî toꞌya. Tîîse yuukuiya pra inîꞌ panpîꞌ meruntî ke awentaimepîtîꞌpî. —Aꞌnokoꞌpî pe uyeraꞌmakî —taꞌpîiya.<pb/>


text:
Moropai tuutî yeꞌka pe Jesus emîꞌpamîꞌpî. Moropai —Eneꞌtî uupia —taꞌpî Jesusya. Tîîpia erepannîpîꞌpî toꞌya pe Jesusya ekaranmapoꞌpî.


text:
—Îꞌ kupîuya yuꞌse awanî ayarakkîrî? —taꞌpî Jesusya ipîꞌ. —Uyepotorî, inîꞌrî aneraꞌmapai wai —taꞌpî warayoꞌya.<pb/>


text:
Mîîkîrî pîꞌ taꞌpî Jesusya: —Eraꞌmaya, innape ukupîya yeꞌnen eesepiꞌtîsaꞌ sîrîrî —taꞌpî Jesusya ipîꞌ.


text:
Moropai mîrîrî pe rî mîîkîrî warayoꞌ enkaruꞌnanya eraꞌmaꞌpî. Mîrîrî yeꞌnen Jesus wenairî attîꞌpî Paapa yapurî yeꞌka pe. Mîrîrî Jesus nîkupîꞌpî eraꞌma tîuyaꞌnîkon yeꞌnen, tamîꞌnawîronkon pemonkonyamîꞌya Paapa yapurîꞌpî nîrî.<pb/>


text:
Mîrîrî cidade po awanîꞌpî warayoꞌ ipîkku pe tîweꞌsen iteseꞌ Zaqueu. Mîîkîrî wanîꞌpî tesanonkon pia toꞌ nîtîrî tîniru yapiꞌnenan yepuru pe tîweꞌsen pe.


text:
Mîîkîrî wanîꞌpî anîꞌ pe Jesus wanî anepuꞌpai. Tîîse eraꞌmaiya eserîke pra awanîꞌpî maasa pra arinîke pemonkonyamîꞌ wanî yeꞌnen. Moropai nonpairî tîwanî yeꞌnen eraꞌmaiya pîn.


text:
Mîrîrî yeꞌnen mîîkîrî ekaꞌtumîꞌpî inkamoro arinîkon pemonkonyamîꞌ rawîrî. Moropai mîîkîrî enukuꞌpî yei pona Jesus eraꞌmapa kaiꞌma. Maasa pra mîrîrî poro Jesus wîtîtoꞌ wanîꞌpî mîîtoꞌpe.<pb/>


text:
Mîrîrî yei yoꞌkoi teerepamî pe kakîsiya Jesusya eraꞌmaꞌpî. Moropai taꞌpîiya Zaqueu pîꞌ: —Zaqueu, kaꞌneꞌ pe autîkî maasa pra sîrîrîpe ayewîꞌ ta uutî eꞌpai awanî —taꞌpîiya.


text:
Mîrîrî taiya yeꞌnen, Zaqueu autîꞌpî kaꞌneꞌ pe, moropai Jesus yapisîꞌpîiya tîwakîri pe taatausinpai tewîꞌ ta.<pb/>


text:
Mîrîrî eraꞌmaꞌpî tamîꞌnawîronkon pemonkonyamîꞌya. Mîrîrî yeꞌnen inkamoro eseurîma piaꞌtîꞌpî, ipîꞌ tîwoꞌmaꞌtakon yeꞌnen. Taꞌpî toꞌya: —Aꞌkî, îꞌ ton pe see imakuiꞌpî mîserî warayoꞌ yewîꞌ ta Jesus ewomî mîrîrî? —taꞌpî toꞌya.<pb/>


text:
Moropai Zaqueu eꞌmîꞌsaꞌkaꞌpî eseurîmai. Moropai taꞌpîiya Uyepotorîkon pîꞌ: —Aꞌkî, sîrîrî patapai ipîkku uweꞌtoꞌ yemanne yonpa tîrîuya arakkita pairî pemonkonyamîꞌ saꞌne îꞌ ton pînon tîweꞌtarumaꞌtîsanon pia. Moropai tauya îꞌ rî yamaꞌrunpasauꞌya ya, manniꞌkan pemonkonyamîꞌ unamaꞌrunpaꞌsan pia innaꞌpouya toꞌ yemanne moꞌkaꞌpîuya yentai, saakîrîrî iteꞌka toꞌ pia innaꞌpouya —taꞌpîiya.<pb/>


text:
Mîrîrî yai mîîkîrî pîꞌ taꞌpî Jesusya: —Sîrîrîpe mîserî warayoꞌ yewîꞌ tawonkon pîikaꞌtî Paapaya sîrîrî, imakuiꞌpî toꞌ nîkupîꞌpî kuꞌsaiꞌya man tîîwanmîra. Mîserî warayoꞌ wanî Abraão paarîꞌpî pe puꞌkuru. Moropai Abraão nurîꞌtîya innape Paapa kupîꞌpî warantî, innape ukupîiya. Mîrîrî wenai aweꞌpîikaꞌtîsaꞌ man —taꞌpîiya.


text:
—Maasa pra kaꞌ poi uurî iipîꞌpî insanan pemonkonyamîꞌ warainokon, atakaꞌmaꞌsan yuwai. Moropai Paapa pia toꞌ ennaꞌpotoꞌpe toꞌ pîikaꞌtîi iipîꞌpî uurî —taꞌpî Jesusya.<pb/>


text:
Moropai Jesusya inkamoro teeseurîma etatîponoꞌsan nepuꞌtî ton pe panton ekaremekîꞌpî. Maasa pra aminke pra toꞌ erepamî koꞌmannîpî Jerusalém pona. Teerepamî pe tamîꞌnawîronkon esaꞌ pe Paapa iipî kaꞌneꞌ pe kaiꞌma toꞌ esenumenka epuꞌtîꞌpîiya mîîtoꞌpe. Mîrîrî yeꞌnen îꞌ kaiꞌma awanî pe man epuꞌtoꞌpe toꞌya, ekaremekîꞌpîiya.


text:
Taꞌpî Jesusya: —Aꞌkî, warayoꞌ wanîꞌpî tîpemonkonoyamîꞌ kenan, moropai ipîkku pe tîweꞌsen. Mîîkîrî wîtîꞌpî tiaron pata pona aminke, pata esaꞌ pe teenapa kaiꞌma, moropai mîrîrî tîpo tîwennaꞌpopa rei pe.


text:
Tîîse maasa tuutî rawîrî tîpoitîrîtonon miaꞌ tamîꞌnawîronkon warayoꞌkon yannoꞌpîiya tîîpia. Moropai inkamoro pia toꞌ kaisarî tiwin pîꞌ pîrata enaꞌpî tîrîꞌpîiya. Moropai taꞌpîiya toꞌ pîꞌ: “Aꞌkî, sîrîrî pîrata ke puwana konekatî inîꞌ panpîꞌ eporîkonpa. Mîrîrî kupî pîꞌ akoꞌmantî ennaꞌpo pîkîrî”, taꞌpîiya. Moropai attîꞌpî.


text:
Tîîse mîrîrî patayawonkon pemonkonyamîꞌya yewanmîrîꞌpî. Pata esaꞌ pe eena yuꞌse pra toꞌ wanîꞌpî. Mîrîrî yeꞌnen pemonkonyamîꞌ yarimaꞌpî toꞌya iteꞌmaꞌpî pîꞌ kai toꞌ wîtîtoꞌpe ipîꞌ: “Pata esaꞌ pe amîrî ena yuꞌse anna wanî pra man, apemonkonoyamîꞌ pe anna wanî pepîn”, taatoꞌpe toꞌya kaiꞌma ipîꞌ.<pb/>


text:
Tîîse mîîkîrî warayoꞌ enaꞌpî pata esaꞌ pe, rei pe, toꞌ maimu yentai. Moropai mîîkîrî ennaꞌpoꞌpî tewîꞌ ta. Moropai mîîkîrîya inkamoro tîpoitîrîtonon toꞌ pia pîrata enaꞌpî tîntîrîꞌsan yannoꞌpî toꞌ iiꞌtoꞌpe. Îꞌ warapo mîrîrî pîrata ke eposaꞌ toꞌya anepuꞌpai awanîꞌpî.<pb/>


text:
Eꞌmaiꞌnon erepamîꞌpî iipia moropai taꞌpîiya: “Ukaraiwarî, manniꞌ pîrata enaꞌpî itîrîya neꞌtîkini uupia mîrîrî ke inîꞌ panpîꞌ eporîꞌpîuya miaꞌ tamîꞌnawîrî kaisaron”, taꞌpîiya.<pb/>


text:
Mîîkîrî pîꞌ taꞌpî ikaraiwarîya: “Morî pe man. Atausinpan pîꞌ wai. Innape teesenyakaꞌmasen pe awanî epuꞌtîuya sîrîrî. Maasa pra yairî mîrîrî mararon kuꞌsaꞌya. Mîrîrî yeꞌnen miaꞌ tamîꞌnawîron cidadekon esaꞌ pe akupîuya”, taꞌpîiya ipîꞌ.<pb/>


text:
Moropai tiaron ipoitîrî iipîꞌpî moropai taꞌpîiya: “Ukaraiwarî, manniꞌ pîrata enaꞌpî uupia itîrî neꞌtîkini ke inîꞌ panpîꞌ eporîꞌpîuya miaꞌtaikinan kaisaron”, taꞌpîiya.<pb/>


text:
Mîrîrî pîꞌ ikaraiwarî atausinpaꞌpî. “Morî pe man. Mîrîrî yeꞌnen miaꞌtaikin cidadekon esaꞌ pe akupîuya”, taꞌpî ikaraiwarîya ipîꞌ.<pb/>


text:
Moropai tiaron ipoitîrî iipîꞌpî. Taꞌpîiya ipîꞌ: “Ukaraiwarî, manniꞌ uupia itîrîya neꞌtîkini pîrata enaꞌpî seeniꞌ iwontîsauꞌya kamisa yaꞌ. Enonsauꞌya sîrîrî itîpannîpîuya namai.


text:
Maasa pra amîrî wanî teesenyakaꞌmai pra tuꞌke îꞌ eponen pe. Moropai îꞌ tîpînse pra mararî pra moꞌkanen amîrî. Mîrîrî yeꞌnen eranneꞌ pe wanîꞌpî apîꞌ”.<pb/>


text:
Mîîkîrî maimu yuukuꞌpî ikaraiwarîya. “Imakuiꞌpî pe amîrî wanî, enyaꞌne pe. Puwana pîꞌ awanîpa taasaꞌ tanne, ikonekasaꞌya pra awanî. Mîrîrî yeꞌnen mîrîrî amaimu wenai ayuꞌse pra wai. Epuꞌtîꞌpîya saꞌman pe puꞌkuru uurî wanî teesenyakaꞌmai pra tuꞌke îꞌ eponen uurî, moropai îꞌ tîpînse pra mararî pra moꞌkanen uurî.


text:
Tîîse îꞌ waniꞌ awanî yeꞌnen mîrîrî untîrîꞌpî pîrata enaꞌpî utînirurî tîrîya pra awanîꞌpî itewîꞌ ta itaponseꞌ pona? Sîrîrî itîîsaꞌya ya, inîꞌ panpîꞌ eepansaꞌ tanne eporîuya eꞌpainon”.<pb/>


text:
Moropai taꞌpîiya moro tîîpia tîweꞌsanon pîꞌ: “Mîîkîrî pia manniꞌ pîrata enaꞌpî moꞌkatî iipiapai. Moropai itîîtî mîîkîrî miaꞌ tamîꞌnawîron yapisîtîpon pia”.<pb/>


text:
Tîîse taꞌpî toꞌya: “Anna karaiwarî, tîîse mîîkîrî pia man miaꞌ tamîꞌnawîron pîrata enaꞌpî”, taꞌpî toꞌya.<pb/>


text:
Inkamoro maimu yuukuꞌpî toꞌ karaiwarîya. “Tîîse tauya apîꞌnîkon, manniꞌ tuꞌke panpîꞌ eporîtîponya yapisî eꞌpai awanî inîꞌ panpîꞌ tuꞌke. Tîîse anîꞌ wanî ya tuꞌkan pepîn yarakkîrî mîrîrî konekasaiꞌya pra awanî yeꞌnen, mîrîrî moꞌka eꞌpai awanî iipiapai, îꞌ ton pra aweꞌtoꞌpe”, taꞌpîiya.


text:
Moropai taꞌpîiya: “Tarîpai inkamoro uyeyatonon eneꞌtî tesaꞌkon pe uurî wanî yuꞌse pra siꞌsan, inkamoro tîꞌkatî tamîꞌnawîrî eraꞌmauya tanne”, taꞌpî toꞌ karaiwarîya —taꞌpî Jesusya.<pb/>


text:
Inkamoro erepamîꞌpî Oliveira yeꞌka wîꞌ pona. Mîrîrî wanîꞌpî aminke pra Betfagé moropai Betânia pîꞌ. Miarî pai Jesusya asakîꞌne tînenupaꞌsan yaipontîꞌpî tîrawîrî toꞌ wîtîtoꞌpe.


text:
Tîmaimu tîrîꞌpîiya toꞌ pîꞌ see warantî. —Atîtî eꞌmaiꞌ pe mîrîrî vila pona, miarî eerepamîkon pe jumenta more mîrikkî eporîyaꞌnîkon ewaꞌtîsaꞌ pe. Anîꞌ enukuꞌpî pepîn. Mîîkîrî meukatîi moropai meneꞌtîi.


text:
Anîꞌya amîrîꞌnîkon yekaranmapo ya: “Îꞌ ton pe mîîkîrî yeukayaꞌnîkon”, taa toꞌya ya apîꞌnîkon: “Uyesaꞌkon man ituꞌse”, makatîi —taꞌpî Jesusya.<pb/>


text:
Mîrîrî yeꞌnen inkamoro Jesus naipontîꞌsan wîtîꞌpî. Moropai tamîꞌnawîrî Jesusya taꞌpî yawîrî jumenta more yewaꞌtîsaꞌ toꞌya eporîꞌpî toꞌya.


text:
Mîîkîrî yeuka toꞌya tanne itesanonya toꞌ ekaranmapoꞌpî: —Îꞌ ton pe mîîkîrî yeukayaꞌnîkon mîrîrî? —taꞌpî toꞌya toꞌ pîꞌ.<pb/>


text:
Inkamoroya taꞌpî: —Uyenupanenkon man ituꞌse. Mîrîrî yeꞌnen yarî annaya sîrîrî —taꞌpî toꞌya. Mîrîrî yeꞌnen yaatoꞌpe toꞌya, irumakaꞌpî toꞌya.<pb/>


text:
Mîrîrî jumenta more yarîꞌpî toꞌya Jesus pia. Moropai inkamoroya tîponkon moꞌkaꞌpî moropai itîrîꞌpî toꞌya jumenta more pona. Moropai Jesus enuku tanne ipîikaꞌtîꞌpî toꞌya.


text:
Mîîkîrî po Jesus wîtî tanne pemonkonyamîꞌya tîponkon moꞌkapîtîꞌpî moropai eꞌma taawîrî yarenkaꞌpî toꞌya iporo Jesus wîtîtoꞌpe yapurî tîuyaꞌnîkon yeꞌnen.<pb/>


text:
Mîrîrî Oliveira yeꞌka wîꞌ poi tawautîkon pe, arinîkon pemonkonyamîꞌ inenupaꞌsan atausinpa piaꞌtîꞌpî. Moropai Paapa yapurîꞌpî toꞌya aronne tîwentaimepîꞌse, tamîꞌnawîron Jesus nîkupîꞌpî ikupî eserîkan pepîn eraꞌmasaꞌ tîuyaꞌnîkon yeꞌnen.


text:
Inkamoroya taapîtîꞌpî mararî pra:<br/><t>—Morî pe puꞌkuru man.<br/>Paapaya uyesaꞌkon pe yarimasaꞌ sîrîrî.<br/>Morî pe Uyepotorîkon maimu pe aaipî mîrîrî.<br/>Morî pe puꞌkuru Paapa,<br/>kaꞌ pon man tîîwanmîra uurîꞌnîkon yarakkîrî.<br/>Paapa yapurîpaiꞌnîkon man<br/>—taꞌpî toꞌya.<pb/>


text:
Mîrîrî taa toꞌya yeꞌnen, tiaronkon fariseuyamîꞌ toꞌ koreꞌta tîweꞌsanonya taꞌpî Jesus pîꞌ: —Anna yenupanen inkamoro ayapurî pîꞌ toꞌ wanî mannan tîꞌnapantoꞌpe panpîꞌ kaꞌkî toꞌ pîꞌ —taꞌpî toꞌya.<pb/>


text:
Inkamoro maimu yuukuꞌpî Jesusya: —Tauya sîrîrî apîꞌnîkon, mîrîrî warantî inkamoroya uyapurî eꞌpai awanî. Toꞌ atîꞌnapamî ya, tîꞌ inta ton pîn entaimepîtî kupî sîrîrî. Eseurîmakoi pepîn eseurîma kupî sîrîrî uyapurî pîꞌ —taꞌpî Jesusya toꞌ pîꞌ.<pb/>


text:
Moropai taꞌpîiya: —Sîrîrîpe anîꞌya tîwamîn enepî epuꞌtîyaꞌnîkon ya, epuꞌtîyaꞌnîkon eꞌpainon. Tîîse ituꞌse pra awanîkon. Tarîpai epuꞌtîyaꞌnîkon eserîke pra naatîi —taꞌpîiya Jerusalém ponkon winîkîi.


text:
—Tarîpai wei erepamî kupî sîrîrî ayeyatonkonya ayuwatîkon kupî sîrîrî. Awoimaꞌtîkon toꞌya eepekon eserîke pra.


text:
Inkamoroya tamîꞌnawîrî amîrîꞌnîkon tîîkoꞌmansenonkon tîꞌka kupî sîrîrî. Mararî îꞌ eꞌnîmî pepîn kupî sîrîrî apatakon yaꞌ. Maasa pra apîikaꞌtîiꞌnîkon Paapa narimaꞌpî epuꞌtîyaꞌnîkon pra awanîkon yeꞌnen —taꞌpî Jesusya.<pb/>


text:
Moropai Jesus ewomîꞌpî epîremantoꞌ yewîꞌ ta moropai mîîkîrîya pemonkonyamîꞌ tîweꞌrepasanon yenpaꞌkaꞌpîiya epîremantoꞌ yewîꞌ tapai.


text:
Taꞌpîiya: —Paapa maimu eꞌmenukasaꞌ man see warantî:<br/><t>Paapaya taꞌpî: “Uyewîꞌ wanî mîrîrî epîremantoꞌ yewîꞌ pe”,<br/>taꞌpî Paapaya pena. Tîîse amîrîꞌnîkonya ikuꞌsaꞌ mîrîrî amaꞌyeꞌkon yewîꞌ pe —taꞌpî Jesusya.<pb/>


text:
Mîrîrî tîpo Jesusya toꞌ yenupaꞌpî epîremantoꞌ yewîꞌ ta wei kaisarî. Mîrîrî wenai teepîremasanon esanon moropai Moisés nurîꞌtîya yenupantoꞌ pîꞌ yenupatonkon moropai pemonkonyamîꞌ esanon wanîꞌpî anwîpai.


text:
Tîîse mîrîrî kupî toꞌya eserîke pra awanîꞌpî. Maasa pra tamîꞌnawîronkon pemonkonyamîꞌya tamîꞌnawîrî siꞌma eeseurîmatoꞌ etaꞌpî mararî pra tîtîꞌnapanse.<pb/>


text:
Tiaron wei yai Jesusya Paapa maimu ke pemonkonyamîꞌ yenupa tanne epîremantoꞌ yewîꞌ ta teepîremasanon esanon moropai Moisés nurîꞌtîya yenupantoꞌ pîꞌ yenupatonkon, moropai pemonkonyamîꞌ panamanenan iipîꞌpî Jesus pia.


text:
Moropai inkamoroya Jesus yekaranmapoꞌpî. —Kaꞌkî anna pîꞌ epuꞌtoꞌpe annaya, anîꞌ maimu pe inkamoro tîweꞌrepasanon yenpaꞌkaꞌpîya mîrîrî moropai toꞌ yenupaya mîrîrî? Anîꞌya mîrîrî kupîpa taasaꞌ mîrîrî amîrî pîꞌ? —taꞌpî toꞌya.<pb/>


text:
Inkamoro maimu yuukuꞌpî Jesusya: —Uurî nîtîrî ayekaranmapouyaꞌnîkon sîrîrî tarîpai umaimu yuꞌtî —taꞌpîiya.


text:
—Anîꞌya kin yenpatakonantoꞌpe João Batista nurîꞌtîya taꞌpî? Paapaya kaꞌrî, pemonkonyamîꞌya kaꞌrî? —taꞌpî Jesusya toꞌ pîꞌ.<pb/>


text:
Mîrîrî taa Jesusya yeꞌnen tîîwarîrîꞌnîkon toꞌ eseurîmaꞌpî tiaronkon pokonpe. —Îꞌ kaiꞌma see imaimu yuꞌtoꞌpeꞌnîkon? Maasa pra Paapa maimu pe taꞌnîkon ya, uurîꞌnîkon yekaranmapoiya eserîke wanî. “Moropai îꞌ waniꞌ awanî yeꞌnen João kupîyaꞌnîkon pra awanîkon innape”? taiya eserîke awanî upîꞌnîkon.


text:
Moropai pemonkon maimu pe taasaꞌnîkon ya, arinîkon pemonkonyamîꞌya uurîꞌnîkon tarumaꞌtî. Saꞌmantan pîkîrî tîꞌ ke uurîꞌnîkon paꞌtîpîtî toꞌya eserîke awanî. Maasa pra inkamoroya innape puꞌkuru Paapa maimu ekaremeꞌnen pe João nurîꞌtî wanîꞌpî epuꞌtî kaiꞌma —taꞌpî toꞌya tîîwarîrîꞌnîkon.


text:
Mîrîrî yeꞌnen Jesus maimu yuukuꞌpî toꞌya see warantî: —Epuꞌtî annaya pra man anîꞌ maimu pe Joãoya yenpatakonaꞌpî —taꞌpî toꞌya.<pb/>


text:
Mîrîrî pîꞌ Jesusya nîrî taꞌpî: —Uurî nîrî anîꞌ maimu pe inkamoro tîweꞌrepasanon epîremantoꞌ yewîꞌ ta siꞌma yenpaꞌkaꞌpîuya moropai toꞌ yenupauya anîꞌ maimu pe ekaremekîuya pepîn —taꞌpî Jesusya toꞌ pîꞌ.<pb/>


text:
Moropai Jesusya toꞌ yeurîma piaꞌtîꞌpî panton pe: —Warayoꞌya tînmîri ton yaꞌtîꞌpî. Moropai uva yeꞌka pîmîꞌpîiya mararî pra tekkari yeꞌ ton. Mîrîrî tînmîri eraꞌmanenan tonkon eporîꞌpîiya itesaꞌ toꞌ eꞌtoꞌpe tuutî yeꞌnen. Moropai mîrîrî tîpo attî îꞌ tiaron pata pona ikoꞌmanse.


text:
Moropai aasîrî itekkari emîrî weiyu eseporîꞌpî. Mîrîrî yeꞌnen mîîkîrîya tiwin tîpoitîrî yarimaꞌpî tekkari yonpa eraꞌmai attîtoꞌpe kaiꞌma moropai attîꞌpî. Tîîse inkamoro inmîri esaꞌ tîweꞌsanonya mîîkîrî ipoitîrî paꞌtîpîtîꞌpî. Moropai mîîkîrî yarimaꞌpî toꞌya awennaꞌpotoꞌpe îꞌ ton pra.


text:
Moropai inîꞌrî ikaraiwarîya tiaron tîpoitîrî yarimaꞌpî toꞌ pia attîtoꞌpe. Mîîkîrî nîrî paꞌtîpîtîꞌpî toꞌya ipîra imakuiꞌpî kupîꞌpî toꞌya yarakkîrî. Moropai mîîkîrî yarimaꞌpî toꞌya awennaꞌpotoꞌpe îꞌ ton pra.


text:
Moropai inîꞌrî tîpoitîrîtonon teeseurîno yarimaꞌpîiya toꞌ pia attîtoꞌpe. Tîîse mîrîrî warantî nîrî ipaꞌtîpîtîꞌpî inkamoro umî eraꞌmanenanya moropai yenpaꞌkaꞌpî toꞌya attîtoꞌpe.<pb/>


text:
Tîpoitîrîtonon pîꞌ mîrîrî kuꞌsaꞌ toꞌya tîpo toꞌ karaiwarî esenumenkaꞌpî. “Îꞌ kupîuya eꞌpainon koꞌye. Kaane epuꞌtî pîꞌ wai”, taꞌpîiya. “Uwakîri puꞌkuru unmu yarimauya sîrîrî, mîserî yarimasauꞌya ya, îꞌ kupî toꞌya pepîn ipîꞌ maasa pra unmu pe awanî yeꞌnen. Inama toꞌya epuꞌtî pîꞌ wai” kaiꞌma eesenumenkaꞌpî.<pb/>


text:
Tîîse mîîkîrî umî esaꞌya tînmu yarimasaꞌ eraꞌma tîuyaꞌnîkon yeꞌnen inkamoro umî eraꞌmanenya taꞌpî: “Aꞌkî mîserî inmu wîîpaiꞌnîkon, maasa pra îꞌ pensa tîyun saꞌmanta yai mîserî ena umî esaꞌ. Uurîꞌnîkon pe aweꞌtoꞌpe iwîpaiꞌnîkon”, taꞌpî toꞌya.


text:
Mîrîrî yeꞌnen inkamoroya mîîkîrî umî esaꞌ munmu yapisîꞌpî yenpaꞌkaꞌpî toꞌya umî yapai poro pona. Moropai iwîꞌpî toꞌya.<pb/>Mîrîrî ekaranmapoꞌpî Jesusya toꞌ pîꞌ: —Îꞌ kupî mîîkîrî umî esaꞌya kupî sîrîrî?


text:
Tînmîri ya attî moropai inkamoro warayoꞌkon tînmu wîîtîponkon tîꞌkaiya moropai tiaronkon warayoꞌkon eporîiya eserîke awanî tînmîri eraꞌmanenan ton kon —taꞌpîiya.<pb/>Mîrîrî eta tîuyaꞌnîkon yeꞌnen taꞌpî toꞌya: —Paapaya mîrîrî warantî ikupî eꞌpai pra man —taꞌpî toꞌya.<pb/>


text:
Tîîse Jesusya inkamoro eraꞌmaꞌpî, moropai taꞌpîiya: —Mîrîrî yeꞌnen îꞌ taatoꞌpe Paapa maimu eꞌmenukasaꞌ awanî mîrîrî? Sîrîrî warantî Paapa eseurîmaꞌpî:<br/><t>Wîttî konekanenanya tîꞌ yenumîꞌpî morî pe pra seeniꞌ tîꞌ wanî taa tîuyaꞌnîkon yeꞌnen. Moropai yenumîꞌpî toꞌya.<br/>Tîîse mîrîrî tîꞌ toꞌ nenumîꞌpî wanî morî pe puꞌkuru toꞌ nîmenkaꞌpî yentai. Moropai wîttî koꞌmannîpîiya eesenumî namai<br/>taꞌpî Paapaya pena.


text:
Moropai taꞌpî Jesusya: —Anîꞌ atareꞌmo ya, sîrîrî tîꞌ pona mîîkîrî maꞌta mîrîrî. Tîîse sîrîrî tîꞌ ena ya ipona, mîîkîrî yankaiya tamîꞌnawîrî.<pb/>


text:
Mîrîrî tîpo Moisés nurîꞌtîya yenupantoꞌ pîꞌ yenupatonkon moropai teepîremasanon esanonya tîwinîkîiꞌnîkon Jesus eseurîma pe awanî epuꞌtîꞌpî. Mîrîrî yeꞌnen anapiꞌpai toꞌ wanîꞌpî teuren tîîse arinîkon pemonkonyamîꞌ namaꞌpî toꞌya.


text:
Jesus anarainamapai toꞌ wanî yeꞌnen îꞌ kupîiya eraꞌma tonkon warayoꞌkon yeꞌmaꞌpî toꞌya. Moropai inkamoro yaipontîꞌpî toꞌya Jesus yekaranmapoꞌpîꞌse toꞌ wîtîtoꞌpe. Yairî tîwanîkon kaiꞌma Jesus yekaranmapoꞌpî toꞌya. Tîîse yairî pra Jesus yeseru aneraꞌmapai toꞌ wanîꞌpî kinî, mîîkîrî rumakakonpa pata esaꞌ yenyaꞌ.


text:
Mîrîrî yeꞌnen inkamoroya ekaranmapoꞌpî: —Anna yenupanen, manniꞌ eeseurîmatoꞌ wanî epuꞌtî pîꞌ anna man yairî puꞌkuru awanî. Moropai epuꞌtî pîꞌ anna man nîrî eꞌsentai pra tiaronkon panamaya tîîse seꞌ kaisarî toꞌ panamaya yairon pe puꞌkuru ituꞌse Paapa eꞌtoꞌ yawîrî warayoꞌkon panamaya.


text:
Moropai taꞌpî toꞌya Jesus pîꞌ: —Oꞌnon yeꞌka pe awanî eꞌpainon uyesaꞌkon pe tîweꞌsen César romanoyamîꞌ esaꞌ yeꞌma annaya ya kaꞌkî anna pîꞌ. Morî pe awanî, kaane, kaꞌrî? Uyeserukon yawîrî, Moisés nurîꞌtîya yenupantoꞌ yawîrî awanî, kaane kaꞌrî?<pb/>


text:
—Mîrîrî pîrata enaꞌpî eneꞌtî uupia —taꞌpîiya. —Anîꞌ eseꞌ sîrîrî ipokon, anîꞌ yekaton sîrîrî ipokon? —taꞌpîiya. Moropai yuukuꞌpî toꞌya:


text:
—César yekaton mîrîrî —taꞌpî toꞌya. Moropai Jesusya taꞌpî toꞌ pîꞌ: —Mîrîrî wanî imîrî pe. Moriya morî kuꞌtî unkupîkon ton pe mîîkîrî César nekaremekîꞌpî kuꞌtî. Moropai morî kuꞌtî unkupîkon ton pe Paapa nekaremekîꞌpî kuꞌtî —taꞌpîiya.<pb/>


text:
Mîrîrî warantî yairî Jesus wanî yeꞌnen, oꞌnon yeꞌka pe yapisî toꞌya eserîke pra toꞌ wanîꞌpî, pemonkonyamîꞌ rawîrî siꞌma. Mîrîrî yeꞌnen inkamoro atîꞌnapamîꞌpî inîꞌrî toꞌ eseurîma pra. Kureꞌne teesenumenkai toꞌ wanîꞌpî ipîꞌ. Maasa pra yairî toꞌ maimu yuukuiya yeꞌnen, epuꞌnen pe Jesus wanî yeꞌnen.<pb/>


text:
Moropai mîrîrî tîpo saduceuyamîꞌ manniꞌkan innape isaꞌmantaꞌsan eꞌmîꞌsaꞌka kuꞌnenan pepîn erepamîꞌpî Jesus pia.


text:
Moropai inkamoroya taꞌpî Jesus pîꞌ: —Anna yenupanen, pena Moisésya unkupîkon ton menukaꞌpî see warantî anna nîkupî ton. Warayoꞌ inmuku pîn saꞌmanta ya, itakonoꞌpî wanî eꞌpai awanî inoꞌpîrîꞌpî yarakkîrî inmu ton epotoꞌpeiya.


text:
Moro awanîꞌpî asakîꞌne miaꞌ pona tîîmoꞌtai kaisarî itonpayamîꞌ. Inkamoro ruinankon aꞌyekeꞌton panpîꞌ noꞌpîtaꞌpî. Teuren tîîse aasaꞌmantaꞌpî tînmu ton pra tîîse.


text:
Moropai toꞌ eseurînoꞌpî wanîꞌpî mîîkîrî yarakkîrî tîîse mîrîrî warantî awanîꞌpî inkamoro asakîꞌne miaꞌ pona tîîmoꞌtaiꞌnîkon yarakkîrî aweꞌkupîꞌpî tamîꞌnawîrî toꞌ saꞌmantaꞌpî inmu pra siꞌma.


text:
Tarîpai inkamoro eꞌmîꞌsaꞌka yai, oꞌnon yeꞌka noꞌpî pe awanî kupî sîrîrî. Maasa pra tamîꞌnawîronkon eꞌsaꞌ yarakkîrî —taꞌpî Saduceuyamîꞌya Jesus pîꞌ.<pb/>


text:
Inkamoro maimu yuukuꞌpî Jesusya. Taꞌpîiya: —Sîrîrî pata po warayoꞌkon noꞌpîta moropai wîriꞌsanyamîꞌ niyota.


text:
Tîîse manniꞌ wei yai Paapaya isaꞌmantaꞌsan, manniꞌkan tîîpia morîkon pîmîꞌsaꞌka yai inîꞌrî toꞌ noꞌpîta pepîn.


text:
Moropai ipatîkarî enen toꞌ koꞌmamî. Inîꞌrî toꞌ saꞌmanta pepîn. Maasa pra inserîyamîꞌ warantî toꞌ wanî. Paapa munkî pe toꞌ wanî maasa pra toꞌ pîmîꞌsaꞌkasaiꞌya yeꞌnen.


text:
Sîrîrî pîꞌ pena Moisésya eseurîmapîtîꞌpî aronne, isaꞌmantaꞌsan eꞌmîꞌsaꞌka kupî pe man, taapîtîꞌpîiya. Enenan pe toꞌ wanî ekaremekîiya maasa pra pena manniꞌ yai apoꞌ taaransen yaꞌ yarakkîrî Paapa eseurîma yai. Mîrîrî menukaꞌpîiya:<br/><t>Paapa wanî Abraão nurîꞌtî yepotorî pe moropai Isaque nurîꞌtî yepotorî pe, moropai Jacó nurîꞌtî yepotorî pe awanî<br/>ekaremekîꞌpîiya.


text:
Mîrîrî ekaremekîꞌpîiya enenankon yepotorî pe Paapa wanî ekaremekîpa kaiꞌma. Tîîse isaꞌmantaꞌsan yepotorî pe Paapa wanî pepîn. Maasa pra Paapaya epuꞌtî enen tamîꞌnawîronkon inmukuyamîꞌ wanî.<pb/>


text:
Mîrîrî pîꞌ tiaronkon Moisés nurîꞌtîya yenupantoꞌ pîꞌ yenupatonkonya taꞌpî Jesus pîꞌ: —Morî pe eseurîman pîꞌ nai, anna yepotorî —taꞌpî toꞌya.


text:
Moropai mîrîrî pe rî Jesusya toꞌ ekaranmapoꞌpî: —Oꞌnon yeꞌka pe Paapa nîmenkaꞌpî wanî mîrîrî Davi nurîꞌtî paarîꞌpî pe taayaꞌnîkon?


text:
Tîîse mîîkîrî Davi nurîꞌtîya taꞌpî Salmo kaaretarî yaꞌ see warantî:<br/><t>Uyepotorîya taꞌpî Uyepotorî pîꞌ:<br/>“Ereutakî umeruntîri winîkîi.<br/>


text:
Mîrîrî warantî Davi nurîꞌtîya esatîꞌpî tepotorî pe, tentai awanî yeꞌnen. Mîrîrî yeꞌnen oꞌnon yeꞌka pe iparîꞌpî pe neken awanî eꞌpainon? —taꞌpî Jesusya toꞌ pîꞌ.<pb/>


text:
—Aka! Tîwarî eꞌtî inkamoro Moisés nurîꞌtîya yenupantoꞌ pîꞌ yenupatonkon pîꞌ. Maasa pra morî pe teepontîi toꞌ asarî, morî pe tamîꞌnawîronkon pemonkonyamîꞌya teraꞌmatonkon pe kaiꞌma. Inkamoro yapurî toꞌya praꞌca poro. Mîrîrî warantî ipîkku eꞌpai toꞌ wanî. Moropai morî ereutantoꞌ pona toꞌ ereuta epereꞌnîtoꞌ yewîꞌkon ta pîꞌ tiaronkon yentai. Moropai taponseꞌkon ton menka toꞌya tîwentamoꞌkatoꞌkon weiyu yai ipîkku pe tîwanîkon yeꞌnen.


text:
Mîrîrî kupî toꞌya inyo isaꞌmantaꞌsan yenkuꞌtî tîuyaꞌnîkon tîîse, moropai toꞌ yemanne yamaꞌrunpa toꞌya. Mîrîrî kupî tîuyaꞌnîkon yeꞌka pe toꞌ epîrema mararî pra tîkoꞌman pe, morî pe tîwanîkon eraꞌmatoꞌpe tiaronkonya kaiꞌma. Tîîse mîrîrî wenai toꞌ tarumaꞌtî Paapaya kupî sîrîrî kureꞌne puꞌkuru —taꞌpî Jesusya.<pb/>


text:
Mîrîrî tîpo Jesusya pemonkonyamîꞌ yakoꞌmenkaꞌpî epîremantoꞌ yewîꞌ ta. Moropai ipîkkukonya tîniru tîrî itenseꞌ yaꞌ eraꞌmaꞌpîiya.


text:
Moropai tiwinan wîriꞌ inyo isaꞌmantaꞌpîya nîrî itîrî eraꞌmaꞌpîiya. Mîîkîrî saꞌne wanîꞌpî îꞌ ton pra tîweꞌsen. Tîîse asakîꞌne pîrata enaꞌpî mîrikkî tîrîꞌpîiya tekkari yennatoꞌpan tîrîꞌpîiya tamîꞌnawîrî.


text:
Mîrîrî pîꞌ Jesusya taꞌpî: —Tauya sîrîrî apîꞌnîkon, aꞌkî mîserî saꞌne wîriꞌ inyo ton pîn teuren tîîse pîrata enaꞌpî tîrî pîꞌ man tamîꞌnawîronkonya itîrî manniꞌ yentai.


text:
Maasa pra inkamoro ipîkkukonya itîrî pîꞌ man itonpa pe neken tamîꞌnawîrî pra. Tîîse mîserî saꞌne wîriꞌya tekkari yennatoꞌ tîuya pan tîrî pîꞌ man tamîꞌnawîrî —taꞌpî Jesusya toꞌ pîꞌ.<pb/>


text:
Mîrîrî tîpo tiaronkon pemonkonyamîꞌ eseurîmaꞌpî epîremantoꞌ yewîꞌ pîꞌ. Morî pe awanî pîꞌ toꞌ eseurîmaꞌpî. Tîꞌkon ikonekasaꞌ wanîꞌpî morî pe puꞌkuru. Morî pe toꞌ nîtîrîꞌpî eraꞌmaꞌpî toꞌya. Mîrîrî pîꞌ toꞌ eseurîma yeꞌnen Jesusya taꞌpî toꞌ pîꞌ:


text:
—Aꞌkî, seeniꞌ wîttî yaranka toꞌya weiyu erepamî kupî sîrîrî tamîꞌnawîrî seeniꞌ eraꞌmayaꞌnîkon manniꞌ. Yaranka toꞌya yai mararî tîꞌ eꞌnîmî pepîn tiaron tîꞌ pona, tîîse tamîꞌnawîrî yenumî toꞌya —taꞌpîiya.<pb/>


text:
Mîrîrî pîꞌ inenupaꞌsanya ekaranmapoꞌpî: —Îꞌ pensa sîrîrî yaranka toꞌya? —taꞌpî toꞌya. —Oꞌnon yeꞌka pe awanî kupî sîrîrî mîrîrî eꞌkupî kupî ya? —taꞌpî toꞌya.<pb/>


text:
Jesusya yuukuꞌpî: —Tîwarî panpîꞌ eꞌtî anîꞌya ayenkuꞌtîkon namai. Maasa pra tuꞌke toꞌ asarî kupî sîrîrî uyeseꞌ pîꞌ teeseurîmasanon. Moropai taa toꞌya: “Uurî Paapa narimaꞌpî imenkasaꞌ uurî”, taa toꞌya. “Mîîkîrî erepansaꞌ sîrîrî”, taa toꞌya. Tîîse inkamoro yeꞌkakon maimu yawîrî pra eꞌtî.


text:
Moropai teesiꞌnîꞌse pra eꞌtî, teepîsanon yekare etayaꞌnîkon ya yai tesanonkon yarakkîrî moropai teeyatonon yarakkîrî. Maasa pra eꞌmaiꞌ pe mîrîrî yeꞌka eꞌkupî eꞌpai awanî mîrîrî. Tîîse mîrîrî neken ikîꞌpî taa eserîke pra man.<pb/>


text:
Jesus eseurîma koꞌmannîpîꞌpî. Taꞌpîiya: —Pataponkon eseyaꞌnama kupî sîrîrî tiaronkon pataponkon yarakkîrî. Tiaronkonya tiaron pataponkon wîî —taꞌpîiya.


text:
—Moropai tiaronkon pata po non eserentîkîꞌma kupî sîrîrî mararî pra. Moropai emiꞌnan, iwan wanî kupî sîrîrî mararî pra. Moropai paran wanî kupî sîrîrî pata po. Mîrîrî yeꞌka nariꞌ wanî moropai kureꞌnan esewankonoꞌmantoꞌ ton esenpo kupî sîrîrî kaꞌ pîꞌ teraꞌmasen pepîn.<pb/>


text:
Tîîse maasa mîrîrî yeꞌka tamîꞌnawîron eꞌkupî rawîrî amîrîꞌnîkon yarî toꞌya kupî sîrîrî uyeseꞌ wenai. Atarumaꞌtîkon toꞌya kupî sîrîrî. Amîrîꞌnîkon yarî toꞌya toꞌ epereꞌtoꞌkon yewîꞌ ta apîꞌnîkon teeseurîmakonpa. Moropai mîrîrî tîpo atarakkannîtoꞌ yewîꞌ ta ayarîkon toꞌya. Uyeseꞌ wenai amîrîꞌnîkon yarî toꞌya ipîkkukon pata esanon pia, moropai pata esanon reiyamîꞌ pia.


text:
Mîrîrî yai uyeseꞌ pîꞌ eeseurîmakon kupî sîrîrî. Paapa maimu ekaremekîyaꞌnîkon inkamoro ipîkkukon pîꞌ —taꞌpî Jesusya.


text:
—Mîrîrî yeꞌnen sîrîrî pata pai teesenumenkai pra eꞌtî, îꞌ kaiꞌma inkamoro yeꞌka maimu yuukukonpa, imaimu pra eesuwaꞌkakon namai. Îꞌ kaiꞌma eseurîmakonpa pîꞌ kîsenumenkatî.


text:
Maasa pra uurîya amaimukon ton tîrî. Moropai uurîya epuꞌnen pe aweꞌtoꞌkon ton tîrî. Inkamoro ayeyatonkonya yapîtanîpî yentai moropai amaimukon waꞌka toꞌya yentai mîrîrî kupîuya.


text:
Amîrîꞌnîkon wanî atarakkannîtoꞌ yewîꞌ ta tiaronkon pepîn rî ayunkon moropai aruinankon moropai ayonpakonya rî amîrîꞌnîkon yekaꞌma. Inkamoroya rî tiaronkon ayonpakon wîî kupî sîrîrî.


text:
<sup>(18,19)</sup> Mîrîrî yeꞌnen innape ukupî pîꞌ akoꞌmantî tîrumakai pra. Mîrîrî warantî ikupîyaꞌnîkonya ya, aweꞌpîikaꞌtîkon tamîꞌnawîrî, tiwin kin aamaꞌtakon pepîn —taꞌpî Jesusya.<pb/>


text:
Inîꞌrî Jesus eseurîmaꞌpî. Taꞌpîiya: —Îꞌ pensa Jerusalém cidade woimaꞌtîsaꞌ surarayamîꞌya yai mîrîrî epuꞌtîyaꞌnîkon. Tiwinarî tamîꞌnawîronkon pemonkonyamîꞌ tîꞌka toꞌya kupî pe tiwinarî tiwinan tînîmîi pra.


text:
Mîrîrî yeꞌnen anîꞌ wanî ya Judéia pata po, kaꞌneꞌ pe eepe eꞌpai awanî wîꞌ pona. Moropai anîꞌ wanî ya cidade po, kaꞌneꞌ pe eepaꞌka eꞌpai awanî. Moropai anîꞌ wanî ya keren po, awennaꞌpo eꞌpai pra awanî cidade pona.


text:
Maasa pra mîrîrî wei yai kureꞌnan eꞌtarumaꞌtîntoꞌ wanî pe man. Mîrîrî eꞌkupî maasa pra Paapa maimuya taasaꞌ manniꞌ yawîrî.


text:
Aka saꞌne manniꞌkan wîriꞌsanyamîꞌ more yankon pia îri pe awanî. Maasa pra toꞌ epe eserîke pra awanî yeꞌnen. Moropai manniꞌkan simonkokon toꞌ munkîyamîꞌ manaꞌpokonkon inkamoro pia îri awanî. Inkamoro eꞌtarumaꞌtî kupî sîrîrî mîrîrî yai. Mîrîrî yai eꞌtarumaꞌtîntoꞌ wanî kureꞌnan sîrîrî non po. Sîrîrî warantî tîpemonkonoyamîꞌ Judeuyamîꞌ tarumaꞌtî Paapaya kupî sîrîrî.


text:
Moropai mîrîrî yai inkamoro wîî toꞌya kupî sîrîrî kasupara ke. Moropai tiaronkon yarî toꞌya atarakkannîtoꞌ yewîꞌ ta patakon poro. Moropai Judeuyamîꞌ pepînya Jerusalém ponkon tîꞌka kupî sîrîrî tamîꞌnawîrî yaretîꞌka toꞌya, ikuꞌneꞌtî weiyu esuwaꞌka pîkîrî —taꞌpî Jesusya.<pb/>


text:
Moropai inîꞌrî Jesus eseurîma koꞌmannîpîꞌpî. Taꞌpîiya: —Eraꞌma ton eꞌkupî kupî sîrîrî wei pîꞌ moropai kapoi pîꞌ moropai sirikkîyamîꞌ pîꞌ, moropai non po, moropai tamîꞌnawîron pata ponkon ena kupî sîrîrî kureꞌne teesewankonoꞌmai, eranneꞌ pe, nariꞌ pe eena kupî sîrîrî. Mararon pepîn sipa sipa pe tuna wanî etun warainon eta tîuyaꞌnîkonya yai toꞌ esiꞌnîpî.


text:
Mîrîrî yai tamîꞌnawîronkon warayoꞌkon wîtîpîtî kupî sîrîrî yai mararî pra mîrîrî yeꞌka eꞌkupî eraꞌma tîuyaꞌnîkon yai. Maasa pra tamîꞌnawîron kaꞌ pîꞌ tîweꞌsanon eꞌsoroka mîrîrî yai mîîtoꞌpe.


text:
Mîrîrî yai uurî kaꞌ poi iipîꞌpî pemonkon pe iipî eraꞌma toꞌya kupî sîrîrî katupuru po. Meruntî ke puꞌkuru wanî mîrîrî yai. Moropai kureꞌnan morî puꞌkuru Paapa yaꞌkaru ta wanî eraꞌma toꞌya.


text:
Tauya sîrîrî mîrîrî yeꞌka eꞌkupî eraꞌmayaꞌnîkon ya innape uyapurîtî meruntî ke aꞌtuꞌmîra teenai pra. Moropai enpen eꞌtî unîmîkî pîꞌ. Maasa pra mîrîrî warantî aweꞌkupî ya, aweꞌpîikaꞌtîkon kupî sîrîrî —taꞌpî Jesusya.<pb/>


text:
Mîrîrî tîpo inîꞌrî toꞌ nepuꞌtî ton panton ekaremekîꞌpî Jesusya. Taꞌpîiya: —Arawen yeꞌ yeseru epuꞌnenan amîrîꞌnîkon moropai tiaron yei yeseru.


text:
Mîrîrî eraꞌmayaꞌnîkon see warantî. Arawen yeꞌ ariꞌkuta ya, mîrîrî epuꞌtîyaꞌnîkon mîrîrî aminke pra konoꞌpîtî wanî, mîrîrî areta yeꞌnen.


text:
Mîrîrî warantî nîrî mîrîrî teraꞌmasen ton eꞌkupî eraꞌmayaꞌnîkon ya, epuꞌtîyaꞌnîkon aminke pra tamîꞌnawîronkon esaꞌ pe Paapa iiꞌtoꞌ weiyu eseporî kupî sîrîrî epuꞌtîyaꞌnîkon. Mîrîrî yai tesaꞌkon pe Paapa wanî tamîꞌnawîronkonya epuꞌtî.<pb/>


text:
Mîrîrî yeꞌnen enpenatatî sîrîrî itekare pîꞌ. Mîrîrî eꞌkupî kupî sîrîrî maasa tamîꞌnawîronkon saꞌmanta pra tîîse. Inkamoro enen toꞌ wanî mannan saꞌmanta pepîn mîrîrî eꞌkupî rawîrî eraꞌma toꞌya kupî sîrîrî.


text:
Tamîꞌnawîron ataretîꞌka kaꞌ moropai non ataretîꞌka inîꞌ eeseraꞌma pepîn, tîîse umaimu ataretîꞌka pepîn. Ipatîkarî aakoꞌmamî —taꞌpî Jesusya.<pb/>


text:
Mîrîrî yeꞌnen taꞌpî Jesusya: —Tîwarî panpîꞌ akoꞌmantî enpen. Sîrîrî non po ankonekakon pîꞌ teesenumenkai pra moropai kureꞌne festa pîꞌ tîweꞌse pra. Moropai kureꞌne maiꞌ pe tîweꞌsen tenîꞌse pra akoꞌmantî. Kureꞌne tarî aakoꞌmantoꞌkon yuꞌse pra. Awanmîraꞌnîkon mîrîrî weiyu erepamî namai inîmîkîyaꞌnîkon pra tîîse. Mîrîrî weiyu yai wanî manniꞌ kamo yeꞌmarî ta iwîtoꞌ ton tîîsaꞌ warantî. Inîmîkîiya pra tîîse kamo iipî teꞌmarî taawîrî moropai iwîiya.


text:
Mîrîrî yeꞌnen tîwarî enpen eꞌtî. Moropai epîrematî tamîꞌnawîron mîrîrî aweꞌkupî manniꞌ eꞌtarumaꞌtîntoꞌ yapîtanîpîkonpa. Moropai innape uurî kaꞌ poi iipîꞌpî pemonkon pe kupî pîꞌ akoꞌmantî, uuipî yai yairî awanîkonpa —taꞌpî Jesusya. Mîrîrî warantî pemonkonyamîꞌ yenupaꞌpî Jesusya.<pb/>


text:
Moropai wei kaisarî Jesusya toꞌ yenupaꞌpî epîremantoꞌ yewîꞌ ta. Tîîse ewaron ya eepaꞌkapîtîꞌpî. Moropai mîîkîrî koꞌmanpîtîꞌpî pata erenmapî pîkîrî oliveira yeꞌka wîꞌ po.


text:
Moropai tamîꞌnawîronkon pemonkonyamîꞌ wîtîpîtîꞌpî pata erenmapî pra tîîse epîremantoꞌ yewîꞌ ta eeseurîma etai. Mîrîrî warantî Jesusya toꞌ yenupaꞌpî.<pb/>


text:
Penane tîîkoꞌmanse Judeuyamîꞌ entamoꞌkatoꞌ weiyu wanîꞌpî toꞌ festarî iteseꞌ Páscoa. Mîrîrî yai isaꞌmotoꞌ ton pîn trigo puusaꞌ yaku toꞌya eꞌpîtîꞌpî konoꞌ kaisarî.


text:
Mîrîrî yai teepîremasanon esanon eseurîmaꞌpî Moisés nurîꞌtîya yenupantoꞌ pîꞌ yenupatonkon yarakkîrî îꞌ kaiꞌma amaꞌ pe Jesus anwîpai tîwanîkon pîꞌ. Aronne ikupî toꞌya pra awanîꞌpî maasa pra arinîkon pemonkonyamîꞌ nama tîuyaꞌnîkon yeꞌnen.<pb/>


text:
Mîrîrî yai Makui ewomîꞌpî Judas Iscariotes yewan yaꞌ. Mîîkîrî Judas wanîꞌpî Jesus nenupaꞌsan asakîꞌne puꞌ pona tîîmoꞌtaiꞌnîkon yonpa pe.


text:
Mîîkîrî Judas wîtîꞌpî eseurîmai teepîremasanon esanon pia. Moropai toꞌ epîrematoꞌ yewîꞌ eraꞌmanenan esanon pia. Îꞌ kaiꞌma Jesus rumaka tîuya toꞌ pia ekaremeꞌse attîꞌpî.


text:
Mîrîrî taa Judasya yeꞌnen inkamoro wanîꞌpî mararî pra taatausinpai. Mîrîrî yeꞌnen Judas pia tîniru tîrî tîuyaꞌnîkon taꞌpî toꞌya itepeꞌpî pe.


text:
Mîrîrî pîꞌ Judasya —Morî pe man —taꞌpî. Mîrîrî yeꞌnen îꞌ kaiꞌma Jesus anapiꞌpai tîwanî pîꞌ Judas esenumenkaꞌpî arinîkonya eraꞌma pra tîîse, toꞌ wanmîra amaꞌ pe.<pb/>


text:
Isaꞌmotoꞌ ton pîn trigo puusaꞌ pîꞌ toꞌ entamoꞌka weiyu erepamîꞌpî. Mîrîrî yai Judeuyamîꞌya carneiroyamîꞌ tîꞌka eꞌpai awanîꞌpî tîwentamoꞌkatoꞌkon ton mîrîrî festa iteseꞌ Páscoa yai.


text:
Mîrîrî yai nîrî Jesusya asakîꞌne tînenupaꞌsan yonpa moꞌkaꞌpî toꞌ yarimapa kaiꞌma. Inkamoro wanîꞌpî Pedro moropai João. Inkamoro pîꞌ taꞌpîiya see warantî: —Atîtî cidade pona Páscoa pîꞌ entamoꞌkantoꞌ ton konekatantî eꞌmaiꞌ pe —taꞌpîiya toꞌ pîꞌ.<pb/>


text:
Inkamoroya Jesus pîꞌ ekaranmapoꞌpî: —Oꞌnon pataꞌseꞌ entamoꞌkantoꞌ ton koneka annaya yuꞌse awanî? —taꞌpî toꞌya.<pb/>


text:
Jesusya yuukuꞌpî: —Maasa etatî —taꞌpîiya. —Cidade pona eewomîkon pe moro warayoꞌ tuna mankanen eporîyaꞌnîkon. Mîîkîrî wenairî matîtîi wîttî ta eerepamî pîkîrî.


text:
Moropai wîttî ta eerepansaꞌkon pe wîttî esaꞌ pîꞌ makatîi: “Uyenupanenkonya anna yarimasaꞌ sîrîrî tîpemonkonoyamîꞌ pokonpe tîwentamoꞌka Páscoa pîꞌ pataꞌseꞌ ton wîttî ekaranmapoi”, makatîi —taꞌpîiya.


text:
—Mîîkîrîya kureꞌnan wîttî ekaremekî apîꞌnîkon tamîꞌnawîron mesakon ita tîweꞌsen wîttî kawînpan ekaremekîiya. Mîrîrî ta entamoꞌkantoꞌ ton mîkonekatîi —taꞌpî Jesusya.<pb/>


text:
Moropai inkamoro wîtîꞌpî. Moropai tamîꞌnawîrî îꞌ kaiꞌma Jesusya taꞌpî yawîrî wîttî eporîꞌpî toꞌya. Moropai miarî entamoꞌkantoꞌ ton konekaꞌpî toꞌya Jesus ton pe.<pb/>


text:
Moropai taꞌpîiya tînenupaꞌsan pîꞌ: —Kureꞌne amîrîꞌnîkon pokonpe sîrîrî Páscoa pîꞌ entamoꞌkapai uurî wanîꞌpî uurî eꞌtarumaꞌtîtoꞌ rawîrî —taꞌpîiya.


text:
—Tauya sîrîrî apîꞌnîkon. Ayenkuꞌtîuyaꞌnîkon pepîn. Sîrîrî entamoꞌkantoꞌ wanî îꞌ eꞌkupî ekaremeꞌnen pe. Inîꞌrî apokonpeꞌnîkon entamoꞌka pepîn îꞌ eꞌkupî aweꞌkuꞌsaꞌ pîkîrî. Mîrîrî yai tamîꞌnawîronkon tîpemonkonoyamîꞌ esaꞌ pe tîwanî Paapaya yenpo. Tîîse mîrîrî yai uyarakkîrî awentamoꞌkakon.<pb/>


text:
Mîrîrî tîpo Jesusya pisa yapisîꞌpî. Moropai eepîremaꞌpî. —Paapa, morî puꞌkuru amîrî. Anna wuku ton tîrî pîꞌ nai —taꞌpîiya. Moropai itîrîꞌpîiya tînenupaꞌsan pia. Taꞌpîiya: —Maa, seeniꞌ yapiꞌtî moropai akaisarîꞌnîkon itaꞌnîꞌtî —taꞌpîiya.


text:
—Tauya sîrîrî apîꞌnîkon. Ayenkuꞌtîuyaꞌnîkon pepîn. Uusaꞌmanta rawîrî inîꞌrî sîrîrî uva yekku enîrîuya kupî pepîn sîrîrî apokonpeꞌnîkon, tamîꞌnawîronkon esaꞌ pe tîweꞌtoꞌ yenpo Paapaya pîkîrî. Tîîse mîrîrî yai inîꞌrî upokonpe enîrîyaꞌnîkon tarîpai —taꞌpîiya.<pb/>


text:
Moropai mîrîrî tîpo trigo puusaꞌ yapisîꞌpîiya moropai eepîremaꞌpî. —Paapa, morî puꞌkuru amîrî. Anna yuu ton tîrî pîꞌ nai —taꞌpîiya. Moropai mîrîrî pîrikkaꞌpîiya moropai itîrîꞌpîiya tînenupaꞌsan kaisarî. —Maa, sîrîrî wanî sîrîrî upun pe, uyesaꞌ pe. Sîrîrî warantî uyesaꞌ waikapîtî toꞌya kupî sîrîrî amîrîꞌnîkon nîkupîꞌpî imakuiꞌpî wenai. Mîrîrî yeꞌnen upîꞌ awenpenatakon pe sîrîrî yaꞌtî —taꞌpîiya.


text:
Tîwentamoꞌkakon tîpo mîrîrî warantî nîrî toꞌ wuku ton tîrîꞌpîiya pisa yaꞌ. Moropai taꞌpîiya: —Sîrîrî uva yekku wanî sîrîrî umînî pe. Mîrîrî wanî mîrîrî uurîꞌnîkon esetatoꞌ amenan pe. Maasa pra uusaꞌmanta yai umînî kamouya amîrîꞌnîkon yepeꞌ pe.<pb/>


text:
Tîîse maasa eraꞌmatî. Manniꞌ uyeyatonon pîꞌ uyekaremekî ton tarî man. Uupia eereutasaꞌ entamoꞌkai uyarakkîrî ayonpakon rî. Mîîkîrîya uyekaremekî pe man —taꞌpîiya.


text:
—Maasa pra uurî kaꞌ poi iipîꞌpî saꞌmanta kupî sîrîrî Paapaya taꞌpî yawîrî. Tîîse mîîkîrî saꞌne uurî ekaremekîtîpon uyeyaton pîꞌ eꞌtarumaꞌtî kupî sîrîrî mararî pra —taꞌpîiya.<pb/>


text:
Mîrîrî pîꞌ inkamoro inenupaꞌsan esekaranmapoꞌpîtîꞌpî, tiaronkon tonpakon pokonpe. —Anîꞌ see mîîkîrî ekaremekîton, anîꞌ pîꞌ taiya mîrîrî? —taꞌpî toꞌya tîîwarîrîꞌnîkon.<pb/>


text:
Mîrîrî tîpo inenupaꞌsan eseurîmaꞌpî mararî pra ipîkku pe anîꞌ wanî anepuꞌpai tîwanîkon pîꞌ tîkoreꞌtaꞌnîkon.


text:
Inkamoro maimu yuukuꞌpî Jesusya: —Aꞌkî, pata esanon reiyamîꞌ wanî tamîꞌnawîronkon pemonkonyamîꞌ esaꞌ pe. Moropai pata esanon governadoryamîꞌ wanî pemonkonyamîꞌ yaipontînen pe. Moropai tamîꞌnawîronkon tapurîkon yuꞌse toꞌ wanî. Ipîkkukon yeseru mîrîrî.


text:
Tîîse amîrîꞌnîkon koreꞌta mîrîrî warantî pra eꞌtî. Anîꞌ ipîkku pe panpîꞌ tîweꞌsen wanî ya akoreꞌtaꞌnîkon, mîîkîrî eꞌpai awanî toꞌ maꞌre panpîꞌ. Moropai anîꞌ toꞌ yaipontînen ipîkku pe tîweꞌsen wanî ya, mîîkîrî eꞌpai awanî toꞌ poitîrî pe.


text:
Anîꞌ wanî mîrîrî ipîkku pe tîweꞌsen warantî? Manniꞌ entamoꞌka ereutaꞌpî ou manniꞌ toꞌ entamoꞌkatoꞌ ton tîrîiya manniꞌ? Inna, ipîkku pe tîweꞌsen mesa pona eereutasaꞌ manniꞌ. Tîîse uurî wanî manniꞌ toꞌ maꞌre tîwanî yeꞌnen toꞌ yekkari ton tîînen warantî akoreꞌtaꞌnîkon.<pb/>


text:
Tîîse amîrîꞌnîkon kupîuya kupî sîrîrî ipîkkukon pe. Maasa pra amîrîꞌnîkon koꞌmansaꞌ uyarakkîrî. Uurî eꞌtarumaꞌtî tanne urumakayaꞌnîkon pra awanîkon yeꞌnen.


text:
Mîrîrî yeꞌnen Uyunya uupia meruntî tîrîꞌpî tamîꞌnawîronkon esaꞌ pe ukupîꞌpî warantî, amîrîꞌnîkon nîrî kupîuya pemonkonyamîꞌ esaꞌ pe awanîkonpa.


text:
Mîrîrî yeꞌnen amîrîꞌnîkon entamoꞌka moropai awukukon enîrîyaꞌnîkon kupî sîrîrî uyarakkîrî upataꞌseꞌ yaꞌ, taatausinpai. Moropai amîrîꞌnîkon ereuta kupî sîrîrî uyaponseꞌ pona. Mîrîrî yai tamîꞌnawîronkon pemonkonyamîꞌ Judeuyamîꞌ esaꞌ pe eenakon kupî sîrîrî —taꞌpî Jesusya.<pb/>


text:
Jesus eseurîma koꞌmannîpîꞌpî. Taꞌpîiya: —Simão, maasa etakî morî pe. Paapaya Makuiya ayonpatoꞌ pataꞌseꞌ ton tîîsaꞌ man ayewankon yaꞌ. Mîrîrî yeꞌnen ayonpaiya kupî sîrîrî. Apîꞌ eesenyakaꞌma manniꞌ trigo pîmîtîponya imenka yare koreꞌtapai warantî, apîꞌ ayonpaiya imakuiꞌpî kupîpa.


text:
Tîîse apona epîrema koꞌmansaꞌ sîrîrî kureꞌne innape ukupî pîꞌ aakoꞌmamîpa. Moropai îꞌ pensa imakuiꞌpî kupîya yai moropai uupia awennaꞌpo ya, kureꞌne ayonpayamîꞌ meruntîtannîpîi —taꞌpî Jesusya.<pb/>


text:
Moropai Pedroya yuukuꞌpî: —Îꞌ pensa amîrî eꞌtarumaꞌtî ya uurî nîrî eꞌtarumaꞌtî. Moropai aasaꞌmanta ya, ayarakkîrî uusaꞌmanta nîrî —taꞌpîiya.<pb/>


text:
Mîîkîrî pîꞌ taꞌpî Jesusya: —Apîꞌ tauya, etakî. Sîrîrîpe kariwana etun rawîrî eseurîwîꞌne iteꞌka unepuꞌtî pepîn mîîkîrî taaya kupî sîrîrî —taꞌpî Jesusya Pedro pîꞌ.<pb/>


text:
Moropai Jesusya tînenupaꞌsan ekaranmapoꞌpî: —Manniꞌ yai ayarimauyaꞌnîkon yai isakuni pra moropai abolsarikon ton pra, moropai aꞌsaꞌsakon ton pra. Îꞌ ituꞌse aweꞌtoꞌkon ton pra awanîꞌpî? —taꞌpî Jesusya. —Kaane, tamîꞌnawîrî wanîꞌpî —taꞌpî toꞌya.<pb/>


text:
Mîrîrî pîꞌ taꞌpî Jesusya: —Sîrîrî patapai tiaron pe awanî kupî sîrîrî. Anîꞌ wanî ya tîbolsari ke moropai tîsakuni ke yapisîya eꞌpai awanî mîrîrî. Tîîse anîꞌ ikasuparai ton pîn wanî ya, taꞌsan ke aweꞌrepa eꞌpai awanî mîrîrî tîkasuparai ton yennapa. ˻Maasa pra nariꞌ pe awanî kupî sîrîrî.˼


text:
Maasa pra Paapa maimuya taasaꞌ yawîrî aweꞌkupî eꞌpai awanî uyarakkîrî. Taasaiꞌya see warantî:<br/><t>Mîîkîrî wanî mîrîrî<br/>manniꞌkan pemonkon wîîtîponkon pokonpe<br/>ikuꞌsaꞌ toꞌya mîrîrî.<br/>taasaiꞌya. Mîrîrî yeꞌnen apîꞌnîkon tauya, uyarakkîrî mîrîrî eꞌkupî pe man.<pb/>


text:
Moropai inenupaꞌsanya taꞌpî ipîꞌ: —Anna yepotorî, asakîꞌne kasupara man tarî ukoreꞌtaꞌnîkon —taꞌpî toꞌya ipîꞌ. Mîrîrî pîꞌ —Aasîrî man —taꞌpîiya.<pb/>


text:
Mîrîrî tîpo Jesus epaꞌkaꞌpî moropai attîꞌpî teserukon yawîrî oliveira yeꞌka kîrî pona. Moropai inenupaꞌsan nîrî wîtîꞌpî ipokonpe.


text:
Miarî tîpataꞌseꞌkon yaꞌ teerepamîkon pe, taꞌpîiya tînenupaꞌsan pîꞌ: —Epîrematî meruntî ke imakuiꞌpî ewomî namai ayewankon yaꞌ.<pb/>


text:
Mîrîrî taa tîpo toꞌ pîꞌ Jesus atarimaꞌpî toꞌ piapai aminke puꞌkuru pra. Moropai mîîkîrî eꞌsekunkaꞌpî miarî moropai eepîremaꞌpî.


text:
Taꞌpîiya: —Uyun, tamîꞌnawîron kupîya eꞌpainon. Upîikaꞌtîkî eꞌtarumaꞌtî namai. Tîîse ituꞌse uurî wanî yawîrî kîꞌkupîi. Tîîse ituꞌse awanî yawîrî ikuꞌkî —taꞌpîiya.


text:
Kureꞌne teesewankonoꞌmai Jesus epîremaꞌpî inîꞌ panpîꞌ. Mîrîrî yai eepîrema tanne eewaitoꞌ atasuꞌkaꞌpî mararî pra. Mîn warantî aatasuꞌkaꞌpî non pona.<pb/>


text:
Miarî teepîrema tîpo aweꞌmîꞌsaꞌkaꞌpî. Mîîkîrî ennaꞌpoꞌpî oꞌnon pata tînenupaꞌsan wanî manniꞌ pata. Moropai inkamoro tînenupaꞌsan eporîꞌpîiya toꞌ wetun tanne. Maasa pra inkamoro esewankonoꞌmasaꞌ wanîꞌpî mararî pra.


text:
Moropai Jesusya taꞌpî toꞌ pîꞌ: —Îꞌ waniꞌ awanî yeꞌnen awetunkon puꞌkuru mîrîrî? Apakatî moropai epîrematî imakuiꞌpî ena namai ayentaiꞌnîkon. Imakuiꞌpî kupîyaꞌnîkon namai epîrematî —taꞌpî Jesusya toꞌ pîꞌ.<pb/>


text:
Jesus eseurîma koꞌmannîpî tanne, tiwin inenupaꞌsan yonpa Judas pokonpe arinîkon pemonkonyamîꞌ Jesus yapiꞌse tuiꞌsanon erepamîꞌpî Jesus pia. Mîîkîrî Judas wanîꞌpî toꞌ yeꞌmaiꞌnorî pe. Mîrîrî yai Jesus pia emîꞌpamîꞌpî yuꞌnapa.


text:
Mîîkîrî pîꞌ taꞌpî Jesusya: —Judas, mîrîrî warantî uyuꞌnaya ke uurî kaꞌ poi iipîꞌpî pemonkon pe rumakaya mîrîrî uyeyatonon yenyaꞌ? —taꞌpîiya.<pb/>


text:
Mîrîrî kupî toꞌya eraꞌma tîuyaꞌnîkon yai Jesus pîꞌ inenupaꞌsanya taꞌpî: —Anna yepotorî, anna kasuparai yapisî annaya sîrîrî inkamoro pemonkonyamîꞌ yarakkîrî anna epîtoꞌpe? —taꞌpî toꞌya Jesus pîꞌ.


text:
Moropai tiwinan toꞌ yonpaya teepîremasanon esanon yepotorî poitîrî pana yaꞌtîꞌpî tîkasuparai ke meruntî winon taiken.<pb/>


text:
Tîîse Jesusya taꞌpî toꞌ pîꞌ: —Kaane, mîrîrî warantî pra —taꞌpîiya. Moropai Jesusya mîîkîrî warayoꞌ pana yapisîꞌpî moropai ipataꞌpî yaꞌ itîrîꞌpîiya, yepiꞌtîꞌpîiya.<pb/>


text:
Mîrîrî pe rî teepîremasanon esanon pîꞌ moropai epîremantoꞌ yewîꞌ eraꞌmanenan esanon pîꞌ moropai Judeuyamîꞌ esanon inkamoro tapiꞌse iipîꞌsan pîꞌ taꞌpî Jesusya: —Amîrîꞌnîkon iiꞌsaꞌ mîrîrî akasuparaikon moropai akaitapukon yarakkîrî uyapiꞌse manniꞌ pemonkon amaꞌyeꞌ siꞌpî yapiꞌse tuiꞌsen warantî?


text:
Akoreꞌtaꞌnîkon uukoꞌmanpîtîꞌpî wei kaisarî epîremantoꞌ yewîꞌ ta ayenupakon pîꞌ. Tîîse mîrîrî yai uyapisîyaꞌnîkon pra awanîꞌpîkon. Tîîse sîrîrî imakuiꞌpî kupîyaꞌnîkon weiyu eseposaꞌ sîrîrî. Moropai Makui esenyakaꞌmatoꞌ meruntîri ke mîrîrî kupîyaꞌnîkon sîrîrî ewaron ta siꞌma imakuiꞌpî pe awanîkon yeꞌnen —taꞌpî Jesusya toꞌ pîꞌ.<pb/>


text:
Moropai inkamoroya Jesus yapisîꞌpî. Moropai yarîꞌpî toꞌya teepîremasanon esanon yepotorî yewîꞌ ta. Moropai inkamoro yeꞌmaꞌpî pîꞌ aminke siꞌma Pedroya toꞌ wenaimaꞌpî, iipia aweꞌrennuku pra awanîꞌpî.


text:
Mîrîrî tanne, apoꞌ awittanîꞌsaꞌ toꞌya wanîꞌpî wîttî poro yiꞌpîrî po taatapinatoꞌkon ton. Mîrîrî pia Pedro wîtîꞌpî moropai eereutaꞌpî apoꞌ pia pemonkonyamîꞌ apoꞌ pia ereutaꞌsan koreꞌta.


text:
Mîrîrî tanne teepîremasanon poitîrîpaꞌya Pedro eraꞌmaꞌpî apoꞌ pia eereutasaꞌ. Moropai taꞌpîiya ipîꞌ: —Aꞌkî mîserî warayoꞌ wanî nîrî Jesus yarakkîrî.<pb/>


text:
Mîrîrî tîpo mararî tîîkoꞌmanse tiaron warayoꞌya eraꞌmaꞌpî moro rî. Moropai taꞌpîiya ipîꞌ: —Amîrî itonpa ipokonpe tîweꞌsen —taꞌpîiya. —Kaane, itonpa pepîn uurî —taꞌpî Pedroya.<pb/>


text:
Mîrîrî tîpo tiwin hora tîîkoꞌmanse tiaronya taꞌpî: —Inna, seruꞌ pepîn, mîserî nîrî wanîꞌpî mîîkîrî yarakkîrî. Maasa pra Galiléia pon mîîkîrî —taꞌpîiya.<pb/>


text:
Tîîse Pedroya yuukuꞌpî: —Kaane, uyepuꞌtî pepîn pîꞌ eseurîman pîꞌ nai, tiwin kin mîîkîrî unepuꞌtî pepîn —taꞌpîiya. Mîrîrî taa Pedroya tanne, kariwana yunkon eꞌnaꞌpî.


text:
Mîrîrî pe rî Uyepotorîkon eraꞌtîꞌpî Pedro eraꞌmai. Morî pe eraꞌmaꞌpîiya. Teraꞌma Uyepotorîkonya yeꞌnen Pedro enpenataꞌpî îꞌ taꞌpî Uyepotorîkonya pîꞌ. —Sîrîrîpe maasa kariwana etun pra tîîse eseurîwîꞌne iteꞌka unepuꞌtî pepîn mîîkîrî taaya kupî sîrîrî —taꞌpî Uyepotorîkonya pîꞌ Pedro enpenataꞌpî.


text:
Mîrîrî pe rî Pedro epaꞌkaꞌpî moropai attîꞌpî tîkarau yeꞌka pe mararî pra. Eesewankonoꞌmaꞌpî îꞌ kaiꞌma seruꞌyeꞌ tîweꞌsaꞌ pîꞌ.<pb/>


text:
Jesus yenpata yettapurîꞌpî toꞌya moropai taapîtîꞌpî toꞌya: —Anîꞌya apaꞌtîsaꞌ epuꞌtî pîꞌ nan? —taꞌpî toꞌya Jesus pîꞌ.


text:
Moropai erenmaꞌsaꞌ pe Judeuyamîꞌ esanon moropai teepîremasanon esanon, moropai Moisés nurîꞌtîya yenupantoꞌ pîꞌ yenupatonkon pokonpe toꞌ emurukuntîꞌpî îꞌ kupî tîuyaꞌnîkon pîꞌ eseurîmai. Moropai Jesus enepî meꞌpoꞌpî toꞌya inkamoro ipîkkukon emurukuntîsaꞌ pia.


text:
Inkamoroya Jesus ekaranmapoꞌpî: —Kaꞌkî anna pîꞌ. Amîrî wanî Paapa nîmenkaꞌpî pe, inarimaꞌpî pe awanî? —taꞌpî toꞌya.<pb/>Toꞌ maimu yuukuꞌpîiya: —Inna, Paapa narimaꞌpî uurî tauya ya apîꞌnîkon innape ikupîyaꞌnîkon pepîn.


text:
Tîîse tauya sîrîrî patapai uurî kaꞌ poi iipîꞌpî pemonkon pe ereuta kupî sîrîrî Paapa meruntîri winî meruntî ke puꞌkuru.<pb/>


text:
Mîrîrî taiya yeꞌnen tamîꞌnawîronkonya ekaranmapoꞌpî: —Moriya, amîrî wanî Paapa munmu pe? —Inna, yairî amîrîꞌnîkonya taa mîrîrî —taꞌpî Jesusya.<pb/>


text:
Moropai inkamoroya taꞌpî: —Inîꞌrî etapai pra man. Aasîrî iwinîpai etaꞌnîkon man. Îꞌ kaiꞌma tîpîꞌ eeseurîma imaimu eta man —taꞌpî toꞌya.<pb/>


text:
Mîrîrî tîpo tamîꞌnawîronkon emurukuntîꞌsan eꞌmîꞌsaꞌkaꞌpî moropai surarayamîꞌya Jesus yarîꞌpî pata esaꞌ Pilatos pia.


text:
Miarî ipîꞌ tîîwoꞌmaꞌtakon yeꞌnen toꞌ eseurîmaꞌpî ipîꞌ. Taꞌpî toꞌya: —Mîserî warayoꞌ yapisî pîꞌ anna man, pemonkonyamîꞌ panama pîꞌ aakoꞌmamî tanne. Uyesaꞌkon yeꞌma toꞌya namai taa pîꞌ aakoꞌmamî toꞌ pîꞌ. Moropai îri toꞌ eꞌtoꞌpe iwinîkîi. Moropai tîpîꞌrî eeseurîma Paapa narimaꞌpî pe tîwanî ekaremekî pîꞌ aakoꞌmamî. Ipîkku pe, rei pe tîwanî taiya —taꞌpî toꞌya.<pb/>


text:
Mîrîrî yeꞌnen Pilatosya Jesus ekaranmapoꞌpî: —Inna, amîrî wanî mîrîrî Judeuyamîꞌ yepuru pe, rei pe? —Inna amîrîya taa mîrîrî —taꞌpî Jesusya Pilatos pîꞌ.<pb/>


text:
Moropai Pilatosya taꞌpî teepîremasanon esanon pîꞌ moropai arinîkon pemonkonyamîꞌ pîꞌ: —Aꞌkî, Îꞌ rî mîserî warayoꞌ nîkupîꞌpî imakuiꞌpî ton pra man iwinîkîi imakuiꞌpî kuꞌtoꞌpe —taꞌpî Pilatosya.<pb/>


text:
Tîîse inkamoroya inîꞌ panpîꞌ seruꞌ pe ikupîꞌpî iwinîkîi. —Imakuiꞌpî kuꞌsaiꞌya mararî pra. Maasa pra tamîꞌnawîrî Judéia pata poro pemonkonyamîꞌ panamasaiꞌya kureꞌne imakuiꞌpî kuꞌtoꞌpe toꞌya uyeserukon winîkîi. Toꞌ panama piaꞌtîꞌpîiya sinpata Galiléia po, tarîpai tarîwaya eerepansaꞌ sîrîrî. Mîrîrî warantî toꞌ panamaiya toꞌ esiyuꞌpîtîtoꞌpe —taꞌpî toꞌya.<pb/>


text:
Mîrîrî taa toꞌya eta tîuya yeꞌnen Pilatosya toꞌ ekaranmapoꞌpî: —Galiléia pon mîîkîrî warayoꞌ? —taꞌpîiya.


text:
Mîrîrî pata Galiléia esaꞌ pe Herodes wanî yeꞌnen Pilatosya Jesus yarî meꞌpoꞌpî pata esaꞌ Herodes pia. Maasa pra Herodes nîrî wanîꞌpî Jerusalém po festa pîꞌ aaiꞌsaꞌ. Mîîkîrî pia yarî meꞌpoꞌpîiya.


text:
Kureꞌne taatausinpai mîîkîrî pata esaꞌ Herodes wanîꞌpî Jesus eraꞌma tîuya yeꞌnen. Maasa pra itekare pîꞌ toꞌ eseurîmapîtî etapîtîꞌpîiya. Mîrîrî yeꞌnen kureꞌne aneraꞌmapai aweꞌpîtîꞌpî. Îꞌ ikupî eserîkan pepîn kupî Jesusya aneraꞌmapai awanîꞌpî.


text:
Mîîkîrîya tuꞌkan pîꞌ Jesus ekaranmapopîtîꞌpî. Tîîse Jesusya imaimu yuuku pra awanîꞌpî. Inna, kaane taiya pra awanîꞌpî.


text:
Moropai teepîremasanon esanon moropai Moisés nurîꞌtîya yenupantoꞌ pîꞌ yenupatonkon eseurîmaꞌpî mararî pra iwinîkîi.


text:
Mîîkîrî pata esaꞌ Herodes moropai ipoitîrîtonon surarayamîꞌ woꞌmaꞌtaꞌpî Jesus pîꞌ tewanmakon pe. Ipîꞌ tîwoꞌmaꞌtakon yeꞌnen ipon ton mîî pe tîwanîkon pon yekaꞌmaꞌpî toꞌya Jesus pon pe. Moropai mîrîrî yarakkîrî yarimaꞌpî toꞌya inîꞌrî pata esaꞌ Pilatos pia attîtoꞌpe.


text:
Mîrîrî rawîrî Herodes wanîꞌpî Pilatos yeyaton pe. Tîîse mîrîrî yai morî pe toꞌ enasaꞌ wanîꞌpî inîꞌrî eseyaton pîꞌ pra toꞌ wanîꞌpî.<pb/>


text:
Moropai pata esaꞌ Pilatosya teepîremasanon esanon, moropai Judeuyamîꞌ esanon moropai tamîꞌnawîronkon pemonkonyamîꞌ emurukuntîꞌpî.


text:
Moropai taꞌpîiya toꞌ pîꞌ: —Amîrîꞌnîkonya mîserî warayoꞌ enepîꞌpî uupia moropai taꞌpîyaꞌnîkon pemonkonyamîꞌ panamasaiꞌya awinîkîi imakuiꞌpî pe toꞌ eꞌtoꞌpe taꞌpîyaꞌnîkon teuren. Tîîse îꞌ rî imakuiꞌpî inkupî eporîuya pra wai. Tuꞌke iteꞌka ekaranmapo pîꞌ wai teuren tamîꞌnawîrî etayaꞌnîkon tanne. Tîîse eeseurîmaꞌpîkon warantî îꞌ ton pra man iwinîpai —taꞌpî Pilatosya.


text:
—Moropai pata esaꞌ Herodesya nîrî îꞌ eporî pra man iwinîpai. Mîrîrî yeꞌnen yarimasaiꞌya sîrîrî uupia. Mîrîrî yeꞌnen îꞌ kupî eserîke pra man mîserî warayoꞌ winîkîi. Imakuiꞌpî inkupîꞌpî ton pra tîîse iwî eserîke pra man.


text:
Tîîse iꞌpoꞌpîtî meꞌpouya neken sîrîrî pemonkon poꞌpîꞌtoꞌ ke moropai irumakauya attîtoꞌpe —taꞌpî Pilatosya.<pb/>


text:
Maasa pra konoꞌ kaisarî páscoa festa pîꞌ tîwanîkon yai amaꞌyeꞌ atarakkannîtoꞌ tawon rumakatoꞌ Pilatosya eꞌpîtîꞌpî.


text:
Tîîse tamîꞌnawîronkon entaimeꞌpî: —Kaane, aasaꞌmanta eꞌpai man kîꞌrumakai. Tîîse manniꞌ neken anna yonpa Barrabás mîîkîrî atarakkannîtoꞌ ta manniꞌ rumakakî —taꞌpî toꞌya.


text:
Mîîkîrî Barrabás wanîꞌpî atarakkannîtoꞌ ta maasa pra imakuiꞌpî konekaꞌtîpon pata esaꞌ winîkîi moropai pemonkon wîîtîpon.<pb/>


text:
Tîîse inîꞌ panpîꞌ arinîkon entaimepîtîꞌpî. Taꞌpî toꞌya: —Pakîꞌnan pona ipokapîtî meꞌpokî —taꞌpî toꞌya Pilatos pîꞌ.<pb/>


text:
Mîrîrî taa toꞌya yeꞌnen iteseurîno iteꞌka pe Pilatosya taꞌpî toꞌ pîꞌ: —Îꞌ wenai ipokapîtî yuꞌse awanîkon. Îꞌ imakuiꞌpî kuꞌsaiꞌya pra man. Îꞌ wenai pra rî anwîpai pra wai. Tîîse pemonkon poꞌpîꞌtoꞌ ke neken iꞌpoꞌpîtî meꞌpouya sîrîrî moropai irumakauya —taꞌpî Pilatosya.<pb/>


text:
Tîîse yuuku toꞌya pra inîꞌ panpîꞌ meruntî ke toꞌ entaimepîtîꞌpî. Pakîꞌnan pona ipokapî tîuya yuꞌse toꞌ wanîꞌpî. Toꞌ entaimepîꞌtoꞌ wanîꞌpî mararî pra, îꞌ taa Pilatosya yentai.


text:
Moropai mîîkîrî warayoꞌ atarakkannîtoꞌ tawon toꞌ nesatîꞌpî rumakaꞌpî. Manniꞌ imakuiꞌpî kupîtîpon pata esaꞌ winîkîi, moropai pemonkon wîîtîpon. Moropai Jesus rumakaꞌpîiya toꞌ pia îꞌ ituꞌse tîweꞌtoꞌkon kuꞌtoꞌpe toꞌya yarakkîrî.<pb/>


text:
Moropai surarayamîꞌya Jesus yarîꞌpî. Tuutîkon pe eꞌma ta tiwin warayoꞌ eporîꞌpî toꞌya iteseꞌ Simão. Cirene cidaderî pon keren poi tuiꞌsen. Mîîkîrî yapisîꞌpî toꞌya. Moropai mîrîrî pakîꞌnan Jesus narî tîrîꞌpî toꞌya Simãoya yaatoꞌpe Jesus yeꞌmaꞌpî pîꞌ.<pb/>


text:
Mîrîrî arinîkon pemonkonyamîꞌ wîtîꞌpî iwenairî. Inkamoro koreꞌta tiaronkon wîriꞌsanyamîꞌ wanîꞌpî. Moropai toꞌ karawaꞌpî mararî pra îꞌ kupî toꞌya eraꞌma tîuyaꞌnîkon yeꞌnen Jesus pîꞌ.


text:
Inkamoro eraꞌmai Jesus eraꞌtîꞌpî. Moropai taꞌpîiya toꞌ pîꞌ: —Wîriꞌsanyamîꞌ, Jerusalém ponkon îꞌ pîꞌ akaraukon uwenai? Uwenai pra tîîse apîꞌnîkon neken akaruntî moropai anmukukon pîꞌ akaruntî. Maasa pra aweꞌtarumaꞌtîkon pe naatîi.


text:
Maasa pra eꞌtarumaꞌtîntoꞌ weiyu erepamî kupî sîrîrî. Mîrîrî yai tamîꞌnawîronkonya taa kupî sîrîrî. Morîkon puꞌkuru wîriꞌsanyamîꞌ manniꞌkan more yenponenan pepîn, more yenpotîponkon pepîn, more woꞌpaꞌtîponkon pepîn tîmannîtîkon ke. Inkamoro wanî kupî sîrîrî taatausinpai. ˻Maasa pra tînmukukon eꞌtarumaꞌtî eraꞌma toꞌya pepîn.˼


text:
Tamîꞌnawîronkonya taa kupî sîrîrî, eꞌtarumaꞌtîntoꞌ weiyu erepamî yai. Kureꞌnan wîꞌ pîꞌ taa toꞌya kupî sîrîrî:<br/><t>“Anna pona enakî,<br/>anna saꞌmantatoꞌpe anna eꞌtarumaꞌtî yeꞌnen”, taa toꞌya.<br/>Moropai kawînan ikîrî pîꞌ taa toꞌya: “Anna yenonkî anna eseraꞌma namai”,<br/>taa toꞌya.


text:
Aꞌkî, uurî eꞌtarumaꞌtî tîîse mararî, apoꞌ keme aꞌpiꞌtaꞌpî pepîn aramî mararî warantî. Tîîse amîrîꞌnîkon wanî apoꞌ keme aꞌpiꞌtaꞌpî aramî warantî aweꞌtarumaꞌtîkon kupî sîrîrî mararî pra. Mîrîrî yeꞌnen apîꞌnîkon akaruntî uwenai pra —taꞌpî Jesusya toꞌ pîꞌ.<pb/>


text:
Mîrîrî tîpo asakîꞌne amaꞌyeꞌkon moropai pemonkon wîîtîponkon yarîꞌpî toꞌya Jesus yarakkîrî toꞌ saꞌmantatoꞌpe.


text:
Moropai toꞌ erepamîꞌpî pataꞌseꞌ iteseꞌ pemonkon puꞌpai pîꞌ taatoꞌ pataꞌseꞌ yaꞌ. Moropai moro Jesus pokapîtîꞌpî toꞌya. Moropai asakîꞌne amaꞌyeꞌkon tiwin meruntî winî, moropai tiaron kamaiꞌ winî, Jesus wanîꞌpî toꞌ yarakkita.


text:
Moropai Jesusya taꞌpî: —Paapa, insanan saꞌne pemonkonyamîꞌ nîkupî kuꞌkî aawanmîra. Îꞌ kupî tîuyaꞌnîkon epuꞌtî toꞌya pra toꞌ man —taꞌpî Jesusya.<pb/>Mîrîrî tîpo tîꞌkon simonkokon pîꞌ toꞌ suꞌminaꞌpî Jesus pon rîꞌpî pantakapîtî tîuyaꞌnîkonpa kaiꞌma.


text:
Arinîkon pemonkonyamîꞌ wanîꞌpî moro eraꞌma pîꞌ. Judeuyamîꞌ esanon woꞌmaꞌta koꞌmannîpî tanne Jesus pîꞌ taꞌpî toꞌya: —Tiaronkon pemonkonyamîꞌ pîikaꞌtîpîtîꞌpîiya tîîse îꞌ waniꞌ awanî yeꞌnen aweꞌpîikaꞌtî pepîn. Innape pîikaꞌtîton pe Paapa narimaꞌpî pe tîwanî ya, aweꞌpîikaꞌtî —taꞌpî toꞌya.<pb/>


text:
Moropai surarayamîꞌ nîrî woꞌmaꞌtaꞌpî ipîꞌ. Iipia toꞌ erepanpîtîꞌpî moropai iwuku ton ˻tamîꞌnawîronkon nenîrî˼ vinho epeꞌmîn enepîꞌpî toꞌya iipia.


text:
Moropai inkamoroya taꞌpî ipîꞌ: —Innape see Judeuyamîꞌ yepotorî pe awanî ya, aawarîrî see eꞌpîikaꞌtîkî —taꞌpî toꞌya.<pb/>


text:
Moropai inkamoro amaꞌyeꞌkon ipokonpe pakîꞌnan po toꞌ nîpokapîtîꞌsan yakon woꞌmaꞌtaꞌpî ipîꞌ. Taꞌpîiya: —Paapa narimaꞌpî pepîn kin amîrî? Pîikaꞌtîton pepîn amîrî? Aawarîrî eꞌpîikaꞌtîkî moropai anna pîikaꞌtîkî nîrî.<pb/>


text:
Tîîse tiaron iratai winonya taꞌpî mîîkîrî tîîwoꞌmaꞌtasen pîꞌ: —Moo eꞌkî. Paapa namaya pra awanî mîrîrî? Tamîꞌnawîrî uurîꞌnîkon saꞌmanta kupî epuꞌtîya pra nan, ipokonpe?


text:
Uurîꞌnîkon eꞌtarumaꞌtîtoꞌ wanî sîrîrî unkupîꞌpîkon imakuiꞌpî wenai. Tîîse mîserî îꞌ imakuiꞌpî inkupîꞌpî ton pîn uurîꞌnîkon warantî.


text:
Mîrîrî tîpo mîîkîrî iratai winon, meruntî winonya taꞌpî Jesus pîꞌ: —Îꞌ pensa tamîꞌnawîronkon esaꞌ pe eena ya, upîꞌ saꞌne menpenatai, Jesus —taꞌpîiya.<pb/>


text:
Jesusya mîîkîrî maimu yuukuꞌpî: —Ayenkuꞌtîuya pepîn. Apîꞌ tauya sîrîrî. Sîrîrîpe uyarakkîrî awanî pe nai Paapa pia, morî yaꞌ, paraíso iteseꞌ —taꞌpî Jesusya ipîꞌ.<pb/>


text:
Mîrîrî tîpo inekaꞌta po eena koꞌmannîpî tanne wei esiꞌnîpîꞌpî. Inîꞌrî pata weiyuꞌmaiya pra, eewaronpamîꞌpî. Aakoꞌmamîꞌpî 3 horas pîkîrî wei ton pra.


text:
Moropai epîremantoꞌ yewîꞌ yuwatoꞌ Paapa pataꞌseꞌ yuwaꞌtoꞌ kamisa eꞌkarakaꞌpî arakkita pairî aweꞌrataikaꞌpî. Aweꞌnaponkaꞌpî Paapa pataꞌseꞌ.


text:
Mîrîrî pe rî Jesus entaimeꞌpî meruntî ke aronne. Taꞌpîiya Paapa pîꞌ: —Paapa, uyekaton rumakauya sîrîrî aapia —taꞌpîiya. Mîrîrî taa tîpo mîîkîrî saꞌmantaꞌpî.<pb/>


text:
Mîrîrî warantî awanî eraꞌma tîuya yeꞌnen surarayamîꞌ esaꞌya Paapa yapurîꞌpî. Moropai taꞌpîiya: —Innape mîserî warayoꞌ man îꞌ rî imakuiꞌpî kupîtîpon pe pra —taꞌpîiya.<pb/>


text:
Tamîꞌnawîronkon mîrîrî kupî toꞌya eraꞌmai eperepîꞌsanya îꞌ eꞌkupî eraꞌmaꞌpî. Mîrîrî yeꞌnen toꞌ ennaꞌpoꞌpî, mararî pra teesewankonoꞌmai tewîꞌkon ta. Tîmannîtîkon mun paꞌtîpîtî yeꞌka pe teserukon ta kureꞌne teesewankonoꞌmasaꞌkon yeꞌnen.


text:
Tamîꞌnawîronkon Jesus yonpayamîꞌ moropai wîriꞌsanyamîꞌ Galiléia pata poi itîꞌsan ipîkîrî inkamoroya eraꞌmaꞌpî. Aminke siꞌma tamîꞌnawîrî îꞌ eꞌkupî Jesus yarakkîrî eraꞌmaꞌpî toꞌya.<pb/>


text:
<sup>(50,51)</sup> Mîrîrî yai toꞌ koreꞌta tiwin warayoꞌ wanîꞌpî. Judéia pata po tîweꞌsen Arimatéia cidaderî pon iteseꞌ José. Morî pe yairî tîweꞌsen mîîkîrî. Tamîꞌnawîronkon esaꞌ pe Paapa iipî nîmîkî pîꞌ tîweꞌsen pe mîîkîrî wanîꞌpî. Mîîkîrî wanîꞌpî nîrî Judeuyamîꞌ panamanen pe tîweꞌsen pe. Tîîse îꞌ kaiꞌma tiaronkon Judeuyamîꞌ panamanenan eseurîmatoꞌ pîꞌ inna taatîpon pe pra awanîꞌpî.


text:
Moropai imoꞌkaꞌpîiya pakîꞌnan poi. Mîîkîrî wontîꞌpîiya kamisa ke. Moropai uuruwai tîꞌ yai yakasaꞌ yaꞌ yekaꞌmaꞌpîiya. Mîrîrî uuruwai wanîꞌpî isaꞌmantaꞌpî yuꞌnaꞌtîꞌpî pepîn. Mîrîrî yaꞌ yekaꞌmaꞌpîiya.


text:
Mîrîrî kupîꞌpîiya aminke pra Judeuyamîꞌ erîꞌkaꞌtoꞌ weiyu eꞌsaraꞌtî rawîrî, sábado weiyu rawîrî.<pb/>


text:
Moropai inkamoro wîriꞌsanyamîꞌ Galiléia poi Jesus pîkîrî itîꞌsan wîtîꞌpî uuruwai pona José pokonpe. Inkamoroya uuruwai eraꞌmaꞌpî. Moropai oꞌnon yeꞌka pe Jesus esaꞌrîꞌpî tîrî toꞌya uuruwai yaꞌ eraꞌmaꞌpî toꞌya.


text:
Moropai mîrîrî tîpo toꞌ ennaꞌpoꞌpî wîttî ta. Moropai inkamoroya karaꞌ aꞌpusin yanpurumaꞌpî moropai óleo teserukon yawîrî Jesus esaꞌrîꞌpî karapaimakonpa.<pb/>Moropai Judeuyamîꞌ erîꞌkaꞌtoꞌ weiyu yai toꞌ erîꞌkapîꞌpî teserukon yawîrî.<pb/>


text:
Moropai Judeuyamîꞌ erîꞌkaꞌtoꞌ weiyu sábado esuwaꞌkasaꞌ tîpo, domingo yai wîriꞌsanyamîꞌ wîtîꞌpî uuruwai pona penane puꞌkuru wei epaꞌka pra tîîse. Mîrîrî aꞌpusin yarîꞌpî toꞌya Jesus esaꞌrîꞌpî karapaimakonpa tînkonekaꞌpîkon yarîꞌpî toꞌya.


text:
Miarî uuruwai pona teerepamîkon pe, inkamoro wîriꞌsanyamîꞌya tîꞌ uuruwai yettapuru pe toꞌ nîtîrîꞌpî eraꞌmaꞌpî imoꞌkasaꞌ pe.


text:
Moropai inkamoro ewomîꞌpî uuruwai yaꞌ Jesus esaꞌrîꞌpî karapaimai. Tîîse Uyepotorîkon Jesus esaꞌrîꞌpî eporî toꞌya pra toꞌ wanîꞌpî.<pb/>


text:
Mîrîrî yeꞌnen îꞌ kupî tîuyaꞌnîkon epuꞌtî toꞌya pra toꞌ enaꞌpî. Mîrîrî pe rî kaꞌneꞌ pe asakîꞌnankon warayoꞌkon esenpoꞌpî toꞌ rawîrî. Inkamoro pon wanîꞌpî morî pe puꞌkuru inkeꞌ awanîꞌpî.


text:
Moropai inkamoro wîriꞌsanyamîꞌ esiꞌnîpîꞌpî mararî pra. Mîrîrî yeꞌnen inkamoroya tenpatakon enuꞌtîꞌpî non ekaya toꞌ eꞌmuruikaꞌpî. Moropai inkamoro warayoꞌkonya taꞌpî toꞌ pîꞌ: —Îꞌ waniꞌ awanî yeꞌnen anîꞌ yuwayaꞌnîkon mîrîrî isaꞌmantaꞌsan koreꞌta aasaꞌmantasaꞌ pra tîîse? —taꞌpî toꞌya wîriꞌsanyamîꞌ pîꞌ.


text:
—Mîîkîrî ton pra man tarî. Aweꞌmîꞌsaꞌka pîꞌ man. Awenpenatakon pra naatî îꞌ kaiꞌma apîꞌnîkon taꞌpîiya pîꞌ Galiléia pata po tîwanî yai? —taꞌpî toꞌya.


text:
—“Uurî kaꞌ poi iipîꞌpî pemonkon pe rumaka toꞌya kupî sîrîrî imakuiꞌsan pemonkonyamîꞌ yenyaꞌ. Mîrîrî tîpo pakîꞌnan pona upokapîtî toꞌya. Moropai eꞌmîꞌsaꞌka iteseurînon wei yai”, taꞌpîiya —taꞌpî toꞌya.<pb/>


text:
Moropai inkamoro ennaꞌpoꞌpî uuruwai poi. Moropai inkamoroya îꞌ tîneraꞌmaꞌpîkon uuruwai po ekaremekîꞌpî Jesus nenupaꞌsan pîꞌ 11 kaisaronkon pîꞌ moropai tiaronkon pemonkonyamîꞌ pîꞌ.


text:
Inkamoro wîriꞌsanyamîꞌ wanîꞌpî itîꞌsan uuruwai pona see warantî: Maria Madalena, moropai Joana, moropai Maria Tiago yan, moropai tiaronkon wîriꞌsanyamîꞌ. Toꞌ pokonpe itîꞌsanya ekaremekîꞌpî Jesus naipontîꞌsan pîꞌ.


text:
Tîîse innape inkamoro wîriꞌsanyamîꞌ eseurîmatoꞌ kupî toꞌya pra Jesus nenupaꞌsan wanîꞌpî. Toꞌ woꞌmaꞌta kaiꞌma toꞌ wanîꞌpî innape ikupî toꞌya pra.


text:
Tîîse tiwin toꞌ yonpa, Pedro eꞌmîꞌsaꞌkaꞌpî. Moropai eekaꞌtumîꞌpî kaꞌneꞌ pe uuruwai pona. Miarî teerepansaꞌ uuruwai yaꞌ eraꞌmai aweꞌmuruikaꞌpî tîîse kamisa neken Jesus yaꞌsantîꞌpî neken eraꞌmaꞌpîiya. Anîꞌ ton pra eraꞌmaꞌpîiya. Mîrîrî tîpo mîîkîrî ennaꞌpoꞌpî wîttî ta mararî pra teesenumenkai îꞌ kaiꞌma aweꞌkuꞌsaꞌ pîꞌ.<pb/>


text:
Mîrîrî yai rî asakîꞌne Jesus nenupaꞌsan wîtîꞌpî pemonkonyamîꞌ koꞌmantoꞌ mîrikkî iteseꞌ Emaús pona. Mîrîrî wanîꞌpî aminke puꞌkuru pra tîweꞌsen pe Jerusalém pîꞌ 10 quilómetros kaisarî.


text:
Mîrîrî pîꞌ toꞌ eseurîmaꞌpî. Mîrîrî tanne Jesus iipîꞌpî toꞌ pîkîrî, moropai toꞌ pokonpe attîꞌpî eꞌma taawîrî.


text:
Mîîkîrî tîpîkîrîꞌnîkon tuiꞌsen eraꞌmaꞌpî Jesus nenupaꞌsanya tîîse anîꞌ pe awanî epuꞌtoꞌ toꞌya eꞌtîrî pra awanîꞌpî.


text:
Inkamoro ekaranmapoꞌpî Jesusya tuutî yeꞌka pe. —Îꞌ pîꞌ eeseurîmakon mîrîrî eꞌma taawîrî attîkon yeꞌka pe? —taꞌpîiya.<pb/>Moropai inkamoro emîꞌpamîꞌpî tuutîkon yeꞌka pe teesewankonoꞌmai.


text:
Moropai tiaron iwanîyakon Cléopasya taꞌpî ipîꞌ: —Amîrî wanî Jerusalém po tîîkoꞌmansen pe puꞌkuru tîîse îꞌ eꞌkupîꞌpî miarî epuꞌtîya pra awanî, sîrîrî wei esuwaꞌka manniꞌ pîꞌ? —taꞌpîiya.<pb/>


text:
—Îꞌ kin eꞌkupîꞌpî? —taꞌpî Jesusya ipîꞌ.<pb/>—Manniꞌ Jesus Nazaré pon yarakkîrî aweꞌkupîꞌpî —taꞌpî toꞌya. —Mîîkîrî warayoꞌ wanîꞌpî Paapa maimu ekaremeꞌnen pe profeta pe. Moropai Paapa winîpainon pe tamîꞌnawîronkon pemonkonyamîꞌya epuꞌtîꞌpî Paapa meruntîri yarakkîrî awanî. Maasa pra îꞌ ikupî eserîkan pepîn kupîꞌpîiya tîmaimu ke.


text:
Teepîremasanon esanonya moropai uyesanonkonya irumakaꞌpî iwîtoꞌpe toꞌya kaiꞌma. Moropai pakîꞌnan pona ipokapîꞌtoꞌpe toꞌya itîrîꞌpî toꞌya.


text:
Mîîkîrîya uyeyatonon winîpai umoꞌkakon koꞌmannîpî kaiꞌma anna wanîꞌpî. Tîîse amenrî mîini koꞌmanpara neꞌrî îꞌ kupîꞌpî toꞌya yarakkîrî.


text:
Tîîse anna yonpayamîꞌ wîriꞌsanyamîꞌya anna esenumenka emapuꞌtî pîꞌ man. Maasa pra inkamoro wîtîn pîꞌ man erenmapî yaꞌ uuruwai pona.


text:
Moropai inkamoroya Jesus esaꞌrîꞌpî eporî pra man miarî uuruwai yaꞌ. Tîîse tîwennaꞌpoi inkamoroya inserîyamîꞌ neken eraꞌma tîuyaꞌnîkon ekaremekî pîꞌ man. Moropai inkamoro inserîyamîꞌya taasaꞌ man toꞌ pîꞌ. “Enen mîîkîrî wanî”, taasaꞌ toꞌya man.


text:
Moropai tiaronkon anna yonpayamîꞌ wîtîn pîꞌ man innape awanî eraꞌmai uuruwai pona. Moropai innape eraꞌma pîꞌ toꞌ, wîriꞌsanyamîꞌya ekaremekî warantî. Tîîse Jesus eraꞌma toꞌya pra man —taꞌpî Cléopasya.<pb/>


text:
Mîrîrî pîꞌ taꞌpî Jesusya toꞌ pîꞌ: —Îꞌ kaiꞌma see epuꞌtîyaꞌnîkon pra aakoꞌmamîkon mîrîrî? Innape ikuꞌsaꞌyaꞌnîkon pepîn mîrîrî. Îꞌ kaiꞌma Paapa maimu ekaremeꞌnenan penaronkon profetayamîꞌ eseurîmaꞌpî epuꞌtîyaꞌnîkon pra awanîkon?


text:
Maasa pra mîrîrî warantî Paapa narimaꞌpî iwinîpainonya tîmoron epuꞌtî eꞌpai awanîꞌpî. Mîrîrî tîpo neken tîweꞌtarumaꞌtî tîpo Paapa pia eereuta eꞌpai awanî kaꞌ po ipîkku pe, Paapa yaꞌkaru ta —taꞌpîiya.


text:
Moropai tamîꞌnawîrî îꞌ kaiꞌma Paapa maimu eꞌmenukasaꞌ tîpîꞌ ekaremekî piaꞌtîꞌpîiya. Eꞌmaiꞌnon Moisés kaaretarî patapai moropai tamîꞌnawîronkon Paapa maimu ekaremeꞌnenan profetayamîꞌ nîmenukaꞌpî pîkîrî.<pb/>


text:
Moropai inkamoroya yekaꞌnunkaꞌpî mîrîrî pata yaꞌ aakoꞌmantoꞌpe tîpokon peꞌnîkon. Taꞌpî toꞌya: —Anna pokonpe eꞌnîpai man. Maasa pra pata koꞌmannî pîꞌ man. Ewaron erepannî pîꞌ man —taꞌpî toꞌya. Mîrîrî yeꞌnen Jesus ewomîꞌpî toꞌ pokonpe. Moropai aakoꞌmamîꞌpî asakîꞌnankon tînenupaꞌsan pokonpe.<pb/>


text:
Mîîkîrî ereutaꞌpî mesa pia toꞌ pokonpe entamoꞌkai. Moropai mîîkîrîya trigo puusaꞌ yapisîꞌpî. Moropai eepîremaꞌpî. —Paapa morî pe man anna yuu ton tîrî pîꞌ nai —taꞌpîiya. Moropai mîrîrî trigo puusaꞌ pîrikkaꞌpîiya moropai inkamoro asakîꞌnankon pia itîrîꞌpîiya.


text:
Mîrîrî kupîiya wenai inkamoroya Jesus pe awanî epuꞌtîꞌpî. Epuꞌtoꞌ toꞌya erepamîꞌpî mîrîrî yai. Tîîse inîꞌrî eraꞌma toꞌya pra toꞌ enaꞌpî. Toꞌ yenu yapai eesenomîꞌpî kaꞌneꞌ pe.


text:
Moropai tîîwarîrîꞌnîkon toꞌ eseurîmaꞌpî. Tiaronya taꞌpî: —Aꞌkî, mîîkîrî pe awanî yeꞌnen eeseurîmatoꞌya uyewankon yeurîma neꞌtîkini uyeurîmaiyaꞌnîkon tanne eꞌma taawîrî. Moropai Paapa maimu pîꞌ uurîꞌnîkon yeurîmaꞌpîiya aronne.<pb/>


text:
Moropai inkamoro eꞌmîꞌsaꞌkaꞌpî kaꞌneꞌ pe, moropai toꞌ wîtîꞌpî Jerusalém pona. Miarî teerepamîkon pe inkamoro Jesus nenupaꞌsan 11 kaisaronkon emurukuntîsaꞌ eporîꞌpî toꞌya tiaronkon pokonpe.


text:
Moropai inkamoro tiaronya ekaremekîꞌpî toꞌ pîꞌ: —Innape Uyepotorîkon eꞌmîꞌsaꞌkaꞌpî man. Tîîse Simãoya Uyepotorîkon eraꞌma pîꞌ man —taꞌpî toꞌya.<pb/>


text:
Mîrîrî tîpo inkamoro asakîꞌnankonya îꞌ eꞌkuꞌsaꞌ eꞌma taawîrî tarakkîrîꞌnîkon ekaremekîꞌpî nîrî toꞌ pîꞌ. Moropai îꞌ kaiꞌma Uyepotorîkon pe awanî epuꞌtî tîuyaꞌnîkon ekaremekîꞌpî toꞌya. Maasa pra trigo puusaꞌ pîrikkaiya wenai epuꞌtîꞌpî toꞌya.<pb/>


text:
Mîrîrî tîneraꞌmaꞌpîkon ekaremekî toꞌya tanne Jesus esenpoꞌpî toꞌ koreꞌta kaꞌneꞌ pe. Mîîkîrîya taꞌpî toꞌ pîꞌ: —Tîîwanmîra eꞌtî teesewankonoꞌmai pra —taꞌpîiya.<pb/>


text:
Mîrîrî pîꞌ toꞌ wanîꞌpî teesiꞌnîꞌse. Teesiꞌnîꞌsaꞌkon yeꞌka pe toꞌ esenumenkaꞌpî ipîꞌ woroꞌyan kaiꞌma.


text:
Tîîse mîîkîrîya taꞌpî toꞌ pîꞌ: —Îꞌ waniꞌ awanî yeꞌnen eesiꞌnîꞌsaꞌkon mîrîrî? Îꞌ waniꞌ awanî yeꞌnen innape ukupîyaꞌnîkon pra aakoꞌmamîkon sîrîrî tîpose?


text:
Aꞌkî, eraꞌmatî maasa uyenya wanî aꞌta ke prego yettaꞌpî. Moropai uꞌpu eraꞌmatî. Moropai uurî eraꞌmatî, uurî mîîkîrî manniꞌrî uurî. Maasa uyapîtî innape ukupîkonpa woroꞌyan pe pra wanî epuꞌtîkonpa. Maasa pra woroꞌyan wanî pepîn tîpun ke, moropai teꞌpî ke, uurî eraꞌmayaꞌnîkon manniꞌ warantî.<pb/>


text:
Tîîse inkamoroya maasa innape wanî kupî pra awanîꞌpî. Maasa pra kureꞌne taatausinpai toꞌ wanîꞌpî mararî pra teesenumenkakon yeꞌka pe Jesus esenposaꞌ pîꞌ. Inkamoro ekaranmapoꞌpî Jesusya: —Ayekkarikon rî moro nai annapîkon? —taꞌpîiya.


text:
Mîrîrî tîpo taꞌpîiya toꞌ pîꞌ: —Pena akoreꞌtaꞌnîkon wanî yai eseurîmaꞌpî apîꞌnîkon ekaremekîꞌpîuya îꞌ kaiꞌma uyarakkîrî aweꞌkupî ton pîꞌ. Moisés kaaretarî eseurîmaꞌpî upîꞌ. Moropai penaronkon Paapa maimu ekaremeꞌnenan profetayamîꞌ nîmenukaꞌpî eseurîmaꞌpî upîꞌ. Moropai Salmos kaaretarî eseurîmaꞌpî upîꞌ. Tamîꞌnawîrî mîrîrî taꞌpî Paapa maimu yawîrî aweꞌkupî eꞌpai awanîꞌpî uyarakkîrî taꞌpî saꞌrî —taꞌpîiya.<pb/>


text:
Moropai taꞌpîiya: —Mîrîrî aweꞌmenukasaꞌ manniꞌya taa mîîkîrî Paapa nîmenkaꞌpî, inarimaꞌpî eꞌtarumaꞌtî pe man aasaꞌmanta pe man. Moropai iteseurînon wei yai aweꞌmîꞌsaꞌka kupî sîrîrî —taꞌpîiya. Tîpîꞌrî eeseurîmaꞌpî.


text:
—Moropai inîꞌrî aweꞌmenukasaꞌ mîrîrî, itekare esekaremekî pata kaisarî. Îꞌ kaiꞌma imakuiꞌpî tînkupîꞌpîkon rumaka pemonkonyamîꞌya ya, Paapaya tîîwanmîra toꞌ makui kupî. Tamîꞌnawîronkon pîꞌ itekare ekaremekî eꞌpai awanî. Eꞌmaiꞌ pe isaraꞌtî eꞌpai awanî Jerusalém cidaderî po.


text:
Moropai uurîya Paapa winîpainon yarima kupî sîrîrî. Yarima tîuya taꞌpî Paapaya mîîkîrî yarimauya aapiaꞌnîkon. Tîîse maasa inîmîꞌtî tarî cidade po siꞌma meruntî iipî nîmîꞌtî ayesaꞌkon pe aakoꞌmantoꞌpe —taꞌpî Jesusya.<pb/>


text:
Mîrîrî tîpo Jesusya toꞌ yarîꞌpî cidade poi tiaron pemonkonyamîꞌ koꞌmantoꞌ Betânia iteseꞌ pona. Miarî teerepansaꞌkon pe Jesusya tenya kainumîꞌpî kakîsiya, moropai —Morî pe akoꞌmantî —taꞌpîiya toꞌ pîꞌ.


text:
Inkamoro yarakkîrî teeseurîma yeꞌka perî Jesus atarimaꞌpî toꞌ piapai. Moropai Paapaya yanuꞌnîpîꞌpî kaꞌ pona.


text:
Inkamoro koꞌmamîꞌpî mîrîrî tîpo epîremantoꞌ yewîꞌ ta tîîkoꞌman pe. Miarî siꞌma Paapa yapurîꞌpî toꞌya.<pb/>


text:
Eesippiaꞌtî yai moro Mai tesaꞌsen wanîꞌpî. Mîîkîrî Mai wanîꞌpî Paapa pia. Moropai mîîkîrî Mai wanîꞌpî Paapa pe.


text:
Awanîꞌpî enen koꞌmannîtoꞌ esaꞌ pe. Enen koꞌmannîtoꞌ iipiapainon, mîrîrîya pemonkonyamîꞌ weiyuꞌmaꞌpî morî pe Paapa epuꞌtoꞌpe toꞌya.


text:
Ewaron yaꞌ puꞌkuru awitta pîꞌ aakoꞌmamî tîîse ewaron ta tîîkoꞌmansenon, imakuiꞌsanya mîrîrî aꞌka yiꞌnîpî eserîke pra awanîꞌpî.<pb/>


text:
Mîîkîrî iipîꞌpî eseurîmai, manniꞌ aꞌka pe tîweꞌsen pîꞌ eseurîmai, tamîꞌnawîronkonya aꞌka pe tîweꞌsen kuꞌtoꞌpe innape tîmaimu wenai.


text:
Mîîkîrî aꞌka pe tîweꞌsen manniꞌ wanîꞌpî innape, yenkuꞌtîton pe pra. Mîîkîrî tamîꞌnawîronkon pemonkonyamîꞌ weiyuꞌmanen iipîꞌpî sîrîrî pata pona.<pb/>


text:
Mîîkîrî asarîꞌpî sîrîrî non poro, tînkonekaꞌpî puꞌkuru poro, tîîse mîîkîrî pe epuꞌtî toꞌya pra, sîrîrî non po tîîkoꞌmansenon wanîꞌpî.


text:
Tîîse tapisîtîponkon pia itîrîꞌpîiya Paapa munkî pe toꞌ enatoꞌpe, manniꞌkan innape tîkupîtîponkon pia.


text:
Paapa munkî pe inkamoro esenpoꞌpî, pemonkon pe esenpon warantî pra. Ituꞌse tîweꞌtoꞌ yawîrî toꞌ esenpo pra awanîꞌpî. Moropai ituꞌse anîꞌrî eꞌtoꞌ yawîrî pra, tîîse ituꞌse tîwanî yeꞌnen, Paapaya ikupîꞌpî.<pb/>


text:
Mîîkîrî Mai esenpoꞌpî pemonkon pe. Uurîꞌnîkon koreꞌta aakoꞌmamîꞌpî. Morî puꞌkuru iteseru eraꞌmaꞌpî annaya. Mîrîrî wenai îꞌ kaiꞌma iyun Paapa yeseru wanî epuꞌtîꞌpî annaya. Innape puꞌkuru awanî, morî pe puꞌkuru mîîkîrî eꞌtoꞌ wanî, tiwinan Paapa munmu yeseru pe.<pb/>


text:
João nurîꞌtî eseurîmapîtîꞌpî ipîꞌ see warantî: —Mîîkîrî warayoꞌ pîꞌ uurî eseurîmapîtî neꞌtîkini —taꞌpîiya. —Uyeꞌmaꞌpî pîꞌ Mîîkîrî iipî, tîîse uyentai awanî, maasa pra uurî ton pra tîîse Mîîkîrî wanîꞌpî —taꞌpîiya.<pb/>


text:
Iwinîpai morî epeꞌmîn yapiꞌnenan uurîꞌnîkon tamîꞌnawîrî. Kureꞌne morî tîîsaiꞌya. Morî tîîsaiꞌya morî pe tîwanî yeꞌnen, morî antîîpai tîwanî yeꞌnen.


text:
Moisés nurîꞌtî yai Paapaya tîmaimu tîrîꞌpî unkupîkon ton pe. See warantî akoꞌmantî aweꞌtarumaꞌtîkon namai, kaiꞌma. Tîîse Jesus Cristo yai, yairon Paapa epuꞌtî moropai îꞌ kaiꞌma morî epeꞌmîn tîrîiya epuꞌtî.


text:
Anîꞌya Paapa eraꞌmasaꞌ pra man sîrîrî tîpose. Tîîse tiwinan Paapa munmu, Paapa pia puꞌkuru tîîkoꞌmansen, mîîkîrîya Paapa yeseru ekaremeꞌsaꞌ sîrîrî.<pb/>


text:
Jerusalém poi teepîremasanon moropai tonpakon Levitayamîꞌ yarimaꞌpî Judeuyamîꞌ esanonya João pia ekaranmapoi: —Anîꞌ amîrî? —taꞌpî toꞌya.


text:
See warantî toꞌ maimu yuukuꞌpîiya. Aronne eesekaremekîꞌpî. Taꞌpîiya: —Uurî Paapa nîmenkaꞌpî, pîikaꞌtîton pepîn. Cristo pepîn uurî.


text:
Moropai taꞌpî toꞌya: —Anîꞌ kin amîrî moriya? Elias nurîꞌtî kaꞌrî amîrî? Joãoya taꞌpî: —Kaane. Inîꞌrî taꞌpî toꞌya: —Pena Paapa maimu ekaremeꞌnen, manniꞌ Moisés nurîꞌtî nekaremekîꞌpî aaipî ton manniꞌ kaꞌrî awanî? —taꞌpî toꞌya. —Kaane —taꞌpîiya.


text:
—Anîꞌ pe kin awanî mîrîrî? —taꞌpî toꞌya. —Anna pîꞌ kaꞌkî ekaremeꞌtoꞌpe annaya anna yarimatîponkon pîꞌ. Îꞌ taa pîꞌ nan anna pîꞌ? —taꞌpî toꞌya.


text:
Joãoya yuukuꞌpî: —Uurî keren po eseurîmakoi Isaías nurîꞌtî nekaremekîꞌpî.<br/><t>“Uyepotorîkon yeꞌmarî ton konekatî toꞌsarî puꞌkuru<br/>tauya tamîꞌnawîronkon pîꞌ”. Pena Paapa maimu ekaremeꞌnen Isaías nurîꞌtî nekaremekîꞌpî ˻pemonkonyamîꞌ ekonekatoꞌpe Uyepotorîkon iipî rawîrî˼ —taꞌpîiya toꞌ pîꞌ.<pb/>


text:
Inîꞌrî João ekaranmapoꞌpî toꞌya: —Cristo pe pra awanî, moropai Elias pe pra awanî, moropai manniꞌ Paapa maimu ekaremeꞌnen, Moisés nurîꞌtî nekaremekîꞌpî pe pra awanî. Mîrîrî yeꞌnen îꞌ ton pe pemonkonyamîꞌ yenpatakonaya? —taꞌpî toꞌya.


text:
Toꞌ maimu yuukuꞌpî Joãoya: —Inna, pemonkonyamîꞌ yenpatakonauya tuna ke neken, tîîse tiaron man akoreꞌtaꞌnîkon, anepuꞌtîkon pepîn.


text:
Mîîkîrî pîꞌ tauya manniꞌ uyeꞌmaꞌpî pîꞌ eerepamî, tîîse uyentai awanî. Uyentai puꞌkuru awanî yeꞌnen, iꞌsaꞌsaꞌ yewa yeukauya pepîn, itarumaiꞌpî pe puꞌkuru wanî yeꞌnen —taꞌpîiya.<pb/>


text:
Tamîꞌnawîrî sîrîrî esuwaꞌkaꞌpî Betânia pata po iren Jordão ratai po, pemonkonyamîꞌ yenpatakona pîꞌ João wanîꞌpî pata.<pb/>


text:
Mîrîrî tîpo tiaron wei yai, tîîpia Jesus iipî eraꞌmaꞌpî Joãoya. Jesus eraꞌmaiꞌma taꞌpîiya tamîꞌnawîronkon pîꞌ: —Aꞌkî, manniꞌ Paapa nîmenkaꞌpî aasaꞌmantatoꞌpe Carneiro eraꞌmatî. Mîserîya tamîꞌnawîronkon nîkupîꞌpî imakuiꞌpî moꞌka —taꞌpî Joãoya.


text:
—Mîserî pîꞌ tauya manniꞌ, uyeꞌmaꞌpî pîꞌ tiaron iipî tîîse uyentai awanî, uurî ton pra tîîse awanîꞌpî mîîtoꞌpe, tauya neꞌtîkini.


text:
Mîîkîrî pe mîserî epuꞌtîuya pra awanîꞌpî. Tîîse uuipîꞌpî pemonkonyamîꞌ yenpatakonai Israelponkonya mîserî epuꞌtoꞌpe —taꞌpî Joãoya.<pb/>


text:
Moropai João eseurîmaꞌpî Jesus pîꞌ: —Kaꞌ poi Morî Yekaton Wannî autî eraꞌmaꞌpîuya ipona wakuꞌkaimî warantî. Moropai ipo aakoꞌmamîꞌpî.


text:
Mîîkîrî pe awanî epuꞌtîuya pra awanîꞌpî. Tîîse tuna ke pemonkonyamîꞌ yenpatakonai uyarimatîponya taꞌpî upîꞌ: “Warayoꞌ pona Morî Yekaton Wannî autî moropai ipo aakoꞌmamî eraꞌmaya ya, mîîkîrî pe awanî epuꞌtîya. Mîîkîrîya pemonkonyamîꞌ yenpatakona Morî Yekaton Wannî eꞌtoꞌpe toꞌ esaꞌ pe”, taꞌpîiya upîꞌ.


text:
Moropai eraꞌmaꞌpîuya moropai tamîꞌnawîronkon pîꞌ tauya sîrîrî: “Paapa munmu mîserî” —taꞌpî Joãoya.<pb/>


text:
Mîrîrî poro Jesus wîtî eraꞌmaꞌpî Joãoya. Taꞌpîiya tînenupaꞌsan pîꞌ: —Aꞌkî, mîîkîrî carneiro Paapa nîtîrî ton aasaꞌmantatoꞌpe uurîꞌnîkon ton pe —taꞌpîiya.<pb/>


text:
Mîrîrî pe, Jesus eraꞌtîꞌpî. Teꞌmaꞌpî pîꞌ toꞌ iipî eraꞌmaꞌpîiya. Taꞌpîiya toꞌ pîꞌ: —Îꞌ yuwayaꞌnîkon? —taꞌpîiya. Yuukuꞌpî toꞌya: —Rabi, (anna yenupanen taatoꞌ mîrîrî) —Oꞌnon pata tîîkoꞌmansen amîrî? —taꞌpî toꞌya.


text:
—Aaseꞌnîkon maasa eraꞌmai —taꞌpî Jesusya.<pb/>Mîrîrîya ipîkîrî toꞌ wîtîꞌpî. Aakoꞌmantoꞌ eraꞌmaꞌpî toꞌya moropai iipia toꞌ koꞌmamîꞌpî pata koꞌmamî tîpose. Toꞌ erepansaꞌ wanîꞌpî 4 horas yairî tîîse.<pb/>


text:
Jesus piapai tuutî tîpo, tîrui yuwai attîꞌpî. Eporîꞌpîiya. Taꞌpîiya tîrui pîꞌ: —Messias pe Paapa nîmenkaꞌpî pîikaꞌtîton eporî pîꞌ anna man. (Messias taa Judeuyamîꞌya moropai Cristo taa grego maimu ta)


text:
Moropai tîrui yarîꞌpîiya Jesus pia. Jesus esenumenkaꞌpî Pedro pîꞌ moropai taꞌpîiya: —Amîrî Simão, João munmu. Tarîpai ayeseꞌtîuya Pedro pe. (Tîꞌ taatoꞌ mîrîrî Pedro, grego maimu ta.)<pb/>


text:
Mîrîrî tîpo tiaron wei yai Jesus eseꞌmaꞌtîꞌpî Galiléia pona. Tuutî pe Filipe eporîꞌpîiya. —Aase uwenairî —taꞌpîiya Filipe pîꞌ.<pb/>


text:
Filipe wîtîꞌpî Natanael yuwai. Eporîꞌpîiya. Taꞌpîiya Natanael pîꞌ: —Aꞌkî warayoꞌ Moisés nurîꞌtî moropai penaroꞌkon Paapa maimu ekaremeꞌnenan profetayamîꞌ nurîꞌtî nekaremekîꞌpî tîkaaretarîkon po, manniꞌ mîîkîrî eporî pîꞌ anna man. Jesus mîîkîrî eporî pîꞌ anna man, Jesus mîîkîrî Nazaré poinon, José munmu —taꞌpîiya.


text:
Natanaelya yuukuꞌpî: —Nazaré pata poi morî epaꞌka eserîke pra man —taꞌpîiya. Filipeya taꞌpî: —Maasa aase eraꞌmai —taꞌpîiya.<pb/>


text:
Tîîpia Natanael iipî eraꞌmaꞌpî Jesusya. Tîwoiꞌnîkon pîꞌ taꞌpîiya: —Aꞌkî, Israel pon puꞌkuru mîîkîrî warayoꞌ seruꞌyeꞌ pepîn —taꞌpîiya.


text:
Mîrîrî etaꞌpî Natanaelya. —Oꞌnon yeꞌka pe uyepuꞌtî pîꞌ nan? —taꞌpîiya Jesus pîꞌ. Jesusya yuukuꞌpî: —Filipe, ayannouya pra tîîse, ayeraꞌma pîꞌ wai figo yeꞌ yoꞌkoi awanî tanne.


text:
Jesusya taꞌpî ipîꞌ: —Innape ukupî pîꞌ nai ayeraꞌma pîꞌ wai figo yeꞌ yoꞌkoi tauya manniꞌ wenai. Tîîse mîrîrî yentainon eraꞌmaya pe nai.


text:
Ayenkuꞌtîuya pepîn. Kaꞌ esettapuruka eraꞌmaya pe nai, moropai inserîyamîꞌ enuku moropai toꞌ autî eraꞌmaya pe nai uurî, pemonkon pe kaꞌ poi iipîꞌpî pia —taꞌpî Jesusya.<pb/>


text:
Asakîꞌne wei tîpo, eꞌmarimantoꞌ wanîꞌpî Caná cidaderî po, Galiléia pata yaꞌ. Jesus yan wanîꞌpî moro.


text:
Moropai miarî toꞌ wuku eꞌtîꞌkaꞌpî. Mîrîrî pîꞌ Jesus yanya taꞌpî ipîꞌ: —Toꞌ wuku eꞌtîꞌkan pîꞌ man —taꞌpîiya.


text:
Awanîꞌpî moro tîꞌ konekasaꞌ kamotikon pe tiwin miaꞌ pona tîîmoꞌtai kaisarî, tuna yenseꞌ pe teserukon yawîrî Judeuyamîꞌ eꞌronatoꞌpe. Awanîꞌpî kureꞌne tuna yapiꞌnenan 80, 100 litros kaisarî yapiꞌnenan.


text:
Jesusya taꞌpî wîttî esaꞌ poitîrîtonon pîꞌ: —Tuna ke kamotikon yannîꞌtî —taꞌpîiya. Yannîpîꞌpî toꞌya intapîkîrî.


text:
Mîrîrî enîrîꞌpî entamoꞌkantoꞌ yepuruya tuna konekasaꞌ uva yekku pe. Mîrîrî pe awanî epuꞌtîiya pra awanîꞌpî, tîîse wîttî esaꞌ poitîrîtononya epuꞌtîꞌpî. Warayoꞌ tîweꞌmarimasen yannoꞌpîiya.


text:
Taꞌpîiya ipîꞌ: —Uyonpa, uyeserukon wanî tiaron pe. Entamoꞌkan yai, morî panpîꞌ woꞌ yenpo toꞌya. Moropai tamîꞌnawîronkonya enîrî mararî pra. Mîrîrî tîpo itîrî toꞌya morî maꞌran. Tîîse mîrîrî warantî pra ikupî pîꞌ nai. Eꞌmaiꞌ pe morî maꞌran yenpo pîꞌ nai. Morî panpîꞌ yenpaꞌka pîꞌ nai kînnîꞌpî —taꞌpîiya tîweꞌmarimasen pîꞌ.<pb/>


text:
Mîrîrî anîꞌ nîkupî eserîkan pepîn kupîꞌpî Jesusya eꞌmaiꞌ pe puꞌkuru toꞌ neraꞌma ton pe. Galiléia pata po tîweꞌsen Caná cidaderî po ikupîꞌpîiya. Moropai tîmeruntîri yenpoꞌpîiya. Moropai inenupaꞌsanya ikupîꞌpî innape.<pb/>


text:
Mîrîrî tîpo toꞌ autîꞌpî Caná poi Cafarnaum pona. Toꞌ wanîꞌpî Jesus, isan, itakontonon moropai inenupaꞌsan. Cafarnaum po toꞌ koꞌmamîꞌpî mararî.<pb/>


text:
Aminke pra Judeuyamîꞌ festarî wanî yai, iteseꞌ páscoa Jesus wîtîꞌpî Jerusalém pona, mîrîrî pîꞌ tîwanîpa kaiꞌma.


text:
Moro, epîremantoꞌ yewîꞌ ta pemonkonyamîꞌ eporîꞌpîiya paakayamîꞌ, carneiroyamîꞌ, wakuꞌkaimîyamîꞌ ke, tîweꞌrepasanon moropai tîniru miakanmanenan. Moro teesenyakaꞌmatoꞌkon pîꞌ toꞌ eporîꞌpîiya.


text:
Mîrîrî yeꞌnen toꞌ poꞌpîꞌtoꞌ ton konekaꞌpîiya eꞌseusa ke. Mîrîrî ke toꞌ yenpaꞌkaꞌpîiya epîremantoꞌ yewîꞌ tapai tekînkon carneiroyamîꞌ paakayamîꞌ pokonpe. Tîniru miakanmanenan tînirurî sorokaꞌpîiya, moropai toꞌ yaponseꞌkon, toꞌ mesarikon raꞌtîꞌpîiya.


text:
Wakuꞌkaimîyamîꞌ ke tîweꞌrepasanon pîꞌ taꞌpîiya: —Ayekînkon yaatî tarîpai. Uyun yewîꞌ kîꞌkuꞌtî aweꞌrepatoꞌkon yewîꞌ pe.<pb/>


text:
Mîrîrî kupîiya pîꞌ inenupaꞌsan esenumenkaꞌpî. Pena aweꞌmenukasaꞌ Paapa maimu pîꞌ toꞌ enpenataꞌpî. Paapa maimuya taa:<br/><t>—Yairî ayewîꞌ koꞌmamî yuꞌse wai kureꞌne. Mîrîrî yuꞌse eꞌtoꞌ enasaꞌ uyesaꞌ pe<br/>—taiya. Mîrîrî pîꞌ Jesus nenupaꞌsan enpenataꞌpî.<pb/>


text:
Mîrîrî kupîiya wenai Judeuyamîꞌya taꞌpî ipîꞌ: —Anîꞌ maimu pe inkamoro yenpaꞌka pîꞌ nan? Yairî nai kupî annaya yuꞌse awanî ya, anna esenumenkatoꞌ ton kuꞌkî, anîꞌya ikupî eserîkan pepîn. Îꞌ konekaya innape akuꞌtoꞌpe annaya? —taꞌpî toꞌya.


text:
Jesusya yuukuꞌpî: —Sîrîrî Paapa yewîꞌ, yarankatî moropai seurîwîꞌne wei kaisarî tîîse iꞌmîꞌsaꞌkauya inîꞌrî —taꞌpîiya toꞌ pîꞌ.


text:
Judeuyamîꞌya yuukuꞌpî: —46 konoꞌ kaisarî sîrîrî wîttî koneka pîꞌ toꞌ wanîꞌpî. Mîrîrî yeꞌnen seurîwîꞌne wei kaisarî ikonekaya pepîn tiwin kin.<pb/>


text:
Moropai aasaꞌmantatoꞌ yapai aweꞌmîꞌsaꞌka tîpo, Jesus nenupaꞌsan enpenataꞌpî mîrîrî taꞌpîiya pîꞌ. Moropai innape Paapa maimu eꞌmenukasaꞌ kupîꞌpî toꞌya moropai Jesus maimu nîrî.<pb/>


text:
Moro Jerusalém po páscoa pîꞌ Jesus wanî tanne, arinîkonya ikupîꞌpî innape anîꞌya ikupî eserîkan pepîn kupîiya eraꞌma tîuyaꞌnîkon yeꞌnen.


text:
Anîꞌya pemonkon yeseru pîꞌ teurîma yuꞌse pra awanîꞌpî, pemonkon yewan yaꞌ tîîkoꞌmansen epuꞌtîiya mîîtoꞌpe.<pb/>


text:
Mîîkîrî wîtîꞌpî Jesus pia ewaron yaꞌ. Jesus pîꞌ taꞌpîiya: —Uyenupanen, yenupaton amîrî Paapa piapainon. Amîrî epuꞌtî pîꞌ anna man. Ankupîꞌpî anna neraꞌma ton kupî anîꞌya eserîke pra awanî, Paapa ton pra awanî ya iipia —taꞌpîiya.


text:
Jesusya yuukuꞌpî: —Ayenkuꞌtîuya pepîn. Itakon teꞌka pe pemonkon esenpo pra awanî ya, itepotorî pe Paapa wanî pepîn. Mîîkîrî pataꞌseꞌ eraꞌmaiya pepîn.


text:
Nicodemosya taꞌpî: —Oꞌnon yeꞌka pe pemonkon esenpo inîꞌrî aꞌyekeꞌton pe siꞌma? Inîꞌrî tîsan roꞌta yaꞌ eewomî itakon teꞌka pe teesenpopa kaꞌrî? —taꞌpîiya.


text:
Mîrîrî pîꞌ Jesusya taꞌpî: —Ayenkuꞌtîuya pepîn. Pemonkon esenpo eꞌpai awanî esenponîꞌpî warantî moropai Morî Yekaton Wannî yai esenpon nîrî. Asakîꞌne iteꞌka eesenpo pra awanî ya, Paapa wanî pepîn itesaꞌ pe, ipata yaꞌ eewomî pepîn.


text:
Aꞌkî, aꞌsitun aꞌtaꞌseꞌma ituꞌse tîweꞌtoꞌ yawîrî. Aꞌsitun pe awanî epuꞌtî maasa pra eeseta yeꞌnen, tîîse oꞌnon pata pai aaipî epuꞌtî pepîn. Moropai oꞌnon pata poro attî epuꞌtî pepîn. Mîrîrî warantî epuꞌtî Morî Yekaton Wannî yai esenpoꞌpî pemonkon wanî tîîkoꞌmantoꞌ ke, eesenpo emapuꞌtîsaiꞌya yeꞌnen —taꞌpî Jesusya.<pb/>


text:
Ayenkuꞌtîuya pepîn. Anna eseurîma anna nepuꞌtî pîꞌ moropai anna neraꞌmaꞌpî ekaremekî annaya. Tîîse anna maimu kupîya pra awanî innape.


text:
Sîrîrî non po koꞌmannîtoꞌ yeseru pîꞌ ayeurîmauya tanne, innape ikupîya pra awanî ya, kaꞌ ponkon yeseru ekaremekîuya ya, oꞌnon yeꞌka pe mîrîrî kupîya eꞌpainon innape?


text:
Anîꞌ enuꞌsaꞌ pra man sîrîrî tîpose Paapa pataꞌseꞌ yaꞌ. Tîîse uurî, pemonkon pe esenpoꞌpî uurî autîꞌpî kaꞌ poi.<pb/>


text:
Pena Moisés nurîꞌtîya bronze konekasaꞌ îkîi pe pîmîꞌsaꞌkaꞌpî keren po. Mîrîrî warantî uurî, kaꞌ poi iipîꞌpî pîmîꞌsaꞌka toꞌya eꞌpai awanî pakîꞌnan pona.


text:
—Maasa pra tamîꞌnawîronkon pemonkonyamîꞌ yuꞌse Paapa wanîꞌpî ipîra teesekaꞌnunkai. Mîrîrî yeꞌnen tiwinan tînmu tîrîꞌpîiya, innape ikuꞌnenan wîtî namai apoꞌ yaꞌ, ipatîkarî enen toꞌ koꞌmantoꞌpe tîîpia.


text:
Tînmu yarimaiya pra Paapa wanîꞌpî sîrîrî non pona, apoꞌ yaꞌ tamîꞌnawîronkon yarimai, tîîse yarimaꞌpîiya toꞌ pîikaꞌtîpa kaiꞌma, tînmu wenai —taꞌpîiya.


text:
—Innape ikuꞌnen wîtî pepîn apoꞌ yaꞌ. Tîîse innape ikuꞌnen pepîn wîtî koꞌmannîpî sîrîrî apoꞌ yaꞌ, maasa pra tewan yapisîiya pra awanî, tiwinan Paapa munmu pîꞌ.


text:
Toꞌ wîtî koꞌmannîpî apoꞌ yaꞌ maasa pra pemonkonyamîꞌ wanî aꞌka yuꞌse pra, tamîꞌnawîronkon weiyuꞌmasaꞌ aꞌkaya tanne. Tîîse ewaron yuꞌse toꞌ wanî, maasa pra imakuiꞌpî kupî pîꞌ toꞌ koꞌmamî.


text:
Imakuiꞌpî pîꞌ tîîkoꞌmansenonya tîweiyuꞌmatoꞌkon kupî tewanmakon pe. Aꞌka yaꞌ toꞌ ewomî pepîn, “Imakuiꞌpî kupî pîꞌ naatîi”, taa anîꞌya namai tîpîꞌnîkon.


text:
Tîîse Paapa maimu yairon yawîron ewomî aꞌka yaꞌ, tînkoneka, teseru eseraꞌmatoꞌpe, innape ituꞌse Paapa eꞌtoꞌ yairî awanî esepuꞌtoꞌpe —taꞌpî Jesusya.<pb/>


text:
Mîrîrî tîpo Jesus wîtîꞌpî Judéia pata pona tînenupaꞌsan pokonpe. Moro aakoꞌmanpîtîꞌpî toꞌ pokonpe. Pemonkonyamîꞌ yenpatakonaꞌpîiya moro.


text:
João Batista nîrî wanîꞌpî pemonkonyamîꞌ yenpatakona pîꞌ Enom pata po, aminke pra Salim pata pîꞌ, maasa pra tuna wanîꞌpî moro mararî pra. Pemonkonyamîꞌ wîtîꞌpî João pia moropai toꞌ esenpatakonaꞌpî,


text:
Mîrîrî yai João Batista nenupaꞌsan esiyuꞌpîtîꞌpî Judeu yarakkîrî Paapa wakîri pe koꞌmannîtoꞌ yeseru pîꞌ, toꞌ ronatoꞌ pîꞌ.


text:
Toꞌ wîtîꞌpî João pia. —Anna yenupanen —taꞌpî toꞌya. —Amîrî pia awanîꞌpî manniꞌ Jordão ratai po, ipîꞌ eeseurîma neꞌtîkini mîîkîrî man nîrî pemonkonyamîꞌ yenpatakona pîꞌ. Moropai tamîꞌnawîronkon wîtî iipia —taꞌpî toꞌya.


text:
Pena Paapa nîmenkaꞌpî pîikaꞌtîton pepîn uurî, taapîtîꞌpîuya. Irawîrî Paapa narimaꞌpî uurî, taapîtîꞌpîuya. Mîrîrî epuꞌtî pîꞌ naatîi.


text:
Eꞌmarimantoꞌ yai warayoꞌ aweꞌmariꞌmaton pia wîriꞌ tîrî toꞌya inoꞌpî pe, tiaron pia pra. Tîîse aweꞌmariꞌmaton yonpa wanî moro. Tînoꞌpî pe yapisîiya eta itonpaya. Mîrîrî eta tîuya pîꞌ aweꞌmariꞌmaton yonpa atausinpa mararî pra. Mîrîrî warantî uurî atausinpan pîꞌ wai kureꞌne.


text:
Mîîkîrî Cristo yapurî tamîꞌnawîronkonya eꞌpai awanî. Mîrîrî yeꞌnen urumaka toꞌya eꞌpai awanî —taꞌpî Joãoya.<pb/>


text:
—Mîîkîrî kaꞌ poi iipîꞌpî man tamîꞌnawîron yentai. Tîîse uurî wanî sîrîrî non pon pe. Sîrîrî non po tîîkoꞌmansenon yeseru pîꞌ eseurîma. Tîîse kaꞌ poi iipîꞌpî man tamîꞌnawîron yentai.


text:
Maasa pra Mîîkîrî Paapa narimaꞌpîya Paapa maimu ekaremekî mîrîrî. Mararî Tekaton tîrî Paapaya pepîn Mîîkîrî pona tîîse mararî pra itîrîiya.


text:
Mîîkîrî Paapa munmu kuꞌnen wanî ya innape, ipatîkarî enen tîîkoꞌmantoꞌ ton eporîiya. Moropai innape Paapa munmu kuꞌnen pepînya enen koꞌmannîtoꞌ eraꞌma pepîn. Tîîse Paapa ekoreꞌmatoꞌ koꞌmamî ipo.<pb/>


text:
<sup>(1,2)</sup> João Batista pemonkonoyamîꞌ yentai tîpemonkonoyamîꞌ ton eporîꞌpî Jesusya, moropai inkamoro yenpatakonaꞌpî inenupaꞌsanya. Jesusya anîꞌ yenpatakona pra awanîꞌpî. Mîrîrî yekare etasaꞌ fariseuyamîꞌya epuꞌtîꞌpî Uyepotorîkonya.


text:
Toꞌ erepamîꞌpî Samaria pon cidade pona iteseꞌ Sicar. Aminke pra awanîꞌpî José nurîꞌtî pataꞌseꞌ iyun Jacó nîtîrîꞌpî.


text:
Moro awanîꞌpî tuna Jacó nurîꞌtî nakaꞌpî pena. Jesus ekeꞌnepansaꞌ wanîꞌpî tuutî ke. Eereutaꞌpî tuna yakasaꞌ pia. Awanîꞌpî inekaꞌta pairî wei tîîse.<pb/>


text:
Mîîkîrî wîriꞌ Samaria ponya taꞌpî ipîꞌ: —Amîrî Judeu. Uurî saꞌne wîriꞌ Samaria pon. Îꞌ waniꞌ awanî yeꞌnen awuku ton esatîya upîꞌ? —taꞌpî wîriꞌya ipîꞌ. (Maasa pra Judeuyamîꞌ yeseru wanî toꞌ eseurîma pepîn Samaria ponkon yarakkîrî).


text:
Jesusya yuukuꞌpî: —Paapa nîtîrîꞌpî epuꞌtîya ya, moropai anîꞌ pe tîwuku ton esatîtîpon epuꞌtîya ya, ipîꞌ awuku ton esatîꞌpîya eꞌpainon. Moropai itîrîꞌpîuya eꞌpainon aakoꞌmantoꞌ ton tîînen ipatîkarî.


text:
Mîrîrî pîꞌ wîriꞌya taꞌpî: —Uyepuru, tuna moꞌkatoꞌ ton pra awanî aapia. Ituꞌnakan pe puꞌkuru tuna yakasaꞌ man. Oꞌnon pata pai aakoꞌmantoꞌ ton tîînen, tuna taaya manniꞌ eporîya?


text:
Penaron utamokon nurîꞌtî Jacó nakaꞌpî sîrîrî tuna tîmîrî ton pe moropai tînmukuyamîꞌ tekînon ton pe. Moropai sîrîrî tîpose aakoꞌmamî uurîꞌnîkon ton pe. Amîrî Jacó nurîꞌtî yentainon?


text:
Tîîse untîrî tuna enîrî anîꞌrîya ya, mîîkîrî koꞌmamî ipatîkarî tuna aninnîpai teenai pra. Untîrî koꞌmamî itekaton yaꞌ moropai ipatîkarî aakoꞌmantoꞌ ton tîrîiya.


text:
Wîriꞌya taꞌpî ipîꞌ: —Uyepuru, mîrîrî yeꞌka tuna ke uwoꞌpakî, inîꞌrî tuna aninnîpai ena namai, inîꞌrî tuna eraꞌmai uuipî namai tarîwaya —taꞌpîiya.<pb/>


text:
Wîriꞌya yuukuꞌpî: —Inyo pîn uurî. Jesusya taꞌpî: —Yairî eseurîman pîꞌ nai, inyo pîn uurî taa pîꞌ nai.


text:
Miaꞌtaikin kaisarî anyotonon eꞌsaꞌ man, moropai sîrîrî anyo pepîn warayoꞌ yarakkîrî awanî. Yairî eseurîman pîꞌ nai.


text:
Anna yonpayamîꞌ penaronkonya Paapa yapurîꞌpî tarî sîrîrî wîꞌ po. Tîîse amîrîꞌnîkon Judeuyamîꞌya taa, Jerusalém po neken pemonkonyamîꞌya Paapa yapurî eꞌpai awanî, taayaꞌnîkon.<pb/>


text:
Mîrîrî yuukuꞌpî Jesusya: —Wîriꞌ, innape ukuꞌkî. Awanî kupî sîrîrî tarî Paapa yapurîyaꞌnîkon pepîn. Moropai Jerusalém po nîrî uyunkon yapurîyaꞌnîkon pepîn.


text:
Amîrîꞌnîkon man anîꞌ yapurîyaꞌnîkon epuꞌtîyaꞌnîkon pra naatîi. Anîꞌ yapurî annaya epuꞌtî pîꞌ anna man, maasa pra tamîꞌnawîronkon pîikaꞌtîton iipî ekaremeꞌsaꞌ Paapaya Judeuyamîꞌ winîpai.


text:
Tîîse awanî kupî sîrîrî moropai sîrîrî puꞌkuru awanî see warantî, Uyunkon yapurînenan seruꞌyeꞌkon pepînya yapurî tekatonkon ke moropai seruꞌyeꞌ pe pra. Mîrîrî yeꞌkakon tapurînenan ton yuwa Paapaya.


text:
Paapa man Yekaton Wannî pe. Yapurînenanya yapurî eꞌpai man tekatonkon ke, seruꞌyeꞌ pe tîweꞌse pra —taꞌpî Jesusya.


text:
Wîriꞌya taꞌpî ipîꞌ: —Paapa nîmenkaꞌpî iteseꞌ Cristo, mîîkîrî iipî pe man. Mîrîrî epuꞌtî pîꞌ wai. Teerepamî yai tamîꞌnawîron ekaremekîiya upîꞌnîkon.


text:
Mîrîrî tanne, Jesus nenupaꞌsan erepamîꞌpî. Kureꞌne toꞌ esenumenkaꞌpî wîriꞌ yarakkîrî eeseurîma eraꞌma tîuyaꞌnîkon pîꞌ. Tîîse Jesus ekaranmapo toꞌya pra awanîꞌpî. Îꞌ esatî pîꞌ nan ipîꞌ? Îꞌ waniꞌ awanî yeꞌnen mîîkîrî wîriꞌ yarakkîrî eeseurîma manniꞌ? taa toꞌya pra awanîꞌpî.<pb/>


text:
—Maasa aaseꞌkon upîkîrî, tamîꞌnawîron unkupîꞌpî ekaremeꞌnen eraꞌmai. Yai pra Cristo pe awanî taiꞌse —taꞌpîiya toꞌ pîꞌ.


text:
Mîrîrî tanne Jesus nenupaꞌsan eseurîmaꞌpî yarakkîrî: —Anna yenupanen, esekkariꞌtîkî —taꞌpî toꞌya ipîꞌ.


text:
Moropai Jesusya taꞌpî toꞌ pîꞌ: —Ituꞌse uyarimatîpon eꞌtoꞌ ankonekapai uukoꞌmamî. Inekaremekîꞌpî esenyakaꞌmatoꞌ ton pe ankuꞌpai wanî. Mîrîrî man uyekkari pe, uyoꞌ pe —taꞌpîiya.


text:
—Amîrîꞌnîkonya taa: “Maasa asakîrîrî kapoi tîpo aasîrî uyekkarikon emîrî kupî sîrîrî”, taayaꞌnîkon. Tîîse tiaron perî uurî esenumenkatoꞌ wanî. Pata eraꞌmatî. Aasîrî pemonkonyamîꞌ man itekare anetapainokon. Manniꞌ uyekkarikon emîsaꞌ moꞌka pîꞌ teesenyakaꞌmasanon warainokon yuꞌse awanî, inkamoro pemonkonyamîꞌ pîꞌ itekare ekaremeꞌtoꞌpe toꞌya.


text:
Mîrîrî pîꞌ teesenyakaꞌmasenya tepeꞌ ton eporî. Teperu ton eporîiya tîweꞌtîꞌkasen pepîn. Ipatîkarî enen toꞌ koꞌmamî. Mîrîrî yeꞌnen saꞌnîrî toꞌ atausinpa. Ipîmîtîpon atausinpa ipikkatîpon yarakkîrî, tiaronkon maasa tîuyaꞌnîkon yeꞌnen Paapa pemonkono pe.


text:
See warantî taawonan amîrîꞌnîkon, “Warayoꞌya tekkari ton pîmî, tîîse tiaron ipîmîtîpon pepînya ipikka”. Innape awanî mîrîrî.


text:
Amîrîꞌnîkon yarimaꞌpîuya pemonkonyamîꞌ pia. Mîrîrî toꞌ pîꞌ amîrîꞌnîkon esenyakaꞌmasaꞌ pra awanîꞌpî. Tiaronkon esenyakaꞌmasaꞌ wanîꞌpî toꞌ pîꞌ. Tîîse amîrîꞌnîkon maimu pe uyapurîꞌpî toꞌya. Tiaronkon esenyakaꞌma piaꞌtîꞌpî aretîꞌkaꞌpîyaꞌnîkon mîrîrî —taꞌpî Jesusya.<pb/>


text:
Moropai arinîkon Samaritanoyamîꞌ mîrîrî cidade po tîîkoꞌmansenonya Jesus kupîꞌpî innape, manniꞌ wîriꞌya ekaremeꞌsaꞌ etasaꞌ tîuyaꞌnîkon yeꞌnen, —Tamîꞌnawîron unkonekaꞌpî ekaremekî pîꞌ man taasaiꞌya yeꞌnen —taꞌpîiya neꞌtîkini pîꞌ.


text:
Mîrîrî yeꞌnen iipia teerepamîkon pe yekaꞌnunkaꞌpî toꞌya tîîpiaꞌnîkon aakoꞌmantoꞌpe kaiꞌma. Moro aakoꞌmamîꞌpî asakîꞌne wei kaisarî.<pb/>


text:
Manniꞌ wîriꞌ pîꞌ taꞌpî toꞌya: —Eꞌmaiꞌ pe innape ikupîꞌpî annaya amaimu wenai. Tîîse tarîpai imaimu eta pîꞌ anna man, anna pe puꞌkuru. Innape tamîꞌnawîronkon pîikaꞌtîton pe awanî epuꞌtî pîꞌ anna man —taꞌpî toꞌya.<pb/>


text:
Tîîkoꞌmantoꞌ pata pona tuutî yeꞌka pe, taꞌpîiya: —Paapa maimu ekaremeꞌnen yapurî tamîꞌnawîronkonya. Tîîse ipata yaꞌ tîîkoꞌmansenonya yapurî pepîn.


text:
Moropai Galiléia pona eerepamîꞌpî. Eerepamî pe Galiléia po tîîkoꞌmansenonya yapisîꞌpî morî pe, tamîꞌnawîron inkonekaꞌpî Jerusalém po eraꞌmasaꞌ tîuyaꞌnîkon yeꞌnen. Inkamoro nîrî wanîꞌpî itîꞌsan pe Jerusalém pona Judeuyamîꞌ entamoꞌkatoꞌ yapiꞌse.<pb/>


text:
Mîrîrî, Caná cidaderî pona eerepamîꞌpî Galiléia pata yaꞌ, moro uva yekku pe tuna miakanmaꞌpî tîuya pata yaꞌ. Moropai Cafarnaum po awanîꞌpî warayoꞌ ipîkku. Mîîkîrî munmu wanîꞌpî priꞌya pra.


text:
Judéia poi Galiléia pona Jesus erepansaꞌ yekare eta tîuya pe, iipia attîꞌpî. Yekaꞌnunkaꞌpîiya. —Aase uyewîꞌ ta unmu yepiꞌtîi. Aasaꞌmanta pe man —taꞌpîiya.


text:
Jesusya taꞌpî ipîꞌ: —Anîꞌya ikupî eserîkan pepîn eꞌkupî eraꞌmayaꞌnîkon pra awanî ya, innape ukupîyaꞌnîkon pepîn, eesenumenkatoꞌkon ton meruntî yenpouya pra awanî ya.


text:
Jesusya taꞌpî ipîꞌ: —Ayewîꞌ ta ennaꞌpokî. Anmu man priꞌya puꞌkuru.<pb/>Mîrîrî taa Jesusya pe, ikupîꞌpî warayoꞌya innape. Tewîꞌ ta awennaꞌpoꞌpî.


text:
Moropai mîîkîrî wîtî tanne, tîpoitîrîtonon eporîꞌpîiya, tîîpia tuiꞌsanon. Taꞌpî toꞌya ipîꞌ: —Priꞌya puꞌkuru anmu man.


text:
Toꞌ ekaranmapoꞌpîiya: —Îꞌ yai eesepiꞌtî piaꞌtîꞌpî mîrîrî? —taꞌpîiya. —Koꞌmanpara wei eraꞌtî tanne (1 hora) eekomiꞌmakapîꞌpî —taꞌpî toꞌya.


text:
—Priꞌya puꞌkuru anmu man —taꞌpî Jesusya yai puꞌkuru eekomiꞌmakapîꞌpî mîrîrî. Mîrîrî epuꞌtîꞌpî warayoꞌya moropai innape Jesus kupîꞌpîiya. Itewîꞌ ta tîîkoꞌmansenonya ikupîꞌpî nîrî innape.<pb/>


text:
Mîrîrî itekare itakon teꞌka pe meruntî anîꞌya ikupî eserîkan pepîn konekaꞌpî Jesusya mîrîrî Galiléia pona teerepamî tîpo Judéia poi.<pb/>


text:
Jerusalém cidaderî woimaꞌtîtoꞌ manaꞌta kureꞌnan yai awanî carneiroyamîꞌ ewontoꞌ. Aminke pra mîrîrî pîꞌ tuna yenseꞌ wanîꞌpî, iteseꞌ Betesda. Tuna yenseꞌ woi awanî pemonkonyamîꞌ koꞌmantoꞌ tappîikon, miaꞌtaikin kaisarî.


text:
Mîrîrî tappîikon ta pemonkonyamîꞌ wanîꞌpî arinîkon priꞌyawonkon pepîn, enkaruꞌnankon, tîkîipankon, ekeꞌnepamîꞌsan, tamîꞌnawîrî. Tuna eserentîkîꞌma nîmîkî pîꞌ toꞌ wanîꞌpî.


text:
Maasa pra tiaron pensa inserî autîpîtîꞌpî mîrîrî tuna ka, moropai tuna eserentîkîꞌma pe eꞌmaiꞌnon priꞌyawon pepîn, tuna ka teenasen esepiꞌtîꞌpî.<pb/>


text:
Moro awanîꞌpî priꞌyawonkon pepîn koreꞌta warayoꞌ, priꞌyawon pepîn nîrî. 38 konoꞌ kaisarî aakoꞌmansaꞌ wanîꞌpî priꞌya pra.


text:
Moro mîîkîrî esenunsaꞌ eraꞌmaꞌpî Jesusya. Tîkoꞌman pe aakoꞌmansaꞌ epuꞌtîꞌpî Jesusya. Mîrîrî yeꞌnen taꞌpîiya priꞌyawon pepîn pîꞌ: —Esepiꞌtîpai nan? —taꞌpîiya.


text:
Priꞌyawon pepînya yuukuꞌpî: —Uyepotorî, tuna eserentîkîꞌma yai, upîikaꞌtînen ton pra awanî, tuna pia uyarî ton, yaꞌ enatoꞌpe. Moropai tînîn pîꞌ uuwarîrî uutî tanne, tiaron ewomî urawîrî —taꞌpîiya.


text:
Mîrîrî pe rî mîîkîrî esepiꞌtîꞌpî. Tîweꞌnatoꞌ yaponseꞌ konekaꞌpîiya moropai aasarîꞌpî. Erîꞌkaꞌnîtoꞌ weiyu yai awanîꞌpî mîrîrî.


text:
Mîrîrî yeꞌnen Judeuyamîꞌya esepiꞌtîꞌpî warayoꞌ panamaꞌpî. —Erîꞌkaꞌnîtoꞌ weiyu pe man —taꞌpî toꞌya ipîꞌ. —Yairî pra aweꞌnatoꞌ yaponseꞌ yarî pîꞌ nai sábado yai, uyeserukon yawîrî pra.


text:
Tîîse anîꞌya tepiꞌtîsaꞌ epuꞌtîiya pra mîîkîrî wanîꞌpî. Yepiꞌtî tîpo Jesus esonomîꞌpî moro arinîkon koreꞌta mîîtoꞌpe.<pb/>


text:
Mîrîrî tîpo Jesusya yeporîꞌpî epîremantoꞌ yewîꞌ ta. Taꞌpî Jesusya ipîꞌ: —Aꞌkî, eesepiꞌtîsaꞌ nai. Inîꞌrî imakuiꞌpî kîꞌkonekai ayeparanrîꞌpî yentainonya ayeporî namai.<pb/>


text:
Tîîse toꞌ pîꞌ taꞌpîiya: —Sîrîrîpe Uyun esenyakaꞌma koꞌmannîpî. Uurî nîrî esenyakaꞌmatoꞌ pîꞌ uukoꞌmamî mîrîrî warantî —taꞌpîiya.


text:
Erîꞌkaꞌnîtoꞌ weiyu yai Judeuyamîꞌ koꞌmantoꞌ yawîrî Jesus koꞌmamî pra awanîꞌpî. Moropai Paapa pîꞌ eeseurîmaꞌpî tun pe awanî pîꞌ, Paapa kaisarî tîwanî pîꞌ. Mîrîrî wenai iwî yuꞌse Judeuyamîꞌ esekaꞌnunkaꞌpî.<pb/>


text:
Mîrîrî yeꞌnen Jesusya toꞌ yeurîmaꞌpî: —Ayenkuꞌtîuyaꞌnîkon pepîn. Uuwarîrî îꞌ rî kupîuya eserîke pra awanî. Uyunya ikupî eraꞌmauya ya, uurîya nîrî ikupî. Îꞌ rî kuꞌnen pe Paapa wanî ya, uurî nîrî inmu ikuꞌnen pe wanî, mîrîrî warantî rî.


text:
Paapa wanî tînmu yapurînen pe. Tamîꞌnawîrî tînkoneka ekaremekîiya tînmu pîꞌ. Moropai aneraꞌmaꞌpîkon yentai teesenyakaꞌmatoꞌ ekaremekîiya kupî sîrîrî tînmu pîꞌ mîrîrî pîꞌ eesenumenkakonpa.


text:
Paapa wanî isaꞌmantaꞌsan pîmîꞌsaꞌkanen pe. Inîꞌrî enen toꞌ eꞌtoꞌ ton tîrîiya. Mîrîrî warantî nîrî ituꞌse tîweꞌtoꞌ yawîrî enen koꞌmannîtoꞌ ton tîrî inmuya.


text:
Paapaya taa pra awanî anîꞌrî pîꞌ “Imakuiꞌpî amîrî. Atîkî apoꞌ yaꞌ”. Mîrîrî yeꞌka teesenyakaꞌmatoꞌ rumakasaiꞌya tînmu pia.


text:
Mîrîrî kupîꞌpîiya tamîꞌnawîronkonya tapurî kaisarî tînmu yapurîtoꞌpe toꞌya. Anîꞌya inmu yapurî pra awanî ya, Paapa nîrî tînmu yarimatîpon yapurîiya pepîn.<pb/>


text:
Ayenkuꞌtîuyaꞌnîkon pepîn. Umaimu yawîrî awanîkon ya, moropai innape uyarimatîpon kupîyaꞌnîkon ya, ipatîkarî aakoꞌmamîkon pe naatîi uupia. “Imakuiꞌsan amîrîꞌnîkon, atîtî apoꞌ yaꞌ”, tauya eserîke pra awanî apîꞌnîkon. Saꞌmantantoꞌ esuwaꞌkasaꞌ, enen aakoꞌmamîkon pe naatîi.


text:
Ayenkuꞌtîuyaꞌnîkon pepîn. Awanî kupî sîrîrî moropai sîrîrî puꞌkuru awanî see warantî. Tiaronkon Paapa winîpai tîîkoꞌmantoꞌkon yapisîtîponkon pepînya Paapa munmu maimu eta pe man. Moropai inkamoroya yapisî kupî sîrîrî.


text:
Maasa pra tîîwarîrî enen Paapa koꞌmamî warantî, enen tînmu koꞌmamî nîrî. Mîrîrî yeꞌnen itîrîuya eserîke awanî inkamoro pia.


text:
Moropai tînmu pia meruntî tîrîꞌpî Paapaya pemonkonyamîꞌ repatoꞌpeuya morî ke moropai eꞌtarumaꞌtîntoꞌ ke. Maasa pra uurî wanî kaꞌ poi iipîꞌpî pemonkon pe.<pb/>


text:
Mîrîrî tauya manniꞌ pîꞌ tîmuꞌtunpai pra eꞌtî. Awanî kupî sîrîrî, tamîꞌnawîronkon isaꞌmantaꞌsanya umaimu eta kupî sîrîrî.


text:
Mîrîrî yai toꞌ eꞌmîꞌsaꞌka kupî sîrîrî. Morî kupîtîponkon eꞌmîꞌsaꞌka kupî sîrîrî ipatîkarî enen tîwanîkonpa uupia. Moropai imakuiꞌpî kupîtîponkon yenumî Paapaya kupî sîrîrî ipatîkarî toꞌ eꞌtarumaꞌtîtoꞌpe —taꞌpî Jesusya.<pb/>


text:
—Uuwarîrî îꞌ rî kupîuya pepîn. Paapaya uyaipontî yawîrî pemonkonyamîꞌ repauya. Yairî toꞌ repauya mîrîrî maasa ituꞌse eꞌtoꞌ kupîuya pepîn mîrîrî. Tîîse ituꞌse uyarimatîpon eꞌtoꞌ kupîuya.<pb/>


text:
Tîîse moro man tiaron uyeseru pîꞌ teeseurîmasen. Yairî upîꞌ eeseurîmatoꞌ man, seruꞌ pe pra. Epuꞌtî pîꞌ wai.


text:
João eꞌpîtîꞌpî uꞌkumaꞌtukon warantî ewaron yaꞌ. Uꞌkumaꞌtukonya uweiyuꞌmakon pîꞌ atausinpan warantî aatausinpaꞌpîkon João pîꞌ tîkoꞌman pe pra.


text:
Tîîse João maimu yentainon uyeseru ekaremeꞌnen moro wanî. Esenyakaꞌmatoꞌ Paapa nîtîrîꞌpî, aretîꞌkatoꞌpeuya aneraꞌmakon ton kupîuya wenai Paapa narimaꞌpî pe uyepuꞌtî tamîꞌnawîronkonya eꞌpainon.


text:
Moropai uyarimatîpon Paapa eseurîmasaꞌ nîrî upîꞌ, tînmu pe wanî pîꞌ. Oꞌnon pata imaimu etatîponkon pepîn amîrîꞌnîkon. Mîîkîrî eraꞌmatîponkon pepîn amîrîꞌnîkon.


text:
Paapa maimu pîꞌ eesenupakon ipatîkarî enen aakoꞌmantoꞌkon ton eporî yuꞌse. Moropai uurî pîꞌ eseurîmakoi Paapa maimu.


text:
Aapiaꞌnîkon uuiꞌsaꞌ sîrîrî Paapa maimu pe, inarimaꞌpî pe, tîîse uyapisîyaꞌnîkon pra awanîꞌpîkon. Tîîwarîrî tiaron iiꞌsaꞌ ya, yapisîyaꞌnîkon eserîke awanî.


text:
Apîꞌnîkon morî pe ayonpakon eseurîma yuꞌse eesekaꞌnunkakon tanne, innape ukupîyaꞌnîkon eserîke pra awanî. Morî pe tiwinan Paapa eseurîmatoꞌ apîꞌnîkon yuwayaꞌnîkon pepîn.


text:
Paapa pîꞌ imakuiꞌpî pe puꞌkuru toꞌ man tauya pîꞌ kîsenumenkatî. Tauya pepîn. Moro man apîꞌnîkon eseurîmaton, imakuiꞌpî pe awanîkon ekaremeꞌnen pe. Moisés nurîꞌtî mîîkîrî, anna napurî ton taayaꞌnîkon neꞌtîkini ipîꞌ.


text:
Tîîse innape Moisés nurîꞌtîya yenupantoꞌ kupîyaꞌnîkon awanî ya, uurî nîrî kupîyaꞌnîkon eꞌpai awanî innape. Maasa pra upîꞌ Moisés nurîꞌtî eseurîmaꞌpî.


text:
Tîîse innape Moisés nurîꞌtî yenupatoꞌ kupîyaꞌnîkon pra awanî ya, innape umaimu kupîyaꞌnîkon pepîn nîrî —taꞌpî Jesusya.<pb/>


text:
Mîrîrî tîpo Jesus wîtîꞌpî Galiléia kuꞌpî ratai pona. Mîrîrî ikuꞌpî eseꞌ wanîꞌpî tiaron pe nîrî, Tiberíades iteseꞌ.


text:
Moropai arinîkon pemonkonyamîꞌ wîtîꞌpî iteꞌmaꞌpî pîꞌ. Ipîkîrî toꞌ wîtîꞌpî priꞌyawonkon pepîn yepiꞌtîpîtîiya eraꞌma tîuyaꞌnîkon yeꞌnen anîꞌya ikupî eserîkan pepîn eraꞌma tîuyaꞌnîkon yeꞌnen.


text:
Arinîkon pemonkonyamîꞌ erepamî tîîpia eraꞌmaꞌpî Jesusya. Moropai Filipe pîꞌ taꞌpîiya: —Oꞌnon pata toꞌ yuu ton yenna eꞌpainon toꞌ entamoꞌkatoꞌpe?


text:
Filipeya taꞌpî: —Toꞌ yuu yepeꞌ ton pe 200 wei kaisarî esenyakaꞌmannîꞌpî yepeꞌpî tîꞌkasaꞌ ya, mîîwîni tîîse toꞌ maꞌre awanî. Tamîꞌnawîronkonya iipiaꞌpî mîrikkî yapisî eserîke pra awanî —taꞌpîiya.


text:
—Moro man more pia cevada puusaꞌ, pão, miaꞌtaikin kaisarî moropai moroꞌyamîꞌ asakîꞌne. Tîîse arinîkon yepiꞌtîiya eserîke pra awanî.<pb/>


text:
Mîrîrî eta tîpo, Jesusya taꞌpî tînenupaꞌsan pîꞌ: —Tamîꞌnawîronkon ereutatoꞌpe non pona kaꞌtî toꞌ pîꞌ. Parîꞌ pe awanîꞌpî moro. Mîrîrî yeꞌnen Jesus maimu pe toꞌ ereutaꞌpî non pona. Warayoꞌkon wanîꞌpî 5.000 yairî.


text:
Moropai pão manniꞌ yapisîꞌpî Jesusya moropai taꞌpîiya Paapa pîꞌ: —Morî pe man Paapa. Anna yuu ton tîrî pîꞌ nai —taꞌpîiya. Moropai toꞌ kaisarî itîîpîtî meꞌpoꞌpîiya. Mîrîrî warantî nîrî moroꞌyamîꞌ tîrîꞌpîiya, ituꞌse toꞌ eꞌtoꞌ pîkîrî.


text:
Awore tamîꞌnawîronkon enaꞌpî. Mîrîrî tîpo tînenupaꞌsan pîꞌ taꞌpî Jesusya: —Iipiaꞌsan eꞌnîmîꞌsaꞌ yannuꞌtî aamaꞌta namai.


text:
Imaimu yawîrî ikupîꞌpî toꞌya. Miaꞌtaikin kaisarî cevada puusaꞌ yonparîꞌpî yannukuꞌpî toꞌya. 12 waikaraꞌpî kaisarî itîrîꞌpîiya, entamoꞌkaꞌsan yuu yonparîꞌpîya.<pb/>


text:
Mîrîrî kupî Jesusya pîꞌ pemonkonyamîꞌ esenumenkaꞌpî. Taꞌpî toꞌya: —Mîserî Paapa maimu ekaremeꞌnen pena inekaremekîꞌpî, sîrîrî non pona tuiꞌsen mîîkîrî.


text:
Mîrîrî yeꞌnen anapiꞌpai toꞌ wanîꞌpî tesaꞌkon pe aweꞌtoꞌpe rei pe kaiꞌma. Mîrîrî toꞌ esenumenkatoꞌ epuꞌtîꞌpî Jesusya. Mîrîrî yuꞌse pra tîwanî yeꞌnen attîꞌpî inîꞌrî tiwinsarî wîꞌ pona.<pb/>


text:
Kanau yaꞌ toꞌ asaraꞌtîꞌpî. Moropai toꞌ eseꞌmaꞌtîꞌpî Cafarnaum pona, ikuꞌpî ratai pona. Moropai pata ewaronpamîꞌpî maasa toꞌ pia Jesus erepansaꞌ pra tîîse.


text:
Aminke maꞌre toꞌ wîtîsaꞌ tanne, yai pra 5 ou 6 km., tuna poro Jesus asarî eraꞌmaꞌpî toꞌya tîponayaꞌnîkon. Mararî pra toꞌ esiꞌnîpîꞌpî ipîꞌ.


text:
Eerepamîꞌpî toꞌ pia. Taatausinpai yapisîꞌpî toꞌya kanau yaꞌ. Mîrîrî pe rî toꞌ erepamîꞌpî ikuꞌpî ratai pona tuutîtoꞌkon yaꞌ.<pb/>


text:
Tiaron wei yai arinîkon pemonkonyamîꞌ Jesus yeꞌmaꞌpî pîꞌ itîꞌsan eꞌnîmîꞌpî ikuꞌpî ena po. Inkamoroya Jesus yuwaꞌpî. Tiwinan kanau pataꞌpî neken eporîꞌpî toꞌya kasapan po, Jesus nenupaꞌsan yenseꞌ pataꞌpî. Tînenupaꞌsan pokonpe Jesus asaraꞌtî pra awanî eraꞌmaꞌpî toꞌya. Mîrîrî epuꞌtîꞌpî toꞌya. Jesus ton pra toꞌ eseꞌmaꞌtîꞌpî.


text:
Tîîse tiaronkon kanaukon erepansaꞌ wanîꞌpî aminke pra Jesusya pemonkonyamîꞌ yekkariꞌtîꞌpî Paapa yarakkîrî teeseurîma pataꞌ, Tiberíades cidaderî poinokon kanaukon. Mîrîrî eraꞌmaꞌpî toꞌya.


text:
Anîꞌ ton pra awanî eraꞌmaꞌpî toꞌya, Jesus ton pra moropai inenupaꞌsan ton pra. Mîrîrî yeꞌnen toꞌ asaraꞌtîꞌpî kanau yaꞌ nîrî moropai toꞌ wîtîꞌpî Cafarnaum cidaderî pona Jesus yuwai.<pb/>


text:
Ikuꞌpî ratai po Jesus eporî tîuyaꞌnîkon pe, ekaranmapoꞌpî toꞌya: —Anna yenupanen, îꞌ pensa eerepamîꞌpî tarîniꞌ? —taꞌpî toꞌya.


text:
Jesusya taꞌpî toꞌ pîꞌ: —Ayenkuꞌtîyaꞌnîkon pepîn. Uurî yuwa pîꞌ naatîi awore awanîkon pîkîrî ayekkariꞌtîsauꞌyaꞌnîkon wenai. Mîrîrî anîꞌya ikupî eserîkan pepîn kuꞌsauꞌya eraꞌmayaꞌnîkon tanne, tîîse îꞌ taatoꞌpe awanî epuꞌtîyaꞌnîkon pepîn.


text:
Ayekkarikon ton pîꞌ kîsekaꞌnunkatî mîrîrî tîweꞌtîꞌkasen pîꞌ. Tîîse esenyakaꞌmatî untîrî ayekkarikon pîꞌ, ipatîkarî enen aakoꞌmantoꞌkon tîînen pîꞌ. Uurî kaꞌ poi iipîꞌpî pemonkon pe mîrîrî yeꞌka tîînen. Maasa pra tîwakîri pe Uyunkon Paapaya uyaipontîꞌpî itîîtoꞌpeuya.


text:
Mîrîrî pîꞌ taꞌpî toꞌya: —Innape akupî annaya yuꞌse awanî ya, anna neraꞌma ton konekakî. Mîrîrî eraꞌma annaya moropai innape akupî annaya. Îꞌ konekaya? —taꞌpî toꞌya.


text:
—Anna tamokon Moisés nurîꞌtî yarakkîronkon entamoꞌkaꞌpî Paapa nîtîrîꞌpî pîꞌ iteseꞌ maná, keren po. Paapa kaaretarîya taa:<br/><t>“Toꞌ yuu ton tîrîꞌpîiya kaꞌ poinon, toꞌ entamoꞌkatoꞌpe”,<br/>taiya —taꞌpî toꞌya Jesus pîꞌ.


text:
Moropai Jesusya taꞌpî toꞌ pîꞌ: —Moisés nurîꞌtî nîtîrîꞌpî pepîn mîrîrî penaronkon yuu ton, ˻tîîse mîrîrî Paapa nîtîrîꞌpî˼. Tîîse uyun nîtîrî sîrîrîpe aapiaꞌnîkon yairon, ayukon ton kaꞌ poinon.


text:
Mîrîrî ayukon ton Paapa nîtîrî iipî kaꞌ poi moropai enen tîîkoꞌmantoꞌkon ton tîrîiya sîrîrî non po tîîkoꞌmansenon pia.


text:
Taꞌpî Jesusya toꞌ pîꞌ: —Uurî mîîkîrî, manniꞌ ayukon ton, ipatîkarî aakoꞌmantoꞌkon tîînen. Paapa anepuꞌpainon iipî ya uupia, epuꞌtîiya. Moropai innape ukupîtîpon ena morî pe, ituꞌse tîweꞌtoꞌ pîkîrî.


text:
Tîîse Paapa nîtîrîꞌsan pemonkonyamîꞌ iipî uupia tamîꞌnawîrî. Moropai uupia tuiꞌsen yaipontîuya pepîn uupiapai.


text:
Maasa pra ituꞌse eꞌtoꞌ kuꞌse uuiꞌsaꞌ pra wai kaꞌ poi. Tîîse ituꞌse uyarimatîpon eꞌtoꞌ kuꞌse iipîꞌpî uurî.


text:
Paapaya uyarimaꞌpî. Tîntîrîꞌsan koꞌmannîpîuya yuꞌse Paapa wanî, tamîꞌnawîrî, tiwinan atakaꞌma namai. Moropai tamîꞌnawîronkon insanan pîmîꞌsaꞌkauya yuꞌse awanî tîîsaꞌmantakon tîpo tiwinanoꞌpî wei yai. Mîrîrî yuꞌse Paapa wanî.


text:
Paapa munmu pe uyeraꞌmatîponkon, innape ukupîtîponkon koꞌmamî yuꞌse uyun wanî ipatîkarî. Toꞌ pîmîꞌsaꞌkauya yuꞌse Paapa wanî tiwinanoꞌpî wei yai.<pb/>


text:
Taapîtîꞌpî toꞌya: —José munmu mîserî warayoꞌ, Jesus iteseꞌ —taꞌpî toꞌya. —Iyun moropai isan anna nepuꞌtî. Innape nai? Oꞌnon yeꞌka pe “Kaꞌ poi iipîꞌpî uurî”, taiya mîrîrî? —kaiꞌma toꞌ eseurîmapîtîꞌpî tîîwarîrîꞌnîkon.<pb/>


text:
Tîîwarîrî anîꞌ iipî pepîn uupia. Tîîse Paapa uyarimatîponya enepî ya, eerepamî. Moropai iꞌmîꞌsaꞌkauya tiwinanoꞌpî wei yai.


text:
Penaroꞌkon Paapa maimu ekaremeꞌnenan maimu rîꞌpîya taa see warantî:<br/><t>Moropai Paapaya inkamoro yenupa, tamîꞌnawîronkon.<br/>Mîrîrî warantî aweꞌmenukasaꞌ wanîꞌpî. Mîrîrî yeꞌnen anîꞌrîya Paapa maimu etasaꞌ ya, moropai Paapa pîꞌ eesenupasaꞌ ya, uupia aaipî.


text:
Ayenkuꞌtîuyaꞌnîkon pepîn. Anîꞌya innape ukuꞌsaꞌ ya, ipatîkarî enen tîîkoꞌmantoꞌ ton eposaiꞌya mîrîrî.


text:
Atamokon nurîꞌsan Moisés piawonkon entamoꞌkaꞌpî kaꞌ poi Paapa nîtîrîꞌpî pîꞌ, maná pîꞌ, tîîse toꞌ saꞌmantaꞌpî.


text:
Uurî mîîkîrî ayukon, enenan, kaꞌ poi iipîꞌpî. Uurî pîꞌ anîꞌ entamoꞌka ya, ipatîkarî aakoꞌmamî enen. Ayukon pe untîrî wanî upun pe. Upun tîrîuya kupî sîrîrî pemonkonyamîꞌya tîîkoꞌmantoꞌkon epotoꞌpe enen ipatîkarî —taꞌpî Jesusya.<pb/>


text:
Mîrîrî pîꞌ Judeuyamîꞌ esiyuꞌpîtîꞌpî tîmurukun pe siꞌma. —Oꞌnon yeꞌka pe mîserî warayoꞌya tîpun tîrî anna yoꞌ pe?


text:
Moropai Jesusya taꞌpî toꞌ pîꞌ: —Uurî kaꞌ poi iipîꞌpî pemonkon pe, upun pîꞌ awentamoꞌkakon pra awanî ya, umînî enîrîyaꞌnîkon pra awanî ya, enen awanîkon pepîn.


text:
Upun yanîtîpon, umînî enîrîtîpon, mîîkîrîya ipatîkarî enen tîîkoꞌmantoꞌ ton eporî moropai iꞌmîꞌsaꞌkauya tiwinanoꞌpî wei yai.


text:
Paapa, enen tîîkoꞌmansenya uyaipontîꞌpî moropai enen ukoꞌmannîpîiya. Mîrîrî warantî nîrî upîꞌ entamoꞌkaꞌpî koꞌmannîpîuya enen.


text:
Mîrîrî yeꞌnen tauya kaꞌ poi iipîꞌpî uurî wanî awentamoꞌkakonpa. Atamokon rîꞌsan entamoꞌkaꞌpî maná pîꞌ tîîse toꞌ saꞌmantaꞌpî. Mîrîrî warantî pra sîrîrî wanî. Sîrîrî tauya uurî pîꞌ entamoꞌkaꞌpî koꞌmamî ipatîkarî enen —taꞌpî Jesusya.<pb/>


text:
Tîîse arinîkon Jesus maimu pîꞌ teesenupasanon esewankonoꞌmaꞌpî imaimu pîꞌ. —Saꞌme puꞌkuru imaimu man —taꞌpî toꞌya. —Anîꞌya innape ikupî eserîke pra man.<pb/>


text:
Tîmaimu pîꞌ tînenupaꞌsan atakoꞌmenka epuꞌtîꞌpî Jesusya. —Mîrîrî pîꞌ eesewankonoꞌmakon mîrîrî? —taꞌpîiya toꞌ pîꞌ.


text:
—Mîrîrî pîꞌ aatakaꞌmakon ya, îꞌ kaiꞌma eesenumenkakon uurî kaꞌ poi iipîꞌpî pemonkon pe enuku kaꞌ pona eraꞌmayaꞌnîkon ya, manniꞌ uukoꞌmamîꞌpî pata pona?


text:
Mîrîrî enen koꞌmannîtoꞌ pîꞌ eseurîma manniꞌ wanî Morî Yekaton Wannî winîpaino pe. Tîîwarîrî pemonkonya yeporî pepîn. Apîꞌnîkon unekaremekîꞌpî wanî ayekatonkon ton pe moropai enen aakoꞌmantoꞌkon tîînen pe.


text:
Tîîse tiaronkon amîrîꞌnîkonya innape ukupî pra man —taꞌpî Jesusya toꞌ pîꞌ.<pb/>Aasîrî Jesusya innape tîkuꞌnenan pepîn epuꞌtîꞌpî moropai anîꞌya tekaremekî teyatonon pîꞌ epuꞌtîꞌpîiya.


text:
Taꞌpîiya toꞌ pîꞌ: —Mîrîrî warantî awanî yeꞌnen anîꞌ iipî pepîn uupia Paapaya enepî pra awanî ya, tauya neꞌtîkini.<pb/>


text:
Moropai Jesusya taꞌpî tînenupaꞌsan pîꞌ asakîꞌne puꞌ pona tîîmoꞌtaiꞌnîkon, (12) kaisaronkon pîꞌ: —Amîrîꞌnîkon kanan? Urumakayaꞌnîkon nîrî?


text:
Tîîse Simão Pedroya taꞌpî ipîꞌ: —Uyepotorî, anîꞌ pia anna wîtî? Amîrî neken ipatîkarî enen anna koꞌmantoꞌ yekare esaꞌ.


text:
Innape akupî pîꞌ anna man. Cristo pe awanî epuꞌtî pîꞌ anna man. Enen tîîkoꞌmansen Paapa munmu pe awanî —taꞌpîiya.


text:
Jesusya taꞌpî: —Unmoꞌkaꞌsan amîrîꞌnîkon asakîꞌne puꞌ pona tîîmoꞌtaiꞌnîkon, (12) kaisaronkon, moropai akoreꞌtaꞌnîkon man tiwinan Makui poitîrî.


text:
(Mîrîrî taꞌpîiya Simão munmu Judas Iscariotes pîꞌ. Maasa pra mîîkîrî Judas wanî tîîse asakîꞌne puꞌ pona tîîmoꞌtaiꞌnîkon, (12) kaisaronkon yonpa pe, mîîkîrîya tekaremekî maasa, mîrîrî epuꞌtîꞌpî Jesusya.)<pb/>


text:
Mîrîrî tîpo Jesus asarîꞌpî Galiléia pata yapîꞌ tîîse Judéia pata yaꞌ eewomî pra awanîꞌpî. Maasa pra Judéia ponkon Judeuyamîꞌ wanîꞌpî Jesus anwîpai.


text:
Mîrîrî yai Jesus yakontononya taꞌpî ipîꞌ: —Judéia pona matîi ayeseru ankupî eraꞌmatoꞌpe anenupaꞌsanya.


text:
Tamîꞌnawîronkonya tepuꞌtî yuꞌsan anîꞌ wanî ya, amaꞌ pe îꞌ rî kupîiya pepîn. Anîꞌya ikupî eserîkan pepîn ankonekapai awanî ya, aronne mîkonekai tamîꞌnawîronkon esenumenkatoꞌpe apîꞌ —taꞌpî toꞌya.<pb/>


text:
Jesusya taꞌpî toꞌ pîꞌ: —Îꞌ waniꞌ pra amîrîꞌnîkon wîtî mîrîrî. Tîîse uurî uutî pepîn. Uweiyu erepansaꞌ pra man.


text:
Tewanmakon pe tamîꞌnawîronkonya akupîkon pepîn, tîîse tewanmakon pe ukuꞌsaꞌ toꞌya. Imakuiꞌpî pe toꞌ wanî kaiꞌma toꞌ panamanen uurî toꞌ yewanma pe.


text:
Moropai itakontonon wîtîꞌpî festa pona. Mîrîrî tîpo Jesus nîrî wîtîꞌpî toꞌ yeꞌmaꞌpî pîꞌ, tîîse amaꞌ pe attîꞌpî anîꞌya tepuꞌtî namai.


text:
Jesus yuwa pîꞌ Judeuyamîꞌ wanîꞌpî entamoꞌkantoꞌ yai. —Oꞌnon pata awanî? —taꞌpî toꞌya. —Aaiꞌsaꞌ pra kaꞌrî awanî?


text:
Arinîkon eseurîmapîtîꞌpî ipîꞌ. —Morî pe mîîkîrî man —kaiꞌma tiaronkon eseurîmaꞌpî. Tîîse tiaronkonya taꞌpî: —Kaane, morî pepîn mîîkîrî. Pemonkonyamîꞌ yenkuꞌtînen mîîkîrî —taꞌpî toꞌya.


text:
Tîîse amaꞌ pe toꞌ eseurîmapîtîꞌpî ipîꞌ. Aronne toꞌ eseurîma pra awanîꞌpî tepotorîkon nama tîuyaꞌnîkon yeꞌnen.<pb/>


text:
Moropai festa arakkita pairî tîîse, Jesus ewomîꞌpî Judeuyamîꞌ epîrematoꞌ yewîꞌ ta. Moro pemonkonyamîꞌ yenupaꞌpîiya.


text:
Jesusya tenupakon pîꞌ Judeuyamîꞌ esenumenkaꞌpî kureꞌne. —Oꞌnon yeꞌka mîserî warayoꞌ esenupaꞌpî pepîn teuren, tîîse uurîꞌnîkon yenupaiya epuꞌnen ke? —kaiꞌma toꞌ eseurîmaꞌpî.<pb/>


text:
Jesusya taꞌpî toꞌ pîꞌ: —Esenumenkatoꞌ ke ayenupauyaꞌnîkon pepîn mîrîrî, tîîse uyarimatîpon maimu pîꞌ ayenupauyaꞌnîkon.


text:
Ituꞌse Paapa eꞌtoꞌ ankuꞌpainon wanî ya, mîîkîrîya epuꞌtî anîꞌ maimu pe eseurîma, uuwarîrî pra, tîîse Paapa maimu pe.<pb/>


text:
Tîîwarîrî tîpîꞌrî teeseurîmasen wanî ya, ipîkku pe eꞌpai awanî mîrîrî. Tîîse uurî, ipîkku pe uyarimatîpon wanî epuꞌtî yuꞌse wanî. Mîrîrî yeꞌnen yairon uurî. Imakuiꞌpî unkupîꞌpî ton pra man.


text:
Paapa maimu ankupîkon ton ekaremekîꞌpî Moisés nurîꞌtîya. Mîrîrî man aapiaꞌnîkon tîîse mîrîrî yawîrî aakoꞌmamîkon pra naatîi. Îꞌ waniꞌ awanî yeꞌnen uurî anwîpai awanîkon mîrîrî?<pb/>


text:
Jesusya taꞌpî: —Tiwin ikoneka pîꞌ wai, ikupî eserîkan pepîn erîꞌkaꞌnîtoꞌ weiyu yai. Tîîse mîrîrî pîꞌ eesewankonoꞌmakon, erîꞌkaꞌnîtoꞌ weiyu yai ikuꞌsauꞌya pîꞌ.


text:
Tîîse erîꞌkaꞌnîtoꞌ weiyu yai anmukukon mere piꞌpî yaꞌtîyaꞌnîkon, maasa pra Moisés nurîꞌtîya ayeserukon ton tîrîꞌpî aapiaꞌnîkon ikupîkonpa. Tîîse mîrîrî wanî Moisés nurîꞌtî winîpainon pepîn tîîse penaronkon, irawîronkon itamokon nurîꞌsan winîpainon.


text:
Mîrîrî warantî Moisés nurîꞌtîya yenupatoꞌ esuwaꞌka namai anmukukon mere piꞌpî yaꞌtîyaꞌnîkon erîꞌkaꞌnîtoꞌ weiyu yai. Îꞌ waniꞌ awanî yeꞌnen eekoreꞌmasaꞌkon priꞌyawon pepîn yepiꞌtîsauꞌya pîꞌ? —taꞌpîiya.


text:
—Teesenumenkai pra “Imakuiꞌpî pe man”, taayaꞌnîkon eꞌpai pra man. Morî pe esenumenkatî tînîn pîꞌ eeseurîmakon rawîrî yairî eeseurîmakonpa.<pb/>


text:
Moropai tiaronkon Jerusalém ponkon eseurîmaꞌpî tonpakon yarakkîrî. —Mîîkîrî naka anwîpai toꞌ wanî manniꞌ?


text:
Aꞌkî, aronne eeseurîma moropai îꞌ taa toꞌya pra awanî ipîꞌ. “Paapa nîmenkaꞌpî Cristo pe awanî” kaiꞌma uyesaꞌkon esenumenka ipîꞌ kaꞌrî —taꞌpî toꞌya.


text:
—Tîîse Cristo pepîn mîîkîrî. Anna nepuꞌtî mîserî warayoꞌ oꞌnon pata painon. Tîîse Cristo, Paapa nîmenkaꞌpî iipî yai, oꞌnon pata pai aaipî epuꞌtî anîꞌya pepîn —taꞌpî toꞌya.<pb/>


text:
Tamîꞌnawîronkon yenupa pe epîremantoꞌ yewîꞌ ta, Jesus entaimeꞌpî aronne: —Inna, uyepuꞌnenan amîrîꞌnîkon —taꞌpîiya. —Oꞌnon pata paino pe wanî epuꞌtî pîꞌ naatîi, tîîse uuwarîrî iipîꞌpî pepîn uurî. Uyarimaꞌtîpon wanî yairon pe puꞌkuru. Mîîkîrî epuꞌnenan pepîn amîrîꞌnîkon.


text:
Mîrîrî yai Jesus anapiꞌpai toꞌ wanîꞌpî, tîîse anîꞌya yapisî pra awanîꞌpî, maasa pra iweiyu erepansaꞌ pra awanî yeꞌnen.


text:
Moropai arinîkonya innape Jesus kupîꞌpî. —Cristo pe awanî eserîke epuꞌtî pîꞌ anna man. Maasa pra Cristo, Paapa nîmenkaꞌpî erepamî yai, mîserî warayoꞌ nîkupîꞌpî yentai konekaiya eserîke pra man —taꞌpî toꞌya.<pb/>


text:
Mîrîrî warantî pemonkonyamîꞌ eseurîma etaꞌpî fariseuyamîꞌya moropai teepîremasanon esanonkonya tîwakîrikon pe pra. Mîrîrî yeꞌnen epîremantoꞌ yewîꞌ eraꞌmanenan yarimaꞌpî toꞌya Jesus yapiꞌse.


text:
Moropai Jesusya taꞌpî tamîꞌnawîronkon pîꞌ: —Mararî uukoꞌmantoꞌ man amîrîꞌnîkon koreꞌta. Mîrîrî tîpo uutî pe wai uyarimatîpon pia.


text:
Uutîꞌpî pataꞌpî yaꞌ uyuwayaꞌnîkon kupî sîrîrî tîîse uyeporîyaꞌnîkon pepîn. Moropai uupia attîkon eserîke pra awanîkon nîrî —taꞌpîiya.<pb/>


text:
Mîrîrî taiya pîꞌ Judeuyamîꞌ eseurîmaꞌpî tîîwarîrîꞌnîkon. —Oꞌnon pata mîîkîrî wîtî mîrîrî anîꞌya teporî namai? Yai pra Judeuyamîꞌ Gregoyamîꞌ pata poro eꞌparaipîkaꞌsan koreꞌta attî kaꞌrî Gregoyamîꞌ yenupai.


text:
Oꞌnon yeꞌka pe awanî koo? Îꞌ pîꞌ eeseurîma esepuꞌtî pra man. Uyuwayaꞌnîkon kupî sîrîrî tîîse uyeporîyaꞌnîkon pepîn. Moropai uupia aaipîkon pepîn nîrî taiya manniꞌ —kaiꞌma toꞌ eseurîmaꞌpî.<pb/>


text:
Mîrîrî tîpo Judeuyamîꞌ festarî ataretîꞌka weiyu yai awanîꞌpî. Ipîkku panpîꞌ mîrîrî wei wanîꞌpî toꞌ ataretîꞌka yeꞌnen. Mîrîrî yai Jesus eꞌmîꞌsaꞌkaꞌpî toꞌ koreꞌta. Aronne awentaimeꞌpî. —Tuna aninnîpainon wanî ya, uupia asiꞌkî moropai awuku ton eporîya.


text:
Paapa maimu eꞌmenukasaꞌya taasaꞌ yawîrî, innape ukuꞌnen yewan yapai kureꞌne teepaꞌkasen tuna wanî pe man, manniꞌ enen koꞌmannîtoꞌ tîînen —taꞌpîiya.


text:
Tîîse tuna pîꞌ eeseurîma pepîn mîrîrî. Morî Yekaton Wannî pîꞌ eeseurîma. Manniꞌ innape Jesus kuꞌnenanya yapisî pe man, tewankon yaꞌ aakoꞌmantoꞌpe. Tîîse Morî Yekaton Wannî erepansaꞌ pra awanîꞌpî. Maasa pra Jesus ennaꞌposaꞌ pra awanîꞌpî tun pia.<pb/>


text:
Mîrîrî warantî Jesus eseurîma eta tîuyaꞌnîkon pe arinîkonya innape ikupîꞌpî. —Mîîkîrî man, Paapa narimaꞌpî tîmaimu ekaremeꞌnen pe, manniꞌ Moisés nurîꞌtî nekaremekîꞌpî manniꞌ —taꞌpî toꞌya.


text:
Tiaronkonya taꞌpî: —Mîîkîrî man pîikaꞌtîton Paapa nîmenkaꞌpî pe. Tîîse mîrîrî pîꞌ tiaronkonya taꞌpî: —Paapa nîmenkaꞌpî pe pra man. Maasa pra Cristo iipî pepîn Galiléia poi.


text:
Paapa maimuya taa penaroꞌ Davi nurîꞌtî parîꞌpî pe Cristo wanî. Moropai Davi nurîꞌtî koꞌmamîꞌpî Belém po, moroniꞌ Cristo esenpo pe man, taasaiꞌya man —taꞌpî toꞌya.<pb/>


text:
Epîremantoꞌ yewîꞌ eraꞌmanenan ennaꞌpoꞌpî tesanonkon pia, teepîremasanon esanonkon moropai fariseuyamîꞌ pia. —Îꞌ waniꞌ awanî yeꞌnen enepîyaꞌnîkon pra awanî? —taꞌpî toꞌya.


text:
—Epuꞌnenan pepîn amîrîꞌnîkon. Anna wanî ayesaꞌkon pe moropai fariseuyamîꞌ, epuꞌnen pe anna wanî. Moropai annaya ikupî pra man innape —taꞌpî toꞌya.


text:
—Insanan pemonkonyamîꞌ poroponkon Paapa maimu epuꞌnenan pepîn. Eꞌtarumaꞌtîntoꞌ yaꞌ tuutîsanon insanan —taꞌpî toꞌya.


text:
Moropai tiaron toꞌ yonpa wanîꞌpî toꞌ koreꞌtawon iteseꞌ Nicodemos. Mîîkîrî manniꞌ ewaron yaꞌ Jesus pia iipîꞌpî pena. Mîîkîrîya taꞌpî:


text:
—Uyeserukon wanî eꞌmaiꞌ pe pemonkon maimu eta moropai iteseru pîꞌ esenumenkan. Mîrîrî tîpo imakuiꞌpî pe awanî esepuꞌtî, morî pe awanî esepuꞌtî. Tîîse uyeserukon yairî pra imakuiꞌpî mîîkîrî taa pîꞌ uurîꞌnîkon man, tetai pra —taꞌpîiya.


text:
Taꞌpî toꞌya Nicodemos pîꞌ: —Amîrî Galiléia pon nîrî kaꞌrî. Maasa Paapa maimu pîꞌ esenupakî. Galiléia poi tîmaimu ekaremeꞌnen ton yarima Paapaya taasaꞌ pra man —taꞌpî toꞌya.


text:
Tiaron wei yai attîꞌpî penane marî Judeuyamîꞌ epîrematoꞌ yewîꞌ ta. Moro arinîkon pemonkonyamîꞌ eperepîꞌpî iipia. Toꞌ koreꞌta eereutaꞌpî moropai toꞌ yenupaꞌpîiya.


text:
Mîrîrî pîꞌ awanî tanne, fariseuyamîꞌ moropai Moisés nurîꞌtîya yenupantoꞌ pîꞌ yenupatonkonya wîriꞌ enepîꞌpî iipia imakuiꞌpî konekaꞌtîpon. Mîîkîrî enepîꞌpî toꞌya Jesus pia, tamîꞌnawîronkonya eraꞌma tanne.


text:
Taꞌpî toꞌya Jesus pîꞌ: —Anna yenupanen, mîseniꞌ wîriꞌ eporî pîꞌ anna man warayoꞌ yarakkîrî tîîse tînyo pepîn. Yarakkîrî awanî tanne eporî pîꞌ anna man.


text:
Moisés nurîꞌtîya taꞌpî: “Tînyo kenan wîriꞌ eꞌsaꞌ ya tiaron warayoꞌ yarakkîrî mîwîtîi tîꞌ ke”. Tîîse amîrî esenumenkatoꞌ anepuꞌpai anna wanî —taꞌpî toꞌya.


text:
Tîîse Jesus pîꞌ toꞌ oꞌmaꞌta kinî ipîꞌ teeseurîmakonpa kaiꞌma. Jesus eꞌmuruikaꞌpî moropai kasapan menukaꞌpîiya tenya yeperu ke. ˻Etaiya pra man kaiꞌma toꞌ esenumenkaꞌpî ipîꞌ.˼


text:
Inîꞌ panpîꞌ ipîꞌ ekaranmapopîtîꞌpî toꞌya. Mîrîrî yeꞌnen aweꞌmîꞌsaꞌkaꞌpî. Toꞌ pîꞌ taꞌpîiya: —Akoreꞌtawonkon anîꞌ wanî ya imakuiꞌpî ton pîn, mîîkîrîya eꞌmaiꞌ pe tîꞌ yenumî yuꞌse wai iwîpa —taꞌpîiya.


text:
Mîrîrî taa Jesusya pîꞌ toꞌ esenumenkaꞌpî. Imakuiꞌpî pe tîwanîkon epuꞌtîꞌpî toꞌya. Mîrîrî yeꞌnen toꞌ eppepîꞌpî. Toꞌ wîtîꞌpî iipiapai tiwin pîꞌ. Aꞌyekeꞌton panpîꞌ wîtîꞌpî eꞌmaiꞌ pe. Iteꞌmaꞌpî pîꞌ aꞌyekeꞌtonon puꞌkuru pepîn wîtîpîtîꞌpî tiwin pîꞌ, tamîꞌnawîrî. Jesus eꞌnîmîꞌpî moropai wîriꞌ.


text:
Jesus eꞌmîꞌsaꞌkaꞌpî. Wîriꞌ eraꞌmaꞌpîiya tîîse ipîꞌ eseurîmaꞌsan wîtîꞌpî wanîꞌpî. Taꞌpîiya wîriꞌ pîꞌ: —Oꞌnonan see inkamoro imakuiꞌpî ankonekaꞌpî ekaremekîꞌtîponkon? Aasaꞌmanta eꞌpai man taa toꞌya pra nai? —taꞌpîiya.


text:
—Inna, uyepotorî, uwî toꞌya pra man —taꞌpî wîriꞌya ipîꞌ. —Moriya aasaꞌmanta eꞌpai man tauya pepîn nîrî —taꞌpî Jesusya. —Atîkî apata yaꞌ. Tîîse inîꞌ imakuiꞌpî kîꞌkonekai ikuꞌsaꞌya manniꞌ warantî —taꞌpîiya.<pb/>


text:
Mîrîrî tîpo Jesusya pemonkonyamîꞌ yeurîmaꞌpî inîꞌrî. —Uurî wanî non po tîîkoꞌmansenon weiyuꞌmanen pe. Anîꞌ iipî ya uwenairî asarî pepîn ewaron ta, tîweiyu eposaiꞌya yeꞌnen, tîîkoꞌmantoꞌ ton tîînen.


text:
Mîrîrî pîꞌ fariseuyamîꞌya taꞌpî: —Aawarîrî apîꞌrî eeseurîma tiaronya taa pra man apîꞌ. Mîrîrî yeꞌnen anîꞌya innape akupî pepîn.


text:
Mîrîrî yuukuꞌpî Jesusya. Taꞌpîiya: —Innape upîꞌrî eseurîma, tîîse useruku pepîn. Oꞌnon pata pai iipîꞌpî uurî epuꞌtî pîꞌ wai. Oꞌnon pata pona uutî epuꞌnen uurî. Tîîse amîrîꞌnîkonya epuꞌtî pepîn oꞌnon pata pai uuipîꞌpî moropai oꞌnon pata pona uutî.


text:
Amîrîꞌnîkon esenumenka upîꞌ anepuꞌtîkon aneraꞌmaꞌpîkon yawîrî. Mîrîrî wenai seruꞌyeꞌ wanî kaiꞌma eeseurîmakon. Tîîse uurîya anîꞌ yakoꞌmenka pepîn, anîꞌ yenumîuya pepîn sîrîrî.


text:
Tîîse anîꞌ yakoꞌmenkauya ya, yairî eseurîma, seruꞌyeꞌ pra, maasa pra uuwarîrî eseurîma pepîn unepuꞌtî pe. Uyun nîrî eseurîma, uupia tîîkoꞌmansen, uyarimaꞌtîpon.


text:
Moisés nurîꞌtîya yenupantoꞌya taa:<br/><t>Tiwinan pemonkon eseurîma ya,<br/>tiwinsarî siꞌma innape ikupî pepîn.<br/>Tîîse asakîꞌnankon eseurîma ya seꞌ kaisarî,<br/>innape awanî mîrîrî.<br/>Ayeserukon mîrîrî.


text:
Uurî eseurîmasaꞌ eꞌtoꞌ pîꞌ anîꞌ pe wanî pîꞌ. Moropai uyarimatîpon Paapa eseurîmasaꞌ upîꞌ eseurîmaꞌpî kaisarî. Mîrîrî yeꞌnen ayeserukon yawîrî innape awanî —taꞌpî Jesusya.<pb/>


text:
Fariseuyamîꞌya taꞌpî ipîꞌ: —Oꞌnon patawon ayun? Jesusya taꞌpî: —Uurî epuꞌnenan pepîn amîrîꞌnîkon. Uyun epuꞌnenan pepîn nîrî. Anîꞌ pe wanî epuꞌnen pe awanîkon ya, anîꞌ pe uyun wanî epuꞌtîꞌpîyaꞌnîkon eꞌpainon nîrî.


text:
Mîrîrî warantî pemonkonyamîꞌ yenupaꞌpî Jesusya Judeuyamîꞌ epîrematoꞌ yewîꞌ ta aminke pra toꞌ nîtîrî yenseꞌ pîꞌ. Anapiꞌpai tiaronkon wanîꞌpî tîîse yapisî toꞌya pra awanîꞌpî, maasa pra iweiyu eseposaꞌ pra awanî yeꞌnen.<pb/>


text:
Moropai inîꞌrî Jesusya toꞌ yeurîmaꞌpî: —Uurî uutî kupî sîrîrî tarîpai. Uutîsaꞌ yai, uyuwayaꞌnîkon kupî sîrîrî tîîse uyeporîyaꞌnîkon pepîn. Aponaꞌnîkon amakuyikon koꞌmamî tanne aasaꞌmantakon. Oꞌnon pata uutî ya attîkon pepîn.


text:
Mîrîrî taa Jesusya pîꞌ Judeuyamîꞌ esenumenkaꞌpî. —Oꞌnon pata pona attî? —kaiꞌma toꞌ eseurîmaꞌpî. —Amîrîꞌnîkon wîtî pepîn upîkîrî taiya manniꞌ. Aweꞌwî kaꞌrî? —taꞌpî toꞌya.


text:
Inîꞌrî Jesus eseurîmaꞌpî toꞌ pîꞌ: —Amîrîꞌnîkon man tarîronkon pe. Sîrîrî non po tîîkoꞌmansenon amîrîꞌnîkon. Tîîse uurî wanî kaꞌ poino pe. Sîrîrî non pon pepîn uurî.


text:
Uurî mîîkîrî taꞌpîuya saꞌrî, mîîkîrî pe ukupîyaꞌnîkon pra awanîkon ya innape, aasaꞌmantakon, amakuyikon eꞌronasaꞌ pra tîîse. Mîrîrî yeꞌnen amakuyikon koꞌmamî tanne aasaꞌmantakon tauya manniꞌ —taꞌpîiya toꞌ pîꞌ.


text:
Jesus pîꞌ taꞌpî toꞌya: —Anîꞌ kin amîrî, moriya? Jesusya yuukuꞌpî: —Amîrîꞌnîkon yeurîma piaꞌtîꞌpîuya pata pai, taꞌpîuya anîꞌ pe wanî.


text:
Mararon pepîn eseurîmatoꞌ man amîrîꞌnîkon pîꞌ, imakuiꞌpî pe awanîkon pîꞌ. Uyarimatîpon wanî seruꞌyeꞌ pepîn. Yairî awanî. Mîîkîrî nekaremekîꞌpî upîꞌ ekaremeꞌnen pe wanî tamîꞌnawîronkon pîꞌ —taꞌpîiya.<pb/>


text:
Moropai Jesusya taꞌpî toꞌ pîꞌ: —Uurî kaꞌ poi iipîꞌpî pemonkon pe, uurî pîmîꞌsaꞌkayaꞌnîkon pe naatîi pakîꞌnan pona. Mîrîrî tîpo Paapa munmu pe uyepuꞌtîyaꞌnîkon kupî sîrîrî. Uuwarîron pe pra uyepuꞌtîyaꞌnîkon pe naatîi. Paapaya upanamasaꞌ yawîrî ayeurîmauyaꞌnîkon sîrîrî.


text:
Mîrîrî yeꞌnen Jesusya taꞌpî Judeuyamîꞌ pîꞌ, innape tîkuꞌnenan pîꞌ: —Umaimu yawîrî aakoꞌmamîkon ya, upemonkono pe awanîkon.


text:
Moropai yairon epuꞌtîyaꞌnîkon kupî sîrîrî. Moropai mîrîrî wenai amoꞌkasaiꞌyaꞌnîkon, anîꞌ poitîrî pe awanîkon namai —taꞌpîiya.


text:
Mîrîrî pîꞌ taꞌpî toꞌya: —Abraão nurîꞌtî payannîꞌsan anna. Oꞌnon pata anîꞌ poitîrî pe anna eꞌsaꞌ pra man. Îꞌ waniꞌ awanî yeꞌnen anîꞌ poitîrî pe pra eenakon taaya manniꞌ?


text:
Jesusya taꞌpî toꞌ pîꞌ: —Useruku pepîn. Imakuiꞌpî kuꞌnen pe awanîkon ya, amakuyikon enasaꞌ man ayentaiꞌnîkon, ipoitîrî pe awanîkon.


text:
Ipoitîrî wanî ya, aakoꞌmamî pepîn ipatîkarî tesaꞌ yewîꞌ ta. Ipoitîrî pe neken mîîkîrî wanî. Tîîse inmu wanî ya, mîîkîrî koꞌmamî ipatîkarî tîyun yewîꞌ ta, inmu pe tîwanî yeꞌnen.


text:
Tîîse uurî Paapa munmuya amoꞌkakon ya, anîꞌrî poitîrî pe awanîkon pepîn tarîpai. Imakuiꞌpî yentai awanîkon.


text:
Abraão nurîꞌtî payannîꞌsan amîrîꞌnîkon seruꞌ pepîn. Tîîse uurî anwîpai awanîkon sîrîrî. Maasa pra awakîrikon pe pra unekaremekî eta pîꞌ naatîi, ankuꞌpai pra awanîkon yeꞌnen.


text:
Uurî, uyunya uyenupaꞌpî ekaremekîuya apîꞌnîkon. Moropai amîrîꞌnîkon nîrî ayunkonya apanamaꞌpîkon yawîrî awanîkon —taꞌpî Jesusya.


text:
Taꞌpî toꞌya Jesus pîꞌ: —Anna man Abraão nurîꞌtî payannîꞌsan pe. Jesusya yuukuꞌpî: —Abraão yonpa pe awanîkon ya, morî kuꞌnen pe awanîkon morî kuꞌnen pe Abraão nurîꞌtî wanîꞌpî warantî.


text:
Tîîse uurî anwîpai awanîkon, yairî ayeurîmasauꞌyaꞌnîkon tanne, Paapaya uyeurîmaꞌpî yawîrî. Mîrîrî yeꞌka kuꞌnen pe pra Abraão nurîꞌtî wanîꞌpî.


text:
Innape ayunkon yeseru yawîrî ayeserukon wanî mîrîrî, tîîse Abraão nurîꞌtî yeseru yawîrî pra —taꞌpî Jesusya. Taꞌpî toꞌya Jesus pîꞌ: —Paapa munkîyamîꞌ anna. Paapa man anna yun pe. Iyun pîn more warantî anna wanî pepîn sîrîrî —taꞌpî toꞌya.<pb/>


text:
Tîîse Jesusya taꞌpî: —Uurî iipîꞌpî Paapa piapai. Uuwarîrî iipîꞌpî pepîn tîîse uyarimatîpon maimu pe puꞌkuru uuipîꞌpî. Ayunkon pe Paapa wanî ya, uꞌnînmayaꞌnîkon eꞌpainon, uyonpa pe awanîkon yeꞌnen.


text:
Amîrîꞌnîkon yun wanî Makui pe. Ituꞌse mîîkîrî eꞌtoꞌ kuꞌnen pe awanîkon. Pemonkon wîînen pe mîîkîrî eꞌsaꞌ pena pata pai. Seruꞌyeꞌ pe awanî, maasa pra yairî aweꞌtoꞌ ton pra awanî yeꞌnen. Seruꞌyeꞌ pe aweꞌsaꞌ ya, teseru ta awanî mîrîrî. Seruꞌyeꞌ mîîkîrî moropai seruꞌyeꞌkon yunkon pe awanî.


text:
“Imakuiꞌpî ankonekaꞌpî moro man, epuꞌnen uurî”, taa anîꞌya pepîn upîꞌ. Imakuiꞌpî kuꞌsauꞌya pra wai. Ayenkuꞌtîuyaꞌnîkon pepîn. Îꞌ waniꞌ awanî yeꞌnen umaimu kupîyaꞌnîkon pra awanî innape?


text:
Paapa pemonkono wanî imaimu etanen pe moropai yawîron pe. Tîîse amîrîꞌnîkonya Paapa maimu yapurî pepîn, yawîrî pra awanîkon. Maasa pra Paapa pemonkono pe pra awanîkon yeꞌnen —taꞌpî Jesusya.<pb/>


text:
Mîrîrî pîꞌ Judeuyamîꞌya taꞌpî Jesus pîꞌ: —Kane kane amîrî, Samaria poinon. Oꞌmaꞌ yenseꞌ pe nai —taꞌpî toꞌya.


text:
Jesusya taꞌpî: —Oꞌmaꞌ yenseꞌ pepîn uurî. Uyun yapurîuya sîrîrî. Tîîse amîrîꞌnîkonya uyapurî pra man.


text:
Uurî yapurî pemonkonyamîꞌya yuwauya pepîn. Tîîse mîrîrî yuwa tiaronya, uyunya. Moropai yairî mîîkîrî wanî pemonkonyamîꞌ yakoꞌmenkanen pe.


text:
Ayenkuꞌtîuyaꞌnîkon pepîn. Yairî ayeurîmauyaꞌnîkon. Umaimu yawîrî aakoꞌmamîkon ya, aasaꞌmantakon pepîn tiwin kin —taꞌpî Jesusya.


text:
Judeuyamîꞌya taꞌpî ipîꞌ: —Mîrîrî taaya pîꞌ oꞌmaꞌ yenseꞌ pe ayepuꞌtî pîꞌ anna man. Abraão nurîꞌtî saꞌmantaꞌpî, moropai penaroꞌ Paapa maimu ekaremeꞌnenan saꞌmantaꞌpî nîrî. Tarîpai amîrîya taa: “Umaimu yawîrî anîꞌ koꞌmamî ya, aasaꞌmanta pepîn”, kaiꞌma.


text:
Anna tamo Abraão nurîꞌtî yentai awanî kaiꞌma eesenkuꞌtîsaꞌ, Paapa maimu ekaremeꞌnenan yentai awanî kaiꞌma eesenkuꞌtîsaꞌ. Anîꞌ pe renamo awanî kaiꞌma eesenkuꞌtîsaꞌ mîrîrî? —taꞌpî toꞌya.


text:
Jesusya taꞌpî: —Uuwarîrî morî uurî tauya ya, îꞌ pe pra rî awanî mîrîrî. Anîꞌya uyapurî pepîn mîrîrî pîꞌ. Tîîse uuwarîrî atapurî pepîn. Uyunya taꞌpî upîꞌ: “Morî Mîîkîrî”. “Mîîkîrî anna yepotorî” taanenan amîrîꞌnîkon, manniꞌya taꞌpî.


text:
Uyun epuꞌsaꞌyaꞌnîkon pra naatîi. Tîîse uurî mîîkîrî epuꞌnen puꞌkuru. Uurî nîrî epuꞌnen pepîn kaiꞌma eseurîma ya, seruꞌyeꞌ pe awanî, seruꞌyeꞌ pe awanîkon warantî. Maasa pra mîîkîrî epuꞌtîuya yeꞌnen moropai imaimu yawîrî ikuꞌnen uurî.


text:
Atamokon Abraão nurîꞌtî esenumenkaꞌpî uuipî weiyu pîꞌ. Mîrîrî pîꞌ aatausinpaꞌpî. Kureꞌne aatausinpaꞌpî uuipî epuꞌtî tîuya pîꞌ —taꞌpî Jesusya.


text:
Judeuyamîꞌya taꞌpî ipîꞌ: —Aseruku mîrîrî, pena Abraão nurîꞌtî saꞌmantaꞌpî. Amîrî 50 konoꞌ maꞌre akonopo man. Abraão nurîꞌtî eraꞌmatîpon pepîn amîrî. Aseruku —taꞌpî toꞌya.


text:
Jesusya taꞌpî toꞌ pîꞌ: —Ayenkuꞌtîuyaꞌnîkon pepîn. Abraão nurîꞌtî ton pra tîîse moro wanîꞌpî. Ipatîkaron uurî.


text:
Mîrîrî taiya pîꞌ toꞌ ekoreꞌmaꞌpî. Inonkon tîꞌkon yanumîꞌpî toꞌya, iwîkonpa kaiꞌma. Tîîse Jesus esonomîꞌpî arinîkon koreꞌta. Eepaꞌkaꞌpî Judeuyamîꞌ epîrematoꞌ yewîꞌ tapai.<pb/>


text:
Inenupaꞌsanya eraꞌmaꞌpî nîrî. Jesus pîꞌ taꞌpî toꞌya: —Anna yenupanen, anîꞌ nîkupîꞌpî imakuiꞌpî wenai mîserî warayoꞌ esenpoꞌpî enkaruꞌne? Tînkonekaꞌpî wenai kaꞌrî? Tîsan, tun nîkonekaꞌpî wenai kaꞌrî?


text:
Jesusya taꞌpî: —Anîꞌ nîkonekaꞌpî imakuiꞌpî wenai mîserî warayoꞌ eꞌtarumaꞌtî pra man, inkupîꞌpî wenai moropai itun, isan nîkupîꞌpî wenai. Paapaya ikuꞌsaꞌ pra man enkaruꞌne. Enkaruꞌne eesenpoꞌpî Paapa esenyakaꞌmatoꞌ ipîꞌ eraꞌmatoꞌpe arinîkonya.


text:
Uyarimatîpon esenyakaꞌmatoꞌ kupî pîꞌ koꞌmannî eꞌpai man wei pe awanî tanne. Ewaron ke eena kupî sîrîrî. Mîrîrî yai anîꞌ esenyakaꞌma eserîke pra awanî kupî sîrîrî.


text:
Mîrîrî taa tîpo, Jesusya tetaku yenumîꞌpî non pona. Mîrîrî ke non kiꞌmaꞌpîiya. Enkaruꞌnan yenu kîꞌpaꞌpîiya mîrîrî ke.


text:
Moropai taꞌpîiya enkaruꞌnan pîꞌ: —Tuna yenseꞌ iteseꞌ Siloé kaꞌ eꞌpîta —taꞌpîiya. (“Yarimaꞌpî” taatoꞌ mîrîrî Siloé umaimukon ta.) Attîꞌpî Jesus maimu pe. Aweꞌpîꞌpî moropai eesepiꞌtîꞌpî. Enkaruꞌne pra eenaꞌpî. Tamîꞌnawîron eraꞌmaꞌpîiya.


text:
Mîrîrî yai tiaronkonya eraꞌmaꞌpî, itonpayamîꞌ moropai tiaronkonya. Mîîkîrî epuꞌtîꞌpî toꞌya enkaruꞌnan pe. —Aꞌkî mîîkîrî eraꞌmakî —taꞌpî toꞌya. —Mîîkîrî manniꞌ enkaruꞌnan. Tîpîikaꞌtîtoꞌ ton esatî pîꞌ aakoꞌmanpîtîꞌpî manniꞌ tamîꞌnawîronkon pîꞌ —taꞌpî toꞌya.


text:
Mîrîrî pîꞌ tiaronkonya taꞌpî: —Inna, mîîkîrî mîîkîrî seruꞌ pepîn. Tîîse tiaronkonya taꞌpî: —Kaane, mîîkîrî pepîn. Enkaruꞌnan warainon seruꞌ pepîn, tîîse tiaron pe man, enkaruꞌne pra. Mîrîrî yeꞌnen mîîkîrî pîꞌ ekaranmapoꞌpî toꞌya. Taꞌpîiya toꞌ pîꞌ: —Inna, uurî mîîkîrî —taꞌpîiya.


text:
Taꞌpîiya toꞌ pîꞌ: —Warayoꞌ iteseꞌ Jesusya non kiꞌma pîꞌ man mararî mîrikkî. Moropai uyenu kîꞌpa pîꞌ man ike. Moropai taa pîꞌ man upîꞌ, “Eꞌpîta Siloé iteseꞌ tuna kaꞌ”. Mîrîrî yeꞌnen wîtîn pîꞌ wai. Eꞌpîn pîꞌ wai. Tarîpai tamîꞌnawîrî eraꞌma pîꞌ wai —taꞌpîiya.


text:
Mîrîrî wenai fariseuyamîꞌya ekaranmapoꞌpî esepiꞌtîꞌpî pîꞌ: —Oꞌnon yeꞌka pe akuꞌsaiꞌya mîrîrî? —taꞌpî toꞌya. Taꞌpîiya toꞌ pîꞌ: —Uyenu kîꞌpaꞌpîiya ikuisaꞌ ke. Eꞌpîꞌpî, tarîpai tamîꞌnawîrî eraꞌmauya sîrîrî.


text:
Fariseuyamîꞌya taꞌpî ipîꞌ: —Paapa piapainon pepîn mîîkîrî Jesus. Aꞌkî, erîꞌkaꞌnîtoꞌ weiyu yai eesenyakaꞌmasaꞌ Paapa maimu yawîrî pra eraꞌmakî —taꞌpî toꞌya. Tîîse tiaronkonya taꞌpî: —Imakuiꞌpî pe Jesus wanî ya, ikoneka eserîkan pepîn kupîiya pepîn eꞌpainon? Imakuiꞌpî pe awanî pepîn. Seꞌ kaisarî pra toꞌ esenumenkaꞌpî Jesus pîꞌ.


text:
Inîꞌrî enkaruꞌnan esepiꞌtîsaꞌ pîꞌ taꞌpî toꞌya: —Amîrî kanan? Ayepiꞌtîtîpon mîîkîrî. Îꞌ kaiꞌma esenumenkan pîꞌ nan ipîꞌ? —taꞌpî toꞌya. Yuukuꞌpîiya: —Mîîkîrî man Paapa maimu ekaremeꞌnen pe —taꞌpîiya.<pb/>


text:
Moropai Judeuyamîꞌya enkaruꞌnan esepiꞌtîꞌpî muꞌtunpaꞌpî. Innape enkaruꞌne tîîkoꞌmamî tîpo eesepiꞌtîsaꞌ kupî toꞌya pra awanîꞌpî. Mîrîrî yeꞌnen isan moropai iyun yanno meꞌpoꞌpî toꞌya. Judeuyamîꞌ pia toꞌ erepamîꞌpî.


text:
Taꞌpî Judeuyamîꞌya tînannoꞌsankon pîꞌ: —Anmukukon pe mîseniꞌ warayoꞌ nai? Yuukuꞌpî toꞌya: —Inna, anna more mîserî. Inîꞌrî taꞌpî Judeuyamîꞌya toꞌ pîꞌ: —Enkaruꞌne esenpoꞌpî mîserî? —Inna —taꞌpî toꞌya. —Moriya oꞌnon yeꞌka pe itenu esepiꞌtîsaꞌ mîrîrî? —taꞌpî Judeuyamîꞌya toꞌ pîꞌ.


text:
—Anna munkî pe mîserî epuꞌtî pîꞌ anna man. Enkaruꞌne eesenpoꞌpî moropai tîkoꞌman pe aakoꞌmansaꞌ enkaruꞌne.


text:
Tîîse oꞌnon yeꞌka pe eesepiꞌtîsaꞌ epuꞌtî annaya pra man. Anîꞌya yepiꞌtîsaꞌ epuꞌtî annaya pra man. Tîîse more pepîn mîserî. Ekaranmapotî see ipîꞌ. Tîîwarîrî ekaremekîiya —taꞌpî iyun, isanya Judeuyamîꞌ pîꞌ.


text:
Mîrîrî warantî toꞌ eseurîmaꞌpî eranneꞌ pe tîwanîkon yeꞌnen. Maasa pra Judeuyamîꞌ esanon eseurîmasaꞌ wanîꞌpî, innape Jesus, Paapa nîmenkaꞌpî kupîtîpon yenpaꞌka epereꞌnîtoꞌ yewîꞌ tapai kaiꞌma toꞌ eseurîmaꞌpî. Mîrîrî pîꞌ toꞌ esiꞌnîpîꞌpî.


text:
Inîꞌrî mîîkîrî pîꞌ taꞌpî toꞌya: —Aꞌkî, Paapaya uyepiꞌtîsaꞌ kaꞌkî. Maasa pra mîîkîrî Jesus man imakuiꞌpî kuꞌnen pe, epuꞌtî pîꞌ anna man.


text:
Yuukuꞌpîiya: —Imakuiꞌpî pe mîîkîrî wanî epuꞌtîuya pra wai. Sîrîrî neken epuꞌtî pîꞌ wai. Enkaruꞌne wanîꞌpî tîîse sîrîrî eraꞌmauya.


text:
Taꞌpîiya toꞌ pîꞌ: —Aasîrî ekaremekî pîꞌ wai apîꞌnîkon, tîîse innape ikupîyaꞌnîkon pra naatîi. Îꞌ waniꞌ awanî yeꞌnen anetapai awanîkon inîꞌrî? Ipemonkono pe enapai awanîkon kaꞌrî? —taꞌpîiya.


text:
Mîrîrî pîꞌ toꞌ ekoreꞌmaꞌpî. Esepiꞌtîꞌpî pîꞌ toꞌ woꞌmaꞌtaꞌpî. —Amîrî man ipemonkono pe. Anna kaane. Anna man Moisés nurîꞌtîya yenupantoꞌ yawîrî esenupaꞌsan pe.


text:
Innape Paapaya tîmaimu ekaremekîꞌpî Moisés nurîꞌtî pîꞌ. Mîrîrî epuꞌtî pîꞌ anna man. Tîîse mîîkîrî epuꞌtî annaya pra man, oꞌnon pata paino pe awanî.<pb/>


text:
Mîrîrî taa toꞌya pîꞌ taꞌpî warayoꞌya: —Esenumenkantoꞌ mîrîrî. Oꞌnon pata pai mîîkîrî erepansaꞌ epuꞌtîyaꞌnîkon pra awanî. Tîîse uurî enkaruꞌnan yenu yepiꞌtîsaiꞌya mîrîrî.


text:
Paapaya imakuiꞌpî kuꞌnenan maimu yuuku pepîn. Tamîꞌnawîronkonya epuꞌtî mîrîrî. Tapurînen kupî Paapaya meruntî ke. Ituꞌse tîweꞌtoꞌ kuꞌnen kupîiya meruntî ke.


text:
More pe esenpoꞌpî enkaruꞌne. Aꞌyekeꞌton pe wanî tanne uyenu yepiꞌtîsaiꞌya. Sîrîrî pata esippiaꞌtîꞌpî pata pai eesetasaꞌ pra man, enkaruꞌnan esepiꞌtîsaꞌ sîrîrî warantî. Tîîse ikuꞌsaiꞌya mîrîrî.


text:
Paapa piawon pe pra mîîkîrî wanî ya, mîrîrî yeꞌka kupîꞌpîiya pepîn eꞌpainon —taꞌpî warayoꞌya toꞌ pîꞌ.


text:
Ipîꞌ toꞌ ekoreꞌmaꞌpî. —Kane, kane, amîrî. Imakuiꞌpî amîrî. Imakuiꞌpî yaꞌ puꞌkuru esenpoꞌpî amîrî. Anna panamaya pepîn —taꞌpî toꞌya ipîꞌ. Moropai yenpaꞌkaꞌpî toꞌya tîkoreꞌtapaiꞌnîkon.<pb/>


text:
Mîrîrî etaꞌpî Jesusya, warayoꞌ yenpaꞌkasaꞌ toꞌya yekare. Moropai yuwai attîꞌpî. Eporîꞌpîiya. Taꞌpî Jesusya ipîꞌ: —Kaꞌ poi iipîꞌpî pemonkon pe, Paapa narimaꞌpî kupî pîꞌ nan innape? —taꞌpîiya.


text:
Jesusya taꞌpî: —Pemonkonyamîꞌ nîkupîꞌpî imakuiꞌpî yenpoi uuipîꞌpî sîrîrî non pona, enkaruꞌnankonya eraꞌmatoꞌpe moropai eraꞌmanenan enatoꞌpe enkaruꞌne. Tiaronkon wanî enkaruꞌne, tîîse toꞌ esenumenkatoꞌ wanî enkaruꞌne pra. Tewankon ke uyepuꞌtî toꞌya. Tiaronkon wanî priꞌya puꞌkuru toꞌ yenu, tîîse teesenumenkatoꞌkon ke uyeraꞌma toꞌya pepîn, innape ukupî tîuyaꞌnîkon pra awanî yeꞌnen.


text:
Moro awanîꞌpî tiaronkon fariseuyamîꞌ iipia. Mîrîrî taiya etaꞌpî toꞌya. Tîîse —Enkaruꞌne pra anna man, Paapa epuꞌnenan anna —taꞌpî toꞌya.


text:
Jesusya taꞌpî: —Enkaruꞌne anna man, epuꞌtî annaya kaiꞌma eesenumenkasaꞌkon ya amakuyikon kupîꞌpî Paapaya eꞌpainon tîîwanmîra. Tîîse amîrîꞌnîkonya taa: “Enkaruꞌne pra anna man”. Mîrîrî yeꞌnen Paapaya amakuyikon kuꞌsaꞌ pra man tîîwanmîra —taꞌpîiya.<pb/>


text:
Moropai Jesusya sîrîrî panton ekaremekîꞌpî fariseuyamîꞌ pîꞌ: —Ayenkuꞌtîuyaꞌnîkon pepîn. Anîꞌ ewomî ya carneiroyamîꞌ koꞌmantoꞌ kurarari ta, manaꞌta yai pra, mîîkîrî wanî amaꞌyeꞌ pe. Carneiroyamîꞌ yamaꞌrunpai eewomî mîrîrî.


text:
Manaꞌta eraꞌmanenya manaꞌta yarakkanmoka carneiroyamîꞌ esaꞌ ewontoꞌpe. Moropai carneiroyamîꞌ esaꞌya tekînon yanno tiwin pîꞌ, toꞌ eseꞌ pîꞌ. Imaimu epuꞌtî toꞌya. Iipia toꞌ iipî. Moropai toꞌ yarîiya parîꞌ yuwai.


text:
Tekînon yarîiya. Toꞌ rawîrî attî moropai iteꞌmaꞌpî pîꞌ toꞌ wîtî, imaimu pîꞌ tesaꞌkon pe epuꞌtî tîuyaꞌnîkon yeꞌnen.


text:
Tînepuꞌtîkon pepîn pemonkon yeꞌmaꞌpî pîꞌ toꞌ wîtî pepîn. Imaimu pîꞌ tiaron pe epuꞌtî toꞌya moropai iipiapai toꞌ epe.<pb/>Mîrîrî warantî Jesusya fariseuyamîꞌ yeurîmaꞌpî.


text:
Mîrîrî carneiroyamîꞌ pantoni ekaremekîꞌpî Jesusya toꞌ pîꞌ tîîse oꞌnon yeꞌka pe tenupaiyaꞌnîkon epuꞌtî toꞌya pra awanîꞌpî.<pb/>


text:
Tiaronkon iipîꞌpî urawîrî Paapa maimu pe pra, tîîse amaꞌyeꞌkon iipî warantî. Carneiroyamîꞌ anamaꞌrunpapai amaꞌyeꞌkon wanî warantî, pemonkonyamîꞌ yakaꞌmapai toꞌ wanîꞌpî, inkamoro yenkuꞌtîi. Tîîse Paapa pemonkonoyamîꞌya puꞌkuru toꞌ maimu eta pra awanîꞌpî.


text:
Uurî wanî manaꞌta warantî, pemonkonyamîꞌ man carneiroyamîꞌ warantî. Uwenairî anîꞌ ewomî ya, tîpîikaꞌtîtoꞌ ton eporîiya îꞌ ton pra awanî pepîn. Morî pe eewomî moropai eepaꞌka tîîwanmîra tekkari ton eporîiya.


text:
Amaꞌyeꞌ wanî carneiroyamîꞌ anamaꞌrunpapai. Toꞌ yamaꞌrunpaiya moropai toꞌ tîꞌkaiya. Mîrîrî warantî pra uuiꞌsaꞌ. Uurî uuiꞌsaꞌ sîrîrî enen upemonkonoyamîꞌ koꞌmantoꞌ ton tîîse, morî pe toꞌ koꞌmantoꞌpe, sîrîrî tîpose tîîkoꞌmamîꞌpîkon yentai.<pb/>


text:
Tiaron pemonkon wanî ya, carneiroyamîꞌ esaꞌ pe pra, tîîse carneiroyamîꞌ esaꞌ poitîrî pe, teesekaꞌnunkai carneiroyamîꞌ pîikaꞌtîiya pepîn, imîrî pe pra toꞌ wanî yeꞌnen. Oꞌmaꞌ carneiro yapiꞌnen kaikusi iipî eraꞌma tîuya ya, eepe. Moropai oꞌmaꞌya carneiroyamîꞌ pîraiꞌpîka moropai tiaron yapisîiya.


text:
Carneiroyamîꞌ eraꞌmanen epe maasa pra carneiroyamîꞌ esaꞌ pia teesenyakaꞌmasen pe tîwanî yeꞌnen. Itekînnan pe pra carneiroyamîꞌ wanî. Toꞌ pînînmaiya pepîn.<pb/>


text:
Uurî man mîrîrî warantî pra. Carneiroyamîꞌ esaꞌ warainon uurî, morî. Upemonkonoyamîꞌ epuꞌnen uurî tamîꞌnawîrî. Moropai upemonkonoyamîꞌya uyepuꞌtî tesaꞌkon pe wanî.


text:
Mîrîrî warantî Paapaya uyepuꞌtî tamîꞌnawîrî. Moropai Paapa epuꞌnen uurî. Moropai uukoꞌmantoꞌ tîrîuya upemonkonoyamîꞌ ton pe, inkamoro pîikaꞌtîtoꞌpeuya.


text:
Tiaronkon upemonkonoyamîꞌ man tarîronkon pepîn. Moropai inkamoro nîrî enepîuya eꞌpai awanî uupia, tarîronkon pokonpe. Moropai umaimu eta toꞌya kupî sîrîrî. Awanî kupî sîrîrî tiwinan upemonkono pe toꞌ ena moropai tiwinan uurî toꞌ esaꞌ.


text:
Uuwarîrî enen eꞌtoꞌ tîrîuya kupî sîrîrî. Moropai uusaꞌmanta eꞌmîꞌsaꞌkatoꞌpe enen. Mîrîrî wenai uyunya uꞌnînma.


text:
Anîꞌya uwî pepîn ituꞌse pra wanî tanne. Isaꞌmantapai wai. Uuwarîrî eꞌtîrî, uusaꞌmantatoꞌpe. Moropai uuwarîrî eꞌmîꞌsaꞌka kupî sîrîrî uusaꞌmanta tîpo. Mîrîrî warantî eꞌtoꞌpe kaiꞌma Uyunya uyarimaꞌpî —taꞌpî Jesusya.<pb/>


text:
Judeuyamîꞌ esiyuꞌpîtîꞌpî inîꞌrî Jesusya tenupatoꞌkon pîꞌ. Seꞌ kaisarî pra toꞌ esenumenkaꞌpî Jesus pîꞌ.


text:
—Îꞌ waniꞌ awanî yeꞌnen imaimu eta pîꞌ aakoꞌmamîkon —taꞌpî tiaronkonya. —Aatakaꞌmasaꞌkon mîrîrî. Oꞌmaꞌ yenseꞌ pe man —taꞌpî toꞌya.


text:
Tîîse tiaronkonya taꞌpî: —Kaane, imariwaꞌkaꞌpan yeseru yairî pra uyenupaiyaꞌnîkon mîrîrî. Moropai imariwaꞌya anîꞌ kupî pepîn meruntî ke enkaruꞌnan yenu konekatoꞌpeiya —taꞌpî toꞌya.<pb/>


text:
Mîrîrî tîpo teserukon yawîrî Judeuyamîꞌ eperepîꞌpî Jerusalém po epîremantoꞌ yewîꞌ ekaremeꞌse inîꞌrî Paapa yewîꞌ pe teepîrematoꞌkon wenai, konoꞌ yai awanîꞌpî.


text:
Iwoi Judeuyamîꞌ eperepîꞌpî. Ipîꞌ taꞌpî toꞌya: —Îꞌ waniꞌ awanî yeꞌnen anna yakaꞌma pîꞌ aakoꞌmamî? Paapa nîmenkaꞌpî pe awanî ya, aronne esekaremeꞌkî innape epuꞌtoꞌpe annaya —taꞌpî toꞌya.


text:
Jesusya taꞌpî: —Aasîrî esekaremekîꞌpî apîꞌnîkon, tîîse innape ukupîyaꞌnîkon pra awanîꞌpîkon. Uyun eseꞌ yai unkonekaꞌpîya uyekaremekî mîrîrî, anîꞌ pe wanî.


text:
Tîîse innape ukupîyaꞌnîkon pra awanî, maasa pra uyekînnon carneiroyamîꞌ koreꞌtawonkon pepîn amîrîꞌnîkon. Upemonkono pe pra awanîkon.


text:
Ipatîkarî toꞌ koꞌmantoꞌ ton tîrîuya. Ipatîkarî toꞌ koꞌmamî, toꞌ saꞌmanta pepîn, Paapa piapai toꞌ koꞌmamî pepîn tiwin kin. Uyenyaꞌ toꞌ wanî moropai uyenya pai anîꞌya toꞌ moꞌka pepîn.


text:
Uyunya toꞌ tîrîꞌpî uupia. Uyun yentainon ton pra man. Uyun yenyaꞌ toꞌ wanî moropai itenya pai anîꞌya toꞌ moꞌka pepîn.


text:
Mîrîrî pîꞌ Jesusya taꞌpî: —Tuꞌke iteꞌka morî kuꞌsauꞌya ya Uyun meruntîri ke. Oꞌnon unkonekaꞌpî wenai uwî yuꞌse awanîkon?


text:
Judeuyamîꞌya taꞌpî: —Morî konekasaꞌya wenai awî annaya pepîn, tîîse imakuiꞌpî pe eeseurîmasaꞌ yeꞌnen Paapa pîꞌ. Amîrî pemonkon. Tîîse pemonkon pe siꞌma Paapa pe awanî kaiꞌma eeseurîma. Imakuiꞌpî mîrîrî —taꞌpî toꞌya.


text:
Jesusya taꞌpî: —Aweꞌmenukasaꞌ man Paapa kaaretarî pîꞌ see warantî. Pemonkonyamîꞌ pîꞌ taꞌpîiya:<br/><t>“Yepotorî Wannî warainokon amîrîꞌnîkon”.<br/>


text:
Paapa maimu mîrîrî. Yairî pra man taa pepîn. Mîîkîrî Paapa maimu menukatîponya taꞌpî tiaronkon pemonkonoyamîꞌ pîꞌ Paapa warantî awanîkon.


text:
Îꞌ waniꞌ awanî yeꞌnen imakuiꞌpî pe eseurîman pîꞌ nai, taayaꞌnîkon upîꞌ, uurî Paapa munmu tauya wenai? Paapa nîmoꞌkaꞌpî uurî tîmîrî pe, Paapa naipontîꞌpî uurî.


text:
Tîîse uyun nîkupî pîꞌ esenyakaꞌma eraꞌmayaꞌnîkon ya, innape unkupîꞌpî kuꞌtî. Umaimu ankuꞌpai pra awanîkon ya innape, mîîwîni tîîse unkonekaꞌpî kuꞌtî innape. Uurî pia Paapa koꞌmamî, moropai Paapa pia uukoꞌmamî kuꞌtî innape —taꞌpîiya toꞌ pîꞌ.


text:
Jordão ratai pona attîꞌpî, eꞌmaiꞌ pe João Batistaya pemonkonyamîꞌ yenpatakonaꞌpî pataꞌpî yaꞌ. Moro aakoꞌmamîꞌpî.


text:
Arinîkon pemonkonyamîꞌ wîtîꞌpî iipia. Taꞌpî toꞌya: —Anîꞌya ikupî eserîkan pepîn konekaiya pra João nurîꞌtî wanîꞌpî, tîîse inekaremekîꞌpî Jesus pîꞌ man innape, tamîꞌnawîrî.


text:
Warayoꞌ wanîꞌpî priꞌya pra, iteseꞌ Lázaro. Mîîkîrî koꞌmamîꞌpî Betânia pata po, manniꞌ Maria, Marta koꞌmantoꞌ yaꞌ.


text:
Manniꞌ Maria itenaru, mîîkîrî Jesus puu karapaimatîpon karaꞌ ke moropai iꞌpu yaꞌmananîpîꞌpîiya tîpuꞌpai siꞌpo ke. Mîîkîrî pii enasaꞌ wanîꞌpî priꞌya pra.


text:
Lázaro yenaruꞌtononya tîmaimukon yarimaꞌpî Jesus pia. —Anna yepotorî, toneꞌ anna pii man priꞌya pra, aniꞌnînma manniꞌ —kaiꞌma tîmaimukon yarimaꞌpî toꞌya.<pb/>


text:
Jesus pia itekare yarîꞌpî toꞌya. Mîrîrî eta tîuya pe Jesusya taꞌpî tînenupaꞌsan pîꞌ: —Aasaꞌmantatoꞌpe eeseparantîsaꞌ pepîn mîrîrî. Eeseparantîsaꞌ meruntî ke Paapa wanî epuꞌtoꞌpe tamîꞌnawîronkonya, moropai morî pe puꞌkuru inmu wanî epuꞌtoꞌpe toꞌya nîrî.


text:
Mîrîrî pîꞌ inenupaꞌsanya taꞌpî: —Anna yenupanen, amen awî yuꞌse Judeuyamîꞌ esanon wanîꞌpî tîꞌ ke Judéia po. Inîꞌrî itîîpai awanî kaꞌrî toꞌ koreꞌta?


text:
Panton pe toꞌ maimu yuukuꞌpî Jesusya. Taꞌpîiya: —Aꞌka pe awanî wei epaꞌka pata pai eewomî pîkîrî. Aꞌka pe awanî tanne asanî ya atareꞌmon pepîn.


text:
Mîrîrî taa tîpo inîꞌrî Jesusya taꞌpî toꞌ pîꞌ: —Uyonpakon Lázaro weꞌnannî pîꞌ man, tîîse iipia uutî ikurantanîꞌse.


text:
Lázaro erîꞌkapî kaiꞌma toꞌ esenumenkasaꞌ mîrîrî, tîîse Lázaro saꞌmantasaꞌ pîꞌ Jesus eseurîma kinî tanne.


text:
Uwakîri pe iipia eꞌsaꞌ pra wai, mîrîrî wenai inîꞌ panpîꞌ innape ukupîyaꞌnîkon kupî sîrîrî. Iipia wîtînpaiꞌnîkon. Aaseꞌnîkon see —taꞌpîiya.


text:
Moropai Tomé tiaron iteseꞌ monoiꞌya taꞌpî tonpayamîꞌ pîꞌ: —Aaseꞌnîkon see ipîkîrî saꞌmantai wîtîn ipokonpe —taꞌpîiya.<pb/>


text:
Toꞌ wîtîꞌpî. Moropai toꞌ erepamîꞌpî Betânia pona. Aasîrî Lázaro nurîꞌtî yuꞌnaꞌtîsaꞌ toꞌya wanîꞌpî asakîrîrî wei kaisarî.


text:
Mîrîrî yeꞌnen arinîkon Judeuyamîꞌ wîtîꞌpî Marta, Maria pia toꞌ pîikaꞌtîi, toꞌ pirankon saꞌmantasaꞌ yeꞌnen.


text:
Martaya taꞌpî: —Epuꞌtî pîꞌ wai. Tiwinanoꞌpî wei yai, isaꞌmantaꞌsan koreꞌtapai apemonkonoyamîꞌ eꞌmîꞌsaꞌka yai, piipiꞌ nîrî eꞌmîꞌsaꞌka.


text:
Jesusya taꞌpî: —Uurî eꞌmîꞌsaꞌkantoꞌ moropai enen koꞌmannîtoꞌ. Innape ukuꞌnen saꞌmantasaꞌ ya, mîîkîrî ennapamî.


text:
Moropai enenankon innape ukuꞌnenan koꞌmamî enen ipatîkarî. Innape awanî epuꞌtî pîꞌ nan? —taꞌpî Jesusya ipîꞌ.


text:
—Inna uyepotorî —taꞌpîiya. —Paapa nîmenkaꞌpî amîrî. Paapa munmu amîrî, manniꞌ kaꞌ poi aaipî ton tarîwaya. Innape akupî pîꞌ wai —taꞌpîiya.<pb/>


text:
Mîrîrî taa tîpo awennaꞌpoꞌpî wîttî ta takon Maria yannoi. Taꞌpîiya Maria pîꞌ: —Uyenupanenkon erepannî pîꞌ man. Ayanno pîꞌ man —taꞌpîiya ipîꞌ amaꞌ pe, tiaronkonya eta namaiꞌma.


text:
Kaꞌneꞌ pe Maria epaꞌka eraꞌma tîuyaꞌnîkon pe Judeuyamîꞌ iipia ereutaꞌsan ipîikaꞌtînenan pe wîtîꞌpî ipîkîrî. —Aꞌkî —taꞌpî toꞌya, —Uuruwai pona attî moro esewankonoꞌmai ikarunse.


text:
Jesus pia teerepamî pe Maria esenumîꞌpî. Moropai taꞌpîiya: —Uyepotorî, tarî aweꞌsaꞌ ya, piipiꞌ saꞌmantaꞌpî pepîn eꞌpainon. Ikarawaꞌpî.


text:
Maria moropai Judeuyamîꞌ Maria yarakkîronkon karau eraꞌma tîuya pe Jesus esewankonoꞌmaꞌpî tewan ya. Kureꞌne eesewankonoꞌmaꞌpî.


text:
Tîîse tiaronkonya taꞌpî: —Enkaruꞌnan yenu konekatîpon mîserî warayoꞌ. Îꞌ waniꞌ awanî yeꞌnen isaꞌmantaꞌpî pîikaꞌtîiya pra awanîꞌpî mîrîrî?<pb/>


text:
Inîꞌrî Jesus esewankonoꞌmaꞌpî tewan yaꞌ. Eerepamîꞌpî uuruwai pia. Aꞌta pe awanîꞌpî tîꞌ yai moropai itettapuru wanîꞌpî tîꞌ pe.


text:
Jesusya taꞌpî: —Itettapuru moꞌkatî. Isaꞌmantaꞌpî yenaru Martaya taꞌpî: —Uyepotorî, ikî pe aakatasaꞌ sîrîrî. Asakîrîrî wei kaisarî aakoꞌmansaꞌ —taꞌpîiya.


text:
Jesusya taꞌpî ipîꞌ: —Aasîrî taa pîꞌ wai apîꞌ innape ukupîya ya, Paapa meruntîri eraꞌmaya, innape nai?


text:
Mîrîrî uuruwai yettapurîkaꞌpî toꞌya. Moropai kaꞌ teraꞌma yeꞌka pe Jesus epîremaꞌpî. —Paapa —taꞌpîiya, —Uwakîri pe umaimu eta pîꞌ nai.


text:
Tîwîrî rî umaimu etanen amîrî. Epuꞌtî pîꞌ wai. Tîîse uwoi toꞌ mannan wanî epuꞌtî toꞌya pra. Anarimaꞌpî pe wanî epuꞌtoꞌpe toꞌya, taa pîꞌ wai apîꞌ.


text:
Mîrîrîya isaꞌmantaꞌpî epaꞌkaꞌpî satippe. Yaironpîꞌsaꞌ pe awanîꞌpî, itenya moropai iꞌpu pîkîrî, isaꞌmantaꞌpî yairontoꞌ kamisa ke. Itenpata yettapusaꞌ wanîꞌpî nîrî kamisa ke. Jesusya taꞌpî: —Yeukatî. Moropai yeukaꞌpî toꞌya.<pb/>


text:
Arinîkon Judeuyamîꞌ Maria pia iipîꞌsanya Jesus nîkonekaꞌpî eraꞌmaꞌpî. Mîrîrî wenai innape ikupîꞌpî toꞌya.


text:
Tîîse tiaronkon epaꞌkaꞌpî. Fariseuyamîꞌ pia toꞌ wîtîꞌpî. Jesus nîkonekaꞌpî ekaremekîꞌpî toꞌya fariseuyamîꞌ pîꞌ.


text:
Fariseuyamîꞌ moropai teepîremasanon esanon eperepîꞌpî Judeuyamîꞌ panamanenan yarakkîrî Jesus pîꞌ eseurîmai. Taꞌpî toꞌya: —Oꞌnon yeꞌka pe ikupî eserîkan pepîn kuꞌsaꞌ Jesusya.


text:
Tîwî ikupî ya tamîꞌnawîronkonya innape ikupî tesaꞌkon pe. Moropai mîrîrî wenai Romanoyamîꞌ iipî. Umeruntîrikon moꞌka toꞌya. Epîremantoꞌ yewîꞌ soroka toꞌya. Moropai upemonkonokon moꞌka toꞌya. Îꞌ kupî eꞌpai awanî? —taꞌpî toꞌya.


text:
Moropai Caifás eseurîmaꞌpî. Mîîkîrî wanîꞌpî teepîremasanon esanon yepotorî pe mîrîrî konoꞌ pîꞌ. Mîîkîrî eseurîmaꞌpî: —Epuꞌnenan pepîn amîrîꞌnîkon —taꞌpîiya.


text:
—Eesenumenkasaꞌkon pra naatîi. Jesus saꞌmanta eꞌpai man. Tiwinan saꞌmanta eꞌpai awanî tamîꞌnawîronkon ton pe, Romanoyamîꞌya utîꞌkakon namai iwenai.


text:
Tîîwarîrî teeseurîma kaiꞌma eesenumenkaꞌpî. Tîîse teepîremasanon esanon yepotorî pe awanî yeꞌnen, Paapaya tîmaimu tîrîꞌpî mîrîrî iipia. Tamîꞌnawîronkon Judeuyamîꞌ ton pe Jesus saꞌmanta kupî ekaremekîꞌpîiya mîrîrî.


text:
Moropai teken Judeuyamîꞌ ton pe aasaꞌmanta pepîn mîrîrî, tîîse pata kaisaronkon ton pe. Paapa munkî pe tîweꞌsanon eꞌparaipîkaꞌsan muurukuntî Jesusya kupî sîrîrî, tîîpia tiwinan warantî toꞌ eꞌtoꞌpe.


text:
Mîrîrî epuꞌtî tîuya yeꞌnen Jesus asarî pra eenaꞌpî aronne Judeuyamîꞌ koreꞌta. Attîꞌpî Jerusalém poi keren rîꞌpîkîron pata pona iteseꞌ Efraim. Moro aakoꞌmamîꞌpî tînenupaꞌsan pokonpe.<pb/>


text:
Judeuyamîꞌ epereꞌtoꞌ weiyu wanîꞌpî aminke pra, iteseꞌ Páscoa. Mîrîrî pîꞌ enpen tîwanîkon yeꞌnen arinîkon wîtîꞌpî Jerusalém pona irawîrî ikonekai, Moisés nurîꞌtîya yenupantoꞌ yawîrî. Imakuiꞌpî pe teenasaꞌkon yeꞌnen toꞌ wîtîꞌpî eꞌronai teserukon yawîrî.


text:
Jesus yuwaꞌpî toꞌya moro, tîîse eporî toꞌya pra awanîꞌpî. Ipîꞌ toꞌ eseurîmaꞌpî. —Aaipî pepîn kaꞌrî —kaiꞌma toꞌ eseurîmaꞌpî.


text:
Fariseuyamîꞌ moropai teepîremasanon esanonya tîmaimukon yenpaꞌkaꞌpî. Oꞌnon pata Jesus koꞌmamî epuꞌnen wanî ya, ekaremeꞌtoꞌpeiya, yapisîkonpa kaiꞌma.<pb/>


text:
Tiwin miaꞌ pona tîîmoꞌtai wei kaisarî Páscoa weiyu rawîrî, Jesus wîtîꞌpî Betânia pona Lázaro koꞌmantoꞌ yaꞌ. Manniꞌ isaꞌmantaꞌpî pîmîꞌsaꞌkaꞌpî tîuya koꞌmantoꞌ yaꞌ attîꞌpî.


text:
Entamoꞌkantoꞌ konekaꞌpî toꞌya moro Jesus ton pe. Marta esenyakaꞌmaꞌpî toꞌ yekkari ton pîꞌ moropai Lázaro ereutaꞌpî tiaronkon pokonpe Jesus pia.


text:
Mariaya karaꞌ yapisîꞌpî, morî epeꞌke iteseꞌ nardo. Jesus puu karapaimaꞌpîiya mîrîrî ke. Mîrîrî tîpo iꞌpu yaꞌmananîpîꞌpîiya tîpuꞌpai siꞌpo ke. Ipîra karaꞌpî kin aꞌpusin pe awanîꞌpî wîttî ta pîꞌ.


text:
Mîrîrî pîꞌ inenupaꞌpî iteseꞌ Judas Iscariotes eseurîmaꞌpî. Teyatonkon pîꞌ Jesus ekaremekîton mîîkîrî. Mîîkîrî eseurîmaꞌpî.


text:
—Îꞌ waniꞌ awanî yeꞌnen mîrîrî karaꞌ ke aweꞌrepa pra awanî? —taꞌpîiya. —Kureꞌne tîniru, tiwin konoꞌ kaisarî esenyakaꞌman yepeꞌ kaisarî yeꞌmaꞌpî toꞌya eꞌpainon tîniru ke. Mîrîrî tîîpîtî eꞌpainon îꞌ ton pînon pia —taꞌpîiya.


text:
Tîîse iseruku mîrîrî. Îꞌ ton pînon pîꞌ eesenumenka pepîn. Tîmîrî ton pe ituꞌse awanîꞌpî maasa pra amaꞌyeꞌ pe tîwanî yeꞌnen. Jesus nenupaꞌsan tînirurî yenseꞌ yaanen pe tîweꞌsen pe tîwanî yeꞌnen imoꞌkapîtîꞌpîiya.


text:
Îꞌ ton pînon man arinîke puꞌkuru. Sîrîrî non po toꞌ eꞌtîꞌka pepîn tamîꞌnawîrî. Tîîse uurî, uutî kupî sîrîrî aapiapaiꞌnîkon —taꞌpî Jesusya.<pb/>


text:
Betânia po Jesus wanî epuꞌtîꞌpî arinîkon Judeuyamîꞌya. Mîrîrî yeꞌnen toꞌ wîtîꞌpî Jesus eraꞌmapîꞌse moropai isaꞌmantaꞌpî eꞌmîꞌsaꞌkasaꞌ pîꞌ esenumenkai.


text:
Arinîkon pemonkonyamîꞌ epereꞌsaꞌ wanîꞌpî festa pîꞌ tîwanîkonpa kaiꞌma Jerusalém pona. Jesus iipî epuꞌtî tîuyaꞌnîkon pe iponaya toꞌ wîtîꞌpî.


text:
Yuꞌ yare maripa yeꞌ warainon yarîꞌpî toꞌya. Aaipî eraꞌma tîuyaꞌnîkon pe toꞌ entaimepîtî piaꞌtîꞌpî.<br/><t>—Morî pe man —taa piaꞌtîꞌpî toꞌya.<br/>—Morî mîserî, yepuru wanî,<br/>Paapa uyepotorîkon naipontîꞌpî,<br/>Israel ponkon yepotorî pe,<br/>—taapîtîꞌpî toꞌya.


text:
See warantî aweꞌmenukasaꞌ wanîꞌpî:<br/><t>Teesiꞌnîꞌse pra eꞌtî,<br/>Paapa pemonkonoyamîꞌ Sião ponkon,<br/>aꞌkî, ayesaꞌkon iipî pe man<br/>jumenta more po<br/>˻penaronkon ayesaꞌkon reiyamîꞌ warantî˼<br/>kaiꞌma Paapa maimu eꞌmenukasaꞌ wanîꞌpî.<pb/>


text:
Tîîse mîrîrî yawîrî Jesus wanî epuꞌtî inenupaꞌsanya pra awanîꞌpî. Jesus saꞌmantaꞌpî moropai aweꞌmîꞌsaꞌkasaꞌ tîpo neken toꞌ enpenataꞌpî penaronkon nekaremekîꞌpî pîꞌ. Moropai mîrîrî yai neken innape mîrîrî yawîrî Jesus wanîꞌpî epuꞌtîꞌpî toꞌya.<pb/>


text:
Moropai arinîkon pemonkonyamîꞌ, manniꞌkan isaꞌmantaꞌpî Lázaro pîmîꞌsaꞌka Jesusya eraꞌmaꞌtîponkon eseurîma koꞌmannîpîꞌpî inkonekaꞌpî pîꞌ.


text:
Mîrîrî wenai tiaronkon epaꞌkaꞌpî Jerusalém yapai Jesus epose isaꞌmantaꞌpî pemonkon pîmîꞌsaꞌkasaiꞌya etasaꞌ tîuyaꞌnîkon yeꞌnen. Arinîke toꞌ wanîꞌpî.


text:
Moropai mîrîrî pîꞌ fariseuyamîꞌ esenumenkaꞌpî tonpayamîꞌ pokonpe. —Aꞌkî, îꞌ kuꞌsaꞌ pra man —taꞌpî toꞌya. —Tamîꞌnawîronkon wîtîn pîꞌ man iipia, uurîꞌnîkon ton pra. Moropai innape ikuꞌsaꞌ toꞌya mîrîrî —taꞌpî toꞌya.<pb/>


text:
Judeuyamîꞌ festarî pîꞌ tîwanîkonpa tiaronkon gregoyamîꞌ iiꞌsaꞌ wanîꞌpî Jerusalém pona nîrî Judeuyamîꞌ yarakkîrî.


text:
Insanan wîtîꞌpî eseurîmai Filipe yarakkîrî. Mîîkîrî Filipe wanîꞌpî Galiléia pata yawon Betsaida cidaderî poinon. Mîîkîrî pia toꞌ wîtîꞌpî. —Jesus aneraꞌmapai anna wanî —taꞌpî toꞌya.


text:
Moropai Jesusya taꞌpî toꞌ pîꞌ: —Inna, maasa pra uweiyu erepansaꞌ man. Uurî kaꞌ poi iipîꞌpî pemonkon pe yapurî Judeuyamîꞌ pepînya kupî sîrîrî. Maasa pra ipîkku pe Paapaya uyenpo kupî sîrîrî.


text:
Ayenkuꞌtîuya pepîn. Trigo yenaꞌpî yuꞌnaꞌtîsaꞌ pra awanî ya, tiwinsarî aakoꞌmamî. Tîîse yuꞌnaꞌtîsaꞌ ya, moropai ipiꞌpî katasaꞌ ya, moropai aaroꞌtasaꞌ ya, kureꞌne itîrîiya eꞌpainon.


text:
Mîrîrî warantî sîrîrî non po koꞌmannîtoꞌ pînînma ya tîwîrî eꞌtîꞌkan. Tîîse sîrîrî non po koꞌmannîtoꞌ tiꞌnînmai pra kaꞌ po ipatîkarî koꞌmannîtoꞌ eporî kupî sîrîrî.


text:
Upoitîrî pe eꞌpai anîꞌ wanî ya, uwenairî aaipî eꞌpai awanî. Uukoꞌmantoꞌ yaꞌ upoitîrî koꞌmamî nîrî. Upoitîrî pe anîꞌ esenyakaꞌmasaꞌ ya, uyunya nîrî yapurî —taꞌpî Jesusya.<pb/>


text:
Jesus eseurîma koꞌmannîpîꞌpî: —Uyekaton esewankonoꞌman pîꞌ man. Îꞌ tauya eꞌpainon? Paapa, umoꞌkakî eꞌtarumaꞌtîtoꞌ winîpai tauya pepîn maasa pra sîrîrî warantî eꞌtarumaꞌtîi iipîꞌpî uurî.


text:
Paapa, ayeseꞌ yapurîtoꞌpe tamîꞌnawîronkonya ikuꞌkî —taꞌpî Jesusya. Moropai mai esetaꞌpî kaꞌ poi. —Aasîrî morî pe uyeseꞌ yapurî toꞌya awenai moropai inîꞌ panpîꞌ yapurîtoꞌpe toꞌya ikupîuya pe wai —taꞌpî maiya.


text:
Moropai arinîkon Jesus piawonkonya etaꞌpî mai eseurîma. Mîrîrî yeꞌnen tiaronkonya taꞌpî: —Waraꞌnapi pe man. Moropai tiaronkonya taꞌpî: —Inserî eseurîman pîꞌ man yarakkîrî.


text:
Jesusya taꞌpî toꞌ pîꞌ: —Uurî wenai Paapa eseurîmasaꞌ pra man, tîîse eeseurîmasaꞌ amîrîꞌnîkon ton pe innape ukupîkonpa.


text:
Sîrîrî non po tîîkoꞌmansenon yeseru imakuiꞌpî pe tarumaꞌtîtoꞌ weiyu erepansaꞌ man. Moropai sîrîrî imakuiꞌpî yepotorî yenpaꞌka Paapaya pe man.


text:
Pakîꞌnan pona uꞌmîꞌsaꞌka toꞌya pe man tîpokapîꞌse moropai mîrîrî wenai uupia tamîꞌnawîronkon enepîuya —taꞌpîiya.


text:
Tiaronkonya taꞌpî ipîꞌ: —Paapa kaaretarî po eeseporî ipatîkarî Cristo koꞌmamî kaiꞌma. Tîîse amîrîya taa, “Uurî kaꞌ poi iipîꞌpî pemonkon pe saꞌmanta kupî sîrîrî pakîꞌnan po”. Anîꞌ see amîrî, moriya? —taꞌpî toꞌya ipîꞌ.


text:
Jesusya taꞌpî toꞌ pîꞌ: —Aꞌkaya ayeꞌmarîkon weiyuꞌma koꞌmannîpî mararî. Innape ikuꞌkî sîrîrî ewaron yaꞌ, aatakaꞌmakon namai. Ewaron yaꞌ eenakon ya, oꞌnon pata attîkon epuꞌtîyaꞌnîkon pepîn.


text:
Tarî wanî tanne aweiyuꞌmanenkon pe innape ukuꞌtî upemonkono pe awanîkonpa, aꞌka ta tîîkoꞌmansenon pe awanîkonpa, Paapa epuꞌnenan pe.<pb/>Mîrîrî taa yaretîꞌka tîuya pe, Jesus wîtîꞌpî toꞌ piapai moropai eesenomîꞌpî.


text:
Tamîꞌnawîrî mîrîrî ekoneka eserîkan pepîn konekaꞌpîiya toꞌ neraꞌmakon tonpe. Mîîwîni tîîse innape ikupî toꞌya pra awanîꞌpî.


text:
Mîrîrî warantî awanîꞌpî Isaías nurîꞌtî nîmenukaꞌpî yawîrî. Pena Isaías nurîꞌtîya taꞌpî:<br/><t>Uyepotorî, anîꞌya innape unekaremekîꞌpîkon kuꞌsaꞌ pra man.<br/>Tîmeruntîri yenposaꞌ Paapaya,<br/>tîîse ikupî toꞌya pra man innape<br/>taꞌpîiya.


text:
Innape ikupî toꞌya eserîke pra awanîꞌpî. Maasa pra Paapaya toꞌ yenu yenkaruꞌnannîpîꞌpî Isaías nurîꞌtîya taꞌpî yawîrî.<br/>


text:
<t>Paapaya toꞌ yenu yenkaruꞌnannîpîꞌpî.<br/>Moropai toꞌ yewan saꞌmannîꞌsaiꞌya.<br/>Mîrîrî kupîꞌpîiya eraꞌma toꞌya namai tenukon ke.<br/>Moropai epuꞌtî toꞌya namai tewankon yaꞌ.<br/>Moropai imakuiꞌpî poi toꞌ eraꞌtî namai<br/>moropai toꞌ yepiꞌtîuya pepîn.<br/>taꞌpîiya.


text:
Mîrîrî warantî Isaías nurîꞌtî eseurîmaꞌpî maasa pra ipîkku pe Cristo eꞌtoꞌ yenpoꞌpî Paapaya ipîꞌ. Jesus Cristo pîꞌ eeseurîmaꞌpî pena.


text:
Mîîwîni tîîse arinîkon Judeuyamîꞌ esanonya innape Jesus kupîꞌpî Paapa nîmenkaꞌpî pe awanî. Tîîse aronne toꞌ esekaremekî pra awanîꞌpî fariseuyamîꞌya tenpaꞌkakon namai, teepereꞌtoꞌkon yewîꞌ tapai.


text:
Pemonkonyamîꞌ weiyuꞌmanen pe uuiꞌsaꞌ sîrîrî non pona Paapa epuꞌtoꞌpe toꞌya. Moropai innape ukuꞌnen koꞌmamî namai ewaron ta, Paapa tepuꞌse pra uuiꞌsaꞌ sîrîrî.


text:
Umaimu etanen wanî ya, yawîrî pra aakoꞌmamî tîîse, mîîkîrî yenumîuya pepîn. Maasa pra pemonkonyamîꞌ tarumaꞌtîi uuiꞌsaꞌ pra wai, tîîse toꞌ pîikaꞌtîi uuipîꞌpî.


text:
Tîîse anîꞌya taasaꞌ ya, ayuꞌse pra wai, moropai umaimu kupîiya pra wanî ya innape, yapisîiya pra awanî ya, tarumaꞌtîton moro man. Mîrîrî wanî umaimu, eseurîmaꞌpî manniꞌya tarumaꞌtî pe man tiwinanoꞌpî wei yai.


text:
Uuwarîrî eseurîmasaꞌ pra wai. Paapa, uyarimatîponya upanamaꞌpî. “See warantî neken meseurîmai” taꞌpîiya upîꞌ.


text:
Moropai epuꞌtî pîꞌ wai imaimuya ipatîkarî pemonkon koꞌmantoꞌ ton ekaremekî. Mîrîrî yeꞌnen eseurîma ya, Paapa nekaremekîꞌpî neken upîꞌ ekaremekîuya.<pb/>


text:
Moropai entamoꞌkantoꞌ rawîrî Páscoa iteseꞌ Jesusya tîweiyu erepansaꞌ epuꞌtîꞌpî. Sîrîrî non poi tuutî Paapa pia epuꞌtîꞌpîiya. Tîpemonkonoyamîꞌ sîrîrî non ponkon saꞌnamaꞌpîtîꞌpîiya moropai sîrîrî îꞌ kaiꞌma inkamoro saꞌnama tîuya yenpoꞌpîiya tîîsaꞌmanta pîkîrî.<pb/>


text:
Jesus wanîꞌpî tînenupaꞌsan pokonpe entamoꞌkantoꞌ pîꞌ. Makuiya teesenumenkatoꞌ tîîsaꞌ wanîꞌpî Judas pia, Simão Iscariotes munmu pia. Teyatonon pîꞌ Jesus ekaremekî pîꞌ eesenumenka emapuꞌtîꞌpî Makuiya.


text:
Moropai Jesusya epuꞌtîꞌpî tunya tamîꞌnawîron rumakasaꞌ tenyaꞌ. Moropai tuipîꞌpî Paapa piapai epuꞌtîꞌpîiya. Paapa pia tîwennaꞌpo kupî epuꞌtîꞌpîiya.


text:
Tamîꞌnawîrî mîrîrî epuꞌtî tîuya pe Jesus eꞌmîꞌsaꞌkaꞌpî, tîpon moꞌkaꞌpîiya, moropai taꞌsan yewaꞌtîꞌpîiya.


text:
Mîrîrî tîpo tuna kamoꞌpîiya pisa yaꞌ moropai tînenupaꞌsan puu rona piaꞌtîꞌpîiya moropai yaꞌmananîpîꞌpîiya taꞌsan yewaꞌtîsaꞌ ke.<pb/>


text:
Pedroya taꞌpî: —Kane, kane, amîrîya uꞌpu ronaya eꞌpai pra man —taꞌpîiya. —Aꞌpu ronauya tîrîya pra awanî ya, upemonkono pe awanî pepîn tarîpai —taꞌpî Jesusya.<pb/>


text:
Mîrîrî pîꞌ Simão Pedroya taꞌpî: —Uyepotorî, moriya uꞌpu neken kîꞌronai tîîse uyenya, upuꞌpai nîrî ronakî.<pb/>


text:
Jesusya taꞌpî: —Tîweꞌpîsen wanî nura pe pra, inîꞌrî aweꞌpî pepîn tîꞌpu neken ronaiya. Amîrîꞌnîkon wanî eꞌpîsanon warantî morî pe, nura pe pra, tîîse tiwinan man imakuiꞌpî pe.


text:
(Jesusya epuꞌtîꞌpî anîꞌya tekaremekî teyatonon pîꞌ. Mîrîrî yeꞌnen taꞌpîiya mîrîrî tiwinan man imakuiꞌpî pe.)<pb/>


text:
Jesusya toꞌ puu rona tîpo, tîpon yekaꞌmaꞌpîiya moropai eereutaꞌpî inîꞌrî tîpataꞌpî yaꞌ. Moropai toꞌ pîꞌ taꞌpîiya: —Îꞌ kuꞌsauꞌya apîꞌnîkon epuꞌtî pîꞌ naatî? —taꞌpîiya.


text:
Tîîse uurîya, ayepotorîkonya, ayenupanenkonya aꞌpukon rona pîꞌ man. Mîrîrî warantî ayonpakon puu ronayaꞌnîkon eꞌpai awanî.


text:
Ayenkuꞌtîuya pepîn, ipoitîrî wanî pepîn tîkaraiwarî yentai. Moropai inarimaꞌpî wanî pepîn tarimaꞌtîpon yentai.


text:
Tamîꞌnawîronkon amîrîꞌnîkon pîꞌ eseurîma pra wai. Unmenkaꞌsan epuꞌtî pîꞌ wai. Tîîse Paapa kaaretarî eꞌmenukasaꞌ yairî eꞌpai awanî. See warantî aweꞌmenukasaꞌ:<br/><t>Warayoꞌ uyarakkîrî tekkari enapîtîpon enasaꞌ uyeyaton pe.<br/>Mîrîrî warantî aweꞌmenukasaꞌ mîrîrî.<pb/>


text:
—Mîrîrî ekaremekîuya sîrîrî apîꞌnîkon aweꞌkupî pra tîîse. Aweꞌkuꞌsaꞌ ya, innape ukupîkonpa anîꞌ pe wanî taꞌpîuya manniꞌ.


text:
Yairî tauya sîrîrî. Morî pe anîꞌ unarimaꞌpî yapisîtîpon wanî ya, uurî puꞌkuru yapisîiya moropai uyapisîtîponya uyarimaꞌtîpon yapisî nîrî.<pb/>


text:
Mîrîrî taa tîpo, kureꞌne Jesus esewankonoꞌmaꞌpî moropai aronne taꞌpîiya: —Innape taa pîꞌ wai. Tiwinan amîrîꞌnîkon koreꞌtawonya uyekaremekî kupî sîrîrî uyeyatontonon pîꞌ.<pb/>


text:
Mîrîrî pîꞌ inenupaꞌsan eseraꞌmaꞌpî, anîꞌ pîꞌ taiya epuꞌtî toꞌya pra awanîꞌpî. Mîrîrî pîꞌ toꞌ esenumenkaꞌpî kureꞌne.


text:
Mîrîrî yeꞌnen aminke pra aweꞌrennukuꞌpî Jesus pia moropai taꞌpîiya: —Uyepotorî, anîꞌ pe nai? —taꞌpîiya.<pb/>


text:
Jesusya yuukuꞌpî: —Manniꞌ uyu kipîuya moropai iipia tîrîuya, mîîkîrî —taꞌpîiya. Moropai tiyu yapisîꞌpîiya moropai ikipîꞌpîiya tuma ka, itîrîꞌpîiya Judas pia, Simão Iscariotes munmu pia.


text:
Moropai Judasya yapisîꞌpî. Mîrîrî yapisîiya tanne Makui ewomîꞌpî yaꞌ. Jesusya taꞌpî Judas pîꞌ: —Ankoneka konekata teesemiꞌtapai.<pb/>


text:
Tiaronkon esenumenkaꞌpî. Jesus moropai ipemonkonoyamîꞌ tînirurî yenseꞌ yaanen pe Judas wanî epuꞌtîꞌpî toꞌya. Mîrîrî yeꞌnen Jesusya ekaremekîꞌpî attîtoꞌpe festa yemanne ton yennai ou îꞌ ton pînon pia tîniru tîîtoꞌpeiya kaiꞌma tiaronkon esenumenkaꞌpî.


text:
Moropai tiyu yapisî tîpo, Judas epaꞌkaꞌpî kaꞌneꞌ pe toꞌ koreꞌtapai. Moropai ewaron pe awanîꞌpî.<pb/>


text:
Judas epaꞌka pe, Jesusya taꞌpî: —Tarîpai kaꞌ poi iipîꞌpî pemonkon pe, uurî yapurî pîꞌ pemonkonyamîꞌ man. Moropai Paapa yapurî pîꞌ pemonkonyamîꞌ man uurî wenai.


text:
Moropai Paapa yapurî toꞌya ya, uurî ekaremekî Paapaya tamîꞌnawîronkon pîꞌ, morî pe wanî ekaremekîiya kupî sîrîrî tîîwarîrî.<pb/>


text:
Unmukuyamîꞌ, aapiaꞌnîkon tîkoꞌman pe uukoꞌmamî pepîn. Uyuwayaꞌnîkon kupî sîrîrî, tîîse tauya apîꞌnîkon. Judeuyamîꞌ esanon pîꞌ unekaremekîꞌpî, mîrîrî ekaremekîuya sîrîrî apîꞌnîkon. Oꞌnon pata uutî ya, attîkon eserîke pra awanî.<pb/>


text:
Moropai amenan ankupîkon ton ekaremekîuya sîrîrî. Ayonpakon saꞌnamatî. Asaꞌnamaꞌpîuyaꞌnîkon warantî toꞌ saꞌnamatî.


text:
Simão Pedroya taꞌpî ipîꞌ: —Uyepotorî, oꞌnon pata pona attî mîrîrî? —taꞌpîiya. Jesusya yuukuꞌpî: —Upîkîrî attî eserîke pra awanî oꞌnon pata uutî ya. Tîîse maasa uwenairî attî —taꞌpîiya.<pb/>


text:
—Uyepotorî, îꞌ waniꞌ awanî yeꞌnen awenairî uutî eserîke pra awanî? —taꞌpî Pedroya. —Amîrî ton pe uusaꞌmanta eserîke wanî sîrîrî —taꞌpîiya.<pb/>


text:
Jesusya yuukuꞌpî: —Innape nai? Uurî ton pe naka aasaꞌmanta? Ayenkuꞌtîuya pepîn. Kariwana yunkon etun rawîrî, “Unepuꞌtî pepîn mîîkîrî”, taaya kupî sîrîrî. Eseurîwîꞌne iteꞌka taaya kupî sîrîrî —taꞌpîiya.<pb/>


text:
Moropai Jesusya taꞌpî tînenupaꞌsan pîꞌ: —Teesewankonoꞌmai pra eꞌtî. Aasîrî innape Paapa kupî pîꞌ naatîi. Uurî nîrî kuꞌtî innape.


text:
Maasa pra tuꞌke koꞌmannîtoꞌ moro man Uyun yewîꞌ ta. Îꞌ ton pra awanî ya, tauya nîrî eꞌpainon. Tîîse uutî sîrîrî aakoꞌmantoꞌkon ton konekai.


text:
Moropai amîrîꞌnîkon ton pe ikonekasauꞌya ya, uuipî inîꞌrî amîrîꞌnîkon eraꞌmai, uupia aakoꞌmamîkonpa. Oꞌnon pata uukoꞌmamî ya, miarî nîrî uupia aakoꞌmamîkonpa.


text:
Mîrîrîya Toméya taꞌpî Jesus pîꞌ: —Uyepotorî, oꞌnon pata pona attî epuꞌtî annaya pra man. Oꞌnon yeꞌka pe wîtîntoꞌ, eꞌma epuꞌtoꞌpe annaya?


text:
Jesusya yuukuꞌpî. —Uurî eꞌma, innarî, moropai koꞌmannîtoꞌ. Anîꞌ wîtî pepîn Paapa pia tîwî uurî tîkuꞌse —taꞌpîiya.


text:
—Innape uyepuꞌtîyaꞌnîkon ya, Uyun nîrî epuꞌtîyaꞌnîkon. Moropai sîrîrî pata pai innape Paapa epuꞌtîyaꞌnîkon. Maasa pra aasîrî Mîîkîrî eraꞌmasaꞌyaꞌnîkon.<pb/>


text:
Filipeya taꞌpî Jesus pîꞌ: —Uyepotorî, eraꞌmatoꞌpe annaya Paapa yenpokî. Mîrîrî neken yuꞌse anna man.


text:
Jesusya taꞌpî: —Pena pata pai uurî wanî aapiaꞌnîkon. Mîîwîni tîîse Filipe, uyepuꞌtîya pra nan? Filipe, anîꞌya uyeraꞌmasaꞌ ya, Paapa nîrî eraꞌmasaiꞌya. Mîrîrî yeꞌnen îꞌ ton pe Paapa yenpokî taaya manniꞌ?


text:
Paapa yaꞌ uurî wanî moropai uurî yaꞌ Paapa wanî kupîya pra nan innape? —taꞌpîiya Filipe pîꞌ.<pb/>Moropai tînenupaꞌsan pîꞌ taꞌpîiya: —Mîrîrî tauya manniꞌ uwinîpainon pepîn, tîîse Paapa, uupia tîîkoꞌmansenya ituꞌse tîweꞌtoꞌ kupî uurî wenai.


text:
Paapa yaꞌ uurî wanî moropai uyaꞌ Paapa wanî tauya manniꞌ kuꞌtî innape. Tîîse saꞌme awanî yeꞌnen innape mîrîrî kupîyaꞌnîkon pra awanî ya, innape ukuꞌtî unkupî wenai.


text:
Ayenkuꞌtîuya pepîn. Anîꞌya innape ukupî ya, unkupîꞌpî warantî ikupîiya. Moropai unkupîꞌpî yentai ikupîiya maasa pra Paapa pia uutî kupî sîrîrî.


text:
Mîrîrî wenai umaimu pe îꞌ rî anesatîkon tîrîuya aapiaꞌnîkon. Mîrîrî yeꞌnen uurî wenai morî pe Paapa yapurî tuꞌke pemonkonyamîꞌya.


text:
Moropai Paapa pîꞌ esatîuya sîrîrî, apanamanenkon ton tiaron, yairon pîꞌ teeseurîmasen yarimatoꞌpeiya aapiaꞌnîkon aakoꞌmantoꞌpe ipatîkarî.


text:
Sîrîrî non po tîîkoꞌmansenonya mîîkîrî yapisî eserîke pra awanî maasa pra eraꞌma toꞌya eserîke pra awanî, epuꞌtî toꞌya pepîn. Tîîse amîrîꞌnîkonya epuꞌtî maasa pra aakoꞌmamî apokonpeꞌnîkon, ayewankon yaꞌ awanî.


text:
Uutî ya, tiwinsarî aweꞌnîmîkon pepîn aakoꞌmannîꞌnenkon ton pra, tîîse inîꞌrî ennaꞌpo kupî sîrîrî aapiaꞌnîkon.


text:
Maasa mararî sîrîrî pata po tîîkoꞌmansenonya uyeraꞌma pepîn inîꞌrî. Tîîse amîrîꞌnîkonya inîꞌrî uyeraꞌma kupî sîrîrî. Moropai inîꞌrî enen uukoꞌmamî yeꞌnen, amîrîꞌnîkon koꞌmamî nîrî enen ipatîkarî.


text:
Mîrîrî wei yai, Paapa pia uukoꞌmamî epuꞌtîyaꞌnîkon kupî sîrîrî. Moropai uyaꞌ aakoꞌmamîkon, amîrîꞌnîkon yaꞌ uukoꞌmamî warantî. Tiwin eꞌnî sîrîrî.


text:
Anîꞌ unekaremekîꞌpî yapisîtîpon, moropai mîrîrî unekaremekîꞌpî yawîron, mîîkîrî uꞌnînmanen. Mîîkîrî uꞌnînmanen saꞌnama uyunya. Uurîya nîrî isaꞌnama moropai iipia uuipî, esekaremekî uyepuꞌtoꞌpeiya, taꞌpî Jesusya toꞌ pîꞌ.


text:
Mîrîrîya taꞌpî Judasya. (Mîîkîrî Judas Iscariotes pepînya, tiaron) Mîîkîrîya taꞌpî Jesus pîꞌ: —Uyepotorî, oꞌnon yeꞌka pe anna pia aaipî tîîse tamîꞌnawîronkon pemonkonyamîꞌ pia aaipî pepîn?


text:
Jesusya yuukuꞌpî: —Anîꞌya uꞌnînma ya, mîîkîrî koꞌmamî unekaremekîꞌpî yawîrî. Uyunya isaꞌnama, moropai anna erepamî iipia moropai anna koꞌmamî iipia —taꞌpîiya.


text:
—Tîîse uꞌnînmanen pepîn koꞌmamî pepîn unekaremekîꞌpî yawîrî. Mîrîrî unekaremekîꞌpî uwinîpainon pepîn tîîse Paapa winîpainon.


text:
Tîîse panamaton, Morî Yekaton Wannî, Paapa narimaton uyenta, mîîkîrîya amîrîꞌnîkon yenupa kupî sîrîrî tamîꞌnawîron pîꞌ. Moropai tamîꞌnawîrî unekaremekîꞌpî pîꞌ ayenpenatanîpîiyaꞌnîkon kupî sîrîrî.<pb/>


text:
Tîwanmîra aweꞌtoꞌkon nîmîuya aapiaꞌnîkon. Mîrîrî ke arepauyaꞌnîkon. Mîrîrî untîrî sîrîrî non po tîîkoꞌmansenon nîtîrî warainon pepîn. Mîrîrî yeꞌnen teesewankonoꞌmai pra eꞌtî, eranneꞌ pe pra.


text:
Uutî sîrîrî aapiapaiꞌnîkon moropai inîꞌrî ennaꞌpo aapiaꞌnîkon tauya eta pîꞌ naatîi. Uꞌnînmayaꞌnîkon ya, aatausinpakon eꞌpainon. Maasa pra emikku sîrîrî uyun pia. Mîîkîrî uyun uyentainon.


text:
Inîꞌrî kureꞌne eseurîma eserîke pra wai amîrîꞌnîkon yarakkîrî. Maasa pra sîrîrî pata esaꞌ iipî kupî sîrîrî. ˻Mîîkîrî Makui˼ uyentainon pepîn.


text:
Tîîse îꞌ rî taa Paapaya ya, mîrîrî kupîuya, Paapa yapurîuya epuꞌtoꞌpe tamîꞌnawîronkon sîrîrî pata po tîîkoꞌmansenonya.<pb/>Aaseꞌnîkon sîrîrî pata pai.<pb/>


text:
Mîrîrî tîpo Jesusya taꞌpî tînenupaꞌsan pîꞌ: —Uurî wanî uva yeꞌ warantî, yairon. Amîrîꞌnîkon wanî ipantakon warantî. Moropai Uyun wanî ikoꞌmannîꞌnen warantî.


text:
Mîîkîrî Uyunya tamîꞌnawîrî ipanta epetakoikon pepîn yaꞌtî moropai ipantakon mararî epetakoikon yapîꞌkaiya morî pe aweꞌtoꞌpe, inîꞌ panpîꞌ eepetatoꞌpe.


text:
Amîrîꞌnîkon wanî ipanta yapîꞌkasaꞌ warantî maasa pra aasîrî amîrîꞌnîkon enasaꞌ man morî pe, ayenupatouꞌyaꞌnîkon wenai. Imakuiꞌpî ankupîꞌpîkon moꞌkasaꞌ Paapaya —taꞌpîiya.


text:
—Akoꞌmantî uupia, moropai uukoꞌmamî aapiaꞌnîkon. Irupukon pîꞌ ipanta atapiꞌsaꞌ pra awanî ya, eepeta pepîn. Tîîse aakoꞌmamî ya irupukon pîꞌ eepeta. Mîrîrî warantî amîrîꞌnîkon wanî. Upîꞌ aakoꞌmamîkon pra awanî ya, morî pe aakoꞌmamîkon pepîn. Morî pe aakoꞌmamîkon eserîke pra awanîkon, aꞌtuꞌmîra awanîkon yeꞌnen.<pb/>


text:
Uurî uva yeꞌ warainon, amîrîꞌnîkon ipantakon warainokon. Anîꞌ koꞌmamî ya uupia, moropai iipia uukoꞌmamî ya, mîîkîrîya morî kupî kureꞌne umeruntîri wenai. Tîîse uurî ton pra siꞌma morî kupîiya eserîke pra awanî tiwin kin.


text:
Ipantakon imoꞌkasaꞌ awaꞌpiꞌtasaꞌ yannuku toꞌya. Mîrîrî soroka toꞌya apoꞌ yaꞌ aarantoꞌpe. Mîrîrî warantî anîꞌ koꞌmamî pra awanî ya uupia, mîîkîrî yenumî Paapaya pe man.


text:
Aakoꞌmamîkon ya uupia moropai umaimu koꞌmamî ya aapiaꞌnîkon îꞌ ituꞌse aweꞌtoꞌkon esatîyaꞌnîkon moropai yapisîyaꞌnîkon.


text:
Kureꞌne morî kupîyaꞌnîkon ya, amîrîꞌnîkon wanî upemonkono pe epuꞌtî tamîꞌnawîronkonya. Moropai mîrîrî wenai taa toꞌya, “Inna, morî pe Paapa man”, taa toꞌya.


text:
Uyunya uꞌnînma warantî amîrîꞌnîkon pînînmauya. Mîrîrî yeꞌnen akoꞌmantî uupia, aꞌnînmatouꞌyaꞌnîkon pîꞌ aatausinpakonpa.


text:
Mîrîrî warantî unekaremekîꞌpî yawîrî aakoꞌmamîkon ya, upîꞌ aatarimakon pepîn. Aꞌnînmatouꞌyaꞌnîkon pîꞌ aakoꞌmamîkon taatausinpai. Mîrîrî warantî uyun maimu yawîrî uukoꞌmamî yeꞌnen iipia uukoꞌmamî moropai uꞌnînmaiya pîꞌ atausinpa.


text:
Mîrîrî ekaremekî pîꞌ wai apîꞌnîkon aatausinpakonpa uurî atausinpasaꞌ warantî, aatausinpatoꞌkon eꞌtoꞌpe mîîpîkîrî pra.


text:
Anîꞌ saꞌmanta ya tonpa ton pe, mîîkîrî wanî tonpa saꞌnamanen pe kureꞌne. Inîꞌ panpîꞌ tonpa saꞌnamatoiꞌya ton pra awanî, mîrîrî yentainon.


text:
Inîꞌrî upoitîrî tauya pepîn apîꞌnîkon maasa pra tîkaraiwarîya îꞌ kupî epuꞌtî ipoitîrîya pepîn. Tîîse uyonpa pe puꞌkuru awanîkon maasa pra tamîꞌnawîrî upîꞌ Paapa nekaremekîꞌpî ekaremekîꞌpîuya apîꞌnîkon.


text:
Amîrîꞌnîkonya uurî menkasaꞌ pra man. Tîîse uurîya amîrîꞌnîkon menkaꞌpî. Moropai ayaipontîꞌpîuyaꞌnîkon Paapa yeseru ekaremekîkonpa tamîꞌnawîronkon pîꞌ. Moropai mîrîrî wenai morî pe toꞌ koꞌmamî ipatîkarî. Mîrîrî warantî awanîkon ya, îꞌ rî anesatîkon tîrî Paapaya aapiaꞌnîkon.


text:
Sîrîrî non po tîîkoꞌmansenonya amîrîꞌnîkon kupî ya tewanmakon pe, mîrîrî warantî uurî kupîꞌpî toꞌya eꞌmaiꞌ pe. Mîrîrî epuꞌtî pîꞌ naatîi.


text:
Sîrîrî non po tîîkoꞌmansenon yonpa pe awanîkon ya, asaꞌnamakon toꞌya eꞌpainon, tîîse toꞌ yonpa pe pra awanîkon maasa pra amoꞌkaꞌpîuyaꞌnîkon toꞌ koreꞌta pai. Mîrîrî yeꞌnen tewanmakon pe amîrîꞌnîkon kupî toꞌya.


text:
Unekaremekîꞌpî pîꞌ enpenatatî. Ipoitîrî wanî pepîn tîkaraiwarî yentai. Mîrîrî warantî utarumaꞌtî toꞌya ya, atarumaꞌtîkon toꞌya nîrî. Umaimu yawîrî toꞌ wanî ya, amaimukon yawîrî nîrî toꞌ wanî.


text:
Uuiꞌsaꞌ pra awanî ya, moropai toꞌ yarakkîrî eseurîmasaꞌ pra awanî ya, imakuiꞌpî pe tîwanîkon epuꞌtî toꞌya pepîn eꞌpainon. Tîîse epuꞌtî toꞌya. Mîrîrî yeꞌnen, “Imakuiꞌpî pe anna wanî epuꞌtî annaya pra man”, taa toꞌya eserîke pra awanî.


text:
Toꞌ koreꞌta anîꞌya ikupî eserîkan pepîn kuꞌsauꞌya pra awanî ya, imakuiꞌpî kuꞌsaꞌ tîuyaꞌnîkon epuꞌtî toꞌya pepîn. Tîîse unkupîꞌpî eraꞌmaꞌpî toꞌya. Mîîwîni tîîse uurî moropai uyun kuꞌsaꞌ toꞌya tewanmakon pe.


text:
Tîîse mîrîrî kupîꞌpî toꞌya Paapa maimu eꞌmenukasaꞌ yawîrî toꞌ eꞌtoꞌpe. Pena Moisésya Paapa maimu menukaꞌpî see warantî:<br/><t>Îꞌ rî kupîuya pîn toꞌ winîkîi. Mîîwîni tîîse tewanmakon pe ukupî toꞌya.<br/>taasaiꞌya.<pb/>


text:
Panamaton iipî pe man. Mîîkîrî Yekaton Wannî, Innape teeseurîmasen, Paapa piapai tuiꞌsen. Mîîkîrî yarimauya kupî sîrîrî Paapa piapai aapiaꞌnîkon moropai uyeseru pîꞌ ayenpenatanîpîiyaꞌnîkon kupî sîrîrî.


text:
Moropai amîrîꞌnîkon nîrî eseurîma kupî sîrîrî uyeseru pîꞌ maasa pra uyarakkîrî aakoꞌmanpîtîꞌpîkon ayenupakon piaꞌtîꞌpîuya pata pai sîrîrî tîpose.<pb/>


text:
Moropai Jesusya taꞌpî toꞌ pîꞌ: —Mîrîrî ekaremekîꞌpîuya apîꞌnîkon innape Paapa kuꞌtoꞌyaꞌnîkon kupîyaꞌnîkon namai tîwî.


text:
Teepereꞌtoꞌkon yewîꞌkon tapai amîrîꞌnîkon yenpaꞌka toꞌya kupî sîrîrî. Moropai inîꞌ panpîꞌ ikupî toꞌya. Maasa awî tîuyaꞌnîkon yai, Paapa wakîri pe awanî kaiꞌma toꞌ esenumenka kupî sîrîrî.


text:
Mîrîrî warantî atarumaꞌtîkon toꞌya kupî sîrîrî, maasa pra uurî moropai uyun epuꞌtî tîuyaꞌnîkon pra awanî yeꞌnen.


text:
Aasîrî mîrîrî ekaremekîꞌpîuya apîꞌnîkon. Moropai mîrîrî koneka toꞌya yai, awenpenatakon kupî sîrîrî.<pb/>Eꞌmaiꞌ pe upemonkono pe amîrîꞌnîkon ena piaꞌtîsaꞌ pe mîrîrî ekaremekîuya pra wanîꞌpî. Maasa pra aapiaꞌnîkon uurî wanî yeꞌnen.


text:
Tîîse uutî kupî sîrîrî uyarimaꞌtîpon pia. Mîîwîni tîîse uyekaranmapoyaꞌnîkon pra naatîi. Anîꞌya “Oꞌnon pata pona attî?” taa pra awanî, tiwin kin.


text:
Tîîse yairî tauya sîrîrî. Uutîsaꞌ ya, morî pe awanî kupî sîrîrî aapiaꞌnîkon. Uutîsaꞌ pra awanî ya, panamatonkon iipî pepîn aapiaꞌnîkon. Tîîse uutîsaꞌ ya, mîîkîrî yarimauya aapiaꞌnîkon.


text:
Mîîkîrî iipî non po tîîkoꞌmansenon pia. Aaipî ya, toꞌ pîꞌ ekaremekîiya. Imakuiꞌpî pe toꞌ wanî ekaremekîiya kupî sîrîrî. Moropai îꞌ pe yairon wanî ekaremekîiya. Moropai Paapaya toꞌ yenumî kupî ekaremekîiya kupî sîrîrî.


text:
Moropai ekaremekîiya yairî pra toꞌ wanî imakuiꞌpî tînkupîꞌpî pîꞌ maasa pra innape ukupî toꞌya pra awanî.


text:
Moropai ekaremekîiya yairî pra toꞌ esenumenka yairon pîꞌ. Maasa pra kaꞌ pona uutî, tarî uyeraꞌmayaꞌnîkon pepîn inîꞌrî. Mîrîrî yai Paapaya uyapisî morî pe, iwakîri pe. Mîrîrî wenai yairon pe wanî epuꞌtî toꞌya.


text:
Moropai Paapaya imakuiꞌpî tarumaꞌtî ekaremekîiya maasa pra aasîrî Paapaya imakuiꞌpî yepotorî, Makui, tarumaꞌtî pe man.


text:
Tîîse Mîîkîrî, yairon pîꞌ teeseurîmasen erepansaꞌ ya, tamîꞌnawîrî yairon Paapa piapainon pîꞌ ayenupaiyaꞌnîkon. Tîîwarîrî eeseurîma pepîn tîîse tînetaꞌpî ekaremekîiya moropai aweꞌkupîton maasa ekaremekîiya nîrî.


text:
Tamîꞌnawîrî Paapa wanî manniꞌ itesaꞌ pe, uurî nîrî itesaꞌ pe. Mîrîrî yeꞌnen tauya, uwinîpainon tînapisîꞌpî, aapiaꞌnîkon itîrî Morî Yekaton Wannîya, unekaremekî ekaremekîiya apîꞌnîkon.<pb/>


text:
Maasa mararî tîîkoꞌmanse uyeraꞌmayaꞌnîkon pepîn moropai inîꞌrî mararî tîîkoꞌmanse tîpo uyeraꞌmayaꞌnîkon.


text:
Mîrîrîya inenupaꞌsan esekaranmapoꞌpî tîpîꞌnîkon: —Îꞌ taiya pe awanî mîrîrî? “Maasa mararî uyeraꞌmayaꞌnîkon pepîn moropai inîꞌ aakoꞌmamîkon tîpo, uyeraꞌmayaꞌnîkon inîꞌrî,” taꞌpîiya saꞌrî. Moropai taiya nîrî: “Uutî uyun pia yeꞌnen uyeraꞌmayaꞌnîkon pepîn.” Îꞌ taiya pe awanî? —taꞌpî toꞌya.


text:
—Maasa mararî tîpo taꞌpîiya saꞌrî îꞌ taiya pe awanî epuꞌtî pra man mîrîrî. Mîrîrî warantî toꞌ eseurîmaꞌpî tîîwarîrîꞌnîkon.<pb/>


text:
Tîpîꞌ anekaranmapopai toꞌ wanî epuꞌtîꞌpî Jesusya. Mîrîrî yeꞌnen taꞌpîiya toꞌ pîꞌ: —Maasa mararî uyeraꞌmayaꞌnîkon pepîn taa pîꞌ wai moropai inîꞌrî maasa uyeraꞌmayaꞌnîkon inîꞌrî taa pîꞌ wai. Îꞌ taiya pe awanî? —taꞌpîiya toꞌ pîꞌ.


text:
—Innape taa pîꞌ wai apîꞌnîkon. Akaraukon kupî sîrîrî tîîse non po tîîkoꞌmansenon atausinpa. Eesewankonoꞌmakon tîîse mîrîrî eesewankonoꞌmatoꞌkon eraꞌtî inîꞌrî aatausinpatoꞌkon pe moropai aatausinpakon.


text:
Wîriꞌ mîîkîrî tînre esenpo kupî ya, eesewankonoꞌmakoi. Maasa pra tîweꞌtarumaꞌtî weiyu eseposaꞌ yeꞌnen. Tîîse tînre esenposaꞌ tîpo, inîꞌrî tîweꞌtarumaꞌtîtoꞌ pîꞌ awenpenata pepîn. Tîîse more esenposaꞌ pîꞌ aatausinpa.


text:
Mîrîrî warantî awanîkon. Esewankonoꞌman pîꞌ naatîi tîîse inîꞌrî ayeraꞌmauyaꞌnîkon moropai aatausinpakon kupî sîrîrî. Mîrîrî aatausinpatoꞌkon moꞌka anîꞌya eserîke pra awanî.<pb/>


text:
Mîrîrî yai uyekaranmapoyaꞌnîkon pepîn. Ayenkuꞌtîuyaꞌnîkon pepîn. Îꞌ rî anesatîkon Paapa pîꞌ itîrîiya aapiaꞌnîkon upemonkono pe awanîkon yeꞌnen.


text:
Sîrîrî tîpo see Paapa pîꞌ esatîyaꞌnîkon pra awanîkon. Upemonkono pe siꞌma esatî moropai yapisîyaꞌnîkon. Mîrîrîya kureꞌne aatausinpakon. Aatausinpatoꞌkon wanî tîwîrî, mîîpîkîrî pra.<pb/>


text:
Mîrîrî ekaremekî pîꞌ wai panton pe, aronne pra. Tîîse maasa uweiyu eseporî kupî sîrîrî. Mîrîrî yai ekaremekîuya pepîn panton pe tîîse aronne ayekaremekîuyaꞌnîkon Paapa pîꞌ.


text:
Mîrîrî weiyu yai, Paapa pîꞌ esatîyaꞌnîkon aawarîrîꞌnîkon uyeseꞌ yai upemonkono pe awanîkon yeꞌnen. Paapa pîꞌ esatîuya pepîn amîrîꞌnîkon ton pe.


text:
Maasa pra Paapaya asaꞌnamakon. Asaꞌnamaiyaꞌnîkon maasa pra uyapurîyaꞌnîkon yeꞌnen moropai innape ukupîꞌpîyaꞌnîkon, Paapa winîpainon pe.


text:
Paapa piapai iipîꞌpî uurî, sîrîrî non pona. Moropai inîꞌrî sîrîrî non nîmîuya kupî sîrîrî. Ennaꞌpo kupî sîrîrî Paapa pia.<pb/>


text:
—Tamîꞌnawîron epuꞌtî pîꞌ nai epuꞌtî pîꞌ anna man tarîpai. Îꞌ tiaronkon esenumenka epuꞌtî pîꞌ nai ayekaranmapo toꞌya pra tîîse. Mîrîrî wenai Paapa winîpaino pe awanî kupî pîꞌ anna man innape.


text:
—Maasa panpîꞌ amîrîꞌnîkon eꞌtîrîka kupî sîrîrî. Maasa puꞌkuru pra attîkon kupî sîrîrî ayewîꞌkon ta, unîmîyaꞌnîkon kupî sîrîrî tiwinsarî. Mîîwîni tîîse tiwinsarî uukoꞌmamî pepîn maasa pra uyun wanî uupia.


text:
Mîrîrî ekaremekî pîꞌ wai tîîwanmîra awanîkonpa Paapa winîkîi, uponaron pe awanîkon yeꞌnen. Tarî sîrîrî non po imakuiꞌpîya atarumaꞌtîkon, tîîse meruntî ke eꞌtî. Maasa pra imakuiꞌpî yentai wanîꞌpî.<pb/>


text:
Mîrîrî taa tîpo, Jesusya tenu yanumîꞌpî kaꞌ yekaya. Moropai eepîremaꞌpî. Paapa pîꞌ taꞌpîiya:<pb/>—Paapa, uweiyu eseposaꞌ man. Ipîkku pe eꞌtoꞌ yenpokî, ipîkku pe aweꞌtoꞌ yenpotoꞌpeuya. Morî pe puꞌkuru awanî, meruntî ke awanî epuꞌtoꞌpe tamîꞌnawîronkonya.


text:
Tamîꞌnawîronkon pemonkonyamîꞌ esaꞌ pe ukupîꞌpîya. Ukupîꞌpîya antîrîꞌpî tîîtoꞌpeuya upemonkonoyamîꞌ pia ipatîkarî toꞌ koꞌmantoꞌpe.


text:
Sîrîrî enen koꞌmannîtoꞌ ipatîkaron wanî amîrî epuꞌtoꞌpe toꞌya. Amîrî tiwinan Paapa, yairon, tiaron ton pîn. Moropai uurî Jesus Cristo epuꞌtoꞌpe toꞌya, anarimaꞌpî sîrîrî non pona. Mîrîrî epuꞌtî toꞌya ya, enen toꞌ koꞌmamî ipatîkarî.


text:
Esenyakaꞌmatoꞌ pe antîrîꞌpî aretîꞌkaꞌpîuya. Mîrîrî wenai meruntî ke awanî, morî pe awanî yenpoꞌpîuya tamîꞌnawîronkon pîꞌ.


text:
Paapa, aapia wanî tanne morî, meruntî tîîkî uupia itîrîꞌpîya warantî moro aapia wanî yai, pata ekoneka pra tîîse.<pb/>


text:
Sîrîrî non po tîîkoꞌmansenon koreꞌtapai apemonkonoyamîꞌ moꞌkaꞌpîya. Inkamoro tîrîꞌpîya uupia. Toꞌ pîꞌ ayeseru ekaremekîꞌpîuya ayepuꞌtoꞌpe toꞌya. Moropai amaimu yawîrî toꞌ eꞌsaꞌ man.


text:
Maasa pra upîꞌ anekaremekîꞌpî ekaremekî pîꞌ wai toꞌ pîꞌ. Moropai etasaꞌ toꞌya. Innape see awinîpainon pe wanî epuꞌtî toꞌya. Moropai uyarimaꞌpîya kuꞌsaꞌ toꞌya innape.<pb/>


text:
Toꞌ pona epîrema sîrîrî maasa pra apemonkono pe toꞌ wanî yeꞌnen. Tamîꞌnawîronkon non po tîîkoꞌmansenon pona epîrema pepîn tîîse manniꞌkan antîrîꞌsan neken pona epîrema.


text:
Tamîꞌnawîronkon upemonkonoyamîꞌ wanî apemonkono pe moropai apemonkonoyamîꞌ nîrî wanî upemonkono pe. Moropai inkamoro wenai morî pe puꞌkuru wanî, meruntî ke wanî epuꞌtî tamîꞌnawîronkonya.


text:
Sîrîrî non po uukoꞌmamî pepîn inîꞌrî. Uutî kupî sîrîrî aapia. Tîîse inkamoro apemonkonoyamîꞌ koꞌmamî tarî. Paapa, morî anîꞌ warainon pepîn, inkamoro koꞌmannîꞌkî. Ameruntîri ke toꞌ koꞌmannîꞌkî, uupia tîîsaꞌya manniꞌ ke toꞌ pîikaꞌtîkî tiwin toꞌ koꞌmantoꞌpe, tiwin koꞌmannî manniꞌ warantî.


text:
Toꞌ yarakkîrî wanî ya, toꞌ koꞌmannîpîꞌpîuya, ameruntîri ke. Mîrîrî ameruntîri antîrîꞌpî ke toꞌ koꞌmannîpîꞌpîuya. Moropai anîꞌ atakaꞌma pra man, tîîse tiwinan neken aatakaꞌmaton. Innape awanîꞌpî, amaimu eꞌmenukasaꞌ yawîrî aatakaꞌmaꞌpî.


text:
Tarîpai uutî sîrîrî aapia, moropai mîrîrî warantî tauya tarî siꞌma inkamoro upemonkonoyamîꞌ atausinpatoꞌpe kureꞌne, mîî pîkîrî pra. Uurî atausinpa warantî toꞌ atausinpatoꞌpe.


text:
Anekaremekîꞌpî ekaremekîꞌpîuya toꞌ pîꞌ. Moropai non po tîîkoꞌmansenonya tewanmakon pe toꞌ kuꞌsaꞌ, maasa pra tonpakon pe pra toꞌ wanî yeꞌnen, uurî warantî, tonpakon pe pra.


text:
Inkamoro yenupakî amaimu pîꞌ, apemonkono pe toꞌ eꞌtoꞌpe imakuiꞌpî tîkuꞌse pra. Maasa pra amaimu wanî yairon pe.


text:
Insanan ton pe eturumaka sîrîrî aapia. Innape insanan upemonkonoyamîꞌ nîrî eturumakatoꞌpe aapia, toꞌ yaipontîpa apoitîrî pe.<pb/>


text:
Insanan pona neken epîrema pepîn, tîîse tiaronkon pona innape akupîtonkon pona, insanan maimu wenai. Inkamoro pona nîrî epîrema sîrîrî.


text:
Esatîuya tamîꞌnawîronkon upemonkonoyamîꞌ eꞌtoꞌpe tiwin. Paapa, uurî yaꞌ amîrî wanî warantî moropai amîrî yaꞌ uurî wanî warantî toꞌ kuꞌkî uurîꞌnîkon yaꞌ toꞌ eꞌtoꞌpe. Tiwin toꞌ koꞌmantoꞌpe tamîꞌnawîronkon non po tîîkoꞌmansenonya uyarimaꞌpîya kuꞌtoꞌpe innape.


text:
Ipîkku puꞌkuru eꞌtoꞌ, antîrîꞌpî uupia, mîrîrî ke toꞌ repaꞌpîuya tiwin toꞌ eꞌtoꞌpe, tiwin eꞌnî warantî.


text:
Uukoꞌmamî toꞌ pia moropai aakoꞌmamî uupia. Mîrîrî ya tiwin puꞌkuru toꞌ wanî. Mîrîrî warantî non po tîîkoꞌmansenonya epuꞌtî uyarimaꞌtîpon amîrî moropai upemonkonoyamîꞌ yuꞌse awanî, uyuꞌse awanî warantî.


text:
Inkamoro antîrîꞌsan. Moropai uupia upata yaꞌ toꞌ koꞌmamî yuꞌse wai. Moropai morî uyeseru antîrîꞌpî eraꞌma toꞌya. Morî uyeseru tîrîꞌpîya maasa pra uꞌnînmaꞌpîya pena pata pai pata ekonekasaꞌ rawîrî.


text:
Paapa, yairon amîrî. Non po tîîkoꞌmansenonya ayepuꞌtî pepîn, tîîse ayepuꞌtî pîꞌ wai. Moropai insanan unenupaꞌsanya epuꞌtî uyarimaꞌtîpon pe awanî.


text:
Ayeseru ekaremekî pîꞌ wai toꞌ pîꞌ moropai mîrîrî pîꞌ uukoꞌmamî tiaronkon saꞌnamatoꞌpe toꞌya uꞌnînmaya warantî. Moropai uukoꞌmanpîtî inkamoro koreꞌta, toꞌ yewan yaꞌ tiwin eꞌnîtoꞌpe.<pb/>Mîrîrî warantî Jesus epîremaꞌpî, Paapa yarakkîrî eeseurîmaꞌpî.<pb/>


text:
Teepîrema tîpo, Jesus epaꞌkaꞌpî tînenupaꞌsan yarakkîrî moropai iwîtî rukkuꞌnîtîꞌpî toꞌya, Cedrom iteseꞌ. Moro iratai po Oliveira yeꞌka wanîꞌpî. Miarî tînenupaꞌsan pokonpe eewomîꞌpî.


text:
Mîrîrî Oliveira yeꞌka epuꞌtîꞌpî Judasya iteyatonon pîꞌ Jesus ekaremeꞌnenya. Epuꞌtîꞌpîiya maasa pra miarî Jesusya tînenupaꞌsan muurukuntîpîtîꞌpî.


text:
Mîrîrî yeꞌnen moro Oliveira yeꞌkanaꞌ Judas erepamîꞌpî. Epîremantoꞌ yewîꞌ eraꞌmanenan enepîꞌpîiya moropai tiaronkon enepîꞌpîiya. Teepîremasanon esanon moropai fariseuyamîꞌ narimaꞌsan, arinîke toꞌ wanîꞌpî. Tîkasuparaikon moropai tîtaikapukon moropai tîweiyukon, tîꞌkumaꞌtukon ke toꞌ erepamîꞌpî.


text:
Jesus epaꞌkaꞌpî toꞌ ponaya moropai toꞌ ekaranmapoꞌpîiya, tamîꞌnawîrî îꞌ kupî toꞌya tîpîꞌ epuꞌtîiꞌma. Taꞌpîiya toꞌ pîꞌ: —Anîꞌ yuwayaꞌnîkon? —taꞌpîiya.


text:
Inkamoroya yuukuꞌpî: —Jesus, Nazaré pon —taꞌpî toꞌya. —Uurî mîîkîrî —taꞌpîiya. (Judas, iteyatonon pîꞌ Jesus ekaremeꞌnen, mîîkîrî wanî mîrîrî inkamoro pokonpe.)


text:
Moropai inîꞌrî Jesusya toꞌ ekaranmapoꞌpî: —Anîꞌ yuwayaꞌnîkon? —taꞌpîiya toꞌ pîꞌ. —Jesus, Nazaré pon —taꞌpî toꞌya.


text:
—Uurî mîîkîrî tauya saꞌrî. Uurî yuwayaꞌnîkon ya, moriya tîwî insanan unenupaꞌsan nîtîi —taꞌpî Jesusya toꞌ pîꞌ.


text:
Mîrîrî taꞌpîiya tîmaimu yawîrî aweꞌkuꞌtoꞌpe manniꞌ Paapa nîtîrîꞌsan koꞌmannîpîꞌpîuya anîꞌ atakaꞌma pra man taꞌpîiya neꞌtîkini. Innape tîmaimu eꞌtoꞌpe taiya mîrîrî warantî.


text:
Mîrîrîya Simão Pedroya tîkasuparai moꞌkaꞌpî moropai teepîremasanon esanon yepotorî poitîrî pana yaꞌtîꞌpîiya. Mîîkîrî ipoitîrî eseꞌ Malco.


text:
Mîrîrî pîꞌ Jesusya taꞌpî Pedro pîꞌ: —Tîwî akasuparai nîsi, yekaꞌmakî iwon yaꞌ —taꞌpîiya. —Ituꞌse Paapa eꞌtoꞌ yawîrî eꞌtarumaꞌtî pepîn naka? Kaane, eꞌtarumaꞌtî sîrîrî Paapa naipontîꞌpî pe.<pb/>


text:
Mîrîrî tîpo Jesus yapisîꞌpî toꞌya, surarayamîꞌya moropai toꞌ esaꞌya, moropai teepîremasanon esanon narimaꞌsanya yapisîꞌpî, itenya yewaꞌtîꞌpî toꞌya.


text:
Moropai eꞌmaiꞌ pe yarîꞌpî toꞌya Anás pia. Anás mîîkîrî Caifás yawo. Mîrîrî konoꞌ yai teepîremasanon esanon yepotorî pe Caifás wanîꞌpî.


text:
Mîîkîrî Caifásya Judeuyamîꞌ esanon panamasaꞌ wanîꞌpî tiwin warayoꞌ saꞌmanta yuꞌse wanî tamîꞌnawîronkon pemonkonyamîꞌ ton pe kaiꞌma toꞌ panamasaiꞌya wanîꞌpî.<pb/>


text:
Moropai Simão Pedro moropai tiaron inenupaꞌpîya Jesus wenaimaꞌpî. Mîîkîrî tiaron inenupaꞌpî teepîremasanon esanon yepotorî nepuꞌtî. Mîrîrî yeꞌnen attîꞌpî Jesus pîkîrî itewîꞌ poroyiꞌpîrî pîkîrî,


text:
poro po Pedro koꞌmamî tanne wîttî woimaꞌtîtoꞌ manaꞌta pia. Mîrîrîya tiaron inenupaꞌpî, manniꞌ teepîremasanon esanon yepotorî nepuꞌtîꞌpî, mîîkîrî ennaꞌpoꞌpî manaꞌta piawon wîriꞌ yarakkîrî eseurîmai. Eeseurîmaꞌpî moropai Pedro ewomî tîrîꞌpîiya.


text:
Moropai mîîkîrî manaꞌta piawon wîriꞌya taꞌpî Pedro pîꞌ: —Mîîkîrî warayoꞌ nenupaꞌpî amîrî? —taꞌpîiya. —Kaane, uurî pepîn —taꞌpî Pedroya.


text:
Mîrîrîya Pedro wîtîꞌpî ipoitîrîtonon koreꞌta apoꞌ pia tîweꞌsanon pia. Moropai teepîrematoꞌkon yewîꞌ eraꞌmanenan pia. Toꞌ atapinaꞌpî tîntîrukaꞌpîkon pia, komiꞌ pe pata wanî yeꞌnen. Satippe Pedro atapinaꞌpî toꞌ pokonpe.<pb/>


text:
Mîrîrî tanne teepîremasanon esanon yepotorîya Jesus ekaranmapoꞌpî inenupaꞌsan pîꞌ moropai inekaremekîꞌpî pîꞌ.


text:
Jesusya yuukuꞌpî: —Tamîꞌnawîronkon pemonkonyamîꞌ yeurîmapîtîꞌpîuya aronne, amaꞌ pe pra. Epereꞌnîtoꞌ yewîꞌkon ta, epîremantoꞌ yewîꞌ ta, toꞌ yenupapîtîꞌpîuya tîmurukun pe awanîkon tanne. Îꞌ tauya pra wanîꞌpî amaꞌ pe.


text:
Mîrîrî yeꞌnen îꞌ ton pe uyekaranmapoya? Inkamoro umaimu etatîponkon mekaranmapoi, îꞌ taasauꞌya toꞌ pîꞌ. Mîrîrî epuꞌtî pîꞌ toꞌ man morî pe.


text:
Mîrîrî taasaꞌ Jesusya pe, tiwin epîremantoꞌ yewîꞌ eraꞌmanenya Jesus yenpatamoꞌpî. Moropai taꞌpîiya: —Îꞌ ton pe see mîrîrî yeꞌka pe eseurîman mîrîrî teepîremasanon esanon yepotorî pîꞌ? —taꞌpîiya Jesus pîꞌ.


text:
Jesusya yuukuꞌpî: —Yairî pra eseurîmasaꞌ ya, makai tamîꞌnawîronkon pîꞌ îꞌ kaiꞌma eseurîmasaꞌ. Tîîse yairî eseurîman pîꞌ wai. Îꞌ waniꞌ awanî yeꞌnen upaꞌtîya mîrîrî? —taꞌpî Jesusya mîîkîrî pîꞌ.


text:
Mîrîrî tanne Simão Pedro atapina koꞌmannîpîꞌpî satippe siꞌma. Moropai tiaronkon iipiawonkonya taꞌpî ipîꞌ: —Mîîkîrî warayoꞌ nenupaꞌpî nîrî amîrî kaꞌrî? Tîîse Pedroya taꞌpî: —Kaane uurî pepîn —taꞌpîiya.


text:
Mîrîrîya tiwin teepîremasanon esanon yepotorî poitîrîya taꞌpî. Mîîkîrî pana Pedro naꞌtîꞌpî yonpa pe awanîꞌpî. Mîîkîrîya taꞌpî Pedro pîꞌ: —Amîrî kaꞌrî ayeraꞌmauya neꞌtîkini mîîkîrî yarakkîrî Oliveira yeꞌkanaꞌ eꞌnî neꞌtîkini —taꞌpîiya.


text:
Moropai eerenmapî ya Jesus yarîꞌpî toꞌya Caifás yewîꞌ tapai Governador Pilatos yewîꞌ ta. Tîîse Judeuyamîꞌ esanon wanîꞌpî ewonpai pra, tîweꞌkîꞌpakon namai Judeuyamîꞌ pepîn koreꞌta. Maasa pra Páscoa entamoꞌkantoꞌ pîꞌ eꞌpai toꞌ wanîꞌpî. Mîrîrî yeꞌnen toꞌ ewomî pîn.


text:
Mîrîrî yeꞌnen poro pona Pilatos epaꞌkaꞌpî toꞌ pia. Moropai taꞌpîiya toꞌ pîꞌ: —Îꞌ imakuiꞌpî inkupîꞌpî taayaꞌnîkon mîrîrî, mîserî nîkupîꞌpî? —taꞌpîiya.


text:
Yuukuꞌpî toꞌya. —Aꞌkî, imakuiꞌpî kuꞌsaiꞌya pra awanî ya, aapia eneꞌsaꞌ annaya pepîn eꞌpainon. Tîîse imakuiꞌpî kupîtîpon mîserî —taꞌpî toꞌya.


text:
Mîrîrî yeꞌnen taꞌpî Pilatosya toꞌ pîꞌ: —Amîrîꞌnîkon mîîkîrî yeseru yakoꞌmenkatî aawarîrîꞌnîkon moropai itarumaꞌtîtî ayeserukon yawîrî. Tîîse yuukuꞌpî toꞌya: —Amîrîꞌnîkon Romanoyamîꞌya anîꞌ wîî meꞌpo annaya tîrî pepîn —taꞌpî toꞌya.


text:
Mîrîrî warantî toꞌ eseurîmaꞌpî mîrîrî, Jesus nekaremekîꞌpî pîꞌ innape aweꞌtoꞌpe. Maasa pra îꞌ kaiꞌma tîîsaꞌmanta ekaremeꞌsaꞌ Jesusya wanîꞌpî.


text:
Pilatos ewomîꞌpî tewîꞌ ta moropai Jesus yanno meꞌpoꞌpîiya. Mîrîrîya Jesus ekaranmapoꞌpîiya: —Judeuyamîꞌ esaꞌ amîrî, rei amîrî? —taꞌpîiya Jesus pîꞌ.


text:
Pilatosya taꞌpî: —Judeu pepîn uurî. Amîrî yonpayamîꞌ moropai teepîremasanon esanonya arumakasaꞌ mîrîrî uyenyaꞌ —taꞌpîiya. —Îꞌ kupî pîꞌ nan? —taꞌpîiya.


text:
—Sîrîrî non po pemonkonyamîꞌ yaipontîuya pepîn toꞌ esaꞌ pe. Mîrîrî warantî ikupîuya ya, upoitîrîtonon eseyaꞌnama eꞌpainon Judeuyamîꞌ esanonya uyapisî namai. Tîîse mîrîrî yeꞌka pe pra kupîuya tarî sîrîrî non po. Maasa pra sîrîrî non winîpainon pepîn uurî —taꞌpîiya.


text:
Mîrîrî yeꞌnen Pilatosya taꞌpî ipîꞌ: —Moriya rei pe awanî mîrîrî? Jesusya taꞌpî: —Amîrîya taa mîrîrî, yairon mai. Esenpoꞌpî moropai uuipîꞌpî sîrîrî non pona yairon ekaremeꞌse. Mîrîrî ton pe neken erepamîꞌpî. Moropai yairon anetapainonya umaimu pîinama.


text:
Pilatosya taꞌpî: —Îꞌ mîrîrî yairon? —taꞌpîiya.<pb/>Mîrîrî tîpo Pilatos epaꞌkaꞌpî pemonkonyamîꞌ pia moropai taꞌpîiya toꞌ pîꞌ: —Imakuiꞌpî inkupîꞌpî eporîuya pra wai. Îꞌ wenai pra iwîmeꞌpouya eserîke pra wai —taꞌpîiya.


text:
—Tîîse ayeserukon yawîrî konoꞌ kaisarî Páscoa yai, tiwin unarakkamoꞌpî rumakauya aapiaꞌnîkon. Mîserî amîrîꞌnîkon Judeuyamîꞌ rei rumakauya yuꞌse naatî?


text:
Mîrîrî yuukuꞌpî toꞌya tîwentaimepîꞌse. —Kaane, mîîkîrî pepîn. Barrabás rumakaya yuꞌse anna man —taꞌpî toꞌya. (Barrabás mîîkîrî amaꞌyeꞌ.)<pb/>


text:
Surarayamîꞌya itarako ton konekaꞌpî mîꞌnî ke. Moropai yekaꞌmaꞌpî toꞌya ipuꞌpai pona, moropai suuyu sonpan rei pon yeꞌka yekaꞌmaꞌpî toꞌya ipîꞌ tîîwoꞌmaꞌtakon pe.


text:
Moropai iipia toꞌ erepanpîtîꞌpî. Taapîtîꞌpî toꞌya ipîꞌ: —Viva Jesus, Judeuyamîꞌ esaꞌ amîrî. Rei amîrî —kaiꞌma taa pîꞌ toꞌ koꞌmamîꞌpî. Moropai mîîkîrî yenpatamopîtîꞌpî toꞌya.<pb/>


text:
Moropai inîꞌrî Pilatos epaꞌkaꞌpî moropai taꞌpîiya Judeuyamîꞌ pîꞌ: —Aꞌkî, mîîkîrî yenpaꞌka meꞌpo pîꞌ wai eraꞌmakonpa. Imakuiꞌpî inkupîꞌpî eporîuya pra wai. Îꞌ wenai pra iwî meꞌpouya eserîke pra wai.


text:
Mîrîrî yeꞌnen Jesus epaꞌkaꞌpî mîꞌnî yeꞌ tarakko pe tîîse moropai suuyu sonpan tîpon yaꞌ. Mîrîrîya Pilatosya taꞌpî toꞌ pîꞌ: —Aꞌkî, mîserî warayoꞌ man. Eraꞌmatî! —taꞌpîiya.<pb/>


text:
Mîîkîrî eraꞌma tîuyaꞌnîkon pe teepîremasanon esanon moropai toꞌ poitîrîtonon entaimepîtîꞌpî. —Iwî meꞌpokî, iwî meꞌpokî pakîꞌnan pona —taapîtîꞌpî toꞌya.<pb/>Moropai Pilatosya taꞌpî toꞌ pîꞌ: —Kaane, uurî pepîn. Amîrîꞌnîkon neken tarîpai. Ituꞌse awanîkon ya, ipokapîtîtantî pakîꞌnan pona, iwîtî —taꞌpîiya. —Tîîse uurî pia morî pe eraꞌma pîꞌ wai. Îꞌ wenai pra iwîtî tauya eserîke pra wai.<pb/>


text:
Tîîse Judeuyamîꞌya yuukuꞌpî: —Moisés nurîꞌtî nekaremekîꞌpî yawîrî aasaꞌmanta eꞌpai awanî. Maasa pra Paapa munmu pe aweꞌkupî —taꞌpî toꞌya.<pb/>


text:
Moropai eewomîꞌpî tewîꞌ ta inîꞌrî. Moropai Jesus ekaranmapoꞌpîiya. —Oꞌnon pata painon amîrî? —taꞌpîiya. Tîîse Jesusya yuuku pîn.


text:
Pilatosya taꞌpî ipîꞌ: —Umaimu yuukuya pepîn? Enpenatakî, ayesaꞌ uurî. Arumakauya eꞌpainon, awî meꞌpouya eꞌpainon —taꞌpîiya Jesus pîꞌ.<pb/>


text:
Jesusya yuukuꞌpî: —Aawarîrî uyesaꞌ pe awanî pepîn. Uyesaꞌ pe awanî maasa pra Paapaya itîîsaꞌ mîrîrî aapia. Mîrîrî yeꞌnen mîîkîrîya, ayenyaꞌ urumakatîponya, imakuiꞌpî kuꞌsaꞌ mîrîrî, imakuiꞌpî kuꞌsaꞌya yentai.<pb/>


text:
Mîrîrî eta tîuya yeꞌnen, Jesus anrumakapai Pilatos wanîꞌpî. Tîîse Judeuyamîꞌ entaimepîtîꞌpî. —Irumakaya ya, César yeyaton pe awanî —taꞌpî toꞌya. —Anîꞌ eꞌkupî ya rei pe César yentai eꞌpai awanî. César pîinamaiya pepîn.<pb/>


text:
Mîrîrî eta tîuya pe Jesus yenpaꞌka meꞌpoꞌpî Pilatosya. Moropai eereutaꞌpî taponseꞌ pona miarî pata tîꞌ kaꞌsaꞌ pona. (Judeuyamîꞌ maimu ta Gabatá).


text:
Awanîꞌpî sexta-feira Páscoa konekatoꞌ weiyu pe. Moropai wei enuꞌsaꞌ wanîꞌpî. Mîrîrî yai Pilatosya taꞌpî Judeuyamîꞌ esanon pîꞌ: —Aꞌkî, ayesaꞌkon mîîkîrî, rei mîîkîrî —taꞌpîiya.<pb/>


text:
Moropai toꞌ entaimepîtîꞌpî. —Iwî meꞌpokî, iwî meꞌpokî pakîꞌnan pona —taapîtîꞌpî toꞌya. —Ayesaꞌkon wîî meꞌpouya yuꞌse naatî? —taꞌpî Pilatosya. —Itesaꞌ pînon anna —taꞌpî toꞌya. —César neken anna esaꞌ —taꞌpî teepîremasanon esanonya.<pb/>


text:
Mîrîrî yeꞌnen surarayamîꞌya yarîꞌpî. Jesus epaꞌkaꞌpî cidade poi. Pakîꞌnan yarîꞌpîiya tîwîtoꞌ yaponseꞌ ton. Eerepamîꞌpî pata eseꞌ pemonkon puꞌpaiꞌpî warainon. (Judeuyamîꞌ maimu ta Gólgota.)


text:
Moro ipokapîtîꞌpî toꞌya pakîꞌnan po. Moropai tiaronkon nîrî asakîꞌnankon warayoꞌkon pokapîtîꞌpî toꞌya iratai winî Jesus wanîꞌpî toꞌ arakkita.<pb/>


text:
Mararonkon pepîn Judeuyamîꞌya mîrîrî erenkaꞌpî maasa pra Jesus wîꞌpî toꞌya aminke pra cidade pia. Moropai mîrîrî eꞌmenukasaꞌ wanîꞌpî eseurîwîꞌnankon maimukon ta. Judeuyamîꞌ maimu ta, romanoyamîꞌ maimu ta, moropai gregoyamîꞌ maimu ta aweꞌmenukasaꞌ wanîꞌpî.


text:
Moropai teepîremasanon esaꞌya taꞌpî Pilatos pîꞌ: —Judeuyamîꞌ esaꞌ kaiꞌma kîꞌmenukai tîîse “Judeuyamîꞌ esaꞌ uurî”, taꞌpî mîserîya taatoꞌ menukakî —taꞌpî toꞌya.<pb/>


text:
Pilatosya yuukuꞌpî: —Îꞌ unmenukaꞌpî koꞌmamî mîrîrî warantî. Tiaron pe imoꞌtannîpîuya pepîn —taꞌpîiya.<pb/>


text:
Pakîꞌnan pona Jesus pokapîtî surarayamîꞌya tîpo, ipon yanumîꞌpî toꞌya moropai pantakaꞌpî toꞌya tîkaisarîꞌnîkon, saakîrîronkon. Sonpan nîrî yanumîꞌpî toꞌya. Mîrîrî sonpan morî tiwin ikaꞌsaꞌ, iisiꞌpîntoꞌ ton pîn.


text:
Mîrîrî yeꞌnen taꞌpî toꞌya tîpîꞌnîkon: —Ipon karaka namai, tîꞌ yenunpaiꞌnîkon anîꞌ yemanne pe sonpan wanî epuꞌtoꞌpeꞌnîkon —taꞌpî toꞌya.<pb/>Mîrîrî kupîꞌpî toꞌya Paapa maimu eꞌmenukasaꞌ eꞌtoꞌpe innape. See warantî aweꞌmenukasaꞌ:<br/><t>Upon pantakaꞌpî toꞌya tîkoreꞌtaꞌnîkon moropai sonpan,<br/>anîꞌ pon pe aweꞌnîmî epuꞌtîkonpa tîꞌ yenumîꞌpî toꞌya.<br/>Mîrîrî yeꞌnen mîrîrî kupîꞌpî surarayamîꞌya.<pb/>


text:
Mîrîrî tanne aminke pra Jesus pakîꞌnanon pia wîriꞌsanyamîꞌ wanîꞌpî satippe. Jesus yan moropai itakon moropai Clopas noꞌpî, iteseꞌ Maria, moropai Maria Magdala pon, inkamoro wanîꞌpî aminke pra.


text:
Moropai tîsan eraꞌma tîuya pe, moropai tînenupaꞌpî, tîsaꞌnamanen, eraꞌma tîuya pe, Jesusya taꞌpî tîsan pîꞌ: —Eraꞌmakî, anre mîîkîrî tarîpai —taꞌpîiya.


text:
Mîrîrî tîpo taꞌpîiya tînenupaꞌpî pîꞌ: —Eraꞌmakî, asan mîîkîrî tarîpai —taꞌpîiya. Moropai mîrîrî pata pai inenupaꞌpîya isan yarîꞌpî tewîꞌ ta aakoꞌmantoꞌpe.<pb/>


text:
Tîîkoꞌmamî tîpo, Jesusya tamîꞌnawîrî aretîꞌkasaꞌ tîuya epuꞌtîꞌpî. Moropai taꞌpîiya: —Tuna aninnîpai wai. Mîrîrî taꞌpîiya innape Paapa maimu eꞌmenukasaꞌ eꞌtoꞌpe yairî.


text:
Moro pisa wanîꞌpî intapîkîron uva yekku soꞌritasaꞌ yenseꞌ. Mîrîrî yeꞌnen tuꞌnasen esponja tîrîꞌpî toꞌya woꞌ ka. Moropai amansaꞌ tanne, esponja moꞌkaꞌpî toꞌya. Hissopo yeꞌ pona tîrîꞌpî toꞌya, moropai iꞌmîꞌsaꞌkaꞌpî toꞌya inta yaꞌ.


text:
Mîrîrî yuꞌnaꞌpî Jesusya moropai taꞌpîiya: —Tamîꞌnawîron ataretîꞌkasaꞌ man. Mîrîrî taa tîuya yaretîꞌka pe aweꞌmuruikaꞌpî moropai aasaꞌmantaꞌpî.<pb/>


text:
Mîrîrî Páscoa konekatoꞌ weiyu yai, moropai penane wanî sábado ipîkku, páscoa pîꞌ toꞌ eꞌtoꞌ. Mîrîrî yeꞌnen isaꞌmantaꞌsan esaꞌrîꞌpî koꞌmamî pakîꞌnan po yuꞌse pra Judeuyamîꞌ wanîꞌpî. Mîrîrî yeꞌnen toꞌ wîtîꞌpî Pilatos pia. Taꞌpî toꞌya ipîꞌ: —Inkamoro pîsi waikîpîtî meꞌpokî kaꞌneꞌ panpîꞌ toꞌ saꞌmantatoꞌpe moropai toꞌ esaꞌrîꞌpî moꞌkatoꞌpe annaya pakîꞌnan po toꞌ koꞌmamî namai sábado yai —taꞌpî toꞌya ipîꞌ.


text:
Mîrîrî yeꞌnen surarayamîꞌ wîtîꞌpî. Eꞌmaiꞌnon pakîꞌnan pon pîsi waikîpîtîꞌpî toꞌya. Mîrîrî tîpo tiaron pîsi waikîpîtîꞌpî toꞌya Jesus yarakkîronkon.


text:
Tîîse Jesus pia teerepamîkon yai, eraꞌmaꞌpî toꞌya aasîrî aasaꞌmantasaꞌ wanîꞌpî. Mîrîrî yeꞌnen iꞌsi waikîpîtî toꞌya pra awanîꞌpî.


text:
Tîîse tiwin suraraya tîkasuparai ke yaꞌsoꞌkaꞌpî Jesus yaraꞌta yai. Mîrîrî pe rî imînî moropai tuna tiꞌkamoꞌpî mararî pra.


text:
Mîrîrî eraꞌmatîpon uurî. Moropai ekaremekîuya sîrîrî innape ikupîkonpa. Mîrîrî unekaremekî wanî yairî. Moropai mîrîrî wanî innape epuꞌtîuya.


text:
Mîrîrî eꞌkupîꞌpî Paapa maimu eꞌmenukasaꞌ eꞌtoꞌpe innape. See warantî aweꞌmenukasaꞌ:<br/><t>Tiwin iteꞌpî waikîpîtî toꞌya pepîn tiwin kin<br/>taatoꞌ.


text:
Moropai inîꞌrî Paapa maimu eꞌmenukasaꞌ see warantî:<br/><t>Pemonkonyamîꞌya tînaꞌsoꞌkaꞌpîkon eraꞌma pe man<br/>taatoꞌ mîrîrî.<pb/>


text:
Mîrîrî tîpo José Arimatéia ponya Pilatos pîꞌ esatîꞌpî, Jesus esaꞌrîꞌpî yuꞌnaꞌtîpa kaiꞌma. Mîîkîrî José wanîꞌpî Jesus wenaimetîpon pe tîîse amaꞌ pe, maasa pra Judeuyamîꞌ esanon namaꞌpîiya.


text:
Moropai Nicodemos, manniꞌ Jesus pia itîꞌpî ewaron yaꞌ. Mîîkîrî wîtîꞌpî José yarakkîrî. Aꞌpusin yarîꞌpîiya 35 quilos kaisarî yaiꞌmei mirra, aloé yarakkîrî.


text:
Moropai Jesus esaꞌrîꞌpî wontîꞌpî toꞌya kamisa ke aꞌpusin tekaꞌmai, Judeuyamîꞌ yeseru yawîrî isaꞌmantaꞌpî esaꞌrîꞌpî konekatoꞌ tîuyaꞌnîkon yawîrî.


text:
Moropai jardim wanîꞌpî Jesus wîꞌpî toꞌya pata pia aminke pra. Moro wanîꞌpî amenan uuruwai, tîꞌ yawon isaꞌmantaꞌpî ton pînon.


text:
Moropai Judeuyamîꞌ festarî weiyu ekonekatoꞌ wanî yeꞌnen mîrîrî uuruwai yaꞌ Jesus esaꞌrîꞌpî yekaꞌmaꞌpî toꞌya aminke pra awanî yeꞌnen.<pb/>


text:
Domingo erenmapî yai, ewaron ke tîîse Maria Madalena wîtîꞌpî uuruwai pona. Moropai eraꞌmaꞌpîiya, tîꞌ kureꞌnan wanîꞌpî eraꞌtîsaꞌ innaꞌta poi.


text:
Mîrîrî eraꞌma tîuya pe Maria ekatumîꞌpî Simão Pedro pia moropai tiaron inenupaꞌpî Jesus nîsaꞌnamaꞌpî pia. Moropai taꞌpîiya toꞌ pîꞌ: —Uyepotorîkon yarîꞌpî toꞌya man uuruwai yapai moropai oꞌnon pata yaasaꞌ toꞌya epuꞌtî annaya pra man.<pb/>


text:
Saꞌnîrî toꞌ ekatumîꞌpî tîîse tiaron inenupaꞌpî kaꞌneꞌ panpîꞌ eekaꞌtumîꞌpî Pedro ekaꞌtumî yentai. Mîrîrî yeꞌnen eerepamîꞌpî uuruwai pona Pedro rawîrî.


text:
Iteꞌmaꞌpî pîꞌ Pedro erepamîꞌpî. Tiwinarî Pedro ewomîꞌpî uuruwai yaꞌ, tîꞌ yawon yaꞌ. Moro kamisa eraꞌmaꞌpîiya.


text:
Moropai Jesus puꞌpai woinon kamisa eraꞌmaꞌpîiya tiaron kamisa piapai aminke maꞌre. Yanmakoꞌmasaꞌ pe awanîꞌpî.


text:
Mîrîrî tîpo tiaron inenupaꞌpî ewomîꞌpî Pedro yeꞌmaꞌpî pîꞌ. Eraꞌmaꞌpîiya, innape Jesus eꞌmîꞌsaꞌkasaꞌ kupîꞌpîiya.


text:
Maria koꞌmamîꞌpî satippe tîkarawaꞌpî. Tîkarau yeꞌka pe aweꞌmuruikaꞌpî moropai uuruwai yaꞌ eraꞌmaꞌpîiya.


text:
Moro inserîyamîꞌ asakîꞌnankon eraꞌmaꞌpîiya, aimutun toꞌ pon. Toꞌ ereutasaꞌ wanîꞌpî Jesus pataꞌpî yaꞌ, tiwin ipuꞌpai pataꞌpî yaꞌ, tiaron iꞌpu pataꞌpî yaꞌ.<pb/>


text:
Moropai taꞌpî toꞌya Maria pîꞌ: —Wîriꞌ, îꞌ pîꞌ akarau mîrîrî? Mariaya yuukuꞌpî: —Inna, uyepotorî yarîꞌpî toꞌya man moropai oꞌnon pata yarîꞌpî toꞌya epuꞌtîuya pra wai.


text:
Jesusya taꞌpî ipîꞌ: —Wîriꞌ, îꞌ pîꞌ akarau mîrîrî? Anîꞌ yuwaya? —taꞌpîiya. Jardim koꞌmannîꞌnen kaiꞌma Maria esenumenkaꞌpî. Mîrîrî yeꞌnen taꞌpîiya: —Inna, uyonpa, amîrîya kaꞌrî yaasaꞌ nai kaꞌkî upîꞌ oꞌnon pata yarî pîꞌ nan uutîtoꞌpe eraꞌmai? —taꞌpîiya.<pb/>


text:
Jesusya taꞌpî ipîꞌ: —Maria —taꞌpîiya.<pb/>Mîrîrî pîꞌ eeraꞌtîꞌpî iponaya moropai taꞌpîiya Judeuyamîꞌ maimu ta: —Rabôni —taꞌpîiya. (Uyenupanen taatoꞌ mîrîrî.)


text:
—Uurî kîsapisî —taꞌpî Jesusya ipîꞌ. —Maasa enuku pra wai uyun pia. Tîîse atîkî uyonpayamîꞌ pia. Makai toꞌ pîꞌ ennaꞌpo uyun pia, mîîkîrî wanî toꞌ yun pe nîrî, Paapa unapurîton moropai toꞌ napurîton nîrî pia uutî.


text:
Mîrîrî yeꞌnen Maria wîtîꞌpî inenupaꞌsan pia moropai ekaremekîꞌpîiya. —Uyepotorîkon eraꞌma pîꞌ wai, see yeꞌka pe taa pîꞌ man —taꞌpîiya.<pb/>


text:
Pata koꞌmamîꞌpî mîrîrî domingo yai. Mîrîrî yai inenupaꞌsan epereꞌsaꞌ atarakkansaꞌ wanîꞌpî maasa pra Judeuyamîꞌ esanon pîꞌ eranneꞌ pe toꞌ wanîꞌpî. Mîrîrî tanne Jesus iipîꞌpî toꞌ koreꞌta satippe awanîꞌpî. Moropai taꞌpîiya toꞌ pîꞌ: —Tîîwanmîra eꞌtî.


text:
Mîrîrî taa tîuya tîpo, tenya prego yettaꞌpî moropai taraꞌta yaino yenpoꞌpîiya. Mîrîrî pîꞌ inenupaꞌsan atausinpaꞌpî tepotorîkon eraꞌma tîuyaꞌnîkon pîꞌ.<pb/>


text:
Inîꞌrî Jesusya taꞌpî toꞌ pîꞌ: —Tîîwanmîra eꞌtî. Sîrîrî non pona uyunya uyarimasaꞌ warantî ayarimauyaꞌnîkon —taꞌpîiya.


text:
—Anîꞌ nîkupîꞌpî imakuiꞌpî kupîyaꞌnîkon ya aawanmîraꞌnîkon, Paapaya nîrî ikupî tîîwanmîra. Tîîse anîꞌ nîkupîꞌpî imakuiꞌpî kupîyaꞌnîkon pra awanî ya, aawanmîraꞌnîkon, mîrîrî warantî aakoꞌmamî mîrîrî.<pb/>


text:
Moropai Tomé, tiwin inenupaꞌpî tiaronkon inenupaꞌsan yarakkîrî pra awanîꞌpî Jesus iipîꞌpî yai. (Mîîkîrî Tomé wanîꞌpî asakîꞌne iteseꞌ, Tomé moropai monoiꞌ.)


text:
Mîrîrî yeꞌnen tiaronkon inenupaꞌsanya ekaremekîꞌpî. —Uyepotorîkon eraꞌma pîꞌ anna man —taꞌpî toꞌya ipîꞌ. Tîîse Toméya taꞌpî toꞌ pîꞌ: —Innape akupîuyaꞌnîkon pepîn. Uyenya eperu ke itenya pokatoꞌ pataꞌpî yaꞌ yapîuya pra tîîse innape ikupîuya pepîn. Yaraꞌta yaꞌsoꞌkasaꞌ yaꞌ uyenya yekaꞌmauya pra tîîse innape ikupîuya pepîn —taꞌpî Toméya toꞌ pîꞌ.<pb/>


text:
Moropai eseurîwîꞌne miaꞌ pona tîîmoꞌtai (8) wei tîpo, inîꞌrî inenupaꞌsan epereꞌsaꞌ wanîꞌpî wîttî ta. Moropai Tomé wanîꞌpî toꞌ pokonpe. Manaꞌtakon atarakkansaꞌ wanîꞌpî. Mîîwîni tîîse Jesus esenpoꞌpî toꞌ koreꞌta, awanîꞌpî satippe. Moropai taꞌpîiya toꞌ pîꞌ: —Tîîwanmîra eꞌtî —taꞌpîiya.


text:
Moropai taꞌpîiya Tomé pîꞌ: —Ayenya yekaꞌmakî uyenya yaꞌ, eraꞌmakî. Moropai uyaraꞌta yai ayenya yawonnîꞌkî innape ukupîpa. Innape pra uurî kîꞌkupîi —taꞌpîiya Tomé pîꞌ.<pb/>


text:
Jesusya taꞌpî ipîꞌ: —Innape ukupî pîꞌ nan uyeraꞌmaya yeꞌnen? Tîîse tiaronkon uyeraꞌmaꞌtîponkon pepîn inkamoro, tîîse innape ukupî toꞌya. Mîrîrî wenai toꞌ atausinpa.<pb/>


text:
Moropai mararî pra anîꞌ nîkupî eserîkan pepîn kupîꞌpî Jesusya tînenupaꞌsanya eraꞌma tanne. Tîîse sîrîrî kaareta pona imenukasauꞌya pra wai.


text:
Tîîse unmenukaꞌsan menukaꞌpîuya innape Jesus wanî Cristo, Paapa nîmenkaꞌpî pe kupîkonpa. Innape Paapa munmu pe Jesus wanî kupîkonpa. Moropai innape ikupîyaꞌnîkon yeꞌnen, aakoꞌmamîkon enen ipatîkarî iipia.<pb/>


text:
Mîrîrî tîpo, inîꞌrî Jesus esenpoꞌpî tînenupaꞌsan pia Tiberíades kuꞌpîrî ena po toꞌ tîîse. Sîrîrî warantî awanîꞌpî.


text:
Tîmurukun pe toꞌ wanîꞌpî. Simão Pedro, Tomé, manniꞌ iteseꞌ monoiꞌ, Natanael, Galiléia pon Caná poinon, Zebedeu munkîyamîꞌ, moropai tiaronkon asakîꞌnankon Jesus nenupaꞌsan wanîꞌpî.


text:
Moropai Simão Pedroya taꞌpî tiaronkon pîꞌ: —Tarrafa pîꞌ uutî sîrîrî —taꞌpîiya. —Inna iyarî, anna wîtî nîrî —taꞌpî toꞌya ipîꞌ. Mîrîrî yeꞌnen toꞌ asaraꞌtîꞌpî kanau yaꞌ. Tiwin ewaron erenmapî pîkîrî anîꞌ yapisî toꞌya pra awanîꞌpî.<pb/>


text:
Wei epaꞌka tanne, Jesus esenpoꞌpî tuna ena pona satippe. Tîîse Jesus pe awanî epuꞌtî inenupaꞌsanya pra awanîꞌpî.<pb/>


text:
Moropai Jesusya taꞌpî toꞌ pîꞌ: —Uyonpayamîꞌ, anîꞌ yapisîyaꞌnîkon pra naatî? —taꞌpîiya. —Inna, anîꞌ ton pra man —taꞌpî toꞌya.<pb/>


text:
Jesusya taꞌpî toꞌ pîꞌ: —Tarrafa yenuntî kanau meruntî winî, moroꞌyamîꞌ yapisîkonpa. Moropai yenumîꞌpî toꞌya moropai inîꞌrî mîrîrî yekuꞌna toꞌya eserîke pra awanîꞌpî maasa pra mararî pra moroꞌyamîꞌ atapiꞌsaꞌ wanîꞌpî.<pb/>


text:
Moropai inenupaꞌpî Jesus nîsaꞌnamaꞌpîya taꞌpî Pedro pîꞌ: —Uyepotorîkon mîîkîrî —taꞌpîiya. Mîrîrî eta tîuya pe Pedroya tîpon yekaꞌmaꞌpî maasa pra tîpon moꞌkasaiꞌya wanîꞌpî. Moropai aarapumîꞌpî tuna kaꞌ.


text:
Tiaronkon inenupaꞌsan wîtîꞌpî Pedro pîkîrî tuna ena pona kanau yaꞌ, tarrafa yekuꞌnaꞌpî toꞌya. Maasa pra aminke pra tuna ena pona toꞌ wanîꞌpî. Yai pra 100 metros kaisarî toꞌ wanîꞌpî.


text:
Simão Pedro asaraꞌtîꞌpî moropai tarrafa kuꞌnaꞌpîiya. Mararonkon pepîn moroꞌyamîꞌ wanîꞌpî. 153 kaisarî wanîꞌpî. Mîîwîni tîîse tarrafa eꞌkarakasaꞌ pra awanîꞌpî.


text:
Moropai Jesusya taꞌpî toꞌ pîꞌ: —Asiꞌtî entamoꞌkai —taꞌpîiya. Moropai “Anîꞌ amîrî?” kaiꞌma taa anîꞌya pra awanî epuꞌtîꞌpî toꞌya.


text:
Mîrîrîya Jesus wîtîꞌpî, pão yanumîꞌpîiya, toꞌ pia itîrîꞌpîiya. Mîrîrî warantî moroꞌ yanumîꞌpîiya itîrîꞌpîiya nîrî toꞌ pia.<pb/>


text:
Tîwentamoꞌkakon tîpo, Jesusya taꞌpî Simão Pedro pîꞌ: —Simão, João munmu amîrî. Uurî saꞌnamaya insananya usaꞌnama yentai?<pb/>Yuukuꞌpî Pedroya: —Inna, uyepotorî. Asaꞌnama pîꞌ wai, epuꞌtî pîꞌ nai —taꞌpîiya.<pb/>Jesusya taꞌpî: —Upemonkonoyamîꞌ koꞌmannîꞌkî, ayekînnan carneiroyamîꞌ koꞌmannîpîya warantî.<pb/>


text:
Moropai itakon teꞌka pe Jesusya taꞌpî Pedro pîꞌ: —Simão, João munmu amîrî. Innape puꞌkuru usaꞌnama pîꞌ nan? —taꞌpîiya.<pb/>—Inna, uyepotorî —taꞌpî Pedroya. —Asaꞌnama pîꞌ wai epuꞌtî pîꞌ nai.<pb/>Jesusya taꞌpî: —Moriya upemonkonoyamîꞌ koꞌmannîꞌkî ayekînnan koꞌmannîpîya warantî.<pb/>


text:
Teeseurînon teꞌka pe Jesusya taꞌpî: —Simão, João munmu amîrî. Uurî saꞌnama pîꞌ nan?<pb/>Mîrîrî pîꞌ Pedro esewankonoꞌmaꞌpî. Maasa pra Jesusya tekaranmapopîtîꞌpî eseurîwîꞌne iteꞌka kaisarî, —Uurî saꞌnama pîꞌ nan? —taiya yeꞌnen. Mîrîrî yeꞌnen taꞌpîiya ipîꞌ: —Uyepotorî, tamîꞌnawîron epuꞌnen amîrî. Asaꞌnama pîꞌ wai epuꞌnen amîrî nîrî.<pb/>Jesusya taꞌpî: —Moriya upemonkonoyamîꞌ koꞌmannîꞌkî ayekînnan koꞌmannîpîya warantî —taꞌpîiya.


text:
Ayenkuꞌtîuya pepîn, pena maasa awanî ya apon ton yekaꞌmapîtîꞌpîya moropai ituꞌse aweꞌtoꞌ yaꞌ attîpîtîꞌpî. Tîîse aꞌyekeꞌton pe eena ya, ayenya yekainumîya tiaronya ayewaꞌtîtoꞌpe moropai ayarî toꞌya oꞌnon pata ituꞌse aweꞌtoꞌ pepîn yaꞌ.


text:
Mîrîrî taa tîuya pe, Jesus eseurîmaꞌpî îꞌ kaiꞌma Pedro saꞌmantatoꞌ pîꞌ. Moropai aasaꞌmantatoꞌ wenai, tiaronkonya Paapa yapurî. Mîrîrî tîpo Jesusya taꞌpî ipîꞌ: —Upîkîrî aase.<pb/>


text:
Moropai Pedro eraꞌtîꞌpî, tiaron inenupaꞌpî eraꞌmaꞌpîiya, manniꞌ Jesus nîsaꞌnamaꞌpî, Jesus pia awanî manniꞌ entamoꞌkantoꞌ Páscoa iteseꞌ weiyu yai, Jesus pîꞌ ekaranmapotîpon —Uyepotorî, anîꞌya amîrî ekaremekî ayeyatonon pîꞌ? —taiya neꞌtîkini. Mîîkîrî eraꞌmaꞌpî Pedroya.


text:
Jesusya yuukuꞌpî: —Mîîkîrî koꞌmamî yuꞌse wanî ya uuipî pîkîrî, mîîkîrî yarakkîrî îꞌ ton pra nai. Tîîse amîrî, upîkîrî aase —taꞌpîiya.


text:
Mîrîrî yeꞌnen tiaronkon itonpayamîꞌya taa koꞌmannîpîꞌpî manniꞌ inenupaꞌpî, aasaꞌmanta pepîn kaiꞌma toꞌ eseurîmapîtîꞌpî. Tîîse mîrîrî yeꞌka pe pra Jesus eseurîmaꞌpî. —Aasaꞌmanta pepîn —taiya pra awanîꞌpî. Tîîse, —Uuipî pîkîrî aakoꞌmamî yuꞌse wanî ya, mîîkîrî yarakkîrî îꞌ ton pra nai —taꞌpîiya.<pb/>


text:
Manniꞌ inenupaꞌpî mîrîrî ekaremeꞌnen mîîkîrî, imenukatîpon nîrî, moropai inekaremekîꞌpî yairî epuꞌtî pîꞌ anna man.<pb/>


text:
Moropai mararon pepîn Jesus nîkupîꞌsan. Mîrîrî eꞌmenukasaꞌ wanî ya, tuꞌke kaareta yannîpîiya eꞌpainon, sîrîrî pata yentai.<pb/>


text:
<sup>(1,2)</sup> Tiófilo, manniꞌ kaareta aapia unmenukaꞌpî wanî Jesus yekare ekaremeꞌnen pe. Tamîꞌnawîrî îꞌ kupîꞌpî Jesusya teesenyakaꞌma piaꞌtîꞌpî pata pai kaꞌ pona tarî Paapaya pîkîrî ekaremeꞌnen pe awanî. Îꞌ ikupî eserîkan pepîn kuꞌpîtîꞌpîiya, moropai pemonkonyamîꞌ yenupapîtîꞌpîiya ekaremeꞌnen pe awanî. Moropai tînaipontîꞌsan pia tîmaimu tîrîꞌpîiya Morî Yekaton Wannî wenai toꞌ nîkupî ton pe.<pb/>


text:
Inkamoro pia Jesus esenpoꞌpî enen tîîsaꞌmanta tîpo. Asakîꞌne pemonkon (40) wei tîîkoꞌmamî pîkîrî eesenpopîtîꞌpî toꞌ pia tuꞌke iteꞌka. Mîîkîrî nîkupîꞌpî eraꞌmaꞌpî toꞌya. Mîrîrî yeꞌnen enen awanî epuꞌtîꞌpî toꞌya aasaꞌmantasaꞌ pe ikupî toꞌya pîn. Moropai tînaipontîꞌsan yarakkîrî eeseurîmapîtîꞌpî Paapa yeseru pîꞌ. Îꞌ kaiꞌma Paapa iipî tamîꞌnawîronkon esaꞌ pe ekaremeꞌpîtîꞌpîiya toꞌ pîꞌ.


text:
Moropai tiwin iteꞌka tînaipontîꞌsan pereꞌsaꞌ tîuya yai tîmaimu tîrîꞌpîiya toꞌ pia. Taꞌpîiya: —Maasa tarî eꞌtî Jerusalém po Paapa nîtîrî yapisîkonpa. Inîmîꞌtî. Maasa pra yarima tîuya taasaiꞌya man apîꞌnîkon. Mîrîrî warantî rî uurîya nîrî taꞌpî —taꞌpî Jesusya.


text:
—Aꞌkî, Joãoya imakuiꞌpî tînkupîꞌpîkon rumakanenan yenpatakonaꞌpî tuna ke pena. Tîîse inîꞌ panpîꞌ yapisîyaꞌnîkon kupî sîrîrî. Mararî tîîkoꞌmanse aapiaꞌnîkon Morî Yekaton Wannî erepamî kupî sîrîrî ayesaꞌkon pe, aakoꞌmantoꞌpe ipatîkarî —taꞌpî Jesusya toꞌ pîꞌ.<pb/>


text:
Mîrîrî tîpo Jesus naipontîꞌsan emurukuntîꞌpî ipokonpe ˻Oliveira kîrî po˼. Mîrîrî yai ekaranmapoꞌpî toꞌya: —Anna Yepotorî, îꞌ pensa anna kupîya kupî sîrîrî anna pata esaꞌ pe anna koꞌmantoꞌpe anna warîrî, sîrîrî kaꞌrî, maasa kaꞌrî? —taꞌpî toꞌya Jesus pîꞌ.<pb/>


text:
Jesusya yuukuꞌpî: —Mîrîrî epuꞌtîyaꞌnîkon yuꞌse Paapa wanî pra man. Uyun Paapaya neken epuꞌtî, iweiyu ikuꞌneꞌtîsaꞌ tîuya yeꞌnen —taꞌpîiya toꞌ pîꞌ.


text:
—Tîîse meruntî yapisîyaꞌnîkon kupî sîrîrî Morî Yekaton Wannî ena yai ayesaꞌkon pe. Mîrîrî yai meruntî ke uyekare pîꞌ eeseurîmakon kupî sîrîrî Jerusalém po, moropai Judéia pata po, Samaria pata po, moropai tamîꞌnawîrî patakon kaisarî —taꞌpîiya toꞌ pîꞌ.


text:
Mîrîrî taasaiꞌya tîpo, Jesus yanuꞌnîpîꞌpî Paapaya kaꞌ pona, eraꞌma toꞌya tanne. Moropai inîꞌ eraꞌma toꞌya pra toꞌ enaꞌpî. Maasa pra katupuruya yettapurîꞌpî.<pb/>


text:
Tîîse tîwîrî eraꞌmaꞌpî toꞌya kaꞌ yekaya. Jesus eraꞌma yuꞌse toꞌ tîîse, tiwinarî asakîꞌnankon warayoꞌkon esenpoꞌpî aimutunkon toꞌ ponkon toꞌ pia.


text:
Inkamoroya taꞌpî toꞌ pîꞌ: —Warayoꞌkon Galiléia ponkon, anîꞌ eraꞌma yuꞌse awanîkon? —taꞌpî toꞌya. —Manniꞌ Jesus akoreꞌtaꞌnîkon wanî manniꞌ wîtîn pîꞌ man. Kaꞌ pona yanuꞌnîpî pîꞌ Paapa man —taꞌpî toꞌya. —Tîîse teenuku manniꞌ warantî, awennaꞌpo kupî sîrîrî inîꞌrî katupuru po —taꞌpî toꞌya toꞌ pîꞌ.<pb/>


text:
Mîrîrî tîpo Jesus naipontîꞌsan ennaꞌpoꞌpî Oliveira yeꞌkon kîrî poi Jerusalém pona. Aminke puꞌkuru pra itaminkeno awanîꞌpî.


text:
Jerusalém cidaderî pona teerepamîkon pe, toꞌ ewomîꞌpî kawonpan po tîweꞌsen wîttî ta, oꞌnon pata Pedro pokon eꞌtoꞌ ta. Insamoro wanîꞌpî miarî, João moropai Tiago, moropai André, moropai Filipe, moropai Tomé, moropai Bartolomeu, moropai Mateus, moropai tiaron Tiago, Alfeu munmu, moropai Simão Zelote, moropai Judas, mîîkîrî yun eseꞌ wanîꞌpî Tiago pe nîrî.


text:
Inkamoro wanîꞌpî teepîremakon pîꞌ tîwîrî wei kaisarî tîmurukun pe siꞌma. Inkamoro koreꞌta Jesus yan wanîꞌpî moropai Jesus yaꞌmiꞌsan nîrî wanîꞌpî toꞌ pokonpe. Moropai tiaronkon wîriꞌsanyamîꞌ nîrî wanîꞌpî toꞌ koreꞌta.<pb/>


text:
Tiwin wei toꞌ emurukuntîsaꞌ tanne, Pedro eꞌmîꞌsaꞌkaꞌpî toꞌ koreꞌtapai eseurîmai. Inkamoro emurukuntîꞌsan wanîꞌpî 120 kaisarî. Moropai taꞌpîiya toꞌ pîꞌ:


text:
—Uyonpayamîꞌ, eeseraꞌmaton pîꞌ kinî Morî Yekaton Wannî eseurîmaꞌpî pena utamokon Davi nurîꞌtî pîꞌ —taꞌpîiya. —Judas nurîꞌtî yekare pîꞌ eeseurîmaꞌpî pena. Mîîkîrî Judas wanîꞌpî Jesus yapiꞌnenan Judeuyamîꞌ esanon yeꞌmaiꞌnorî pe.


text:
Mîîkîrî wanîꞌpî uurîꞌnîkon yonpa pe ukoreꞌtaꞌnîkon. Maasa pra imenkasaꞌ pe awanîꞌpî eesenyakaꞌmatoꞌpe uurîꞌnîkon pokonpe —taꞌpî Pedroya.<pb/>


text:
(Mîîkîrî Judasya tînmîri ton yennaꞌpî mîrîrî tîniru Jesus rumakapîtîuya Judeuyamîꞌ esanon yenyaꞌ yepeꞌpî ke. Miarî tînmîri yaꞌ mîîkîrî enaꞌpî kawîne pai. Mîrîrî yai iroꞌta eꞌkarakaꞌpî moropai non pona isiwisikkî eꞌsorokaꞌpî. Moropai aasaꞌmantaꞌpî.


text:
Tamîꞌnawîronkon Jerusalém po tîîkoꞌmansenonya mîrîrî epuꞌtîꞌpî. Mîrîrî yeꞌnen ipataꞌseꞌ esatîꞌpî toꞌya Aceldama kaiꞌma, tîîse toꞌ maimu ta awanîꞌpî mîn pataꞌseꞌ kaiꞌma esatîꞌpî toꞌya.)<pb/>


text:
Mîrîrî yeꞌnen Pedroya taꞌpî: —Sîrîrî eꞌmenukasaꞌ pena Salmo kaaretarîya taꞌpî:<br/><t>Mîîkîrî ataretîꞌka kupî sîrîrî.<br/>Mîrîrî yeꞌnen anîꞌ koꞌmamî pepîn itewîꞌ ta,<br/>kaiꞌma Salmo kaaretarî po aweꞌmenukasaꞌ mîrîrî. Moropai inîꞌrî taꞌpî Salmo kaaretarîya:<br/><t>Tiaronya ipataꞌpî yapisî eꞌpai awanî<br/>eesenyakaꞌmatoꞌ rîꞌpî konekaton yaꞌ,<br/>taiya mîrîrî —taꞌpî Pedroya.<pb/>


text:
<sup>(21,22)</sup> —Mîrîrî yeꞌnen tiaron warayoꞌ menkapai awanî sîrîrî uurîꞌnîkon pokonpe eesenyakaꞌma ton. Tîîse mîîkîrî warayoꞌ menkapai man teeseurîmasen innape Uyepotorîkon Jesus eꞌmîꞌsaꞌkaꞌpî pîꞌ. Tîîse imenkapai man manniꞌ uurîꞌnîkon pokonpe Joãoya Jesus yenpatakona yai moropai kaꞌ pona Paapaya Jesus yanuꞌnîpî pîkîrî, aasarîꞌpî upokonpeꞌnîkon —taꞌpî Pedroya.<pb/>


text:
Mîrîrî yeꞌnen toꞌ esenumenkaꞌpî. Asakîꞌne warayoꞌkon menkaꞌpî toꞌya tîpokon peꞌnîkon asarîꞌsan. Inkamoro eseꞌ wanîꞌpî José. Mîîkîrî eseꞌ wanîꞌpî eseurîwîꞌne kaisarî, Barsabás moropai Justo kaiꞌma esatîꞌpî toꞌya. Iwanîyakon eseꞌ wanîꞌpî Matias. Inkamoro menkaꞌpî toꞌya.


text:
Mîrîrî tîpo inkamoro pona toꞌ epîremaꞌpî. Taꞌpî toꞌya Paapa pîꞌ: —Paapa, anna yepotorî, amîrî tamîꞌnawîronkon yewan epuꞌnen. Mîrîrî yeꞌnen insanan anna yonpayamîꞌ ekaremeꞌkî oꞌnon yeꞌka moꞌkaya amîrî ton pe eesenyakaꞌmatoꞌpe, Jesus naipontîꞌpî pe.


text:
Maasa pra anna yonpa Judas anna pokonpe esenyakaꞌmaꞌpîya teesenyakaꞌmatoꞌ rumakaꞌpî inîꞌ ankuꞌpai pra eenaꞌpî. Moropai mîîkîrî wîtîꞌpî eꞌtarumaꞌtîntoꞌ pataꞌseꞌ yaꞌ. Mîrîrî yeꞌnen anîꞌ ekaremekîya anna pokonpe eesenyakaꞌma ton José Matias kaꞌrî. Mîrîrî warantî toꞌ epîremaꞌpî.


text:
Mîrîrî tîpo inkamoroya asakîꞌne tîꞌ yapisîꞌpî. Mîrîrî asakîꞌnan tîꞌ pîꞌ toꞌ eseꞌ eꞌmenukasaꞌ wanîꞌpî José moropai Matias. Moropai teserukon ta mîrîrî tîꞌ yenumîꞌpî toꞌya eꞌmaiꞌnon tîꞌ toꞌ nenumîꞌpî wanîꞌpî Matias eseꞌ yarakkîron. Mîrîrî warantî mîîkîrî enaꞌpî Jesus naipontîꞌsan pokonpe teesenyakaꞌmasen pe.<pb/>


text:
Judeuyamîꞌ festarî weiyu eseporî yai, iteseꞌ Pentecoste, tamîꞌnawîronkon innape Jesus kuꞌnenan emurukuntîꞌpî tiwinan wîttî ta.<pb/>


text:
Mîrîrî yai toꞌ emurukuntîsaꞌ tanne, kaꞌneꞌ pe kaꞌ winîpainon kureꞌnan aꞌsitun ataꞌseꞌmasaꞌ iipî warainon etaꞌpî innape Jesus kuꞌnenanya. Kureꞌne awanî yeꞌnen mîrîrî wîttî tawonkonya etaꞌpî.


text:
Moropai mîrîrî eraꞌmaꞌpî wîttî tawonkonya. Apoꞌ awittasaꞌ yaꞌseꞌmasaꞌ aꞌsitunya warantî innape Jesus kuꞌnenan ekaya. Eesekainunpîtîꞌpî toꞌ kaisarî tiwin pîꞌ toꞌ tîîse, eraꞌmaꞌpî toꞌya.


text:
Mîrîrî yai tamîꞌnawîronkon esaꞌ pe Morî Yekaton Wannî enaꞌpî. Moropai toꞌ eseurîma emapuꞌtîꞌpîiya tiaronkon maimukon ta.<pb/>


text:
Inkamoro koreꞌta Jerusalém po Judeuyamîꞌ Paapa yapurînenan wanîꞌpî aminke pai festa pona iipîꞌsan. Tamîꞌnawîrî patakon poinokon wanîꞌpî.


text:
Mîrîrî aꞌsitun warainon eta tîuyaꞌnîkon yai, toꞌ emurukuntîꞌpî. Mîrîrî yai innape Jesus kuꞌnenan eseurîma tiaronkon maimukon ta etaꞌpî toꞌya. Tîîse etaꞌpî inkamoro aminke pai iipîꞌsanya tîmaimukon pe awanî. Mîrîrî pîꞌ toꞌ esenumenkaꞌpî kureꞌne.


text:
<sup>(9-11)</sup> —Maasa pra uurîꞌnîkon wanî aminke pai iipîꞌsan pe. Pártia patapaiꞌnîkon pe, Média pata paiꞌnîkon pe, Elão pata paiꞌnîkon pe, Mesopotâmia pata paiꞌnîkon pe, Judéia pata paiꞌnîkon pe, Capadócia pata paiꞌnîkon pe, Ponto pata paiꞌnîkon pe, Ásia pata paiꞌnîkon pe, Frígia pata paiꞌnîkon pe, Panfília pata paiꞌnîkon pe, Egito pata paiꞌnîkon pe, Líbia pata woinîkon nîrî wanî, aminke pra awanî Cirene pîꞌ, Roma poinokon pe, Creta pata paiꞌnîkon pe moropai Arábia pata paiꞌnîkon pe. Judeuyamîꞌ moropai Judeuyamîꞌ pepîn Paapa yapurînenan, tamîꞌnawîrî aminke paiꞌnîkon pe eꞌnî tanne tiwin pîꞌ siꞌma umaimukon eta sîrîrî ukaisarîꞌnîkon. Paapa nîkupîꞌpîkon kureꞌnan pîꞌ umaimukon eta sîrîrî ukaisarîꞌnîkon. Paapa nîkupîꞌpîkon kureꞌnan pîꞌ toꞌ eseurîma mîrîrî umaimukon ta eta sîrîrî —taꞌpî toꞌya.


text:
Mîrîrî warantî tamîꞌnawîronkon wanîꞌpî kureꞌne teesenumenkai toꞌ winîkîi. Îꞌ eꞌkuꞌsaꞌ epuꞌtî toꞌya pra awanîꞌpî. Toꞌ esekaranmapopîtîꞌpî. —Îꞌ taatoꞌpe see sîrîrî wanî sîrîrî? —kaiꞌma taꞌpî toꞌya.


text:
Tîîse moro toꞌ koreꞌta tiaronkon wanîꞌpî toꞌ patakapîtî pîꞌ tîweꞌsanon. Inkamoroya taꞌpî toꞌ pîꞌ: —Aꞌkî, insamoro warayoꞌkon etînsaꞌ mîrîrî. Eꞌtari pe toꞌ wanî mîrîrî —kaiꞌma taꞌpî toꞌya toꞌ winîkîi.<pb/>


text:
Tîîse Pedro eꞌmîꞌsaꞌkaꞌpî tiwin puꞌ pona tîîmoꞌtaiꞌnîkon Jesus naipontîꞌsan pokonpe. Mîîkîrî eseurîmaꞌpî meruntî ke arinîkonya eta tanne. —Uyonpayamîꞌ, Judeuyamîꞌ Jerusalém ponkon moropai tamîꞌnawîronkon amîrîꞌnîkon tarîwaya iipîꞌsan. Maasa eseurîma etatî îꞌ taatoꞌpe mîrîrî wanî ekaremekîuya sîrîrî etatî —taꞌpîiya.


text:
—Insamoro warayoꞌkon etînsaꞌ kaiꞌma eesenumenkakon mîrîrî toꞌ pîꞌ —taꞌpîiya. —Tîîse kaane, insamoro wanî maasa îꞌ enîrîtîponkon pepîn insamoro. Penane puꞌkuru anna wanî sîrîrî îꞌ yonpa annaya pra man —taꞌpîiya.


text:
—Aꞌkî, pena Paapa maimu ekaremeꞌnen profeta Joel nurîꞌtî nekaremekîꞌpî eraꞌmayaꞌnîkon sîrîrî —taꞌpî Pedroya toꞌ pîꞌ.<br/>


text:
<t>—Taꞌpî Paapaya: “See warantî ikupîuya kupî sîrîrî<br/>tamîꞌnawîron ataretîꞌka rawîrî,” taꞌpî Paapaya.<br/>“Morî Yekaton Wannî yarimauya kupî sîrîrî<br/>tamîꞌnawîronkon esaꞌ pe, aakoꞌmantoꞌ pe.<br/>Mîîkîrî Morî Yekaton Wannî wenai,<br/>toꞌ eseurîma kupî sîrîrî uyekare pîꞌ.<br/>Moropai anmukukon pia nîrî yarimauya<br/>moropai ayensitonon pia nîrî yarimauya.<br/>Inkamoro eseurîma kupî sîrîrî mîîkîrî wenai umaimu pîꞌ”, taꞌpî Paapaya.<br/>“Maasaronkon weꞌneꞌpîtî warantî<br/>yairon epuꞌtî toꞌya kupî sîrîrî<br/>tîneraꞌmaꞌpîkon pepîn.<br/>Aꞌyekeꞌtonon weꞌneꞌpîtî tîwetun yaꞌ<br/>mîrîrî epuꞌtî toꞌya kupî sîrîrî.<br/>Mîrîrî wenai toꞌ eseurîma kupî sîrîrî.<br/>


text:
<t>Moropai manniꞌkan upoitîrî pe tîweꞌsanon,<br/>inkamoro pia nîrî Morî Yekaton Wannî yarimauya kupî nîrî sîrîrî.<br/>Inkamoro eseurîma kupî nîrî sîrîrî uyekare pîꞌ,<br/>tamîꞌnawîronkon pîꞌ ekaremekî toꞌya.<br/>


text:
<t>Moropai teeseraꞌmasen kupîuya kupî sîrîrî<br/>aneraꞌmakon ton kaꞌ pîꞌ.<br/>Moropai teeseraꞌmasen kupîuya kupî sîrîrî non po,<br/>Mîrîrî wanî kupî sîrîrî mîn warantî.<br/>Moropai apoꞌ warantî<br/>moropai wereꞌtî warantî kureꞌne eraꞌmayaꞌnîkon,<br/>


text:
<t>Moropai teeseraꞌmasen kupîuya inîꞌrî kaꞌ pîꞌ<br/>wei ena kupî sîrîrî ewaron pe,<br/>moropai kapoi ena kupî sîrîrî mîn warantî,<br/>Mîrîrî eꞌkupî kupî sîrîrî<br/>manniꞌ ipîkku weiyu eseporî rawîrî,<br/>uuipî rawîrî tamîꞌnawîron yaretîꞌkai.<br/>


text:
<t>Mîrîrî yai tîwenpenatasen awanî ya,<br/>taawon wanî ya,<br/>Paapa, upîikaꞌtîkî.<br/>Paapa, aapia ikoꞌmanpai wai<br/>taawon wanî ya, mîîkîrî pîikaꞌtîuya”, taꞌpî Paapaya<br/>taꞌpî mîîkîrî profeta Joel nurîꞌtîya pena —taꞌpî Pedroya.<pb/>


text:
Mîrîrî pîꞌ Pedro eseurîma koꞌmannîpîꞌpî. Taꞌpîiya: —Warayoꞌkon, amîrîꞌnîkon Israel pemonkonoyamîꞌ, eseurîma Jesus Nazaré poinon yekare pîꞌ etatî —taꞌpîiya. —Mîîkîrî Paapa naipontîꞌpî eraꞌmaꞌpîyaꞌnîkon. Îꞌ ikupî eserîkan pepîn kupîiya wenai, kureꞌnan teeseraꞌmasen pepîn kupîiya wenai, Paapa winîpaino pe awanî epuꞌtîꞌpîyaꞌnîkon ukoreꞌtaꞌnîkon tîwanî yai.


text:
Mîîkîrî rumakaꞌpîyaꞌnîkon imakuiꞌsan warayoꞌkon yenyaꞌ. Inkamoroya ipokapîtîꞌpî pakîꞌnan pona. Mîrîrî warantî amîrîꞌnîkonya iwîꞌpî ituꞌse Paapa eꞌtoꞌ yawîrî. Pena mîrîrî kupîyaꞌnîkon rawîrî Paapaya epuꞌtîꞌpî.


text:
Moropai Paapaya mîîkîrî Jesus pîmîꞌsaꞌkaꞌpî. Aweꞌtarumaꞌtîtoꞌ yapai imoꞌkaꞌpîiya. Saꞌmantantoꞌ yentai ikupîꞌpîiya, maasa pra isaꞌmantaꞌsan koreꞌta aakoꞌmamî eserîke pra awanîꞌpî.


text:
Mîrîrî pîꞌ utamokon Davi nurîꞌtî eseurîmaꞌpî pena. Mîîkîrî Jesus pîꞌ taꞌpîiya:<br/><t>Uyepotorî eraꞌma pîꞌ uukoꞌmamî aminke pra uupia,<br/>maasa pra mîîkîrî wanî umeruntîri winî.<br/>Mîrîrî yeꞌnen uurî wanî pepîn eranneꞌ pe<br/>maasa pra uupia aakoꞌmamî yeꞌnen.<br/>


text:
<t>Mîrîrî yeꞌnen taatausinpai<br/>uyewan wanî sîrîrî,<br/>umaimu wanî kureꞌne atausinpaꞌpî maimu pe.<br/>Tîîse uurî wanî tîîsaꞌmantasen pe<br/>tîîse eranneꞌ pe pra uukoꞌmamî uusaꞌmantatoꞌ pîꞌ,<br/>


text:
<t>Maasa pra uurî saꞌmanta yai<br/>uukoꞌmamî pepîn non yoꞌkoi isaꞌmantaꞌsan koreꞌta.<br/>Urumakaya pepîn.<br/>Moropai apoitîrî imakuiꞌpî ton pîn<br/>saꞌmantasaꞌ koꞌmamî pepîn,<br/>itesaꞌrîꞌpî kata pepîn,<br/>iꞌmîꞌsaꞌkaya kupî yeꞌnen.<br/>Mîrîrî nîmîkî pîꞌ uukoꞌmamî,<br/>


text:
<t>Uyepotorî, mîrîrî yairon epuꞌtouꞌya ton ke<br/>uyenupaꞌpîya ipatîkaron uukoꞌmantoꞌ ton epotoꞌpe.<br/>Mîrîrî yeꞌnen taatausinpai puꞌkuru uurî wanî sîrîrî.<br/>Maasa pra uupia aakoꞌmamî yeꞌnen,<br/>taꞌpî Davi nurîꞌtîya —taꞌpî Pedroya.<pb/>


text:
Moropai Pedro eseurîma koꞌmannîpî. Taꞌpîiya: —Uyonpayamîꞌ, maasa eseurîma etapaiꞌnîkon, penaron manniꞌ utamokon Davi nurîꞌtî yekare pîꞌ. Mîîkîrî koꞌmanpîtîꞌpî tamîꞌnawîronkon esaꞌ pe pena. Tîîse aasaꞌmantaꞌpî. Mîrîrî tîpo yuꞌnaꞌtîꞌpî toꞌya, mîîkîrî uruwasi man uurîꞌnîkon koreꞌta.


text:
Mîîkîrî eꞌpîtîꞌpî Paapa maimu ekaremeꞌnen pe. Mîrîrî yeꞌnen epuꞌtîꞌpîiya, îꞌ taasaꞌ Paapaya innaꞌpoka tîuya pata pe pra. Mîîkîrî payanyamîꞌ rîꞌsan koreꞌta Paapaya ipîkku pata esaꞌ ton yarima tîuya, ekaremekîꞌpî Davi nurîꞌtî wanîꞌpî warantî aweꞌtoꞌpe.<pb/>


text:
<sup>(31,32)</sup> —Moropai epuꞌtîꞌpîiya îꞌ kupî Paapaya. Mîrîrî yeꞌnen eeseurîmaꞌpî Cristo pîmîꞌsaꞌkatoꞌ Paapaya pîꞌ. Taꞌpîiya see warantî: “Mîîkîrî saꞌmanta tîpo isaꞌmantaꞌsan koreꞌta aakoꞌmamî pepîn Mîrîrî yeꞌnen itesaꞌrîꞌpî kata pepîn”, taa Davi nurîꞌtîya manniꞌ Jesus pîmîꞌsaꞌkatoꞌ Paapaya pîꞌ.


text:
Mîrîrî kupîꞌpîiya. Mîîkîrî eꞌmîꞌsaꞌkasaꞌ eraꞌmaꞌpî annaya. Iꞌmîꞌsaꞌkasaiꞌya tîpo, Paapaya yarîꞌpî kaꞌ pona. Taꞌpîiya ipîꞌ: “Umeruntîri winîkîi ereutakî,” taꞌpîiya. Moropai Morî Yekaton Wannî yarima pîꞌ man, yarima tîuya taꞌpî tîuya yawîrî. Mîîkîrî erepansaꞌ sîrîrî anna esaꞌ pe. Mîîkîrî wenai eseurîma sîrîrî amîrîꞌnîkon maimu ta. Mîrîrî eraꞌmayaꞌnîkon sîrîrî, etayaꞌnîkon sîrîrî.


text:
<sup>(34,35)</sup> Davi eseurîmasaꞌ pra man tîpîꞌ maasa pra mîîkîrî enuꞌsaꞌ pra man kaꞌ pona tesaꞌ yarakkîrî. Tîîse eeseurîmaꞌpî Cristo enukuꞌpî pîꞌ. Taꞌpîiya see warantî:<br/><t>“Paapaya taꞌpî Uyepotorî pîꞌ:<br/>‘Umeruntîri winîkîi ereutakî<br/>maasa ayeyatonon yentai akupîuya pîkîrî,’ taꞌpîiya”<br/>taꞌpî Davi nurîꞌtîya.


text:
Mîîkîrî manniꞌ anwîꞌpîkon antarumaꞌtîꞌpîkon pîmîꞌsaꞌka Paapaya yai ikupîꞌpîiya kureꞌne Uyepotorîkon pe, tînmenkaꞌpî pe. Tamîꞌnawîronkon Judeuyamîꞌ, mîrîrî epuꞌtîyaꞌnîkon eꞌpai awanî —taꞌpî Pedroya toꞌ pîꞌ.<pb/>


text:
Mîrîrî eta tîuyaꞌnîkon pîꞌ yairî maꞌre toꞌ enaꞌpî kureꞌne toꞌ esewankonoꞌmaꞌpî. Moropai taꞌpî toꞌya Pedro pîꞌ moropai tiaronkon Jesus naipontîꞌsan pîꞌ: —Uyonpayamîꞌ, îꞌ kupî annaya eꞌpainon? Mîrîrî warantî Paapaya anna tarumaꞌtî namai kaiꞌma.<pb/>


text:
Mîrîrî yuukuꞌpî Pedroya: —Enpenatatî imakuiꞌpî ankupîꞌpîkon pîꞌ moropai irumakatî tamîꞌnawîrî Paapaya tîwanmîra ikuꞌtoꞌpe. Mîrîrî tîpo esenpatakonatî innape Jesus kupîyaꞌnîkon wenai. Tamîꞌnawîrî tîwanmîra ikuꞌsaꞌ tîuya tîpo Paapaya Morî Yekaton Wannî yarima ayesaꞌkon pe —taꞌpî Pedroya toꞌ pîꞌ.


text:
—Maasa pra mîrîrî pîꞌ Paapa eseurîmaꞌpî pena Morî Yekaton Wannî yarima tîuya pîꞌ, amîrîꞌnîkon pia moropai anmukukon pia yarima tîuya moropai tamîꞌnawîronkon aminkankon pia yarima tîuya manniꞌkan tînmenkakon pia yarima tîuya —taꞌpîiya.<pb/>


text:
Mîrîrî warantî Pedroya toꞌ panamaꞌpî, toꞌ tekaꞌnunkai. Taꞌpîiya toꞌ pîꞌ: —Epaꞌkatî imakuiꞌpî kupî pîꞌ tîweꞌsanon koreꞌta pai. Maasa pra inkamoro tarumaꞌtî Paapaya yai, atarumaꞌtîiyaꞌnîkon namai aweꞌpîikaꞌtîtoꞌkon yuwatî —taꞌpî Pedroya.<pb/>


text:
Mîrîrî tîpo innape Pedro maimu kupî tîuyaꞌnîkon yeꞌnen toꞌ esenpatakonaꞌpî. Toꞌ wanîꞌpî 3.000 kaisarî yonpa. Mîrîrî tîpo innape Jesus kuꞌnenan pokonpe toꞌ emurukuntîpîtîꞌpî.


text:
Mîrîrî yai Paapa maimu ke toꞌ yenupaꞌpî Jesus naipontîꞌsanya. Tekkarikon yonpa tîuyaꞌnîkon yai tîmurukun pe toꞌ eꞌpîtîꞌpî. Moropai teepîremakon yai tîmurukun pe toꞌ eꞌpîtîꞌpî. Mîrîrî warantî toꞌ koꞌmamîꞌpî innape Jesus kupî tîuyaꞌnîkon yeꞌnen.<pb/>


text:
Mîrîrî yai Jesus naipontîꞌsanya îꞌ ikupî eserîkan pepîn kuꞌpîtîꞌpî. Esenumenkantoꞌ kureꞌnan kuꞌpîtîꞌpî toꞌya. Mîrîrî kuꞌpîtî toꞌya wenai, tuꞌkankon pemonkonyamîꞌ esenumenkaꞌpî. Mîrîrî eraꞌma tîuyaꞌnîkon wenai tamîꞌnawîronkonya toꞌ namaꞌpî.


text:
Moropai tamîꞌnawîronkon innape Jesus kuꞌnenan koꞌmamîꞌpî tîmurukun pe. Moropai îꞌ itesaꞌ pe tîweꞌtoꞌkon mîrîrî tîrataikai toꞌ wanîꞌpî seꞌ kaisarî.


text:
Inkamoro eꞌrepaꞌpî temannekon ke, tînmîrikon ke. Mîrîrî yepeꞌpî yapiꞌsaꞌ tîuyaꞌnîkon yai, mîrîrî yarataikaꞌpî toꞌya ituꞌse tiaronkon eꞌtoꞌ kaisarî. Mîrîrî kupîꞌpî toꞌya tîwakîrikon pe, mîî pe pra.


text:
Moropai wei kaisarî toꞌ emurukuntîpîtîꞌpî Judeuyamîꞌ epîrematoꞌ yewîꞌ ta. Moropai tewîꞌkon kaisarî tekkarikon yonpapîtîꞌpî toꞌya tîwakîrikon pe, taatausinpai, eꞌsentai pra.


text:
Inkamoroya Paapa yapurîpîtîꞌpî tamîꞌnawîron pîꞌ. Mîrîrî toꞌ yeseru wenai, tiaronkon pemonkonyamîꞌya tîwakîrikon pe toꞌ eraꞌmaꞌpî. Mîrîrî yeꞌnen wei kaisarî Paapa yapurînenan epamîꞌpî. Maasa pra Uyepotorîkonya mîrîrî warantî ikupîꞌpî, mîrîrî warantî innape tîkuꞌnenan eꞌpîikaꞌtîtoꞌpe kaiꞌma. Mîrîrî warantî arinîke toꞌ enaꞌpî.<pb/>


text:
Tiwin wei Pedro wîtîꞌpî João yarakkîrî Judeuyamîꞌ epîrematoꞌ yewîꞌ ta epîremai. Koꞌmamîiya toꞌ wîtîꞌpî teeserukon ta, Judeuyamîꞌ eperepîtîꞌpî koꞌmamî kaisarî epîremai.


text:
Moro warayoꞌ maꞌtakî pe tîweꞌsen eꞌpîtîꞌpî mîrîrî toꞌ epîrematoꞌ manaꞌta po. Morî iteseꞌ manniꞌ manaꞌta pia itonpayamîꞌya yaapîtîꞌpî wei kaisarî teewonsenon nîtîrî tîniru yapiꞌtoꞌpeiya kaiꞌma. Mîîkîrî awanîꞌpî asakoi pepîn teesenpoꞌpî pata painon.<pb/>


text:
Mîrîrî yai mîîkîrî priꞌyawon pepîn maꞌtakîꞌpan warayoꞌ saꞌneya Pedro, João eraꞌmaꞌpî, manaꞌta po tîweꞌsenya. Mîîkîrîya toꞌ eraꞌmasaꞌ tîuya pe tenya kainumîꞌpî toꞌ nîtîrî tîniru yapisîpa kaiꞌma.


text:
<sup>(4,5)</sup> Mîrîrîya Pedro João koꞌmamîꞌpî mîîkîrî yenu pîkîrî. Moropai taꞌpî Pedroya ipîꞌ: —Anna eraꞌmakî —taꞌpîiya. Mîîkîrîya toꞌ eraꞌmaꞌpî îꞌ toꞌ nîtîrî yapisîpa kaiꞌma eesenumenkaꞌpî teuren.


text:
Tîîse taꞌpî Pedroya see warantî: —Aꞌkî, îꞌ rî ton pra man tîniru ton pra man aapia untîrî ton. Tîîse Cristo nîtîrîꞌpî Paapa meruntîri upîikaꞌtîtoꞌ Jesusya manniꞌ Nazaréponya, tarî man uupia. Mîrîrî ke apîikaꞌtîuya. Mîrîrî yeꞌnen Jesus maimu pe tauya apîꞌ, asakî —taꞌpîiya.


text:
Moropai meruntî winon itenya pîꞌ yapisîꞌpî Pedroya. Iꞌmîꞌsaꞌkaꞌpîiya, mîîkîrî priꞌyawon pepîn saꞌne. Mîrîrî pe rî mîîkîrî eꞌmîꞌsaꞌkaꞌpî, morî pe satippe aapîtaꞌpî inîꞌ ikeꞌne awanî pra.


text:
Mîrîrî tîpo mîîkîrî atausinpasaꞌ arapunpîtîꞌpî kureꞌne. Mîrîrî yeꞌnen mîîkîrîya Paapa yapurîꞌpî tîwakîri pe taatausinpai moropai toꞌ pîkîrî eewomîꞌpî Judeuyamîꞌ epîrematoꞌ yewîꞌ ta.


text:
Mîrîrî yai eraꞌmaꞌpî arinîkonya. Mîîkîrî priꞌya pra tîweꞌsen eꞌmîꞌsaꞌkasaꞌya Paapa yapurî eraꞌmaꞌpî toꞌya.


text:
Mîrîrî yeꞌnen toꞌ esenumenkaꞌpî kureꞌne ipîꞌ. —Manniꞌ mîîkîrî, priꞌya pra tîweꞌsen manaꞌta po eꞌmîꞌsaꞌkakoi pepîn. Îꞌ kaiꞌma see aweꞌmîꞌsaꞌkasaꞌ mîrîrî? —Kaiꞌma toꞌ esenumenkaꞌpî teesewankonoꞌmai ipîꞌ.<pb/>


text:
Mîrîrî tîpo mîîkîrî warayoꞌ Pedro João nepiꞌtîꞌpî wanîꞌpî toꞌ raꞌ pîkîrî. Mîîkîrî eraꞌma tîuyaꞌnîkon wenai, pemonkonyamîꞌ esenumenkaꞌpî kureꞌne. Moropai toꞌ ekaꞌtumîꞌpî epîremantoꞌ yewîꞌ waikatoi varanda ta iteseꞌ Salomão pataꞌseꞌ yaꞌ, oꞌnon pata Pedro João moropai warayoꞌ ikeꞌnan esepiꞌtîsaꞌ wanî manniꞌ pata.


text:
Mîrîrî yai arinîkon erepamî eraꞌma tîuya pe taꞌpî Pedroya toꞌ pîꞌ: —Uyonpayamîꞌ, îꞌ waniꞌ awanî yeꞌnen eesewankonoꞌmakon mîrîrî? Îꞌ kaiꞌma eesenumenkakon mîrîrî anna pîꞌ? Îꞌ waniꞌ awanî yeꞌnen anna yenu pîkîrî aakoꞌmamîkon? Mîserî warayoꞌ esepiꞌtîsaꞌ wenai anna meruntîri ke yepiꞌtîsaꞌ annaya kaiꞌma awanîkon? Morî anna yeseru wenai tîmeruntîri tîîsaꞌ Paapaya kaiꞌma awanîkon kaꞌrî?


text:
Mîîkîrî esepiꞌtîsaꞌ mîrîrî anna meruntîri wenai pra tîîse manniꞌ Paapa poitîrî Jesus meruntîri wenai. Manniꞌ anna tamokon Abraão nurîꞌtî napurîꞌpî, moropai Isaque nurîꞌtî napurîꞌpî moropai Jacó nurîꞌtî napurîꞌpî. Mîîkîrî Paapaya Jesus kupîꞌpî kureꞌne. Tîîse amîrîꞌnîkonya irumakaꞌpî ipîkku pe tîweꞌsanon ayesaꞌkon pia. Mîîkîrî rumakaꞌpîyaꞌnîkon Pilatos yenyaꞌ mîîkîrî anrumakapai awanî tanne tîîse “kaane” taꞌpîyaꞌnîkon ituꞌse pra awanîꞌpîkon.


text:
Mîîkîrî wanîꞌpî morî pe tîweꞌsen pe imakuiꞌpî ton pra tîweꞌsen pe, tîîse mîîwîni tîîse iwanmîrîꞌpîyaꞌnîkon. —Mîîkîrî rumakakî —taayaꞌnîkon pra awanîkon Pilatos pîꞌ. Tîîse tiaron warayoꞌ pemonkon wîîtîpon rumakatoꞌpeiya taꞌpîyaꞌnîkon.


text:
Mîrîrî warantî amîrîꞌnîkonya uurîꞌnîkon koꞌmantoꞌ esaꞌ pe tîweꞌsen wîî meꞌpoꞌpî. Tîîse mîîkîrî pîmîꞌsaꞌkaꞌpî Paapaya. Mîrîrî epuꞌtî pîꞌ anna man maasa pra eraꞌmaꞌpî annaya.


text:
Mîrîrî yeꞌnen mîîkîrî Jesus meruntîri wenai mîserî warayoꞌ esepiꞌtîsaꞌ sîrîrî. Maasa pra innape ikupîꞌpîiya. Mîrîrî yeꞌnen Jesusya yepiꞌtîꞌpî tamîꞌnawîronkon amîrîꞌnîkonya eraꞌma tîmapuꞌtîi.<pb/>


text:
—Uyonpayamîꞌ, amîrîꞌnîkonya iwî meꞌpoꞌpî pakko pe awanîkon yeꞌnen, tamîꞌnawîrî ayesaꞌkon pokonpe siꞌma. Mîrîrî epuꞌtî pîꞌ wai.


text:
Tîîse mîrîrî kupîꞌpî Paapaya. Pena penaronkon profetayamîꞌ nurîꞌtîya ekaremekîꞌpî, îꞌ kaiꞌma Paapa narimaꞌpî pîikaꞌtîton pe eꞌtarumaꞌtî kupî. Mîrîrî yawîrî ikupîꞌpî Paapaya taꞌpî tîuya yawîrî.


text:
Mîrîrî yeꞌnen enpenatatî imakuiꞌpî ankupîꞌpîkon pîꞌ, irumakatî, ayeserukon moꞌtanîꞌtî. Moropai Paapa pia eturumakatî tîîwanmîra imakuiꞌpî ankupîꞌpîkon kuꞌtoꞌpeiya. Iipia eturumakatî ayekatonkon meruntîri ton tîîtoꞌpeiya.


text:
Tîîse mîîkîrî wanî sîrîrî kaꞌ po aaipî pra. Tamîꞌnawîron miakanma tîuya weiyu pîkîrî aakoꞌmamî, mîrîrî weiyu pîꞌ Paapa eseurîmaꞌpî penaronkon tîmaimu ekaremeꞌnenan profetayamîꞌ wenai.


text:
Moisés nurîꞌtîya taꞌpî:<br/><t>“Paapaya tîmaimu ekaremeꞌnen yarima kupî sîrîrî,<br/>amîrîꞌnîkon koreꞌta uurî yarimasaꞌ tîuya warantî.<br/>Mîîkîrî maimu ekaremeꞌnen wanî kupî sîrîrî akoreꞌtaꞌnîkon ayonpakon pe.<br/>Maasa etatî morî pe îꞌ taiya apîꞌnîkon.<br/>


text:
<t>Anîꞌya imaimu eta pra awanî ya,<br/>mîîkîrî moꞌkaiya kupî sîrîrî tîpemonkonoyamîꞌ koreꞌta pai.<br/>Inîꞌrî tîpemonkono pe pra ikupîiya.<br/>Mîîkîrî wîiya kupî sîrîrî,”<br/>taꞌpî Moisés nurîꞌtîya —taꞌpî Pedroya.<pb/>


text:
—Tamîꞌnawîronkon Paapa maimu ekaremeꞌnenan profetayamîꞌ nurîꞌtîya sîrîrî ekaremekîꞌpî. Eꞌmaiꞌne Samuelya ekaremekîꞌpî. Moropai mîrîrî tîpo iteꞌmaꞌpî pîꞌ tiaronkonya ekaremekîꞌpî. Sîrîrî yai eeseraꞌma manniꞌ ekaremekîꞌpî toꞌya.


text:
Îꞌ etantoꞌ Paapaya pena inkamoro wenai, mîrîrî wanî sîrîrî amîrîꞌnîkon ton pe. See warantî ekaremekîꞌpî Paapaya Abraão pîꞌ pena. Taꞌpîiya:<br/><t>“Apayanrîꞌsan wenai tamîꞌnawîronkon<br/>sîrîrî pata po tîîkoꞌmansenon pia morî<br/>tîrîuya kupî,”<br/>taꞌpîiya Abraão pîꞌ. Mîrîrî wanî sîrîrî amîrîꞌnîkon ton pe maasa pra amîrîꞌnîkon wanî ipayanyamîꞌ rîꞌsan pe.


text:
Mîrîrî yeꞌnen Paapaya tîpoitîrî menkaꞌpî moropai yarimaꞌpîiya eꞌmaiꞌ pe amîrîꞌnîkon pîikaꞌtîton pe, morî kuꞌtoꞌpeiya amîrîꞌnîkon ton pe, moropai imakuiꞌpî ankupîꞌpîkon rumakakonpa akaisarîꞌnîkon tiwin pîꞌ siꞌma.<pb/>Mîrîrî warantî Pedro eseurîmaꞌpî toꞌ pîꞌ.<pb/>


text:
Pedro moropai João wanîꞌpî pemonkonyamîꞌ yenupa pîꞌ. Mîrîrî tanne, Judeuyamîꞌ esanon teepîremasanon esanon erepamîꞌpî toꞌ koreꞌta. Moropai tiaronkon saduceuyamîꞌ moropai epîremantoꞌ yewîꞌ eraꞌmanenan esaꞌ.


text:
Inkamoroya pemonkonyamîꞌ yenupa toꞌya etaꞌpî, toꞌ eseurîma. Pedro eseurîmaꞌpî Jesus Cristo pîmîꞌsaꞌkaꞌpî Paapaya pîꞌ. —Mîrîrî yeꞌnen Jesus Cristo eꞌmîꞌsaꞌkasaꞌ wenai isaꞌmantaꞌsan eꞌmîꞌsaꞌka nîrî —taꞌpîiya. Mîrîrî eta tîuyaꞌnîkon pîꞌ toꞌ esetaꞌkaꞌpî, toꞌ maimu pîꞌ. Toꞌ ekoreꞌmaꞌpî toꞌ winîkîi.


text:
Mîrîrî yeꞌnen toꞌ yapisî meꞌpoꞌpî toꞌya. Moropai toꞌ yarakkamoꞌpî toꞌya mîrîrî ewaron neken yuwaꞌkatoꞌpe toꞌya, maasa pra koꞌmamîiya pata wanîꞌpî mîîtoꞌpe.


text:
Tîîse mîrîrî yai toꞌ nekaremekîꞌpî itekare etatîponoꞌsanya innape Jesus kupîꞌpî arinîke. Mîrîrî yeꞌnen inkamoro innape Jesus kuꞌnenan enaꞌpî inîꞌ panpîꞌ. Tarîpai 5.000 kaisarî toꞌ wanîꞌpî.<pb/>


text:
Mîrîrî erenmaꞌsaꞌ pe miarî Jerusalém po toꞌ emurukuntîꞌpî, inkamoro ipîkkukon pe tîweꞌsanon, yenupatonkon moropai tiaronkon pemonkonyamîꞌ esaꞌ pe tîweꞌsanon emurukuntîꞌpî.


text:
Inkamoro koreꞌta toꞌ wanîꞌpî teepîremasanon esanon yepotorî Anás iteseꞌ moropai Caifás, João, Alexandre moropai tiaronkon Anás yonpayamîꞌ.


text:
Mîrîrî yai inkamoro Jesus naipontîꞌsan arakkansaꞌ tîuyaꞌnîkon enepîꞌpî toꞌya inkamoro ipîkkukon rawîrî. Mîrîrî yeꞌnen toꞌ ekaranmapoꞌpî toꞌya. —Oꞌnon yeꞌka pe see mîrîrî kupîyaꞌnîkon mîrîrî? Anîꞌ meruntîri ke ikupîyaꞌnîkon mîrîrî? Anîꞌ maimu pe mîrîrî kupîyaꞌnîkon? —taꞌpî toꞌya toꞌ pîꞌ. Anepuꞌpai toꞌ wanîꞌpî maasa pra warayoꞌ esepiꞌtîsaꞌ eraꞌmasaꞌ tîuyaꞌnîkon yeꞌnen.<pb/>


text:
Morî Yekaton Wannî wanîꞌpî Pedro yarakkîrî. Mîrîrî yeꞌnen Pedro eseurîmaꞌpî eranneꞌ pe pra. Taꞌpîiya toꞌ pîꞌ: —Amîrîꞌnîkon ipîkkukon pemonkonyamîꞌ esanon, epuꞌnenan, mîserî warayoꞌ yepiꞌtîsaꞌ annaya wenai anna yekaranmapoyaꞌnîkon. Mîrîrî anepuꞌpai awanîkon. Tarîpai etatî, —taꞌpî Pedroya toꞌ pîꞌ.


text:
<sup>(9,10)</sup> Moropai taꞌpîiya: —Mîîkîrî manniꞌ Jesus Nazaré poinon, manniꞌ anwîꞌpîkon anpokapîtîꞌpîkon pakîꞌnan pona, mîîkîrî pîmîꞌsaꞌkasaꞌ Paapaya. Mîîkîrî meruntîri wenai, mîîkîrî maimu pe eesepiꞌtîsaꞌ mîrîrî —taꞌpî Pedroya toꞌ pîꞌ.


text:
Taꞌpî Pedroya inîꞌrî toꞌ pîꞌ: —Manniꞌ mîîkîrî Paapaya taasaꞌ:<br/><t>“manniꞌ wîttî konekanenya imakuiꞌpî pe tîꞌ wanî kaiꞌma yenunsaꞌ,<br/>ipîinamaya pra awanîkon, iwanmîrîyaꞌnîkon.<br/>Mîîkîrî kupîꞌpî Paapaya ipîkku pe,”<br/>mîîkîrî Jesus.


text:
Mîîkîrî pia neken eꞌpîikaꞌtîntoꞌ eseporî mîrîrî. Inîꞌrî tiaron iwarainon ton pra man sîrîrî pata po upîikaꞌtînenkon ton. Mîîkîrî, Paapa nîtîrîꞌpî neken wanî uurîꞌnîkon pîikaꞌtîton pe, —taꞌpî Pedroya.<pb/>


text:
Pedro eseurîma eta tîuyaꞌnîkon yai inkamoro emurukuntîꞌsan esenumenkaꞌpî kureꞌne toꞌ pîꞌ. Taꞌpî toꞌya: —Îꞌ kaiꞌma see toꞌ eseurîma mîrîrî pîꞌ esenupaꞌsanon pepîn teuren tîîse eranneꞌ pe pra toꞌ wanî. Moriya insamoro wanî sîrîrî Jesus yarakkîrî asarîꞌsan pe kaiꞌma —taꞌpî toꞌya.


text:
Mîrîrî yeꞌnen moo toꞌ wanîꞌpî. Îꞌ taa toꞌya pîn Jesus naipontîꞌsan pîꞌ. Maasa pra mîîkîrî warayoꞌ ekeꞌnan toꞌ nepiꞌtîꞌpî wanîꞌpî toꞌ pia.


text:
Mîrîrî tîpo toꞌ yenpaꞌkaꞌpî toꞌya poro pona. Moropai tîîwarîrîꞌnîkon toꞌ esiyuꞌpîtîꞌpî toꞌ eseurîmatoꞌ pîꞌ.


text:
—Îꞌ kupî eꞌpainon toꞌ yarakkîrî. Ikupî eserîke pra awanî toꞌ winîkîi maasa pra tamîꞌnawîrî Jerusalém po anîꞌ nîkupî eserîkan pepîn kuꞌsaꞌ toꞌya epuꞌsaꞌ tamîꞌnawîronkonya man. Yenomî eserîke pra man, toꞌ nîkupîꞌpî —taꞌpî toꞌya.


text:
—Tîîse taapai awanî sîrîrî toꞌ pîꞌ inîꞌrî Jesus pîꞌ toꞌ eseurîma namai tiaronkon pemonkonyamîꞌya eta namai, toꞌ eseurîmatoꞌ Jesus pîꞌ emîꞌpannîꞌpai awanî sîrîrî —taꞌpî toꞌya.<pb/>


text:
Moropai toꞌ yawonnîpîꞌpî toꞌya inîꞌrî. Moropai taꞌpî toꞌya: —Inîꞌrî pemonkonyamîꞌ yenupayaꞌnîkon yuꞌse pra anna wanî sîrîrî. Inîꞌrî mîîkîrî warayoꞌ pîꞌ Jesus pîꞌ eeseurîmakon yuꞌse pra anna man. Atîꞌnapantî mîrîrî pîkîrî tîîse —taꞌpî toꞌya toꞌ pîꞌ.


text:
<sup>(19,20)</sup> Tîîse îꞌ kupî toꞌya yentai awanîꞌpî. Mîrîrî pîꞌ Pedroya taꞌpî: —Inna, annaya tîwî ikupî eserîke pra man. Anna eseurîma tîrumakai pra maasa pra anna neraꞌmaꞌpî, anna netaꞌpî mîrîrî ekaremekî annaya, —taꞌpî toꞌya. Moropai taꞌpî toꞌya: —Amîrîꞌnîkonya taa aawarîrîꞌnîkon rî eesenumenkakon mîrîrî îꞌ wanî yairî Paapa ton pe. Amaimukon yawîrî anna wanî kaiꞌma. Amîrîꞌnîkon nama annaya Paapa kaꞌrî nama annaya. Mîrîrî epuꞌtîyaꞌnîkon eꞌpai awanî —taꞌpî Pedroya.<pb/>


text:
Mîrîrî tîpo inîꞌ îꞌ kupî toꞌya eserîke pra toꞌ wanîꞌpî. Maasa pra pemonkonyamîꞌya Paapa yapurîꞌpî warayoꞌ toꞌ napiꞌtîꞌpî eraꞌma tîuyaꞌnîkon yeꞌnen. Mîrîrî yeꞌnen toꞌ eseurîmaꞌpî neken toꞌ yarakkîrî. —Inîꞌrî kîseurîmatî mîîkîrî Jesus pîꞌ. Eeseurîmakon yuꞌse anna wanî pra man —taꞌpî toꞌya toꞌ pîꞌ. Moropai toꞌ epaꞌkaꞌpî, îꞌ kupî toꞌya yentai awanîꞌpî mîîtoꞌpe.


text:
Atarakkannîtoꞌ yewîꞌ tapai teepaꞌka tîpoꞌnîkon Pedro, João wîtîꞌpî tonpayamîꞌ pia, innape Jesus kuꞌnenan pia. Inkamoroya ekaremekîꞌpî toꞌ pîꞌ, îꞌ taasaꞌ aꞌyekeꞌtonon Judeuyamîꞌ yenupanenanya moropai teepîremasanon esanonya.


text:
Mîrîrî eta tîuyaꞌnîkonya yai tamîꞌnawîrî siꞌma toꞌ epîrema piaꞌtîꞌpî Paapa pîꞌ. Taꞌpî toꞌya: —Anna yunkon, Paapa, amîrî pata konekaꞌtîpon, moropai kaꞌ konekaꞌtîpon. Moropai tuna konekaꞌtîpon. Moropai tamîꞌnawîron sîrîrî pata po tîîkoꞌmansen konekaꞌpîya.


text:
Moropai pena eeseurîmaꞌpî Morî Yekaton Wannî yai anna tamokon Davi nurîꞌtî apoitîrî eseurîma wenai. Taꞌpîya:<br/><t>“Îꞌ waniꞌ awanî yeꞌnen pemonkonyamîꞌ, Judeuyamîꞌ pepîn ekoreꞌma uwinîkîi.<br/>


text:
<t>Îꞌ waniꞌ awanî yeꞌnen Uwinîkîi imakuiꞌpî kupî tîuyaꞌnîkon pîꞌ toꞌ esenumenka.<br/>Tîîse îꞌ kupî toꞌya eserîke pra awanî.<br/>Ipîkkukon reiyamîꞌ pata esanon pokonpe toꞌ emurukuntîꞌpî<br/>teepîkonpa Uyarakkîrî moropai pîikaꞌtîton unarimaꞌpî yarakkîrî.<br/>Tîîse mîrîrî wanî îꞌ pe pra rî”,<br/>taꞌpîya, pena Davi nurîꞌtî eseurîmatoꞌ wenai.<pb/>


text:
Aꞌkî, pena Davi nurîꞌtî yai eeseurîmaꞌpî, Paapa. Mîrîrî warantî aweꞌkupîꞌpî sîrîrî amen. Toꞌ esetaꞌpî îꞌ rî kupîkonpa pemonkonyamîꞌ esaꞌ pe tîweꞌsen Herodes pokonpe moropai pata esanon Pôncio Pilatos pokonpe. Toꞌ esetaꞌpî anna yonpayamîꞌ moropai anna yonpayamîꞌ pepîn pokonpe teserukon konekakonpa kaiꞌma. Mîîkîrî anarimaꞌpî pîikaꞌtîton imakuiꞌpî ton pîn Jesus winîkîi, teepîtoꞌkon yeseru konekakonpa toꞌ eperepîꞌpî. Mîrîrî esetaꞌpî pena innape rî aweꞌkupî sîrîrîpe eesepuꞌtîtoꞌpe kaiꞌma.


text:
Mîrîrî warantî pena eeseurîmaꞌpî manniꞌ yawîrî sîrîrî aweꞌkupî eseraꞌma sîrîrî, Paapa. Sîrîrî warantî ikupîꞌpî toꞌya maasa pra aweꞌkuꞌtoꞌpe taꞌpîya. Mîrîrî warantî taꞌpîya ituꞌse awanî yeꞌnen, meruntî ke awanî yeꞌnen.


text:
Anna yunkon, Paapa, tamîꞌnawîrî epuꞌtî pîꞌ nai îꞌ kaiꞌma anna winîkîi toꞌ eseurîmasaꞌ epuꞌtî pîꞌ nai, anna tarumaꞌtî tîuyaꞌnîkon pîꞌ toꞌ eseurîmasaꞌ. Tîîse Paapa, apoitîrîtonon anna pia meruntî tîîkî, meruntî ke amaimu pîꞌ anna eseurîmatoꞌpe inîꞌ panpîꞌ.


text:
Moropai Paapa, anna pia itîîkî apoitîrî imakuiꞌpî ton pîn Jesus wenai anîꞌ nîkupî eserîkan pepîn kuꞌtoꞌpe annaya, priꞌyawonkon pepîn yepiꞌtîtoꞌpe annaya ameruntîri ke. ˻Mîrîrî eraꞌma tîuyaꞌnîkonya yai pemonkonyamîꞌ esenumenkatoꞌpe kureꞌne ameruntîri pîꞌ˼, —kaiꞌma toꞌ epîremaꞌpî Paapa pîꞌ.<pb/>


text:
Toꞌ epîrema ataretîꞌka pe, tîwakîri pe Paapaya etaꞌpî. Mîrîrî yeꞌnen ita toꞌ eꞌtoꞌ wîttî eserentîkîꞌmaꞌpî. Moropai Morî Yekaton Wannî enaꞌpî toꞌ esaꞌ pe inîꞌ panpîꞌ meruntî ke toꞌ eꞌtoꞌpe. Mîrîrî tîpo inîꞌ panpîꞌ itekare ekaremekîꞌpî toꞌya meruntî ke.<pb/>


text:
Mîrîrî yai tamîꞌnawîronkon innape Jesus kuꞌnenan esenumenkapîtîꞌpî seꞌ kaisarî. Toꞌ esenumenkatoꞌ eꞌpîtîꞌpî tiwin. Moropai toꞌ yeseru eꞌpîtîꞌpî îꞌ kaiꞌma toꞌ koꞌmantoꞌ wanîꞌpî. Mîrîrî yeꞌnen anîꞌya taa pra awanîꞌpî toꞌ koreꞌta: —Uyemanne sîrîrî uurî sîrîrî —kaiꞌma toꞌ esenumenka pîn. Tîîse tamîꞌnawîrî itesaꞌ pe tîweꞌtoꞌkon kupîꞌpî toꞌya tiwinan yemanne warantî.


text:
Mîrîrî yai Jesus pîmîꞌsaꞌkaꞌpî Paapaya ekaremeꞌpîtîꞌpî toꞌya meruntî ke. Mîrîrî yeꞌnen kureꞌne morî pe toꞌ eꞌtoꞌ ton tîrîꞌpî Paapaya toꞌ pia.


text:
<sup>(34,35)</sup> Moropai temannekon ke toꞌ eꞌrepa yai, tewîꞌkon ke, tînmîrikon ke, itepeꞌpî yapisî toꞌya, moropai mîrîrî enepî toꞌya tamîꞌnawîrî Jesus naipontîꞌsan yenya itîrî toꞌya. Moropai mîrîrî yonpa tîrî Jesus naipontîꞌsanya toꞌ pia, ituꞌse toꞌ eꞌtoꞌ kaisarî. Mîrîrî yeꞌnen anîꞌ eꞌtarumaꞌtî pra awanîꞌpî toꞌ koreꞌta. Mîrîrî kupîꞌpî toꞌya tamîꞌnawîrî teesenumenkatoꞌkon ke.<pb/>


text:
<sup>(36,37)</sup> Inkamoro koreꞌta tiwin warayoꞌ wanîꞌpî iteseꞌ José. Mîîkîrî eꞌrepaꞌpî tînmîri ke. Itepeꞌpî yapisîꞌpîiya moropai enepîꞌpîiya tamîꞌnawîrî Jesus naipontîꞌsan yenya tîweꞌtarumaꞌtîsanon pîikaꞌtîtoꞌpe Jesus naipontîꞌsanya kaiꞌma. Mîîkîrî warayoꞌ wanîꞌpî Levi nurîꞌtî paarîꞌpî pe. Ipata eseꞌ wanîꞌpî eesenpoꞌpî pata Chipre wono po. Mîîkîrî eꞌpîtîꞌpî toꞌ pîikaꞌtînen pe. Mîrîrî yeꞌnen esatîꞌpî Jesus naipontîꞌsanya Barnabé kaiꞌma, tiaron meruntîri ton tîînen taatoꞌ mîrîrî.<pb/>


text:
Mîrîrî tîpo tiaron warayoꞌ wanîꞌpî iteseꞌ Ananias. Mîîkîrî wanîꞌpî tînoꞌpî kenan. Inoꞌpî eseꞌ wanîꞌpî Safira. Mîîkîrî esenumenkaꞌpî tîweꞌrepa pîꞌ tînmîri ke, ˻itepeꞌpî tîrîpa kaiꞌma Jesus naipontîꞌsan pia. Mîrîrî ke tîweꞌtarumaꞌtîsanon pîikaꞌtîtoꞌpe toꞌya˼.


text:
Tîîse tamîꞌnawîrî itîrîiya pîn tamîꞌnawîrî tîrîuya taa tîpo. Itonpa yarakkîrî aweꞌnîmîꞌpî. Mîrîrî epuꞌtîꞌpî inoꞌpîya. Mîrîrî tîpo yapisîꞌpîiya itepeꞌpî. Mîrîrî tîrîꞌpîiya Pedro pia itonpa pe, tamîꞌnawîrî tîrîiya pîn.


text:
Mîrîrî yeꞌnen taꞌpî Pedroya ipîꞌ:<pb/>—Îꞌ waniꞌ awanî yeꞌnen mîrîrî warantî Makui pataꞌseꞌ ton tîrîya ayewan ya? —taꞌpî Pedroya ipîꞌ. —Îꞌ ton pe mîrîrî warantî seruꞌyeꞌ pe awanî Morî Yekaton Wannî winîkîi —taꞌpîiya. —Îꞌ ton pe tamîꞌnawîrî itîrîya pra awanîꞌpî itîrîuya taa tîpo?


text:
Maasa pra anmîri wanîꞌpî amîrî pe pena. Moropai aweꞌrepasaꞌ tîpo itepeꞌpî wanî nîrî amîrî pe. Tîîse îꞌ ton pe yenkuꞌtî yuꞌse eesenumenkasaꞌ anna winîkîi pra neken tîîse Paapa winîkîi?<pb/>


text:
Mîrîrî taa Pedroya, eta tîuya pe Ananias esenumîꞌpî, aasaꞌmantaꞌpî. Mîrîrî eꞌkuꞌsaꞌ eta tîuyaꞌnîkon pe arinîkon enaꞌpî eranneꞌ pe.


text:
Mîîkîrî yapiꞌse warayoꞌkon erepamîꞌpî, kamisa ke yaꞌsantîꞌpî toꞌya. Moropai yenpaꞌkaꞌpî toꞌya poro pona. Mîîkîrî yuꞌnaꞌtîꞌpî toꞌya.<pb/>


text:
Mîrîrî tîpo, tîkoꞌman pe puꞌkuru pra inoꞌpîrîꞌpî erepamîꞌpî, îꞌ eꞌkuꞌsaꞌ epuꞌtîiya pra tînyo yarakkîrî.


text:
Mîîkîrî ekaranmapoꞌpî Pedroya: —Kaꞌkî upîꞌ —taꞌpîiya. —Seeniꞌ neken wanî tamîꞌnawîrî anmîrikon ke aweꞌrepaꞌpîkon yepeꞌpî pe? —taꞌpîiya.<pb/>—Inna —taꞌpî Safiraya.


text:
Tîîse taꞌpî Pedroya:<pb/>—Îꞌ ton pe see mîrîrî warantî Paapa epuꞌtoꞌ ton tîrîyaꞌnîkon sîrîrî? Atarumaꞌtîiyaꞌnîkon pepîn kaiꞌma? Seruꞌyeꞌ pe awanîkon Morî Yekaton Wannî winîkîi —taꞌpîiya. Moropai taꞌpî Pedroya: —Aꞌkî, mîrîrî warantî anyo seruꞌwasaꞌ wenai aasaꞌmantaꞌpî. Mîîkîrî yuꞌnaꞌtî warayoꞌkonya amenrî toꞌ ataretîꞌka —taꞌpîiya. —Moro toꞌ man inkamoro yuꞌnaꞌtîtîponkon —taꞌpîiya. —Inkamoroya ayarî nîrî sîrîrî ayuꞌnaꞌtîi —taꞌpî Pedroya ipîꞌ.<pb/>


text:
Mîrîrî eta tîuya pe, Safira esenumîꞌpî Pedro rawîrî aasaꞌmantaꞌpî. Mîîkîrî yenpaꞌkaꞌpî warayoꞌkonya moropai yuꞌnaꞌtîꞌpî toꞌya inyo yuꞌnaꞌtîꞌpî tîuyaꞌnîkon winîkîi.


text:
Mîrîrî eta tîuyaꞌnîkonya yai, innape Jesus kuꞌnenan enaꞌpî eranneꞌ pe. Moropai tamîꞌnawîronkon mîrîrî yekare etanenan pemonkonyamîꞌ nîrî wanîꞌpî eranneꞌ pe.<pb/>


text:
Tuꞌke iteꞌka Jesus naipontîꞌsanya tuꞌke ikupî eserîkan pepîn kuꞌpîtîꞌpî. Moropai esenumenkantoꞌ kuꞌpîtîꞌpî toꞌya pemonkonyamîꞌ neraꞌmaton pe. Mîrîrî yai tamîꞌnawîronkon innape Jesus kuꞌnenan emurukunpîtîꞌpî epîremantoꞌ yewîꞌ waikatoi varanda ta iteseꞌ Salomão pataꞌseꞌ yaꞌ.


text:
Tiaronkon emurukuntî pra awanîꞌpî toꞌ pokonpe maasa pra eranneꞌ pe tîwanîkon yeꞌnen. Tîîse toꞌ eseurîmapîtîꞌpî morî pe toꞌ pîꞌ.


text:
Moropai arinîkon warayoꞌkon moropai wîriꞌsanyamîꞌya nîrî innape Uyepotorîkon kupîꞌpî tîwîrî. Mîrîrî wenai arinîke toꞌ enaꞌpî.


text:
Mîrîrî Jesus naipontîꞌsan nîkupîꞌpî eraꞌma tîuyaꞌnîkon wenai, priꞌyawonkon pepîn enepîꞌpî toꞌya oꞌnon poro Pedro wîtîtoꞌ eꞌma ta. Tetteꞌ ta toꞌ tîîse inkamoro tîrîꞌpî toꞌya eꞌma ena pona, mîrîrî taawîrî Pedro wîtî yai, itekatonya mîîkîrî napontîsaꞌ yai eesepiꞌtîtoꞌpe kaiꞌma.


text:
Moropai arinîkon pemonkonyamîꞌ Jerusalém woi tîîkoꞌmansenonya tiaronkon priꞌyawonkon pepîn nîrî enepîꞌpî. Moropai oꞌmaꞌkon yarakkîrî tîweꞌsanon enepîꞌpî toꞌya. Tamîꞌnawîrî inkamoro esepiꞌtîꞌpî mîrîrî warantî.<pb/>


text:
Moropai teepîremasanon esanon yepotorî moropai mîîkîrî yarakkîronkon, Judeuyamîꞌ esanon saduceuyamîꞌ, inkamoro kinmuwaꞌpî Jesus naipontîꞌsan winîkîi.


text:
Taꞌpî toꞌya: —Toꞌ arakkanpai awanî sîrîrî inîꞌrî toꞌ eseurîma namai —taꞌpî toꞌya. Moropai toꞌ yapisî meꞌpoꞌpî toꞌya moropai toꞌ arakkamo meꞌpoꞌpî toꞌya imakuiꞌpî kupîtîponkon koreꞌta.


text:
Mîrîrî ewaron yaꞌ, Paapaya inserî yarimaꞌpî toꞌ pia. Mîîkîrîya manaꞌta arakkanmokaꞌpî. Moropai toꞌ yenpaꞌkaꞌpîiya mîrîrî atarakkannîtoꞌ yewîꞌ tapai.


text:
Taꞌpî inserîya Jesus naipontîꞌsan pîꞌ:<pb/>—Atîtî, epîremantoꞌ yewîꞌ ta pemonkonyamîꞌ yenupatantî. Sîrîrî itekare ekaremeꞌtantî, tamîꞌnawîrî ipatîkarî enen koꞌmannîtoꞌ yekare —taꞌpî inserîya Jesus naipontîꞌsan pîꞌ.<pb/>


text:
Moropai inserî maimu yawîrî toꞌ wîtîꞌpî penane puꞌkuru toꞌ ewomîꞌpî epîremantoꞌ yewîꞌ ta. Inkamoroya toꞌ yenupaꞌpî miarî.<pb/>Mîrîrî tîpo mîrîrî wei yai, teepîremasanon esanon yepotorî moropai mîîkîrî yarakkîronkon Judeuyamîꞌ esanon emurukuntîꞌpî tamîꞌnawîrî pemonkonyamîꞌ esaꞌ pe tîweꞌsanon esetaꞌpî teeseurîmakonpa tekarekon pîꞌ, tonpakon saduceuyamîꞌ pokonpe. Inkamoro emurukuntîsaꞌya taꞌpî: —Toꞌ eraꞌmatantî, inkamoro arakkansaꞌkon —taꞌpî toꞌya.


text:
<sup>(22,23)</sup> Moropai surarayamîꞌ wîtîꞌpî atarakkannîtoꞌ yewîꞌ ta. Eporîꞌpî toꞌya atarakkannîtoꞌ yewîꞌ atarakkansaꞌ wanîꞌpî. Surarayamîꞌ eraꞌmanenanya eraꞌma koꞌmannîpî manaꞌta po siꞌma. Tîîse îꞌ eꞌkuꞌsaꞌ epuꞌtî toꞌya pra awanîꞌpî mîrîrî yai. Mîrîrî arakkanmokaꞌpî toꞌya tîîse Jesus naipontîꞌsan eporî toꞌya pîn. Anîꞌ ton pra awanîꞌpî. Tarîpai îꞌ kaiꞌma tîwanîkon epuꞌtî toꞌya pra toꞌ enaꞌpî. Toꞌ ennaꞌpoꞌpî tesaꞌkon pia. Ekaremekîꞌpî toꞌya, tamîꞌnawîrî.<pb/>—Îꞌ kaiꞌma toꞌ epaꞌkaꞌpî epuꞌtî annaya pra man. Manaꞌta man arakkansaꞌ pe —taꞌpî toꞌya.<pb/>


text:
Tîîse mîrîrî pe rî warayoꞌ erepamîꞌpî. Taꞌpîiya: —Aꞌkî manniꞌkan atarakkannîtoꞌ yewîꞌ ta toꞌ wanî manniꞌkan man sinpata epîremantoꞌ yewîꞌ ta pemonkonyamîꞌ yenupa pîꞌ —taꞌpî warayoꞌya toꞌ pîꞌ.


text:
<sup>(26,27)</sup> Mîrîrî eta tîuyaꞌnîkon pe tiwinarî surarayamîꞌ esanonya taꞌpî surarayamîꞌ pîꞌ: —Kaꞌneꞌ pe toꞌ eraꞌmatantî. Toꞌ wîtîꞌpî. Toꞌ enepîꞌpî toꞌya. Îꞌ kupî toꞌya pîn toꞌ winîkîi maasa pra pemonkonyamîꞌya tîpaꞌtîpîtîkon namaꞌpî toꞌya tîꞌ ke. Moropai toꞌ eneꞌsaꞌ toꞌya yai, inkamoro pîꞌ taꞌpî Judeuyamîꞌ esanon pe tîweꞌsanonya: —Mîrîrî warantî “Inîꞌrî pemonkonyamîꞌ kîsenupatî mîîkîrî Jesus eseꞌ pîꞌ”, taꞌpî annaya apîꞌnîkon yuukuyaꞌnîkon pra awanîkon sîrîrî.


text:
Ankupîꞌpîkon eraꞌmatî maasa îꞌ kuꞌsaꞌyaꞌnîkon mîîkîrî eseꞌ pîꞌ eeseurîmakon ke pemonkonyamîꞌ Jerusalém cidaderî ponkonya etasaꞌ eraꞌmatî. Mîrîrî warantî tîîse anna Judeuyamîꞌ esanonya Jesus wîꞌpî taa pîꞌ aakoꞌmamîkon mîrîrî.<pb/>


text:
Tîîse Pedroya moropai tiaronkon Jesus naipontîꞌsanya inkamoro maimu yuukuꞌpî. Taꞌpî toꞌya: —Paapa maimu yawîrî eꞌnîpai awanî sîrîrî warayoꞌkon maimu yawîrî eꞌnî yentai.


text:
Mîîkîrî Paapa penaronkon utamokon napurîꞌpî mîîkîrî Paapaya Jesus pîmîꞌsaꞌkaꞌpî amîrîꞌnîkonya iwî meꞌposaꞌ tîpo, pakîꞌnan pona ipokapîtî meꞌposaꞌyaꞌnîkon tanne.


text:
Mîîkîrî Jesus kupîꞌpî Paapaya tîmeruntîri winî eereutatoꞌpe, tamîꞌnawîronkon esaꞌ pe, moropai upîikaꞌtînenkon pe. Paapaya itîrîꞌpî manniꞌkan tîpemonkonoyamîꞌ Judeuyamîꞌya imakuiꞌpî pe tîweꞌtoꞌkon rumaka ya tîîwanmîra Paapaya ikuꞌtoꞌpe —taꞌpî toꞌya toꞌ pîꞌ.


text:
—Mîrîrî ekaremekî annaya sîrîrî maasa pra eraꞌma pîꞌ anna man tamîꞌnawîrî. Moropai Morî Yekaton Wannîya nîrî yenpo pîꞌ man tamîꞌnawîrî. Mîîkîrî Morî Yekaton Wannî Paapa narimaꞌpî tîmaimu yawîrî tîîkoꞌmansenon pia —taꞌpî Pedroya toꞌ pîꞌ.<pb/>


text:
Mîrîrî eta tîuyaꞌnîkonya yai, inkamoro Judeuyamîꞌ esanon emurukuntîꞌsan ekoreꞌmaꞌpî inîꞌ panpîꞌ toꞌ winîkîi. Mîrîrî toꞌ tîꞌka tîuyaꞌnîkon pîꞌ toꞌ eseurîmaꞌpî.


text:
Tîîse moro awanîꞌpî warayoꞌ toꞌ koreꞌta. Mîîkîrî fariseu iteseꞌ Gamaliel toꞌ yenupanen Judeuyamîꞌ yeseru pîꞌ. Mîrîrî yeꞌnen tamîꞌnawîronkon nînama pe awanîꞌpî. Mîîkîrî eꞌmîꞌsaꞌkaꞌpî. Taꞌpîiya toꞌ pîꞌ:<pb/>—Jesus naipontîꞌsan yenpaꞌkatî maasa poro pona kaꞌneꞌ perî —taꞌpîiya. Moropai toꞌ yenpaꞌkaꞌpî toꞌya.


text:
Moropai eeseurîma piaꞌtîꞌpî arinîkon emurukuntîꞌsanya eta tanne.<pb/>—Aꞌkî, uyonpayamîꞌ —taꞌpîiya. —Aka, îꞌ kupîyaꞌnîkon kaiꞌma kîsenkuꞌtîtî insamoro Jesus naipontîꞌsan winîkîi. Maasa ekaremekîuya etatî —taꞌpîiya.


text:
—Pena puꞌkuru pra warayoꞌ wanîꞌpî iteseꞌ Teudas. Mîîkîrî wanîꞌpî pemonkon esaꞌ pe arinîkon 400 kaisaronkon esaꞌ pe Teudas wanîꞌpî. Ipîkku pe tîweꞌtoꞌpe aweꞌkupîꞌpî. Tîîse iwîꞌpî toꞌya. Mîrîrî tîpo inenupakon rîꞌsan eꞌparaipîkaꞌpî. Inîꞌrî ipokonpe tîwanîꞌpîkon warantî pra toꞌ enaꞌpî. Mîrîrî warantî toꞌ ataretîꞌkaꞌpî —taꞌpîiya.


text:
—Moropai inîꞌrî tiaron wanîꞌpî Judas iteseꞌ Galiléia pon —taꞌpîiya. —Manniꞌ yai tamîꞌnawîronkon pemonkonyamîꞌ kuꞌneꞌtî toꞌya yai, mîîkîrî wanîꞌpî mîrîrî warantî. Ipîkku pe tîweꞌtoꞌpe aweꞌkupîꞌpî. Ipemonkonoyamîꞌ wanîꞌpî tuꞌke inenupakon. Tîîse mîîkîrî wîꞌpî toꞌya. Moropai inkamoro inenupa rîꞌsan eꞌparaipîkaꞌpî —taꞌpîiya.


text:
—Mîrîrî warantî naka inkamoro wanî. Mîrîrî yeꞌnen tîwî toꞌ kuꞌpaiꞌnîkon, maasa pra pemonkon yeseru pe awanî ya, îꞌ pe pra rî toꞌ nenupaꞌsan wanî —taꞌpî Gamalielya.


text:
—Tîîse mîrîrî warantî pra Paapa meruntîri pe toꞌ wanî tanne, îꞌ kupîyaꞌnîkon kaiꞌma kîsenkuꞌtîtî. Mîrîrî warantî ikupî pîꞌ eesenumenkakon ya, Paapa winîkîi imakuiꞌpî kupîyaꞌnîkon mîrîrî —taꞌpîiya toꞌ pîꞌ.<pb/>


text:
Mîrîrî tîpo mîîkîrî Gamaliel eseurîmatoꞌ kupîꞌpî toꞌya innape. Mîrîrî yeꞌnen, —Jesus naipontîꞌsan yawonnîꞌtî —taꞌpî toꞌya. Toꞌ yawonnîpîꞌpî toꞌya. Toꞌ poꞌpîtîtîpoꞌnîkon inkamoro rumakaꞌpî toꞌya. Toꞌ rumaka pe taꞌpî toꞌya: —Atîtî, inîꞌrî eeseurîmakon yuꞌse anna wanî pra man mîîkîrî Jesus eseꞌ pîꞌ —taꞌpî toꞌya.


text:
Moropai Pedro tiaronkon Jesus naipontîꞌsan epaꞌkaꞌpî arinîkon emurukuntîꞌsan koreꞌtapai taatausinpai maasa pra Jesus yekare pîꞌ ekaremekî tîuyaꞌnîkon wenai tîweꞌtarumaꞌtîkon epuꞌtî toꞌya eserîke awanî. Mîrîrî warantî siꞌma, toꞌ atausinpasaꞌ wanîꞌpî kureꞌne. Inkamoro wîtîꞌpî.


text:
Inkamoroya wei kaisarî Paapa maimu ekaremeꞌpîtîꞌpî epîremantoꞌ yewîꞌ ta moropai tuutîkon pe wîttîkon kaisarî. Pîikaꞌtîton pe Jesus Paapa narimaꞌpî wanî ekaremeꞌpîtîꞌpî toꞌya tîwîrî, tîrumakai pra.<pb/>


text:
Tîkoꞌman pe puꞌkuru tîîkoꞌmanse pra Judeuyamîꞌ innape Jesus kuꞌnenan ena koꞌmannîpîꞌpî arinîke. Tiaronkon wanîꞌpî mîrîrî yai grego maimu ta teeseurîmasanon pe moropai tiaronkon wanîꞌpî aramaico pe teeseurîmasanon pe. Mîrîrî yai inkamoro grego maimu ta teeseurîmasanon esiyuꞌpîtî piaꞌtîꞌpî maasa pra tonpakon inyo isaꞌmantaꞌsan pîikaꞌtî toꞌya pra awanî toꞌ yekkari ton ke eraꞌma tîuyaꞌnîkon wenai.


text:
Mîrîrî yeꞌnen Jesus naipontîꞌsanya toꞌ muurukuntîꞌpî. Inkamoro eseurîmaꞌpî îꞌ kaiꞌma toꞌ pîikaꞌtî tîuyaꞌnîkon pîꞌ. Mîrîrî yeꞌnen taꞌpî toꞌya:<pb/>—Morî pe pra awanî Paapa maimu pîꞌ eseurîman rumakasaꞌ ya manniꞌkan tîweꞌtarumaꞌtîsanon neken pîikaꞌtîtoꞌpe. Tîîse ekaremeꞌpai awanî sîrîrî tîrumakai pra —taꞌpî toꞌya. Mîrîrî yeꞌnen toꞌ esenumenkaꞌpî mîrîrî esenyakaꞌmantoꞌ kupîtonkon menka tîuyaꞌnîkon pîꞌ.


text:
Mîrîrî yeꞌnen taꞌpî toꞌya: —Asakîꞌne miaꞌ pona tîîmoꞌtai warayoꞌkon menkapaiꞌnîkon. Warayoꞌkon manniꞌkan epuꞌnenan yairî tîweꞌsanon toꞌ yeseru innape Jesus kuꞌnenan, Morî Yekaton Wannî maimu yawîrî tîweꞌsanon menkapaiꞌnîkon. Insamoro pia sîrîrî esenyakaꞌmantoꞌ rumakapaiꞌnîkon man ikuꞌtoꞌpe toꞌya.


text:
Tîîse annaya irumaka pepîn tîîse wei tîꞌka annaya eꞌpai awanî epîreman pîꞌ kureꞌne moropai itekare ekaremekî pîꞌ —taꞌpî toꞌya.<pb/>


text:
Inkamoro Jesus naipontîꞌsan maimu eta tîuyaꞌnîkon yai inna taꞌpî tamîꞌnawîronkonya. Mîrîrî yeꞌnen Estêvão moꞌkaꞌpî toꞌya. Mîîkîrî eturumakasaꞌ wanîꞌpî Morî Yekaton Wannî yenyaꞌ ipoitîrî pe tîweꞌtoꞌpe. Moropai tiaronkon menkaꞌpî toꞌya nîrî ipokonpe. Filipe moropai Prócoro, Nicanor, Timão, Pármenas, Nicolau Antioquia pon. Mîîkîrî wanîꞌpî Judeu pe pra tîîse Judeuyamîꞌ epîrematoꞌ yawîrî tîweꞌsen pe awanîꞌpî.


text:
Mîrîrî tîpo inkamoro warayoꞌkon enepîꞌpî toꞌya Jesus naipontîꞌsan pia. Moropai inkamoro epîremaꞌpî toꞌ puꞌpai pona tenyakon tîrîꞌpî toꞌya Paapa esenyakaꞌmatoꞌ kuꞌtoꞌpe toꞌya kaiꞌma.


text:
Mîrîrî warantî Paapa maimu esekaremekîꞌpî innape Jesus kuꞌnenan wenai. Mîrîrî yai inîꞌ panpîꞌ innape Jesus kuꞌnenan ena koꞌmannîpîꞌpî arinîke Jerusalém po. Toꞌ koreꞌta mararî pra teepîremasanonya nîrî innape Jesus kupîꞌpî.<pb/>


text:
Mîîkîrî warayoꞌ Estêvão wanîꞌpî kureꞌne Paapa nîpîikaꞌtîꞌpî pe. Mîrîrî yeꞌnen Paapa meruntîri wanîꞌpî iipia. Mîrîrî wenai îꞌ ikupî eserîkan pepîn moropai kureꞌnan esenumenkantoꞌ kupîꞌpîiya pemonkonyamîꞌ neraꞌmaton pe.


text:
Tîîse mîrîrî wenai Estêvão winîkîi tiaronkon iipîꞌsan Judeuyamîꞌ Cirene cidaderî poi moropai Alexandria cidaderî poi woꞌmaꞌta piaꞌtîꞌpî. Inkamoro wanîꞌpî epereꞌnîtoꞌ yewîꞌ tawonkon pena toꞌ poitîrî pe siꞌsan. Tarîpai toꞌ poitîrî pe pra toꞌ enasaꞌ. Inkamoro moropai tiaronkon Judeuyamîꞌ iipîꞌsan Cilícia pata poi moropai Ásia pata poinokon, inkamoro woꞌmaꞌta piaꞌtîꞌpî Estêvão pîꞌ. Mîrîrî yeꞌnen iteseru anepuꞌpai toꞌ wanîꞌpî yairî pra aweꞌtoꞌ, imakuiꞌpî pe aweꞌtoꞌ, îꞌ kupîkonpa kaiꞌma yarakkîrî.


text:
Tîîse Estêvãoya tamîꞌnawîrî yapîtanîpîꞌpî yairî toꞌ maimu yuukuꞌpîiya. Maasa pra Morî Yekaton Wannî wanîꞌpî iipia.


text:
Mîrîrî yeꞌnen inkamoroya tiaronkon pemonkonyamîꞌ yeꞌmaꞌpî eeseurîmatonkon seruꞌyeꞌ pe iwinîkîi.<pb/>—Inna eraꞌmaꞌpî annaya. Imakuiꞌpî pe Moisés yeseru winîkîi eeseurîmaꞌpî. Moropai Paapa winîkîi eeseurîmaꞌpî etaꞌpî annaya kaiꞌma —taꞌpî toꞌya.<pb/>


text:
Mîrîrî warantî inkamoroya Judeuyamîꞌ esanon moropai Moisés nurîꞌtîya yenupatoꞌ pîꞌ yenupatonkon moropai pemonkonyamîꞌ meruntîtannîpîꞌpî inîꞌ panpîꞌ, Estêvão winîkîi îꞌ kuꞌtoꞌpe toꞌya kaiꞌma. Moropai mîrîrî tîpo Estêvão yapisîꞌpî toꞌya moropai yarîꞌpî toꞌya. Judeuyamîꞌ esanon pe tîweꞌsanon rawîrî yarîꞌpî toꞌya.


text:
Moropai tiaronkon pemonkonyamîꞌ yuwaꞌpî toꞌya inîꞌrî iwinîkîi eseurîmatonkon seruꞌyeꞌ pe. Inkamoroya taꞌpî: —Mîrîrî etaꞌpî annaya eeseurîmatoꞌ epîremantoꞌ yewîꞌ winîkîi moropai Moisés nurîꞌtîya yenupantoꞌ winîkîi. Mîrîrî pîꞌ teeseurîma pîꞌ aakoꞌmamî.


text:
Jesus Nazaréponya epîremantoꞌ yewîꞌ yanmaka moropai tamîꞌnawîrî Moisés yeseru moꞌtanîpîiya kupî sîrîrî taapîtîiya etaꞌpî annaya. Mîrîrî warantî toꞌ eseurîmaꞌpî seruꞌyeꞌ pe.<pb/>


text:
Mîrîrî yai tamîꞌnawîronkon emurukuntîꞌsanya Estêvão eraꞌmaꞌpî morî pe. Mîîkîrî yenpata wanîꞌpî inserî yenpata warantî eraꞌmaꞌpî toꞌya.<pb/>


text:
Mîrîrî tîpo teepîremasanon esanon yepotorîya Estêvão ekaranmapoꞌpî: —Inna pîꞌ rî toꞌ eseurîma mîrîrî? —taꞌpîiya.<pb/>


text:
Yuukuꞌpî Estêvãoya: —Uyonpayamîꞌ uyuntonon, eseurîma etatî —taꞌpîiya. —Pena morî puꞌkuru aꞌka pe tîweꞌsen Paapa esenpoꞌpî utamokon Abraão nurîꞌtî pia, maasa Mesopotâmia pata po aakoꞌmamî tanne, Harã pona ikoꞌmanse attî pra tîîse.


text:
Mîîkîrîya taꞌpî Abraão pîꞌ:<br/><t>“Apata yapai epaꞌkakî.<br/>Apemonkonoyamîꞌ koreꞌtapai atîkî,<br/>oꞌnon pata apataꞌseꞌ ton ekaremekîuya manniꞌ pata yaꞌ”,<br/>taꞌpîiya.


text:
Mîrîrî yeꞌnen Abraão wîtîꞌpî Caldéia poi ikoꞌmanse Harã pata pona. Mîrîrî tîpo, itun saꞌmantasaꞌ tîpo, Paapaya mîîkîrî enepîꞌpî sîrîrî pata pona oꞌnon pata uurîꞌnîkon koꞌmamî manniꞌ pata yaꞌ.


text:
Mîîkîrî pia Paapaya iwaikkatoi pe sîrîrî pata tîîsaꞌ pra man mîrîrî yai. Tîîse tamîꞌnawîrî itîrî tîuya taasaiꞌya wanîꞌpî. Moropai apayanrîꞌsan pataꞌseꞌ pe awanî kupî sîrîrî, taasaiꞌya wanîꞌpî inmuku ton pra tîîse.


text:
Mîrîrî tîpo Paapaya taꞌpî Abraão pîꞌ:<br/><t>“Inkamoro apayanyamîꞌ rîꞌsan koꞌmamî pe man tiaron pata po kaꞌran pe.<br/>Mîrîrî pata ponkon poitîrî pe toꞌ koꞌmamî pe man 400 konoꞌ kaisarî.<br/>Inkamoro eꞌtarumaꞌtî pe man mararî pra tiaronkon poitîrî pe mîrîrî toꞌ pata yaꞌ siꞌma”,<br/>taꞌpîiya.<pb/>


text:
Moropai Paapaya taꞌpî Abraão pîꞌ:<br/><t>“Inkamoro amîrîꞌnîkon tarumaꞌtîponkon tarumaꞌtîuya pe wai”,<br/>taꞌpîiya.<br/><t>“Upemonkonoyamîꞌ moꞌkauya pe wai sîrîrî pata po siꞌma upoitîrî pe toꞌ eꞌtoꞌpe”,<br/>taꞌpîiya Abraão pîꞌ.


text:
Mîrîrî yeꞌnen Paapa esetaꞌpî Abraão yarakkîrî. Moropai Abraão nîkupî ton tîrîꞌpîiya, tînmukukon esenposaꞌ yai tiwin semana kaisarî aakoꞌmansaꞌ tîpo Abraãoya Isaque mere piꞌpî pottî yaꞌtîtoꞌpe. Mîrîrî yawîrî Abraãoya ikupîꞌpî. Mîrîrî warantî Isaqueya nîrî ikupîꞌpî tînmu Jacó yarakkîrî. Moropai Jacóya manniꞌkan tînmukuyamîꞌ pîꞌ ikupîꞌpî mîrîrî warantî —taꞌpî Estêvãoya.<pb/>


text:
Inkamoro pîꞌ Estêvão eseurîma koꞌmannîpîꞌpî. Taꞌpîiya: —Manniꞌkan penaronkon utamokon rîꞌsan Jacó munkîyamîꞌ nurîꞌtîya tonpakon José yewanmîrîꞌpî maasa pra tentaiꞌnîkon tîyunkonya yapurî yeꞌnen. Mîrîrî yeꞌnen ike toꞌ eꞌrepaꞌpî Egito ponkon pia toꞌ poitîrî pe aweꞌtoꞌpe kaiꞌma. Tîîse mîîkîrî yarakkîrî Paapa wanîꞌpî.


text:
Mîrîrî yeꞌnen Paapaya ipîikaꞌtîꞌpî aweꞌtarumaꞌtîtoꞌ yapai. Egito pata esaꞌ rei Faraó pia José wanî yai Paapaya mîîkîrî kupîꞌpî tîwakîri pe eraꞌmatoꞌpe Faraóya. Mîrîrî yeꞌnen Faraóya taꞌpî ipîꞌ: “Epuꞌnen pe awanî wenai, tarîpai pata esaꞌ pe eena pe nai kaiꞌma. Pata esaꞌ pe eena pe nai moropai uyewîꞌ tawonkon esaꞌ pe nîrî eena pe nai”, taꞌpîiya José pîꞌ.<pb/>


text:
Mîrîrî tîpo kureꞌne iwan wanîꞌpî Egito pata po moropai Canaã pata po. Mîrîrî yai utamokon nurîꞌtîya kureꞌne iwan epuꞌtîꞌpî.


text:
Mîrîrî yai Jacó nurîꞌtîya yekkari wanî yekare etaꞌpî Egito po trigo wanî. Mîrîrî yeꞌnen tînmukuyamîꞌ yarimaꞌpîiya tekkarikon ton yennai.


text:
Itakon teꞌka pe toꞌ wîtîsaꞌ yai José esekaremekîꞌpî anîꞌ pe tîwanî tonpayamîꞌ pîꞌ. Mîrîrî warantî José yonpayamîꞌ epuꞌtîꞌpî Faraóya.


text:
Moropai taꞌpî Joséya Jacó nurîꞌtî wîtîtoꞌpe Egito pona. Mîrîrî yeꞌnen Jacó wîtîꞌpî 75 kaisarî tîpemonkonoyamîꞌ pokonpe.


text:
Mîrîrî tîpo inmukuyamîꞌ rîꞌsan utamokon eꞌtîꞌkaꞌpî. Mîrîrî tîpo toꞌ esaꞌrîꞌpî mennaꞌpoꞌpî toꞌya Siquém pata pona toꞌ yuꞌnaꞌtîi. Maasa pra miarî utamokon Abraão nurîꞌtî nennaꞌpî pe awanîꞌpî. Hamor payanyamîꞌ rîꞌsan pîꞌ mîrîrî pata yennaꞌpîiya moropai yeꞌmaꞌpîiya tîniru ke tîpata pe aweꞌtoꞌpe.<pb/>


text:
Abraão pîꞌ îꞌ kupî tîuya taꞌpî tîuya kupî Paapaya pra tîîse mîrîrî weiyu eseporî tanne, utamokon epansaꞌ wanîꞌpî mararî pra Egito pata po.


text:
Mîîkîrîya utamokon nurîꞌtî yenkuꞌtîꞌpî moropai toꞌ tarumaꞌtîꞌpîiya kureꞌne. Mîrîrî yai toꞌ munkîyamîꞌ teesenposanon yenpaꞌka meꞌpoꞌpîiya toꞌ eꞌtîꞌkatoꞌpe.


text:
Mîrîrî koreꞌta Moisés esenpoꞌpî morî more. Mîîkîrî tîwarîkkaꞌpî isanya itunya eseurîwîꞌne kapoi kaisarî.


text:
Mîrîrî tîpo mîîkîrî yenpaꞌkasaꞌ toꞌya tanne Moisés eporîꞌpî pata esaꞌ Faraó yensiya. Mîîkîrî tîwarîkkaꞌpîiya tînre pe.


text:
Mîrîrî yeꞌnen mîîkîrî esenupaꞌpî tamîꞌnawîrî Egito ponkon esenupatoꞌ pîꞌ. Epuꞌnen pe awanîꞌpî. Ipîkku pe awanîꞌpî. Moropai teeseurîma epuꞌnen pe awanîꞌpî. Îꞌ rî kupîiya yai morî pe awanîꞌpî —taꞌpî Estêvãoya.<pb/>


text:
—Mîrîrî tîpo aꞌyekeꞌton pe teenai asakîꞌne pemonkon konoꞌ kaisarî tîwanî yeꞌka pe Moisés esenumenkaꞌpî ipemonkonoyamîꞌ aneraꞌmapai tîwanî pîꞌ.


text:
Mîrîrî yai teepîsanon eraꞌmaꞌpîiya, Egito pon moropai tonpa Judeu yarakkîrî. Mîîkîrî tarumaꞌtînen pîꞌ eeseꞌmaꞌpî, moropai iwîꞌpîiya.


text:
Mîrîrî pîꞌ Moisés esenumenkaꞌpî, uurî wenai upemonkonoyamîꞌya epuꞌtî tîpîikaꞌtîkon Paapaya kaiꞌma, tîîse epuꞌtî toꞌya pîn.


text:
Mîrîrî tîpo erenmaꞌsaꞌ pe inîꞌrî tiaronkon teepîsanon eraꞌmaꞌpîiya. Inkamoro pia attîꞌpî. Inkamoro wanîꞌpî itonpayamîꞌ Judeuyamîꞌ pe. Inkamoro pîikaꞌtî kaiꞌma eesenumenkaꞌpî. Toꞌ rataikai attîꞌpî. Mîrîrî yeꞌnen taꞌpîiya: “Warayoꞌkon, amîrîꞌnîkon uyonpayamîꞌ, ayakon yarakkîrî eekoreꞌma mîrîrî îꞌ waniꞌ awanî yeꞌnen?” taꞌpîiya toꞌ pîꞌ.<pb/>


text:
Tîîse manniꞌ tîwanîyakon tarumaꞌtînenya Moisés tukkaꞌpî. Taꞌpîiya: “Amîrî eꞌkupî mîrîrî anna yepuru pe. Oꞌnon yeꞌka pe anna esaꞌ pe akupî annaya kaiꞌma awanî mîrîrî?” taꞌpîiya ipîꞌ.<br/>


text:
Mîrîrî eta tîuya pe Moisés epeꞌpî. Attîꞌpî Egito pata poi Midiã pata pona koꞌmanse. Miarî Moisés munkîyamîꞌ ton esenpoꞌpî asakîꞌne —taꞌpî Estêvãoya.<pb/>


text:
—Asakîꞌne pemonkon konoꞌ (40) kaisarî Moisés koꞌmansaꞌ tanne, inserî esenpoꞌpî iipia. Mîîkîrî esenpoꞌpî keren po apoꞌ mîꞌnî yeꞌ taransen yaꞌ, manniꞌ wîꞌ iteseꞌ Sinai mîrîrî pia.


text:
Mîrîrî yeꞌnen Moisésya eraꞌmaꞌpî mîrîrî apoꞌ teesewankonoꞌmai kureꞌne teesenumenkai. Mîrîrî eraꞌmai aweꞌrennukuꞌpî inîꞌ panpîꞌ morî pe eraꞌmapa kaiꞌma. Mîrîrî yai Paapa maimu etaꞌpîiya.<br/>


text:
<t>“Uurî atamokon nurîꞌtî yepotorî, Abraão nurîꞌtî napurîꞌpî,<br/>moropai Isaque nurîꞌtî napurîꞌpî, moropai Jacó nurîꞌtî napurîꞌpî”,<br/>taꞌpîiya. Mîrîrî taiya eta tîuya yai, Moisés esiꞌnîpîꞌpî aweꞌtîtîkaꞌpî kureꞌne. Eranneꞌ pe tîwanî yeꞌnen eraꞌmaiya pîn.


text:
Moropai Paapa eseurîmaꞌpî. Taꞌpîiya ipîꞌ:<br/><t>“Aꞌsaꞌsaꞌ moꞌkakî, maasa pra sîrîrî pata wanî morî pe maasa pra uurî wanî yeꞌnen tarî”,<br/>taꞌpîiya.<br/>


text:
<t>“Upemonkonoyamîꞌ eꞌtarumaꞌtî<br/>eraꞌma pîꞌ wai kureꞌne Egito po.<br/>Toꞌ karau eta pîꞌ wai.<br/>Mîrîrî yeꞌnen inkamoro pîikaꞌtîi<br/>awennaꞌpopa Egito pona.<br/>Ayarimauya sîrîrî”,<br/>taꞌpîiya. Mîrîrî warantî Paapa eseurîmaꞌpî Moisés yarakkîrî —taꞌpî Estêvãoya.<pb/>


text:
—Mîîkîrî Moisés manniꞌ innape ikupî toꞌya pra awanîꞌpî. Taꞌpî toꞌya ipîꞌ: “Anna yepotorî pe kaiꞌma awanî? Anna yepotorî pe akupî annaya pra man tiwin kin”, taꞌpî toꞌya ipîꞌ. Tîîse Paapaya ikuꞌsaꞌ wanîꞌpî toꞌ pîikaꞌtîtoꞌpeiya kaiꞌma. Manniꞌ mîꞌnî yeꞌ taransen yawon esenpoꞌpî winîpai Paapaya taasaꞌ epuꞌtîꞌpîiya.


text:
Mîîkîrî Moisésya tîpemonkonoyamîꞌ Judeuyamîꞌ moꞌkaꞌpî Egito poi. Mîrîrî yai ikupî eserîkan pepîn kupîꞌpîiya, kureꞌnan esenumenkantoꞌ kupîꞌpîiya, manniꞌ tuna Suuyu tuna kureꞌnan nuurukkutî toꞌya yai. Moropai asakîꞌne pemonkon konoꞌ tîîkoꞌmamî yai, keren po Moisésya ikupîꞌpî toꞌ neraꞌmaton pe —taꞌpî Estêvãoya.


text:
—Mîîkîrî Moisésya taꞌpî tîpemonkonoyamîꞌ pîꞌ:<br/><t>“Apîikaꞌtînenkon ton yarima Paapaya pe man,<br/>tîmaimu ekaremeꞌnen uyarimaꞌpî tîuya warantî”,<br/>taꞌpîiya toꞌ pîꞌ.<br/><t>“Ayonpakon perî tîweꞌsen iipî pe man”,<br/>taꞌpîiya toꞌ pîꞌ.


text:
Mîîkîrî Moisés koꞌmamîꞌpî keren po inkamoro tîpemonkonoyamîꞌ pokonpe. Miarî mîîkîrî wanîꞌpî utamokon nurîꞌtî pokonpe, moropai manniꞌ inserî warainon ponkon pe awanîꞌpî wîꞌ iteseꞌ Sinai pia yarakkîrî eeseurîmaꞌpî. Mîrîrî yai mîîkîrî Moisésya Paapa winîpainon itekare ipatîkarî enen koꞌmannîtoꞌ pîꞌ teeseurîmasen yapisîꞌpî. Mîrîrî ekaremekîꞌpîiya uurîꞌnîkon pîꞌ.<pb/>


text:
Miarî keren po tîwanîkon yai, innape Moisés kupî utamokon rîꞌsanya pra awanîꞌpî tesaꞌkon pe awanî. Mîrîrî yeꞌnen itentai toꞌ enaꞌpî. Mîrîrî yeꞌnen ennaꞌpopai toꞌ wanîꞌpî Egito pona.


text:
Taꞌpî toꞌya Arão pîꞌ:<br/><t>“Unapurîkon ton konekakî eꞌmaiꞌ pe tuutîsanonya yaatoꞌpe,<br/>toꞌ wenairî wîtîntoꞌpe. Maasa pra Moisés oꞌnon poro renamo attîꞌpî mîrîrî,<br/>uurîꞌnîkon moꞌkaꞌtîpon Egito pata poi.<br/>Oꞌnon pata awanî esepuꞌtî pra awanî sîrîrî”,<br/>taꞌpî toꞌya.


text:
Mîrîrî yeꞌnen Arãoya ikonekaꞌpî toꞌ napurî ton. Paaka more warantî ikonekaꞌpîiya. Moropai mîîkîrî paaka more yapurîꞌpî toꞌya. Yapurî tîuyaꞌnîkon wenai tekînkon wîꞌpî toꞌya yapurîkonpa kaiꞌma. Festa pîꞌ toꞌ wanîꞌpî moropai kureꞌne toꞌ atausinpaꞌpî mîîkîrî tîkonekaꞌpîkon yapurî tîuyaꞌnîkon pîꞌ.


text:
Mîrîrî yeꞌnen Paapa atarimaꞌpî toꞌ pia pai moropai toꞌ rumakaꞌpîiya sirikkîyamîꞌ yapurîtoꞌpe toꞌya. Mîrîrî kupîꞌpî toꞌya Paapa maimu ekaremeꞌnenanya taasaꞌ yawîrî. See warantî imenukaꞌpî toꞌya pena. Paapaya taꞌpî inkamoro Judeuyamîꞌ pîꞌ:<br/><t>“Uyapurîkonpa ayekînkon wîîsaꞌyaꞌnîkon pepîn mîrîrî<br/>asakîꞌne pemonkon konoꞌ kaisarî (40) keren po awanîkon yai?<br/>


text:
<t>Amîrîꞌnîkonya anapurîkon pe ankonekaꞌpîkon<br/>iteseꞌ Moloque yarîꞌpî itewîꞌ ton tappîi tîkonekai.<br/>Mîrîrî warantî rî nîrî anapurîkon Renfã yarîꞌpîyaꞌnîkon.<br/>Mîrîrî ankupîꞌpîkon kaiwanoꞌ warainon awanîꞌpî yapurîkonpa.<br/>Mîrîrî wenai apatakon yapai amîrîꞌnîkon yarî meꞌpouya kupî sîrîrî aminke, Babilônia mîî winîkîi”,<br/>taꞌpî Paapaya. Mîrîrî warantî penaron Paapa maimu ekaremeꞌnenanya imenukaꞌpî —taꞌpî Estêvãoya.<pb/>


text:
—Pena utamokon nurîꞌsanya tappîi konekaꞌpî mîrîrî ta siꞌma Paapa yapurîkonpa. Mîrîrî tappîi ta Paapa wanîꞌpî toꞌ yarakkîrî keren po. Mîrîrî tappîi konekaꞌpî toꞌya ikuꞌtoꞌpe Moisésya taꞌpî Paapaya yawîrî. Moisés pia Paapa nenpoꞌpî manniꞌ warantî ikonekaꞌpî toꞌya.


text:
Mîrîrî tappîi yapiꞌsaꞌ toꞌya wanîꞌpî. Moropai tîtamokon nurîꞌtî saꞌmanta yai ipayanyamîꞌ rîꞌsan pia aweꞌnîmîꞌpî. Tuutîkon yai mîrîrî tappîi yarîꞌpî toꞌya Josué pîkîrî sîrîrî pata pona. Mîrîrî yai toꞌ eseyaꞌnamaꞌpî sîrîrî pata ya tîîkoꞌmansenon yarakkîrî. Inkamoro moꞌkaꞌpî toꞌya maasa pra Paapaya toꞌ yenpaꞌkaꞌpî inkamoro pataꞌpî yaꞌ tîpemonkonoyamîꞌ koꞌmantoꞌpe. Mîrîrî tîpo mîrîrî tappîi eꞌnîmîꞌpî tarî toꞌ koreꞌta tesaꞌkon pe Davi wanî pîkîrî.


text:
Mîîkîrî Davi eraꞌmaꞌpî Paapaya tîwakîri pe. Mîrîrî yeꞌnen Daviya Paapa pîꞌ esatîꞌpî epîremantoꞌ yewîꞌ ton konekapa kaiꞌma, utamokon Jacó nurîꞌtî napurîꞌpî yapurîpa kaiꞌma.


text:
Tîîse ikonekaiya pîn. Inmurîꞌpî Salomãoya neken Paapa yapurîtoꞌ yewîꞌ ton konekaꞌpî —taꞌpî Estêvãoya.<pb/>


text:
—Tîîse mîrîrî wîttî itenya ke warayoꞌ nîkonekaꞌpî ta pîꞌ Paapa koꞌmamî eserîke pra awanî. Maasa pra kureꞌnan mîîkîrî tamîꞌnawîronkon yentainon.


text:
Mîrîrî pîꞌ Paapa maimu ekaremeꞌnen eseurîmaꞌpî. Taꞌpîiya pena see warantî:<br/><t>“Uukoꞌmantoꞌ wanî kaꞌ po,<br/>miarî siꞌma tamîꞌnawîron koꞌmannîpîuya.<br/>Mîrîrî yeꞌnen sîrîrî pata wanî siꞌmîrikkî pe.<br/>Ipona uꞌpu tîrîuya eserîke awanî.<br/>


text:
<t>˻Kureꞌne itentai wanî yeꞌnen˼<br/>îꞌ yeꞌka see wîttî konekayaꞌnîkon ita uukoꞌmantoꞌ ton?<br/>Oꞌnon pata pata nai uurî erîꞌkaꞌtoꞌ ton?<br/>Tamîꞌnawîrî unkonekaꞌpî pe awanî<br/>epuꞌtîyaꞌnîkon pra naatî?”<br/>taꞌpî Paapaya taꞌpî Profetaya.<pb/>


text:
Moropai Estêvão eseurîma koꞌmannîpîꞌpî. Taꞌpîiya: —Îꞌ waniꞌ awanî yeꞌnen yuukuyaꞌnîkon pra awanîkon mîrîrî? Paapa epuꞌnenan pepîn warantî awanîkon. Îꞌ waniꞌ awanî yeꞌnen saꞌme puꞌkuru ayewankon kupîyaꞌnîkon? Îꞌ waniꞌ awanî yeꞌnen Paapa maimu anetapai pra awanîkon? Atamokon nurîꞌtî warantî awanîkon. Inkamoroya Morî Yekaton Wannî yewanmîrîꞌpî warantî yewanmîrîyaꞌnîkon.


text:
Inkamoroya pena Paapa maimu ekaremeꞌnenan tarumaꞌtîꞌpî. Morî Paapa poitîrî iipî pîꞌ teeseurîmasanon tîꞌkaꞌpî toꞌya nîrî. Mîrîrî warantî nîrî amîrîꞌnîkonya mîîkîrî rumakaꞌpî iwîtoꞌpe toꞌya.


text:
Paapa winîpainon ankupîkon ton yapisîꞌpîyaꞌnîkon inserîyamîꞌ wenai tîîse mîrîrî yawîrî pra aakoꞌmamîkon mîrîrî —taꞌpî Estêvãoya.<pb/>


text:
Mîrîrî yai Morî Yekaton Wannî wanîꞌpî Estêvão esaꞌ pe. Mîrîrî yai kaꞌ yekaya eraꞌmaꞌpîiya. Paapa eraꞌmaꞌpîiya aꞌka pe awanî. Moropai Jesus eraꞌmaꞌpîiya Paapa meruntîri winî aapîtaꞌpîꞌsaꞌ satippe.


text:
Mîrîrî yeꞌnen taꞌpîiya: —Aꞌkî, kaꞌ esettapurukasaꞌ eraꞌma pîꞌ wai. Moropai Paapa narimaꞌpî manniꞌ pemonkon pe eraꞌma pîꞌ wai imeruntîri winî —taꞌpîiya.<pb/>


text:
Tîîse anetapai pra tîwanîkon wenai tîpanakon yettapurîꞌpî toꞌya. Moropai meruntî ke tîwentaimepîtîkon yeꞌka pe Estêvão winîkîi toꞌ iipîꞌpî.


text:
Moropai inkamoroya yapisîꞌpî yenpaꞌkaꞌpî toꞌya cidade poi. Mîîkîrî paꞌtîꞌpî piaꞌtîꞌpî toꞌya tîꞌkon ke. Mîrîrî yai tîponkon moꞌkaꞌpî toꞌya mîîkîrî warayoꞌ maasaron Saulo pia irumakaꞌpî toꞌya eraꞌmatoꞌpeiya kaiꞌma Estêvão paꞌtî tîuyaꞌnîkon tanne.


text:
Mîrîrî yai tîpaꞌtîpîtî toꞌya tanne Estêvãoya Jesus yannoꞌpî. Taꞌpîiya: —Uyepotorî Jesus, uyekaton yapiꞌkî aapia uukoꞌmantoꞌpe —taꞌpîiya.


text:
Mîrîrî tîpo aweꞌsekunkaꞌpî moropai mîîkîrî entaimeꞌpî meruntî ke. Taꞌpîiya: —Uyepotorî, insamoro kîtarumaꞌtîi imakuiꞌpî toꞌ nîkupî wenai. Mîrîrî taa tîpo Estêvão saꞌmantaꞌpî. Mîrîrî eraꞌmaꞌpî manniꞌ maasaron Sauloya. Estêvão wîî taa toꞌya pîꞌ inna taasaiꞌya wanîꞌpî.<pb/>


text:
<sup>(1,2)</sup> Estêvão wîî toꞌya tîpo tiaronkon innape Jesus kuꞌnenan Jerusalém ponkon karawaꞌpî mararî pra. Moropai inkamoroya Estêvão esaꞌrîꞌpî yuꞌnaꞌtîꞌpî. Mîrîrî weiyu yai innape Jesus kuꞌnenan manniꞌkan Jerusalém ponkon eꞌtarumaꞌtî piaꞌtîꞌpî innape Jesus kupî toꞌya wenai. Moropai kureꞌnan inkamoro ataimerunpaꞌpî moropai toꞌ wîtîpîtîꞌpî Judéia pata pona moropai tiaron Samaria pata pona. Tîîse Jesus naipontîꞌsan neken koꞌmamîꞌpî miarî Jerusalém po.<pb/>


text:
Mîrîrî yai Sauloya innape Jesus kuꞌnenan tarumaꞌtîpîtîꞌpî. Innape Jesus kuꞌtoꞌ toꞌya anaretîꞌkapai aweꞌpîtîꞌpî. Mîrîrî wenai toꞌ yuwapîtîꞌpîiya toꞌ yewîꞌkon ta pîꞌ tewonpîꞌse toꞌ yapiꞌpîtîꞌpîiya. Toꞌ tîworokaꞌpîꞌse toꞌ yenpaꞌkapîtîꞌpîiya toꞌ yewîꞌ tapai atarakkannîtoꞌ yewîꞌ ta toꞌ yarîpa.<pb/>


text:
Mîrîrî wenai innape Jesus kuꞌnenan pemonkonyamîꞌ ataimerunpaꞌpî moropai toꞌ eꞌparaipîkaꞌpî. Toꞌ wîtîpîtîꞌpî patakon kaisarî. Miarî tuutîsaꞌkon yai itekare ekaremekîꞌpî toꞌya, tîwî ikupî toꞌya pra.<pb/>


text:
Inkamoro yonpa Filipe wîtîꞌpî Samaria pata pona. Miarî itekare pîꞌ eeseurîmaꞌpî nîrî. Jesus wanî Paapa nîmenkaꞌpî pe ekaremeꞌpîtîꞌpîiya.


text:
Moropai miarîronkon pemonkonyamîꞌya imaimu etaꞌpî morî pe tîîtîꞌnapanse toꞌ wanîꞌpî. Moropai Paapa meruntîri ke îꞌ ikupî eserîkan pepîn kupî Filipeya eraꞌmaꞌpî toꞌya.


text:
Imakuiꞌpî yekaton yarakkîrî tîweꞌsanon pemonkonyamîꞌ inkamoro yapai imariwaꞌyamîꞌ yenpaꞌkaiya eraꞌmaꞌpî toꞌya. Moropai tiaronkon priꞌyawonkon pepîn ekeꞌnankon moropai asakoiꞌkon pepîn inkamoro yepiꞌtî Filipeya eraꞌmaꞌpî toꞌya.


text:
Miarî mîrîrî cidade po tîîkoꞌmansen warayoꞌ wanîꞌpî iteseꞌ Simão. Mîîkîrî Simão eꞌpîtîꞌpî piaꞌsan pe tîweꞌsen. Miarî Samaria pata ponkonya Simão yeseru eraꞌmapîtîꞌpî. Îꞌ ikupî eserîkan pepîn kuꞌpîtîiya. Toꞌ esenumenkaꞌpî kureꞌne. Mîrîrî yeꞌnen ipîkku pe Simão atapurîꞌpî toꞌ rawîrî.


text:
Mîrîrî yeꞌnen taapîtîꞌpî Samaria pata ponkonya, ipîkkukon moropai îꞌ ton pînon, tamîꞌnawîronkonya taapîtîꞌpî ipîꞌ: —Aꞌkî, mîserî warayoꞌ yeseru wanî mîrîrî. Paapa meruntîri ke ikupî eserîkan pepîn kuꞌpîtîiya kaiꞌma. Meruntî mîîkîrî anna napurîton taa pîꞌ toꞌ koꞌmamîꞌpî.


text:
Kureꞌne toꞌ esenumenkaꞌpî ipîꞌ. Maasa pra pena pata pai îꞌ kupîiya eraꞌmapîtîꞌpî toꞌya Samaria pata po. Mîrîrî yeꞌnen iwenairî toꞌ wîtîpîtîꞌpî îꞌ ikupî eserîkan pepîn kuꞌpîtîiya yeꞌnen.


text:
Mîrîrî koreꞌta Filipe maimu etaꞌpî toꞌya, Jesus yekare ekaremekîiya yeꞌnen. Paapa wanî tamîꞌnawîronkon esaꞌ pe taa Filipeya wenai innape ikupîꞌpî toꞌya. Mîrîrî eta tîuyaꞌnîkon wenai innape ikupîꞌpî toꞌya. Moropai warayoꞌkon pîꞌ moropai wîriꞌsanyamîꞌ pîꞌ nîrî, innape Jesus kupî toꞌya wenai toꞌ yenpatakonaꞌpîiya.


text:
Inkamoro koreꞌta nîrî mîîkîrî Simão piaꞌsanya innape ikupîꞌpî. Mîrîrî yeꞌnen eesenpatakonaꞌpî nîrî. Mîrîrî tîpo Filipe yarakkîrî aasarîꞌpî itekare ekaremekî pîꞌ Filipe wanî tanne. Mîrîrî yai ikupî eserîkan pepîn kuꞌpîtî Filipeya eraꞌmaꞌpîiya. Moropai Simão esenumenkapîtîꞌpî ipîꞌ kureꞌne. —Filipe nîrî kaꞌrî ikupî eserîkan pepîn kuꞌnen —taapîtîꞌpîiya ipîꞌ.<pb/>


text:
Mîrîrî yai Jerusalém ponkon Jesus naipontîꞌsanya Samariaponkonya innape Jesus kuꞌsaꞌ yekare eta tîuyaꞌnîkon yeꞌnen, Pedro João yarimaꞌpî toꞌ yekare etai, innape toꞌ wanî etai.


text:
<sup>(15,16)</sup> Mîrîrî yai Pedro João yarakkîrî teerepamîkon yai inkamoro innape Jesus kupîtîponoꞌsan eporîꞌpî toꞌya. Toꞌ pona toꞌ epîremaꞌpî Morî Yekaton Wannî enasaꞌ pra awanî yeꞌnen toꞌ esaꞌ. Innape Jesus kuꞌsaꞌ toꞌya neken awanîꞌpî, mîrîrî wenai toꞌ esenpatakonasaꞌ wanîꞌpî.


text:
Mîrîrî yeꞌnen toꞌ puꞌpai pona tenyakon tîrîꞌpî toꞌya. Moropai toꞌ epîremaꞌpî Morî Yekaton Wannî enatoꞌpe toꞌ esaꞌ pe.<pb/>


text:
Mîrîrî eraꞌmaꞌpî Simãoya. Warayoꞌ puꞌpai pona miaꞌ tîîsaꞌ yai Morî Yekaton Wannî iipî kaiꞌma eesenumenkaꞌpî.


text:
Mîrîrî yeꞌnen taꞌpîiya Pedro pîꞌ: —Mîrîrî nîrî meruntî yuꞌse wai. Anîꞌ puꞌpai pona uyenya tîîsauꞌya ya, Morî Yekaton Wannî enatoꞌpe itesaꞌ pe —taꞌpîiya. Mîrîrî yeꞌnen tîniru kainumîꞌpîiya Pedro pia, mîrîrî yepeꞌ ton pe.<pb/>


text:
Tîîse imaimu yuukuꞌpî Pedroya: —Atîkî apoꞌ yaꞌ atînirurî yarakkîrî, maasa pra Paapa meruntîri anennapai wai kaiꞌma eesenumenka yairî pra —taꞌpîiya.


text:
—Anna pokonpe Paapa esenyakaꞌmatoꞌ pîꞌ eesenyakaꞌma eserîke pra nai. Maasa pra yairî pra ayeseru awanî yeꞌnen, Paapa winîkîi seruꞌyeꞌ pe awanî yeꞌnen.


text:
Esewankonoꞌmakî yairon pepîn eesenumenkatoꞌ winîpai irumakakî Paapa pîꞌ tîîwanmîra ikuꞌtoꞌpeiya —taꞌpîiya.


text:
—Maasa pra anna pîꞌ kinmuwanî pîꞌ nai kureꞌne anna winîkîi, îꞌ kupî annaya eraꞌmaya yeꞌnen —taꞌpî Pedroya ipîꞌ. —Kureꞌne imakuiꞌpî pe ayeseru wanî, ayentai imakuiꞌpî enasaꞌ man, —taꞌpîiya. Tarîpai eesenumenkaꞌpî mîrîrî taꞌpî Pedroya pîꞌ, Paapaya ayenumî apoꞌ yaꞌ taꞌpîiya pîꞌ.<pb/>


text:
Mîrîrî yeꞌnen Simãoya taꞌpî: —Moriya esaꞌtî uurî ton pe Paapa pîꞌ —taꞌpîiya. —Esaꞌtî apoꞌ yaꞌ uyenumîiya namai, manniꞌ taayaꞌnîkon manniꞌ yaꞌ —taꞌpî Simãoya.<pb/>


text:
Mîrîrî tîpo, Paapa maimu ekaremekî tîpo Pedro João ennaꞌpoꞌpî Jerusalém pona Samaria poi. Mîrîrî pe, tuutîkon pe eꞌma taawîrî Samaria pata poronkon pîꞌ itekare ekaremekîꞌpî toꞌya.<pb/>


text:
Samaria po Filipe wanî tanne, Uyepotorîkon narimaꞌpî inserî eseurîmaꞌpî Filipe yarakkîrî. —Ekonekakî moropai atîkî eꞌma taawîrî —taꞌpî inserîya. Filipe ekonekaꞌpî moropai attîꞌpî Jerusalém poi tuutîsen eꞌma Gaza pona taawîrî. Mîrîrî eꞌma wanîꞌpî tuꞌke pemonkonyamîꞌ wîtîtoꞌpe pra.


text:
<sup>(27,28)</sup> Moropai Filipe wîtîꞌpî miarî yaꞌ. Mîrîrî eꞌma ta warayoꞌ eporîꞌpî Filipeya. Paapa yapurîi wîtîꞌpî Jerusalém pona mîîkîrî eporîꞌpîiya, tîwennaꞌposen tîpata Etiopia pon. Rainha poitîrî pe tîweꞌsen, miarî tîniru konekanen pe awanîꞌpî, teesenyakaꞌmasanon pia itîînen pe. Mîrîrî yeꞌnen Rainha Candace poitîrî pe awanîꞌpî kureꞌne. Mîîkîrîya Paapa maimu ekaremeꞌnen profeta Isaías nurîꞌtî kaaretarî erenkaꞌpî tuutî pe tararan po siꞌma.


text:
Mîrîrî yai Morî Yekaton Wannîya taꞌpî Filipe pîꞌ: —Kaꞌneꞌ pe eꞌrennuꞌkî iipia —taꞌpîiya. —Atîkî yarakkîrî —taꞌpî Morî Yekaton Wannîya.<pb/>


text:
Mîrîrî yeꞌnen Filipe ekaꞌtumîꞌpî kaꞌneꞌ pe. Moropai mîrîrî profeta Isaías kaaretarî erenka mîîkîrî warayoꞌya etaꞌpî Filipeya. Moropai ekaranmapoꞌpîiya. —Mîrîrî erenkaya manniꞌ epuꞌtî pîꞌ nan? —taꞌpî Filipeya ipîꞌ.<pb/>


text:
Tîîse mîrîrî yuukuꞌpî warayoꞌya: —Oꞌnon yeꞌka pe epuꞌtîuya eꞌpainon anîꞌya ekaremekî pra tîîse? —taꞌpîiya Filipe pîꞌ. —Enuꞌkî uupia eereutapa —taꞌpîiya.


text:
Mîîkîrî warayoꞌ nîrenkaꞌpî profeta Isaías nurîꞌtî kaaretarî wanîꞌpî see warantî:<br/><t>Carneiro yapisî toꞌya moropai yarî toꞌya iwîtoꞌ pataꞌseꞌ yaꞌ.<br/>Mîîkîrî itekîn wanî moo,<br/>îꞌ kuꞌnenan tîsiꞌpo yaꞌtînenan winîkîi.<br/>Mîrîrî warantî nîrî mîîkîrî wanî,<br/>îꞌ taiya pepîn tîwinîkîi imakuiꞌpî kuꞌnenan pîꞌ.<br/>


text:
<t>Mîîkîrî wanî itarumaꞌtîsaꞌ pe<br/>tîîse anîꞌya taa pra awanî ipîꞌ.<br/>Morî mîîkîrî îꞌ imakuiꞌpî kupîtîpon pepîn,<br/>taa anîꞌya pra awanî.<br/>Tarî aakoꞌmantoꞌ ataretîꞌka inmuku ton pra tîîse.<br/>Mîrîrî yeꞌnen anîꞌ eseurîma eserîke pra awanî<br/>inmukuyamîꞌ rîꞌsan pîꞌ, moropai ipayanyamîꞌ rî san pîꞌ.<br/>Mîrîrî warantî ekaremekîꞌpî Isaías nurîꞌtîya pena.<pb/>


text:
Mîrîrî yeꞌnen warayoꞌya taꞌpî Filipe pîꞌ: —Moriya, upîꞌ ekaremeꞌkî sîrîrî anîꞌ pîꞌ kin mîîkîrî profeta Isaías eseurîma mîrîrî? Tîpîꞌ rî kaꞌrî, tiaron pîꞌ kaꞌrî eeseurîma? —taꞌpî warayoꞌya Filipe pîꞌ.


text:
Mîrîrî yeꞌnen Filipeya ekaremekî piaꞌtîꞌpî mîrîrî profeta Isaías kaaretarî eseurîma manniꞌ wanî mîrîrî. —Jesus yekare pîꞌ teeseurîmasen pe. Mîîkîrî tarumaꞌtîꞌpî toꞌya tîîse mîîkîrîya îꞌ taa pîn tîtarumaꞌtînan pîꞌ tîwînenan pîꞌ. Tamîꞌnawîrî mîîkîrîya apîꞌtanîpîꞌpî îꞌ tîkai pra —taꞌpî Filipeya. Mîrîrî warantî Jesus yekare ekaremekîꞌpî Filipeya.<pb/>


text:
Tuutîkon yeꞌka pe teeseurîmakon pe toꞌ erepamîꞌpî tuna ena pona. Mîrîrî yeꞌnen taꞌpî mîîkîrî warayoꞌya: —Aꞌkî tuna tarî man, —taꞌpî warayoꞌya. Mîrîrî yeꞌnen taꞌpîiya: —Esenpatakona ya, îꞌ waniꞌ awanî pepîn?


text:
Taꞌpî Filipeya: —Tamîꞌnawîrî ayewan ke innape ikupî pîꞌ nan? —taꞌpî Filipeya. —Inna, innape Jesus Cristo kupî pîꞌ wai Paapa munmu pe awanî —taꞌpî warayoꞌya Filipe pîꞌ.


text:
Moropai mîîkîrî warayoꞌya tararan emîꞌpannîpî meꞌpoꞌpî moropai toꞌ autîꞌpî saꞌnîrî. Toꞌ enaꞌpî tuna ka, moro yenpatakonaꞌpî Filipeya.


text:
Mîrîrî tîpo tuna kapai toꞌ eseuꞌka pe, Morî Yekaton Wannîya Filipe yarîꞌpî. Inîꞌ eeseraꞌma pra eenaꞌpî. Warayoꞌya inîꞌ eraꞌma pra eenaꞌpî tîîse mîrîrî tîpo warayoꞌ wîtîꞌpî tîpata pona kureꞌne taatausinpai.


text:
Mîrîrî tîpo tiwinarî Filipe esepuꞌtîꞌpî. Azoto cidaderî po tîwanî epuꞌtîꞌpîiya. Moropai mîîkîrîya tuutî pe itekare ekaremekî pinunpaꞌpî patakon poro Paapa wanî pîikaꞌtîton pe, Cesaréia cidaderî pona teerepamî tîpose.<pb/>


text:
Jerusalém po tîwanî yai Sauloya innape Jesus kuꞌnenan tarumaꞌtîpîtîꞌpî. Taapîtîꞌpîiya toꞌ pîꞌ: —Innape Jesus kuꞌtoꞌyakon rumakayaꞌnîkon pra awanîkon ya, atîꞌkauyaꞌnîkon —taꞌpîiya. Moropai attîꞌpî teepîremasanon esanon yepotorî pia.


text:
Mîîkîrî wîtîꞌpî kaareta esaꞌse imaimu yaponseꞌ tiaronkon innape Jesus kuꞌnenan tarumaꞌtîi Damasco po Judeuyamîꞌ epereꞌtoꞌ yewîꞌ ta tuutîpa kaiꞌma. Maasa pra mîrîrî kaareta wenai Jesusya tenupatoꞌkon yawîrî tîîkoꞌmansenon ekaremekî Judeuyamîꞌ esanonya ya, toꞌ yarîpa Jerusalém pona, warayoꞌkon moropai wîriꞌsanyamîꞌ atarakkannîtoꞌ yewîꞌ ta.<pb/>


text:
Mîîkîrî esenumîꞌpî non pona. Moropai mai teeseurîmasen etaꞌpîiya.<pb/>—Saulo, îꞌ waniꞌ yeꞌnen utarumaꞌtîya mîrîrî? —taꞌpî maiya.


text:
Moropai Sauloya taꞌpî: —Anîꞌ kin amîrî, uyepotorî? —taꞌpî Sauloya. Moropai Maiya taꞌpî: —Uurî Jesus. Itarumaꞌtî pîꞌ aakoꞌmamî manniꞌ —taꞌpî maiya.


text:
Moropai warayoꞌkon yarakkîrî tuutîsanon emîꞌpamîꞌpî tîîse îꞌ taa toꞌya pra awanîꞌpî. Mai teeseurîmasen etaꞌpî toꞌya tîîse anîꞌ eraꞌma toꞌya pîn.


text:
Moropai Saulo eꞌmîꞌsaꞌkaꞌpî non poi moropai tenu yenponkaꞌpîiya tîîse anîꞌ eraꞌmaiya pra awanîꞌpî. Enkaruꞌne eenasaꞌ wanîꞌpî. Mîrîrî yeꞌnen itonpayamîꞌ yarakkîronkonya itenya pîꞌ yarîꞌpî Damasco pona.


text:
Mîîkîrî koꞌmamîꞌpî eseurîwîꞌne wei kaisarî îꞌ teraꞌmai pra. Mîrîrî yai taꞌreꞌ yonpaiya pîn moropai îꞌ enîrîiya pîn.<pb/>


text:
Miarî wanîꞌpî Damasco po warayoꞌ Jesus nenupaꞌpî iteseꞌ Ananias. Mîîkîrîya Uyepotorîkonya tannotoꞌ etaꞌpî tîîweꞌneꞌpîtî warantî maasa pra iweꞌnasaꞌ pra tîîse. Taꞌpî Uyepotorîkonya ipîꞌ: —Ananias —taꞌpîiya. Yuukuꞌpîiya: —Tarî wai —taꞌpî Ananiasya.<pb/>


text:
—Ekonekakî moropai atîkî mîrîrî itoꞌsaron eꞌma taawîrî Judas yewîꞌ ta. Miarî warayoꞌ yuwata Tarso pon iteseꞌ Saulo. Mîîkîrî man teepîrema pîꞌ —taꞌpîiya.


text:
—Teepîrema koreꞌta tîweꞌneꞌpîtî warantî warayoꞌ esenpo eraꞌmaꞌpîiya. Amîrî eraꞌmaꞌpîiya mîrîrî. Tenya tîrîiya ipuꞌpai pona inîꞌrî eraꞌmatoꞌpeiya kaiꞌma —taꞌpî Uyepotorîkonya Ananias pîꞌ.<pb/>


text:
Tîîse Ananiasya Uyepotorîkon maimu yuukuꞌpî see warantî: —Mîîkîrî warayoꞌ yekare pîꞌ tuꞌkankon eseurîma etasauꞌya wai. Innape amîrî kuꞌnenan winîkîi, Jerusalém ponkon innape tepotorîkon kuꞌnenan tarumaꞌtîiya etasauꞌya wai.


text:
Mîîkîrî erepansaꞌ sîrîrî Damasco pona kaareta yarakkîrî. Tarîronkon innape Jesus kuꞌnenan ekaremeꞌsaꞌ Judeuyamîꞌ, teepîremasanon esanonya ya, toꞌ yarîiya Jerusalém pona. Inkamoro apîꞌ esaꞌnenan yarîiya atarakkannîtoꞌ yewîꞌ ta —taꞌpîiya.<pb/>


text:
Tîîse Uyepotorîkonya taꞌpî Ananias pîꞌ: —Atîkî maasa pra mîîkîrî warayoꞌ menkasauꞌya sîrîrî uurî ton pe, eesenyakaꞌmatoꞌpe uurî ekaremekî pîꞌ manniꞌkan Judeuyamîꞌ pepîn pîꞌ moropai toꞌ esaꞌkon pîꞌ moropai Judeuyamîꞌ pîꞌ nîrî.


text:
Uurîya ekaremekî sîrîrî mîîkîrî Sauloya tîmoron epuꞌtoꞌpe uwenai, tamîꞌnawîrî umaimu ekaremekî tîuya wenai —taꞌpîiya.<pb/>


text:
Mîrîrî yeꞌnen Ananias wîtîꞌpî itoꞌsaron eꞌma taawîrî Judas yewîꞌ ta. Miarî mîîkîrî warayoꞌ eporîꞌpîiya. Saulo puꞌpai pona tenya tîrîꞌpîiya moropai taꞌpîiya: —Uyakon Saulo, Uyepotorîkonya uyarima pîꞌ man aapia. Manniꞌ Jesus Damasco yeꞌmarî ta eraꞌmaya neꞌtîkiniya uyarima pîꞌ man inîꞌrî eraꞌmapa kaiꞌma, moropai Morî Yekaton Wannî enatoꞌpe ayesaꞌ pe —taꞌpîiya.


text:
Mîrîrî taiya pe itenu yapai moroꞌ piꞌpî warainon eꞌsorokaꞌpî. Moropai Sauloya eraꞌma piaꞌtîꞌpî inîꞌrî. Mîrîrî pe rî aweꞌmîꞌsaꞌkaꞌpî moropai eesenpatakonaꞌpî.


text:
Mîrîrî tîpo tekkari yonpaꞌpîiya moropai pena tîwanîꞌpî warantî meruntî ke eenaꞌpî. Moropai mîîkîrî koꞌmamîꞌpî tuꞌke puꞌkuru pra wei kaisarî innape Jesus kuꞌnenan koreꞌta Damasco po.<pb/>


text:
Mîrîrî pe rî Damasco po mîîkîrî Sauloya itekare ekaremekî piaꞌtîꞌpî Judeuyamîꞌ epereꞌtoꞌ yewîꞌkon ta pîꞌ. Mîîkîrîya ekaremekî eꞌpîtîꞌpî: —Jesus wanî Paapa munmu pe —taapîtîꞌpîiya.<pb/>


text:
Mîrîrî eta tîuyaꞌnîkon wenai toꞌ wanîꞌpî teesenumenkai ipîꞌ. Taꞌpî toꞌya: —Aꞌkî, manniꞌ mîîkîrî Saulo Jesus yapurînenan inkamoro tarumaꞌtîpîtîtîpon. Mîîkîrîya toꞌ tarumaꞌtîpîtîꞌpî. Tarîpai mîîkîrî iipîꞌpî tarîwaya innape Jesus kuꞌnenan tarumaꞌtîpa kaiꞌma toꞌ yapiꞌse, inkamoro yarîpa teepîremasanon esanon pia toꞌ rumakapa kaiꞌma —taꞌpî toꞌya ipîꞌ.


text:
Tîîse ekaremekîꞌpîiya inîꞌ panpîꞌ meruntî ke: —Mîîkîrî Jesus Paapa nîmenkaꞌpî pîikaꞌtîton pe wanî yairon pe. Meruntî ke ekaremekîꞌpîiya. Mîrîrî yeꞌnen Judeuyamîꞌ Damasco ponkonya imaimu waꞌtî eserîke pra awanîꞌpî. Kureꞌne toꞌ esenumenkaꞌpî ipîꞌ.<pb/>


text:
Mîrîrî tîpo tîkoꞌman pe wei tîîkoꞌmamî tîpo, inkamoro Judeuyamîꞌ emurukuntîꞌpî teeseurîmakonpa. Inkamoroya teeserukon konekaꞌpî îꞌ kupîkonpa iwinîkîi. Taꞌpî toꞌya: —Iwîpai awanî sîrîrî —taꞌpî toꞌya.


text:
Tîîse mîrîrî yekare etaꞌpî Sauloya. Mîrîrî yeꞌnen îꞌ kupî toꞌya kupî tîwinîkîi epuꞌtîꞌpîiya. Inkamoro koꞌmamîꞌpî mîrîrî cidade yewaꞌtoꞌ woi manaꞌta eraꞌma pîꞌ Saulo epaꞌka ya yapisîkonpa, iwîkonpa kaiꞌma. Mîîkîrî nîmîkî pîꞌ toꞌ koꞌmamîꞌpî ewaron wei iwîkonpa kaiꞌma.


text:
Tîîse ewaron ya innape Jesus kuꞌnenan Saulo nenupaꞌsanya Saulo yekaꞌmaꞌpî kureꞌnan waikaraꞌpî yaꞌ. Mîrîrî yaꞌ tîîse yenuꞌtîꞌpî toꞌya cidade iwaꞌtoꞌ poi winîkîi poro pona. Mîrîrî warantî Saulo wîîtoꞌ toꞌya esuwaꞌkaꞌpî.<pb/>


text:
Moropai mîîkîrî wîtîꞌpî Jerusalém pona. Miarî innape Jesus kuꞌnenan anepuꞌpai awanîꞌpî toꞌ pokonpe tîwanîpa maasa pra innape Jesus kuꞌsaꞌ tîuya yeꞌnen. Tîîse eranneꞌ pe toꞌ wanîꞌpî ipîꞌ maasa pra tenkuꞌtîiyaꞌnîkon nama tîuyaꞌnîkon yeꞌnen.


text:
Tîîse Barnabé erepamîꞌpî. Saulo yarîꞌpîiya Jesus naipontîꞌsan pia moropai eerepamîꞌpî. Ekaremekîꞌpîiya toꞌ pîꞌ: —Sauloya Jesus eraꞌmaꞌpî eꞌma ta. Moropai yarakkîrî eeseurîmaꞌpî. Mîrîrî yeꞌnen Saulo wanî tarîpai Jesus maimu pe teesenyakaꞌmasen pe. Damasco po meruntî ke itekare ekaremeꞌpîtîꞌpîiya —taꞌpî Barnabéya toꞌ pîꞌ.


text:
Moropai grego maimu ta teeseurîmasanon yarakkîrî eeseurîmapîtîꞌpî. Tîîse toꞌ wakîri pe pra eeseurîmaꞌpî. Mîrîrî yeꞌnen iwî tîuyaꞌnîkon pîꞌ toꞌ esenumenkaꞌpî.


text:
Mîrîrî yekare etasaꞌ tîuyaꞌnîkon yeꞌnen innape Jesus kuꞌnenanya Saulo yarîꞌpî Cesaréia cidaderî pona. Mîrîrî pata pai yarimakonpa kaiꞌma Tarso cidaderî pona attîtoꞌpe toꞌsarî.<pb/>


text:
Mîrîrî tîpo innape Jesus kuꞌnenan eꞌtarumaꞌtîtoꞌ tîꞌnapansaꞌ wanîꞌpî Judéia pata po moropai Galiléia pata po moropai Samaria pata po. Mîrîrî yeꞌnen inîꞌ panpîꞌ arinîke innape Jesus kuꞌnenan ena koꞌmannîpîꞌpî, maasa pra Morî Yekaton Wannîya tîpîikaꞌtîkon wenai. Mîrîrî warantî kureꞌne Uyepotorîkon namapîtîꞌpî toꞌya.<pb/>


text:
Pedroya innape Jesus kuꞌnenan eraꞌmapîtîꞌpî patakon kaisarî. Mîrîrî yai attîꞌpî Lida cidaderî pona toꞌ eraꞌmapîꞌse.


text:
Miarî warayoꞌ eporîꞌpîiya ekeꞌnepamîꞌpî iteseꞌ Enéias. Aakoꞌmansaꞌ wanîꞌpî eseurîwîꞌne miaꞌ pona tîîmoꞌtai konoꞌ kaisarî tîweꞌmîꞌsaꞌkai pra.


text:
Mîîkîrî pîꞌ taꞌpî Pedroya: —Enéias, Jesus Cristoya ayepiꞌtî. Mîrîrî yeꞌnen eꞌmîꞌsaꞌkakî. Ayetteꞌ yanmakoꞌmakî —taꞌpîiya. Mîrîrî eta tîuya pe Enéias eꞌmîꞌsaꞌkaꞌpî. Moropai eesepiꞌtîsaꞌ wanîꞌpî.


text:
Mîrîrî yai mîîkîrî eꞌmîꞌsaꞌkasaꞌ eraꞌma tîuyaꞌnîkonya yai Lida ponkonya innape Jesus kupîꞌpî. Moropai Sarona ponkonya nîrî innape ikupîꞌpî.<pb/>


text:
Jope cidaderî po awanîꞌpî wîriꞌ innape Jesus kuꞌnen. Mîîkîrî eseꞌ wanîꞌpî Tabita, Grega maimu ta Dorcas. Mîîkîrî eꞌpîtîꞌpî morî kuꞌpîtîꞌpîiya. Tîweꞌtarumaꞌtîsanon pîikaꞌtîpîtîꞌpîiya.


text:
Mîrîrî koreꞌta, tiwin wei priꞌya pra Dorcas enaꞌpî. Moropai aasaꞌmantaꞌpî. Mîîkîrî esaꞌrîꞌpî ronaꞌpî toꞌya. Mîrîrî tîpo yarîꞌpî toꞌya kawînpan wîttî ta.


text:
Tîîse Pedro yekare etaꞌpî innape Jesus kuꞌnenanya Lida cidaderî po, aminke pra Jope pîꞌ. Mîrîrî yeꞌnen asakîꞌne warayoꞌkon yaipontîꞌpî toꞌya ekaremeꞌse Pedro pîꞌ. Toꞌ wîtîꞌpî. Moropai Pedro eporîꞌpî toꞌya miarî. Taꞌpî toꞌya ipîꞌ:<pb/>—Pedro, aase kaꞌneꞌ pe Jope pona —taꞌpî toꞌya.


text:
Moropai Pedro ekonekaꞌpî. Attîꞌpî toꞌ pîkîrî. Eerepamîꞌpî miarî, mîrîrî ita toꞌ eꞌtoꞌ wîttî ta. Tîîse kawînpan pe wîttî wanîꞌpî. Mîrîrî yeꞌnen oꞌnon pata mîîkîrî isaꞌmantaꞌpî yaasaꞌ toꞌya pataꞌ Pedro yawonnîpîꞌpî toꞌya. Miarî wîriꞌsanyamîꞌ wanîꞌpî, inyo isaꞌmantaꞌsan. Inkamoro karawaꞌpî kureꞌne. Taꞌpî toꞌya Pedro pîꞌ: —Aꞌkî Tabita nîsiꞌpîmîꞌpî upon seeniꞌ pena enen tîwanî yai —taꞌpî toꞌya ipîꞌ. Maasa pra inyo isaꞌmantaꞌsan pon ton siꞌpînpîtîꞌpîiya mîîtoꞌpe.<pb/>


text:
Moriya taꞌpî Pedroya toꞌ pîꞌ: —Epaꞌkatî poro pona. Mîrîrî tîpo toꞌ epaꞌkaꞌpî tanne, Pedro eꞌsekunkaꞌpî moropai eepîremaꞌpî. Mîrîrî tîpo teepîrema ataretîꞌka pe, eeraꞌtîꞌpî isaꞌmantaꞌpî winîkîi. Moropai taꞌpîiya ipîꞌ: —Tabita, eꞌmîꞌsaꞌkakî —taꞌpîiya. Moropai tenu yarakkamoꞌpî Tabitaya moropai Pedro eraꞌma tîuya pe aweꞌmîꞌsaꞌkaꞌpî tîmaikko pona. Pedro eraꞌmaꞌpîiya.


text:
Moropai Pedroya itenya pîꞌ yapisîꞌpî. Ipîikaꞌtîꞌpîiya iꞌmîꞌsaꞌka pîꞌ. Mîrîrî tîpo pemonkonyamîꞌ innape Jesus kuꞌnenan yannoꞌpî Pedroya, inyo isaꞌmantaꞌsan pokonpe. Moropai Dorcas yenpoꞌpîiya toꞌ yenu yaꞌ enen.


text:
Mîrîrî tîpo Pedro koꞌmamîꞌpî paaka piꞌpî sakariꞌmanen Simão yewîꞌ ta. Tuꞌke wei kaisarî aakoꞌmamîꞌpî Jope po.<pb/>


text:
Cesaréia cidaderî po warayoꞌ wanîꞌpî iteseꞌ Cornélio. Mîîkîrî wanîꞌpî 600 kaisaronkon surarayamîꞌ Itália ponkon esaꞌ pe tîweꞌsen pe.


text:
Mîîkîrî wanîꞌpî Paapa yapurînen pe. Tîpemonkonoyamîꞌ pokonpe siꞌma Paapa yapurîꞌpî toꞌya. Moropai tuꞌke morî kuꞌpîtîꞌpîiya, Judeuyamîꞌ îꞌ ton pînon tîpakkoriꞌtasanon pîikaꞌtîpîtîꞌpîiya. Moropai wei kaisarî eepîremapîtîꞌpî Paapa pîꞌ.<pb/>


text:
Tiwin wei koꞌmamîiya Cornélio weꞌneꞌpîtî warantî awanîꞌpî iweꞌnasaꞌ pra tîîse. Eraꞌmaꞌpîiya Uyepotorîkon narimaꞌpî. Inserî wanî tîîpia eraꞌmaꞌpîiya. Mîîkîrîya taꞌpî ipîꞌ: —Cornélio.


text:
Eranneꞌ pe siꞌma inserî eraꞌmaꞌpîiya. Moropai ekaranmapoꞌpî Cornélioya: —Îꞌ waniꞌ nai, uyepotorî? —taꞌpîiya. Inserîya yuukuꞌpî. Taꞌpîiya ipîꞌ: —Paapaya tîwakîri pe eepîrematoꞌ etasaꞌ man, maasa pra îꞌ ton pînon pîikaꞌtîsaꞌya yeꞌnen. Apîꞌ Paapa atausinpasaꞌ man —taꞌpî inserîya ipîꞌ.


text:
—Mîrîrî yeꞌnen apemonkonoyamîꞌ yarimakî Jope cidaderî pona toꞌ wîtîtoꞌpe, warayoꞌ iteseꞌ Simão Pedro yannoi toꞌ wîtîtoꞌpe —taꞌpîiya.


text:
Mîrîrî tîpo inserî wîtîꞌpî Cornélio piapai. Mîrîrî yeꞌnen Cornélioya asakîꞌne tîpoitîrîtonon yannoꞌpî kaꞌneꞌ pe, moropai tiwin surara toꞌ pokonpe. Mîîkîrî surara wanîꞌpî Paapa yapurînen pe nîrî. Moropai Cornélio esenyakaꞌmatoꞌ kuꞌnen pe awanîꞌpî. Inkamoro yarimaꞌpîiya Jope cidaderî pona.


text:
Cornélioya toꞌ pîꞌ tamîꞌnawîrî îꞌ taꞌpî inserîya tîpîꞌ ekaremekîꞌpî toꞌ pîꞌ: —Aꞌkî sîrîrîpe uyewîꞌ ta koꞌmamîiya epîrema tanne, Paapa narimaꞌpî inserî esenpon pîꞌ man —taꞌpîiya toꞌ pîꞌ. —Mîîkîrîya taa pîꞌ man upîꞌ: “Asakîꞌne apemonkonoyamîꞌ yarimakî toꞌ wîtîtoꞌpe warayoꞌ iteseꞌ Pedro yannoi Jope cidaderî pona”, taa pîꞌ man —taꞌpîiya. —Mîrîrî yeꞌnen atîtî —taꞌpîiya.<pb/>


text:
Tiaron wei yai toꞌ wîtîꞌpî Jope cidaderî pona aminke pra toꞌ erepamî tanne, Jope cidaderî pîꞌ inekaꞌta pairî wei tîîse, Pedro enukuꞌpî wîttî nekaꞌta pona epîremai. Miarî eepîrema tanne inkamoro warayoꞌkon erepamîꞌpî Jope cidaderî pona.


text:
Moropai Pedroya emiꞌnan epuꞌtîꞌpî tekkari anonpapai enaꞌpî. Maasa pra tekkarikon ton koneka wîriꞌya tanne Pedro weꞌneꞌpîtî warantî awanîꞌpî.


text:
Tîîweꞌneꞌpîꞌtoꞌ yaꞌ eraꞌmaꞌpîiya kaꞌ esettapurukasaꞌ. Mîrîrîya kureꞌnan kamisa warainon autîꞌpî ewaꞌtîsaꞌ pe asakîrîrî yaretîkon pîꞌ. Mîrîrî autîꞌpî non tîpose iipia.


text:
Mîrîrî yaꞌ tuꞌke siꞌkoreꞌta kamoyamîꞌ moropai oꞌmaꞌkon tîroꞌtakon po taasaꞌsenon moropai toronyamîꞌ wanî eraꞌmaꞌpî Pedroya.


text:
Mîrîrî yai Pedroya mai etaꞌpî, Paapa eseurîmatoꞌ. Taꞌpî maiya Pedro pîꞌ: —Eꞌmîꞌsaꞌkakî ayoꞌ ton wîîkî insanan yonpa moropai entamoꞌkakî —taꞌpîiya ipîꞌ.<pb/>


text:
Tîîse Pedroya yuukuꞌpî: —Kaane Uyepotorî. Maasa pra inkamoro yeꞌkakon anna nanîkon pepîn. Yanîuya eserîke pra wai —taꞌpî Pedroya.<pb/>


text:
Moropai inîꞌrî Paapa eseurîmaꞌpî Pedro yarakkîrî. —Inkamoro yeꞌka anna nanîkon pepîn tîkai pra eꞌkî uurî nîkupîꞌsan pîꞌ —taꞌpî Paapaya Pedro pîꞌ.<pb/>


text:
Mîrîrî warantî Paapa eseurîmaꞌpî eseurîwîꞌne iteꞌka. Taꞌpîiya: —Insanan yonpa wîîkî, entamoꞌkakî —taꞌpîiya. Mîrîrî tîpo mîrîrî kamisa warainon mennaꞌpoꞌpî Paapaya kaꞌ pona.<pb/>


text:
Mîrîrî tîpo Pedro esenumenkaꞌpî mîrîrî tîweꞌneꞌpîꞌtoꞌ pîꞌ. Îꞌ taatoꞌpe epuꞌtîiya pra awanîꞌpî. Mîrîrî yeꞌnen awanîꞌpî yairî maꞌre eenaꞌpî. Mîrîrî tanne, warayoꞌkon Cornélio narimaꞌsan erepamîꞌpî. Oꞌnon pata Simão yewîꞌ wanî ekaranmapo tîuyaꞌnîkon tîpo toꞌ emîꞌpamîꞌpî manaꞌta pia.


